
1 Dianto inde peneneanna Puang Yesus 

Kristus, peana'anna Daud, peana'anna 
Abraham. ? Abraham umpadahi Ishak, Ishak 
umpadahi Yakub, Yakub umpadahi Yehuda 
anna yato sangngaka-sangngaka ullu'na. 
3 Yehuda umpadahi Peres anna Zerah di hao 
mai di bahinena ang disanga Tamar. Peres 
umpadahi Hezron, Hezron umpadahi Ram, # Ram 
umpadahi Aminadab, Aminadab umpadahi 
Nahason, Nahason umpadahi Salmon, ? Salmon 
umpadahi Boas di hao mai di bahinena ang 
disanga Rahab. Boas umpadahi Obed di 
hao mai di bahinena ang disanga Rut. Obed 
umpadahi Isai, ê Isai umpadahi Daud ang 
mendahi Tomarayanna to Israel. Daud umpadahi 
Salomo di hao mai di Batsyeba, bahinena dolu 
ta Uria naonge tuhoke'. ” Salomo umpadahi 
Rehabeam, Rehabeam umpadahi Abia, Abia 
umpadahi Asa, 3 Asa umpadahi Yosafat, Yosafat 
umpadahi Yoram, Yoram umpadahi Uzia, ? Uzia 
umpadahi Yotam, Yotam umpadahi Ahas, Ahas 
umpadahi Hizkia, 1 Hizkia umpadahi Manasye, 
Manasye umpadahi Amon, Amon umpadahi 
Yosia, 11 Yosia umpadahi Yekhonya anna yato 

sangngaka-sangngaka ullu'na di tempona to 
Israel ditalo anna dibahai pano di Bohto Babel. 
1? Tahpana puha dibahai to Israel pano di Babel, 
inde Yekhonya umpadahing Sealtiel. Sealtiel 
umpadahi Zerubabel. 13 Zerubabel umpadahi 
Abihud, Abihud umpadahi Elyakin, Elyakin 
umpadahi Azor, 14 Azor umpadahi Zadok, Zadok 
umpadahi Akhim, Akhim umpadahi Eliud, 22 Eliud 
umpadahi Eleazar, Eleazar umpadahi Matan, 
Matan umpadahi Yakub, !? Yakub umpadahi 
Yusuf ang mendahi muanena Maria, anna inde 
Maria dianto ang ungkeänä'ing Puang Yesus ang 
si disanga toe' To Dilanti' la Mepasalama'. 1” Dahi, 
aha sampulo uhpa' lapi'na peana'ang mengkalao 
di Abraham lambi' naung di Daud, anna aha 
sampulo uhpa' lapi'na peana'ang mengkalao 

di Daud lambi' dibahai to Israel pano di Babel, 
anna aha sampulo uhpa' lapi'na peana'ang 
puhanna dibahai to Israel pano di Babel lambi' 
dahi Puang Yesus, To Dilanti' la Mepasalama'. 

18 Kadahianna Puang Yesus Kristus tama di 

lino, noa indee tohodolunna: Dolu aha mesa 
bahine disanga Maria ang la mendahi indona 
Puang Yesus. Donetoo lella' situnangang mesa 
muane ang disanga Yusuf. Ampo' dolunna la sika 
dipakabeng, ya' kehahtandanne' Maria di hao 
mai di Inaha Maserona Puang Alataala. 2 Ampo' 
inde Yusuf, dake' nainsang aka ang menge 

nababe Puang Alataala, dahi mopahtuyung la 
umbohtui Maria ampo' dai naaku ke ahai tau 
senga' la mangnginsang, aka' inde Yusuf mesa 
muane ang mapia inaha anna dai naaku la 
umpakasili Maria di olona tau mai'di. 2° Tahpana 
menge napihki' ingkanna yatoo, ya' haheng. 
Pihsananna yaling di pangngipinna ungngitae' 
mesa malaeka'na Dehata sule napengkalanda'i 
anna ma'karai naoatee, "O Yusuf, peana'anna 
Daud, daa umbata-bata umpobahine Maria, 
aka' ana' ang menge nakehahtangnging sule 
yahoete' mai di Inaha Maserona Puang Alataala. 
21 Maria la ungkeana'ing mesa ana! muane-ane, 
anna yato ana' pahallu unsangai Yesus, aka' 
Dianto ang la umpasalama' ingkanna petauanna 
Puang Alataala di hao mai di tahungkunna 
dosannaii." 2? Ingkanna yatoo dahi anna malai 
sundung tula'na Puang Alataala ang napalambi' 
mesa nabi naoatee, 23 "Itaia', mesa änä' 
bahine la pihsa' kehahtang tomande' anna 
ungkeana'ing mesa ana' muane-ane, anna 

yato ana' la sika nasangai Imanuel." (Imanuel 
situhu' basa Ibrani bahtuanna: Puang Alataala 
tohho yaling di alla'-alla'ta.) 2? Tahpana kaleha 
Yusuf di mebengngi', nababe siang yato aka ang 
napahentaing malaeka'na Puang Alataala anna 
ungngalai Maria mendahi bahinena. ?? Ampo' 
dai sibaha hahe lambi' ungkeana'ing mesa ana' 

muane-ane. Tahpana sohong yato änä', ya' 
nasangaing Yusuf: 'Yesus.' 

1 Puang Yesus dahi di hao di Bohto Betlehem, 

Poropensi Yudea, di tempona Herodes 
mendahi tomaraya. Puhai yatoo aha sangngaka- 
sangngaka to manähäng ungngita bintäng ang si 
disangai 'Majus' sule yaling mai di katimbingang 
allo le'ba' dai' di Yerusalem. 2 Anna sika kutanai 
pano di ingkanna tau naoatee, "Umbae' naongei 
ana' mane dahi ang la mendahi Tomarayanna 
to Yahudi? Aka' puha kiita bintanna yaling di 
katimbingang allo, dianto anna sulemang aka' 
la kipenombai." 3 Tahpana nahingngi Tomaraya 
Herodes didiona yatoo, ya' masuhsa liung 
nasa'ding, lambi' masuhsa tunne' nasa'ding 
ingkanna to Yerusalem umpihki' kakeaha'anna 
inde tomaraya. “Untambaing ingkanna 
kapala-kapala imang sibaha to pampakuhu ada' 
anna nakutanaii didiona umba naongei la dahi 
ang dioatee 'To Dilanti' la Mepasalama'.' ? Sika 
mentimba'mi naoatee, "Di hao are' di Bohto 
Betlehem Poropensi Yudea, aka' noang ang 
tiuki' yaling di suha'na nabi naoatee, ” 'Dio, 
Bohto Betlehem, ongeanna peana'anna Yehuda, 
tadiamo ongeang ang handang saohko' di alla'na 
kapahentaang Yehuda, aka' mesa to ma'pahenta 
la dahi yaling mai di dio ang la ungkambi' 
petauangku to Israel.' " 7 Puhanna nahingngi 


2.8-12 5 


ingkanna yatoo, ya' inde Herodes untambai 
membuning yato sangngaka-sangngaka to 
manahang ungngita bintang anna nakutanaii 
didiona pihhang anna lemba'i yato bintang, 
aka' pemala nainsang sangngakang pahiamanna 
yato 3na'. 3 Puhai nakutanai, ya! nasuong mao 
pano di Bohto Betlehem naoaintee, "Laomokoa' 
do pamapeangngi yato ana'. Anna ponna ke 
ullambi'mi, ya' sulemokoa' umpainsangngia' 
anna mao touä' koo kupenombai." ? Puhanna 
sika unghingngi yato tula'na Herodes, ya' 

sika le'ba'mi. Yato bintang ang hali sika naita 
yaling di katimbingang allo, mopellao-lao toe' 
ungkadoluangngiii, lambi' tohho yaho di hahona 
mesa ongeang di hao di Bohto Betlehem ang 
naongei yato ana'. 10 Tahpana sika ungngita yato 
bintang tohho, ya' sika kahsi si'da-si'dang. 11 Ya! 
sika tamang yato di dasang anna ungngitai yato 
ana' sibaha Maria indona. Sika mengkuntu'mi 
umpenombai yato ana' anna umbuhkeii 
paongeang aka-akanna, mane nabeai yato pano 
di ana': bulahang, dama' bomammi' ang dioainte 
'kemenyang,' anna rampa-rampa ang dioainte 
'mur.' 12 Ampo' naonge anna lambi'i tempona 
inde to manahang la le'ba', ya' dai sika sumuleng 
pano di Herodes do napainsangngi didiona 
yato ana', aka' puha nalahang malaeka'na 
Puang Alataala yaling di pangngipi, lambi' sika 

sumule mangngola lalang senga'. 13 Tahpana 
sika le'ba'i yato to manahang ungngita bintang, 
ya' aha buranne' malaeka'na Puang Alataala 
umpengkalanda'i Yusuf yaling di pangngipinna 
anna ma'karai naoatee, "Kalehao anna umbahai 
ne ana' sibaha indona, anna maokoa' do 
ungngalai kalaemu pano di Mesir. Tohhokoa' di 
hao lambi' kutula' bouingko aka ang la umbabe, 
aka' Tomaraya Herodes lella' umpeang ne ana' 
anna malai napatei." 14 Dahi doneto di bengi, 
kaleha siang Yusuf anna umbahai yato ana' 
sibaha indona le'ba' tirende pano di Mesir. 12 Sika 
tohhong di hao lambi' mate Herodes. Ingkanna 
indee dahi anna malai sundung aka ang puha 
natula' Puang Alataala dolu ang nalombung 
mesa nabi naoatee, "Kalaeku untambai ana'ku 
malai yaling mai di Mesir." 18 Tahpana nainsang 
Herodes naoatee sika nabulitu' yato to mandhang 
ungngita bintang aka' dai naaku sumule pano 
napainsangngi didiona yato ana', ya' keaha' 
liung. Tandana keaha', ya' unsuong tantarana 
anna malai sika umpatei ingkanna ana' ang 
muane ang tohho di hao di Betlehem sibaha 
ingkanna bohto ang nasidungku'ing, ang mane 
derua pahiamanna lunaung, situhu' tempona 
ang natula'ing dolu yato to manahang ungngita 
bintang, dianto tempona naonge anna lemba'i 
yato bintang. 1” Donetoo sundung yato ang puha 

natula' Puang Alataala ang nalombung Nabi 
Yeremia naoatee, 13 "Kamahamna tau sika duseng 
anna kamasuhsaang ang kayyang kahingngiang 
di hao di Bohto Rama. Rahel undusengngi ana'na 
anna daliung naaku dipakahanga aka' yato 
ana'na dang aha." 19 Tahpana mate Herodes, 

ya' sule bung yato malaeka'na Puang Alataala 
umpengkalanda'i Yusuf yaling di pangngipi di 
hao di Mesir anna ma'karai naoatee, ?? "Kalehao, 
bahai ne ana' sibaha bahinemu anna maokoa' 
sumule pano di bohtona to Israel, aka' yato 
sangngaka-sangngaka tau ang pemala la umpatei 
ne ana' puhang mate." 21 Donetoo kaleha 

siang Yusuf anna umbahai yato ana' sibaha 
Maria bahinena sumule pano di bohtona to 
Israel. 2 Ampo' tahpana nahingngi Yusuf yaling 
di pellaoanna naoate Arkhelaus ma'pahenta 

di hao di Poropensi Yudea umbala'i Herodes 
ambena, ya' mahea'mi la mao pano. Donetoo 
napengkalanda'i bumi malaeka'na Puang Alataala 
yaling di pangngipi anna naoaintee, "Dakoa' mala 
ma'ongeang di hao di Yudea." Ya' le'ba'mi Yusuf 
sibaha yato ana' anna bahinena pano di Galilea 
anna ma'ongeangngi di hao. 23 Tohhong di hao 
di mesa bohto saohko' ang disanga Nazaret. Ya' 
sundummi pole' aka ang puha natula' Puang 
Alataala dolu ungngolai senabiang didiona 


3.1-7 8 


Änä'na naoatee, "Ingkänna tau la ungngangka' 
inde To Dilanti' la Mepasalama' to Nazaret." 

1 Aha mesa tau ang disanga Yohanes to 

Pantero'. Tempo donetoo inde Yohanes le'ba' 
pano di ongeang makä'däng anna mampakuhui 
pano di tau mai'di. ? Naoatee, "Pengkatoba'koa' 
aka' dang masae anna Kalaenang Puang Alataala 
ma'pahenta sihapang tomaraya." 3 Didiona inde 
Yohanes inang puhang natula' Puang Alataala 
ang nalombung Nabi Yesaya naoatee, "Aha 
tau kakoha-koha di hao di ongeang maka'dang 
naoatee, 'Patokaingnga' lalang ang la naola 
Dehata, pamarohoing lalanna.' " #Katuhoanna 
inde Yohanes sinnoa sang ngaka-sangngaka nabi 
ang dolu. Si umpake kaya' ang bulu onta dipapia, 
anna mesalipi lollo'. Andeanna dianto kakombang 
anna duho pangngala'. ? Donetoo mai'di to 
Yerusalem anna mai'di tau ang aha di hao di 
Poropensi Yudea anna tau ang tohho sirungku' 
Salu Uhai Yordan sulei asang tihimpung ullumba 
Yohanes anna napehingngii yato pepakuhunna. 
6 Lambi' mai'di tau di alla'naii ang ungngakui 
dosanna dai' di Dehata di olona tau mai'di. 
Puhai, ya' natero'mi Yohanes di hoi' di Salu Uhai 
Yordan. 7 Ampo' tahpana naita Yohanes mai'di 
ture' to Farisi anna to Saduki sulei di hao anna 
pemala toine' ditero', ya' ma'karang Yohanes 
pano diii naoatee, "Oa' ingkammu peana'anna 

ile keipo! Menna mangngoaingkoa'tee, pake 

la malakoa' lahpa' di hao mai di aha'na 

Puang Alataala ang la sule? 3 Dahi ponna 
pemalakoa' lahpa', ya' pembabe mapiakoa' 
situhu' pembabe pengkatoba'ang, ? anna daa 
umpihki'ia' ungngoatee la napa'daimingkoa' 
dosammu Puang Alataala aka' peana'annakoa' 
Abraham. Kutula'ingkoa' mating: ke naelo'i 
Puang Alataala, ya' malaete' inde mai batu 
napadahi peana'anna Abraham. !? Aka' dinoa 
sadiang Puang Alataala la untahungkung tau ang 
membabe karake sinnoa yato uhase ang tokang 
di hao di poang kayu, anna ingkanna poang kayu 
ang dai keboa mapia la dilellengngi nei' anna 
ditibeii tama di api. 1t Dinoa supung uhai ang 
kupake kutero'koa' aka' mengkatoba'mokoa', 
ampo' Yato ang mane la sule ma'kuasa puha 
nei' andana kodi'. Tandana keangka' yato Tau, 
moi la mensabua' palli'a' di olona datuka' 
sihatang. Anna la natero koa' nei' umpake Inaha 
Masero anna api. 1? Toka tung petapi di hao di 
teyyena anna sadiang la umpasisaha' banne 
anna engka. Yato banne la nabe'bei mapiane' 
tama di loko, ampo' yatone' engka la natunu 
nei' tama di api ang ma'nala-nala lolo. Dianto 
anna pengkatoba'koa' andana natahungkungkoa' 
sinnoa yato engka ang natunu tau." 13 Donetoo 
suleng Puang Yesus yaling mai di Galilea lusau di 

Salu Uhai Yordan ullumba Yohanes aka' la natero'. 
14 Ampo' inde Yohanes dai umpasihatangngi 
kalaena la untero' Puang Yesus, naoantee, 
"Kodi'e' ang la pahallu untero', ampo' akana Dioe 
Dio sule pemala la kutero'?" 13 Mentimba'mi 
Puang Yesus naoatee, "Moinnakato anna dao 
umpasihatangngi kalaemu la untero'a', ampo' 
tero' siama'te' dinoa anna malai sundung 
ingkanna pa'elo'na Puang Alataala." Ya' untero'mi 
Puang Yesus inde Yohanes situhu' palaunna. 

16 Tahpana puha ditero' Puang Yesus, ya' malaing 
di hoi' mai di uhai. Pihsananna tibuhke siang 
langi' anna ungngitai Inaha Maserona Puang 
Alataala tuhung yaho mai di langi' sinnoa 
hupanna dangang-dangang anna hampoi yaho di 
hahona Puang Yesus. 1? Mane ahai kamahanna 
Puang Alataala yaho mai di langi' naoatee, 
"Dianto inde Ana'ku ang kupakamaya anna ang 
umpamasannang inahangku." 

1 Pihsananna le'ba'mi Puang Yesus pano di 
4 ongeang maka'dang natehte Inaha Masero 
anna malai nasanda'i Pongkahana setang di hao. 
2 Tahpana puha ma'puasa di hao uhpa' pulo 
allona anna uhpa' pulo benginna, ya' manono 
liung nasa'ding Puang Yesus. 3 Suleng Pongkahana 
setang unsanda'i Puang Yesus naoatee, "Ponna 
inang tahpa' si'dao Ana'na Puang Alataala, ya' 
pahentai ne mating batu lambi' membali dehpa 

anna malai ungngande." “Ampo' mentimba' 
Puang Yesus naoatee, "Aha tiuki' yaling di Suha' 
Masero naoatee, 'Ang napotuho tau tadiaete' 
andeang supu, ampo' mala toete' tuho ke 
umpehingngii si'da-si'dai ingkanna tula'na Puang 
Alataala.' " > Pihsananna yato Pongkahana setang 
umposola bumi Puang Yesus dai' di Yerusalem 
ang si disangai 'Bohto Masero,' anna naposolai 
dai' di ongeang ang handang malangka' yaho 

di hahona Dasang Ada'na Puang Alataala. 

6 Mane naoaintee, "Ponna inang Ana'na si'dao 
Puang Alataala, ya' sanda'ke' pengkanahoo 
naung indo di tampo, aka' aha tiuki' yaling di 
Suha' Masero naoatee, 'La napahentaingko 
malaeka'na lambi' la namanta'io anna malai 

dai tihahi' bihti'mu naung di batu.' " 7 Ampo' 
mentimba' bou Puang Yesus pano naoatee, 
"Aha tiuki' yaling di Suha' Masero naoatee, 'Daa 
unsanda'i Puang Alataala Dehatammu.' " 8 Ya' 
nabaha bumi Pongkahana setang Puang Yesus 
dai' di mesa hohong tanete ang malangka' liu 
anna napaitaii umba noa katomarayaang di lino 
sibaha kamatandeamna. ? Ma'karang Pongkahana 
setang pano di Puang Yesus naoatee, "Ingkanna 
inde katomarayaang di lino ang ungngita la 
kubea asangngo ungkuasai ahsala' malimuntu'o 
umpenombaia'." 10 Mentimba'mi Puang Yesus 
keaha' pano yato di Pongkahana setang naoatee, 

"Palaio done indee, setang! Aha tiuki' yaling di 
Suha' Masero naoatee, 'Pahalluo umpenombai 
Puang Alataala Dehatammu anna Dianto supu 
ang la pahallu untuhu'i.' " 11 Puhai yatoo, ya! 
le'ba'mi yato Pongkahana setang umpellei Puang 
Yesus. Donetoo sule siang sangngaka-sangngaka 
malaeka'na Puang Alataala ullumba Puang 
Yesus anna nakandapaii. 1? Tahpana napelele 
Puang Yesus naoate Yohanes to Pantero' puhang 
nasahka anna natahungkung tau ang mampa'bali, 
ya' sumuleng pano di Bohto Nazaret yaling di 
baheanna Galilea. Puhai yatoo, ya' le'ba'mi Puang 
Yesus mendende naung di Bohto Kapernaum 
anna tohhoi di hoi'. Inde Kapernaum di hoi' di 
behing Le'bo' Galilea, sitehe bohtona peana'anna 
Zebulon anna Naftali. 13 (4:12) 14 Inde dahi noa 
anna malai sundung aka ang puha natula' dolu 
Puang Alataala ang nalombung Nabi Yesaya 
naoatee, 1° "Ingkammua' ang ma'ongeang di 
tampona peana'anna Zebulon anna tampona 
peana'anna Naftali, lalang lunaung di Le'bo' 
Galilea tando di katempu'ang allona Salu Uhai 
Yordan, di hao di Galilea, ang naonge tohho tau 
ang tadia to Yahudi, !? ingkanna tau ang tohho 
di hao, ang yalingke' di kamalillingang napobua 
dosa, ungngitang pole' kamabayaang ang dai 
aha mantondong, anna yato kamabayaang sika 
nasilong. Dianto yato tau ang dai ungnginsang 

Puang Alataala anna sika mahea' lolo pano 

di kamateang ang lambi' sapano-panona." 

17 Mengkalaonto donetoo napahandu'mi Puang 
Yesus mampakuhu naoatee, "Pengkatoba'koa' 
aka' dang masae anna Kalaenang Puang Alataala 
ma'pahenta sihapang tomaraya." 18 Pihsang 
tempo menge mellao di behing Le'bo' Galilea, 
inde Puang Yesus ungngita derua to sipoari 

ang disanga ta Simon (ang nasangai sala Puang 
Yesus: 'Petrus') anna ta Andreas. Menge sika 
modala yaling di le'bo' aka' inang to podala bau. 
19 Ma'karang Puang Yesus pano diii naoatee, 
"Maikoa' tindo'a' anna kupadahikoa' to podala 
tau, dianto la umpakuhukoa' hupatau ang 

la napanoa untindo' Kapahentaanna Puang 
Alataala." 2? Tahpa sika umpellei siang dalana 
anna mentindo'i. 2? Umpatahhi' bumi pellaoanna 
Puang Yesus, ya' ungngita bumi derua to siullu'. 
Yato to derua dianto ana'na ta Zebedeus, 
disanga mesa ta Yakobus anna disanga mesa 

ta Yohanes. Lella' sika ohko' yaling di lopinna 
sibaha Zebedeus ambenaii menge umpapiai 
dalana. Nabahaing Puang Yesus mendahi 
pahsikolana. 2? Yato to deruai tahpa umpellei 
siang yato lopinna anna ambena mane le'ba'i 
mentindo'. 23 Donetoo le'ba'mi Puang Yesus 
ullelengngi ingkanna bohto di hao di Poropensi 
Galilea, menge siang umpaturu ingkanna tau 

yaling di pa sambayanganna to Yahudi, anna 
umpepainsang toing nei' Kaheba Mapia didiona 
Kapahentaanna Puang Alataala. Mai'di toi tau 
ang napabono' di hao mai di ingkanna hupanna 
korong. 2? Lambi' kaheba didiona yato aka ang 
nababe Puang Yesus tisembu' sau tama di hao di 
Poropensi Siria. Dahi di umba-umba naola Puang 
Yesus, mai'di tau sule umbaha asang ingkanna to 
makorong anna malai napabono': noa tunne' tau 
ang napentamai setang, tau ang si malimpang 
anna to makule. Ingkanna yatoo napabono' 
asang Puang Yesus. ?? Katampa'anna mai'di liu 
pole' tau ang untindo' Puang Yesus ang sule di 
hao mai di Galilea, Sampulo Bohto, Yudea, yaho 
mai di Bohto Yerusalem anna di hipe mai di Salu 
Uhai Yordan. 

1 Donetoo Puang Yesus ungngita mai'di liu tau 
5 sule. Ya' dai'mi di mesa tanete anna mohko'i 
yaho mampakuhu. Sulei toune' yato sangngaka- 
sangngaka to pentindo'na. ? Napahandu'mi 
Puang Yesus mampakuhu pano diii naoatee, 
3 "Puang Alataala umbehe tau ang nasa'ding 
memase-mase di mendehatanna lambi' supung 
hannu dai' di Puang Alataala, aka' setonganna 
diaete' ang la ungngampui Kapahentaanna 
Puang Alataala. 4 Puang Alataala umbehe tau 
ang masuhsa yaling di katuhoanna, aka' sika 
la napakahanga. ? Puang Alataala umbehe 

tau ang mahempo' inaha, aka' dianto ang la 
ungngampui inde lino. ? Puang Alataala umbehe 
tau ang pemala lolo umbabe kamarohoang, 
sinnoa tau ang manono anna mahahang pemala 
lolo supu mande anna menu', aka' inang la 
napasanta'i Puang Alataala aka siamo ang 
napemala. 7” Puang Alataala umbehe tau ang 
marota' pano di solana, aka' yato tau la nakarota'i 
toe' Puang Alataala. 3 Puang Alataala umbehe 
tau ang masero yaling di inahanna, aka' yato 
tau la ungngita Puang Alataala. ? Puang Alataala 
umbehe tau ang supung nakara'i mampasikapiai, 
aka' yato tau la disangai nei' petauanna. !? Puang 
Alataala umbehe tau ang napakauho-uho solana 
aka' umbabe kamarohoang, aka' yato tau la 
ungngampui nei' Kapahentaanna Puang Alataala. 
11 La nabeheo Puang Alataala ponna aha tau 
mangngita-ita naungngo anna mandahhao 
bahtu' napatanda'i tomande'o umbabe ingkanna 
hupanna kakarakeang aka' untindo'a'. 12 Penau- 
nauii yatoo anna kahsio, aka' setonganna daete' 
aha mallondo sahomu yaho di suruka. Daa 
untungke'du' ke ahai tau mandahhao, aka' 
umba sika napanoa undahha senabiang dolu, la 
napanoa tuntone' nadahhakoa'." 13 Napatahhi' 
bumi tula'na Puang Yesus naoatee, "Dioa' 
sihapangkoa' sia yaling inde di lino. Ampo' ponna 
ke dang masing yato sia, ya' dante' aha lalang 

la dipamasing sala. Supurante' yato sia ditibe 
anna nasiinda'-inda'i tau aka' dang aha kunamna. 
14 Dioa' sihapang toukoa'ne' kamabayaang 
yaling di lino. Ponna aha bohto mahoa' ang 
ma'ongeang yaho di tanete, ya' yato bohto 
mahoa' la naita asangngete' ingkanna tau. 12 Noa 
tunne' daete' aha mesa tau la umpau' lampunna 
mane nasalohko'i baki, ampo' yato lampunna 
napatokoete' dai' di ongeang ang malangka' 
anna malai umballoi yato huang dasang. !? Noa 
tungnga' dio, pepaitaing pano di ingkanna tau 
kamapiaammu sinnoa mata allo ang umballoi 
lino, anna malai yato pembabemua' ang mapia 
la naita ingkanna tau, lambi' la umpamatande 
sanganna Ambemua' yaho di suruka." 

17 Napatahhi' bumi tula'na Puang Yesus naoatee, 
"Daa unsangaia' inde kasuleangku tama di lino 
la umpa'daia' Atohanna Musa anna yato ang 
puha napalambi' senabiang dolu. Aka' nasuhung 
sulea', anna malai kupasundung asang ingkanna 
yatoo. 13 Kutula'ingkoa' setonganna sumbana 
dake' pa'da langi' anna lino, inang daete'ne' 

aha la pa'da moi poro mesa huru' bahtu' mesa 
titi yaling mai di Atohanna Musa sibaha yato 
ang nauki' senabiang dolu, ke dake' dahi asang 
ang puha natula' lohpo' Puang Alataala ang 
nalombung nabi. 2 Dahi menna-menna untehkai 
mesa di alla'na yato pahenta, moinnakato 

anna nasangai dai pahallu sakali yatoo, anna 
umpaturui tau senga' untehkai toe' yato pahenta, 
ya' yato tau la diangka' nei' mesa tau ang 
handang madihoi'ang yaling di Kapahentaanna 
Puang Alataala. Ampo' menna-menna untuhu'i 
yato pahenta anna umpaturu toe' tau senga' 
untuhu'i yato pahenta, ya' yato tau la diangka'ne' 
mesa tau ang handang dipakeangka' yaling di 
Kapahentaanna Puang Alataala. 2? Anna ponna 
dai umpala'bi puhaa' dio kamarohoammu 
andana kamarohoanna ingkanna to pampakuhu 
ada' anna to Farisi, ya' inang darea'te' la 
umpemitai la tama di Kapahentaanna Puang 
Alataala." 21 Nalombungngi bumi tula'na Puang 
Yesus naoatee, "Unghingngingnga' umba noa 
pepaturunna Puang Alataala pano di to baha' 
dolu ang naoatee, 'Dai tau mala papateang. 
Anna menna-menna ang papateang pahallu 
ditahungkung.' ?? Ampo' kutula'ingkoa' dinoa 
kuoatee: menna-menna ang keaha' pano di 
solana, ya' yato tau pahallu ditahungkung. 

Noa tunne' menna ang umbisi' solana pahallu 
dipapengngolo pano di to Mahkeada' anna 
ditahungkungngi. Anna tau ang untandoi solana 
la londo puha nei' anna sihatanne' dipatama di api 
nahaka. 23 Dahi ponna umbahao penombaammu 
pano di pantunuang penombaang, ampo' 
tahpamu lambi' pano yato di pantunuang 

penombaang, ya' ungkalehaing halirako dio 
siba'di solamu lambi' nakahiri'kangko, 2? ya! 
dakangngi dolu umpenomba, laoo dolu sikapiai 
yato solamu ang hali unsiba'diing. Puhaitoo 
mane umpatulu'i yato penombaammu dai' di 
Puang Alataala. 2? Dolummu nabaha pano di to 
panghohto' balimmu, ya' sikapiai lohpo'o dolu. 
Aka' ponna dai umpanoa, ya' la napapengngoloo 
pano di olona to panghohto', anna yato 

to panghohto' la napapengngoloo pano di 

polisi ang la mampatamao di tahungkung. 

26 Kutula'ingkoa' setonganna darakoa'te' la 

mala nalahpa' yaling mai yato di tahungkung 

ke dai umbaya' asang dolu yato dendamu." 

27 Napatahhi' bumi tula'na Puang Yesus naoatee, 
"Unghingngingnga' pahentana Puang Alataala 
ang naoatee, 'Dai tau mala ungnginda'-inda' 
pa'bannetauang.' 23 Ampo' kutula'ingkoa' dinoa 
kuoatee: menna-menna ang ungngita mesa 
bahine anna nakailuii lambi' yaling di inahanna la 
pemala nakamahoi, ya' yato tau ang noa diangka' 
ungnginda'-inda'mite' pa'bannetauang yaling 

di inahanna anna diangka' madosang. ?? Dahi, 
ponna mata kuanammu mandosaio, ya' kahohe'i 
yato matammu anna untibei. Aka' dotanne' 
sambali supu matammu dinoa andana tontongke' 
aha sibali matammu ampo' la tamao di api 
nahaka. 3? Noa tunne' ponna teyye kuanammu 

mandosaio, ya' bose'i yato teyyemu anna 
untibei. Aka' dotanne' sambali supu teyyemu 
dinoa andana tontongke' aha sibali teyyemu 
ampo' la tamao di api nahaka." 3t Nalombungngi 
bumi tula'na Puang Yesus naoatee, "Aha 

toe' pepakuhu ang naoatee, 'Menna-menna 
ang untibe bahinena, pahallu umbabe suha' 
kasitibeang.' 3? Ampo' kutula'ingkoa' dinoa 
kuoatee: ponna aha mesa muane untibe 
bahinena, ya' dianto disanga yato muane 
umpamadosa yato bahinena ke kemuane salang, 
sehalinna ke yatoi bahinena ungnginda'-inda' 
pa'bannetauang. Noa tunne' tau senga' ang 
umpobahine sala yato bahine, ya' diangka' 
toete' ungnginda'-inda' pa'bannetauang." 

33 Napatahhi' bumi tula'na Puang Yesus naoatee, 
"Hali tungnga'ne' unghingngi umba noa pepaturu 
pano di to baha' dolu ang naoatee, 'Ponna 
mopindao dai' di Puang Alataala didiona aka ang 
pahallu la umbabe, ya' yato popindamu pahallu 
umpembabe si'daing: dai mala dai.' 34 Ampo' 
kutula'ingkoa' dinoa kuoatee: daa umpopindai 
moi aka. Daa unsanda'i umpopindai langi”, 

aka' yato langi' ongeannaete' Puang Alataala 
ma'pahenta. 3? Noa tunne' lino, daa unsändä'i 
umpopindai, aka' inde lino pengnginda'annaete' 
Puang Alataala. Londonang Bohto Mahoa' 
Yerusalem, aka' dianto bohto mahoa'na Puang 


5.36 —44 20 


Alataala Tomaraya ang matande. 3? Noa tunne' 
daa unsanda'i umpopindai baa'mu, aka' daeto 
dio aha kakuasaammu la umpamaloteng bahtu' la 
umpamabusa beluha'mu moi poro la sallamba'. 
37 Ampo' ang pahallu umbabe, dianto ponna 
inang la ungngoate, 'io,' ya' pengngioo. Anna 
ponna inang la ungngoate, 'dai' ya' oaite 'dai.' 
Aka' ponna ke unghangngangngi salake' tula'mu, 
ya' sule di haorante' mai di Pongkahana setang." 
38 Napatahhi' bumi tula'na Puang Yesus naoatee, 
"Unghingngi tungnga' nei' umba noa pepaturu 
ang naoatee, 'Mata pahallu dibala'i mata anna isi 
pahallu dibala'i isi.' 3? Ampo' kutula'ingkoa' dinoa: 
daa umbala' kakarakeang anna kakarakeang. 
Ampo' diare', ponna aha tau mantampiling 
pape kuanammu, bea toine' pape kaihimmu 
natampiling. 40? Anna pomna aha tau ang la 
mambahao pano di to panghohto' aka' kaya'mu 
pemala la naala, ya' bea toine' kaya' kalambe'mu. 
41 Anna pomia aha tau mansuoo umposolai mesa 
kilo kahaona, ya' posolaii derua kilo. 4? Ponna 
aha tau mampalau aka-akammu, ya' beai. Anna 
ponna aha tau la ungngindang aka-akammuw, ya' 
paindangngii." 4 Nalombungngi bumi tula'na 
Puang Yesus naoatee, "Unghingngi tungnga' nei' 
umba noa pepaturu ang naoatee, 'Kalemuio 
ingkanna solamu ampo' kahi'di'i nei' ingkanna 
balimmu.' ^4 Ampo' kuoaingkoa'te dinoa: 

kalemuio ingkanna balimmu anna palauing behe 
ingkanna tau ang mandahhao # anna malao 
mendahi ana'-ana'na Puang Alataala, Ambemu, 
ang ma'ongeang yaho di suruka. Aka' Puang 
Alataala umpalelle' allo pano di tau mapia anna 
tau karake, noa tunne' umpatuhung kene' pano 
di tau mapia anna pano di tau karake. 46 Anna 
ponna ungkalemuio supu tau ang mangkalemuio, 
ya' la unsangaraka kehangngammi sahomu? 
Aka' ingkanna tau mala asangngete' membabe 
noa, moi tau ang handang mai'di dosanna mala 
tunne' membabe noa. 2 Anna ponna supung 
tau ang unsiinsang liuing untabe'i, ya' akang 
kala'biammu? Darakae' mala asang ingkanna tau 
membabe noa, bahtu' moi ang dai ungnginsang 
Dehata mala tunne' membabe noa? # Dahi 
pahallukoa' ungkalemui asang ingkanna tau dai 
aha unsehalii, sinnoa Ambemu yaho di suruka 
ang ungkalemui asang ingkanna tau." 

1 Napatahhi' bumi tula'na Puang Yesus 
6 naoatee, "Madakakoa' andana umbabekoa' 
kamapiaang di olona tau mai'di supung 
aka' pemalakoa' naita yato tau mai'di anna 
napudii yato pembabe mapiammu. Aka' ponna 
umpanoaa', ya' daete' aha sahomu yaho mai 
di Puang Alataala, Ambemu, yaho di suruka. 
2 Dahi ponna ke la umbeakoa' aka siamo 
pano di to pemase-mase, daumpepainsang 

lelengnging sinnoa ang nababe to kalasi tama di 
pa'sambayangang bahtu' pano di lalang kayyang 
anna malai napudi tau. Aka' kutula'ingkoa', 
setonganna tau ang mampanoa yatoo dai la 
ullambi' sala sahona, supung napudi hupatau. 

3 Ampo' ponna la umbeakoa' aka siamo pano di 
to pemase-mase, peangngi lalang anna malai dai 
aha moi poro la mesa tau ang mangnginsang yato 
pembabemu. “ Anna yato pembabemu supung 
Puang Alataala ang mangnginsang, lambi' la aha 
sahomu." ° Nalombungngi bumi tula'na Puang 
Yesus naoatee, "Anna ponna ma'sambayangkoa', 
daa umpensinnoai to kalasi. Sika nakara'i nei' 
ke'de' tama di pa'sambayanganna to Yahudi 
bahtu' mao pano di kasitammuang lalang 
kayyang anna ma'sambayangngi di hao, aka' anna 
malai naita tau mai'di. Kutula'ingkoa' setonganna 
yato tau ang mampanoa dai la ullambi' salake' 
sahona, supung napudi hupatau. € Ampo' ponna 
pemalao ma'sambayang, ya' tamao di tambimmu 
anna untutu'i baba, mane ma'sambayangngo dai' 
di Ambemu Puang Alataala ang dai landa'. Lambi' 
supung Ambemu Puang Alataala ang mangngitao 
anna Dianto la mantimba' yato sambayammu. 

7 Noa tunne' ponna ke ma'sambayangngo, daa 
umpa'sule-suleii yato tula'mu ang dai kekuna, 
sinnoa ang si nababe tau ang dai ungnginsang 
Puang Alataala. Aka' sika napihki' naoatee 

tuhtuang kalambe'ito sambayanna, ya' tuhtuang 
natahimbo tunne' Puang Alataala. 3 Dahi daa 
umponialaii yatoii. Aka' setonganna ingkanna 
kapahalluammu, dake' umpalau anna nainsang 
asang lohpo'mi Puang Alataala. ? Dahi panoaia' 
inde ma'sambayang dai' di Puang Alataala: O 
Ambeki' yaho di suruka, kihannuang la tontong 
dipa'kayyangngi sangammu. 10 Suleo pahentaang 
anna padahii pangngelo'mu yaling di lino sinnoa 
ang dahi yaho di suruka. 1t Pasundungngingkang 
andeang ang kipahallu allo dinoa. 7? Ampungngii 
ingkanna kasalaangki', sinnoa ungngampungngi 
touang kami' kasalaanna solaki' pano di kalaeki'. 
13 Anna daa umpabeii pesanda' nasanda'iang, 
ampo' pakahaoang di hao mai di ingkanna siamo 
kakarakeang. [Aka' Dio supu ang ungngampui 
kapahentaang, kakuasaang anna kamatandeang 
lambi' sapano-panona. Aming] 14 Aka' ponna 
ungngampungngi toukoa' dio yato kasalaanna 
solamu ang nababe pano di kalaemu, ya' la 
naampungngi tungnga'to dio kasalaammu 
Ambemu yaho di suruka. 1° Ampo' pomna dai 
ungngampungngi yato kasalaanna solamu ang 
nababe pano di kalaemu, ya' datoeto dio la 
naampungngiingko kasalaammu Ambemu yaho 
di suruka." 16 Napatahhi' bumi tula'na Puang 
Yesus naoatee, "Ponna ma'puasakoa', daa 
umpatandaangngi di hao di lindomu, sinnoa ang 

nababe ingkanna to kalasi. Aka' sika naangka'i 
nei' umpatingkuhsu lindona anna malai nainsang 
tau naoate menge ma'puasa. Kutula'ingkoa' 
setonganna yato tau ang mampanoa dante'ne' la 
nabea sahona Puang Alataala. 1” Ampo' ponna 
ke ma'puasakoa', ya' pominna'rambu'o anna 
undeä'i lindomu, 183 anna malai dai nainsang tau 
naoatee mengeo ma'puasa, supung Ambemu 
ang dai landa' ang mangngitao anna dianto 

ang la mambeao bala'na yato pa' puasammu." 

19 Napatahhi' bumi tula'na Puang Yesus naoatee, 
"Daaa' unghimpung supu katomakakaang 

di lino, aka' katomakakaang yaling di lino la 
karake napobua' bu'bi' anna tahka', anna 
dasammu la napentama to paboko lambi' yato 
katomakakaammu la naboko. 2? Ampo' diarea' 
nei' himpungkoa' katomakakaang yaho di suruka, 
aka' yaho di suruka daine' aha bu'bi' anna 
tahka' ang la mangkarakei anna datoi aha to 
paboko la mambongka' anna nabokoi. 21 Aka' 
umba naongei aha ahtasa'mu, di hao tunto 

nei' naongei inahammu. 22 Mata dianto ang 
mendahi ballo yaling di kalae. Dahi ponna mapia 
matammy, ya' ingkanna kalaemu la naballoi 
asang. 23 Ampo' ponna karake matammu, ya! 
ingkanna kalaemu la malilling asang. Dahi ponna 
ballo ang aha di hao di kalaemu pi'de, ya' yato 
kamalillingang la unsa'ding si'da-si'da tama 

di kalaemu. 2? Noa tunne' daete' aha mesa 
sabua' la derua pongkahana, aka' ponna noa, 
ya' tantunte' anna ungkahi'di'i pongkahana ang 
mesa anna umpakamayaine' yato pongkahana 
ang senga', bahtu' untuhuii liu yato pongkahana 
ang mesa ampo' daine' natuhu'i liu yato ang 
mesa. Noa tungnga' dio dakoa' mala la menge 
siamokoa' untuhu'i Puang Alataala ampo' 
menge sia tumokoa'ne' umpengkalambi'-lambi'i 
umpeang katomakakaang yaling inde di lino." 

2> Nalombungngi bumi tula'na Puang Yesus 
naoatee, "Dahi kutula'ingkoa' dinoa kuoatee: 
dakoa' pahallu masuhsa umpihki' katuhoammu, 
hapanganna aka ang pahallu ungngande bahtu' 
ungngenu'. Anna datoukoa' pahallu masuhsa 
umpihki' batang kalaemu, hapanganna yato aka 
ang pahallu umpake. Darakaa' dio ungnginsang 
pahallu puhaete'ne' katuhoang andana 
andeang? Noa tunne' pahallu puhaete'ne' 
batang kalae andana pakeang. ?? Itarea' dansi 
ang sika lolo' yaho di nahang. Daine' nainsang 
mopinamula anna datoi nainsang umpepahe boa 
pengkahanganna. Datoi aha umpailoko aka ang 
la naande, ampo' tontong ture' motuho-tuho 
lolo aka' napakande Ambemu yaho di suruka. 
Darakaa' dio ungnginsang keangka' puharakoa'to 
dio andana yato sedansiang? ?” Aharakaa' di 
alla'-alla mu ang mala umpakalambe' sungnga'na 

moi poro santehte'mi aka' bata-bata didiona 
katuhoanna? 23 Anna datoukoa' pahallu masuhsa 
didiona pakeammu. Pihki'rea'too yato bunga ang 
kamahasaang ang tuho tomande' pano di alla' 
kalane. Dai aha mampamula anna dai mangki' 
mengkahang bahtu' untannung pakeanna. 

23 Ampo' kutula'ingkoa' dinoa: moinnakato to 
makahka' si'da-si'da Tomaraya Salomo, ampo' 
daete' aha yaling di katuhoanna la umpake 
pakeang mahahsa' ang umpensinnoai mahasanna 
inde pano bunga di alla' kalane. 3? Dahi aka' 
mala ture' napamalehke' Puang Alataala yato 
bunga ang tuho dinoa ampo' la naande siang 
api marondonmna, ya' londonangnga'te' dio ang 
kuhang kapampetahpa'ammu mala turakoa'to 
dio nabea asang aka ang umpahallu. 31 Dianto 
anna datomande'koa' la masaha ungngoatee, 
'Aka ang la kiande?' Bahtu' ungngoaa'tee, 'Aka 
ang la kienu'?' bahtu' 'Aka ang la kipake?' 32 Aka' 
ingkanna asang yatoo napeang tau ang dai 
ungnginsang Puang Alataala. Ampo' dioa' dio, 
inang nainsandea'to dio Ambemu yaho di suruka 
ingkanna kapahalluammu. 33 Ampo' diarea' 

nei', ang handang pahallua' dolu la umpihki' 
dianto: membabe maroho lolo di olona Puang 
Alataala aka' dianto tomarayammu. Ponna 
umpanoa, ya' ingkanna kapahalluammu la 
napasundung asangngingkoa'. 3? Dahi dakoa' la 

bata-bata didiona aka ang la dahi marondong, 
aka' ang la dahi marondong senga' toboete' 
kamasuhsaanna. Kamasuhsaang ang dahi yaling 
di sangngallona pabei tubunne' puha yaling di 
allo yatoo." 

1 Napatahhi' bumi tula'na Puang Yesus 
7 naoatee, "Daa untanda' tahuhu solamu 
anna datouo dio ditanda' tahuhu. ? Aka' aka 
ang untanda' tahuhuing solamu dia tuntone' 
la ditanda' tahuhuingko. Noa tunne' lite' 
ang umpake pano di solamu dia tunne' la 
dipakeingko. 3 Akarea' dio anna malakoa' 
ungngita sahihsi' yaling di matanna solamu 
ampo' daine' ungngita kayu sambehsa!' yaling di 
matammu tobou dio? “Umbang dio la umpanoa 
ungngalaiing sahihsi' yaling di matanna solamu, 
aka' aha ture dio sambehsa' kayu yaling di 
matammu tobou dio? ? Oa' ingkammu to kalasi, 
alaiia' dolu yato sambehsa' kayu ang aha yaling 
di matammu anna malai ungngita ungngalaiing 
yato sahihsi' ang aha yaling di matanna solamu.' 
6 Napatahhi' bumi pepakuhunna Puang Yesus 
yaling di pohapangang naoatee, "Daumbeai 
asu aka-aka ang masero, aka' puhaitoo, ya' la 
nasempa-sempamo. Noa tunne' daumbeai bahi 
aka-aka ang masuli' allinna sinnoanna mutiara, 
aka' la nainda'-inda' supu. " 7 Nalombungngi 
bumi tula'na Puang Yesus naoatee, "Palauia' 

anna la dibeakoa': peangngi anna ullambi'ia': 
pende'de'koa' anna ditungka'ingkoa' baba. 

8 Aka' pano di tau ang malau la natahimbo yato 
palaunna, anna pano di tau ang mahpameang 
la nalambi' yato pahpameanna, noa tunne' 
pano di tau ang mende'de' la ditungka'ing baba. 
3 Aharaka mesa tau di alla'mua' ang umbea batu 
ana'na ke umpalaui andeang? !? Bahtu' la nabea 
ile ke umpalaui bau? Kusanga daete' la aha, i? 
11 Dahi dioa', moinnakato anna to karakekoa', 
ampo' ponna mala turakoa' dio umbea ana'mu 
aka-aka ang mapia, ya' londonne' Ambemu yaho 
di suruka tantunte' anna la nabeai aka siamo 
ang handang mapia pano di tau ang la malau 
dai'. 2 Noa tunne' ingkanna-ingkanna siamo ang 
ungkara'i nababeingko solamu, ya' babe toinne' 
noa pano di solamu. Dianto yatoo pungngu' 
tannunna ingkanna Atohanna Musa anna suha'na 
ingkanna nabi." 13 Napatahhi' bumi tula'na 
Puang Yesus umpake pohapangang naoatee, 
"Tamakoa' olai yato baba ang masihki', aka' baba 
ang malohang anna lalang ang malua' lupano 

di katallangang anna mai'di tau la mangngola. 
14 Ampo' aka' sihpi'ne' baba anna masihki'ne' 
lalang ang lupano di katuhoang sapano-panona 
dianto anna sai'di'mi tau ang mangngola tama. 
15 Madakakoa' pano di tau ang unsanga kalaena 
nabi ampo' setonganna tadiaetee', ang la sule 

napellambi'ikoa' boheng mahamme' inaha 
sinnoa domba, ampo' setonganna yaling di 
inahannaii salamangngete' yato olo'-olo' peande. 
16 Ampo' la ungnginsandea'tee' ke ungngitang 
umba noa pembabenaii. Aka' la malarakae' 

tau umponge' boa pinamula di hao mai di lolo 
parang? Bahtu' umponge' boa kayu di hao mai di 
balimbano? 1” Noa tunne' poang kayu ang mapia 
tuhona tantunte' anna keboa mapiai, anna poang 
kayu ang dai huhu tuhona tantunte' ungkeboaing 
boa ang dai mapia. 18 Anna poang kayu ang 
inang si biasa mammi' boana, daete' aha la 
ungkeboaing boa ang dai mammi'. Noa tunne' 
poang kayu ang inang si dai mammi' boana, 
daete' aha la ungkeboaing boa ang mammi'. 

19 Anna ingkanna poang kayu ang dai keboa 
mapia la dilellengngi nei' anna ditibeii tama di 
api. 2? Dahi yato tau ang unsanga kalaena nabi 
ampo' setonganna tadia la ungnginsandea'tee' 
ke ungngitang umba noa pembabenaii. 21 Daa 
unsangaia' la mendahi petauanna Puang Alataala 
yato ingkanna tau ang katamba-tamba naoatee, 
'O Puang, O Puang.' Aka' setonganna tau ang 

la mendahi petauanna Puang Alataala dianto 
tau ang umpembabeing ingkanna pa'elo'na 
Ambeku yaho di suruka. 22 Ponna ke lambi'mi 
dako' allo katampa'anna lino, ya' la mai'diete' 
tau sika tamba pano di Kodi' naoatee, 'O Puang, 

O Puang, puhamang umpepainsangnging 
Bahtakara Dehata yaling di sangammu, anna 
puhamang unghambai setang yaling mai di 
inahanna si mesa-mesa tau yaling di sangammu: 
puha tumang umbabe tanda ang mepusa'-pusa' 
yaling di sangammu.' ?3 Tempo donetoo la sika 
kupakalesoing pole' kuoaintee, 'Mennarakakoa' 
dio? Dakoa' kuinsang. Dahi palaikoa' done 

nee, aka' diongnga'to ne ang si umbabe 
katasampa'ang.' " 24 Nalombungngi bumi tula'na 
Puang Yesus umpake pohapangang naoatee, 
"Pano di tau ang umpehingngii inde tula'ku anna 
napembabeing yaling di katuhoanna, sihapang 
mesa tau ang kepihki' ang umpake'de' dasanna 
napamatoto' si'da-si'da. 22 Lambi' moi sule 
kene' kayyang anna mala'bu' sitonda pepahi 
kayyang unghoa yato dasang, ampo' dai aha 
maaka aka' matoto' si'da-si'da. 2? Ampo' pano 
di tau ang umpehingngii inde tula'ku ampo' dai 
napembabeing yaling di katuhoanna, sihapang 
mesa tau ang dai kepihki' ang umpake'de' 
dasanna ampo' naloyo-loyo. ?” Pihsananna sule 
kene' kayyang anna mala'bu' sitonda pepahi 
kayyang unghoa yato dasang, lambi' yato dasang 
hompo anna poka'-poka'i aka' inang maloyo." 
28 Tahpana untampa'i pepakuhunna Puang 
Yesus, ya' sika pusa' asammi yato tau mai'di 
ang tihimpung di hao unghingngi umba noa 

pepakuhunna, 2? aka' mampakuhu sinnoa ang 
ma'kuasa si'da-si'da, dai sinnoa to pampakuhu 
ada'naii. 

1 Tahpana puha mampakuhu Puang Yesus, 
8 ya' tuhummi yato yaho mai di tanete. 
Donetoo mai'di liu tau ang mampentindo '. 
2 Pihsananna ahang mesa tau ang bosi lollo'na 
pano undungku'i Puang Yesus anna malimuntu'i 
di olona mane ma'karai naoatee, "O Puang, 
ponna ungngaku umpabono'a', ya' la bono' 
siama'te' dinoa." 3 Ungngehte' siang teyyena 
Puang Yesus anna ungngantii yato tau mane 
ma'karai naoatee, "Kuaku kupabono'o, dinoa 
la bono'motee'." Ya' donetoo bono' siang yato 
tau. “Mane naoa salaitee Puang Yesus, "Kalehaii 
daa umpepainsangnging pano di tau senga' 
inde aka ang dahi pano di kalaemu, ampo' 
laomo dinoa do pepaitaing kalaemu pano di 
imang anna malai nainsang naoatee bono' 
si'damo. Anna umbahai penombaang ang la 
napenombaingko dai' di Puang Alataala situhu' 
aka ang puha mepahentaing Musa, ang la 
mendahi sa'bi pano di ingkanna tau." ? Tahpana 
lambi' Puang Yesus naung di Bohto Kapernaum, 
suleng mesa to pambahanang tantarana to 
Roma napellambi'i anna malau masei naoatee, 
6 "O Tuang, sabua'ku di hao di dasangku 
mate sambose' naung kalaena anna madahha 

si'da-si'da nasa'ding. Kalemuia' pabono'ingka'. 
7 Ma'karang Puang Yesus pano naoaintee, "lo, 
panorangka' kupabono' ke lambi'ma'." 3 Ampo' 
mentimba' sala yato to pambahanang tantara 
naoatee, "O Tuang, damong unsuhsai kalaemu 
la maoo pano di dasangku, aka' dai sihatang 
kusa'ding la umpengkende'i dasangku. Diare' 
tula' tomande'mi sambahta kara dinoa anna 
malai bono' yato sabua'ku. ? Aka' kodi' mesa 
toua' kodi' to dipahenta, ampo' aha tou kodi' 
ana' buaku ang kupadihoi'ang lambi' mala 
tomande' kupahenta. Hapanganna ke kuoainte 
yato mesa ana' buaku, 'Laoo!' ya' mao si'daetee', 
bahtu' pano di ana' buaku ang senga' kuoainte, 
'Maio!' ya' sule si'daetee', bahtu' kuoainte pano 
di sabua'ku, 'Kahangngi indee!' ya' nakahang 
si'daetee'." 10 Tahpana nahingngi Puang Yesus 
umba noa yato tula'na to pambahanang 
tantara, ya' pusa' liung anna ma'karai yato 
pano di ingkanna tau ang mantindo ii naoaintee, 
"Kutula'ingkoa' setonganna dake' aha kulambi' 
yaling di alla'na to Israel kapampetahpa'anna 
tau ang sinnoa inde kapampetahpa'anna. 

11 Dahi mapia ungnginsangnga', la mai'diete' 
tau ang tadia to Yahudi ang sule yaling mai 

di katimbingang allo anna sule di lau' mai 

di katempu'ang allo ang la mohko' mande 
anna menu' sibaha-baha Abraham, Ishak, 

anna Yakub yaling di Kapahentaanna Puang 
Alataala. ? Ampo' mai'di di alla'na to Yahudi 
ang umpihki' kalaena sihatang la mentama di 
Kapahentaanna Puang Alataala la ditibeine' 
tama di ongeang ang handang mapahtang, di 
haontoo ang la naongei tau sika umbu salamang 
ang kamateang." 3 Ma'kara bumi Puang Yesus 
pano yato di to pambahanang tantara naoatee, 
"Sumulemote' pano di dasammu aka' la dahi 

si dante' sinnoa aka ang umpetahpa'." Ya' 
donetoo bono' siang yato sabua'na. 14 Donetoo 
le'ba'mi Puang Yesus pano di dasamna ta Petrus. 
Lambi'i pano ungngitang pasanamha ta Petrus 
ang bahine matindo aka' maluhsu lambi' malla'. 
15 Nalumbang Puang Yesus pano di patindoanna 
anna natokeii teyyena, ya' bono' siang yato 
luhsunna anna kalehai umposaha Puang Yesus. 
16 Tahpana bengi donetoo, suleing mai'di tau 
umbaha ang napentamai setang. Yato setang 
ang umpentamai sangngaka-sangngaka tau 
nahambai asang Puang Yesus umpake sambahta 
supu kara. Donetoo ingkanna to makorong 
napabono' asang toe'. 17 Ingkanna kaha-kaha 
yatoo dahi anna malai sundung tula'na Puang 
Alataala ang napalambi' Nabi Yesaya naoatee, 
"Dianto ang umbulle ingkanna kamalammaanta 
anna umpabono' ingkanna koronta." 18 Donetoo 
tahpana naita Puang Yesus mai'di liu tau mallebo, 

ya' umpahentang pahsikolana anna sika maoi 
bete' di tando bete'na Le'bo' Galilea. 1? Suleng 
mesa to pampakuhu ada' ullumba Puang Yesus 
anna naoaitee, "O Tuang, la kutindo' lelengngo 
diamo-diamo ungngola." 2? Ampo' natimba' 
Puang Yesus naoaintee, "Mangngohi aha leanna 
naongei tohho, anna dansi aha sehanna naongei 
membanua. Ampo! Kodi' indee Ana! to Lino 

dai Ko aha ongeangku ang la kuongei tohho 
mehile bahtu' hahe." 2! Aha tunne' mesa 

di alla'na to pentindo'na ma'kara naoatee, 

"O Puang, pabeia' dolu mao do ullamung 
ambeku. " 2? Ampo' natimba'mi Puang Yesus 
naoaintee, "Tindo'a' dinoa: pabei tubunne' tau 
ang mate di mendehatanna do ullamung to 
matenaii." 23 Donetoo dai'mi Puang Yesus di lopi 
sibaha-baha pahsikolana. 24 Lella' sika ullambang 
yato le'bo', pihsananna nei' sulee' pepahi 
kayyang si'da-si'da lambi' kende' bombang 

ang kayyang anna unghoai yato lopi ang sika 
naongei lambi' mentama uhai. Ampo' donetoo 
mengene' hanne Puang Yesus. ?? Ya' nalumbang 
pahsikolana anna nahekei naoaintee, "O Puang, 
kalemuiang! La limmi'mi tau!" 28 Ma'karang 
Puang Yesus pano diii naoaintee, "Oa' ingkammu 
ang dai sundung kapampetahpa'ammu, akana 
mahea'rakoa' dio?" Ya' kalehang Puang Yesus 
mane ke'de'i anna ungkohaii yato pepahi kayyang 

sibaha bombang. Donetoo naboli siang yato 
bombang anna mahtangngi sumule. 27 Sika 
pusa' asammi yato pahsikolana ungngita aka 
ang dahi anna sika kutanai naoatee, "Tau aka 
sakalirakae' indee lambi' moine' pepahi anna 
le'bo' tuhu'-tuhu'ammi pano?" 23 Tahpana sika 
lambi' bete' di mesa ongeang ang naongei tohho 
to Gadara, suleng derua tau ang napentamai 
setang untammui Puang Yesus. Inde derua tau 
sule di hao mai di ku'bu' anna si pakarakeang, 
dianto anna dang aha tau samangngolanna 
yato lalang ang naongei tohho. 22 Yato to deruai 
mekoha pano di Puang Yesus naoatee, "O 
Ana'na Puang Alataala, aka la umbabe pano di 
kami'? Sulerakako la undahhaang ke dake' lambi' 
tempona?" 30 Sidungku' yato ongeang aha mai'di 
liu bahi lella' sika mambuang. 21 Malaung yato 
setang ang yaling di kalaena yato tau pano di 
Puang Yesus naoatee, "Ponna la unghambaiang, 
ya' kipalau ke la malai unsuoang tama indo 

di kalaena bahi." 3? Ma'karang Puang Yesus 
naoatee, "Laomo!" Ya' sohong siang yato setang 
anna maoi tama yato di ingkanna bahi. Ya' 
bungka' siang yato bahi anna sika tibei naung 

di behinna karakeang lutama di le'bo' lambi' 
matei yaling di le'bo'. 33 Yato ingkanna to undakai 
bahinnaii sika lumpa' pano di bohto tandana 
mahea' ungngita yato aka ang dahi. Tahpana sika 

lambi' pano, ya' natohodolung yato ingkanna aka 
ang dahi, natula' toe' aka ang dahi yato pano di 
derua tau ang napentamai setang. 3? Tahpana 
nahingngi asang yato ingkanna tau ang tohho 
di hao di bohto yato aka ang nababe Puang 
Yesus, ya' sika le'ba'mi umpellambi'i Puang Yesus. 
Nalambi'na, ya' sika napalau maseng anna malai 
umpellei yato bohtonaii. 

1 Donetoo dai' bumi di lopi Puang Yesus 
9 sibaha pahsikolana anna ullambangngi yato 
le'bo'. Pihsananna lambi'mi bete' di bohto ang 
naonge tohho. ? Ya' suleng dilemba mesa tau ang 
mate sambose' naung kalaena matindo yaling 
yato di patindoanna. Tahpana naita Puang Yesus 
naoate matama si'da-si'da kapampetahpa'annaii, 
ya' ma'karang yato pano di to makorong 
naoatee, "O ana'ku, pamasannangngi inahammu. 
Ingkanna kasalaammu kuampungnging." 3 Yato 
sangngaka-sangngaka to pampakuhu ada' 
ang aha di hao, tahpana unghingngi tula'na 
Puang Yesus ungngampungngi yato tau, ya' sika 
naoante yaling di inahannaii, "Ungnginda'-inda' 
sanganna Puang Alataala indo tau." “Ampo' 
nainsang Puang Yesus aka ang yaling di pihki'naii, 
lambi' mekutana pano diii naoatee, "Akana 
umpihki'rakoa' dio kaha-kaha tahuhu yaling 
di inahammu? ? Umbarakae' kahang ang 
maromi' dioate, 'Diampungnging kasalaammu,' 

bahtu dioarakatee, 'Kalehao anna pellaoo'? 

6 Ampo' la pahallua' ungnginsang ungngoatee 
yaling inde di lino ma'kuasaa' Kodi' Ana! to 

Lino ungngampungngi dosa." Lambi' ma'kara 
bumi Puang Yesus pano yato di tau ang mate 
sambose' kalaena naoatee, "Kalehamo, angka'i 
ne patindoammu anna maoo sumule pano di 
dasammu." 7 Ya' kaleha siang yato tau anna 
sumulei pano di dasanna. 3 Ingkanna tau ang 
ungngita yato kadahiang sika pusa' asang liu anna 
umpamatandei sanganna Puang Alataala ang 
umbea kakuasaang kayyang pano di hupatau. 

3 Tahpana umpellei yato ongeang Puang Yesus, 
ya' ungngitang mesa tau disanga Matius menge 
mohko' yaling di kanto' pambayaang sima. 
Nasilahaming Puang Yesus naoaintee, "O 
sammuane, maio tindo'a'!" Ke'de' siang Matius 
anna mentindo'i. 10 Donetoo le'ba'mi Puang 
Yesus pano di dasanna Matius anna mandei 

di hao, ya' sulei tunne' sangngaka-sangngaka 

to pahsinga' sima ang senga', anna tau ang 
naangka' to pa'bohto 'kekasalaang,' anna mandei 
sibaha-baha Puang Yesus anna pahsikolana. 

11 Tahpana naita sangngaka-sangngaka to Farisi, 
mekutanang pano di pahsikolana Puang Yesus 
naoatee, "Akana mandee' indo tuangkuhummua' 
sibaha to pahsinga' sima anna to kekasalaang? 
Dai sihatang la noa!" 12 Ampo' nahingngi 

Puang Yesus yato aka ang sika natula', ya' 
mentimba'mi yaling di pohapangang naoatee, 
"Tadiaete' to makahsing ang umpahallu to 
pa'pakuli, ampo' to makorongngetee'. 3 Dahi 
laokoa' anna umpellaya'i inde tula'na Puang 
Alataala ang naoatee, 'Ang handang kukara'i 
dianto pa'kalemu, tadia penombaang.' Aka' da' 
sule untambai tau ang ungngangka' kalaena 
maroho, ampo' tau ang nainsang naoatee 
kekasalaang." 14 Donetoo suleing sangngaka- 
sangngaka pahsikolana Yohanes ullumba 
Puang Yesus anna mekutanai pano naoatee, 
"Akae kami' anna ma'puasaang sibahaang to 
Farisi, ampo' pahsikolamu dae'ne' ma'puasa?" 
15 Mentimba'mi Puang Yesus pano diii umpake 
pohapangang naoatee, "Malaraka ingkanna tau 
ang menge ma'tokabeng sika umbu salamang 
ang kamateang ke mengeke' mohko' sibaha-baha 
yato to kabeng? Ampo' la aha toboe' tempona 
dako", Kodi', la sihapangnga' to kabeng, la dialai 
yaling mai di alla'-alla'na yato pahsikolaku. 

Ya' donento yatoo la sika naongei ma'puasa. 

16 Kubeakoa' mesa pohapangang. Noa indee: 
Daete' aha mesa tau la ungngalli kaing ang 
bakahu anna napakei untampi' sahedorona ang 
malullu' liung, aka' ponna napanoa, ya' yato 
kaing ang bakahu la unghentu sahedoro lambi' 
tuhtuang umpakehangngangngete' seu'na yato 

sahedoro. 1? Anna noa tunne' hapanganna 
monna aha pangnganang lollo' ang masaeng 
lambi' mato'do', dai la sihatang dipampatamai 
angkoro' bakahu aka' la natehse, lambi' sahing 
ditibe. Ampo' angkoro' bakahu supung mala 
dipatama di pangnganang lollo' bakahu, lambi' 
sahing la tontong mapia." 18 Lella'ke' Puang Yesus 
umpa'karai yato pahsikolana Yohanes, ya' suleng 
mesa to pangngato' yaling di pa sambayangang 
anna mengkuntu'i di olona mane ma'karai 
naoatee, "O Tuang, mane samatena di 
langngena' ana'ku ang bahine, dianto anna 
sulema' kupalau ke la malai maoo pano anna 
ungnganti anna malai tuho sumule." 19 Ya' 
ke'de'mi Puang Yesus anna mengkalaoi sibaha 
pahsikolana mao untindo' yato tau. 20 Donetoo 
aha mesa bahine ang unsa'ding korong mallambi' 
ang daloloi aha nabolinna yaling di sampulo 
derua pahiamanna. Ya' mendungku' di kebo'na 
Puang Yesus anna naantii pote' kaya' kalambe'na. 
21 Aka' yaling di inahanna yato bahine naoatee, 
"Moi kuanti kale indo pote' kaya' kalambe'na, 
ya' bono'mä'tee'." 22 Ampo' mensaile Puang 
Yesus unnenne'i yato bahine anna napa'karaii 
naoaintee, "O änä'ku, daummahea'! Napabono'o 
kapampetahpa'ammu." Donetoo bono' siang 
yato koronna bahine. 23 Tahpana lambi' pano 

di dasanna yato to kepangka', unghingnging 

to posuling menge umposulingngi penaniang- 
penaniang pa'tomateang, anna unghingngi toi 
mai'di tau sika koha dumuseng. 24 Ma'karang 
Puang Yesus naoatee, "Laokoa' aka' inde ana' 
daete' mate, ahana kaleete' hahe." Ampo' sika 
napetaha-tahai supu. 22 Puhanna unghambai 
yato ingkanna tau Puang Yesus, ya' tamang 

yato di tambing ang naongei tilampa' yato 

ana', anna natokeii teyyena. Ya' tuho siang 
sumule. 2? Ya' lele sau tama siang kaheba didiona 
kaha-kaha yatoo yaling di ingkanna bohto 

di hao. ?” Donetoo umpatahhi' bumi lalanna 
Puang Yesus sibaha pahsikolana. Menge sika 
mellao, aha derua to buta mantindo ii laona siang 
kakoha-koha naoatee, "O Peana'anna Tomaraya 
Daud, kalemuiang kasi." 28 Lempammi Puang 
Yesus tama di mesa dasang, ampo' yato derua 
to buta semata mentindo' toe'. Mekutanang 
Puang Yesus yato pano di to deruai naoatee, 
"Umpetahpa'rakaa' la malakoa' kupabono'?" Sika 
mentimba'mi naoatee, "lo, Puang, kipetahpa'." 
29 Ya' naantiming Puang Yesus yato matannaii 
lella' ma'kara naoatee, "La bono'mokoa'tee' 
situhu' kapampetahpa'ammu." 3? Donetoo 
titungka' siang yato matannaii. Sika naoaminte 
Puang Yesus, "Dakaiia' anna malai dai aha tau 
mangnginsang didiona inde ang dahi." 31 Ampo' 
yato to deruai le'ba' siang do napalele sau tama 

yaling di ingkanna bohto di hao yato aka ang 
dahi pano di kalaena. 3? Le'ba'na yato derua 

to buta, ya' aha bumi sule nabaha tau mesa 
tau ang dai mala ma'kara ang napentamai 
setang. 33 Tahpana nahambai Puang Yesus yato 
setang ang mampentamai, ya' ma'kara-kara 
siang yato tau. Ingkanna tau ang ungngita yato 
kadahiang pusa' asang liu anna sika naoaitee, 
"Mane dianna si'da-si'daete' inde dahi yaling 

di alla'na to Israel." 34 Ampo' yato sangngaka- 
sangngaka to Farisi sika naoane'tee, "Nasuhunte' 
mala ungngalai setang aka' kakuasaanna 
Pongkahana setang." 33 Napanoanto Puang 
Yesus sibaha pahsikolana ullelengngi asang 
ingkanna bohto mahoa' anna bohto saohko'. 
Lella' ma'kuliling lella' siang mampakuhu tama 
di ingkanna pa'sambayanganna to Yahudi 
umpepainsangnging Kaheba Mapia didiona 
Kapahentaanna Puang Alataala, anna umpa'dai 
toe' koronna anna kamalammaanna ingkanna 
tau. 3? Tahpana ungngita yato tau mai'di Puang 
Yesus, ya' kende'mi pa kalemu yaling di inahanna 
pano yato diii, aka' yato ingkanna tau dai 
nainsang aka ang la nababe anna buling di 
mendehatanna, sinnoa domba ang dai aha to 
pangkambi'na. 3” Ma'karang Puang Yesus pano 
di pahsikolana naoatee, "Itaia' inde mai tau 
masoo liu ang la dibaha tama di Kapahentaanna 

Puang Alataala. Kupasihapang boa kayu ang la 
pahallu dipupu, ampo' dai kanna' tau ang la 
mampupu. 3 Dahi palauia' pano di puänna inde 
pinamula anna malai nahangngangngike' tau ang 
la umpupu inde boa kayu." 

1 Donetoo untambaing sampulo derua 
10 pahsikolana Puang Yesus anna nabeai 
kakuasaang la unghambai ingkanna setang ang 
umpentamai tau, noa tunne' la umpabono' 
korong anna kamalammaanna ingkanmna tau. 
2 Sanga-sanganna yato sampulo derua rasul 
dianto: Simon (ang disanga toe' Petrus) anna 
ullu'na ang disanga Andreas, Yakobus ana'na 
Zebedeus anna ullu'na disanga Yohanes, 3 Filipus, 
Bartolomeus, Tomas, Matius to pahsinga' 
sima, Yakobus ana'na Alfeus, Tadeus, “Simon 
to Zelot anna Yudas Iskariot ang la umbeho 
dako' Puang Yesus pano di tau ang mampatei. 
> Inde to sampulo derua nasuo Puang Yesus 
mao anna nabokungngii tula' naoaintee, "Daa 
ullao pano di bohto senga' ang tadia bohtona to 
Yahudi, anna datoune' ullao pano di bohtona to 
Samaria. € Ampo' diare' laokoa' do peängngi yato 
ingkanna to Israel ang sahsa' lalang. ” Laokoa' 
anna umpainsangngii ungngoatee, 'Dang masae 
anna Kalaenang Puang Alataala ma'pahenta 
sinnoa tomaraya.' 3 Pabono'koa' to makorong 
anna patuhoi sumule to mate. Pabono'koa' tau 

ang bosi lollo'na, hambaii ingkanna setang ang 
umpentamai tau. Anna aka' inde kakuasaang 
untahimbo tomande'a' dai mangki' umbaya' 
bahtu' unsaho, dianto anna pahallu tunne' 
umpebea tomande'ing pano di ingkanna tau 
dao mangki' la nasahoi. ? Lao tomande'koa' daa 
umbaha aka-akammu sinnoanna doi'. 10 Daaa' 
mangki' umpebokung, noa tunne' kaya'mu poro 
sahpasang tomande' umbaha, sapatummu poro 
sahpasang, huntummu poro mesa umbaha, aka' 
mesa to pengkahang inang si napakandeetee' 
ang mampopengkahang. 1! Ponna mentamao 

di mesa bohto mahoa' bahtu' bohto saohko', 
peangngi mesa tau ang la naaku napadai'o di 
dasanna, dianto ongeii tohho lambi' umpatahhi' 
pellaoammu. 1 Ponna kende'o dai' di dasanna 
mesa tau, tula'o kara salama' pano yato di tau 
ang ullambi'. 13 Ponna natahimbo manahpa 
yato tau kara salama'mu, ya' la kabeheang yato 
tau. Ampo' ponna dai natahimbo, ya' yato kara 
salama'mu sumule tobou dio pano di kalaemu. 
14 Anna ponna aha tau ang dao mantahimbo 
bahtu' dai naaku nahingngi aka ang untula', ya' 
pelleine' yato dasang bahtu' bohto ang naongei 
tohho yato tau anna umpentalahpi'ing tampo ang 
mendehke' pano di bihti'mu. 1? Kutula'ingkoa' 
setonganna ponna lambi'mi tempona dihohto' 
inde lino, la mahingang puhaete'ne' tahungkunna 


10.16—22 44 


Bohto Sodom anna Gomora andana yato bohto 
ang dakoa' mantahimbo." 1? Naoa bunte Puang 
Yesus pano di pahsikolana, "La kusuokoa' 

do umpepainsangnging Kaheba Mapia. La 
sihapangkoa' domba ang tama di alla'-alla'na 
olo'-olo' peande. Dianto anna pahallukoa' 
manahkang sinnoa ile anna mahamme' inahakoa' 
sinnoa dangang-dangang. 1? Madakakoa' pano di 
ingkanna tau, aka' aha tau ang la mambehokoa' 
pano di to panghohto' anna la napohetongkoa' 
yaling di pa'sambayanganna. 13 Anna la 
napapengngolo toukoa'ne' pano di to ma'kuasa 
anna setomarayaang aka' untindo'a', lambi' sika 
la unghingngi kasa'biammu didiona Kalaeku, noa 
tunne' tau ang dai ungnginsang Puang Alataala 
la nahingngi toe'. 19 Ponna nabehomokoa' pano 
di to panghohto', datomande'a' ummasuhsa yato 
aka ang pahallu la untula' ke dihohto'mokoa', 
aka' la napainsangngirakoa'te' Puang Alataala 
aka ang pahallu la untula' donetoo. 20 Aka' aka 
ang la untula'a' donetoo daete' sohong yaling 
mai di pihki'mu, ampo' sule yahoete' mai di 
Inaha Maserona Ambemu, Puang Alataala. 21 La 
aha tau napapepatei ullu'na aka' natindo'a'. Noa 
tunne' la aha to baha' la umpapepatei ana'na. 
Anna la aha ana' la umbali-bali to baha'na lambi' 
la napebeaing dipatei. ?? Inang mai'di tau la 
mangkahi'di'koa' aka' untindo'a'. Ampo' menna 

ang la tontong mampetahpa' lambi' mate inang 
la salama'. 23 Ponna tamakoa' di mesa bohto 
anna nadahhakoa' yato tau ang aha yaling yato 
di bohto, ya' pelleii anna laokoa' penanda pano 
di bohto senga', aka' kutula'ingkoa' setonganna 
dake' la puha ungngolai asang yato ingkanna 
bohtona to Israel anna sulema' Kodi' inde Ana' 
to Lino. ??Ungnginsammia' ungngoate daete' 
aha mesa pahsikola la keangka' puha andana 
tuangkuhunna, noa tunne' mesa sabua' anna 
pongkahana. 22 Sundummite' mesa pahsikola 
ke malai umpensinnoai tuangkuhunna, noa 
tunne' mesa sabua' umpensinnoai pongkahana. 
Ponna tau ang mendahi kapala yaling di 

mesa dasang disangai Pongkahana setang, ya' 
londonante' ingkanna sanghapunna disangai 
tunte' noa. 2? Dahi daa ummahea'a' pano diii, 
aka' daete' aha aka-aka ang titutu' tala tibuhke, 
noa tunne' daete' aha kaha-kaha ang tibuni 
tala diinsang ke dako'mi. 27 Aka' ingkanna 

ang si kutula'ingkoa' mating di dio ang dake' 
maleso liu, sihapang yaling di kamalillingang, 
pahallu umpamakalesoing pano di ingkanna 
tau, sihapang yaling di kamabayaang. Anna aka 
ang dikuti'ingkoa' tama di talingammu pahallua' 
umpekayyangngi umpepainsangnging pano di 
ingkanna tau. 23 Anna daa ummahea'a' pano 

di tau ang mala supu umpatei batang kalae, 


10.29-36 46 


ampo' daine' mala umpatei sungnga'. Ampo' ang 
pahallu la ungkahea'a' dianto Puang Alataala 
ang dai supung mala umpatei bätäng kalae 
ampo' mala toe' umpatei sungnga' yaling di 

api nahaka. 2? Ungnginsammia' ungngoatee 
derua dena' si nabalu' tau masempo si'da-si'da. 
Ampo' moinnakato noa, datoete' mala la mate 
tomande' moi poro mesa ke dai naelo'i Ambemu 
yaho di suruka. 3? Londonangnga' dio, moi lamba' 
beluhä'mu puha tung naihsa' asang. 3! Dianto 
anna dakoa' pahallu mahea', aka' keangka' 
puharakoa'to dio andana mai'di dena'. 3? Menna 
ang mangngakuia' di hao di olona tau senga', 

la kuakui toe' di hao di olona Ambeku yaho di 
suruka. 33 Ampo' tau ang mambahoia' di hao 

di olona tau senga', la kubahoi toe' di hao di 
olona Ambeku yaho di suruka." 3? Napatahhi' 
bumi tula'na Puang Yesus pano di pahsikolana 
naoatee, "Daa unsangaia' inde kasuleangku 
tama inde di lino la umbahaa' kasikapiaiang di 
alla'na hupatau, aka' inde kasuleangku da' sule 
umbaha kasikapiaiang ampo' sulea' umbaha 
kasikallaang. 3? Aka' inde sulea' la umpadahia' 
kasikallaang di alla'na hupatau sinnoanna: 

'ana' ang muane la umbali ambena, ana' ang 
bahine la umbali indona anna manintung 

ang bahine la umbali pasananna ang bahine. 

36 |ambi' balinna tau, handang mai'di la sule 

yaling siang mai di hapunna.' 3” Menna-menna 
ang ungkalemui puhane' ambena anna indona 
andana Kodi', yato tau dai sihatang mendahi 
petauangku. Noa tunne' tau ang ungkalemui 
puhane' ana'na andana Kodi' datoe' sihatang 
mendahi petauangku. 33 Menna-memna dai 
sadia madahha bahtu' mate aka' natindo'a' 

dai sihatang mendahi petauangku. 3? Aka' 
menna pemala umpamahendeng katuhoanna, 
la bilang mateetee', ampo' menna ang tontong 
mampetahpa' moi dipatei aka' Kodi', dianto ang 
la dipasalama' sungnga'na. 40 Menna-menna 
mantahimbo manahpao, ya' natahimbo 
manahpa tuma'to Kodi', anna menna-memna ang 
mantahimbo manahpaa' untahimbo manahpa 
toe' Ambeku ang mansuoa#' sule. 4t Menna- 
menna untahimbo manahpa mesa nabi aka' 
inang nabi, la ullambi' saho ang sihatang sahona 
mesa nabi, anna menna-menna untahimbo 
manahpa mesa to maroho aka' inang to maroho, 
tau yatoo la ullambi' saho ang sihatang disahoiing 
to maroho. 42 Setonganna menna-menna ang 
membabe mapia pano di to pentindo'ku ang 
handang saohko', moi poro nabeang supu 
santangki' uhai kula' kalena, kutula'ingkoa' 
setonganna yato tau ang membabe noa, ya' 
ahaete' yato saho pembabena." 

1 1 1Tahpana puha Puang Yesus 
umpakanahke yato sampulo derua 


pahsikolana, ya' le'ba'mi umpesambai ingkanna 
bohto mampakuhu anna umpepainsangnging 
Kaheba Mapia. 2 Di tempona yalingke' 

di tahungkung Yohanes to Pantero', ya' 
unghingnging umba noa pembabena Kristus 

ang mepusa'-pusa'. 3 Unsuong pahsikolana 

mao do nakutanai naoatee, "Diongka inde To 
Dilanti' la Mepasalama', bahtu' pahallurakakang 
ungngempei tau senga'?" 4 Natimba'mi Puang 
Yesus naoaintee, "Laomokoa' anna untula'ing 
Yohanes ingkanna aka ang puha ungngitaa' anna 
aka ang puha unghingngi, sinnoanna: ? To buta 
paita, to makule mellao, tau ang bosi lollo'na 
bono', to binga pahingngi, to mate tuho sumule 
anna pano di to pemase-mase dipainsangngi 
Kaheba Mapia. ê Anna oa toinne'tee: tau ang 

dai umpengkebo'i kapampetahpa'anna hao 

mai di Kodi', tau yatoo la kahsi nei'." 7 Tahpana 
sika le'ba'i yato pahsikolana Yohanes, ya' 
napahandu'mi Puang Yesus ma'tula' pano di 

tau mai'di didiona Yohanes, naoatee, "Aka 
ungngalaa' mao pano di ongeang maka'dang? Do 
ungngitakoa' bulo ang napalusau lutama pepahi? 
8 Bahtu' maorakakoa'to do ungngita tau ang 
mampake mahahsa'? Ponna pemalakoa' ungngita 
tau ang mampake mahahsa', ya' dihaoke'te' 

supu di dasanna tomaraya. ? Dahi aka ang 
pemalaa' ungngita pano di ongeang maka'dang? 
Pemalakoa' ungngita nabi, i? Ahana tahpa' si'da. 
Anna kutula'ingkoa', yato ang ungngitaa' londo 
puhane' andana mesa nabi. 1? Aka' didiona 
yato Yohanes aha tiuki' yaling di Suha' Masero 
naoatee, 'Itai, kusuo mesa tau napendoluio, 
anna dianto ang la mampatokaingko lalammu 
ang la ungngola.' 11 Kutula'ingkoa' setonganna 
di alla'na ingkanna tau ang aha yaling inde di 
lino moi ang tuhoke', moi ang puhang mate, 
inang daete' aha la keangka' puha andana 
Yohanes to Pantero'. Ampo' tau ang handang 
madihoi'ang yaling di Kapahentaanna Puang 
Alataala setonganna keangka' puhane' andana 
Yohanes. 12 Aka' mengkalao di tempona Yohanes 
to Pantero' lambi' dinoa, inang aha lolong ang 
umpa'bali Kapahentaanna Puang Alataala, 

anna yato ang mampa'bali pemala la nakuasai. 
13 [nang puhang natula' lohpo' ingkanna nabi, 
noa tunne' tiuki' yaling di suha'na Nabi Musa 
didiona Kapahentaanna Puang Alataala. 14 Anna 
ponna ungngakua', ya' mala umpetahpa'a' 

ke kuoaitee Yohanes dianto yato Elia ang 

inang puha didandi la sule. 1° Menna pemala 
mangnginsang, pamapehingngiingnga'too! 1? Aka 
la kupasihapangnging inde mai hupatau ang aha 
dinoa? Tau ang aha tempo dinoa kupasihapang 

ana' ang menge mangngino di hao di pasa' 
lella' siang ungkohai solana anna naoaitee, 

17 'Kiposulingngingko ampo' dai ungngaku 
sumayo, kipenaniingko penaniang kamateang 
ampo' dai ungngaku masuhsa.' 18 Noa tunne' 
sule Yohanes anna si biasai dai mande anna dai 
menu', ya' naoaminte tau, 'Napentamai setang." 
19 Pihsananna sulea' Kodi' inde Ana' to Lino 
anna si mandea' Ko anna menu'a', ya' sika naoa 
burantee, 'Itaia' indo tau sahauang anna pa'enu', 
sola-solana to pahsinga' sima anna ingkanna to 
madosa.' Ampo' kalehaiia'to indee: kakeaka'anna 
Puang Alataala ang kipepaturuing mala diita 
yaling di pembabe." 2? Donetoo napahandu'mi 
Puang Yesus untula' didiona umba la napanoa 
Puang Alataala untahungkung ingkanna bohto 
mahoa' ang dai naaku mengkatoba', londonang 
aka' yato siang bohto ang naongei umbabe 
ma'kahupa-hupa tanda ang mepusa'-pusa'. 

21 Naoatee, "Tilakakoa' Bohto Khorazim! 
Tilakakoa' Bohto Betsaida! Aka' ke la inang 

aha toine' dahi di hao di Bohto Tirus anna 
Sidon yato tanda ang mepusa'-pusa' ang puha 
dahi yaling di alla'-alla'mua', ya' la masaente' 
mengkatoba' lambi' umpekaya' kahung sibaha 
ullulang tai hapu baa'na tandana unsohso yato 
kasalaanna. 2? Ampo' kutula'ingkoa': ponna 
lambi'mi Allo Panghohto'ang, ya' inang la 

mahingang puhaete'ne' yato tahungkunna 

to Tirus anna to Sidon andana dioa'. 23 Noa 
tungnga' dio Bohto Kapernaum, umbai pake 
unsangaa' la naangka'koa' dai' di suruka Dehata, 
i? Setonganna dakoa' la naangka' ampo' la 
natibekoa' naung di nahaka! Aka' setonganna 
ke la aha toine' dahi di hao di Bohto Sodom 
tanda ang mepusa'-pusa' sinnoa aka ang dahi 
yaling di alla'-alla'mua', ya' umbai dai la tilaka 
lambi' la aha loloke'te' yato bohto lambi' dinoa. 
24 Ampo' kutula'ingkoa': setonganna ponna 
lambi'mi Allo Panghohto'ang, la mahingang 
puhaete'ne' tahungkunna Bohto Sodom andana 
dioa'." 25 Donetoo ma'sambayang Puang Yesus 
naoatee, "O Ambe', ma'kuhhu'sumanga'a' 
mating di Dio Dehatanna langi' anna lino, 

aka' dai umpabei tau ang unsanga kalaena 
manahang si'da-si'da la umpahang didiona 
kapahentaammu, ampo' umbeane' pepahangang 
pano di tau ang mahempo' inaha ang sinnoa 
inahanna änä'-änä'. 26 O Ambe', dianto yato 
pa'elo'mu anna ang umpemapiaing." 27 Puhai 
yatoo mane ma'tula'i pano yato di tau mai'di 
naoatee, "Ingkanna-ingkanna siamo hali asamma' 
nabehoing Ambeku. Anna dai aha moi la mesa 
tau ang mangnginsang si'da-si'daa' sehalinna 
Ambeku, anna datoe' aha ang mangnginsang 
si'da-si'da Ambeku sehalinna Kodi'. Anna 

menna ang kupasihatangngi, dianto ang 
kupakalesoing didiona Yatoo. 28 Mai asangkoa' 
ingkanna tau ang malamma anna ang matingngi 
durungammu, anna kubeakoa' kamalinoang. 
29 Durungngia' durungang ang kupadai'ingkoa', 
anna pellaya'koa' di hao mai di Kodi'. Aka' Kodi', 
maluna' si'da-si'daa' anna mahempo' inaha, 
dianto anna la ullambi'koa' kamalinoang yaling 
di inahammu. 3? Aka' pahenta ang kubeakoa' 
mating mepamasannang, anna yato durungang 
ang kupadurungngiingko mahingang." 
12 1 Donetoo di tempona allo katohhoang 
Puang Yesus sibaha pahsikolana ungngolai 
sallimbo bela'. Ya' yato pahsikolana sika 
umponge'mi sangngaka-sangngaka boana 
pinamula anna naande laoi aka' sika manonong. 
2 Ampo' yato aka ang sika nababe naita 
sangngaka-sangngaka to Farisi. Ya mekutanang 
yato to Farisi pano di Puang Yesus naoatee, 
"Akaboi indo pano pahsikolamu anna umbabei 
yato ang dai mala dibabe di allo katohhoang?" 
3 Ampo' mentimba' Puang Yesus pano diii 
naoatee, "Dakake'a' dio aha umbata yato aka 
ang nababe Daud sibaha ana' buana naonge 
manonoi? 4 Donetoo mentama di Dasanna 
Dehata anna ungngalai dehpa ang puha 
dipopenomba yaling. Naala naande, sibaha 
ingkanna ang nasibahaing, ang setonganna yato 

dehpa dasi'da-si'dai mala naande tau sehalinna 
seimangang. ? Bahtu' darakaa' aha umbata 
yaling di suha'na Nabi Musa didiona umba noa 
ingkanna imang untehkai pahenta didiona allo 
katohhoang yaling di Dasang Ada', ampo' dasiang 
kekasalaang? ? Kutula'ingkoa' dinoa: dinne done 
indee aha ang keangka' puhane' andana Dasang 
Ada'. 7 Ponna malaa' umpahang aka bahtuanna 
inde karanna Puang Alataala ang naoatee, 

'Ang handang kukara'i dianto pa'kalemu tadia 
penombaang,' tantunte' anna dakoa' unsalla 
inde mai pahsikolaku ang dai kekasalaang. 

8 Aka' Kodi' inde Ana' to Lino ang ungkuasai allo 
katohhoang." ? Pihsananna Puang Yesus anna 
pahsikolana umpelleing yato bela' anna le'ba'i 
lupano di pa'sambayangang ang aha di hao yato 
di bohto. 1? Di hao yato di pa'sambayangang aha 
tau ang mate sambali teyyena. Sika mekutanang 
yato to Farisi pano di Puang Yesus naoatee, 
"Malaraka tau umpabono' to makorong di allo 
katohhoang?" Nasuhung anna sika mekutana 
noai aka' yaling di pihki'naii pemala la sika 
umpasala Puang Yesus ke umpabono i tau di 
allo katohhoang. 1? Ampo' ma'kara Puang Yesus 
pano diii umpake mesa pohapangang naoaintee, 
"Ponna ahaa' tau yaling di alla'-alla'mu ang 
kedomba mesa, anna manahoi yato dombana 
naung di kahoang di allo katohhoang, daraka 

la tahpa naalai yato dombana di hoi' mai? 

12 Darakae' keangka' puhane' mesa hupatau 
andana domba? Dahi, malaete' tau membabe 
mapia di allo katohhoang." 1 Pihsananna 
makarang Puang Yesus pano yato di to mate 
sambali teyyena naoatee, "Tandoingka' 
teyyemu!" Napentando si'daming teyyena. 

Ya" bono' siang donetoo anna matohoi sinnoa 
teyyena ang sambali. 14 Ya' sohongnging tama di 
aneang yato sangngaka-sangngaka to Farisi anna 
situla'-tula'i la umpatei Puang Yesus. 1° Ampo' 
nainsang Puang Yesus yato pahtuyunnaii lambi' 
le'ba' napellei yato bohto. Donetoo mai'di 

liu tau mentindo'i Puang Yesus, lambi' mala 
napabono' asang di hao mai di ma'kahupa-hupa 
korong. 16 Ampo' ullahang si'da-si'da yato tau 
mai'di anna malai dai napepainsangnging pano 
di tau senga' didiona Kalaena. 1” Inde dahi 
anna malai sundung aka ang puha natula' dolu 
Puang Alataala ang nalombung Nabi Yesaya 
ang naoatee, 13 "Itaia', Dianto inde Pesuoku 
ang kupillei anna ang kukalemui, Dia tunto nei' 
ang umpamahasa inahangku. La kupatamaing 
di Kalaena Inahangku, anna Dianto ang la 
umpepainsangnging kasalama'ang ang sule hao 
mai di Kodi' pano di ingkanna bohto di lino. 

19 Daine' la aha siba'di solana moi menna, anna 
datoi la kakoha-koha leleng. Anna daine' aha 

la nahingngi kamahanna tau pano di lalang. 

20 [a umpatandaang pa'kalemunna pano di tau 
ang malamma kapampetahpa'anna sinnoa bulo 
mahati' ang maromi' bose', anna la umpamatoho 
kapampetahpa'anna tau ang malamma sinnoa 
sombu lampu ang la pi'de, lambi' la mala 
umpapatalo katahpa'ang di alla'na kakarakeang. 
21 Anna ingkanna bohto di lino la hannu asang 
pano." 2? Donetoo sika nabahang pano di 
Puang Yesus mesa tau ang buta anna pepe aka' 
napentamai setang. Ya' napabono'mi Puang 
Yesus lambi' mala paita anna ma'kara-karai. 

23 [ngkanna tau ang ungngita yato kadahiang 
pusa' asang liu, anna sipa'tula'-tula'i mesa anna 
mesa naoatee, "Noae' inde tau ang la Ana'na 
Daud ang didandi la sule!" 24 Ampo' nahingngi 
yato to Farisi aka ang menge sika nasitula'-tula'i. 
Sika ma'pihki'mi yaling di inahanna naoantee, 
"Nasuhungngete' mala inde tau unghambai 
setang aka' nabea kakuasaang Pongkahana 
setang, ang disanga Beelzebul." ?? Ampo' 
nainsang Puang Yesus aka ang yaling di pihki'na 
yato to Farisi lambi' ma'kara pano diii naoatee, 
"Ponna yaling di mesa kapahentaang dai mesa 
inaha lambi' sisaha'-saha' anna sipa'balii mesa 
anna mesa, tantunte' anna la sitalei yato 
kapahentaang. Noa tunne' mesa bohto mahoa' 
bahtu' yaling di kasanghapuang ang dai mesa 

inaha lambi' sisaha'-saha' anna sipa'balii mesa 
anna mesa tantunte' anna la sitalei. 2? Noa 
tuntone' yaling di kapahentaanna Pongkahana 
setang, daete' aha leleanna Pongkahana setang 
la unghambai solana siang, aka' ponna noa, 

ya' dante' la matoto' yato kapahentaanna 
Pongkahana setang. ?” Dahi ponna ke untanda'2' 
unghambai setang umpake kakuasaanna 
Pongkahana setang, ya' mennaa' kekakuasaang 
ang napake pahsikolamu unghambai 

setang? Dahi pahsikolamu siangnga'too ang 
mampatandaangnga' kasalaammu. 23 Ampo' aka' 
unghambaia' setang ungngolai Inahanna Puang 
Alataala, lambi' maleso dioatee napahandu'mi 
Puang Alataala ma'pahenta yaling di lino. 

23 Pihki'ia': malaa' ullaba'i setang aka' ma'kuasa 
puhaa' Koo. Sinnoanna mesa pohapangang: 

dai aha mesa tau la mala mentama di dasanna 
to matoho, ang dipasihapang Pongkahana 
setang, anna mabokoi yaling ke dai matoho 
puha nei' unsangke' dolu yato to matoho, mane 
napabokoii. 3? Dahi menna ang dai mempako di 
Kodi', bahtuanna napa'balia' anna menna ang 
da' mamposolai mengkahang tantunte' anna 

la nakarakeii yato aka ang kukahang. 3? Dianto 
anna kuoaingkoa'tee: Ingkanna dosa anna kara 
ma'baho mala diampungngi. Noa toi ke ahai tau 
ang mambahoia' naoatee, 'Puang Yesus tadia 

Änä'na to Lino,' ya! mala tuke'ne' diampungngi. 
Ampo' ponna ke umbahoii Inaha Masero, ya' 
inang dang mala la diampungngi, moi dinoa 

moi di allo ang la sule. 32 (12:31) 33 Ponna 

mesa poang kayu keboa mapia, tantunte' 

anna ungngoaia'tee poang kayu ang mapia. 
Ampo' ponna dai keboa mapia, tantunte' anna 
ungngoaia'tee poang kayu dai huhu, aka' mesa 
poang kayu dipemapiaing ke mapia toine' boana. 
34 Oa' ingkammu to karake, umbangnga' dio 

la umpanoa untula' kaha-kaha ang mapia ke 
punnokoa' kakarakeang? Aka' ingkanna aka 

ang ditula' sule yalingngete' mai di ihsi inaha. 

35 Tau mapia mengngoya' mapia tubunte' aka' 
inang noa tubunne' ang yaling di kalaena, anna 
tau karake mengngoya' karake tubunte' aka' 
inang noa tubunne' yaling di kalaena. 3? Ampo' 
kutula'ingkoa' dinoa: ingkanna tula' ang dai aha 
kunanna ang natula' mesa tau pahallu umpebayai 
toboe' kalaena di hao di olona Puang Alataala ke 
lambi'mi Allo Panghohto'ang. 3” Aka' la dihohto'o, 
tahpa'rakako bahtu' salarakako, situhu' aka 

ang puha untula'." 38 Donetoo ma'karang yato 
sangngaka-sangngaka to pampakuhu ada' anna 
sangngaka-sangngaka to Farisi pano di Puang 
Yesus naoatee, "O Tuang, pemalaang la kiita 
mesa tanda ang mepusa'-pusa' di hao mai di 
dio." 39 Ampo' natimba' Puang Yesus naoaintee, 

"Diongnga'to inde tau karake anna daia' 
ungngaku umpetahpa'a', anna la pemalakoa' 
ungngita tanda ang mepusa'-pusa' ang kubabe? 
Inang dakoa' la kupaitai. Supungnga'te' tanda 
didiona Nabi Yunus ang mala dipaitaikoa'. 40 Aka' 
umba noa Nabi Yunus tohho yaling di kompeng 
bau tallung allo, tallung bengi, noa tuntone' 
Ana' to Lino la tiku'bu' yaling di lino tallung 

allo, tallung bengi. 4t To Niniwe la kende' dako', 
ke lambi'mi tempona dihohto' inde lino, anna 
untanda' inde mai tau ang aha dinoa. Aka' 
yatone' to Niniwe sika mengkatoba' nei' tahpana 
unghingngi umba noa kaheba katallangang 

ang napainsangngi Yunus. Ampo' setonganna 
dinoa aha dinne ang keangka' puhane' andana 
Yunus! 42 Ponna lambi'mi tempona dihohto' inde 
lino, ya' la kende'mi tomaraya bahine ang sule 
hao mai di selatang anna untanda' inde mai 

tau ang aha dinoa. Aka' yato tomaraya bahine 
sulene' di hao mai di pote'-pote'na lino aka' 
pemala umpehingngii kakeaka'anna Tomaraya 
Salomo. Ampo' dinne done dinoa aha ang 
keangka' puhane' andana Tomaraya Salomo." 

43 Napatahhi' bumi tula'na Puang Yesus naoatee, 
"Ponna malai yaling mai di kalaena hupatau mesa 
setang, ya' maoke'te' dolu ma'kuliling leleng pano 
di ongeang maka'dang umpeang ongeang ang 

la naongei tohho. Ampo' aka' dai aha nalambi' 

yato ongeang ang la naongei tohho, ^4 lambi' 
ma'pihki' anna naoaite yaling di inahanna, 'La 
sumule bura' pano yato di ongeangku ang hali 
kupellei.' Ya' sumuleng. Lambi'na pano yato di 
ongeang dolunna, ya' nalambi'mi yato ongeanna 
lo'bang, puha disapui manahpa anna mahahpi. 
45 Ya' sohong salake' dolu anna untambaii 

pitu setang ang londo puhane' pakarakeang 
andana dia, anna naposolai tama yato di 
ongeanna anna sika tohhoi yaling sibaha-baha. 
Katampa'anna, yato tau ang naongei tohho 
setang la tahuhu puhane' katuhoanna andana 
ang dolu aka' tuhtuang kehangngang yato setang 
ang mampentamai. La noa tungnga'to dio dahi 
pano di kalaemu ingkammua' to karake ke daia' 
ungngaku mengkatoba'." 46 Donetoo mengeke' 
Puang Yesus umpa'tula'i yato tau mai'di, ya' sika 
ke'de'mi yaling di aneang indona anna ullu'na 
menge umpeang lalang umba la sika napanoa 
umpa'karai Puang Yesus. 4” Ya' ahang mesa tau 
di alla'na yato tau mai'di pano ullumba Puang 
Yesus anna naoaintee, "O Tuang, indomu anna 
ullu'mu sika ke'de' yaling di aneang pemala la 
napa'karaio." 48 Ampo' mentimba' Puang Yesus 
naoatee, "Mennaraka Ko setonganna indoku 
anna ullu'ku?" 49 Mane mentuho pano yato di 
pahsikolana menge siang naoatee, "Dianto inde 
mai indoku anna ullu'ku. >° Aka' diamoto tau ang 

umpembabeing pangngelo'na Ambeku yaho di 
suruka dianto ullu'ku ang si'danna." 
13 1 Allo donetoo le'ba'mi Puang Yesus 
umpellei yato dasang ang naongei 
mampakuhu lunaung di behing Le'bo' Galilea 
anna mohko'i di hoi'. ? Ya' suleing tau mai'di si'da- 
si'da anna sika ulleboi Puang Yesus. Lambi' dai'mi 
Puang Yesus di mesa lopi anna mohko'i yaho. 
Yatone' tau mai'di sika ke'de' nei' di hoi' di behing 
le'bo'. 3 Ya' napahandu'mi Puang Yesus umpaturu 
yato tau mai'di ma'kahupa-hupa pepaturu 
umpake pohapangang naoatee, "Pihsang tempo 
aha mesa petani la mao mangngambo'. 4 Menge 
ungngambo' yato bannena, aha piha ang manaho 
pano di lalang. Ya' sule siang sedansiang naandei 
lambi' puha. ? Aha toe' piha ang manaho naung di 
tampo ang di haho batu. Ya' tuhong yato banne. 
Ampo' aka' manipi' yato tampo ang naongei 
tuho, ? ya' tahpana naalloi, ya' laonang malahso 
anna mabangii lambi' mate aka' dai manaung 
uhaka'na. 7 Yato banne aha toe' piha ang manaho 
tama di alla' lohpo ang kedui. Inde lohpo kedui 
tuhtuang mahombo lambi' ungkapupu' yato 
banne ang mane napahandu' tuho lambi' mate. 
8 Ampo' aha toe' piha banne ang manaho 
naung di tampo ang malambu. Yato banne tuho 
manahpa nei' lambi' keboa. Boana yatoo aha 
pentallumpulo luhpi', aha pengngunnumpulo 

luhpi' anna aha pensangngatu' luhpi'." 

3 Natampa'ing inde pohapanganna Puang 
Yesus naoatee, "Menna pemala mangnginsang, 
pamapehingngiingnga'too!" 10 Donetoo sika 
mendungku'mi yato pahsikolana pano di Puang 
Yesus anna mekutanai naoatee, "Akae', Tuang, 
anna si umpakeo pohapangang ke umpaturuo tau 
mai'di?" 11 Mentimba'mi Puang Yesus naoatee, 
"Pano di dioa' dibeakoa' dio kapainsangang 

la ungnginsang umba noa Kapahentaanna 
Puang Alataala ang masaeng tibuni, ampo' pano 
diii dai nei'. 1? Aka' menna ang inang ahang 
ang nainsang, inang la dihangngangngiking, 
lambi' mai'di si'da-si'da kapainsanganna, ampo' 
menna ang dai ma'pehingngi, ingkanna yato 
ang nainsang la dialai yaling mai di pihki'na. 

13 Dianto suhunna anna si mampakuhua' pano 
diii umpake pohapangang, aka' moinnakato 
anna sika naitai ampo' setonganna daete' 
naita anna dai nakaleso: anna moinnakato sika 
nahingngi ampo' setonganna daete' tama di 
talinganna anna datoi napebahtuang aka yato 
ang sika nahingngi. 14 Ya' sundummi pole' pano 
diii aka ang puha natula' lohpo' Nabi Yesaya 
dolu naoatee, 'La semata ma'pehingngikoa' 
ampo' dasiangnga' la umpebahtuang. Anna 

la semata ungngitaa' ampo' dasiangnga' la 
ungkaleso aka yato ang ungngita. 12 Aka' sika 

makahha' baa' anna untimping talingannaii. 
Noa tunne' sika untutu'i matanna. Lambi' dai 
sika paita matanna, dai pahingngi talinganna 
anna dai mala umpahang aka-aka siamo. 

Aka' ke daete' noa, ya' la sika paita matanna, 
pahingngi talinganna anna napahang pihki'na, 
lambi' la sika sumule mai di Kodi' anna malai 
sika kupabono'.' 19 Ampo' dioa' dio kehongko' 
si'da-si'dakoa' dio aka' malaa' paita matammu 
anna mala pahingngi talingammu. 17 Aka' 
kutula'ingkoa' setonganna mai'diete' nabi anna 
tau ang aha dolu ang untuhu'i Puang Alataala, 
pemala toe' sika naita aka ang ungngitaa' ampo' 
dang hali sika naita, anna pemala toe' sika 
nahingngi aka ang unghingngia' ampo' dang 
hali sika nahingngi." 18 Napatahhi' bumi tula'na 
Puang Yesus umpakuhu pahsikolana naoatee, 
"Pehingngiia' bahtuanna yato pohapangang 
didiona ma'kahupa-hupa tampo anna to petani. 
19 Noa indee: yato banne ang dondong pano 

di lalang sihapang tau ang untahimbo kaheba 
didiona Kapahentaanna Puang Alataala, ampo' 
dai napahang. Lambi' sule Pongkahana setang 
anna nahampa'ii yato aka ang puha natahimbo 
ang tiambo' sihapang banne yaling di inahanna. 
20 Yatone' banne ang dondong di tampo ang 

di haho batu sihapanne' tau ang unghingngi 
yato Kaheba Mapia anna tahpa napatamang 

di inahamna sitonda kakahsiang, ?t ampo' yato 
Kaheba Mapia ang nahingngi dai mengnguhaka' 
yaling di inahanna lambi' dai mala masae 

tohho yaling. Aka' mane ungngolai sanghupa 
kamasuhsaang bahtu' kamadahhaang aka' 

yato Kaheba Mapia, ya' darang natahang anna 
ungkebo'i Puang Alataala. 2? Yatone' banne ang 
dondong tama di alla' lohpo kedui sihapanne' tau 
ang unghingngi Kaheba Mapia, ampo' semata 
umpihki' supu katuhoanna anna pemala mendahi 
to makaka. Lambi' yato Kaheba Mapia ang puha 
nahingngi tihimpi' yaling di inahanna lambi' dai 
mala memboa mapia. 23 Ampo' yatone' banne 
ang dondong di tampo malompo sihapanne' 

tau ang unghingngi Kaheba Mapia anna 
napepahangngi si'da-si'dai. Lambi' mala keboa 
ma'luhpi'-luhpi': aha ang pentallumpulo luhpi, 
aha ang pengngunnumpulo luhpi' anna aha ang 
pensangngatu' luhpi'." 24 Ma'tula' bumi Puang 
Yesus pano di tau mai'di umpake pohapangang 
ang senga' naoatee, "Kapahentaanna Puang 
Alataala sinnoa inde pohapangang: mesa to 
pobela' mane puha umbubu' banne ang mapia 
pano di bela'na. 2 Ampo' tahpana tangnga bengi, 
naonge anna hahe asammi ingkamna tau, suleng 
ang umpa'bali yato to pobela' anna unsahu'i 
boa lohpo ang takekuna tama di alla'na yato 
banne. Puhai yatoo, ya' le'ba'mi. 2? Tahpana lobo' 

yato pahe anna napahandu'mi kehahtang, ya' 
lobo' tunne' yato lohpo ang takekuna yaling di 
alla'na. 27 Ya' suleing yato sabua'na to pobela' 
anna mekutanai pano di pongkahana naoatee, 'O 
Tuang, darakate' banne mapia yato ang umbubu' 
di hao di bela'mu? Umbae' nakasulei yato lohpo 
ang takekuna anna pake aha ture' tuho yaling 

di alla'-alla'na pahe?' 3 Mentimba'mi yato to 
pobela' naoatee, 'Nasahu' tau ang mampa balia'.' 
Mekutana sala bung yato sabua'na naoatee, 
'Ungngakuraka, Tuang, ke maoang do kihe'bu'i 
yato lohpo ang takekuna?' ?? Ampo' naoate yato 
to pobela', 'Daa! Aka' ponna unghe'bu'ia' yato 
lohpo ang takekuna, ya' la tihe'bu' toe' yato 
pahe. 3? Diare' pabei tomande'mi lobo' toe' yato 
lohpo ang takekuna sibaha pahe lambi' tempo 
pepaheang. Doneke'to ke la dipepaheng, mane 
kuoainte tau ang la mampepahe: Himpung 
toboia' nei' ne mating lohpo ang takekuna, 
ba'ba'-ba'ba'angngii mane untunuii tama di 

api. Puhaitoo ya' unghimpung tungnga'ne' ne 
pahe anna umbe'beiingka'ne' tama di loko 
mapia-pia.' " 31 Untula' bumi mesa pohapangang 
Puang Yesus pano di tau mai'di naoatee, 
"Kapahentaanna Puang Alataala sihapang sallisa' 
batunna pinamula ang handang saohko' ang 
napamula tau pano di bela'na. 3? Moinnakato 
anna saohko'i yato batu pinamula, ampo' ponna 

tuhong, ya' mala untondong asang ingkanna 
pinamula ang senga' anna mala toi malangka' 
sinnoa poang kayu. Lambi' sulei sedansiang 
anna mesehangngi dai' di tangkena, tanda 
kayyanna." 33 Nalombungngi bumi tula'na 
Puang Yesus untula' bou mesa pohapangang 
ang senga' pano yato di tau mai'di naoatee, 
"Kapahentaanna Puang Alataala sihapang bibi' 
roti ang naala mesa bahine anna napasiuya'i 
mai'di tahpung lambi' mala membea' asang 
yatoo." 34 Ingkanna pepakuhunna Puang Yesus 
didiona Kapahentaanna Puang Alataala, natula' 
asang pano di tau mai'di umpake pohapangang. 
Dai aha untula' aka-aka siamo pano di tau mai'di 
ke dai umpake pohapangang. 3? Ya' sundummi 
pole' tula'na Puang Alataala ang napalambi' nabi 
dolu ang naoatee, "La ma'karaa' pano di ingkanna 
tau umpake pohapangang,: pemalaa' untula' 
kaha-kaha ang dake' kainsangang mengkalao 
pampahandu'anna lino." 38 Puhanna yatoo 
le'ba'mi Puang Yesus umpellei yato tau mai'di, 
anna lupanoi di mesa dasang. Dai masae suleing 
yato pahsikolana nalumba anna nakutanaii 
naoaintee, "Malaraka umpakalesoingkang 
bahtuanna yato pohapangang didiona lohpo 
ang takekuna ang tuho tama di alla' pahe?" 

37 Natimba'mi Puang Yesus naoatee, "Mala. 
Noa inde bahtuanna: yato tau ang umbubu' 

banne ang mapia sihapangnga' Kodi' inde Ana' 
to Lino. 33 Yato bela' sihapanne' lino, anna yato 
banne sihapanne' petauanna Puang Alataala, 
ampo' yatone' lohpo ang takekuna sihapanne' 
petauanna Pongkahana setang. 3? Yato ang 
umpa'bali to pobela' dianto Pongkahana setang. 
Tempo pepaheang sihapanne' katampa'anna 
lino, anna yato to pepahe sihapanne' malaeka'. 
40 Dahi umba noa yato lohpo ang takekuna 
dihimpung mane ditunui tama di api, la noa 
tuntone' ke katampa'annang lino. 21 Kodi', 

inde Ana! to Lino, la umpahentaa' ingkanna 
malaeka'ku unghimpung ingkanna yato ang 
umpasahsa' lalang hupatau anna ingkanna tau 
ang umbabe kakarakeang. “2 Ingkanna yatoo la 
ditibei tama di api nahaka, anna di haontoo ang la 
naongei tau sika umbu salamang ang kamateang, 
anna dianto kamadahhaang ang dai aha 
mantondong. #3 Ponna ke donentoo ingkanna 
tau ang untuhu'i Puang Alataala la pangngillo'ne' 
salamang mata allo yaling di kapahentaanna 
Ambenaii." Natampa'ing inde tula'na Puang 
Yesus naoatee, "Menna pemala mangnginsang, 
pamapehingngiingnga'too!" ^4 Napatahhi' bumi 
Puang Yesus umpa'tula'i pahsikolana naoatee, 
"Kapahentaanna Puang Alataala sihapang kulle 
ang tilamung yaling di tampo ang nalambi' mesa 
tau ampo' nalamung sala bou sumule tama 

yato di ongeanna. Ampo' aka' kahsi si'da-si'da 
yato tau ang mallambi', dianto anna le'ba'mi 
do umbalu'i asang ingkanna aka siamo ang 
aha naampui, mane ungngallii yato tampo ang 
naongei tilamung yato kulle. 4? Kapahentaanna 
Puang Alataala sihapang toe' mesa to pa'bulele 
ang mao umpeang leleng belo-belo ang handang 
malehke' la naalli. 46 Tahpana nalambi', ya' 
maong umbalu'i asang ingkanna aka-akanna 
anna ungngallii yato belo-belo ang handang 
masuli' allinna." 47 Napatahhi' bumi tula'na 
Puang Yesus pano di pahsikolana naoatee, 
"Kapahentaanna Puang Alataala sihapang dala 
ang dipensamboing naung di le'bo', lambi' mala 
unghimpung ma'kahupa-hupa bau. 4 Ponna 
nasa'dimmi yato to podala punno bau yato 
dalana, ya' nahentung pano di behing le'bo', 
mane sika ohko'i pole' napille-pilleiangngi yato 
bau. Bau ang mahasa nahimpunne' tama di 
paongeannaii ampo' bau ang dai huhu natibei 
nei'. ^? La noa tuntone' ke katampa'annang lino: 
ingkanna malaeka' la sule anna unghimpung 
asangngi ingkanna tau ang untuhu'i Pongkahana 
setang anna yato ingkanna tau ang untuhu'i 
Puang Alataala. >° Anna ingkanna yato tau ang 
untuhu'i Pongkahana setang la natibeiine' tama 
di api nahaka, anna di haontoo ang la naongei 
tau sika umbu salamang ang kamateang." 

51 Mekutanang Puang Yesus pano di pahsikolana 
naoatee, "Umpahandakaa' ingkanna inde ang 
kutula'?" Sika mentimba'mi naoatee, "lo, Tuang, 
kipahang." 3? Ya' naoainte Puang Yesus, "Dianto 
anna pano di to pampakuhu ada' ang mentamang 
di Kapahentaanna Puang Alataala sihapanne' 
mesa puang dasang ang umpasohong aka-akanna 
ang bakahu yaling mai di tambing paongeang, 
dai supu yato ang masaeng." 22 Donetoo, 
tahpana puha Puang Yesus untula' yato ingkanna 
pohapanganna pano di pahsikolana, ya' sika 
le'ba'mi sibaha-baha umpellei yato ongeang, 

34 anna sika lupanoi di bohtona toboe' Puang 
Yesus ang disanga Bohto Nazaret. Lambi'na pano, 
ya' napahandu'mi Puang Yesus mampakuhu 
pano di tau tama di pa'sambayangang. Yato 

tau mai'di ang napakuhu sika pusa' asang liu 
anna sikutana-tanaii naoatee, "Mennarea'ne' 
mambea kamanahangang anna kakuasaang 
lambi' mala umbabe ma'kahupa-hupa tanda ang 
mepusa'-pusa'? ?? Darakate' inde tau änä'na 
tukang kayu, anna indona disanga Maria, noa 
tunne' ullu'na dianto ta Yakobus, ta Yusuf, 

ta Simon anna ta Yudas? 3? Anna darakae' 
sibaha-baha siamingkea' dinne ingkanna ullu'na 
ang bahine? Dahi umbae' napangngalai indo 
kamanahangang anna kakuasaang?" 3” Lambi' 
dai sika napetahpa', aka' dai tama di ahkalannaii 

umba noa kakuasaanna Puang Yesus. Ya' 
ma'tula'mi Puang Yesus pano diii naoatee, "Mesa 
nabi moi umba naongei dipakeangka' toi, ampo' 
supung ke di haoi di bohtona toboe', bahtu' 
yaling di hapunna toboe' anna dai dipakeangka!'." 
58 Dianto anna dang umbabe mai'di tanda ang 
mepusa'-pusa' Puang Yesus donetoo, aka' yato 
tau mai'di dai sika mampetahpa'. 

1 Donetoo kaheba didiona Puang Yesus 
14 lambi'mi pano di Tomaraya Herodes ang 
ungkuasai Poropensi Galilea. ? Ya' ma'tula'mi 
pano di to pengkahanna naoatee, "Tantu 
anna diante' inde yato Yohanes to Pantero' 
ang puha mate ampo' umbai tuho sumule. 
Dianto anna ahai kakuasaanna umbabe ang 
mepusa'-pusa'." 3 Nasuhung ma'pihki' noa 
indee aka' sangngakang tempona ang puha 
inde Herodes umpobahine ipa'na ang disanga 
Herodias, ang hali natibe Pilipus, ullu'na siang 
Herodes. Pihsananna Yohanes to Pantero' 
unsangkai Herodes naoaintee, "Setonganna 
untehkaio atohang aka' umpobahineo Herodias 
ang bahinena siang ullu'mu." Donetoo pemala 
siang Herodes la umpatei Yohanes ampo' mahea' 
pano di tau mai'di ang ungngangka' Yohanes 
mesa nabi. Dahi unsuong tantarana do nasahka, 
mane napungoi anna natahungkungngi. “ (14:3) 
5 (14:3)  Tahpana Herodes umpakahoa' allo 

kadahianna, ya' sumayong ana'na Herodias 

ang bahine di alla'-alla'na yato tau mai'di 

anna umpamasannang liui inahanna Tomaraya 
Herodes, lambi! mopinda la umbea yato 

ana' bahine diamo ang napalau. 3 Yato ana! 
inang puhang napaturui indona aka ang la 
napalau, ya' naoante pano di Herodes, "Pemalaa' 
umpanaungnging done inde di baki' baa'na 
Yohanes to Pantero'." ? Donetoo masuhsa liu 
nasa'ding yato tomaraya, ampo' aka' sala' 
puhang mopinda anna la masili di hao di 

olona to sulena, lambi' unsuong mesa ana' 
buana do umpolengngi baa'na Yohanes to 
Pantero' pano yato di tahungkung, 10 (14:9) 

11 anna napanaungngi di baki'. Ya' napanoa 

si dang, mane nabeai pano yato di ana' bahine. 
Pihsananna inde ana' bahine nabaha salang 
pano yato di indona. 12 Puhanna yatoo suleing 
pahsikolana Yohanes to Pantero' ungngala yato 
bahke anna nalamungngi, mane sika maoi pano 
di Puang Yesus napainsangngi yato aka ang dahi. 
13 Tahpana nahingnging Puang Yesus yato aka 
ang dahi pano di Yohanes, ya' dai'mi di lopi anna 
maoi umpellei yato bohto mahoa' lupano di 
ongeang ang mahulla-hulla ang dai mai'di tau 

di hao. Ampo' nahingnginna tau mai'di didiona 
yatoo, ya' sika maong do napelolai ampo' sika 
mangngola kalantanang nei' mengkalao di hao 

di bohtonaii. 14 Tahpana tuhung Puang Yesus 
yaho mai di lopi, tahpa ungngitang tau mai'di. 
Ya' kende'mi pa'kalemu yaling di inahanna 
pano yato diii, lambi' umpabono' yato ingkanna 
tau ang makorong yaling di alla'na yato tau 
mai'di. 1° Tahpana mahammong, suleng yato 
pahsikolana anna naoate pano di Puang Yesus, 
"O Tuang, inde ongeang ang taongeia' mahulla- 
hulla, anna mengeng la bengi. Dahi ahante' 
unsuo le'ba'i indo pano tau anna malai sika 
ungngalli andeang pano di sangngaka-sangngaka 
bohto saohko' ang marungku'." 16 Ampo' 
mentimba' Puang Yesus naoatee, "Daete' 
mangki' la sika mao, diongnga'te' mampakande!" 
17 Mentimba'mi yato pahsikolana naoatee, 
"Ahaete' andeangki', ampo' supung lima roti 
anna derua bau." 18 Naoa bunte Puang Yesus, 
"Bahaingka' mai ne rotimmu anna baummu." 

19 Umpahentang yato tau mai'di anna malai sika 
mohko' umpoampi' lohpo. Naalang yato lima 
roti anna derua bau, mane mentongai dai' di 
langi' menge siang umpalau behe dai' di Puang 
Alataala. Puhai yatoo, ya' nabika-bikang yato roti 
mane nabeai pano di pahsikolana anna malai 
nasusa pano di tau mai'di. 2? Ingkanna tau ang 
aha donetoo mampebohoi asang. Tahpana puha 
sika mande, ya' nahimpung salang pahsikolana 
yato la'binna ang dang napuha tau. Ya' ke 

punno salake'ne' sampulo derua baki. ?! Yato 
tau ang mande donetoo umbai limang sa'bu 
mai'dinna muane, dake' diihsa' bahine anna 
ana'. 2? Puhanna yatoo, ya! unsuong pahsikolana 
Puang Yesus sika dai' di lopinna anna malai sika 
mendolung nei' bete' di tando bete'na yato Le'bo' 
Galilea, aka' mengeke'ne' unsuo yato tau mai'di 
sumulei pano di bohtonaii. 23 Tahpana yatoo sika 
le'ba'ing, ya' dai'mine' Puang Yesus di tanete 
ma'sambayang namesa. Donetoo benging anna 
namesa-mesarang supu yaho yato di ongeang. 
24 Yato lopinna pahsikolana makahaong umpellei 
behing le'bo'. Ampo' aka' pepahi kayyang 
donetoo lambi' yato lopinnaii natammuing 
pepahi anna napalusau-lutamai. 22 Tahpana 
lehang tehte' tallu bengi, suleng Puang Yesus 
umpellambi'i yato pahsikolana mellao yaho 

di haho uhai. 2? Naitanna pahsikolana mellao 
yaho di haho uhai, sika tungke'du'mi anna 

sika ingngi'i tandana mahea' naoatee, "Äi! 
Anitua' indoo!" 27 Ampo' tahpa ma'kara 

Puang Yesus pano diii naoatee, "Pamahasaia' 
inahammu! Daummahea'! Kodi'ete' indee." 

28 Ya' mentimba'mi Petrus napekayyangngi 
naoatee, "O Puang, ponna Dio si'da nee, ya' 
bahaia' mating anna mellaoa' yaho di haho uhai.' 
23 Naoante Puang Yesus, "Maimo!" Ya' tuhung 
siang Petrus yaho mai di lopi anna mellaoi yaho 

di haho uhai mao ullumba Puang Yesus. 3? Ampo' 
tahpana nasa'ding nasau pepahi, mahea'mi 
Petrus anna laonang la limmi', ya' mekohang 
naoatee, "O Puang, kalemuia'! La limmi'ma'!" 
31 Napenandai siang Puang Yesus untokei Petrus 
anna ma'karai naoatee, "Petrus, Petrus! Dake' 
sundung kapampetahpa'ammu pano di Kodi'." 
32 Pyhai yatoo, ya' sika dai'mi di lopi, ya' tahpa 
mahtang siang yato pepahi. 33 Ingkanna tau ang 
yaho yato di lopi umpenombai Puang Yesus 
anna sika naoaitee, "Ahana inang Ana'na si'dao 
Puang Alataala." 3? Tahpana sika lambi' di tando 
bete'na le'bo', ya' sika ullambi'mi mesa bohto 
ang disanga Genesaret. 3? Ungngitanna Puang 
Yesus yato ingkanna tau di hao, ya' napepainsang 
lelemming pano di ingkanna bohto ang sidungku' 
yato Genesaret. Ya' suleing tau umbahai ingkanna 
to makoromna. 3? Yato tau mai'di malau mase 
ke la malai sika ungnganti behing kaya'na Puang 
Yesus. Aka' moi behing kaya'na supu naanti, ya' 
tahpa bono' asang. 

1 Pihsananna suleng sangngaka-sangngaka 
15 to Farisi anna to pampakuhu ada' yaho 
mai di Yerusalem umpellambi'i Puang Yesus 
anna mekutanai naoatee, ? "Akaboi pahsikolamu 
anna untehkaii atohang ada'na peneneanta? 
Aka' situhu' ada'na neneta ponna la mande tau, 
pahallu tau umbasei dolu teyye. Ampo' daine' 

umbasei teyyena pahsikolamu." 3 Mentimba'mi 
Puang Yesus pano diii naoaintee, "Aka toua' dio 
anna untehkaikoa' pahentana Puang Alataala 
supung aka' pemalakoa' untuhu'i ada'na 
peneneammu? “ Aka' Kalaena Puang Alataala 
ma'tula' naoatee, 'Pakeangka'koa' to baha'mu.' 
anna 'Menna la untandoi to baha'na pahallu 

la dipatei.' > Ampo' si aha ang mangngoatee, 
'Moinnakato aha aka-akangku, dasiang la 
kubea to baha'ku aka' la kupopenomba dai' di 
Puang Alataala ke dako'mi.' Dahi situhu' ang 
ungngoa, yato tau ang ma'tula' noa dang mangki' 
umpakeangka' to baha'na. Dahi aka' umpanoaa' 
yatoo, ya' umpakekuna puharakoa'to dio 
disanga ada'na peneneammu andana Bahtakara 
Dehata aka' danne' umpakekuna. € (15:5) 7 Oa' 
ingkammu to kalasi! Tahpa'mi pole' tula'na Puang 
Alataala ang puha natula' lohpo' Nabi Yesaya 
didiomua' ang naoatee, 3 'Ingkanna inde mai 
tau tula'na kale anna dioaitee napamatandea', 
ampo' yaling di inahanna nakahaoia' nei'. 

3 Alla' sika napenombaia' aka' pepakuhu ang 
sika napake dianto pepakuhunna hupatau, 
tadia pepakuhungku.' " 10 Puhai ma'tula' noa 
yato Puang Yesus, ya' untambaing yato tau 
mai'di anna sika naoaintee, "Pehingngiia' 

anna malai ungnginsang inde pohapangang: 

11 Tadiaete' ang lutama di sua ang ungkärähko'i 

tau, ampo' ang sohongngete' yaling mai di sua 
dianto ang ungkarahko'i tau." 1? Pihsananna 
suleing mendungku' yato pahsikolana anna sika 
mekutanai naoatee, "O Tuang, ungnginsandaka 
yato tula'mu umpatisiku ingkanna to Farisi 

ang manghingngi?" 13 Mentimba'mi Puang 
Yesus naoatee, "Ingkanna pinamula ang tadia 
pampamulanna Ambeku la dihe'bu'i asang lambi' 
naung di uhaka'-haka'na. 14 Pabei tomande'ia' ne 
mating to Farisi. Aka' diante' ne mating to buta 
ang umbahanang solana to buta, anna ponna to 
buta untehte santobutanna tantunte' anna sahing 
manahoi naung di kalo'." 15 Ma'tula'mi Petrus 
pano di Puang Yesus naoatee, "Pakalesoingkang 
ne pohapangammu pano di kami'." 16 Ampo' 
mentimba' Puang Yesus nakutanai sala naoatee, 
"O', datuke'a' dio umpahang? 1? Darakaa' dio 
ungnginsang ungngoate aka-aka siamo ang 
mentama di sua lunaung di kompeng mane 
dipasohongngi? 18 Ampo' ang sohong yaling 

mai di sua, sule yaling mai di inaha anna dianto 
yatoo ang mekarahko'i. 1? Aka' yaling mai di 
inaha dianto nakasohongngi ingkanna pihki' 
karake sinnoanna: papateang, ungnginda'-inda' 
pa'bannetauang, samangkamahoinna, bokoti, 
umpa'loseng-losengnging sola anna untanda' 
tahuhu sola. 2? Ingkanna yatoo dianto ang 
ungkarahko'i tau. Ampo' ke mande tomande'i 

tau dai mangki' umbasei dolu teyye, daete'ne' 
mekarahko'i." 21 Ya' le'ba'mi Puang Yesus 
umpellei yato ongeang anna tirendei pano di 
mesa ongeang ang sidungku' Bohto Tirus anna 
Sidon. 2? Lambi'na pano, ya' suleng nalumba 
mesa bahine to Kanaan ang tohho yato di bohto 
anna kakoha-kohai naoatee, "O Puang, Ana'na 
Daud! Kalemuia'! Pabono'ingka' ana'ku aka' 
napentamai setang anna madahha si'da-si'da 
nasa'ding." 23 Ampo' moi taahai natimba'i Puang 
Yesus yato aka ang naoa. Ya' sika mendungku'mi 
yato pahsikolana anna malaui pano naoatee, 
"Suoi indo le'ba' bahine, andana napotindo'- 
tindo'ingkea' sibaha kakoha-koha!" 24 Mensaileng 
Puang Yesus pano yato di bahine anna ma 'karai 
naoatee, "Disuoa' sule supung la umpeang 
ingkanna to Israel ang sahsa' lalang." ?? Ampo' 
yato bahine mendungku' anna menombai pano 
di Puang Yesus menge siang ma'tula' naoatee, "O 
Puang, kalemuia'." 26 Natimba'mi Puang Yesus 
yaling di pohapangang didiona to Yahudi ang 
sihapang 'ana" anna ang tadia to Yahudi ang 
sihapang 'asu,' naoatee, "Dai sihatang andeang 
ang inang dipatoka toboinne' ana' la dibea pano 
di asu." 2? Ma'tula' bumi yato bahine naoatee, 
"Inang tahpa'ete' ne ang ungngoa, Puang, 
ampo' yato asu malaete' ungngande tahu'bi' ang 
manahoi yaho mai di mejana puanna." 23 Ya' 

ma'tula'mi Puang Yesus pano yato di bahine 
naoatee, "Ei, ahana inang mesao bahine ang 
mampetahpa' si'da-si'da. Dinoa la dahinte' yato 
aka ang umpemala." Ya' donetoo bono' siang 
yato ana'na. 2? Umpelleing yato ongeang Puang 
Yesus sibaha pahsikolana anna maoi ungngundu' 
behing Le'bo' Galilea. Dai'mi di mesa tanete anna 
mohko'i yaho. 3? Pihsananna suleirang mai'di liu 
tau umbaha to makoronnaii: aha ang makule, 
aha ang buta, aha ang hehpa', aha ang pepe 
anna mai'dike' to makorong ang senga', anna sika 
nabahai pano di behing bihti'na Puang Yesus. 
Lambi' ingkanna yato to makorong napabono' 
asang. 31 Ya' pusa' asammi yato tau mai'di 
ungngita to pepe mala ma'kara-kara, to makule 
mala mellao, to hehpa' mala bono', to buta mala 
paita, anna sika umpamatandei Dehatanna to 
Israel. 3? Donetoo untambaing pahsikolana Puang 
Yesus anna naoaitee, "Kukalemui liu kasi inde mai 
tau mai'di, aka' tallung allona sibahaa' ampo' dai 
sika keandeang. Dabure palla' inahangku la sika 
kusuo le'ba' ke manonoi, aka' daa-daa naala pali 
di tangnga lalang." 33 Naoante yato pahsikolana, 
"Ya' umbanne' la dipangngalai roti dinne done 

di ongeang mahulla-hulla la dipakandeing 

indo pano tau sahsamanna?" 3? Mekutanang 
Puang Yesus pano diii naoatee, "Sangngakake'a' 
rotimmu?" Sika mentimba'mi naoate, "Ahake' 


15.35-16.3 78 


pitu roti anna aha tuke' sangngaka amo lisa'na 
bau sisaohko'." 35 Ya' unsuong yato tau mai'di 
Puang Yesus sika mohko' naung di tampo. 
36 Mane ungngalai yato pitu roti sibaha bau 
anna ma'kuhhu'sumanga'i dai' di Puang Alataala. 
Puhai yatoo ya' umbika-bikang yato andeang 
mane nabeai pano di pahsikolana anna malai 
nasusa pano di tau mai'di. 37 Ingkanna tau ang 
aha donetoo mampebohoi asang. Pihsananna 
nahimpummi yato pahsikolana la'binna ang 
dang napuha tau, ya' punno salake' pitu dakang 
kayyang. 38 Yato tau ang mande donetoo umbai 
uhpa' sa'bu mai'dinna muane, dake" diihsa' 
bahine anna änä'. 39 Puhai, ya' unsuong yato 
tau mai'di sika sumule pano di bohtonaii, anna 
dai'ine' di lopi sibaha pahsikolana lubete' di mesa 
ongeang ang sidungku' Bohto Magadan. 

1 Donetoo suleing sangngaka-sangngaka 
16 to Farisi anna to Saduki pemala la sika 
unsanda'i Puang Yesus. Sika malau pano ke la 
malai napaitai mesa tanda ang mepusa'-pusa' 
anna malai sika nainsang naoatee sule si'daraka 
yaho mai di Puang Alataala. ? Ampo' mentimba' 
Puang Yesus naoatee, "Ponna ungngitakoa' 
langi' malea di maloe, ya' ungngoaa'tee la 
kulla'. 3 Anna ponna ungngitakoa' langi' malea 
di mebengngi' sitonda salehu', ya' ungngoaa'te 
la kene'. Dahi, ungnginsangnga'ne' ullosa tanda 

kalane yaho di langi' ampo' bilang daia'ne' 
ungnginsang ullosa aka ang la dahi di tempo 
dinoa. “ Diongnga'to inde tau karake anna daia' 
ungngaku umpetahpa'a', anna la pemalakoa' 
ungngita tanda ang mepusa'-pusa' ang kubabe? 
Inang dakoa' la kupaitai. Supungnga'te' tanda 
didiona Nabi Yunus ang mala dipaitaikoa'. " 
Puhai ma'tula' noa, ya' le'ba'mi umpellei yato 
ingkanna tau. ? Menge sika molopi ullambang 
yato Le'bo' Galilea pahsikolana Puang Yesus, 
mane nakalehaii dae' aha sika umbaha roti ang 
la naande. ? Ma'tula'mi Puang Yesus pano diii 
naoatee, "Madakakoa' pano di raginna to Farisi 
anna to Saduki." 7 Sika napihki'mi aka bahtuanna 
anna ma'tula' noai, lambi' sipa'kara-kara 
naoatee, "Aka' umbai daingkea' umbaha roti." 

8 Tahpana nainsang Puang Yesus yato ang sika 
nasitula'-tula'i, ma'karang pano diii naoatee, "Oa' 
ingkammu ang dai kanna' kapampetahpa'ammu, 
akana unsitula'-tula'irakoa' dio yato roti ang 

dai umbaha? ? Dasiake'a' mala umpahang 
kakuasaangku? Darangkaa' dio ungkalehai 
umba noa yato lima roti mala umpaboho 
limang sa'bu tau anna mai'di tuke' la'binna 

ang unghimpungnga'? 1? Noa tunne' yato pitu 
roti ang umpaboho uhpa' sa'bu la'bi tau anna 
mai'di tuke' la'binna ang unghimpungnga'”? 

11 Akana darea' dio umpahang? Aka' inde ang 

kutula' daete' aha kasilombunganna ne roti ang 
mengea' unsibehta-behtai. Aka' kuoae Kodi'te, 
'Madakakoa' pano di raginna to Farisi anna to 
Saduki.' "1 Donetoo mane sika napahangngi 
pole' tadiae' yato ragi pebolo roti ang natula' 
Puang Yesus, ampo' pepakuhunnae' to Farisi anna 
to Saduki. 3 Tahpana sika lambi' Puang Yesus 
sibaha pahsikolana pano di mesa ongeang ang 
sirungku' Bohto Kaisarea Filipi, ya' mekutanang 
pano di pahsikolana naoatee, "Situhu' tula'na 
tau ang unghingngia', mennaa' Ko are' inde Ana' 
to Lino?" 14 Sika mentimba'mi naoatee, "Aha 
ang mansangao Yohanes to Pantero', aha toe' 
ang mansangao Nabi Elia, aha toe' piha ang 
mansangao Nabi Yeremia bahtu' mesa di alla'na 
yato nabi-nabi ang aha dolu." 13 Ya' mekutana 
sala bumi Puang Yesus pano diii naoatee, "Ampo' 
ponna dioa', mennaa' Ko indee?" 16 Mentimba'mi 
Simon Petrus naoatee, "Dio, Tuang, To Dilanti' 

la Mepasalama', Ana'nao Puang Alataala ang 
tuho." 17 Ma'tula'mi Puang Yesus pano naoatee, 
"Kahsio, Simon ana'na Yunus, aka' ne ang untula' 
daete' sule di hao mai di pihki'na hupatau ampo' 
suleete' yaho mai di Ambeku Puang Alataala. 

18 Kutula' touingko mating: dionto Petrus, 
bahtuanna: batu, anna yaho di hahona inde batu 
la kupake'de' pa'alloangku, bahtuanna ingkanna 
tau ang la mentindo' pano di Kalaeku. Anna dai 

aha la mantalo moi kakuasaanna kakarakeang. 
19 Pano di dio la kubeao kakuasaang umbahanang 
petauangku, lambi' aka ang ullahang dai mala 
nababe tau yaling inde di lino la nalahang toete' 
Puang Alataala yaho di suruka. Anna aka ang 
umpabei dibabe yaling inde di lino la napabei 
toete' Puang Alataala yaho di suruka." 20 Puhai 
yatoo, ya' ullahang si'da-si'dang ingkanna 
pahsikolana anna malai dai napepainsangnging 
pano di tau senga' naoate Puang Yesus dianto 
To Dilanti' la Mepasalama'. ?! Mengkalaonto 
donetoo napahandu'mi Puang Yesus untula'ing 
pahsikolana didiona kamadahhaang ang pahallu 
naolai, naoatee, "Dang masae anna la maoma' 
dai' di Yerusalem anna ungngolaia' mai'di 
kamasuhsaang di hao mai di setobaha'ang, 
kapala-kapala imang anna to pampakuhu ada' 
lambi' la dipateia'. Ampo' yaling di tallu allona 
la tuhoa' sumule." 2? Nahingnginna ta Petrus 
umba noa yato tula'na, ya' nahui' siang pano 

di behinna anna napa'karaii naoaintee, "Daa 
Puang! Inang dai la napabei Puang Alataala 
ingkanna ne ang untula' la dahi pano di 
Kalaemu!" 23 Ya' mensaile siang Puang Yesus 
unsaile ta Petrus anna naoaitee, "Palaio done 
indee, Pongkahana setang! Menge ungkalapai 
pa'elo'na Puang Alataala pano di Kalaeku, aka' 
dao dio umpihki' aka ang napihki' Puang Alataala, 

supung ang napihki' to lino." 24 Mane ma'kara 
boi Puang Yesus pano di pahsikolana naoatee, 
"Tau ang la pemala mampentindo'ia' pahallu 
ungkalimpangngi pangngelo'na toboe' sibaha 
umbulle kayu sitambeng, mane napentindo ia". 
25 Aka' menna ang pemala umpamahendeng 
katuhoanna, la bilang mateetee': ampo' menna 
ang tontong mampetahpa' moi dipatei aka' Kodi', 
dianto ang la dipasalama' sungnga'na. 22 Dai aha 
suhunna mesa tau untahongkongngi ingkanna 
aka-aka ang aha yaling inde di lino ke dasiang la 
salama' sungnga'na. Aka' dai aha la mala nabea 
mesa hupatau ang la napopangngalli tama di 
suruka. 27 Aka' Kodi' inde Ana' to Lino la sulea' 
yaling di kamatandeanna Ambeku natindo'a' 
ingkanna malaeka'ku. Tempo donento yatoo, 
ingkanna tau la kubala' situhu' pembabena. 
28 Kutula'ingkoa' setonganna yalingnga' inde di 
alla'-alla mu dinoa aha sangngaka-sangngaka tau 
ang dai la mate, dolunna sika naitaa' Kodi' inde 
Änä' to Lino kupahandu' ma'pahenta sihapang 
tomaraya." 

1 Tahpana unnung allona puhamna yatoo, 
17 ya' maong dai' di mesa tanete malangka' 
umpasaha' Kalaena sibaha tallu pahsikolana, 
dianto ta Petrus, ta Yakobus anna ta Yohanes 
ullu'na. ? Sika lambi'na dai', ya' ungngitang 
Puang Yesus tirende hupanna: lindona moballo 

salamang mata allo, anna pakeanna mabuhsa' 
pangngillo' sinnoa bulang baya. 3 Ya' malesong 
sika ungngita Musa anna Elia lella' sipa kara 
Puang Yesus. “ Ma'karang ta Petrus pano di 
Puang Yesus, naoatee, "O Puang, masannang liu 
tau dinne. Ponna ke ungkärä'i umbai mahasa 

ke kupake'de'ingkoa' bansuli umpopantangnga' 
simesa: dio mesa, Nabi Musa mesa anna mesa 
Nabi Elia." 2 Lella'ke' ma'kara Petrus, ya' tuhummi 
yaho mai di langi' salehu' makambang pansillo' 
unsapu'ii. Ya' kahingngiammi kamaha yato 
yaling mai di salehu' naoatee, "Dianto inde 
Änä'ku ang kupakamaya, ang umpamasannang 
inahangku. Pehingngiia' tula'na." ? Lambi' 

yato pahsikolana sika mellumbangngi naung 

di tampo tandana mahea' unghingngi yato 
kamaha. 7 Ya! napendungku'ing Puang Yesus anna 
natuhpa'i naoaintee, "Ke'de'koa'. Daummahea'!" 
8Tahpana sika umbua' baa'na, ya' ke dae' 

aha tau senga' ang sika naita supunne' Puang 
Yesus namesa. ? Donetoo sika tuhummi sumule 
yaho mai yato di tanete. Ya' ma'tula'mi Puang 
Yesus pano diii naoaintee, "Daa umpetula' 
sangkaingnga' pano di tau senga' yato aka ang 
puha ungngitaa' ke daka' dipatuho sumule, Kodi' 
inde Ana! to Lino, di hoi' mai di kamateang." 

10 Mekutanang yato pahsikolana pano naoatee, 
"Akana naoaite to pampakuhu ada', 'Nabi 

Elia pahallu nei' la mendolu sule andana To 
Dilanti' la Mepasalama"?" 11 Mentimba'mi 
Puang Yesus naoatee, "Inang tahpa' la sule 

Nabi Elia anna umpasadiai ingkanna siamo, 

12 anna kutula'ingkoa', setonganna haling sule 
yato ang sinnoa Nabi Elia, ampo' dai nainsang 
hupatau lambi' sika membabe pano situhu' 
pampemalanna. Noa tuntone' Kodi' inde Ana! to 
Lino la sika nadahha." 3 Donetoo napahammi 
pole' yato pahsikolana naoatee yato tula'na 
Puang Yesus didiona Nabi Elia setonganna 
Yohanes to Pantero'ete' ang naoaing. 14 Donetoo 
sumuleng Puang Yesus sibaha pahsikolana 
ullumba yato tau mai'di. Suleng mesa tau 
umpellambi'i Puang Yesus anna mengkuntu' di 
olona naoatee, 1° "O Puang, kalemuiingka' ana'ku 
aka' si limpumane'ang anna madahha si'da-si'da. 
Si biasa manaho tama di api anna biasa toe' 
manaho tama di uhai. 1? Puhang kubaha pano di 
pahsikolamu ampo' dai sika mala napabono'." 
17 Ya' ma'karang Puang Yesus pano di tau mai'di 
naoatee, "Tehtereremokoa' dio indee! Umbarea' 
dio naola kapampetahpa'ammua' lambi' 

sahsa' lalangkoa'? La sangngakake' masaena 
tohhoa'a' yaling di alla'-alla'mu anna sa'bara' 
kuoloikoa'? Bahai ne mai ana'!" 18 Nakarahta' 
siang Puang Yesus yato setang ang umpentamai 
yato ana' muane, ya' tahpa malai siang yaling 

mai di kalaena. Donetoo bono' siang yato ana' 
muane. 1? Suleing yato pahsikolana Puang 
Yesus mendungku'. Tahpana dang aha tau 
senga' sika manghingngi, ya' mekutanang pano 
naoatee, "Akana darangkang mala unghambai 
yato setang yaling mai di kalaena tau?" 

20 Mentimba'mi Puang Yesus pano diii naoatee, 
"Aka' dake'a' sundung kapampetahpa'ammu. 
Aka' kutula'ingkoa' setonganna ke la poro 
ahangnga' kapampetahpa'ammu sama lisa'na 
batu pinamula ang handang saohko', ya' 
malamokoa'te' umpahenta inde tanete 
ungngoaintee, 'Tirendeo bete' dono!' Lambi' 
inde tanete la tirende si'daetee'. Anna dai aha 
aka-aka siamo ang la dai mala tala dahi ke 
umpemalai." 21 [Ampo' didionane' inde hupanna 
setang daete' mala dihambai ke dai dipasitonda 
ma'sambayang anna ma'puasa.] ?? Di tempona 
Puang Yesus sibaha pahsikolana sika tohho di 
hao di Galilea, ya' ma'karang pano di pahsikolana 
naoatee, "Kodi', inde Änä' to Lino, la dibehoä' 
pano di kakuasaanna to lino 23 anna sika la 
napateia', ampo' tallu allona puhangku mate la 
tuhoa' sumule." Ya' masuhsa asammi inahanna 
ingkanna pahsikolana unghingngi yato tula'na 
Puang Yesus. 2? Tahpana Puang Yesus sibaha 
pahsikolana lambi' naung di Bohto Kapernaum, 
ya' suleng to pansima Dasang Ada'na Puang 

Alataala ullumba Petrus anna mekutanai 
naoatee, "Nabaya'raka tuangkuhummu simanna 
inde Dasang Ada'?" ?? Mentimba'mi Petrus 
naoatee, "lo, nabaya'." Donetoo sika sumuleng 
pano di dasang ang naongei sika tohho. Tahpana 
sika lambi' pano yato di dasang, dake' aha 
ma'kara Petrus untula' didiona sima anna tahpa 
mekutanang Puang Yesus pano naoatee, "Umba 
noa situhu' pihki'mu, Simon, menna ang pahallu 
nasima ingkanna setomarayaang yaling inde di 
lino? Petauannaraka bahtu' to suleraka ang hali 
nakuasai?" 28 Mentimba'mi Petrus naoatee, "To 
sule." Ya' ma'tula' bumi Puang Yesus naoatee, 
"Dahi ke noai yatoo, ya' dante'ne' pahallu 
mambaya' yato petauanna. ?” Ampo' anna dai 
sika tisiku nasa'ding, ya' dinoa laoo do popekang 
naung di le'bo'. Anna yato bau ang uhuna naala 
pekammu, sahkai anna umbillangngi suana, ya' 
la ullambi'o doi' yaling yato di suana bau ang 
la sihoang tabaya'ing yato simanta. Alai yato 
doi' anna umbaya'ingke simanta pano yato di to 
pansima." 

1 Donetoo suleing yato pahsikolana Puang 
18 Yesus mendungku' anna mekutanai 
naoatee, "O Tuang, mennae' ang handang 
kayyang yaling di Kapahentaanna Puang 
Alataala?" 2? Ya' untambaing mesa ana' ang 
saohko'ke' Puang Yesus anna napake'de'i tama 

di alla'-alla'naii, 3 mane ma'karai naoatee, 
"Kutula'ingkoa' setonganna ponna dakoa' 
mengkatoba' anna dakoa' ma'pihki' sinnoa 
pihki'na inde ana", ya' inang darakoa'te' la tama 
di Kapahentaanna Puang Alataala. 4 Ampo' 
menna-menna umpadihoi'ang kalaena anna 
mendahii sinnoa inde ana', dianto ang handang 
kayyang yaling di Kapahentaanna Puang 
Alataala. ° Anna menna-menna ang untammui 
manahpa mesa änä' ang sinnoa indee yaling di 
sangangku, ya' setonganna Kodi'ete' yato ang 
natammui manahpa. ê Ampo' menna-menna ang 
umpasahsa' lalang moi poro mesa di alla'na inde 
mai ana' ang mampetahpa'mi di Kodi', dotanne' 
yato tau ang noa ditoke' batu kayyang pano di 
bahokona mane dilimmi'i tama di le'bo'. 7 Tilaka 
si'da-si'da inde lino sibaha pampasahsa'na! 
Inang la aha loloete' yato to pampasahsa', 
ampo' tilaka si'da-si'da tau ang mambabe noa 
yatoo. 3 Ponna yato sambali teyyemu bahtu' 
bihti'mu mandosaio, ya' dotante' umbose'i 
anna untibei. Aka' mahasa puhane' tamao di 
katuhoang sapano-panona dai keteyye sambali 
bahtu' hehpa'o andana tontong aha sibali 
teyyemu anna bihti'mu ampo' ditibeo tama di 
api nahaka ang tontong sapano-panona. ? Anna 
ponna matammu ang mampadahi madosao, ya' 
dotanne' ungkahohe'i anna untibei. Aka' mahasa 

puhane' tamao di katuhoang sapano-panona dai 
kemata sambali andana la kemata sibalio ampo' 
ditibeo tama di api nahaka. 10 Pengkakalehaiia' 
andana ungngita-ita naungngia' sala' umbannai 
di alla'na inde mai ana', aka' kutula'ingkoa': 
aha toete' malaeka'na ang la mampalauing aka 
siamo pano di Ambeku yaho di suruka." 1! [Aka' 
nasuhung sule2' Kodi' inde Ana! to Lino dianto 
anna malai umpasalama' tau ang sahsa' lalang.] 
1? Napatahhi' bumi tula'na Puang Yesus umpake 
pohapangang naoatee, "Umbane' inde noa 
situhu' pihki'mu? Ponna aha mesa tau ang aha 
sangngatu' dombana, anna bulingngi mesa di 
alla'na yato dombana, darakae' la le'ba' umpellei 
yato dombana ang kamehsake' pulona kamehsa 
do metanete leleng undaka' yato dombana 

ang pa'da? 3 Anna kutula'ingkoa' setonganna 
ponna mala nalambi' sumule yato dombana, 
ya' la kayyang puhaete'ne' kakahsianna pano 
yato di mesa dombana andana pano yato di 
ang kamehsa pulona kamehsa ang daine' pa'da. 
14 Noa tuntone' Ambemua' yaho di suruka, dai 
naaku ke ahai di alla'na inde mai ana' la pa'da." 
15 Napatahhi' bumi tula'na Puang Yesus pano 

di pahsikolana naoatee, "Ponna aha solamu 
umbabe dosa mating di kalaemu, ya' sangkaii 
ke dang aha manghingngi. Ponna napehingngii 
yato ang umpakaenga ing, ya' umpasulentoo 

pano di lalang ang tahpa'. 1? Ampo' ponna dao 
napehingngii, ya' tambaii derua bahtu' tallu tau 
senga' anna malai nasa'bii yato pampakaenga'mu 
situhu' ang tiuki' yaling di Suha' Masero. 17 Ampo' 
ponna ke dabure' umpehingngii yato derua 

tau ang umposola, ya' palambi'i yato kaha- 
kahanna tama di alla'na jumaa'. Anna ponna 
dabure' umpehingngii jumaa', ya' hekengngine' 
mendahi mesa tau ang dai ungnginsang Puang 
Alataala bahtu' mesa to ma'kau'-kau' karake. 

18 Kutula'ingkoa' setonganna aka ang ullahang dai 
mala nababe tau yaling inde di lino la nalahang 
toete' Puang Alataala. Anna aka ang ungngangka' 
marohong yato ang nababe hupatau yaling 

inde di lino la naangka' maroho toete' Puang 
Alataala." 19 Anna kutula' tukingkoa': ponna aha 
moi poro deruakoa' yaling inde di lino ang mesa 
inaha umpalau aka siamo dai' di Ambeku, ya' 
yato palaummu la natahimboete' Ambeku yaho 
di suruka. 2? Aka' di umba-umba naongei derua 
bahtu' tallu tau tihimpung yaling di sangangku, 
ya' di hao tuma'to Koo yaling di alla'-alla'naii." 
21 Donetoo mendungku'mi Petrus pano di Puang 
Yesus anna mekutanai naoatee, "O Puang, la 
lambi' pensangngaka tau ungngampungngi sola 
ke ahai ang umbabe dosa pano di kalae? La 
lambi'raka pempitu?" 2? Mentimba'mi Puang 
Yesus naoatee, "Dai, ampo' kutula'ingko ang 

setonganna dai la lambi' supu pempitu ampo' 
diare' la lambi' pempitumpulo luhpi' diluhpi' pitu! 
23 Aka' Kapahentaanna Puang Alataala sihapang 
mesa tomaraya ang menge umpahehsa indanna 
ingkanna sabua'na. 2? Tahpana napahandu' yato 
pampahehsaamna, ya' dipapengngolong pano 
mesa sabua' ang mai'di si'da-si'da indanna. 

25 Ampo' aka' dai nabela umbaya' yato indanna, 
ya' ma'pahentang tomaraya la dibalu' yato tau 
sibaha ingkanna sanghapunna anna ingkanna 
aka ang aha naampui anna malai nabaya'ing 
yato indanna. 2? Ya' malimuntu'mi yato tau 

ang mai'di indanna pano di olona tomaraya 
anna ma'tula'i naoatee, 'Sa'bara'kangko dolu, 
Tuang, kulopo'irang yato ingkanna indangku.' 

27 Nahingnginna yato tula'na, ya' kende'mi yaling 
di inahanna yato tomaraya pa'kalemu pano yato 
di tau, lambi' nalahpa' anna napa'daiing ingkanna 
indanna. 23 Ampo' tahpana sohong yaling mai 

di ongeang pampahehsaang yato sabua' ang 
mane puha napa'daiing indanna tomaraya, ya' 
sitammung mesa sabua' ang senga' ang keindang 
pano yato di kalaena ampo' sai'di' supu. Ya' 
unsahkang yato solana anna natehkei lella' 
siang naoaintee, 'Baya'o indammu, lea!' 22 ya! 
malimuntu'mi kasi yato solana di hao di olona 
anna ma'karai naoatee, 'Sa'bara'kangko sampai'. 
Inang la kubaya'ete' yato indangku lambi' lopo'.' 

30 Ampo' dai napehingngii, anna umpatamai 
di tahungkung yato solana lambi' lopo' yato 
indanna. 3! Naitanna solanaii yato aka ang 
nababe, ya' masuhsa asammi nasa'ding. Lambi' 
nahahpo' pano di tomaraya yato kaha-kaha ang 
dahi. 3? Napesuoing tomaraya ditambai yato tau 
ang umpakauho-uho solana anna naoaintee, 
'Dionto inde sabua' ang handang tau karake! 
Ingkanna indammu puha asammi kupa'dai aka' 
malau maseo mai. 33 Ampo' akana dae dio 
ungngaku ungkalemui solamu anna puhamo dio 
kukalemui?' 34 Ya' keaha' liung yato pongkahana 
anna nabehoi yato tau pano di setantaraang 
ang si undahha to ditahungkung, lambi' yato 
tau nadahha yato setantaraang lambi' ullopo'i 
yato indanna pano di tomaraya ang boheng 
haling napa'daiing dolu. 3? La napanoa tuntone' 
Ambeku yaho di suruka pano di dioa' ke dai 
ungngampungngi solamu sibaha sangkalebu 
inahammu." 
19 1 Tahpana puha mampakuhu Puang 
Yesus pano di pahsikolana, ya' sika 
mengkalaong umpellei Poropensi Galilea anna 
lupanoi di Poropensi Yudea tando bete'na Salu 
Uhai Yordan. ? Donetoo suleing mai'di liu tau 
mentindo' anna mai'di di alla'na ang napabono'. 
3 Sule tunne' sangngaka-sangngaka to Farisi 
unsanda'i Puang Yesus yaling di pekutananna 

naoatee, "Situhu' atohang ada'ta la malaraka 
mesa muane untibe bahinena, moi aka siamo 
suhunna?" 4 Mentimba'mi Puang Yesus naoatee, 
"Dakake'a' dio aha umbata ang tiuki' yaling di 
Suha' Masero? Aka' tiuki' yaling naoatee naonge 
pampahandu'annai lino, To Metampa inang 
umpapia muane anna bahine ? anna ma'tula'i 
naoatee, 'Dianto suhunna lambi' mesa muane la 
umpelleii to baha'na anna sikolungngi bahinena, 
lambi' la mendahi mesang sibaha.' ? La noanto 
yatoii dang la derua, ampo' la mesang situhu' 
pangngitanna Puang Alataala. Dianto anna yato 
aka ang puhang napamesa Puang Alataala dai 
mala la napasisaha' hupatau." 7 Ya' mekutanang 
yato to Farisi pano naoatee, "Ponna noa, ya' 
akana napepahentarinne' Musa lambi' mesa 
muane ang pemala untibe bahinena mala umbea 
suha' kasitibeang pano yato di bahinena, mane 
nasuoi le'ba'?" 3 Mentimba'mi Puang Yesus 
naoatee, "Nasuhung napatiolaikoa' Musa untibe 
bahinemu aka' makahha' baa'koa' dai ungngaku 
dipaturu! Ampo' mengkalao dolu inang daete' 
si aha kasitibeang. ? Ampo' kutula'ingkoa' 
dinoa: menna-menna untibe bahinena, mane 
ungkabengngii bahine senga', tau yatoo 
dihekeng ungnginda'-inda' pa'bannetauang, 
sehalinna ke yatoi bahinena ungnginda'-inda' 
pa'bannetauang." 10 Ma'tula'mi yato pahsikolana 

naoatee, "Ponna noae' ne kasikenteanna to 
sipobahine, ya' dotante' tau dai kebahine bahtu' 
kemuane." 1t Ampo' naoa sala boute Puang Yesus 
pano diii, "Si mesaete' supu tau ang mala tuho 
dai mangki' kebahine bahtu' kemuane, dianto 
tau ang inang puha toboe' napama'tantu Puang 
Alataala. 12 Aha tau ang dai mala kabeng aka' 
inang noa tubunne' mengkalao dahi. Aha toe' 
tau ang dai kabeng aka' natumang tau senga'. 
Anna aha toe' tau ang dai kabeng aka' pemala 
napengkabela-belai umpengkahangnging Puang 
Alataala. Menna-menna ang mala untahimbo 
inde pepakuhu, ya' mahasa ke napembabeing 
yaling di katuhoanna." 13 Donetoo suleing dibaha 
pano di olona Puang Yesus mai'di ana'-ana' 
anna malai napadai' teyyena Puang Yesus di 
baa'na anna napalauing behe dai' di Puang 
Alataala yaling di sambayang. Ampo' yato 
pahsikolana ungkeaha'i yato ingkanna tau ang 
umbaha änä'na pano. 14 Ampo' ma'kara Puang 
Yesus naoatee, "Pabeiia' ne mating ana', daa 
ungkalapaii ke pemalai di hao mai di oloku, 
aka' tau ang noanto inde mai ang ungngala 
taha yaling di Kapahentaanna Puang Alataala." 
15 Ya' naangka'ming teyyena napalauing behe. 
Puhai yatoo, ya' le'ba'mi umpellei yato ongeang 
sibaha pahsikolana. 1? Donetoo aha mesa ana! 
muane ullumba Puang Yesus anna mekutanai 

naoatee, "O Tuang, aka ang mapia ang pahallu 
kubabe anna malaa' ullambi' katuhoang ang 
lambi' sapano-panona?" 1” Mentimba'mi Puang 
Yesus nakutanai sala naoatee, "Akana pake 
ungkutanaira' Ko didiona aka ang mapia? 
Supunte' aha mesa To Mapia, dianto Puang 
Alataala. Ampo' ponna inang pemala si'dao 
mentama di katuhoang sapano-panona, ya' 
tuhu'i pahentana Puang Alataala." 18 Mekutana 
sala bung yato ana' muane naoatee, "Pahenta 
ang umba kahang?" Natula'ming Puang 

Yesus naoaintee, "Daa umpapateang, daa 
ungnginda'-inda' pa'bannetauang, daa umbokoti, 
daa unsa'bii kalosengang, !? pakeangka'koa' to 
baha'mu anna kalemuio para-parammu hupatau 
sinnoa ungkalemuikoa' kalaemu." 20 Naoa bunte 
yato ana' muane, "Ingkanna ne ang untula' 
kutuhu'i asammi. Akake' ang pahallu kutuhu'i?" 
21 Naoante Puang Yesus pano, "Ponna pemala 
si'da-si'dao sundung kapampetahpa'ammu 
naita Puang Alataala, ya' laoo dinoa balu' 
asangngi ingkanna katomakakaammu anna 
unsusai yato allinna pano di to pemase-mase, 
anna la ullambi'o katomakakaang yaho di 
suruka. Puhaito umbabe yatoo, ya' maimo 
anna untindo'a'." 22 Nahingnginna yato ana' 
muane umba noa tula'na Puang Yesus, ya' 
le'ba'mi sitonda manaho inahanna aka' mai'di liu 

aka-akanna. 22 Ma'karang Puang Yesus pano di 
pahsikolana naoatee, "Kutula'ingkoa' setonganna 
mapahhi' si'da-si'da mesa to makaka la tama di 
Kapahentaanna Puang Alataala. 2? Anna kutula' 
touingkoa', setonganna maromi' puhane' onta 
mangngola lohso' pedai' andana la to makaka 
untindo' Kapahentaanna Puang Alataala, lambi' 
tama di suruka." 22 Nahingnginna pahsikolana 
yato tula'na, ya' sika pusa' asammi anna sika 
mekutanai naoatee, "Ponna ke noai yatoo, ya' 
menna sakalike'ne' ang la mala dipasalama'?" 
26 Natimba'mi Puang Yesus, naoatee, "Ponna 
kakuasaanna hupatau inang daete' aha ang 

la dipasalama', ampo' ponna kakuasaanna 
Puang Alataala malaete' nei'. Aka' ingkanna 
aka-aka mala asangngete'ne' nababe Puang 
Alataala." ?” Ya' ma'tula'mi Petrus pano naoatee, 
"Kami' indee umpellei asangngang ingkanna 
aka-akangki' anna kitindo'o. Dahi akang kami' 
la sahoki'?" 28 Ma'tula'mi Puang Yesus pano diii 
naoatee, "Kutula'ingkoa' setonganna ponna ke 
nabakahui asammi Puang Alataala ingkanna 
inde ang aha yaling di lino, anna ke mohko'ma' 
Kodi' inde Ana' to Lino yaho di ongeang 
kamatandeangku, ya' dioa' ang mendahing 

to pentindo'ku la mohko' toukoa' dio yaho di 
sampulo derua ohko'ang dipakeangka' anna la 
unghohto'koa' yato sampulo derua peana'anna 

Israel. 29 Anna ingkamna tau ang le'ba' umpellei 
dasanna, ullu'na, to baha'na, ana'na, bahtu' 
tampona aka' natindo'a', la ullambi'ete' 
pebehena Puang Alataala ang ma'luhpi'-luhpi', 
anna la ullambi' katuhoang sapano-panona. 
30 Ampo' mai'di tau ang dipakeangka' dinoa, la 
dipadihoi'ang ke dako'mi: noa toi, mai'di tau ang 
dipadihoi'ang dinoa, la dipakeangka' ke dako'mi." 
20 1 Napatahhi' bumi tula'na Puang 

Yesus pano di pahsikolana umpake 
pohapangang naoatee, "Didiona Kapahentaanna 
Puang Alataala, sihapang puamna sallimbo 
bela' angkoro', ang le'ba' kalao-lao mebengngi'- 
bengngi' umpeang tau ang la nasahoi 
mengkahang yaling yato di bela'na. ? Ponna ke 
puhang sibohtu umba sama sahona yaling di 
sangngallona situhu' pa'pesaho ang si biasa, ya' 
nasuong sika mao mengkahang pano di bela'na. 
3 Tahpana dai'-dai'mi allo, ya' kalao-lao bumi yato 
puang bela'. Ungngitang sangngaka-sangngaka 
tau di hao di pasa' ang si kalao supu dai aha 
kahangamna. “Ya' napa'karaing naoaintee, 'Lao 
toukoa' dio pengkahang pano di bela'ku anna 
kusahoikoa' ang la sihatang sahomu, andamu 
si kalao kale supu.' ° Ya' sika maong yatoii. 
Tahpana tangnga allo umbai tehte' sampulo 
derua, ya' kalao-lao bumi yato puanna bela' 
umpeang bou tau ang la napopengkahang 

pano di bela'na. Ya' noa tunne' tahpana tehte' 
tallu le'ba' bumi. € Umbai tehte' lima di maloe 
kalao-lao bumi, ya' ullambi' bumi tau ang dai aha 
kähänganna. Ya' nakutanaing naoaintee, 'Akana 
tohhorakoa' dio supu umpesangngalloi?' 7 Sika 
mentimba'mi yatoii naoatee, 'Aka' daang aha 
mansahoi.' Naoa bumintee, 'Ya' lao toukoa' dio 
pano di bela'ku pengkähäng anna kusahoikoa'.' 

8 Tahpana lambi'mi tempona la napasoho', 
umbai tehte' unnung, ya' untambaing to 
pandaka to pengkähänna yato puänna bela' 
anna nasuoi naoaintee, 'Tambai asangngi indo 
pano to pengkähäng anna unsusaing sahona 
mengkalao ang handang di hundi tama lambi' 
ang handang uhuna mentama.' ? Ya' suleing yato 
to pengkähäng ang tama tehte' lima di maloe, ya' 
nabeang sahona pa'sangngalloang. !? Pihsananna 
suleing yato to pengkahang ang handang dolu 
mentama. Yaling di pihki'naii nasanga la mai'di 
puhane' nabea yato puang bela' aka' masaenne' 
mengkahang. Ampo' sinnoa sianne' sahona yato 
tau ang mane tamane' di maloe. 1t Natahimbona 
yato sahonaii, ya' sika unsallang yato puanna 
bela' anna sika momammangngi naoatee, 

12 'Umpasinnoa siangka sahoki' inde mai tau ang 
mane santehte'ne' mengkahang anna kami'-kami' 
mengkahangngang mengkalao di mebengngi' 
nada'dangngang allo?' 3 Mentimba'mi yato 


20.14-19 98 


puanna bela' pano yato di mesa to pengkahang 
naoaintee, 'O solasohong, darakate' para-parang 
pa'pesahoku mating di dioa' aka' inang puha 
lohpo' dibohtu ang sihatang saho yaling di 
sangngallona, i? 14 Dahi ala tungnga' dio ne 
sahomu anna umbahai, aka' pemala tuka'ne' 

la kusahoi inde mai tau ang di hundi tama 
sinnoa siang sahomu. 1? Mennaraka kodi' la 
mansangkaia' ke kupopa'inaha-nahai inde 
aka-akangku situhu' pampemalangku? Bahtu' 
ma'kasueherakakotoo aka' marota'a'?' " 

16 Natämpä'ing tula'na Puang Yesus naoatee, 
"Mai'di tau ang dipadihoi'ang dinoa la 
dipakeangka' ke dako'mi, anna noa toi mai'di 
tau ang dipakeangka' dinoa la dipadihoi'ang ke 
dako'mi." 17 Donetoo sika mengkalaong ludai' 

di Yerusalem Puang Yesus sibaha pahsikolana. 
Tahpana dang aha tau senga' manghingngi, 

ya' untambaing pahsikolana Puang Yesus anna 
napa'tula'ii lella' sika mellao naoaintee, 13 "Dinoa 
la dai'ingkea' di Yerusalem anna la lambi'mi 
tempona Kodi' inde Ana! to Lino dibehoa' pano 
di kapala-kapala imang anna to pampakuhu 
ada' anna la sika natahungkung matea', 12 mane 
dibehoa' pano di tau ang dai ungnginsang Puang 
Alataala, anna malai napakauho-uhoa' anna 
nadahha tuhoa' amna sika napateia' yaho di 
kayu sitambeng, ampo' la tuhoa' sumule di 

allo katallunna." 2? Donetoo suleng bahinena 

ta Zebedeus sibaha derua ana'na, dianto ta 
Yakobus anna ta Yohanes, anna mengkuntu'i di 
olona Puang Yesus anna malaui. 21 Nakutanaing 
Puang Yesus naoaintee, "Aka ang umpemala la 
kubabeingko?" Mentimba'mi naoatee, "Kupalau 
ke la malai ponna ke ma'pahentamo yaling di 
katomarayaammu la umpaohko' touingka'ne' 
inde derua ana'ku mesa tando di kuanammu 
anna mesa tando di kaihimmu." 22 Ampo' 
mentimba' Puang Yesus naoatee, "Dai ne 
ungnginsang aka ang menge umpalau." Mane 
nakutanaii naoatee, "La untuaraka ungngolai 
kamasuhsaang lambi' mate ang pahallu kuolai?" 
Sika mentimba'mi naoatee, "lo, kitua kiolai." 

23 Naoa bunte Puang Yesus pano diii, "Ahana 
inang la ungngolairea'te' yato kamadahhaang ang 
la kuolai, ampo' didionane' menna ang la mohko' 
di hao di tando kuanangku anna tando kaihingku 
tadiaete'ne' Kodi' ang mampama'tantu, ampo' 
Ambekuete'ne' mampama'tantu pano di si mesa- 
mesa tau ang la sihatang nabea." 2? Nahingnginna 
yato sampulo pahsikolana Puang Yesus ang 
senga', ya' sika keaha'mi pano yato di derua to 
sipoari. 2 Ampo' sika natambai Puang Yesus 
anna napa'karaii naoaintee, "Ungnginsammia' 
umba noa to pa'pahenta yaling inde di lino 
ma'pahenta sitonda kamakahha'anna, anna 

ingkanna to kepangka' umpalao kakuasaanna 
sitonda kamasahhu'ang pano di petauanna. 

26 Ampo' daia' dio mala noa yaling di alla'- 
alla'mu. Menna ang pemala mendahi ang 
handang keangka' yaling di alla 'mua' pahallu 
mendahi to pantahiainna solana, 27 anna 
menna-menna ang pemala mendahi tau ang 
handang dipa'kayyangngi pahallu mendahi 
sabua'mu. 28 Sinnoa2' Kodi' inde Ana" to Lino, 
sulea' mentama inde di lino, da' la ditahiai, ampo' 
sulea' la mantahiai anna la umbehoa' sungnga ku 
unsulangngi hupatau." 29 Tempo donetoo 
umpelleing Bohto Yerikho Puang Yesus sibaha 
pahsikolana, ya' mai'di lilung tau mampentindo'i. 
30 Aha derua to buta ang mohko' di hao di behing 
lalang unghingngi tula'na yato tau mai'di naoatee 
Puang Yesus liu. Ya' kakoha-kohang yato to 
derua naoatee, "O Puang, Peana'anna Tomaraya 
Daud, kalemuiang kasi." 31 Ampo' yato tau 
mai'di ang untindo'i Puang Yesus sika unsangkai 
yato to deruai anna dai kakoha-koha, ampo' 
yato to buta tuhtuang napekayyangngi mekoha 
naoatee, "O Puang, Peana'anna Tomaraya Daud, 
kalemuiang kasi!" 3? Pihsananna tohhong Puang 
Yesus anna untambaii yato to derua mane 
nakutanaii naoaintee, "Aka ang umpemala 
kubabeingkoa'?" 33 Sika mentimba'mi naoatee, 
"O Puang, pemalaang paita." 34 Ya' kende'mi 

yaling di inahanna Puang Yesus pa'kalemu pano 
yato di to buta, ya' naantiming yato matannaii 
lambi' donetoo mala siang paita anna untindo'i 
Puang Yesus. 

1 Tahpana la lambi'mi Puang Yesus anna 
2 1 pahsikolana dai' di Bohto Betfage yaho 
di Tanete Zaitun sidungku' Yerusalem, ya' 
unsuong derua pahsikolana mendolu 2? anna 
naoaintee, "Pendolumokoa' dai' indo di bohto 
ang landa'. Ke lambi'mokoa' dai', la ungngitakoa' 
mesa keledai bihang tisangke' sibaha ana'na. 
Buhkeii pesangke'na anna unghendengngingka' 
yaho mai sibaha 4na'na. 3 Ponna aha tau 
mangkutanaio bahtu' mansangkaio, ya' oaintee, 
'Napahallu Puang ampo' la baha' napasule 
siang.' " 4Kaha-kaha yatoo dahi anna malai 
sundung aka ang puha natula' nabi naoatee, 
5 "Tula'i pano di ihsinna Yerusalem oaintee, 'Itai 
sule Tomarayammu napellambi'io, mahamme' 
inaha si'da-si'da anna umpensakei mesa keledai 
ang mahati'ke' ang dake' aha napensakei tau." 
"6 Ya' le'ba' si'dang yato derua pahsikolana 
ludai' di Bohto Betfage, anna nababei aka ang 
napahentaing Puang Yesus. 7 Sika nahendemmi 
sule yato keledai sibaha ana'na anna sika 
ungngalai kaya'naii sallapi' anna naampi'ing yato 
keledai, mane nasakeii Puang Yesus. 8 Mai'di 
si'da-si'da tau di hao yato di bohto ang naolai 

Puang Yesus sika ungngalai kaya'na sallapi', mane 
naampa'i naung di lalang tandana napakeangka'. 
Aha toi tau ang ung ngala palapa mahati' naampa' 
naung di lalang. ? Tau mai'di ang mellao di 
olona anna di kebo'na Puang Yesus sika koha 
napekayyangngi tandana mampudi naoatee, 
"Pudii sangamna inde Ana'na Daud. La dibehe 
Inde ang nasuo Puang Alataala sule! Tapudii 
sanganna Puang Alataala ang tohho yaho di 
ongeang ang handang malangka'!" 10 Tahpana 
mentamang di Bohto Yerusalem Puang Yesus, 
ya' tilalla' asammi inahanna tau yaling anna 

sika kutanai naoatee, "Menna sakalia' ne tau?" 
11 Natimba'mi yato tau mai'di ang molengko 
sibaha Puang Yesus naoatee, "Diangnga'to 

inde Puang Yesus, yato nabi ang sule di hoi' 

mai di Bohto Nazaret di Galilea." 12 Donetoo 
mentamang Puang Yesus di Dasang Ada'na 
Puang Alataala anna unghambaii ingkanna tau 
ang ma'balu' di hao yato di tahampa' Dasang 
Ada'na. Anna umpentibeing yato mejana to 
pansapi' doi'. Noa tunne' bangkumna yato to 
pa'balu' dangang-dangang napentibeing 3 mane 
keaha'i pano diii naoatee, "Aha tiuki' yaling di 
Suha' Masero ang naoatee, 'Dasangku la disangai 
dasang ang la naongei tau ma'sambayang.' 
Ampo' umpadahirea' dio pembunianna to 
bokoti." 14 Suleing dibaha mai'di to buta anna to 


21.15 —20 103 


makule ang aha yaling di Dasang Ada' donetoo 
lambi' mai'di ang napabono'. 13 Ampo' yato 
kapala-kapala imang anna to pampakuhu 

ada' mapalla ungngita aka ang nababe Puang 
Yesus ang mepusa'-pusa', anna sika mapalla 
toe' unghingngi pampudianna ana' naoatee, 
"Keangka' yato Peana'anna Daud." 18 Ya' sika 
mekutanang pano di Puang Yesus naoatee, 
"Unghingngiraka aka ang naoa indo pano ana"?" 
Natimba'mi naoatee, "lo, kuhingngi. Dakake'a' 
dio aha umbata yaling di Suha' Masero ang 
naoate, 'Moi ana'-ana' anna ana' ang mengeke' 
sumusu umpaturung umpudi sangammu.' " 

17 Puhai yatoo le'ba'mi Puang Yesus umpellei 
yatoii, lunaung di Bohto Betania di aneanna 
bohto mahoa' anna ma'bengii di hoi'. 18 Tahpana 
marondong di mebengngi'-bengngi' le'ba'mi 
inde Puang Yesus sumule ludai' di bohto 
mahoa!'. Yaling di pellaoanna manono nasa'ding. 
19 Ungngitang mesa poang kayu ang si keboa 
disanga poang ara di hao di behing lalang. 
Panong nalumba aka' pemala la naita aha are 
boana, ampo' dae' aha keboa, lala'nake' supu 
mahombo. Naoante Puang Yesus pano yato di 
poang kayu, "Inang damo aha la keboa lambi' 
sapano-panona." Ya' malahso siang yato poang 
kayu anna matei. 2? Naitanna pahsikolana yato 
aka ang dahi, sika pusa' asammi anna sika kutanai 

naoatee, "Umba noa anna malai indo poang 
kayu pihsa' tomande' mabangi lala'na anna 
matei?" 21 Natimba'mi Puang Yesus naoatee, 
"Kutula'ingkoa' setonganna ponna mampetahpa' 
si'da-si'damokoa' anna damokoa' bata-bata 
didiona kakuasaanna Puang Alataala, ya' mala 
tungnga' tou dio umbabe inde aka ang puha 
kubabe pano di poang kayu. Anna dai dia yato 
supu, ampo' noa toi ke ungngoainte inde tanete, 
'Tiangka'o tama di le'bo',' ya' inang la dahi noa 
yatoo. 22 Anna ingkanna palaummu yaling di 
sambayang la untahimbo asang ke mampetahpa' 
si'da-si'dao dai' di Puang Alataala." 23 Le'ba' 
bung Puang Yesus tama di Dasang Ada'na 
Puang Alataala. Tahpana lella' mampakuhu, 

ya' suleng sangngaka-sangngaka kapala imang 
anna setobaha'ang ullumba Puang Yesus anna 
sika mekutanai naoatee, "Umba nakasulei 

ne kakuasaammu anna malao unghambai 

to pa'bulele yaling mai di Dasang Ada' di 
pehengi? Anna menna ang mampopa'kuasao?" 
24 Mentimba'mi Puang Yesus pano diii naoaintee, 
"Aha tou Ko mesa pekutanangku mating di 
dioa'. Ponna mala tahpa'a' pentimba'mu, mane 
kutimba'i pekutanammua' didiona menna ang 
mambeaa' kakuasaang umbabe ingkanna yatoo. 
25 Noa inde pekutanangku: Menna umbea 
kakuasaang pano di Yohanes to Pantero'? 

Dehataraka, hupatauraka?" Ingkanna yato kapala 
imang anna setobaha'ang situla'-tula' anna 
naoaitee, "Ponna taoaa'te, 'Dehata mambea 
kakuasaang,' ya' la naoamingkea'totee, 'Ponna 
noa, ya' akana daia' umpetahpa'?' 2? Ya' la 
taoaa'tee, 'Hupatau mambea kakuasaang,' 
ampo' mahea' bure' tau pano indo di tau mai'di 
aka' ingkanna tau ungngangka' Yohanes mesa 
nabi." 27 Dahi sika mentimba'mi pano di Puang 
Yesus naoatee, "Dai kiinsang kitimba'." Sika 
naoaminte Puang Yesus, "Ponna noa, ya' datoeto 
Ko kutula'ingkoa' didiona umba nakasulei 
kakuasaangku anna malaa' membabe noa." 

28 Napatahhi' bumi tula'na Puang Yesus naoatee, 
"Umbaa'ne' noa pampihki'mu didiona inde 
pohapangang? Aha dolu mesa ambe anna derua 
ana'na. Pihsang tempo inde ambena le'ba' pano 
di ana'na ang ulua anna naoaintee, 'O ana'ku, 
laoo pano di bela' dinoa anna mengkahangngo 
di hao.' 2? Mentimba'mi yato änä'na naoate, 'Dai 
kuaku mao,' ampo' tahpana ma'pihki' yato ana”, 
ya' ke halie' unsohso yato tula'na anna maoi. 

30 Mao salang inde ambena pano di ana'na ang 
kaderuanna anna naoa toinne' yato aka ang puha 
naoa pano di ana'na ang ulua. Mentimba' yato 
ana'na naoatee, 'lo, Ambe', maorangka'.' Ampo' 
inde ana' dasianne' mao." 3t Mekutanang Puang 
Yesus naoatee, "Ang umba kahang yato derua 

ana' ang untuhu'i tobaha'na?" Sika mentimba'mi 
yato kapala-kapala imang anna setobaha'ang 
naoatee, "Ang ulua." Naoante Puang Yesus 
pano diii, "Kutula'ingkoa' setonganna ingkanna 
to pahsinga' sima anna ingkanna pahsundala' 

la mendoluete' tama di suruka andana dioa'. 

32 Aka' nasuhung sule Yohanes to Pantero', anna 
malakoa' natuhoing lalang ang tahpa'. Ampo' 
daia' ungngaku umpehingngii pepakuhunna. 
Ampo' ingkanna nei' to pahsinga' sima anna 
ingkanna pahsundala' mampetahpa'ne' pano. 
Ampo' dioa' dio, moinnakato ungngitangnga' 
ingkanna yatoo, dasiangnga' ungngaku manohso 
anna mampetahpa'." 33 Napatahhi' bumi tula'na 
Puang Yesus naoatee, "Pehingngii boia' inde 
pohapangang ang senga': Aha mesa to pobela' 
ang umpapia bela' angkoro'. Nahala lipu', 
napapiaing bombeng ang la napampihsa'i 
angkoro' anna umpake'de' pa'hondaang 
malangka'. Puhaitoo napopetesammi yato 
bela'na pano di sangngaka-sangngaka to 
pantesang, mane le'ba'i pano di bohto senga'. 
34 Tahpana la lambi'mi tempo pantuhangang, 
ya' unsuong sangngaka-sangngaka sabua'na 
pano yato di to pantesang la ungngala toe' 
boana pinamulanna. 33 Ampo' yato ingkanna to 
pantesang unsahkai yato sabua'na puamna bela' 
mane nakaka'i, nasaleba'i batu piha anna napatei 

mesa. 3 Ya' unsuo bumi sangngaka-sangngaka 
sabua'na ang senga' inde puanna bela', 
napamai'di puhane' andana yato ang uhuna. 
Ampo' yato ang dahi pano di sabua' ang uhuna 
noa tuntone' dahi pano inde diii. 37 Katampa' 
unsuo ana' kalaena pano. Aka' napihki' naoatee, 
'Umbato ke sika nakalaya'i nei'.' 33 Ampo' 
tahpana sika ungngita yato ana' to pantesang, 
ya' sioa-oamintee, 'Diangnga'to indo ang la 
umpuangang inde bela' ke mateng ambena. 
Dahi tapateiia' anna malai kita'a' mampuangang 
inde bela'.' 39 Sika nasahkang yato änä' anna 
napentibeing tama di aneanna bela' mane 
napateii." 4? Mekutanang Puang Yesus pano diii 
naoatee, "Aka la dahi pano yato di to pantesang 
ke sumuleng puamna bela'?" 41 Sika mentimba'mi 
naoatee, "La umpatei asang yato ingkanna 

to karake, anna bela'na la napapetesang sala 
pano di to pantesang senga' ang mapia, ang 

la mambea toe' tahana ke lambi'mi tempona 
dipupu yato angkoro'." 4 Naoa bunte Puang 
Yesus pano diii, "Dakake'a' dio aha umbata yaling 
di Suha' Masero ang tiuki' didioku naoatee, 'Batu 
ang puha natibei tukang, setonganna mendahi 
batu ang handang dipahallu. Dianto indee 
pembabena Puang Alataala ang takapusa'ia' 
mahasanna.' 4 Dahi kalehaiia' inde tula'ku: 

Yato tahamu yaling di Kapahentaanna Puang 

Alataala la dihampa'i asang, anna dibeai pano di 
ingkanna tau ang la untuhu'i anna umpembabe 
manahpaing pangngelo'na Puang Alataala. 
44 [Anna menna-menna ang mampengkanahoi 
yato batu la bahe-bahe kalaena, ampo' 
menna-menna ang nakanahoi la londo puhane' 
mapehsa'.]" 42 Tahpana yato kapala-kapala imang 
anna sangngaka-sangngaka to Farisi unghingngi 
yato pohapangang ang natula' Puang Yesus, 
ya' nainsammi pole' sika diae' yato ang nahoa 
pohapangang. 48 Dianto anna sika mopahtuyung 
la unsahka Puang Yesus. Ampo' aka' mahea' pano 
di tau mai'di lambi' dai dahi yato pahtuyunna. 
Aka' yato tau mai'di ungngangka' Puang Yesus 
mesa nabi. 

1 Napatahhi' bumi tula'na Puang 
22 Yesus umpake pohapangang naoatee, 
2 "Kapahentaanna Puang Alataala sihapang 
mesa tomaraya ang umpaaha pa'rame-rameang 
kakabenganna änä'na ang muane. 3 Tahpana 
lambi' tempona pa'rame-rameang, unsuong 
sabua'na inde tomaraya untambai yato tau 
ang inang puha dipainsangngi la sule ullumba 
pa'rame-rameang. Ampo' dai sika naaku sule. 
4Unsuo salang sabua'na ang senga' anna 
nabokungngii tula' naoaintee, 'Oaite pano di 
ingkanna ang puha dipainsangngi la sule ullumba 
inde pa'rame-rameang: Ingkanna ang la diande 

sadia asammi, noanna ingkanna tunuang puha 
asammi kutunu sinnoanna saping malompo 
anna saping lundaha. Ingkanna yatoo sadia 
asammi. Dahi laomokoa' pano lumbai yato 
pa'rame-rameang.' > Ampo' yato ingkanna tau 
ang natambai dai naaku umpehingngii yato 
petambana sabua'na tomaraya. Le'ba'i supu 
pantang ungngola lalanna: aha ang mao pano di 
bela'na, aha ang mao ma'kanto', ? anna aha toi 
ang senga' unsahka yato sabua' mane nadahhai 
anna napateii. ” Nahingnginna tomaraya yato ang 
sika nababe, ya' kende'mi pole' kakeaha'anna. 
Umpahentang setantaraanna anna malai mao do 
untallangngi yato ingkanna to papateang, noa 
tunne' bohtona la nasohe mampu'. 8 Puhanna 
yatoo, ma'karang tomaraya pano di ingkanna 
sabua'na ang senga' naoatee, 'Sadia asammi ang 
la dipake ma'rame-rame kakabengang, ampo' 
yato ingkanna ang hali kutambai ullumba inde 
pa'rame-rameang dai sihatang la kutambai sule. 
3 Dahi dinoa laokoa' pano di ingkanna lalang 
kayyang anna untambaii sule samamo mai'dinna 
tau ang unsitammuing di lalang ullumba inde 
pa'rame-rameang kakabengang.' 10 Sika le'ba'ing 
yato ingkanna sabua' anna untambaii dia 

siamo tau ang nasitammuing di lalang, moi tau 
mapia, noa tunne' tau karake. Lambi' punno 
yato ongeang pa'rame-rameang kakabengang 

tandana mai'di yato to sule. 11 Pihsananna 

inde tomaraya pemala la ungngita ingkanna to 
sulena. Ya' tamang di ongeang pa'rame-rameang. 
Ungngitang mesa tau di alla'na yato to sule ang 
dai umpake yato pakeang ang setonganna pahallu 
napake to sule yaling di pa'rame-rameang to 
kabeng. 12 Mekutanang tomaraya pano naoatee, 
'O sammuane, akana malao sule done ullumba 
pa'rame-rameang anna dao mampake yato 
pakeang ang setonganna pahallu dipake tama di 
pa'rame-rameang kakabengang?' Ampo' yato tau 
mahtang supu dai aha ma'kara. 3 Ungngoaminte 
sabua'na yato tomaraya, 'Pungoia' teyyena anna 
bihti'na inde tau mane umpentibeing sohong 
tama di ongeang ang handang mapahtang, 

ang la naongei tau sika umbu salamang ang 
kamateang.' " 14 Puhai yatoo ya' natampa'ing 
pohapanganna Puang Yesus naoatee, "Mai'di tau 
ang ditambai ampo' sai'di' supu ang dipillei." 

15 Donetoo sangngaka-sangngaka to Farisi le'ba' 
umpaaha kasitammuang la unsitula'-tula'i ang 

la napanoa unnahoang Puang Yesus umpake 
sangngaka-sangngaka pekutana anna malai 
nasahka. 16 Sika unsuong to pentindo'na inde to 
Farisi sibaha sangngaka-sangngaka petauanna 
Herodes mekutana pano di Puang Yesus. 

Ampo' sika nase'de' dolu naoatee, "O Tuang, 
kiinsang kioate maroho inahao anna tahpa' 

asang pepakuhummu pano di ingkanna tau, 
aka' mampakuhuo sitonda kamarohoang inaha 
anna katahpa'ang didiona lalang ang tahpa' ang 
nakara'i Puang Alataala. Anna dao aha mahea' 
pano di tau senga', moi to pa'kuasa: dao aha 
umpasisenga'-senga' tau. 1? Dahi umba dio noa 
pihki'mu? Situhu' atohang ada'ta, la malaraka 
la tabaya'a' sima pano di to ma'pahentana 
Kaisar, daraka?" 18 Ampo' nainsang Puang Yesus 
aka yato pahtuyu karakenaii, lambi' napa'kara 
kahha'i naoaintee, "Oa' to kalasi! Akaboi anna 
sulekoa' unsAnda'ia'? 19 Bahaingka' mai kuita 
ne mesa doi' bahsi ang si napake tau umbaya' 
sima." Ya' sika nabahaming pano mesa doi' 
bahsi. 2? Napepaitaming Puang Yesus yato doi' 
anna mekutanai pano diii naoatee, "Menna 
inde kekambara' anna menna kesanga?" 21 Sika 
mentimba'mi naoatee, "Kambara'na anna 
sanganna Kaisar." Naoante Puang Yesus, "Dahi 
monna noa, ya' beaia' pano di to ma'pahenta 
Kaisar aka ang la pahallu umbea anna beaia' 
pano di Puang Alataala aka ang la pahallu 
umbea." 22 Nahingnginna yatoo, ya' sika pusa' 
asammi anna le'ba'i umpellei Puang Yesus. 

23 Allo donetoo suleing sangngaka-sangngaka 
to Saduki ullumba Puang Yesus. (Inde mai tau 
dai sika napetahpa' la aha katuhoang sumule 
di hoi' mai di kamateang.) 2? Sika mekutanang 

pano naoatee, "O Tuang, puha nauki' Musa 
inde pahenta pano di kita': 'Ponna aha mesa 
muane ang mate dake' hali keana' bahinena, 
ampo' ahake' ullu'na yato muane, pahallu la 
umpobahine sala inde bahinena ullu'na ang 
mate anna malai aha peana'amna yato to mate.' 
25 Ampo' puhang dahi dinne noa indee: Dolu aha 
pitu to siullu' ang tohho yaling inde di bohto. 
Yato ang ulua kebahine, ampo' mate dake' 
keana'. Dahi yato bahinena napobahine sala 
ullu'na ang kaderuanna anna malai umpaaha 
peana'ang pano di kakana ang puha mate. 

26 Ampo' yato ullu'na mate toe' dai hali keana'. 
Napobahine bumi ullu'na ang katallunna ampo' 
noa toe', lambi' yato ullu'na ang kapitunna noa 
asang, mate dai aha ana'na. ?” Katampa'anna 
mate toe' yato bahine. 2 Dahi ponna ke tuhong 
sumule to mate di hoi' mai di kamateang, ya' 
mennang kahang di alla'na yato pitu to siullu' 
ang la mendahi muanena yato bahine? Aka' 
puha asammi umpomuane yato pitu to siullu'." 
23 Sika natimba'mi Puang Yesus naoaintee, "Sala 
pahang si'da-si'dakoa' ungngoaa'te dai aha 
katuhoang sumule di hoi' mai di kamateang, 
aka' dakoa' umpahang ihsi Suha' Masero anna 
kakuasaanna Puang Alataala. 3? Noarea'te' indee: 
ponna lambi'mi tempona katuhoanna sumule 
to mate di hoi' mai di kamateang, ya' dante' la 

aha tau ang dipakabeng. Ampo' katuhoanna 
hupatau la sinnoang katuhoanna malaeka' yaho 
di suruka, tala kebahine, tala kemuane. 3t Ampo' 
didiona katuhoanna sumule to mate di hoi' mai 
di kamateang, umbai puhangnga'te' umbata 
yaling di Suha' Masero ang natula' Kalaena 
Puang Alataala naoatee, 3? 'Kodi'mito Dehata 
ang napenombai Abraham, Ishak anna Yakub.' 
Donetoo Abraham, Ishak anna Yakub inang 
puhang mate, ampo' naangka' tuhoke' Puang 
Alataala. Aka' tadiaete' to mate ang umpenombai 
Puang Alataala ampo' to tuhoetee'." 33 Yato tau 
mai'di sika pusa' asang liu tahpana unghingngi 
umba noa pepakuhunna Puang Yesus. 3? Tahpana 
nahingngi sangngaka-sangngaka to Farisi 

umba noa pampakalesona anna pentimba'na 
Puang Yesus, lambi' ingkänna to Saduki dai 
nainsang ma'kara, ya' sika tihimpummi anna 
maoi ullumba Puang Yesus yaling di mesa 
kombongang. 3? Pihsananna ahang mesa di 
alla'naii, dianto mesa to pampakuhu ada'na to 
Yahudi, unsändä'i Puang Yesus umpake mesa 
pekutana naoatee, 3? "O Tuang, ang umba 
kahang pahenta ang handang pahallu yaling di 
Atohanna Musa?" 37 Mentimba'mi Puang Yesus 
pano naoatee, "Kalemuikoa' Puang Alataala 
Dehata ang umpenombai, penumpuii yaling di 
inahammu, yaling di pihki'mu anna yaling di 

pembabemu. 3 Dianto pahenta ang handang 
uhuna anna handang pahallu. 3? Anna pahenta 
ang kaderuanna, sinnoa siang pahenta ang uhuna 
dianto: Kalemuikoa' para-parammu hupatau 
sinnoa ungkalemuikoa' kalaemu. 4? Yaling inde 
di derua pahenta tihimpung asammi ingkanna 
pepakuhunna Musa anna pepakuhunna ingkanna 
nabi." #1 Tihimpungke' sangngaka-sangngaka 

to Farisi di hao di behinna Puang Yesus. Ya' 
mekutanang Puang Yesus pano diii naoatee, 

42 "Umbane' noa pampihki'mua' didiona To 
Dilanti' la Mepasalama'? Peana'anna menna?" 
Sika mentimba'mi naoatee, "Peana'anna 
Tomaraya Daud." 4 Naoamintee, "Ponna noa, 
akana malai inde To Pepasalama' naangka' 
Dehatanna Daud naonge mengei ungnguki' 

inde pampudiang yaling di petehtena Inaha 
Masero naoatee, “'Puang Alataala ma'kara 
pano di Dehatangku naoaintee: Ohko'o di 

hao di tando kuanangku, lambi' ingkanna 
balimmu kusuo asang malimuntu' di olomu.' 

45 Dahi ponna ke di mendehatannai nasangai 
Tomaraya Daud To Dilanti' la Mepasalama' dianto 
'Dehatanna,' ampo' mala toi ke di mentolinonai 
'peana'annaetee'.' " 46 Dai pole' sika nainsang 
mentimba' moi poro mesa tau di alla'na yato to 
Farisi. Ya' napahandu'mito donetoo dang aha 
moi mesa tau la bahani la napekutana salaing. 

23 1 Pihsananna ma'karang Puang Yesus 
pano di pahsikolana anna pano di tau 
mai'di ang tihimpung di hao naoatee, ? "Ingkanna 
to pampakuhu ada' anna ingkanna to Farisi 
ma'kuasa umpakaleso Atohanna Musa. ? Dianto 
anna tuhu'iia' anna pembabeing dia siamo ang 
napakuhuingkoa', ampo' dane' umponialaii 
pembabenaii. Aka' supung sika nainsang natula' 
anna napepakuhuing umba noa Atohanna Musa, 
ampo' daine' nainsang napembabeing yato aka 
ang napepakuhuing. 4 Sika umpahsa tau untuhu'i 
atohang ang mapahhi', sihapang napabullei 
bahaang ang handang matingngi, ampo' daine' 
sika naaku undului tau umpembabeing yato 
atohang, sihapang dai naaku undului tau umbaha 
yato bahaang ang handang matingngi. ? Ingkanna 
aka siamo ang nababe supung aka' pemala naita 
tau. Hapangamna sika naangka'i umpakayyang 
pahti-pahti sambayannaii anna umpakalambe' 
maho pesangke' kaya' kalambe'na. ? Anna 
ponna ke ahai pa'rame-rameang, ya' si nakara'i 
mohko' di hao di ongeang ang dipasadiaing to 
dipakeangka'. Noa tunne' ke maoi ma'sambayang 
si umpeang ohko'ang ang handang mahasa. 7 Sika 
nakara'i liu ponna natabe'ii ingkanna tau di hao di 
pasa', anna ke natambaii ingkanna tau naoainte, 
'O Tuangkuhu.' 3 Ampo' dioa' dio daa umpabeii 
ingkanna tau naoaingkotee, 'O Tuangkuhu,' 

aka' supung mesaa' ang umpotuangkuhu, anna 
sisolasohong asangkoa' dio yaling di kasahaniang. 
3 Anna daa unsändä'i la unsangai moi poro 

la mesa tau yaling inde di lino ungngoainte, 
'Ambe" tandana umpakeangka'. Aka' supung 
mesa Ambemu dianto ang yaho di suruka. 

10 Anna datoune' umpabeii tau la nasangaio, 
'Pongkaha,' aka' supung mesa pongkahamua' 
dianto Kodi' inde To Dilanti' la Mepasalama'. 

11 Menna ang handang keangka' di alla'mua' la 
pahallu mendahi to pantahiainna solana. 1? Anna 
menna-menna unsanga kalaena mayahoang la 
napadahi madihoi'ang Puang Alataala, ampo' 
ang unsanga kalaena madihoi'ang la napadahi 
mayahoang Puang Alataala." 13 Mane umpa'karaii 
to pampakuhu ada' anna ingkanna to Farisi 
Puang Yesus naoatee, "Tilakakoa' ingkammu 

to pampakuhu ada' anna ingkammu to Farisi. 
Diongnga'to to kalasi. Dakoa' umpabei tau la 
mendahi petauanna Puang Alataala, anna dio 
siangnga' dai ungngaku mendahi petauanna 
Puang Alataala. Anna tau ang pemala mendahi 
petauanna Puang Alataala si unsarapa ia". 

14 [Tilakakoa' ingkammu to pampakuhu ada' 
anna ingkammu to Farisi. Diongnga'to to kalasi. 
Si umbulitu'koa' balu bahine lambi' unghampa'i 
aka-akanna. Si ma'sambayang kalambe'koa' aka' 
pemalakoa' dioaintee, 'Ei, meimang si'da-si'da!' 

Dio asammia'to indee ang la untahimbo 
tahungkung ang handang matingngi ke lambi'mi 
tempona nahohto' Puang Alataala.] 22 Tilakakoa' 
ingkammu to pampakuhu ada' anna ingkammu 
to Farisi. Diongnga'to to kalasi. Le'ba'koa' 
unsamba lino kalao-lao supung aka' pemalakoa' 
umpatama di ada'mu moi poro mesa tau ang 
tadia to Yahudi anna malai napensinnoaikoa'. 
Ampo' ponna ke mampetahpa'mi yato tau, ya' 
umpadahingnga' mesa tau ang la sihatang tama 
di api nahaka liba' puhane' andana kalaemua'. 
16 Tilakakoa' ingkammu to pambahanang ang 
buta. Noaa' inde ang umpepakuhuing: Ponna 
aha mesa tau mopinda dai' di Puang Alataala 
umpake Dasang Ada' mendahi sa'binna, ya' 

dai aha suhumna yato popindana lambi' dai 
maaka ke dai napembabeing. Ampo' ponna 
mopinda umpake aka-aka bulahang ang aha 
yaling di Dasang Ada' mendahi sa'binna, ya' hoa 
liu yato popindana anna pahallu napembabe 
si'daing. 17 Oa' ingkammu semahoang to 

buta pihkihang, darakaa' dio ungnginsang 
ungngoate keangka' tubunte' Dasang Ada' 
andana bulahang ang aha yaling? Aka' Dasang 
Ada'ete' ang umpamasero bulahang ang aha 
yaling. 18 Mampakuhu toukoa'ne' ungngoatee: 
Ponna mesa tau mopinda dai' di Puang Alataala 
umpake pantunuang penombaang mendahi 

sa'bi, ya' dai aha suhunna yato popindana 
lambi' dai maaka ke dai napembabeing. Ampo' 
ponna mesa tau mopinda umpake penombaang 
ang aha yaho di pantunuang penombaang 
mendahi sa'binna, ya' hoa liu yato popindana 
anna pahallu napembabe si'daing. 1? Ahana 
inang buta si'da-si'daa' pihkihammu. Darakaa' 
dio ungnginsang ungngoate keangka' tubunte' 
pantunuang penombaang andana penombaang 
ang aha yaho di hahona? Aka' pantunuang 
penombaangngete' ang umpamasero yato 
penombaang. 20 Dahi ponna mesa tau mopinda 
umpake pantunuang penombaang mendahi 
sa'bi, ya' naposa'bi asammite' mengkalao di 
pantunuang penombaang lambi' ingkanna 
penombaang ang aha yaho di hahona. 21 Anna 
ponna mesa tau mopinda umpake Dasang Ada' 
mendahi sa'bi, ya' naposa'bi asammitee' moi 
Dasang Ada' noa tunne' Puang Alataala ang 
tohho yaling. 2? Anna ponna mesa tau mopinda 
umpake suruka mendahi sa'binna, ya' bahtuanna 
yato tau umposa'bi toe' Kapahentaanna Puang 
Alataala noa tunne' Kalaena Puang Alataala 

ang mohko' ma'pahenta yaho. 23 Tilakakoa' 
ingkammu to pampakuhu ada' anna ingkammu to 
Farisi. Diongnga'to to kalasi. Umpenombaingnga' 
dai' di Puang Alataala bahe sampulona ingkanna 
rampa-rampa ang bomammi' anna lohpo ang 

si dipopakuli. Ampo' ang setonganna handang 
pahallua' la umbabe situhu' Atohanna Musa, 
sinnoanna mampapara-para, ma'kalemu pano 
di tau senga' anna tuho maroho ang la mala 
dipetahpa', bilang daia'ne' umbabe. Ponna 
untuhu'ikoa' atohang, ya' pahallu untuhu'i 
asang; dai mala untuhu'i piha anna daine' 
piha. 24 Oa' ingkammu to pambahanang ang 
buta. Umpihki'a' supu kaha-kaha ang saohko' 
sinnoa mesa tau ang bilang naita nei' ungngalai 
kampihsi' ang mentama di enu'anna, ampo' 
daia'ne' umpihki' kaha-kaha ang kayyang puha 
nei'. Sinnoakoa' mesa tau ang tahhi' umpasienu' 
onta ang aha yaling di enu'amna. 22 Tilakakoa' 
ingkammu to pampakuhu ada' anna ingkammu 
to Farisi. Diongnga'to to kalasi. Sihapangkoa' 
enu'ang bahtu' kahti ang supung di aneanna 
dipamabasei. Ampo' setonganna yalingnga' di 
inahammu supung punno kamakahha'ang anna 
kakarakeang. 22 Oa' to Farisi buta, pamabaseiia' 
dolu ang tando yaling di huanna, anna malai 
mabahahsi toe' tando di aneamna. 27 Tilakakoa' 
ingkammu to pampakuhu ada' anna ingkammu 
to Farisi. Diongnga'to to kalasi. Sinnoakoa' mesa 
ku'bu' ang dimabusai anna malai mahasa diita 
di aneanna, ampo' setonganna tando yalinna 
punno karahko' ang bobohsi' anna punno 
bukunna to mate. 28 Noa tumokoa'to dio, di 

aneang noakoa' ang mapia anna meimang 
naita tau, ampo' yalingnga' di inahammu punno 
kalosengang anna kamahoang. 2? Tilakakoa' 
ingkammu to pampakuhu ada' anna ingkammu 
to Farisi. Diongnga'to to kalasi. Umpapiakoa' 
ku'bu'na ingkanna nabi, anna umpamalehke'koa' 
tanda pengkakalehaanna pano di tau ang 
maroho katuhoanna. 3? Anna ungngoaa'tee, 'Ke 
la inang ahamang di tempona to baha' dolu, 
ya' dai kami' la kiaku sika kiponialai umpatei 
ingkanna nabi.' 31 Ampo' dimangngakanna 
anna dio siangnga' umpatandaang kalaemu, 
anna diongnga'to peana'anna yato to 

umpatei ingkanna nabi. 3? Dahi bilang 
patahhi'ke'a' lambi' puha yato ingkanna 

dosa ang napahandu'ingkoa' peneneammu. 

33 Diongnga'to to karake anna peana'anna to 
karake! Daia' aha lalang la lahpa'koa' di hao 
mai di tahungkunna Puang Alataala, dianto api 
nahaka. 34 Dahi pehingngii manahpaia' indee: 
La kusuoingkoa' mating sangngaka-sangngaka 
nabi, sangngaka-sangngaka tau ang manahang 
anna sangngaka-sangngaka tuangkuhu. Ingkanna 
indee aha ang la umpateia', anna senga'nake' la 
untoke' dai' di kayu sitambeng anna ang senga' 
la undahhaa' yaling di pa'sambayangang anna 
la ullola lelengnga' pano di ingkanna bohto. 

35 Dianto anna la natahungkungkoa' Puang 

Alataala. Anna la nahoa toukoa' nei' tahungkunna 
ingkanna to papateang ang umpatei tau ang 
dai kekasalaang dolu, napahandu' kamateanna 
Habel ang dai aha kasalaanna lambi' kamateanna 
Zakharia ana'na ta Berekia ang napateia' 
peneneammu di alla'na Dasang Ada' anna 
pantunuang penombaang. 3? Kutula'ingkoa' 
setonganna tahungkunmna yato ingkanna ang 
puha membabe noa la natangkung tau ang 
aha tempo dinoa." 3” NatAmpa'ing tula'na 
Puang Yesus umpihki' yato ihsinna Bohto 
Yerusalem naoatee, "O ihsinna Yerusalem, palla'e 
dio inahammu umpatei ingkanna nabi anna 
unsaleba'i piha batu ang setonganna disuoingkoa' 
sule! Masae allong pemala liua' la unghimpung 
ingkanna petauammyu, sihapang indo mane' 
ang unsalohko'i ana'na di hoi' di pani'na, ampo' 
daia' ungngaku. 3? Dianto anna napelleimokoa' 
Puang Alataala lambi' mahulla-hulla Dasang 
Ada'na. 33 Pengkakalehaiia', mengkalao dinoa 
inang dama' aha la ungngita lambi' ma'tula'koa' 
ungngoatee, 'Dibehene' tau ang sule yaling di 
sanganna Dehata.' " 

1 Donetoo le'ba'mi Puang Yesus umpellei 
24 Dasang Ada'na Puang Alataala. Ya' suleng 
pahsikolana nalumba anna sika untula'i umba noa 
kamalekeanna yato Dasang Ada'. ? Ma'karang 
Puang Yesus pano diii naoatee, "Ungngita 

asammikaa' ingkanna indoo? Kutula'ingkoa' 
setonganna indo batu ang ungngitaa' sipapa'- 
papa' manahpa daete' la noa lolo; ingkanna indoo 
la titale-tale asang ke dako'mi." 3 Pihsananna 
maong bete' Puang Yesus di Tanete Zaitun 
anna mohko'i yaho. Menge mohko' suleng 
mendungku' sangngaka-sangngaka pahsikolana, 
aka' pemala sika sipa'kara sumbana dai aha tau 
senga' manghingngi. Sika mekutanang naoatee, 
"Tula'ingkang, pihhang ne la dahii ang untula', 
anna umba noa tanda-tandana kasuleammu 
kapendoanna anna noa toi katampa'anna inde 
lino?" 4 Natimba'mi Puang Yesus naoatee, 
"Madaka lolokoa' andana napasahsa lalangkoa' 
tau senga'. ? Aka' mai'di tau la kende' umpake 
sangangku naoatee, 'Kodi'mito indee To Dilanti' 
la Mepasalama'!' lambi' la mai'di tau napasahsa' 
lalang. Anna ponna unghingngia' kaheba 
didiona to sitolla', bahtu' moi unghingngia' 
oninna, ya' dakoa' la pahallu mahea'. Aka' 
ingkanna yatoo inang pahallu la dahi ampo' 
tadiake' tempona la tallang lino. ” Bohto ang 
mesa la kende' umbali bohto senga', anna 
katomarayaang ang mesa la kende' umbali 
katomarayaang senga'. La aha kabuhohangang 
anna lino' kayyang di umba-umba naonge di 
lino. 8 Ampo' ingkanna yato kadahiang, mane 
pampahandu'annaete' kamadahhaang ungngoloi 

lino bakahu, sinnoa mesa bahine ang mapi'di' 
aka' keana'. ? Ponna dahing ingkanna yatoo, 
ya' la disahkamokoa' anna didahhakoa' lambi' 
dipateikoa'. La mai'di tau mangkahi'di'koa' di 
umba-umba naonge di lino aka' untindo'a'. 

10 Anna mai'di di alla'na to pentindo'ku ang 

la umbahoi kapampetahpa'anna di Kodi', la 
umbeho solana dipatei anna la ungkahi'di' solana. 
11 La mai'di mengkalanda' tau ang unsanga 
kalaena nabi ampo' setonganna tadia, lambi' 
mai'di tau la nabulingngi kapampetahpa'anna 
di Kodi'. 1? La mai'di tau ang dang nainsang 
ungkalemui solana, aka' tuhtuang kehangngang 
to karake di lino. 13 Ampo' tau ang tontong 
mampetahpa' lambi' kapuhaanna yato 
kamadahhaang inang la salama'. 14 Anna Kaheba 
Mapia didiona Kapahentaanna Puang Alataala 
la dipepainsangnging pano di ingkanna bohto 
di lino, anna malai nahingngi asang ingkanna 
tau. Puhaito yatoo, ya' mane katampa'anna 
pole" lino." 1> Napatahhi' tula'na Puang Yesus 
naoatee, "Situhu' ang natula' Nabi Daniel, la 
ungngitakoa' 'yato ang si pakarakeang anna 
ang mekarahko'i si'da-si'da' ke'de' yaling di 
Dasang Ada'na Puang Alataala. (Ingkanna tau 
ang la mambata pahallu la napihki' liu aka yato 
bahtuanna.) !? Donetoo ingkamna tau ang aha 
dinne di Yudea pahallu la malai siang dai' di 

bohto mahulla-hulla anna dai dipatei. 17 Tau 
ang sipatu yaling di aneang dasanna dang aha 
tempona la tamake' di huang dasanna ungngala 
aka-akanna. 18 Anna tau ang di hao di bela'na 
datunne' aha tempona la sumuleke' pano di 
dasanna ungngala pakeanna. 1? Donetoo la 
madahha si'da-si'da nasa'ding to dipoindo 
ang sipatu menge kehahtang, noa tunne' ang 
keana'-ana' maleake'. 20 Pa'sambayangkoa' 
anna malai tempo ang la ungngongeia' le'ba' 
sika lumpa' membuni, dai sipatu uhangngallo 
anna dai sipatu allo katohhoang. ?! Aka' 
donetoo la dahi kamasuhsaang ang dai aha 
mantondong, ang dake' aha dahi mengkalao 
uhuna napadahi inde lino lambi' dinoa, anna 
dang aha la dahi sala sumule. 22 Ponna ke 

dai napakapo'de' yato tempo Puang Alataala, 
inang dai aha tau ang la tuho. Ampo' la 
napakapo'de' aka' ungkalemui petauanna, dianto 
tau ang napillei. 23 Ke donentoo ponna aha tau 
mangngoaingkoa'tee, 'Itare, inderanne' dinne 
To Dilanti' la Mepasalama',' bahtu' naoatee, 
'Indoranne' di hao,' daa umpetahpa'i yatoo. 

24 Aka' mai'di la sule ang unsanga kalaena 'To 
Dilanti' la Mepasalama" ampo' setonganna 
tadiaetee'. Anna la aha toe' ang unsanga 
kalaena 'nabi' ampo' setonganna tadiaetee'. 
La umpapia ang mepusa'-pusa' anna malai 


24.25 —30 125 


disanga si'da 'to pepasalama" bahtu' 'nabinna 
Dehata,' ampo' pahtuyunna la umbulitu' 
hupatau, moi petauanna Puang Alataala. 22 Dahi 
patama si'da-si'daia' di inahammu, aka' kutula' 
lohpo'mingkoa'te' indee aka ang la dahi dako". 
26 Dahi ponna aha tau mangngoaingkotee, 'Itare, 
di hao di ongeang maka'dang To Dilanti' la 
Mepasalama',' daa ungngakui pano ungngita. 
Bahtu' naoatee, 'Itare, yaling membuni di 
tambing,' daa umpetahpa'ia' yato tula'naii. 

27 Aka' kasuleangku Kodi' inde Ana' to Lino 
kapendoanna la sinnoa kila' ang tikila' yaling 

di katimbingang allo anna mesilo lambi" sau di 
katempu'ang allo. 23 Anna ponna ke ahai kaheba 
kasuleangku, inang la tahpa nainsang tau di 
umba-umba naongei, sinnoa pohapangang ang 
natula' to baha' dolu naoatee, 'Umba naonge aha 
bahke di hao tuntone' naongei mokalipumpung 
karoaya.' " 29 Napatahhi' bumi tula'na Puang 
Yesus naoatee, "Dai masae puhanna dahi 

yato ingkanna kamadahhaang, 'ya' malillimmi 
kalane aka' dang la aha pesilona mata allo, noa 
tunne' bulang. Bintang la manahoi yaho mai di 
langi' anna ingkanna ang aha yaho di langi' la 
sisaha'-saha'.' 30 Puhanna yatoo, ya' kaitaammi 
yaho di langi' mesa tanda ang umpamaleso 
kasuleangku, Kodi' inde Ana' to Lino, anna 
ingkanna tau di lino la sika umbu salamang 

ang kamateang, amna la sika naitaa' sule yaho 

di hahona salehu' sitonda kakuasaang anna 
kamatandeang kayyang. 3! Tahpana kahingngiang 
oninna terompe' ang handang kayyang, ya' Kodi' 
inde Ana" to Lino la unsuoa' ingkanna malaeka'ku 
unghimpung samai petauangku di umba-umba 
naongei di lino, mengkalao di pote'na langi' ang 
tando tama lambi' sau di pote'na langi' ang tando 
sau." 32 Napatahhi' bumi tula'na Puang Yesus 
naoatee, "Alai mesa pohapangang pano di poang 
ara. Monna yato tangkena mamata anna maluna' 
anna napahandu'mi mentahe', bahtuanna dang 
masae amna la kulla' bantimmi. 33 Noa tunto nei', 
ponna ungngitamokoa' tanda-tanda ang puha 
kupakalesoingkoa' langngena', la ungnginsammi 
ungngoatee marungku'mi tempona kasuleangku. 
34 Kutula'ingkoa' setonganna ingkanna tau ang 
tuho tempo dinoa inang dake' la hopu asang 
akinna dake' dahi ingkanna inde aka ang mane 
kutula'. 33 Langi' anna lino la tallang, ampo' 
ingkanna aka ang kutula' la tontong lolo nei' 
lambi' sapano-panona." 38 Napatahhi' bumi 
tula'na Puang Yesus naoatee, "Didiona di pihhang 
la dahii ingkanna yatoo, dai aha mesa tau ang 
mala mangnginsang. Moi ingkanna malaeka' 
yaho di suruka, moi Kodi' inde Ana', datuke' Ko 
kuinsang. Supung Ambeku ang mangnginsang. 

37 Anna umba noa ang hali dahi di tempona Nabi 

Nuh, la noa tuntone' la dahi ke lambi'mi tempona 
kasuleangku, Kodi' inde Ana! to Lino. 33 Aka' 
umba noa sika nasa'ding dolu naonge dake' 
sompo' le'bo' dianto sika ma'sannang-sannang 
mande anna menu', sipakabeng-kabeng anna 
senga'nake' ang biasa sika nababe, lambi' sika 
mentamane' Nabi Nuh sibaha sanghapunna yato 
di kahpala' uhainna. 3? Dai aha sika nainsang aka 
yato ang la dahi. Diarang sika nabangngahangngi, 
sompo'i le'bo' untallangngi ingkanna yatoii. 

La noa tuntone' dako' di tempo kasuleangku 
Kodi' inde Ana' to Lino. ^ Donetoo la aha derua 
tau di hao di bela'na menge mengkahang, 

ya' mesa supu la diala anna dipatohhoine' 

yato mesa. t La aha toi derua bahine ang 
menge lumambu' sibaha, ampo' mesa supu la 
diala anna dipatohhoine' yato mesa. 22 Dianto 
anna madakakoa' aka' inang darea'te' la 
ungnginsang pihhang tempona la sulea', Kodi' 
inde Dehatammu. 4 Ampo' pengnginsangngiia' 
indee: ponna aha mesa puang dasang ang inang 
nainsammi tehte' sangngaka di bengi la sulei to 
paboko, tantuntee' anna dai aha la hahe ampo' 
la madaka si'da-si'da anna malai yato to paboko 
dai mentama di dasanna. 44 Dianto anna pahallu 
toukoa' dio sadia lolo, aka! Kodi' inde Ana" to Lino 
la sulea' di tempo ang daia' ungnginsang. ^ Dahi 
ang dioainte sabua' ang tuhu'-tuhu'ang anna 

manahang dianto ang la naangka' pongkahana 
umpongkahai anna la umpakande ingkanna 
sabua' ang senga' ke lambi'mi tehte' ang 
sihatang. 4? La kahsi liu yato sabua' ang nalambi' 
pongkahana ungkahang manahpa kahanganna 
naonge sulei yato pongkahana. 47 Kutula'ingkoa' 
setonganna yato pongkaha la umpetahpa' yato 
sabua' lambi' la naangka' mendahi to pandaka 
ingkanna aka-akanna. 48 Ampo' sabua' ang 
meinaha-naha karake, la naoane'te yaling di 
pihki'na, 'Poso aka' masaeke'ne' mane sumulei 
pongkahaku, dahi beba'a' aka siamo kubabe.' 
49 Ya' napahandu'mi undahha ingkamna sabua' 
senga' ang nasibahaing mengkahang, anna 
maoi ma'masannang-sannang mande, menu' 
sibaha tau ang si biasa ma'malango-lango. 
50 Pihsananna sumulee' yato pongkahana di 
tempo ang dai nainsang. °t Lambi' yato sabua' 
la nadahha yato pongkahana napasinnoa 
kamadahhaanna ingkanna tau ang kalasi. Anna 
natibei tama di ongeanna kamadahhaang ang dai 
aha mantondong, di haontoo ang la naongei tau 
sika umbu salamang ang kamateang." 
25 1 Napatahhi' bumi tula'na Puang Yesus 
naoatee, "Ke donentoo ke sulema' 
ma'pahenta, yato kasuleangku la sinnoa inde 
pohapangang: Aha sampulo ana' bahine ang 
si untindo' to kabeng, mao pano ungngempei 

kasuleanna muane, pantang umbaha lampunna. 
2 Di alla'na yato to sampulo, aha lima ang keaka' 
anna lima ang dai keaka'. 3 Yato 3na' bahine 
ang dai keaka' umbaha lampunna, ampo' daine' 
umpasadia minna' ang la naminna'ing yato 
lampunna ke puhang minna'na. #Yatone' änä' 
bahine ang keaka' inang umpasadiane' minna' 
yaling di buli-buli ang la naminna'ing lampunna 
ke puhang yato minna'na ang inang aha yaling. 
> Ampo' aka' yato muane ang la kabeng masaee' 
bengi daloloi aha sule, ya' sika situndung yato 
ana' bahine lambi' hahei. ? Tahpana tangnga 
bengi sika kohang tau naoatee, 'Suleng muane 
ang la kabeng! Maimokoa' tammuii!' 7 Ya' kaleha 
asammi yato ana' bahine anna umpasadia 
manahpai lampunnaii. 3 Yato änä' bahine ang 
dai keaka' malau pano di ana' bahine ang keaka' 
naoatee, 'Kalemuiang beaang sai'di' minna'mu 
aka' la pi'deng kami' lampungki', puha minna'na.' 
3 Mentimba'mi yato änä' bahine ang keaka' 
naoatee, 'Ya' daete' mala, aka' datoikang la 
kanna' kipake ke kibeakoa'. Dotang nei' maokoa' 
do ungngalli pano di to pa'balu' minnä'.' 10 ya! 
sika le'ba'ing do ungngalli minna'. Di tempona 
sika le'ba' mangngalli, ya' suleng yato muane 
ang la kabeng anna le'ba'i pano di ongeang 
pa'tokabengang sibaha yato ana' bahine ang 
keaka' ang inang sadiang. Lambi'na pano, ya' 

ditutu'ing baba. 1! Pihsanamna sule tunne' yato 
ana' bahine ang dai keaka' anna sika tambal 
yaling di aneang naoatee, 'O Tuang, O Tuang, 
buhkeiingkang babamu!' 12 Ampo' mentimba' 
yato muane ang menge kabeng naoatee, 'Dakoa' 
kuinsang, mennarakakoa' dio?!" 13 Natampa'ing 
pohapanganna Puang Yesus naoatee, "Dianto 
anna pahallukoa' madaka si'da-si'da, aka' inang 
darea'te' la ungnginsang allo anna tehte'na 
kasuleangku." 14 Nalombungngi tula'na Puang 
Yesus naoatee, "Kasuleangku umpasundung 
Kapahentaanna Puang Alataala la sinnoa toe' 
inde pohapangang: Aha mesa pongkaha la mao 
pano di ongeang senga' ang makahao. Dolunna 
la mao untambai dolu sangngaka-sangngaka 
sabua'na anna nasusaii aka-akanna ang 

pahallu nadakaiing. 1? Inde sabua' pantang 
nasusai doi' pera' anna malai naputa' situhu' 
kamanahanganna. Sabua' ang uhuna nabea 
limansa'bu doi' pera', ang kaderuanna nabea 
donsa'bu doi' pera', ang katallunna nabea 
sansa'bu doi' pera'. Puhai yatoo, ya' mane le'ba'i. 
16 Yato sabua' ang untahimbo limansa'bu doi' 
pera' tahpa mao siang do naputa' yato doi'na. 
Ya' ullambi'mi kauntungang limansa'bu sala doi' 
pera'. 17 Noa tunne' yato sabua' ang kaderuanna 
ang untahimbo donsa'bu doi' pera' le'ba' toe' 
naputa'. Ya' ullambi'mi kauntungang donsa'bu 

sala doi' pera'. 18 Ampo' yatone' sabua' ang 
untahimbo sansa'bu doi' pera', le'ba'ne' do 
umbombeng tampo anna nalamungpngi yato doi' 
ang nabea pongkahana la naputa'. 1 Tahpana 
masae puhanna yatoo, ya' sumuleng yato 
pongkahana amna sika nakutanaii didiona yato 
doi' ang puha sika dibea la naputa'. 2? Suleng 
yato sabua' ang untahimbo limansa'bu doi' pera' 
umbaha yato doi'na sibaha yato kauntungang 
ang nalambi'. Naoante pano di pongkahana, 

'O Tuang, yato doi' ang umbeaa' limansa'bu 
kuputa', ya' ullambi'ma' kauntungang limansa'bu 
sala doi' pera'.' 21 Naoante yato pongkahana, 
'Mapia liu ne babemu. Dionto inde sabua' ang 
tuhu'-tuhu'ang anna mala dipetahpa'. Dahi 

aka' malamo dipetahpa' yaling di kaha-kaha 
ang saohko', dinoa la kupetahpa' tumo nei' 
yaling di kaha-kaha ang kayyang. Maimo anna 
ma'masannang-sannangngingke sibaha.' 22 Sule 
tunne' yato sabua' ang untahimbo donsa'bu doi' 
pera' umbaha yato doi'na anna kauntungang 
ang nalambi'. Naoantee pano di pongkahana, 
'O Tuang, yato doi' ang umbeaa' donsa'bu doi' 
pera' kuputa', ya' ullambi'ma' kauntungang 
donsa'bu sala doi! pera'.' 23 Naoante yato 
pongkahana, 'Mapia liu ne babemu. Dionto 
inde sabua' ang tuhu'-tuhu'ang anna mala 
dipetahpa'. Dahi aka' malamo dipetahpa' yaling 

di kaha-kaha ang saohko', dinoa la kupetahpa' 
tumo nei' yaling di kaha-kaha ang kayyang. 
Maimo anna ma'masannang-sannangngingke 
sibaha.' 2? Pihsananna sule tunne' yato sabua' 
ang untahimbo sansa'bu doi' pera' anna naoaite 
pano di pongkahana, 'O Tuang, kuinsang 
kuoate masahhu'o. Anna aha tomande' 
aka-akammu dai mangki' ungkapahtui aka' 
ungkuasai asangngo ingkanna tau. ?? Dianto 
anna mahea'ma' lambi' maoa' kulamung yato 
doi' ang umbeaa'. Indeeng yato doi'mu, alai." 

26 Mentimba'mi yato pongkahana naoatee, 
'Ahana inang dionto inde sabua' ang meinaha 
karake anna tengkong bosi! Dahi ungnginsammi 
ungngoate aha tomande' aka-akangku dai 
mangki' kukapahtui aka' ungkuasai asangnga' 
ingkanna tau? ?” Ponna noae dio pihki'mu, ya' 
dotanne' umbea pano di tau senga' ne doi'ku 
ang la mala mambungai, lambi' ke sumulema' 
mala kutahimbo ne doi'ku sibaha bunganna.' 

28 Naoante yato pongkaha pano di suoanna ang 
senga', 'Hampa'ine' ne doi'na anna umbeai pano 
di sabua' ang untokei doi' sampulo sa'bu doi' 
pera'. 29 Aka' menna-menna ang inang ahang 
aka-akanna la dihangngangngiking lambi' la'bi 
kaleng, ampo' tau ang dai aha, moi sai'di' ang 
naampui bilang la dihampa'i asang nei'. 3? Anna 
ne sabua' ang dai huhu pembabena anna dai 

aha kunanna, pensaleba'ing tama di ongeang 
kamalillingang ang handang mapahtang, di 
haontoo ang la naongei tau sika umbu salamang 
ang kamateang.' " 3! Nalombungngi bumi tula'na 
Puang Yesus naoatee, "Kodi' inde Ana' to Lino 
la sulea' dako' sitonda kamatandeang anna 
natindo'ia' ingkanna malaeka'. Ke donentoo 

la mohko'a' yaho di ohko'ang ang matande 
anna ma'pahenta salamang tomaraya. 3? Mane 
kuhimpungngi ingkanna tau di lino di hao di 
oloku. Yato ingkanna tau la kupasipataniang 
ang mapia pembabena anna ang tahuhu 
pembabena, sinnoa mesa to pangkambi' ang 
umpasipataniang domba anna beke. 33 Tau 

ang membabe mapia situhu' pangngelo'na 
Puang Alataala la kupadihaone' di tando 
kuanangku, anna tau ang membabe karake la 
kupadihaone' di tando kaihingku. 3? Pihsananna 
Kodi' inde Tomaraya la kupa'karai yato tau 

ang di hao di tando kuanangku kuoaintee, 
'Maimokoa', ingkammu ang nabehe Ambeku 
Puang Alataala. Pentamamokoa' anna ungngala 
tahakoa' yaling inde di katomarayaang ang inang 
napasadiaingkoa' mengkalao pampahandu'anna 
lino dipapia. 3? Aka' naonge manonoa2' umbeaa' 
andeang, naonge mahahangnga' umpaenu'a', 
anna naonge liu lalangnga' umpalempangnga' 
tama di dasammu. 3? Naonge da' mekaya', 

umbeaa' kaya': naonge makorongnga', undama 
manahpaa': anna naonge yalingnga!' di 
tahungkung, ungngeka'a' anna ungkalemuia'.' 
37 Yato tau ang kupa'karai la sika mekutana 
naoatee, 'O Puang, di pihhang anna ahao 

kiita manono anna kipakandeo? Bahtu' kiitao 
mahahang anna kipaenu'o? 33 Di pihhang anna 
ahao kiita liu lalang anna kipalempangngo 
tama di dasangki'? Bahtu' kiitao dai mekaya' 
anna kibeao kaya'? 3? Di pihhang anna ahao 
kiita makorong anna kidama manahpao? 
Bahtu' kiitao yaling di tahungkung anna kieka'o 
tama di pantahungkungang?' 20 Pihsananna 
Kodi' inde Tomaraya la mentimba'a' kuoatee, 
'Kutula'ingkoa' setonganna ingkanna pa'kalemu 
ang puha umbabe, moinnakato anna umbabei 
pano inde di solasohongku ang memase-mase 
anna dai sundung tuhona, ampo' setonganna 
Kodi'ete' yato ang puha ungkalemui.' 4t Puhaitoo, 
ya' la kupa'karai tunne' yato tau ang mohko' 

di hao di tando kaihingku kuoatee, 'Palaikoa' 
di hao di oloku, ingkAammu tau karake ang 
puha natando Puang Alataala. Palaikoa' anna 
tamakoa' di api nahaka ang inang puha dipasadia 
la naongei Pongkahana setang anna ingkanna 
to pentindo'na. 42? Aka' naonge manonoä', da' 
aha umpakande: anna naonge mahahangnga', 
da' aha umpaenu'. 4 Naonge liu lalangnga', 

da' umpalempang tama di dasammu, naonge 
da' mekaya', da' aha umbea kaya': naonge 
makorongnga' anna yalingnga' di tahungkung, 
dao aha sule ungkandapaia'.' 44 Yato tau ang di 
hao di tando kaihingku la sika mekutana naoatee, 
'O Puang, pihhang anna ahao kiita manono, 
bahtu' mahahang, bahtu' liu lalang, bahtu' 
dao mekaya', bahtu' yalingngo di tahungkung 
anna dao kikalemui?' #3 Pihsananna Kodi' inde 
Tomaraya la mentimba'a' kuoatee, 'Kutula'ingkoa' 
setonganna naonge daia' ungngaku ungkalemui 
sala' umbannai inde di alla'na tau ang memase- 
mase anna dai sundung tuhona, tadiaete' dia 
yato ang daia' ungngaku ungkalemui ampo' 
setonganna Kodi'etee'.' 46 Anna dianto inde mai 
tau ang la ditahungkung tama di api nahaka ang 
naongei kamadahhaang ang dai aha puhamna. 
Ampo' yatone' tau ang membabe mapia la tama 
nei' di ongeang kamasannangang ang dai aha 
puhanna." 
26 1 Tahpana puha asang yato ingkanna 
pepakuhunna Puang Yesus, ya' ma'tula'mi 
pano di pahsikolana naoatee, ? "Ungnginsangnga' 
dongngallorang supu anna lambi'mi tempo 
pa'rame-rameang Paskana to Yahudi. Donetoo 
Kodi' inde Ana' to Lino la nabehoa' mesa tau pano 
di tau ang la mantoke'3' dai' di kayu sitambeng." 
3 Donetoo sangngaka-sangngaka kapala imang 

anna setobaha'anna to Yahudi ma'limbo di 

hao di dasanna handang pongkahana imang 
ang disanga Kayafas. “ Sika untula' umba la 
napanoa unsahka Puang Yesus situhu' pihki' 
karakenaii, anna malai ditahungkung mate. 

5 Ampo' sika naoatee, "Dai mala disahka di 
tempona pa'rame-rameang aka' umbai la 
umpasiba'di-ba'di tau mai'di."  Donetoo le'ba'mi 
Puang Yesus naung di Bohto Betania anna tohhoi 
di hoi' di dasanna mesa tau ang hali bosi lollo'na 
napobua' korong. Yato tau disanga ta Simon. 

7 Menge mohko' Puang Yesus mande, suleng 
mesa bahine umbaha mesa buli-buli maleke ang 
keihsi minna'-minna' bomammi' ang masu 'li' 
allinna. Mane natolloi mapia-pia dai' di baa'na 
Puang Yesus. 3 Ingkanna pahsikolana Puang 
Yesus ungngita yato aka ang dahi. Lambi' sika 
keaha' anna sika sioa-oaintee, "Akakae' indo 
kunanna anna ungkaleang-leangngii yatoo? 

3 Indo minna'-minna'na mala nabalu' masu''li' liu, 
anna nasusai allinna pano di to pemase-mase." 
10 Ampo' nainsang Puang Yesus pihki'naii. 
Naoante pano diii, "Akana ungkambahoringkoa' 
dio inde bahine? Aka' inde ang nababe mapia 
liu toe' pano di Kalaeku. 11 To pemase-mase 

nei' dakoa' lengka' la sibaha lolo, ampo' Kodi' 
daingkea' la sibaha lolo. 12 Setonganna inde ang 
nababe, dianto untollo minna' bomammi' pano 

di Kalaeku, bahtuanna napasadiaa' la diku'bu'. 
13 Kutula'ingkoa' setonganna diamoto ang 
naongei dipepainsangnging Kaheba Mapianna 
Puang Alataala yaling di lino indee, ya' dia 
tuntone' la dipantula'i inde aka ang puha nababe 
bahine anna dikalehai loloi." 14 Pihsananna 
mesa di alla'na yato sampulo derua pahsikolana 
Puang Yesus ang disanga Yudas Iskariot 

le'ba' do umpellambi'i kapala-kapala imang. 

15 lambi'na pano mekutanang naoatee, "Aka 

la unsahoiingka'a' ke kuduluikoa' unsahka yato 
Yesus?" Ya' naihsa' siaming tallumpulo doi' 
pera' anna nabeai. 16 Napahandu' siang inde ta 
Yudas semata umpeang lalang ang la naonge 
umbeho Puang Yesus pano diii. 1? Tahpana 
lambi' allo ang uhuna pa'rame-rameang 'Roti 
Takeragi,' ya' suleng mengngolo pahsikolana 
Puang Yesus anna mekutanai naoatee, 

"Umba naongei ongeang ang ungkara'i ang la 
taongeia' umpaaha pa'rame-rameang Paska? 
Tuhoingkang anna maoang kipasadia ang la 
dipake." 18 Mentimba'mi Puang Yesus naoatee, 
"Laokoa' dai' di dasanna ta Anu yaho di bohto 
mahoa' anna ungngoaintee: Nasuoang sule 
Tuangkuhu naoaingkantee, 'Sampai'ke' are' 
anna lambi'mi tempona la mepellei. Dahi dinne 
are' di dasammu la sihatang naongei umpaaha 
pa'rame-rameang Paska sibaha-bahaang.' " 19 Ya' 

le'ba' si'dang yato pahsikolana anna nababei aka 
ang nasuoing Puang Yesus anna umpasadiai ang 
pahallu sika napake ma'rame-rame. 20 Benginna 
yatoo mohko'mi Puang Yesus sibaha sampulo 
derua pahsikolana mande. ?! Menge sika 
mande, ya' ma'karang Puang Yesus pano diii 
naoatee, "Kutula'ingkoa' setonganna aha mesa 
di alla mua' ang la mambalu'a' dako' pano di 
tau ang la mampateia'." 2? Masuhsa asang liu 
nasa'ding yato ingkanna pahsikolana unghingngi 
yato tula'na Puang Yesus. Ya' sika mekutana 
simesang pano naoatee, "Tadiane' kodi' ne ang 
ungngoaing, Puang?" 23 Natimba'mi naoatee, 
"Diamoto ang kusibahaing untomme' roti naung 
inde di piring, dianto yato ang la mambehoa' 
pano di tau ang la mampateia'. 24 Inang la 
materia'tee', Kodi' inde Ana" to Lino, situhu' 

aka ang tiuki' yaling di Suha' Masero, ampo' la 
tilakane' yato tau ang mambalu'a'. Malae' ke 

la danne' dipadahi tama di lino indee yato tau 
ang noa." 22 Mekutana tunne' yato Yudas ang 
inang la umbeho Puang Yesus pano di tau ang 
la mampatei naoatee, "Tadiane' ne kodi' ang 
ungngoaing, Tuang?" Naoante Puang Yesus, "lo, 
dionto nee, sinnoa ne ang untula'." 26 Mengeke' 
sika mande, ya' ungngalang roti Puang Yesus 
anna umpalaui behe dai' di Puang Alataala anna 
umbika-bikai yato dehpa, mane nasusai pano 

di pahsikolana anna naoaitee, "Alai indee anna 
ungngandeia', dianto inde batang kalaeku." 

27 Puhai yatoo, ya' ungngala bung enu'ang ang 
keihsi angkoro' anna umpalaui behe dai' di Puang 
Alataala, mane nabeai pano diii naoatee, "Enu' 
asangkoa' inde angkoro'. 23 Aka' inde angkoro' 
dianto hahaku ang napake Puang Alataala 
umpasundung pa'dandianna. Inde hahaku 

la titollo anna malai diampungngi dosanna 
ingkanna tau ang mampetahpa'." 29 Ampo' 
kutula'ingkoa', mengkalao dinoa dama' aha la 
ungngenu' sala angkoro'. Diake' kuenu' salai ke 
sibaha-bahamingkea' ungngenu' angkoro' bakahu 
yaling di Kapahentaanna Ambeku." 3? Puhanna 
Puang Yesus sibaha pahsikolana umpenanii mesa 
penaniang pampudiang, ya' sika le'ba'mi bete' di 
Tanete Zaitun. 3! Ma'tula'mi Puang Yesus pano di 
pahsikolana naoatee, "Bengi dinoa dangnga' la 
aha kapampetahpa'ammu mai di Kodi', aka' yaling 
di Suha' Masero aha tiuki' tula'na Puang Alataala 
ang naoatee, 'Yato to pangkambi' la kupatei, 
lambi' ingkanna yato domba ang nakambi' la 
le'ba'i sisaha'-saha'.' 3? Ampo' ponna ke tuhomä' 
sumule dako', ya' la kupendoluirakoa'tee' 

lambi' naung di Galilea." 33 Mentimba'mi Petrus 
naoatee, "Moinnakato ingkanna inde mai 
solaku la pa'da asang kapampetahpa'anna 

ke ungngitang aka ang la dahi pano di 

Kalaemu, ampo' inang daeto ko la pa'da 
kapampetahpa'angku mating." 3? Naoaminte 
Puang Yesus, "Kutula'ingko setonganna bengi 
dinoa dolunna la mentuhturuu' mane,, ya' 
puhama' umbahoi pentallung." 3? Mentimba'mi 
Petrus naoatee, "Moinnakato anna la mate 
toua' kodi' sibahaingke, inang daete' aha lalang 
la kubahoio." Ingkanna yato pahsikolana ang 
senga' ma'tula' toe' noa. 3? Donetoo, lambi'mi 
Puang Yesus sibaha pahsikolana bete' di mesa 
ongeang ang disanga Getsemani. Umpa'karaing 
pahsikolana naoatee, "Ohko'mokoa' done indee 
anna maoka' pano dono indoo ma'sambayang." 
37 Jmposolang ta Petrus sibaha derua ana'na 
ta Zebedeus mao sibaha. Ya' masuhsa liung 
nasa'ding inde Puang Yesus anna masaha 
inahanna. 33 Ma'karang pano yato di tallu 
pahsikolana ang nasibahaing naoatee, "Masuhsa 
si'da-si'da kusa'ding yaling di inahangku, noa 
kusa'ding ang la mate. Dahi tohhomokoa' 

done indee anna madakaingkea' sibaha-baha." 
39 Ya" le'ba'mi sau-sau sai'di' Puang Yesus 
mane malimuntu'i ma'sambayang. Yaling di 
sambayanna naoatee, "O Ambeku, ke la malai 
anna umpakahaoi inde kamadahhaang ang 

la kuolai. Ampo' tadia pangngelo'ku la dahi, 
supung pangngelo'mu ang la dahi." 40 Puhai 
ma'sambayang, ya' sumuleng umpellambi'i yato 

tallu pahsikolana, ampo' sika hahe nalambi'. 
Ma'karang pano di Petrus naoatee, "Daraka 

dio untahang moi poro santehte' madakaingke 
sibaha? 4t Madakakoa' anna pa'sambayangkoa' 
anna malai tahang kapampetahpa'ammu 

ke disanda'i. Kuinsang inang pemalakoa' 
mepaihang, ampo' dasiang mala aka' inang 

noa tubunne' sipa'na hupatau malamma." 

42 Puhai ma'kara, ya' le'ba' bumi ma'sambayang 
kapendoanna. Naoate yaling di sambayanna, 

"O Ambe', ponna inang pahallu kuolai inde 
kamadahhaang anna dai mala umpakahao, ya' 
pabeing dahi situhu' pangngelo'mu." #3 Puhai, 
sumule bumi umpellambi'i yato tallu pahsikolana. 
Ampo' yato pahsikolana hahe bou nalambi' aka' 
situndu liung. 4? Napabei tomande'mi sika hahe, 
anna mao bouine' ma'sambayang kapentallunna. 
Yaling di sambayanna, noa lolo siang yato ang 
natula'. 2 Puhanna ma'sambayang, sumuleng 
umpellambi'i pahsikolana anna naoaintee, 
"Akana mohahe-hahe lolorakoa' dio? Itai, la 
lambi'mi tempona Kodi', inde Ana' to Lino, 
dibeho pano di tau ang umpa'bali Puang 
Alataala. 46 Ke'de'mokoa'! Suleng yato tau ang 

la mambehoa'. Maimokoa' talao tapellambi'i." 
47 Donetoo, mengeke' ma'kara Puang Yesus, 
suleng yato ta Yudas sibaha sangkombongang 
kayyang tau ang nasuo kapala-kapala imang 

anna setobaha'ang: aha ang umbaha pa'dang, 
aha ang umbaha sumambu. (Inde Yudas mesa di 
alla'na sampulo derua pahsikolana Puang Yesus.) 
48 Inang puhang nabea Yudas tanda pano di tau 
ang nasibahaing naoaintee, "Diamoto tau ang 
kuurung dako', ya' Dianto ang la unsahkaa'." 

49 Umpellambi'i siang Puang Yesus inde ta Yudas 
anna naoaitee, "Sitammu bung tau, Tuang." 
mane naurungngi. °° Ampo' napa'karai Puang 
Yesus naoaintee, "O sammuane, babe tomande'i 
yato ang puha umpahtuyu." Ya' tahpa sika 

pano siang yato tau mai'di ang nasibahaing la 
unsahka Puang Yesus anna nasahkai. ?! Aha mesa 
di alla'na pahsikolana ang unsinta' pa'danna 
mane natepa'ing talinganna mesa sabua'na 
handang pongkahana imang. ?? Ma'karang 
Puang Yesus pano naoatee, "Patamai sumule 

di banuanna ne pa'dammu, aka' menna ang 

si umpopanaka pa'dang la mate toete' nahoa 
pa'dang. 33 Unsangaraka dio da' la nasuo 
siaming sule la'bike' anna pitumpulo sa'bu 
malaeka'na Ambeku naduluia' ke malau masea' 
dai'? 34 Ampo' ponna napanoa Ambeku, ya' 
dante' la sundung aka ang tiuki' yaling di Suha' 
Masero ang naoatee pahallu la dahi ingkanna 
indee." >> Donetoo ma'karang Puang Yesus pano 
yato di tau mai'di naoatee, "To pabokorakaka' 
indee anna sulekoa' umpesele'ingka' anna 

umbaha sumambu la unsahkaa?? Allo-allo si 
mampakuhua' di hipe di Dasang Ada'na Puang 
Alataala di tingngayomua', ampo' akana da' 
unsahka? 3? Ampo' ingkanna inde dahi anna 
malai sundung aka ang puha nauki' ingkanna 
nabi yaling di Suha' Masero." Pihsananna yato 
ingkanna pahsikolana le'ba'ing sika lumpa' 
umpellei Puang Yesus. ?” Puhamna sika unsahka 
Puang Yesus, ya' sika nabahang mengngolo pano 
di handang pongkahana imang ang disanga 
Kayafas. Di hao yatoo, inang tihimpummi 
ingkanna to pampakuhu ada' anna setobaha'ang. 
38 Yato Petrus mentindo' malamba' nei' di 
kebo'na Puang Yesus lambi' tama di tahampa' 
dasanna handang pongkaha imang anna mohko'i 
tama di alla'-alla'na yato to pandaka Dasang 
Ada', aka' pemala naita umba noa katampa'anna 
yato panghohto'ang. 99 Ingkanna kapala imang 
anna to Mahkeada' Yahudi umpeang si'da-si'da 
lalang anna malai ullambi' mesa tau ang la 

mala untula' kalosengang didiona aka ang hali 
nababe Puang Yesus anna malai ditahungkung 
mate. 2? Ampo' daloloke' aha nalambi' sa'bi 

ang maleso, moinnakato anna mai'ding tau 
untula' kalosenganna didiona Puang Yesus. 
Pihsananna ahang derua tau mengngolo pano di 
to panghohto', 61 naoatee, "Inde tau hali ma'tula' 
naoatee, 'Malaa' Kodi' untalei Dasang Ada' 

anna kupake'de'i sumule yaling di tallu allona.' 

" 62 Ke'de'mi yato handang pongkahana imang 
anna mekutanai pano di Puang Yesus naoatee, 
"Ahanaraka inang dai ungngaku untimba'i 

inde mai petanda'na tau ang natanda'ingko?" 

63 Ampo' mahta-mahta supu Puang Yesus. 
Ma'kara bumi yato handang pongkahana imang 
pano naoatee, "Yaling di sanganna Puang Alataala 
ang tuho, tula'ingkang dinoa: Dioraka inde To 
Dilanti' la Mepasalama', dianto Ana'na Puang 
Alataala, bahtu' tadiarakako?" 24 Mentimba'mi 
Puang Yesus naoatee, "Noanto ne ang untula'. 
Ampo' kutula'ingkoa': la aha tempona la 
ungngitakoa' Kodi' inde Ana' to Lino mohko' yaho 
di ongeang kakeangka'ang, tando kuananna 
Puang Alataala ang handang ma kuasa, anna 

la sulea' yaho mai di langi' di hahona salehu'." 

65 Nahingnginna yatoo, keaha' liung yato handang 
pongkahana imang lambi' unseu'-seu' kaya'na 
anna naoaitee, "Dante' tau pahallu umpeang sala 
to pansa'bii. Aka' unghingngingnga'ne' tula'na: 
ungngangka' kalaena, pemala sinnoa Puang 
Alataala! 2? Umbaa' dio noa kabohtuammu?" Sika 
mentimba'mi naoatee, "Pahallu ditahungkung 
mate!" 67 Ya' sika untingkuruing lindona 

Puang Yesus anna nasidangku'-dangku'ii. Aha 
toe' piha ang mantampiling. 23 Anna sika 
umpakainu'-inu'i Puang Yesus naoaintee, "Ponna 

inang To Dilanti' la Mepasalama' si'dao, ya' 
lahpa'i, anna untula'ingkang menna kahang ang 
mantampilingngo!" 9? Lella' mohko' Petrus di 
aneang di tahampa' dasang, ya' suleng mesa 
sabua' bahine mekutana pano naoatee, "Ponna 
da' sala dio inde mesa ang si nasibahaing indo 
Yesus to Galilea?" 7? Ampo' ma'baho Petrus 

di olona tau mai'di naoatee, "Dai kuinsang 

aka ne ang ungngoaing." 7! Le'ba'mi pano di 
baba hala anna ke'de'i di hao. Aha bung mesa 
sabua' bahine ang senga' ungngita Petrus. Ya' 
ma'karang pano di solana ang nasibahaing 
naoatee, "Inde tau kuita di langngena' sibaha 
toe' indo Yesus to Nazaret." 7? Ma'baho bumi 
Petrus naoatee, "Malaa' mopinda ke la kuinsang 
lelengngi ne tau ang ungngoaing." 73 Dai masae, 
yato sangngaka-sangngaka tau ang sika ke'de' 

di hao, ullumba Petrus anna naoaintee, "Ahana 
inang dio inde mesa ang si nasibahaing indo 
Yesus, tandaang pa'tula'mu sinnoa pa'tula'na 

to Galilea." /4Ya' napahandu'mi pole' Petrus 
untando kalaena anna mopindai naoatee, 
"Madosaa' ke la kuinsang lelengngi ne tau." 
Donetoo ya! mentuhturuu' siang mane'. ? Mane 
pa'kalehai pole' Petrus yato aka ang puha 
natula'ing Puang Yesus naoaintee, "Dolunna 

la mentuhturuu' mane', ya' puhama' umbahoi 
pentallung." Le'ba'mi inde Petrus tama di aneang 

anna ma'duseng-dusengngi aka' masuhsa liu 
nasa'ding. 
27 1 Tahpana marondonna mebengngi'- 
bengngi', ya' umpaahang kabohtuang 
ingkanna kapala imang anna setobaha'ang 
la untahungkung mate Puang Yesus. ? Sika 
umpungong Puang Yesus mane nabahai 
mengngolo pano di Tuambahsa' Pilatus ang 
ungkapalai yato Poropensi Yudea. 2 Yato ta Yudas 
dianto tau ang umbeho Puang Yesus pano di tau 
ang la mampatei. Tahpana unghingngi kaheba 
ang naoate Puang Yesus ditahungkung mate, 
ya' manohsong anna maoi do umpasule yato 
doi' tallumpulo pera' ang hali natahimbo, pano 
di kapala-kapala imang anna setobaha'ang, 
4amna naoaite pano, "Kusa'ding sala si'da-si'da 
aka' umbehoa' tau ang dai kekasalaang lambi' 
ditahungkung mate." Ampo' sika natimba' 
naoaintee, "Ya' dantokang kiinsang. Nee 
uhu'ammu tuburanto dio." ? Lambi' inde ta Yudas 
umpentibeming yato doi'na tama di Dasang 
Ada', mane maoi do mentuyo untoke' kalaena. 
6 Nadohe'mi kapala-kapala imang yato doi' anna 
sika naoaitee, "Inde doi' dianto doi' allinna 
sungnga'na mesa tau. Situhu' atohang ada'taa' 
inde doi' dai mala dipodoi' penombaang yaling di 
Dasang Ada'." 7 Tahpana puha sika situla'-tula', 
ya' nabohtung naoate yato doi' la naalliing 

sallimbo tampo ang la si napangku'bu'i to mate 
ang sule di hao mai di bohto senga'. Sanganna 
yato ongeang dianto 'Bela'na to pantampa 
kohing tampo.' 3 Ampo' aka' dialli umpake doi' 
allinna kamateanna mesa tau, dianto anna 
disangang yato tampo lambi' dinoa 'Tampo 
Haha.' ? Ya' sundummi yato ang puha natula' 
Nabi Yeremia naoatee, "Sika untahimbo sumule 
yato tallumpulo doi' pera', dianto doi' allinna 
mesa tau ang puha napama'tantu to Israel. 

10 Anna yato doi' la sika napake ungngalli bela'na 
to pambabe kohing tampo, situhu' tula'na Puang 
Alataala pano di kodi'." 11 Donetoo mengngolong 
Puang Yesus pano yato di tuambahsa' poropensi 
ang disanga Pontius Pilatus. Mekutanang Pilatus 
pano naoatee, "Diongka ne Tomarayamna to 
Yahudi?" Mentimba'mi Puang Yesus naoatee, 
"Noanto ne ang untula'." 12 Ampo' yatone' 
pantanda' tahuhunnaii ingkanna kapala imang 
anna setobaha'ang pano di Puang Yesus, daine' 
naaku natimba'i, mahtang supu. 3 Ma'kara 
bumi Pilatus pano naoatee, "Mai'di inde mai tau 
ang mantanda'o membabe karake. Ahanaraka 
dai unghingngi, akaraka?" 14 Ampo' tontong 

lolo dai aha mentimba' Puang Yesus, mahtang 
supu. Lambi' yato Pilatus pusa' si'da-si'da. 13 Ang 
mendahi kabiasaang di hao yato di poropensi 
dianto: di tempona pa'rame-rameang Paskana 

to Yahudi, mala dilahpa' mesa tau yaling mai di 
tahungkung, situhu' kabohtuanna tau mai'di. 
16 Anna donetoo sipatu aha mesa tau yaling 

di tahungkung ang handang kainsangang 
kakarakeanna. Yato tau disanga Barabas. 17 Dahi 
aka' tihimpummi di hao di panghohto'ang 
mai'di liu tau, ya' mekutanang Pilatus pano 

diii naoatee, "Mennaa' kahang ang ungkara'i 

la kulahpa'ingkoa' yaling mai di tahungkung, 
Barabasdaka bahtu' Yesus ang si disanga toe' To 
Dilanti' la Mepasalama'?" 18 Ma'tula' noa inde 
Pilatus, aka' inang nainsang naoatee nasuhung 
ingkanna to pambahananna to Yahudi umbeho 
Puang Yesus pano, aka' sika nakasuehe. 1° Di 
tempona menge mohko' Pilatus di hao di 
ohko'ang ang si naongei to pambohtu kaha-kaha, 
ya' lambi'mi pano pepasanna bahinena 
naoatee, "Daa umpentamaii kaha-kahanna 

ne tau ang dai aha kasalaanna. Aka' mane 
puhaa' mangngipi didiona ne tau, anna inde 
pangngipingku napakahea'-hea'2'." 2? Ampo' 
yato ingkanna kapala imang anna setobaha'ang 
semata unse'de' yato tau mai'di anna malai 
malau pano di Pilatus lambi' yato Barabas la 
dilahpa' anna ditahungkung matei nei' Puang 
Yesus. 21 Mekutana bumi yato Pilatus pano 

diii naoatee, "Mennaa' kahang indo to derua 
ang ungkara'i la kulahpa'ingkoa'?" Sika kohang 

mentimba' naoatee, "Barabas!" 22 Mekutana 
sala bung Pilatus naoatee, "Ponna noa, ya' 

aka ang pahallu kubabe pano di Yesus ang si 
disanga toe' To Dilanti' la Mepasalama'?" Sika 
kohang naoatee, "Pahallu ditoke' dai' di kayu 
sitambeng!" 23 Mekutana bung Pilatus naoatee, 
"Ampo' kakarakeang aka ang puha nababe?" 
Ampo' yato ingkanna tau tuhtuang sika koha 
napekayyangngi naoatee, "Pateirea'! Toke'ia'!" 
24 Tahpana nasa'ding Pilatus dang aha lalang 
senga' ang la mala nababe, anna la kende'rang 
nei' katadahiang yato di alla'na tau mai'di, 

ya' ungngalang uhai anna umbaseii teyyena 

di olona tau mai'di, anna ma'karai naoatee, 
"Da' tangkung didiona kamateanna inde tau! 
Tangkung toboia' dio kalaemu!" 23 Ingkanna 
yato tau mai'di mentimba' naoatee, "Pabeii, 
kami' mantangkung ne kamateanna lambi' 
naung di peana'angki' la mantangkung toe'." 
26 Ya' nalahpa'ming Barabas yato Pilatus situhu' 
palaunna tau mai'di. Pihsananna unsuoi tau 
umpohetong Puang Yesus, mane nabahai dai' 
la natoke' di kayu sitambeng. ?” Donetoo inde 
Puang Yesus nabahang tantara tama di dasanna 
tuambahsa', mane sika untambai asangngi 
solana tihimpung. 23 Mane sika ungngalaii yato 
kaya' kalambe'na Puang Yesus ang napake anna 
nabala'i kaya' kalambe' malahtu ang si napake 

tomaraya. 22 Sika umpapiai songko' kedui mane 
nasongko'ing. Mane sika ungngalai huntung 
anna nabea pano di teyye kuananmna. Puhai 
yatoo, ya' sika malimuntu'mi di tingngayona 
umpakainu'-inu' Puang Yesus naoatee, "Tabe', 
Tomarayanna to Yahudi." 3? Yato setantaraang 
sika unsitingkuru-kurui Puang Yesus, mane naalai 
yato huntunna ang sika napahuntungngiing 
napenghahi'ing dai' di baa'na. 3t Tahpana puha 
sika napakainu'-inu', ya' sika naalaing sumule 
yato kaya' malahtu ang sika napapakeiing anna 
nabala'i sumule yato inang kaya'na toboe'. 
Mane nabahai sohong aka' la ditoke' dai' di 
kayu sitambeng. 3? Donetoo sika le'ba'mi yato 
setantaraang umbaha Puang Yesus la do natoke' 
dai' di kayu sitambeng. Yaling di pellaoannaii, 
sitammung mesa tau disanga Simon ang sule 

di hao mai di Bohto Kirene. Ya' sika napahsang 
umbulle yato kayu sitambeng. 33 Tahpana sika 
lambi' dai' di mesa tanete saohko' ang disanga 
'Golgota' (bahtuanna: ongeang kahuhhung), 

34 sika umpaenu'mi Puang Yesus angkoro' ang 
puha dipasihau aka-aka ang mapai'. Ampo' 
tahpana nasanda', ya' dai naaku naenu'. 3? Puhai 
yatoo, ya' sika untoke'mi Puang Yesus dai' di 
kayu sitambeng, mane nasusa-susa yato kaya'na 
umpake nomoro' anna pantangngi mandohe'. 
36 Mane sika mohko'i di hao madaka. 3” Yaho di 

haho baa'na Puang Yesus dipadehke' papang ang 
naonge tiuki' aka suhunna anna ditahungkung 
matei naoate, "Yesus, Tomarayanna to Yahudi." 
38 Donetoo aha toe' derua tau senga' nasibahaing 
Puang Yesus ditoke', mesa tando di kuananna 
anna mesa tando di kaihinna. Yato tau sahing 

to bokoti. 3? Yatoo ingkanna to liu lalang sika 
umbisi' Puang Yesus anna nabilli'ing matanna. 
40 Aha ang mangngoatee, "Kusanga dio ne ang 
la ungkarakei Dasang Ada'na Puang Alataala, 
mane umpake'de' salai yaling di tallu allona. Ke 
disangao Ana'na Puang Alataala, ya' tuhungngo 
yaho mai, pasalama'o kalaemu!" 41 Noa tunne' 
ingkanna kapala imang, to pampakuhu ada' 
anna setobaha'ang, sika umbisi' toe' Puang 
Yesus naoatee, ?? "Mala nei' umpasalama' tau 
senga', ampo' akana bilang daine' umpasalama' 
kalaena? Ponna inang Tomarayamna si'da to 
Israel, ya' mapiae' ke la tuhungngi yaho mai di 
kayu sitambeng. Ponna noa, ya' kipetahpa'mitoo 
kioate To Pepasalama' si'da. 4 Mampetahpa' 

liu toe' la naposolai lolo Puang Alataala, anna 
mangngaku naoate Ana'na Puang Alataala. Dahi 
taitaia' dinoa la napasalama' si'daraka Puang 
Alataala bahtu' daraka." 44 Yato to bokoti ang 
nasibahaing Puang Yesus ditoke' yaho di kayu 
sitambeng ma'tula' toe' noa. ^ Donetoo umbai 
tehte' sampulo derua tangnga allo, ya' pihsa' 

malillimmi kalane lambi' tehte' tallu di solo' allo. 
46 Tahpana tehte' tallu solo' allo, ya' mekohang 
Puang Yesus yaling di basana napekayyangngi 
naoatee, " Eloi, Eloi lama sabakhtani?" ang 
bahtuanna, "O Puang Alataala, Dehatangku, 
akaboi anna umpelleia'?" #7 Nahingnginna 

yato sangngaka tau ang ke'de' di hao ampo' 
sala' hingngi, ma'kara naoatee, "Hingngirea', 
untambai Nabi Elia!" 48 Mesa di alla'na yato 

tau mai'di tahpa lumumpa' ungngala lomo', 
mane natonangngi naung di angkoro' mainsung, 
nasengke'i di pote' bulo anna nadoangngi dai' 
umpaenu' Puang Yesus. 49 Ampo' yato tau senga' 
ang aha di hao donetoo sika unsangkai yato tau 
naoatee, "Dakai' dolu. Diare' taitaia' pole' dinoa 
la sule si'da are Elia napasalama'." 5? Ya' mekoha 
sala bung Puang Yesus napekayyangngi mane 
pohsu'i penanahamna. 21 Yaling di Dasang Ada'na 
Puang Alataala aha inni' kaing makambang 

ang ungngalla'i Tambing Masero anna Tambing 
Handang Masero. Donetoo matena Puang Yesus, 
tahpa tilalla' tibahe derua mengkalao yaho 
lambi' naung di pote'na. Ya' dahi siang lino' 
kayyang anna ingkanna tanete batu bika-bika. 

52 Noa tunne' mai'di ku'bu' titungka', lambi' 
mai'di petauanna Puang Alataala ang puhang 
mate tuho sumule di hoi' mai di kamateang. 

53 Anna puhanna tuho sumule Puang Yesus di 

hoi' mai di kamateang, ya' sika sohongngi tunne 
di hoi' mai di ku'bu' yato petauanna Puang 
Alataala anna sika umpalanda'i kalaena pano 
di mai'di tau yaho di Yerusalem ang si disanga 
'bohto masero.' 2? Yato to pambahanang tantara 
anna ingkanna setantaraang ang nabahanang 
ang menge undakai Puang Yesus, sika mahea' 
asang liu ungngita yato lino' kayyang anna 
senga'nake' ang menge dahi, anna ma'karai 
naoatee, "Tahpa'e' tora' indee tau Ana'na 

si'da Puang Alataala!" 22 Donetoo aha toe' 
sangngaka-sangngaka bahine ang sika ke'de' 
mangngita makahao. Inde mai bahine dianto 
ang umpotindo'-tindo'i anna umposaha Puang 
Yesus mengkalao di hao di Galilea. > Di alla'na 
yato bahine aha Maria Magdalena, Maria 
indona ta Yakobus anna ta Yusuf, anna bahinena 
ta Zebedeus. >” Tahpana la benging, suleng 
mesa to Arimatea ang disanga Yusuf. Inde 
Yusuf to makaka anna inang to pentindo'na 
toe' Puang Yesus. ?3 Le'ba' mengngolo pano 

di Tuambahsa' Pilatus umpalau bahkena 

Puang Yesus la naku'bu'. Ya' umpahentang 
setantaraanna Pilatus anna malai sika nabea 
yato bahkena naku'bu'. °? Napatuhummi Yusuf 
yato bahke mane nabalungpngi kaing bahahsi. 

60 Anna napalampa'i tama di ku'bu' bakahu ang 
inang puha nabombeng tama di batu papang. 

Puhanna napatama, ya' ungkisu'mi mesa batu 
kayyang nalapa'ing yato baba ku'bu'na, mane 
le'ba'i napellei. 6t Ampo' yato Maria Magdalena 
anna Maria ang senga' sika ohko' di hao yato 

di baba ku'bu' mangngempe. #2 Puhamna allo 
pampatokaang ungngoloi allo katohhoang, 
suleng kapala-kapala imang anna sangngaka- 
sangngaka to Farisi mengngolo pano di Pilatus, 
63 anna sika naoaitee, "O Tuang, kikalehaike' 
naonge tuhoke' yato to la umbulingngi ingkanna 
tau, hali naoatee, 'Ponna lambi'mi tallu allona, 
ya' tuhoma' sumule di hoi' mai di kamateang.' 
64 Dianto anna sulemang anna malai umpahenta 
asang ingkanna setantaraang umpamadakai 
yato ku'bu' lambi' allo katallunna. Ponna dai 
dipanoa, ya' umbai la sule yato pahsikolana 
anna umbokoi yato bahke mane ungngoainte 
ingkanna hupatay, 'Tuho si'dang sumule di hoi' 
mai di kamateang.' Ponna dahi noa, ya' umbai 
la mai'di puhane' tau ang la nabulingngi inde 
kadahiang ang katampa' andana yato ang dahi 
dolu." 23 Naoante Pilatus pano diii, "Inderang mai 
to pandaka. Dinoa laokoa' do dakai manahpai 
yato ku'bu'." 66 Ya' sika le'ba'mi yato to pandaka. 
Napamahha'mi yato batu pelapa'na baba ku'bu' 
mane umpapiai tanda anna malai maleso dioate 
dai mala dibuhkei. Aha toi to pandaka ke'de"' di 
olona anna malai dai aha tau mandungku'. 

23 1 Tahpana lehang yato allo katohhoanna 
to Yahudi, sipatu allo Mingku mebengpngi'- 
bengngi', sika le'ba'mi Maria Magdalena sibaha 
Maria ang senga' do ungngeka' yato ku'bu'na 
Puang Yesus. ? Donetoo pihsa' tomande'mi 

aha dahi lino' ang handang kayyang, aka' aha 
mesa malaeka' tuhung yaho mai di langi' anna 
ungkisu'i yato batu pelapa'na baba ku'bu' 
mane mohko'i yaho di hahona. 3 Hupanna yato 
malaeka' pansillo' salamang pesilona kila', anna 
pakeanna mabuhsa' liu. # Anna yato ingkanna 
to pandaka sikalalla' salamang ang diponno'i 
bukunna tandana mahea' ungngita yato aka ang 
dahi. > Ampo' ma'kara yato malaeka' pano yato 
di derua bahine naoatee, "Daa ummaheaa', aka' 
kuinsang sulekoa' umpeang Puang Yesus ang hali 
ditoke' yaho di kayu sitambeng. € Ampo' dang 
aha dinne dinoa, aka' tuhong sumule sinnoa 
aka ang puha natula'ingkoa' dolu. Mairakoa'too 
anna unnenne'i patindoanna lo'bammi. 7 Dahi 
dinoa penandamokoa' lao, anna umpainsangngii 
ingkanna pahsikolana ungngoaintee, 'Tuhong 
sumule Puang Yesus di hoi' mai di alla'na 

to mate! Napendoluimokoa' are' naung di 
Galilea. Di hoi'ke' mane ungngitaia'.' Kalehaiia' 
inde tula'ku." 3 Napenandai siang le'ba'i sika 
lumpa' umpellei yato ku'bu'. Yaling di pihki'naii 
nasa'ding alla' la mahea' ampo' menau-nau 

sakali bure, anna maoi do umpainsangngi 
ingkanna pahsikolana Puang Yesus yato aka 
ang puha natula'ing malaeka'. ? Pihsananna 
yaling di pellaoannaii, pihsa'e' sule Puang Yesus 
napellambi'i anna ma'karai naoatee, "Salama'a' 
mating!" Ya' sika mendungku' siang yato derua 
bahine anna malimuntu'i pano di bihti'na 
menomba. 1? Ma'karang Puang Yesus pano diii 
naoatee, "Daa ummahea'a'. Dinoa laomokoa' 
anna umpainsangngii ingkanna pahsikolaku ang 
kuangka' solasohongku, anna malai sika mao 
naung di Poropensi Galilea aka' di hoi'mito la sika 
napangngitaia'." 1 Tahpana sumule yato derua 
bahine, ya' le'ba'ing yato sangngaka-sangngaka 
tantara to pandaka pano di bohto mahoa', anna 
umpainsangngii kapala-kapala imang yato aka 
ang puha dahi. 1? Umpaahang kasitula'ang yato 
kapala-kapala imang anna setobaha'ang. Ya' 
nabohtung sika la umbea mai'di doi' pano yato 
di sangngaka-sangngaka tantara to pandaka 

13 anna sika naoaintee, "Pahallua' ungngoate 
pano di ingkanna tau, 'Sule pahsikolana tangnga 
bengi umboko yato bahkena mengeang hahe.' 
14 Anna ponna nahingngi inde kaheba to 
ma'pahenta Roma, ya' kami' ang la sitingngayo, 
dahi dakoa' dio la masuhsa aka' dakoa' dio 

la nalambangngi." 13 Sika untahimbong yato 
doi' sangngaka-sangngaka tantara to pandaka, 


28.16 —20 157 


anna sika nababe si'dai yato aka ang puha sika 
dipahentaing. Dianto anna tisembu'mi yato 
kaheba kalosengang tama di alla'na to Yahudi 
lambi' dinoa. 1? Yato sampulo mesa pahsikolana 
Puang Yesus sika mao naung di Poropensi Galilea 
anna dai'i di mesa tanete situhu' ang puha sika 
napahentaing Puang Yesus. 1” Tahpana sika 
ungngita Puang Yesus yaho yato di tanete, ya' 
sika malimuntu'mi di olona menomba. Ampo' 
aha sangngaka-sangngaka yato pahsikolana 
ang bata-bata aka' naoate yaling di inahanna 
tadiaarang Puang Yesus si'da. 13 Mendungku'mi 
Puang Yesus pano diii anna ma'karai naoatee, 
"Puhama' nabea Ambeku ingkanna kakuasaang, 
la ma'kuasaa' yaho di suruka anna yaling di 
lino. 12 Dahi laokoa' pano di ingkanna bohto di 
lino, anna mampaturukoa' di hao lambi' aha 

to pentindo'ku mengkalao yato di ingkanna 
bohto. Anna tero'ia' yaling di sanganna Ambeku 
Puang Alataala, anna sangangku, Kodi' inde 
Ana', anna Inaha Masero. 20 Anna paturuia' yato 
ingkanna tau membabe situhu' aka ang puha 
kupahentaingkoa'. Anna kalehaiia' indee: la 
tontongkoa' kuposolai lolo lambi' katampa'anna 
lino." 


Markus 


1 Dianto indee Kaheba Mapia didiona Puang 
Yesus, To Dilanti' la Mepasalama', Ana'na 
Puang Alataala. ? Kaheba Mapia indee dipahandu' 
naonge mampakuhui Yohanes to Pantero' di hao 
di ongeang maka'dang. Katuhoanna inde Yohanes 

sinnoa sangngaka-sangngaka nabi ang dolu. 

Si umpake kaya' ang bulu onta dipapia, anna 
mesalipi lollo'. Andeanna dianto kakombang 
anna duho pangngala'. Didiona inde Yohanes 
aha tiuki' yaling di Suha' Masero ang natula' 
Puang Alataala pano di Ana'na, naoatee, "Itai, 
kusuo mesa tau napendoluio, anna dianto 

ang la mampatokaingko lalammu." "Aha tau 
kakoha-koha di hao di ongeang maka'dang, 
naoatee, 'Patokaingnga' lalang ang la naola 
Dehata, pamarohoing lalanna.' " Si ma'tula' 
inde Yohanes naoatee, "Pengkatoba'koa' anna 
behoi kalaemu ditero' anna malai naampungngi 
kasalaammu Puang Alataala." Suleing mai'di tau 
di hao mai di Yudea anna yaho mai di Yerusalem 
mellambi' pano di Yohanes. Sika ungngakui 
dosanna dai' di Dehata di olona tau mai'di. 
Puhai, ya' natero'mi Yohanes di hoi' di Salu Uhai 
Yordan. Dianto indee ang sika napainsangngi 

naoatee, "Ke puhang pengkahangangku la 

aha sule mesa Tau ang ma'kuasa puha nei' 
andana kodi'. Tandana keangka' yato Tau, moi 
la mensabua' palli'a' di olona datuka' sihatang. 
3 (1:2) 2(1:2) 2 (1:2) £ (1:2) 7 (1:2) 8 Puhamokoa' 
kutero' umpakea' uhai, ampo' la natero'koa' 
nei' umpake Inaha Masero." ? Donetoo suleng 
Puang Yesus yaling mai di Bohto Nazaret di 
Galilea anna natero'i ta Yohanes di lau' di Salu 
Uhai Yordan. 1° Menge kende' Puang Yesus di 
hoi' mai di uhai, tahpa ungngita langi' tibilläng 
mane naolai yaho mai Inaha Masero ang sinnoa 
hupanna dangang-dangang sule yaho di hahona. 
11 Pihsananna kahingngiammi kamahanna 
Puang Alataala yaho mai di langi', naoatee, 
"Dionto ne Änä'ku ang kupakamaya anna ang 
umpamasannang Inahangku." 1? Puhanna yatoo 
naposolaing Inaha Masero pano di ongeang 
maka'dang ang malua'. 3 Uhpa' pulo allona 
tohho di lau' Puang Yesus lella' nasanda'i 
Pongkahana setang di mesa ongeang ang 
naongei aha olo'-olo' mahaila. Anna nakandapaii 
malaeka'. 14 Naonge puhai ditahungkung ta 
Yohanes, maong Puang Yesus tama di Galilea, 
umpepainsangnging Kaheba Mapianna Puang 
Alataala. 1? Naoatee, "La lambi'mi tempona 
Kalaena Puang Alataala ma'pahenta sihapang 
tomaraya. Pengkatoba'mokoa' anna umpetahpa'i 

inde Kaheba Mapia." 16 Pihsang tempo menge 
mellao di behing Le'bo' Galilea, inde Puang Yesus 
ungngita derua tau to sipoari ang disanga ta 
Simon anna ta Andreas. Menge sika modala yaling 
di le'bo' aka' inang to podala bau. 1? Naoamintee, 
"Maikoa' tindo'ä' anna kupadahikoa' to podala 
tau, dianto la umpakuhukoa' hupatau ang 

la napanoa untindo' Kapahentaanna Puang 
Alataala." 18 Ya' tahpa sika umpellei siang dalana 
anna mentindo'i. 1? Umpatahhi' bung sai'di' 
pellaoanna Puang Yesus, ya' ungngita burang 
derua to podala ang sipoari, dianto änä'na 

ta Zebedeus ang disanga ta Yakobus anna ta 
Yohanes. Lella' sika umpapia dalana yaling di lopi. 
20 Nabahaing mendahi pahsikolana. Ya' tahpa 
sika umpellei siang ambena sibaha sahoanna 
yaho di lopi anna mentindo'i. 21 Puang Yesus 
sibaha to pentindo'na lambi' pano di mesa 
bohto mahoa' disanga Kapernaum. Pihsananna 
lambi'mi allo katohhoang, tahpa sika tamang 

di pa'sambayangang anna mampakuhui yaling 
inde Puang Yesus. ?? Sika pusa'mi yato ingkänna 
tau unghingngi umba noa pepakuhunna, aka' 
mampakuhu sinnoa ang ma'kuasa si'da-si'da, 
dai sinnoa to pampakuhu ada'na to Yahudi. 

23 Donetoo yaling di pa'sambayangang aha 

mesa tau ang napentamai setang. Pihsa' 
mekoha, naoatee, 2? "Eh, Dio ne Puang Yesus 

to Nazaret, aka suhunna anna ullumbaang? 
Suleo la unghopuiang? Kuinsang mennao 
setonganna: Dionto to Masero, pesuona Puang 
Alataala." 22 Nakarahta'mi Puang Yesus naoatee, 
"Mahtangngo! Anna palaio mai done ne di 
tau!" 26 Menge kaingngi'-ingngi', yato setang 
unghoro-horo yato tau, mane sohongngi 

yaling mai di kalaena. 2? Anna ingkanna tau 
pusa' si'da-si'da anna situla'-tula'i naoatee, 
"Ahana inang bakahu inde pepakuhunna! Aka' 
sitonda kakuasaang umpahenta setang lambi' 
tuhu'-tuhu'ang." 23 Pihsananna tisembu'mi 
madihhi' kaheba didiona Puang Yesus pano di 
ingkanna bohto di Galilea. 2? Puang Yesus anna 
sangngaka-sangngaka to pentindo'na luhao mai 
di pa'sambayangang, lupano di dasanna ta Simon 
anna ta Andreas. Ta Yakobus anna ta Yohanes 
mao toe' sibaha-baha. 3? Pasanamna ta Simon 
matindo aka' maluhsu lambi' malla'. Ya' tahpa 
sika natula'ming yato Puang Yesus, naoaintee, 
"Makorong maho pasanamna ta Simon." 31 Ya' 
le'ba'mi nalumba tama di patindoanna inde 
bahine anna natokeii teyyena, napakaleha. Ya' 
malang mohko' anna tahpa bono' siang donetoo. 
Inde bahine tahpa le'ba' anna umposahai yatoii. 
32 Tahpana tempu' allo, ya' suleng mai'di tau 
umbaha to makorong anna ang napentamai 
setang. 33 Mai'di tau yato ang di hao di bohto 

mahoa' sule mokalipumpung pano di olona 
dasang. 34 Ya' mai'ding tau napabono' Puang 
Yesus yaling mai di ma'kahupa-hupa korong 
anna unghambai toine' yato ingkanna setang 
ang umpentamai tau. Ampo' dai napabei yato 
setang la ma'kara-kara, aka' sika nainsang siang 
menna yatoo anna sule umba kakuasaanna. 

35 Mebuhka' baya kaleha Puang Yesus anna le'ba'i 
tama di aneang lupano di ongeang mahulla-hulla 
anna ma'sambayangngi. 3? Ampo' napelolai ta 
Simon sibaha sola-solana. 3” Nalambi'na yatoo 
sika naoamintee, "Mai'di tau mampeangngo." 
38 Natimba'mi naoatee, "Maio talao pano di 
bohto-bohto mahoa' ang marungku' anna 
malaa' umpepainsangnging Kaheba Mapia aka' 
inang dia ang kutuang sule." 33 Ya' le'ba'mi 
Puang Yesus ullelengngi bohto-bohto Galilea 
umpepainsangnging Kaheba Mapia tama di 
pa'sambayangang anna unghambai toine' 

mai'di setang. 40 Aha pihsang tempo mesa 

tau nahoa mesa korong tahuhu, diantoo 

bosi lollo'na. Sule malimuntu' di tingngayona 
Puang Yesus anna naoaitee, "O Puang, ponna 
ungngaku umpabono'a', ya' la bono' siama'te' 
dinoa." 41 Ya' nakalemuing Puang Yesus, lambi' 
ungngehte' siang teyyena naanti anna naoaintee, 
"Kuaku kupabono'o, dinoa la bono'motee!'!" 

42 Donetoo bono' siang yato tau.  Ya', tahpa 

nasuong le'ba' ampo' naoaintee, 24 "Kalehaii 
daa umpepainsangnging pano di tau senga' 
inde aka ang dahi pano di kalaemu, ampo' 
laomo dinoa do pepaitaing kalaemu pano di 
imang anna malai nainsang naoatee bono' 
si damo. Anna umbahai penombaang ang la 
napenombaingko dai' di Puang Alataala situhu' 
aka ang puha mepahentaing Musa, ang la 
mendahi sa'bi kabono'ammu pano di ingkanna 
tau." 4 Ampo' indee tau menge mellao, menge 
siang untohodoluing tau yatoo kabono'anna. 
Lambi' Puang Yesus dang mala satamanna di 
bohto mahoa'. Tohho supu di aneanna bohto, 
ongeang mahulla-hulla. Ampo' moi napanoa, 
laona siang sulei tau napellambi'i luhao mai di 
ma'kahupa-hupa bohto. 

1 Tahpana sangngaka-sangngaka allona, 
2 ya' mao bung Puang Yesus naung di Bohto 
Kapernaum. Ya' napelele bung tau, naoatee, 
"Sule bumi di hao di dasang ang si biasa naongei." 
2 Yato dasang ang naongei, mai'di liu tau punno 
sule. Moi di hao di tingngayona baba daliung 
aha ongeang la lo'bang. Mengene' Puang Yesus 
untula' Kara Dehata pano yato di hupatau. 
3 Menge ma'kara, aha sule tau uhpa'. Sika 
umbulle mesa tau ang mate sambose' kalaena, 
ya' dang mala mellao. La nabaha pano di Puang 
Yesus, “ampo' dai mala naola pano, aka' mai'di 

liu tau ungkalapai lalang. Dahi indee tau ludai'ne' 
di atu' ang mahante anna nabuhkeii yato ang 
sipatu naung Puang Yesus, mane napampaolaii 
naung yato to makoronna sibaha patindoanna. 

5 Tahpana naita Puang Yesus naoate matama 
si'da-si'da kapampetahpa'annaii, ya' ma'karang 
yato pano di to makorong naoatee, "O ana'ku, 
ingkanna kasalaammu kuampungnging." € Ampo' 
aha toe' sangngaka-sangngaka to pampakuhu 
ada' Yahudi sika mohko' anna naoaite yaling 

di inahanna, ” "Bahani liue' inde tau ma'kara 
noa! Ungnginda'-inda' sanganna Puang 
Alataala! Aka' Puang Alataalaete' supu ang mala 
ungngampungngi kasalaang." 3 Ampo' donetoo, 
nainsang siang Puang Yesus aka ang menge sika 
napihki'. Ya' sika naoamintee, "Akaboi anna 
ma'pihki' noakoa' nee? ? Umbarakae' kahang 
maromi' dioate pano di tau ang mate sambose' 
kalaena, 'diampungnging kasalaammu,' bahtu 
dioarakatee, 'kalehao, alai ne patindoammu 
anna pellaoo'? 1? Ampo' la pahallua' ungnginsang 
ungngoatee, yaling inde di lino ma'kuasaa' 

Kodi' Ana' to Lino ungngampungngi dosa." 
Ma'kara bumi Puang Yesus pano yato di tau ang 
mate sambose' kalaena naoatee, 1! "Kalehao, 
angka'i ne patindoammu anna maoo sumule 
pano di dasammu." P Ya' kalehang anna tahpa 
ungngalai patindoanna, le'ba' tama di aneang 


2.13-17 165 


nasa'bii tau mai'di. Yato ingkanna tau pusa' 
anna umpamatandei sanganna Puang Alataala, 
naoatee, "Tehterereete'! Mane dianna liu 

diita inde ang noa!" 13 Sumule bumi Puang 
Yesus naung di behing Le'bo' Galilea. Tahpana 
di hoi', sule bumi nalumba tau mai'di. Ya' 

sika napakuhung. 14 Menge mellao Puang 
Yesus di hoi', ya' ungngitang to pansima ang 
disanga ta Lewi, ana'na ta Alfeus, menge 
mohko' yaling di kanto' pambaya'ang sima. 
Nasilahaming Puang Yesus naoaintee, "O 

lea, maio tindo'a'!" Ke'de' siang ta Lewi anna 
mentindo'i. 1? Pihsananna menge mande Puang 
Yesus sibaha pahsikolana di hao di dasanna ta 
Lewi, suleng sangngaka-sangngaka to pahsinga' 
sima ang senga' anna tau ang naangka' to 
pa'bohto 'kekasalaang,' aka' mai'di di alla'na to 
pentindo'na ang noa. Ya' mandeng sibaha-baha. 
16 Donetoo sika naitang sangngaka-sangngaka 
to pampakuhu ada' ang to Farisi lella' sika 
mande sibaha-baha. Tahpa mekutanang pano 
di pahsikolana Puang Yesus, naoatee, "Akana 
mandee' indo tuangkuhummua' sibaha to 
pahsinga' sima anna to kekasalaang? Dai sihatang 
la noa!" 17 Nahingnginna yato Puang Yesus, 
natimba'mi naoatee, "Sinnoanna ang si natula' 
to baha', 'Tadiaete' to makahsing ang umpahallu 
to pa'pakuli, ampo' to makorongngetee .' 

Noa tunto Koo. Da' sule untambai tau ang 
ungngangka' kalaena maroho, ampo' tau ang 
nainsang naoatee kekasalaang." 18 Aha mesa 
tempo naonge ma'puasai pahsikolana Yohanes 
to Pantero' anna to Farisi. Suleng sangngaka- 
sangngaka tau mekutana pano di Puang 

Yesus, naoatee, "Aka boi anna ma'puasaine' 
pahsikolana Yohanes sibaha pahsikolana to Farisi, 
ampo' dio dio sibaha pahsikolamu dakoa' Dio 
ma'puasa?" 19 Mentimba'mi Puang Yesus pano 
diii umpake pohapangang naoatee, "Malaraka 
ingkanna tau ang menge ma'tokabeng sika 
ma'puasa ke mengeke' mohko' sibaha-baha yato 
to kabeng? Noa tunto Koo, dai la sihatang ke 
dai la masannang mande pahsikolaku naonge 
sibahaka'. 2? Ampo' la aha toboe' tempona 
dako", Kodi' la sihapangnga' to kabeng, la dialai 
yaling mai di alla'-alla'na yato pahsikolaku. Ya' 
donento yatoo la sika naongei ma'puasa. ?! Noa 
tunne' daete' aha mesa tau la ungngalli kaing 
ang bakahu anna napakei untampi' sahedorona 
ang malullu' liung, aka' ponna napanoa, ya' 
yato kaing ang bakahu la unghentu sahedoro 
lambi' tuhtuang umpakehangngangngete' seu'na 
yato sahedoro. 22 Anna noa tunne' hapanganna 
ponna aha pangnganang lollo' ang masaeng 
lambi' mato'do', dai la sihatang dipampatamai 
angkoro' bakahu aka' la natehse, lambi' sahing 


2.23-3.2 167 


ditibe. Ampo' angkoro' bakahu supung mala 
dipatama di pangnganang lollo' bakahu. 
23 Pihsang tempo di allo katohhoang Puang Yesus 
sibaha pahsikolana ungngolai sallimbo bela'. 
Menge sika mellao, yato pahsikolana Puang 
Yesus sika umponge'mi sangngaka-sangngaka 
boana pinamula. ?4 Naitanna yato to Farisi 
naoamintee, "Akaboi indo pano pahsikolamu 
anna umbabei yato ang dai mala dibabe di 
allo katohhoang?" ?? Natimba'mi Puang Yesus 
naoatee, "Dakake'a' dio aha umbata yato aka 
ang hali nababe Tomaraya Daud sibaha änä' 
buana naonge kakuhangangngi anna manonoi? 
26 Donetoo mentama di Dasanna Dehata, naonge 
Abyatar-i mendahi handang pongkahana imang, 
anna ungngalai dehpa ang puha dipopenomba 
yaling. Naala naande, anna nabea toine' pano di 
ingkänna ang nasibahaing, ang setonganna yato 
dehpa dasi'da-si'dai mala naande tau sehalinna 
ingkänna imang." 2? Nalombungngike' tula'na 
Puang Yesus naoatee, "Allo katohhoang dipaaha 
anna malai mehile hupatau. Dai dioate dipaaha 
hupatau anna la untuhu'i ingkanna atohang allo 
katohhoang. 23 Dahi Kodi' Ana' to Lino dianto ang 
ungkuasai allo katohhoang." 

1Yato Puang Yesus tama bung di 
3 pa'sambayangang. Ullambi'mi mesa tau 
di hao ang mate sambali teyyena. ? Aha toe' 

di hao to Farisi ang inang pemala la umpeäng 
kasalaanna Puang Yesus. Lella' sika umpoimata 
Puang Yesus ke la umpabono'i tau doneto di allo 
katohhoang, aka' ponna nababe noa, ya' aha 
sika napolalang nasalla. 3 Naoate Puang Yesus 
pano yato di tau ang mate sambali teyyena, 
"Maio done di olo ke'de'!" 4 Mane ungkutanaii 
yato ingkänna tau ang di hao, naoatee, 

"Situhu' ada'ta, aka ang mala la dibabe di allo 
katohhoang: kamapiaandaka, kakarakeandaka; 
ungkalemuiraka tau sola, la dipateiraka?" Ampo' 
sika mahtang supu aka' dai aha pa'kalemunna. 

> Keaha' liung Puang Yesus, mapi'di' inahanna 
ungngita dai aha pa'kalemunna inde mai tau. 
Naoante pano yato di to makorong, "Tandoingkä' 
teyyemu!" Napentando si'daming teyyena. 

Ya' bono' siang donetoo. ° Sika le'ba' siang 

yato sangngaka-sangngaka to Farisi, umpellei 
pa'sambayangang anna sipahtuyu-tuyui yato 

to pentindo'na Tomaraya Herodes pemala la 
sika umpatei Puang Yesus. 7 Puang Yesus sibaha 
to pentindo'na sika lunaung di Le'bo' Galilea. 

Ya' mai'di liung to Galilea umpentindo'i Puang 
Yesus. Anna mai'di toe' tau luyaho mai di Yudea, 
8 luyaho mai di Yerusalem, luhao mai di Idumea, 
luhipe mai di Yordan anna luhao mai di Tirus anna 
Sidon sika sulei ullumba Puang Yesus aka' sika 
napelele aka ang puha nababe. ? Yatoo tau mai'di 

liu, lambi' Puang Yesus unsuo to pentindo'na 
ungngala mesa lopi ang la naongei ke sihpi' 
mahong ongeamna. t? Mai'di liung tau puha 
nabono'i, lambi' sibuhsu'-buhsu' kaleng yato 
ingkanna to makorong aka' pemala mendungku' 
anna naantii. 1! Anna tau ang napentamai setang 
ungngita boito Puang Yesus, suyu' bumi anna 
mekohai naoatee, "Ai, Dio liunto ne Ana'na 
Puang Alataala!" 1? Ampo' dai napabei Puang 
Yesus napepainsangnging yato setang didiona 
menna si'da setonganna Kalaena Puang Yesus. 

13 Pihsananna dai'mi Puang Yesus di mesa tanete 
anna untambaii hupatau ang nakara'i mendahi to 
pentindo'na. Sika suleing yatoo, 14 mane napillei 
sampulo derua tau, ang la napadahi rasul, 
naoaintee, "Kupilleikoa' anna malai umposolaia' 
la umpalele sau tama Kaheba Mapia sibaha 

la unghambai setang." 12 (3:14) 1 Dianto inde 
sanga-sangamna yato to dipillei: ta Simon, ang 
nasangai Puang Yesus: Petrus; 17 ta Yakobus 
anna ta Yohanes ang sipoari, dianto ana'na 
Zebedeus, (nasangai Puang Yesus: Boanerges, 
bahtuanna: sinnoa kundang); 18 ta Andreas, ta 
Filipus, ta Bartolomeus, ta Matius, ta Tomas, ta 
Yakobus, ana'na Alfeus, ta Tadeus, ta Simon, (ang 
disanga: Zelot, bahtuanna: tau ang si umpabali to 
ma'pahenta): 1? anna Yudas Iskariot ang umbalu' 
Puang Yesus. 2? Pihsananna Puang Yesus sibaha 

pahsikolana mentama di mesa dasang. Dai sika 
hali mande aka' mai'di sule tau tihimpung. 

Aha tau mangngoatee, "Umbai tahta'mi aka' 

dai si naaku mande." ?! Nahingnginna inde 
solasohonna Puang Yesus, yaho siang mai 

di bohtona la naala. 22 Donetoo sule tunne' 
sangngaka-sangngaka to pampakuhu ada' yaho 
mai di Yerusalem ma'kara naoatee, "Napentamai 
Beelzebul, dianto anna malai ullaba'i setang, 
aka' Beelzebul, dianto Pongkahana setang, 

ang mambea kakuasaang." 2 Natimba'mi 

yaling di pepakuhunna umpake pohapangang 
naoatee, "Mesa tau ang napentamai Pongkahana 
setang inang dai mala la unghambai pesuona 
Pongkahana setang ang umpentamai tau senga'. 
24 Hapangamna ke ahai mesa kapahentaang 

ang dai mesa inaha, inang dai la mala masae 
kamesaanna, ampo' la maromi' sisaha'-saha'. 

25 Anna noa tunne' ke ahai to sanghapu ang dai 
mesa inaha, inang dai la tuho masannang, ampo' 
la madihhi' sisaha'-saha'. 2? Dahi ponna ke ahai 
Pongkahana setang ullaba'i solana, inang dai aha 
ang la mampentindo'i. 2 Ampo' malake" dilaba'i 
setang ke ma'kuasa puha nei' tau. Hapanganna: 
dai aha mesa tau la mala mentama di dasanna 
to matoho, ang dipasihapang Pongkahana 
setang, anna mabokoi yaling ke dai matoho 
puha nei' unsangke' dolu yato to matoho, mane 

napabokoii." 23 Katampa'ang tula'na Puang Yesus 
naoatee, "Kutula'ingkoa' setonganna ingkanna 
kasalaang ang nababe hupatau, moi petando 
tahuhu, mala diampungngi. 2 Ampo' ponna 
mesa tau ma'tula' tahuhu umpa'bali Inaha 
Masero, tau yatoo dante' mala la diampungngi 
lambi' sapano-panona." 30 (Inde natula' Puang 
Yesus aka' aha ang mangngoaintee, "Napentamai 
setang.") 31 Puhanna yatoo, suleng indona anna 
ullu'na Puang Yesus. Sika naempeing yaling di 
aneang anna unsuoi tau nabahaiing. 3? Donetoo 
mai'di tau mohko' mangkulilingngi. Naoamintee, 
"O Tuang, napeangngo indomu sibaha ullu'mu 
yaling di aneang." 33 Natimba'mi naoatee, 
"Mennaraka Ko setonganna indoku anna 
ullu'ku?" 34 Mane nanenne'i yato ingkanna tau 
ang mohko' di behinna anna ma'karai naoatee, 
"Diante' inde mai indoku anna ullu'ku, 3? aka' 
ingkanna ang umpembabeing pangngelo'na 
Puang Alataala, dianto ullu'ku ang si'danna." 

1 Donetoo mampakuhu bumi Puang Yesus 

di hao di behing Le'bo' Galilea. Suleng tau 
mai'di anna naleboi lambi' mendai' Puang Yesus 
di mesa lopi ang tohho sirungku' kalantanang 
anna mohko'i yaho. Yatone' tau mai'di sika 
ke'de' nei' di hipe di behing uhai. ? Mane 
mampakuhui Puang Yesus umpake ma'kahupa- 
hupa pepaturu umpake pohapangang, naoatee, 

3 "Pehingngiia'! Pihsang tempo aha mesa petani 
la mao mangngambo'. 4 Menge ungngambo' yato 
bannena, aha piha ang manaho pano di lalang. Ya' 
sule siang sedansiang naandei lambi' puha. ? Aha 
toe' piha ang manaho naung di tampo di haho 
batu. Ya' tuhong yato banne. Ampo' aka' manipi' 
yato tampo ang naongei tuho, £ ya' tahpana 
naalloi, ya' laonang malahso, anna mabangii 
lambi' mate aka' dai manaung uhaka'na. 7 Yato 
banne aha toe' piha ang manaho tama di alla' 
lohpo ang kedui. Inde lohpo kedui tuhtuang 
mahombo lambi' ungkapupu' yato ang tuhong, 
lambi' dai mala keboa. 3 Ampo' aha toe' piha 
banne ang manaho naung di tampo malambu. 
Tuho manahpa nei' lambi' keboa. Boana yatoo 
aha pentallumpulo luhpi', aha pengngunnumpulo 
luhpi', aha pensangngatu' luhpi'." ? Puhanna yato 
mopohapangang, naoantee, "Menna pemala 
mangnginsang, pamapehingngiingnga'too!" 

10 Tahpana namesa Puang Yesus, suleng 
pahsikolana sibaha to pentindo'na ang senga' 
mekutana didiona pohapangang indee. 

11 Natimba'mi naoatee, "Pano di dioa' dibeakoa' 
dio kapainsangang la ungnginsang umba noa 
Kapahentaanna Puang Alataala ang masaeng 
tibuni, ampo' pano di to tama'pehingngi 
dipalambi'ing yaling di pohapangang !? anna: 
'Moi sika naita, dasiang nakaleso, moi sika 

nahingngi, datoi napebahtuang. Dianto anna 

dai mengkatoba' lambi' dai naampungngi 

Puang Alataala.' " 3 Ma'kara sala bumi Puang 
Yesus, naoatee, "Darakato dio ungnginsang 
bahtuanna pohapangang indee? Aka' ponna 
noa, ya' umbang dio la umpanoa ungnginsang 
pohapangang senga'? 1 To pangngambo' yatoo 
sinnoa to pambaha Kaheba Mapia. 12 Yato lalang 
ang naongei manaho banne, sinnoantoo hupatau 
ang unghingngi kaheba didiona umba napanoa 
ma'pahenta Puang Alataala. Nahingnginna 
yatoo, suleng setang nabulitu' pihki'na lambi' 
dang nakalehai aka ang puha natahimbo yaho 
mai di Puang Alataala. !? Noa tunne' yato 
tampo manipi', ang naongei manaho banne, 
sinnoa hupatau ang ungnghingngi yato Kaheba 
Mapia anna tahpa napatamang di inahanna 
sitonda kakahsiang. 1? Ampo' yato Kaheba 
Mapia ang nahingngi dai mengnguhaka' yaling di 
inahanna lambi' dai mala masae tohho yaling. 
Aka' mane ungngolai sanghupa kamasuhsaang 
bahtu' kamadahhaang aka' yato Kaheba Mapia, 
ya' darang natahang anna ungkebo'i Puang 
Alataala. 18 Noa tunne' yato alla' lohpo ang kedui, 
sihapanne' tau ang unghingngi Kaheba Mapia, 

19 ampo' semata umpihki' supu katuhoanna anna 
pemala mendahi to makaka ang untombong 
kullena. Lambi' yato Kaheba Mapia ang puha 

nahingngi tihimpi' yaling di inahanna lambi' 

dai mala memboa mapia. 20 Pihsananna nei' 
yatoo tampo ang malompo sinnoa hupatau 
ang umpehingngii yato Kaheba Mapia anna 
natahimbo manahpai, lambi' tuhtuang mai'di 
pembabe mapianna. Aha ang pentallumpulo 
luhpi', aha ang pengngunnumpulo luhpi', aha 
ang pensangngatu' luhpi'." 21 Napatahhi' bung 
Puang Yesus ma'kara pano di to pentindo'na, 
naoatee, "Aharaka tau ang si umpau' lampu 
mane nasalohko'i baki, bahtu' napatoko di hoi' 
langka'na? Darakate' napatoko yaho di ongeang 
ang malangka'? 22 Daete' aha mesa kaha-kaha 
ang tibuni la tibuni lolo, sinnoanna: ingkanna 
ang tadipetula'ing dinoa, la kainsangang siang ke 
dako'mi. 23 Dahi menna pemala mangnginsang, 
pamapehingngiingnga'too!" 2? Pamapekalesoi 
ingkanna ang unghingngi: lite' ang umpake 
pano di solamu dia tuntone' la dipakeingko 
anna malake' dihangngangngi. 22 Aka! menna 
ang inang ahang ang nainsang, inang la 
dihangngangngiking, ampo' menna ang dai 
ma'pehingngi, ingkanna yato ang nainsang 

la dialai yaling mai di pihki'na." 26 Ma'tula' 
bung Puang Yesus pano di tau mai'di naoatee, 
"Noanto indee Kapahentaanna Puang Alataala: 
sihapang mesa popinamulaang ang napamula 
tau naung di tampo. ?” Moi hahe ke bengii anna 

kaleha ke di alloi, tontong tuhtuang lobo' yato 
ang napamula. Dai nasa'ding yato tau anna 

dai nainsang umba noa katuhoanna, ampo' 
lobo' tomande'. 23 Pihsananna mentangke, 
lambi' keboa, mane mahei. Ya' dipupung aka' 
lambi'mi tempona." 22 (4:28) 3? Nalombungngike' 
pepakuhunna Puang Yesus, naoatee, "Akake' la 
dipasinnoaing Kapahentaanna Puang Alataala? 
Bahtu' pohapangang umba ang la mahasa 
dipasinnoai? 310 io, kuinsammi. Sinnoa sallisa' 
batunna pinamula ang handang saohko' ang 
napamula tau pano di bela'na. 3? Moinnakato 
anna saohko'i yato batu pinamula, ampo' ponna 
tuhong, ya' mala untondong asang ingkanna 
pinamula ang senga', anna mala toi malangka' 
sinnoa poang kayu. Lambi' sulei sedansiang anna 
mesehangngi dai' di tangkena, tanda kayyanna." 
33 Noanto ang napanoa Puang Yesus umpake 
mai'di pohapangang yaling di pepakuhunna, 
situhu' ang mala nainsang to pa'pehingngi. 

34 Dai aha untula' aka-aka siamo pano di tau 
mai'di ke dai umpake pohapangang. Ampo' 
ponna pano di to pentindo'na napakalesoing 
nei', 33 Tahpana di maloena yatoo ma'karang 
Puang Yesus pano di to pentindo'na naoatee, 
"Talaoa' bete' inde di tando bete'na le'bo'." 
36 Sika umpellei yato tau mai'di anna le'ba'i 
molopi bete'. Aha toe' sangngaka-sangngaka 

lopi senga' sibaha-baha le'ba'. 3” Pihsananna 
sule pepahi kayyang sibaha bombang, lambi' 
mai'di uhai mentama di lopinna anna sai'di' 
tala limmi'. 33 Donetoo Puang Yesus menge 
hahe meollong di lau' di bii' lopi. Nahekeng 
pahsikolana, naoaintee, "O Tuang, akana la 
mekalembeirako Dio? Aka' la limmi'mi tau 
indee!" 39 Kalehang yatoo anna umpamahtang 
yato pepahi anna umpa'karai bombang naoatee, 
"Sihoang! Mahtangngo!" Tahpa naboli siang yato 
pepahi anna mahtang toine' sumule yato le'bo'. 
40 Mane ma'karai pano di pahsikolana naoatee, 
"Akana da' umpetahpa'a'? La darakoa'ne' mahea 
aka' aha siama'." 41 Sika mahea' liu yatoii anna 
sipa'kara-karai naoatee, "Menna sakalirakae' 
inde tau anna moine' pepahi anna le'bo' 
tuhu'-tuhu'ammi pano?" 

1 Sika lambi'na bete' di Bohto Gerasa, 
5 2tuhummi yaho mai di lopi. Pihsananna 
ahang mesa muane ma'lumpa'-lumpa' sule 
luyaling mai di leäng ku'bu'. Yatoo tau 
napentamai setang. 3 Ya' tohhong di hao di 
ku'bu' anna si ullelengngii leang ku'bu'. 4 Moi 
dipungo hante bahsi mala toi nakahtu-kahtu 
tandana matoho liu. Ya' dang aha tau mambela 
mantahang. 2 Allo bengi kalao-lao leleng supu 
di hao di ku'bu' anna si dai'i di tanete. Si 
katamba-tamba anna si ungngala batu nabila'ing 

kalaena.  Tahpana ungngita Puang Yesus di 

lau' mai kahao, lumumpa'mi sau natammui 
anna malimuntu'i di olona. 7 Naoaminte Puang 
Yesus, "Sohongngo setang yaling mai ne di tau!" 
Napekayyangngi liu metamba naoatee, "O Puang 
Yesus, Ana'na Dehata ang Handang Matande, aka 
la umbabe pano di kodi'? Kupalau mating ke la 
malai ma'dandio di tingngayona Dehata anna da' 
undahha." 3 (5:7) 3 Ya' nakutanaing, naoaintee, 
"Menna sangammu?" Natimba'mi, naoatee, 
"Sangangku 'Sambahanang.' Disangaa' noa aka' 
mai'diang setang ang yaling done di kalaeku." 

10 Napalau mase yato setang ke la malai anna 
dai nalaba'i malai yaling mai yato di bohto. 1! Di 
hao di ongeang donetoo sipatu aha mai'di liu 
bahi lella' sika mambuang yaho di ahe tanete. 

1? Malaung yato setang ang yaling di kalaena yato 
tau pano di Puang Yesus naoatee, "Palutamaang 
dono di ingkanna bahi." 13 Napabei si'dang Puang 
Yesus. Ya' sohongnging yato setang yaling mai di 
kalaena yato tau anna mentamai yato di bahi. Ya' 
bungka' siang yato bahi anna sika tibei naung di 
behing karakeang lutama di le'bo' lambi' limmi'i 
yaling di le'bo'. Umbai donsa'bu mai'dinna. 

14 Yato ingkanna tau, ang lella' undakai yato 
bahi, tahpa sika lumpa' le'ba' do napalele pano 
di bohto mahoa' anna sangngaka-sangngaka 
bohto ang nasidungku'ing. Sohongnging tau la 

do ungngita yato aka ang dahi, P sika le'ba'i 
pano di Puang Yesus. Naitang di hao yato tau ang 
puha napentamai setang malinong mohko' anna 
mampake manahpang aka' marohong sumule 
pihki'na. Ya' sika mahea' asammi ungngita umba 
noa kakuasaanna Puang Alataala. 1? Ingkanna 
tau ang ungngita yato aka ang dahi pano yato 

di tau anna yato di ingkanna bahi sika napalele 
leleng. 1” Tahpana yatoo, ingkanna ihsi bohto 
ungngoaintee Puang Yesus, "Kalemuiang, daung 
dinne lolo, laomo!" 18 Dai'na di lopi Puang Yesus, 
yatoo tau ang nakuasai setang langngena' malau 
pano ke la malai mempola. 2 Ampo' dai napabei. 
Naoaintee, "Laoo sumule anna untula'ing 
solasohommu aka ang nababe Puang Alataala 
pano di kalaemu anna umba noa kamarota'anna 
tama di kalaemu!" 2? Le'ba'mi yato tau anna 
napalele lelengngi pano di Sampulo Bohto 

yato aka ang hali nababe Puang Yesus pano di 
kalaena. Pusa' asang liu tau nahingngi. ?! Tahpana 
sumule Puang Yesus bete' di Kapernaum, ya' 
mai'ding sule tau mallebo di hao di behing le'bo'. 
22 Pihsananna suleng mesa tau ang disanga 
Yairus, mesa di alla'na to pangngato' yaling 

di pa'sambayangang yato di bohto. Tahpana 
ungngita Puang Yesus, ya' malimuntu'mi pano 

di olona. 23 Malau mase pano naoatee, "O 
Tuang, makorong maho ana'ku ang bahine. 

Ke la malai, maoo pano anna ungnganti anna 
bono'i: dai la mate!" 24 Ya' le'ba'mi Puang Yesus 
sibaha inde ta Yairus. Mai'di liu tau mentindo', 
sisihpi'-sihpi' kale. 22 Yaling di alla'na aha toe' 
mesa bahine ang unsa'ding korong mallambi' 
ang daloloi aha nabolinna yaling di sampulo 
derua pahiamanmna. ?? Puha liung kasi aka-akanna 
nabalu'i nabaya'ing mai'di to pa'pakuli, ampo' 
dasiang mio bono', tuhtuande' matama koronna, 
dahi masuhsa liu. 27 Indee bahine si unghingngi 
toe' aka ang si nababe Puang Yesus. Yaling yato di 
tangngana tau kambang mengkasihpi' kasi yato 
bahine umpendungku'i kebo'na Puang Yesus, 

28 aka' naoate are' inahanna, "Moi kuanti kale 
kaya'na, ya! bono'ma'tee'." 29 Naanti si'dang 
pano yato kaya'na. Ya' bono' siang yato korong 
ang nasa'ding. 3? Donetoo nasa'ding siang Puang 
Yesus aha tau ang puha nakalemui yaling di 
kakuasaanna. Kasaile-ileng pano yato di tau 
mai'di, anna mekutanai, naoatee, "Menna ang 
mangnganti kaya'ku?" 31 Sika naoante yato ang 
mentindo', "Ungngita siang Dio, Tuang, mai'di 
liu tau ang mangkulimboio. Pake umpekutana 
buking Dio, menna ang mangngantio?" 3? Ampo' 
kasaile-ile leleng siang Puang Yesus umpeang 
yato tau ang mangnganti. 33 Yato bahine 
nainsang nei' aka ang menge dahi di kalaena. 
Ya' sikalalla'mi mahea', le'ba' malimuntu' pano 

di olona. Bilang natula' pole' aka ang nababe 
langngena'. 34 Ya' naoamintee, "O änä'ku, 
napabono'o kapampetahpa'ammu. Paela'i, 
mahasante' inahammu le'ba' aka' bono' liumo." 
35 Mengeke' ma'kara Puang Yesus, suleirang 
sangngaka-sangngaka tau luhao mai di dasanna ta 
Yairus, anna ungngoainte pongkahana, "Mateng 
ana'mu, Tuang! Damong unsaha-saha inde 
tuangkuhu." 32 Ampo' datomande' napehingngii 
Puang Yesus. Supung ungngoaintee ta Yairus, 
"Daa ummahea', ampo' diare' pamatohoi 
kapampetahpa'ammu!" 37 Ya' le'ba'mi Puang 
Yesus pano, ampo' dai umpabei tau senga' 
mempola, supung ta Petrus, ta Yakobus anna ta 
Yohanes arinna. 33 Tahpana sika lambi' pano di 
dasamna ta Yairus, nahingnging pihsa' bongnga' 
tau sibaha to dumuseng, sika killa. 3? Ya' tamang 
anna naoainte, "Akana bongnga'rakoa' dio 
dumuseng? Aka' inde ana' daete' mate, ahana 
kaleete' hahe." 40 Ampo' sika napetaha-tahai 
supu. Nasuo asammi sika mao tama di aneang. 
Supung to baha'na anna yato pahsikolana tallu 
tama sibaha yato di tambinna to mate. 21 Ya' 
natokeing teyyena Puang Yesus anna naoaintee 
yaling di basana, " Talita kum!" Bahtuanna: "O 
Ai', kalehamo!" # Ya' kaleha siang di hoi' mai 
anna tahpa mellaoi. (Inde änä' sampulo deruang 
pahiamanna). Ingkanna tau ang mangngita yato 

kadahiang pihsa' pusa' liu. 43 Ampo' dai napabei 
Puang Yesus sika napetula'ing pano di tau senga'. 
Mane naoaite Puang Yesus, "Pakandeia' inde 
ana'!" 

1 Mengkalaong Puang Yesus sibaha 
6 pahsikolana sumule pano di bohtona, 
dianto Bohto Nazaret. ? Tahpana allo 
katohhoang napahandu'mi mampakuhu yaling di 
pa'sambayangang. Ingkanna ang manghingngi 
sika pusa' liu naoatee, "Umbanne' napangngalai 
kamanahangang? Aka' tainsang siang inde 
tau: dianto tukang kayu, ana'na Maria anna 
kakana ta Yakobus, ta Yusuf, ta Yudas anna 
ta Simon. Aha toe' dinne arinna ang bahine. 
Akanna malae'ne' umpapia ang mepusa'-pusa'?" 
Ampo' aka' dai tama di ahkalanna yato tau 
mai'di didiona umba noa kakuasaanna Puang 
Yesus, lambi' dai sika napetahpa'. 3 (6:2) 4 Sika 
napa'karaing Puang Yesus naoaintee, "Mesa 
nabi moi umba naongei dipakeangka' toi, ampo' 
supung ke di haoi di bohtona toboe', bahtu' 
yaling di hapunna toboe' sibaha solasohonna 
anna dai dipakeangka'." > Daine' mala umbabe 
ang mepusa'-pusa' ke di hao toboine' di bohtona, 
supung unsahpa sangngaka-sangngaka to 
makorong anna malai bono'. ë Nakapusa'i Puang 
Yesus aka' sika dai mampetahpa'. Pihsananna 
le'ba'mi Puang Yesus sibaha pahsikolana 

ullelengngi bohto-bohto anna mampakuhui. 

7 Untambaing yato pahsikolana sampulo derua, 
mane napahentai moderua-ruaang sibaha nabea 
kakuasaang ullaba'i setang. 3 Akinna sika le'ba' 
naoainte dolu, "Dakoa' mala umbaha aka-aka 
yaling di pellaoammu, supung huntung. Moi 
bokung, moi tas, moi doi', datoi mala umbaha. 

3 Malakoa' mesapatu, ampo' dai mala umbaha 
derua kaya'mu. 10 Anna ponna ke lambi'mokoa' 
di mesa bohto anna natahimbomokoa' puang 
dasang, dia lolontoo la ungngongei tohho lambi' 
umpellei bohto. 1t Ampo' ponna ke lambi'mokoa' 
di mesa bohto anna dakoa' natahimbo to 
pa'bohto, bahtu' dakoa' sika napehingngii, 

ya' pelleii anna umpentalahpi'ing tampo ang 
mendehke' pano di bihti'mu anna malai mendahi 
pengkakalehaang pano diii. " 12 Sika le'ba'ing 
inde pahsikolana umpepainsangnging kaheba, 
dianto hupatau pahallu mengkatoba'. 33 Anna 
unghambai mai'di setang yaling mai di tau, sibaha 
umpabono' to makorong umpake minna!' zaitun. 
14 Tomaraya Herodes unghingngi kaheba didiona 
pembabena Puang Yesus, aka' kainsangang di 
umba-umba naongei. Londonang aka' aha tau 
ang mangngoatee, "Yohanes to Pantero' tuho 
sumule. Dianto anna ahai kakuasaanna umbabe 
ang mepusa'-pusa'." 3 Ampo' aha toe' ang 
mangngoatee, "Nabi Eliaetee'." Aha salake' ang 

mangngoatee, "Nabi senga'etee' ang sinnoa 
nabi ang dolu." 1? Nahingnginna yatoo Tomaraya 
Herodes, ma'karang naoatee, "Diantee' inde 

ta Yohanes to Pantero' ang puha kupesuoi 
dileta'i baa'na, ampo' dinoa tuho sumule!" 

17 Aka' aha dolu tula'na inde Yohanes ang 
umpakeaha' hapunna Tomaraya Herodes. Noa 
indee ang dahi: Tomaraya Herodes ungkabengngi 
ta Herodias, bahinena siullu'na. Tahpana 
nahingngi Yohanes, ya' si nakambaho loloming 
naoaintee, "Setonganna untehkaio atohang aka' 
umpobahineo Herodias ang bahinena siang 
ullu'mu." Ya' keaha'mi yato bahinena Herodes 
pano di Yohanes, napadiinahanna lambi' pemala 
napatei. Ampo' dai mala aka' nadakai Tomaraya 
Herodes aka' nainsang naoatee, "Inde Yohanes to 
maroho inahanna." Dianto anna mahea'i lambi' 
ditahungkung anna malai nadakai. Ponna ma'tula' 
ta Yohanes nakara'i napehingngii Tomaraya 
Herodes moinnakatoo dai nainsang asang 
bahtuanna. Ampo' aka' kaha-kahanna bahinena 
dianto anna ditahungkummi. 18 (6:17) 19 (6:17) 
20 (6:17) 21 Tahpana masae-sae ma'rame-rame 

di allo kadahianna Tomaraya Herodes, umbahai 
ingkanna to kepangka' anna ang diangka' ihsi 
bohto luhao mai di ingkanna bohto di Galilea. 

22 Honetoo aha mesa änä' bahine, änä'na ta 
Herodias, sumayo. Yato sayona nakara'i liu lambi' 

umpamasannang Tomaraya Herodes sibaha 

to sulena. Puhanna yatoo ma'danding sitonda 
mopinda naoatee, "Aka ang umpemala, palau 
tomande'i, kubearangko! Moi sambaheanna 
katomarayaangku kubea tukangko!" 23 (6:22) 

24 Sohong yato änä' bahine do naoaminte indona, 
“Aka ang la mapia kupalau?" Natimba'mi indona, 
naoatee, "Palaui anna naleta'ingko baa'na 
Yohanes to Pantero'!" 23 Sumuleng yato änä' 
bahine pano di tomaraya anna malaui naoatee, 
"Bea siama' dinoa baa'na Yohanes to Pantero'. 
Padihoi'ingka' di baki'!" 26 Nahingnginna yatoo 
tomaraya, masuhsa liu nasa'ding, ampo' dai 
mala tala nabea, aka' sala' puha mopinda anna 
la masili di hao di olona to sulena. 27 Tahpa 
unsuo siang mesa ana' buana naoaintee, "Laoo 
leta'ingka' baa'na Yohanes to Pantero'!" Ya' 
le'ba'mi pano di pantahungkungang anna 

tahpa napeleta'i baa'na. 28 Mane sulei nabaha, 
napanaungngi di baki' anna nabeai pano 

yato di ana' bahine. Pihsananna inde ana' 
bahine nabea salang pano yato di indona. 

23 Nahingnginna pahsikolana Yohanes yato aka 
ang dahi, sika mao siang do naala bahkena anna 
naku'bu'i. 3? Pihsananna yato sampulo derua 
ang nasuo sohong mambaha Kaheba Mapia 
sumuleng tihimpung sibaha Puang Yesus. Sika 
napainsangnging ingkanna ang nababe anna ang 


6.31-37 185 


napakuhuing. 3? Donetoo mai'di tau sisula'-sula' 
lambi' Puang Yesus sibaha pahsikolana dakaleng 
hali mande. Lambi' ma'karang Puang Yesus 
pano di pahsikolana, naoatee, "Maimokoa' talao 
bete' di ongeang mahulla-hulla aka' dia supu 

la mala diongei ma'lao mesa anna malakoa' 
mehile sampai'." 32 Dahi sika maong bete' molopi 
umpeang ongeang mahulla-hulla. 33 Ampo' 
naonge mengkalaoi, mai'di tau mangngita 

anna mangnginsang ta menna anna umba la 
naola. Lambi' sika le'ba' yato tau mai'di do 
napendolui bete' naola yaho di kalantanang. 

34 Tahpana tuhung Puang Yesus yaho mai di 
lopi, tahpa ungngitang yato tau mai'di. Ya' 
kende'mi pa'kalemu yaling di inahanna pano 
yato diii, aka' sika sinnoa domba ang dai aha 

to pangkambi'na. Dianto anna ma'kahupa- 
hupang pepakuhu napakuhuing. 22 Tahpana 
mahammong, ma'karang yato pahsikolana 
Puang Yesus naoatee, "O Tuang, inde ongeang 
ang taongeia' mahulla-hulla, anna mengeng 

la bengi. 3? Dahi ahante' unsuo le'ba'i indo 
pano tau anna malai sika ungngalli andeang 
pano di sangngaka-sangngaka bohto saohko' 
ang marungku'." 37 Ampo' natimba'mi Puang 
Yesus, naoatee, "Diongnga'tee' mampakande!" 
Naoante pahsikolana, "Ei! Ampo' la kami' disanga 
la mangngalliing andeang? Sinnoa pa 'kahuaang 

bulanna nasaho mesa tau!" 33 Mekutanang 
Puang Yesus pano diii naoatee, "Ahake' ne 
andeammua'? Laokangkoa' itai." Puhanna sika 
naita, naoantee, "Ahake' lima roti anna aha 
tuke'ne' derua bau." 3? Nasuong Puang Yesus 
inde tau mai'di mohko' ma'kulimbo-limbo 
umpoampi' lohpo mamata. ^% Aha si limampulo 
yaling di sangkulimbona, aha si sangngatu'. 

41 Pihsananna naalang Puang Yesus yato lima 
roti anna derua bau, mane mentongai dai' di 
langi' menge siang umpalau behe dai' di Puang 
Alataala. Puhai yatoo, mane umbika-bikai yato 
roti sibaha umbose'-bose' bau, mane nabeai 
pano di pahsikolana nasusaing pano yato di tau 
mai'di. 2 Ingkanna yato tau ang aha donetoo 
mampebohoi asang. # Pihsananna nahimpung 
salang pahsikolana yato la'binna ang dang 
napuha tau. Ya' ke punno salake'ne' sampulo 
derua baki. 4? Ke diihsa'mi yato muane supu 
ang mangngande, umbai aha limang sa'bu. 

45 Puhanna yatoo, ya' unsuong pahsikolana 
Puang Yesus sika dai' di lopinna anna malai 
sika mendolung nei' bete' di Betsaida, aka' 
mengeke'ne' unsuo yato tau mai'di sumulei 
pano di bohtonaii. 46 Tahpana yatoo sika 
le'ba'i, ya' dai'mine' Puang Yesus di tanete 
ma'sambayang. ^” Pihsananna yatoo benging 
anna yato lopinna pahsikolana yalimmi di 

tangnga le'bo', ampo' yaho loloke'ne' Puang 
Yesus yato di tanete. 4 Tahpana umbai lehang 
tehte' tallu, naitang sika masuhsa umbose 
lopinna aka' sika natammui pepahi. Ya' tahpa 
le'ba'mi Puang Yesus napellambi'i, mellao yaho di 
haho uhai, lambi' sai'di' tala nadolui. 22 Naitanna 
mellao yaho di haho uhai, sika ingngi'mi >° aka' 
nasanga anitu anna mahea' liu. Ampo' sika tahpa 
napa'karai Puang Yesus, naoaintee, "Pamahasaia' 
inahammu! Daummahea'! Kodi'ete' indee." 

51 Mane mendai'i di lopinna, ya' tahpa mahtang 
siang yato pepahi. Sika tingke'du' pahsikolana. 

52 Moinnakatoo sika naita pembabena ang 
tanalambi' pihki', sinnoanna umpakande yato 
tau mai'di, ampo' dake' nainsang liu umba nasule 
kakuasaanna. 33 Tahpana sika lambi' di tando 
bete'na le'bo', ya' sika ullambi'mi mesa bohto 
ang disanga Genesaret, anna sika unsangke'mi 
lopinna di behing le'bo'. 3? Sohonna yaling mai di 
lopi, mai'di tau tahpa ungnginsang yato ang sule 
naoate, "Puang Yesus!" 3 Sika madihhi' siang 
le'ba' pano di ingkanna bohto ang marungku' do 
ungngala to makorong anna nasilembaii sule di 
olona. 2? Diamo naongei, dianto napambahai. 
Moi di ongeang mahulla-hulla, moi di bohto 
mahoa', aha toi sule tau umbaha to makorong 
pano di pasa' anna malau masei ke la malai sika 

ungnganti kaya'na Puang Yesus. Aka' moi behing 
kaya'na supu naanti, ya' tahpa bono' asang. 

1 Pihsang tempo sangkombongang to Farisi 
7 anna to pampakuhu ada' ang mengkalao yaho 
di Yerusalem, sule umpellambi'i Puang Yesus. 
2 (Si biasa to Yahudi, londonang to Farisi, untuhu'i 
si'da-si'da ada'na peneneanna. Sinnoanna: Dai 
mande ke dai umbasei dolu teyyena napanoa ang 
si napanoa peneneanna. Noa tunne' ke sumuleng 
ma'pasa' pahallu sika umpamabasei teyyena 
mane mandei. Anna mai'dike' ang nababe ang 
si napanoa peneneamna, sinnoanna: umbasei 
ingkanna poreha hapu ang ma'kahupa-hupa.) 
Pihsananna yato to sangkombongang ungngita 
pahsikolana Puang Yesus mande dai umbasei 
teyyena situhu' ang si napanoa peneneanna. 
3 (7:2) 4(7:2) ? Lambi' sika ungkutanaing Puang 
Yesus naoatee, "Aka boi inde pahsikolamu 
anna dai untuhu'i ada'na peneneanta? Aka' 
mande ampo' dai umbasei dolu teyyena sinnoa 
ang si napanoa peneneanta." ? Nakeaha'ing 
Puang Yesus, naoaintee, "O to kalasi, tahpa' 
si'da ang naoa Nabi Yesaya didiomua'. Sinnoa 
ang tiuki' ang naoatee, 'Ingkanna inde mai tau 
tula'na kale anna dioaitee napamatandea', 
ampo' yaling di inahanna nakahaoia' nei'. 
7 Alla' sika napenombaia' aka' pepakuhu ang 
sika napake dianto pepakuhunna hupatau, 

tadia pepakuhungku.' " 3 Napatahhi'ke' tula'na, 
naoatee, "Kapahentaanna Puang Alataala 
undotaingnga'ne' umpellei anna untuhu'i 
liukoa' ada' hupatau. Inang manahang liukoa' 
umpengkebo'i Kapahentaanna Puang Alataala 
anna untuhu'ikoa' pepakuhummu toboua' 

dio. ? (7:8) 10 Aka' puhamokoa' nabea pahenta 
Musa, naoatee, 'Pakeangka'koa' to baha'mu.' 
anna 'Menna la untandoi to baha'na pahallu la 
dipatei.' 1t Ampo' ke ahai ang mangngoatee, 
'Moinnakato aha aka-akangku, dasiang la 
kubea to baha'ku aka' la kupopenomba dai' 

di Puang Alataala ke dako'mi.' 1? Yato tau ang 
mangngoa noa, damong umpabeii la undului to 
baha'na. 3 Noanto umpakekuna puharakoa'to 
dio disanga ada'na peneneammu andana 
Bahtakara Dehata. Anna mai'dike' senga'na ang 
noa si umbabe." 14 Puhamna yatoo untambai 
bumi tau mai'di, naoaintee, "Pehingngiia' 
anna malai ungnginsang inde pohapangang: 

15 Dai aha mesa ang di aneang ang napatama 
di batang kalaena tau ang la mangkarahko''i. 
Ampo' supung ang sohong yaling mai di kalaena 
tau ang si mangkarahko'i. 16 [Menna pemala 
mangnginsang, pamapehingngiingnga'too!"] 

17 Tahpana inde Puang Yesus umpellei tau 
mai'di anna mentamai di mesa dasang, ya' 
nakutanaing pahsikolana didiona kalemba'anna 

yato pohapanganna. 18 Natimba'mi Puang Yesus, 
naoatee, "'O', datuke'a' dio umpahang? Darakaa' 
dio ungnginsang? Aka' ingkanna andeang ang 
mentama di kalae dai mangngola di inaha lambi' 
mekarahko'i, ampo' mangngola di kompeng 
mane dipasohongngi." (Dianto anna naoaite 
Puang Yesus: ingkanna andeang mala diande.) 
19 (7:18) 2? Naoa sala bunte Puang Yesus, "Aka 
ang napasohong tau dianto ang mekarahko ii. 

21 Aka' mengkalao yaling di inahanna tau sohong 
pihki' karake, sinnoanna: samangkamahoinna, 
maboko, papateang, ?? ungnginda'-inda' 
pa'bannetauang, mantahongkongpngi, pakahiri', 
ma'bulitu', ma'pihki' tahuhu, ma'sinuhung, 
untanda' tahuhu tau senga', ungngangka'-angka' 
kalaena, makahha' baa'. 23 Ingkanna inde 
kakarakeang sohong yaling mai di inaha, dianto 
ang ungkarahko'i tau." 24 Pihsananna Puang 
Yesus mao naung di Bohto Tirus. Mentamang 

di mesa dasang, dai naaku ke la ahai tau ang 
mangnginsang kasuleanna. Ampo' dasiang mala 
nabuni. 2? Aha mesa bahine unghingngi kaheba 
didiona kasuleanna Puang Yesus, tahpa sule 
malimuntu' di bihti'na aka' aha mesa ana'na 
ang napentamai setang. 2? Inde bahine tadia 

to Yahudi ampo' to Siria-Penisia. Mengkamala' 
pano di Puang Yesus naoatee, "Kalemuia' 
laba'ingka' setang yaling mai di ana'ku." 2? Menge 

ma'kara didiona to Yahudi ang sihapang 'änä" 
anna ang tadia to Yahudi ang sihapang 'asu' 
natimba'mi Puang Yesus, naoatee, "Pabeine' 
dolu napebohoi ana'. Aka' dai sihatang andeang 
ang inang dipatoka toboinne' ana' la dibea 
pano di asu." 23 Ampo' natimba' yato bahine, 
naoatee, "Tahpa', Puang, ampo' moi yato asu 
ang di hoi' meja mala ungngande tahu bi' 

ang nanaho änä'." 22 Ma'karang Puang Yesus, 
naoatee, "Aka' pentimba'mu ang mapia situhu' 
kapampetahpa'ammu, dahi malamote' mao aka' 
malainne' yato setang yaling mai di ana'mu." 

30 Maong yato bahine pano di dasanna. Lambi' 
pano, ullambi'mi yato änä'na ma'behe'-behe' 
yaho di patindoang masannang, aka' malaing yato 
setang. 3! Tahpana Puang Yesus umpellei bohto 
Tirus, naola pano di Sidon, mane tahhi'i naung 
di Le'bo' Galilea. Naola bete' di Sampulo Bohto. 
32 Di hao yato di bohto, suleng tau umposola 
mesa tau ang binga anna motohomamung supu 
ke ma'karai. Sika malau mase pano di Puang 
Yesus, naoatee, "O Tuang, kalemuiang antii inde 
solaki' anna bono'i." 33 Ya' napapensaha'mi 
Puang Yesus di hao mai di tau mai'di, mane 
ungngului hangka'na tama di talinganna yato 
to binga. Puhai, ya' mentingkurung, mane 
untu'doi lilana yato tau. 34 Puhanna yatoo, 

ya' mentongang dai' di langi' anna menanaha 

malangka'i, mane naoaitee yaling di karanna, 
"Efata!" bahtuanna: "Tibuhkemo!" 3? Tibuhke 
si'dang talinganna, pahingnging pole' anna 
malang maleso pa'karanna. 3? Inde Puang 
Yesus ullahang liung yato ingkanna tau ang 
sika mangngita la natula' leleng pano di tau 
senga'. Ampo' moi nalahang, tuhtuang siang 
sika napalele sau tama. 3” Ingkanna tau ang 
manghingngi pusa' liu anna sika naoaitee, "Uu, 
ingkannane' ang nababe mepusa'-pusa' liue'! To 
binga mala napopahingngi, anna to tama'kara 
mala napopa'kara mahasa!" 

1 Tempo yatoo aha bung sule tihimpung 

tau mai'di. Dai keandeang, dianto anna 
umbahaii pahsikolana Puang Yesus anna 
naoaintee, ? "Kukalemui liu inde kasi tau mai'di, 
aka' tallung allona sibahaa' ampo' dai sika 
keandeang. 3 Dahi ponna la kusuo sumule lella' 
manono, ya' umbai la naala pali di tangnga 
lalang, londonang aka' aha bure' ang sule 
kahao." 4 Natimba'mi pahsikolana naoatee, "Ya! 
umbanne' la dipangngalaiing andeang dinne di 
ongeang mahulla-hulla ang la sihoa dipakandeing 
inde tau mai'di?" > Mekutanang Puang Yesus, 
naoatee, "Sangngakake'a' rotimmu?" Natimba'mi 
naoatee, "Ahake' pitu." 6 Ya' unsuong yato 
tau mai'di Puang Yesus sika mohko' naung di 
tampo. Mane ungngalai yato pitu roti anna 

ma'kuhhu'sumanga'i dai' di Puang Alataala. Puhai 
yatoo, ya' umbika-bikang yato roti anna nabeai 
pano di pahsikolana, mane sika nasusaing pano 
yato di tau. 7 Aha tuke'ne' sangngaka-sangngaka 
bau saohko'. Nakuhhu'sumanga'ing Puang 
Yesus yato bau mane unsuo boi pahsikolana, 
naoaintee, "Susa toine' indee." 3 Yato tau ang 
mangngande boho asang. Umbai aha uhpa' 
sa'bu tau mai'dinna. Pihsananna nahimpummi 
yato pahsikolana la'binna ang dang napuha 
tau, ya' punno salake' pitu dakang kayyang. 
Puhanna yatoo napabeing sumule pano di 
bohtonaii, ? (8:8) 1? mane dai'i di lopi Puang 
Yesus sibaha pahsikolana, mao bete' di Bohto 
Dalmanuta. 11 Sangngaka-sangngaka to Farisi 
sule umpellambi'i Puang Yesus, sitelang anna 
malai unghingngi ke ahai tula'na ang dai sihatang 
la natula'. Sika malau pano ke la malai napaitai 
mesa tanda ang mepusa'-pusa' anna malai 

sika nainsang naoatee sule si'daraka yaho mai 
di Puang Alataala. ? Lella' umbi'bi' baa'na 

inde Puang Yesus, natimba'mi naoatee, "Aka 
suhunna ana' dinoa anna pemalai nasuoa' 
umbabe tanda ang mepusa'-pusa'? Ampo' 
kutula'ingkoa' setonganna dai la kuaku sika 
kubabeing." 13 Mane umpelleii yatoii anna 
mendai'i di lopinna, mane le'ba'i lubete'. 

14 Donetoo nakalimpangngi pahsikolana 

umbaha roti, supung mesa ang nabaha molopi. 
15 Umpa'karaing pahsikolana Puang Yesus 
naoatee, "Madakakoa' pano di raginna to 

Farisi anna raginna Tomaraya Herodes." 1 Sika 
napihki'mi aka bahtuanna anna ma'tula' noai, 
lambi' sipa'kara-kara naoatee, "Aka' umbai daia' 
kanna' roti tabaha." 17 Tahpana nainsang Puang 
Yesus yato ang sika nasitula'-tula'i, ma'karang 
naoatee, "Akana unsitula'-tula'irakoa' dio yato 
roti ang dai kanna'? Dasiake'a' mala umpahang 
kakuasaangku? Bahtu' makahha'rakaa' baa'mu? 
18 Bingarakakoa'too? Butarakakoa'too? Dangkaa' 
dio ungkalehai naonge umpakandea' yato limang 
sa'bu tau, ya' sangngakake'a' baki la'binna 

ang unghimpung?" Sika natimba'mi, naoatee, 
"Sampulo deruake' baki." 19 (8:18) 2? Mekutana 
bumi, naoatee, "Anna naonge umpakandea' 
yato uhpa' sa'bu tau, ya' sangngakake' la'binna 
dakang ang unghimpungnga'?" Sika natimba' 
bumi naoatee, "Pituke' dakang." ?! Naoaminte 
Puang Yesus, "Daburakaa' dio ungnginsang 
kasuleanna kakuasaangku dinoa?" 22 Sika 
lambi'mi bete' di Bohto Betsaida. Donentoo 
naposolaing sule mesa tau ang buta. Malau 
pano di Puang Yesus ke la malai naanti anna 
bono'i. 23 Ya' untokeing teyyena yato to buta 
anna natehtei sohong yaling mai di bohto. 
Puhai, ya' natingkuruing matanna anna naantii, 


8.24-31 195 


mane nakutanaii, naoaintee, "Ahangka mala 
ungngita dinoa?" 2? Mennenne'mi inde tau, 
mane naoaitee, "lo, kuita noa poang kayu sika 
mellao. Umbai tau." ?? Naanti bung Puang 
Yesus matanna. Ya' napamalohammi matanna 
mennenne', bono' siang yato matanna. Ya' 
tandaang asammi naita. 2? Naoamintee, "Laomo 
sumule pano di dasammu, ampo' daumpalelei 
tama di bohto." 2 Pihsananna Puang Yesus 
sibaha pahsikolana le'ba'mi pano di bohto-bohto 
ang sirungku' Kaisarea Filipi. Lella' mellao 
mekutana pano di pahsikolana, naoatee, "Situhu' 
tula'na tau ang unghingngia', nasanga mennaa' 
are' indee?" 28 Sika natimba'mi naoatee, "Aha 
ang mansangao Yohanes to Pantero', aha 

toe' ang mansangao Nabi Elia bahtu' mesa 

di alla'na yato ingkanna nabi ang aha dolu." 

29 Ya' mekutana sala bumi Puang Yesus pano 

diii naoatee, "Ampo' ponna dioa', mennaa' Ko 
indee?" Mentimba'mi ta Petrus, naoatee, "Dio, 
Tuang, To Dilanti' la Mepasalama'." 3? Nalahang 
si'da-si'dang Puang Yesus anna malai dai sika 
napepainsangnging pano di tau senga' didiona 
Kalaena. 31 Puhanna yatoo, mampakuhung Puang 
Yesus pano di pahsikolana. Napakaleso liuing 
didiona kamateanna, naoatee, "Kodi' Ana' to 
Lino pahallua' la ungngolai mai'di kamasuhsaang 
anna da' natahimbo setobaha'ang, kapala-kapala 

imang anna to pampakuhu ada' lambi' la 
dipateia'. Ampo' yaling di tallu allona la tuhoa' 
sumule." Nahingnginna yatoo ta Petrus, 
unghui' siang Puang Yesus pano di behing anna 
napa'karaii. 32 (8:31) 33 Mensaileng Puang Yesus 
pano di pahsikolana mane ungkeaha'i setang ang 
pemala ungkalambotangngi pengkahanganna 
Puang Alataala, naoatee, "Palaio done indee, 
Pongkahana setang! Aka' dao dio umpihki' 

aka ang napihki' Puang Alataala, supung ang 
napihki' to lino." 34 Pihsananna untambaing 
tau mai'di sibaha pahsikolana anna naoaintee, 
"Tau ang la pemala mampentindo'ia' pahallu 
ungkalimpangngi pangngelo'na toboe' sibaha 
umbulle kayu sitambeng, mane napentindo ia". 
35 Aka" menna pemala umpamahendeng 
katuhoanna, la bilang mateetee': ampo' menna 
ang tontong mampetahpa' moi dipatei aka' Kodi' 
anna Kaheba Mapia, dianto ang la dipasalama' 
sungnga'na. 3? Dai aha suhunna mesa tau ang 
untahongkongngi lino ke dasiang la salama' 
sungnga'na. 37 Aka' dai aha la mala nabea 
mesa hupatau ang la napopangngalli tama di 
suruka. 3 Di allo ang la di tingngayo la sulea' 
Änä' to Lino la sibaha kakuasaanna Ambeku 
anna la naposolaia' semalaeka'ang masero. 
Dinoa tohhokoa' yaling di tangnga-tangngana 
ana' dinoa ang dai mampetahpa'. Ampo' 

moinnakatoo, ke ahai ang mampengkasiliingka' 
anna umpengkasili toinne' pepakuhungku, 
la kupengkasili toing nei' ke donentoo di allo 
kasuleangku. 

1 Kutula'ingkoa' setonganna yalingnga' 
9 inde di alla'-alla mu dinoa aha sangngaka- 
sangngaka tau ang dai la mate, dolunna ungngita 
Kapahentaanna Puang Alataala ang la sule 
sitonda kakuasaang." ? Tahpana unnung allona 
puhanna umpainsangngi pahsikolana Puang 
Yesus didiona kamateanna, maong dai' di mesa 
tanete malangka' umpasaha' kalaena sibaha 
tallu pahsikolana dianto: Petrus, Yakobus anna 
Yohanes. Dai sibaha solana ang senga'. Lambi' 
dai', sika ungngita Puang Yesus tirende hupanna. 
3 Kaya'na mendahi moballo mabusa ang dai 
aha nasinnoaing mabusanna di lino. “ Pihsa' 
tomande' lemba' Nabi Elia sibaha Nabi Musa. 
Lella' sipa'kara Puang Yesus, naita yato tallu 
pahsikolana. ? Ma'karang ta Petrus pano di 
Puang Yesus, naoatee, "O Tuang, masannang liu 
tau dinne. Umbai mahasa ke umpake'de'i tau 
bansuli umpopantangnga' simesa: dio mesa, 
Nabi Elia mesa anna mesa Nabi Musa." ? (Inde 
ta Petrus ma'tula' tomande': dai nainsang aka 
ang la natula' aka' pihsa' sika mahea' anna pusa' 
liu.) 7 Pihsananna tuhummi yaho mai salehu' 
unsapu'ii. Ya' kahingngiammi kamaha yato yaling 

mai di salehu' naoatee, "Dianto inde Ania'ku 
ang kupakamaya. Pehingngiia' tula'na." 3 Sika 
menenne'-nenne' lelemmi di behinna, ampo' dai 
aha tau naita, supurang Puang Yesus. °? Tempona 
sika tuhungngi yaho mai di tanete, napa'karaing 
Puang Yesus, naoaintee, "Daa umpetula' 
sangkaingnga' pano di tau senga' yato aka ang 
puha ungngitaa' ke daka' dipatuho sumule Kodi', 
inde Ana! to Lino, di hoi' mai di kamateang." 

10 [nde to tallu napehingngii yato pahentana, dai 
natula', ampo' supung di kalaena ang nasitula'- 
tula'i aka bahtuanna: Ana' to Lino dipatuho 
sumule. 1t Mane sika ungkutanaii Puang Yesus 
naoatee, "Akana naoaite to pampakuhu ada', 
Nabi Elia pahallu nei' la mendolu sule andana 
To Dilanti' la Mepasalama"'?" 12 Mentimba'mi 
Puang Yesus naoatee, "lo, inang tahpa' la sule 
ang sinnoa Nabi Elia anna umpasadiai ingkanna 
siamo, ampo' umbane' noa ang tiuki' yaling 

di Suha' Masero, dianto: pahallu Kodi' inde 
Ana' to Lino la ungngolai kamasuhsaang anna 
napakauho-uho hupatau? 13 Anna kutula'ingkoa', 
setonganna haling sule yato ang sinnoa Nabi 
Elia, ampo' yato hupatau sika membabe pano 
situhu' pampemalanna. Dianto ang sinnoa aka 
ang puha tiuki' yaling di Suha' Masero didiona 
kalaena." 14 Tahpana Puang Yesus anna yato 
tallu pahsikolana silambi'mi sumule pahsikolana 

ang senga,, sika ungngitang mai'di tau di hao. 
Sangngaka-sangngaka to pampakuhu ada' 
Yahudi menge sitimba'-timba' unsiala-alai 
tula'na sibaha yato pahsikolana Puang Yesus. 
15 Ungngitanna Puang Yesus sule, sika pusa'mi, 
mane le'ba'i sika lumpa' natammui. 1? Sika 
nakutanaing Puang Yesus, naoatee, "Aka ang 
unsitimba'-timba'i sibaha to pampakuhu ada'?" 
17 Ya' ahang mesa tau mentimba', naoatee, 
"O Tuang, umposolaa' ana'ku sule. Dai mala 
ma'kara aka' napentamai setang. 18 Ponna 
nakasulei bumi, si umpembansa'-bansa'ing 
kalaena naung di tampo, si membuha uhalena 
di suana, si umpasikiki' isinna anna si mato'do' 
kalaena. Puhang kupalau pano di pahsikolamu 
unghambai yato setang ampo' dai sika mala 
naalai." 19 Ya' sika naoaminte Puang Yesus, 
"Tehtereremokoa' dio indee! Umbarea' 

dio naola kapampetahpa'ammua'? Akana 
sahsa' lalangkoa'? La sangngakake' masaena 
tohhoa'a' yaling di alla'-alla'mu anna sa'bara' 
ungngoloikoa'? Bahai ne mai ana'!" 20 Ya' sika 
naposolaming. Tahpana ungngita Puang Yesus 
yato setang, ya' mato'do' siang yato kalaena 
ana', lambi' loe naung di tampo, membuha 
suana. 2! Mekutanang Puang Yesus pano di 
ambena yato ana', naoatee, "Masaengka inde si 
noa?" Natimba'mi ambena inde ana', naoatee, 

"Mengkalaoke' saohko'. ?? Si pemmai'ding la 
napatei inde setang, si manaho tama di api, 
bahtu' naung di uhai. Ke malai umbela Tuang, ya' 
kalemuiang kasi!" 23 Ya' natimba'mi Puang Yesus, 
naoatee, "Aka ungngoa? Ke malai kubela? Dai aha 
tala mala, ahsala' mampetahpa'i tau!" 2? Tahpa 
mekohang yato ambena änä', naoatee, "O Puang, 
mampetahpa'a' ampo' dake' kanna'. Kalemuia' 
anna kehangngangngi kapampetahpa'angku!" 

25 Tahpana naita Puang Yesus tuhtuang mai'di 
sule tau mokalipumpung, ya' ungkarahta'mi yato 
setang, naoaintee, "Setang ang mampabinga 
anna ang mampatomaho, palaio yaling mai done 
di ana'! Daunsumule bou tama!" 2? Yato setang 
mekoha, mane umpasikalalla'i kalaena yato 
ana". Puhai, ya' malaing yaling mai di kalaena. 
Indee ana', noa lilung ang mate, lambi' mai'di 
tau mangngoatee, "Mateng!" 2? Ampo' natokei 
teyyena Puang Yesus, mane napakalehai. Ya' 
kalehang yato ana', malang ke'de' kalaena aka' 
bono' liung. 23 Tahpana di hao di dasang inde 
Puang Yesus, suleng pahsikolana nakutanai, 
naoatee, "Akana darangkang mala unghambai 
yato setang yaling mai di kalaena tau?" 

23 Natimba'mi Puang Yesus, naoatee, "Setang 
ang noa indoo dai mala sadilaba'inna, supung ke 
disambayangngii mane malai." 3? Mengkalaong 
Puang Yesus sibaha pahsikolana umpatahhi' 

lalanna lupano di Galilea. Dai naaku ke la ahai 
mangnginsang ongeanna dinoa 3T aka' supung 
pahsikolana ang la napakuhu. Umpa'karaing 
pahsikolana, naoatee, "Kodi', inde Ana" to Lino, 
la dibehoa' pano di kakuasaanna to lino anna 
sika la napateia', ampo' tallu allona puhangku 
mate la tuhoa' sumule." 3? Inde pahsikolana dai 
sika umpahang yato ang natula' Puang Yesus, 
ampo' malaya' sika napekutanaing umba noa 
yato bahtuanna. 33 Lambi'mi Puang Yesus sibaha 
pahsikolana pano di Kapernaum. Tahpana yaling 
di dasang ang si naongei, mekutana Puang Yesus 
pano di pahsikolana, naoatee, "Aka yato ang 
unsitula'-tula'ia' langngena' di tangnga lalang?" 
34 Ampo' sika mahtang supu aka' yato ang sika 
natula' di langngena' dianto unsiba'di-ba'dii 
didiona menna ang handang dipakeangka' 
yaling di alla'naii. 3? Mane mohko'i Puang 
Yesus, umbahai pahsikolana anna naoaintee, 
"Ponna aha tau ang pemala dipakeangka', 
pahallu mendihoi'ang anna ungkalemui ingkanna 
solana." 36 Pihsananna ungngalang mesa ana! 
saohko' inde Puang Yesus anna napake'de'i 
tama di alla'-alla'naii, mane naahingngi lella' 
ma'kara, naoatee, 3” "Menna ang untammui 
manahpa mesa tau aka' napetahpa'a', ang 
diangka' dihoi'ang sinnoa inde ana' saohko', 
dianto ang mantammui manahpaa'. Anna menna 

ang mantammui manahpaa,, tadia Kodi' supu ang 
natammui manahpa, ampo' Puang Alataalaetee' 
ang mansuoa'." 38 Ma'karang ta Yohanes pano 

di Puang Yesus, naoatee, "O Tuang, aha kiita 
mesa tau unghambai setang yaling di sangammu, 
ya' kisängkäing aka' kiinsang tadia solata ang 
mentindo' di Dio." 39? Ampo' natimba' Puang 
Yesus, naoatee, "Daunsangkaiia'. Aka' daete' 
aha mesa tau ang umbabe ang mepusa'-pusa' 
umpake sangangku, la tahpa umpatahuhu 
sangangku. 4? Menna ang la daingkea' mambali, 
dianto solata. 41 Kutula'ingkoa' setonganna 
ponna aha tau hapanganna mampaenu'koa', 
moi poro nabeang supu santangki' uhai kula' 
kalena aka' dioa' to pentindo'ku, ya' ahaete' 
yato saho pembabena. #? Ampo' menna-menna 
ang umpasähsä' lalang moi poro mesa di alla'na 
inde mai änä' ang mampetahpa'mi di Kodi', 
dotanne' yato tau ang noa ditoke' batu käyyäng 
pano di bahokona mane dilimmi'i tama di le'bo'. 
43 Ponna yato sambali teyyemu mandosaio, 

ya' dotante' umbose'i. Dotainne' tamao di 
katuhoang sapano-panona dai keteyye sambali 
andana la keteyye sibalio ampo' la napatamao di 
api nahaka ang dai aha pi'dena. ^4 [ang naongei 
yaling ingkanna illi'-illi' bobosi ang aha lolo sibaha 
api ang dai mala pi'de lambi' sapano-panona.] 

45 Noa tunne' ponna yato sambali bihti'mu la 

mandosaio, dotai tunne' umbose'i. Dotanne' 
tamao di katuhoang sapano-panona hehpa' 
andana la kebihti' sibalio ampo' la napatamao 
di api nahaka, #? [ang naongei yaling ingkanna 
illi'-illi' bobosi ang aha lolo sibaha api ang dai 
mala pi'de lambi' sapano-panona.] 4 Anna 
ponna matammu ang mampadahi madosao, ya' 
dotanne' ungkahohe'i. Dotainne' tuhoo sibaha 
Puang Alataala dai kemata sambali andana 
la kemata sibalio ampo' la napatamao di api 
nahaka, 4 ang naongei yaling 'ingkanmna illi'-illi' 
bobosi ang aha lolo sibaha api ang dai mala 
pi'de lambi' sapano-panona.' 2 Ingkanna indee 
mapahhi' asang la ditindo', ampo' ingkanna ang 
pemala mantindo'a', pahallu dipamasero sinnoa 
bale ang disiai, ungngolai kamasuhsaang sinnoa 
bahsi ang napamakahhang api. >? Sinnoanna 
sia la umpamasing lolo ingkanna andeang, 
ampo' ponna ke dang masing, ya' dai la kekuna. 
Noa tumokoa' dio, pahallukoa' kekuna noa sia. 
Pahallukoa' tohho sikalemu-lemui mesa anna 
mesa." 
10 1 Pihsananna Puang Yesus sibaha 
pahsikolana umpelleing Galilea, sika 
la lusau di Yudea anna la lubete' di Salu Uhai 
Yordan. Nalebo bung sule tau mai'di lambi' 
napakuhu bou Puang Yesus. ? Sule tunne' 
sangngaka-sangngaka to Farisi unsanda'i Puang 

Yesus yaling di pekutananna, naoatee, "Situhu' 
atohang ada'ta, la malaraka mesa muane untibe 
bahinena?" 3 Natimba'mi Puang Yesus naoatee, 
“Aka' akakae' ang napahentaingkoa' Nabi 
Musa?" 4 Sika natimba'mi naoatee, "Napabei 
Nabi Musa mesa muane la untibe bahinena ke 
ahai suha' kasitibeang." ? Naoa salante Puang 
Yesus, "Nasuhung nauki'ingkoa' Nabi Musa 
pahenta ang noa, aka' inang makahha' baa'koa'. 
6 Aka' naonge pampahandu'annai lino, naonge 
untampa hupatau Puang Alataala, tiuki' naoatee, 
'Puang Alataala umpapia muane anna bahine. 

7 Dianto suhunna anna mesa muane la umpelleii 
to baha'na anna sikolungngi bahinena 3 lambi' 
la mesang sibaha.' La noanto yatoii dang la 
derua, ampo' la mesang situhu' pangngitanna 
Puang Alataala. ? Dianto anna yato aka ang 
puhang napamesa Puang Alataala dai mala 

la napasisaha' hupatau." 10 Tahpana lambi' 
tama di mesa dasang, mekutanang pahsikolana 
didiona yato langngena' kasitibeang. 11 Sika 
naoaminte Puang Yesus, "Menna-menna untibe 
bahinena, mane ungkabengngii bahine senga', 
inang ungnginda'-inda' pa'bannetauang. 12 Anna 
noa tunne' menna-menna untibe muanena 
mane kabeng salai pano di muane senga' inang 
ungnginda'-inda' pa'bannetauang." 13 Pihsang 
tempo aha tau umbaha sangngaka-sangngaka 

ana'-ana' pano di Puang Yesus anna malai 
nasahpa anna nabehe. Ampo' yato pahsikolana 
ungkeaha'i yato tau angumbaha änä'. 14 Tahpana 
naita Puang Yesus, ya' keaha'mi pano di 
pahsikolana naoatee, "Pabeiia' ne mating ana", 
daa ungkalapaii ke pemalai di hao mai di oloku, 
aka' tau ang noanto inde mai ang ungngala 

taha yaling di Kapahentaanna Puang Alataala. 

15 Kutula'ingkoa' setonganna menna-menna ang 
dai untammui manahpa Puang Alataala ang 
ma'pahenta, sinnoa inde mai ana' saohko', ya' 
inang daete'ne' la mendahi petauanna Puang 
Alataala yaling di kapahentaanna." 1? Puhanna 
ma'kara tahpa ungkalihpi'i yato sangngaka 
ana'-ana' lella' nabehe. 17 Naonge la mengkalaoi 
Puang Yesus umpatahhi' pellaoanna, suleng 
mesa tau mampellambi'i menanda-nanda. 
Mengkamala' di olona Puang Yesus anna 
mekutanai, naoatee, "O Tuang, To mapia inaha, 
aka ang pahallu la kubabe anna malaa' ullambi' 
katuhoang sapano-panona?" 18 Natimba'mi 
Puang Yesus, naoatee, "Akana umpemapiaringka' 
Kodi'? Daraka dio ungnginsang daete' aha moi 
poro la mesa tau ang mapia sehalinna Puang 
Alataala. 1? Tantunte' anna ungnginsangngi 
ingkanna pahentana Puang Alataala, sinnoanna: 
dai tau mala papateang, dai tau mala ungnginda'- 
inda' pa'bannetauang, dai tau mala maboko, 

dai tau mala unsa'bii kalosengang, dai tau 

mala mambulitu', pahallu tau umpakeangka' to 
baha'..." 20 Natimba'mi yato tau, naoatee, "O 
Tuang, ingkanna nee kutuhu'i asang mengkalao 
di mahati'ku." 21 Ya' nakalemui liung Puang Yesus 
yato tau naoaintee, "Mesake' ang la pahallu 
umbabe: Laoo do balu' asangngi ingkanna 
aka-akammu anna unsusai allinna pano di to 
pemase-mase amna la ullambi'o katomakakaang 
yaho di suruka. Puhaito umbabe yatoo, ya' maimo 
anna untindo'2'." 22 Nahingnginna yato tau umba 
noa tula'na Puang Yesus, ya' le'ba'mi sitonda 
manaho inahanna aka' mai'di liu aka-akanna. 

23 Pihsananna unnenne'ing pahsikolana Puang 
Yesus anna naoaintee, "Ahana inang mapahhi' 
si'da-si'da to makaka la tama di Kapahentaanna 
Puang Alataala." 24 Pusa'mi pahsikolana tahpana 
nahingngi tula'na, aka' nasanga maromi'ne' 

to makaka la mentama di suruka. Ya' ma'kara 
sala bumi Puang Yesus, naoatee, "Oa' ana'ku, 
inang la mapahhi' to makaka mendahi to 
pentindo'na Puang Alataala. 2? Maromi' puhane' 
onta mangngola lohso' pedai' andana la to 
makaka untindo' Kapahentaanna Puang Alataala, 
lambi' tama di suruka." 28 Sika tuhtuang pusa' 
inde pahsikolana anna sipa'kara-karai, naoatee, 
"Ponna ke noae' yatoo, ya' menna sakalinne' 
ang la mala dipasalama'?" 27 Natimba'mi Puang 

Yesus, naoatee, "Ponna kakuasaanna hupatau 
inang daete' aha ang la dipasalama', ampo' 
ponna kakuasaanna Puang Alataala malaete' 
nei'. Aka' ingkanna aka-aka mala asangngete'ne' 
nababe Puang Alataala." 23 Ma'karang ta Petrus 
pano di Puang Yesus, naoatee, "Kami' indee 
umpellei asangngang ingkanna aka-akangki' 
anna kitindo'o. 22 Natimba' Puang Yesus, 
naoatee, "Kutula'ingkoa' setonganna tau 

ang umpellei dasanna, ullu'na, to baha'na, 
ana'na, bahtu' tampona aka' natindo'a' anna 
umpepainsangnging Kaheba Mapia, 3? dianto 
ang la untahimbo ma'luhpi'-luhpi' yaling inde di 
lino bala'na yato aka-akanna ang puha napellei, 
ampo' pahallu toe' ungngolai kamasuhsaang. 
Anna la tuho masannang lambi' sapano-panona. 
31 Ampo' mai'di tau ang dipakeangka' dinoa, la 
dipadihoi'ang ke dako'mi: anna noa toi, mai'di 
tau ang dipadihoi'ang dinoa, la dipakeangka' 

ke dako'mi." 32 Naonge lella'i mellao Puang 
Yesus sibaha to pentindo'na ludai' di Yerusalem, 
yato pahsikolana ang di kebo'na sika pusa', 
anna noa tunne' yato to pentindo'na ang di 
hundi sika mahea'. Mane umbahai sala boi 
pahsikolana Puang Yesus anna naoaintee, 

33 "Dinoa la dai'ingkea' di Yerusalem anna la 
lambi'mi tempona Kodi', inde Ana" to Lino, la 
dibehoa' pano di kapala-kapala imang anna to 

pampakuhu ada' amna la sika natahungkung 
matea'. Puhai yatoo, la dibehoa' pano di tau ang 
dai ungnginsang Puang Alataala 3? anna malai 
napakauho-uhoa' anna nasitingkuru-kuruia', 
mane sika nadahha tuhoa' anna sika napateia', 
ampo' la tuhoa' sumule di allo katallunna. 

35 Suleng ta Yakobus anna ta Yohanes, 3na'na 
Zebedeus umpendungku'i Puang Yesus anna 
naoaintee, "O Tuang, kipalau ke la malai 
umbeaang aka ang la kipahallu." 3? Nakutanaing 
Puang Yesus, naoaintee, "Aka ang umpemala 

la kubabeingkoa'?" 37 Sika naoantee, "Kipalau 

ke la malai, ponna ke ma'pahentamo yaling 

di katomarayaammu, la umpaohko'ang di 
ongeang pa'pahentaammu, mesa di tando 
kuanammu anna mesa di tando kaihimmu." 

38 Ampo' natimba' Puang Yesus, naoatee, "Daia' 
ungnginsang aka ang menge umpalau. La 
untuaraka la ungngolai kamasuhsaang lambi' 
mate, sinnoa ang la pahallu kuolai?" 39 Sika 
mentimba'mi, naoatee, "lo, kitua kiolai." Naoa 
buminte Puang Yesus, "Inang la ungngolai 
kamasuhsaang lambi' mate, sinnoa ang la kuolai, 
40 ampo' didionane' menna ang la mohko' di 
hao di tando kuanangku anna tando kaihingku 
tadiaete'ne' Kodi' ang mampama'tantu, ampo' 
Ambekuete'ne' mampama'tantu pano di si mesa- 
mesa tau ang la sihatang nabea." 41 Nahingnginna 

yato sampulo pahsikolana ang senga', ya' tahpa 
sika keaha'mi pano di Yakobus anna Yohanes. 

42 Ampo' sika natambai asang Puang Yesus 
anna naoaintee, "Ungnginsammia' umba noa to 
pa 'pahenta yaling inde di lino ma'pahenta sitonda 
kamakahha'anna, anna ingkanna to kepangka' 
umpalao kakuasaanna sitonda kamasahhu'ang 
pano di petauanna. 4 Ampo' daia' dio mala 

noa yaling di alla'-alla mu. Menna ang pemala 
mendahi ang handang keangka' yaling di 
alla'mua' pahallu mendahi to pantahiainna 
solana, “4 anna menna-menna ang pemala 
mendahi tau ang handang dipa'kayyangngi 
pahallu mendahi sabua'mu. ^ Aka' Kodi' inde 
Ana' to Lino sule mentama inde di lino, da' 

la ditahiai, ampo' sulea' la mantahiai anna la 
umbehoa' sungnga ku unsulangngi hupatau. 

46 Tahpana sika ungngolai Yerikho, ya' ullambi'mi 
mesa to buta ang menge kapalau-lau doi' di 
behing lalang. Disanga ta Bartimeus aka' ana'na 
ta Timeus. # Nahingnginna naoate, 'Ang liu 
dianto Puang Yesus to Nazaret,' ya' metambang 
naoatee, "O Puang Yesus, Peana'anna Tomaraya 
Daud, kalemuia' kasi!" 48 Ya' sika nasangkaing 
yato tau mai'di, ampo' tuhtuang supu mekoha 
napekayyangngi naoatee, "O Peana'anna Daud, 
kalemuia' kasi!" 49 Ya' tohhong Puang Yesus, 
mane naoaitee, "Tambaii mai." Sika natambaing, 

naoaintee, "Kehongko' liuo! Laomo pano aka' 
natambaimo Puang Yesus." 20 Inde to buta tahpa 
umpentibeming kumbanna anna malai madihhi' 
mellao. Ya' ke'de'mi mane menandai pano di 
olona. >t Ya' nakutanaing naoaintee, "Aka ang 
umpemala kubabeingko?" Mentimba'mi yato 
to buta, naoatee, "Pemalaa' paita, Tuang." 
52 Naoamintee, "Laomo. Aka' umpetahpa'2', ya' 
malamote' bono'." Donetoo bono' siang yato 
to buta anna malang paita. Puhai, ya' untindo'i 
Puang Yesus ungngola lalang. 

1 Tahpana la lambi'mi Puang Yesus 
1 1 anna pahsikolana dai' di Bohto Betfage 
anna Betania yaho di Tanete Zaitun sidungku' 
Yerusalem, ya' unsuong derua pahsikolana 
mendolu, 2 naoaintee, "Pendolumokoa' dai' indo 
di bohto ang landa'. Ke lambi'mokoa' dai', ya' 
la ungngitakoa' mesa ana' keledai ang tisangke' 
ang dake' aha napensakei tau. Buhkeii anna 
unghendengngingka' yaho mai. 3 Anna ponna 
aha ang mangkutanaikoa', naoatee, 'Aka boi 
anna umbahaia'?' oaintee, 'Napahallu Puang, 
ampo' la baha' napasule siantee'.' " “Lambi'na 
dai', sika ullambi'mi mesa keledai tisangke' di 
olo baba dasang di behing lalang. Ya' tahpa 
sika nabuhkeing. ? Aha sangngaka-sangngaka 
tau ang ke'de' yaho mekutana, naoatee, "E, 
akana ullahpa'ia' ne keledai?" ? Sika natimba'mi 

naoatee, "Napahallu Puang, ampo' la nabaha 
siang are' sumule." Sika napabeing nabaha. 
7Tahpana lambi' naung di Puang Yesus, sika 
ungngalai kaya'naii sallapi' anna naampi'ing yato 
keledai, mane nasakeii Puang Yesus. 3 Tandana 
umpakayyang Puang Yesus, donetoo mai'di tau 
ungngalai kaya'na sallapi' anna naampa'i naung 
di lalang. Aha toe' ang ungngampa' palapa 
mahati' di tangnga lalang ang nabaha di hao 
mai di bela'. ? Ingkanna tau ang mangngita sika 
koha, naoatee, "Pudii sanganna Puang Alataala! 
La dibehe Inde ang nasuo Puang Alataala sule! 
10 Dibehe Kapahentaanna Puang Alataala ang 

la sule, dianto kapahentaanna Peana'anna 
Tomaraya Daud! Tapudii sanganna Puang 
Alataala, Dehata ang Handang Malangka!'!" 

11 Lambi'na dai' di Yerusalem, mentamang 
Puang Yesus di tahampa' Dasang Ada'na Puang 
Alataala anna kanenne'-nenne'i yaling sampai'. 
Ampo' aka' la benging, ya' tahpa sumuleng le'ba' 
naung di Bohto Betania sibaha yato sampulo 
derua pahsikolana. 12 Marondomnai yatoo, 
umpelleinna Betania sika ludai' di Yerusalem, 
manonong Puang Yesus. 13 Aha mesa poang ara 
ang naita kahao mahombo lala'na. Nalumbang 
pano anna naitai umbato ke ahai boana, ampo' 
lambi'na pano dai aha nalambi' aka-aka, supung 
lala'na, aka' inang tadiake' tempona la keboa. 

14 Ma'karang Puang Yesus pano yato di poang 
kayu, naoatee, "Inang damo aha la keboa lambi' 
sapano-panona." Nahingngi toe' pahsikolana. 

15 Pihsanamna sika lambi'mi dai' di Yerusalem, 
mentama bumi di Dasang Ada'na Puang Alataala. 
Nahambaing Puang Yesus ingkanna tau ang 
ma'balu' di hao di tahampa' Dasang Ada'na 
Puang Alataala. Anna umpentibeing yato mejana 
to pansambe doi'. Noa tunne' bangkunna yato to 
pa'balu' dangang-dangang napentibeing t° anna 
dai umpabei yato ingkanna tau la umbaha aka- 
akanna mangngola di tihampa' Dasang Ada'na 
Puang Alataala. 17 Puhaitoo, sika nasangkaing 
Puang Yesus, naoatee, "Aha tiuki' yaling di Suha' 
Masero ang naoatee 'Dasangku la disangai 
dasang ang la naongei tau ma'sambayang ang 
sule di hao mai di ingkanna bohto.' Ampo' 
umpadahirea' dio pembunianna to bokoti." 

18 Kapala-kapala imang anna to pampakuhu ada' 
unghingngi didiona aka ang dahi. Dianto anna 
sika umpeangngi lalang anna malai umpatei 
Puang Yesus, aka' ma'kasuehe ungngita yato tau 
tuhtuang umpehingngii pepakuhunna Puang 
Yesus. 1 Mahammona yatoo, inde Puang Yesus 
sibaha pahsikolana le'ba'mi naung sumule di 
Betania. 2? Marondomnai di mebengngi' sika 
sumule bung ludai' di Yerusalem. Lella' mellao 
sika ungngitang yato poang ara mabangi lambi' 

naung di uhaka'na. ?! Nakalehaing ta Petrus 
yato aka ang puha nahingngi di pehengi lambi' 
ungngoaintee Puang Yesus, "O Tuang, itare indo 
hipe poang ara ang puha untandoi: hehammi!" 
22 Naoante Puang Yesus, "Petahpa'ia' dai! di 
Puang Alataala! 23 Kutula'ingkoa' setonganna 
ponna ma'sambayangkoa' anna malau, 
petahpa'itoo puhamokoa' nabea Puang Alataala 
yato ang umpalau. Hapanganna ke ahai tau ang 
umpa karai tanete naoatee, 'Tiangka'o tama di 
le'bo',' ya' inang la dahi noa yatoo, ahsala' dai 
ma'derua inaha ampo' la napetahpa' si'da aka 
ang puha naoa. 2? (11:23) 2? Anna pomna ke 
ma'sambayangkoa' ampo' dasiang masannang 
inahammu pano di tau senga', ya! ampungngii 
dolu mane malai naampungngi toukoa' dio 
Ambemu ang yaho di suruka. 2? [Anna noa toi 
ponna dao mangngampungngi, ya' datoete'ne' la 
naampungngi Ambemu ang yaho di suruka yato 
kasalaammu.] 27 Sika lambi'mi dai! di Yerusalem. 
Tahpana yaho, ma'lao-laong Puang Yesus tama di 
tahampa' Dasang Ada'na Puang Alataala. Suleng 
napellambi'i kapala-kapala imang, to pampakuhu 
ada' anna setobaha'ang. 23 Sika mekutanang, 
naoatee, "Umba nakasulei ne kakuasaammu 
anna malao unghambai to pa'bulele yaling 

mai di Dasang Ada' di pehengi? Anna menna 
ang mampopa'kuasao?" 29 Mentimba'mi 

Puang Yesus pano diii naoaintee, "Aha touko 
mesa pekutanangku mating di dioa'. Ponna 
mala tahpa'a' pentimba'mu, mane kutimba'i 
pekutanammua' didiona menna ang mambeaa' 
kakuasaang umbabe ingkanna yatoo. 3? Noa 
inde pekutanangku: Menna umbea kakuasaang 
pano di Yohanes to Pantero': Dehataraka, 
hupatauraka?" 31 Ingkanna yato kapala imang 
anna setobaha'ang situla'-tula' anna naoaitee, 
"Ponna taoaa'te, 'Dehata mambea kakuasaang,' 
ya' la naoamingkea'totee, 'Ponna noa, ya' akana 
daia' ungngaku umpetahpa'?' 3? Ampo' dabure' 
huhu la dioate, 'Sule di kakuasaanna hupatau.' 
" (Aka' sika mahea' la nakeaha'i tau mai'di, 
aka' ingkanna tau ungngangka' Yohanes mesa 
nabi.) 33 Dahi sika mentimba'mi pano di Puang 
Yesus naoatee, "Dai kiinsang kitimba'." Sika 
naoaminte Puang Yesus, "Ponna noa, ya' datoeto 
Ko kutula'ingkoa' didiona umba nakasulei 
kakuasaangku anna malaa' membabe noa." 

1 Napahandu'mi Puang Yesus ma'tula' 
12 umpake pohapangang pano di kapala- 
kapala imang, to pampakuhu ada' Yahudi anna 
setobaha'ang. Naoatee, "Aha mesa tau ang 
umpapia bela' angkoro'. Nahala lipu', napapiaing 
bombeng ang la napampihsa'i angkoro' 
anna umpake'de' pa'hondaang malangka'. 
Puhaitoo napopetesammi yato bela'na pano di 

sangngaka-sangngaka to pantesang, mane le'ba'i 
pano di bohto senga'. ? "Tahpana lambi' tempo 
pantuhangang, yato puang bela' unsuo mesa 
sabua'na pano di to pantesang la ungngala boa 
pinamulanna ang mendahi katahaanna. 3 Ampo' 
sika nasahka anna nasibamba-bambaii supu anna 
nasuoi sumule tomande', dai aha aka nabaha. 

4 Pihsananna yato puang bela' unsuo bumi 
sabua'na ang senga'. Lambi'na pano nabamba 
bumi yato to pantesang lambi' pehaha baa'na, 
mane napakasili-silii anna nahambaii yaling mai. 
3 Yato puang bela' unsuo bumi sabua'na ang 
senga'. Indee sika napatei. Tontong napanoa: aha 
ang sika nabamba, aha ang sika napatei. ? Dahi 
dinoa mesarang supu tohho, diantoo ana'na ang 
napakamaya. Lambi' unsuo ana'na pano di to 
pantesang aka' napihki', naoatee, 'Umbato ke sika 
nakalaya'i nei'.' 7? Ampo' tahpana sika ungngita 
yato ana' to pantesang, ya' sioa-oamintee, 
'Diangnga'to indo ang la umpuangang inde bela' 
ke mateng ambena. Dahi tapateiia' anna malai 
kita'a' umpuangang inde bela'.' 3 Nasahka inde 
ana' mane napateii anna bahkena napentibeing 
yaling mai di huang bela'." ? Mekutanang 

Puang Yesus, naoatee, "Dahi dinoa, akang la 
nababe yato puang bela' pano di to pantesang? 
Tantunte' anna la panoi di bela'na anna umpatei 
asangngi yato ingkanna to pantesanna, mane 

napapetesang salai yato bela'na pano di tau 
senga'. 10 Darakate' puha umbata ang yaling mai 
di Suha' Masero didioku naoatee, 'Batu ang puha 
natibei tukang, setonganna mendahi batu ang 
handang dipahallu. 1t Dianto indee pembabena 
Puang Alataala ang takapusa'ia' mahasanna.' " 
12 Nahingnginna yatoo ingkanna kapala-kapala 
imang, to pampakuhu ada' anna setobaha'ang, 
tahpa sika umpeang lalang anna malai unsahka 
Puang Yesus, aka' sika nainsang naoate kalaenaii 
ang napahoai pohapanganna, ampo' mahea' 
pano di tau mai'di lambi' sika le'ba' umpellei 
tomande' Puang Yesus. 13 Suleng sangngaka- 
sangngaka to Farisi sibaha sangngaka-sangngaka 
ana' buana Tomaraya Herodes umpellambi'i 
Puang Yesus. Sika nasuo pongkahana mekutana 
anna malai pentimba'na Puang Yesus umbali-bali 
to ma'pahenta. 14 Nase'de', naoatee, "O Tuang, 
kiinsang dio mesa to maroho inaha anna dao 
aha mahea' pano di tau senga' moinnakatoo 
ang dipakeangka'. Dao aha umpasisenga'-senga' 
tau, ampo' mampakuhuo sitonda katahpa'ang 
didiona lalang ang nakara'i Puang Alataala. 

La malaraka la tabaya'a' sima pano di to 
ma'pahentana Kaisar, daraka? 1° Pahallu la 
tabaya'a' daraka?" Ampo' nainsang Puang Yesus 
kakalasiannaii. Natimba'mi naoatee, "Akaboi 
anna sulekoa' unsanda'ia'? Bahai mai mesa 

doi' bahsi anna malai kuita." 1? Sika nabeang 
pano mesa doi' bahsi. Nakutanaing Puang Yesus 
naoatee, "Menna inde kekambara' anna menna 
kesanga?" Sika natimba'mi naoatee, "Kaisar." 

17 Naoamintee Puang Yesus, "Dahi ponna noa, 
ya' beaia' pano di to ma'pahenta Kaisar aka ang 
la pahallu umbea anna beaia' pano di Puang 
Alataala aka ang la pahallu umbea." Sika pusa' 
asammi tahpana nahingngi. 18 Pihsang tempo 
suleing sangngaka-sangngaka to Saduki ullumba 
Puang Yesus. (Inde mai tau dai sika napetahpa' la 
aha katuhoang sumule di hoi' mai di kamateang.) 
19 Sika mekutanang naoatee, "O Tuang, puha 
nauki' Musa inde pahenta pano di kita': Ponna 
aha mesa muane ang mate dake' hali keana' 
bahinena, ampo' ahake' ullu'na yato muane, 
pahallu la umpobahine sala inde bahinena 
ullu'na ang mate anna malai aha peana'anna 
yato to mate. 2? Noa indee: Dolu aha pitu to 
siullu'. Yato ang ulua kebahine, ampo' mate di 
tempona dake' keana'. 21 Dahi yato bahinena 
napobahine sala ullu'na ang kaderuanna anna 
malai umpaaha peana'ang pano di kakana 

ang puha mate. Ampo' yato ullu'na mate toe' 
dai hali keana'. Napobahine bumi ullu'na ang 
katallunna ampo' noa toe', 2? lambi' yato ullu'na 
ang kapitunna noa asang, mate dai aha ana'na. 
Katampa'anna mate toe' yato bahine. 23 Dahi 

ponna ke tuhong sumule to mate di hoi' mai 

di kamateang, ya' mennang kahang di alla'na 
yato pitu to siullu' ang la mendahi muanena 
yato bahine? Aka' puha asammi umpomuane 
yato pitu to siullu'." 24 Natimba'mi Puang 

Yesus, naoatee, "Inang sala pahangkoa'. Aka' 
daia' ungnginsang ihsi Suha' Masero anna 
kakuasaanna Puang Alataala. 22 Noarea'te' indee: 
ponna lambi'mi tempona katuhoanna sumule 

to mate di hoi' mai di kamateang, ya' dante' la 
aha tau ang dipakabeng. Ampo' katuhoanna 
hupatau la sinnoang katuhoanna malaeka' 

yaho di suruka, tala kebahine, tala kemuane. 

26 Anna didiona umpatuho sumule to mate, 
kuinsammi puha umbataa' yaling di suha'na 
Musa, naonge ma'tula'i Puang Alataala pano di 
Musa yaling mai di alla' lohpo ang lella' puhpu 
sinnoa api. Naoaintee, 'Kodi'mito indee Dehata 
ang napenombai Abraham, Ishak anna Yakub.' 

27 Donetoo Abraham, Ishak anna Yakub inang 
puhang mate, ampo' naangka' tuhoke' Puang 
Alataala. Aka' tadiaete' to mate ang umpenombai 
Puang Alataala ampo' to tuhoetee'. Inang dioa' 
nee sahsa' lalangkoa'." 28 Nahingnginna yatoo, 
aha mesa to pampakuhu ada' umpellambi'ing 
Puang Yesus aka' nahingngi pentimba'na Puang 
Yesus pano di to Saduki tahpa' si'da. Mekutanang 
pano di Puang Yesus, naoatee, "O Tuang, ang 


12.29-35 219 


umba kahang pahenta ang handang pahallu 
yaling di Atohanna Musa?" 22 Natimba'mi 
Puang Yesus naoatee, "Pahenta ang handang 
pahallu diantoo: 'O to Israel, pehingngiia'! 
Dehatantaa' mesa supu, dianto Puang Alataala. 
30 Kalemuikoa' Puang Alataala Dehata ang 
umpenombai, penumpuii yaling di inahammu, 
yaling di pihki'mu, yaling di pembabemu anna 
yaling di kamatohoammu.' 3? Anna pahenta 
kaderuanna ang pahallu diantoo: 'Kalemuikoa' 
para-parammu hupatau sinnoa ungkalemuikoa 
kalaemu.' Dai aha pahenta senga' ang pahallu 
puha nei' supung inde derua." 3? Ma'karang 
inde to pampakuhu ada' pano di Puang Yesus 
naoatee, "Tahpa' liu ne tula'mu Tuang. Inang 
mesa supu Dehata, dai aha senga'na supung 
Puang Alataala. 33 Anna inang pahallu la 
ungkalemuiingkea' Puang Alataala umpakalebu 
batang sungnga'ta anna batang kalaeta anna 
para-paranta hupatau sinnoa ungkalemuiingkea' 
kalaeta toboua' kita'. Mahasa puha nei' andana 
ingkanna petunu ang dipopenomba dai' di 
Puang Alataala." 34 Nahingngi inde tula'na 

to pampakuhu ada' Puang Yesus mahasa liu, 
naoamintee, "Sai'di'kangko anna mendahimo 
to pentindo'na Puang Alataala." Ya' daliung aha 
moi mesa tau la bahani la napekutana salaing. 
35 Temponang dinoa Puang Yesus mekutana. 

Lella' mampakuhu yaling di tihampa' Dasang 
Ada'na Puang Alataala, mekutana naoatee, "Aka 
boi anna naoaite to pampakuhu ada', 'To Dilanti' 
la Mepasalama' dianto peana'anna Tomaraya 
Daud?' 3? Aka' Inaha Masero ang umpatuhoi 
Tomaraya Daud aka ang la nauki' diantoo: Puang 
Alataala ma'kara pano di Dehatangku naoaintee, 
'Ohko'o di hao di tando kuanangku, lambi' 
ingkanna balimmu kusuo asang malimuntu' di 
olomu.' 3” Dahi ponna ke di mendehatannai 

To Dilanti' la Mepasalama' nasangai Tomaraya 
Daud, 'Dehatanna,' ampo' mala toi ke di 
mentolinonai 'peana'annaetee'.' " Yato tau mai'di 
ang manghingngi pihsa' masannang liu lambi' 
pemalake' nahingngi. 33 Yaling di pepakuhunna 
Puang Yesus naoate, "Madakakoa' pano di to 
pampakuhu ada' ang pemala liu dipakeangka', 
sinnoanna umpake kaya' ang handang kalambe' 
anna malai dinenne'i lolo. Noa toi sika nakara'i 
liu ponna natabe'ii ingkanna tau di hao di pasa". 
39 Ponna ke maoi ma'sambayang si umpeang 
ohko'ang ang handang mahasa, bahtu' ke ahai 
pa'rame-rameang si nakara'i mohko' di hao 

di ongeang ang dipasadiaing to dipakeangka'. 

40 Sika umbulitu' balu bahine lambi' nahampa'i 
aka-akanna. Si ma'sambayang kalambe' aka' 
pemala dioaintee, 'Ei, meimang si'da-si'da!' Dia 
asammito indee ang la untahimbo tahungkung 

ang handang matingngi ke nahohto'mi Puang 
Alataala ke lambi'mi tempona." 21 Pihsang tempo 
mohko' Puang Yesus di behinna pahti derema 
ang di behing baba yaling di Dasang Ada'na 
Puang Alataala. Menge mohko' unnenne'-nenne'i 
tau mai'di ang menge umpatama derema yato di 
pahti. Mai'di to makaka mampatama mai'di doi'. 
42 Suleng mesa balu bahine ang memase-mase 
anna umpatamai derua doi' bahsi, dianto doi' 
ang handang sai'di'. 4 Naitanna Puang Yesus, 
ya' untambaing pahsikolana anna naoaintee, 
"Kutula'ingkoa' setonganna inde deremana balu 
bahine keangka' puha nei' andana deremana 
ne pano to makaka. ^4 Aka' ne pano to makaka 
umpoderema nei' la'bi katomakakaanna, ampo' 
indene' kasi to pemase-mase ulluhpe' nei' doi'na 
napoderema ang setonganna la napotuho. 

1 Naonge Puang Yesus sibaha pahsikolana 
13 umpelleii Dasang Ada'na Puang Alataala, 
naoaminte mesa pahsikolana, "O Tuang, itare 
indee! Matoto' liu inde inni' batunna. Inang 
mahasannae' tora', i?" 2 Natimba'mi Puang 
Yesus, naoatee, "Ungngitangnga'tee' maleke 
si'da-si'da anna matoto'. Kutula'mingkoa'te' 
dinoa, indo batu ang ungngitaa' sipapa'-papa' 
manahpa daete' la noa lolo: ingkanna indoo 
la titale-tale asang ke dako'mi." 3 Pihsananna 
maong bete' Puang Yesus di Tanete Zaitun anna 

mohko'i yaho sipandipe Dasang Ada'na Puang 
Alataala. Suleng napellambi'i Petrus, Yakobus, 
Yohanes anna Andreas anna sika mekutanai 
akinna dai aha tau senga' manghingngi. 
4Naoatee, "Tula'ingkang, pihhang ne la dahii 
ang untula', anna umba noa tanda-tandana 

ke la dahing nee?" ? Sika napa'karaing Puang 
Yesus, naoaintee, "Madaka lolokoa' andana 
napasahsa'lalangkoa' tau senga'. ê Aka' mai'di 
tau la kende' umpake sangangku anna naoaitee, 
'Kodi'mito indee ang ungngempeia'!' lambi' 

la mai'di tau napasahsa' lalang. 7 Anna ponna 
unghingngia' kaheba didiona to sitolla', bahtu' 
moi unghingngia' oninna, ya' dakoa' la pahallu 
mahea'. Aka' ingkanna yatoo inang pahallu la 
dahi ampo' tadiake' tempona la tallang lino. 

8 Bohto ang mesa la kende' umbali bohto 
senga', anna katomarayaang ang mesa la kende 
umbali katomarayaang senga'. La aha lino' 
kayyang di umba-umba naongei. Noa tunne' 

la kende' kabuhohangang. Ampo' ingkanna 
yato kadahiang, mane pampahandu'annaete' 
kamadahhaang ungngoloi lino bakahu, 

sinnoa mesa bahine ang mapi'di' aka' keana'. 

3 Ampo' dioa' indee pahallu madaka, aka' 

la dibehokoa' pano di to panghohto' anna 
dipohetongkoa' yaling di pa sambayangang. Anna 
la napapengngolo toukoa'ne' pano di to pa'kuasa 

anna tomaraya aka' mampetahpa'koa' mai di 
Kodi', lambi' sika la unghingngi kasa'biammu 
didiona Kalaeku. 1? Ampo' Kaheba Mapia 
didiona Kapahentaanna Puang Alataala la 
dipepainsangnging pano di ingkanna bohto di 
lino akinna la tallang lino. 1 Anna pomna la 
dibahamokoa' pano di olona to ma'kuasa, dakoa' 
pahallu bata-bata didiona aka ang la untula'. 
Ampo' ke la lambi'mi tempona ma'tula'koa', 
tula' tomande'i aka ang yaling di pihki'mu, aka' 
ponna ke ma'tula'koa', tadia pihki'mu ampo' 
Inaha Masero ang mamposolaikoa'. 1? La aha 
tau napapepatei ullu'na aka' natindo'a'. Noa 
tunne' la aha to baha' la umpapepatei ana'na. 
Anna la aha ana' la umbali-bali to baha'na lambi' 
la napebeaing dipatei. 13 Inang mai'di tau la 
mangkahi'di'koa' aka' untindo'a'. Ampo' menna 
ang la tontong mampetahpa' lambi' kapuhaanna 
yato kamadahhaang inang la salama'. 14 La 
ungngitakoa' 'yato ang si pakarakeang anna 

ang mekarahko ii si'da-si'da' ke'de' di ongeang 
ang dai mala naongei. (Ingkanna tau ang 

la mambata pahallu la napihki' liu aka yato 
bahtuanna.) Donetoo ingkanna tau ang aha 
dinne di Yudea pahallu la malai siang dai' di 
bohto mahulla-hulla anna dai dipatei. 12 Tau 
ang sipatu yaling di aneang dasanna dang aha 
tempona la tamake' di huang dasanna ungngala 

aka-akanna. 1? Anna tau ang di hao di bela'na 
datunne' aha tempona la sumuleke' pano di 
dasanna ungngala pakeanna. 1” Donetoo la 
madahha si'da-si'da nasa'ding to dipoindo 

ang sipatu menge kehahtang, noa tunne' ang 
keana'-ana' maleake'. 18 Pa'sambayangkoa' anna 
malai indee dai la dahi di uhangngallo. 1? Aka' 
donetoo la dahi kamasuhsaang ang dai aha 
mantondong, ang dake' aha dahi mengkalao 
naonge Puang Alataala umpadahii inde lino 
lambi' dinoa anna dang la aha dahi sala sumule. 
20 Ponna ke dai napakapo'de' yato tempo Puang 
Alataala, inang dai aha tau ang la tuho. Ampo' la 
napakapo'de' aka' ungkalemui petauanna, dianto 
tau ang napillei. 2! Ke donentoo ponna aha tau 
mangngoaingkoa'tee, 'Itare, inderanne' dinne 

To Dilanti' la Mepasalama',' bahtu' naoatee, 
'Indoranne' di hao,' daa umpetahpa'i yatoo. 

22 Aka' mai'di la sule ang unsanga kalaena: 'To 
Dilanti' la Mepasalama" ampo' setonganna 
tadiaetee'. Anna la aha toe' ang unsanga kalaena: 
'nabi' ampo' setonganna tadiaetee'. La umpapia 
ang mepusa'-pusa' anna malai disanga si'da 'to 
pepasalama" bahtu' 'nabinna Dehata,' ampo' 
pahtuyunna la umbulitu' hupatau, moi petauanna 
Puang Alataala. 23 Dahi patama si'da-si'daia' 

di inahammu, aka' kutula' lohpo'mingkoa'te' 
indee aka ang la dahi dako'. 2? Ke puhang yatoo 

tempona kamasuhsaang, 'La malillimmi kalane 
aka' dang la aha pesilona mata allo anna bulang. 
25 Ingkänna bintang la manahoi yaho mai di langi' 
anna ingkanna kakuasaang ang aha yaho di langi' 
la sisaha'-saha'.' 2? Donento yatoo ingkanna tau 
la naitaa' Kodi' inde Ana! to Lino sule yaling di 
alla'-alla'na salehu' sitonda kakuasaang kayyang 
anna kamatandeang. ?” Pihsananna Kodi' inde 
Änä' to Lino la unsuoä' ingkanna malaeka'ku 
unghimpung samai petauangku di umba-umba 
naongei di lino, mengkalao di pote'na langi' ang 
tando tama lambi' sau di pote'na langi' ang tando 
sau. 23 Alai mesa pohapangang pano di poang 
ara. Monna yato tangkena mamata anna maluna' 
anna napahandu'mi mentahe', bahtuanna dang 
masae anna la kulla' bantimmi. 29 Noa tunto nei', 
ponna ungngitamokoa' tanda-tanda ang puha 
kupakalesoingkoa' langngena', la ungnginsammi 
ungngoatee marungku'mi tempona kasuleangku. 
30 Kutula'ingkoa' setonganna ingkanna tau ang 
tuho tempo dinoa inang dake' la hopu asang 
akinna dake' dahi ingkanna inde aka ang mane 
kutula'. 31 Langi' anna lino la tallang, ampo' 
ingkanna aka ang kutula' la tontong lolo nei' 
lambi' sapano-panona. 3? Didiona pihhang la 
dahii ingkanna yatoo, dai aha mesa tau ang 
mala mangnginsang. Moi ingkanna malaeka' 
yaho di suruka, moi Kodi' inde Ana', datuke' Ko 

kuinsang. Supung Ambeku ang mangnginsang. 
33 Dahi madakakoa' aka' daia' ungnginsang di 
pihhang tempona sule. 3? Kasuleangku sihapang 
mesa tau ang le'ba' pano di bohto ang makahao. 
Umpakuasa sabua'na la undakai dasang anna 
umpahenta to pandaka baba, aka' dai diinsang 
tempona la sumule yato puang dasang. 3? Umbai 
la sule di maloe, ke dai di tangnga bengi, bahtu' 
mebuhka' baya, bahtu' di dai'-dai' allo; ya' dai 
diinsang tehte'na. Madakakoa' anna malai ke 
pihsa' sule tomande'a' dakoa' hahe kulambi'. 
36 (13:35) 37 Aka ang puha kuoaingkoa', la kuoa 
toing nei' pano di ingkanna hupatau, diantoo: 
madaka lolokoa'!" 
14 1 Dongngalloke' mane temponai 
pa'rame-rameang Paskana to Yahudi 
anna pa'rame-rameang Ungngande Roti ang 
Dai Keragi. Kapala-kapala imang anna to 
pampakuhu ada' menge umpeang lalang ang 
situhu' pihki' karakenaii, umba la napanoa 
unsahka Puang Yesus anna malai ditahungkung 
mate. ? Ampo' sika naoatee, "Dai mala disahka 
di tempona pa'rame-rameang aka' umbai la 
umpasiba'di-ba'di tau mai'di." 3 Donetoo Puang 
Yesus di hoi' di Betania di dasanna ta Simon ang 
puha bosi lollo'na. Lella' mande suleng mesa 
bahine umbaha mesa buli-buli maleke ang keihsi 
minna'-minna' bomammi' ang masu'li' allinna. 

Mane natolloi mapia-pia dai' di baa'na Puang 
Yesus. 4 Aha sangngaka tau keaha' sipa'kara- 
kara, naoatee, "Akakae' indo kunanna anna 
ungkaleang-leangngii yato minna'? ? Aka' ke la 
nabalu'itoo umbai la sahtaung nasaho mesa tau 
allinna! Anna noa toi ke dibalu'i, ya' inde allinna 
mala disusaing pano di to pemase-mase." Mane 
sika ungkeaha'i yato bahine. ê Ampo' ma'kara 
Puang Yesus, naoatee, "Akana unsuhsairakoa' dio 
inde bahine? Aka' inde ang nababe mapia liu toe' 
pano di Kalaeku. ” To pemase-mase nei! dakoa' 
lengka' la sibaha lolo, lambi' mala ungkalemui ke 
ungngakuia', ampo' Kodi' daingkea' la sibaha lolo. 
8 Inde bahine umbabe aka ang la mala napapia. 
Dianto untollo lohpo' minna' bomammi' pano 

di Kalaeku, bahtuanna napasadiaa' la diku'bu'. 

3 Kutula'ingkoa' setonganna diamoto ang naongei 
dipepainsangnging Kaheba Mapianna Puang 
Alataala yaling di lino indee, ya' dia tuntone' la 
dipantula'i inde aka ang puha nababe bahine 
anna dikalehai loloi." 10 Pihsananna le'ba'mi ta 
Yudas Iskariot, mesa tunne' pahsikolana ang 
sampulo derua, pano di kapala-kapala imang, 
pahtuyunna la umbulitu' Puang Yesus. 11 Tahpana 
sika nahingngi pahtuyunna, sika kahsi liung lambi' 
ma'dandi la nabea doi'. Napahandu' siang inde 
ta Yudas semata umpeang lalang ang la naonge 
umbeho Puang Yesus pano diii. 1? Lambi'mi 

allo pampahandu'anna pa'rame-rameang 'Roti 
Takeragi.' Donetoo tau si untunu ana' domba, 
aka' la umpakahoa' Paska. Ya' mekutanang 
pahsikolana pano di Puang Yesus, naoatee, 
"Umba naongei ongeang ang ungkara'i ang la 
taongeia' umpaaha pa'rame-rameang Paska? 
Tuhoingkang anna maoang kipasadia ang la 
dipake." 13 Unsuong derua pahsikolana anna 
napasangngi naoaintee, "Laomokoa' dai' di 
Yerusalem. Yaho la sitammukoa' mesa muane 
sule tumimba. Tindo'i yato tau lambi' tama di 
dasang ang la napentamai, 14 anna ungngoaintee 
yato puang dasang, 'Nakutanaio Tuangkuhu 
didiona umba are' ongeang ang la naonge 
ungngande andeang pa'rame-rameang Paska 
sibaha pahsikolana.' 1? Yato puang dasang la 
natuhoingkoa' mesa tambing malua' yaho 

di loteng ang toka asammi yaho ingkanna 
pangkahka' ang la dipahallu. Diangnga'to ang 

la ungngonge umpatoka ang la taandea'." 

16 Le'ba'mi yato to deruai dai'. Tahpana yaho, 
nalambi' si'dang yato aka ang puha naoaing 
Puang Yesus. Ya' sika napasadiang ang sika 
napahallu ma'rame-rame. 17 Benginna yatoo, 
dai'mi inde Puang Yesus sibaha yato sampulo 
derua pahsikolana. 13 Tahpana sika lella' 
mande, ma'karang Puang Yesus, naoatee, 
"Kutula'ingkoa' setonganna aha mesa di 

alla'mua', ang lella' mande sibahaingke, 

ang la mambalu'a' dako' pano di tau ang la 
mampateia'." 19 Sika nahingnginna yatoo, 

sika mapi'di' liung inahanna lambi' mekutana 
simesa-mesang naoatee, "Tadiane' kodi' ne 
ang ungngoaing?" 2? Natimba'mi Puang Yesus 
naoatee, "Inang ahanna mesa di ingkammua' 
ang tapansolaiingnga' untomme' roti naung 
inde di piring. 2! Inang la matera'tee', Kodi' inde 
Ana' to Lino, situhu' aka ang tiuki' yaling di 
Suha' Masero, ampo' la tilakane' yato tau ang 
mambalu'a'. Malae' ke la danne' dipadahi tama 
di lino indee yato tau ang noa." ?? Mengeke' 
sika mande, ya' ungngalang roti Puang Yesus 
anna umpalaui behe dai' di Puang Alataala 
anna umbika-bikai yato roti, mane nasusai 
pano di pahsikolana anna naoaitee, "Alai indee, 
dianto inde batang kalaeku." 23 Puhai yatoo, 
ya' ungngala bung enu'ang ang keihsi angkoro' 
anna umpalaui behe dai' di Puang Alataala, 
mane nabeai pano diii, naenu' nasibala'-bala'i. 
24 Ma'karang Puang Yesus, naoatee, "Inde 
angkoro' dianto hahaku ang napake Puang 
Alataala umpasundung pa'dandianna. Inde 
hahaku la titollo unsulangngi ingkanna tau ang 
mampetahpa'. 22 Kutula'ingkoa' setonganna 
dang aha la kuenu' sala angkoro'. Diake' kuenu' 
salai ke ungngenu'a' angkoro' bakahu yaling di 

Kapahentaanna Puang Alataala." 2? Puhanna 
Puang Yesus sibaha pahsikolana umpenanii 
mesa penaniang pampudiang, ya' sika le'ba'mi 
bete' di Tanete Zaitun. ?” Ma'tula'mi Puang 
Yesus pano di pahsikolana naoatee, "Dangnga' 
la aha kapampetahpa'ammu, aka' yaling di 
Suha' Masero aha tiuki' tula'na Puang Alataala 
ang naoatee, 'Yato to pangkambi' la kupatei, 
lambi' ingkanna yato domba ang nakambi' la 
le'ba'i sisaha'-saha'.' 28 Ampo' ponna ke tuhomä' 
sumule dako', ya' la kupendoluirakoa'tee' 
lambi' naung di Galilea." 22 Mentimba'mi Petrus 
naoatee, "Moinnakato ingkanna inde mai solaku 
la pa'da asang kapampetahpa'anna, ampo' inang 
daeto ko la pa'da kapampetahpa'angku mating." 
30 Naoaminte Puang Yesus, "Kutula'ingko 
setonganna bengi dinoa dolunna mane' 
mentuhturuu' kapendoanna, inang puhama' 
umbahoi pentallung." 31 Mentimba'mi Petrus 
naoatee, "Moinnakato anna la mate toua' 

kodi' sibahaingke, inang daete' aha lalang la 
kubahoio." Ingkanna yato pahsikolana ang 
senga' ma'tula' toe' noa. 3? Lambi'mi Puang 
Yesus sibaha pahsikolana bete' di mesa ongeang 
ang disanga Getsemani. Ya' ma'karang Puang 
Yesus pano diii naoatee, "Ohko'mokoa' done 
indee aka' la ma'sambayangka'." 33 Umposolang 
Petrus, Yakobus anna Yohanes mao sibaha. Ya' 

unsa'dimmi kamasuhsaang inde Puang Yesus 
anna datung hapa' inahanna. 3? Ungngoaminte 
yatoii, "Masuhsa liu inahangku dinoa, sinnoa yato 
ang la mate kusa'ding. Tohhomokoa' dinne anna 
madakakoa'." 33 Ya' le'ba'mi sau-sau sai'di' Puang 
Yesus, mane mengkuntu'i ma'sambayang. Yaling 
di sambayanna napalau ke malai dai naolai yato 
kamadahhaang, 3? naoatee, "O Ambe', Ambeku, 
dai aha mesa ang tala mala umpadahi. Ke la malai 
anna umpakahaoingka' inde kamadahhaang di 
hao mai di Kalaeku, ampo' tadia pangngelo'ku 

la dahi, supung pangngelo'mu ang la dahi." 

37 Puhanna yatoo, sumuleng Puang Yesus 
umpellambi'i yato tallu pahsikolana ang lella' 
hahe. Ma'karang pano di Simon Petrus, naoatee, 
"Haherakako nee Simon? Daraka dio untahang 
moi poro santehte' madaka? 3? Madakakoa' 
anna pa'sambayangkoa' anna malai tahang 
kapampetahpa'ammu ke disanda'i. Kuinsang 
inang pemalakoa' mepaihang, ampo' dasiang 
mala aka' inang noa tubunne' sipa'na hupatau 
malamma." 39 Le'ba' bumi do ma'sambayang 
inde Puang Yesus umpalau bou yato ang puha 
nasambayangngi langngena'. 40 Puhai, sumule 
bumi umpellambi'i yato tallu pahsikolana. Ampo' 
yato pahsikolana hahe bou nalambi' aka' situndu 
liung. Lambi' dai sika nainsang aka la naoa pano 
di Puang Yesus. “1 Puhanna ma'sambayang 

kapentallunna, sumule bumi anna ma'kara boi, 
naoatee, "Akana mohahe-hahe lolorakoa' dio? 
Itai, la lambi'mi tempona Kodi', inde Ana' to 
Lino, la dibeho pano di tau ang umpa'bali Puang 
Alataala. 4? Ke'de'mokoa'! Suleng yato tau ang 
la mambehoa'. Maimokoa' talao tapellambi'i." 

43 Donetoo, mengeke' ma'kara Puang Yesus, 
suleng yato ta Yudas sibaha sangkombongang 
kayyang tau ang nasuo kapala-kapala imang, to 
pampakuhu ada' anna setobaha'ang: aha ang 
umbaha pa'dang, aha ang umbaha sumambu. 
(Inde Yudas mesa di alla'na sampulo derua 
pahsikolana Puang Yesus.) 44 Yato ta Yudas inang 
puhang umbea tanda pano di tau ang nasibahaing 
naoaintee, "Diamoto tau ang kuurung dako', ya' 
dianto ang la unsahkaa'!" 4 Umpellambi'i siang 
Puang Yesus inde ta Yudas anna naoaitee, "O 
Tuang!" mane naurungngi. 4? Ya' tahpa sika pano 
siang yato tau mai'di ang nasibahaing unsahka 
Puang Yesus anna nasahkai. ^ Aha mesa di 
alla'na pahsikolana ang unsinta' pa'danna, mane 
natepa'ing talinganna mesa sabua'na handang 
pongkahana imang. 48 Ma'karang Puang Yesus, 
naoatee, "To pabokorakaka' indee anna sulekoa' 
umpesele'ingka' anna umbaha sumambu la 
unsahkaa'? 49 Allo-allo si mampakuhua' di hipe di 
Dasang Ada'na Puang Alataala di tingngayomua', 
ampo' akana da' unsahka? Ampo' inang la 

noaete' anna malai situhu' aka ang diuki' yaling di 
Suha' Masero." 3? Ingkanna yato to pentindo'na 
sika lumpa' umpellei Puang Yesus. ?! Donetoo 
aha mesa ana' muane ang mekundai supu 
handu' umpentindo'i Puang Yesus. Pemala la 
sika nasahka yato tau, ampo' supung mala 
nahondongngi handu'na, ?? lambi' le'ba' 
ma'lumpa'-lumpa' mohobelang. ?3 Puang Yesus 
dibaha bete' di dasanna handang pongkahana 
imang. Di hipe aha ingkanna kapala-kapala 
imang, to pampakuhu ada' anna setobaha'ang 
tihimpung. ?? Yato Petrus mentindo' malamba' 
di kebo'na Puang Yesus lambi' mentama di 
tahampa' dasanna handang pongkahana imang. 
Mohko'mi yaling sibaha to pandaka dasang 
mamindu di behing api. ?? Ingkanna kapala imang 
anna to Mahkeada' Yahudi umpeang si'da-si'da 
lalang anna malai ullambi' mesa tau ang la mala 
untula' didiona aka ang hali nababe Puang Yesus 
anna malai ditahungkung mate. Ampo' dasiang 
mala nalambi' sa'bi ang maleso: 7? ingkanna 

ang nalambi' dai sinnoa-noa pansa'biinna. 

57 Aha sangngaka to pansa'bii ang mangngoatee, 
58 "Puha kihingngi inde tau ma'kara la untalei 
are' Dasang Ada 'na Puang Alataala ang napapia 
hupatau, mane la napake'de' salai are' ang tadia 
pambabena hupatau yaling di tallu allona." 

59 Ampo' moi indee pansa'biinna dinoa sisala-sala 

tula' toi. 2? Ke'de'mi yato handang pongkahana 
imang di olona to Mahkeada' anna ma karai 
pano di Puang Yesus naoatee, "Ahanaraka inang 
dai ungngaku untimba'i inde mai petanda'na 

tau ang natanda'ingko?" 81 Ampo' mahta-mahta 
supu Puang Yesus; dai aha natimba'i. Mekutana 
sala bumi yato handang pongkahana imang, 
naoatee, "Diongka ne To Dilanti' la Mepasalama', 
dianto Ana'na Puang Alataala?" 2? Natimba'mi 
Puang Yesus, naoatee, "lo, Kodi'mito indee. 
Ampo' kutula'ingkoa': la aha tempona la 
ungngitakoa' Kodi' inde Ana' to Lino mohko' yaho 
di ongeang kakeangka'ang, tando kuananna 
Puang Alataala ang handang ma kuasa, anna 

la sulea' yaho mai di langi' di hahona salehu'." 

63 Nahingnginna yatoo keaha' liung yato handang 
pongkahana imang lambi' unseu'-seu' kaya'na 
anna naoaitee, "Dante' tau pahallu umpeang sala 
to pansa'bii. 64 Aka' unghingngingnga'ne' tula'na: 
ungngangka' kalaena, pemala sinnoa Puang 
Alataala! Umbaa' dio noa kabohtuammu?" Sika 
kohang, naoatee, "Tapateiia'!" 25 Natingkurui 
siang anna nasampungngi matanna, mane 
nadangkuii sibaha naoatee, "Lahpa'ii: menna ang 
mandangku'o?" Pano tunne' yato to pandaka 
padangku'. 66 Yalingke' Puang Yesus di To 
Mahkeada'. Donetoo inde Petrus yalingke' di 
tahampa'. Suleng mesa ana' bahine, sabua'na 

handang pongkahana imang. ?” Ungngitang 
ta Petrus mamindu, napamapekaleso lindona 
anna naoaintee, "Darakae' dio tung dio nee 
ang si nasibahaing Yesus to Nazaret?" 68 Ampo' 
nabahoi, naoatee, "Daeto ko kuinsang aka ne 
ang ungngoaing." Mane mendendei pano di 
baba hala. [Donetoo mentuhturuu'mi mane'.] 
69 Ungngita sala bumi Petrus yato bahine, 
ma'karang pano di tau senga' ang sidungku' 
baba, naoatee, "Inang diante' indee mesa solana 
yatoii!" 7? Naoate, "Kodi'? Akana la ahae'?" Dai 
masae sika ma'karang yatoii pano di Petrus, 
naoatee, "Damong umpa'baho. Inang dionnang 
mesa, aka' to Galileao!" 7t Naoantee, "Naitaä' 
ko Dehata, ke la kodi'i! Dai ne kuinsang tau ang 
ungngoaingnga'!" 72 Tahpa mentuhturuu' bumi 
mane' kapendoanna. Ya' nakalehaing Petrus 
yato ang puha naoaing Puang Yesus, naoatee, 
"Dolunna la mentuhturuu' mane' kapendoanna, 
la umbahoiä' pentallung." Musemmi Petrus 
kasungngu'-sungngu'. 

1 Mebengngi'-bengngi' ma'himpung 
15 sampai' ingkanna To Mahkeada' Yahudi, 
diantoo: kapala-kapala imang, to pampakuhu 
ada' anna setobaha'ang. Sika nabohtu la 
umpungo Puang Yesus anna nabahai pano di 
Tuambahsa' Pilatus. ? Lambi' pano nakutanaing 
Pilatus, naoaintee, "Diongka ne tomarayanna 


15.3-13 236 


to Yahudi?" Natimba'mi Puang Yesus, naoatee, 
"Noanto ne ang untula'." 3 Kapala-kapala imang 
mangngoatee, "Mai'di pembabena ang tanoa ne 
tau, tahuhu liu ang nababe." 4 Mekutana sala 
bumi ta Pilatus, naoatee, "Daraka la ungngaku 
mentimba'? Hingngike' mai'di liu aka ang 
natanda'ingko!" > Ampo' dai aha aka natimba'ing 
Puang Yesus. Dianto anna pusa'i Pilatus. ê Suleng 
tau mai'di anna napalaui ke malai dinoa dituhu'i 
kabiasaang dianto: pihsang sahtaung di tempona 
pa'rame-rameang mala dilahpa' mesa tau yaling 
mai di tahungkung situhu' pampalaunna tau 
mai'di. Donetoo aha mesa tau ang disanga 

ta Barabas ditahungkung sibaha sangngaka- 
sangngaka solana ang papateang naonge ahai 
kaha-kaha ullabang to pa'pahenta. 7 (15:6) 

8 (15:6) ? Mekutanang Pilatus, naoatee, "Oa' to 
Yahudi, la ungngakurakaa' ke kulahpa'ingkoa' 
inde Yesus, tomarayammu?" 10 Aka' inang 
nainsang naoatee inde kapala-kapala imang 
umbeho pano Puang Yesus aka' nakasuehe. 

11 Ampo' yato kapala-kapala imang unse'de' 

tau mai'di anna malai umpalau Barabas ang 

la dilahpa'. 1? Mekutana sala bumi pano di 

tau mai'di, naoatee, "Ponna ke noai nee, 

ya' aka la kubabeing pano yato di tau ang 
ungngoaingnga'tee: Tomarayanna to Yahudi?" 

13 Sika kohang naoatee, "Pateiia'! Toke'ia'! 

Entengngia' teyyena!" 14 Sika nakutanai sala 
bumi Pilatus, naoatee, "Ampo' kakarakeang aka 
ang puha nababe?" Ampo' tuhtuang mekoha, 
naoatee, "Pateirea'! Toke'ia'!" 15 Inde Pilatus 
pemala umpamasannang yato inahanna tau 
mai'di, dianto anna nalahpa'ing ta Barabas. Mane 
unsuoi tau umpohetong Puang Yesus, mane 
nabahai do la natoke' dai' di kayu sitambeng. 
16 Nabahang tantara inde Puang Yesus tama 

di kanto' poropensi mane untambai asangngi 
solana tihimpung. 1” Sika napakainu'-inu' 
sibaha napakauho-uho. Umpakei Puang Yesus 
kaya' ang sinnoa hupamna ang si napake 
tomaraya anna umpapiai songko' kedui mane 
nasongko'ing. 18 Puhaitoo, kamba' natabe'ing 
malimuntu' naoatee, "Tabe', Tomarayanna to 
Yahudi." Pihsananna sika ungngalang huntung 
anna napa'lengko'-lengko'i baa'na, mane 
napa'tingkuru-kuruii. 12 (15:18) 20 Puhanna 

sika napakainu'-inu', ya' sika naalaing sumule 
yato kaya' malahtu ang sika napapakeiing anna 
nabala'i sumule yato ang inang kaya'na toboe'. 
Mane nabahai sohong aka' la ditoke' dai' di kayu 
sitambeng. ?! Di hao di tangnga lalang sitammu 
mesa tau ang disanga ta Simon. Inde ta Simon, 
dianto ambena ta Aleksander anna ta Rufus, to 
Kirene, sule di hoi' mai di bohto senga', la tama 
di bohto mahoa'. Sika napahsang umbulle yato 

kayu sitambeng. 22 Sika umbahang Puang Yesus 
dai' di mesa tanete saohko' ang disanga 'Golgota' 
(bahtuanna: 'ongeang kahuhhung'). 23 Lambi' 
dai', sika napaenu' angkoro' ang dipasibolo 
sanghupa pakuli pepamasahhu' ang disanga mur, 
ampo' dai naaku. 2? Pihsanamna di dai'-dai' allo, 
sika napaso'mi teyyena anna bihti'na naung di 
kayu sitambeng, mane napake'de'i naung di 
bombeng. Pihsananna nasusa-susa yato kaya'na 
Puang Yesus umpake nomoro' anna pantangngi 
mandohe'. 22 (15:24) 26 Yaho di haho baa'na 

aha papang ang dipangnguki'i suhunna anna 
ditoke'i ang naoatee "Tomarayanna to Yahudi." 
27 Napake'de' tou nei' derua kayu sitambeng 
senga' ang napantoke'i derua to paboko, mesa 
tando di kuananna, mesa tando di kaihinna 
Puang Yesus. ?3 [Dahi tahpa'mi ang tiuki' yaling di 
Suha' Masero, diantoo: mesa tunne' ang diangka' 
to pabali-bali.] 2? Yatoo ingkamna to liu lalang sika 
umbisi' Puang Yesus anna nabilli'ing matanna. 
Aha ang mangngoatee, "Kusanga dio ne ang 

la ungkarakei Dasang Ada'na Puang Alataala, 
mane umpake'de' salai yaling di tallu allona. 

Ke disangao to manahang, ya' tuhungngo yaho 
mai, pasalama'o kalaemu!" 32 (15:29) 31 Noa 
tunne' inde kapala-kapala imang sibaha to 
pampakuhu ada' mambisi', naoatee, "Mala nei' 
umpasalama' tau senga', ampo' akana bilang 

daine' umpasalama' kalaena? 32 Ponna inang To 
Dilanti' la Mepasalama', Tomarayamna si'da to 
Israel, ya' mapiae' ke la tuhungngi yaho mai di 
kayu sitambeng. Ponna noa, ya' kipetahpa'mitoo 
kioate To Dilanti' la Mepasalama' si'da." Moi 
yato derua to paboko ang ditoke' di behinna 
sibali mambisi' toi. 33 Donetoo umbai tehte' 
sampulo derua tangnga allo, ya' pihsa' malillimmi 
kalane lambi' tehte' tallu di solo' allo. 34 Tahpana 
tehte' tallu solo' allo, ya' mekohang yaling di 
basana Puang Yesus napekayyangngi naoatee, 

" Eloi, Eloi, lama sabakhtani?" ang bahtuanna: 
"O Puang Alataala, Dehatangku, akaboi anna 
umpelleia'?" 33 Nahingnginna yato sangngaka 
tau ang ke'de' di hao, ampo' sala' hingngi, 
ma'kara naoatee, "Hingngirea', untambai Nabi 
Elia!" 35 Mesa di alla'na yato tau mai'di tahpa 
lumumpa' ungngala lomo', mane natonangngi 
naung di angkoro' mainsung, anna nasengke'i 

di pote' bulo, anna nadoangngi dai' umpaenu' 
Puang Yesus, lella' ma'kara, naoatee, "Taempeiia' 
umbato ke sulei Elia napatuhung." 3” Mekohang 
Puang Yesus napekayyangngi, ya' pohsu'mi 
penanahanmna. 38 Yaling di Dasang Ada'na 

Puang Alataala aha inni' kaing makambang 

ang ungngalla'i Tambing Masero anna Tambing 
Handang Masero. Donetoo matena Puang Yesus, 
tahpa tilalla' tibahe derua mengkalao yaho 

lambi' naung di pote'na. 3? Yato to pambahanang 
tantara ang ke'de' di olona kayu sitambeng 
ungngita umba noa kamateanna Puang Yesus, 
mane ma'karai naoatee, "Tahpa'e' tora' indee 
tau Ana'na si'da Puang Alataala!" 40 Aha toe! 
sangngaka-sangngaka bahine ang mangngita 
makahao ang sibaha-baha Maria Magdalena, 
Salome anna Maria ang indona Yakobus ang 
mahati' anna Yusuf. ^t Dianto inde ingkanna 
bahine ang sika umposolai Puang Yesus naonge 
hoi'i di Galilea. Anna mai'dike' bahine senga' 
ang nasibahaing sule hoi' mai ang tohho di 
Yerusalem. 42 Donetoo di mahammo, ampo' 
tadiake' pampahandu'ang allo katohhoang, 

43 sule mesa to Arimatea, ang disanga Yusuf, 
umpellambi'i Tuambahsa' Pilatus. Inde Yusuf 
mesa tunne' di alla'na To Mahkeada'na to Yahudi 
ang dipakeangka', ampo' ang ungngempei 
Kapahentaanna Puang Alataala. Mengkabahani 
umpalau bahkena Puang Yesus pano di Pilatus. 
44 Tingke'du' inde Pilatus tahpana unghingngi 
kahebana Puang Yesus mate. Tahpa untambaing 
tantara ang mandakai anna nakutanaii, 
naoatee, "Mate si'dangka?" # Unghingnginna 
pentimba'na yato to pandaka, ya' umpabeing 
Yusuf inde Pilatus ungngala bahkena Puang 
Yesus. “? Inde Yusuf tahpa ungngalli pebalung, 
mane umpatuhungngi bahkena Puang Yesus 

anna nabalungngi. Puhai yatoo napatamang di 
ku'bu' batutung ang puha dibombeng tama di 
batu papang, mane ungkisu'i mesa batu kayyang 
pano di baba ku'bu' anna nalapa'ing. 4? Donetoo 
Maria Magdalena anna Maria, indona Yoses, sika 
nanenne'i umba naongei dipangku'bu'i. 
16 1 Puhamna yato allo katohhoang, 
ungngalling minna'-minna' inde derua 
bahine sibaha ta Salome ang la naminna'ing 
bahkena Puang Yesus pano di ku'bu'na. 
2 Mebengngi'-bengngi' naonge le'ba' pano. 
3 Tahpana yato di tangnga lalang situla'-tula'mi 
naoatee, "Menna ang la mala manduluiingkea' 
ungkisu' indo pelapa'na baba ku'bu'? Aka' 
kayyang liu." Ampo' lambi'na pano sika 
ungngitang yato batu pelapa' ku'bu' puha 
dikisu' lambi' titungka'mi. 4 (16:3) ? Sika 
mentamang yato di ku'bu', tahpa ungngita 
mesa to mahati' ang mekaya' kalambe' mabusa 
mohko' di tando kuanang. Sika tingke'du'mi 
mahea'. € Ampo' ma'kara yato tau, naoatee, 
"Daummahea'a' aka' kuinsang sulekoa' umpeang 
Puang Yesus, to Nazaret ang hali ditoke'. 
Ampo' dang aha dinne. Tuhong sumule. Itake' 
dianto inde ang dipampaongei. 7 Dahi dinoa 
sumulemokoa', painsangngiia' pano di ingkanna 
pahsikolana londo-londona Petrus. Oaintee: 
Napendoluimokoa' are' naung di Galilea, ne. 

Di hoi'ke' mane ungngitaia' sinnoa yato ang 
puha naoaingkoa'." 3 Sika sohommi yaling 

mai yato di ku'bu', mane le'ba'i sika lumpa' 
aka' sikadindi' mahea'. Daliu sika nasaha 
napepainsangnging, tandana mahea'. ? [Tahpana 
tuho sumule Puang Yesus yato di mebengngi', 
uhu-uhuna umpepaitaing Kalaena pano di ta 
Maria Magdalena, (ang dolu puha nahambaiing 
pitu setang yaling mai di kalaena). 1? Puhanna 
naita, le'ba'mi inde bahine napepainsangnging 
pano di ingkamna ang si biasa naposola Puang 
Yesus. Donetoo lella' kamasuhsaang. 1! Tahpana 
nahingngi kahebana tuho sumule ang naita 

ta Maria, dai sika napetahpa'. 12 Puhai yatoo, 
umpepaita buming Kalaena pano di derua to 
pentindo'na umpake ang la dai mala tahpa 
nainsang, naonge lella'i mellao pano di bohto 
senga'. 3 Puhamna naita, sika sumuleng inde 
to deruai anna do umpainsangngii yato solana 
ang senga'. Ampo' datoine' napetahpa' yato 
solana. 14 Katimpa'anna umpepaitaing Kalaena 
pano yato di sampulo mesa pahsikolana 
naonge lella'i mande. Nakambahoming Puang 
Yesus aka' dai sika umpetahpa' tula'na yato 
tau ang hali mangngita. 1° Sika naoaminte 
Puang Yesus, "Laomokoa' lelengngi lino, anna 
umpopepainsangnging Kaheba Mapianna 
Puang Alataala pano di ingkanna hupatau. 

16 Menna-menna ang mampetahpa' anna 
umpebeaing kalaena la ditero' la salama': 
ampo' menna ang dai mampetahpa' la 
ditahungkung nei'. 1? Dianto inde tandana 

tau ang mampetahpa'. Sika la ullaba'i mai'di 
setang yaling di sangangku, sika la ma'tula' 
umpake basa ang dai aha sika napellaya'i: 1 moi 
untokei ile bahtu' ungngenu' hasung datoi la 
sika maaka; ponna unsahpa to makorong la 
bono'." 19 Puhanna yato sika napa'karai Puang 
Yesus, tahpa tiangka' siang dai' di suruka anna 
mohko'i yaho di tando kuananna Puang Alataala, 
dianto ongeang kakeangka'ang. 20 Sika le'ba'i 
siang inde pahsikolana umpepainsangnging 
Kaheba Mapia di umba-umba naongei. Tontong 
naposolai Inaha Maserona Puang Alataala 
yaling di pengkahanganna si umpake tanda 

ang mepusa'-pusa' anna malai nainsang to 
pa'pehingngi naoate, "Tahpa' si'da ang natula'."] 


Lukas 


1 10 Teofilus ang dipakeangka', Mai'ding tau 
napengkabela-belai ungnguki' manahpa 
yato ang hali dahi yaling di alla'-alla'ta didiona 
Puang Yesus. ? Yato ang sika nauki' sinnoa siang 
aka ang hali tahingngi di hao mai di tau ang 
mengkalao dolu inang unsa'bii yato kaha-kaha 
ang hali dahi, lambi' sika mendahi to pambaha 
Kaheba Mapia. 3 Dahi aka' hali kupamapahehsa 
yato ingkanna kadahiang mengkalao di uhaka'na, 
ya' kubohtung kuuki' mesa suha' ang la 
mampakaleso manahpaingko ingkanna yatoo. 
4 Kupanoa ama malai ungnginsang ungngoatee 
ingkanna yato aka siamo ang hali dipaturuingko 
inang tahpa' si'da-si'da. ? Di tempona Herodes 
mendahi tomaraya di hao di Poropensi Yudea, 
aha mesa imang disanga Zakharia. Inde imang 
mesa di alla'na peana'anna Imang Abia. Bahinena 
disanga Elisabet, peana'anna toe' imang. ? Inde 
to sisangkolung sahing maroho di olona Puang 
Alataala anna tuho situhu' pahenta anna 
atohanna Dehata sitonda dai aha sallaanna. 

7 Ampo' aka' sahing matuang anna aka' inde 
Elisabet tamanang, lambi' dai sika aha ana'na. 
8 Pihsang tempo lambi'mi tempona peana'anna 

Imang Abia la umbabe pengkahanganna imang 
di olona Puang Alataala yaling di Dasang Ada'na. 
Dahi Zakharia umbabe yato pengkahangang, 

3 aka' naonge amna sika napilleii yato imang, 
menna ang la mangngala bahe, ya' Zakhariae' 
ang nahoa lotterei ang mentama di ongeang 
Masero untunu kayu-kayu bomammi' yaling 
ang mendahi penombaang, situhu' kabiasaanna 
imang. 10 Dahi lella' untunu kayu-kayu bomammi' 
di olona Puang Alataala, ya' yato tau mai'di sika 
mangngempene' yaling di aneang lella' sika 
ma'sambayang. 11 Pihsananna mengkalanda'mi 
mesa malaeka'na Puang Alataala umpellambi'i 
Zakharia. Ke'de' di hao yato di tando kuananna 
ongeang pantunuang kayu-kayu bomammi'. 

12 Naitanna yatoo, ya' pihsa' tungke'du'mi 
sitonda mahea'. 3 Ampo' ma'tula' yato malaeka' 
naoatee, "O Zakharia, daa ummahea', aka' 

la ahante' kalemba'anna yato sambayammu. 
Elisabet bahinemu la napadahiingko mesa 
muane-ane. Yato ana' pahallu unsangai Yohanes. 
14 La masannang liuo anna kahsi aka' kadahianna 
yato ana', anna dai dio supu la masannang 

liu, ampo' mai'dike' tau senga'. 19 Yato änä' 

la keangka' liu di olona Dehata, anna dai aha 

la ungngenu' angkoro' bahtu' senga'na ang la 
melango, dia tuke' inang la napunnoi Inaha 
Masero mengkalao di kehahtangnging. 18 La 

mai'di to Israel natehte sumule umpenombai 
Puang Alataala Dehatannaii. 17 La mendahi 
pesuona Puang Alataala ang matoho anna 
ma'kuasa sinnoa Nabi Elia. Anna la umpasikapiai 
to baha' anna ana'na, anna tau ang dai untuhu'i 
atohang la sumule pano di lalang ang tahpa' aka 
pepakuhunna. Ingkanna yatoo la nababe anna 
malai tokang inahanna mai'di tau untammui 
manahpa Dehata. " 18 Ya' mekutanang Zakharia 
pano yato di malaeka' naoatee, "Umbangko 

la kupangnginsangngi ke la pake dahi si'dai 

ne ang untula', aka' sahing matuamang inde 
bahineku?" 19 Mentimba'mi yato malaeka' 
naoatee, "Kodi'mitoo inde Gabriel ang si 
napakasuo-suo Puang Alataala. Si ke'de'a' di 
olona. Dinoa nasuoa' la kupa'karaio anna malai 
kupalambi' inde kaheba mapia mating. 2? Ampo' 
ahana inang la pepeo anna dao mala ma'kara 
lambi' dahi asang inde aka ang kutula', aka' 

dai umpetahpa' inde kaheba ang inang la dahi 
si'da ke dako'i." 21 Donetoo yato tau mai'di ang 
menge sika mangngempe yaling di aneang, 

sika pusa' nasa'ding ungngempei Zakharia, aka' 
masae maho yaling di Dasang Ada". 2? Tahpana 
sohommi Zakharia yaling mai, ya' mamansing 
supu pano yato di tau mai'di aka' dai mala 
ma'kara. Sika nainsammi yato tau mai'di naoatee 
mane hali kaita-ita yaling di Dasang Ada'. 


1.23-32 247 


23 Puhai ungngola durunganna, ya' sumuleng 
pano di dasamna. 24 Sangngaka-sangngakai 
masaena puhamna yatoo, ya' kehahtammi 
Elisabet anna dai umpepaitaing kalaena yaling di 
lima bulanna situhu' kabiasaanna tau donetoo. 
25 Naoatee, "Kahsi liua' dinoa aka' nakalemuia' 
Dehata lambi' napa'daiingka' inde tamanang 
ang masaeng kuposili di olona tau mai'di." 

26 Yaling di kaunnunna bulanna hahtanna 
Elisabet, Puang Alataala unsuo malaeka' Gabriel 
mao pano di mesa bohto di hao di Galilea 
disanga Nazaret. 2? Nasuo la umpellambi'i mesa 
ana' bahine ang menge sidohe Yusuf, mesa 
peana'anna Tomaraya Daud. Yato bahine disanga 
Maria. 2 Tahpana lambi' yato malaeka' pano di 
dasanna Maria, ma'tula'mi naoatee, "Salama' 
mating di dio ang nabehe Puang Alataala, 

aka' inang naposolaio." 2? Nahingnginna Maria 
yato tula', ya' tungke'du'mi anna mekutanai 
yaling di inahanna naoatee, "Pake akang indo 
bahtuanna kara salama'na?" 3? Ma'tula'mi yato 
malaeka' naoatee, "Daa ummahea' Maria, 

aka' dio ullambi'o pebehe kayyang di olona 
Puang Alataala. 3t La kehahtangngo dio anna 

la umpadahio mesa ana' muane-ane ang la 
pahallu unsangai 'Yesus.' 3? Yato ana' la keangka' 
liu anna la disangai Ana'na Puang Alataala 

To Handang Matande, anna Kalaena Puang 

Alataala ang la mangngangka' mendahi Tomaraya 
sinnoa Daud nenena. 33 Anna Dianto ang la 
umpahentai ingkanna peana'anna Yakub lambi' 
sapano-panona aka' dai la aha katampa'anna 
katomarayaanna." 34 Mekutanang Maria pano 
yato di malaeka' naoatee, "Umbanne' ne la 

noa la mala dahi pano di kodi' aka' dake' aha 
sangkolungku?" 3? Mentimba'mi yato malaeka' 
naoatee, "Inaha Masero la mampentamaio 
anna kakuasaanna Puang Alataala ang dai aha 
mantondong la mansapu'o. Dianto suhunna 
anna ne ana' ang la umpadahi la masero anna 

la disangai Ana'na Puang Alataala. 36 Anna 
pahallu toi ungnginsang, setonganna Elisabet 
solasohommu ang matuang anna masaeng 
tamanang, dinoa menge toe' ungkehahtangnging 
mesa ana' muane-ane ang mellaong kaunnunna 
bulanna dinoa. 3” Aka' dai aha ang tala mala 
nababe Puang Alataala." 33 Ma'tula'mi Maria 
naoatee, "Ya' padahi si'danto ne ingkanna aka ang 
untula', aka' inang sabua'naa' Puang Alataala." 
Ya' le'ba'mi yato malaeka' umpellei Maria. 

33 Donetoo mengkalaong Maria anna maoi pano 
di mesa bohto di alla'na tanetena Poropensi 
Yudea. @ Di hao yatoo, ya' mentamang di 
dasanna Zakharia anna umpalambi'i kara salama' 
pano di Elisabet. 4t Tahpana nahingngi Elisabet 
yato kara salama'na Maria, ya' tibihtung yato 

ana' yaling di kompenna, anna tahpa napunnoii 
Inaha Masero inde Elisabet. 4? Mane ma'tula'i 
kakoha-koha sitonda kakahsiang naoatee, "Inang 
la dibeheo di alla'na ingkanna bahine, noa tunne' 
ne ana' ang ungkehahtangnging la dibehe toe". 
43 Pake menna turaka' ko indee lambi' indona 
Dehatangku sule mallumbaa'? 44 Aka' setonganna 
tahpana kuhingngi kara salama'mu inde ana' 
ang menge kukehahtangnging tahpa tibihtu 
yaling di kompengku kahsi liu. ^ Anna inang 
kahsio aka' umpetahpa'mi ungngoatee yato 
ingkanna ang hali napainsangngio Dehata inang 
la sundung asang." 46 Ma'tula'mi Maria naoatee, 
"Mengkalao di inahangku kupamatande Puang 
Alataala, 4” anna masannang liu inahangku aka' 
Puang Alataala, To Pepasalama'ku, 48 aka' dasiare' 
kasi ungkalimpangngi kodi' inde sabua'na ang 
memase-mase. Setonganna napahtung dinoa 
ingkanna tau di lino la naoa asangngingka'tee, 
'kehongko'.' 22 Aka' To Handang Ma'kuasa 
umpadahing pembabe-pembabe ang dai 

aha mantondong pano di kodi'. Ya' inang 
masero sangamna. 3? Anna dai aha nabolinna 
pa'kalemunna pano di mal'lapi'-lapi' tau ang 
mahea' pano. ?! Napalanda' kakuasaanna anna 
pampadahi Kalaena anna umpasisaha'-saha' 
ingkanna balinna ang ang malangka' inaha. 

52 [ngkanna to kepangka' napatuhungngi 

pangka'na anna umpakeangka'i ingkanna- 
ingkanna tau ang nasanga solana dai keangka!'. 
33 Pano di tau ang manono napapunnoi andeang 
ang mapia, anna panone' di to makaka nasuone' 
sumule dai aha aka nabea. ? Ma'kalemu pano di 
kita' to Israel, sabua'na, aka' dai nakalimpangngi 
ma'kalemu pano di >” peneneanta Abraham 
anna peana'anna lambi' sapano-panona situhu' 
ang puha nadandiing." 3? Donetoo tohhoke"' 
Maria umbai tallu bulanna masaena mane 
sumulei. >” Pihsananna sundummi bulanna 
hahtanna Elisabet, anna lambi'mi tempona la 
keana', ya' ungkeana'ing mesa ana' muane-ane. 
58 Tahpana nahingngi ingkanna sola bohtona 
anna ingkanna solasohonna didiona umba 

noa pa'kalemu kayyanna Puang Alataala ang 
napalanda' pano, ya' sangka' ma'kahsi-kahsi 
asammi sibaha-baha. ?? Lambi'i kakahuanna 
allona kadahianna yato ana”, ya' sika sule asammi 
untille yato ana', anna boheng sika la nasangaii 
Zakharia, napasikona ambena. 2? Ampo' ma'tula' 
indona naoatee, "Dai, inde ana' pahallu disangai 
Yohanes." 81 Ma'tula'mi yatoii naoatee, "Dai aha 
di alla'na solasohommu ang muane ang disangai 
noa." 82 Ya' sika mamansing pano di ambena, 
anna sika napekutanaing didiona aka ang la 
nasangaiing yato ana'. 3 Ya' umpalaung ang 
dipangnguki'i anna nauki'i, noa indee: Sanganna 

dianto Yohanes. Ya' sika pusa' asammi yato 
ingkanna tau. 2? Done sianto naongei tibuhke 
suana Zakharia lambi' ma'tula' umpudi sanganna 
Puang Alataala. ?? Sika mahea' asammi ingkanna 
tau ang tohho sidungku' dasanna Zakharia 

anna yato aka ang dahi mendahi potula'ang 

di ingkanna pebohtoang di Yudea. ?? Anna 
ingkanna tau ang manghingngi, napadipihki'na 
liu yato kaha-kaha ang dahi, anna sika naoaitee, 
"Bahtu' la mendahi aka are' inde ana' ke dako'i?" 
aka' natehte lolo teyyena Dehata. ?” Zakharia, 
ambena yato ana', napunnoi Inaha Masero lambi' 
ma'kara-kara naoatee, ?? "Dipudi sanganna 
Puang Alataala, Dehatanna to Israel, aka' sule 
unsulangngi petauanna. 2? Nabeaingkea' To 
Pepasalama' ang matoho si'da-si'da, peana'anna 
Tomaraya Daud, sabua'na, 7? situhu' ang puha 
natula' mengkalao dolu ungngolai nabinna 

ang masero, "t anna malaingkea' nalahpa' di 
hao mai di balinta, anna di hao mai di teyyena 
tau ang mangkahi'di'ingkea'. 7? Lambi' landa' 
pa'kalemunna pano di peneneanta, anna la 
ungkalehaii pa'dandianna ang masero. 73 Dianto 
pa'dandiang ang hali natula' pano di Abraham, 
peneneanta sitonda napopindai, didiona 
pebehena pano di kita'a' 7? anna malaingkea' 
lahpa' di hao mai di teyyena balinta lambi' la 
malaingkea' dai mahea' umbeho kalaeta dai' di 

Puang Alataala, 7° yaling di kamaseroang anna 
kamarohoang di olona, yaling di salu katuhoanta 
lambi' mateta. 7? Anna dio, änä'ku, la disangaio 
nabinna Puang Alataala, To Handang Matande, 
aka' la umpendoluio Dehata anna malai 
umpatokaing lalang, anna la umpainsangngi 
toi ingkanna petauanna didiona kasalama'ang 
ungngolai kaampungang di hao mai di dosamnali. 
78 Marota' si'da-si'da anna pa'kalemu Puang 
Alataala ang tapenombai. Tandana marota', 
ya' sule sinnoa lelle'na allo di mebengngi' 
anna malaingkea' napasalama'. 7? Noanto 
kasuleanna sihapang mata allo ang unsilo 
ingkanna tau ang tohho yaling di kamalillingang 
anna kamahea'ang. La natehteingkea' pano di 
lalang kamasahkeang." 3? Yato änä'na Zakharia 
tuhtuang lobo' anna tuhtuang matoho di 
mendehatanna. Motohho-tohho di hao di 
ongeang maka'dang lambi' sundung tempona la 
umpepaitaing kalaena pano di to Israel. 

1 Donetoo naonge ma'pahentai Kaisar 

Agustus, ya' umpasohong mesa pahenta la 
dipaaha pantekengang ingkanna tau di umba- 
umba naonge yaling di kapahentaanna. ? Dianto 
inde uhu-uhuna la dipaaha pantekengang, 
suka' diangka'na Kirenius mendahi Tuambahsa' 
di hao di Poropensi Siria. 3 Ya' le'ba'i asammi 
ingkanna hupatau umpapetekeng kalaena 

pano di bohtona simesa-mesa. 4 Noa tunne' 
Yusuf le'ba' toe' umpellei Bohto Nazaret di hao 
di Galilea, lupano di Yudea, meroho pano di 
Bohto Betlehem, ongeang kadahianna Tomaraya 
Daud. Aka' inde Yusuf dianto peana'anna Daud. 
> Napanoa anna malai ditekeng toe' di hao 
sibaha tunanganna Maria ang menge kehahtang. 
6Tahpana sika lambi' pano, ya' lambi'mi 
tempona Maria la keana'. 7 Ya' ungkeani'ing 
mesa muane-ane, ana' uluana. Nasapu'mi 
sahedoro, situhu' kabiasaanna tau donetoo, 
anna nalolingngi naung di pahahang, aka' 

dang aha dasang ang lo'bang ang la mala sika 
naongei. 3 Donetoo di bengi di hao yato di 
bohto, aha sangngaka-sangngaka to pangkambi' 
ang menge undakai pangkambi'na di hao di 
pasang. ? Pihsananna ke pihsa'e' aha mesa 
malaeka'na Puang Alataala ke'de' di alla'-alla'naii 
anna landa'i kamatandeanna Puang Alataala 
lambi' sika mahea' liu. 10 Ya' ma'tula'mi yato 
malaeka' pano diii naoatee, "Daa ummahea'a' 
aka' setonganna la kupainsangngikoa' Kaheba 
Mapia ang la napomasannang ingkanna tau di 
lino: 11 Allo dinoa dinne di bohtona Tomaraya 
Daud dipadahimingkoa' To Pepasalama', dianto 
Dehatanta, To Dilanti' la Mepasalama'. 12 Anna 
malaia' umpetahpa' inde aka ang kutula'ingkoa', 
la noa indee tandana: la ullambi'koa' mesa 

ana' malea disapu' kaing, anna diloling di hoi' 
di pahahang." 13 Yato malaeka' pihsa' halie' 
mai'di anna umpudii sanganna Puang Alataala 
naoatee, 12 "Diangka' kamatandeang dai' di 
Puang Alataala yaho di ongeang kamatandeanna, 
anna kamasahkeang yaling di lino pano di tau 
ang unsa'ding pa'kalemunna." 1° Tahpana le'ba'i 
yato sumule malaeka' dai' di suruka umpellei 
yato sangngaka-sangngaka to pangkambi', ya' 
sika situla'-tula'mi naoatee, "Maikoa' talao pano 
di Betlehem anna malai taitaa' aka ang dahi di 
hao situhu' ang napainsangngiingkea' Dehata." 
16 Ya' sika napenandai siang mengkalao. Sika 
ullambi'mi Maria anna Yusuf anna yato ana'na 
ang diloling di hoi' di pahahang. 1” Tahpana 
sika naita, ya' sika natula'mi aka ang hali sika 
nahingngi didiona yato ana', 18 anna ingkanna 
tau ang unghingngi yato aka ang natula' yato 
sangngaka-sangngaka to pangkambi' sangka' 
pusa' asang. 19 Ampo' napadiinahanna supu 
Maria ingkanna yatoo, laona siang napihki'. 2? Ya' 
sika sumuleng yato sangngaka-sangngaka to 
pangkambi' sitonda kakahsiang anna umpudi 
sanganna Puang Alataala, aka' samai ang sika 
nahingngi anna naita noa si'da-si'da yato ang 
hali sika natula'ing malaeka'na Puang Alataala. 
21 Tahpana sundummi kahua allona suka' 
dahinna anna lambi'mi tempona la ditille, 

ya' sika nasangaing yato Ana! 'Yesus,' situhu' 
ang inang hali natula' malaeka' dolunna anna 
nakehahtangnging indona. 22 Puhanna uhpa'pulo 
allona, ya' lambi'mi tempona Yusuf anna Maria 
la dai' di Dasang Ada'na Puang Alataala anna 
umpamasero kalaenaii situhu' pepakuhunna 
Musa. Ya' sika maong dai' di Yerusalem umbaha 
yato Ana' anna malai nabeho dai' di Puang 
Alataala. 23 Aka' situhu' pahentana Puang 
Alataala tiuki' naoatee, "Ingkanna ana' ang ulua 
ang muane pahallu dipamasero di olona Puang 
Alataala." 24 Anna sika mao toi umpenombaing 
tunuang situhu' pahentana Puang Alataala 
sahpasang buhku' bahtu' dangang-dangang 
mahati' derua. 22 Yaho yato di Yerusalem aha 
mesa tau disanga Simeon. Inde tau maroho 
anna mampetahpa' si'da-si'da di olona Puang 
Alataala, lella' ungngempei to pepakahanganna 
to Israel, dianto To Dilanti' la Mepasalama'. 

Inde Simeon napunnoi Inaha Masero, 2? anna 
inang nadandi Inaha Masero naoatee dai la mate 
dolunna ungngita To Dilanti' la Mepasalama'. 

27 Sule toe' yaho di Dasang Ada'na Puang Alataala 
situhu' petehtena Inaha Masero. Yato Ana' 

ang disangai Yesus nabaha to baha'na tama di 
Dasang Ada' anna malai dibabe-babeangngi 
situhu' pahentana Dehata. 23 Ya' donetoo inde 
Simeon untammui manahpang yato Ana' anna 

naahingngi, lella' umpudi sanganna Puang 
Alataala naoatee, ?? "O Puang To Handang 
Ma'kuasa, dinoa malante' pole' inde sabua'mu 
untambai yaling di kamalinoang situhu' tula'mu, 
30 aka' kuitanne' To Pepasalama' ang sule yaho 
mai di Dio, 3! ang umpatokaing di olona ingkanna 
hupatau di lino, 3? ang sihapang kamabayaang 
ang la umballoi lalanna ingkanna tau ang tadia 
to Yahudi anna malai sika sule mengngolo di 
Dio, dianto kamabayaang ang la umpalanda' 
kakeangka'ang pano di petauammu to Israel." 
33 Yato ambena anna indona Ana! pusa' liu 
nahingngi yato aka ang natula' didiona yato 
Ana'. 34Ya' sika napalauming behe Simeon yatoii 
anna ma'tula'i pano di Maria indona yato Ana' 
naoatee, "Inde Ana' inang napillei Puang Alataala 
la untallangngi anna la umpasalama' mai'di to 
Israel. La mendahi toi tanda yaho mai di Puang 
Alataala ang napa'bali mai'di tau, 3? anna yato 
tau la umpalanda'ing ihsi inahannaii. Anna la 
masuhsa liu tou dio unsa'ding, sihapangngo 
natobo' pa'dang ang pahella'." 36 Di hao toi 

aha mesa bahine disanga Hana, ana'na Fanuel, 
peana'anna Asyer. Indee bahine dianto mesa 
nabi, matua liung. Pitu supu taunna la'bi 

tohho sibaha sangkolunna puhanna kabeng, 

37 ya' mateng muanena lambi' mendahing 

balu bahine inde Hana, anna dinoa kahuang 


2.38-45 257 


pulona uhpa' pahiamanna. Motohho-tohho 
lolo yaling di Dasang Ada' ma'sambayang anna 
ma'puasa. 33 Donetoo sule tunne' mendungku' 
pano di Yusuf, Maria anna yato Ana' anna 
ma'kuhhu'sumanga'i dai' di Puang Alataala anna 
ma'tula'i didiona yato Ana' pano di ingkanna tau 
ang menge ungngempei Yato ang la unsulangngi 
Yerusalem. 3? Puhanna inde Yusuf, Maria anna 
yato Ana' umbabe asang yato aka ang situhu' 
pahentana Puang Alataala, ya' sika sumuleng 
pano di bohtona, dianto pano di Nazaret di hao 
di Poropensi Galilea. 4? Yato Ana' tuhtuang lobo' 
anna tuhtuang matoho, napunnoi kapainsangang 
anna mana' pebehena Puang Alataala. ^ Yaling 
di taung boi anna taung boi, ke lambi' bumi 
pa'rame-rameang Paskana to Yahudi, yato to 
baha'na Puang Yesus si mao dai' di Yerusalem. 
42 Di tempona anna sundungngi sampulo derua 
pahiamanna Puang Yesus, ya' sika mao bumi 
dai' situhu' ang inang sika napanoa. # Tahpana 
puha yato pa'rame-rameang, ya' sika sumuleng 
ampo' tohhoke'ne' Puang Yesus yaho, ampo' dai 
umpainsangngi to baha'na. ^4 Inde to baha'na 
nasanga mempola tung nei' yaling di alla'na tau 
mai'di lambi' napatahhi' lolo pellaoannaii. Ampo' 
tahpana sangngallo puhpu' sika mellao daloloi 
aha naita, ya' nadaka' lelemmi tama di alla'na 
solasohonna anna insananna. ^} Ampo' aka' dai 

aha sika nalambi', ya' sumuleng dai' di Yerusalem 
napeang. 8 Tahpana katallunna allona napeang, 
ya' sika nalambi'mi yaling di Dasang Ada' mohko' 
yaling di tangnga-tangngana to pampakuhu 
ada, lella' ma'pehingngi laona siang mekutana 
pano diii. #” Anna ingkanna tau ang manghingngi 
pusa' asang unghingngi kamanahanganna anna 
ingkanna pentimba'na Puang Yesus. #4 Tahpana 
naita to baha'na, ya' pihsa' pusa' liung, mane 
ma'tula'i yato indona pano naoaintee, "O ana'ku, 
akana palla'e Dio inahammu umpanoaang? 
Masaemo kipeang sibahaang ambemu sitonda 
kamahea'ang." 4? Mentimba' pano diii naoatee, 
"Aka' akae Kodi' anna pake la umpeangnga'? 
Darakaa' dio ungnginsang ungngoatee, Kodi' 
indee inang pahallua' tohho yaling di dasanna 
Ambeku?" 3? Ampo' dai sika napahang aka yato 
bahtuanna tula'na pano diii. °t Ya' sika sumuleng 
sibaha-baha pano di Bohto Nazaret, anna tohhoi 
sibaha to baha'na. Anna yato ingkanna ang 
mane puha dahi napayaling supu di inahanna 
indona. 3? Anna yato Puang Yesus tuhtuang lobo' 
anna tuhtuang kehangngang kakeaka'anna anna 
tuhtuang napakamaya Puang Alataala anna 
ingkanna hupatau. 

1 Yaling di kasampulo limanna pahiamanna 

kapahentaanna Kaisar Tiberius, Pontius 
Pilatus menge ungkapalai Poropensi Yudea, 

anna Herodes ungkapalai Poropensi Galilea. 
Donetoo Filipus, ullu'na Herodes, mengene' 
ungkapalai Poropensi Iturea anna Trakhonitas, 
Lisanias nei' ungkapalaine' Bohto Abilene, 

2 anna Hanas sibaha Kayafas mendahi handang 
pongkahana imang. Donetoo Puang Alataala 
umpa'tula'i Yohanes, änä'na Zakharia, di hao 

di ongeang makä'däng. ? Ya' le'ba'mi Yohanes 
unsamba kalane di hoi' di lembanna Yordan 
umpalambi' Bahtakaranna Puang Alataala anna 
kakoha-kohai naoatee, "Pengkatoba'koa' anna 
behoi kalaemu ditero' anna malai naampungngi 
kasalaammu Puang Alataala." 4 Indee situhu' 
aka ang tiuki' yaling di suha'na Nabi Yesaya 
ang naoatee, "Aha tau kakoha-koha di hao di 
ongeang makä'däng naoatee, 'Patokaingnga' 
lalang ang la naola Dehata, pamarohoing 
lalanna. ? Ingkanna ang mellembäng-lembäng 
pahallu ditambungngi, anna ingkanna ang 
mentanete-nete pahallu dihanteang. Lalang ang 
tiliko-liko la dipakaroho anna ang memmongko'- 
mongko' la dihanteang. ? Puhai yatoo mane la 
naita ingkanna tau to Pepasalama' ang nasuo 
sule Puang Alataala.' " 7 Donetoo mai'di liu 

tau ullumba Yohanes aka' pemala ditero'. 

Ya' ma'tula'mi Yohanes unsangkai yato tau 
mai'di naoatee, "Oa' ingkammu peana'anna 

ile keipo! Menna mangngoaingkoa'tee, pake 

la malakoa' lahpa' di hao mai di aha'na 

Puang Alataala ang la sule? 3 Dahi ponna 
pemalakoa' lahpa', ya' pembabe mapiakoa' 
situhu' pembabe pengkatoba'ang, anna daa 
umpihki'ia' ungngoatee la napa'daimingkoa' 
dosammu Puang Alataala aka' peana'annakoa' 
Abraham. Aka' kutula' manahpaingkoa': ke 
naelo'i Puang Alataala, ya' malaete' inde mai batu 
napadahi peana'anna Abraham. Dahi ponna daia' 
ungngaku mengkatoba' di hao mai di dosammua', 
ya' inang la natahungkundakoa'tee'. ? Aka' dinoa 
sadiang Puang Alataala la untahungkung tau ang 
membabe karake sinnoa yato uhase ang tokang 
di hao di poang kayu, anna ingkanna poang 
kayu ang dai keboa mapia la dilellengngi nei' 
anna ditibeii tama di api." 1? Mekutanang yato 
tau mai'di pano naoatee, "Ponna noa, ya' akae' 
ang pahallu kibabe?" 1! Natimba'mi naoatee, 
"Menna-menmna ang aha derua pasang kaya'na 
pahallu nabea sahpasang pano di solana ang 
daine' aha kaya'na. Noa tunne' ang aha andeanna 
pahallu toe' nababe noa yatoo." 1? Donetoo 
sule toe' to pahsinga' sima. Ya' sika mekutana 
tunne' naoatee, "O Tuang, ya' aka kami' ang 
pahallu kibabe?" 13 Natimba'mi naoatee, "Daa 
umpahsinga'a' londo anna ang inang si biasa." 
14 Sule tunne' setantaraang mekutana pano 
naoatee, "O ya' kami', aka kami' ang pahallu la 


3.15 —20 261 


kibabe?" Natimba'mi naoatee, "Daa unghampa'i 
aka-akanna tau, anna daa untanda' tau yaling 

di kalosengang, ampo' diare' tuhokoa' situhu' 
mai'dinna sahomu." 1° Donetoo yato ingkanna 
tau mai'di kamenge-mengeanna ungngempei To 
Dilanti' la Mepasalama' ang puha nadandi Puang 
Alataala, lambi' sika mekutana-tana yaling di 
inahannaii nasanga Yohanesmi yato ang menge 
naempei. 1? Dianto anna ma'tula'mi Yohanes 
pano diii naoatee, "Dinoa supung kutero'koa' 
umpakea' uhai, ampo' la lambi' tempona sule 
ang ma'kuasa puha nei' andana kodi'. Tandana 
keangka' yato Tau, moi la mensabua' palli'a' 

di olona, datuka' sihatang. La natero'koa' 

nei' umpake Inaha Masero anna api. 17 Toka 
tung petapi di hao di teyyena anna sadiang la 
umpasisaha' banne anna engka. Yato banne la 
nabe'bei mapiane' tama di loko, ampo' yatone' 
engka la natunu nei' tama di api ang ma'nala-nala 
lolo." 18 Mai'dike' pepaturu senga' ang natula' 
Yohanes lella' umpalambi' Kaheba Mapia pano 
di tau mai'di. 19 Ampo' donetoo yato Herodes, 
ang ma'kuasa di hao di Galilea, nasangkai 
Yohanes didiona kasialaanna Herodias, bahinena 
ullu'na siang, anna mai'dike' katadahianna 

ang hali nababe. 2? Ampo' yato Herodes bilang 
unghangngangngi supu katadahianna, bilang 
diang anna umpatamai di tahungkung Yohanes. 

21 Naonge anna mai'di liu tau ditero', ya' 

ditero' tunne' Puang Yesus. Donetoo anna 

lella' ma'sambayang, ya' tibillammi langi' 

22 mane naolai yaho mai Inaha Masero ang 
sinnoa hupanna dangang-dangang sule yaho di 
hahona. Pihsananna kahingngiammi kamahanna 
Puang Alataala yaho mai di langi' naoatee, 
"Dionto ne Ana'ku ang kupakamaya anna ang 
umpamasannang inahangku." 23 Di tempona 
umpahandu'i pengkahanganna Puang Yesus, ya' 
umbai tallumpulong pahiamanna donetoo anna, 
situhu' pampihki'na hupatau, Puang Yesus dianto 
ana'na Yusuf anna nenena dianto Eli. 24 Inde Eli 
dianto ana'na Matat. Matat dianto ana'na Lewi. 
Lewi dianto änä'na Malkhi. Malkhi dianto änä'na 
Yanai. Yanai dianto änä'na Yusuf. 22 Yusuf dianto 
änä'na Matica. Matica dianto änä'na Amos. 
Amos dianto änä'na Nahum. Nahum dianto 
änä'na Hesli. Hesli dianto änä'na Nagai. 2? Nagai 
dianto änä'na Maat. Maat dianto änä'na Matica. 
Matica dianto änä'na Simei. Simei dianto änä'na 
Yosekh. Yosekh dianto änä'na Yoda. 27 Yoda 
dianto änä'na Yohanan. Yohanan dianto änä'na 
Resa. Resa dianto änä'na Zerubabel. Zerubabel 
dianto änä'na Sealtiel. Sealtiel dianto änä'na 
Neri. 28 Neri dianto änä'na Malkhi. Malkhi dianto 
änä'na Adi. Adi dianto änä'na Kosam. Kosam 
dianto änä'na Elmadam. Elmadam dianto änä'na 

Er. 29 Er dianto änä'na Yesua. Yesua dianto änä'na 
Eliezer. Eliezer dianto änä'na Yorim. Yorim dianto 
änä'na Matat. Matat dianto änä'na Lewi. 30 Lewi 
dianto änä'na Simeon. Simeon dianto änä'na 
Yehuda. Yehuda dianto änä'na Yusuf. Yusuf dianto 
änä'na Yonam. Yonam dianto änä'na Elyakim. 

31 Elyakim dianto änä'na Melea. Melea dianto 
änä'na Mina. Mina dianto änä'na Matata. Matata 
dianto änä'na Natan. Natan dianto änä'na Daud. 
32 Daud dianto änä'na Isai. Isai dianto änä'na 
Obed. Obed dianto änä'na Boas. Boas dianto 
änä'na Salmon. Salmon dianto änä'na Nahason. 
33 Nahason dianto änä'na Aminadab. Aminadab 
dianto änä'na Admin. Admin dianto änä'na Arni. 
Arni dianto änä'na Hezron. Hezron dianto änä'na 
Peres. Peres dianto änä'na Yehuda. 3? Yehuda 
dianto änä'na Yakub. Yakub dianto änä'na 

Ishak. Ishak dianto änä'na Abraham. Abraham 
dianto änä'na Terah. Terah dianto änä'na Nahor. 
35 Nahor dianto änä'na Serug. Serug dianto 
änä'na Rehu. Rehu dianto änä'na Peleg. Peleg 
dianto änä'na Eber. Eber dianto änä'na Salmon. 
36 Salmon dianto änä'na Kenan. Kenan dianto 
änä'na Arpakhsad. Arpakhsad dianto änä'na 
Sem. Sem dianto änä'na Nuh. Nuh dianto änä'na 
Lamekh. 37 Lamekh dianto änä'na Metusalah. 
Metusalah dianto änä'na Henokh. Henokh dianto 
änä'na Yared. Yared dianto änä'na Mahalaleel. 


3.38-4.8 264 


Mahalaleel dianto änä'na Kenan. 33 Kenan 
dianto änä'na Enos. Enos dianto änä'na Set. Set 
dianto änä'na Adam. Adam dianto änä'na Puang 
Alataala. 

1 Puang Yesus sumule di hoi' mai di Salu 

Uhai Yordan napunnoi Inaha Masero lambi' 
natehte pano di ongeang makä'däng. ? Di haonto 
naongei tohho uhpa'pulo allona masaena lella' 
nasändä'i Pongkahana setang. Selama di hao dai 
aha naande moi la aka, dahi tahpana uhpa'pulo 
allona manonong nasa'ding. 3 Ma'tula'mi 
Pongkahana setang pano naoatee, "Ponna inang 
tahpa' si'dao Änä'na Puang Alataala, ya' pahentai 
ne mating batu anna malai membali dehpa anna 
malai ungngande." # Natimba'mi Puang Yesus 
naoatee, "Aha tiuki' bahtakara ang naoatee, 'Ang 
napotuho tau tadiaete' supu andeang.' " 3 Puhai 
yatoo, ya' umbaha bumi Puang Yesus dai' di mesa 
ongeang ang malängkä' anna napaitai asangngi 
samai katomarayaang di lino yaling di sangkapiri 
mata supu. 8 Ma'tula'mi Pongkahana setang 
pano naoatee, "Inde sau ingkänna kakuasaang 
anna kamatandeang la kubeho asang mating di 
Dio, aka' ingkänna ne sau kuampui asammi anna 
mala kubeho tomande' pano di menna-menna 
ang kuelo'i. 7 Dahi ponna ke malimuntu'o di 
oloku menomba, ya' ingkanna ne sau la kubea 
asangngo mendahi ampuammu." 3 Ampo' 

natimba' Puang Yesus naoatee, "Aha tiuki' yaling 
di Suha' Masero naoatee, 'Pahalluo umpenombai 
Puang Alataala Dehatammu anna Dianto supu 
ang la pahallu untuhu'i.' " 3 Ya' umposola bumi 
Puang Yesus dai' di Yerusalem anna naposolai 
dai' di ongeang ang handang malangka' yaho di 
hahona Dasang Ada'na Puang Alataala mane 
ma'tula'i pano naoatee, "Ponna inang Änä'na 

si dao Puang Alataala, ya' sanda'ke' pengkanahoo 
naung indo di tampo, t° aka' aha tiuki' yaling 

di Suha' Masero naoatee, "La napahentaingko 
malaeka'na anna malai sika nadakaio, 1 lambi' 
la namanta'io anna malai dai tihahi' bihti'mu 
naung di batu.' " 12? Natimba'mi Puang Yesus 
naoatee, "Aha tiuki' bahtakara ang naoatee, 
'Daa unsanda'i Puang Alataala Dehatammu.' " 
13 Tahpana yato setang puha unsändä'i Puang 
Yesus ungngolai ma'kahupa-hupa pesändä', 

ya' le'ba'mi ungkahaoi Puang Yesus anna 
ungngempeii tempo ang la naonge nasändä'i 
sala bou. 14 Ya' sumuleng Puang Yesus pano 

di Galilea sitonda kakuasaanna Inaha Masero 
lambi' kaheba didiona Kalaena kahingngiang di 
ingkänna Poropensi Galilea. 1? Donetoo menge 
siang mampakuhu tama di pa'sambayangang, 
anna napudi asangngi ingkänna tau. 1? Le'ba'mi 
Puang Yesus pano di Nazaret ang naongei 

lobo' anna, situhu' kabiasaanna, ponna lambi' 

bumi allo katohhoang, ya' mao bung tama di 
pa'sambayangang anna ke'de'i yaling umbata 
Suha' Masero. 1? Donetoo nabeang suha' to 
pambahananna pa'sambayangang ang nauki' 
Nabi Yesaya. Tahpana nabuhkei, ya' nalambi'mi 
mesa baheang ang naongei tiuki' naoatee, 

18 "Inaha Maserona Puang Alataala tohho yaling 
di Kalaeku, aka' puhama' nalanti' la umpalambi' 
Kaheba Mapia pano di to pemase-mase. 
Nasuoa' sule anna malaa' umpainsangngi 

to ditahungkung kuoatee, 'Lahpa'mokoa!'!' 
anna pano di to buta kuoatee, 'Paitamokoa!'!' 
anna pano di tau ang didahha kupabeba' 

toe'. 19 La kupakaheba kuoatee, 'La lambi'mi 
tempona Puang Alataala la umpasalama' 
petauanna.' " 20 Puhai yatoo, ya' nalolommi 
sumule yato suha' anna nabeai sumule pano di to 
pambe'bei suha', mane mohko'i. Ya' sika nenne' 
asammi ingkanna tau pano. 21 Napahandu'mi 
mampakuhu pano diii naoatee, "Allo dinoa 
dipasundummi inde baheang Suha' Masero 

di tempona anna unghingngiia'." 22 Ingkanna 
yato tau ungngangka' tahpa' asang yato Puang 
Yesus anna sika pusa' unghingngi yato kara 
ang napasohong ang mepakahanga si'da-si'da. 
Lambi' sika situla'-tula' naoatee, "Tadiarakae' 
inde änä'na Yusuf?" 23 Ma'tula' bung Puang 
Yesus pano diii naoatee, "Tantunte' anna 

umpahingngi-hingngia'a' sinnoa ang si natula' to 
baha' dolu ungngoatee, 'O to pa'pakuli, pakulii 
dolu kalaemu tobou dio! Babe toine' dinne di 
bohto kalaemu ingkanna kadahiang ang kihingngi 
dahi di hoi' di Kapernaum!' " 24 Napasilombung 
tula'na naoatee, "Kutula'ingkoa' setonganna 
daete' aha mesa nabi ang dipakeangka' yaling 

di bohtona toboe'. 22 Anna kutula'ingkoa', di 
tempona Nabi Elia naonge anna dai aha kene' 
tallu setangnga taung masaena, lambi' dahi 
kabuhohangang ang dai aha mantondong, ya' 
donetoo aha mai'di liu balu bahine dinne di 
Israel. 2? Ampo' dai disuo Nabi Elia la ungkalemui 
mesa di alla'naii, ampo' panoe' di mesa balu 
bahine ang tadia to Yahudi, ang tohho di hoi' di 
bohto senga' dianto Bohto Sarfat, ang sidungku' 
Sidon. ?” Noa tunne' di tempona Nabi Elisa 
mai'di to Israel ang nahoa korong tamahamu', 
dianto bosi lollo'na, anna dai aha moi poro la 
mesa ang napabono' sehalinna mesa to Siria ang 
disanga Naaman." 23 Ingkanna yato tau yaling 

di pa'sambayangang keaha' asang unghingngi 
yato tula'na Puang Yesus. ?? Tahpa sika ke'de' 
anna unghambaii Puang Yesus malai yaling mai 
di bohto. Di hao yato di bohto aha karakeang di 
behinna. Ya' inde Puang Yesus sika nabaha pano 
yato di karakeang aka' pemala sika nasumbang 
naung. 3? Ampo' napealla' supu Puang Yesus 

yato ingkanna tau anna le'ba'i napellei. 21 Puhai 
yatoo, ya' le'ba'mi Puang Yesus naung di mesa 
bohto mahoa'na Poropensi Galilea ang disanga 
Kapernaum, anna mampakuhui di hoi' ke allo 
katohhoang bumi. 3? Sika pusa'mi yato ingkanna 
tau unghingngi umba noa pepakuhunna, aka' 
ingkanna tula'na punno kakuasaang. 33 Yaling 
yato di pa'sambayangang aha mesa tau ang 
napentamai setang kakoha-koha napekayyangngi 
naoatee, 3? "Eh, Dio ne Puang Yesus to Nazaret, 
aka suhunna anna ullumbaang? Suleo la 
unghopuiang? Kuinsang mennao setonganna: 
Dionto to Masero, pesuona Puang Alataala." 

35 Ampo' nakarahta' Puang Yesus naoaintee, 
"Mahtangngo! Anna palaio mai done ne di tau!" 
Yato setang tahpa umpensaleba'ing yato tau pano 
di alla'-alla'na tau mai'di anna malaii yaling mai, 
dai aha ungngaka-aka yato tau. 3 Anna ingkanna 
tau pusa' si'da-si'da anna situla'-tula'i naoatee, 
"Ahana inang bakahu inde pepakuhunna! Aka' 
sitonda kakuasaang umpahenta setang lambi' 
malai si'da." 3” Donetoo kaheba didiona Puang 
Yesus tisembu' sau tama di ingkanna bohto di 
hao di Galilea. 33 Puhai yatoo, ya' le'ba'mi Puang 
Yesus umpellei yato pa'sambayangang anna 
maoi pano di dasanna ta Simon. Yato pasananna 
Simon ang bahine nahoa luhsu tamahamu', 
lambi' sika malau pano di Puang Yesus ke la 

malai napabono'. 3? Ke'de'mi Puang Yesus di hao 
di behinna yato bahine anna umpahentai yato 
korong malai, lambi' malai si'da. Yato bahine 
tahpa kaleha anna umposahai yatoii. 4? Tahpana 
solo' allo, ya' suleing mai'di tau umbahai ingkanna 
to makoronna ang nahoa ma'kahupa-hupa 
korong. Ya' pantammi nasahpa Puang Yesus 
anna napabono'. # Aha toe' mai'di tau ang 
napentamai setang. Yato setang malai yaling 
mai di tau anna kakoha-kohai naoatee, "Dionto 
ne Ana'na Puang Alataala." Ya' sika nalahammi 
Puang Yesus anna dai sika napabei natula' 
yato aka ang sika nainsang, aka' sika nainsang 
naoatee, Dianto To Dilanti' la Mepasalama'. 
42 Tahpana lelle'mi allo, le'ba'mi Puang Yesus 
umpellei yato bohto lupano di mesa ongeang ang 
mahulla-hulla. Ampo' nasipeang-peangngi yato 
ingkanna tau. Tahpana sika nalambi', ya' napalau 
liung pano ke la malai anna dai le'ba' umpellei 
yatoii. 3 Ampo' ma'tula' pano diii naoatee, 
"Kaheba Mapia didiona Kapahentaanna Puang 
Alataala pahallu toe' kupepainsangnging pano di 
bohto senga' aka' dianto suhunna anna nasuoa' 
sule." 4^4 Dahi le'ba' Puang Yesus unsamba 
ingkanna bohtona Yudea umpepainsangnging 
Kaheba Mapia tama di pa'sambayangang. 

1 Pihsang tempo ke'de' Puang Yesus di hao 

di behing Le'bo' Genesaret anna punnoi 

tau di behinna aka' pemala sika umpehingngii 
Bahtakara Dehata. ? Di hao yato di behing le'bo' 
aha derua lopi naita Puang Yesus. Yato puänna 
lopi sika tuhummi anna mengei umbasei dalana. 
3 Mendai'mi Puang Yesus di mesa di alla'na 

yato lopi, dianto lopinna ta Simon, anna unsuoi 
ta Simon nabuhsu'-buhsu' sai'di' yato lopinna 
tama di malimbeng-limbenna. Mohko'mi yaho 
yato di lopi anna umpakuhui yato tau mai'di. 

4 Puhai ma'tula', ya' umpa'karaing ta Simon 
naoaintee, "Polopio tama di malimbenna anna 
umpensambangnging dalamu unsahka bau." 

> Mentimba'mi ta Simon naoatee, "O Tuang, 
malupumang kipesambengii mengkähäng kahha' 
ampo' moi poro la anitunna tala ahai kilambi'. 
Ampo' aka' Dio unsuoä', ya' la maorä'te' do 
modala." 6 Tahpana sika mao si'da modala, ya' 
undalang mai'di si'da-si'da bau lambi' la seu' 
kaleng dalana napobua' yato bau. ” Untambaing 
solana ang di hao di lopi senga' anna malai sika 
nadului umpealai yato bau. Ya' suleng yato solana 
anna sibaha-bahai umpangngihsi yato lopinnaii, 
lambi' yato derua lopi sai'di' kale tala limmi' 
napobua' mai'dinna yato bau. 8 Yato Simon pusa' 
si'da-si'da ungngita yato kadahiang lambi' mao 
malimuntu' pano di Puang Yesus anna naoaitee, 
"O Puang, kalemuiä' laoo pelleia', aka' kodi' indee 
to madosaä'." ? Dai dia supu ang pusa' si'da-si'da, 

ampo' yato toe' ingkänna solana ang nasibahaing 
yaling yato di lopi pusa' si'da-si'da ungngita yato 
bau sahsamanna ang sika nasahka. 1? Noa tunne' 
yato änä'na ta Zebedeus ang di hao di lopi senga', 
dianto ta Yakobus anna ta Yohanes, solana 
mengkähäng ta Simon, sika pusa' toe'. Ma'tula'mi 
Puang Yesus pano di ta Simon naoatee, "Daa 
ummahea'! Mengkalao dinoa la mendahio 

to podala hupatau, dianto la umbahaikoa' 
hupatau mendahi to pentindo'ku." 11 Yato 

ta Simon sibaha yato sangngaka-sangngaka 
solana sika umbuhsu' lopinnaii pano di behing 
le'bo', mane sika umpelleing yato ingkanna 
pengkahanganna anna mentindo'i. 12 Pihsang 
tempo Puang Yesus tohho yaling di mesa bohto 
mahoa'. Yaling yato di bohto aha mesa tau ang 
nahoa korong tamahamu,, dianto bosi lollo'na. 
Tahpana ungngita Puang Yesus yato tau, ya' 
malimuntu'mi di olona menge ma'kara naoatee, 
"O Puang, ponna ungngaku umpabono'ä', ya' 

la bono' siamä'te' dinoa." 13 Ungngehte' siang 
teyyena Puang Yesus anna ungngantii yato tau 
mane ma'karai naoatee, "Kuaku kupabono'o. 
Dinoa la bono'motee'." Ya' donetoo bono' siang 
yato tau. 14 Pihsananna naoaminte Puang Yesus, 
"Kalehaii daa umpepainsangnging pano di tau 
senga' inde aka ang dahi pano di kalaemu, 
ampo' laomo dinoa do pepaitaing kalaemu 

pano di imang anna malai nainsang naoatee 
bono' si'damo. Anna umbahai penombaang ang 
la napopenombaingko dai' di Puang Alataala 
situhu' aka ang puha mepahentaing Musa, 

ang la mendahi sa'bi kabono'ammu pano di 
ingkänna tau." 3 Ampo' tuhtuang tisembu' 
kaheba didiona Puang Yesus, lambi' sulei 
mai'di tau silumba-lumba pemala umpehingngii 
pepakuhunna anna pemala sika napabono' di 
hao mai di ma'kahupa-hupa koronna. 1? Ampo' 
inang si biasa le'ba' Puang Yesus pano di ongeang 
mahulla-hulla ma'sambayang. 1” Pihsang tempo 
naonge mengei Puang Yesus mampakuhu, 

aha sangngaka-sangngaka to Farisi anna to 
pampakuhu ada' sika ohko' toe" ma'pehingngi. 
Sika sulei di hao mai di ingkanna bohto yato 

di Galilea, anna aha toe' ang sule di hao 

mai di Yudea anna yaho mai di Yerusalem. 
Puang Yesus mala umpabono' to makorong 
aka' inang napunnoi kakuasaang Dehata. 

18 Pihsananna suleng sangngaka-sangngaka 

tau ullemba mesa tau ang mate sambose' 
naung kalaena napasilemba patindoanna. Inde 
sangngaka-sangngaka tau pemala liu la nabaha 
tama yato to makoronna di olona Puang Yesus. 
19 Ampo' aka' mai'di liu tau sisihpi'-sihpi' lambi' 
dai aha sika naola, ya' sika meleng dai' di atu' 
ang mahante anna nalala'i sangkai yato atu' 

sihoa la napangngului naung yato to makoronna 
sipatu di olona Puang Yesus. Ya' sika naulung 
naung di tängngä-tängngäna yato tau mai'di di 
olona Puang Yesus. 2? Tahpana naita Puang Yesus 
naoate matama si'da-si'da kapampetahpa'annaii, 
ya' ma'tula'mi pano yato di to makorong 
naoatee, "O solasohong, ingkänna kasalaammu 
kuampungnging." ?1 Ampo' yaling di pihki'na 
yato to Farisi anna to pampakuhu ada' sika 
kutana naoatee, "Mennarakae' inde tau anna 
bahanie' ungnginda'-inda' sanganna Puang 
Alataala? Aka' Puang Alataalaete' supu ang 
mala ungngampungngi kasalaang." ?? Ampo' 
nainsang Puang Yesus yato aka ang napihki' 
yaling di inahanna, lambi' sika naoaintee, "Akaboi 
anna ma'pihki' noakoa' nee? 23 Umbarakae' 
kahang ang maromi' dioate, 'Diampungnging 
kasalaammu,' bahtu dioarakatee, 'Kalehao anna 
pellaoo'? 24 Ampo' la pahallua' ungnginsang 
ungngoatee yaling inde di lino ma'kuasaa' Kodi' 
Ana' to Lino ungngampungngi dosa." Pihsananna 
ma'kara bumi Puang Yesus pano yato di tau ang 
mate sambose' kalaena naoatee, "Kalehamo, 
angka'i ne patindoammu anna maoo sumule 
pano di dasammu." 23 Ya' kaleha siang yato tau di 
alla'-alla'naii anna ullolongngii yato patindoanna 
nabulle sumule pano di dasanna lella' siang 
umpudi sanganna Puang Alataala. 2? Ingkanna 

yato tau pusa' si'da-si'da ungngita yato kadahiang 
lambi' sika umpamatande sanganna Puang 
Alataala. Sangka' mahea' asang liu anna naoaitee, 
"Allo dinoa kiitang pole' kaha-kaha ang handang 
mepusa'-pusa'." 27 Tahpana sohong Puang 

Yesus tama di aneang, ya' ungngitang mesa to 
pahsinga' sima ang disanga Lewi menge mohko' 
yaling di kanto' pambaya'ang sima. Nasilahaming 
Puang Yesus naoaintee, "O sammuane, maio 
tindo'a'!" 28 Ya' ke'de' siang ta Lewi umpellei yato 
kahanganna anna mentindo'i. 22 Puhai yatoo 
inde ta Lewi umpa'pehtaing Puang Yesus di hao 
di dasanna anna sulei mai'di liu to pahsinga' sima 
anna sangngaka-sangngaka tau senga' mande 
sibaha-baha Puang Yesus. 3? Sika momammammi 
yato to Farisi anna to pampakuhu ada'naii pano 
di pahsikolana Puang Yesus naoatee, "Akana 
mandee' indo tuangkuhummua' sibaha to 
pahsinga' sima anna to kekasalaang? Dai sihatang 
la noa!" 31Ya' sika natimba'mi Puang Yesus 
yaling di pohapangang naoaintee, "Tadiaete' to 
makahsing ang umpahallu to pa'pakuli, ampo' 

to makorongngetee'. 3? Da' sule untambai tau 
ang ungngangka' kalaena maroho, ampo' tau 
ang nainsang naoatee kekasalaang, lambi' mala 
mengkatoba'." 33 Aha ang ma'tula' pano di 
Puang Yesus naoatee, "Pahsikolana Yohanes 

si biasa ma'puasa anna ma'sambayang, noa 

tunne' pahsikolana to Farisi, ampo' pahsikolamu 
si mande anna menu'." 34 Mentimba' Puang 
Yesus pano diii umpake pohapangang naoatee, 
"Malaraka ingkänna tau ang menge ma'tokabeng 
disuo ma'puasa ke mengeke' mohko' sibaha-baha 
yato to kabeng? 3? Ampo' la aha toboe' tempona 
dako", Kodi', la sihapangnga' to kabeng, la dialai 
yaling mai di alla'-alla'na yato pahsikolaku. 

Ya' donento yatoo la sika naongei ma'puasa." 

36 Nalombungngike' pohapanganna Puang Yesus 
naoatee, "Daete' aha tau la unseu'i kaing ang 
bakahu anna napakei untampi' sahedorona ang 
malullu' liung, aka' ponna napanoa, ya' yato kaing 
ang bakahu la karake anna yato pansehe'ang ang 
bakahu dai sihatang ditampi'ing yato sahedoro. 
37 Anna noa tunne' hapanganna monna aha 
pangnganang lollo' ang masaeng lambi' mato'do', 
dai la sihatang dipampatamai angkoro' bakahu 
aka' la natehse, lambi' labu' kaleng yato angkoro' 
anna yato pangnganang ditibeng aka' dang 
kekuna. 33 Ampo' angkoro' bakahu supung mala 
dipatama di pangnganang lollo' bakahu. 3? Anna 
daete' aha mesa tau ang mane hali ungngenu' 
angkoro' ang masaeng dibe'bei la ungngenu' 
salake' angkoro' ang bakahu, la naoantotee, 
'Mammi' puhane' indo angkoro' ang masaeng 
dibe'bei.' " 

1 Pihsang tempo di allo katohhoang, Puang 

Yesus sibaha pahsikolana ungngolai sallimbo 
bela'. Ya' yato pahsikolana sika umponge'mi 
sangngaka-sangngaka boana pinamula, mane 
napisii anna naande laoi di lalang. ? Ampo' 
aha sangngaka-sangngaka to Farisi unsangkai 
yatoii naoatee, "Akana umbaberakoa' dio yato 
ang dai mala dibabe di allo katohhoang?" 
3 Ya' sika natimba'mi Puang Yesus naoaintee, 
"Dakake'a' dio aha umbata yato aka ang hali 
nababe Tomaraya Daud sibaha ana' buana 
naonge manonoi? “Donetoo mentama di 
Dasanna Dehata anna ungngalai dehpa ang 
puha dipopenomba yaling. Naala naande, anna 
nabea toine' pano di ingkanna ang nasibahaing, 
ang setonganna yato dehpa dasi'da-si'dai 
mala naande tau sehalinna ingkanna imang." 
> Nalombungngike' tula'na Puang Yesus naoatee, 
"Kodi' inde Ana! to Lino ang ungkuasai allo 
katohhoang." ? Pihsang tempo di allo katohhoang 
senga' mentama bou Puang Yesus di mesa 
pa'sambayangang anna mampakuhui yaling. 
Yaling yatoo aha mesa tau ang mate teyye 
kuanamna. 7 Yato to Farisi anna to pampakuhu 
ada' sika umpoimata Puang Yesus ke hapang 
la umpabono'i tau di allo katohhoang, anna 
ahai sika napolalang nasalla. 3 Ampo' nainsang 
Puang Yesus aka yato ang yaling di pihki'na 

anna ma'tula'i pano yato di tau ang mate 
sambali teyyena naoaintee, "Maio done di olo 
ke'de'!" Ya' ke'de' si'dang pano di olo yato tau. 

3 Mane ungkutanaii yato ingkänna tau ang di 
hao, naoatee, "Situhu' ada'ta, aka ang mala la 
dibabe di allo katohhoang: kamapiaandaka, 
kakarakeandaka, ungkalemuiraka tau sola, la 
dipateiraka?" 10 Puhai yatoo unnenne'i asammi 
yato ingkanna tau anna ma karai pano yato di tau 
ang mate sambali teyyena naoatee, "Tandoingka' 
teyyemu!" Napentando si'daming teyyena. 

Ya' bono' siang donetoo. 1! Ya' tuhtuang sika 
kende'mi aha'na yato to pampakuhu ada' anna 
to Farisi, lambi' situla'-tula'i aka ang la nababe 
pano di Puang Yesus. ?? Donetoo maong dai' di 
tanete Puang Yesus anna napesambengii yaho 
ma'sambayang dai! di Puang Alataala. 13 Tahpana 
mabaya, ya' untambaing to pentindo'na 
mengngolo anna napilleii di alla'na sampulo 
derua ang la napadahi rasul, dianto: 14 Ta 
Simon (ang si nasangai Puang Yesus: Petrus), 

ta Andreas ullu'na, ta Yakobus, ta Yohanes, 

ta Filipus, ta Bartolomeus, 1° ta Matius, ta 
Tomas, ta Yakobus ana'na Alfeus, ta Simon 

(ang disangai toe' to Zelot), 1? ta Yudas änä'na 
Yakobus anna ta Yudas Iskariot (ang umbalu' 
Puang Yesus ke dako'i). 1” Sika tuhummi yaho 
mai di tanete Puang Yesus sibaha-bahaii anna 

tohhoi di menghante-hantena. Yato di ongeang 
tihimpung di hao mai'di to pentindo'na anna 
mai'di tau senga' ang sulei di hao mai di ingkanna 
Yudea, yaho mai di Yerusalem anna di hoi' mai di 
behing le'bo' di alla'na Tirus anna Sidon. 13 Sika 
sulei pemala umpehingngii pepakuhunna Puang 
Yesus anna pemala sika napabono' di hao mai 

di ma'kahupa-hupa koronna, noa tunne' ang 
napentamai setang bono' toe'. 19 Ingkanna tau 
donetoo sika umpeang liu lalang anna malai 
ungnginso Puang Yesus, aka' aha kakuasaang 
ang sohong yaling mai di Kalaena lambi' 

mala umpabono' ingkanna tau. 2? Pihsananna 
unnenne'ing pahsikolana Puang Yesus anna 
ma'karai naoatee, "Puang Alataala umbehekoa' 
dio ang memase-mase, aka' diongnga'too ang 
ungngampuang Kapahentaanna Puang Alataala. 
21 Puang Alataala umbehekoa' dio ang menge 
manono, aka' la dipabohokoa' dako'. Puang 
Alataala umbehekoa' dio ang dumuseng dinoa, 
aka' la metahakoa' dako'. 22 Puang Alataala 
umbehekoa' dio ang nakahiri'o solamu aka' 
umpetahpa'a' Kodi' inde Ana' to Lino anna dakoa' 
napatama di sihu-sihuanna, anna nabeakoa' 
tula' tahuhu solamu sibaha nasangaikoa' to 
karake. 23 Kahsi si'da-si'dakoa' ke donentoo anna 
masannangkoa' aka' setonganna daete' aha 
mallondo sahomu yaho di suruka, aka' inang 

noa tubunne' peneneannaii pano di nabinna 
Puang Alataala. 2? Ampo' sumanda'koa' dio 
ingkammu to makaka, aka' puha lohpo'mokoa' 
dio ullambi' pepakahangammu yaling di 
katomakakaammu. ?? Sumandai'koa' dio ang 
boho lohpo' dinoa, aka' la manonokoa' dako'. 
Sumanda'koa' dio ang metaha lohpo' dinoa, 
aka' la masuhsakoa' anna la sikaumbukoa'. 

26 Sumanda'koa' ke napudio ingkanna tau, 
aka' napanoa tuntone' peneneannaii umpudi 
ang unsanga kalaena nabi ampo' setonganna 
tadia." 27 Nalombungngike' tula'na Puang Yesus 
naoatee, "Ampo' pano di dioa' ang ma'pehingngi 
di Kodi' kuoaingkoa'tee: kalemuio ingkanna 
balimmu, pembabe mapiakoa' pano di tau 
ang mangkahiri'o. 23 Palauing behe tau ang 
mantandoikoa', sambayangngii tau ang pemala 
mantilakaikoa'. 22 Ponna aha tau mantampiling 
sambali papemu, beai natampiling sibali. Anna 
menna ang mangngala kaya'mu, bea toine' 
pelapi'na. 3? Ponna aha tau ang mampalau 
aka-akammu, ya' beai, anna daa umpalaui 
sumule aka-akammu ang naala tau. °t Anna 
umba noa ang ungkara'i nababeingko solamu, 
ya' babe toinne' noa pano di solamu. 22 Ponna 
ungkalemuio supu tau ang mangkalemuio, 

ya' la unsangaraka ahang kala'biammu? Aka' 
napanoa toete' to tamampetahpa'. 33 Aka' 

ponna supung membabe mapia pano di 

tau ang membabe mapia toe' pano di dio, 

ya' dasiante' aha kunanna, aka' mala toete' 
napanoa to tamampetahpa'. 34 Anna ponna ke 
umpaindangngio aka-akammu supung pano di 
solamu ang mala toune' mambeao bala'na, ya' 
akang kunanna? Aka' mala toete'ne' napanoa 
to tamampetahpa' umpaindangngi solana to 
tamampetahpa' anna malai nabala'i sinnoa yato 
aka ang nabea. 3? Ampo' dioa' dio, kalemuio 
ingkanna balimmu anna pembabe mapiao 
pano. Dia tuke' paindangngii aka-akammu 
sitonda dai la umpemitaia' la nabala'i. Ponna 
umpanoa, ya' la ullambi'o saho ang dai aha 
mallondo anna mendahio ana'-ana'na Puang 
Alataala To Matande, aka' Puang Alataala 
marota' pano di ingkanna tau ang dai nainsang 
ma'kuhhu'sumanga' anna pano di tau karake. 
36 Dahi pahallu toukoa' dio punno pa'kalemu, 
sinnoa Ambemu yaho di suruka punno 
pa'kalemu." 37 Nalombungngi bung tula'na 
Puang Yesus naoatee, "Daa untanda' tahuhu 
solamu anna datouo dio ditanda' tahuhu. Anna 
daa umpapetahungkung solamu anna datouo 
dio ditahungkung. Ampungngio solamu lambi' 
la diampungngi touo dio. 33 Beai aka-akammu 
pano di solamu anna malai dibea touo dio: la 
untahimbokoa' mai'di liu pebea ang sinnoa 

mai'dinna aka-aka ang dipe'dengngi tama 

di lite' lambi' tobong. Aka' lite' ang umpake 
pano di solamu dia tunne' la dipakeingko." 

33 Sika napakuhu toi Puang Yesus yaling di 
mesa pohapangang naoatee, "La malaraka to 
buta untehte santobutanna? Daraka la sahing 
manaho naung di kalo'? 4? Noa tunne' daete' 
aha mesa pahsikola la keangka' puha andana 
tuangkuhunna, ampo' mesa pahsikola ang 
tamma'mi la umpensinnoai nei' tuangkuhunna. 
41 Akarea' dio anna malakoa' ungngita sahihsi' 
yaling di matanna solamu, ampo' daine' ungngita 
kayu sambehsa' yaling di matammu tobou 

dio? 42? Umbang dio la umpanoa ungngalaiing 
sahihsi' yaling di matanna solamu, aka' aha ture 
dio sambehsa' kayu yaling di matammu tobou 
dio? Oa' ingkammu to kalasi, alaiia' dolu yato 
sambehsa' kayu ang aha yaling di matammu 
anna malai ungngita ungngalaiing yato sahihsi' 
ang aha yaling di matanna solamu." #4 Napatahhi' 
bumi tula'na Puang Yesus naoatee, "Poang 
kayu ang inang si biasa mammi' boana, daete' 
aha la ungkeboaing boa ang dai mammi'. Noa 
tunne' poang kayu ang inang si dai mammi' 
boana, daete' aha la ungkeboaing boa ang 
mammi', 44 Aka' mesa poang kayu mala diinsang 
ponna ke diitang boana. Aka' la malarakae' tau 
umponge"' boa kayu di hao mai di lolo parang? 

Bahtu' umponge' boa pinamula di hao mai di 
balimbano? # Tau mapia mengngoya' mapia 
tubunte' aka' inang noa tubunne' ang yaling di 
inahanna, anna tau karake mengngoya' karake 
tubunte' aka' inang noa tubunne' yaling di 
inahanna. Aka' ingkanna aka ang ditula' sule 
yalingngete' mai di ihsi inaha. #? Nalombungngi 
bumi tula'na Puang Yesus naoatee, "Akangnga' 
suhummu unsangaia' Puang, ungngoatee, 'O 
Puang,' ampo' daia' ungngaku umpembabeing 
aka ang kupakuhuingkoa'? 47 La kupaitaikoa' 
umba la noa pano di tau ang sule mellumbaa', 
umpehingngii inde tula'ku anna napembabeing 
yaling di katuhoanna. # Tau ang noa yatoo 
la kupasihapanne' mesa tau ang umpake'de' 
manahpa dasanna. Yato tau mambombeng 
napamanaung liu anna napampake'de'ii ahhi ang 
matoto' si'da-si'da. Dahi moi la kayyang umba 
noa uhai buntu' sule unghoa yato dasanna, ampo' 
inang tala tiaka aka' matoto' si'da-si'da ahhinna. 
49 Ampo' pano di tau ang umpehingngii tula'ku 
ampo' dai napembabeing, la kupasihapanne' 
mesa tau ang umpake'de' dasanna ampo' maloyo 
aka' dai napamatoto' ahhinna. Tahpana sule 
uhai buntu' unghoa yato dasamna, ya' loe siang 
sitale-tale." 
7 1 Tahpana Puang Yesus puha untula' ingkanna 
yatoo pano di tau mai'di, ya' maong naung 

di Bohto Kapernaum. ? Yaling yato di bohto aha 
mesa tau makorong kahha' sai'di' tala mate. 
Inde tau dianto sabua'na mesa kapala tantara 
ang handang napakamaya liu. 3 Nahingnginna 
yato kapala tantara didiona Puang Yesus, ya' 
unsuong sangngaka-sangngaka to dipotobaha' 
yaling di alla'na to Yahudi do natammui anna 
malai napalau ke la malai sule napabono'ing 
yato sabua'na. “Sika maong umpellambi'i 
Puang Yesus anna malau mase si'da-si'dai pano 
naoatee, "Yato kapala tantara sihatang si'da-si'da 
ungkalemui, ? aka' mapia inaha liu pano di sola 
bohtota, anna diaete' ang ungngongkoso 'i inde 
pa'sambayangangki' dipake'de'." 8 Ya' maong 
Puang Yesus sibaha-baha yatoii. Tahpana la 
lambi'mi pano yato di dasanna kapala tantara, 
ya' unsuong solana yato kapala tantara do 
untammui Puang Yesus anna naoaintee, "O 
Tuang, damong unsuhsai Kalaemu la maoo 
pano di dasangku, aka' dai sihatang kusa'ding 
la umpengkende'i dasangku. 7 Noa tunne' dai 
sihatang kusa'ding la mengngolo mating di Dio. 
Ampo' diare' tula' tomande'mi sambahta kara 
anna malai bono' yato sabua'ku. 3 Aka' kodi' 
mesa toua' kodi' to dipahenta, ampo' aha tou 
kodi' ana' buaku ang kupadihoi'ang lambi' mala 
tomande' kupahenta. Hapanganna ke kuoainte 
yato mesa ana' buaku, 'Laoo!' ya' mao si'daetee', 

bahtu' pano di ana' buaku ang senga' kuoainte, 
'Maio!' ya' sule si'daete', bahtu' kuoainte pano 
di sabua'ku, 'Kahangngi indee!' ya' nakahang 
si'daetee'." ? Tahpana nahingngi Puang Yesus 
yato tula'na, ya' pusa' lilung anna mensailei pano 
yato ang mampentindo ii lella' ma'tula' naoatee, 
"Kutula'ingkoa' setonganna dake' aha kulambi' 
yaling di alla'na to Israel kapampetahpa'anna 
tau ang sinnoa inde kapampetahpa'anna." 

10 Tahpana sika sumuleng pano di dasang 

yato solana kapala tantara ang nasuo mao 
umpellambi'i Puang Yesus, ya' nalambi'mi 

yato sabua' makahsimmi noa yato ang dai aha 
makorong. 1! Umpatahhi' bumi pellaoanna 
Puang Yesus anna lupanoi di mesa bohto ang 
disanga Nain. Mao toe' pahsikolana sibaha-baha 
anna mai'di liu tau mampentindo'i. 12 Tahpana 
sidungku'mi yato baba kayyang lutama di bohto, 
ya' sohongngi yaling mai sangngaka-sangngaka 
tau ullemba to matena. Yato to mate dianto 
mesa ana' muane, ana' samboana mesa balu 
bahine yaling yato di bohto. Inde balu bahine 
naposolai mai'di tau. 13 Naitanna Puang Yesus 
yato balu bahine, ya' kende'mi pa'kalemunna 
yaling di inahanna, anna napamala'i naoaintee, 
"Daa unduseng," 14 lella' siang undungku'i yato 
to mate yaho di lembaanna anna nasahpai. 
Yato to pallemba to mate tohho asang. Ya' 

ma'tula'mi Puang Yesus naoatee, "O ana' 
muane, kutula'ingko dinoa, tuhomo sumule!" 

15 Ya' tuho siang sumule yato änä' muane anna 
mohko'i tahpa ma'kara-kara. Nabehong Puang 
Yesus pano di indona. 1? Ingkanna tau ang aha 
donetoo mahea' asang anna umpamatandei 
sanganna Puang Alataala, sika koha naoatee, 
"Suleng pole' yaling di tangnga-tangngata mesa 
nabi ang handang ma'kuasa! Ahana suleng 
Puang Alataala la umpasalama' petauanna." 

17 Ya' tisembu' siang kaheba didiona Puang 
Yesus di hao di ingkanna Poropensi Yudea 

anna pano di bohto-bohto senga'. 18 Nahingngi 
Yohanes yato ingkanna kaha-kaha ang dahi, 

aka' napakahebai pahsikolana. Ya' untambaing 
derua pahsikolana 19 anna nasuoi mao mekutana 
pano di Puang Yesus naoatee, "Diongka inde To 
Dilanti' la Mepasalama', bahtu' pahallurakakang 
ungngempei tau senga'?" 2? Mao si'dang yato to 
derua. Tahpana lambi' pano di Puang Yesus, ya' 
sika mekutanang naoatee, "Nasuoang Yohanes to 
Pantero' mekutana mating anna malai nainsang 
naoatee Diongka inde To Dilanti' la Mepasalama', 
bahtu pahallurakakang ungngempei tau senga'?" 
21Donetoo mai'di liu tau ang napabono' 

Puang Yesus di hao mai di ma'kahupa-hupa 
korong, anna unghambai toe' mai'di setang ang 
umpentamai tau, noa tunne' mai'di to buta ang 

napapennenne'. ?? Ya' sika natimba'mi Puang 
Yesus naoatee, "Laomokoa' anna untula'ing 
Yohanes ingkanna aka ang puha unghingngi 
anna aka puha ungngitaa', sinnoanna to buta 
paita, to makule mellao, tau ang bosi lollo'na 
bono', to binga pahingngi, to mate tuho sumule, 
anna pano di to pemase-mase dipainsangngi 
Kaheba Mapia. 23 Tau ang dai umpengkebo'i 
kapampetahpa'anna mai di Kodi', tau yatoo la 
kahsi nei'." 24 Tahpana le'ba'i sumule yato ang 
nasuo Yohanes, ya' napahandu'mi Puang Yesus 
ma'tula' pano di tau mai'di didiona Yohanes 
naoatee, "Aka ungngalaa' mao pano di ongeang 
maka'dang? Do ungngitakoa' bulo ang napalusau 
lutama pepahi? 22 Bahtu' maorakakoa'to do 
ungngita tau ang mampake mahahsa'? Inang dai, 
aka' tau ang mampake mahahsa' anna ang tuho 
dai aha nakalala'i di haoete' supu di dasanna 
tomaraya. ?? Dahi aka ang pemalaa' ungngita 
pano di ongeang maka'dang? Pemalakoa' 
ungngita nabi, i? Ahana tahpa' si'da. Anna 
kutula'ingkoa', yato ang ungngitaa' londo 
puhane' andana mesa nabi. ?” Aka' didiona 
yato Yohanes aha tiuki' yaling di Suha' Masero 
naoatee, 'Itai, kusuo mesa tau napendoluio, 
anna dianto ang la mampatokaingko lalammu 
ang la ungngola.' 22 Kutula'ingkoa' setonganna di 
alla'na ingkanna tau ang aha yaling inde di lino, 

moi ang tuhoke' moi ang puhang mate, inang 
daete' aha la keangka' puha andana Yohanes. 
Ampo' tau ang handang mahoi'ang yaling di 
Kapahentaanna Puang Alataala setonganna 
keangka' puhane' andana Yohanes." 2? Ingkanna 
tau ang manghingngi yato tula'na, moi yato 
ingkanna to pahsinga' sima, ungngakui asang 
katahpa'anna pahtuyunna Puang Alataala, 

aka' hali sika umbeho asang kalaena natero' 
Yohanes. 3? Ampo' yatone' to Farisi anna to 
pampakuhu ada' daine' sika naaku untahimbo 
pahtuyunna Puang Alataala tama di kalaenaii, 
aka' daine' sika naaku umbeho kalaena natero' 
Yohanes. 3! Ma'tula'mi Puang Yesus naoatee, 
"Aka la kupasihapangnging inde mai hupatau 
ang aha dinoa? Anna aka ang nasinnoaing? 

32 Tau ang aha tempo dinoa kupasihapang 

ana' ang menge mangngino di hao di pasa' 
lella' siang ungkohai solana anna naoaitee, 
'Kiposulingngingko ampo' dai ungngaku sumayo, 
kipenaniingko penaniang kamateang ampo' dai 
ungngaku masuhsa.' 33 Aka' sule Yohanes to 
Pantero' anna si biasai dai ungngande dehpa 
anna dai ungngenu' angkoro', ya' ungngoaminte, 
'Napentamai setang.' 34 Pihsananna sulea' 

Kodi' inde Ana' to Lino anna si mandea' Ko 
anna menu'a', ya' si ungngoa burantee, 'Itai 
indo tau sahauang anna pa'envu,, sola-solana 

to pahsinga' sima anna ingkänna to madosa." 

35 Ampo' kalehaiia'to indee: kakeaka'anna Puang 
Alataala ang kipepaturuing mala diita yaling di 
katuhoanna ingkanna tau ang mampentindo '." 
36 Aha mesa to Farisi untambai Puang Yesus pano 
di dasanna anna malai mande sibaha-baha di 
hao. Mao si'dang Puang Yesus pano di dasanna 
anna mohko'i sibaha-baha mande. 3” Yaling yato 
di bohto aha mesa bahine ang supung nainsang 
tuho yaling di katasampa'ang lambi' kainsangang 
dosanna. Tahpana nahingngi naoatee Puang 
Yesus menge mande di hao di dasanna ta Simon 
ang to Farisi, ya' suleng umbaha mesa buli-buli 
ang keihsi minna-minna' bomammi'. 38 Panong 
ke'de' di behinna Puang Yesus sidungku' bihti'na 
menge siang dumuseng. Yato bahine umbona'i 
bihti'na Puang Yesus umpake uhai matanna, 
mane napahsii beluha'na, mane naurungngi 
anna nasihoii yato minna'-minna' bomammi' 
ang nabaha. 3? Tahpana yato to Farisi, ang 
naongei mande dasanna Puang Yesus, ungngita 
aka yato ang nababe bahine, ya' ma'tula'mi 
yaling di inahanna naoatee, "Ponna inang 

nabi si'da indee, ya' la nalahpa'itoo menna 
bahtu' umba noa babena inde bahine ang 
menge mangnganti bihti'na, tantunte' anna 

la nainsangngi naoatee, indo bahine mesa 

to tasampa' ang punno dosa." 40 Ma'tula'mi 

Puang Yesus pano naoaintee, "O Simon, aha 
ang umpemala la kutula'ingko." Mentimba'mi 
ta Simon naoatee, "Tula' tomande'i, Tuang!" 

41 Naoate Puang Yesus, "Aha dolu derua tau 
moindang pano di tau ang biasa umpapebungai 
doi'na, ang mesa keindang limangngatu' doi' 
pera', anna ang senga'na limampulo doi' 

pera'. 4? Ampo' aka' dai sika nabela umbaya' 
yato indanna lambi' napa'dai tomande'ing 

yato indannaii. Dahi ang umba kahang yato 

to deruai ang la handang ma'kalemu toe' 

pano yato di tau aka' napa'daiming indanna?" 
43 Mentimba'mi Simon naoatee, "Situhu' kodi', 
ya' yato tubunte' ang mai'di indanna." Ma'tula'mi 
Puang Yesus naoaintee, "Ahana tahpa' ne 
pentimba'mu." ^4 Lella' mensaile pano yato 

di bahine, nalombungngike' tula'na pano di 
Simon naoatee, "Ungngitaraka inde bahine? 
Langngena' mentamaa' inde di dasammu ampo' 
da' umpatokaing uhai ang la kubaseiing bihti'ku. 
Dia nei' nabona'ingka' bihti'ku umpake uhai 
matanna anna napahsii beluha'na. 42 Dio, da' aha 
ungngurung naonge anna mane sulea', ampo' 
dia nei' sallangngena'nang napa'urung-urung 
bihti'ku. 46 Da' aha umminna'ing baa'ku tanda 
umpotosulea', ampo' dia nei' naminna'ingka'ne' 
bihti'ku umpake minna'-minna' ang handang 
bomammi'. #7 Dahi kupainsangngio dinoa: 

tandana diampungngiming dosanna inde bahine 
ang mai'di, ya' ma'kalemu si'da-si'da. Ampo' 
panone' di tau ang sai'di' supu diampungngi, ya' 
bahtuanna sai'di' toe' pa'kalemunna." 48 Puhai 
yatoo, ya' ma'tula'mi pano yato di bahine 
naoaintee, "Diampungnging dosammu." #? Yato 
tau senga' ang nasibahaing mande, sika kutana 
yaling di inahanna naoatee, "Mennarakae' inde 
tau anna pake la malae' ungngampungngi dosa?" 
50 Ampo' ma'tula' sala Puang Yesus pano yato di 
bahine naoatee, "Kapampetahpa'ammuete' ang 
mampasalama'o, dahi laomo sitonda pebehena 
Puang Alataala." 

1 Dai masae puhamna yatoo, le'ba'mi Puang 
Yesus ullelengngi leleng mai'di bohto, moi 
ang mahoa' moi ang saohko' umpepainsangnging 

Kaheba Mapia didiona Kapahentaanna Puang 

Alataala. Mao toe' yato sampulo derua 
pahsikolana sibaha-baha. ? Mempola toe' 
yato sangngaka-sangngaka bahine ang puha 
dipabono' di hao mai di ma'kahupa-hupa korong 
bahtu' ang puha dihambaiing yaling mai di 
kalaena setang ang mampentamai, sinnoanna 
Maria ang si disanga toe' Magdalena ang puha 
dialaiing yaling mai di kalaena pitu setang. 

3 Noa tunne' ta Yohana bahinena ta Khuza, to 
pambe'bei doi'na Herodes, ta Susana anna 
mai'dike' bahine senga'. Sika mempola asang 

anna untahiai Puang Yesus sibaha pahsikolana 
umpake katomakakaanna toboe'. 4 Tahpana sulei 
tau mai'di' di hao mai di mobohto-bohtoang 
ullebo Puang Yesus, ya' napahtummi mampakuhu 
yaling di pohapangang naoatee, ? "Pihsang 
tempo aha mesa petani la mao mangngambo'. 
Menge ungngambo' yato bannena, aha piha ang 
manaho pano di lalang, ya' nasiinda'-inda'ing tau 
anna sulei toine' sedansiang anna naandei lambi' 
puha. ê Aha toe' piha ang manaho naung di 
tampo di haho batu, ampo' tahpana napahandu' 
mengnguhaka', ya' malahso siang lala'na anna 
matei aka! mabangi yato tampo. 7 Yato banne 
aha toe' piha ang manaho tama di alla' lohpo 
ang kedui, lambi' lobo' sibaha yato lohpo kedui 
anna nakapupu'i lambi' mate. 3 Ampo' aha 

toe' piha banne ang manaho naung di tampo 
malambu, lambi' mala tuho manahpa anna 
keboai pensangngatu' luhpi'." Puhai natula' inde 
pohapangang, ya' ma'tula'mi napekayyangngi 
naoatee, "Menna pemala mangnginsang, 
pamapehingngiingnga'too!" 9 Sika mekutanang 
yato pahsikolana naoatee, "Akae' bahtuanna 

ne pohapangang ang untula'?" 10 Natimba'mi 
Puang Yesus naoatee, "Pano di dioa' dibeakoa' 
dio kapainsangang anna malakoa' ungnginsang 
umba noa Kapahentaanna Puang Alataala ang 
masaeng tibuni. Ampo' panone' di tau senga' 

dipakahebaine' umpake pohapangang, anna 
malai 'moinnakato sika naitai, ampo' setonganna 
daete' naita anna dai nakaleso: anna moinnakato 
sika nahingngi, ampo' setonganna daete' tama di 
talinganna anna datoi napebahtuang aka yato 
ang sika nahingngi.' 11 Noa inde bahtuamna yato 
pohapangang: Setonganna banne yatoo dianto 
Bahtakara Dehata. 12 Yato ang manahoi pano 

di behing lalang dianto tau ang unghingnging 
yato Bahtakara Dehata, ampo' sule Pongkahana 
setang nahampa'i anna naalai yaling mai di 
inahanna anna malai dai sika mampetahpa' 
lambi' dai la dipasalama'. 13 Ang manaho pano 
di tampo di haho batu dianto tau ang tahpana 
unghingngi yato bahtakara, ya' napatamang di 
inahanna sitonda kakahsiang, ampo' dasiang 
mengnguhaka' yaling di inahanna lambi' 
sampai' supu napetahpa', aka' tahpana ullambi'i 
pesanda', ya' ungkebo'ing Puang Alataala. 14 Ang 
dondong tama di alla' lohpo ang kedui dianto 
tau ang unghingnging yato bahtakara, ampo' 

dai mala lobo' anna dai mala keboa manahpa 
aka' bata-bata didiona katuhoanna, noa tunne' 
pemala supu katomakakaang anna pemala supu 
untuhu'i pampemala tahuhunna. P Yatone' 

ang manaho pano di tampo malambu dianto 
tau ang mapia inaha ang tahpana unghingngi 
yato bahtakara, ya' napatamang di inahanna 

anna membabei situhu' yato aka ang nahingngi, 
dai aha namali'-mali'ang membabe mapia. 

16 Nalombungngi bung tula'na Puang Yesus 
umpake pohapangang naoatee, "Daete' aha 
mesa tau la umpau' lampunna mane nasalohko'i 
baki, bahtu' napatoko naung di hoi' langka'na. 
Ampo' napatokoete' dai' di ongeang ang 
malangka' anna malai ingkanna tau ang mentama 
yato di dasang la naballoi pesilona. 17 Aka' 
daete' aha mesa kaha-kaha ang tibuni la tibuni 
lolo, anna daete' aha mesa kaha-kaha ang dai 
dipepainsangnging la daloloi dipepainsangnging. 
Ampo' la ahaete' tempona ang dibuni la 
dipalanda' anna ang dai dipepainsangnging 

la kainsangang. 13 Dahi, dianto anna pekaleso 
manahpaia' yato Bahtakaranna Dehata ang 
unghingngi, aka' menna ang inang ahang ang 
nainsang, inang la dihangngangngiking, ampo' 
menna ang dai ma'pehingngi, ingkanna yato ang 
nasanga nainsang la dialai yaling mai di pihki'na. 
19 Indona anna ullu'na Puang Yesus sule yato 

di ongeang ang naonge menge mampakuhu 
Puang Yesus, ampo' dai sika mala mendungku' 
aka' mai'di liu tau sisihpi'-sihpi'. 2? Ya' ahang 
mesa tau umpainsangngi Puang Yesus naoaintee, 
"Indomu anna ullu'mu sika yaling di aneang 
pemala la napellambi'io." 21 Ampo' natimba' 
supu Puang Yesus naoaintee, "Ang mendahi 

indoku anna ullu'ku dianto ingkanna tau ang 
umpehingngii Bahtakaranna Puang Alataala 
anna napembabeing yaling di salu katuhoanna." 
22 Pihsang tempo ma'karang Puang Yesus pano di 
pahsikolana naoatee, "Talaoa' bete' inde di tando 
bete'na le'bo'." Ya' sika le'ba'mi bete' molopi. 

23 Lella' sika molopi lella'ne' Puang Yesus hanne. 
Pihsananna pihsa'mi sule pepahi kayyang, lambi' 
mendai' bombanna le'bo' anna sai'di'i tala sika 
limmi' yato lopinna aka' naonangnging uhai. 
24Ya' ullumbang Puang Yesus yato pahsikolana 
anna sika nahekei naoaintee, "O Tuang, 
kalemuiang, la limmi'mi tau!" Tahpa tipahteng 
siang Puang Yesus di hoi' mai di patindoanna 
anna ungkohaii yato pepahi kayyang sibaha 
bombang tamahamu:. Ya' tahpa naboli siang yato 
pepahi anna bombang anna mahtai sumule yato 
le'bo'. 23 Mane ma'tula'i pano diii naoaintee, 
"Umbarea' dio naola kapampetahpa'ammu?" 

Ya' sika sangka' mahea'mi anna pusa', anna 
sioa-oainte, "Menna sakalirakae' inde tau anna 
pake moine' pepahi anna uhai tuhu'-tuhu'ammi 
pano di pahentana?" 2? Ya' sika lambi'mi Puang 
Yesus sibaha pahsikolana molopi bete' di 

tando bete'na Galilea di bohtona to Gerasa. 

27 Tahpana mengnginda'mi Puang Yesus dai' 

di kalantanang, tahpa suleng natammui mesa 
muane ang sule di hao mai yato di bohto mahoa'. 

Yato tau masaeng dai aha siita pakeang, mao 
mohobelang leleng anna datoi tohho di dasang 
ampo' tohho di hao di ku'bu' aka' napentamai 
setang. 28 Tahpana ungngita Puang Yesus, ya' 
kakilla-killang anna malimuntu'i pano di olona, 
lella' ma'kara napekayyangngi naoatee, "O Puang 
Yesus, Ana'na Dehata ang Handang Matande, 
aka la umbabe pano di kodi'? Kupalau mating ke 
la malai da' undahha." 29 Nasuhung ma'tula' noa 
yatoo, aka' menge Puang Yesus nahambaiing yato 
setang yaling mai di kalaena. Yato tau si dipungo 
bihti'na anna teyyena hante bahsi anna malai dai 
natilakai yato setang ang yaling di kalaena, ampo' 
dai masae si nabohtu-bohtu yato hante bahsi 
ang disangke'ing anna nabahai yato setang pano 
di ongeang ang mahulla-hulla. 3? Nakutanaing 
Puang Yesus naoaintee, "Menna sangammu?" 
Mentimba'mi naoatee, "Sambahanang." Disanga 
noa aka' mai'di setang ang mampentama. 

31 Ya' sika malaung yato setang pano di Puang 
Yesus anna malai dai napalutama di kahoänna 
kamateang ang la naongei ditahungkung. 22 Di 
hao di ongeang donetoo sipatu aha mai'di liu 
bahi lella' sika mambuang yaho di ahe tanete. 
Ya' sika malaung yato setang ke la malai napabei 
mentama yato di bahi mai'di. Ya' napabei si'dang 
Puang Yesus. 33 Sohongnging yato setang yaling 
mai di kalaena yato tau anna mentamai yato 

di bahi. Ya" bungka' siang yato bahi anna sika 
tibei naung di behing karakeang lutama di 
le'bo' lambi' limmi'i. 34 Tahpana yato ingkanna 
tau ang menge sika undakai bahinna ungngita 
kaha-kaha ang dahi, ya' tahpa sika lumpa'mi 
le'ba' do napalele pano di bohto mahoa' anna 
sangngaka-sangngaka bohto ang nasidungku'ing. 
35 Sohongnging yato tau mai'di yaling mai di 
bohtona anna maoi ullumba yato ongeang ang 
naongei Puang Yesus, pemala la sika naita yato 
kaha-kaha ang mane puha dahi. Sika ungngitang 
yato tau ang mane puha naalaiing Puang Yesus 
yato setang yaling mai di kalaena lella' malinong 
mohko' di behing bihti'na Puang Yesus. Yato 
tau mampake manahpang aka' marohong 
sumule pihki'na. Sika mahea' asammi yato tau 
mai'di ungngita umba noa kakuasaanna Puang 
Alataala. 38 Yato ingkanna tau ang ungngita 
yato aka ang dahi sika umpainsangngi yato tau 
mai'di didiona umba noa dipasalama' yato tau 
di hao mai di kakuasaanna setang. 3” Ampo' 
yato ingkanna to Gerasa sangka' mahea' liu 
lambi' malau pano di Puang Yesus anna malai 
baha' mao umpellei yato ongeang. Ya' dai'mi di 
lopinna Puang Yesus sibaha pahsikolana anna 
sika sumulei. 33 Yato tau ang puha nalahpa' di 
hao mai di kakuasaanna setang hali toe' malau 
pano di Puang Yesus ke la malai mempola. 

Ampo' nasuo sumule Puang Yesus naoaintee, 

39 "Sumuleo pano di dasammu anna untohodolui 
aka ang puha nababe Puang Alataala pano di 
kalaemu." Ya' le'ba'mi yato tau unsamba bohto 
mahoa' anna napalele lelengngi yato aka ang hali 
nababe Puang Yesus pano di kalaena. 4° Tahpana 
sumuleng Puang Yesus lubete' yato di bohto ang 
napengkalaoi, ya' natammuing mai'di liu tau ang 
inang sika napemitai kasuleanna. 41 Donetoo 
suleng mesa tau ang disanga Yairus, mesa kapala 
pa'sambayangang yato di bohto. Sule malimuntu' 
di olona Puang Yesus malau pano anna malai 
mao pano di dasanna, 4? aka' änä' samboana ang 
mane sampulo derua pahiamanna makorong 
kahha' anna la mateng. Lella' Puang Yesus mellao 
lupano yato di dasamna ta Yairus, mai'di liu sule 
tau sisihpi'-sihpi' mampentindo'i di hao mai di 
ma'kahupa-hupa bohto. “2 Yaling di alla'na aha 
toe' mesa bahine ang unsa'ding korong mallambi' 
ang daloloi aha nabolinna yaling di sampulo 
derua pahiamamna. Dai aha mesa to pa'pakuli 
ang mala mampabono'. 44 Ya' mendungku' di 
kebo'na Puang Yesus anna naantii pote' kaya' 
kalambe'na. Ya' bono' siang yato korong ang 
nasa'ding. 4?” Mekutanang Puang Yesus naoatee, 
"Menna inde mai tau ang mane hali ungnganti 
kaya'ku?" Ampo' dai aha tau donetoo ang bahani 
mangngaku. Lambi' naoante Petrus, "O Tuang, 

mai'di liu tau ang mangkulimboio anna ang 
mansihpi'o." 46€ Ampo' ma'tula' Puang Yesus 
naoatee, "Aha mesa tau ang mangngantia' aka' 
kusa'ding aha sohong yaling mai di Kalaeku 
kakuasaang." 47 Tahpana nainsang yato bahine 
naoate yato ang mane nababe dai mala nabuni, 
ya' tahpa sikalalla'mi mao malimuntu' pano di 
olona Puang Yesus anna ma'tula'i pano yato 

di tau mai'di aka suhunna anna ungngantii 
Puang Yesus anna umba noa tahpa bono' yato 
koronna puhanna naanti. 4 Ma'tula'mi Puang 
Yesus pano yato di bahine naoatee, "O ana'ku, 
napabono'o kapampetahpa'ammu. Paela'i, 
mahasante' inahammu le'ba'." 49 Mengeke' 
Puang Yesus ma'tula', ya' suleng mesa tau luhao 
mai di dasamna ta Yairus, anna ungngoainte 
pongkahana, "Mateng ana'mu, Tuang! Damong 
unsaha-saha inde tuangkuhu." 3? Nahingnginna 
Puang Yesus, ma'tula'mi pano di ta Yairus 
naoatee, "Daa ummahea', ampo' diare' 
pamatohoi kapampetahpa'ammu aka' inang la 
bono'ete' ana'mu." 31 Tahpana lambi' Puang 
Yesus pano yato di dasamna Yairus, ya' ullahang 
asammi yato ingkanna tau mempola tama yato 
di tambing ang naonge yato ana' tilampa'. 
Supung to baha na sibaha ta Petrus, ta Yohanes 
anna ta Yakobus ang napabei mempola tama. 
52 |Ingkanna tau di hao yato di dasang sika 

ungngumbui yato ana', ampo' sika naoainte supu 
Puang Yesus, "Daa ungngumbua' aka' inde ana' 
daete' mate, ahana kaleete' hahe." 73 Ampo' sika 
napetaha-tahai supu aka' nainsang naoatee mate 
si'dang yato änä'. 34 Ampo' inde Puang Yesus 
untokei teyyena yato ana' anna naoaitee, "O 
Äi', kalehamo!" 53 Ya' sumule siang sungnga'na 
yato ana' anna tahpa ke'de'i. Pihsananna Puang 
Yesus unsuo tau umpakande yato ana". 3? Aka 
toiro pusa' ta mengkasilling yato to baha'na 
ana', ampo' sika nalahang Puang Yesus anna dai 
napepainsangnging pano di tau senga' yato aka 
ang mane puha dahi. 

1 Untambaing yato sampulo derua 
9 pahsikolana Puang Yesus anna sika nabea 
kamatohoang anna kakuasaang anna malai 
sika untalo ingkanna setang anna umpabono 
ma'kahupa-hupa korong. ? Anna sika nasuoi 
mao do umpakaheba Kapahentaanna Puang 
Alataala anna umpabono' to makorong. 
3 Naoate pano diii, "Yaling di pellaoammu 
dakoa' mala kabaha-baha. Moi huntung, 
moi tas, moi bokung, moi doi', moi kaya' dai 
dibaha, supung ang menge umpake. “Anna 
ponna aha tau mampalempangkoa' tama di 
dasanna, ya' tohhokoa' di hao lambi' mengkalao 
boukoa' umpatahhi' pellaoammu. ? Anna 
ponna dai aha tau ang mampalempangkoa' 

tama di dasanna, ya' pelleiia' yato bohto anna 
umpentalahpi'ing tampo ang mendehke' pano di 
bihti'mu anna malai mendahi pengkakalehaang 
pano diii. " € Ya' sika le'ba' si'dang anna maoi 

do ungkulilingngi ingkanna bohto saohko' 

lella' umpepainsangnging Kaheba Mapia, 

anna umpabono' ingkanna to makorong di 
ingkanna bohto ang naolai. ” Donetoo Tomaraya 
Herodes, ang ungkapalai Poropensi Galilea, 

dai hapa' inahanna unghingngi yato ingkanna 
kaha-kaha ang nababe Puang Yesus. Aha tau ang 
mangngoatee, "Tuho sumule Yohanes to Pantero' 
di hoi' mai di alla'na to mate." 8 Aha toe' piha tau 
ang mangngoatee, "Landa' bumi sumule Nabi 
Elia." Anna aha toe' piha tau ang mangngoatee, 
"Mesa di alla'na yato senabiang dolu ang tuho 
sumule." 9 Ampo' ma'tula' Herodes naoatee, 
"Puhanne' kubose'i baa'na ta Yohanes. Dahi 
menna setonganna inde tau ang manuhu' kaheba 
mai'di umbabe kaha-kaha ang dikapusa'i?" Ya' 
pemala liung la silambi' Puang Yesus. 1? Tahpana 
sika sumulei yato sampulo derua pahsikolana 
Puang Yesus, ya' sika natohodolung pano di 
Puang Yesus yato aka ang hali sika nababe. Ya' 
sika natambaing Puang Yesus anna naposolai 
mendende pano di mesa bohto ang disanga 
Betsaida, anna malai sika diarang supung ang 
nasibahaing. 1t Ampo' nahingnginna tau mai'di 

didiona yatoo, ya' sika maong do napelolai. 

Ya' sika natammui manahpang Puang Yesus 
anna napaturui didiona Kapahentaanna Puang 
Alataala anna umpabono' mai'di tau ang 
pahallu napabono'. 1? Tahpana mahammong, 
ya' sika mellambi'mi pano di Puang Yesus yato 
sampulo derua pahsikolana anna sika naoaitee, 
"Suoi indo pano tau mai'di anna malai sika 

do umpeang dasang ang la naongei ma'bengi 
anna andeang ang la sika naande, aka' inde ang 
taongeia' dianto ongeang ang mahulla-hulla 
ang makahao umpellei bohto." 13 Ampo' sika 
naoaintee, "Diongnga'tee' mampakande!" Ya' 
sika mentimba'mi naoatee, "Supung lima roti 
anna derua bau ang aha dibe'bei. Supunte' 

ke maoang kialliing inde mai tau mai'di ang 

la sika naande." 14 (Tau ang aha donetoo aha 
umbai limang sa'bu muane, dake' diihsa' bahine 
anna ana'.) Ya' ma'tula'mi pano di pahsikolana 
naoatee, "Suoi ne pano tau mai'di mohko' 
moko'bong-ko'bongang: sangko'bongang boitoo, 
ya' aha bung limampulo tau." 15 Ya' natuhu'i 

si dang yato pahsikolana yato ang napahentaing 
anna unsuoi yato tau mai'di ma'ko'bong-ko bong. 
16 Pihsananna Puang Yesus ungngalang yato lima 
roti anna derua bau, mane mentongai dai' di 
langi' menge siang umpalau behe dai' di Puang 
Alataala. Puhai yatoo, ya' nabika-bikang yatoo 

mane nabeai pano di pahsikolana anna malai 
nasusa pano di tau mai'di. 1? Ingkanna yato tau 
ang aha donetoo mampebohoi asang. Puhai 
sika mande, ya' nahimpung salang pahsikolana 
yato la'binna ang dang napuha tau. Ya' ke punno 
salake'ne' sampulo derua baki. 13 Pihsang tempo 
naonge mengei Puang Yesus ma'sambayang 
namesa-mesa, suleing pahsikolana nalumba. 
Mekutanang pano diii naoatee, "Situhu' tula'na 
tau ang unghingngia', nasanga mennaa' are' 
indee?" 19 Sika mentimba'mi naoatee, "Aha 

ang mansangao Yohanes to Pantero': aha toe' 
ang mansangao Nabi Elia; aha toe' piha ang 
mansangao mesa di alla'na yato senabiang ang 
aha dolu ampo' tuho sumule." 2? Ya' mekutana 
sala bumi Puang Yesus pano diii naoatee, "Ampo' 
situhu' dioa', mennaa' Ko indee?" Mentimba'mi 
ta Petrus naoatee, "Dio, Tuang, To Dilanti' 

la Mepasalama' ang sule yaho mai di Puang 
Alataala." 21 Ya' sika nalahang si'da-si'dang Puang 
Yesus anna dai napepainsangnging pano di 
menna-menna didiona yatoo. 2? Mane ma'tula'i 
Puang Yesus naoatee, "Kodi' inde Ana' to Lino 
pahallua' la ungngolai mai'di kamasuhsaang 
anna da' natahimbo setobaha'ang, kapala-kapala 
imang anna to pampakuhu ada' lambi' la 
dipateia'. Ampo' yaling di tallu allona la tuhoa' 
sumule." 23 Nalombungngike' tula'na pano 

di ingkannaii naoatee, "Tau ang la pemala 
mampentindo'ia' pahallu ungkalimpangngi 
pangngelo'na toboe' sibaha umbulle kayu 
sitambeng allo-allo, mane napentindo'ia'. 24 Aka' 
menna pemala umpamahendeng katuhoanna, 
la bilang mateetee': ampo' menna ang tontong 
mampetahpa' moi dipatei aka' Kodi', dianto 
ang la dipasalama' sungnga'na. ?? Aka' dai aha 
suhunna mesa tau untahongkongngi ingkanna 
aka-aka ang aha yaling inde di lino ke dasiang 

la salama' sungnga'na. 2? Ponna aha tau ang 
mampengkasiliingka' anna umpengkasili toinne' 
pepakuhungku, la kupengkasili turinte'ne' ke 
sulema' dako' sitonda kakuasaangku anna 
kakuasaanna Ambeku, noa tunne' kakuasaanna 
malaeka' masero yaho di suruka. ?” Kutula'ingkoa' 
setonganna yalingnga' inde di alla'-alla'mu dinoa 
aha sangngaka-sangngaka tau ang dai la mate, 
dolunna la dipahandu' Kapahentaanna Puang 
Alataala." 23 Umbai kahua allona puhanna 
makara noa yato Puang Yesus, ya' untambaing 
ta Petrus, ta Yohanes anna ta Yakobus naposola 
dai' di mesa tanete aka' la ma'sambayang 
yaho. 29 Tahpana menge ma'sambayang, 

ya' tahpa tirendeng hupanna Puang Yesus 

anna yato pakeanna mendahi mabusa anna 
pangngillo'. 3? Anna ahai derua tau menge 
nasipa'karaing, dianto Nabi Musa anna Nabi 

Elia. 3t Indo to deruai umpalanda' kalaena 
yaling di pesilo kamatandeang, anna ma'tula'i 
didiona kamateanna Puang Yesus ang mane la 
dipasundung yaho di Yerusalem. 3? Donetoo, 
yato Petrus anna solana mengene' supu hanne. 
Tahpana sika tungke'du', ya' ungngitang umba 
noa kamatandeanna Puang Yesus anna sika 
naita toe' yato derua tau ang ke'de' di behinna. 
33 Tahpana la le'ba'mi yato to deruai umpellei 
Puang Yesus, ya' ma'karang ta Petrus pano 
naoatee, "O Tuang, masannang liu tau dinne. 
Umbai mahasa ke umpake'de'i tau bansuli 
umpopantangnga' simesa: Dio mesa, Nabi 

Elia mesa anna mesa Nabi Musa." Ampo' noa 
supu Petrus ang maling ma'tula' noa yatoo, 

dai pa'kaleha. 34 Lella' Petrus ma'tula', ya' 
tuhummi yaho mai salehu' unsapu'ii, lambi' sika 
mahea' tahpana nasapu' yato salehu'. 33 Ya' 
kahingngiammi kamaha yaling mai di salehu' 
ang naoatee, "Dianto inde Ana'ku ang kupillei. 
Pehingngiia' tula'na." 38 Puhanna kahingngiang 
yato kamaha, ya' inang namesarang supu Puang 
Yesus. Yato tallu pahsikolana napadiinahanna 
supu yato kaha-kaha ang dahi donetoo, anna 
datoi aha natula' pano di moi poro la menna yato 
ang sika naita. 3” Tahpana marondonnaii naonge 
sika tuhungngi sumule yaho mai di tanete, ya' 
suleng tau mai'di ullumba Puang Yesus. 33 Aha 

mesa di alla'na yato tau mai'di untambai Puang 
Yesus naoatee, "O Tuang, kupalau ke la malai do 
ungngitaingka' ana'ku, aka' inang dia supu ana ku. 
33 Yato änä'ku si pihsa' napentamai setang, 
lambi' si pihsa' tomande' kakoha-koha anna 
sikadindi'i kalaena napobua' yato setang lambi' 
si membuha kale suana. Yato setang semata 
undahha ana'ku anna noa ang inang dang aha la 
napellei. 4? Puhang kupalau pano di pahsikolamu 
unghambai yato setang ampo' dai sika mala 
naalai." 41 Ma'tula'mi Puang Yesus naoatee, 
"Tehtereremokoa' dio indee! Umbarea' dio naola 
kapampetahpa'ammua' lambi' sahsa' lalangkoa'? 
La sangngakake' masaena tohhoas'a' yaling di 
alla'-alla'mu anna sa'bara' ungngoloikoa'? Bahai 
ne mai yato ana'!" 42 Tahpana sidungku'mi Puang 
Yesus yato ana', ya' tahpa tilumbammi naung 

di tampo napobua' yato setang amna sikadindi'i 
kalaena. Ampo' tahpa nakarahta' Puang Yesus 
yato setang anna napabono ii yato ana', mane 
naposolai sumule pano di ambena. 23 Aka toiro 
yato ingkanna tau ang aha donetoo pusa' asang 
liu ungngita umba noa kakuasaang kayyanna 
Puang Alataala. Mengeke' yato tau mai'di pusa' 
ungngita aka ang mane puha nababe Puang 
Yesus, ya' ma'tula'mi Puang Yesus pano di 
pahsikolana naoatee, ^4 "Pehingngii manahpai 
anna patamai di inahammua' inde ingkanna 

aka ang kutula', dianto: Kodi', inde Ana' to 
Lino, la dibehoa' pano di kakuasaamna to lino." 
45 Ingkamna yatoii dai sika umpähäng yato ang 
natula' Puang Yesus, aka' dai sika napakalesoing. 
Ampo' malaya' toe' yatoii napekutanaing umba 
noa yato bahtuanna. 48 Ya' dahing kasibehtaang 
di alla'na pahsikolana Puang Yesus, unsibehtai 
menna ang handang keangka' di alla'naii. 

47 Ampo' nalosa Puang Yesus yato ang menge 
sika napihki' lambi' ungngala mesa ana'-ana' 
anna napake'de'i di behinna. 4 Anna naoaite 
pano diii, "Menna ang untammui manahpa ana' 
saohko' ang sinnoa indee yaling di sangangku, 
ya' bahtuanna Kodi' siante' natammui manahpa, 
anna menna ang mantammui manahpaa', 

ya' bahtuanna Yatoete' ang mansuoa' sule 
natammui manahpa. Aka' menna-menna ang 
ungngangka' handang madihoi'ang kalaena 
yaling di alla'-alla'mua', ya' setonganna diaete' 
ang handang diangka' mayahoang." ^? Ma'tula'mi 
Yohanes naoatee, "O Tuang, aha kiita mesa 

tau unghambai setang yaling di sangammu, 

ya' kisangkaing aka' kiinsang tadia solata ang 
mentindo' di Dio." 3? Mentimba'mi Puang Yesus 
naoatee, "Daa unsangkaii, aka' menna-menna 
ang daingkea' mampa'bali, ya' bahtuanna 
solatarea'tee'." >t Tahpana marungku'mi tempo 
katiangka'anna Puang Yesus dai' di suruka, ya' 

nabohtung la mao dai' di Yerusalem. 7? Unsuong 
sangngaka-sangngaka tau mendolu mao. Sika 
maoi pano di mesa bohtona to Samaria, aka' sika 
la umpasadia ingkanna-ingkanna siamo ang la 
napahallu Puang Yesus. 33 Ampo' aka' nainsang 
yato to Samaria la mao dai' di Yerusalem yato 
Puang Yesus, lambi' dai sika natahimbo la tohho 
yaling di bohtona. ?? Tahpana naita Yakobus anna 
Yohanes yato babena to Samaria, ya' mekutanang 
pano di Puang Yesus naoatee, "O Puang, 
ungngakuraka ke ma'sambayangngang anna 
malai tuhung api yaho mai di langi' ungngampu'i 
inde mai tau?" >> Ampo' mensaile supu anna 
nasangkaii. >€ Ya' sika maong umpeang bohto 
ang senga'. >” Sika umpatahhi'mi pellaoanna. 

Ya' ahang mesa tau ang ma'tula' pano di 

Puang Yesus lella' sika mellao naoatee, "La 
kutindo' lelengngo diamo-diamo ungngola." 

38 Ampo' natimba' Puang Yesus naoaintee, 
"Mangngohi aha leanna naongei tohho, anna 
dansi aha sehanna naongei membanua. Ampo' 
Kodi' inde Ana' to Lino dai Ko aha ongeangku 
ang la kuongei tohho mehile bahtu' hahe." 

59 Nalombungngike' tula'na umpa'tula'i mesa tau 
senga' naoaintee, "Pentindo'o di Kodi'." Ampo' 
mentimba' yato tau naoatee, "O Puang, pabeia' 
dolu mao do ullamung ambeku. " 2? Ampo' 
mentimba'mi Puang Yesus naoatee, "Pabei 

tubunne' tau ang mate di mendehatanna do 
ullamung to matenaii, ampo' dio-dio laoo do 
pakahebai Kapahentaanna Puang Alataala di 
umba-umba naongei." 6t Ahake' bou mesa tau 
senga' ma'tula' pano di Puang Yesus naoatee, "La 
mentindo'a' di Dio, Puang, ampo' pabeia' dolu 
mao umpasa'bi to baha'ku." 22 Ampo' natimba' 
Puang Yesus naoaintee, "Mesa tau ang menge 
ma'dahkala dai la sihatang ke si mensaile loloi 
pano di kebo'na. Noa tunne' tau ang pemala 
mendahi to pentindo ku dai la kekuna yaling di 
Kapahentaanna Puang Alataala ke umpihki' loloi 
katuhoang ang dolu." 

1 Puhai yatoo napilleing Puang Yesus 
10 pitumpulo to pentindo'na ang senga' anna 
nasuoi mao moderua-ruaang do mendolu pano 
di ingkanna bohto ang inang la naolai dako' Puang 
Yesus. ? Naoatee pano diii, "Itaia' inde mai tau 
masoo liu ang la dibaha tama di Kapahentaanna 
Puang Alataala. Kupasihapang boa kayu ang la 
pahallu dipupu, ampo' dai kanna' tau ang la 
mampupu. Dahi palauia' pano di puanna inde 
pinamula anna malai nahangngangngike' tau 
ang la umpupu inde boa kayu. 3 Pehingngiia' ! 
Kusuokoa' do umpepainsangnging Kaheba Mapia. 
La sihapangkoa' domba ang tama di alla'-alla'na 
olo'-olo' peande. 4 Dakoa' mala umbaha doi'. 
Datoukoa' mala umbaha tas, moi sapatu. Anna 

daa umpa lempang-lempangnga' unsalama'i 
solamu di behing lalang. ? Ponna mendai'koa' di 
mesa dasang, ya' tahpa oaia'te dolu, 'Salama' 
mating! La nabehekoa' Puang Alataala yaling di 
hapummu!' £ Anna ponna aha tau tohho yaling 
yato di dasang ang sihatang untahimbo yato 
tula' pebehemua', ya' la kabeheanto yato tau. 
Ampo' ponna dai aha, ya' la sumuleete' tama di 
kalaemua' yato tula' pebehemua'. 7 Tohhokoa' 
yaling di dasanna ang mantahimbokoa', andei 
anna enu'i aka ang nasohengngiingko, aka' inang 
noaete' mesa to pengkahang sihatangngete' 
untahimbo saho pengkahanna. Daa untirende 
leleng ampo' tohhokoa' di mesa dasang. 3 Anna 
ponna tamakoa' di mesa bohto anna natahimbo 
manahpakoa' tau yaling, ya' andeia' anna 
enu'ia' aka ang nasohengngiingko. ? Pabono'i 
yato ingkanna to makorong ang aha yaling 

yato di bohto anna tula'i pano diii oaite, 

'Dang masae anna Kalaenang Puang Alataala 
ma'pahenta sihapang tomaraya.' 10 Ampo' 
ponna mentamakoa' di mesa bohto anna dakoa' 
natahimbo tau yaling, ya' panokoa' di batahta 
anna sika kakohakoa' ungngoatee, “! 'Moia' 
ahang tampomu ang mendehke' di bihti'ki' 
kipentalahpi' toinne' di olomua'. Ampo' pahallua' 
ungnginsang: dang masae anna Kalaenang 
Puang Alataala ma'pahenta sihapang tomaraya.' 

12 Kutula'ingkoa' setonganna ponna lambi'mi 
tempona dihohto' inde lino, la mahingang 
puhaete'ne' tahungkunna Bohto Sodom andana 
bohto yatoo." 13 Mane naoate Puang Yesus, 
"Tilakakoa' Bohto Khorazim! Tilakakoa' Bohto 
Betsaida! Aka' ke la inang aha toine' dahi di 
hao di Bohto Tirus anna Sidon yato tanda 

ang mepusa'-pusa' ang puha dahi yaling di 
alla'-alla mua', ya' la masaente' mengkatoba' 
lambi' umpekaya' kahung sibaha ullulang tai 
hapu baa'na tandana unsohso yato kasalaanna. 
14 Ampo' ponna lambi'mi tempona dihohto' 
inde lino, ya' inang la mahingang puhaete'ne' 
tahungkunna to Tirus anna to Sidon andana 
dioa'. | Noa tungnga' dio Bohto Kapernaum 
umbai pake unsangaa' la naangka'koa' dai' 

di suruka Dehata, i? Setonganna dakoa' la 
naangka' ampo' la natibekoa' naung di nahaka!" 
16 Napatahhi' tula'na Puang Yesus pano yato di 
to nasuo naoatee, "Kutula'ingkoa', menna ang 
mampehingngiia' tula'mu, ya' sihapangngete' 
Kodi' napehingngii. Ampo' menna ang dakoa' 
mantahimbo, ya' sihapangngete' Kodi' ang dai 
natahimbo, anna menna ang da' mantahimbo, 
ya' sihapangngete' dai untahimbo Ambeku 
ang mansuoa' sule." 17 Puhanna ungkulilingngi 
ingkanna yato bohto saohko', sika sumuleing 
yato pitumpulo to pentindo'na sitonda 

kamasannangang anna ma'tula'i pano di Puang 
Yesus naoatee, "O Puang, ingkanna setang tuhu'- 
tuhu'ang asang pano di kami' ahsala' kihambaii 
yaling di sangammu." 13 Ma'tula'mi Puang 

Yesus pano diii naoatee, "Kuita Pongkahana 
setang manaho yaho mai di langi' salamang 
kila'. 19 Setonganna puhang kupatamaingkoa' di 
kalaemu kakuasaang lambi' malakoa' umpealla' 
leleng ile keipo anna alipang dakoa' aha maaka, 
anna mala toukoa' untalo kamatohoanna 
Pongkahana setang ang mampa'balikoa'. Lambi' 
dai aha moi aka siamo ang la mantilakaikoa'. 

20 Ampo' moinnakato noa yatoo, daa umpa'kahsi- 
kahsi aka' malakoa' untalo setang, ampo' diare' 
kahsikoa' aka' titekeng sangammua' yaho di 
suruka." 21 Done siantoo ya' masannang liung 
Puang Yesus aka' nakuasai Inaha Masero anna 
naoaitee, "O Ambe', ma'kuhhu'sumanga'a' 
mating di Dio, Dehatanna langi' anna lino, 

aka' dai umpabei tau ang unsanga kalaena 
manahang si'da-si'da la umpahang didiona 
kapahentaammu, ampo' umbeane' pepahangang 
pano di tau ang mahempo' inaha ang sinnoa 
inahanna ana'-ana'. O Ambe', dianto yato 
pa'elo'mu anna ang umpemapiaing." 2? Puhanna 
ma'sambayang, ya' ma'tula'mi pano yato di tau 
mai'di naoatee, "Ingkanna-ingkanna siamo hali 
asamma' nabehoing Ambeku, anna dai aha 

moi la mesa tau ang mangnginsang mennaa' 
setonganna sehalinna Ambeku, anna datoe' 
aha ang mangnginsang menna setonganna 
Ambeku sehalinna Kodi'. Anna menna ang 
kupasihatangngi, dianto ang kupakalesoing 
didiona Yatoo." 23 Puhai yatoo, ya' mensaileng 
Puang Yesus pano di pahsikolana, anna 
napa'karaii dai napahingngii tau senga' naoatee, 
"Kehongko'ne' tau ang menge ungngita aka ang 
ungngitaa'. 2? Aka' kutula'ingkoa' setonganna, 
mai'di nabi anna tomaraya pemala toe' sika 
naita aka ang ungngitaa' ampo' dang hali sika 
naita, anna pemala toe' sika nahingngi aka ang 
unghingngia' ampo' dang hali sika nahingngi." 
2> Pihsang tempo aha mesa to pampakuhu ada' 
mopahtuyu la unsanda'i Puang Yesus, ke'de' 

di olona anna mekutanai naoatee, "O Tuang, 
aka ang pahallu kubabe anna malaa' ullambi' 
katuhoang sapano-panona?" 2? Natimba'mi 
Puang Yesus nakutanai sala naoaintee, "Aka yato 
ang tiuki' yaling di Suha' Masero? Anna umba 
noa pihki'mu didiona yatoo?" 2? Mentimba' 
salang yato tau naoatee, "Kalemuikoa' Puang 
Alataala, Dehata ang umpenombai, penumpuii 
yaling di inahammu, yaling di pihki'mu, yaling 
di kamatohoammu anna yaling di pembabemu. 
Anna kalemuikoa' para-parammu hupatau sinnoa 
ungkalemuikoa' kalaemu." 28 Naoaminte Puang 

Yesus, "Ahana inang tahpa' ne tula'mu. Dahi 
pembabeing anna malao ullambi' katuhoang." 
29 Ampo' yato tau pemala unsanga kalaena tahpa' 
pembabena, dianto anna ungkutanai salang 
Puang Yesus naoatee, "Menna setonganna yato 
solaku ang pahallu kukalemui?" 30 Natimba'mi 
Puang Yesus umpake pohapangang naoaintee, 
"Aha mesa tau ang sule yaho mai di Yerusalem 
la lunaung di Yerikho. Yaling di tängngä lalang 
natammui to pa'maho-maho anna dai supung 
nahampa'i kaya'na anna aka-akanna ampo' 

sika nasibamba-bambai lambi' sai'di' tala mate, 
mane sika napellei tomande'i tilampa' di tängngä 
lalang. 21 Donetoo sipatu aha mesa imang liu, ya! 
ungngitang yato tau ampo' nalombongngi supu 
mangngola behing lalang. 3? Noa tunne' mesa 
to Lewi liu toe' donetoo. Tahpana ungngita yato 
tau, ya' tahpa nalombongngi tunne' mangngola 
behing lalang. 33 Pihsananna liung mesa to 
Samaria, mangngola yato di lalang. Tahpana 
ungngita yato tau, ya' kende'mi pa'kalemu yaling 
di inahanna. 34 Maong ullumba yato tau anna 
nabahahsiing yato bila'na umpake minna' anna 
angkoro', mane nasapu' manahpaing anna 
napapensakei dai' di keledai kalaena, mane 
naposolai pano di mesa dasang ang si diseba 
anna nauhu' manahpai di hao. 3? Tahpana 
marondonnai, ya' umbeang doi' pano yato 

di puanna dasang ang la sihoang naalliing 
kapahalluanna yato tau, anna naoaitee, 'Dama 
manahpai inde to makorong, anna ponna ke 
ahake' kapahalluang senga' ang dang nalambi' 
inde doi', ya' daa ummalaya' kubaya'rang ke liu 
salama'.' " 36 Natämpä'ing yato tula'na Puang 
Yesus mekutana naoatee, "Dahi situhu' pihki'mu, 
menna di alla'na yato tallu tau ang mendahi 
solana yato to makorong?" 37 Mentimba'mi 
yato to pampakuhu ada' naoatee, "Tantunte' 
anna yatoi ang ma'kalemu pano!" Naoa 
salaminte Puang Yesus, "Ya' laomotoo anna 
pembabeing sinnoa yatoo." 33 Donetoo naonge 
anna sibahai pahsikolana Puang Yesus, yaling di 
pellaoanna sika ullambi'mi mesa bohto saohko'. 
Yaling yato di bohto aha mesa bahine disanga 
Marta, untambaing Puang Yesus ma'saleo 

pano di dasanna. 3? Inde Marta tohho sibaha 
ullu'na ang disanga Maria. Inde ta Maria 
nakara'i moohko'-ohko' di behinna Puang Yesus 
umpehingngii pepakuhunna. 4? Yatone' ta Marta 
mengene' tapakali-kali yaling di hapu mantahiai, 
undungku'ing Puang Yesus anna ma'tula'i 
naoatee, "O Puang, akana umpabeie Dio ne supu 
ta Maria moohko-ohko' diting? Suoi naduluia"." 
41 Ampo' natimba' Puang Yesus naoaintee, "O 
Marta, supung dio umpihki' ang tasanda-sanda 
anna malaya' di ingkanna-ingkanna siamo. 

42 Ampo' setonganna mesaete' supu kaha-kaha 
ang pahallu, dianto umpehingngii Bahtakara 
Dehata. Dianto ang napilleine' ta Maria ang inang 
dai la dialai di hao mai." 

1 1 1 Pihsang tempo lella' Puang Yesus 
ma'sambayang di mesa ongeang. 
Tahpana puhang ma'sambayang, ya' ma'tula'mi 
pahsikolana pano naoatee, "O Puang, paturuang 

ma'sambayang, sinnoa Yohanes to Pantero' 
umpaturu toe' pahsikolana ma'sambayang." 

2 Sika natimba'mi Puang Yesus naoaintee, 
"Ponna ma'sambayangkoa', ya' pasinnoa 
indee: O Ambe', kihannuang la tontong 

dipa kayyangngi sangammu. Suleo pahentaang. 
3 Pasundungngingkang allo-allo andeang ang 
kipahallu. “Ampungngii ingkanna kasalaangki', 
aka' ungngampungngi touang kami' kasalaanna 
solaki' pano di kami'. Anna daa umpabeii 
pesanda' nasanda'iang. " ? Nalombungngike' 
tula'na pano diii naoaintee, "Ponna hapang 
ahaa' di alla'-alla''mu mesa tau ang mao pano di 
dasanna sammuanena di tangnga bengi anna 
naoaitee, 'O sammuane, kalemuia' pahama'ia' 
andeammu ang sihoa naande pa'mesaang tau, 
6 3ka' aha mesa sammuaneku ang yaling di 
pallaoang lempang di hao di dasangku, ampo' 
daliung aha akangku ang la mala kupakandeing 
' 7 Ya' hapanganna ke mentimba'i yato puang 

dasang naoatee, 'Daa ungngali-alia' aka' hahe 
asammang! Tangngante' inde bengi anna 
titana'mi baba! Dahi da' mala kaleha dinoa 
kubeao aka ang umpahallu.' 3 Kutula'ingkoa', 
moinnakato dai naaku kaleha yato tau aka' 
tangngang bengi, moinnakato sammuanena 

liu yato ang pemala menghama' ampo' aka' 

dai unsa'ding sili yato to penghama' semata 
malau, lambi'ete' yato sammuanena kaleha 
anna nabeai yato aka ang pahallu. ? Dahi dianto 
anna kuoaingkoa'tee: Palauia' anna la dibeakoa': 
peangngi anna la ullambi'ia': pende'de'koa' 
anna la ditungka'ingkoa' baba. 1? Aka' pano di 
tau ang malau la natahimbo yato palaunna, 
anna pano di tau ang mahpameang la nalambi' 
yato pahpameanna: noa tunne' pano di tau 

ang mende'de' la ditungka'ing baba. 11 Bahtu' 
aharakaa' mesa di alla'mu to dipoambe ang 

la umbea ile pano di ana'na ke malaui bau? 

12 Bahtu' nabea alipang ke malaui lehsu'? 13 Dahi 
dioa', moinnakato anna to karakekoa', ampo' 
ponna mala turakoa' dio umbea ana'mu aka-aka 
ang mapia, ya' londonne' Ambemu yaho di 
suruka tantunte' anna la nabeai Inaha Maserona 
pano di tau ang la mampalau dai'." 14 Pihsang 
tempo Puang Yesus unghambai setang yaling mai 
di kalaena mesa to pepe. Tahpana malai yato 
setang, ya' tahpa ma'kara-kara yato tau. Ingkanna 

tau ang ungngita yato kadahiang pusa' asang liu. 
15 Ampo' aha sangngaka-sangngaka tau di alla'naii 
sika naoatee, "Nasuhunte' mala unghambai 
setang aka' nabea kakuasaang Pongkahana 
setang ang disanga Beelzebul." 16 Aha toe! 
sangngaka-sangngaka tau ang pemala unsanda'i 
Puang Yesus. Sika malau pano ke la malai napaitai 
mesa tanda ang mepusa'-pusa' anna malai sika 
nainsang naoatee sule si'daraka yaho mai di 
Puang Alataala. 1? Ampo' nalosa Puang Yesus 
pihki'naii lambi' ma'tula' naoatee, "Ponna yaling 
di mesa kapahentaang dai mesa inaha lambi' 
sisaha'-saha' anna sipa'balii mesa anna mesa, 
ya' tantunte' anna la sitalei yato kapahentaang. 
Noa tunne' yaling di kasanghapuang ang dai 
mesa inaha, lambi' sisaha'-saha' anna sipa'bali 
mesa anna mesa, tantunte' anna la sitalei. 

18 Noa tunne' yaling di kapahentaanna setang 
ke tibahe-bahei anna sika sipa'balii mesa anna 
mesa, ya' umbanne' la noa la mala matoho 
kapahentaanna? Unsangaa' unghambaia' 
setang aka' naposolaia' Pongkahana setang? 

19 Dahi ponna ke untanda'a' unghambai setang 
umpake kakuasaanna Pongkahana setang, ya' 
mennaa' kekakuasaang ang napake pahsikolamu 
unghambai setang? Dahi pahsikolamu 
siangnga'too ang mampatandaangnga' 
kasalaammu. 2? Ampo' aka' unghambaia' setang 

umpake kakuasaanna Puang Alataala, lambi' 
maleso dioatee napahandu'mi Puang Alataala 
ma'pahenta yaling di lino. 21 Setonganna malake' 
dilaba'i setang ke ma'kuasa puha nei' tau. 
Hapanganna, ponna aha mesa tau ang unsanga 
kalaena matoho liu undakai dasang kalaena, ya' 
tantunte' anna dai aha la bahani tau senga' ang 
la sule mampabokoi. 2? Ampo' ponna aha mesa 
tau ang matoho puha nei' sule umbobo' yato 
tau ang menge undakai dasanna, ya' tantunte' 
anna la nataloi anna nahampa'i yato la'bo'na 
ang napopa'taaha, mane nabokoi aka-akanna. 
23 Dahi menna ang dai mempako di Kodi', 
bahtuanna napa'balia' anna menna ang da' 
mamposolai mengkahang tantunte' anna la 
nakarakeii yato aka ang kukahang." 24 Napatahhi' 
bumi tula'na Puang Yesus naoatee, "Ponna malai 
yaling mai di kalaena hupatau mesa setang, 

ya' maoke'te' dolu ma'kuliling leleng pano di 
ongeang maka'dang umpeang ongeang ang la 
naongei tohho. Ampo' aka' dai aha nalambi' 
yato ongeang ang la naongei tohho, lambi' 
ma'pihki' anna naoaite yaling di inahanna, 'La 
sumule bura' pano yato di ongeangku ang hali 
kupellei.' 2? Ya' sumuleng. Lambi'na pano yato di 
ongeang dolunna, ya' nalambi'mi yato ongeanna 
bahahsi puha disapui manahpa anna mahahpi. 
26 Ya' sohong salake' dolu anna untambaii 

pitu setang ang londo puhane' pakarakeang 
andana dia, anna naposolai tama yato di 
ongeanna anna sika tohhoi yaling sibaha-baha. 
Katampa'anna yato tau ang naongei tohho 
setang la tahuhu puhane' katuhoanna andana 
ang dolu aka' tuhtuang kehangngang yato setang 
ang mampentamai." 2? Tahpana puha ma'tula' 
noa yato Puang Yesus, ya' ahang mesa bahine 
ke'de' yaling di tangnga-tangngana tau mai'di 
anna ma'tula'i naoatee, "Kahsi liui to dipoindo 
ang mampadahio anna ang mampasusuo!" 

28 Ampo' mentimba' Puang Yesus naoatee, 
"Kahsi puhane' tau ang bansa' umpehingngii 
ihsi Suha' Masero anna napembabeing yaling 
di salu katuhoanna." 2? Tuhtuang mai'di liu tau 
ungkulimboi Puang Yesus, lambi' ma'karang 
Puang Yesus naoatee, "Ahana inang tau karake 
asang inde mai tau ang tuho dinoa. Sika pemala 
toe' are' la dibabeing tanda ang mepusa'-pusa' 
anna malai sika nainsang naoatee sule si'darakaa' 
yaho mai di Puang Alataala, ampo' inang dai 

la sika dipaitai. Supungnga'te' tanda didiona 
Nabi Yunus ang mala sika dipaitai. 3? Aka' umba 
noa Nabi Yunus mendahi tanda pano di to 
Niniwe, noa tuma' Kodi' inde Ana" to Lino la 
mendahi tanda toua' pano di ingkanna hupatau 
ang aha dinoa. 3! Ponna lambi'mi tempona 
dihohto' inde lino, ya' la kende'mi tomaraya 

bahine ang sule di hao mai di selatang anna 
untanda' inde mai tau ang aha dinoa. Aka' 

yato tomaraya bahine sulene' di hao mai di 
pote'-pote'na lino aka' pemala umpehingngii 
kakeaka'anna Tomaraya Salomo. Ampo' dinne 
done dinoa aha ang keangka' puhane' andana 
Tomaraya Salomo. 3? To Niniwe la kende' dako', 
ke lambi'mi tempona dihohto' inde lino, anna 
untanda' inde mai tau ang aha dinoa. Aka' 
yatone' to Niniwe sika mengkatoba' nei' tahpana 
unghingngi umba noa kaheba katallangang ang 
napainsangngi Yunus. Ampo' setonganna dinoa 
aha dinne ang keangka' puhane' andana Yunus!" 
33 Napatahhi' bumi tula'na Puang Yesus naoatee, 
"Daete' aha mesa tau la umpau' lampunna, 
mane nabunii bahtu' nasalohko'i baki, ampo' 
napatokoete' dai' di ongeang ang malangka' 
anna malai pesilona naita ingkanna tau ang 
mentama yato di dasang. 3? Matammua' dianto 
ang mendahi ballo yaling di kalaemu. Ponna 
mapia matammu, ya' ingkanna kalaemu la 
naballoi asang. Ampo' ponna karake matammu, 
ya' malilling asanto ingkanna baheang yaling 

di kalaemu. 3? Dianto anna poinaha manahpai 
anna malai kamabayaang ang ungngampui dai 
mendahi kamapahtangang. 3? Ponna mabaya 
asang ingkanna baheang yaling di kalaemu, dai 
aha malilling, ya' bahtuanna mabaya asanto 

ingkanna kalaemua', sihapang lampu ang 
umballoi ingkanna kalaemu." 3” Tahpana puha 
mampakuhu Puang Yesus, ya' naundammi mesa 
to Farisi pano di dasanna anna malai mande 
sibaha-baha. Ya' mao si'dang pano anna mandei 
di hao. 33 Donetoo yato Puang Yesus tahhi' 
mande dai umbasei dolu teyyena, lambi' pusa' 
liu mesa to Farisi naita. 3? Ma'tula'mi Puang 
Yesus pano naoatee, "Dioa' to Farisi sihapangkoa' 
enu'ang bahtu' kahti ang supung di aneanna 
dipamabasei. Ampo' setonganna yalingnga' 

di inahammu supung punno kamakahha'ang 
anna kakarakeang. 20 Ahana inang to mahokoa'! 
Darakaa' dio ungnginsang ungngoatee Puang 
Alataala ang mambabe aneamna anna Dia sia 
tunne' ang mambabe huanna, dianto inahanta? 
41 Ampo' diarea' nei', beai aka-akammu pano di 
to pemase-mase sitonda sangkalebu inahammu. 
Ponna umpanoa yatoo, ya' mala dioatee bahahsi 
si'da-si'dakoa'. 4? Ampo' ahana inang la tilakakoa' 
ingkammu to Farisi, aka' supungnga' ungnginsang 
umpenombaing bahe sampulona ingkanna 
rampa-rampa ang bomammi' anna lohpo ang 

si dipopakuli, ampo' ang setonganna handang 
pahallua' la umbabe situhu' Atohanna Musa, 
sinnoanna mampapara-para anna pa'kalemu 
dai' di Puang Alataala, bilang daia'ne' umbabe. 
Ponna untuhu'ikoa' atohang, ya' pahallu untuhu'i 

asang, dai mala untuhu'i piha anna daine' piha. 
43 Tilaka si'da-si'dakoa' ingkAmmu to Farisi, aka! 
ke maokoa' ma'sambayang si umpeangkoa' 
ohko'ang ang handang mahasa, anna si ungkaraii 
liua' ponna natabe'ikoa' ingkanna tau di hao di 
pasa'. #Tilaka si'da-si'dakoa' aka' sinnoakoa' 
ku'bu' ang dai tandaang lambi' nasiinda'-inda'i 
hahona tau aka' dai nainsang naoatee hahona 
ku'bu'." 4 Ahang mesa di alla'na yato to 
pampakuhu ada' mentimba' anna ma'tula'i 
pano di Puang Yesus naoatee, "O Tuang, ne 
tula'mu tadia to Farisi supu umpakasili ampo' 
umpakasili touang kami'." 4€ Ampo' natimba' 
supu Puang Yesus naoatee, "Ahana inang tilaka 
toukoa' dio ingkAammu to pampakuhu ada', aka' 
supungnga' umpahsa tau untuhu'i atohang ang 
mapahhi' liu, ampo' daia' ungngaku undului 
tau umpembabeing yato atohang moi poro 
sai'di', 47 Tilaka si'da-si'dakoa' aka' umpapiakoa' 
ku'bu'na ingkanna nabi ang dolu ang setonganna 
peneneammu siangnga' ang mampateiii. 48 Dahi 
tantunte' anna unsanga tahpa'ia' yato babena 
peneneammu ang umpatei ingkanna nabi aka' 
dio siangnga' ang mangku'bu' mapia. 22 Lambi' 
aha tula' kakeaka'anna Puang Alataala naoatee, 
'La sika kusuoing sangngaka-sangngaka nabi 
anna rasul, ampo' aha piha ang la sika napatei, 
anna aha piha ang la sika nadahha tuho..' 

50 Dianto anna inde mai tau ang tuho dinoa la 
untangkung yato kamateanna ingkanna nabi 
ang dipatei mengkalao di pampahandu'anna 
lino. ?1 Mengkalao di kamateamna ta Habel 
lambi' pano di kamateanna Zakharia ang 
mate di alla'na pantunuang penombaang 
anna Dasang Ada'na Puang Alataala, inang 
dianto napolalang la ditahungkung inde mai 
tau ang aha dinoa. °? Ahana inang tilakakoa' 
ingkammu to pampakuhu ada', aka' setonganna 
undakaimokoa'ne' lalang kapainsangang didiona 
Puang Alataala, ampo' dasiangnga' ungngaku 
umpengnginsangngi yato kapainsangang. 
Supungnga' ungnginsang ungkalapai tau ang 
pemalane' umpengnginsangngi Puang Alataala." 
53 Tahpana Puang Yesus umpelleing yato 
ongeang, yato ingkanna to pampakuhu ada' 
anna ingkanna to Farisi sika semata ungkeaha'i 
Puang Yesus anna nakutanaii ma'kahupa-hupa 
pekutana. ?4 Sika napanoa yatoo aka' anna ahai 
sika napolalang nasahka ke ahai timba'na ang dai 
sihatang. 
12 1 Donetoo mai'di liu tau ullebo Puang 
Yesus, lambi' siinda'-inda' kale aka' sihpi' 
liu. Lella' sisihpi'-sihpi' yato tau mai'di, ya' 
ma'tula'mi Puang Yesus pano di pahsikolana 
naoatee, "Madakakoa' pano di raginna to 
Farisi! Bahtuanna pepakuhu kakalasiannaii. 

2 Daete' aha aka-aka ang titutu' tala tibuhke: 
noa tunne' daete' aha kaha-kaha ang tibuni 

tala diinsang ke dako'mi. 3 Ingkanna ang hali 
untula' ang dake' maleso liu, sihapang yaling di 
kamalillingang, la dipamapekalesoing pano di 
ingkanna tau, sihapang yaling di kamabayaang. 
Anna aka ang hali ungkuti' tama di talinga la 
dipekayyangngi lambi' nainsang ingkanna tau. 

4 Kutula'ingkoa', ingkanna sammuaneku, daa 
ummahea' pano di tau ang supung mala umpatei 
batang kalae ampo' dai mala membabe la'bi anna 
yatoo. ? La kutula'ingkoa' menna setonganna 
ang pahallu ungkahea'. Dianto pahallukoa' 
supung mahea' dai' di Puang Alataala ang dai 
supung mala umpatei batang kalae ampo' mala 
tuke' natibe tama di api nahaka. Kupakaenga' 
salakangkoa' kuoaingkoa'tee: Diangnga'to supu 
kahea'i.  Mapiaa' ungnginsang, moinnakato 
masempo si'da-si'da allinna lima dena', ampo' 
datoete' la dioatee, nakalimpangnging Puang 
Alataala moi la mesa. 7 Londonangnga' dio, 

moi lamba' beluha'mu puha tung naihsa' 

asang. Dianto anna dakoa' pahallu mahea', 

aka' keangka' puharakoa'to dio andana mai'di 
dena'. 3 Menna ang mangngakuia' di hao di 
olona tau senga', la kuakui toe' di hao di olona 
semalaeka'anna Puang Alataala. ? Ampo' menna 
ang mambahoia' di olona tau, la kubahoi toete' di 

olona semalaeka'anna Puang Alataala. 10 Ponna 
aha tau ang ma'tula' napa'balia' Kodi', inde 

Ana to Lino, ya' mala siake'te'ne' diampungngi. 
Ampo' pano di tau ang ma'tula' tahuhu umpa bali 
Inaha Masero inang daine' la diampungngi. 

11 Ponna dibehokoa' pano di to pampahehsa 
yaling di pa'limboanna pebulle ada', bahtu' pano 
di to pa'pahenta anna to pa'kuasa, anna malai 
napahehsa aka kasalaammu, daaa' ummasuhsa 
didiona aka bahtu' umba la umpanoa ma'tula' 
mengngolo pano diii. 1? Aka' donetoo inang la 
naposolaikoa' Inaha Masero ma'tula' aka ang 
pahallu untula'a'." 3 Aha mesa di alla'na yato tau 
mai'di ma'tula' pano di Puang Yesus naoatee, 
"O Tuang, kalemuia' pa'karaiingka' ullu'ku 

anna malai nabea toua' kodi' piha ahtasa'ki' 

ang napatohhoingkang to baha'ki'." 14 Ampo' 
natimba' Puang Yesus naoaintee, "O sammuane, 
da' aha diangka' la mendahi to pambahe 
ahtasa'mua'." 15 Nalombungngike' tula'na pano 
di ingkanna tau ang aha donetoo naoatee, 
"Madaka manahpakoa', andamu la pemala 
supu untombong ahtasa', aka' moinnakato anna 
mai'di ahtasa'na mesa tau, ampo' daete' dioatee 
diang ang la umpamahendeng katuhoanna." 

16 Mane napatahhi' boi tula'na untula' mesa 
pohapangang naoatee, "Aha mesa to makaka 
ang mai'di liu tampona. Yato tampona malambu 


12.17-22 326 


liu lambi' ingkanna pinamulanna keboa mapia 
asang liu. 1? Pihsang tempo mekutanang yaling 
di inahanna naoatee, 'Aka inde ang pahallu 
kubabe anna malai aha kupantombongngi 
ingkanna boana pinamulangku?' 180' io, la 
kupanoa indee: la kutalei asang ingkanna lokoku 
ang sisaohko', mane kupake'de' salai loko 

ang sikayyang anna malai kupambe'bei asang 
ingkanna boa pinamulangku anna ingkanna 
ahtasa'ku. 1? Puhaitoo, ya' la kutula'mi pano di 
kalaeku kuoatee: Mai'di si'da-si'da ahtasa'ku 
dinoa, mala kuande anna kuenu' ma'taung-taung 
masaena. Dahi la ma'masannang-sannangnga' 
pole' mengkalao dinoa, umpesanta'i andeangku!' 
20 Ampo' ma'tula' Puang Alataala naoaintee, 

'O to maho, dinoa siang di bengi la mateo. 

Dahi mennang ne la umpesannangngi ingkanna 
ahtasa'mu ang masae allong untombongnging 
kalaemu tobou dio?! ?! Noanto katampa'anna tau 
ang supung pemala untombong ahtasa' kalaena, 
ampo' daine' aha kasikenteanna dai' di Puang 
Alataala ang setonganna keangka' puha nei'." 
22 Ma'tula'mi Puang Yesus pano di pahsikolana 
naoatee, "Dahi kutula'ingkoa' dinoa kuoatee: 
dakoa' pahallu masuhsa umpihki' katuhoammu, 
hapanganna aka ang pahallu ungngande. Anna 
datoukoa' pahallu masuhsa umpihki' batang 
kalaemu, hapanganna yato aka ang pahallu 


12.23 —28 327 


umpake. 23 Darakaa' dio ungnginsang pahallu 
puhaete'ne' katuhoang andana andeang? 
Noa tunne' pahallu puhaete'ne' batang kalae 
andana pakeang. 2? Itarea' karoaya: daine' 
nainsang mopinamula anna datoe' nainsang 
la umpepahe pinamulanna, londonang la 
umpailoko boa pengkahanganna. Ampo' 
tontong ture' motuho-tuho lolo aka' napakande 
Puang Alataala. Darakaa' dio ungnginsang 
keangka' puha tubumokoa'to dio andana 
sedansiang. ?? Aharakaa' di alla'-alla'mu ang 
mala umpakalambe' sungnga'na moi poro 
santehte'mi aka' bata-bata didiona katuhoanna? 
26 Dahi ponna ke moia' dio kaha-kaha ang 
handang saohko' dang mala umbabe, ya' 
akana la masuhsakoa' umpihki' ang senga'na? 
27 Pekalesoia' bunga ang tuho tomande' pano 
di alla' kalane. Dai aha mengkahang bahtu' 
untannung pakeanna, ampo' kutula'ingkoa' 
dinoa, moinnakato to makahka' si'da-si'da 
Tomaraya Salomo, ampo' daete' aha yaling 

di katuhoanna la umpake pakeang mahahsa' 
ang umpensinnoai mahasanna inde pano 
bunga di alla' kalane. 23 Dahi aka' mala ture' 
napamalehke' Puang Alataala yato bunga 

ang tuho dinoa ampo' la naande siang api 
marondonna, ya' londonangnga'te' dio ang 
kuhang kapampetahpa'ammu mala turakoa'to 

dio nabea asang aka ang umpahallu. 22 Dahi 
datomande'a' pahallu semata la umpihki' yato 
aka ang la ungngande anna ang la ungngenu:: 
anna daa umpamasuhsaia' inahammu. 

30 Aka' ingkanna asang yatoo napeang tau 

ang dai ungnginsang Puang Alataala. Ampo' 
dioa' dio, inang nainsandea'to dio Ambemu 
ingkanna kapahalluammu. 3? Ampo' diarea' 
nei', ang handang pahallua' dolu la umpihki' 
dianto: kapahentaanna. Ponna umpanoa, ya' 
kapahalluammu la napasundungngingkoa!'. 

32 Moinnakato anna sai'di'koa' supu, ampo' daa 
ummahea' aka' inang la nabearakoa'te' Puang 
Alataala Ambemu yato kapahentaanna. 23 Dianto 
anna kuoatee, balu'ia' ingkanna ahtasa'mu anna 
umbeaia' allinna pano di to pemase-mase. Aka' 
ungngolai pembabe ang noa yatoo, umbe'beia' 
ahtasa'mu yaho di suruka ang dai la aha puhamna, 
ang mala dipasihapang dompe' ang inang dai 

la aha karake, dai aha la naboko to paboko 
anna dai la aha nakarakei bu'bi'. 34 Dianto anna 
kuoatee, be'beia' ahtasa'mu yaho di suruka, 
aka' umba naongei aha ahtasa'mu, di hao tunto 
nei' naongei inahammu." 33 Napatahhi' bumi 
tula'na Puang Yesus naoatee, "Pahallukoa' 
madaka lolo, payaling loloi pakemu anna 
papuhpu loloi lampummu. 3? Anna pahallukoa' 
umpensinnoai mesa sabua' ang sadia lolo 

ungngempei kasuleanna pongkahana di hao mai 
di pa'rame-rameang kakabengang, anna malai, ke 
suleng yato pongkahana, la tahhi' umbuhkeiing 
baba, dai mangki' mende'de' masae. 3” Kahsi 
si'da-si'dane' sabua' ang madaka nalambi' 
pongkahana. Kutula'ingkoa' setonganna yato 
sabua' la umpatama pakena anna umpakandei 
yato pongkahana anna natahiai manahpai. 

38 La kahsi si'da-si'da yato sabua' ke nalambi'i 
pongkahana madaka anna sadiai di tempona 
sule yato pongkahana, moi sule di tangnga 
bengi bahtu' sule dake' mebengngi'. 3? Ampo' 
pengnginsangngiia' indee: Ponna aha mesa 
puang dasang ang inang nainsammi tehte' 
sangngaka la sulei to paboko, tantuntee' anna 
dai aha napabei yato to paboko mentama di 
dasanna. 4? Noanto pahallu toukoa' dio sadia lolo 
aka' Kodi' inde Änä' to Lino la sulea' di tempo 
ang daia' ungnginsang." 21 Mekutanang Petrus 
naoatee, "O Puang, kami'raka ne supu ang nahoa 
pohapangammu, bahtu' ingkannaraka inde mai 
tau?" 42 Natimba'mi Puang Yesus yaling di mesa 
pohapangang naoaintee, "Ang dioainte sabua' 
ang tuhu'-tuhu'ang anna manahang, dianto 

ang la naangka' pongkahana umpongkahai 

anna la umpakande ingkanna sabua' ang 

senga' ke lambi'mi tehte' ang sihatang. ® La 
kahsi liu yato sabua' ang nalambi' pongkahana 

ungkahang manahpa kähänganna naonge sulei 
yato pongkahana. 44 Kutula'ingkoa' setonganna 
yato pongkaha la umpetahpa' yato sabua' lambi' 
la naängkä' mendahi to pandaka ingkänna 
aka-akanna. 4? Ampo' sabua' ang karake inaha, 

la naoane'te yaling di pihki'na, 'Poso aka' 
masaeke'ne' mane sumulei pongkahaku, dahi 
beba'ä' aka siamo kubabe.' Ya' napahandu'mi 
undahha ingkänna sabua' senga' ang nasibahaing 
mengkähäng, moi muane moi bahine, anna 
maoi ma'masannang-sannang mande, menu' 
anna ma'malango-lango. 4? Pihsananna sumulee' 
yato pongkahana di tempo ang dai nainsang. 
Lambi' yato sabua' la nadahha si'da-si'da yato 
pongkahana. Napasinnoa kamadahhaanna 
ingkanna tau ang dai mampetahpa' dai' di Puang 
Alataala. 4 Noa tunne' sabua' ang nainsang 
siang aka pangkara'na pongkahana ampo' dai 
sadia anna dai nababe yato aka pangkara'na 
pongkahana, ya' inang la nadahhaete' yato 
pongkahana. 48 Ampo' pano di sabua' ang inang 
daine' nainsang aka pangkara'na pongkahana 
anna membabei aka ang dai nakara'i pongkahana, 
ya' dasiaete'ne' la nadahha sakali. Pano di tau ang 
mai'di dibea aka-aka, la mai'di toete' dipemitaiing 
anna pano di tau ang dipetahpa' tatoo, ya' mai'di 
toete' dipemitaiing." 49 Napatahhi' bumi tula'na 
Puang Yesus naoatee, "Kasuleangku tama inde di 

lino dianto anna malaa' umpapuhpu api. Mahasa 
liu kusa'ding ke puhpung yato api. >° Ahake' 
kamadahhaang kayyang ang pahallu kuoloi, 
dianto ang umpamakekung inahangku dolunna 
kuoloi yato kamadahhaang. ?! Umbai unsangaa' 
tamaa' inde di lino la umbaha kasikapiaiang, 
ampo' setonganna dai. Tadia kasikapiaiang ang 
kubaha sule, ampo' setonganna kasikallaang. 

52 Napahandu' dinoa la aha kasikallaang yaling di 
mesa dasang. Hapangamna yaling di mesa dasang 
aha lima tau: yato to tallui la umpa'bali yato to 
deruai, bahtu' to deruai umpa'bali yato to tallui. 
53 La sika sikalla-kalla: to dipoambe la umpa'bali 
ana'na ang muane anna yato ana'na ang muane 
la umpa'bali ambena. Noa tunne' to dipoindo la 
umpa'bali ana'na ang bahine anna yato ana'na 
ang bahine la umpa'bali indona. Noa tunne' 
pasanang bahine la umpa'bali manintunna ang 
bahine anna yato manintunna ang bahine la 
umpa'bali pasananna ang bahine." 3? Ma'tula'mi 
Puang Yesus pano di tau mai'di naoatee, "Ponna 
ungngitaa' malilling kalane, ya' ungnginsangnga' 
ungngoate la kene', anna ahana inang la kene' 
si'da. > Anna ponna unsa'dingnga' pepahi 
ma'tantu, ya' ungnginsangnga' ungngoatee, la 
mapana' allo, anna inang la noa si'da yatoo. 

56 Oa' ingkämmu to pa'manahang-nahang, 
supungnga' ungnginsang ullosa tanda kalane 

yaho di langi' ampo' bilang daia'ne' ungnginsang 
ullosa aka ang la dahi di tempo dinoa. ?” Anna 
datoia' mala umbohtu tobou dio kaha-kaha 
ang tahpa' ang pahallu untindo'ia'. 23 Ponna 
hapang aha mesa tau manghahpo 'koa' pano 
di to pambohtu kaha-kaha, ya' dotangnga'te' 
umpengkalambi'-lambi'i sikapiai yato tau ang 
la manghahpo'o naonge mengekangkoa' yaling 
di pellaoang. Ponna daia' umpanoa, ya' la 
napapengngolokoa' pano di olona to panghohto', 
anna yato to panghohto' la napapengngolokoa' 
pano di polisi ang la mampatamakoa' di 
tahungkung. ?? Kutula'ingkoa', inang darakoa'te' 
la mala nalahpa' yaling yato mai di tahungkung 
ke dai umbaya' asang dolu yato indammu." 
13 1 Donetoo aha sangngaka-sangngaka tau 
ang ma'tula' pano di Puang Yesus didiona 
to Galilea ang napatei Pilatus naonge mengei 
umpenombaing penombaang dai' di Puang 
Alataala. ? Natimba'mi Puang Yesus naoaintee, 
"Unsangarakaa' dio mai'di puhane' ne dosanna 
to Galilea ang napatei Pilatus ullondoi dosanna to 
Galilea ang senga' aka' sika dipateine' noa nee? 
3 Kutula'ingkoa' setonganna, daetee'! Ampo' 
ponna ke daia' ungngaku mengkatoba', ya' inang 
la noa turakoa'to dio. “Bahtu' umbarakaa'to 
noa pihki'mu didiona yato sampulo kahua 
tau ang nakaloei candi malangka' yaho di 

Siloam? Umbai unsangaa' madosa puhane' 
andana ingkamna tau senga' ang tohho yaho 
di Yerusalem. ? Kutula'ingkoa' daetee'! Ampo' 
ponna ke daia' ungngaku mengkatoba', ya' 
inang la hopu turakoa'to dio sinnoaii." € Puhai 
yatoo ya' ma'tula'mi Puang Yesus yaling di 
pohapangang naoatee, "Aha mesa puang bela' 
ang aha tuho di bela'na mesa poang ara. Ya' 
maong pano di bela'na la undaka' boana yato 
kayu, ampo' dai aha nalambi' moi poro la mesa. 
7Ma'tula'mi pano di to pandaka bela' naoatee, 
'Tallung taunna semata kueka' boana inde 
poang ara ampo' daloloi aha keboa. Dahi bilang 
lelleng pihsangngi, aka' ullimbi kale pinamula 
senga' takekuna!' 3 Mentimba'mi yato tau 
naoatee, 'O Tuang, pabei siake' tuho sahtaung, 
la kusanda' kubingkungngi lipu' anna kupupui'i. 
3 Umbato ke malai keboa taung sala. Ponna 
dai, ya' dotante' bilang dilelleng.' " 10 Pihsang 
tempo di allo katohhoang Puang Yesus lella' 
mampakuhu yaling di mesa pa'sambayangang. 
11 Donetoo di hao yato di ongeang aha mesa 
bahine ang sampulo kahuang taunna nadahha 
setang lambi' bingku' napobua' koronna ang 
dang mala ke'de' maroho. 1? Tahpana naita 
Puang Yesus yato bahine, ya' natambaing 
anna naoaintee, "O indona, bono 'mi korommu 
dinoa." 13 Puhai yatoo, ya' nasahpang Puang 

Yesus, ya' ke'de' siang maroho-roho yato bahine 
anna umpamatandei sanganna Puang Alataala. 
14 Naitanna yato kapala pa'sambayangang aka 
ang nababe Puang Yesus, ya' keaha' liung aka' 
donetoo allo katohhoang anna ma'tula'i pano 
di tau mai'di naoatee, "Aha unnung allona 
tempona tau mengkahang, dahi sulekoa' di allo 
yatoo anna dipabono'o, ampo' daane' ke di allo 
katohhoangngi." 13 Ampo' natimba' Puang Yesus 
naoaintee, "Oa' ingkammu to kalasi, darakae' si 
ullahpa'koa' patuhoammu di allo katohhoang 
anna do unghendengngi do umpaenu' pano 

di limbeng? 1? Darakae' sihatang toe' inde 
bahine, ang sampulo kahuang taunna nadahha 
setang, dilahpa' di hao mai di kamadahhaanna, 
londonang aka' inde bahine peana'anna toe' 
Abraham!" 17 Menge ma'tula' noa yato Puang 
Yesus, ya' sangka' masili asammi yato tau ang 
mampa'bali, ampo' yatone' ingkanna tau mai'di 
sika kahsi nei' anna masannang liu ungngita yato 
aka ang nababe Puang Yesus ang mepusa'-pusa'. 
18 Ma'tula'mi Puang Yesus naoatee, "Akake' la 
dipasinnoaing Kapahentaanna Puang Alataala? 
Bahtu' pohapangang umba ang la mahasa 
dipasinnoai? !? Kapahentaanna Puang Alataala 
sihapang sallisa' batunna pinamula ang handang 
saohko' ang napamula tau pano di bela'na. 
Moinnakato anna saohko'i yato batu pinamula, 

ampo' ponna tuhong, ya' mala untondong asang 
ingkanna pinamula ang senga', anna mala toi 
malangka' sinnoa poang kayu. Lambi' sulei 
sedansiang anna mesehangngi dai' di tangkena, 
tanda kayyanna." 2? Naoa buntee, "Akake' la 
kupasihapangnging Kapahentaanna Puang 
Alataala? 21 Sihapang bibi' roti ang naala mesa 
bahine anna napasiuya'i mai'di tahpung lambi' 
mala membea' asang yatoo." 22 Ya' le'ba'mi Puang 
Yesus mao dai' di Yerusalem, ampo' mampakuhu 
lao siang yaling di pellaoanna. Dahi ma'kuliling 
leleng ullelengngi bohto, noa ang mahoa', noa 
ang saohko'. 23 Ahang mesa tau mekutana 

pano naoatee, "O Puang, la sai'di'rakae' 

supu tau ang la dipasalama'?" Natimba'mi 
Puang Yesus naoaintee, 24 "Poinahaia' anna 
malao mangngola tama di baba masihki'. Aka' 
kutula' manahpaingkoa', mai'di liu tau pemala 
mangngola tama yato di baba masihki' ampo' 
dai sika mala tama. 22 Ponna ke kalehang yato 
puang dasang anna untana'mi babana, ya' la 
sika ke'de'mokoa' yaling di aneang anna sika 
tambakoa' ungngoatee, 'O Tuang, kalemuiang 
buhkeiingkang babamu!' Ampo' la natimba'koa' 
supu naoatee, 'Dakoa' kuinsang umba 
ungkasulei.' 26 Ya' la ungngoa salangnga'tee, 
'Umba isanga? Sanga haliingkea' mande anna 
menu' sibaha-baha anna hali touo mampakuhu 

di lalang kayyang yato di bohtoki'?' 2 Ampo' 

la naoaingkoa'tee supu, 'Mennarakakoa' dio? 
Dakoa' kuinsang umba ungkasulei. Dahi palaikoa' 
done nee, aka' diongnga'to ne ang si umbabe 
katasampa'ang.' 23 Ponna ke ungngitamokoa' 
Abraham, Isak anna Yakub sibaha ingkanna 
senabiang masannang yaling di Kapahentaanna 
Puang Alataala, ya' la sikaumbumokoa' dio 
salamang ang kamateang aka' la dihambaikoa' 
dio yaling mai. 29 Anna la sule toune' mai'di tau 
yaling mai di katimbingang allo anna di lau' mai di 
katempu'ang allo anna di hao mai di utara anna 
selatang, anna sika ohko' toine' ma'rame-rame 
yaling di Kapahentaanna Puang Alataala. 

30 Ampo' inang la aha tau ang handang katampa' 
dinoa la mendahi ang handang uhuna mentama 
di Kapahentaanna Puang Alataala, anna la 

aha tau ang handang uhuna dinoa la mendahi 
ang handang katampa'." 31 Donetoo suleng 
sangngaka-sangngaka to Farisi anna ma'tula'i 
pano di Puang Yesus naoatee, "Dotanne' 

laoo, pellei inde ongeang aka' mopahtuyu 
Herodes la napateio." 32 Sika natimba'mi 

Puang Yesus naoatee, "Palambi'ingka' tula'ku 
pano ne di to pa manahang-nahang oaintee, 
'Dinoa anna marondong la umpabono'ka' to 
makorong anna la unghambaika' setang anna 
ponna ke allo katallunnang, ya' kupapuhang 

yato ingkanna kahangangku. 33 Ampo' dinoa, 
marondong anna dirombengi la umpatahhi'ka' 
pellaoangku, aka' inang Yerusalem loloete' 
supu ang naongei dipampatei ingkanna nabi.' 
34 Qa' ihsinna Yerusalem, palla'e dio inahammu 
umpatei ingkanna nabi anna unsaleba'i piha 
batu ang setonganna disuoingkoa' sule! Masae 
allong pemala liua' la unghimpung ingkanna 
petauammu anna malai kudakai, sihapang 
indo mane' ang unsalohko'i ana'na di hoi' 
di pani'na, ampo' daia' ungngaku. 3? Dianto 
anna napelleimokoa' Puang Alataala lambi' 
mahulla-hulla Dasang Ada'na. Pengkakalehaiia', 
mengkalao dinoa inang dama' aha la ungngita 
lambi' ma'tula'koa' ungngoatee, 'Dibehene' tau 
ang sule yaling di sanganna Dehata.' " 

1 Pihsang tempo di allo katohhoang Puang 
14 Yesus mao pano di dasanna mesa to 
pambahanamna to Farisi anna mandei di hao. 
Ingkanna tau ang aha di hao yato di dasang 
sika umpoimata asang aka ang nababe Puang 
Yesus. ? Pihsananna, ya' suleng mesa tau ang 
bangka' teyyena anna bihti'na sibali ke'de' pano 
di olona Puang Yesus. 3 Ya' mekutanang Puang 
Yesus pano di ingkanna to pampakuhu ada' anna 
to Farisi naoatee, "Situhu' atohang ada'taa', 
malaraka tau mampabono' di allo katohhoang, 
bahtu' daraka?" 4 Ampo' sangka' sika mahtang 

supu yato tau mai'di. Ya' natokeing teyyena 
Puang Yesus yato to makorong anna napabono i 
mane nasuoi le'ba'. ? Mane umpatahhi' boi 
pekutananna pano diii naoatee, "Aharakaa' 

tau di alla mu ang dai la tahpa unghui' sumule 
ana'na bahtu' patuhoanna ke manahoi naung 
di kahoang sipatu allo katohhoang?" ? Ampo' 
yato ingkanna tau dai sika nainsang aka ang 

la naoa mentimba'. 7” Donetoo Puang Yesus 
ungngita ingkanna to sule pemala asang mohko' 
pano di ongeamna to dipa'kayyangngi, ya' 
ma'tula'mi pano diii yaling di pohapangang 
naoatee, 3 "Ponna ke naundangngo solamu 
pano di pehta kakabengang, ya' daa ungngohko' 
pano di ohko'anna to dipa'kayyangngi, aka' 
daa-daa yato ohko'ang la napasadia toboinne' 
to sulena ang handang napa'kayyangpngi. 

3 Andana ke mohko'mo di hao anna ke suleng 
yato to sulena ang dipa'kayyangngi, ya' la 
naoamingkotee, 'Kalemuia' tirendeo dio done 
aka' inde ohko'ang dipatoka toboinne' to sule ang 
dipa kayyangngi.' Ya' donetoo la tirendeo sitonda 
masili anna maoo mohko' pano di ongeang ang 
handang tahuhu. 1? Ampo' diarea' nei' ponna 
naundangngo solamu, ya' dotang nei' ohko'o 

di hao di ohko'ang ang handang di kebo' aka' 
umbai suleete' yato ang umpuangang pehta la 
naoaingkotee, 'O sammuane, ohko' panoo di 

olo.' Ponna noa yatoo, ya' napa'kayyangngio yato 
ang umpaaha pehta di olona tau mai'di. 11 Aka' 
menna-menna unsanga kalaena mayahoang 

la mendahi handang madihoi'ang, ampo' ang 
unsanga kalaena madihoi'ang la mendahi 
mayahoang." 12 Puhanna ma'tula' pano yato 

di to sule, ya' ma'tula' salang Puang Yesus 
pano yato di tau ang mangngundang naoatee, 
"Ponna ke umpaahao pa'rame-rameang di allo 
bahtu' di bengi, ya' daa ungngundang solamu, 
solasohommu, kasanghapuammu bahtu' tau ang 
di behing dasammu ang to makaka, aka' la sika 
naundang touo dio ke sika umpaahai pa'rame- 
rameang, lambi' la unsa'ding siang bala'na yato 
pangngundammu. 3 Ampo' diare' ke umpaahao 
pa'rame-rameang, undangngo to pemase-mase, 
to tasundung kalaena, to makule anna to buta. 
14 Anna inang la dibeheo aka' dai sika aha 
aka-akanna la nabala'ing yato undangammu. 
Dahi la ullambi' bala'na ke tuho asammi to 
mate ang untuhu'i Puang Alataala." 13 Donetoo 
aha mesa tau ang menge mande sibaha Puang 
Yesus anna lella' siang umpamapehingngii 

yato aka ang natula' Puang Yesus. Lambi' 
ma'tula' yato tau naoatee, "La kahsine' tau 

ang la mande sibaha Puang Alataala yaling di 
kapahentaanna." 16 Ya' naoaminte Puang Yesus 
yaling di pohapangang, "Aha mesa tau umpaaha 

pa'rame-rameang kayyang anna ungngundangpngi 
mai'di tau. 1? Dolunna la dipahandu' yato 
pa'rame-rameang, yato pongkaha dasang unsuo 
sabua'na do umpakaenga' sala yato ingkanna 
undanganna napasang naoatee, 'Maimokoa' 
are' aka' sadia asammi.' 18 Ampo' yato ingkanna 
ang puha naundang sangka' sika malau mase. 
Aha ang mangngoatee, 'Mane halia' ungngalli 
pobela'ang, dahi pahallu do kueka'. Kuhannuang 
da' umpatumpui.' 19 Aha ang mangngoatee, 
'Mane halia' ungngalli lima pasang saping anna 
pahallu kuaya'i. Daa umpatumpuia'.' 2? Ang 
senga' naoatee, 'Mane halia' kabeng, dahi 

da' hali mao.' 21 Ya' sumuleing yato suoang 
anna napalambi'i pano di pongkahana yato 
ingkanna ang naoa yato undangamha. Ya' keaha' 
si'da-si'dang yato pongkahana anna umpahentai 
yato suoanna naoaintee, 'Laoo pebatahta leleng 
pano di lalang kayyang anna pano di lalang 
saohko' yaling inde di bohto mahoa' anna 
untambaii sule ingkanna to pemase-mase, to 
tasundung tuhona, to buta anna to makule.' 

22 Tahpana sumuleng yato suoanna di hao 

mai yato ang napansuoi, ya' naoante pano di 
pongkahana, 'O Tuang, puhang kubabe asang 
yato pahentamu. Ampo' dake' keihsi asang yato 
ohko'ang ang dipatokaing.' ?3 Ya' naoa salante 
yato pongkaha pano di suoanna, 'Laoo pebatahta 

leleng pano di aneanna bohto mahoa' anna 
unsuoi tau sulei, anna malai punno tau yaling 
inde di dasangku. 2? Aka' kutula'mingkoa'tee', 
inang dai la aha moi poro la mesa tau ang 

puha diundang dolu la sule umpehasai inde 

aka ang puha dipatoka.' " 23 Pihsang tempo 
mai'di si'da-si'da tau umpentindo'i Puang 

Yesus lella' sika mellao. Ya' sika nasaileng 
Puang Yesus anna naoaintee, ?? "Ponna aha tau 
mampentindo'ia' ampo' umpakamaya puhane' 
ambena, indona, bahinena, ana'na, solasohonna 
bahtu' sungnga'na, ya' yato tau dai sihatang 
dahi to pentindo'ku. 2? Menna-memna ang dai 
sadia madahha bahtu' mate aka' natindo'a' dai 
sihatang napentindo'ia'. 28 Aka' hapanganna aha 
mesa di alla mua' mopahtuyu la umpake'de' 
mesa dasang kayyang, ya' tantunte' anna napihki' 
manahpai dolu ke nabelai napake'de' bahtu' 
daraka. 2? Andana ke puhang nalaka' batanna 
ampo' dabure' nabela napatahhi', ya' umbai la 
napetaha-tahai ingkanna tau ang mangngita, 

30 Jella' siang sika naoatee, 'Tilaka'mi kasi batanna 
indo tau, ampo' la bosi kalentoo aka' dasiang 
nabela napatahhi'.' 31 Bahtu' hapanganna mesa 
tomaraya ang la mao la untolla' katomarayaang 
senga' tantunte' anna napihki' manahpai dolu ke 
nabelai petauanna ang supung sampulo sa'bu la 
umbali balinna ang dompulone' sa'bu. 22 Ponna 

ke inang dai la nabela nabali, ya' la nadotainte' 
tahpa unsuo ana' buana do untammui yato 
balinna naonge anna makahaoke' anna sikapiali. 
33 Noa tunne' ingkanna tau di alla'mua': 
ke dai naaku ullahpa' asang dolu ingkanna 
aka-akanna siamo, ya' dai sihatang la mendahi 
to pentindo'ku. 34 Sia inang kekuna si'da-si'da, 
ampo' ponna ke dang masing, ya' dante' aha 
lalang la dipamasing sala. 3? Lambi' dang aha 
kunanna, tala malang dipupu'ing bela', tala 
malang diande, supurante' ditibe. Menna pemala 
mangnginsang, pamapehingngiingnga'too!" 

1 |ngkanna to pahsinga' sima anna 
15 ingkanna tau diangka' madosa si mao 
ullumba Puang Yesus anna malai napehingngii 
pepakuhunna. 2 Ya' sika momAammammi yato to 
Farisi anna to pampakuhu ada' naoatee, "Pake 
naakue' sibaha-baha to madosa anna mande 
sibaha-baha." 3 Ya' ma'tula'mi Puang Yesus pano 
diii yaling di mesa pohapangang naoaintee, 
4"Ponna ahaa' di alla'mu ang ungngampuang 
sangngatu' domba anna pa'dai mesa di alla'na, 
ya' tantunte' anna la napelleii yato dombana 
ang kamehsa pulona kamehsa di hao di pasang 
anna maoi do umpeang yato domba ang pa'da 
lambi' nalambi'. ? Anna ponna nalambi'mi yato 
dombana, ya' kahsi liuetee' lambi' nasompo 
sasira sumule tandana kahsi. ? Lambi'ito 

sumule pano di dasanna, ya' untambaing yato 
ingkanna solana ang pa'solasohonganna sibaha 
ingkanna sola bohtona anna naoaitee pano 
diii, 'Maikoa' posolaia' ma'masannang-sannang 
aka' mala mammi kulambi' sumule yato 
dombaku.' ” Kupainsangngikoa', la noa tunto 
nei' yaho di suruka la aha pa'rame-rameang 
ang kayyang puha ke ahai mesa to madosa 
ang mengkatoba' andana ke ahai kamehsa 
pulona kamehsa tau ang danne"' pahallu 
mengkatoba'." 3 Napatahhi'ke' tula'na Puang 
Yesus naoatee, "Ponna aha mesa bahine ang 
untokei sampulo doi' pera' anna dondongngi 
mesa, ya' tantunte' anna la umpau'i lampunna, 
unsapui dasanna anna nadaka' lelengngi lambi' 
nalambi'. ? Anna ponna mala sia nalambi' yato 
doi'na, ya' la untambai sambahinena anna sola 
bohtona anna naoaitee, 'Maikoa' posolaia' 
ma'masannang-sannang aka' mala siare' kudohe' 
sumule doi'ku ang pa'da.' 10 Kutula'ingkoa', la 
noa tunto nei' pa'kahsi-kahsinna malaeka'na 
Puang Alataala yaho di suruka aka' mesa to 
madosa mengkatoba'." 11 Napatahhi' bumi 
tula'na Puang Yesus untula' pohapangang 
naoatee, "Aha mesa tau derua ana'na, sahing 
muane. 1? Ma'tula'mi yato ang tampa' pano di 
ambena naoatee, 'O Papa', beama' kodi' mana'ku 
ang inang baheku tubung kodi'.' Ya' nabahe 

si'daming ambena yato mana'na. 3 Tahpana 
sangngaka allona, ya' nabalu' asammine' tahana 
yato ana' tampa' anna maoi pano di bohto 
makahao. Yato doi'na napopa'kainaha-naha di 
hao lambi' puha. 14 Tahpana puha asang yato 
doi'na, ya' sipatu tunne' di hao yato di bohto 
ang naongei sule tempo kabuhohangang, lambi' 
luipano katuhoanna yato änä'. 9 Ya' maong pano 
di mesa pongkaha umpeang kahangang di hao 
yato di bohto. Nasuong nadaka'ing bahinna di 
hao di bela'na. 1? Manono liung nasa'ding yato 
ana' lambi' moi andeang bahi pemalang naande 
ahsala' ahang naihsiing kompenna, ampo' dai 
aha mambea. 1? Mane pa'kalehai pole' anna 
naoaite yaling di inahanna, 'Ketaladara mai'di 

liu sabua'na ambeku anna tanapuha-puha 
andeanna, anna dinnema'ko done inde la mate 
naala pali. 18 La umpatamara'ne' inaha anna 
sumulea' pano di ambeku kuoaintee: O Papa', 
ahana inang madosama' pano di dio, londonang 
dai' di Puang Alataala. 19 Dama' sihatang la 
umpoänä', dahi padahia' sabua'mu.' 20 Ya' 
umpatama si'dang inaha anna maoi pano sumule 
umpellambi'i ambena. Makahaoke' anna naitang 
yato ambena, lambi' kende' pa'kalemu yaling di 
inahanna. Tahpa lumumpa' siang yato ambena 
natammui anna nakalihpi'ii napa'urung-urung. 
21 Ma'tula'mi yato änä' naoatee, 'O Papa', ahana 

inang madosama' pano di dio londonang dai' di 
Puang Alataala. Dama' sihatang la umpoänä'.' 

22 Ampo' ma'tula' yato ambena pano yato di 
sabua'na naoatee, 'Laokoa' do penandaii do 

ala kaya' kalambe' ang handang malehke' anna 
ungkaya'iing. Ala toine' sinsing anna umbeai 
napesinsing, anna ala toinne' sapatu napesapatu. 
23 Mane unghepoia' mesa saping lundaha ang 
handang malompo anna ma'rame-rameingkea' 
sibaha-baha. 2? Aka' inde änä'ku sihapang 
tubunte' puha mate ampo' tuho sumule: 
sihapang pa'da ampo' dilambi' sumule!' Ya' sika 
napahandu'mi ma'rame-rame. ?? Ampo' yatone' 
ana' uluana di haoke'ne' di bela'na. Tahpana di 
lalang sumule pano di dasanna, ya' mane kahao 
anna nahingnging yato poni-poniang moni di 
hao di dasanna noa ang la ma'mahoa'-hoa' anna 
noa ang aha to sumayo. 2? Untambaing mesa di 
alla'na sabua'na ambena anna nakutanaii didiona 
akaboi anna ma'mahoa'-hoa'i. 2? Mentimba'mi 
yato sabua' naoatee, 'Yato arimmu mane sumule, 
lambi' metunu ambemu mesa saping lundaha 
ang handang malompo aka' mala mammi kasi 
silambi' sumule ana'na sitonda kasalama'ang.' 

28 Ya' keaha'mi yato änä' uluana anna dai naaku 
mentama di huang dasanna. Sohommi ambena 
napellambi'i anna napa'karai manahpai. 2 Ampo' 
untimba' supu ambena naoatee, 'Sangngakang 

pahiamanna kupengkahangngingko, Ambe', 
anna dakangko aha kubali-bali, ampo' lambi' 
allo dinoa dake' aha la umbeaa' moi poro la 
mesa beke kutunu anna kupopa'mahoa'-hoa'i 
sibaha ingkanna solaku. 3? Ampo' tahpana 
sumule ana' pakamayammu ang setonganna 
puhanne' ungkaleang-leangngi mana'na 
sibaha pahsundala' pano di bohto mahoa', ya' 
bilang untunuinne' mesa saping ang handang 
malompo.' 3? Naoa salaminte ambena, 'Dio dio 
sibaha loloingke anna ingkanna ahtasa'ku dio 
asang mangngampui. 3? Ampo' pahalluingke 
kahsi liu aka' mala mammi kasi indo arimmu 
ang setonganna mala dioate mateng ampo' 
tuho sumule, puhang pa'da ampo' mala mammi 
sumule.'" 
16 1 Napatahhi' bumi tula'na Puang Yesus 
pano di pahsikolana naoatee, "Aha 
mesa to makaka ang ungngangka' mesa tau 
ang la umbe'bei anna ungngato' yato doi'na. 
Ampo' inde to pambe'be doi' ditanda' dioatee 
si umpake tasahua'-hua' yato doi' pongkahana. 
2 Ya' natambaing yato pongkaha anna naoaintee, 
'Yakana ahae' ko kaheba tahuhu kuhingngi 
didiomu? Dahi dinoa beho asangngingka' mai 
ne ingkanna doi'ku, aka' mengkalao dinoa 
damo mala kupopambe'be doi'.' 3 Naoante 
yaling di inahanna yato to pambe'be doi', 


16.4-8 347 


'Ya' pake akang inde la kubabe aka' dama!" la 
napopengkahang pongkahaku? La mobela', dai 
dibela; la mao tau mendahi to kapalau-lau, 
masili bure' tau! “O' io, aha ahkalangku, 

anna malaa' aha mampadidasanna ke dama' 
napopengkahang pongkahaku.' ? Ya' le'ba'mi 
ullelengngi ingkanna tau ang moindang pano 
yato di pongkahana anna ungkutanaii yato tau 
ang uhuna nalambi' naoatee, 'Sangngaka dio 
indammu pano di pongkahaku?' ? Mentimba'mi 
yato tau naoatee, 'Sangngatu' buhso minna' 
zaitun.' Ya' naoa salamintee, 'Indeng yato suha' 
buhtinna indammu, dahi dinoa penandaii uki' 
sala di mesa suha', pahoi'i supu limampulo 
buhso.' 7 Pihsananna mao bung pano di tau 
ang senga' anna nakutanaii naoaintee, 'O ya' 
dio, sangngaka dio indammu?' Mentimba'mi 
yato tau naoatee, 'Sansa'bu kahung banne.' 
Naoa bumintee, 'Indeeng yato suha' buhtinna 
indammu, dahi dinoa penandaii uki' sala di 
mesa suha' pahoi'i supung kahua atu'na kahung 
banne indammu.' 3 Meroho bilang napudi sala 
yato pongkahana yato to pambe'be doi' aka' 
moinnakato anna dai maroho pembabena, 
ampo' malae' tahpa madihhi' umpeangnging 
lalang kalaena. Ahana inang hupatau yaling inde 
di lino manahang puhane' napihki' aka ang la 
nababe pano di solana andana hupatau ang tuho 

yaling di kamabayaang. ? Dahi kutula'ingkoa': 
Pakekunaia' aka ang aha yaling inde di lino 
anna malai undului solamu. Ponna umpanoai, 
ke dang kekuna aka-aka ang aha yaling inde di 
lino, ya' la sika natammui manahpao yaling di 
ongeang tohho sapano-panona." 1? Napatahhi'mi 
tula'na Puang Yesus naoatee, "Menna-menna 
ang mala dipetahpa' yaling di kaha-kaha ang 
saohko', ya' mala toete' dipetahpa' yaling di 
kaha-kaha ang kayyang. Ampo' menna-menna 
ang dai mala dipetahpa' yaling di kaha-kaha ang 
saohko', ya' datoete' mala dipetahpa' yaling di 
kaha-kaha ang kayyang. !! Dahi ponna moia' dio 
kaha-kaha yaling inde di lino damo dipetahpa', 
ya' londonanne' kaha-kaha yaho di suruka. 

12 Noa tunne' ke dai aha tau mampetahpa'koa' 
la undakaiing aka-akanna, ya' daa umpemitai la 
aha tau naaku mambeao aka-aka ang la mala 
ungngampui tobou dio. 3 Daete' aha mesa 
sabua' la derua pongkahana, aka' ponna noa, 
ya' tantunte' anna ungkahi'di'i pongkahana ang 
mesa anna umpakamayaine' yato pongkahana 
ang senga', bahtu' untuhuii liu yato pongkahana 
ang mesa ampo' daine' natuhui'i liu yato ang 
mesa. Noa tungnga' dio, dakoa' mala la menge 
siamokoa' untuhu'i Puang Alataala ampo' 
menge sia tumokoa'ne' umpengkalambi'-lambi'i 
umpeang katomakakaang yaling inde di 


16.14-19 349 


lino." 14 Ingkanna yato tula'na Puang Yesus 
napehingngii yato to Farisi ang doi' supu yaling 
di pihki'na, lambi' sika ungkembai Puang Yesus. 
15 Ya' napa'tula'ing Puang Yesus, sika naoaintee, 
"Akana inang kalasikoa', pemalakoa' supu 
unsanga tahpa' kalaemu di olona hupatau, 
ampo' setonganna nalosa Puang Alataala aka 
ang yalingnga' di ihsi inahammu. Aka' aka 

ang napudi hupatau nakahi'di'ete'ne' Puang 
Alataala." 18 Napatahhi'ke' tula'na Puang 

Yesus naoatee, "Pahentana Puang Alataala 

ang napepainsangnging Nabi Musa anna 
napepakuhuing ingkanna nabi, lambi' supu di 
tempona Yohanes to Pantero'. Napahandu' 
donetoo Kaheba Mapia didiona Kapahentaanna 
Puang Alataala dipepainsangnging, anna mai'di 
tau mampengkabela-belai mentama yato 

di kapahentaang. 17 Maromi' puhane! langi' 
anna lino pa'da andana moi poro la mesa 

titi ihsinna Bahtakaranna Puang Alataala dai 
dipasundungngi. 13 Menna-menmna untibe 
bahinena, mane ungkabengngii bahine senga', 
inang ungnginda'-inda' pa'bannetauang. Anna 
menna-menna ang umpobahine yato bahinena 
ang natibe muanena, inang ungnginda'-inda' 
pa'bannetauang." 13 Napatahhi'mi tula'na Puang 
Yesus untula' mesa pohapangang naoatee, "Aha 
mesa to makaka ang si mampake mahasa lolo 

allo-allo anna masuli' allinna yato pakeanna, anna 
allo-allo supung nainsang ma'mahoa'-hoa' aka' 
katomakakaanna. 2? Di hao di behing babana aha 
mesa to pemase-mase moohko'-ohko' disanga 
Lazarus. Inde to pemase-mase mekoa'-koa' ate 
diita aka' punno bila'. 2! Pemala undohe'i yato 
tahu'bi'na to makaka ang dondongngi yaho 

mai di mejana naihsiing kompenna. Anna si 
sule asu nalepa'ing bila'na ang punno kalaena. 
22 Pihsananna mateng yato to pemase-mase. 

Ya' nasiangka'-angka'ing malaeka' nabaha 

dai' di behinna Abraham. Dai masae mate 
tunne' yato to makaka anna diku'bu'mi. 23 Lella' 
ungngolai yato kamadahhaang yato to makaka, 
ya' mentongang anna ungngita makahaoi 
Abraham ungngahing yato ta Lazarus. 24 Ya! 
mekohang yato tau naoatee, 'O Abraham, 
ambeku, kalemuia' suoingka' ne Lazarus untu'do 
teyyena naung di uhai anna bona'ingka' inde 
pote' lilaku aka' madahha liung kusa'ding 
yaling inde di api nahaka.' ?? Ampo' napa'tula'i 
Abraham naoaintee, 'O ana'ku, kalehaii puhamo 
dio umpehasai kamasannangang selama tuho 
yaling di lino, anna ta Lazarus nei' madahha 

liu nei' nasa'ding. Dahi dinoa ullambi'ne' 
kamasannangang amna dio-dio ullambi'o dio 
kamadahhaang. ?? Dia tuke' aka' naalla'ingkea' 
kahoang ang dai mala dilambang anna malai 

tau ang dinne done dai tau mala mating, noa 
tunne' ang diting dai mala mai.' 2? Naoante 
yato to makaka, 'Ponna noa yatoo, ambe', ya' 
kupalau mating ke la malai unsuoingka' mao 
umpellambi'i hapunna ambeku, 28 aka' ahake' 
lima ullu'ku. Suoi mao anna malai napakaenga' 
manahpa lambi' dai sika mentama di ongeang 
kamadahhaang sinnoa inde ang kuongei dinoa.' 
23 Ampo' natimba' Abraham naoaintee, 'Aka' hali 
sianne' sika unghingngi atohanna Puang Alataala 
ang napalambi' Musa anna ingkanna nabi; 
mahasante' ke sika napehingngii manahpai anna 
natuhu'i.' 30 Naoa bunte yato to makaka, 'Dai, 
Abraham ambeku, kusanga ke ahai ang sule di 
hoi' mai di kamateang mampellambi'i, ya' umbai 
la mala sika mengkatoba'.' 3? Naoa salaminte 
Abraham, 'Daete' noa nee. Ponna ke inang 
dai sika naaku umpehingngii kahebana Puang 
Alataala ang napalambi' Musa anna ingkanna 
nabi, inang daete' aha lalang la sika dipaturu 
pano di lalang maroho, moinnakato napellambi'i 
tau ang tuho sumule di hoi' mai di kamateang.' " 
1 Ma'tula'mi Puang Yesus pano di 
17 pahsikolana naoatee, "Inang la aha 
loloete' pesanda', ampo' yato tau ang umpaaha 
pesanda' ahana inang la tilaka si'da-si'da. 
2 Dotanne' yato tau ditoke' batu kayyang pano 
di bahokona anna dipentibeing tama di tangnga 

le'bo' andana la umpasahsa' lalangngi moi poro 
la mesa inde mai ana'. 3 Dahi madakakoa!'! 
Ponna ahai solasohommu ang membabe dosa, 
ya' sangkaii. Ponna mengkatoba' di hao mai 
yato di kasalaanna, ya' ampungngii. 4 Bahtu' 
moinnakato pempitu yaling di sangngallona 
membabe kasalaang mating di dio ampo' 
semata sule mengkatoba' di hao mai yato di 
kasalaanna, ya' pahalluete' ungngampungngi." 
5 Ya' ma'tula'mi yato pahsikolana pano di 
Puang Yesus naoatee, "Pamatohoingkang 
kapampetahpa'angki'." € Natimba'mi naoaintee, 
"Ke la poro ahangnga' kapampetahpa'ammu 
sama lisa'na batu pinamula ang handang saohko', 
ya' malamokoa'te' umpahenta inde poang ara 
ungngoainte, 'Tisengkao anna titonde'o tama 
di tangnga le'bo'!' Tantunte' anna dahi si'dai 
noa." 7 Napatahhi' bumi tula'na Puang Yesus 
naoatee, "Ke hapanganna ahai sabua'mu, 

ya' tantunte' anna dai aha di alla'mu ang la 
untahiai manahpa yato sabua'mu ke mane 
sulei malupu mambingkung bahtu' mane sule 
umpakande patuhoang. 3 Ampo' tantunte' 
anna dioi la mangngoatee, 'Penandaii pampake 
manahpa anna umpasadiaingka' ang la kuande, 
mane ke'de'o di behingku ungngempeia' lambi' 
puhaa' mande. Puhaka' mande mane malao dio 
mande.' ? Tantunte' mesa pongkaha anna dai 

la ma'kuhhu'sumanga' pano yato di sabua'na 
aka' umbabe kahangamna. !? Noa tungnga' 

dio, ponna puha asammi ungkahang ingkanna 
kahangang ang dipatangkungngiingkoa', ya' 
pahallu ungngoate supu, 'Kami' indee dianto 
sabua' ang takekuna. Ingkanna kahangang kibabe 
aka' disuoang.' " 11 Yaling di pellaoanna Puang 
Yesus ludai' di Yerusalem, ungngolaing alla'na 
bohtona to Samaria anna bohtona to Galilea. 
1? Tahpana mentama di mesa bohto saohko', 
ya' natammuing sampulo tau ang makorong 
tamahamu' asang dianto bosi lollo'na. Inde 
mai tau ke'de' ungkahaoi 13 anna ungkohaii 
Puang Yesus naoatee, "O Puang Yesus! Tuang! 
Kalemuiang kasi!" 14 Tahpana sika naita Puang 
Yesus, ya' naoamintee, "Laomokoa' pepaitaing 
kalaemu pano di imang." Lella' sika mellao 
lupano di imang, ya' sika bono'rang nasa'ding 
yato koronna. 1? Mesa di alla'na yato sampulo 
to makorong tahpana nasa'ding bono'mi yato 
koronna tahpa sumule nei' anna kakoha-kohai 
umpudi sanganna Puang Alataala. 16 Ullumbang 
Puang Yesus anna malimuntuii di olona. Yato 
tau dianto mesa to Samaria. 1? Mekutanang 
Puang Yesus naoatee, "Darakate' bono' asammi 
yato langngena' sampulo tau? Umbae'ne' yato 
kamehsa solamu? t8 Akana indere' supu mesa to 
Samaria sule umpudi sanganna Puang Alataala, 

bilang daine' aha sika sule yato kamehsa to Yahudi 
moi poro la mesa?" 19 Puhanna yato ma'tula' 
noa, ya' naoamintee, "Ke'de'mo anna maoo, aka' 
salama'mo napobua' kapampetahpa'ammu." 

20 Aha sangngaka-sangngaka to Farisi ang 
mekutana pano di Puang Yesus didiona pihhang 
la napahandu'i Kapahentaanna Puang Alataala. 
Natimba'mi Puang Yesus naoatee, "Daete' aha 
tanda ang maleso ang la untandai kasuleanna 
Kapahentaanna Puang Alataala. ?! Datoi aha tau 
ang mala mangngoatee, 'Itaia' inderanne' yato 
Kapahentaanna Puang Alataala,' bahtu' naoate, 
'Indoranne' di hao,' aka' setonganna yatoo 
dahingnga' di alla'-alla'mu dinoa." 22 Ma'tula'mi 
Puang Yesus pano di to pentindo'na naoatee, 
"La ahaa' tempomu pemala liu ungngita boua' 
inde Ana' to Lino, moi yaling di sangngallo 
supu, ampo' da'a' la ungngita. 23 Anna la aha 
tau mangngoaingkoa'tee, 'Itarea' inderanne' 
yato Ana! to Lino!' bahtu' naoatee, 'Indoranne'!' 
Daa ullumbaia' yato tau. 2? Aka' umba noa 
tikila'na kila' naita asang tau, la noa tuntone' 
kasuleangku Kodi', inde Ana' to Lino, ke lambi'mi 
allo kasuleangku. ?? Ampo' dolunna yatoo 
pahallu kuolai dolu kamadahhaang kayyang, 
anna da' la natahimbo tau ang aha dinoa. 2? Anna 
umba noa ang hali dahi di tempona Nabi Nuh, 

la noa tuntone' la dahi ke lambi'mi tempona 

kasuleangku, Kodi' inde Ana! to Lino. 27 Aka' 
umba noa sika nasa'ding dolu naonge dake' 
sompo' le'bo', dianto sika ma'sannang-sannang 
mande anna menu', sipakabeng-kabeng anna 
senga'nake' ang biasa sika nababe, lambi' sika 
mentamane' Nabi Nuh sibaha sanghapunna 
yato di kahpala' uhainna. Pihsanamna sule yato 
sompo' le'bo' untallangngi ingkanna yatoii. 28 Noa 
tunne' naongei di temponai Lot, ingkanna tau 
umpobeba'-beba'na sika mande, menu', beba' 
ma'bulele, beba' mopinamula anna umpake'de' 
dasang. 2? Ampo' tahpana malai Lot yato yaling 
mai di Bohto Sodom, ya' tuhung siang yaho mai 
di langi' api sitonda batu ang melea'-lea' anna 
unghopuii ingkanna tau. 3? Noa tunne' dako' di 
tempona dipalanda'2' Kodi' inde Ana" to Lino. 
31 Tau ang sipatu yaling di aneang dasanna dang 
mala la tamake' di huang dasanna ungngala 
aka-akanna. Anna tau ang di hao di bela'na 
datunne' mala sumule ungngala aka-akanna. 

32 Kalehaiia' aka ang dahi pano di bahinena ta 
Lot. 33 Aka' menna pemala umpamahendeng 
katuhoanna, la bilang mateetee': ampo' menna 
ang tontong mampetahpa' moi dipatei aka' 
Kodi', dianto ang la dipasalama' sungnga'na. 

34 Kutula'ingkoa', ke donentoo di bengi la aha 
derua tau ang hahe sibaha yaling di tambinna 
ampo' mesa supu la diala anna dipatohhoine' 

yato mesa. 3? La aha toi derua bahine ang menge 
lumambu' sibaha, ampo' mesa supu la diala anna 
dipatohhoine' yato mesa. 3? [La aha toi derua 
tau menge mengkahang di hao di bela'na, ya' 
supunte' mesa ang la diala anna dipatohhoine' 
mesa.]" 37 Sika mekutanang pahsikolana pano 
di Puang Yesus naoatee, "Umba naonge la dahi 
noa nee, Puang?" Sika naoaminte, "Ponna ke 
ahai kaheba, inang la tahpa nainsang tau di 
umba-umba naongei, sinnoa pohapangang ang 
natula' to baha' dolu naoatee, 'Umba naonge aha 
bahke, di hao tuntone' naongei mokalipumpung 
karoaya.' " 
18 1 Puang Yesus pemala umpakalesoing 
pahsikolana anna malai dai sika 
namali'-mali'ang semata ma'sambayang dai' di 
Puang Alataala, dianto anna natula'ing mesa 
pohapangang. 2 Naoaintee, "Yaling di mesa bohto 
mahoa' aha mesa to pambohtu kaha-kaha ang 
dai mahea' dai' di Puang Alataala anna dai aha 
umpakeangka' tau, moi la menna. 3 Aha toe' 
yaling yato di bohto mahoa' mesa balu bahine 
ang dai aha namali'-mali'ang semata malau 
pano yato di to pambohtu kaha-kaha naoatee, 
'Kalemuia' bohtuingka' inde kaha-kahangku pano 
di balingku.' #“Sangngaka-sangngaka masaena 
yato to pambohtu kaha-kaha dai umpehingngii 
yato balu bahine. Ampo' katampa'anna ma'pihki' 

yato to pambohtu kaha-kaha anna naoaite 
yaling di inahanna, 'Moinnakato da' mahea' 
dai' di Puang Alataala anna dai aha tau ang 
kupakeangka', ? ampo' pabeinte' kubohtuing 
kaha-kahanna inde tau anna da' semata nasosii, 
mase arang bilang nalupuia' ke masae-saeng.' 

" 6 Napakalesong Puang Yesus naoatee, 
"Patamaia' di inahammu aka ang naoa yato to 
pambohtu kaha-kaha tasampa'. ” Noa tuntone' 
Puang Alataala undului toete' petauanna 

ang napillei ke dai aha natohhoi bengi allo 
semata ma'sambayang dai'. Inang daete' aha 

la naoate, 'Dako'ke'.' 8 Kutula'ingkoa', inang la 
tahpa naduluietee'. Ampo' ponna ke sulemä', 
Kodi' inde Änä' to Lino, umbai dai la mai'di to 
mampetahpa' la kulambi' yaling inde di lino." 

3 Puang Yesus untula' mesa pohapangang pano 
di tau ang ungngangka'-angka' kalaena anna 
ungngita-ita naung tau senga'. Naoatee, 1? "Aha 
derua tau sahing mao dai' di Dasang Ada'na 
Puang Alataala do ma'sambayang. Yato ang mesa 
to Farisi anna ang mesa dianto to pahsinga' 
sima. 11 Yato to Farisi ke'de' ma'sambayang 
umpihki' supu kalaena naoatee, 'O Puang 
Alataala, ma'kuhhu'sumanga'a' mating aka' 
mala da' sinnoa inde mai tau senga': aha ang 
to paboko, pa'bulitu' anna ungnginda'-inda' 
pa'bannetauang. Ma'kuhhu'sumanga' toua' 

aka' mala da' sinnoa inde to madosa ang si 
unsinga' sima. 12 Si ma'puasaa' kodi' pendoang 
sammingku, anna kupenomba loloing mating 
bahe sampulo pallolongangku.' 13 Yatone' to 
pahsinga' sima ke'de'ne' makahao-hao anna moi 
tanatuai poro la mentonga dai' di langi' supunne' 
undangku' kalaena tandana unsohso pembabena 
anna naoaitee, 'O Puang Alataala, kalemuia' kodi' 
inde to madosa.' 14 Kutula'ingkoa', naonge anna 
sika sumulei pano di dasannaii, bilang yatoete' 
to pahsinga' sima ang napehingngii sambayanna 
Puang Alataala andana yato to Farisi. Aka' 
menna-menna unsanga kalaena mayahoang la 
napadahi handang madihoi'ang Puang Alataala, 
ampo' ang unsanga kalaena madihoi'ang 

la napadahi mayahoang Puang Alataala." 

15 Donetoo suleing dibaha pano di olona Puang 
Yesus mai'di ana'-ana' anna malai nasahpa anna 
nabehe. Ampo' tahpana naita pahsikolana, ya' 
sika ungkeaha'i yato ingkanna tau ang umbaha 
ana'na pano. 16 Ampo' natambai Puang Yesus 
yato ingkanna ana'-ana' anna ma'karai pano di 
pahsikolana naoatee, "Pabeiia' ne mating ana; 
daa ungkalapaii ke pemalai di hao mai di oloku, 
aka' tau ang noanto inde mai ang ungngala 

taha yaling di Kapahentaanna Puang Alataala. 

17 Kutula'ingkoa' setonganna menna-menna 

ang dai untammui manahpa Puang Alataala 

ang ma'pahenta, sinnoa inde mai ana' saohko', 
ya' inang daete'ne' la mendahi petauanna 
Puang Alataala yaling di kapahentaanna." 

18 Aha mesa to pambahananna to Yahudi 
mekutana pano di Puang Yesus naoatee, 

"O Tuang, to mapia inaha, aka ang pahallu 

la kubabe anna malaa' ullambi' katuhoang 
sapano-panona?" 1? Natimba'mi Puang Yesus 
naoaintee, "Akana umpemapiaringka' Kodi'? 
Daraka dio ungnginsang daete' aha moi poro la 
mesa tau ang mapia sehalinna Puang Alataala? 
20 Tantunte' anna ungnginsangngi ingkanna 
pahentana Puang Alataala, sinnoanna: Dai tau 
mala ungnginda'-inda' pa'bannetauang, dai tau 
mala papateang, dai tau mala maboko, dai tau 
mala unsa'bii kalosengang anna pahallu tau 
umpakeangka' to baha'.' " 21 Naoante yato tau, 
"Ingkanna nee kutuhu'i asammi, mengkalao di 
mahati'ku." 22 Nahingnginna yato Puang Yesus, 
ya' naoa salamintee, "Mesake' ang la pahallu 
umbabe: Laoo do balu' asangngi ingkanna 
aka-akammu anna unsusai yato allinna pano di to 
pemase-mase anna la ullambi'o katomakakaang 
yaho di suruka. Puhaito umbabe yatoo, ya' 
maimo anna untindo'a'." 23 Nahingnginna yatoo, 
ya' le'ba'mi yato tau masuhsa liu nasa'ding aka' 
to makaka liu. 24 Ya' nasaileng Puang Yesus anna 
naoaitee, "Ahana inang mapahhi' si'da-si'da 

to makaka la tama di Kapahentaanna Puang 
Alataala. 22 Maromi' puhane' onta mangngola 
lohso' pedai' andana la to makaka untindo' 
Kapahentaanna Puang Alataala lambi' tama di 
suruka." 26 Meroho sika pusa' yato ingkanna 

tau ang aha donetoo unghingngi tula'na Puang 
Yesus anna sika mekutanai naoatee, "Ponna ke 
noae' yatoo, ya' menna sakalinne' ang la mala 
dipasalama'?" 2? Naoante Puang Yesus, "Ke 
dipihki'i supu kapabelaanna hupatau, ya' inang 
dai aha ang la mala salama', ampo' nabelaete'ne' 
Puang Alataala umpellondoi kapabelaanna 
hupatau." 23 Ma'tula'mi Petrus naoatee, 

"Kami' indee umpellei asangngang ingkanna 
aka-akangki' anna kitindo'o." 22 Sika naoaminte 
Puang Yesus, "Kutula'ingkoa' setonganna 
menna-menna umpellei dasanna, bahinena, 
ullu'na, to baha'na bahtu' ana'na, anna malai 
tuhtuang mai'di tau untuhu'i Kapahentaanna 
Puang Alataala, 3? la untahimbo siang pebehena 
Puang Alataala ma'luhpi'-luhpi' di tempona 
tuho yaling di lino anna la ullambi' katuhoang 
sapano-panona." 3t Untambaing yato sampulo 
derua pahsikolana Puang Yesus anna napa'tula'i 
di mesa ongeang ang dai aha tau senga' 
manghingngi naoaintee, "Pehingngiia', dinoa la 
maoingkea' dai' di Yerusalem anna yato ingkanna 
ang hali natula' ingkanna senabiang dolu didioku, 

inde Ana' to Lino, la dipasundungngi. 3? Aka' 

la dibehoa' pano di tau ang tadia to Yahudi, 
lambi' sika la napakauho-uhoa', napetae'-tae' 
anna nasitingkuru-kuruia', 33 mane sika nadahha 
tuhoa' anna sika napateia', ampo' la tuhoa' 
sumule di allo katallunna." 34 Ampo' dai sika 
napahang yato aka ang menge natula' Puang 
Yesus, dai sika napebahtuang aka yato ang 
natula'. 3? Tahpana undungku'ing Bohto Yerikho 
Puang Yesus, ya' ahang mesa to buta ang 
menge mohko' di behing lalang kapalau-lau. 

36 Nahingnginna yato to buta mai'di tau liu 

di behinna, ya' mekutanang naoate, "Akae' 
dahi?" 37 Ahang tau mangngoaintee, "Yato 
Puang Yesus to Nazaret liu!" 38 Ya' mekohang 
naoatee, "O Puang Yesus, Peana'anna Tomaraya 
Daud, kalemuia' kasi!" 39 Ya' sika nasangkaing 
yato tau mai'di ang mangkadoluangngi, ampo' 
tuhtuang supu mekoha napekayyangngi naoatee, 
"O Peana'anna Tomaraya Daud, kalemuia' 

kasi!" 40 Tohhong Puang Yesus anna napesuoii 
dibaha pano di olona yato to buta. Tahpana 
sidungku'mi, ya' nakutanaing Puang Yesus 
naoaintee, “! "Aka ang umpemala kubabeingko?" 
Mentimba'mi naoatee, "O Puang, pemalaa' 
paita!" 42 Naoaminte Puang Yesus, "Paitamo! 
Aka' umpetahpa'a', ya' malamote' bono'." 

43 Donetoo bono' siang yato to buta anna malang 

paita. Puhai, ya' untindo'i Puang Yesus lella' siang 
umpudi sanganna Puang Alataala. Ingkanna tau 
donetoo ungngita asang aka ang dahi anna sika 
umpudii Puang Alataala. 

1 Lambi'mi Puang Yesus tama di Bohto 
19 Yerikho. Ya' umpatahhi' lolong pellaoanna 
ungngolai yato bohto mahoa'. ? Yaling yato di 
bohto aha mesa tau disanga Zakheus, mesa 
pongkahana to pahsinga' sima ang to makaka 
si'da-si'da. 3 Pemala liu la ungngita toe' umba 
noa yato Puang Yesus, ampo' dai mala aka' 
mahempo'-hempo', dahi nahehengngi solana. 
4Ya' napenandaing le'ba' lumumpa' pano di 
lalang ang la naolai Puang Yesus, umpendolui 
ingkanna tau mai'di, anna melei dai' di mesa 
poang ara anna malai naita ke liung. ° Tahpana 
liu Puang Yesus yato di hao di poang kayu, ya' 
mentongang dai' di lolo kayu anna untambaii 
ta Zakheus naoaintee, "O Zakheus, tuhummo 
aka' mane la lempangnga' pano di dasammu." 
6 Ya' tuhung siang anna umposolai Puang 
Yesus pano di dasanmna sitonda kakahsiang. 
7 Ampo' yato tau mai'di ang aha donetoo sika 
momammang naoatee, "li, älo' pake la naakue' 
la mao pano di dasanna to madosa." 3 Tahpana 
sika di haong di dasanna, ya' ke'de'mi inde ta 
Zakheus anna ma'tula'i pano di Puang Yesus 
naoatee, "O Puang, inde sambaheang ahtasa'ku 

la kususa pano di to pemase-mase. Anna ponna 
ke ahai tau ang hali kubulitu' naonge kusinga'i 
simanna, ya' la kubala'ing pengnguhpa' luhpi'." 

3 Ma'tula'mi Puang Yesus naoatee, "Allo dinoa 
dioa' sanghapu napasalama'mokoa' Puang 
Alataala aka' mampetahpa'koa' sinnoa Abraham 
peneneammu dolu. !? Nasuhung sulea' Kodi' inde 
Ana' to Lino anna malai umpasalama' sumule tau 
ang sahsa' lalang." 1! Donetoo yato tau mai'di 
mengeke' umpehingngii pepakuhunna Puang 
Yesus lambi' sika natula'ing mesa pohapangang. 
Aka' sika la lambi'mi dai' di Yerusalem anna 
mai'di tau di alla'-alla'naii ang ma'pihki' naoatee 
la napahandu'mi Kapahentaanna Puang Alataala. 
12 Dahi naoatee, "Aha mesa parengnge' mao 
pano di mesa bohto ang makahao aka' la dilanti' 
mendahi tomaraya. Puhake' dilanti' mane 
sumulei. 13 Dolunna la mao, untambai dolu 
sampulo suoanna anna pantangngi nasusai 
modala', la pantang mesa doi' bulahang, 
naoaintee, 'Puta'ia' inde doi' lambi' sumulea'.' 
14 Ampo' yato sola bohtona parengnge' sika 
ungkahi'di' yato parengnge', lambi" sika 

unsuo sangngaka-sangngaka tau melola anna 
ungngoainte yato ang la mallanti', 'Dai kiaku 
kipotomaraya inde parengnge'!' 13 Pihsananna 
sumuleng yato parengnge' tahpana puha dilanti 
mendahi tomaraya. Untambaing yato sampulo 

suoanna ang hali nabea modala' sika naputa', 
aka' pemala nainsang sangngaka kauntungang 
ang sika nalambi'. 19 Suleng yato suoang ang 
uhuna mengngolo naoatee, 'O Tuang, yato doi' 
bulahang ang umbeaa' haling kuputa' lambi' 
mendahing sampulo doi' bulahang dinoa.' 

17 Ya' naoaming yato tomaraya, 'Mapia liu ne 
babemu. Dionto suoang ang dai mantondong 
kamapiaammu. Dinoa la kubeao kakuasaang 
ungkuasai sampulo bohto mahoa' aka' malao 
dipetahpa' yaling di kaha-kaha ang saohko'.' 

18 Sule tunne' yato suoang ang kaderuanna anna 
naoaitee, 'O Tuang, puhang kuputa' yato doi' ang 
umbeaa' lambi' mendahing lima doi' bulahang 
dinoa.' 19 Naoaminne'tee, 'Kuasaio dio lima 
bohto mahoa'.' 2? Pihsananna sule tunne' mesa 
suoang ang senga' anna naoaitee, 'O Tuang, 
indeeng yato doi' ang umbeaa', moi taahai tiu'bi' 
aka' kupoto' mahha' lenso. 2t Nasuhung kupanoa 
aka' mahea'a' mating di dio, aka' masahhu'o 
anna si ungngala tomande'o pampatokana 

tau, anna umpepaheo bela'na tau ang dai aha 
ungkalupui.' 2? Ya' naoaminte yato tomaraya, 'Eh, 
ahana inang diong inde to karake. La kuhohto'o 
situhu' tula'mu tobou dio. Ungnginsammi umba 
noa sipa'ku dianto masahhu'a', si ungngalaa' 
pampatokana tau, anna si umpepahea' bela'na 
tau ang dai aha kukalupui! 23 Ponna noa yatoo, 

ya' akana dai umbea pano di tau senga' ne doi'ku 
ang la mala mambungai, lambi' ke sumulema' 
mala kuala sitonda bunganna?' 24 Ma'tula'mi 
yato parengnge' pano yato di tau ang sika ke'de' 
donetoo naoatee, 'Oa' hampa'ine' yato doi' 

ang dibea anna umbeai pano di suoang ang 
sampulo doi'na.' 22 Sika mekutanang naoatee, 'O 
Tuang, la naakake' nei' aka' mai'dinne' doi'na?' 
26 Natimba'mi naoaintee, 'Menna-menna ang 
inang ahang aka-akanna la dihangngangngiking, 
ampo' tau ang dai aha, moi sai'di' ang naampui 
bilang la dihampa'i tuke'. 27 Anna ne mating tau 
ang mampa'balia' ang dä' mantahimbo mendahi 
tomarayannaii, bahai mai di oloku anna sika 
umpateii kuita.' " 28 Puhanna yato Puang Yesus 
untula' pepakuhunna pano di tau mai'di, ya' 
mengkalaong ungkadoluangngi yato ingkannaii 
umpatahhi' pellaoanna ludai' di Yerusalem. 

23 Tahpana la lambi'mi Puang Yesus anna 
pahsikolana dai' di Bohto Betfage anna Betania 
yaho di Tanete Zaitun sidungku' Yerusalem, ya' 
unsuong derua pahsikolana mendolu, 20 naoatee, 
"Pendolumokoa' dai' indo di bohto ang landa'. 
Ke lambi'mokoa' dai', la ungngitakoa' mesa ana' 
keledai ang tisangke' ang dake' aha napensakei 
tau. Buhkeii anna unghendengngingka' yaho 
mai. 31 Anna ponna aha ang mangkutanaikoa' 
naoatee, 'Aka boi anna umbuhkeiia'?' ya' oaintee, 

'Napahallu Puang.' " 32 Ya' mao si'dang yato to 
derua anna nalambi' asangngi yato ang naoaing 
Puang Yesus. 33 Tahpana lella'mi nabuhkei 
pesangke'na yato keledai, ya' mekutanang yato 
puanna naoatee, "Akana la umbuhkeirakoa' 
dio ne keledai?" 34 Sika natimba'mi naoatee, 
"Napahallu Puang." 33 Tahpana lambi' naung 

di Puang Yesus, sika ungngalaing kaya'naii 
sallapi' anna naampi'ing yato keledai, mane 
umpapensakei Puang Yesus. 3? Lella' mellao yato 
keledai ang nasakei Puang Yesus, lella'ne' yato 
tau mai'di ungngampa'i pakeannaii naung di 
lalang ang la naola yato keledai, tandana sika 
umpakeangka' Puang Yesus. 3” Tahpana sika 
ullambi'mi ongeang naonge mesolo'i luyaho 
mai di Tanete Zaitun, ya' napahandu'mi yato 
ingkanna tau ang mentindo' di Puang Yesus 
sika koha masannang liu umpudi sanganna 
Puang Alataala aka' ingkanna kaha-kaha ang 
mepusa'-pusa' ang hali sika naita. 33 Sika koha 
naoatee, "La dibehe inde Tomaraya ang nasuo 
Puang Alataala sule! Kamasahkeang yaho di 
suruka anna matande sangamna Puang Alataala 
yaho di ongeang handang malangka'." 3? Aha 
sangngaka-sangngaka to Farisi ang mempola 
toe' yato di tau mai'di untindo' Puang Yesus. 
Sika naoatee, "O Tuang, sangkaii ne pano to 
pentindo'mu anna dai napanoa!" 40 Natimba'mi 

Puang Yesus naoaintee, "Kupainsangngio, 
ponna ke sika mahtangngi, ya' inde mai batu 

di lalang ang la sika koha." #1 Tahpana Puang 
Yesus undungku'ing Bohto Mahoa' Yerusalem 
anna ungngitang yato bohto, ya' nadusengnging 
42 anna naoaitee, "Boro'rakoa'etee', bayuke'ne' 
ke la pake malai ungnginsang dinoa yato aka 
ang la umbahaingkoa' kamasahkeang yaho 

mai di Puang Alataala, ampo' la diaka dio aka' 
dai nalambi' pihki'mu didiona yatoo. 23 La 

aha tempona la sule balimmu ungkulilingngi 
bohtomu anna natolla'koa' umpake ingkanna 
pangkahka' pa'tolla'anna, lambi' dakoa' aha 

la mala le'ba' mengkalahsu'. 44 Mane hopu 
asangkoa' anna napasitale-tale asangngi 
tembo'mua'. Dai aha la napapela'bi moi sai'di', 
aka' daia' ungnginsang ungngoatee suleng 
Puang Alataala napasalama'koa'." 42 Donetoo 
mentamang Puang Yesus di Dasang Ada'na 
Puang Alataala, anna napahandu'i unghambai 
asang ingkanna to pa'bulele ang aha yaling 
yato di tihampa' Dasang Ada'na. #? Naoante 
pano diii, "Aha tiuki' yaling di Suha' Masero ang 
naoatee, 'Dasangku dianto dasang ang la naongei 
tau ma'sambayang.' Ampo' umpadahirea' dio 
pembunianna to bokoti!" 47 Allo-allo Puang 
Yesus mampakuhu yaling di Dasang Ada'na 
Puang Alataala. Masae allong yato kapala-kapala 

imang anna to pampakuhu ada' pemala la 
napatei. “2 Ampo' dai sika nainsang umba la 
napanoa napasulepano yato pampemalannaii, 
aka' tuhtuang mai'di tau donetoo ang nakaraii 
umpehingngii pepakuhunna. 

1 Pihsang tempo menge Puang Yesus 
20 yaling di Dasang Ada' umpepainsangnging 
Kaheba Mapia, ya' suleing kapala-kapala imang 
sibaha to pampakuhu ada' anna setobaha'ang 
nalumba. ? Anna sika ungkutanaii Puang Yesus 
naoaintee, "Umba nakasulei ne kaikuasaammu 
anna malao unghambai to pa'bulele yaling 
mai di Dasang Ada' di pehengi? Anna menna 
ang mampopa'kuasao?" 3 Natimba'mi Puang 
Yesus naoatee, "Aha tou Kodi' pekutanangku 
la kukutanaiingkoa' ke malai untimba' dianto: 
4 Menna umbea kakuasaang pano di Yohanes to 
Pantero': Dehataraka, hupatauraka?" > Ingkanna 
yato kapala imang anna setobaha'ang situla'-tula' 
anna naoaitee, "Ponna taoaa'te, 'Dehata mambea 
kakuasaang,' ya' la naoamingkea'totee, 'Ponna 
noa, ya' akana daia' ungngaku umpetahpa'?' 
6 Ampo' ponna taoaa'te, 'Hupatau mambea 
kakuasaang,' ya' la nasaleba'imingkea'to indo 
pano tau mai'di aka' ingkanna tau ungngangka' 
Yohanes mesa nabi." 7 Dahi sika mentimba'mi 
pano di Puang Yesus naoatee, "Dai kiinsang 
kitimba'." 3 Sika naoaminte Puang Yesus, "Ponna 

noa, ya' datoeto Ko kutula'ingkoa' didiona umba 
nakasulei kakuasaangku anna malaa' membabe 
noa." 9 Napatahhi' bumi tula'na Puang Yesus pano 
di tau mai'di untula' mesa pohapangang naoatee, 
"Aha mesa tau ang umpapia bela' angkoro'. 
Puhaitoo napopetesammi yato bela'na pano di 
sangngaka-sangngaka to pantesang, mane le'ba'i 
masae pano di bohto senga'. 1? Tahpana lambi' 
tempo pantuhangang, yato puang bela' unsuo 
mesa sabua'na pano di to pantesang la ungngala 
boa pinamulanna ang mendahi katahaanna. 
Ampo' sika nasahka anna nasibamba-bambaii 
supu anna nasuoi sumule tomande', dai aha 

aka nabaha. 1t Pihsananna unsuo salang mesa 
sabua'na ang senga', ampo' sika nabamba bumi 
yato to pantesang, mane napakasili-silii anna 
nasuo toine' sumule dai aha aka nabaha. t? Puhai 
yatoo, ya' unsuo sala bumi mesa sabua'na 

mao, ampo' bilang sika nasibamba-bambaine' 
lambi' bangka'-bangka' kalaena mane sika 
nasiangka'-angka'i napentibeing pano di behing 
bela'. 13 Ma'pihki'mi yato puang bela' naoatee, 
'Ya' akang inde la kubabe? Umbai la kusanda' 
kusuo inde ana' pakamayangku, umbato ke sika 
nakalaya'i nei'.' 14 Ampo' tahpana sika ungngita 
yato ana' to pantesang, ya' sioa-oamintee, 
'Diangnga'to indo ang la umpuangang inde 

bela' ke mateng ambena. Dahi tapateiia' anna 

malai kita'a' mampuangang inde bela'.' 15 Ya' 
tahpa sika nasahkang anna sika napentibeing 
tama di aneanna bela' mane sika napateii. Dahi 
dinoa, akang la nababe yato puang bela' pano 
di to pantesang? 1? Tantunte' anna la panoi di 
bela'na anna umpatei asangngi yato ingkanna 
to pantesanna, mane napapetesang salai yato 
bela'na pano di tau senga'." Yato tau mai'di ang 
menge ma'pehingngi sika naoatee, "Daete' la 
palla' dipanoa." 17 Ampo' sika nasaile Puang Yesus 
anna naoaintee, "Ponna noa, ya' aka bahtuanna 
inde ihsi Suha' Masero ang naoatee, 'Batu ang 
puha natibei tukang, setonganna mendahi batu 
ang handang dipahallu.' 18 Anna menna-menna 
ang mampengkanahoi yato batu la bahe-bahe 
kalaena, ampo' menna-menna ang nakanahoi 
la londo puhane' mapehsa'." 19 Donetoo 
pemala liung yato sangngaka-sangngaka to 
pampakuhu ada' sibaha kapala-kapala imang la 
sika unsahka Puang Yesus, aka' sika nainsang 
naoate kalaenaii ang napahoai pohapanganna, 
ampo' sika mahea' yato pano di tau mai'di. 

20 Yato sangngaka-sangngaka to pampakuhu 
ada' sibaha kapala-kapala imang semata sika 
ungngahung lolo Puang Yesus. Sika unsuo tau 
ang puha sika napakanahke manahpa anna 
malai kamba' mendahi tau maluna' di olona 
Puang Yesus anna malai namata-matai ingkanna 

aka ang nababe. Yatoii pemala sika unnahoang 
Puang Yesus ungngolai sangngaka-sangngaka 
pekutana takekuna anna malai sika nabeho 
pano di to ma'pahenta ke sala timba'i. 21 Dahi 
sika mekutanang pano di Puang Yesus naoatee, 
"O Tuang, kiinsang kioate tahpa' asang 
pepakuhummu pano di ingkanna tau, aka' 
mampakuhuo sitonda kamarohoang inaha anna 
katahpa'ang. Dao aha umpasisenga'-senga' 
tau, ampo' mampakuhuo sitonda katahpa'ang 
didiona lalang ang nakara'i Puang Alataala. 

22 Dahi, situhu' atohang ada'ta, la malaraka 

la tabaya'a' sima pano di to ma'pahentana 
Kaisar, daraka?" 23 Ampo' nainsang Puang Yesus 
yato pahtuyu karakenaii, anna naoaite pano 
diii, 2? "Paitaia' mesa doi' bahsi. Menna inde 
kekambara' anna menna kesanga?" 22 Sika 
mentimba'mi naoatee, "Kambara'na anna 
sanganna Kaisar." Naoante Puang Yesus pano 
diii, "Dahi monna noa, ya' beaia' pano di to 
ma'pahenta Kaisar aka ang la pahallu umbea 
anna beaia' pano di Puang Alataala aka ang la 
pahallu umbea." 2? Dai sika mala nanahoang 
ungngolai yato pentimba'na Puang Yesus di olona 
tau mai'di. Supung sika masili nahingngi yato 
pentimba'na anna sika mahtangngi. ?” Pihsang 
tempo suleing sangngaka-sangngaka to Saduki 
ullumba Puang Yesus. (Inde mai tau dai sika 

napetahpa' la aha katuhoang sumule di hoi' mai 
di kamateang.) Sika mekutanang pano di Puang 
Yesus naoatee, 23 "O Tuang, puha nauki' Musa 
inde pahenta pano di kita': Ponna aha mesa 
muane ang mate, dake' hali keana' bahinena, 
ampo' ahake' ullu'na yato muane, pahallu la 
umpobahine sala inde bahinena ullu'na ang mate 
anna malai aha peana'amna yato to mate. ?? Noa 
indee: Dolu aha pitu to siullu'. Yato ang ulua 
kebahine, ampo' mate di tempona dake' keana'. 
30 Dahi yato bahinena napobahine sala ullu'na 
ang kaderuanna anna malai umpaaha peana'ang 
pano di kakana ang puha mate. Ampo!' yato 
ullu'na mate toe' dai hali keana'. Napobahine 
bumi ullu'na ang katallunna ampo' noa toer, 
lambi' yato ullu'na ang kapitunna noa asang, 
mate dai aha ana'na. 31 (20:30) 3? Katampa'anna 
mate toe' yato bahine. 33 Dahi ponna ke tuhong 
sumule to mate di hoi' mai di kamateang, ya' 
mennang kahang di alla'na yato pitu to siullu' 
ang la mendahi muanena yato bahine? Aka' 
puha asammi umpomuane yato pitu to siullu'." 
34 Sika natimba'mi Puang Yesus naoatee, "Tau 
ang tuho tempo dinoa si biasa sipobahine 

anna sipomuane. 3? Ampo' ingkanna tau ang 
sihatang tuho sumule di hoi' mai di kamateang 
anna mentama di lino bakahu ang napahenta 
Kalaena Puang Alataala, dante'ne' la ungnginsang 

kasipobahineang bahtu' kasipomuaneang. 

36 Aka' ingkannaii dante'ne' la siita kamateang, 
katuhoannaii la sinnoante'ne' malaeka'-malaeka' 
yaho di suruka anna sika mendahinne' petauanna 
Puang Alataala ang napillei, aka' puhanne' sika 
ungngolai kamateang anna tuhong sumule. 

37 Didiona katuhoanna sumule to mate, puhang 
natula' Musa di tempona anna ungngitai 

Puang Alataala sinnoa puhpunna api yaling 

di alla' lohpo ang naoatee, 'Puang Alataala 
dianto Dehata ang napenombai Abraham, Isak, 
anna Yakub.' 33 Donetoo Abraham, Ishak anna 
Yakub inang puhang mate, ampo' naangka' 
tuhoke' Puang Alataala. Aka' tadiaete' to mate 
ang umpenombai Puang Alataala ampo' to 
tuhoetee', aka' Dianto ang mepatuho." 39 Sika 
ma'tula'mi yato sangngaka to pampakuhu ada' 
ang unghingngi tula'na Puang Yesus sika naoatee, 
"Ahana inang tahpa' si'da-si'da ne pentimba'mu, 
Tuang!" ^0 Ya' daliung aha moi mesa tau bahani la 
napekutana salaing. ^t Mekutanang Puang Yesus 
pano yato di to Saduki naoatee, "Aka boi anna 
naoaite tau, 'To Dilanti' la Mepasalama' dianto 
peana'anna Tomaraya Daud?' 22 Aka' kalaena 
Daud ang ma'tula' yaling di Suha' Pampudiang 
naoatee, 'Puang Alataala ma'kara pano di 
Dehatangku naoaintee: Ohko'o di hao di tando 
kuanangku, 4 lambi' ingkanna balimmu kusuo 

asang malimuntu' di olomu.' 44 Dahi ponna ke 
di mendehatannai To Dilanti' la Mepasalama' 
nasangai Tomaraya Daud, 'Dehatanna,' ampo' 
mala toi ke di mentolinonai 'peana'annaetee'.' 
" 45 Lella' yato tau mai'di ma'pehingngi, ya' 
ma'tula'mi Puang Yesus pano di pahsikolana 
naoatee, ^6 "Madakakoa' pano di to pampakuhu 
ada', ang pemala liu dipakeangka', hapanganna 
umpake kaya' ang handang kalambe' anna 
malai dinenne'i lolo. Noa toi sika nakara'i liu 
ponna natabe ii ingkanna tau di hao di pasa". 
Ponna ke maoi ma'sambayang si umpeang 
ohko'ang ang handang mahasa, bahtu' ke ahai 
pa'rame-rameang si nakara'i mohko' di hao 
di ongeang ang dipasadiaing to dipakeangka'. 
47 Sika umbulitu' balu bahine lambi' nahampa'i 
aka-akanna. Si ma'sambayang kalambe' aka' 
pemala dioaintee, 'Ei, meimang si'da-si'da!' Dia 
asammito indee ang la untahimbo tahungkung 
ang handang matingngi ke nahohto'mi Puang 
Alataala ke lambi'mi tempona." 
2 1 1 Yaling yato di Dasang Ada'na Puang 
Alataala naitang Puang Yesus yato 
ingkanna to makaka pantang sika umpatama 
derema di pahti derema ang aha di behing 
baba. ? Naita tunne' mesa balu bahine ang 
memase-mase anna umpatamai derua doi' 
bahsi, dianto doi' ang handang sai'di'. 3 Ya' 

ma'tula'mi Puang Yesus naoatee, "Kutula'ingkoa' 
setonganna inde deremana balu bahine keangka' 
puha nei' andana deremana ne pano to makaka. 
4 Aka' ne pano to makaka umpoderema nei' 
la'bi katomakakaanna, ampo' indene' kasi to 
pemase-mase ulluhpe' nei' doi'na napoderema 
ang setongamna la napotuho." > Donetoo aha di 
alla'-alla'na pahsikolana ang unsitula'i umba noa 
malehke'na yato Dasang Ada'na Puang Alataala 
aka' dibunga-bungai umpake batu maleke anna 
ma'kahupa-hupa pebea ang dibeho dai' di Puang 
Alataala. Ya' ma'tula'mi Puang Yesus naoatee, 

6 "Kutula'mingkoa'te' dinoa, indo batu ang 
ungngitaa' sipapa'-papa' manahpa daete' la 

noa lolo, ingkanna indoo la titale-tale asang ke 
dako'mi." 7 Mekutanang pahsikolana naoatee, 
"O Tuang, pihhang ne la dahii ang untula', anna 
umba noa tanda-tandana ke la dahing nee?" 

3 Natimba'mi naoatee, "Madaka lolokoa' andana 
napasahsa lalangkoa' tau senga'. Aka' mai'di tau 
la kende' umpake sangangku anna naoaitee, 
'Kodi'mi to indee ang ungngempeia'! Dang 
masae anna tallammi lino.' Daa untindo'i yato 
tau. 9 Anna ponna unghingngia' kaheba didiona 
to sitolla', bahtu' moi unghingngia' oninna, ya' 
dakoa' la pahallu mahea'. Aka' ingkanna yatoo 
inang pahallu la dahi ampo' tadiake' tempona 

la tallang lino." 10 Napatahhi'ke' tula'na pano 

diii naoatee, "Bohto ang mesa la kende' umbali 
bohto senga', anna katomarayaang ang mesa 

la kende' umbali katomarayaang senga'. 11 La 
aha lino' käyyäng di umba-umba naongei. Noa 
tunne' la kende' kabuhohangang anna korong 
silele ang tamahamu'. La dahi toi tanda-tanda 
yaho mai di langi' ang mepakahea'-hea'. 

12 Ampo' dolunna la dahi ingkänna indee, la 
disahkakoa' anna la didahha tuhokoa', mane 
dipapengngolokoa' pano di tomaraya bahtu' 

to pa'kuasa ang senga'. La dihohto'koa' yaling 
di pa'sambayangang mane dipatamakoa' di 
tahungkung aka' mampetahpa'koa' mai di Kodi'. 
13 Doneto yatoo la aha tempomu ungngongeia' 
unsa'biiä' di olona tau. 14 Ampo' datomande' 
umpihki'ia' yaling di inahammu aka ang la 
ungngoa pano di tau ang manghohto'koa'. 

15 Aka' Kalaeku ang la mambeakoa' tula' ang la 
sihatang untula' sitonda kakeaka'ang, lambi' 
ingkänna balimmu dai mala umbahoi yato 

aka ang untula'. 1? Donetoo yato to baha'mu, 
ullu'mu, pa'solasohongammu anna ingkanna 
solamu la nabehokoa' pano di to panghohto' 
anna ahaa' piha di alla'mu la napatei. 1? La mai'di 
tau mangkahi'di'koa' aka' untindo'2'. 18 Ampo' 
moinnakato noa, ya' dakoa' la aha maaka, moi 
poro la sallamba' beluha'mua' dang la aha tituli. 
19 Anna ponna tahangnga' kapampetahpa'ammu, 

ya' la salama'koa'too." 2? Napatahhi' bumi tula'na 
Puang Yesus naoatee, "Ponna ungngitamokoa' 
setantaraang ungkapupu' Yerusalem, ya' 
kalehaiia'too la lambi'mi tempona la sitale-tale. 
21 Donetoo ingkanna tau ang aha dinne di 
Yudea pahallu la malai siang dai' di bohto 
mahulla-hulla anna dai dipatei. Anna tau ang 
tohho yaling di bohto mahoa' pahallu le'ba'i 
umpasalama' kalaena. Panone' di tau ang inang 
tohho di aneanna bohto mahoa', dai la mala 
maoke' pano di bohto mahoa'. 22 Aka' doneto 
yatoo ang dioainte tempo kamadahhaang, 
anna malai sundung asang aka ang inang tiuki' 
yaling di Suha' Masero. 23 Donetoo la madahha 
si'da-si'da nasa'ding to dipoindo ang sipatu 
menge kehahtang, noa tunne' ang keana'-ana' 
maleake', aka' inde bohto la nahoa katilakaang 
kayyang anna kamadahhaang pano di tau. 2? Aha 
piha tau ang la dipatei umpake pa'dang, anna 
aha piha ang la ditahungkung sau di bohto 
makahao, anna inde Bohto Mahoa' Yerusalem 
la nainda'-inda' ingkanna tau ang tadia to 
Yahudi, lambi' sundung yato tempo ang puha 
napama'tantu Dehata didiona Yerusalem." 

2> Nalombungngi bumi tula'na Puang Yesus 
naoatee, "La aha ma'kahupa-hupa tanda ang 
dahi yaho di langi' noanna mata allo, bulang 
anna bintang. Anna yaling inde di lino la 

mahea' asang ingkanna tau anna pusa' ungngita 
bombang tamahamu' di le'bo' ang nasau pepahi. 
26 [ngkanna hupatau la sikalalla' kale bukunna 
tandana mahea' umpihki' aka ang tamahamu' 
ang la dahi yaling inde di lino, aka' ingkanna ang 
landa' yaho di langi' la sisaha'-saha'. 2? Donento 
yatoo ingkanna tau la naitaa', Kodi' inde Änä' to 
Lino, sule yaling di alla'-alla'na salehu' sitonda 
kakuasaang anna kamatandeang kayyang. 

28 Ponna ke napahandu'mi dahi ingkanna yatoo, 
ya' ke'de'mokoa' anna sika tongakoa' dai' di langi' 
aka' bahtuanna marungku'mia' kasalama'ammu." 
29 Mane napake pohapangang Puang Yesus 
naoatee, "Alai mesa pohapangang pano di poang 
ara. Monna napahandu'mi mentahe', bahtuanna 
dang masae anna la kulla' bantimmi. 30 (21:29) 
31 Noa tunto nei', ponna ungngitamokoa' 

tanda ang puha kupakalesoingkoa' langngena', 
la ungnginsammi ungngoatee marungku'mi 
tempona Puang Alataala ma'pahenta sihapang 
tomaraya. 3? Kutula'ingkoa' setonganna ingkanna 
tau ang tuho tempo dinoa inang dake' la hopu 
asang akinna dake' dahi ingkanna inde aka ang 
mane kutula'. 33 Langi' anna lino la tallang, 
ampo' ingkanna aka ang kutula' la tontong 

lolo nei' lambi' sapano-panona. 3” Dakaikoa' 
kalaemu andana daia' supu ma'rame-rame anna 
menu' ma'mahoa'-hoa' anna supung umpihki' 

aka ang umpahallua'. Aka' daa-daa pihsa'koa' 
napatungke'du' kasuleangku lambi' dakoa' 
sadia. 3? Aka' inde ang kutula' la unghoa asang 
ingkanna to lino. 3? Madaka lolokoa' sitonda 
sambayang anna malakoa' lahpa' di hao mai di 
ingkanna katilakaang ang la dahi donetoo, anna 
mala toukoa' tahang mengngolo di Kodi' inde 
Änä' to Lino." 3” Donetoo pomna di allo, ya' si 
mampakuhu Puang Yesus tama di Dasang Ada' 
ampo' ponna di bengi, ya' si maone' bete' di 
mesa tanete ang disanga Tanete Zaitun ma'bengi 
di hipe. 33 Anna ponna mebengngi'-bengngi'mi, 
ya' suleing ingkanna tau tihimpung di hao di 
Dasang Ada' sika umpehingngii pepakuhunna. 
22 1 Donetoo marungku'mi pa'rame-rameang 
ungngande Roti Takeragi, ang si disanga 
pa'rame-rameang Paskana to Yahudi. ? Lella'mi 
yato kapala-kapala imang anna sangngaka- 
sangngaka to pampakuhu ada' umpeang lalang 
umba la napanoa umpatei Puang Yesus, aka' 
sika mahea' umpihki' aka ang la nababe yato tau 
mai'di. 3 Yato ta Yudas ang disangai toe" Iskariot, 
mesa di alla'na sampulo derua pahsikolana 
Puang Yesus, napentamai setang. “ Ya' le'ba'mi 
do umpellambi'i kapala-kapala imang anna 
ingkanna kapalana to pandaka Dasang Ada'na 
Puang Alataala, anna sika situla'i pahtuyunna la 
umbeho Puang Yesus pano diii. ? Aka toiro tahpa 

sika kahsi liu anna sika ma'dandii la umbea doi' 
pano di ta Yudas mendahi sahona. ? Ya' naaku 
tunne' ta Yudas anna semata umpeangngi lalang 
umba la napanoa umbeho Puang Yesus pano diii 
ke dang naita tau mai'di. 7 Pihsananna lambi'mi 
tempona la umpakahoa' pa'rame-rameang 

Roti Takeragi ang si naongei toe' ingkanna tau 
pahallu pantang untunu domba umpakahoa' 
pa'rame-rameang Paskana to Yahudi. 8 Ya' 
unsuong derua pahsikolana Puang Yesus dianto 
ta Petrus anna ta Yohanes naoaintee, "Laokoa' 
anna umpatokaingkea' kapahalluang ang la 
dipake umpakahoa' pa'rame-rameang Paska, 
anna malai mande toingkea' kita' sibaha-baha." 
3 Sika mekutanang pano naoatee, "Umba naongei 
ang ungkara'i la kipampasadiai?" 10 Natimba'mi 
naoaintee, "Ponna mentamamokoa' di Bohto 
Mahoa' Yerusalem, la sitammukoa' mesa tau 
sule tumimba. Tindo'i yato tau lambi' tama di 
dasang ang la napentamai, !! anna ungngoainte 
yato puang dasang, 'Nakutanaio Tuangkuhu 
didiona umba are' ongeang ang la naonge 
ungngande andeang pa'rame-rameang Paska 
sibaha pahsikolana.' 1? Lambi' la natuhoingkoa' 
mesa tambing malua' yaho di loteng, ang 

toka asammi yaho ingkanna pangkahka' ang 

la dipahallu. Diangnga'to ang la ungngonge 
umpatoka ang la taandea'." 13 Ya' sika le'ba'mi 

yato deruai pahsikolana anna nalambi' asang 
si'dai yato samai ang natula'ing Puang Yesus. 

Ya' sika napasadiang ang sika napahallu 
ma'rame-rame. 14 Tahpana lambi'mi tempona 
yato pa'rame-rameang, ya' mohko'mi Puang 
Yesus sibaha pahsikolana la mande. 12 Ma'tula'mi 
Puang Yesus pano diii naoatee, "Pemala liua' la 
sibaha-bahaingkea' ungngande inde roti pa' rame- 
rameang dolungku la ungngolai kamadahhaang. 
16 Aka' kutula'ingkoa', setonganna inang dang aha 
la kuande sala inde roti pa'rame-rameang lambi' 
dipakahoa' sala bou yaling di Kapahentaanna 
Puang Alataala." 1? Mane ungngalai mesa 
enu'ang ang keihsi angkoro', mane malaui behe 
dai' di Puang Alataala anna naoaitee, "Alaia' 
indee anna unsienu'-enu'ii. 18 Aka' kutula'ingkoa', 
setonganna dang aha la kuenu' sala inde 
angkoro' lambi' Puang Alataala ma'pahenta 
sihapang tomaraya yaling inde di lino." 19 Mane 
ungngalai roti anna ma'kuhhu'sumanga'i. 

Puhai, ya' nabika-bikang anna nasusaiing sikaii 
naoaintee, "Diangnga'to inde batang kalaeku 
ang kubeho nasulangngikoa'. Babeia' indee 
anna malaa' ungkalehai lolo." 2? Noa tunne' 
puhanna sika mande, ungngalang enu'ang 
punno angkoro' Puang Yesus anna naoaitee, 
"Ihsinna inde enu'ang dianto pa'dandiang 
bakahunna Puang Alataala, ang la kupasundung 

ungngolai hahaku ang titollo aka' dioa'. " 

21 Ampo' itaia', tau ang la mambehoa' dipatei 
dinne toe' sibahaang dinoa mohko' di meja. 

22 Inang la materi'tee', Kodi' inde Ana' to Lino, 
situhu' aka ang inang puha napama'tantu 
Puang Alataala, ampo' la tilakane' yato tau ang 
mambalu'a'!" 23 Ya' merohong yato pahsikolana 
sika kutana-tanai didiona yato menna ang la 
mambabe noa di alla'naii. 2? Donetoo dahi 
kasibehta-behtaang di alla'na pahsikolana 
unsiala-alai didiona menna yato di alla'naii ang 
handang keangka!'. ?? Ya' sika napa'tula'ing Puang 
Yesus naoaintee, "Ingkanna tomaraya ang dai 
ungnginsang Puang Alataala supung nainsang 
undahha petauanna, anna yato ang naangka' la 
umpalao kapahentaanna si disanga boheng to 
umpetundui hupatau. 2? Ampo' dioa' dio daia' 
dio mala umponialai yatoo, ampo' diare' tau 
ang handang keangka'a' di alla'-alla mu pahallu 
mendahi sinnoa ang handang mahati', anna 
ang la mendahia' to pambahanammu pahallu 
sinnoa sabua'mu. ?7 Menna ang keangka' puha: 
tau ang ditahiai bahtu' tau ang mantahiai? 
Tantunte' anna keangka' puhaine' tau ang 
ditahiai. Ampo' ungngitangnga' inde dinoa, ya' 
Kodi' ang mantahiaikoa'. 23 Yaling di ingkanna 
kamadahhaang ang kuolai si umposolai loloa'a'. 
29 La kubeakoa' baheang ma'pahenta, sinnoa 

Kodi' nabea tou2' Kodi' Ambeku. 3? Donetoo 

la mohko' boingkea' di mesa meja sibaha 
yaling di kapahentaangku, anna dioa' la 

mohko 'koa' yaho di ongeang panghohto'ang 
anna unghohto'koa' yato sampulo derua 
peana'amna Israel." 31 Mane ma'tula'mi Puang 
Yesus pano di ta Simon naoatee, "O Simon, 
pehingngii. Napemala Pongkahana setang la 
nasanda'ikoa' sihapang banne ang dipasisaha' 
langkona anna lahpanna. 3? Ampo' puhamo 
kusambayangngi anna malai dai la malamma 
kapampetahpa'ammu. Anna ponna ke matoto'mi 
sumule kapampetahpa'ammu, ya' pakatoto' 
toine' kapampetahpa'anna ingkanna solamu." 
33 Mentimba'mi Petrus naoatee, "O Puang, 
moi tamaa' di tahungkung, bahtu' moi matea' 
sibahaingke." 34 Ampo' naoainte Puang Yesus, 
"O Petrus, kutula'ingko setonganna dolunna la 
mentuhturuu' mane' inang puhaa' umbahoi 
pentallung di olona tau." 3? Napatahhi' bumi 
tula'na Puang Yesus pano di pahsikolana 
naoatee, "Naonge do kusuokoa' mao do 
umpepainsangnging Kaheba Mapia anna dakoa' 
kupabei umbaha bokung bahtu' pangkahka' 
ang senga', ya' aharakakoa' kakuhangang?" Sika 
mentimba'mi naoatee, "Moi poro saidi' tala 
ahai kakuhangangki'." 3? Naoa bunte pano diii, 
"Ampo' dinoa menna ang aha doi'na bahtu' 


22.37-45 384 


pangngananna, ya' pahallu nabaha. Anna 
menna ang dai aha pa'damna, ya' pahallune' 
umbalu' kaya' lapi'na anna naalliing pa'dang. 

37 Aka' kutula' manahpaingkoa' dinoa, pahallu 
dipasundung asang yato ang tiuki' yaling di 
Suha' Masero didioku ang naoatee, 'La diangka' 
mesa di alla'na to karake.' Aka' ingkanna ang 
tiuki' didioku lella'mi dipasundungngi dinoa." 

38 Sika mentimba'mi naoatee, "O Puang, ahang 
dinne derua pa'dangki'." Naoaminte, "Malante' 
nee supu." 39 Situhu' ang si biasa nababe Puang 
Yesus, ya' le'ba'mi dai' di mesa tanete ang disanga 
Tanete Zaitun di aneanna bohto mahoa'. Anna 
donetoo sibaha pahsikolana. 40 Lambi'na dai', ya' 
ungngoaminte pahsikolana, "Pa'sambayangkoa' 
anna malai tahang kapampetahpa'ammu ke 
disanda'i." 44 Mane maoi ungkahaoi sai'di' 
pahsikolana anna ma'sambayangngi namesa 
naoatee, ?? "O Ambe', ke la malai ke la 
umpakahaoi inde kamadahhaang ang la kuolai. 
Ampo' daete' situhu' pangngelo'ku, supunte' 
situhu' pangngelo'mu." 43 Ya' napengkalanda'ing 
mesa malaeka' yaho mai di langi' anna 

nabeai kamatohoang anna malai ungngolai 
yato kamadahhaang. ^44 Mapi'di' si'da-si'da 
inahanna nasa'ding lambi' tuhtuang napetatooi 
ma'sambayang. Yato kahpu'na sinnoa haha 

ang motaloro naung di tampo. # Puhanna 

ma'sambayang, ya' ke'de'mi mao umpellambi'i 
yato pahsikolana, ampo' nalambi' menge sika 
hanne aka' masuhsa sika nasa'ding. 46 Naoante 
pano diii, "Akana haherakoa' dio? Kalehakoa' 
anna ma'sambayangkoa' andana dai la natahang 
kapampetahpa'ammu ke disanda'i." 47 Mengeke' 
Puang Yesus umpa'tula'i pahsikolana, ya' suleing 
sambahanang tau, nakadoluangngi yato Yudas, 
mesa di alla'na sampulo derua pahsikolana 
Puang Yesus. Ya' mendungku'mi Yudas pano di 
Puang Yesus la naurung. # Napa'karaing Puang 
Yesus naoaintee, "O Yudas, aka sakali anna palla' 
inahammu la umbehoä' Kodi' inde Ana" to Lino 
dipatei ungngolai ungngurungnga'?" # Tahpana 
yato pahsikolana Puang Yesus ungngita yato 
aka ang dahi, ya' sika mekutanang naoatee, "O 
Puang, la kibaliraka ne pano tau umpakeang inde 
pa'dang?" 50 Aha mesa di alla'na pahsikolana 
untepa'i talinga kuananna sabua'na handang 
pongkaha imang. >t Ampo' nasangkai Puang 
Yesus naoaintee, "Sihoang!" Anna nadohe'i 
sumule yato talinganna, napadehke'i sumule 
pano anna napabono'i. °? Ya' ma'tula'mi Puang 
Yesus pano di ingkanna kapala imang anna 

to pandaka Dasang Ada 'na Puang Alataala 
sibaha ingkanna setobaha'ang ang sika sule 

la mansahka naoaintee, "To pabokorakaka' 
indee anna sulekoa' umpesele'ingka' anna 

umbaha sumambu la unsahkaa?? 23 Allo-allo 

si mampakuhua' di hipe di Dasang Ada'na 
Puang Alataala di tingngayomua', ampo' akana 
da' unsahka? Ampo' dinoang tempona mala 
unsahkaa', di tempona inde kakuasaanna 
kamalillingang ma'kuasa." 24 Ya' disahkang Puang 
Yesus anna dibahai pano di dasanna handang 
pongkahana imang. Yatone' ta Petrus mentindo' 
malamba' nei'. 5? Di hao yato di tähämpä' 
dasanna handang pongkahana imang sika 
umpapelea'-lea' api anna sika ma'kulilingngi di 
behinna mennenne'. Ya' mao tunne' Petrus tama 
di alla'-alla'na yato tau mennenne'. 5? Ahang 
mesa bahine to pantahiai ungngita Petrus 
mohko' mennenne' anna napamanenne'-nenne'i 
mane ma'tula'i naoatee, "Inde toe' mesa tau 
nasibahaing langngena' Puang Yesus." °” Ampo' 
ma'baho Petrus naoatee, "Tadiara'to kodi'. Daeto 
kodi' kuinsang indo tau!" 33 Dai masae aha 
burang tau senga' mangngita anna naoaitee, 
"Dio tou dio mesa to pentindo'na!" Ampo' 
naoate Petrus natimba', "Ah, tadiara'to kodi 
59 Pihsananna umbai santehte' puhanna yatoo, 
aha sala bung mesa tau ma'tula' pano nakarahta' 
naoatee, "Ahana inang inde toe' mesa tau ang 

si nasibahaing, aka' to Galilea toe'!" 60 Ampo' 
naoate Petrus, "Tadiara'to kodi'. Dai ne kupahang 


aka ne ang menge untula'." Done siantoo 

mengeke' ma'tula' Petrus, ya' mentuhturuu'dang 
mane'. 21 Ya' mensaileng Puang Yesus unnenne'i 
Petrus, ya' nakalehaing umba noa tula'na Puang 
Yesus pano naoatee, "Dolunna la mentuhturuu' 
mane" allo dinoa inang puhama' umbahoi 
pentallung." 2? Ya' sohommi tama di aneang 
anna ma'duseng-dusengngi aka' mapi'di' liu 
inahanna. 23 Yato ingkanna tau ang menge 
mandaka sika umpetae'-tae' Puang Yesus lella' 
siang sika nasibamba-bambai. 64 Sika nasapu' 
lindona anna naoaintee, "Lahpa'ii menna kahang 
ang mandangku'o!" 23 Anna mai'dike' kara 
tahuhu ang natula' pano. ?? Tahpana mabaya, 
ya' tihimpummi setobaha'anna to Yahudi, 
kapala-kapala imang anna to pampakuhu ada', 
anna sika umpopengngoloi Puang Yesus pano 

di to Mahkeada'na to Yahudi. ?” Sika naoaintee, 
"Ponna dio si'da inde To Dilanti' la Mepasalama', 
ya' tula'ingkang." Mentimba'mi Puang Yesus 
naoatee, "Moinnakato la kutula'ingko inang 
dasiang la umpetahpa'. 83 Anna moinnakato 

la mekutanaa' mesa pekutana mating, inang 
dasiang la ungngaku untimba'. 2? Ampo' 
napahandu' dinoa la mohko'ma' Kodi' inde Ana! 
to Lino yaho di ongeang kakeangka'ang, tando 
kuananna Puang Alataala To Handang Ma'kuasa." 
70Ya' sika para-parang mekutana naoatee, 
"Ponna noa, ya' Ana'narako Dio Puang Alataala?" 

Natimba'mi naoatee, "Tahpa' pangngoammu, 
aka' Kodi' si'danto indee Ana'na Puang Alataala." 
71Ya' sika ma'tula'mi naoatee, "Damingkea' 
pahallu umpeang sa'bi aka' tahingngingnga'ne' 
umba noa tula'na." 

1Ya' sika paliingka' asammi yato ang 
23 menge manghohto', anna umbahaii Puang 
Yesus mengngolo pano di Tuambahsa' Pilatus. 
2 Di hao di olona Pilatus sika napahandu'mi yato 
ingkanna tau untanda' Puang Yesus. Sika naoatee, 
"Indee tau hali kilambi' umpasahsa' lalang 
petauangki', anna ullahang tau umbaya' sima 
pano di to ma'pahenta. Anna unsanga toi kalaena 
To Dilanti' la Mepasalama', dianto tomaraya 
ang didandi la sule." 3 Mekutanang Pilatus pano 
naoaintee, "Diongka ne tomarayanna to Yahudi?" 
Natimba'mi Puang Yesus naoatee, "Noanto 
ne ang untula'." #Ma'tula'mi Pilatus pano di 
kapala-kapala imang anna pano di ingkanna tau 
naoatee, "Dai aha kulambi' kasalaanna inde tau. " 
5 Ampo' tuhtuang sika kakoha yato tau umpahsa 
Pilatus naoatee, "Indee tau umpasala'kuhu 
tau mai'di ungngolai pepakuhunna unsamba 
kalanena Yudea, napahandu' di hao di Galilea 
lambi' dinne." 8 Tahpana nahingngi Pilatus 
yato tula'naii, ya' mekutanang naoatee, "To 
Galilea turakane' inde tau?" ” Tahpana nahingngi 
Pilatus yato pentimba'naii, ya' nainsammi 

naoate Puang Yesus dianto mesa tau ang sule 

di hao mai di bohto kapahentaanna Herodes. 
Dahi napesuoing do napapengngolo pano di 
Herodes, ang donetoo tohho sangka toune' 
yaho di Yerusalem. 3 Tahpana Herodes ungngita 
Puang Yesus, ya' kahsi liung nasa'ding, aka' 
inang masaeng pemala la naita, ampo' supung si 
napelele umba noa kahebana. Londonang aka' 
pemala naita toe' tanda ang mepusa'-pusa' ang 
si nababe Puang Yesus. ? Mai'di liu pekutananna 
Herodes pano di Puang Yesus ampo' dai naaku 
natimba' Puang Yesus moi poro la mesa. 

10 Lella' siang yato kapala-kapala imang sibaha 
to pampakuhu ada' sika mao pano di olona 
Herodes anna untanda'i Puang Yesus sitonda 
keaha'. 11 Ya' napahandu'mi Herodes sibaha 
setantaraanna umpetae'-tae' Puang Yesus 
sitonda napakasili-sili, naangka'i napapakei kaya' 
tomaraya anna nasuoi sumule napapengngolo 
pano di Pilatus. 12 Donetoo sikapiai pole' sumule 
Herodes anna Pilatus, ang setonganna masae 
allong dai sibea inaha. 13 Ya' napatihimpummi 
Pilatus ingkanna kapala imang, ingkanna 

to pambahanang anna ingkanna hupatau. 

14 Anna ma'tula'i pano diii naoatee, "Indee tau 
umbahaingka'a' sule di oloku la kuhohto' anna 
ungngoaa'tee, 'Mai'ding tau nabulingngi.' Ya' 
ungngita tubungnga' dio kalaemu umba kupanoa 

kupahehsa, ampo' dai aha moi poro la sai'di' 
kulambi' yato kasalaang ang untanda'ingnga' 
nababe. 1> Noa tunne' Herodes datoe' aha 
nalambi' kasalaanna. Dianto anna napasule sia 
bung pano di kami' sumule. Setonganna dai aha 
pembabe tahuhu ang nababe ang la napolalang 
ditahungkung mate. 1? Dahi supung la kudahha 
dolu mane kulahpa'i sumule." 17 [Donetoo 

di tempona pa'mahoa'-hoa'ang pahallu aha 
mesa to ditahungkung ang dipabeba ingngii.] 

18 Ampo' sangka' sika koha supu naoatee, "Pa'daii 
sungnga'na ne tau! Lahpa'ingkang ta Barabas!" 
19 (Inde ta Barabas ditahungkung aka' papateang 
anna aka' umpaaha pa'tolla'ang yaling di bohto 
mahoa' umpa'bali to ma'pahenta.) 2? Nasulei 
salang Pilatus ma'tula' pano diii napekayyangngi 
liu, aka' pemala umpabeba' sumule Puang 
Yesus. ?1 Ampo' sika natimba' supu sika koha 
naoatee, "Toke'i ne tau dai' di kayu sitambeng! 
Toke'i!" 22 Naoa bunte Pilatus kapentallunna 
pano diii, "Ampo' kakarakeang aka ang puha 
nababe? Dai aha moi poro sai'di' kasalaanna 
kulambi' menge kupahehsa ang la napolalang 
dipatei. Dahi supung la kupatoba' mane kulahpa'i 
sumule." 23 Ampo' tuhtuang sika koha yato tau 
mai'di umpahsa Pilatus anna malai ditahungkung 
mate yato Puang Yesus. Katampa'anna patalo 
si'da yato tau mai'di aka' semata si koha. 24 Ya! 

nabohtung Pilatus anna malai dituhu'i yato palau 
pahsaamna yato tau mai'di. 22 Anna ullahpa'i yato 
tau ang ditahungkung napobua' pa'tolla'anna 
yaling di bohto mahoa' anna aka' papateang, 
situhu' palau pahsaamna tau mai'di. Ampo' Puang 
Yesusne' nabehone' pano di tantara diamo sika 
napanoa nadahha, situhu' pangngelo'na yato tau 
mai'di. 2? Sika le'ba'mi yato tantara ma'lulung 
umbaha Puang Yesus. Yaling di pellaoannaii sika 
sitammu mesa tau disanga Simon, to sule di hao 
mai di Kirene lella' lutama di bohto mahoa'. Sika 
nasahka tomande'mi di tangnga lalang anna 
nasuoi umbulle yato kayu sitambeng mentindo' di 
Puang Yesus. 2? Mai'di liu tau ma'lulung untindo' 
Puang Yesus. Di alla'na yato tau mai'di aha toe' 
sangngaka-sangngaka bahine mangngumbui. 

28 Sika nasaileng Puang Yesus anna naoaintee, 
"Oa' ingkammu bahine to Yerusalem, daa Kodi'i 
undusengngia' ampo' kalaemurea'ne' sibaha 
ana'mu la undusengngi! 22 Aka' itaia'too, la aha 
tempona ang la naoate tau, 'Kehongko'ne' bahine 
ang dai aha unsa'ding kakeana'ang, anna ang 
dai aha mansusu susunna. 3? Ya' napahandu'mi 
tau naoate pano di ingkanna tanete malangka', 
'Kahuhsuiang mai!' anna pano di ingkanna 
buntu naoatee, 'Tambungngiang!' 3! Aka' ponna 
Kodi' indee ang dai aha kasalaangku nahoa 
kakarakeang, ya' la londo puharea'to dio." 

32 Honetoo aha toe' derua tau senga' ang sika 
nabaha toe' la dipatei sibaha Puang Yesus. Yato 
derua dianto to karake. 33 Tahpana sika lambi' 
dai' di mesa tanete saohko' ang disanga ongeang 
kahuhhung, ya' sika untoke'mi Puang Yesus dai' 
di kayu sitambeng yaho. Noa tunne' yato derua 
to karake sika toke' toe', mesa tando di kuananna 
anna mesa tando di kaihinna Puang Yesus. 

34 Ma'tula'mi Puang Yesus naoatee, "O Ambe', 
ampungngii inde maiii, aka' dai sika nainsang 
aka ang menge sika nababe." Lella'ne' yato 
setantaraang unsusa-susa yato kaya'na umpake 
nomoro' anna pantangngi mandohe'. 3? Yato 
tau mai'di sika ke'de' lipu' mehele. Ingkanna to 
pambahanang sika unte le-te'le Puang Yesus 
sika naoatee, "Tau senga' malane' napasalama'! 
Dahi ponna inang Dia si'da yato To Dilanti' 

la Mepasalama' ang napillei Puang Alataala, 
ya' malato la umpasalama' Kalaena." 3? Noa 
tunne' yato setantaraang sika umpakauho-uho 
Puang Yesus. Sika napaenu' angkoro' mainsung 
dai' di kayu sitambeng, 37 lella' sika naoaintee, 
"Ponna ke inang tomarayamna si'dao to Yahudi, 
ya' pasalama'o Kalaemu!" 33 Aha toi tiuki' 
yaho di hahona naoatee, "Tomarayanna to 
Yahudi." 39 Mesa di alla'na yato to karake 

ang ditoke' sibaha umpetae'-tae' Puang 

Yesus naoaintee, "Tadiarakakote' ne Diong 

To Dilanti' la Mepasalama'? Ponna inang 

Dio, ya' pasalama'o Kalaemu anna kami' tou 
kami'." 40 Ampo' nasangkai yato santokarakena 
naoaintee, "Darakako ne mahea' dai' di Puang 
Alataala? Ke ladara ne aka' menge turako 

dio ditahungkung mate! 241 Kita'-kita' inang 
sipato'ingke ditoke' aka' bala'na kasalaang ang 
hali tababe, ampo' indene' Tau daine' aha aka 
nababe ang sala ang la sihatang ditahungkung 
mateing." # Mane natämpä'ii tula'na naoatee, 
"O Puang Yesus, kalehairangka' kodi' ke sulemo 
dako' mendahi tomaraya." # Naoaminte 

Puang Yesus, "Kutula'ingko setonganna allo 
dinoa siang sibahaingke tohho yaling di 
ongeang kamasannangang." 4^4 Donetoo umbai 
tehte' sampulo derua tangnga allo, ya' pihsa' 
malillimmi kalane lambi' tehte' tallu di solo' allo. 
45 Nasuhung noa aka' dai mesilo mata allo. Yato 
kaing malua' ang diehte' yaling di Dasang Ada' 
seu' tiperederua. 46 Ya' metambang Puang Yesus 
napekayyangngi naoatee, "O Ambeku, kubeho 
sungnga'ku tama di pala' teyyemu." Puhanna 
ma'tula', ya' pohsu'mi penanahanna. 4? Tahpana 
naita to pambahanang tantara yato aka ang dahi, 
ya' umpuding sanganna Puang Alataala naoatee, 
"Ahana inang dai aha kasalaanna inde hupatau!" 
48 Naitanna yato ingkanna tau ang sule mehele 
aka ang dahi donetoo, ya' sika sumuleing punno 

panohsoang. ^? Yato ingkanna ang mangnginsang 
liung Puang Yesus, noa tunne' yato ingkanna 
bahine ang mampentindo'i mengkalao di hao 
di Galilea, sika ke'de' asang ungngita makahao 
yato ingkanna kadahiang. >° Aha mesa tau 
disanga Yusuf ang sule di hao mai di Bohto 
Arimatea di Poropensi Yudea. Inde Yusuf mesa 
tau ang mapia inaha anna napakeangka' tau, 
anna menge toi ungngempei Kapahentaanna 
Puang Alataala. Moinnakatoo mesa toe" di 
alla'na To Mahkeada'na to Yahudi, ampo' daine' 
naakui yato kabohtuannaii. 21 (23:50) 22 Le'ba' 
mengngolo pano di Tuambahsa' Pilatus umpalau 
bahkena Puang Yesus la naku'bu'. 73 Tahpana 
puha napatuhung yato bahkena yaho mai di 
kayu sitambeng, ya' nabalummi umpake kaing 
mahasa, mane napalampa'i tama di ku'bu' 
batutung ang dake' aha dipampatamai bahkena 
tau. 34 Donetoo dianto allo Juma' tempona tau 
mampatoka aka' la lambi'mi allo katohhoang. 
55 Yato sangngaka-sangngaka bahine ang sulei 
di hoi' mai di Galilea sibaha Puang Yesus sika 
mentindo' toe' di Yusuf anna naitai umba 

noa tilampa'na yato bahke yaling di ku'bu' 
batutung. 2? Mane sika sumulei do umpatoka 
lohpo-lohpo bomammi' anna minna'-minna' 
ang la naminna'ing yato bahke. Tahpana di allo 

katohhoang, ya' sika untohhoing kahangannaii 
untuhu'i atohang ada'na to Yahudi. 
24 1 Donetoo di allo Mingku mebengngi'- 
bengngi', yato sangngaka-sangngaka 
bahine to pentindo'na Puang Yesus sika mao 
pano di ku'bu' umbaha yato minna'-minna' 
bomammi' ang inang puhang sika napatoka. 
2 Ya' sika ullambi'mi yato batu pelapa' ku'bu' 
puha dikisu' lambi' titungka'mi. 3 Anna sika 
tamai yato di ku'bu' ampo' dang aha nalambi' 
yato bahkena Puang Yesus. “Lella' sika ke'de' 
umpihki' yato aka ang dahi, ya' pihsa'mi aha 
derua tau ke'de' sidungku'ii mepakeang mabusa 
anna pangngillo' salamang pesilona kila'. ? Ya' 
sika moluhku-luhkung naung di tampo tandana 
mahea' liu, ampo' ma'tula' yato to deruai pano 
diii naoatee, "Akana la umpeandakoa' dio to 
tuho tama di alla'na to mate? ? Dante' aha dinne 
aka' tuhong sumule di hoi' mai di kamateang. 
Kalehaia' yato ang si natula'ingko naonge di 
hoi'ke' di Galilea naoatee, ” 'Kodi' inde Ana' to 
Lino pahallua' dibeho tama di teyyena to madosa 
anna natoke'a' dai' di kayu sitambeng, ampo' la 
tuhoa' sumule tahpana allo katallunna.' " 8 Ya' 
sika nakalehai si'dang yato tula'na Puang Yesus. 
3 Tahpana sika sumule di hao mai di ku'bu', ya' 
napalambi'mi yato kaheba pano di sampulo 
mesa pahsikolana Puang Yesus anna pano toe' 

di ingkanna to mampetahpa' ang senga'. !? Yato 
ang umpalambi' kaheba pano di to pentindo'na 
Puang Yesus dianto: Maria Magdalena, Yohana, 
Maria indona Yakobus anna sambahinena ang 
senga'. | Ampo' yato to pentindo'na Puang Yesus 
dai umpetahpa' yato kaheba ang napalambi' 
yato sebahineang: nasanga supu ma'tula' 
tasanda-sanda. 1? Ampo' tahpa kaliasa' sianne' ta 
Petrus anna menanda-nandai mao pano yato di 
ku'bu'. Tahpana nanenne ii yato ku'bu', ya' supung 
nalambi' yaling pebalunna. Ya' le'ba'mi sumule 
pano mekutana yaling di inahanna didiona 

aka setonganna ang dahi. B Di allo donetoo 

aha derua to pentindo'na Puang Yesus le'ba' 
naung di Bohto Emaus luyaho mai di Yerusalem, 
umbai sampulo mesa kilo alla'na, 14 anna semata 
sipa'tula'i didiona yato kaha-kaha ang mane dahi. 
15 Menge sika sipa'kara, ya' suleng Puang Yesus 
mendungku' anna mellaoi sibaha-baha, 18 ampo' 
noa ang aha manghehengngi matanna lambi' 
dai mala sika nainsang menna yato setongamna. 
17 Mekutanang Puang Yesus pano diii naoatee, 
"Akaa' inde mengea' unsitula'i yaling di 
pellaoammu?" Ya' sika tohhong sampai' masuhsa 
liu nasa'ding. 18 Mane mentimba'i yato ang 
mesa ang disanga Kleopas mekutana naoatee, 
"Mane sulerakako di hao di bohto senga' lambi' 
dai ungnginsang kaha-kaha ang mane hali dahi 

yaho di Bohto Yerusalem?" 19 Natimba' sala bung 
Puang Yesus mekutana sala naoatee, "Kaha-kaha 
akarakae' nee?" Sika natimba'mi naoatee, 
"Didiona kadahiang ang unghoa Puang Yesus 

to Nazaret, mesa nabi ang handang ma'kuasa. 
Ke dihingngii tula'na anna diita pembabena, 

ya' maleso dioatee umpamasannang Puang 
Alataala anna ingkamna tau. ?? Ampo' puhang 
napapetahungkung mate kapala-kapala imang 
anna ingkanna to pambahananta, anna puhang 
sika natoke' dai' di kayu sitambeng. ?! Ketaladara 
Dia setonganna ang kisanga umbai Diang 

ang la umpabeba' to Israel. Yato kadahiang 
tallu allona ang puha. ?? Ampo' napapusa'ang 
sangngaka-sangngaka bahine di alla'ki' ang 

sika mao langngena' di mebengngi' pano yato 

di ku'bu'na, 23 ampo' dang aha sika nalambi' 
bahkena. Sika sumulei pano di kami' umpalambi' 
kaheba. Naoatee napengkalanda'i are' malaeka' 
ang mangngoaintee tuhong sumule. 24 Anna 
aha tung sangngaka-sangngaka solaki' mao 
pano yato di ku'bu' anna sika nasa'bii yato 

aka ang sika napalambi' yato sebahineang, 
ampo' dai aha sika naita yato Puang Yesus ang 
sika nadaka'." 2? Ya' sika napa'tula'ing Puang 
Yesus naoaintee, "Oa' ingkammu to maho, 
ahana inang malammaa' pepahangammu lambi' 
daia' ungngaku umpetahpa' ingkanna siamo 

ang hali napalambi' senabiang. 2? Darakae' 
inang la ungngolai dolu kamadahhaang yato 

To Dilanti' la Mepasalama' mane mentamai di 
kamatandeanna?" 2? Mane napahandui'i pole! 
napakaleso pano diii ihsinna Suha' Masero ang 
tiuki' didiona Kalaena, napahandu' di suha'na 
Musa anna suha'na senabiang ang senga'. 

28 Tahpana sika undungku'ing yato Bohto Emaus, 
ya' boheng naangka'inne' yato Puang Yesus 
umpatahhi' lolo pellaoanna. 2? Ampo' sika 
napahsa tohho naoaintee, "Tatohhomokoa' 
dinne sibaha-baha, aka' la tempu'mi allo anna 
la benging." Ya' lempang si'dang Puang Yesus 
tama di dasannaii anna tohhoi sibaha-baha. 

30 Tahpana mohko' mande sibaha-baha, ya' 
ungngalang roti anna malaui behe dai' di Puang 
Alataala, nabika-bikai mane nabeai sika naande. 
31 Donetoo ya' tibuhkeng pole' matannaii anna 
tahpa nainsangngi naoate Puang Yesus yatoo, 
ampo' tahpa pa'da siang yaling di alla'naii. 

32 Sioamintee, "Darakae' inang noa ang tasa'ding 
masannang si'da-si'da sangngallo yaling di 
pellaoang naonge napakalesoingke didiona ihsi 
Suha' Masero lella' napa'karaiingke?" 33 Ya' sika 
mengkalao siang sumule dai' di Yerusalem. Yato 
sampulo mesa pahsikolana Puang Yesus menge 
sika ma'himpung sibaha to pentindo'na ang 
senga'. 34 Sika naoatee, "Ahana inang tuhong 

sumule Puang Yesus, anna puhang umpepaitaing 
Kalaena pano di ta Simon." 33 Ya' ma'tula' tunne' 
yato to deruai untula' yato aka ang dahi yaling di 
pellaoannaii anna umba noa sika ungnginsang 
Puang Yesus, dianto tahpana naita umbika-bika 
roti. 36 Lella' sika unsitula'-tula'i yato kaha-kaha, 
pihsanannarang pihsa' tomande' Puang Yesus 
ke'de' yaling di alla'-alla'naii anna ma'tula'i pano 
diii naoatee, "Salama'ku mating di dioa'." 37 Sika 
sangka' tungke'du'mi mahea' aka' sika nasanga 
anitu ang sika naita. 38 Ampo' ma'tula' pano 

diii naoaintee, "Akana tungke'du'rakoa' dio, 
anna akana bata-bataia' yaling di inahammu? 

33 |tangnga' indee teyyeku anna bihti'ku. 

Kodi' si'danto indee. Maikoa' antiä' anna 
umpekalesoä', aka' ponna anitu, ya' daete'ne' 
kebale bahtu' kebuku sinnoa ang ungngitaa' 
pano di Kalaeku." 40 Lella' ma'tula' noa yatoo 
menge siang umpepaitaing teyyena anna bihti'na 
pano diii. 4t Mengeke' sika dai napetahpa' sakali 
napobua' sika pusa' si'da-si'da, ya' mekutana 
Puang Yesus pano diii naoaintee, "Aharakaa' 
andeammu dinoa?" #2 Ya' sika natandoming 
sambose' bau ang puha ditunu. # Naalang 
anna naandei di olona matannaii. 4^4 Ma'tula'ke' 
pano diii naoatee, "Indee tula'ku dianto tula' 
ang inang hali kutula'ingkoa' naonge tohhoka' 
yaling di alla'-alla'mu sibaha-bahaingkea', dianto 

pahallu dipasundung asang ingkamna ang tiuki' 
didioku yaling di suha'na Musa, suha'na ingkanna 
nabi anna suha' Pampudiang. # Ya' nabuhkeing 
pihkihannaii anna malai sika umpahang 
bahtuanna Suha' Masero. #? Naoake'te pano 
diii, "Aha tiuki' naoatee, 'Yato To Dilanti' la 
Mepasalama' pahallu ungngolai kamateang anna 
la tuho sumule di hoi' mai di alla'na to mate 

di allo katallunna. 4” Anna yaling di sanganna, 
kaheba pengkatoba'ang anna pampaampungang 
pahallu dipepakahebaing pano di ingkanna 
mobohto-bohtoang mengkalao yaho di 
Yerusalem. # Diongnga'to inde ang unsa'bii 
ingkanna indee. # Anna la baha' kusuoingkoa' 
yato Inaha Masero ang puha nadandi Ambeku, 
ampo' la tohho lolokoa' yaling inde di bohto 
mahoa' lambi' dipatamaikoa' kakuasaang ang 
sule yaho mai di ongeang malangka'." 3? Donetoo 
yato sampulo mesa pahsikola sika naposola 
Puang Yesus umpellei bohto mahoa' mao pano 
di mesa ongeang ang sidungku' Bohto Betania. 
Di haonto sika naangka'ing teyyena napalauing 
behe. ?! Lella' umbehe yatoii, ya! tiangka'mi 

dai' di suruka umpensahai'i yatoii. 22 Sika 
malimuntu'mi menomba, mane sumulei dai' di 
Yerusalem punno kamasannangang. 33 Anna sika 
umpudi lolo sanganna Puang Alataala tama di 
Dasang Ada na. 


Yohanes 


1 Uhu-uhuna naonge dake' dipadahi 
1 inde lino, inang ahang Bahtakara. Yato 
Bahtakara sibaha Puang Alataala anna yato 
Bahtakara dianto Puang Alataala. ? Mengkalao 
dolu inang sibaha lolong Puang Alataala. 
3 [Ingkanna-ingkanna siamo napadahi asang 
Puang Alataala ungngolai Bahtakara. Dai aha 
moi poro la mesa ang dahi ke dai ungngolai 
yato Bahtakara. “ Yaling yato di Bahtakara aha 
katuhoang anna yato katuhoang dianto ballo ang 
umballoi ingkanna hupatau. ? Yato ballo mesilo 
yaling di kamalillingang, anna inde kamalillingang 
dai mala umpi'dei pesilona yato ballo. ? Suleng 
mesa pesuona Puang Alataala ang disanga 
Yohanes. 7 Sule umpepainsangnging yato ballo 
anna malai ingkänna tau mampetahpa'. 8 Inde 
Yohanes tadiaete' diang yato ballo, ampo' supu 
kalente' nei' mampepainsangnging. ? Yato ballo 
ang setonganna, ang la umballoi ingkänna to 
lino, mentamang inde di lino. 1? Mentamang 
inde di lino anna inde lino inang dipadahi 
ungngolai inde Bahtakara, ampo' moinnakato 
noa dai sika nainsang naoate menna Yato 
setonganna. 1! Sule umpellambi'i bohtona 

toboe', ampo' dai natahimbo sola bohtona. 

12 Ampo' pano di ingkanna tau ang mantahimbo 
nabea nei' kakuasaang anna malai mendahi 
ana'-ana'na Puang Alataala, dianto ingkanna 
tau ang mampetahpa' pano. 33 Inde mai tau 
ang mendahing ana'-ana'na Puang Alataala, dai 
aka' supung dahi di hao mai di mentolinona, 
bahtu' aka' pampemala to lino, ampo' aka' 
Kalaena Puang Alataala ang mepadahi. 14 Yato 
Bahtakara menghupataung amna tohhoi yaling di 
alla'-alla'ta, lambi' mala taita kamatandeanna, 
dianto kamatandeang ang nabea Ambeta Puang 
Alataala pano di Ana' samboana. Ungngolai 
yato Ana' lambi! mala tasa'ding pa'kalemunna 
sibaha katahpa'anna Puang Alataala. 1° Yohanes 
untula' kasa'bianna didiona yato Bahtakara 
naoatee, "Dianto indee ang kuoaintee, 'La sule 
napelolaia' ang ma'kuasa puha nei' andana 
kodi', aka' inang daka' kodi' dahi anna inang 
ahang nei'.' " 16 Punno pa'kalemu di hao di 
Kalaena. Dai aha nabolinna nabeheingkea'. 

17 Yato Atohang napainsangngiingkea'ne' Nabi 
Musa, ampo' pa'kalemunna anna katahpa'anna 
Puang Alataala tatahimboa' nei' ungngolai Puang 
Yesus, To Dilanti' la Mepasalama'. 18 Dake' aha 
moi poro la mesa tau ang hali ungngita Puang 
Alataala, supung Ana' samboana ang sinnoa 
siang Puang Alataala Ambena anna matama liu 

kasikenteanna. Dianto ang mampepaitaing umba 
noa setonganna Puang Alataala pano di kita". 

19 Ingkänna to pambahananna to Yahudi yaho di 
Yerusalem unsuo sangngaka-sangngaka imang 
sibaha peana'anna Lewi ang senga' mao pano di 
Yohanes do nakutanai naoatee, "Mennao inde 
setonganna?" 2? Nasindohoing natimba' Yohanes 
naoatee, "Tadiaa' to Dilanti' la Mepasalama'." 

21 Nakutanai salang naoaintee, "Ponna noa 

nee, ya' mennao? Nabi Eliarakako?" Natimba' 
bung Yohanes naoatee, "Tadia." Nakutanai bumi 
naoaintee, "Dioraka inde Nabi ang la sule?" 
Natimba' bumi Yohanes naoatee, "Tadia." 22 Naoa 
bumintee, "Ponna noa yatoo, ya' tula'ingkang 
mennao setonganna anna kiinsangngi kitula'ing 
pano di tau ang mansuoang, ke kihingnging 
tula'mu didiona kalaemu." 23 Natimba' Yohanes 
naoatee, "Kodi'mito indee ang puha natula' 
lohpo' Nabi Yesaya naoatee, 'Aha tau kakoha- 
koha di hao di ongeang maka'dang naoatee: 
Pamarohoing lalang ang la naola Puang.' " 

24 Di alla'na yato tau ang disuo umpellambi'i 
Yohanes aha sangngaka-sangngaka to Farisi. 

25 Sika mekutana bumi naoatee, "Ponna ke 
tadiao To Dilanti' la Mepasalama', tadiao Nabi 
Elia, tadia burako Nabi ang puha didandi la sule, 
ya' akana mantero'o?" ?? Mentimba'mi Yohanes 
naoatee, "Kodi' supung mantero'a' umpake uhai. 

Ampo' yalingnga' di alla'-alla mu dinoa aha mesa 
tau ang daia' ungnginsang. ?” Dianto ang sule 
mampelolaia', ampo' moi la mensabua' palli'a' di 
olona, datuka' sihatang." 28 Kaha-kaha yatoo dahi 
di hipe di Bohto Betania, tando di katimbingang 
allona Salu Uhai Yordan ang naongei Yohanes 
mantero'. 2? Tahpana marondonna Yohanes 
ungngita Puang Yesus sule napellambi'i. Ya' 
ma'karang Yohanes naoatee, "Itaia', Dianto 
indoo Ana'na Puang Alataala napasihapang 
Ana' Domba ang la napake umpa'dai dosanna 
to lino. 3? Dianto yato ang hali kutula' dolu, la 
sule napelolaia' ang ma'kuasa puha nei' andana 
kodi', aka' inang daka' kodi' dahi anna inang 
ahang nei'. 31 Uhuna datoi ko kuinsang kuoate 
menna inde setonganna. Ampo' setonganna 
nasuhung sulea' mantero' umpake uhai anna 
malaia' ungnginsang to Israel ungngoate menna 
Yatoo." 32 Nasa'bii toe' Yohanes naoatee, "Kuita 
toe' Inaha Masero tuhung yaho mai di langi' 
sinnoa dangang-dangang menghampo yaho di 
hahona anna tohhoi. 33 Donetoo dake' kuinsang 
menna Yatoo. Ampo' inang puhaa' napa karai 
Puang Alataala ang mansuoa' mantero' umpake 
uhai naoaingka'tee, 'Ponna ke ungngitao Inaha 
Masero tuhung yaho mai di langi' anna tohhoi 
yaho di hahona mesa tau, ya' yato tau ang 
nakahampoi Dianto ang la metero' umpake 

Inaha Masero. ' 34 Anna yato Inaha Masero 
kuita si'dang lambi' kusa'bii kuoatee Dianto 
yatoo Ana'na Puang Alataala." 22 Marondonnai 
di hao bung Yohanes yato di ongeanna sibaha 
derua to pentindo'na. 3? Ungngitanna Puang 
Yesus liu, ma'karang naoatee, "Itai, Dianto 
indoo Ana'na Puang Alataala napasihapang 
Ana' Domba." 37 Yato derua to pentindo'na 
unghingngi aka ang natula' Yohanes, ya' le'ba'mi 
untindo' Puang Yesus. 33 Mensaileng Puang 
Yesus pano di kebo'na, ya' ungngitang yato 

to derua mentindo'. Nakutanaing naoaintee, 
"Aka umpeangnga'?" Sika mekutana salang 
naoatee, "Rabi, (bahtuanna: O Tuangkuhu), 
umba ungngonge tohho?" 3? Mentimba'mi 
Puang Yesus naoatee, "Maikoa' anna ungngita 
toboia' dio kalaemu." Donetoo umbai tehte' 
uhpa' maloe. Ya' maong sibaha-baha anna naitai 
ang naonge tohho lambi' bengi. 4? Di alla'na yato 
derua tau dianto ta Andreas, ullu'na ta Simon. 
41 Napenandai siang ta Andreas le'ba' undaka' 
ta Simon anna naoaintee, "O Simon, puhamang 
sitammu yato Mesias." ('Mesias' sinnoa siang 
'Kristus' bahtuanna: To Dilanti' la Mepasalama'.) 
42 Sumule bung Andreas pano di Puang Yesus 
umposola ta Simon. Tahpana naita, ma'karang 
Puang Yesus pano di ta Simon, ana'na ta Yona, 
naoainte, "O Simon, la disangaio dio: 'Kefas.' " 

('Kefas' sinnoa siang 'Petrus' ang bahtuanna: 
batu.) 4 Marondonnai nabohtung Puang Yesus 
la mao tama di Galilea. Yaling di pellaoanna 
lutama sitammu ta Filipus. Naoamintee, "O 
solasohong, maio tindo'a'!" Ya' mentindo' siang. 
44 Inde ta Filipus mesa to Betsaida, sola bohtona 
ta Andreas anna ta Petrus. ^ Pihsananna inde ta 
Filipus sitammu ta Natanael, naoamintee, "O lea, 
kilambi'mi yato Tau ang hali natula' Nabi Musa 
yaling di Suha' Masero, Yato ang nauki' ingkanna 
nabi! Dianto Puang Yesus, ana'na ta Yusuf, to 
Nazaret." 46 Ampo' natimba' Natanael naoatee, 
"Pake la aharakae' ang mapia sule di hao mai 

di Nazaret?" Natimba'mi Filipus naoaintee, "Ya' 
maio anna ungngitai kalaemu." Ya' le'ba' si'dang 
do naita. ^ Tahpana Puang Yesus ungngita ta 
Natanael sule, ma'tula'mi naoatee, "Itaia' indo 
tau dianto to Israel si'da-si'da ang tinahpa!'." 

48 Mekutanang ta Natanael naoatee, "Akana 
malaa' ungnginsang, Tuang?" Natimba'mi 
Puang Yesus naoaintee, "Mane la mao ta Filipus 
natambaio anna inang kuitamo di hao di hoi'na 
indo poang ara." # Ya' naoante Natanael, "O 
Tuang, Dionto Ana'na Puang Alataala anna 
Tomarayamna to Israel!" 50 Naoa salaminte 
Puang Yesus, "Supungka umpetahpa'a' aka' 
kuoaingkotee inang kuitamo di hao di hoi'na 
poang ara? Ya' la ungngitake' kaha-kaha ang 

käyyäng puha! ?! Kutula'ingko setonganna la 
ungngitao langi' tibilläng, anna Kodi' inde Änä' to 
Lino la sihapangngä' eheng suruka ang la naola 
malaeka'na Puang Alataala mahka dai' mahka 
tuhung." 

1 Tahpana kadongngallona aha pa'rame- 
2 rameang kakabengang di hao di Bohto Kana di 
Galilea. Donetoo di hao toe' indona Puang Yesus. 
2 Anna dibahai toe' Puang Yesus sibaha-baha 
to pentindo'na ullumba yato kakabengang. 
3 Mengeke' sika ma'rame-rame, ampo' sika 
kapuhaang angkoro'. Naoante indona pano di 
Puang Yesus, "O Ana'ku, kapuhaang angkoro'e' 
inde mai tau." 4 Natimba'mi naoatee, "Daka' 
mala unsuo, Indo", aka' dake' lambi' tempona la 
kupalanda' kakuasaangku." > Ampo' inde indona 
umpa'karai yato to pantahiai naoaintee, "Babe 
tomande'i aka ang naoaingkoa'." ê Donetoo di 
hao aha unnung buhso kayyang ang si dipaongei 
uhai ang la dipembasei situhu' ada'na to Yahudi. 
Tandana kayyang, mesa buhso sangngatu' lite' 
uhai tama. 7 Naoante Puang Yesus pano di to 
pantahiai, "Pangngihsi asangngia' ne buhso uhai 
lambi' punno." Ya' sika napangngihsi si'dang 
lambi' punno asang. 3 Ya' naoa bunte Puang 
Yesus, "Dinoa sengko'i sai'di' anna umbahai pano 
yato di olona pongkahana to pa'rame-rame." 
Ya' sika napanoa si'dang. ? Nasanda'ing yato 

pongkahana to pa'rame-rame inde uhai ang 
mendahi angkoro'mi. Ampo' dai nainsang 
umba nakasulei, supung to pantahiai ang 
mangnginsang. Umpellambi'ing yato to kabeng 
ang muane t anna naoaintee, "O to bakahu, 
kabiasaanna tau si umpaenu'e' dolu to sulena 
angkoro' ang handang mammi'. Puhaitoo mane 
napaenu'i angkoro' biasa. Ampo' dio, to bakahu, 
umpobe'be-be'beirako dio angkoro' ang handang 
mammi' lambi' dinoa." 11 Dianto indee ang 
mepusa'-pusa' ang handang uhuna nababe 
Puang Yesus ang napalanda' di hao di Bohto 
Kana di Galilea. Yaling yato di tanda landa' 

si da-si'dang kakuasaanna pano di to pentindo'na 
lambi' tuhtuang sika napetahpa'. 1? Puhai yatoo, 
le'ba'mi Puang Yesus naung di Kapernaum 
sibaha indona, siullu'na anna to pentindo'na 
anna tohho di hoi' sangngaka amo benginna. 

13 Tahpana marungku'mi allo pa'rame-rameang 
Paskana to Yahudi, le'ba'mi Puang Yesus dai' 

di Yerusalem. 14 Ya' mentamang di Dasang 
Ada'na Puang Alataala ampo' ullambi'e' to 
pa'balu' yaling, menge umbalu' saping, domba 
anna dangang-dangang. Amna yaling toe' 

sika ohko' tau ang si umpasisapi'-sapi' doi'. 

15 Ungngalang kondaling nababe pehahi' anna 
unghambaii yato ingkanna olo'-olo' ang yaling 
di Dasang Ada'na Puang Alataala, noa domba, 

noa saping. Noa tunne' meja ang si naongei 

to pansapi' doi' napasikatua' lambi' tisembu' 
asang yato doi'. 16 Anna ungkeaha'i to pa'balu' 
dangang-dangang naoaintee, "Angka'i asangngia' 
sohong ne aka-akammu! Daumpadahia' pasa' 
Dasang Ada'na Ambeku!" 17 Ya' sika nakalehaing 
pahsikolana aka ang tiuki' yaling di Suha' Masero 
naoatee, 'Matama si'da-si'da pa'kalemungku 
pano di Dasang Ada'mu sinnoa api ang pemala 
mangngande.' 18 Ampo' yato to pambahananna 
to Yahudi umbali-bali Puang Yesus naoaintee, 
"Babeingkang tanda ang mepusa'-pusa' anna 
malai kiinsang kioatee sihatang si'dao umbabe 
noa indee." 19 Natimba'mi Puang Yesus naoatee, 
"Tale-taleia' inde Dasanna Puang Alataala anna 
kupake'de' salai sumule yaling di tallu allona." 
20 Sika naoa buntee, "Inde Dasang Ada'na 
Puang Alataala napake'de'ete' tau yaling di 
uhpa'pulo unnung pahiamanna anna pake la 
umperomi' buming Dio umpake'de' yaling tallu 
supu allona?" 21 (Ampo' setonganna ang aha 
yaling di pihki'na Puang Yesus dianto batang 
Kalaena. 22 Dahi tahpana tuho sumule Puang 
Yesus di hoi' mai di kamateang, nakalehaing 
inde pahsikolana yato aka ang puha natula'. 

Ya' sika umpetahpa'mi yato ang tiuki' yaling di 
Suha' Masero anna yato ang puha natula' Puang 
Yesus.) 23 Di tempona yahoke' Puang Yesus di 

Yerusalem menge umpakahoa' pa'rame-rameang 
Paskana to Yahudi, ya' tuhtuang mai'ding tau 
ang mampetahpa' pano aka' puhang ungngita 
tanda ang mepusa'-pusa' ang nababe. ?? Ampo' 
inde Puang Yesus dai tahpa umpetahpa' yatoii 
aka' ungnginsang inahanna ingkamna tau. ?? Anna 
dai mangki' dipainsangngi aka ang aha yaling di 
inahanna hupatay, aka' nalosa asang nei'. 

1 Aha mesa to pambahananna to Yahudi 
3 yaling mai di alla'na to Farisi ang disanga 
Nikodemus. ? Sule umpellambi'i Puang Yesus di 
bengi anna naoaintee, "O Tuang, kiinsang kioate 
tuangkuhuo ang nasuo sule Puang Alataala. Aka' 
dai aha mesa tau ang la mala umbabe tanda ang 
mepusa'-pusa' sinnoa ang hali umbabe ke dai 
naposolai Puang Alataala." 3 Natimba'mi Puang 
Yesus naoaintee, "Kutula'ingko setonganna 
dai aha moi poro la mesa tau ang la mala 
mentama di Kapahentaanna Puang Alataala ke 
dai dipadahi sala." 4 Mekutana bung Nikodemus 
naoatee, "Umbanne' la noa ke tobaha'mi tau 
la dipadahi sala? La malarakae' tau mentama 
sumule di kompenna indo anna mepadahi salai?" 
> Natimba'mi Puang Yesus naoatee, "Kutula'ingko 
setonganna ponna mesa tau dai dipadahi sala 
ungngolai uhai anna Inaha Masero, ya' daete' 
mala mentama di Kapahentaanna Puang Alataala. 
6 Situhu' mentolinona hupatau dahi di hao mai di 

to baha'na, ampo' situhu' mendehatanna dahi di 
hao mai di Inaha Maserona Puang Alataala. 7 Daa 
umpusa' ke kuoaingkotee: pahallukoa' dipadahi 
sala. 3 Supung Inaha Masero ang mala mebea 
katuhoang bakahu. Yato Inaha Masero sihapang 
pepahi ang tisau diamo-diamo naola. Mala 
dihingngi yato pepahi, ampo' dai diinsang umba 
nakasulei bahtu' umba la naola." ? Mekutana 
bung Nikodemus naoatee, "Umbanne' ne la 

noa pake la mala dahi?" 10 Natimba'mi Puang 
Yesus naoaintee, "Sanga mesao tuangkuhunna 
to Israel. Akana pake la dae dio ungnginsang 
kaha-kaha yatoo? 11 Kutula'ingko setonganna 
supung ma'tula'ang didiona aka ang puha 
kiinsang, anna kisa'bii aka ang puha kiita, ampo' 
daia' ungngaku untahimbo yato kasa'biangki'. 

1? Umbangnga' dio la umpanoa umpetahpa' ke 
kitoroholoingkoa' kaha-kaha mendehatanna, aka' 
daia' ungngaku umpetahpa' ke kitoroholoingkoa' 
kaha-kaha mentolinona? 13 Dake' aha moi 

poro la mesa tau ang haling dai' di suruka, 
sehalinna Ana' to Lino ang tuhung yaho mai 
mentama inde di lino. 14 Umba napanoa Musa 
umpake'de' mesa ahhi anna napampadai'i yato 
ile ang natampa naonge di haoi di ongeang 
maka'dang, ya! la noa tuntone' Kodi' Änä' to 
Lino pahallu touä' Ko dipadai', 1? anna malai 
ingkanna tau ang mampetahpa' pano di Kodi' la 

ullambi' katuhoang sapano-panona." 1? Tandana 
kayyang pa'kalemunna Puang Alataala pano di 
to lino, lambi' umbeho Ana' samboana, anna 
malai ingkanna tau ang mampetahpa' pano 

dai la tallang, ampo' la ullambi' katuhoang 
sapano-panona. 17 Aka' nasuhung Puang Alataala 
unsuo Ana'na mentama inde di lino, dianto 

dai sule untahungkung inde to lino, ampo' 

sule mampasalama'. 13 Ingkanna tau ang 
mampetahpa' pano daine' la ditahungkung, 
ampo' menna-menna ang dai mampetahpa' 
setonganna mellaonne' tahungkunna Puang 
Alataala yaling di katuhoanna aka' dai naaku 
mampetahpa' pano di Ana! samboana. 19 Yato 
tahungkunna Puang Alataala noa indee: 
tandaammi katahpa'anna Puang Alataala yaling 
inde di lino sihapang kamabayaang, ampo' 
nakara'i puhane" to lino tontong yaling di 
kamalillingang aka' pemala lolo sika umbabe 
kakarakeang. ?? Aka' tau ang si membabe 
karake ungkahi'di'ete' nei' kamabayaang. 

Dai naaku ullumba yato kamabayaang aka' 
pemala tontong tibuni pembabe karakena. 

21 Ampo' tau ang si membabe ang situhu' 
katahpa'ang ungkara'iete'ne' kamabayaang 
anna malai tuhtuang tandaang yato pembabena 
dioatee naelo'i Puang Alataala. 2? Puhanna 
yatoo, le'ba'mi Puang Yesus sibaha pahsikolana 

lupano di Yudea anna sika tohhoi di hao 
sibaha-baha sangngaka-sangngaka masaena, 
lella' siang mantero'. 22 Donetoo dake' dipatama 
di tahungkung Yohanes to Pantero'. Menge 
tuke' nei' mantero' di hoi' di mesa ongeang 
disanga Ainon sidungku' Bohto Salim aka' di 
hoi' inde di ongeang mai'di timbu ang mahasa 
diongei mantero'. Lambi' mai'di tau sika sulei 

di hoi' pemala ditero'. 24 (3:23) 22 Donetoo 

aha sangngaka-sangngaka to pentindo'na 

ta Yohanes sibehta mesa to Yahudi didiona 
atohang kamabahahsiang ke la mengngoloi tau 
dai' di Puang Alataala. 2? Sika umpellambi'ing 
Yohanes anna ma 'karai naoatee, "O Tuang, 
ungkalehaikake' yato tau ang hali unsibahaing 
di hipe di tando bete'na Salu Uhai Yordan, yato 
tau ang untuhoingkang dolu? Dinoa lella' toe' 
mantero' anna ingkanna tau le'ba'i nallumba." 
27 Mentimba'mi Yohanes naoatee, "Dai maaka, 
aka' dai aha mesa tau ang la mala umbabe aka- 
aka siamo, ke dai napabei Puang Alataala. 23 Hali 
siangnga' unghingngi naonge ma'tula'a' kuoatee, 
'Tadiaa' To Dilanti' la Mepasalama', ampo' 
disuoa' sule kukadoluangngi.' 22 Hapanganna 
ang ungngampui mesa bahine ang la kabeng, 
dianto muane ang la nasialaing. Ampo' yato 
sammuanena, supunte'ne' ke'de' di hao di 
behinna ma'pehingngi. Anna kahsi liu ke 

unghingngii kamahanna yato muane ang menge 
dipakabeng. Noa tuma'to kodi'. Dinoa sundung 
liu kakahsiangku. 3? Inde ang kupasihapang 
muane ang la kabeng, Dianto ang la pahallu 
tuhtuang dipakeangka', ampo' kodi' pahalluma' 
ko tuhtuang dai dipakeangka'. 3t Menna ang 
sule yaho mai di suruka dianto ang mayahoang 
di ingkanna siamo. Ang sule yaling mai di lino 
inang to lino anna ma'tula' situhu' tula'na to lino, 
ampo' Puang Yesus ang sule yaho mai, Dianto ang 
inang mayahoang di ingkanna siamo. 3? Untula' 
kasa'bianna didiona aka ang puha naita anna 
ang puha nahingngi, ampo' dai aha moi poro la 
mesa tau ang mantahimbo yato kasa'bianna. 

33 Ampo' pano di tau ang untahimbo yato 
kasa'bianna, ungngakuine' katahpa'anna Puang 
Alataala. 34 Aka' ang nasuo Puang Alataala Dianto 
ang umpalambi' ingkanna bahtakaranna, aka' 
Kalaena Puang Alataala umbeai Inaha Masero 
napasundung si'da-si'da. 3? Puang Alataala ang 
tapoambe ungkalemui si'da-si'da Ana'na anna 
puhang nabehoing ingkanna kakuasaanna pano. 
36 Dahi menna ang mampetahpa' pano di Puang 
Yesus la ullambi' katuhoang sapano-panona, 
ampo' tau ang dai mantahimbo daine' la ullambi' 
katuhoang, supung tahungkunna Puang Alataala 


ang la nalambi'. 

1 Donetoo nahingngi sangngaka-sangngaka 

to Farisi naoatee mai'di puhanne' to 
pentindo'na Puang Yesus ang natero' andana 
to pentindo'na Yohanes to Pantero'. 2? (Ampo' 
setonganna tadiaete' Kalaena Puang Yesus ang 
mantero', yatoete' pahsikolana.) 3 Tahpana 
nainsang Puang Yesus didiona kaha-kaha yatoo, 
ya' sika mengkalao siang umpellei Yudea sumule 
pano di Galilea. 4 Yaling yato di pellaoanna 
pahallu ungngolai Bohto Samaria. ? Ya' sika 
lambi'mi pano di mesa bohto di hao di Samaria 
ang disanga Sikhar, sidungku' tampona Yakub 
ang namana'ing dolu pano di ana'na, dianto 
Yusuf. Di hao yatoo aha mesa buyung ang 
nababe maang Yakub. Donetoo umbai tangngang 
allo anna malupu liung mellao Puang Yesus, 
dianto anna mehileng di hao yato di behing 
buyung. 7 Tahpana le'ba'ine' pahsikolana tama 
di bohto do sika ungngalli andeang, ya' suleng 
mesa bahine to Samaria di hao yato di buyung 
la tumimba. Ma'tula'mi Puang Yesus pano 
naoatee, "O Tanta, malaraka' umbea uhai la 
kuenu'?" 3 (4:7) ? Mentimba'mi yato bahine 
naoatee, "Akana la mane diannang aha to Yahudi 
la umpalau uhai pano di to Samaria?" (Aka' 
donetoo to Yahudi anna to Samaria dai sibea 
inaha.) 1? Mentimba'mi Puang Yesus naoatee, "Ke 
la ungnginsammone' pebeana Puang Alataala 

anna ungnginsang toi menna ang mampalauio 
dinoa, tantunte' anna la malau touo dio pano 

di Kodi' uhai mepatuho anna inang la kubeao." 
11 Naoa bunte yato bahine, "O Tuang, umbang 
Dio la umpangngalai ne ang ungngoaintee 

uhai mepatuho, aka' dai aha pesengko'mu. Dia 
tuke' inde buyung manaung si'da-si'da. 1? La 
umpellondoi puharakako Dio peneneangki' Yakub 
ang mammana'ang inde buyung? Inde buyung 
dianto ang si napangngalai uhai kalaena Yakub 
dolu ang naenu' sibaha änä'na anna ingkänna 
patuhoanna." 13 Natimba' bung Puang Yesus 
naoaintee, "Menna-menna ang ungngenu' inde 
uhai la mahähängke' sumule, 14ampo' pano di 
tau ang la ungngenu' uhai ang la kubea, dang aha 
la mahähäng lambi' sapano-panona. Anna yato 
uhai ang la kubea la sihapang timbu yaling di 
kalaena ang dai aha la mahti'-mahti'na ang mala 
mebea katuhoang ang lambi' sapano-panona. 

15 Naoa bunte yato bahine, "O Tuang, ya' tungka 
beamä' ne uhai ang ungngoaing anna malai 
damä' mahähäng sala, lambi' damä' pahallu 
mosule-sule done." 16 Ma'kara bung Puang Yesus 
pano naoaintee, "Laoo do tambai muanemu 
anna sulekoa' sibaha." 17 Mentimba'mi naoatee, 
"Ampo' da' kemuane, Tuang." Natimba' salang 
Puang Yesus naoatee, "Ahana inang tahpa' 

ne tula'mu ungngoatee,'Da' kemuane,' 13 aka' 

setonganna puhamo kabeng pellima kale, ampo' 
ang unsibahaing dinoa tadia muanemu si'da. 
Dahi yaling di kaha-kaha indee kuangka' tahpa' 
tula'mu." 1 Naoa bunte yato bahine, "O Tuang, 
malesong pole' pano di kodi' dinoa kuoate 
mesao nabi. 2? Mengkalao di peneneangki' si 
menombaang yaho done di tanete, ampo' dioa' 
dio to Yahudi si ungngoaa'tee supunte' Yerusalem 
ang sihatang diongei menomba." ?! Naoa 
buminte Puang Yesus, "Pehingngiia', kutula'ingko 
la lambi' tempona ingkanna tau la menomba dai' 
di Ambeta Puang Alataala dai yaho done inde di 
tanete anna datoi yaho di Yerusalem. 22 Dioa' 

to Samaria umpenombaikoa' ang kipenombai 
ampo' daia' ungnginsang mennae' setonganna, 
ampo' kami'-kami' to Yahudi menombaang kami' 
pano di Dia ang kiinsang si'da-si'da, aka' to Yahudi 
dianto ang napillei Puang Alataala la nakasulei 
To Pepasalama'. 23 Ampo' la lambi'mi tempona, 
anna yato tempona mala dioatee dahing dinoa! 
Moi dinoa to penomba ang setonganna menge 
natehte Inaha Masero umpenombai Ambeta 
situhu' katahpa'ang. Dianto indee to penomba 
ang napeang Ambeta. 2? Puang Alataala dianto 
Inaha Masero, dahi supung mala napenombai 
tau situhu' katahpa'ang ungngolai petehtena 
Inaha Masero. ?? Ma'tula' bung yato bahine 
pano di Puang Yesus naoatee, "Kuinsang la sule 

To Dilanti' la Mepasalama' ang disangai toe' 
'Kristus.' Ponna suleng, ya' la umpepainsangnging 
ingkanna-ingkanna siamo pano di kita'." 

26 Naoaminte Puang Yesus, "Aka' Kodi'mi nei' 
indee ang lella' unsipa'karaing dinoa." ?” Donetoo 
sika sumuleing yato pahsikolana Puang Yesus 
yaling mai di bohto. Pusa'mi ungngita Puang 
Yesus lella' sipa'tula' mesa bahine, ampo' di 
alla'naii dai aha ang bahani mekutana pano yato 
di bahine naoatee, "Aka umpahallu, Tanta?" 
bahtu' mekutana pano di Puang Yesus naoatee, 
"Akana sipa'tula'rakoa' Dio inde bahine, Tuang?" 
28 Pihsananna yato bahine umpellei tomande'mi 
timbaanna anna le'ba'i lumumpa' pano di bohto 
anna ma'karai pano di ingkanna tau di hao 

29 naoatee, "Mairakoa' do taitai! Aha di hao done 
mesa tau ang mantula'i asangngingka' ingkanna 
ang hali kubabe dolu. Umbai Diang ang disanga 
To Dilanti' la Mepasalama'?" 30 Lambi' ingkanna 
yato ihsi bohto le'ba' asang do ullumba Puang 
Yesus. 31 Donetoo lella' siang yato pahsikolana 
unsuo Puang Yesus mande naoaintee, "O Tuang, 
maio ande." 3? Ampo' mentimba' Puang Yesus 
pano diii naoatee, "Ahaeto Kodi' andeangku ang 
daia' ungnginsang." 33 Ya' laonang sikutana-tanai 
yato pahsikolana naoatee, "La aharakae' ang 
hali mambahaing andeang, naande?" 34 Ma'tula' 
bung Puang Yesus naoatee, "Andeangku 

diantoo untuhu'i ingkanna pangngelo'na ang 
mansuoa' sule, anna umpepuhaia' ingkanna 
kahangangku ang puha napama'tantu. 

35 Ungngoaa' diotee, 'Uhpa'ke' bulanna mane 
pepaheangngi, ampo' kuoaingkoa' dinoa: 
pennenne koa' lipu' anna ungngitakoa' inde 

mai tau sihapang pahe ang maheng anna 
malang dipepahe. 3? Napahandu'mi ingkanna 

to pentindo ku ang dipasihapang to pepahe 
untahimbo sahona dianto kamasannangang 
unghimpung boa pengkahanna ang la umbaha 
to mampetahpa' pano di katuhoang ang lambi' 
sapano-panona, lambi' to pambubu' anna to 
pepahe la masannang sibaha-baha. 37 Yaling 

di kaha-kaha indee tahpa' yato kara to baha' 
ang naoatee, 'Senga' to pambubu' anna senga' 
ang mampepahe.' 33 Kusuokoa' umpepahe 

aka ang dai aha ungkahang, tau senga' ang 
mangkahang anna sulekoa' dio supu umpepahe 
boa pengkahannaii." 39 Mai'di liu to Samaria 
ang mampetahpa' pano di Puang Yesus aka' 
unghingngi kasa'bianna yato bahine ang naoatee, 
"Natula'i asangngingka' ingkanna aka ang puha 
kubabe dolu." ^0 Tahpana silambi' Puang Yesus 
yato ingkanna to Samaria, ya' sika malaung pano 
ke la malai tohhoke' di hao sibaha-baha. Ya' tohho 
si'dang di hao dongngallo masaena. 4! Donetoo 
tuhtuang mai'ding tau ang mampetahpa' pano 

aka' nahingngi tula'na. 4? Sika naoante pano yato 
di bahine, "Dinoa mampetahpa'mang, tadia 
aka' unghingngiang tula'mu, ampo' kalaeki' 
tubung kami' unghingngi tula'na anna kiinsang 
kioatee, Dianto To Pepasalama'na ihsinna lino." 
43 Tahpana dongngallo Puang Yesus tohho di 
hao di Bohto Sikhar, ya' tahhi'mi lupano di 
Galilea. 44 (Inang puha natula' dolu naoatee, 
"Mesa nabi dai dipakeangka' di hao di bohtona 
toboe'.") # Tahpana lambi' pano di Galilea, ya! 
sika natammui manahpang tau di hao, aka' 
puha naita pembabena yaho di Yerusalem 
naonge anna pa'rame-rameang Paskanai to 
Yahudi. 46 Puhai yatoo, sumule bung Puang 
Yesus pano di Bohto Kana di hao di Galilea ang 
puha naongei umpapendahi angkoro' uhai. Di 
hao yato di bohto aha mesa to pengkahanna 
tomaraya ang makorong kahha' ana'na di hoi' 
di Bohto Kapernaum. ^’ Tahpana napelele sule 
Puang Yesus di hao mai di Yudea, ya' le'ba'mi 
do natammui napalau ke la malai mao naung 
di Kapernaum do umpabono'ing yato ana'na 
ang makorong kahha'. 48 Ampo' ma'tula' Puang 
Yesus naoatee, "Ponna ke dakoa' ungngita tanda 
ang mepusa'-pusa', ya' dakoa' mampetahpa'." 
49 Mentimba'mi inde to pengkahanna tomaraya 
naoatee, "Kalemuia', Tuang, ke la malai ullumba 
akinna dake' mate." 3? Naoaminte Puang Yesus, 

"Laomote' aka' bono'mi ana'mu." Inde tau 
umpetahpa' si'da yato tula'na Puang Yesus anna 
le'ba'i. >t Dake' lambi' naung anna natammuing 
sangngaka-sangngaka ana' buana naoaintee, 
"O Tuang, bono'mite' änä'mu!" 3? Mekutanang 
pano diii naoatee, "Tehte' sangngaka anna 
bono'i?" Ya' sika natimba'mi naoatee, "Di 
pehengi umbai tehte' mesa tangnga allo anna 
pihsa' pa'dai luhsunna." 33 Tahpa nakalehaing 
inde ambena ana' aka' tungka patunna liunto 
pehengi anna napa'tula'i Puang Yesus naoaintee, 
"Bono'mite' ana'mu." Ya' sika mampetahpa' 
asammi samai ang aha yaling di hapunna inde to 
pengkahamna tomaraya. 24 Dianto inde tanda ang 
mepusa'-pusa' ang kaderuanna nababe Puang 
Yesus di hao di Galilea tahpana sumule di hao 
mai di Yudea. 

1 Tahpana yatoo le'ba'mi Puang Yesus dai' 

di Yerusalem aka' aha pa'rame-rameanna 
to Yahudi. ? Yaho di Yerusalem aha limbeng ang 
yaling di basa Ibrani disanga 'Betesda,' sidungku' 
babana bohto mahoa' ang disanga 'Baba Domba.' 
Di behinna inde limbeng aha lima pentu'dungang 
3 ang naongei mai'di to makorong: aha to 
buta, aha to hehpa' anna aha to makule. [Sika 
ungngempei ke tisimbeng bung inde uhai. “ Aka' 
si aha tempona malaeka'na Dehata tuhung yaho 
mai anna napatisimbengngi. Diamo to makorong 

ang handang dolu mentama yato di uhai lella' 
tisimbeng, ya' mala tahpa bono' di hao mai di 
koronna, moi korong aka siamo.] ? Di hao yato 

di behinna aha mesa muane ang tallumpulo 
kahuang pahiamanna makorong. ? Naitang Puang 
Yesus yato tau matindo di hao di patindoanna 
anna nainsang naoatee masae liung makorong. 
Ya' nakutanaing naoaintee, "Ungngakuraka ke 
bono'o?" 7 Natimba'mi naoatee, "O Tuang, dai 
aha tau mangkalemuia' tahpa mampatamaa' 
inde di uhai ke tisimbeng bumi. Aka' la mao 
boua'to tama, ya' daka' lambi' anna napendolui 
buma' tau senga'." 3 Naoaminte Puang Yesus, 
"Kalehamo! Lolongngii alemu umbaha anna 
mellaoo." 9 Ya' kaleha siang donetoo aka' 
bono'mi. Ullolongngi siang alena anna nabahai 
le'ba' mellao. Donetoo sipatu allo katohhoang. 
10 Dianto anna naoaminte to pambahanamna to 
Yahudi, "Allo dinoa allo katohhoang. Dao mala 
do umbulle alemu!" 11 Ampo' natimba' naoatee, 
"Tau ang mampabono'a' di langngena' dianto ang 
mansuoa' do umbaha inde aleku." 12 Nakutanaing 
naoaintee, "Mennakae' ne ang mansuoo?" 

13 Ampo' inde tau ang mane puha bono' dai 
nainsang menna yatoo, aka' mentamang Puang 
Yesus di alla'-alla'na tau mai'di. 14 Pihsananna 
silambi'mi Puang Yesus di hao di Dasang Ada'na 
Puang Alataala naoamintee, "Dinoa bono'mo. 

Dahi daumbabe lolo kasalaang anna dao nahoa 
kamasuhsaang ang matingngi puhake'." 15 Ya! 
le'ba'mi inde tau anna napepainsangnging 
pano di to pambahanamna to Yahudi naoatee 
Puang Yesusmitoo ang puha mampabono'. 

16 Donetoo napahandu'mi to pambahananna 
to Yahudi umpeangnging lalang Puang Yesus 
anna malai nadahha aka' umpabono' tau 

di allo katohhoang. 1” Ampo' naoate Puang 
Yesus pano diii, "Mengkahang lolo Ambeku 
lambi' allo dinoa. Dahi pahallu mengkahang 
lolo toua' Kodi'." 18 Yato tula'na Puang Yesus 
tuhtuang umpakeaha' to pambahanamna to 
Yahudi lambi' mopahtuyu sika la napatei. Ang 
napokeaha' to Yahudi dai supu aka' untehkai 
atohang didiona allo katohhoang, ampo' aka' 
unsanga toe' Kalaena Ana'na Puang Alataala, 
ang bahtuanna umpasinnoa Kalaena Puang 
Alataala. 1? Ma'karang Puang Yesus pano diii 
naoaintee, "Kutula'ingkoa' setonganna Kodi', 
Ana'na Puang Alataala, dara'te' la mala umbabe 
aka-aka siamo situhu' pahtuyungku tobou Kodi', 
ke dai puha kuita nababe Ambeku. Aka' aka ang 
puha nababe Ambeku dia tunto Kodi' kubabe. 
20 Aka' pa'kalemunna Ambeku pano di Kalaeku 
lambi' napaitaia' ingkanna kaha-kaha ang puha 
nababe Kalaena. Anna dai yato supu, ampo' la 
napaitai toua' nei' kaha-kaha ang kayyang puha 

nei' andana yatoo, lambi' la pusa'koa' ungngita. 
21 Aka' umba napanoa Ambeku umpatuho 
sumule to mate bahtu' mebea katuhoang, la 
kupanoa tunto Kodi' umbea katuhoang ang 
lambi' sapano-panona pano di diamo tau ang 
pemala kubea. 22 Tadiaete' Kalaena Ambeku ang 
la manghohto'. Ampo' ang la manghohto', dianto 
puhang nabeho pano di Kodi' Ana'na. 23 Napanoa 
yatoo Ambeku anna malai ingkanna tau 
mampa'kayyangngia' sinnoa umpa'kayyangngi 
Ambeku. Pano di tau ang da' mampa'kayyangngi 
datoete' umpa'kayyangngi Ambeku ang 
mansuo?#' sule. 2? Kutula'ingkoa' setonganna 
menna-menna ang umpehingngii tula'ku anna 
mampetahpa' dai' di Ambeku ang mansuoa' sule, 
ya' ullambi'mi nei' katuhoang sapano-panona 
anna daine' la ditahungkung, ampo' lahpa'mine' 
di hao mai di kamateang lupano di katuhoang. 
2> Kutula'ingkoa' setonganna la aha tempona, 
anna yato tempona mala dioatee dahing dinoa, 
naongei mai'di tau ang mate di mendehatanna 
la unghingngi tula'ku lambi' la sika tuho. 2? Aka' 
umba noa Ambeku nakasulei katuhoang, ya' 
napanoa tuma'to Kodi' lambi' nakasulei toua' 

Ko katuhoang. ?” Anna puhama' nabehoing 
kakuasaang unghohto' ingkanna to lino, aka' 
Kodi' indee Ana" to Lino. 23 Daumpusa'a' 
unghingngi inde kaha-kaha ang la dahi, aka' la 

lambi' tempona ingkanna to mate la unghingngi 
kamahangku, ?? anna sohongngi di hoi' mai di 
ku'bu'na. Lambi' ang membabe mapia la ullambi' 
nei' katuhoang, ampo' ang membabe karake la 
ditahungkung nei'." 3? Napasilombung tula'na 
Puang Yesus naoatee, "Da' mala umbabe aka-aka 
siamo ke la untuhu'ia' pangngelo'ku tobou Kodi'. 
Manghohto'a' situhu' ang kuhingngi yaho mai di 
Ambeku, anna yato panghohto ku maroho aka' 
da' untuhu'i pangngelo'ku tobou Koo, ampo' 
untuhu'ia' Ambeku ang mansuo?' sule. 3t Ponna 
ke la unsa'bii toboua' Ko Kalaeku, ya' daete' la 
napetahpa' tau yato kasa'biangku. 3? Ampo' aha 
ang senga' ang untula' kasa'biang didiona Kalaeku 
anna kuinsang kuoatee yato kasa'bianna tahpa'. 
33 Pyhamokoa' unsuo solamu mao do mekutana 
pano di ta Yohanes didiona Kalaeku, anna yato 
kasa'bianna Yohanes tahpa'. 3? Didiona kaha-kaha 
indee kutula'ingkoa' dai aka' pemalaa' untahimbo 
kasa'biang di hao mai di hupatau, ampo' 
pemalaa' anna dipasalama'koa'. 3? Yohanes 
dianto sihapang lampu ang puhpu makahhang 
anna umpesa'dingngia' yato kamakahhanganna 
ampo' sampinehe' supu. 3? Ampo' aha tou Ko 
kasa'biangku didiona Kalaeku ang londo puha 
andana kasa'bianna Yohanes. Dianto didiona 
ingkanna pengkahangang ang puhaa' nabehoing 
Ambeku anna malai kukahang. Pengkahangang 

yatoo dianto ang menge kubabe dinoa anna 
dianto ang mendahi kasa'biang dioate Ambeku 
ang mansuoa2' mentama inde di lino. 3” Ang 
unsa'bii didiona Kalaeku dianto Ambeku ang 
mansuoa' mentama inde di lino. Moi kamahanna 
dake'a' aha unghingngi, londonang la umpehupa. 
38 Anna yato bahtakaranna daia' tohho yaling 

di inahammu aka' dakoa' mampetahpa' pano 

di Kodi' ang nasuo sule. 3? Umpahehsakoa' 
Suha' Masero allo-allo aka' unsangaa' la 
malakoa' ullambi' katuhoang sapano-panona ke 
umbatakoa' Suha' Masero. Ampo' moinnakato 
umbatakoa' kasa'biang didiona Kalaeku yaling 
mai, @ ya' dasiangnga' ungngaku sule mai 

di Kodi' anna malai ullambi' yato katuhoang 
sapano-panona. ^! Da' pahallu napudi hupatau. 
42 Anna kuinsangkoa' ahana inang dai aha 

pa kalemummu pano di Ambeku Puang Alataala 
yaling di inahammu. #3 Kodi' ang sule yaling 

di sanganna Ambeku bilang da'a' untahimbo, 
ampo' ponna aha tau ang sule yaling di sanganna 
toboe' bilang untahimboa' nei'. 44 Umbangnga' 
dio la umpanoa mampetahpa' ke supumokoa' 
pemala napudi solamu, ampo' daia'ne' ungngaku 
umpengkabela-belai membabe mapia anna 
malakoa' napudi Puang Alataala ang setonganna? 
45 Daunsangaia' Kodi' ang la mampasalakoa' 

di olona Puang Alataala. Ampo' setonganna 

ang la mampasalakoa' dianto Nabi Musa ang 
mebea yato Atohang ang unghannuangnga' la 
mepasalama'. 46 Aka' ponna ke mampetahpa'koa' 
pano di Musa, tantunte' anna mampetahpa' 
toukoa'ne' pano di Kodi', aka' puha nauki' yaling 
di suha'na didioku. 4 Ampo' ponna ke daia' 
ungngaku umpetahpa' yato aka ang puha nauki' 
Nabi Musa dolu, ya' umbangnga' dio la umpanoa 
umpetahpa' ingkänna ang kutula'?" 

1 Tahpana yatoo le'ba'mi Puang Yesus 
6 ullambang Le'bo' Galilea, bahtu' ang disanga 
Le'bo' Tiberias. ? Lambi'na bete', ya' ungngitang 
mai'di liu tau mampentindo'i aka' puhang sika 
naita pembabena ang mepusa'-pusa', umpabono' 
to makorong. ? Pihsananna dai'mi Puang Yesus 
di mesa tanete anna mohko'i sibaha-baha 
pahsikolana yaho. 4 Donetoo marungku'mi allo 
pa'rame-rameang Paskana to Yahudi. 2 Tahpana 
umbua' matanna Puang Yesus, ungngitaranne' 
mai'di liu tau sulei mallumba. Ya' ungngoaminte 
Filipus, "Umbang la dipangngallii andeang anna 
malai dipakandeing inde mai tau noa mai'dinna?" 
6 (Ampo' inang nainsammi Puang Yesus aka ang 
la nababe. Supung ungkutanai kale ta Filipus aka' 
la napangngitai umba noa kapampetahpa'anna.) 
7 Natimba'mi Filipus naoatee, "Ampo' moi la 
mosaho tau pa'sahtaungang dialliing andeang, 
datuke' la pantang inde pano tau mai'di moi 

poro napopantammi sisai'di'." 3 Mesa di alla'na 
pahsikolana ang senga' disanga Andreas, siullu'na 
Simon Petrus, ma'karang naoatee, ? "Aha inde 
ana' muane ang umbaha lima roti saohko' anna 
derua bau saohko', ampo' la napoakangkae' 
inde pano tau mai'di?" 10 Naoante Puang 
Yesus, "Suo asangngi ne tau mai'di umpahapa' 
ohko'na." Di hao yato di ongeang ang sika 
naongei mai'di lohpo ang mahasa diohko i. Ya' 
mohko' asammi yato tau mai'di umbai limang 
sa'bu muane mai'dinna, dake' diihsa' bahine 
anna ana'-ana'. 11 Pihsananna ungngalang yato 
roti Puang Yesus anna ma'kuhhu'sumanga'i dai' 
di olona Puang Alataala. Mane nasusa-susaing 
pano di tau mai'di. Yato bau nasusa-susa 

toe' napasiandeing. Ya' sika mandeing lambi' 
boho. 1? Tahpana boho yato tau mai'di, ya' 
ma'tula'mi Puang Yesus pano di pahsikolana 
naoatee, "Himpung asangngi ingkanna ang 
mela'bi. Dauntibeii." 13 Sika nahimpungnging 
yato ang mela'bi, ya' punnoke'ne' sampulo 
derua baki. 1 Tahpana naita yato tau mai'di 
inde pembabena Puang Yesus, ya' sika pusa'mi 
anna naoaite, "Ahana Diangnga'te' indee nabi 
ang masae liung diempei kasuleanna tama di 
lino." 15 Ampo' aka' nainsang Puang Yesus naoate 
sika pemala la napahsa mendahi tomarayamnaii, 
lambi' le'ba' namesa-mesa mendende dai' di 

mesa tanete ang mahulla-hulla. 1? Tahpana 
tempu' allo tuhungnging pahsikolana Puang 
Yesus naung di behing le'bo', 1” mane sika dai'i 
di lopinna anna sika lambangpngi la lubete' di 
Bohto Kapernaum. Donetoo malillimmi kalane 
aka' la benging, ampo' daloloke'ne' sule Puang 
Yesus umpelolai yato pahsikolana. 18 Menge 
sika ullambang le'bo', ya' merohong pepahi 
kayyang lambi' aha bombang. 1? Tahpana 
umbai unnung kilomete' sika umbose lopinna 
umpellei behing le'bo', ya' sika ungngitaranne' 
Puang Yesus mellao yaho di haho uhai. Ya' sika 
mahea' liung. ?? Ampo' ma'kara Puang Yesus 
pano diii naoatee, "Daummahea'a'! Kodi'ete' 
indee." 21 Ya' sika mahasang inahanna napadai' 
di lopinna. Donetoo tahpa sika ullambi' siang 
bohto ang inang la nakalambi'i. 22 Marondonnai 
yato tau mai'di tohho loloke'ne' di hipe yato di 
ongeang ang napengkalaoi pahsikolana Puang 
Yesus. Anna sika nainsang naoatee inang mesa 
supu lopi ang aha di hipe pehengi, dianto 

ang napake pahsikolana le'ba', ampo' daine' 
mempola Puang Yesus. 23 Pihsananna suleng 
sangngaka-sangngaka lopi di hipe mai di Bohto 
Tiberias anna napatohhoi di behing le'bo' 
sidungku' yato ang puha naongei tau mai'di 
ungngande roti ang nakuhhu'sumanga'i Puang 
Yesus. 2? Tahpana sika naita yato tau mai'di dai 

aha Puang Yesus di hipe, noa tunne' pahsikolana, 
ya' sika dai'mi di lopinnaii anna le'ba'i bete' di 
Kapernaum do napeang. ?? Tahpana yato tau 
mai'di silambi' Puang Yesus di hipe di tando 
bete'na Le'bo' Galilea, sika mekutanang pano 
naoatee, "O Tuang, tehte' sangngaka anna 
lambi'o sule done?" 2? Sika natimba'mi Puang 
Yesus naoaintee, "Kutula'ingkoa' setonganna 
nasuhung umpeang lelengnga'a' dai aka' 
ungngitakoa' tanda ang mepusa'-pusa' ang hali 
kubabe, ampo' aka' halikoa' kupakande lambi' 
boho. 2? Daumpengkahangnga' aka' pemalakoa' 
supu ullambi' andeang mentolinona ang la puha 
anna la bosi, ampo' diare' pengkahangkoa' 
anna malakoa' ullambi' andeang mendehatanna 
ang dai aha la puhanna anna dai aha la bosi 
ang la mala mebea katuhoang ang lambi' 
sapano-panona. Yato andeang Kodi' inde Ana' 
to Lino ang la mambeakoa', aka' puhama' 
nalanti' Ambeku Puang Alataala anna malai 
yato kubabe." 28 Mekutana bung yato tau 
mai'di naoatee, "Dahi aka ang la pahallu 
kibabe anna malaang umpamasannang Puang 
Alataala?" 29 Natimba' bung Puang Yesus 
naoaintee, "Noa indee pangngelo'na Puang 
Alataala: dianto pampetahpa'koa' mai di Kodi' 
ang nasuo mentama inde di lino." 3? Sika 

naoa buntee, "Ponna noa yatoo, ya' paitaiang 


6.31-37 431 


tanda anna malaang mampetahpa' mating di 
dio. Babeingkang tanda ang mepusa'-pusa!'! 

31 peneneanta dolu puha sika ungngande 
andeang ang disanga manna di hao di ongeang 
maka'dang, situhu' ang tiuki' yaling di Suha' 
Masero naoatee, 'Sika napakande roti ang 
tuhung yaho mai di suruka.' " 3? Ma'tula'mi 
Puang Yesus pano diii naoaintee, "Kutula'ingkoa' 
setonganna tadiaete' Musa ang mambeakoa' 
andeang yaho mai di suruka, ampo' Ambekuetee' 
ang mambeakoa', anna dianto yato andeang ang 
tahpa' si'da-si'da. 33 Aka' andeang ang mebea 
Puang Alataala, tuhung yaho mai di suruka 
anna dianto yato ang umbea katuhoang pano 

di to lino." 34 Sika naoantee, "O Puang, tungka 
pobea-beamang ne andeang ang ungngoaing." 
35 Mentimba'mi Puang Yesus naoatee, "Kodi'mito 
indee andeang ang mepatuho. Menna ang 

sule mampellambi'ia' danne' aha la manono di 
mendehatanna lambi' sapano-panona, anna 
menna ang mampetahpa' pano di Kodi' danne' 
la mahahang di mendehatanna lambi' sapano- 
panona. 3? Ampo' umba noa inang puhakoa' 
kutula'ing, dianto moinnakato ungngitama'a' 
ampo' daia' ungngaku umpetahpa'a'. 3” Ingkanna 
tau ang inang puhang napama'tantu Puang 
Alataala la mendahi to pentindo'ku la sika 
nalumbaa', anna tau yatoo dai la sika kupasule. 

38 Aka' nasuhung tuhungnga' yaho mai di suruka, 
tadia anna umpembabeingka' pangngelo'ku 
tobou Kodi', ampo' anna malaa' umpembabeing 
pangngelo'na ang mansuo?' sule. 3? Dianto anna 
malai ingkanna tau ang puha napama'tantu la 
mendahi to pentindo ku inang dai aha la kuhang 
moi poro la mesa, ampo' la sika kupatuho 
asang sumule ke lambi'mi katampa'anna 

lino. 4? Aka' inang dianto indee pangngelo'na 
Ambeku anna malai ingkanna tau ang puhang 
ungngita Ana' to Lino anna mampetahpa'i pano 
la ullambi' katuhoang sapano-panona anna la 
kupatuho sumule ke lambi'mi katampa'anna 
lino." # Napahandu'mi to Yahudi momAmmang 
didiona Puang Yesus tahpana sika nahingngi 
naoatee, 'Kodi'mito indee andeang ang tuhung 
yaho mai di suruka.' 4 Sioa-oaintee, "Tadiarakae' 
inde Yesus, ana'na Yusuf ang tainsang liua', 

noa tunne' indona tainsang toua' nei'? Ampo' 
akana la naoae'tee, 'Tuhung yahoa' mai di 
suruka'? " 43 Ya' sika naoaminte Puang Yesus, 
"DaumpomaAmmangnga!'. 4? Dai aha moi poro la 
mesa tau ang la mallumbaa' ke dai Kalaena Puang 
Alataala ang mansuoa' sule mambahaingka' di 
hao mai, anna yato tau ang la mallumbaa' la 
kupatuho sumule ke katampa'annang lino. 22 Aha 
tiuki' yaling di suha'na ingkanna nabi ang naoatee, 
'Ingkanna tau la napaturu Puang Alataala.' Dahi 

tau ang mellaya' pano di pepaturunna anna 
mampehingngii la sule nalumbaa'. 46 Kaha-kaha 
noa yatoo daete' dioatee ahang tau ang hali 
ungngita Puang Alataala, aka' tau ang haling 
ungngita Puang Alataala supunte' Yato ang nasuo 
sule. 47 Kutula'ingkoa' setonganna ingkanna tau 
ang mampetahpa' la ullambi'ne' katuhoang 
sapano-panona. #8 Kodi'mito inde andeang ang 
mepatuho. 22 Moinnakato yato peneneammua' 
haling sika ungngande roti manna di hao 

di ongeang maka'dang, ampo' tontong sika 
ungngolai kamateang. 7? Ampo' daine' noa yato 
andeang ang tuhung yaho mai di suruka. Tau 
ang ungngande yato andeang daine' la mate. 

51 Kodi'mito indee andeang ang mepatuho 

ang tuhung yaho mai di suruka. Inde andeang 
ang kuoaing dianto bale ang sule yaling mai di 
Kalaeku ang kubea pano di to lino. Kupanoa 
anna malai ingkanna tau ang mangngande la 
tuho lambi' sapano-panona." 3? Yato ingkanna 
to Yahudi sibehta-behta naoatee, "Umbane' 
are' indo la noa tau la mebea bale ang sule 
yaling mai di kalaena diande?" 33 Ma'tula'mi 
Puang Yesus pano diii naoaintee, "Kutula'ingkoa' 
setonganna ponna ke dakoa' ungngande baleku, 
Kodi' inde Ana' to Lino, anna ungngenu' hahaku, 
ya' inang dakoa' la ungngampui katuhoang 

ang setonganna. ?? Pano di tau ang ungngande 

baleku anna ungngenu' hahaku, ungngampui nei' 
katuhoang sapano-panona anna la kupatuho 
sumule ke katampa'annang lino. ?? Aka' baleku 
dianto supu andeang ang setonganna, anna 
hahaku dianto supu uhai dienu' ang setonganna. 
56 Menna-menna ang ungngande baleku anna 
ungngenu' hahaku la tohho yaling di Kalaeku anna 
la tohho touä' Kodi' yaling di kalaena. ?” Tuhoa' 
aka' Ambeku ang mansuoa' mentama inde di 
lino, aka' Dianto kasuleanna katuhoang. Ya' la noa 
tunto nei' ingkanna tau ang ungngande baleku 

la tuho aka' Kodi'. 23 Kodi'mito indee andeang 
ang tuhung yaho mai di suruka. Da' sinnoa yato 
andeang ang hali naande peneneammua', aka' 
moinnakato anna sika naandei ampo' tontongke' 
ungngolai kamateang. Ampo' tau ang ungngande 
inde andeang ang kuoaing la tuho nei' lambi' 
sapano-panona." 3? Noanto inde ang naoa Puang 
Yesus naonge mengei mampakuhu yaling di 
pa'sambayangang di hao di Bohto Kapernaum. 
60 Tahpana sika nahingngi to pentindo'na yato 
tula'na Puang Yesus, ya' mai'ding di alla'na ang 
mangngoatee, "Inde pepaturunna makahha' 
si'da-si'da! Dai aha ang la mambela mantuhu'i!" 
61 Nainsang toboe' Puang Yesus naoatee to 
pentindo'na momammang aka' unghingngi 
pepaturunna. Lambi' ma'tula' naoatee, 
"Tisikurakakoa' dio unghingngi yato tula'ku lambi' 

pemalakoa' umpellei kapampetahpa'ammu? 

62 Ya' akangnga'ne' la umbabe ke ungngitama'a' 
Kodi' Ana' to Lino sumule dai! di ongeangku 
ang inang kukasulei dolu? €? Setonganna 

Inaha Maseroetee' ang mebea katuhoang, 
tadiaete' kamatohoanna hupatau. Ingkanna 
inde ang kutula' mating di dioa' dianto tula'na 
Inaha Maserona Puang Alataala anna mala 
dioatee: tula' ang mepatuho. 64 Moinnakato 
noa aha siake'a' yaling di alla'-alla'mu ang dai 
mampetahpa'." (Natula' noa inde Puang Yesus 
aka' inang nainsammi mengkalao dolu menna 
yato tau ang dai mampetahpa' anna menna 
ang la mambalu'.) 2? Nalombungngike' tula'na 
naoatee, "Dianto suhunna anna kuoaingkoa'tee: 
dai aha moi poro la mesa tau ang la mallumbaa' 
ke dai Kalaena Ambeku mampama'tantu." 

66 Mengkalao donetoo, ya' mai'ding di alla'na 
to pentindo'na ang mampensaha'i anna dang 
naaku mentindo'. 2” Mekutanang Puang Yesus 
pano yato di sampulo derua pahsikolana 
naoatee, "La mao turakakoa' dio umpelleia'a'?" 
68 Mentimba'mi ta Simon Petrus naoatee, "O 
Puang, umba salangkang la kiola? Aka' yato 
tula'mu dianto tula' ang la mebaha pano di 
katuhoang sapano-panona. #9 Anna inang 
kiinsammi anna kipetahpa' kioatee Dionto To 
Masero ang nasuo Puang Alataala mentama inde 

di lino." 7? Naoa bunte Puang Yesus, "Darakae' 
Kodi' tobou Ko ang mampilleikoa' to sampulo 
deruakoa'? Ampo' moinnakato noa yatoo, 
aha mesa di alla'mua' setang!" 71 (Ang nahoa 
inde tula'na Puang Yesus, dianto ta Yudas, 
ana'na ta Simon Iskariot. Aka' moinnakato anna 
mentama toine' di kamesaanna sampulo derua 
pahsikolana, ampo' inang nainsammi Puang 
Yesus naoate dianto ang la mambalu'.) 

1 Puhai yatoo kalao-laong Puang Yesus di 

hao di Galilea. Dai naaku tohho di hao 
di Yudea aka' menge nasipeang-peangngi to 
pambahananna to Yahudi la napatei. ? Donetoo 
marungku'mi pa'rame-rameanna to Yahudi 
ang disanga pa'rame-rameang Mebansuli-suli. 
3 Naoaminte arinna, "Pelleing inde bohto anna 
maoo pano di Yudea umpepaitaing pano di 
pahsikolamu aka ang si umbabe. “ Aka' mesa tau 
ang pemala kainsangang daete' nababe membuni 
aka ang mala nababe. Ampo' napepaitarinte' 
pano di olona tau mai'di. Dahi ponna ke 
umbabeo ang mepusa'-pusa', ya' do pepaitaing 
di olona ingkanna tau di lino. Daumpembuni." 
> (Aka' datuke'ne' sika mampetahpa' yato 
arinnaii.) € Natimba'mi Puang Yesus naoatee, 
"Dake' lambi' tempoku mao dai' di Yerusalem, 
ampo' dioa' dio aha loloa' tempomu mao 
dai'. 7 Dakoa' dio nakahiri' to lino, ampo' Kodi' 

nakahiri'a', aka' kusa'bii umba noa pembabe 
karakena. 3 Diare' laomokoa' dio dai' ullumba 
pa'rame-rameang. Kodi' da' Ko la mao aka' 
dake' lambi' tempoku." ? Noanto inde tula'na 
Puang Yesus pano di arinna anna tohhoine' di 
hao di Galilea. 1? Tahpana le'ba'i arinna dai' di 
pa'rame-rameang, mengkalu'du tunne' Puang 
Yesus namesa-mesa le'ba' melola dai'. 1! Menge 
mellao yato pa'rame-rameang, mengene' yato 
to pambahananmna to Yahudi umpeang leleng 
Puang Yesus naoatee, "Umbarea'ne' naongei?" 
12 Laona tubunne' yato tau mai'di sikuti'-kuti' 
untula' Puang Yesus. Aha ang mangngoatee, 
"Tau mapia." Ampo' aha toe' ang mangngoatee, 
"Tadia tau mapia, aka' diaete' ang umpasahsa' 
lalang hupatau." 3 Ampo' dai aha moi poro la 
mesa tau ang bahani napekayyangngi ma'tula' 
moinnakato nasa'ding mapia, aka' mahea' pano 
di to pambahananna to Yahudi. 14 Tahpana 
lehang matangngang yato pa'rame-rameang 
Mebansuli-suli, ya' suleng Puang Yesus anna 
mentamai yato di tihampa' Dasang Ada'na 
Puang Alataala mampakuhu. 1> Ya' pusa' asammi 
yato ingkanna to pambahananna to Yahudi 
anna sika naoaitee, "Akana pake malae' inde 
tau manahang liu anna dae' aha mahsikola?" 

16 Mentimba'mi Puang Yesus pano diii naoatee, 
"Inde pepakuhungku tadia pepakuhu Kalaeku, 

ampo' pepakuhunna ang mansuo?' sule. 1” Tau 
ang pemala ungnginsang pangngelo'na Puang 
Alataala la nainsang naoatee inde pepaturungku 
sule yaho mai di Puang Alataala, dai sule yaling 
mai di Kalaeku tobou Koo. 18 Tau ang mampakuhu 
situhu' pihki' kalaena, dianto tau ang pemala supu 
undaka' kakeangka'ang kalaena. Ampo' tau ang 
undaka'ing kakeangka'anna ang mansuo, dianto 
tau ang tahpa' tula'na anna dai aha pa'bulitu' 
yaling di inahanna. 1? Darakate' puhamokoa' 
natula'ing Nabi Musa pahentana Puang Alataala? 
Ampo' daia' ungngaku umpehingngii. Anna 
dinoa pemalakoa' umpateia!" 20 Ma'karang yato 
tau mai'di naoatee, '"Tahta'o! Pake mennaraka 
Dio la mampateio?" 21 Natimba' bung Puang 
Yesus naoatee, "Mesa supu pengkahangang ang 
kubabe di allo katohhoang ampo' dia tubungnga' 
dio umpopusa'. 2? Nabeakoa' atohang Nabi 
Musa didiona kapotilleang lambi' moi di allo 
katohhoang untillemokoa' tau. Setonganna yato 
atohang inang mengkalaoete' di hao mai di 
peneneantaa' dolune' andana Nabi Musa. 23 Dahi 
ponna mesa tau malae' ditille di allo katohhoang 
situhu' atohanna Nabi Musa, ya' akana 
keaha'koa' ke umpabono' si'da-si'daa' tau di allo 
katohhoang? 2? Daunghohto'a' tau senga' situhu' 
aka ang landa' ungngita, ampo' hohto'i situhu' 
katahpa'ang anna kapara-paraang." 22 Donetoo 

ahang sangngaka-sangngaka to Yerusalem 
situla'-tula' naoatee, "Tadiarakate' Diang inde 
tau ang pemala sika napatei? 2? Itarea', menge 
tomande' beba' ma'tula' anna dai aha moi la 
mesa tau ang bahani mansangkai. Darakate' 
nainsang si'da-si'dang to pambahanantaa' 
naoatee, Dianto inde To Dilanti' la Mepasalama'? 
27 Ampo' situhu' ang tainsangnga' dai aha mesa 
tau ang mangnginsang didiona kasuleanna 

To Dilanti' la Mepasalama', anna indene' tau 
tainsangnga' nei' umba nakasulei." 23 Donetoo 
menge mampakuhu Puang Yesus yaling di Dasang 
Ada', ya' ma'tula'mi napekayyangngi naoatee, 
"Ungnginsang si'daraka umba kukasulei? Ampo' 
setonganna inde kasuleangku tadiaete' baha 
inahangku, ampo' nasuhung sulea' aka' aha 

ang mansuoa', anna Yato ang mansuoa' tahpa' 
si'da-si'da ampo' daia' ungnginsang. ?? Kuinsang 
Kodi' menna yato To Maroho, aka' Dianto ang 
kukasulei anna Dianto ang mansuoa' sule." 

30 Donetoo yato tau mai'di sika pemala la unsahka 
Puang Yesus, ampo' dai aha moi la mesa tau ang 
mangnganti aka' dake' lambi' tempona. 3? Ampo' 
aha sia tunne' mai'di tau ang mampetahpa' anna 
ma'tula'i naoatee, "Ponna ke hapang mane la 
sulei yato To Dilanti' la Mepasalama', ya' umbai 
inang daete' la umbabe tanda ang mepusa'-pusa' 
londo puha nei' andana ang nababeng inde 

tau." 3? Yato to Farisi unghingngi tau mai'di 
sibehta-behta didiona Puang Yesus. Lambi' 
mopahtuyu sibaha kapala-kapala imang anna 
unsuoi yato sangngaka-sangngaka to pandaka 
Dasang Ada'na Puang Alataala do unsahka 
Puang Yesus. 33 Ma'tula'mi Puang Yesus pano 

di tau mai'di naoatee, "Sampai'dang supu la 
yalingnga' di alla'-alla'mua'. Dang masae anna la 
sumulema' dai' di Dia ang mansuoä' sule. 34 La 
maokoa' sikapeang undaka'a' ampo' da'a' aha 
la ullambi', aka' yato ongeang ang la kuongei 
daia' dio mala umpentama." 3? Sikutana-tanaing 
yato sangngaka-sangngaka to Yahudi naoatee, 
"Umbarakae' are' indo la naola anna la dae' 
mala diita? La aharakae' pahtuyunna mao 
pano di bohto makahao di alla'na tau senga' 
ang tadia to Yahudi anna mampaturui di hao? 
36 Aka bahtuanna indo naoatee, 'La maokoa' 
sikapeang undaka'a' ampo' da' aha la ullambi',' 
anna 'Yato ongeang ang la kuongei daia' dio 
mala umpentama'?" 37 Tahpana lambi' allo ang 
handang katampa' yato di pa'rame-rameang, 
bahtu' mala dioatee allo ang handang matanna, 
ke'de'mi Puang Yesus di alla'-alla'na tau mai'di 
anna mekohai naoatee, "Menna ang mahahang, 
maio lumbaa' anna kupaenu'o! 33 Pano di tau 
ang mampetahpa' pano di Kodi' aha Bahtakara 
Dehata ang naoatee, 'Yaling mai di inahanna 

la loleng timbu ang la mebea katuhoang.' " 

39 (Ang napihki' Puang Yesus lambi' ma'tula' noa 
indee, dianto Inaha Masero ang la natahimbo 
ingkänna tau ang mampetahpa' pano. Aka' yato 
Inaha Masero dake' aha dipatuhungnging aka' 
dake' tiängkä' dai' di suruka Puang Yesus sitonda 
kamatandeang.) 40 Aha sangngaka-sangngaka 
tau ang umpehingngii yato tula'na Puang Yesus 
anna sika naoaitee, "Ahana inang Diante' indee 
yato Nabi ang didandi la sule." 4t Aha piha ang 
mangngoatee, "Umbai Diante' inde To Dilanti' 

la Mepasalama'!" Ampo' aha sia tunne' ang 
mangngoatee, "Pake umbanne' la noa To Dilanti' 
la Mepasalama' la sule di hao mai di Galilea? 

42 Aka' yaling di Suha' Masero aha tiuki' naoatee 
To Dilanti' la Mepasalama' la sule yalingngete' 
mai di peänä'anna Tomaraya Daud di hao mai 
di Bohto Betlehem, bohtona Tomaraya Daud." 
43 Donetoo kende'mi kasibehtaang di alla'na tau 
mai'di didiona Puang Yesus. ^4 Aha sangngaka- 
sangngaka di alla'-alla'na pemala la unsahka 
Puang Yesus, ampo' moi mesa tau dai aha 
mangnganti. # Tahpana sumule yato to pandaka 
Dasang Ada'na Puang Alataala ang sika nasuo do 
unsahka Puang Yesus, ya' sika mekutanang yato 
kapala-kapala imang anna sangngaka-sangngaka 
to Farisi naoatee, "Akana daia' umbaha sule?" 
46 Mentimba'mi yato to pandaka naoatee, "Mane 

diangki' unghingngi mesa tau mampakuhu noa 
yatoo!" 4? Mekutana bung yato to Farisi naoatee, 
"Umbai nabulingngi tumokoa' dio pepakuhunna! 
48 La aharaka di alla'na to pambahanantaa' 
bahtu' kita' to Farisi ang mampetahpa' pano? 
49 Kusanga dai la aha! Ampo' inde pano ingkanna 
tau ang dai ungnginsang Atohanna Musa lambi' 
mampetahpa' pano, ahana inang la tilaka 
nei'!" 50 Di alla'na yato sangngaka-sangngaka 
to Farisi aha ang disanga Nikodemus. Inde 
Nikodemus dianto ang hali umpellambi'i Puang 
Yesus. Ma'karang pano di solana naoatee, 
51"Qa' solasohong, situhu' Atohanna Musa 
ang tainsangnga', dai mala ditahungkung mesa 
tau ke dake' dihingngi anna diinsang aka ang 
sala nababe." 3? Sika natimba'mi naoaintee, 
"To Galilea turakako dio? Pahehsa manahpao 
Suha' Masero, lambi' la ungnginsang ungngoatee 
daete' aha mesa nabi la sule di hao mai di 
Galilea!" 53 Donetoo ingkanna tau sumule 
asammi pano di dasannaii. 

1 Ampo' le'ba'ne' Puang Yesus bete! di 
8 Tanete Zaitun. ? Tahpana marondomna di 
buhka' baya tama bumi Puang Yesus di Dasang 
Ada'na Puang Alataala. Ya' suleng mai'di liu 
tau mallumba. Umpapiang ohko'na Puang 
Yesus anna napahandu'i mampakuhu. ? Suleng 
sangngaka-sangngaka to pampakuhu ada' anna 

to Farisi umposola mesa bahine ang sika nalambi' 
membabe tasampa' anna napake'de'i yaling 

di tangnga-tangnganaii, “ mane sika ma'tula'i 
pano di Puang Yesus naoatee, "O Tuang, inde 
bahine aha tau mallambi' lella' sikamahoi tadia 
muanena. ? Situhu' ang mepaturuing Nabi 
Musa, bahine ang noa indee pahallu disaleba'i 
batu lambi' mate. Dahi dinoa umba Dio noa 
situhu' pihki'mu, Tuang?" ë (Nasuhung sika 
naoa aka' pemala sika umpeang lalang anna 
malai unsahka Puang Yesus ke sala timba'i.) 
Ampo' dai aha ma'kara Puang Yesus, supung 
moluhku-luhku mangnguki' naung di tampo 
umpopeuki' hangka'na. 7 Ampo' aka' tuhtuang 
sika napa'kutana-tanai, ya' umbua'mi baa'na 
anna ma'karai naoatee, "Mennakoa' ang unsanga 
kalaemu dai aha dosammy, ya' dionto ang 
handang dolu mala unsaleba' inde bahine." 

8 Puhanna naoa yatoo, moluhku-luhku bung 
sumule anna mangnguki' boi naung di tampo. 
3 Sika unghingnginna tula'na Puang Yesus, 

ya' laonang mono' simesa nakadoluangngi to 
baha'naii lambi' naderuarang supu Puang Yesus 
sibaha yato bahine ang menge moke'de'-ke'de' 
lolo di hao di ongeamna. !? Ya' umbua' bung 
baa'na Puang Yesus anna ungkutanaii yato 
bahine naoaintee, "Umbae' sika naola yato tau 
mai'di? Dae' aha ang mantahungkungngo?" 

11 Mentimba'mi yato bahine naoatee, "Dae' 

aha, Tuang." Naoa buminte Puang Yesus, 
"Mapiantoo. Ponna noa, ya' datura'to Kodi' 

la mantahungkungngo. Diare' laomo anna 
damong umbabe sala bou dosa." 1? Ma'tula' 
bung Puang Yesus pano di tau mai'di naoatee, 
"Kodi'mito ballo yaling di lino. Menna ang 
mantindo'a' dai la mellao yaling di kamalillingang 
ampo' la ungngampui ballo ang la mamballoi 
pano di katuhoang." 33 Sika naoante yato to 
Farisi, "Dinoa unsa'bii tobouo Dio Kalaemu. Ne 
kasa'biammu dai tahpa'." 14 Mentimba'mi Puang 
Yesus naoatee, "Moinnakato unsa'bii toboua' 
Kodi' Kalaeku, ampo' inde kasa'biangku tahpa', 
aka' kuinsang Kodi' umba ang kukasulei anna 
umba la kuola. Ampo' daia' dio ungnginsang 
didiona yatoo. 1? Manghohto'koa' dio situhu' 
pihki' to lino, ampo' Koo Kodi', da' Ko manghohto' 
noa yatoo pano di moi poro la mesamo tau. 

16 Anna ponna ke manghohto'2', ya' tahpa'ete' 
yato panghohto'ku, aka' dai kumesa, ampo' 
sibahaa' ang mansuoä' sule. 17 Yaling di Atohanna 
Musa aha tiuki' noa indee: Kasa'biang ang 
nasa'bii derua tau dianto ang diangka' tahpa'. 

18 Dahi ponna noa yatoo, ya' tahpa'ete' disanga 
kasa'biang didiona Kalaeku, aka' deruang ang 
mansa'bii, dianto Kodi' Kalaeku anna Ambeku 
ang mansuoa' sule." 19 Sika mekutanang 

naoatee, "Umbaraka Dio naonge ambemu?" 
Mentimba'mi Puang Yesus naoatee, "Moi Kodi', 
londonang Ambeku daia' ungnginsang. Aka' 

ke la ungnginsangnga'a' nei', tantunte' anna 
ungnginsang toukoa' nei' Ambeku." 2? Ingkanna 
indee natula' Puang Yesus naonge mengei 
mampakuhu sidungku' pahti derema yaling 

di Dasang Ada'na Puang Alataala. Ampo' dai 
aha moi poro la mesa tau ang mansahka aka' 
dake' lambi' tempona. 21 Nalombungngike' 
tula'na Puang Yesus pano diii naoatee, "La 
maoa' lambi' la unsipeang-peangngia', anna 
yato ongeang ang la kuongei daia' dio mala 
ullumba. Ampo' lambi'koa' mate inang dai aha 
la diampungngi dosammu." 22 Sipa'kara-karang 
yato to pambahananmna to Yahudi naoatee, 
"Umbai mopahtuyu la mentuyo lambi' naoatee 
yato ongeang ang la naongei mao daia' kita' mala 
talumba." 23 Ma'tula' bung Puang Yesus pano 
diii naoatee, "Dioa' dio sule yalingkoa' dio mai di 
lino, ampo' Kodi' tadiaa' Kodi' to lino. 24 Dianto 
suhunna anna kuoaingkoa'tee, 'Lambi'koa' 
mate inang dai aha la diampungngi dosammu,' 
aka' daia' ungngaku umpetahpa'a' ungngoatee 
Kodi'mito indee To Dilanti' la Mepasalama'." 

25 Sika mekutanang pano naoatee, "Mennarakako 
Dio setonganna?" Mentimba'mi Puang Yesus 
naoatee, "Dang aha kunamna la kupa'tula'ikoa' ! 

26 Setonganna mai'di si'da-si'da kaha-kaha 
didiomua' ang pemala kutula' anna kuhohto'. 
Ampo' umpehingngiia' supu kabohtuanna ang 
mansuoa' sule, aka' Dianto ang tahpa' anna mala 
dipetahpa', anna ingkanna ang kuhingngi yaho 
mai dianto ang kupalambi' tama di lino." 27 Yato 
tau mai'di dai sika napahang aka ang menge 
natula' Puang Yesus, dianto didiona Puang 
Alataala Ambena. 28 Dianto anna ma'tula'mi 
Puang Yesus pano diii naoatee, "Ponna 
puhamokoa' untoke' Ana' to Lino, dianto Kodi', 
dai' di kayu sitambeng, mane ungnginsangngia' 
pole' Kodi'mitoo indee Ang Tontong Aha. Anna 
la ungnginsang toia' umba noa da' membabe 
situhu' pangngelo'ku ampo' mampakuhua' 
situhu' aka ang puha napakuhuingka' Ambeku. 
23 Dianto ang mansuoa2' sule anna tontongnga' 
naposolai lolo. Dä' aha napamesa aka' 
membabe loloa' situhu' pangngelo'na." 

30 Pyhanna natula' asang Puang Yesus ingkanna 
yatoo, ya' mai'ding tau mampetahpa' pano. 

31 Ma'tula'mi Puang Yesus pano di to Yahudi 
ang mampetahpa'mi naoaintee, "Ponna ke 
umpentokei si'da-si'damokoa' pepakuhungku, 
ya' la kuangka' to pentindo'ku si'damokoa'too, 
32 anna la ungnginsangkoa' aka ang tahpa' 
didiona Puang Alataala lambi' la dipabeba'koa'." 
33 Sika mentimba'mi naoatee, "Kami' indee 

peana'annaang Abraham anna dai aha di 
alla'ki' moi poro mesa tau ang mendahi sabua'. 
Dahi, aka ne nalahe' tula'mu ungngoate, 'La 
dipabeba'koa"'?" 34 Naoa bunte Puang Yesus 
pano diii, "Kutula'ingkoa' setonganna tau 

ang umbabe dosa tontong naposabua' dosa. 
35 Mesa sabua' daete'ne' tihekeng lolo yaling 
di kasanghapuang, ampo' ana' nei' tihekeng 
lolone' yaling. 3 Dahi noa tungnga' dio, ponna 
ke mampetahpa' si'da-si'dakoa' pano di Kodi' 
dianto Ana', ya' la kupabeba'koa', lambi' 
beba' si'da-si'dakoa'. 3” Kuinsang kuoatee 
peana'annakoa' Abraham, ampo' aka' daia' 
ungngaku umpehingngii pepakuhungku, lambi' 
pemalakoa' umpateia'. 38 Samai ang kuita 
nababe Ambeku, dia tunto Kodi' ang kutula'. 
Noa tungnga' dio aka ang napakuhuingkoa' 
ambemu, dia tung nga' dio umbabe." 39 Sika 
mentimba'mi naoatee, "Ambeki' dianto 
Abraham." Naoa sala buminte Puang Yesus, 
"Ponna inang ana'na si'dakoa' Abraham, ya' 
tantunte' anna la umpembabeingkoa' aka ang 
puha nababe Abraham. 4? Ampo' akaa' dio 
umbabe? Pemalakoa' umpateia', moinnakatoo 
anna kupalambi'ingkoa' aka ang tahpa' ang 
kuhingngi yaho mai di Puang Alataala Ambeku. 
Anna nea' pembabemu daete'ne' aha nababe 
Abraham. 41 Dahi umpembabe toboingkoa' dio 

aka ang nababe ambemu toboua' dio." Sika 
mentimba'mi naoatee, "Tadiaang ana' bule. 
Supung mesa Ambeki' dianto Puang Alataala." 
42 Sika naoa bumintee Puang Yesus, "Ke la inang 
ana'na si'dakoa' Puang Alataala, ya' tantunte' 
anna umpakamayaa!'. Aka' Kodi' sule yahoa' mai 
di Puang Alataala: da' sule aka' pangngelo'ku 
tobou Kodi', ampo' nasuhung sulea' aka' nasuoa'. 
43 Akaboi anna daia' ungnginsang yato ang 
kutula'? Aka' inang daia' mala ungnginsang! 

44 Aka' 3na'namokoa' ambemu Pongkahana 
setang! Dianto to papateang mengkalao dolu 
anna si ungkahiri' katahpa'ang. Yaling di kalaena 
dai aha katahpa'ang. Si ma'loseng-loseng 
situhu' kau'na, aka' inang to pa'loseng-loseng 
anna ambena ingkanna to pa'loseng-loseng. 
Anna didionaa' dio, si ungkara'i umbabe 

samai pembabe karakena. ^ Dahi dinoa, 

aka' kutula'ingkoa' katahpa'ang, dianto anna 
daia' ungngaku mampetahpa' pano di Kodi'. 

46 Kusanga daia' aha di alla'mu ang la mala 
mantanda'a' umbabe dosa. Dahi akaboi anna 
daia' ungngaku umpetahpa'a' ke kutula'ingko 
yato aka ang tahpa'? ^’ Tau ang mendahi 
petauanna Puang Alataala umpehingngiietee' 
ingkanna tula'na Puang Alataala, ampo' dioa' 
daia' ungngaku umpehingngii, aka' tadiakoa' 
petauanna." 48 Mekutanang yato ingkanna to 

Yahudi pano di Puang Yesus naoatee, "Salaraka 
ke kioaingkotee: Dionto ne mesa to Samaria ang 
napentamai setang?" 4 Mentimba'mi Puang 
Yesus naoatee, "Da' napentamai setang, supung 
umpa'kayyangngia' Ambeku, ampo' daia' dio 
ungngaku umpa'kayyangngia'. 3? Da' umpeang 
lalang anna malaa' dipa'kayyangngi, ampo' aha 
ang mampeangngingka' anna Dianto ang la 
manghohto'. 21 Kutula'ingkoa' setonganna tau 
ang untuhu'i pepakuhungku inang daine' aha 

la ungngolai kamateang." 22 Sika naoa buntee, 
"Dinoa kiinsang liung pole' kioatee napentamaio 
setang! Aka' ungngoae Diotee, 'Tau ang untuhu'i 
pepakuhungku inang daine' aha la ungngolai 
kamateang.' Ampo' akana matee' Abraham anna 
ingkanna senabiang dolu? ?3 Dahi unsangarakako 
Kalaemu mayahoang puha andana Abraham 
anna senabiang ang puhang mate dolu? Bahtu' 
mennarakato la umpasinnoaing Kalaemu?" 

54 Mentimba' bung Puang Yesus naoatee, "Ke 

la hapangannai umpa'kayyangngi toboua' Kodi' 
Kalaeku, ya' setonganna dai aha kunanna. 
Ampo' ang mampa'kayyangngia' dianto Puang 
Alataala Ambeku, ang unsanga Ambemu toua' 
dio, ?? moinnakato anna daia' dio ungnginsang. 
Ampo' kuinsang Kodi'. Hapanganna ke kuoaitee, 
dai kuinsang menna Yatoo, ya' losenda'te' 
disanga, kupensinnoaikoa'. Dahi kuoate dinoa, 

kuinsang si'da-si'da menna Yatoo anna kutuhu'i 
ingkanna tula'na. > Kahsi liu ambemua' Abraham 
tahpana la ungngita allo kasuleangku, anna 
yatoo puhang naita lambi' kahsi liu nasa'ding." 
57 Sika mekutana bung yato to Yahudi naoatee, 
"Umbang Dio noa la hali sangkao ungngita 
Abraham anna moi takanna'i limampulo 
pahiamammu?" 33 Mentimba'mi Puang Yesus 
naoatee, "Kutula'ingkoa' setonganna dolunna 
dahi Abraham, inang ahama' Kodi' Ang Tontong 
Aha." 39 Ya' sika pantammi ungngala batu la 
nasisaleba'-leba'i, ampo' tahpa membuni Puang 
Yesus anna le'ba'i umpellei yato Dasang Ada'na 
Puang Alataala. 

1 Menge mellao Puang Yesus, ungngitang 

mesa tau ang buta suka' dahinna. 
2 Mekutanang pahsikolana pano di Puang 
Yesus naoatee, "O Tuang, akana butae' indo 
tau suka' dahinna? Ahanaraka aka' kasalaanna 
toboe', bahtu' kasalaannaraka to baha'na anna 
noai?" 3 Natimba'mi Puang Yesus naoatee, 
"Tadia aka' kasalaanna, tadia toi kasalaanna 
to baha'na; ampo' nasuhung butai anna malai 
tandaang kakuasaanna Puang Alataala yaling 
di kalaena. “Ingkanna pengkähänganna To 
mansuoa' pahallua' tapembabeing akinna 
mabayake'. Aka' mengeng la bengi anna dai 
tau mala mengkahang. ? Akinna dinneka' 

di lino Kodi'mito ang mendahi ballo ang la 
umballoi ingkanna to lino." 6 Puhai ma'tula' 
Puang Yesus, ya' mentingkurung naung di 
tampo, mane napasiuya'i lambi' menghehsa' 
anna naalai napapano di matanna yato to 
buta 7 anna naoaintee, "Laomo pendea' pano 
di Limbeng Siloam." ('Siloam' bahtuanna: to 
disuo.) Ya' le'ba'mi inde to buta do mendea'. 
Tahpana sumule, ya' paitang yato to buta, 
ampo' le'ba'mine' Puang Yesus. 3 Tahpana 
nasiita-itai sola bohtona anna tau senga' ang si 
mangngita dolu kapalau-lau, ya' situla'-tula'mi 
naoatee, "Diarakate' inde tau ang si biasa taitaa' 
mohko' kapalau-lau?" 9 Ahang piha tau ang 
mangngoatee, "Tungka diantoo." Ampo' aha toe' 
piha ang mangngoatee, "Tadiaete'. Ahanaete' 
sinnoa hupanna." Ya' ma'tula' tubunne' kalaena 
yato tau naoatee, "Kodi' si'dantoo." 10 Sika 
nakutanaing naoaintee, "Umbae' noa anna 
pake malao paita?" 11 Natimba'mi naoatee, 
"Tau ang disanga Yesus ungngala sai'di' tampo 
anna napapenghehsa'i, mane napapanoingka' 
di matangku. Mane nasuoa' mao mendea' 
pano di Limbeng Siloam. Ya' do mendea' 

si dama". Puhai yatoo, ya' malama' paita." 

12 Sika nakutanai bumi naoatee, "Ya' umbang 
yato tau?" Natimba'mi naoatee, "Ya' dante' 
kuinsang." 13 Donetoo sipatu allo katohhoang 

naongei Puang Yesus umpapenghehsa' tampo 
ang napake umpapennenne' yato to buta. 
Dianto anna dibahang yato to buta dolu ang 
mennenne'mi pano di olona to Farisi aka' sika 
pemala napahehsa. 14 (9:13) 5 Mekutanang 
yato to Farisi pano, didiona umba noa anna 
malai paita. Ya' mentimba'mi naoatee, "Yato 
tau umpapenghehsa' tampo mane napadehke'i 
pano di matangku. Puhai yatoo, maoma' kudeai'i, 
ya' malama' mennenne'." 16 Ahang sangngaka- 
sangngaka di alla'na to Farisi ang mangngoatee, 
"Daete' sule yaho mai di Puang Alataala yato 
tau, aka' dai umpa'kayyangngi allo katohhoang." 
Ampo' aha toe' piha ang mangngoatee, "Ya' 
umbanne' noa mesa to madosa la mala umbabe 
tanda ang mepusa'-pusa' sinnoa ang nababe?" 
Donetoo kende'mi kasibehtaang di alla'naii. 

17 Sika mekutana salang yato to Farisi pano 
naoaintee, "Dahi umba dio noa pihki'mu didiona 
yato tau?" Mentimba'mi naoatee, "Dianto mesa 
nabi." 18 Ampo' yato sangngaka-sangngaka to 
pambahananmna to Yahudi dai napetahpa' ke 
inang buta si'dai yato tau mengkalao dolu, 
dinoarang mane mennenne ii. Dianto anna 

sika napapetambaing to baha'na yato tau, 

19 anna mekutanai pano naoaintee, "Tahpa' 

si daraka inde ana'mu inang buta mengkalao 
dahi? Dahi umba noa anna malai paita dinoa?" 

20 Mentimba'mi yato to baha'na naoatee, "Ahana 
inang ana'ki' indee anna inang buta mengkalao 
dahi. 2t Ampo' dai kiinsang umba noa anna 
malai paita dinoa anna datoi kiinsang menna 
ang mampapennenne'. Kutanai toboia' dio, aka' 
kayyammi nei' anna nainsang tubunne' aka ang 
la natula'." 2? Nasuhung ma'tula' noa yato to 
baha'na, aka' mahea' pano di to pambahananna 
to Yahudi, ang puhang sipahtuyu-tuyu la 
ullahang tau mentama di pa'sambayangang 
ang ungngakui Puang Yesus naoatee, "Dianto 
To Dilanti' la Mepasalama'." 23 Dianto anna 
ma'tula'mi supu yato to baha'na naoatee, 
"Kutanai toboia' dio pano, aka' kayyammi nei' 
anna nainsang tubunne' aka ang la natula'." 
24Ya' sika untambai salang yato tau ang buta 
dolu anna naoaintee, "Pa'tula'o dinoa di olona 
Puang Alataala didiona aka ang setonganna. 
Kiinsang kioatee yato tau ang mampabono'o 
mesa to madosa." ?? Mentimba'mi naoatee, 
"Ponna ungngoaa'tee 'Madosa yato tau,' ya' 
danto ko kuinsang. Supung kuinsang kuoatee 
butaa' dolu ampo' paitama' dinoa." ?? Sika 
mekutana bung naoatee, "Aka nababe pano 
di dio lambi! malao paita?" ?” Mentimba'mi 
naoatee, "Puhamokoa' kutula'ing ampo' daia' 
ungngaku umpehingngii. Akana la pemala 
burakoa' ditula' salaing? Pemala turakakoa' 

dio mendahi to pentindo'na?" 28 Ya' sika 
nasitungo-tungoing anna naoaintee, "Dio tobou 
dio to pentindo'na. Kami' to pentindo'naang 
kami' Musa! ?? Kiinsang umba noa Puang Alataala 
puha umpa karai Musa, ampo' didiona yato tau, 
daine' kiinsang hambu apinna." 3? Mentimba'mi 
naoatee, "Kukapusa'ikoa' la dai ungnginsang 
hambu apinna anna ungngitangnga' aka ang 
nababe pano di kalaeku. 21 Tainsangnga' umba 
noa Puang Alataala dai umpehingngii to madosa, 
ampo' pano di tau ang mampa'kayyangngi anna 
ang mampembabeing ingkanna pangngelo'na 
napehingngii nei'. 3? Mengkalao dolu dake' aha 
tahingngia' mesa tau la mala umpabono' to buta 
ang buta mengkalao dahi. 33 Ponna dai sule yaho 
mai di Puang Alataala yato tau, ya' daete' mala 
la umbabe aka-aka siamo." 34 Sika naoamintee, 
"Aka? Dio inde mesao to madosa si'da-si'da 
mengkalao dahi. Lungkang la umpaturuang?" 
Donetoo sika nahambai siang yaling mai di 
pa'sambayangang. 3? Napekahebang Puang Yesus 
yatoo. Pihsananna maong do napeang anna 
nakutanaii naoaintee, "Umpetahpa'rakako Ana' 
to Lino?" 36 Mentimba'mi naoatee, "Mennakae' 
ne ang dioaing, Tuang? Painsangngia' anna 
malai kupetahpa'." 37 Ma'tula'mi Puang Yesus 
pano naoatee, "Dai ungngita kale yato ang 
ungngoaing, ampo' mengemo sipa'kara dinoa, 

aka' Kodi'mite' indee." 33 Mentimba'mi yato tau 
naoatee, "Kupetahpa', Puang." Puhai naoa, ya' 
malimuntu'mi di tingngayona menomba. 3? Naoa 
buminte Puang Yesus, "Inde kasuleangku tama 
di lino dianto anna malaa' manghohto.. Sulea' 
umpapennenne' tau ang ungnginsang kalaena 
buta, sibaha umpakalesoing tau ang unsanga 
kalaena paita anna malai nainsang naoate buta 
di mendehatanna." 40 Yato tula'na Puang Yesus 
nahingngi sangngaka-sangngaka to Farisi ang di 
hao donetoo, lambi' sika mekutana pano di Puang 
Yesus naoatee, "Ponna noa nee, ya' unsanga 
touang kami' to buta?" 4t Sika natimba'mi 
Puang Yesus naoaintee, "Ke la dakoa'ne' inang 
unsanga kalaemu paita di mendehatanna, ya' 
mala dioatee dakoa' kekasalaang. Ampo' aka' 
unsangakoa' kalaemu paita, lambi' tontongkoa' 
kekasalaang." 

1 Nalombungngike' tula'na Puang Yesus 
10 naoatee, "Kutula'ingkoa' setonganna 
ponna ke ahai tau ang mentama di hala domba, 
anna dai mangngola baba ang si biasa diola 
tama, ampo' lumelene' dai' di hala, ya' tau 
yatoo setonganna to pabokoetee' bahtu' tau 
karake. ? Ampo' panone! di tau ang mentama 
mangngola baba, dianto yatoo to pangkambi'. 
3 Pano di tau ang noa indee, la nabuhkeiinne' 
baba yato to pandaka anna malai naola tama. 

Inde tau la untambai simesa-mesa ingkanna 
dombana situhu' sanganna anna napasohongpngi. 
Noa tunne' yato dombana la umpehingngii 
kamahamna yato to pangkambi'. “Ponna ke 
napasohong asammi yato ingkanna dombana, ya' 
mellaong yato to pangkambi' nakadoluangngi, 
anna yato dombana la mentindo' aka' nainsang 
napekamaha. ? Ampo' pano di tau senga', 
daine' la napentindo'i yato domba, supung la 
sisaha'-saha' napellei, aka' dai biasa nahingngi 
kamahanna." 8 Ingkanna indee natula' Puang 
Yesus pano diii yaling di pohapangang, ampo' 
dasiang sika napebahtuang aka yato ang 
natula'. 7 Nalombungngike' tula'na Puang Yesus 
umpakaleso yato pohapanganmna naoatee, 
"Kutula'ingkoa' setonganna Kodi'mito indee 
sihapang babana yato hala domba. 3 Ingkanna 
to pampakuhu senga' ang mampendoluia' sule 
diangka'ne' to paboko anna tau karake. Anna 
yato ingkanna domba dai napehingngii. ? Kusulei 
salake' kuoatee: Kodi'mito indee baba. Menna 
ang mentama naolaa' dianto ang la salama' 
sihapang domba ang beba' lutama luyaling mai 
anna la ullambi' andeang. 1? Kasuleanna to 
paboko dianto anna malai maboko, papateang 
anna pakarakeang. Ampo' kasuleangku Kodi', 
dianto anna malai ingkanna tau ullambi' 
katuhoang anna yato katuhoang dai aha 

nakalala'i. 11 Kodi'mito indee to pangkambi' ang 
handang mapia. Ang dioainte to pangkambi' ang 
handang mapia dianto ang umbeho sungnga'na 
anna malai salama' yato ingkanna dombana. 

12 Tau ang disahoi mangkambi', ang tadia puanna 
yato domba, la le'ba'ete'ne' lumumpa' umpellei 
yato domba ke ahai sule olo'-olo' peande. Lambi' 
yato domba la naande anna napasisaha'-saha' 
yato olo'-olo' peande. 13 Nasuhung napanoa 
yatoo aka' supung nainsang untahimbo sahona. 
Dianto anna dang undakai manahpa yato 
pangkambi'na. 14 Kusulei salake' kuoatee: 
Kodi'mito indee to pangkambi' ang handang 
mapia. Umbehoa' sungnga'ku anna malai salama' 
yato pangkambi'ku. Aka' sika kuinsang yato 
ingkanna dombaku anna nainsang toua' nei", 
sinnoa nainsangnga' Ambeku anna kuinsang tou 
nei'. 15 (10:14) 16 Ahake' dombaku ang senga' ang 
dake' mentama di pa mesaanna inde dombaku 
ang aha dinoa. Dia tuntone' yatoo pahallu 
kutehte anna sika la umpehingngii kamahangku, 
lambi' la sika ma'mesa toe' anna mempakoi 
tama inde di dombaku ang ahang dinoa untuhu'i 
mesa to pangkambi'. 1 Nakalemuia' Ambeku 
aka' sadiaa' la umbeho sungnga'ku, mane kualai 
sumule. 18 Dai aha mesa tau la manghampa'ia'. 
Yato kubeho aka' pampemalangku tobou Kodi'. 
Ma'kuasaa' kubeho anna ma'kuasa toua' kuala 


10.19-27 458 


sumule. Dianto indee durungang ang kutahimbo 
yaho mai di Ambeku." 19 Donetoo kende'mi 
kasibehtaang di alla'na to Yahudi aka' unghingngi 
tula'na Puang Yesus. ?? Lambi' ahang piha ang 
mangngoatee, "Daumpehingngiia' indo tau, aka' 
umbai napentamaiete' setang, ke dai tahta'!" 

21 Ampo' aha toe' ang mangngoatee, "Daete' 
mala ma'kara noa indo tau ke napentamaii 
setang! La miorakae' setang umpapennenne' to 
buta?" 2? Yaho di Yerusalem ingkamna tau lella' 
umpakahoa' pa'rame-rameang Pengkakalehaang 
Pantabisang Dasang Ada". Donetoo sipatu 
tempo kamadingingang. 23 Lella'ne' Puang Yesus 
ma'saleo-leo di hao di Serambi Salomo yaling 

di Dasang Ada'na Puang Alataala, 2? ya' suleng 
sangngaka-sangngaka to Yahudi ungkulimboi 
Puang Yesus anna sika mekutanai naoatee, "O 
Tuang, sangngakake' masaena la umpabata-bata 
loloang? Dinoa tula'ingkang setonganna ke inang 
Dio si'dang inde To Dilanti' la Mepasalama'." 

2> Sika natimba'mi Puang Yesus naoantee, "Puha 
siamokoa' kutula'ing, ampo' daia' ungngaku 
umpetahpa'. Ingkanna pengkahangang ang 
yaling di sanganna Ambeku, dianto ang mendahi 
buhti pano di Kalaeku. ?? Ampo' daia' ungngaku 
umpetahpa' aka' dakoa' mentama di kamesaanna 
ingkanna ang kupasihapang dombaku. 27 Yato 
dombaku umpehingngii kamahangku anna sika 

napentindo'ia'. Anna sika kuinsang si'da-si'da. 

28 La sika kubea katuhoang lambi' sapano-panona 
anna dai la sika tallang. Dai aha moi poro la 
mesa tau ang la manghampa'ia'. 22? Yato ingkanna 
dombaku dianto Kalaena Ambeku mambeaä' 
ang dai aha mantondong kakuasaanna. 

Dahi inang daete' aha ang la mangngala di 

hao mai di teyyena Ambeku. 3? Kodi' anna 
Ambeku mesaang." 31 Ya' pantang bung yato 

to Yahudi undohe' batu la unsaleba'i Puang 
Yesus. 3? Ampo' tahpa sika naoaintee Puang 
Yesus, "Ungngitangnga' mai'di liu kahangang 
mapia ang kubabe ang napadurungngiingka' 
Ambeku. Dahi, kahangang aka ang kubabe ang 
umpesalaingnga' lambi' la unsaleba'ia'?" 33 Sika 
mentimba'mi yato to Yahudi naoatee, "Tadia 
aka' ne pengkahangang mapia ang umbabe 
lambi' la kisaleba'io, ampo' aka' untula' tahuhuo 
sanganna Puang Alataala. Londonang aka' 
kiinsang mesa touo Dio tau biasa, ampo' akana 
la umpasinnoao Kalaemu Puang Alataala?" 

34 Sika natimba' bung Puang Yesus naoaintee, 
"Darakate' aha tiuki' tula'na Puang Alataala yaling 
di Suha' Maseromua' naoatee, 'Diongnga'to 
indee dehata'? 3? Tainsangnga' para-para 
taoatee, aka ang tiuki' yaling di Suha' Masero 

la tontong lolo tahpa' lambi' sapano-panona. 
Dahi ponna Kalaena Puang Alataala unsangai 

'dehata' pano di tau ang mampehingngii tula'na, 
36 ya' akana untanda'2'a' untula' tahuhu Puang 
Alataala aka' kuoatee, 'Ana'naa"? Anna inang 
napatania' Ambeku anna nasuoa' tama inde di 
lino. 3” Ponna ke da' umpembabeing kahangang 
ang napadurungngiingka' Ambeku, ya' malato 
da'a' umpetahpa'. 33 Ampo' aka' kupembabeing 
ingkanna yatoo, dahi petahpa'ia' yato aka ang 
kubabe, moinnakatoo anna daia' ungngaku 
mampetahpa' pano di Kodi'. Aka' yalinna yatoo 
la malaa' umpahang umba noa naposolai loloa' 
Ambeku anna tohho yaling di Kalaeku, noa tuma' 
Kodi' tohhoa' yaling di Ambeku." 3? Donetoo 
yato to Yahudi pemalang sika unsahka Puang 
Yesus, ampo' le'ba' ungngalai Kalaena. 4? Mane 
le'ba'i lubete' di tando bete'na Salu Uhai Yordan, 
yato ang naongei dolu mantero' Yohanes to 
Pantero', anna tohhoi di hipe. 4t Suleing mai'di 
tau mallumba anna situla'-tula'i naoatee, "Daine' 
aha umbabe tanda ang mepusa'-pusa' Yohanes, 
ampo' ingkanna ang natula' didiona inde tau 
tahpa' asang." 4? Donetoo mai'di liu tau di hipe 
ang mampetahpa' pano. 

1 Aha mesa tau ang disanga Lazarus, 
1 1 tohho yaho di Bohto Betania sibaha derua 
ullu'na, dianto ta Maria anna ta Marta. ? (Inde 
Maria dianto mesa bahine ang hali umminna'i 
bihti'na Puang Yesus umpake minna'-minna' 

bomammi' anna napahsii beluha'na.) Pihsang 
tempo yato ta Lazarus, makorong maho. ? Inde 
derua ullu'na umpasang Puang Yesus naoatee, "O 
Puang, inde ullu'ki' ang umpakamaya, makorong 
maho dinne." #Tahpana nahingngi Puang Yesus 
yato kaheba, ma'tula'mi naoatee, "Inde korong, 
katampa'anna daete' la umbaha kamateang 
pano di Lazarus, ampo' la umpatandaang 
kamatandeanna Puang Alataala. Noa tunne' 
anna malai dipamatande Ana'na." 3 Puang Yesus 
inang umpakamaya inde tallu to siullu'. 6 Ampo' 
naonge napekahebai didiona kamakoronganna 
Lazarus, naangka'ike' Puang Yesus tohho di hoi' 
di ongeang ang naongei dongngallo masaena. 

7 Puhai yatoo ma'tula'mi Puang Yesus pano di 
pahsikolana naoatee, "Maikoa' talao bou sumule 
dai' di Yudea." 3 Sika naoante yato pahsikolana, 
"O Tuang, mane di pihhang tiing anna sika 
pemalai tau yaho la nasaleba'io batu. Akana 

la mao burako dai' dinoa?" 3 Naoatee Puang 
Yesus, "Yaling di sangngallo aha sampulo derua 
tehte', dahi tau ang mellao di allo, daete'ne' 

la titero aka' naballoi nei' pesilona mata allo. 

10 Ampo' tau ang mellao di bengi di tempo 
kamalillingang la titeroete'ne' pano di batu 

aka' dai aha mamballoi. Dahi daummahea'a', 
aka' sibahakingkea'." 1! Noanto inde tula'na 
Puang Yesus. Mane nalombungngi salake' 

tula'na naoatee, "Solasohonta Lazarus haheng. 
Ampo! la maoa' do kuheke." 1? Sika naoante 
pahsikolana, "O Puang, ponna ke malae' hahe, 
ya' bahtuamna la bono'etee'." 13 Ang napihki' 
Puang Yesus nasuhung naoate 'hahe,' dianto 
bahtuanna: mateetee', ampo' nasangane' 
pahsikolana hahe sinnoa biasa. 14 Dianto anna 
nasindohoing Puang Yesus naoatee, "Lazarus 
mateng. 3 Ampo' malanto da' yaho anna 
malai ungngolai kaha-kaha indee la tuhtuang 
matamaa' kapampetahpa'ammu. Dahi dinoa 
talaomokoa' dai'." 16 Ma'tula'mi ta Tomas, ang 
si disangai toe' 'To Hambung,' pano di sola 
pahsikolana naoatee, "Maikoa' talao mempola 
di tuangkuhunta anna mateingkea' sibaha." 

17 Lambi'na Puang Yesus dai' di Betania, ya' inang 
uhpa'mi benginna Lazarus puhanna diku bu". 
18 [Inde Bohto Betania sidungku' Yerusalem, 
umbai tallu supu kilo makahaona. t? Mai'di 

to Yahudi ang sule yaho ullumba Marta anna 
Maria anna malai napakahanga ungngoloi 
kamateamna ullu'na. 2? Tahpana nahingngi ta 
Marta didiona kasuleanna Puang Yesus, ya' 
tahpa le'ba'mi do natammui, ampo' tohhone' 
ta Maria di hao di dasanna. 21 Ma'karang Marta 
pano di Puang Yesus naoatee, "O Puang, ke la 
dinneone' donetoo, ya' tantu anna daete' la 
mate inde ullu'ku. 2? Ampo' moinnakato noa, 

kuinsang si'da-si'da dinoa kuoatee aka ang la 
umpalau dai' di Puang Alataala tantu anna 
nabeao." 23 Ma'tula'mi Puang Yesus pano di ta 
Marta naoatee, "La tuhoete' sumule ullu'mu." 

24 Mentimba'mi naoatee, "Kuinsang kuoatee 
inang la tuho sumule Lazarus ke dipatuho 
asammi to mate di allo katampa'anna lino." 

25 Ma'tula' sala bung Puang Yesus naoatee, 
"Kodi'mito indee ang mala umbea katuhoang 
pano di tau anna mala umpatuho sumule to 
mate. Tau ang mampetahpa' pano di Kodi' 

la tuho moinnakato mateng. 2? Anna tau ang 
tuhoke' ke mampetahpa'i pano di Kodi', inang dai 
aha la ungngolai kamateang di mendehatanna 
lambi' sapano-panona. Umpetahpa'raka indee?" 
27 Mentimba'mi naoatee, "lo, Puang, kupetahpa' 
Dionto Ana'na Puang Alataala, To Dilanti' 

la Mepasalama' ang la tama inde di lino." 

28 Pyhanna ma'kara ta Marta, ya' le'ba' siang 

do untambai ta Maria nakuti' naoaintee, "Di 
hao dono indoo Tuangkuhunta, natambaio." 

23 Nahingnginna yato Maria, napenandai siang 
ke'de' anna le'ba'i do untammui Puang Yesus. 

30 Donetoo dake' lambi' tama di alla' bohto Puang 
Yesus. Di haoke' yato di aneanna bohto ang 
naongei sitammu ta Maria. 3! Yato tau mai'di ang 
sulei di hao di dasanna mampakahanga ungngita 
Maria tahpa napenanda-nandai le'ba'. Ya' sika 


11.32—40 464 


melola tung nei' aka' nasanga la mao pano di 
ku'bu' do undusengngi ullu'na. 3? Ullambi'na 
Puang Yesus, ya' tahpa malimuntu'mi di olona 
menomba anna ma'karai naoatee, "O Puang, 
ke la dinneone' donetoo, ya' tantu anna daete' 
la mate inde ullu'ku." 33 Tahpana Puang Yesus 
ungngita Maria museng, sibaha yato tau 

mai'di ang nasibahaing dumuseng toe', ya' 
manahong inahanna naita anna masuhsa liu 
nasa'ding. 3? Mekutanang pano diii naoatee, 
"Umba umpangku'bu'ia'?" Sika mentimba'mi 
naoatee, "Maio, Puang, anna la ungngitai." 3? Ya' 
musemmi Puang Yesus. 3? Ma'tula'mi yato tau 
mai'di naoatee, "Itarea' tandana umpakamaya 
liu Lazarus!" 37 Ampo' aha sangngaka-sangngaka 
di alla'na yato tau mai'di mangngoatee, "Akae' 
anna mioe'ne' umpapennenne' to buta anna 

la dae' mala umpabono' Lazarus anna dai 
mate?" 33 Donetoo manaho bung inahanna 
Puang Yesus, mane maoi pano di ku'bu'na 
Lazarus. Yato ku'bu' dianto mesa leang ang 
dilapa' batu kayyang. 3? Ma'tula'mi Puang 
Yesus naoatee, "Kisu'ia' ne batu pelapa'na." 
Ampo' mentimba' ta Marta naoatee, "O Puang, 
bouri'mi aka' uhpa'mi allona puhanna diku'bu'!" 
40 Naoante Puang Yesus pano di Marta, "Darakae' 
halimo kuoaintee: Ponna mampetahpa'o mai 

di Kodi', ya' la ungngitarakotee' kakuasaanna 

Puang Alataala." 4t Ya' sika nakisu'mi yato batu 
pelapa'na ku'bu'. Puhai yatoo mentongang 
Puang Yesus dai' di langi' anna ma'sambayangngi 
naoatee, "Kuhhu'sumanga' kuangka' mating di 
Dio, Ambe', aka' umpehingngiimo palaungku. 

42 Kuinsang kuoatee si umpehingngii lolo 
ingkanna palaungku, ampo' nasuhung kutula' 
noa indee anna malai inde mai tau ang aha 
dinne dinoa napetahpa' naoatee Dionto ang 
mansuoä' sule." 43 Puhanna ma'sambayang 

dai' di Ambena, ya' mekohang napekayyangngi 
naoatee, "O Lazarus, sohongngo!" 44 Yato to 
mate sohong si'da yaling mai, tontongke' tibalung 
teyyena anna bihti'na anna noa toi lindona 
napoto' tuke'ne' pebalung. Ma'tula'mi Puang 
Yesus naoatee, "Alaiia' indo pebalunna anna 
malai beba' mellao." 2 Donetoo mai'di to Yahudi 
ang sule ma'tomate di hao di dasanna ta Maria 
ungngita yato kadahiang ang nababe Puang 
Yesus lambi' sika mampetahpa' pano. 46 Ampo' 
aha sangngaka-sangngaka tau di alla'na ang 
le'ba' pano di to Farisi unghahpo' yato aka ang 
mane puha nababe Puang Yesus. 4? Dianto to 
Farisi anna kapala-kapala imang anna umpaahai 
pa'limboang sibaha To Mahkeada' untula' 
didiona Puang Yesus. Sika naoatee, "Akangnga' 
inde la tababe? Aka' yato tau umbabee' mai'di 
kaha-kaha ang mepusa'-pusa'. 48 Ponna la 

tapabei loloa' napanoa, ya' la mampetahpa' 
asang ingkanna tau anna tuhtuang mai'dii to 
pentindo'na. Ponna noa yatoo, ya' la mahea' 

to pa'pahentana to Roma lambi' la umpahenta 
tantarana ungkarakei inde Dasang Ada'na Puang 
Alataala anna kita' toua' to Yahudi la nakarakei." 
49 Ampo' aha mesa tau di alla'naii ang disanga 
Kayafas, ang setonganna handang pongkahana 
imang donetoo, ma'kara naoatee, "Dioa' dai aha 
aka-aka ungnginsang. ?? Darakaa' dio umpihki' 
tama di inahammu ungngoatee ahante' mesa 
tau dipatei andana la mate asangngingkea' 
ingkanna to Yahudi?" ?1 (Inde ang natula' Kayafas 
setonganna dai sohong yaling mai di pihki' 
kalaena, ampo' donetoo mendahi handang 
pongkahana imang ang untula' lohpo' didiona 
kamateanna Puang Yesus ang la umpasalama' 
to Yahudi. 32 Anna tadia to Yahudi supu, ampo' 
yaling inde di kamateanna Puang Yesus lambi' 
dipopa'mesa ingkanna tau ang tisembu' yaling di 
lino ang la mendahi petauanna Puang Alataala.) 
53 Mengkalao donetoo, mopahtuyung ingkanna 
to pambahananmna to Yahudi la umpatei Puang 
Yesus. 2 Dianto inde Puang Yesus anna dang 
umpalanda' Kalaena di olona to pambahananna 
to Yahudi, lambi' le'ba' umpellei Yerusalem 
lunaung di Bohto Efraim ang sidungku' ongeang 
maka'dang anna tohhoi di hoi' sibaha ingkanna 

pahsikolana. ?? Donetoo marungku'mi allo 
pa'rame-rameang Paskana to Yahudi. Mai'di 
tau sulei di hoi' mai di bohto senga' ludai' 
di Yerusalem aka' pahallu umpamasero dolu 
kalaena mane malai umpakahoa' yato pa'rame- 
rameang. ?? Lella'mi sika umpeang Puang Yesus. 
Tahpana sika ma'mesa-mesang yaling di Dasang 
Ada'na Puang Alataala, ya' sikutana-tanaing 
naoatee, "Umba dio noa pihki'mu, la sulerakae' 
inde Puang Yesus di pa'rame-rameang, daraka?" 
57 Donetoo kapala-kapala imang sibaha to Farisi 
inang puhang umpasohong pahenta pano di 
hupatau naoatee, "Menna ang ungngita inde 
Yesus pahallu napenandai nahahpo' umba 
naongei anna malai disahka." 

1 Tahpana la unnundang allona anna 
12 la dipahandu'mi pa'rame-rameang 
Paskana to Yahudi, le'ba'mi Puang Yesus dai' di 
Betania, bohtona ta Lazarus ang puha napatuho 
di hoi' mai di kamateang. ? Lambi'i dai', sika 
natammuing anna natosule kayyangngi, natahiai 
ta Marta. Di alla'na ang mohko' mande donetoo 
dianto ta Lazarus sibaha-baha Puang Yesus anna 
to sule senga'. 3 Pihsananna suleng ta Maria 
ullumba Puang Yesus umbaha umbai setangnga 
lite' minna-minna' ang bomammi' si'da-si'da, 
disanga 'narwastu.' Inde minna-minna' dai aha 
bangki'na anna masulli' allinna. Natolloiming 


12.4-11 468 


bihti'na Puang Yesus, mane napahsii beluha'na. 
Lambi' inde huang dasang bomammi' si'da-si'da 
napobua' yato minna'-minna'. “Ampo' mesa 

di alla na pahsikolana Puang Yesus ang disanga 
Yudas Iskariot, dianto ang la umbalu' Puang 
Yesus ke dako'mi, ma'kara naoatee, ? "Akana 
dae' ne dibalu' minna'-minna' anna malai 
allinna disusa pano di to pemase-mase, aka' ke 
dibalu'i umbai pa'sahtaungang nasaho mesa 
tau allinna." € (Ma'tula' noa inde ta Yudas dai 
aka' ungkalemui si'da to pemase-mase, ampo' 
aka' si umbokoi doi' ang nabe'bei, aka' inde 
Yudas dianto to pambe'bei doi'na ingkanna 
sola pahsikolana.) 7 Naoaminte Puang Yesus, 
"Akana la unsangkairako dio inde bahine ke 
napanoai? Aka' inde ang nababe sihapangngete' 
umminna'i lohpo' bahkeku dolungku la mate. 3 To 
pemase-mase nei' dakoa' lengka' la sibaha lolo, 
ampo' Kodi' daingkea' la sibaha lolo." ? Donetoo 
mai'di to Yahudi mangnginsang naoatee di hao 
di Betania Puang Yesus. Dahi sika le'ba'ing pano, 
ampo' tadia Puang Yesus supu la sika nalumba, 
ampo' pemala toe' sika ungngita Lazarus ang 
puha napatuho sumule Puang Yesus di hoi' mai 
di kamateang. 1? Dianto anna mopahtuyung 
kapala-kapala imang la umpatei toe' Lazarus, 

11 aka' diaete' lambi' mai'ding to Yahudi umpellei 
pepakuhunnaii anna umpetahpa'i Puang Yesus. 

12 Marondomnai yato tau mai'di ang sulei 
umpakahoa' pa'rame-rameang Paskana to 
Yahudi yaho di Yerusalem sika napekaheba 
naoatee yalimmi di pellaoang Puang Yesus ludai' 
di Yerusalem. 13 Ya' para-parang sika ungngala 
palapa mahati', ang la naampa' naung di lalang 
tandana napakeangka', anna do natammuii 
sibaha kakahsiang, lella' siang sika koha naoatee, 
"Pudii sanganna Puang Alataala! La dibehe 
Inde ang nasuo sule, dianto Tomarayanna to 
Israel!" 14 Ullambi'mi mesa änä' keledai Puang 
Yesus, ya' napensakeing lambi' sundung pole' 
ang aha tiuki' yaling di Suha' Masero naoatee, 
15 "Daummahea' ingkammua' to Yerusalem. 
Itaia' suleng Tomarayammu umpensakei mesa 
keledai ang mahati'ke'." 16 Donetoo dake' 
nainsang napebahtuang ingkanna pahsikolana 
yato aka ang dahi. Ampo' tahpana tuho sumule 
Puang Yesus di hoi' mai di kamateanna anna 
dai'i di suruka, mane sika napebahtuangngi 
pole' aka kalemba'anna yato ang tiuki' yaling 
di Suha' Masero didiona Puang Yesus. 17 Di 
alla'-alla'na yato tau mai'di aha piha ang puha 
ungngita Puang Yesus naonge umpatuhoi 
sumule ta Lazarus di hoi' mai di kamateang. 
Ya' sika untula'mi kasa'bianna didiona yatoo. 
18 Dianto anna saundu' mai'ding tau pemala 
do unnenne'i Puang Yesus aka' unghingngi 

kaheba ang mepusa'-pusa' didiona yato ang puha 
nababe. 1? Ya' sioa-oaminte yato to Farisi, "Dang 
aha malaa' tababe. Ita siarea' dio, napentindo'i 
asammine' ingkanna to lino." 2? Yato ingkanna tau 
ang mao dai' di Yerusalem la menomba di tempo 
pa'rame-rameang, aha sangngaka-sangngaka di 
alla'na to Yunani. ?! Inde mai to Yunani le'ba' 

do umpellambi'i ta Filipus, to sule di hao mai 

di Betsaida di Galilea, anna sika naoaintee, 

"O Tuang, pemalaang sitammu Puang Yesus." 

22 Inde ta Filipus le'ba' sala do umpainsangngi 

ta Andreas, mane sibahai mao do umpellambi'i 
Puang Yesus anna napainsangngi toi nei'. 

23 Mentimba'mi Puang Yesus pano diii naoaintee, 
"Lambi'mi tempona dipalanda' kamatandeanna 
Änä' to Lino. 24 Kutula'ingkoa' setonganna ponna 
ke dai dilamma' naung di tampo sallisa' batu 
pinamula sihapang ungngolai kamateang, ya' 

la tontong loloetee' sallisa'. Ampo' ponna ke 
puhang ungngolai kamateang, ya' la tuhtuang 
membea'etee'. 2 Menna ang ungkahimanangngi 
katuhoanna lambi' ungkahaoi kamadahhaang 

la bilang nakapa'daiete' yato katuhoanna: 
ampo' menna ang dai ungkahimanangpngi 
katuhoanna yaling inde di lino, ya' la ullambi'ete' 
nei' katuhoang ang lambi' sapano-panona. 

26 Tau ang pemala mendahi suoangku pahallu 
natindo' si'da-si'daa' anna malai sibaha loloang 

di umba-umba kuonge. Tau ang noa yatoo la 
napa'kayyangngi Ambeku. ?” Dinoa manaho 

si da-si'da inahangku, dahi dai kuinsang aka 
ang la kutula'. Ampo' da' mala malau dai' di 
Ambeku kuoate, 'Pakahaoingka' inde kaha-kaha 
kamadahhaang ang la kuolai,' aka' nasuhung 
mentamaa' inde di lino anna malai kuolai inde 
kaha-kaha." 28 Nalombungngike' tula'na ma'tula 
dai' di Puang Alataala naoatee, "O Ambe', 
pamatandei sangammu!" Puhanna yatoo, tahpa 
kahingngiammi kamaha yaho mai di langi' 
naoatee, "Puhang kupamatande sangangku 
anna inang la kupamatande lolo." 23 Yato tau 
mai'di ang aha di hao donetoo unghingngi 
yato kamaha anna sika ma 'karai naoatee, "Ui 
kundangnga'!" Ampo' aha sia tunne' piha ang 
mangngoatee, "Tadia, umbai malaeka'naete' 
Puang Alataala mampa'karai!" 3? Ma'tula'mi 
Puang Yesus pano diii naoatee, "Indo kamaha 
kahingngiang tadia aka' kapahalluang Kalaeku, 
ampo' kapahalluammua'. 3! Dinoa lambi'mi 
tempona lino la dihohto', anna yato to pa'kuasa 
yaling di lino, bahtu' Pongkahana setang, la 
talong. 3? Anna Kodi', ponna ke dipadai'ma' di 
ongeang ang malangka', ya' la kutambai asammi 
ingkanna tau nalumbaa'. 33 (Natula' noa indee 
naola umpakaleso umba la noa kamateanna.) 
34 Sika ma'tula'mi yato tau mai'di pano di 

Puang Yesus naoatee, "Situhu' ang kiinsang 
yaling mai di Suha' Masero, ang dioainte To 
Dilanti' la Mepasalama' daete' aha la ungngolai 
kamateang lambi' sapano-panona. Dahi akana 
ungngoaitee pahallu dipadai' Änä to Lino 

di ongeang ang malängkä'? Menna ne ang 
ungngoainte Änä' to Lino?" 35 Sika natimba'mi 
Puang Yesus naoatee, "Sämpäi'dang supu la 
tohho kamabayaang yaling di alla'-alla'mua'. 
Dahi pellaokoa' akinna mabayake' anna dakoa' 
nakuasai kamalillingang, aka' menna ang 
mellao yaling di kamalillingang dai la nainsang 
umba la naola. 3? Pampetahpa'koa' pano 

yato di kamabayaang akinna ahake' yaling di 
alla'-alla mua' anna malakoa' mendahi tau ang 
tuho yaling di kamabayaang." Puhanna ma'tula' 
noa yatoo Puang Yesus, ya' le'ba'mi membuni 
umpellei yato tau mai'di. 3” Moinnakato 
ma'kahupa-hupang tanda ang mepusa'-pusa' 
nababe Puang Yesus di olonaii, ampo' tontongke' 
dai sika naaku mampetahpa' pano. 3? Lambi' 
sundung pole' tula'na Nabi Yesaya ang naoatee, 
"O Puang, dai kanna' tau ang umpetahpa' 
kaheba ang kipepainsangnging. Anna pano di 
menna la umpatandaang inde kakuasaammu?" 
39 Nasuhung tuhtuang dai sika mampetahpa' 
aka' inang hali toe' ma'tula' Puang Alataala 
ungngolai Nabi Yesaya naoatee, 40 "Puhang 


12.41-48 473 


kupabuta matannaii, anna kupakala'bang 
inahannaii. Kupanoa indee andana paitai sibaha 
matanna, anna andana napahang pihki'na. Aka' 
andana sumulei pano di Kodi' lambi' kupabono'." 
41 Ma'tula' noa indee Nabi Yesaya aka' puhang 
ungngita kakuasaanna Puang Yesus anna inang 
si natula' lolo. 2 Moinnakato noa yatoo, mai'di 
to Yahudi ang mampetahpa' pano, moi di alla'na 
to pambahanannaii. Ampo' dai sika bahani 
naakui di olona tau mai'di, aka' mahea' pano 

di to Farisi la daine' sika napabei mentama 

di pa'sambayangamna. “3 Aka' sika nakara'i 

puha nei' napa'kayyangngi hupatau andana la 
napa'kayyangngi Puang Alataala. 4? Ma'karang 
Puang Yesus napekayyangngi naoatee, "Tau 

ang mampetahpa'a' setonganna tadiaete' Kodi' 
supu ang napetahpa', ampo' Yato toete' ang 
mansuoa' sule. ^ Anna menna ang mangngitaa' 
ungngita toe' ang mansuoa2' sule. ^6 Tamama' 
inde di lino sihapang kamabayaang anna malai 
tau ang mampetahpa'a' dai la tuho yaling di 
kamalillingang. 47 Pano di tau ang ungnghingngi 
pepaturungku ampo' dai naaku napembabeing, 
tau yatoo la ditahungkung, ampo' tadia Kodi' ang 
la mantahungkung. Aka' kasuleangku tama di 
lino, da' la untahungkung to lino, ampo' sika la 
kupasalama'. #8 Pano di tau ang da! mampetahpa 
anna dai naaku untahimbo tula'ku, tau yatoo la 

ditahungkung ke lambi'mi allo katampa'anna 
lino, situhu' tula' ang haling kupepainsangnging. 
49 Aka' inde ang kutula', tadiaeto Ko tula' Kalaeku, 
ampo' tula'naete' Ambeku ang mansuoa' sule. 
Anna Dianto ang mampahe'a' umpalambi' tula' 
ang pahallu tama inde di lino. 2? Anna kuinsang 
kuoatee yato pepahe'na la mebea katuhoang 
sapano-panona. Dianto anna kupalambi'mi 
situhu' aka ang puha napaturuingka' Ambeku." 

1 Donetoo di tempona la sangngalloke' 
13 anna lambi'mi allo pa'rame-rameang 
Paskana to Yahudi, inang nainsammi Puang Yesus 
naoatee dang masae anna lambi'mi tempona 
umpellei inde lino anna sumulei dai' di Ambena. 
Umpakamaya liu ingkanna tau ang mendahing 
petauanna anna inang la napakamaya lolo lambi' 
kapuhaanna lino. ? Lella' Puang Yesus anna 
pahsikolana sika mande sibaha-baha, ya' inang 
napatamaminne' pihki' tahuhu Pongkahana 
setang di inahanna ta Yudas, ana'na Simon 
Iskariot, la umbeho Puang Yesus pano di tau ang 
la mampatei. 3 Nainsang Puang Yesus naoatee 
pano di Kalaena puhang nabeho asangnging 
ingkanna kakuasaang Ambena. Nainsang toi 
naoatee sule yaho mai di Puang Alataala anna 
inang la sumule bou dai'. 4 Dianto anna ke'de'mi 
mane ungngalaii kaya' kalambe'na. Puhai yatoo, 
ungngalang handu' anna napensangke'ing di 

aha'na. ? Mane umpangngihsii mesa loyang 
uhai anna mengkuntu'i umbasei simesa bihti'na 
pahsikolana. Puhai nabasei, ya' napahsiing 
umpake yato handu' ang napensangke'ing di 
aha'na. ê Tahpana la umbasei tuminne' bihti'na 
Simon Petrus, ya' ma'karang Simon Petrus 
naoatee, "O Puang, daine' pole' aha lalang la 
umbaseiingka' bihti'ku!" 7 Natimba'mi Puang 
Yesus naoaintee, "Inde ang kubabe dinoa, 
dake'te' ungnginsang umpebahtuang, ampo' 
mane la ungnginsang ke dako'mi." 3 Ma'tula' 
bung Petrus naoatee, "Ahana inang dai mala la 
umbaseiingka' bihti'ku lambi' sapano-panona, 
Puang!" Natimba'mi Puang Yesus naoaintee, 
"Ponna ke dai kubaseiingko bihti'mu, ya' daeto 
dio aha bahemu yaling di pengkahangangku." 

3 Ma'tula' bung Simon Petrus naoatee, "Ponna 
noa yatoo, Puang, ya' daa bihti'ku supu umbasei, 
ampo' basei toingka'ne' baa'ku anna teyyeku!" 
10 Natimba' bung Puang Yesus naoaintee, "Tau 
ang puhang mendio' dante' pahallu mendio' 
sala. Aka' bahahsing kalaena, supurantee' 
pahallu umbasei bihti'na. Noa tungnga' dio, 
setonganna bahahsimokoa', ampo' dakangkoa' 
bahahsi asang." 11 (Nasuhung naoate Puang 
Yesus, 'setonganna bahahsimokoa', ampo' 
dakangkoa' bahahsi asang,' aka' inang nainsammi 
menna yatoo ang la mambeho pano di tau ang 

la mampatei.) 1 Tahpana puha Puang Yesus 
umbasei bihti'na pahsikolana, ya' umpakeng 
sumule kaya'na, mane mohko'i anna ma'karai 
pano diii naoatee, "Ungnginsandakaa' aka 

ang mane puha kubabe mating di dioa'? 

13 Unsangaia'a' Tuangkuhu anna unsangai touä' 
Dehata. Anna inang noa si'da yatoo. 1? Dahi, 
aka' puhamokoa' kubaseiing bihti'mu, Kodi', 
ang unsanga Dehata anna Tuangkuhummy, ya' 
pahallu toukoa' dio sitahiai mesa anna mesa. 
15 Nasuhung kubabe noa indee, anna malaia' 
umpadahi pohapangang lambi' membabe 
toukoa' dio situhu' aka ang puha kubabe. 

16 Kutula'ingkoa' setonganna mesa sabua' daete' 
mala la umpelondoi pongkahana. 17 Ponna 

ke ungnginsang asammia' ingkanna indee 
anna umpembabeing, ya' la kahsikoa' aka' 
nabehekoa' Puang Alataala. 18 Ingkanna inde 
ang kutula', dai didiona ingkammua'. Kuinsang 
tobou Kodi' menna ang puha kupillei, ampo' 
pahallu dipasundung aka ang tiuki' yaling di 
Suha' Masero ang naoatee, 'Tau ang kusibahaing 
mande dianto ang la mampa'balia'.' 19 Ingkanna 
yatoo kupainsangngi lohpo'koa' akinna dake' 
dahi anna malai ponna ke dahing dako', ya' la 
ungnginsangnga' ungngoatee, Kodi'mito indee 
To Tontong Aha. 20 Kutula'ingkoa' setonganna 
menna ang untahimbo tau ang kusuo, ya' 


13.21-28 477 


bahtuanna natahimbo touä' nei', anna menna 
ang mantahimboä', ya' bahtuanna untahimbo 
tou nei' Ambeku ang mansuoä'." 21 Puhanna 
ma'kara noa yatoo Puang Yesus, ya' manaho 
liung nasa'ding inahanna. Ma'tula' sala bumi 
naoatee, "Kutula'ingkoa' setonganna aha mesa 
di alla'mua' ang la mambalu'ä' pano di tau ang 
la mampateiä'." 22 Yato ingkänna pahsikolana 
sinenne'-nenne'i aka' sika naoatee yaling di 
inahanna, "Menna ami indo ang naoaing?" 

23 Mesa di alla'na pahsikolana Puang Yesus 

ang handang napakamaya mohko' di behinna. 
24 Dianto inde ang nakahubi Simon Petrus 

anna nasuoi mekutana pano di Puang Yesus 
naoaintee, "Kutanaire, leä, menna ne ang 
naoaing." 22 Mendungku' tatoong yato pahsikola 
anna mekutanai napaela' naoatee, "Mennae' ne 
ang ungngoaing, Puang?" 2? Natimba'mi Puang 
Yesus napaela' naoatee, "Diamoto tau ang la 
kubea inde roti ke puhang kutomme' naung 
inde di kahti, dianto yatoo." Ya' ungngala si'dang 
roti Puang Yesus mane natomme'i naung yato 
di kahti, mane nabeai pano di ta Yudas, änä'na 
Simon Iskariot. 27 Sipatu donetoo, ya' nakuasai 
siang Pongkahana setang ta Yudas. Naoaminte 
Puang Yesus, "Penandaing babei dinoa aka ang 
pemala la umbabe." 23 Ampo' dai aha moi poro 
la mesa di alla'na yato ingkanna pahsikolana ang 

nasibahaing mande ang mangnginsang aka yato 
bahtuanna tula'na Puang Yesus pano di Yudas. 

23 Aha di alla'naii ang mansanga Puang Yesus 
unsuo Yudas la ungngalli kapahalluang ang la sika 
napake ma'rame-rame. Aha toe' ang mansanga 
disuo unsusa doi' pano di to pemase-mase, 

aka' inde ta Yudas dianto to pambe bei doi'naii. 
30 Pyhanna naande yato roti Yudas, ya' sohommi 
anna le'ba'i. Donetoo benging. 3! Tahpana le'ba' 
ta Yudas, ma'karang Puang Yesus naoatee, 
"Dinoa mengeng la dipamatandea' Ana! to Lino. 
Anna yato Puang Alataala la dipamatande yaling 
di aka ang la dahi pano di Kalaeku. 3? Puhanna 
dipamatande Puang Alataala ungngolai yato ang 
la dahi pano di Kalaeku, ya' la napamatande 
toua' nei' Puang Alataala umpake kakuasaanna. 
Anna indee la baha' dahing. 33 Oa' änä'ku, dang 
masae anna la sisaha 'mingkea'. La umpeangnga', 
ampo' sinnoa ang puha kutula' pano di to 
pambahananna to Yahudi pehengi: yato ang la 
kuongei le'ba' dake'a' dio mala ungngongei pano. 
34 Kubeakoa' atohang bakahu: sikalemuikoa' 
mesa anna mesa. Umba noa kukalemuikoa', 

noa tuntoa' dio: pahallukoa' sikalemui mesa 
anna mesa. 3? Aka' ponna ke sikalemuikoa' 
mesa anna mesa, ya' la nainsang asammi 

tau naoatee to pentindo 'ku si'da-si'dakoa'." 

36 Mekutanang Petrus naoatee, "O Tuang, umbae 

Dio la ungngola?" Mentimba'mi Puang Yesus 
naoatee, "Ang la kuongei le'ba' dake' dio mala 
ungngongei, ampo' la aha toboe' tempona 
malao le'ba' umpentindo'ia'." 37 Mekutanang 
Petrus naoatee, "Akaboi Tuang, anna dake' 
mala kupentindo'io dinoa? Dotante' kodi' 
mate andana Dio!" 33 Naoaminte Puang Yesus, 
"Sadia si'darakako mate aka' Kodi'? Kutula'ingko 
setonganna dolunna la mentuhturuu' mane,, la 
umbahoima' pentallung!" 

1 Nalombungnging tula'na Puang Yesus 
14 naoatee, "Pamasannangngia' inahammu. 
Pampetahpa 'koa' dai' di Puang Alataala anna 
pampetahpa' toukoa' nei' pano di Kodi'. ? Di 
hao di dasanna Ambeku mai'di ongeang la 
dionge tohho. Dianto anna la maoa' pano, la 
do kupatokaingkoa' ongeammu. Aka' ponna ke 
la dai noa, ya' darea'te' la kutula'ingko mating. 
3 Anna ponna ke maoma' pano, anna puhang 
kupatokaingkoa' ongeang, ya' la sumulema' yaho 
mai anna kuposolakoa' pano yato di ongeang 
anna malai umba kuongei, dia tungnga' dio 
ungngongei. “Ungnginsangnga' lalang yato 
ang la kuola pano." > Naoante Tomas pano 
di Puang Yesus, "O Tuang, dai kiinsang umba 
ne ang la ungngola. Dahi umbanne' noa la 
mala kiinsang ne lalang pano?" ? Mentimba'mi 
Puang Yesus naoatee, "Kodi'mito indee lalang 

ang umpalanda' katahpa'anna Puang Alataala 
anna ang mepatuho. Dai aha moi poro la 

mesa tau ang la mala dai' di Ambeku ke da' 
naolai. 7 Aka' ponna ke la ungnginsangnga', 

ya' la ungnginsang tourakoa'te' Ambeku. 

Anna dinoa ungnginsammia' anna ungngitang 
menna Yatoo." 3 Ma'karang ta Filipus naoatee, 
"O Tuang, palanda'ingkang ne Ambe ang 
ungngoaing, aka' sundummite' pano di kami'." 

3 Ya' natimba'mi Puang Yesus naoatee, "Aka' 
sangngakang masaena sibahaingkea', ya' 
daloloke' ungnginsang mennaa' indee. Tau 

ang puhang mangngitaa', ya' puha tunte'ne' 
ungngita Ambeku. Dahi umbang dio noa la 

mala ungngoatee, 'Palanda'ingkang ne Ambe'? 
10 Daraka dio umpetahpa' aka' Kodi' yaling siama' 
di Ambeku anna Ambeku yaling siang di Kalaeku? 
Dahi aka ang kutula'ingko mating tadia aka' 
pangngelo'ku, ampo' sule di Ambeku ang yaling 
di Kalaeku. Dianto ang umbabe ingkanna yato 
pengkahangamna. 1! Dahi petahpa'ma', aka' Kodi' 
yaling siama' di Ambeku anna Ambeku yaling 
siang di Kalaeku. Bahtu' ke dake' umpetahpa' 
yato karangku, ya' petahpa'ia' aka' puha ungngita 
ingkanna yato ang kubabe. 12 Kutula'ingkoa' 
setonganna tau ang mampetahpa'a' la umbabe 
toe' sinnoa yato ang puha kubabe, bahtu' kayyang 
puhake'ne' ang la nababe andana ingkanna 

yatoo, aka' la maoa' pano di Ambeku tohhoang 
sibaha. 13 Dahi ingkanna siamo ang umpalaua' 
yaling di sangangku, ya' la kubabeingkoa', 

anna malai yato ang kubabe umpamatande 
Ambeku. 14 Anna pomna ke umpalauia' ingkanna 
siamo yaling di sangangku, ya' la kubabe 

asang yatoo. 1° Ponna ke ungkalemuia'a', ya' la 
untuhu'iete' ingkanna pahentaku. !? La kupalau 
pano di Ambeku anna malai nabeakoa' mesa to 
Pa'kalemu ang senga' ang la mamposolai lolokoa' 
lambi' sapano-panona. 1” Dianto indee Inaha 
Masero ang la untehtekoa' pano di pepaturu 
ang tahpa'. Daete'ne' la natahimbo to lino 

ang dai mampetahpa', aka' daine' nainsang 
anna dai naita. Ampo' dioa' ungnginsangnga' 
dio aka' naposolaikoa' dinoa anna la tohho 
yaling di kalaemu. 18 Dakoa' la kupellei sinnoa 
ana' biung. Ampo! la sulea' sumule. 13 Dang 
masae anna dama' naita to lino, ampo' dioa' 

la ungngitaa'. Aka' tuhoa', ya' la tuho toukoa' 
dio. 2? Ponna lambi'mi tempona donetoo, 
diangnga'too la umpangnginsangngi ungngoatee, 
Kodi' yaling siama' di Ambeku, dioa' yaling 
siamo di Kalaeku anna Kodi' yaling siama' di 
kalaemua'. 2t Menna-menna ang umpentokei 
pahentaku anna napembabeing, dianto yato 
ang mangkalemuia'. Anna menna-menna ang 
mangkalemuia', la nakalemui toe' Ambeku 

anna la kukalemui toe' anna kupengkalanda '. 
22 Mekutanang Yudas (ang tadia Yudas Iskariot) 
naoatee, "O Tuang, aka suhunna anna la 
umpengkalanda iang, anna daine' pano di to 
lino?" 23 Natimba'mi Puang Yesus naoatee, 
"Menna-menna ang mangkalemuia' la untuhu'i 
bahtakarangku. Anna Ambeku la ungkalemui 
yato tau ang noa. La maoang Ambeku pano 
yato di tau anna tohhoang sibaha-baha. 

24 Menna-memna ang da' mangkalemui, ya' dai 
umpembabeing yato pepaturungku. Anna yato 
pepaturu ang unghingngia' dai sule di hao mai 
di Kalaeku, ampo' sule yaho mai di Ambeku ang 
mansuoa' sule tama inde di lino. 22 Ingkanna 
indee kutula'ingkoa' mating akinna tohhoingkea' 
sibaha-baha. 2? Ampo' yato Inaha Masero la sule 
nakalemuikoa' aka' la nasuo Ambeku nabala'ia'. 
Dianto ang la mampaturukoa' ingkanna siamo 
mating anna la napakalehakoa' ingkanna 

yatoo ang puha kuoaingkoa'. 2? Kamasahkeang 
kupatohhoingkoa', dianto yato kamasahkeang 
ang supung sule di hao mai di Kalaeku. Dai sinnoa 
ang nabeakoa' to lino. Dahi pamasannangngia' 
inahammu: daummahea'. 23 Puhangnga' 
unghingngi aka ang puha kutula' mating, 
dianto la maoa' ampo' la sulea' sumule tama 

di alla mua'. Anna ponna ke ungkalemuia', ya' 
tantunte' la kahsikoa' unghingngi ke la maoa' 

pano di Ambeku, aka' Ambeku ma'kuasa puha 
nei' andana Kodi' lambi' nasuoa' sule. 22 Kutula' 
lohpo'ingkoa' mating dinoa, dolunna la dahi yato 
kaha-kaha, anna malaia' umpetahpa' ke lambi'mi 
tempona la dahi. 3? Dama' la mai'di tula' mating 
aka' la lambi'mi tempona kende' to ma'kuasa 
yaling inde di lino, bahtu' Pongkahana setang. 
Ampo' dai ma'kuasa pano di Kalaeku moi poro 
la sai'di'. 31 Ampo' moinnakato noa pahallu la 
dahi anna malai nainsang to lino naoatee ahana 
inang ungkalemuia' Ambeku anna kubabe asang 
ingkanna aka ang puha napahentaingka!'. Ya' 
talaomokoa' tapelleii inde ongeang." 
15 1 Naoa bunte Puang Yesus, "Kodi'mito 
indee poang angkoro' ang tahpa' anna 
Ambekuntoo puamna. ? Ingkanna tangke ang 
mendehke' di hao di Kalaeku ang dai keboa 
la dibahtai nei', anna ingkanna tangke ang 
mendehke' ang keboa la nabahahsi nei' Ambeku 
anna malai tuhtuang mai'di boana. 3 Dioa' inang 
bahahsimokoa' aka' puhang kupalambi'ingkoa' 
pepakuhu mating. “ Kodi'mito inde poang 
angkoro' anna diongnga'too tangke-tangkena, 
dahi tohhokoa' yaling di Kalaeku anna la tohho 
toua' Kodi' yaling di kalaemu. Menna-menna ang 
tohho yaling di Kalaeku anna tohho touas' nei' 
yaling di kalaena la keboa mai'di. Aka' monna 
dakoa' yaling di Kalaeku, ya' daete' aha aka mala 

umbabe. Sinnoa yato tangke, dai mala keboa 
kalaena ponna dai mendehke' pano yato di 
poanna. Noa tungnga'to dio, dao mala keboa 
ponna dao tohho yaling di Kalaeku. ? (15:4) ê Dahi 
menna-menna ang dai tohho yaling di Kalaeku 

la dipentibeing nei' sinnoa yato tangke ang dai 
keboa lambi' mabangi. Ingkanna tangke ang noa 
yatoo la nahimpung tau anna natunui. 7 Anna 
ponna ke tohhokoa' yaling di Kalaeku anna 
umpentokei yato pepaturungku, ya' malakoa' 
umpalau aka siamo anna la nabeakoa' Ambeku. 
8 Aka' ponna mai'dia' boamu, ya' Ambeku la 
dipamatande. Anna ponna ke noang yatoo 

la mendahi si'da-si'damokoa' to pentindo'ku. 

3 Sinnoa Ambeku nakalemuia', noa tunto Kodi' 
kukalemuikoa'. Dahi tohhokoa' yaling di Kalaeku 
anna malai unsa'ding lolo yato pa'kalemungku. 
10 ponna ke untuhu'ikoa' yato pahentaku, ya' la 
unsa'ding lolo yato pa'kalemungku. Noa tung Koo 
untuhu'ia' pahentana Ambeku anna kusa'ding 
lolo pa'kalemunna. 1! Ingkamna yatoo kutula' 
asangngingkoa' mating anna malai kakahsiangku 
unsa'ding toua' dio lambi' sundung kakahsiammu. 
12 Dianto indee pahentaku: sikalemuikoa' mesa 
anna mesa, sinnoa pa'kalemungku mating. 

13 Dai aha pa'kalemu ang kayyang puha andana 
pa'kalemunna mesa tau ang naaku mate sitonda 
unna' inahanna anna malaine' tuho yato solana. 

14 Dioa' dianto solaku ponna ke ungngakuia' 
umbabe aka ang kupahentaingko. 1? Damokoa' la 
kusangai 'sabua',' aka' yato sabua' dai nainsang 
aka pahtuyunna yato pongkahana. Ampo' 
kusangaikoa' 'solaku' aka' kupainsangngikoa' 
mating ingkanna siamo ang puha kuhingngi 

di hao mai di Ambeku. !? Tadiaa' dio ang 
mampilleia', ampo' Kodi' ang mampilleikoa' 
sibaha kusuokoa' anna malakoa' do ungkeboaing 
kamapiaang tama inde di lino. Anna boa yatoo la 
tontong lolo anna malai aka siamo ang umpalau 
dai' di Ambeku yaling di sangangku, la nabeakoa' 
mating. 17 Dianto indee pahentaku mating: 
sikalemuikoa' mesa anna mesa. 18 La nakahiri'koa' 
to lino, ampo' kalehaiia' dolu puhaa' Ko nakahiri' 
mane dioia'. 1? Aka' ponna ke la sule di haokoa' 
mai di lino, tantunte' anna la napakamayakoa' 
sinnoa yato ampuanna. Ampo' aka' Kodi' ang 
mampilleikoa' anna kupasaha'koa' di hao mai di 
lino, ya' dianto anna nakahiri'koa'. 20 Kalehaiia' 
aka ang puha kuoaingkoa' mating: Setonganna 
mesa sabua' daete' mala umpelondoi sala 
pongkahana. Dahi ke la sika nadahhaa', ya' la sika 
nadahha toukoa' dio; anna yatoii ang untuhu'i 
pepakuhungku, ya' la sika umpehingngii toete' 
aka ang umpakuhuing. ?! Ampo' ingkanna yatoo 
la nababe mating di dioa' aka' to pentindo kukoa', 
aka' dai sika ungnginsang yato Ambeku ang 

mansuoä' sule tama inde di lino. 2? Aka' ponna ke 
la da' sule anna dai kupalambi' ingkanna yatoo, 
ya' daete' la sika kekasalaang. Ampo' dinoa yato 
kasalaanna dai mala nabuni. 23 Menna-menna 
ang mangkahiri'a', ya' ungkahiri' toe' Ambeku. 
24 Puha kubabe kaha-kaha ang dai aha nababe 
tau senga'. Ponna ke dai sika ungngita inde 
kaha-kaha ang kubabe, ya' dai sika kekasalaang. 
Ampo' moinnakato anna sika ungngitai inde 
ang kubabe, ampo' tontongke' sika nakahiri'a' 
sibahaang Ambeku. ?? Dianto anna tahpa'i 
Suha' Masero ang mangngoatee, 'Nakahiri'a' 
tau, dai aha suhunna.' 2? La kusuo sule Inaha 
Masero ang la mengkalao yaho mai di Ambeku. 
Dianto ang la untula'ingkoa' katahpa'ang 
didiona Puang Alataala. Anna dianto to 
Pa'kalemu ang la mansa'biia'. 2? Ampo' la pahallu 
toukoa' dio la unsa'biia', aka' mengkalaoke' 
pampahandu'anna pengkahangangku yaling di 
lino anna sibaha-bahamingkea'. 
16 1 |[ngkanna indee kutula'ingkoa' 

mating anna malai daia' ullahpa' 
kapampetahpa'ammu di hao mai di Kodi'. ? La 
dihambaikoa' yaling mai di pa'sambayangang. 
Dia tuke' la aha tempona yato ingkanna tau 
ang la mampateikoa' la nasanga untuhu'ing 
pangngelo'na Puang Alataala. 3 Sika nababe 
noa yatoo aka' daang sika nainsang sibahaang 

Ambeku. “Ampo' ingkanna indee kutula'ingkoa' 
mating anna malai ke lambi'mi tempona 
ungkalehaia' yato ang puhang kutula' 
lohpo'ingkoa'." Nalombungngi tula'na Puang 
Yesus naoatee, "Inde kaha-kaha dai kutula' 
lohpo'ingkoa' mengkalao dolu, aka' sibaha- 
bahakingkea' lambi' dinoa. ? Dinoa la maoma' 
pano yato di Ambeku ang mansuoa' sule, anna 
dai aha moi poro la mesa yaling di alla'-alla'mua' 
mekutana mai ungngoatee, 'Umbae Dio 
ungngola?' ? Ampo' aka' kutula'ingkoa' yato 
kaha-kaha, lambi' umpamasuhsa inahammu. 
7Setonganna yato ang kuoaingkoa' mating 
tahpa', aka' kekuna puha nei' mating di dioa' 
ke maoa'. Aka' ponna ke da' mao, ya' yato To 
Pa'kalemu dai la sule yaling di alla'-alla'mua', 
ampo' ponna ke maoa', ya' la kusuo sule tama 
di alla'-alla'mua'. 3 La sule Inaha Masero dianto 
la umpepainsangnging dosanna hupatau anna 
katahpa'angku, noa toi petahungkunna Puang 
Alataala. ? Inde Inaha Masero la napakaleso 
naoatee madosa asang ingkanna tau ke da' 
napetahpa'. 10 Anna napakaleso toing nei' 
didiona katahpa'angku, aka' la maoma' pano di 
Ambeku anna dama' la ungngita. 11 La napakaleso 
tou nei' didiona petahungkunna Puang Alataala 
pano di to lino, aka' puhang ditahungkung yato 
Pongkahana setang ang ma kuasa yaling inde 

di lino. 1? Mai'dike' kaha-kaha ang la pahallu 
kutula'ingkoa' mating, ampo' dinoa dake' umbela 
untahimboa'. 13 La sule Inaha Masero anna 
Dianto ang la mantehtekoa' pano di ingkanna 
katahpa'ang. Dai la ma'kara-kara yaling mai 

di pihki'na toboe', ampo' la natula' aka ang 
puha nahingngi yaho mai di Ambeku. Anna la 
natula'ingkoa' mating kaha-kaha ang la sule 
bahtu' ang la dioloi. 14 Inde Inaha Masero la 
napamatandea', aka' ang napalambi' mating di 
dioa' dianto ang nahingngi di hao mai di Kodi'. 

15 Aka' ingkanna siamo ang naampui Ambeku, ya' 
kuampui tou Kodi'. Dianto anna kuoaingkoa'tee: 
la natula'ingkoa' mating aka ang puha nahingngi 
di hao mai di Kodi'. 16 Sämpäi'dang supu anna 
dama' ungngita, ampo' la sampai' turang nei' 
supu anna ungngita sia bumä'." 17 Nahingnginna 
yato pahsikolana sikutana-tanaing mesa anna 
mesa naoatee, "Aka indo bahtuanna ma'kara 
noa pano di kita'a' naoatee, 'Sampai'dang supu 
anna dama' ungngita, ampo' la sampai' turang 
nei' supu anna ungngita sia buma"? Anna naoa 
tuke'tee, 'Maoma' pano di Ambeku'?" 18 Lambi' 
sikutana-tanai lolong naoatee, "Aka si'da inde 
bahtuanna ma'kara noa naoatee, ' Sampai'dang 
supu'? Daia' tainsang aka bahtuanna." 19 Donetoo 
nainsang Puang Yesus sika pemala napekutanaing 
yato tula'na, ya' ma'karang pano diii naoatee, 

"Yato ang kutula' di langngena' kuoatee, ' 
Sampai'dang supu anna dama' ungngita, ampo' 
la sampai' turang nei' supu anna ungngita sia 
buma'.' Diangka yato ang umpekutanaing pano 
di solamu? 2? Kutula'ingkoa' setonganna la 
musengkoa' anna mapi'di' si'da-si'da inahammu, 
ampo' to lino la kahsi nei'. Pihsananna 

yato kamasuhsaammu la dibala'i mendahi 
kakahsiammu. 21 Sinnoanna mesa bahine ang 
madahha naonge la keana'i, ampo' puhanna 
keana', ya' dang nakalehai yato kamadahhaanna, 
aka' kahsing supu mala ungkeana'ing mesa 

tau tama inde di lino. 2? Noa tungnga' dio 
dinoa lella' unsa'ding kamasuhsaang, ampo' 

la kuita boukoa' sumule lambi' la kahsikoa', 
anna yato kakahsiammu dai aha tau ang la 
mala manghampa'ikoa'. 23 La donento yatoo, 
damokoa' la kakutana-tana aka siamo pano di 
Kodi'. Kutula'ingkoa' setonganna aka siamo ang 
la umpalau pano di Ambeku yaling di sangangku 
la nabea asangkoa' mating. 2? Lambi' dinoa 
dakangkoa' aha malau aka siamo yaling di 
sangangku. Dahi palauia' anna la untahimboia' 
anna malai sundung kakahsiammu." 

2> Nalombungngike' tula'na Puang Yesus 
naoatee, "Ingkanna indee kutula'ingkoa' 
mating umpakeka' pohapangang. Ampo' la 

aha tempona dama' la umpake pohapangang, 

ampo' la kusindohoi kutula'ingkoa' mating 
didiona Ambeku. 2? Pehingngiia'a': donentoo 
dangnga' la kupalauingko pano di Ambeku, 
aka' mala tubungnga' dio umpalau pano 

yaling di sangangku. ?” Kalaena Ambeku ang 
mangkalemuikoa' aka' ungkalemuia' anna 
umpetahpa' ungngoate Kodi' indee sule yaho 
mai di Puang Alataala. 28 Inang sule yahoä' 

mai di Ambeku mentama inde di lino. Ampo' 
dinoa la umpelleia' inde lino sumule dai' di 
Ambeku." 22 Ma'karang pahsikolana pano 
naoatee, "O Tuang, dinoa ma'karamo unsindohoi 
anna dang umpake yato pohapangang. 20 Dahi 
dinoa kiinsammi kioatee Dio ungnginsang 
asang ingkanna siamo anna damang pahallu la 
mekutana mating. Aka' dianto anna kipetahpa'i 
kioatee sule yahoo mai di Puang Alataala." 

31 Sika natimba'mi Puang Yesus naoatee, "Dahi 
umpetahpa'raka dinoa? 3? Ampo' kalehaiia' la 
suleng tempona, bahtu' mala dioate lambi'mi 
tempona anna la sisaha'-saha'koa'. La sumulekoa' 
pano di dasammu la umpelleia' kumesa. Ampo' 
setonganna dai la kumesa aka' la tontongngang 
sibaha Ambeku. 33 Ingkanna indee kutula' 
asangngingkoa' mating anna malai ullambi'koa' 
kamasahkeang aka' tohhokoa' yaling di Kalaeku. 
Yaling inde di lino inang la madahhakoa', ampo' 
pamatohoia' inahammu aka' kutalo asammi 

ingkanna ang umpa'bali Puang Alataala yaling 
inde di lino." 

1 Puhanna ma'kara noa yato Puang Yesus, 
17 mentongang dai' di langi' ma'sambayang 
naoatee, "O Ambe', dinoa lambi'mi tempona la 
umpamatandea#', Kodi' inde Ana'mu, anna mala 
toua' Koo kupamatandeo. ? Aka' Dio Ambeku ang 
mambeaa' inde kakuasaang pano di ingkanna 
hupatau, anna malai kubea katuhoang ang 
tontong lambi' sapano-panona pano di ingkanna 
hupatau ang puha umbeaa'. 3 Anna dianto indee 
katuhoang ang tontong lambi' sapano-panona, 
anna malai nainsangngo hupatau, dianto Dio, 
Dehata ang setonganna. Anna katuhoang indee 
la mala nalambi' aka' sika nainsang naoatee Kodi' 
indee Puang Yesus, To Dilanti' la Mepasalama', 
ang unsuo tama di lino. “Puhamo kupamatande 
yaling inde di lino ungngolai yato pengkahangang 
ang umpadurungngiingka' mai. >° O Ambe', 
dianto anna kupalaui la umpamatandea' 
mating di olomu, yaling yato di kamatandeang 
ang kuampui naonge sibahaingke dolunna 
la dipadahi inde lino." € Nalombungngike' 
sambayanna Puang Yesus naoatee, "Puhang 
kupepainsangnging umba noa kamatandeammu 
pano inde di tau ang puha umbeaa!' yaling mai 
inde di lino. Inde hupatau dianto ampuammu 
anna puhama' umbea amna sika untuhu'ing 


17.7-13 492 


bahtakarammu. ” Dinoa sika nainsammi naoatee 
yato ang umbeaa' sule asang yaho mai di Dio, 
Ambeku. 3 Anna puhang kupakalesoing pano 

diii yatoo ingkanna ang ungngoaingka', lambi' 
sika natahimbong. Sika nainsammi naoatee sule 
si'da-si'daa' yaho mai di Dio, Ambeku, anna sika 
napetahpa'mi naoatee Dionto ang mansuoa' sule 
tama inde di lino. ? Dä' la unsambayangngi yato 
ingkanna to lino, ampo' supung kusambayangngi 
inde mai tau ang puha umbeaa', aka' dianto indeii 
ampuammu. 10 Ingkanna tau ang kuampui dianto 
ampuammu tou Dio, anna ingkanna tau ang 
ungngampui dianto ampuangku tou Kodi'. Dianto 
ang la umpamatandea' ungngolai pembabenaii. 
110 Ambe' ang Masero, mane la matingnga' 

di olomu, dama' la tohho yaling inde di lino. 
Ampo' tontongke'ne' sika yaling inde di lino. 
Dahi dakaii yaling yato di kakuasaang sangammu 
ang puha umbeaa', anna malai sika mesa 

inaha toe' sinnoa Dio Ambeku anna Kodi' mesa 
inahaingke. 12 Yaling inde di lino sika sibahaang, 
puhang kukambi' yaling yato di kakuasaang 
sangammu, dianto sanga ang puha umbeaa'. 
Inde pahsikolaku puhang kukambi' anna malai 
moi poro la mesa dai la tallang, sehalinna ang 
inang puha dipama'tantu la tallang. Inde la 

dahi anna malai sundung aka ang tiuki' yaling 

di Suha' Masero. 13 Dinoa matingnga!'. Kutula' 

asangngingko akinna yalingka' inde di lino anna 
malai inde pahsikolaku sundung toe' nasa'ding 
yato kakahsiangku. 14 Puhang kupakalesoing 
pano diii yatoo ingkänna ang ungngoaingkä', 
dianto anna sika nakahiri'mi inde to lino, aka' 
tadia solana. Sinnoa Kodi' tadiaä' solana to 
lino. 12 Dai kuoatee kupalau mating anna sika 
ungngalai yaling mai inde di lino, ampo' kupalau 
anna malai umpakahaoing To handang karake. 
16 Sinnoa Kodi' tadiaä' solana lino, noa tuntone' 
inde pahsikolaku tadia solana lino. 1” Pakuhui 
bahtakara katahpa'ammu anna malai masero. 
18 Sinnoa Dio, Ambeku, puhaa' unsuo tama inde 
di lino, dahi noa tunto Kodi' puha sika kusuo 
tama inde di lino. 2 Puhang kubeho Kalaeku 
sitonda unna' inahangku mating anna mala 
toine' inde pahsikolaku dipasenga' si'da-si'da 
mendahi petauammu." 2? Nalombungngike' 
sambayanna Puang Yesus naoatee, "Tadia 

inde supu pahsikolaku ang kusambayangngi, 
ampo' noa toe' pano di ingkanna tau ang 

la mampetahpa'a' ungngolai kasa'biannaii. 

21 Kupalau anna malai sika mesa inaha sinnoa 
Dio Ambeku tohho yaling di Kalaeku anna Kodi' 
tohho yaling di Kalaemu, anna sika mala toine' 
tohho yaling di Kita' lambi' mala napetahpa' to 
lino naoatee, Dionto inde ang mansuoa' sule. 
22 Anna puhang sika kubea yato kamatandeang 

ang puha umbeaa' anna malai sika mesa inaha 
sinnoa Kita' mesa inahaingke. 23 Dahi la tohhoa' 
yaling di kalaenaii, noa Dio tohho yaling di 
Kalaeku. Ke la malai sika mesa inaha si'da-si'da 
lambi' nainsang to lino naoatee Dionto ang 
mansuoa' sule anna Dionto ang sika ungkalemuii 
sinnoa ungkalemuia'. 240 Ambe', kupalau ke 
la malai inde ingkanna mai tau ang umbeaa', 
diamo-diamo kuongei, dia tunne' la sika naongei 
tohho sibaha-bahaang. Aka' ponna ke noang, ya' 
malang la sika ungngita yato kamatandeangku 
ang puha umbeaa' aka' ungkalemuia' dolunna 
la dipadahii inde lino. ?? O Ambeku, To Maroho, 
inang dao nainsang inde mai to lino, ampo' 
Kodi' Kodi' kuinsangngo anna sika nainsang inde 
maiii ang mampetahpa'a' naoatee Dionto ang 
mansuoä' sule. 2? Puhang sika kupakalesoing 
didiomu, anna dinoa la kupakaleso salaing anna 
malai sika unsa'ding yato pa'kalemummu sinnoa 
ang kusa'ding, anna mala toua' Kodi' la tohho 
yaling di kalaenaii." 

1 Tahpana puha ma'sambayang Puang 
18 Yesus, ya' sika mengkalaong sibaha 
pahsikolana lubete' ullambang Lembang Kidron. 
Di hipentoo aha bela' zaitun, dianto sika naongei 
tama. ? Yato ta Yudas ang umbalu' Puang 
Yesus nainsang toe' yato ongeang aka' inang si 
biasa naongei Puang Yesus sibaha pahsikolana 

ma'himpung. 3 Dai masae, ya' sulerang ta Yudas 
sibaha samparengnge' tantarana to Roma 
anna sangngaka-sangngaka to pandaka Dasang 
Ada'na Puang Alataala ang nasuo kapala-kapala 
imang sibaha to Farisi. Sika para-para mesele' 
anna aha piha ang umbaha ballo. 4 Donetoo 
inang nainsammi Puang Yesus aka ang la 

dahi pano di Kalaena. Ya' umpendungku'ing 
yato tau mai'di anna nakutanaii naoaintee, 
"Mennarea' dio umpeang?" ? Sika mentimba'mi 
naoatee, "Yesus to Nazaret." Naoante Puang 
Yesus, "Aka' Kodi'mi nei'." (Ke'de' toe' ta 
Yudas sibaha-baha yato ingkanna tantara.) 

6 Puhanna ma'tula' Puang Yesus naoate, 'Aka' 
Kodi'mi nei',' ya' pihsa' sika mellao kebo'mi yato 
setantaraang lambi' loe kebo'. 7 Sika nakutanai 
bung Puang Yesus naoaintee, "Mennarakaa' dio 
umpeang?" Sika mentimba'mi naoatee, "Yesus 
to Nazaret." 3 Naoaminte Puang Yesus, "Aka' 
puhamokoa'ne' kuoainte 'Kodi'mi nei'.' Dahi 
ponna ke inang Kodi'a' ang umpeang, ya' pabei 
asangngingka'ne' solaku le'ba'." 3 (Inde tula'na 
dianto kasundunganna yato ang puha natula' 
lohpo' naonge naoaitee, "O Ambe', di alla'na 
inde mai tau ang puha umbeaa,, dai aha la 
kupabei pa'da moi poro la mesa.") 10 Donetoo 
Simon Petrus unsele'ne' mesa pa'dang. Ya' 
nasinta'mi mane natepa'ing talinga kuananna 

mesa sabua'na handang pongkaha imang 

ang disanga Malkus. 1! Naoante Puang Yesus 
pano di Petrus, "Patamai sumule di banuanna 
ne pa'dammu. Daraka dio umpihki' inang la 
ungngolaia' kamadahhaang situhu' pangngelo'na 
Ambeku, sihapang ungngenu'a' ihsi tangki' 

ang mapai'?" 1 Pihsanama yato tantarana 

to Roma anna kapalana, sibaha to pandaka 
Dasang Ada' ang nasuo to pambahanamna to 
Yahudi, unsahkang Puang Yesus anna napungoi 
teyyena. 3 Uhuna sika napapengngolo dolu 
pano di Hanas, pasanamna Kayafas, aka' inde 
Kayafas handang pongkahana imang donetoo. 
14 (Dianto inde Kayafas ang inang puha ma'tula' 
dolu pano di to pambahanamna to Yahudi 
naoatee, "Ahante' mesa tau dipatei andana la 
dipatei asangngingkea' ingkanna to Yahudi.") 

15 Donetoo Simon Petrus anna mesake! sola 
pahsikolana le'ba' umpelolai Puang Yesus. Inde 
solana siinsanne' handang pongkahana imang. 
Dahi mentindo' lolone' sibaha-baha Puang Yesus 
lambi' tama di tihampa' dasanna, 19 ampo' 
indene' ta Petrus tohhone' mangngempe yaling 
di aneang di behing baba hala. Pihsananna 
sohommi inde solana anna umpa'tula'i mesa 
bahine, dianto sabua' ang menge undakai baba. 
Puhai napa'tula'i, ya' dipabei tunne' tama ta 
Petrus. 1? Mekutanang inde bahine pano di 

Petrus naoatee, "E, darakae' dio inde mesa 

to pentindo'na indo tau?" Natimba'mi Petrus 
naoatee, "Ah, tadiaa'!" 18 Donetoo madinging liu 
kalane. Dianto anna sika umpapuhpung api yato 
to pandaka sibaha sabua' ang senga', mane sika 
ke'de'i di behinna mamindu. Mempako tunne' ta 
Petrus mamindu sibaha-baha. 1? Napahandu'mi 
handang pongkahana imang, ang nabala'ing 
Kayafas donetoo, ungkutanai Puang Yesus didiona 
pahsikolana anna pepakuhumna. 2? Ma'tula'mi 
Puang Yesus mentimba' naoatee, "Kodi' ke 
mampaturua' kupahingngii asang ingkanna tau 
mai'di: dai aha kubuni. Si mampakuhua!' yaling 
di Dasang Ada'na Puang Alataala anna yaling di 
pa'sambayangang ang si naongei ma'himpung 
to Yahudi. 21 Dahi aka boi anna ungkutanaia'? 
Ponna ke pemalao ungnginsang, ya' kutanaii ne 
pano tau ang puha unghingngi pepakuhungku 
aka' nainsang asangngete' yato aka ang puha 
kupakuhuing." 2? Puhanna ma'tula' noa yatoo 
Puang Yesus, ya' natampiling siang mesa to 
pandaka ang ke'de' di hao di behinna anna 
naoaintee, "Dipanoanne' ne mentimba' di olona 
handang pongkahana imang?" 23 Natimba'mi 
Puang Yesus naoatee, "Ponna ke salai yato 
tula'ku, ya' tula'ingka' aka ang sala. Ampo' ponna 
ke tahpa'i, ya' akaboi anna untampilingnga'?" 

24 Pihsanamna inde ta Hanas unsuong tau do 

umposola Puang Yesus, menge tipungo teyyena, 
pano di Kayafas ang handang pongkahana 
imang donetoo. 22 Donetoo Simon Petrus 
mengeke' ke'de' mamindu. Nakutanaing yato 
tau ang nasibahaing di hao naoatee, "Darakae' 
dio ne mesa pahsikolana inde yaling tau?" 
Ampo' natimba' Petrus ma'baho naoatee, 

"Ah tadiaa'!" 26 Donetoo aha mesa sabua'na 
handang pongkahana imang, solasohonna yato 
tau ang puha natepai'i talinganna ta Petrus, 
mekutana toe' pano naoatee, "E, darakae' dio 
ang kuita di hipe yato di bela' sibaha-baha inde 
yaling tau?" 2 Mentimba' bung Petrus ma'baho 
naoatee, "Tadia kodi'!" Donetoo, ya' tahpa 
mentuhturuu'mi mane'. 23 Tahpana buhka' baya, 
ya' sika umposolang Puang Yesus mengkalao di 
dasanna Kayafas lupano di dasanna Tuambahsa' 
Pilatus. Ampo' inde mai to Yahudi ang mamposola 
dai sika naaku mentama aka' la diangka' karahko' 
situhu' ada'na ke mentamai di dasanna tau ang 
tadia to Yahudi. Anna pemala toi ungngande 
andeang Paska ampo' inang dai mala ke lella'i 
diangka' karahko'. 2 Dianto anna sohommi 
Tuambahsa' Pilatus untammui yato tau mai'di 
anna nakutanaii naoaintee, "Aka kasalaanna inde 
tau anna umposolai sule?" 3? Sika mentimba'mi 
naoatee, "Ponna ke la dai aha kasalaanna, ya' 
daete' la kibahaingko sule." 3! Naoa buminte 

Pilatus, "Ya' do posolaia' anna unghohto' toboia' 
dio aka kasalaanna situhu' atohammua'." Sika 
mentimba'mi yato to Yahudi naoatee, "Ampo' 
daangkang dipabei untahungkung mate tau ang 
kekasalaang." 3? (Ingkanna inde dahi anna malai 
sundung tula'na Puang Yesus didiona lalang 
kamateanna ang hali natula' dolu.) 33 Sumuleng 
Pilatus tama di huang dasamna ang si naongei 
manghohto' anna untambaii Puang Yesus 
nakutanai naoaintee, "Diongka ne tomarayanna 
to Yahudi?" 34 Mekutana salang Puang Yesus 
naoatee, "Lemba' yalindaka mai di inahammu 
nee pekutanammu, bahtu' aharaka tau senga' 
ang puha mampainsangngio didiona Kalaeku?" 
35 Mentimba' Pilatus naoatee, "Ungnginsang 
siang tadiaa' to Yahudi! Inde mai tau ang 
mampapesahkao anna mambahao sule, dianto 
sola bohtomu siang sibaha kapala-kapala imang. 
Dahi aka ang puha umbabe?" 3? Ma'tula'mi 
Puang Yesus naoatee, "Katomarayaangku dai 
sule yaling mai inde di lino. Aka' ke la sule 
yalingngi mai di lino, ya' napetunduima'te' 
ingkanna petauangku anna da' nasahka to 
pambahananna to Yahudi. Ampo' inang dai 
sule yaling mai di lino katomarayaangku." 

37 Nakutanai sala bung Pilatus naoaintee, "Dahi 
ke noai nee, tomarayarakako?" Mentimba'mi 
Puang Yesus naoatee, "Ya' kalaemu tubung 

dio ang mansangaia' tomaraya. Setonganna 
nasuhung dahia' anna sulea' mentama di lino 
anna malaa' umpalanda' katahpa'ang. Dahi 
ingkanna tau ang untuhu'i katahpa'ang dianto 
ang umpehingngii pepakuhungku." 33 Naoa 
salake'te Pilatus "Akae' ne disanga katahpa'ang?" 
Donetoo le'ba' bung tama di aneang Pilatus anna 
ma'tula'i pano di to Yahudi naoatee, "Daponalae' 
aha kulambi' kasalaanna moi poro la mesa 
inde tau. 3? Ampo' situhu' ada'mua' si kulahpa' 
loloingkoa' mesa to ditahungkung ke lambi' bumi 
allo pa'rame-rameang Paska. La ungngakurakaa' 
ke kulahpa'i inde Yesus, tomarayammu?" 
40 Para-parang sika mentimba' mekoha naoatee, 
"Dai! Tadia nee! Barabas lahpa'ingkang!" (Inde ta 
Barabas dianto mesa tau karake ang si umpa'bali 
to ma'pahenta.) 

1 Pihsananna Pilatus unsuong tantarana 
19 umpohetong Puang Yesus. ? Puhai 
napohetong, sika napapiaming songko' 
kedui mane nasongko'ing. Puhai yatoo, sika 
ungngalang kaya' ang sinnoa hupanna ang 
si napake tomaraya anna nakaya'ing, 3 mane 
sibala'-bala'i pano di olona anna naoaitee, 
"Tabe', Tomarayanna to Yahudi," laona siang 
nasitampiling-pilingngi. “ Puhai yatoo, sohong 
bumi Pilatus anna naoaite pano yato di tau 
mai'di, "Itaia', kupamatimmingkoa' di olomu 

anna malai ungnginsang asangnga' aka' dae 

ko aha kulambi' kasalaanna." ? Ya' sohommi 
Puang Yesus mesongko' dui anna mekaya' 
sinnoa kaya'na tomaraya. Naoante Pilatus, 
"Itangnga'to inde tau." ? Tahpana sika ungngita 
Puang Yesus yato to pandaka anna kapala-kapala 
imang, sika kohang naoatee, "Toke'i! Toke'i 
dai' di kayu sitambeng!" Naoa bunte Pilatus, 
“Alaia' mai anna untoke' toboia' dio, aka' dai 
kodi' aha kulambi' kasalaanna." 7 Mentimba'mi 
to Yahudi naoatee, "Situhu' ada'ki' ne tau 
sihatang ditahungkung mate aka' unsanga 
Kalaena Ana'na Puang Alataala." 3 Tahpana 
nahingngi Pilatus yato ang sika natula', ya' 
tuhtuang mahea'mi. ? Dianto anna umposolang 
Puang Yesus sumule tama di dasanna anna 
nakutanaii naoaintee, "Umbae Dio ungkasulei?" 
Ampo' dai aha mentimba' Puang Yesus. 10 Naoa 
sala buminte Pilatus, "Akana dai ungngaku 
untimba'ia'? Pahallu ungnginsang kodi' indee 
ma'kuasaa'. Malao kulahpa', malao kupatei." 
11 Mentimba'mi Puang Yesus naoatee, "Ponna 
ke tadiai Puang Alataala umbeao kakuasaang, 
dai aha kakuasaammu pano di Kalaeku. Dianto 
anna kekasalaang puhaine' tau ang mambehoa' 
mating andana kalaemu." 1? Donetoo pemala 
liung Pilatus la ullahpa' Puang Yesus ampo' sika 
koha to Yahudi naoatee, "Ponna ke ullahpa'i 

ne tau, ya' umpa'balimote' disanga Kaisar. Aka' 
tau ang unsanga kalaena tomaraya umpa'bali 
Kaisar." 3 Nahingnginna Pilatus yato tula'naii, 
ya' umposolang Puang Yesus sohong yaling mai 
anna mohko'i di ohko'ang panghohto'ang di 
hao di mesa ongeang malua' ang yaling di basa 
Ibrani disanga 'Gabata,' bahtuanna: Sali Batu. 

14 Donetoo umbai durummi allo, sangngalloke' 
anna dipahandu'mi pa'rame-rameang Paskana 
to Yahudi. Naoante Pilatus pano di tau mai'di, 
"Indeengnga' tomarayammu." 12 Sika koha bumi 
naoatee, "Pateii ne tau! Pateii! Toke'i dai' di kayu 
sitambeng!" Mekutana sala bung Pilatus naoatee, 
"La kutoke' si'daraka inde tomarayammua'"?" 
Mentimba' kapala-kapala imang naoatee, "Dai 
aha tomarayangki' ang senga', supung mesa, 
dianto Kaisar." 16 Ya' nabehoming Pilatus inde 
Puang Yesus pano di tantara do sika natoke'. 
Donetoo yato setantaraang sika ungngalang 
Puang Yesus anna nabahai le'ba'. 17 Ya' le'ba'mi 
Puang Yesus umbulle kayu sitambeng ang 

la dipantoke'i ludai' di mesa tanete saohko' 

ang yaling di basa Ibrani disanga 'Golgota,' 
bahtuanna: Ongeang Kahuhhung. 13 Dianto 
inde ang dipantoke'i sibaha derua tau senga,, 
mesa tando di kuananna anna mesa tando di 
kaihinna. 13 Yato setantaraang nasuo toe' Pilatus 
umpadehke' papang-papang yaho di patu baa'na 

Puang Yesus. Di hao yato di papang tiuki' naoatee, 
"Yesus to Nazaret, Tomarayanna to Yahudi." 

20 Yato ongeang ang dipantoke'i Puang Yesus 

dai makahao umpellei bohto lambi' mai'di liu to 
Yahudi umbata yato pangnguki' aka' tiuki' yaling 
di tallu basa, dianto: Ibrani, Latin anna Yunani. 
21 Naoante kapala-kapala imang pano di Pilatus, 
"Daungnguki'i ungngoatee, 'Tomarayanna to 
Yahudi,' ampo' uki'i oaitee, 'Unsanga Kalaena 
Tomarayamna to Yahudi.' " 2? Natimba'mi Pilatus 
naoatee, "Aka ang puha kuuki' dang mala dibala'- 
bala'i." 23 Puhamna sika untoke' Puang Yesus 
yato uhpa' tantara, ya' sika naalang pakeanna 
anna napereuhpa'i napopantang. Mane naala 
toine' yato kaya' kalambe'na ang ditannung 
mahasa-hasa, dai aha pandai'anna. 24 Sika 
sioa-oaminte yato tantara, "Daaa'ne' taseu'-seu'i 
inde kaya' kalambe'na aka' manangngi ampo' 
tahui'ingnga'ne' sihsa' anna menna ang manghui' 
kalambe'na, ya' dianto mangngala." Ingkanna 
indee dahi anna sundungngi aka ang tiuki' 
yaling di Suha' Masero ang naoatee, "La sika 
untaha-taha pakeangku anna unghui'ing sihsa' 
kaya' kalambe'ku." Ingkanna indee nababe si'da 
yato tantara. ?? Sidungku' yato kayu sitambeng 
ang naongei Puang Yesus ditoke', ke'de' di hao 
indona sibaha indouhena, siullu'na indona. 

Noa tunne' Maria bahinena Klopas anna Maria 

Magdalena di hao toe' donetoo. 2? Tahpana 
Puang Yesus ungngita indona anna pahsikolana 
ang handang napakamaya ke'de' sibaha-baha, 
ya' ungngoaminte indona, "O Indo', dianto ne 
ana'mu." 2” Mane mennenne'i pano yato di 
pahsikolana ang handang napakamaya anna 
naoaitee, "Dianto ne indomu." Napahandu' 
donetoo, ya' tohhong indona Puang Yesus 
sibaha di hao di dasamna yato pahsikolana. 

28 [hang nainsang Puang Yesus naoate ingkanna 
ang la naolai dahi asammi. Dahi anna malai 
umpasundung aka ang tiuki' yaling di Suha' 
Masero, dianto anna ma'tula'mi naoate, 
"Mahahangnga'." 22 Yato di hao aha mesa 
kahaho punno angkoro' ang mainsummi. Ya' 
sika ungngalang lomo' anna natomme'i naung. 
Mane napadehke'i pano di pote'na mesa tangke 
kayu hisop anna nadoangngi dai' di suana Puang 
Yesus. 3? Ya' namimmi'mi Puang Yesus anna 
naoaitee, "Tehpu'mi pole'!" Pihsananna lumpeng 
baa'na anna pohsu'i penanahama. 31 Yato to 
pambahananna to Yahudi dai naaku ke titoke' 
loloi bahkena tau lambi' di allo katohhoang, 
londonang donetoo aka' la sika umpakahoa' 
pa'rame-rameang Paskana. Dianto anna sika 
napalaung pano di Pilatus ke la malai dibahe 
asang lono'na yato to ditoke' anna baha' 
matei. Mateitoo, ya' dipatuhummi bahkena 

yaho mai di kayu sitambeng. Aka' naonge 
ditoke'i Puang Yesus sangngallorang supu anna 
lambi'mi allo katohhoang. 3? Ya' sika napabeing 
Pilatus, dahi le'ba'mi sangngaka-sangngaka 
tantara do umbahe lono'na to ditoke'. Ampo' 
yatorang supu derua to ditoke' ang sika nabahe 
lono'na aka' matenne' Puang Yesus, dahi danne' 
mangki' sika napanoa. 33 (19:32) 34 Ampo' 

mesa di alla'na yato tantara undoke kasihinna 
Puang Yesus, ya' sohommi haha sitonda uhai. 

35 (Tau ang mangngita liu donetoo dianto ang 
mampepakahebaing anna malaia' umpetahpa'. 
Dahi tahpa' si'da-si'da ingkanna indee ang 
nasa'bii. Anna nainsang naoatee tahpa' si'da- 
si'da.) 3? Ingkanna indee dahi anna malai sundung 
asang samai ang tiuki' yaling di Suha' Masero 
ang naoatee, "Inang dai aha la dibahe moi poro 
mesa bukunna." 37 Anna aha toe" tiuki' yaling di 
Suha' Masero naoatee, "La sika napahandang 
yato ang puha nabuno." 28 Puhai yatoo, le'ba'mi 
Yusuf to Arimatea mehumala' pano di Pilatus 
ke la malai ungku'bu' bahkena Puang Yesus. 
(Setonganna inde Yusuf mesa toe' to pentindo'na 
Puang Yesus ampo' dai napatandaang sakali aka' 
mahea' pano di to pambahananmna to Yahudi.) 
Ya' natahimbo si'dang Pilatus yato palaunna. 
Le'ba'mi do naala. 3? Ang nasibahaing ta Yusuf 
donetoo dianto ta Nikodemus. (Inde Nikodemus 


19.40-20.5 506 


mesa tau ang hali dolu umpellambi'i Puang 
Yesus di bengi.) Ya' le'ba'mi sibaha umbaha 
umbai tallumpulo kilo matingnginna pakuli 
disanga mur anna gaharu ang si dipapano di 
bahkena to mate anna dai baha' bosi. 20 Yato 
to deruai le'ba'mi umpatuhung bahkena Puang 
Yesus, mane nabalungngi napasibalung yato 
pakuli situhu' ada' pa'tomateanna to Yahudi. 
41 Sidungku' yato ang dipantoke'i Puang Yesus 
aha di hao sallimbo bela' ang naongei yaling 
ku'bu' batutung ang dake' aha dipampatamai to 
mate. 42 Aka' marungku' yato ku'bu', londonang 
aka' la dipahandu'mi allo katohhoang, ya' diang 
meroho sika napangku bui'i. 
20 1 Tahpana allo Mingku di buhka' baya, 
le'ba'mi Maria Magdalena pano di 
ku'bu'. Lambi'na pano ungngitang batu pelapa' 
ku'bu' tikisu'rang nei' umpellei ongeanna. 
2 Tahpa sumule siang ma'lumpa'-lumpa' do 
umpeang Simon Petrus sibaha pahsikola ang 
napakamaya Puang Yesus. Natula'ing yato 
ang naita naoatee, "Oa', lo 'bammia' ku'bu'na 
Puang! Dai kuinsang umba napampaongei." 
3 Ya' tahpa le'ba' siang ta Petrus sibaha solana 
pano yato di ku'bu'. “Inde to deruai sahing 
lumumpa' ampo' madihhi' puha nei' yato solana 
lambi' pano yato di ku'bu'. ? Melluhkung anna 
mengngollengngi tama yato di ku'bu' nanenne'i, 

ya' pebalundang supu naita yaling, ampo' dai 
mentama. ? Tahpana sule ta Simon Petrus, ya' 
tahhi'-tahhi'mine' tama yato di ku'bu' unnenne'i 
pebalung ang titoko yaling. ” Yato pebalung ang 
diba'ba'ing baa'na Puang Yesus tilolong nei' anna 
tipatoko senga'i. 3 Pihsananna tama tunne' yato 
pahsikolana ang senga' ang dolune' lambi' pano 
di ku'bu'. Nanenne'ing yatoo anna napetahpa'i. 
3 (Lambi' tempo donetoo dake' sika nainsang 
aka bahtuanna ang tiuki' yaling di Suha' Masero 
didiona pahallu tuho sumule di hoi' mai di 
kamateang.) 1? Puhai yatoo, ya' sika sumuleng 
pano di dasannaii. 1! Ke'de'mi ta Maria di hao 
di behinna ku'bu' menge ma'duseng-duseng. 
Lella' dumuseng laona siang mengngolleng 
tama di ku'bu'. 1? Tahpa ungngitaranne' derua 
malaeka' mekaya' mabusa mohko' yaling yato 
ang naonge dolu tilampa' bahkena Puang 
Yesus, mesa tando di pembaa'anna anna 

mesa tando di pembihti'anna. 3 Mekutanang 
yato malaeka' yaling mai naoatee, "O Indo', 
akae dio undusengngi?" Naoante mentimba', 
"Puangku puha naala tau. Dai kuinsang umba 
napampaongei." 14 Puhai ma'tula' inde Maria 
mensaileng pano di kebo'na. Ya' ungngitang 
Puang Yesus ke'de', ampo' dai natandai naoate 
Puang Yesus yato ang naita. 1? Mekutanang 
Puang Yesus naoatee, "O Indo', akae dio 

undusengngi? Mennae dio umpeang?" Ampo' 
inde Maria nasangae' to pambahahsi bela' 

yato ang menge mampa 'karai. Dianto anna 
mentimba'mi naoatee, "O Pua', Diorakae' 
umparendei inde bahke ang aha yaling di ku'bu'? 
Ponna Dio, kalemuia' tula' manahpaingka' umba 
umpampaongei anna malai do kuala sumule." 

16 Naoa bunte Puang Yesus, "O Maria." Tahpa 
mengkolimmi ta Maria pano di Puang Yesus 
anna ma'karai yaling di basa Ibrani naoatee, 
"Rabuni!" ang bahtuanna "Tuangkuhungku!" 

17 Naoante Puang Yesus, "Daka' mala ungnganti 
aka' daka' aha mao dai' di Ambeku, ampo' inang 
la maora'tee'. Dahi pahallu umpainsangngi asang 
to pentindo'ku ang kuangka' solasohongku. 
Oaingka'tee, 'Dang masae anna maomai' dai' di 
Ambeku ang umpoambe toua' dio, Dehatangku 
ang umpodehata toua' dio.' " 18 Dianto anna 
le'ba'mi Maria do napepakahebaing, aka' puhang 
silambi' Puang Yesus. Anna natula' asangnging 
yato ang puha naoaing. 1° Donetoo di allo 
Mingku di bengi, ma'himpummi pahsikolana 
Puang Yesus di mesa dasang amna sika untana' 
asangngi babana aka' sika mahea' pano di to 
pambahananmna to Yahudi. Pihsananna nei' 
sulee' Puang Yesus anna tahhi'i ke'de' yaling di 
tangnga-tangnganaii anna ma karai naoatee, 
"Salama' mating di dioa'." 2? Puhai ma'tula' noa, 

ya' umpepaitaming teyyena anna kasihinna. Sika 
kahsi liung aka' naita anna nainsang naoatee tuho 
si'dae' sumule. ?! Naoa sala bunte Puang Yesus, 
“Salama' mating di dioa'. Umba noa nasuoa' 
Ambeku tama di lino, noa tunto Kodi' dinoa la 
kusuokoa' mao do umpepainsangnging inde 
kaheba." 2? Mane umpembuhhu'ing penanaha 
anna naoaitee, "Tahimboia' inde Inaha Masero. 
23 Ponna ke ungngampungngikoa' kasalaanna 
mesa tau, ya' naampungngi toete' Puang 
Alataala. Ampo' ponna ke daia' ungngampungngi, 
ya' datoete' naampungngi Puang Alataala." 

24 Ta Tomas (ang si disangai toe' 'To Hambung'), 
dianto mesa pahsikolana Puang Yesus di alla'na 
to sampulo derua. Donetoo daine' ma'himpung 
sibaha solana naonge sulei Puang Yesus. ?? Ya' 
napainsangnging solana naoaintee, "Puhamang 
kami' ungngita Puang Yesus." Ampo' natimba' 
ta Tomas naoatee, "Ke dake' paita matangku 
anna ke dake' kupentohse'ing inde hangka'ku 
pano di teyyena yato di lalang paso': noa tunne' 
ke dake' kupengnguluing inde teyyeku pano di 
kasihinna, ya' inang dasi'da-si'dake' kupetahpa!'." 
26 Sammingku puhanna yatoo, ma'mesa-mesa 
bumi pahsikolana Puang Yesus yato di dasang, 
ampo' di hao buke' inde Tomas donetoo. Dai 
masae sule buranne' Puang Yesus anna pihsa'i 
ke'de' di tangnga-tiangnganaii, moinnakato 

anna titana' asangngi baba. Ma'tula'i naoatee, 
"Salama' mating di dioa'." 27 Pihsananna 
ungngoaminte ta Tomas, "O Tomas, itang inde 
lalang paso' di teyyeku anna maimo pentohse'ing 
hangka'mu tama. Ita toine' inde lalang doke di 
kasihingku anna umpengnguluing teyyemu tama. 
Dahi damong umbata-bata, ampo' pampetahpa' 
si'da-si'damo." 28 Naoante Tomas mentimba', 
"Dio Puangku anna Dehatangku!" 22 Naoa 
sala buminte Puang Yesus, "Umpetahpa'mi 
pole' aka' ungngitama', i? Ampo' kahsine' tau 
ang mampetahpa' moinnakato daka' naita." 
30 Mai'dike' tanda ang mepusa'-pusa' nababe 
Puang Yesus di olona pahsikolana, ang dai aha 
tiuki' yaling inde di suha'. 37 Ampo' nasuhung 
tiuki' ingkanna ang aha done indee anna malai 
umpetahpa' ungngoatee Puang Yesus dianto To 
Dilanti' la Mepasalama', Ana'na Puang Alataala. 
Dia tuke' anna malai untahimbo katuhoang 
sapano-panona aka' umpetahpa' yaling di 
sanganna. 
2 1 1 Pihsananna umpepaita buming Kalaena 
Puang Yesus pano di pahsikolana di hoi' di 
behing Le'bo' Tiberias. Noa indee tohodolunna: 
2 Pihsang tempo indee sangngaka-sangngaka 
pahsikolana, dianto: Simon Petrus, Tomas ang 
si disanga 'To Hambung,' Natanael ang sule 
di hao mai di Bohto Kana di Galilea, derua 

ana'na ta Zebedeus anna ahake' derua ang 
senga', sika tihimpung di hoi' di behing le'bo'. 

3 Naoante Simon Petrus pano di solana, "La 
maoa' ko modala." Sika natimba'mi naoatee, 
"La mao touang kami' mempola." Ya' sika 
mendai' siang di lopinna anna le'ba'i. Ampo' 
donetoo napesambengii modala, daliui aha 
bau naala moi poro la mesa. “Tahpana la 
timbimmi allo, ke'de'mi Puang Yesus di hipe di 
behing le'bo' ampo' dai sika nainsang naoate 
Puang Yesus yatoo. ? Mekutanang Puang Yesus 
pano diii naoatee, "Oa' sammuane, aharaka 
pealammu?" Para-parang mentimba' naoatee, 
"Dai aha." 6 Naoante Puang Yesus pano diii, 
"Pensambangngingnga' ne dalamu pano di 
tando kuananna lopimmu anna malaia' aha bau 
ungngala." Ya' sika napanoa si'dang. Tahpana 
nahui' yato dalana, dakale nabela nabua' dai' di 
lopi tandana matingngi si'da-si'da aka' punnong 
bau. 7 Ya' ma'karang yato pahsikolana Puang 
Yesus ang napakamaya pano di Petrus naoatee, 
"Tantu anna Puangngi indoo!" Nahingnginna ta 
Petrus, Puang Yesus-e', tahpa mekaya' siang anna 
mengkahtibei naung di le'bo', molangi bete'. 

8 Yatone' pahsikolana ang senga' sika melolane' 
molopi lella' unghui' yato dala ang punno 

bau, aka' dasiang makahao, umbai sangngatu' 
supu mete' alla'na. ? Tahpana sika lambi! bete' 

anna tuhummi yaho mai di lopinna, ya' sika 
ungngitang api meahha menge dipantunui 

bau anna aha toe' roti. 1? Naoante Puang 
Yesus pano diii, "Bahaia' ne mai sisangngaka 
baummu ang mane ungngala." 11 Ya' dai'mi 
Simon Petrus di lopinna anna unghui'i yato dala 
ang punno bau sikayyang pano di kalantanang. 
Mai'dinna yato bau sangngatu' limampulo 
tallu, ampo' moinnakato noa, ya' dai maaka 
yato dala. 1? Ma'kara bung Puang Yesus pano 
diii naoatee, "Maimokoa', potinda'." Donetoo 
ingkanna pahsikolana, dai aha ang bahani 
mekutana naoate, "Mennao setonganna?" 

aka' sika nainsammi yaling di inahanna naoate 
Puang Yesus yatoo. 13 Pihsananna mendungku'mi 
Puang Yesus mane ungngalai yato roti anna 
nasusaing pano diii, sika naande. Noa tunne' 
yato bau. 14 Dianto inde kapentallunna Puang 
Yesus umpepaitaing Kalaena pano di pahsikolana 
tahpana tuho sumule di hoi' mai di kamateang. 
15 Puhai sika mande, mekutanang Puang Yesus 
pano di Simon Petrus, änä'na Yohanes, naoatee, 
"O Simon, ungkalemui si'da-si'darakakä' la'bi 
andana pa'kalemunna solamu?" Mentimba'mi 
Simon Petrus naoatee, "lo Puang, ungnginsang 
tobou Dio kukalemui si'da-si'dao." Naoaminte 
Puang Yesus, "Kambi'ingkä' petauangku sihapang 
änä' dombaku." 16 Mekutana sala bumi Puang 

Yesus kapendoanna naoatee, "O Simon, 
ungkalemui si'da-si'darakaka'?" Mentimba' bumi 
Simon Petrus naoatee, "lo Puang, ungnginsang 
tobou Dio kukalemui si'da-si'dao." Naoa buminte 
Puang Yesus, "Kambi'ingka' petauangku sihapang 
dombaku." 17 Nakutanai sala bumi Puang 

Yesus kapentallunna naoaintee, "O Simon, 
ungkalemui si'da-si'darakaka'?" Ya' mapi'di'mi 
inahanna Simon Petrus aka' pentallung kalerang 
nei' napa'kutana-tanai Puang Yesus. Mane 
mentimba'i naoatee, "O Puang, ungnginsang 
asang ingkanna-ingkanna siamo. Ungnginsang 
toi umba noa pa'kalemungku mating." Naoa 
buminte Puang Yesus, "Kambi'ingka' petauangku 
sihapang dombaku. 13 Kutula'ingko setonganna 
naonge mahati'kangko si unsalipii tobouo 

dio kalaemu anna maoo kalao-lao situhu' 
pampemalanna inahammu. Ampo' ke to 
baha'mo dako' la umpentandorangngingko supu 
teyyemu anna napungoo tau, mane nabahao 
pano di ongeang ang dai la ungkara'i." 19 (Inde 
ang naoa Puang Yesus untula' lohpo' umba la noa 
kamateanna ta Petrus dako' ang la umpamatande 
Puang Alataala.) Puhai yatoo naoaminte Puang 
Yesus, "Tindo'2'." 2? Mensaileng ta Petrus pano di 
kebo'na, ya' ungngitang yato pahsikolana Puang 
Yesus ang napakamaya, yato ang mohko' dolu 

di behinna Puang Yesus naonge sika mandei 

anna mekutanai naoatee, "O Puang, menna 
inde ang la mambalu'o?" 21 Naitanna Petrus, ya' 
mekutanang pano di Puang Yesus naoatee, "O 
Puang, umbanne' la noa indee?" ?? Natimba'mi 
Puang Yesus naoaintee, "Ke la hapangannai 
pemalaa' anna tuho loloi lambi' kasuleangku 
kapendoanna, ya' tadia ang la ungnginsang. 
Ampo' dio, tindo'2'!" 23 Dianto anna tisembu'mi 
kaheba di alla'na pahsikolana Puang Yesus 
naoatee, "Daine' are' la mate yatoo." Ampo' 
setonganna dai aha naoate Puang Yesus, "Daine' 
la mate," supunne' naoatee, "Ke la hapangannai 
pemalaa' anna tuho loloi lambi' kasuleangku 
kapendoanna, yatoo tadia ang la ungnginsang." 
24 Dianto inde pahsikolana ang mansa'bii didiona 
ingkanna indee ang dahi, anna dianto ang 
mangnguki'. Lambi' mala tainsang taoatee yato 
kasa'bianna tahpa' si'da-si'da. ?? Setonganna 
mai'di liuke' kaha-kaha senga' ang hali nababe 
Puang Yesus, ampo' ponna la diuki' asang 
ingkanna yatoo, ya' umbai dai la sihoa tama 
asang di lino yato ingkanna suha' ang la diuki'. 


Pengkahanganna Rasul 


10 Teofilus, yaling di suha'ku ang uhuna 

kupamalesong ingkanna pembabena Puang 
Yesus, noa pengkahanganna noa pepakuhunna, 
2lambi' di tempona tiangka' dai! di suruka. 
Naonge dake" dai' di suruka, sibaha kakuasaanna 
Inaha Masero umpahenta ingkanna rasul ang 
puha napillei ang la mampembabeing. 3 Puhanna 
mate, pemmai'ding umpepaitaing Kalaena 
pano di ingkanna rasul. Anna umbabe mai'di 
tanda anna malesoi dioatee tuho sumule. Aka' 
uhpa' puloke' allona si naola umpellambi'i 
rasulna anna natula'ing didiona Kapahentaanna 
Puang Alataala. 4 Pihsang tempo tihimpung 
bumi mande sibaha rasulna anna ma'pahentai 
naoatee, "Daumpelleia' Bohto Mahoa' 
Yerusalem. Empeiia' pa'dandinna Ambeku 
situhu' ang puha kutula'ingkoa'. 2 Aka' Yohanes 
supung uhai ang napake mantero', ampo' dioa' 
yaling di sangngakake' allona la ditero'koa' 
Inaha Masero." € Tempona ma'himpung Puang 
Yesus sibaha rasulna, sika mekutanang pano 
naoatee, "O Puang, la dinoaraka la umpake'de'i 
sumule kapahentaantaa' to Israel?" 7 Natimba'mi 
Puang Yesus naoatee, "Supung Ambeku ang 

mampama'tantu. Daia' dio mangki' ungnginsang, 
aka' ingkanna yatoo kakuasaanna Ambeku. 

8 Ampo' dioa' la untahimbokoa' kakuasaang 
naonge anna tuhungngi Inaha Masero mating di 
dioa', anna la mendahikoa' sa'bingku mengkalao 
dinne di Yerusalem, di ingkanna Yudea, naung 
di Samaria, lambi' pano di siku-sikunna lino." 

3 Puhanna ma'tula', naitang rasulna tiangka' 

dai' di langi' lambi' nahehengngi salehu'. Ya' 
dang landa' sika naita. 10 Lella'ke' sika tonga 
dai' di langi', tahpa ungngitarang derua tau 
mekaya' mabusa di behinna. 11 Ya' tahpa 
ma'karang yato tau naoatee, "Oa' to Galilea, 
akana sika ke'de' kalekoa' mennenne' dai' di 
langi'? Napelleimokoa' Puang Yesus tiangka' 

dai' di suruka, ampo' inang la sumuleete' yaho 
mai sinnoa inde ang ungngitaa' tiangka' dai' di 
suruka." 12 Ya' sumuleng yato rasulna lubete' di 
Yerusalem mengkalao di mesa tanete disanga 
Tanete Zaitun ang sipandipe siang Yerusalem. 

13 Tahpana lambi', dai'mi di mesa loteng, ongeang 
ang si naonge tohho Petrus anna Yohanes, 
Yakobus anna Andreas, Filipus anna Tomas, 
Bartolomeus anna Matius, Yakobus ana'na 
Alfeus, Simon, ang mentama di kakalebuanna 
to umbali kapahentaang Roma, anna Yudas 
änä'na Yakobus. 14 Sangka' umpamesa lolo inaha 
ma'sambayang sibaha sangngaka-sangngaka 

bahine, sinnoanna Maria indona Puang Yesus, 
anna siullu'na Puang Yesus. 1° Allo donetoo 
ke'de'mi Petrus yaling di alla'-alla'naii ang 
tihimpung, umbai sangngatu' dompulo tau 
mai'dinna, anna ma'karai naoatee, !? "Oa' 
ingkanna solasohongku, sundummi ihsinna 
Suha' Masero, yato ang napalambi' lohpo' Inaha 
Masero ungngolai Tomaraya Daud, didiona ta 
Yudas ang umpatuhoi yato tau ang unsahka 
Puang Yesus, 1? moinnakato anna dihekeng 
tuke'ne' dolu solaki' anna ungngala toe' baheang 
yaling di pengkahangangki'. 18 (Yato doi! sahona 
ta Yudas naonge umbabei kakarakeang, puhang 
naalliing sallimbo tampo. Ya' diang naongei 
tahpa tipalumbang lambi' tehse kompenna anna 
sohongngi ihsinna. 1° Anna kaha-kaha yatoo 
nainsang asang tau ang yaho di Yerusalem 
lambi' yato tampo sika nasangai situhu' tula'na: 
'Hakal Dama' ang bahtuanna: Tampo Haha.) 

20 Aka' puha tiuki' yaling di suha' Pampudiang 
naoatee: 'Pabei tomande'i lo 'bang ongeanna 
anna pabeii mahulla-hulla:' anna: 'La naala 

tau senga' pangka'na.' ?! Dahi la pahallu diala 
mesa tau ang la manghangngangngiang yaling 
mai di alla'-alla'na yato ang si kiposola lolo 
naonge sibahakang Puang Yesus, napahandu' di 
pantero'anna Yohanes lambi' di tempona Puang 
Yesus tiangka' dai' di suruka napelleiang, anna 

malai para-paraang unsa'bii didiona katuhoanna 
sumule." 22 (1:21) 23 Ya' sika natuhong derua tau, 
mesa disanga Yusuf ang si disangai Barsabas, 
anna si disanga toe' Yustus, anna ang kaderuanna 
disanga Matias. 24 Sika ma'sambayammi anna 
malau naoatee, "O Puang, Dio ullosa tama 
di inahanna simesa-mesa tau. Tuhoi menna 
kahang la umpake inde derua tau ?? yaling inde 
di pengkahangang la mendahi rasulmu. Aka' 
pahallu la aha bala'na ta Yudas ang umpellei 
inde pengkahangang, aka' le'ba'mine' naung di 
ongeang ang inang sihatang naongei." 26 Sika 
undohe'mi sihsa' mane pantangngi manghui' 
yato to deruai. Ya' Matias ang manghui' yato 
kalambe'na. Ya' dianto ang la unghangngangngi 
yato to sampulo mesa rasulna Puang Yesus. 

1 Tahpana lambi' allo Pentakosta, 

ma'himpummi yato ingkanna to 
mampetahpa' di mesa ongeang. ? Pihsananna 
sika nahingnging noa memuhhunna pepahi 
kayyang tuhung yaho mai di langi' umpunnoi 
yato dasang ang naongei sika mohko'. 3 Ya' 
sika ungngitang noa lila api puhpu tisembu', 
unghampoi asang yato tau ang yaling di dasang. 
4 Sika napunnoi Inaha Masero lambi! manahang 
asang umpake ma'kahupa-hupa basa, situhu' 
kara ang napalosai Inaha Masero ang la natula'. 
> Donetoo yaho di Yerusalem aha tohho to 

Yahudi ang luhao mai di ma'kahupa-hupa 
bohto di lino ang si untuhu'i si'da-si'da Puang 
Alataala.  Nahingnginna tau mai'di yato 

ang memuhhung, sibuhsu'-buhsu'mi sule 
sisihpi'-sihpi'. Sika tungke'du' asammi aka' 
pantang unghingngi basana napake yato to 
mampetahpa' ma'kara-kara. ” Pusa' asammi 
anna sipa'tula'-tula'i naoatee, "Tadiarakate' 

to Galilea inde ang ma'kara-kara? 3 Aka boi 
anna malai pantang unghingngiingkea' basata 
natula'? 9 Noannaa' kita' to Partia, to Media, 

to Elam, ihsinna Mesopotamia, Yudea anna 
Kapadokia, Pontus anna Asia, 10 Frigia anna 
Pamfilia, Mesir anna Libia ang sirungku' Kirene: 
anna ang sule di lau' mai di Roma 1 (noa ang 
inang to Yahudi noa toi tau senga' ang untuhu'i 
ada' Yahudi), to Kreta anna to Arab: tahingngi 
asangnga' ma'kara-kara umpake basataa' didiona 
kaha-kaha ang mepusa'-pusa' nababe Puang 
Alataala." 12 Sika tungke'du'mi anna pusa'i 

lella' sipa'tula'-tula' naoatee, "Aka disanga 
bahtuanna indee?" 3 Ampo' aha sia tung nei' 
sangngaka-sangngaka tau ang mampetaha-tahai 
naoatee, "Inde mai tau sika malango aka' mai'di 
liu angkoro' naenu'." 14 Ampo' tahpa ke'de' ta 
Petrus sibaha yato to sampulo mesa solana 
napekayyangngi ma'kara pano yato di tau mai'di 
naoatee, "Oa' to Yahudi anna ingkammua' 

ihsinna Yerusalem, pengnginsangngiia' anna 
umpayaling manahpai di inahammua' inde 
karangku. 2 Inde mai tau daete' malango 
sinnoa pansangaimmua' aka' dinoa mane 
tehte' kamehsa mebengngi'. 16 Ampo' dianto 
indee ang puha napepainsangnging Nabi Yoel 
naoatee, 1 'La dahi yaling di allo katAampa'anna 
sinnoa karanna Puang Alataala naoatee: La 
kubea Inahangku pano di ingkanna hupatau, 
lambi' peana'ammua' la ullombung karangku. 
Noa toi pano di ingkanna to mahati'mua' la 
kaita-ita, anna pano di ingkanna to baha'mua' la 
natikaitaing yaling di pangngipi. 13 Noa toi pano di 
ingkanna sabua'ku muane anna bahine, la kubea 
Inahangku di allo yatoo anna la umpalambi'i 
samai kaha-kaha ang la kupainsangngiing. 

19 Anna la kupadahi mai'di tanda ang mepusa'- 
pusa' yaling di lino sinnoanna haha, api, sibaha 
hambu ang mapulu' anna ma'kahupa-hupa tanda 
yaho di langi'. 2? La dai aha mata allo lambi' la 
malilling, anna bulang la malehahha' noa haha, 
akinna aha allo kasuleanna Dehata. Yato allo 
ang kayyang la punnong pole' kamatandeang. 

21 Ampo' donetoo, pano di menna-menna ang 
mengkamala' dai' di Dehata, dianto ang la 
untahimbo kasalama'ang.' 220 ingkammua' to 
Israel, pehingngi manahpaia' inde karangku: 
Yato ang nahoa inde tula'ku dianto Puang Yesus 

to Nazaret, mesa ang natuho Puang Alataala. 
Aka' umbabe ma'kahupa-hupa tanda anna ang 
mepusa'-pusa' yaling di alla'-alla mua' umpake 
kakuasaanna Puang Alataala anna nakapusa'i 
asang ingkanna hupatau sinnoa ang puha 
ungnginsangnga'. ?3 Dianto ang puha dibeakoa' 
anna umpapetoke'ia' anna umpapepateii 
umpake to karake situhu' pahtuyunna Puang 
Alataala. 24 Ampo' napatuhong sumule anna 
nalahpa' Puang Alataala di hoi' mai di kamateang 
aka' inang dai mala la mate lolo. ?? Indee 
tainsangnga' aka' puha natula' lohpo' Tomaraya 
Daud didiona karanna Puang Yesus ang naoatee, 
'Puang Alataala kupahandang lolo aka' Dia 
pesahpi' matoto'ku di hao di behingku lambi' 
da' mala tirende. ?? Lambi' napunnoi kakahsiang 
inahangku anna sohong kamasannangang 
yaling mai di suaku, noa toi batang puntingku 

la unsa'ding kamalinoang, ?” aka! da' umpabei 

la tohho yaling di kamateang anna datuke' 

la umpabei inde To Maseromu la bosi. 23 Dio 
ang puha mampatuhoia' lalang lupano di 
katuhoang sumule anna umpatiala inahangku di 
tingngayomu." 22 Dahi ingkammua' solasohongku, 
kupasohongngingkoa' ihsi inahangku untula' 
didiona neneta Tomaraya Daud ang puhang 
mate anna puha diku'bu', anna ku'bu'na tontong 
loloke' taitaa' lambi' dinoa. 3? Dahi dai ma'tula' 

Tomaraya Daud didiona kalaena toboe', ampo' 
mesa toe' nabi, dahi nainsang naoate puha 
ma'dandi Puang Alataala anna napopindai 
pano, la napaohko'ing mesa peänä'anna yaho 

di ohko'anna. 3! Puha nainsang Tomaraya Daud 
didiona ang la nababe Puang Alataala lambi' 
natula' lohpo'mi katuhoanna sumule To Dilanti' 
la Mepasalama!'. Tula'na yatoo naoatee, 'Aka' dai 
la napabei tohho yaling di kamateang anna datoi 
la bosi.' 3? Puang Yesusmitoo yato ang napatuho 
sumule Puang Alataala anna kami'mitoo ang 
mansa'bii. 33 Anna napaohko'mi Puang Alataala di 
tando kuananna, dianto ongeang kakeangka'ang, 
sibaha nabea kakuasaang, anna untahimbo Inaha 
Masero yato ang puha didandiing. Dianto ang 
nasuo yaho mai anna umpentamaii yato ang puha 
taita anna tahingngia'. 3? Aka' tadia Tomaraya 
Daud ang le'ba' dai' di suruka ampo' diane' 

ang ma'kara naoatee, 'Puha ma'kara Dehata 
pano di Tuangku naoatee: 3? Ohko'o di hao di 
tando kuanangku, lambi' ingkanna balimmu 

la kupadihoi'angngingko.' 3? Dahi pahallu 
ungnginsang si'da-si'da ingkammua' to Israel 
dianto Puang Yesus ang puha umpapetoke'a', 
naangka'mi Puang Alataala mendahi Dehata 
anna To Dilanti' la Mepasalama'." 3” Tahpana sika 
nahingngi kaha-kaha yatoo, tahpa manahong 
inahanna ingkanna tau di hao, lambi' mekutana 

pano di Petrus anna ingkanna solana naoatee, 
"Akang la kibabe?" 33 Natimba'mi Petrus 
naoatee, "Pengkatoba' asangkoa' anna behoia' 
kalaemu ditero' yaling di sanganna Puang 
Yesus, To Dilanti' la Mepasalama', anna malai 
dosammu diampungngi anna la nabeakoa' Inaha 
Masero Puang Alataala. 3? Aka' diongnga'too 
sibaha peana'ammua' anna tau senga' ang 
makahao nahoa toe' pa'dandiang yatoo. Anna 

la mai'dike' tau natambai situhu' pahtuyunna 
Puang Alataala." 40 Ya' mai'dike' tula' senga' 

ang natula' pano yato di tau mai'di anna 
napa'sule-suleii naoatee, "Alaikoa' kalaemu 
yaling mai di alla'-alla'na inde mai to karake ang 
la untahimbo kamadahhaang anna malakoa' 
salama'." #1 Ingkanna ang untahimbo yato tula'na 
Petrus umbeho asang kalaena ditero'. Ya' allo 
donetoo kehangngammi to mampetahpa' umbai 
tallung sa'bu tau. # Ya' sangka' tontong lolong 
untokei pepakuhunna rasulna Puang Yesus, 
anna tontong lolo ma'mesa. Si ma'mesa lolo 
mohko' umbika-bika roti naande para-para 
anna ma'sambayang. # Ingkanna tau ang di 
hao mahea' tahpana ungngita mai'di tanda 
mepusa'-pusa' sibaha ma'kahupa-hupa tanda 
ang napadahi Puang Alataala umpake rasulna. 
44 Anna ingkanna yato to mampetahpa' ma'mesa 
lolo anna samai aka-akanna naampui sibaha- 

baha. ^ Noa ke ahai ang umbalu' aka-akanna, 
nabahe-bahe yato allinna pano di solana situhu' 
kapahalluanna. 4? Sibaha kamesaang inaha, si 
ma'himpung allo-allo yaling di Dasang Ada'na 
Puang Alataala anna umpasibala'-bala'i dasannaii 
naonge umbika-bika roti ungkalehai Puang Yesus 
anna mande para-para sibaha kamasannangang 
anna sangkalebu inahanna, # laona siang 
umpudi sanganna Puang Alataala. Nakara'i 
asang tau amna allo-allo tuhtuang mai'di, aka' 
nahangngangngi lolo Puang Alataala ang lella' 
napasalama'. 

1 Pihsang tempo di maloe tehte' tallu, ya' 

le'ba' bung Petrus sibaha Yohanes dai' di 
Dasang Ada'na Puang Alataala aka' la lambi'mi 
tempona ma'sambayang. 2 Donetoo aha mesa 
muane dibulle sule aka' makule, inang noa 
mengkalao dahi. Allo-allo si dipadiale di behing 
baba Dasang Ada'na Puang Alataala (ang si 
disanga Baba Mahahsa') anna malai si umpalau 
aka-aka pano di tau ang sule ma'sambayang. 
3 Tahpana ungngita Petrus sibaha Yohanes 
la tamang di Dasang Ada'na Puang Alataala, 
ya' tahpa napalauing yato to makule. 4 Ya' 
nanenne'ing Petrus sibaha Yohanes mane 
ma'karai Petrus naoatee, "Nenne'iang mai." 
> Unnenne'ing Petrus sibaha Yohanes yato to 
makule aka' naoate yaling di inahanna, "Aka 

amo ang la nabeaa'?" € Ma'karang Petrus 
naoatee, "Bulahang sibaha pera' dai aha 
kuampui ampo' aka ang aha di kalaeku, dianto 
la kubeao. Yaling di sanganna Puang Yesus 
Kristus, to Nazaret, pellaomo!" 7 Natokeing teyye 
kuananna anna napake'de'i, ya' tahpa matoho 
siang bihti'na. 3 Tahpa ke'de' katibe-tibe anna 
kalao-lao lelengngi mane umpentindo'i Petrus 
sibaha Yohanes tama di Dasang Ada' lella' siang 
kabuang-buang anna umpudi sanganna Puang 
Alataala. ? Anna ingkanna tau ang mangngita 
yato ang dipabono' kalao-lao sibaha umpudi 
Puang Alataala, 1? sika tahpa nainsang naoatee, 
"Dianto ang si mohko' di hao di alena di Baba 
Mahahsa'na Dasang Ada' si kapalau-lau." Ya' sika 
pusa' liung anna tungke'du' ungngita yato ang 
dahi pano di kalaena yato tau. | Umpentindo'i 
loloke' Petrus anna Yohanes yato tau tama di 
mesa ongeang ang si dioaintee: Serambi Salomo. 
Ya' suleng tau mai'di sisihpi'-sihpi"' napellambi'i 
sika pusa' pihki'na. 1? Ungngitanna yato tau 
mai'di inde Petrus, ma'karang naoatee, "Oa' to 
Israel, akana pusa'koa' ungngita inde kadahiang, 
anna aka boi anna umpahandangngang noa 
yato ang kami' umpapellao inde tau umpake 
kakuasaang anna kamaseroang di kalaeki'? 

13 Hehatanna neneta Abraham, Ishak anna Yakub 
puha umpamatande Sabua'na disanga Puang 

Yesus ang puhang umbehoa' pano di Tuambahsa' 
Pilatus anna umbahoi di olona, moinnakato 
pemalane' nalahpa'. 14 Ampo' umbahoikoa' dio 
To Masero ang To Maroho, anna umpalaukoa' 

to papateang pano di Pilatus la dilahpa'. 13 Yato 
tau ang mebea katuhoang lambi' sapano-panona 
puhaa' dio umpatei, ampo' napatuho sumule 
Puang Alataala di hoi' mai di alla'na to mate, 
anna didiona kaha-kaha yatoo kami' ang 
mansa'bii. 19 Aka' kapampetahpa'ang yaling di 
sanganna Puang Yesus lambi' matoho inde to 
makorong sinnoa ang ungngitaa', anna inde 

tau inang ungnginsammia'. Bono'mi koronna 
aka' kapampetahpa'anna yaling di sanganna 
Puang Yesus. 17 Oa' ingkammu solasohongku, 
kuinsammi nasuhung umbabea' noa aka' 

bala' taungnginsannaa', noa dioa' noa toi to 
pambahanammua'. 18 Ampo' nasuhung napanoa 
Puang Alataala yatoo anna malai umpasundung 
aka ang puha natula' lohpo' ungngolai ingkanna 
nabi, ang naoatee, 'To Puha Kulanti' la 
Mepasalama' inang la ungngolai kamasuhsaang.' 
19 Dahi pengkatoba'mokoa' di hao mai di 
ingkanna dosammu, sumulekoa' dai' di Puang 
Alataala, anna malai nasapuiingkoa' dosammu. 
20 Anna malai napatialaingkoa' inahammu Puang 
Alataala anna nasuo bouingkea' sule Puang Yesus, 
To Dilanti' la Mepasalama'. 21 Puang Yesus la 

tohho yaho di suruka lambi' tempona umpadahi 
sumule ingkanna aka-aka, situhu' ang puha 
nadandi Puang Alataala umpake ingkanna nabi 
ang napillei mengkalao di pampahandu'anna. 
22 Aka' puhang napepakuhuing Nabi Musa 
naoatee, 'Puang Alataala Dehatammu la 
umpaaha mesa nabi ang sinnoaa' yaling mai di 
alla'na solasohontaa'. Pehingngi manahpaia' 
ingkanna tula'na. 23 Anna menna-menna dai 
umpehingngii tula'na yato nabi, la dialaine' 
yaling mai di alla'-alla'taa' anna dipa'daii.' 2? Noa 
tunne' ingkanna nabinna Puang Alataala ang 
puha umpalambi' Bahtakaranna, napatahhi' 
mengkalao Nabi Samuel sibala'-bala' untula' 
lohpo' pembabena Puang Yesus. ?? Tula' ang 
napalambi' nabinna, dianto ang la umpomana'a'. 
Anna la untahimbo toukoa' taha yaling di 
pa'dandianna Puang Alataala pano di nenetaa'. 
Aka' puhang ma'kara Puang Alataala pano di 
Abraham naoatee, 'Aka' mesa peana'ammu, 
ingkanna hupatau yaling inde di lino la kubehe.' 
26 Aka' yato Sabua'na Puang Alataala, napaaha 
yaling mai di alla'mua' anna dioa' ang handang 
dolu napalambi'i. Napanoa anna malakoa' 
nabehe, natehte mensohong yaling mai di lalang 
kakarakeang." 

1 Lella'ke' Petrus sibaha Yohanes umpa'tula'i 

tau mai'di, sulerang napellambi'i sangngaka- 

sangngaka imang sibaha to Saduki anna 
pongkahana to pandaka Dasang Ada 'na Puang 
Alataala. ? Yato tau sule sika keaha' aka' yato ang 
napepakuhuing Petrus sibaha Yohanes naoatee, 
"Tandana inang aha katuhoang sumule di hoi' mai 
di kamateang, ya' puhang tuho sumule Puang 
Yesus hoi' mai." 3 Sika unsahkang Petrus sibaha 
Yohanes anna napatamai di tahungkung. Ampo' 
aka' benging, ya' dipayalimmi di tahungkung 
lambi' mabaya. “Ampo' mai'di tau ang 
manghingngi pepakuhunna mampetahpa!'. Ya' 
kehangngang bumi, lambi' limang sa'bu muane, 
dake' dipapola bahine anna ana'. ° Tahpana 
mabaya ma'himpummi to pambahananmna to 
Yahudi sibaha setobaha'ang anna to pampakuhu 
ada' yaho di Yerusalem. ? Yaho, aha handang 
pongkahana imang disanga Hanas sibaha Kayafas 
ang mambala'i, aha toi Yohanes, Aleksander 
anna mai'di tau senga' ang tihekeng peana'anna 
handang pongkahana imang. 7 Dibahang 

Petrus sibaha Yohanes pano di olona yato ang 
ma'himpung anna sika napahehsai naoatee, 
"Kamatohoang aka yaling di kalaemu? Menna 
mambeakoa' kakuasaang anna malai umbabe 
yato kaha-kaha?" 8 Tahpa mentimba'mi Petrus 
napunnoi Inaha Masero naoatee, "Oa' ingkammu 
to pambahananna anna setobaha'anna to 
Yahudi, ? nasuhung dipahehsaang inde allo 


4.10-16 529 


dinoa, aka' ungkalemuiang mesa to makule anna 
la pemalakoa' umpengnginsangngi kakuasaang 
aka ang mampabono'. 1? Pahallua' ungnginsang 
ingkammua' to Israel, noa ang dinne dinoa noa 
toi ang dai dinne: yaling di sanganna Puang Yesus 
Kristus, to Nazaret, ang puha umpatei yaho di 
kayu sitambeng ampo' napatuho sumule Puang 
Alataala di hoi' mai di alla'na to mate, dianto ang 
umpabono' inde tau lambi' mala ke'de' di hao 

di olomua'. 1t Puang Yesus tuntoo ang ditula' 
sihapang batu yaling di Pampudiang naoatee, 
'yato batu ang untibea' ingkammu tukang, 
dianto ang handang pahallu diala dipobatu 

ke umbabei tau dasang.' 1? Supung aka' Dia 
lambi' malaingkea' salama', aka' yaling inde di 
lino dai aha tau senga' ang nabea kakuasaang 
Puang Alataala la umpasalama' hupatau, ampo' 
supung Puang Yesus." 13 Tahpana sika naita yato 
to ma'himpung kabahanianna Petrus sibaha 
Yohanes, ya' pusa' asammi aka' nainsang naoatee 
tau biasa ang taaha mahsikola. Dianto anna 
nainsammi naoatee to pentindo'naii Puang 
Yesus. 14 Sika dai nainsang ma'kara la ma'baho 
aka' yato ang puha napabono' di hao siang 

di behinna ke'de'. 9 Ya' sika unsuong yato to 
deruai mensohong mane sipahtuyu-tuyui inde 
to ma'himpung 1? naoatee, "Aka la tababea' 
pano inde di tau? Aka' nainsang asammi 

ihsinna Yerusalem didiona inde pembabena ang 
mepusa'-pusa', anna dai aha lalanna la dibahoi. 
17 Dahi la dipakahea'i anna malai dai tuhtuang 
mai'di tau mangnginsang inde pembabena anna 
dang ma'tula'-tula' lolo pano di tau umpake 
yato sanga." 18 Puhai sipa'tula'-tula', natambaing 
sumule tama yato to deruai anna naoaintee, 
"Damokoa' mala la untula' lolo sanganna Yesus 
anna datoi mala umpepakuhu loloingnga' pano 
di tau." 19 Ampo' natimba' Petrus sibaha Yohanes 
naoatee, "Pihki'ia', umba kahang mapia di hao 
di olona Puang Alataala: dioa' dituhu'i bahtu' 
Puang Alataala? 20 Aka' inang dai mala tala kitula' 
lolo ingkanna kaha-kaha ang puha kiita anna 
kihingngi." 21 Ampo' moinnakato napakahea'i, 
katampa'anna nasuo le'ba' aka' dai aha sika 
nalambi' suhunna anna malai ditahungkung. 
Anna sika mahea' pano di tau mai'di ang umpudi 
sanganna Puang Alataala aka' ungngita kaha-kaha 
ang mane puha napadahi kakuasaanna Puang 
Alataala ungngolai rasulna. 22 Aka' yato to makule 
ang napabono' yaling di tanda ang mepusa'-pusa' 
la'bing uhpa' pulo pahiamanna anna makorong 
mengkalao dahi. 23 Tahpana dilahpa' Petrus 
sibaha Yohanes, ya' le'ba'mi umpellambi'i 
solana anna natula'i ingkanna tula'na yato 
kapala-kapala imang sibaha setobaha'anna to 
Yahudi. 24 Nahingnginna solana, ya' umpamesang 

kalaena anna umbehoi inahanna ma'sambayang 
naoatee, "O Dehatangki' ang umpadahi langi' 
sibaha lino, le'bo' anna ingkanna ihsinna. 

25 Puhamo ma'kara ungngolai sabua'mu 
Tomaraya Daud neneki' ang naposolai Inaha 
Masero ungngoatee, 'Aka boi anna sika kohai 
keaha' to taungnginsang Puang Alataala? 

Aka boi hupatau anna mopahtuyui umbabe 
kaha-kaha ang taaha kunanna? 2? Tomaraya inde 
di lino umpasadia kalaena anna unghimpung 
ingkanna to umbali-bali Dehata anna To puha 
Nalanti' la Mepasalama'.' 27 Aka' setonganna 
puhang ma'himpung Tomaraya Herodes anna 
Tuambahsa' Pilatus sibaha to Roma anna to 
pambahananmna to Israel yaling inde di bohto 
anna umbali-balii Sabua'mu dianto Puang 
Yesus, To Masero ang puha ullanti'. 28 Aka! la 
umpasule pano ingkanna yato kaha-kaha ang 
puha umpama'tantu mengkalao dolu situhu' 
kakuasaammu anna pa'elo'mu. 220 Puang, 
pahandangngi umba noa napakahea'iang dinoa. 
Beaang ingkannaang sabua'mu kabahaniang 
anna malai bahanikang umpepainsangnging 
Bahtakarammu. 3? Tandoingkang teyye 
pa'kalemummu la umbaha kabono'ang pano di 
hupatau anna la umpatandaang ma'kahupa-hupa 
tanda anna ang mepusa'-pusa' yaling di sanganna 
sabua'mu Puang Yesus To Masero." 31 Puhai 

ma'sambayang, pahorong yato ongeang ang 
naongei sika ma'himpung. Sika napunnoing Inaha 
Masero lambi' sika bahani umpepainsangnging 
Bahtakaranna Puang Alataala. 3? Ingkanna to 
mampetahpa' mesa inaha anna dai aha mesa 
la ma'kara naoatee, "Indee anu kalaeku." 
Ampo' samai aka-akanna naampui sibaha-baha. 
33 [ngkanna rasul sitonda punno kakuasaang 
tontong umpepainsangnging katuhoanna sumule 
Puang Yesus di hoi' mai di kamateang anna 
nabehe liui Puang Alataala. 3? Dai aha poro la 
mesa ang mansa'ding kakuhangang, aka' yato ang 
naampui: tampo bahtu'raka dasang, sika nabalu' 
anna yato allinna nabaha anna 3? nabehoing 
rasul anna malai nasusaing pano di tau ang 
kakuhangang. 3? Noa toi ta Yusuf ang si nasangai 
rasul 'Barnabas,' bahtuanna: to pepakahanga, 
mesa peana'anna Lewi ang di lau' mai di Siprus. 
37 Umbalu' toe' bela'na anna yato allinna nabaha 
anna nabehoi pano di rasul ang la mansusa. 

1 Aha toe' to sisangkolung ang disanga 

Ananias anna Safira umbalu' toe' tampona. 
2 Kasibohtuanna yato allinna tampona la 
napatohho sambaheang anna sambaheangke' 
nabehoing rasul, anna naoaintee, "Supung 
inde allinna tampoki'." 3 Ampo' ma'kara Petrus 
naoaintee, "O Ananias, napunnoi inahammu 
Pongkahana setang lambi' kaloseng-losengngo 

pano di Inaha Masero anna umpatohhoo 
sampuahe yato allinna tampomu. 4 Naonge 
dake' umbalu' tampomu, ya' aka-akammuke'. 
Pihsananna puha umbalu', yato allinna tontong 
yaling di kikuasaammu. Dahi akana mopahtuyu 
noarako dio? Dai hupatau supu ang ulloseng, 
ampo' Puang Alataala toe'." > Nahingnginna 
inde tula' Ananias, tahpa loe siang mampamate. 
Ingkanna ang manghingngi yato tula' sangka' 
sikalalla' aka' mahea'. ? Tahpa sule siarang 
sangngaka-sangngaka ana' muane nabalung 
anna do nalamungngi. 7 Umbai tallu tehte' 
puhanna, suleng bahinena ampo' dai nainsang 
aka ang mane puha dahi. 3 Mekutanang 

Petrus pano naoaintee, "Tula'ingka' sama 

si daraka inde umbalu'ingnga' tampomu?" Ya' 
natimba'mi yato bahine naoatee, "lo, samantoo." 
3 Naoaminte Petrus, "Akana mopahtuyurakoa' 
dio unsanda'i Inaha Masero? Nenne'i indo 
pano tau ang di haoke' di baba, mane sika 
sasulena ullamung muanemu, dia tunto nei' 
ang la mambulleo sohong." 10 Tahpa loe sia 
tung nei' di behing bihti'na Petrus, mampamate. 
Tamanna yato ana' muane nalambi'mi mate. 
Ya' sika nabulle siang anna do nalamungngi 
napasitehe muanena. 11 Dai aha tala mahea' 
dai' di Puang Alataala ingkanna to mampetahpa' 
anna ang unghingngi didiona yato ang dahi. 

12 Ma'kahupa-hupa tanda anna mai'di ang 
mepusa'-pusa' napadahi ingkanna rasulna Puang 
Yesus yaling di alla'-alla'na tau mai'di. Ingkanna 
yato to mampetahpa' ma'mesa di hao di Serambi 
Salomo ang aha yaling di Dasang Ada'na Puang 
Alataala. 13 Anna dai aha la bahani tau senga' 
mampempakoi, ampo' moinnakatoo noa si 
napakeangka' tau mai'di, 14 lambi' tuhtuang 
masae tuhtuang kehangngang to mampetahpa' 
pano di Puang Yesus, noa muane noa toi bahine. 
15 [ambi' mai'di tau umbaha to makoronna 
pano di lalang anna napapatindoi di ale di hao 
di behing lalang aka' naoatee, "Liuito Petrus, 
moi poro kalihayonang unghoa sala' mennanna 
inde mai to makorong, ya' mala bono'." 16 Noa 
toi to pa'bohto ang sirungku' Yerusalem sule 
mokalipumpung umbaha to makoronna anna 
ang napentamai setang. Anna ingkanna tau yatoo 
dipabono'. 17 Pihsananna mengke'de' handang 
pongkahana imang sibaha to pentindo'na, dianto 
to Saduki ang sika timbuhu aka' mai'di tau 
untindo' pepakuhunna Puang Yesus, 18 lambi' 
sika unsahkai ingkanna rasul anna napatamai 

di tahungkung. 1? Ampo' tahpana bengi suleng 
mesa malaeka'na Puang Alataala untungka'i 
baba tahungkung mane sika napasohongngi 
anna naoaintee, 20 "Laokoa' pano di Dasang 
Ada'na Puang Alataala anna ke'de'koa' di hao 

umpepainsangnging didiona katuhoang bakahu 
pano di tau mai'di." 21 Ya' sika natuhu'i siang 
yato karanna. Mebengngi'na yatoo sika le'ba' 
siang tama di Dasang Ada'na Puang Alataala 
mampakuhu. Lella' mampakuhu inde rasul, 
yato handang pongkahana imang sibaha to 
pentindo'na untambai ingkanna To Mahkeada' 
Yahudi, bahtu' ang si dioaintee setobaha'anna to 
Israel, ma'limbo. Lella' ma'limbo umpapealang 
yato ingkanna rasul tama di tahungkung. 

22 Ampo' tahpana lambi' pano, danne' aha 

yato rasul yaling. Ya' sumuleng anna naoaitee, 
23 "Kilambi' baba tahungkung ampo' tontong 
mahha' tikapu' anna yato ang mandakai tontong 
di hao di olona. Kitungka'i yatoo ke danne' 

aha yato yaling tau." 2? Nahingnginna yato 
pongkahana to pandaka Dasang Ada'na Puang 
Alataala sibaha ingkanna kapala-kapala imang 
inde tula'na tau, tahpa pusa'mi anna naoaitee, 
"Dai kiinsang aka ang dahi pano yato di tau!" 

25 Dai masae sule siarang mesa tau umbaha 
kaheba naoatee, "Pehingngiia', ne! Yato tau ang 
umpatamaa' di tahungkung, yaling asammi di 
Dasang Ada'na Puang Alataala umpakuhu tau 
mai'di." 28 Ya' mengkalao siang yato pongkahana 
to pandaka Dasang Ada'na Puang Alataala sibaha 
sangngaka-sangngaka ana' buana le'ba' do 
ungngala yato rasul, ampo' sika napaela'-ela' 

aka' mahea' pano di tau mai'di la nasaleba'i 
batu. 27 Sika naposolang tama do umpellambi'i 
To Mahkeada' Yahudi. Lambi'na tama, sika 
nakutanaing handang pongkahana imang 
naoatee, 28 "Kusanga puhamokoa' kikeaha'i 
anna malai dakoa' le'ba' lolo mampakuhu yaling 
di sanganna Yesus. Ampo' ang umbabea' dio 
tuhtuangkoa' mampakuhu di umba-umba naonge 
done di Yerusalem anna si umpatanda'iang yato 
kamateanna." 2? Mentimba'mi ta Petrus naoatee, 
"Aka' pahalluang untuhu'i Puang Alataala 
andana hupatau. 3? Aka' Dehatanna peneneanta 
umpatuho sumule Puang Yesus di hoi' mai di 
kamateang ang puha untoke'a' anna umpatei 
yaho di kayu sitambeng. 3! Anna Diantoo puha 
naangka' Puang Alataala ungngohko'i tando 
kuananna, dianto ongeang kakeangka'ang, aka' 
mendahi To Pambahanang anna To Pepasalama', 
anna malaingkea' to Israel aha tempona la 
mengkatoba' lambi' malaingkea' naampungngi. 
32 Kami'mitoo ingkanna rasul mendahi sa'bi 
yaling di ingkanna kaha-kaha yatoo. Noa toi 
Inaha Masero ang la napatamaing Puang 
Alataala di ingkanna ang untuhu'i Puang Yesus." 
33 Nahingnginna kara yatoo sika keaha'mi, lambi' 
mopahtuyu la umpatei yato rasul. 34 Ampo' di 
hao toi aha mesa to Farisi disanga ta Gamaliel 
dihekeng toi mesa To Mahkeada' Yahudi. Inde 

tau mesa ang umpalambi' pepakuhunna Musa 
anna napakeangka' si'da-si'da tau mai'di. Ke'de' 
anna naoaitee, "Ne mating tau, pasohongngia' 
dolu sampai'." 33 Le'ba'na, ya! ma'karang pano 
yato di to ma'limbo naoatee, "O to Israel, pihki' 
manahpaingkea' aka la tababe pano inde di 
tau. 3? Aka' dolu aha disanga ta Teudas, mesa 
to unsanga-sanga kalaena, lambi' mai'di ang 
mantindo'i: umbai uhpa' atu' tau. Ampo' dipatei 
lambi' sisaha'-saha' yato to pentindo'na anna 
katampa'anna dai aha aka-aka. 3” Puhai yatoo, 
naonge temponai diihsa' hupatau, aha bung 
ang disanga ta Yudas to Galilea anna mai'di 
toe' mantindo' la umbali to pa'pahenta. Ampo' 
katampa'anna dipatei toe' anna ingkanna to 
pentindo'na sisaha'-saha'. 33 Dahi sinnoa toi 
inde mai kadahiang, kupainsangngikoa' anna 
daingkea' la ungngaka inde pano tau. Pabei 
tomande'ia' aka' ponna inde pahtuyunna anna 
pembabena sule hao mai di hupatau, ya' la 
pa'da toetee'. 3? Ampo' ponna sule yaho mai di 
Puang Alataala, ya' moite' la diaka, tala mala toi 
ditalo. Anna umbai bilang la umbaliingkea' Puang 
Alataala." Ya' yato pepaturunna inde Gamaliel 
sika natahimbo. 4% Puhai yatoo, untambaing 
sumule rasul anna napohetongngi mane 
naoaintee, "Damongnga' si umpopampakuhu 
lolo kakuasaanna Yesus." Mane sika nalahpa'. 

41Yato rasul sika masannang liu umpellei 
pa'limboanna To Mahkeada' Yahudi aka' 
yaling di inahanna naoatee, "Naangka'ingkea' 
Puang Alataala inang la sihatang ungngolai 
kamadahhaang aka' umpetahpa'ingkea' Puang 
Yesus." 42 Allo-allo tontong umpepainsangnging 
Kaheba Mapia yaling di Dasang Ada'na Puang 
Alataala anna pano di dasamna tau, dianto Puang 
Yesus To Dilanti' la Mepasalama'. 

1 Tempo donetoo tuhtuang mai'ding 

kehangngang to mampetahpa'. Ya' kende'mi 
kaha-kaha yaling di alla'-alla'na to Yahudi 
ang ma'basa Yunani sibaha to Yahudi senga' 
ang ma'basa Ibrani, aka' si nakalimpangngi 
umpalambi'ing andeanna balu bahine to ma'basa 
Yunani ang inang tahana. ? Dahi yato sampulo 
derua rasul unghimpung ingkanna to pentindo'na 
Puang Yesus anna naoaintee, "Dai sihatang la 
kitohhoi umpepainsangnging Bahtakara Dehata 
aka' la kiato' umba la kipanoa untaha andeang. 
3 Dahi ingkammua' solasohongki', pilleii pitu 
tau yaling mai di alla'mu ang ungnginsang 
ungngoatee, to napunnoi Inaha Masero anna 
keaka', anna malai tau yatoo la kiangka' mendahi 
to pantaha andeang. “ Aka' la umpatontongngang 
inahangki' yaling di sambayang sibaha 
umpepainsangngingkang Bahtakara Dehata." 
3 Pahtuyu yatoo sika nakara'i ingkanna ang 

ma'himpung, ya' umpilleing ta Stefanus mesa to 
mampetahpa' liu anna napunnoi Inaha Masero, 
sibaha ta Filipus, ta Prokhorus, ta Nikanor, ta 
Timon, ta Parmenas, anna ta Nikolaus mesa to 
Antiokhia ang mentama di ada'na to Yahudi. 

6 Inde to pitu, sika napapengngolo pano di 
ingkanna rasul anna nasambayangngii sibaha 
nasahpa situhu' kabiasaanna to Yahudi aka' 
dilanti'. 7 Ya' tuhtuang tisembu'mi Bahtakara 
Dehata di umba-umba naongei anna tuhtuang 
kehangngang to mampetahpa' yaho di Yerusalem 
anna mai'di toi imang ang umpetahpa' Puang 
Yesus. 3 Stefanus nabehe si'da-si'da Puang 
Alataala anna napapunnoi kakuasaanna lambi' 
umpaaha ma'kahupa-hupa tanda anna ang 
mepusa'-pusa' yaling di alla'na tau mai'di. 

3 Pihsananna suleng sangngaka-sangngaka tau 
ang pemala la sitelang Stefanus. Tau yatoo 

di hao mai di Bohto Mahoa' Kirene anna 
Aleksandria, anna Poropensi Kilikia anna Asia. Si 
ma'sambayang yaling di mesa pa'sambayanganna 
to Yahudi ang disanga Pa'sambayanganna to 
dilahpa' yaling mai di kasabua'anna. !? Ampo' dai 
nabela sika umbali ta Stefanus aka' naposolaine' 
Inaha Masero lambi' manahang ma'kara-kara 
pano yato di tau. 1! Ya' le'ba'mi umpaturui 
sangngaka-sangngaka tau ang la untanda' ta 
Stefanus naoatee, "Puhang kihingngi tula'na 

inde tau untandoi Musa sibaha Puang Alataala." 
12 Dianto anna kende'i aha'na tau mai'di sibaha 
kapala-kapala imang anna to pampakuhu ada' 
Yahudi lambi' le'ba' ullebo ta Stefanus anna 
nasahkai, mane nabahai pano di olona To 
Mahkeada' Yahudi. 3 Anna umposola sangngaka- 
sangngaka sa'bi ang loseng do napapengngolo 
ma'tula' naoatee, "Inde tau supung nakahang 
untula' salao-laona inde Dasang Ada'na Puang 
Alataala anna pepakuhunna Musa. 14 Puha 
kihingngi naoatee, 'Yato Yesus to Nazaret la 
untalei inde Dasang ada'na Puang Alataala anna 
la umbala'i pepakuhu ang nabeaingkea' Musa." 
" 15 Ingkänna inde To Mahkeada' ang menge 
ma'limbo, sika umpahandang ta Stefanus, aka' 
naitang lindona sinnoa liu hupanna malaeka'. 

1 Mekutanang handang pongkahana imang 
7 pano di Stefanus naoatee, "Tahpa' si'daraka 
pantanda'na inde mai tau?" ? Ya' ma'tula'mi 
Stefanus naoatee, "Ingkanna ang kupotobaha' 
sibaha solasohongku, pehingngii tula'ku: 
Tempona amna di haoke' di Mesopotamia 
neneta Abraham, naonge dake' tohho di hao di 
Haran, napa 'karai Puang Alataala To Handang 
Matande ? naoaintee, 'Pelleio bohtomu anna 
solasohommu anna le'ba'o pano di mesa bohto 
ang la kutuhoingko.' “Ya' mengkalao siang 
Abraham umpellei Tampo Kasdim, mendende 

pano di Haran anna tohhoi di hao. Tahpana mate 
ambena, nasuo bung Puang Alataala mendende 
di hao mai done di bohto ang taongeia' dinoa. 

> Tempo donetoo, dake' aha nabea Puang 
Alataala tampo la mendahi mana'na moi poro 

la sallama'. Ampo' ma'dandi Puang Alataala 
naoatee, 'Pihsang tempo inde tampo la kubeao 
ungngampuia' sibaha ingkanna peana'ammu.' 
Napanoa ma'dandi, moinnakato dake' aha 
ana'na Abraham donetoo. “Mane ma'kara 

boi Puang Alataala pano di Abraham naoatee, 
'Ingkanna peana'ammu la mendahi to sule di 
hao di bohtona tau senga', la naposabua' anna 
la nadahha uhpa' atu' pahiamanna. 7 Ampo' 
yato ang mamposabua' la kubala' akinna 
mengkalahsu' peana'ammu sule napenombaia' 
done indee.' 3 Mane napakuhui Puang Alataala 
didiona kapotilleang tanda pa'dandianna pano di 
hupataunna. Ya' tahpana kahua allona dahinna 
Ishak ana'na Abraham, natilleng. Ishak umpadahi 
Yakub anna Yakub umpadahine' to sampulo 
derua ang mendahi peneneantaa' ingkanna to 
Yahudi. ? Yato sangngaka-sangngaka to siullu' 
umbalu' arinna disanga Yusuf mendahi sabua'na 
tau di hao di Mesir aka' natimbuhui. Ampo' 
inde Yusuf naposolai Puang Alataala 1° lambi' 

si napakahaoing ingkanna kamasuhsaang. 
Tempona naonge mellambi'i Yusuf pano di 

Firaun, tomarayanna Mesir, nabea Puang 
Alataala inaha mapia anna kakeaka'ang. 
Nasuhung naängkä' tomarayanna Mesir mendahi 
bahke'na untokei kakuasaang di hao di Mesir 
anna ungkapalai toi ingkänna ang mengkähäng 
yaling di dasanna tomaraya. 11 Donetoo dahing 
kabuhohangang di hao di Mesir anna Kanaan 
lambi' yato nenetaa' unsa'ding kamasuhsaang 
käyyäng aka' dang aha napangngalai andeang. 
12 Tahpana nainsang Yakub naoatee aha gandum 
di hao di Mesir, ya' unsuong änä'na pano. 
Donentoo yatoo napampahandu'i le'ba' yato 
neneta pano di Mesir. 3 Tahpana le'ba' bumi 
pano kapendoanna, ya' umpepainsamming 
kalaena Yusuf pano di ullu'na. Lambi' inde 
tomarayanna Mesir ungnginsammi solasohonna 
Yusuf. 14Ya' umpapealang ambena inde ta 
Yusuf sibaha ingkanna sanghapunna mendende 
pano di Mesir. Donetoo pitumpulo lima tau dia 
asanna. DP Ya' le'ba'mi Yakub pano di Mesir. 
Lambi' mate di hao sibaha yato neneta ang 
senga'. 18 Anna bahkena dibaha sumule pano di 
Sikhem anna dipatamai yato di ku'bu' ang puha 
naalli Abraham di hao mai di peana'anna Hemor 
di Sikhem. 1? Tempona la marungku'mi Puang 
Alataala umpasundung pa'dandianna pano di 
Abraham didiona yato tampo ang la nabea 
peana'anna, ya' tuhtuang membea'mi neneta di 

hao di Mesir. 18 Pihsananna ahang pole' mesa 
tomaraya senga' ang ma'pahenta di hao di Mesir, 
ampo' dai nainsang didiona umba napanoa 

ta Yusuf undului to Mesir. !? Tomaraya yatoo 
umpakamaho-maho neneta lambi' nadahha anna 
napahentai naoatee, 'Ingkanna ana'-ana'mua' 
ang mane sohong muane la untibei lambi' mate.' 
20 Donentoo yatoo naonge dahi Musa. Naitang 
Puang Alataala dai aha tau senga' nasinnoaing. 
Tallu bulanna yaling di dasang naempei to 
baha'na ?? mane dipasohongngi dipapembuni. 
Ampo' naala ana'na tomaraya ang bahine anna 
napoana'i sihapang änä'na toboe'. 2? Inde Musa 
dipakuhu ingkanna kamanahanganmna to Mesir, 
lambi' kainsangang ma'kuasa moi tula'na noa toi 
pembabena. 23 Tahpana uhpa' pulo pahiamanna 
dahinna, pemalang la mao umpellambi'i 
solasohonna dianto to Israel. 24 Pihsananna 
ungngita mesa to Israel nadahha mesa to Mesir, 
ya' napetunduing, lambi' umpatei yato to Mesir. 
25 Nasangang Musa la nainsammi yato solana to 
Israel naoatee dia ang la napake Puang Alataala 
mampasohong di hao mai di kasabua'ang, ampo' 
dae' nainsang. 2? Tahpana marondomna sule 
bumi, ke ungngita buranne' derua tau sahing 

to Israel lella' siba'di. Tahpa napellambi'ing 
Musa aka' la napasikapiai anna naoaintee, 'O 
solasohongku, akana siba'dirakoa' dio? Sahing 

dio siangnga'!' 2? Ampo' yato ang kekasalaang 
pano di solana umbuhsu' Musa anna naoaitee, 
'Menna mangngangka'o mendahi pongkahaki' 
anna la unghohto'o kaha-kahangki'? 28 Umbai 
umpahtuyu toe' la umpateia' sinnoa yato to Mesir 
ang umpatei di pehengi.' 22 Nahingnginna Musa 
yato tula', ya' tahpa lumumpa'mi anna le'ba'i 
pano di Midian. Ya' di haong tohho, lambi' dahi 
di hao derua ana'na sahing muane. 3? Tahpana 
puha uhpa' pulo pahiamanna, unghingnging 
kamahanna mesa malaeka' yaling mai di alla' dui 
ang naongei api melea'-lea', di hao di ongeang 
maka'dang sirungku' Tanete Sinai. 3t Pusa! Musa 
ungngita yato kadahiang. Tahpa le'ba'mi pano 
napendungku'i, ya' unghingnging kamahanna 
Puang Alataala naoatee, 3? 'Kodi'mitoo Dehata 
ang si napenombai nenemu, dianto Dehatanna 
Abraham, Ishak anna Yakub.' Ya' tahpa sikalalla' 
siang Musa anna dai nasaha mennenne', 33 Ya! 
ma'karang Puang Alataala naoatee, 'Lala'i 
sapatummu aka' ne tampo ang ungngongei, 
tampo masero aka' ke'de'o di hao di oloku. 

34 Puhang kuita kamadahhaanna petauangku di 
hao di Mesir anna kuinsang kamasuhsaanna, 
dianto anna sulema' la kulahpa'. Dahi maio 
anna kusuoo sumule pano di Mesir.' 3? Dianto 
inde Musa ang hali dai sika natahimbo to Israel 
yato naonge naoaitee, 'Menna mangngangka'o 

mendahi pongkahaki' anna la unghohto'o 
kaha-kahangki'?' Dia siang ang puha nasuo 
malaeka'na Puang Alataala ang yaling mai di 
alla' dui mendahi pongkahana ang la ullahpa' to 
Israel. 38 Anna dia siang umbaha mensohong to 
Israel yaling mai di Mesir umbabe ma'hupa-hupa 
tanda anna ang mepusa'-pusa' di hao di Mesir, 
di hao di Le'bo' Malea anna pano di ongeang 
maka'dang uhpa' pulo pahiamanna. 27 Dia toi 
puha ma'tula' pano di to Israel didiona Puang 
Yesus naoatee, 'Puang Alataala la umpaaha 
mesa Nabi ang sinnoaa' yaling mai di alla'na 
solasohommua'.' 33 Anna dia siang yaling di 
alla'na petauanna Puang Alataala di hao di 
ongeang maka'dang ullombung tula'na malaeka' 
pano di neneta naonge ma karai yaho di Tanete 
Sinai. Anna dia toboe' ang untahimbo kara ang 
tontong lolo ang puha napainsangngiingkea!'." 
39 Napatahhi' bumi tula'na Stefanus pano di 

to mantanda' naoatee, "Ampo' dai sika naaku 
neneta tuhu'-tuhu'ang pano di Musa, aka' dai 
sika natahimbo ampo' pemala sumule pano di 
Mesir. 4? Sika napalau pano di Harun naoatee, 
'Papiaingkang sangngaka-sangngaka tau-tau ang 
la mala kipenombai anna ang la mampatehteang 
sumule, aka' dai kiinsang aka ang dahi pano di 
kalaena Musa ang umpatehteang yaling mai di 
Mesir.' “1 Lambi' tempo donetoo umpapiang 

ang la napenombai, noa hupanna saping 
lundaha, mane umbahai penombaang pano 
anna ma'rame-ramei umpakahoa' pambabe 
kalaena. 42 Dianto anna napengkebo'i Puang 
Alataala anna napatiolaii umpenombai bintäng 
noa ang puha tiuki' yaling di suha'na nabinna 
ang naoatee, 'O to Israel inang tadia Kodi' ang 
umpenombai anna umbahaing penombaang 
yaling di uhpa' pulo pahiamanna naonge 

di haokoa' di ongeang maka'dang. 23 Aka' 
puhamokoa' umbaha leleng bansulinna dehata 
Molokh sibaha tau-taunna bintang Refan. 
Dianto pampapia kalaemu ang umpenombaia'. 
Dahi la kuhambaikoa' le'ba' makahao pano di 
tando panona Babel.' ##Yato bansuli ang si 
naongei Puang Alataala umpellambi'i petauanna, 
naparende leleng neneta di hao di ongeang 
maka'dang. Yato bansuli nababe Musa sinnoa ang 
puha napahentaing anna napaitai Puang Alataala 
pano. 42 Yato bansuli puha natahimbo neneta 
naonge nabahanangngi Yosua tama done inde di 
tampo. Donetoo yato tampo sika nakuasaing, aka' 
untalo ingkanna to pa'bohto ang nahambaiing 
Puang Alataala. Yato bansuli tontong lolo lambi' 
tempona Tomaraya Daud ma'pahenta. 48 Inde 
Tomaraya Daud nabehe liu Puang Alataala. 

Dahi napalau umbato ke la malai umpake'de' 
dasang ang la naongei Puang Alataala, ang la 

napenombai to Israel. 4 Ampo' Salomorang 
ana'na ang mampake'de' yato dasang. 48 Ampo' 
dai la dioatee Puang Alataala bahtu' dioatee to 
Handang Matande la tohho yaling di ongeang 
pampapianna hupatau. Sinnoa ang natula' nabi 
naoatee: 2 Ma'kara Puang Alataala naoatee, 
'Ang di suruka Kodi' mangkuasai anna ihsinna 
lino kupahenta. Umba la noa hupanna dasang 
ang la umpake'de'ingka', bahtu' ongeang aka la 
kuongei mehile? >° Tadiarakate' pampapiangku 
asang siang?! °t O ingkammua' to makahha' baa 
anna ang tama'pehingngi! Supungnga' umbabe 
umbali-bali Inaha Masero. Sinnoa neneta, 

noa tumokoa' dio! 3? Dai aha nabi ang tala 
nadahha neneta. Sika umpatei pesuona Puang 
Alataala, ang umpepainsangnging kasuleanna 
To Takekasalaang. Anna dinoa dio siangnga' 
ang puha mambahoi lambi' umpapepateia'. 

53 Puha siamokoa' unghingngi pepaondona 
Musa ang napalambi'ingkoa' malaeka', ampo' 
daia' untuhu'i." 34 Tahpana sika nahingngi 

To Mahkeada' ingkanna yato tula', sangka' 
keaha'mi anna ungkiki' isinna pano di Stefanus. 
>> Ampo' naposolai Inaha Masero inde Stefanus 
lambi' mentonga dai' di suruka anna ungngitai 
kamatandeanna Puang Alataala sibaha Puang 
Yesus ke'de' yaho di tandoi kuananna, bahtu' 
dioatee ongeang kakeangka'ang. ?? Tahpa 

ma'karang naoatee, "Nenne'ia' ungngitaa' 
suruka tibillang anna Änä' to Lino ke'de' yaho 
di tando kuananna Puang Alataala." 7” Ampo! 
sangka' untimping talinganna anna sika kohai 
napekayyangngi, mane mengkahtibei ullebo 
Stefanus. 73 Sika nahui'mi tama di aneang bohto 
anna nasisaleba'-leba'i batu. Ingkanna yato 
ang mansaleba'i umpatoko kaya' kalambe'na 
di hao di olona mesa ana' muane disanga 
Saulus ang mampongkahai. 2? Yatoo lella' 
nasisaleba'-leba'i, ma'sambayammi Stefanus 
napekayyangngi, naoatee, "O Puang Yesus, 
tahimboi sungnga'ku!" 20 Sitonda malimuntu' 
anna metamba napekayyangngi naoatee, "O 
Puang, daa umpasuhungngii inde dosa pano inde 
di tau." Puhai naoa, ya' pohsu'mi penanahanna. 
1Ya' natuhu'i toi Saulus ke dipateii ta 
Stefanus. Allo donetoo napahandu'mi aha 
kamadahhaang kayyang pano di to mampetahpa' 
yaho di Yerusalem. Lambi' ingkanna to 
mampetahpa' sika le'ba'i tisembu' unsamba 
Yudea anna Samaria ampo' supung rasulna 
Puang Yesus ang tohho. ? Yato bahkena Stefanus 
naala sangngaka-sangngaka to mampetahpa' 
sika nalamung anna naumbuii. 3 Donetoo 
pemala Saulus la umpa'dai kapeimanganna 
ingkanna to mampetahpa', dahi ullelengngi 
dasang napentama anna unghui'i sohong noa 

bahine noa muane anna napapetahungkungngi. 
4Ingkanna to mampetahpa' le'ba' tisembu' 
unsamba bohto umpepainsangnging Kaheba 
Mapia. ? Anna Filipus lupanone' di mesa 

bohto di hao di Samaria umpepainsangnging 

To Dilanti' la Mepasalama', dianto Puang 

Yesus, pano di hupatau yaling yato di bohto. 

6 Tahpana sika nahingngi tula'na anna ungngitang 
ma'kahupa-hupa tanda ang nababe, ya' sika 
natahimbo mapiang. ” Aka' mai'di setang malai 
yaling mai di kalaena mai'di tau menge kumihsa', 
anna mai'di toi to makule sibaha to kempang 
napabono'. 3 Lambi' umpamasannang liu yato 

to pa'bohto. ? Di hao yato di bohto aha mesa 

to pa'ihsang ang disanga Simon. Si umpapusa' 
asang to Samaria, anna si unsanga-sanga kalaena 
dang aha mantondong. 1? Ingkanna tau moi to 
keangka' moi to pemase-mase mampekannang 
asang anna sika naoaitee, "Dianto inde 
kakuasaanna Dehata Matande ang si disangai 
'Kakuasaang Kayyang' sule menghupatau." 

11 Napentindo'i asang tau aka' masaeng sika 
napapusa' yato pa'ihsanganna. 12? Ampo' tahpana 
sule Filipus umpepainsangnging Kaheba Mapia 
didiona Kapahentaanna Puang Alataala anna 
Puang Yesus, To Dilanti' la Mepasalama', sika 
napetahpa'mi anna sika umbehoi kalaena 
ditero', moi muane, noa toi bahine. 13 Tahpa 

napetahpa' toi Simon lambi' umbeho toe' 
kalaena ditero'. Puhai, sibaha lolong Filipus anna 
si pusa' ungngita ma'kahupa-hupa tanda anna 
ang mepusa'-pusa' nababe. 14 Tahpana napelele 
rasulna Puang Yesus yaho di Yerusalem naoatee 
untahimbong Bahtakara Dehata ihsinna Samaria, 
ya' sika unsuo siarang Petrus sibaha Yohanes 
le'ba' naung. 1° Lambi'na naung inde to deruai, 
tahpa unsambayangnging to Samaria aka' mane 
sika ditero' supu yaling di sanganna Puang Yesus, 
ampo' dake' aha untahimbo Inaha Masero 

moi poro la mesa. Ya' napa'sambayamming 
naoatee, "O Puang Alataala beai inde mai tau 
Inaha Maseromu." 19 (8:15) 17 Sika nasahpang 
inde to deruai situhu' kabiasaanna to Yahudi, 
lambi' sika untahimbo pole' Inaha Masero. 

18 Tahpana nainsang ta Simon naoatee mala 
sule Inaha Masero ke mesahpai rasul, ya' suleng 
umbaha doi'na 19 anna naoaitee, "Bea touä' 
kodi' ne kakuasaammua' kualli anna malai 
menna-menna kusahpa, la untahimbo toe' Inaha 
Masero." 20 Ampo' natimba' Petrus naoaintee, 
"La tallangngete' ne doi'mu sibaha kalaemu, 
aka' unsangae dio la mala dialli kakuasaanna 
Puang Alataala. 21 Dai dio aha tahamu yaling 

di pengkahangangki' aka' dao maroho inaha di 
olona Puang Alataala. 2? Dahi pengkatoba'o anna 
pa'sambayangngo dai' di Dehata, anna malai 

naampungngi ne pahtuyu karakemu, ?3 aka' kuita 
ma'kasueheo anna napunnoio kakarakeang." 

24 Natimba'mi Simon naoatee, "Kalemuia' 
sambayangngia' anna malai yato tula'mu dai 

la dahi pano di kalaeku." ?? Tahpana puha 
unsa'bii didiona Puang Yesus anna umpalambi' 
Kaheba Mapia, sumuleng inde to deruai dai' di 
Yerusalem. Anna mai'dike' bohto naolai yaling di 
Samaria untula' kara Dehata pano di to pa'bohto. 
26 Aha mesa malaeka'na Dehata ma'kara pano di 
Filipus naoatee, "Ke'de'o anna le'ba'o ungngola 
lalang ang mengkalao di Yerusalem lunaung di 
Gaza." (Lalang yatoo mahulla-hulla.) 27 Ya! tahpa 
mengkalao siang ta Filipus. Donetoo aha mesa 
to Etiopia luyaho mai di Yerusalem menomba 
lella' sumule pano di bohtona. Inde tau mesa to 
kayyang yaling di dasanna mesa tomaraya bahine 
ang disanga Kandake di hao di Katomarayaang 
Etiopia, si umpongkahai ingkanna ang untokei 
doi'na tomaraya. 28 Yaling di pellaoanna yaho di 
bendinna, lella' siang umbata suha' ang nauki' 
Nabi Yesaya. 2? Ma'karang Inaha Masero pano 

di ta Filipus naoatee, "Pendungku'o pano indo 
di bendi!" 30 Napenandai siang Filipus pano, 

ya' unghingnging yato tau lella' umbata suha' 
ang nauki' Nabi Yesaya. Tahpa nakutanaing 
naoaintee, "Ungnginsandaka kalemba'anna ne 
ang umbata?" 31 Natimba'mi yato tau naoatee, 

"Umbang kodi' la kupangnginsangngi ke dai aha 
ang mampakalesoingka'?" Mane umbahaii Filipus 
dai' di bendinna anna mohko'i sitehe. 3? Ihsinna 
yato ang nabata naoatee, "Sihapang mesa domba 
ang dibaha pano di pangkehe'ang, sinnoa toi 
ana' domba ang mahtang ke lella'i dikonting. Noa 
tunto yato tau dai aha poro la tibuhke suana. 

33 Dipakauho-uho anna dipaolai ang tadia lalang. 
Dai aha tau la mantula' didiona peana'anna 

aka' mate yaling di kaana muaneama." 

34 Mekutanang inde tau pano di ta Filipus 
naoatee, "Malaraka untula'ingka'? Menna yato 
tau ang nahoa inde tula'na nabi? Kalaenaraka 
ne ang naoainte domba? Tau senga'raka?" 3? Ya' 
donetoo napakalesoming Filipus didiona Puang 
Yesus ang dipasihapang domba. Natula'ing 
mengkalao di ihsinna suha' ang nauki' Nabi 
Yesaya ang nabata langngena', lambi' Kaheba 
Mapia didiona Puang Yesus. 3? Sika umpatahhi'mi 
pellaoanna. Pihsananna ullambi'mi mesa uhai, 
tahpa ma'karang yato tau pano di Filipus 
naoatee, "Itare, ahang indo uhai. La malarakaka' 
untero'?" 37 [Natimba'mi Filipus naoatee, "Ponna 
ke kalebu si'da-si'dang inahammu mampetahpa', 
ya' malao ditero'." Natimba'mi naoatee, 
"Kupetahpa' kuoatee Puang Yesus, To Dilanti' la 
Mepasalama', dianto Ana'na Puang Alataala."] 

38 Jnsuong yato to pampalao bendinna tohho 

anna tuhungngi le'ba' naung di uhai naderua. 
Lambi' naung natero'mi Filipus. 3? Tahpana 
kende"' di hoi' mai di uhai tahpa suleng Inaha 
Maserona Dehata ungngala Filipus anna nabahai 
le'ba', lambi' dang naita yato ang natero'. Ya' 
umpatahhi'mi pellaoanna napunnoi kakahsiang. 
40 Ya' pihsanannane' Filipus lemba' di haoranne' 
di Asdod. Tahhi' umpepainsamming Kaheba 
Mapia pano di ingkanna bohto lambi' pano di 
Kaisarea. 

1 Donetoo yato Saulus pemala liu 
9 umpakahea'i anna la umpatei ingkanna ang 
umpetahpa' Puang Yesus. Dianto anna le'ba'mi 
umpellambi'i handang pongkahana imang yaho 
di Yerusalem. ? Umpalau suha' pahenta aka' la 
napepaitaing pano di pongkaha ada' di yaling 
di ingkanna pa'sambayanganmna to Yahudi di 
hao di Damsyik anna malai dipabei unsahka 
tau ang untuhu'i Puang Yesus anna nabahai 
pano di Yerusalem, noa bahine, noa muane. 
3 Tahpana la lambi' pano di Damsyik umbaha 
yato suha', tahpa aha pansillo' yaho mai di langi' 
ungkapupu' inde Saulus. 4 Ya' tilumbang siarang 
naung di tampo anna unghingngii kamaha 
ma'kara naoatee, "O Saulus, aka suhunna anna 
undahhaa'?" 3 Natimba'mi Saulus naoatee, 
"Aka' mennao ne, Puang?" Naoantee, "Kodi'mi 
to indee Puang Yesus ang undahha. ? Ampo' 

dinoa kalehamo anna tamao di Damsyik, aka' 

di haoke' mane ditula'ingko aka la umbabe." 

7 Sika pusa' toe' yato ang nasibahaing Saulus 
aka' unghingngi toe' yato kamaha ampo' dai aha 
naita taunna. 8 Kalehang Saulus anna ke'de'i 
umbuhkei matanna la mennenne' ampo' dang 
paita. Ya' natehteng solana lambi' pano di 
Damsyik. ? Tallu allona dai mala paita, anna dai 
mande anna menu'. 10 Yaling yato di Damsyik 
aha mesa to umpetahpa' Puang Yesus disanga 
Ananias. Napellanda'i Dehata anna napa'karaii 
naoatee, "O Ananias!" Ya' mentimba'mi naoatee, 
"Aka Puang?" 11 Ya' ma'kara bung naoatee, 
"Maio anna maoo pano di lalang ang disanga 
Lalang Maroho anna umpekutanaing di hao di 
dasanna Yudas didiona mesa to Tarsus disanga 
Saulus ang lella' ma'sambayang. 1? Puha napaitai 
Dehata naoaintee la sule mesa tau disanga ta 
Ananias nasahpa anna malai paita sumule." 

13 Natimba'mi Ananias naoatee, "O Puang, 
ampo' mai'ding tau mangngoatee tau yatoo 

si undahha ingkänna to mampetahpa' yaho 

di Yerusalem. 14 Anna inde kasuleanna dinoa 
sibaha napakuasa kapala-kapala imang aka' la 
unsahka tau ang unghannuang sangammu." 

15 Ampo' naoatee Dehata pano di Ananias, 
"Laorako, aka' tau yatoo la kutuho mendahi 
pesuoku la umpepainsangnging sangangku 

pano di tau ang tadia to Yahudi anna pano 

di tomarayanna, noa toi pano di to Israel. 

16 Aka' Kodi' siang la umpainsangngii didiona 
kamasuhsaang anna kamapahhi'ang ang la 
nasitammuing anna nasa'ding aka" umpetahpa' 
sangangku." 17 Ya' le'ba'mi Ananias umpellambi'i 
Saulus di hao di dasanna ta Yudas. Tahpana 
lambi' pano unsahpang Saulus anna naoaintee, 
"O solasohong, Dehatanta Puang Yesus 

puha umpepaitaing Kalaena mating naonge 
ungngolao lalang sule dinne. Dianto ang 
mansuoa' mampellambi'io anna malao paita 
sumule anna la napunnoio Inaha Masero." 

18 Ya' nasa'ding siarang Saulus malai yaling 
mai di matanna sinnoa sihsi' bau. Ya' tahpa 
paita siarang sumule, kalehang anna umbehoi 
kalaena ditero'. 19 Tahpana puha mande, 

ya' matoho siarang nasa'ding. Inde Saulus 
tohhoke' di hao di Damsyik sangngaka-sangngaka 
allona sibaha to mampetahpa'. 2? Anna lella' 
siang umpepainsangnging sanganna Puang 
Yesus dianto Ana'na Puang Alataala yaling 

di sangngaka-sangngaka pa'sambayanganna 

to Yahudi." 21 Pusa' asang ang manghingngi 
pepakuhunna amna sika kutanai naoatee, 
"Tadiarakate' ang umpapepatei to umpetahpa' 
Puang Yesus yaho di Yerusalem? Anna 
darakate' nasuhung sule aka' pahtuyunna 

la unsahka ingkanna to mampetahpa' anna 
nabahai mengngolo pano di kapala-kapala 
imang?" 2? Tuhtuang mai'di tau umpehingngii 
pepakuhunna Saulus anna saundu' toi 
umpapusa' pihki'na to Yahudi di hao di Damsyik, 
aka' mala napakaleso si'da-si'da naoatee 

Puang Yesus dianto To Dilanti' la Mepasalama'. 
23 Tahpana sangngaka-sangngaka allona, ya' 
sipa'tula'-tula'mi sangngaka-sangngaka to Yahudi 
mopahtuyu la umpatei Saulus. ?? Ampo' nainsang 
Saulus pahtuyunna. Allo bengi unghonda baba 
bohto yato to Yahudi anna malai umpatei Saulus 
ke mensohommi. 2? Moinnakato sika nahonda, 
ampo' mala siang napasohong to mampetahpa' 
donetoo, dianto tahpana bengi napayaling di 
mesa kalahohang, mane sika naleha'i naung di 
kebo' hala tembo'na bohto. 2? Le'ba'mi Saulus 
ungngalai kalaena dai' di Yerusalem aka' pemala 
sibaha ingkanna to mampetahpa' yaho, ampo' 
dai sika natahimbo aka' sika dake' napetahpa' 
naoatee mampetahpa' tung nei'. 2? Supung ta 
Barnabas ang mantahimbo. Ya' naposolang 
umpellambi'i ingkanna rasul mane natula'ing 
umba noa Saulus ungngita Puang Yesus anna 
napa'tula'i di hao di tangnga lalang. Noa toi 
didiona kabahanianna mampakuhu yaling di 
sanganna Puang Yesus di hao di Damsyik. 23 Ya' 
tohho tunne' pole' sibaha-baha yatoii yaho di 

Yerusalem anna dai aha mahea'na mampakuhu 
didiona kapampetahpa'ang yaling di sanganna 
Puang. 29 Si sipa'tula' anna si siteläng yato to 
Yahudi ang ma'basa Yunani, lambi' sika umpeang 
lalang anna malai napatei. 3? Ampo' tahpana 
sika nainsang solana Saulus yato pahtuyunnaii, 
naposolang le'ba' naung di Kaisarea mane 
tahhi'i pano di Tarsus. 3! Donetoo ingkanna 

to mampetahpa' di hao di Yudea, Galilea 

anna Samaria sika masannang asang anna 
malino yaling di katuhoanna. Matoto' yaling di 
kapampetahpa'ang aka' naposolai Inaha Masero 
anna napunnoi kamahea'ang dai' di olona 
Puang Alataala. Lambi' tuhtuang kehangngang 
mai'dinna anna unsa'ding liu pepakahanganna 
Inaha Masero. 3? Le'ba'mi Petrus ullelengngi 
bohto umpellambi'i ingkanna to mampetahpa'. 
Lempang toi di hao di Lida. 33 Di hao inde di 
bohto ullambi' mesa tau ang disanga Eneas, 
kahuang pahiamanna makorong anna matindo 
lolo aka' makule. 34 Tahpa ma'karang Petrus 
pano naoatee, "O Eneas, napabono'o Puang 
Yesus, To Dilanti' la Mepasalama'. Kalehamo, 
anna ullolongngii ne alemu." Ya' kaleha siang 
inde Eneas. 3? Tahpana naita ihsinna Bohto Lida 
anna Bohto Saron kabono'anna ta Eneas, ya' sika 
mengkatoba'mi di hao di olona Puang Alataala. 
36 Donetoo aha toi mesa bahine to mampetahpa' 

di hao di Bohto Yope disanga ta Tabita, bahtu' 

ta Dorkas (aka' sinnoa bahtuanna yaling di basa 
Yunani, diantoo: donga). Yato bahine mesa ang si 
membabe mapia anna mai'ding to pemase-mase 
si nakalemui. 3” Pihsananna ke nahoae' korong, 
lambi' napobaha mate. Puha didio' bahkena, 
dipapatindong di mesa tambing yaho di loteng. 
38 Inde Bohto Yope anna Bohto Lida sirungku' 
siang. Dahi tahpana napelele ingkanna to 
mampetahpa' ang di hao di Yope naoatee Petrus 
di hao di Bohto Lida, sika unsuong derua tau 

do natambai. Nalambi'na naoamintee, "La mao 
siamo are' madihhi'!" 39 Ya' mengkalao siang 
Petrus sibaha yato to metamba. Tahpana lambi' 
pano, diposola siang dai' yato di tambing ang 
naonge yato to mate. Sika dusemmi samai balu 
bahine ullebo Petrus. Ya' sika umpaitaing Petrus 
yato ingkanna kaya' kalambe' sibaha poreha 
senga'na ang pandai' kalaenake' ta Dorkas 
naonge tuhoke'. 4 Ya' nasuo asammi Petrus 
mensohong mane malimuntu'i ma'sambayang. 
Puha ma'sambayang, mengkolimmi ungngolo 
yato to mate anna ma karai naoatee, "O Tabita, 
kalehao!" Tahpa tibuhke siang matanna ta Tabita. 
Ungngitanna ta Petrus, kalehang anna mohko i. 
41 Tahpa natokei siang teyyena anna naduluii 
ke'de'. Mane untambai asangngi yato ingkanna to 
mampetahpa' sibaha yato ingkanna balu bahine 


9.42-10.7 559 


anna naoaintee, "Tuhong sumule ta Tabita!" 
42 Tahpana napelele to pa'bohto Yope kaha-kaha 
yatoo, ya' tuhtuang mai'ding tau umpetahpa' 
Puang Yesus. 2 Donetoo tohhoke"' di hao Petrus 
sangngaka-sangngaka allona di dasanna mesa to 
ma'dama lollo' ang disanga Simon. 

1 Di hao di Kaisarea aha mesa tau 
10 disanga Kornelius, mesa pongkahana 
tantara ang disanga tantara Italia. ? Inde tau 
to meimang anna mahea' dai' di Dehata, noa 
toi ingkanna sanghapunna. Si ungkalemui to 
Yahudi ang memase-mase, nabea aka-aka 
anna si ma'sambayang lolo. 3 Pihsang tempo 
umbai tehte' tallu di maloe makaleso naita 
sule mesa malaeka'na Puang Alataala tama di 
dasanna anna ma'karai naoatee, "O Kornelius!" 
4Ya' umpahandang-handammi yato malaeka' 
anna ma'karai sitonda kamahea'ang naoatee, 
"Kuhingnging Puang!" Naoa bunte yato malaeka', 
"Ingkanna sambayammu sibaha pa'kalemummu 
lambi'mi dai' di olona Puang Alataala anna 
nakalehaimo. ? Dinoa la unsuo sangngaka- 
sangngaka tau le'ba' pano di Bohto Yope la 
untambai mesa tau disanga Simon ang si disanga 
toe' Petrus. ? Tohho di hao di dasanna mesa to 
ma'dama lollo' ang disanga toe' ta Simon, di 
hao di behing le'bo'." 7 Tahpana mengkapa'da 
yato malaeka', untambaing derua sabua'na anna 

mesa tantarana ang handang meimang yaling di 
alla'na solana. 3 Sika natula'ming ingkanna yato 
ang naoaing malaeka', mane sika nasuoi pano 
di Bohto Yope. ? Marondonna umbai tangnga 
allo, yato to tallu la lambi'mi pano di Bohto Yope. 
Donetoo dai'mi Petrus di atu'na dasang ang 
mahante, ma'sambayang. 1? Manono liung anna 
pemala mande, ampo' mane lella' dipatokaing 
andeanmna, ya' tahpa aha pangngitanna. 

11 Ungngitang langi' tibillang anna tuhungngi 
yaho mai noa kaing maluhhang ang titoke' yato 
uhpa' sikunna, tihulu' naung di olona. 12 Ya! 
naitang yaling yato di kaing ma'kahupa-hupa 
olo'-olo' ang uhpa' bihti'na, olo'-olo' ang meme' 
anna sedansiang ang si dipemalii diande situhu' 
ada'na to Yahudi. 3 Unghingnging kamaha 
naoatee, "O Petrus, kalehao anna untunui, 
mane ungngandei." 14 Ampo' natimba' Petrus 
naoatee, "Daine' tora' Puang, aka' mengkalao 
dahingku dake' aha kuande andeang ang pemali 
diande." 13 Ya' nahingngi bung kapendoanna 
naoatee, "Ang napemapiaing Puang Alataala, 
dai mala napemalii hupatau." 18 Pentallung 
nasulei ma'tula' noa, mane tiangka'i sumule 
dai' di langi' yato kaing. 17 Lella'ke' pusa' Petrus 
umpihki' yato kalemba'anna ang naita, ya' 
sulerang yato to tallu ang nasuo Kornelius di 
hao di baba tahampa' dasanna aka' haling 

napekutanaing yato dasang. 13 Ya' ungkutanaing 
tau yaling yato di dasang naoatee, "Diangka inde 
dasang ang si naongei Simon ang si disangai 
toe' ta Petrus?" 19 Lella' loloke' napadiinahanna 
Petrus yato ang puha naita, ma'kararang Inaha 
Masero naoatee, "O Petrus, aha tallu tau 

sule mampeangngo. 2? Tuhummo naung anna 
le'ba'koa' sibaha. Daumpamatingngii inahammu 
moinnakato ungnginsang ungngoatee tadia to 
Yahudi anna ungngangka' karahko', aka' Kodi' 
ang mansuo sule inde tau." 21 Ya' tuhummi 
Petrus naung anna ma karai pano yato di tau 
naoatee, "Kodi'mitoo indee ang umpeangnga'. 
Aka pahtuyummu sule?" 22 Natimba'mi naoatee, 
"Pesuonaang Kornelius, mesa pongkahana 
tantara ang meimang anna ang mahea' dai' 

di Puang Alataala anna ang napakeangka' to 
Yahudi. Puhang napa'tula'i mesa malaeka'na 
Puang Alataala nasuo umpapetambaio pano 

di dasanna, anna malai nahingngi pa'tula'mu." 
23 Ya' naoamintee, "Dai'koa' di dasang aka' 

la dinneingkea' ma'bengi." Tahpana mabaya 
kalehang anna sika mengkalaoi sibaha 

yato tau ang mantambai anna sangngaka- 
sangngakake' to Yope ang mampetahpa' 
naposola. 2? Marondomnai lambi'ing pano 

di Kaisarea, ya' ullambi'mi Kornelius sibaha 
sanghapunna anna sangngaka-sangngaka solana 

ang natambai lella' mangngempei. ?? Sulena 
Petrus natammuing Kornelius anna malimuntu'i 
di olona. 2? Ampo' tahpa napake'de' Petrus anna 
naoaintee, "Ke'de'o, aka' kodi' mesa toua' ko 
tau biasa." 27 Lella' sipa'tula'-tula', mentamang 
Petrus di dasanna Kornelius, ya' ullambi'mi 
mai'di tau tihimpung. 23 Ya' ma'karang pano yato 
di tau mai'di naoatee, "Puha ungnginsangnga' 
ungngoatee, napemalii ponala to Yahudi la 
mempako pano di tau ang tadia to Yahudi, 
londonang la tama di dasanna. Ampo' puhama' 
napaitai anna napa'tula'i Puang Alataala da' 

la mala ungngoainte tau: karake bahtu' dai 
masero. 2? Dianto anna dama' mahea' sule dinoa. 
Dahi la kukutanaikoa' dinoa: Aka suhunna anna 
untambaia'?" 30 Natimba'mi Kornelius naoatee, 
"Uhpa'mi allona dinoa, umbai tehte' tallu maloe, 
lella'a' ma'sambayang yaling di dasang. Ya' tahpa 
ahang mesa tau ke'de' di hao di oloku makahhang 
porehana 21 napa'karaia' naoatee, "O Kornelius, 
nahingnging sambayammu Puang Alataala anna 
nakalehaio aka' pa' kalemummu pano di to 
pemase-mase. 3? Suoi sangngaka-sangngaka tau 
le'ba' pano di Yope la untambai mesa tau disanga 
Simon ang si disanga toe' ta Petrus. Tohho di hao 
di dasanna mesa to pa'dama lollo', ang disanga 
toe' Simon, si di hao di behing le'bo'. 33 Dianto 
anna tahpa kusuong inde tau napellambi'io. Ya' 

sulemo dinoa sibaha kamasannangang inaha. 
Dinoa ma'mesamang inde di hao di olona 
Puang Alataala la umpehingngii tula'mu ang 
nabeao Dehata." 34 Ya' napahtummi Petrus 
ma'tula' naoatee, "Setonganna mane kuinsang 
si'da pole' dinoa kuoatee, Puang Alataala dai 
umpasisenga'-senga' hupatau. 3? Aka' ingkanna 
tau done inde di lino ke mahea'i dai' di Puang 
Alataala anna umpembabeing kamapiaang, 
natahimbo asang Puang Alataala. 3? Dianto indee 
Bahtakaranna Puang Alataala ang puha napesuoi 
dipalambi' pano di kami' to Israel, Bahtakara 
ang umpepainsangnging kamalinoang yaling 
di Puang Yesus Kristus, Dehatanna ingkanna 
ma'hupatau. 3” Ungnginsammia' ingkanna ang 
puha nababe Puang Yesus yaling di Yudea 
napahandu' di hao di Galilea naonge puhannai 
pantero'ang ang napepainsangnging Yohanes. 
38 Yato Puang Yesus to Nazaret puha nalanti' 
Puang Alataala anna nabea Inaha Masero 
anna kakuasaang. Ungnginsang toia' Puang 
Yesus si unsamba bohto umbabe kamapiaang 
anna umpabono' ingkanna to napentamai 
setang aka' naposolai Puang Alataala. 3? Anna 
kami'mitoo sa'binna ingkanna yato ang puha 
nababe yaling di Yudea anna Yerusalem. Sika 
natoke' anna napateii yaho di kayu sitambeng. 
40 Yaling di allo katallunna napatuho sumule 

Puang Alataala mane napatandaangngi pano di 
hupatau. 41 Dai dipatandaang pano di ingkanna 
tau, ampo' supung pano di kami' ingkanna 
sa'binna ang puha napillei Puang Alataala. 
Anna sibahaang Puang Yesus mande puhanna 
tuho di hoi' mai di alla'na to mate. 4? Nasuoang 
naoatee, 'La umpepainsangngingkoa' Kaheba 
Mapia anna unsa'bii pano di ingkanna 

tau ungngoatee, Dianto ang puha natuho 
Puang Alataala mendahi To Panghohto'na to 
tuho anna to mate.' 2 Dianto ang nasa bii 
ingkanna nabinna Puang Alataala naoatee, 
'Menna-menna umpetahpa' Puang Yesus la 
diampungngi dosanna yaling di sanganna.' 

44 Lella' ma'tula' Petrus, ya! napentamaing 
Inaha Masero ingkanna ang umpehingngii 
yato kasa'biang. # Ingkanna to Yahudi ang 
mampetahpa' ang naposola Petrus sule, sika 
tungke'du' asang ungngita Inaha Masero 
napasule Puang Alataala moi pano di tau ang 
tadia to Yahudi. 46 Nainsang aka' sika nahingngi 
umpake ma'kahupa-hupa basa pengkahanna 
Inaha Masero sibaha umpamatande Puang 
Alataala. Ya' naoante Petrus, “7 "Inde mai tau 
untahimbong Inaha Masero noa kita'a', dahi 

la ahakake' tau la mallaba'i ke ditero'i umpake 
uhai?" 48 Ya' nasuong Petrus anna malai sika 
ditero' yaling di sanganna Puang Yesus, To 

Dilanti' la Mepasalama'. Puhai yatoo, sika 
malaung pano di Petrus anna malai tohhoke' 
sangngaka-sangngaka allona sibaha. 
1 1 1 Yato kaheba tahpa nahingngi tunne' 
ingkanna rasulna Puang Yesus sibaha 
to mampetahpa' di hao di Yudea didiona tau 
ang tadia to Yahudi untahimbong Puang Yesus. 
2 Lambi'na dai' di Yerusalem Petrus, sitelammi 
to Yahudi ang mampetahpa!'. 3 Sika keaha'mi 
anna naoaitee, "Akana tamarako dio di dasanna 
ang tadia to Yahudi anna sibaha-bahakoa' 
mande?" 4 Dianto anna napahandu'mi pole! 
Petrus napamalesoing yato ang puha dahi 
mengkalao di pampahandu'anna naoatee, 
3 "Naonge ma'sambayangnga' di hao di Bohto 
Yope, tahpa kutikaitaing: aha tuhung yaho mai di 
langi' noa kaing maluhhang titoke' uhpa' sikunna, 
tihulu' naung di oloku. ê Tahpa kupahandammi, 
ya' kuitang ma'kahupa-hupa olo'-olo' ang uhpa' 
bihti'na, olo'-olo' mahaila, olo'-olo' meme' anna 
sedansiang. 7 Ya' kuhingnging kamaha naoatee, 
'O Petrus, kalehao, tunui anna ungngandei.' 
8 Ampo' kutimba' kuoatee, 'Inang dai, Puang, 
aka' mengkalao dahingku dake' aha kuande 
andeang ang dipemalii.' ? Ya' naoa bunte yato 
kamaha yaho mai di langi', 'Ang napemapiaing 
Puang Alataala, dai mala napemalii hupatau.' 
10 pentallung nasulei napa'panoa-noa lolo, 

mane tiangka' asangngi sumule dai' di langi'. 

11 Donetoo di hao di olo dasang ang kiongei 
tohho, sule sia tunne' tallu tau ang mengkalao 
di hao di Kaisarea ang disuo sule natambaia'. 

12 Kuhingnging kamaha naoatee, 'Laokoa' sibaha, 
daumpamatingngii inahammu, moinnakato 
ungnginsang ungngoatee tadia to Yahudi.' Ya' 
dianto inde unnung solaku ang kuposola naonge 
le'ba'ang tama di dasanna ta Kornelius. 12 Ya' 
natula'mingkang inde Kornelius yato ang puha 
naita. Naita are' mesa malaeka' ke'de' yaling di 
dasanna anna naoaitee, 'Suoi tau pano di Bohto 
Yope do untambai mesa tau disanga Simon 
bahtu' ang si disangai toe' ta Petrus, 14 aka' la 
natula'ingkoa' kaheba ang la mampasalama'o 
sibaha ingkanna sanghapummu.' 12 Tahpana 
kupahandu' ma'tula', ya' tuhummi Inaha Masero 
napunnoi asang, noa yato ang mallambi'ingkea' 
dolu. !? Ya' tahpa kukalehaing tula'na Puang 
Yesus yato naonge si naoaitee, 'Yohanes supung 
uhai ang si napake mantero', ampo' dioa' 

la ditero'koa' Inaha Masero.' 17 Dahi ponna 

la nabea toe' Inaha Masero Puang Alataala 
pano di tau ang tadia to Yahudi, sinnoa ang 
nabeaingkea' dolu naonge mampetahpa'ingkea' 
dai' di Puang Yesus, To Dilanti' la Mepasalama', 
ya' dai aha lalanna la kulaba'i." 18 Ya' tahpana 
sika nahingngi yato kaha-kaha, sika mahtammi 

anna umpamatande Puang Alataala naoatee, 
"Napabei Puang Alataala moi tau ang tadia to 
Yahudi mengkatoba' ang la mantehte pano di 
katuhoang!" 19 Yato puhanna dipatei Stefanus, 
ya' mai'ding kamadahhaang lambi' tisembu'mi 
ingkanna to mampetahpa', aha pano di Fenisia, 
pano di Siprus anna pano di Antiokhia. Ya' 
tontongke' umpepainsangnging Kaheba Mapia 
ampo' supung lupano di to Yahudi. 2° Ampo' 
yaling di alla'-alla'na yato to mampetahpa' aha 
ang di hao mai di Siprus anna Kirene. Inde tau 
le'ba'i pano di Antiokhia untula'ing Kaheba Mapia 
pano di tau ang tadia to Yahudi naoatee, "Puang 
Yesus dianto Dehata." 21 Kakuasaanna Puang 
Alataala sika mamposolai lambi' tuhtuang mai'di 
tau mampetahpa' anna untindo'i Puang Yesus. 
22 Tahpana napelele ingkanna to mampetahpa' 
yaho di Yerusalem kaheba yatoo, ya' sika unsuo 
siarang Barnabas le'ba' pano di Antiokhia. 23 Inde 
Barnabas mesa tau mapia anna to mampetahpa' 
si 'da-si'da anna napunnoi Inaha Masero. 
Lambi'na pano, tahpa mahasang inahanna 

aka' ungngita ingkanna to mampetahpa' di 

hao nabehe Puang Alataala. Ya' napahenta 
asammi naoaintee, "Patontong loloia' inahammu 
dai' di Dehata." Lambi' tuhtuang mai'di tau 
mentindo' di Puang Yesus. ?4 (11:23) 25 Ya' 
le'ba'mi Barnabas pano di Bohto Tarsus umpeäng 

Saulus. 26 Tahpana silambi', naposolang pano 
di Antiokhia. Sahtaung di hao si ma'himpung 
lolo sibaha ingkanna to mampetahpa' anna 
umpakuhu tau mai'di. Ya' di haonto inde di 
Antiokhia pampahandu'anna to mampetahpa' 
disanga 'petauanna Kristus.' ?” Tempo donetoo 
aha sangngaka-sangngaka nabi di hao ang 
sule yaho mai di Yerusalem. 23 Aha mesa ang 
disanga Agabus naposolai Inaha Masero lambi' 
ke'de' ma'tula' lohpo' naoatee, "La kende' 
kabuhohangang tama di lino." (Kabuhohangang 
yatoo dahing pole' tempona naonge Kaisar 
Klaudiusi ma'pahenta di Katomarayaang Roma.) 
23 Ya' donetoo umpaahang kasibohtuang 
ingkanna to mampetahpa' la unghimpung 
aka-aka situhu' kapalambi'anna aka' la undului 
solasohonna ang mampetahpa' di hao di 
Yudea. 3? Tahpana tihimpung, ya' nabehong 
pano di Barnabas sibaha Saulus aka' dia la 
sika mampalambi' pano di pebulle ada'na to 
mampetahpa' di hao di Yudea. 
12 1 Umbai done tunto nei' anna napahandu'i 
Tomaraya Herodes ungkahha'i sangngaka- 
sangngaka to mampetahpa' yaho di Yerusalem. 
2 Sinnoanna umpesuoi Yakobus kakana Yohanes 
dibose'i baa'na, umpake pa'dang. 3 Tahpana 
nainsang Tomaraya Herodes naoatee nakara'i to 
Yahudi yato babena, ya' napatahhi' liung lambi' 

umpesuoi Petrus disahka anna malai dipatei toe". 
Tempo donetoo sipatu pa'rame-rameang Roti 
Takeragi. 4 Tahpana disahka Petrus napesuoing 
ditahungkung. Anna dibehoi pano di uhpa' 
baheang tantara, la sibala'-bala' mandakai. Mesa 
boi baheang uhpa' bung tantara. Pahtuyunna la 
dihohto' di hao di olona tau mai'di ke puhang 
Paska. ? Dahi ditihammi inde Petrus yaling di 
tahungkung. Ampo' tontong lolo ingkanna to 
mampetahpa' napa'sambayangnging dai' di 
Puang Alataala. ? Yato benginna ke la nabahang 
Herodes ke mabayang pano di olona tau mai'di, 
ya' haheng ta Petrus napadialla'na derua 
tantara, anna dipungoi teyyena hante bahsi. 
Aha tuke'ne' senga'na ang mandaka di hao di 
olona baba tahungkung. 7 Pihsananna tahpa 
ahang mesa malaeka'na Puang Alataala di 
behinna Petrus anna pansillo' umballoi yato 
tahungkung. Inde malaeka' untuhpa' kasihinna 
Petrus naheke anna naoaintee, "Penandaii 
kaleha!" Ya' tibuhke siarang yato hante di hao di 
teyyena Petrus. 3 Ya' ma'karang yato malaeka' 
naoatee, "Pesalipio anna pesapatuo." Ya' tahpa 
nababe siarang. Ma'kara bumi naoatee, "Pekaya' 
kalambe'o anna untindo'2'." ? Tahpa untindo' 
siarang yato malaeka' mensohong, ampo' 

dake' nainsang naoatee dahi si'da-si'da yato 
nababeing malaeka' aka' nasangake' menge 

mangngipi. 1? Ya' ullehammi ongeanna to 
pandaka uhuna anna kaderuanna, ullambi'mi 
lalang tama di bohto mahoa' ang ditutu'i baba 
bahsi. Tahpa titungka' kalaena yato baba lambi' 
mala mensohong yaling mai di tahungkung. 
Tahpana ungngola bung lalang senga', ya' 
pa'da tomande'mine' yato malaeka'.  Tahpa 
pa'kalehang pole' Petrus anna naoaitee, "Mane 
kuinsang pole' dinoa kuoatee Dehata unsuo 
malaeka'na la nalahpa'a' di hao mai di pala' 
teyyena Tomaraya Herodes anna ingkanna 
pahtuyunna to Yahudi. 1 Tahpana nainsang 
liung yato kaha-kaha Petrus, ya' tahhi'mi pano 
di dasanna Maria indona Yohanes ang disanga 
toe' ta Markus. Mai'di tau ma'himpung anna 
ma'sambayang yaling yato di dasang. 13 Tahpana 
unde'de' baba hala, sulerang mesa sabua' 
bahine disanga Rode la umpengnginsangngi 
menna yato ang sule. 14 Nainsanna naoatee 
Petrusmi sule aka' nahingngi kamahanna, 

ya' dakaleng hali untungka'i baba aka' kahsi. 
Lambi' lumumpa' tama umpainsangngi solana 
naoatee, "Ea', sule ta Petrus di hao di baba 
hala." PB Ya' sika naoantee, "Tahta'o!" Ampo' 
tontong ma'kara naoatee, "Ahana inang ta Petrus 
sule." Ampo' sika naoaintee, "Umbai malaeka' 
to pandakainnaetee' sule mepakahebai." 

16 Tontong loloke' Petrus unde'de' baba, ya' 

suleing mai'di solana natungka'i. Tahpana 
ungngita Petrus, ya' sika tungke'du' asammi 
anna pusa'i. 17 Ungngangka'mi teyyena Petrus 
napopampamahtang mane ma'tula'i naoatee, 
"Natehtea' Dehata mensohong yaling mai 

di tahungkung! Painsangngii Yakobus sibaha 
ingkanna solasohontaa' to mampetahpa' didiona 
inde kaha-kaha ang puha dahi." Puhanna 
ma'tula', ya' mensohommi le'ba' pano di 
ongeang senga'. 13 Tahpana mebengngi' sika 
sikutana-tanaing yato tantara to pandaka yaling 
di tahungkung naoatee, "Aka disanga ang 

dahi pano yato di Petrus?" 19 Ya' unsuong tau 
Tomaraya Herodes umpeang Petrus ampo' dang 
aha nalambi'. Ya' yatong to pandaka dipahehsa 
simesa-mesa mane dipesuoii dipatei. Puhai 
yatoo mengkalaong di Yudea Herodes le'ba' 
pano di Kaisarea anna tohhoi di hao. 2? Tempo 
donetoo keaha' liung Tomaraya Herodes pano 
di to Tirus anna to Sidon. Dolunna inde derua 
bohto si unghannuang tomaraya napangngalai 
andeang, ampo' danne' nabea dinoa. Dianto 
anna sika suleng mengngolo. Sika unse'de'mi 
Blastus pongkahana to pengkahang yaling di 
dasanna tomaraya. Ya' diang mangkadoluangngi 
mengngolo pano di tomaraya umpeang 
kasikapiaiang situhu' pampemalanna to Sidon 
anna to Tirus. 21 Pihsananna lambi' yato allo 

ang puha sika natandai, ya' umpakeng kaya' 
katomarayaanna Herodes anna mohko'i yaho 
di ohko'ang katomarayaang umpa'tula'i yato 
tau. 22 Lella' ma'tula', ya' sika kohang yato 
tau naoatee, "Inde kamahanna dehata, tadia 
kamahanna hupatau." 23 Tahpa napahoai siang 
mesa korong malaeka'na Dehata aka' untahimbo 
pampudianna tau andana umpakayyang Puang 
Alataala, lambi' karoroang anna napobahai 
mate. 24 Bahtakaranna Dehata tuhtuang tisembu' 
lambi' tuhtuang kehangngang ang mampetahpa'. 
25 Tahpana sika umpapuha kahangama inde 
Barnabas anna Saulus, dianto umpalambi' yato 
ang nabaha dai' di pebulle ada', ya' sika sumuleng 
yaho mai di Yerusalem umposola ta Yohanes 
bahtu' ang disanga toe' ta Markus. 
13 1 Tempo donetoo di hao di Antiokhia 
ahake' sangngaka-sangngaka nabi anna 
tuangkuhu solana Saulus dianto: Barnabas, 
Simeon ang si disangai ta Maloteng, Lukius 
mesa to Kirene, anna Menahem ang sibaha 
lobo' Tomaraya Herodes. ? Pihsang tempo 
yato tau lella' menomba dai' di olona Dehata 
anna ma'puasa, ya' ma'karang Inaha Masero 
naoatee, "Pasenga'ingka' Barnabas anna Saulus 
aka' la ungkahang pengkahangang ang puha 
kupama'tantuing." 3 Puhanna ma'puasa sala 
anna ma'sambayang, nasahpang yato derua 

tau mane nasuoi le'ba'. 4 Aka' pahentana Inaha 
Masero mengkalaong Barnabas anna Saulus 
naposolai Yohanes Markus ang la mandului, 
naung di Seleukia mane tahhi'i sau di Siprus 
mokahpala' uhai. Lambi'na di Bohto Salamis 
umpepainsamming Bahtakara Dehata yaling 

di pa'sambayanganna to Yahudi. > (13:4) € Ya' 
napesambaing naola yato ongeang lambi' pano 
di Bohto Pafos. Tahpana di hao sitammung mesa 
to Yahudi disanga Bar-Yesus mesa to pa'ihsang 
ang unsangai kalaena nabi ampo' setonganna 
loseng. 7 Si sibaha lolong tuambahsa' yato di 
ongeang ang disanga Sergius Paulus, mesa to 
manahang. Ya' untambaing Barnabas sibaha 
Saulus yato tuambahsa' anna malai unghingngi 
Bahtakara Dehata. 3 Ampo' Barnabas anna Saulus 
napamasuhsa yato to pa'ihsang (ang disanga ta 
Elimas yaling di basa Yunani) anna malai yato 
tuambahsa' dai mampetahpa'. ? Ta Saulus nei' 
bahtu' dioatee Paulus napunnoi Inaha Masero 
menge umpahandang Bar-Yesus 1° anna ma'karai 
naoatee, "O ana'na setang, to supung mambulitu' 
anna ang si umbabe liu kakarakeang sibaha 
umpa'bali ingkanna kamapiaang, daliukake' la 
umboli umpabengko' lalang marohona Dehata? 
11 Dinoa la unsa'ding teyyena Dehata sule 
napabutao. Yaling di sangngaka-sangngaka allona 
dao la ungngita mata allo." Ya' buta siarang yato 

tau kasapu-sapu umpeang tau ang la mantehte. 
12 Naitanna tuambahsa' yato kadahiang, ya' 
mampetahpa' siarang aka' tungke'du' toe' 
unghingngi pepakuhu didiona Puang Yesus. 33 Ya' 
umpelleing Pafos Paulus sibaha solana le'ba' 
mokahpala' sau di Bohto Perga di Pampilia. 
Ampo' Yohanes nei' mensaha' di solana anna 
sumulei dai' di Yerusalem. 1 Sika mengkalaong di 
Perga umpatahhi' pellaoanna lambi' dai' di Bohto 
Antiokhia di Pisidia. Tahpana di allo katohhoang 
le'ba'mi tama di pa'sambayanganmna to Yahudi 
anna mohko'i yaling. 1? Puha dibata yaling mai 
di suha" pepakuhunna Musa anna yaling mai di 
suha'na ingkanna nabi, ya' sika nasuong pebulle 
ada' yaling di pa'sambayangang naoaintee, 

"Oa' solasohong, ponna aha pepakahanga ang 
la untula' pano di tau mai'di, ya' tula'i." 16 Ya' 
ke'de'mi Paulus anna ungngangka'i teyyena 
umpamahtang tau mai'di mane ma'karai 
naoatee, "O ingkammua' to Israel anna ingkanna 
ang mahea' dai' di Puang Alataala, pehingngi 
manahpaia' inde tula'ku! 17 Puang Alataala ang 
tapenombaia' ingkanta to Israel puha umpillei 
neneta anna napapembea' naonge tohhoi di hao 
di Mesir. Sibaha kakuasaanna mantehte yaling 
mai di Mesir. 13 Uhpa' pulo pahiamanna naongei 
Puang Alataala sa'bara' ungngita pembabenaii 
di hao di ongeang maka'dang. 1? Tahpana puha 

untalo ihsinna pitu katomarayaang di hao di 
Kanaan, nabahe-baheming yato tampo pano di 
neneta la napomana'. 20 Ingkanna kadahiang 
yatoo umbai uhpa' atu' limampulo pahiamanna 
masaena. Puhamna yatoo, sika nabeang Puang 
Alataala to manghohto' ang la ma'pahenta lambi' 
pano di tempona Nabi Samuel. ?! Mane sika 
umpalaui mesa tomaraya lambi' nabea Puang 
Alataala Saul ana'na Kis peana'anna Benyamin. 
Uhpa' pulo pahiamanna ma'pahenta. 22 Tahpana 
Puang Alataala ungngalang inde Saul, ya' untuho 
bung Daud la mendahi tomaraya. Ma'karang 
Puang Alataala didiona inde Daud naoatee, 
'Daud ana'na Isai ang naala inahangku aka' la 
diang pole umpembabeing pa'elo'ku.' 23 Anna 
situhu' pa'dandianna Puang Alataala, peana'anna 
Daud naangka' mendahi To Mepasalama' 

yaling di alla'na to Israel, diantoo Puang Yesus. 
24 Akinna sule Puang Yesus inang puhang natula' 
Yohanes pano di ingkanna to Israel naoatee, 
'Pengkatoba'koa' anna umbehoi kalaemu ditero'.' 
25 Tahpana la puhang pengkahanganna Yohanes 
si ma'karang naoatee, 'Tadiaete' kodi' ang si 
unsangaa' To puha Dilanti' la Mepasalama' ampo' 
mane la suleete' dako'. Tandana keangka' yato 
Tau, moi la mensabua' palli'a' di olona datuka' 
sihatang.' 2? Dahi, ingkammua' solasohongku, 
noa peana'anna Abraham, noa toi to mahea' 

dai' di Puang Alataala, dipalambi'imingkea' 
kaheba kasalama'ang. ?” Aka' ihsinna Bohto 
Yerusalem sibaha ingkanna sepongkahaamna dai 
nainsang naoatee Puang Yesus To Mepasalama'. 
Datoi nainsang kalemba'anna tula'na ingkanna 
nabi, yato ang si dibata liu ke lambi' bung allo 
katohhoang. Dahi sika ungngalang kabohtuang 
anna napapepateii situhu' yato ang natula' 
ingkanna nabi. 23 Moinnakato dai aha nalambi' 
suhunna anna malai dipatei ampo' sika napalau 
liu siang pano di Pilatus anna malai dipatei. 

23 Tahpana yato ihsinna Yerusalem sibaha 
ingkanna sepongkahaanna puha umpasundung 
yato ang puha tiuki' didiona Puang Yesus, sika 
napatuhummi yaho mai di kayu sitambeng 
anna napatamai di ku'bu'. 3? Ampo' napatuho 
sumule Puang Alataala di hoi' mai di alla'na to 
mate 31 anna sangngaka-sangngakake' allona 
naonge si umpepaitaing Kalaena pano di 
ingkanna to pentindo'na, mengkalao di hao di 
Galilea lambi' dai' di Yerusalem anna dianto 
ang mendahi sa'binna pano di to Israel. 3? Dahi 
dinoa kitula'ingkoa' Kaheba Mapia: Pa'dandianna 
Puang Alataala pano di neneta 33 sundummi 
pano di kita'a' peana'anna. Aka' umpatuho 
Puang Yesus di hoi' mai di alla'na to mate. 
Situhu' karanna Puang Alataala ang tiuki' yaling 
di suha' pampudianna Daud ang kaderuanna 

naoatee, "Diontoo ana'ku, mengkalao allo dinoa 
kupamalesong kuoatee Kodi'mitoo Ambemu." 
34 Puha napatuho Puang Alataala di hoi' mai 

di alla'na to mate anna dang la napabei la 
ungngolai sala kamateang, situhu' ang puha tiuki' 
yaling di Suha' Maserona naoatee, 'Ingkanna 
pebehe maseroku ang mala dipetahpa' la kubea 
touo sinnoa ang puha kubea Tomaraya Daud.' 

35 Anna naoa toitee Tomaraya Daud yaling 

di pampudiang senga'na: 'Dai la umpabei To 
Maseromu la bosi.' 3? Ampo' Tomaraya Daud 
naonge puhanna umpembabeing paelo'na Puang 
Alataala, ya' mateng anna diku'bu'i di behinna 
neneta anna inang bosiete' nei'. 3” Ampo' Puang 
Yesus ang puha napatuho sumule Puang Alataala 
daine' bosi. 33 Dahi pahallua' ungnginsang 
ingkammua' solasohongku: aka' sanganna 
Puang Yesus, dipepainsangnging didiona 
pangngampungang dosa. 3? Aka' menna-menna 
umpetahpa' Puang Yesus, la dilahpa' di hao mai 
di ingkanna dosa, ang dai aha dilambi' noa ke 
umpentokeike' tau pepakuhunna Musa. 20 Dahi 
pentokei manahpaia' inde tula'ku. Madakakoa' 
andana la dahii pano di kalaemua' yato aka 

ang puha natula' nabi yaling di suha'na dianto: 
41 'Kalehaiia' ingkammu ang umpakauho-uho to 
mampetahpa'. La pusa'koa' lambi' mate aka' la 
kubabeng mesa pengkahangang yaling di tempo 

ang ungngongeia' dinoa. Ampo' dasiangnga' la 
umpetahpa' moi la aha tau mantula'ingkoa'.' " 
42 Tahpana la mensohommi Barnabas sibaha 
Paulus sika napalaung tau mai'di ke la malai 
ma'tula' buke' ke lambi' bung allo katohhoang. 
43 Soho' ma'sambayang, mai'ding ang inang 

to Yahudi anna ang senga' ang mahea' dai' di 
Puang Alataala untindo' Paulus sibaha Barnabas 
lambi' napakuhu anna napahenta ama malai 
tontong lolo untokei mana' pa'kalemunna Puang 
Alataala. 4? Tahpana lambi' bung allo katohhoang 
sai'di' tala sule asang ihsinna yato bohto mahoa' 
ma'himpung la umpehingngii Bahtakara Dehata. 
45 Ampo' naitanna to Yahudi yato tau mai'di, 
ma'kasueheng lambi' sika napetaha-tahai anna 
umbahoii yato tula'na Paulus didiona Puang 
Yesus. 46 Ampo' sibaha kabahaniang ma'kara 
Paulus sibaha Barnabas naoatee, "Setonganna 
inang dioete'a' la dolu umpehingngii inde 
Bahtakara Dehata, ampo' daia' ungngaku 
untahimbo. Sinnoanna ungngoaa'tee, 'Daang 
kami' la sihatang untahimbo katuhoang sapano- 
panona.' Dianto anna mempakoang pano di tau 
ang tadia to Yahudi. 47 Aka' naoaingkante Dehata, 
'Puhakoa' kutuho la mendahi ballo pano di 
ingkanna tau ang tadia to Yahudi anna malakoa' 
umpepainsangnging kasalama'ang lambi' pano 
di sikunna lino.' " 48 Ya' tahpana nahingngi yato 

tula' ingkanna tau ang tadia to Yahudi, sika 
mahasang inahanna anna umpakayyangngi 
Bahtakara Dehata. Ya' napetahpa' asammi pole' 
ingkanna tau ang puha natuho Puang Alataala 
la untahimbo katuhoang lambi' sapano-panona. 
49 Lambi' tisembu' Bahtakara Dehata pano di 
umba-umba naongei yaling yato di lembang. 
50 Ampo' to Yahudi umpakeaha' ingkanna to 
dipakeangka' yaling yato di bohto mahoa' sibaha 
bahine ang mahea' dai' di Dehata. Napakeaha' 
anna malai undahha Paulus sibaha Barnabas 
anna nasuoi le'ba' umpellei yato lembang. ?! Ya' 
unsapuing dolu ahang tampo di bihti'na Paulus 
sibaha Barnabas, aka' la mendahi tanda pano 
yato di tau ang dai mantahimbo pepakuhunna, 
anna yato tau datoe' natahimbo Puang Alataala. 
Mane le'ba'i pano di Ikonium. ?? Ingkanna to 
mampetahpa' di hao di Antiokhia napunnoi 
kakahsiang anna Inaha Masero. 
14 1 Noa tunne' di hao di Ikonium 

Paulus sibaha Barnabas le'ba' tama di 
pa'sambayanganna to Yahudi anna mampakuhui 
didiona Puang Yesus, lambi' mai'di to Yahudi 
anna ang tadia to Yahudi mampetahpa'. ? Ampo' 
to Yahudi ang dai naaku untahimbo tula'na 
yato to deruai umpakeaha' tau senga' ang 
tadia to Yahudi anna malai sika ungkahi'di' to 
mampetahpa'. 3 Dianto anna masae-saeke' 

Paulus sibaha Barnabas tohho di hao anna 
untula' loloi Bahtakara Dehata napunnoi 
kabahaniang aka' unghannuang Puang Yesus. 
Ya' napatandaammi Dehata dianto kaheba ang 
sika napalambi' didiona mana' pa'kalemunna 
inang tahpa', aka' nabea kakuasaang anna malai 
umpapia ma'kahupa-hupa tanda anna mai'di 
ang mepusa'-pusa'. “ Ampo' ihsinna yato bohto 
mahoa' sitelang-telang lambi' ahang ang untuhu'i 
to Yahudi anna aha untuhu'i yato derua rasul. 
3 Ya' sipahtuyu-tuyung sangngaka-sangngaka 
to Yahudi anna ang tadia to Yahudi sibaha 
pongkahana anna malai undahha yato rasul 
derua anna nasaleba'i batu. € Ampo' tahpa 
nainsang yato to deruai lambi' le'ba' ungngalai 
kalaena pano di Bohto Listra anna Bohto Derbe 
anna ongeang senga' yaling di Likaonia. 7 Ya' 
dia bunto inde naongei umpepainsangnging 
Bahtakara Dehata. 3 Di hao di Listra aha mesa 
muane ang dai mio mellao mengkalao sohong. 
Inde tau supung si mohko' lolo. ? Ampo' 
umpehingngii toe' tula'na Paulus. Ya' naitang 
Paulus yato tau anna tahpa nainsang naoatee, 
indo tau aha kapampetahpa'anna lambi' la 
mala dipabono'. 1? Dianto anna ma'karang 
Paulus napekayyangngi naoatee, "Ke'de'o!" 

Ya' tahpa ke'de' siarang katibe-tibe anna 
kalao-lao lelengngi. 1! Tahpana naita tau mai'di 

yato ang puha nababe Paulus, sika kohang 
ma'basa Likaonia naoatee, "Tuhung si'dang 
pole' dehata menghupatau tama di lino." 

12 lambi! Barnabas disangai dehata Zeus anna 
Paulus disangaine' dehata Hermes aka' dia 
ang si ma'tula'. 13 Pihsananna suleng di hao 

di baba bohto mahoa' sandona dehata Zeus 
di hao mai di pa'sambayangamna ang aha di 
aneang bohto, umbaha sangngaka-sangngaka 
saping laki nabelo-beloi la natunu, sibaha 

tau mai'di aka' pemala menomba pano yato 
di rasul. 14 Ampo' tahpana nahingngi Paulus 
sibaha Barnabas pahtuyunna yato tau mai'di, 
ya' unseu'-seu'mi kaya'na tandana dai mahasa 
ke dipasinnoai dehata anna lumumpa'i tama 
di alla'-alla'na yato tau lella' mekoha naoatee, 
15 "Tehterere! Akarea' dio umbabe? Hupatau 
biasa touang kami': sinnoa siamingkea'! Ampo' 
suleang inde la umpepainsangnging Kaheba 
Mapia tama di alla'-alla'mua' anna malakoa' 
dai umbabe lolo kaha-kaha takekuna. Ampo' la 
mengkolingkoa' dai' di Dehata ang tuho. Dianto 
ang umpadahi langi' sibaha lino anna le'bo' 
sibaha ingkanna ihsinna. t° Aka' dolu inang 
napabeba'ke' Puang Alataala hupatau pantang 
untuhu'i inahanna. 1” Ampo' moinnakato noa, 
dasiang nakalimpangngi umpepaitaing umba 
noa kamatandeanna. Aka' tontong umbabe 

ma'kahupa-hupa kamapiaang sinnoanna: 
umpatuhung lolo kene' yaho mai di langit, 
umpakeboa manahpa pinamulammua' ke 
lambi'mi tempona, nabea lolokoa' andeang anna 
kamasannangang inaha." 13 Ampo' moinnakato 
noa yato tula'na to deruai, sai'di' tala dai nabela 
ullaba'i yato tau mai'di la untunu penombaang di 
olona. 1? Pihsananna di hao yato di Bohto Listra 
suleing sangngaka-sangngaka to Yahudi di hao 
mai di Bohto Antiokhia di Pisidia anna di hao 
mai di Bohto Ikonium unse'de' yato tau mai'di, 
lambi' sika natindo'. Lambi' sika unsisaleba'-leba'i 
batu ta Paulus, mane nahui'i tama di aneang 
bohto aka' nasanga mateng. ?? Ya' suleng sika 
nalumba to mampetahpa'. Lella' nakapupu', 

ya' tahpa kalehang sumule Paulus anna le'ba'i 
tama di bohto mahoa'. Marondonna le'ba'mi 
pano di Derbe sibaha Barnabas. ?! Tahpana di 
hao di Derbe umpepainsang buming Kaheba 
Mapia Paulus sibaha Barnabas lambi' mai'di 

tau mampetahpa'. Puhai, sumuleng pano di 
Listra mane panoi di Ikonium anna Antiokhia 

di Pisidia. 2? Yaling yato di tallu bohto mahoa' 
sika umpamatoho bung inahanna ingkanna ang 
untindo' Puang Yesus anna napepahenta loloing 
naoatee, "La tontong lolokoa' mampetahpa' 

dai' di Puang Yesus. Aka' inang ahanaetee' la 
mai'di kamasuhsaang taolai ke pemalaingkea' 

tama di Kapahentaamna Puang Alataala." 23 Anna 
pano di si mesa-mesa jumaa' Paulus sibaha 
Barnabas umpillei tau ang la mendahi pebulle 
ada'. Puhai sika ma'puasa anna ma'sambayang 
inde Paulus anna Barnabas, ya' sika nabehong 
yato ang puha napillei dai' di Puang Alataala 
ang sika napetahpa'. 2? Mane umpatahhi' boi 
pellaoanna ungngolai Pisidia lambi' pano di 
Pamfilia. 22 Puhai umpepainsangnging Bahtakara 
Dehata di hao di Perga, ya' le'ba'mi naung di 
Atalia. 2? Di haonto yato naonge Paulus anna 
Barnabas mengkalao, mokahpala' uhai sumule 
sau di Antiokhia. Dianto yato bohto mahoa' ang 
sika naongei uhuna, naonge anna dibehoi dai' di 
mana' pa'kalemunna Puang Alataala anna malai 
umbabe kahangang ang dinoa napepuhaing. 
27 Lambi' sau di Antiokhia untambaing ingkanna 
to mampetahpa', mane sika natula' asangnging 
ingkanna yato kaha-kaha ang puha napadahi 
Puang Alataala ang sika nababe. Natula' toi umba 
noa nabuhkeiing lalang Puang Alataala lambi' 
yato ang tadia to Yahudi mala mampetahpa' 
dai' di Puang Yesus. 23 Masaeke' tohho inde ta 
Paulus anna ta Barnabas sibaha ingkanna to 
mampetahpa' di hao. 
15 1 Ya' suleng di hao di Antiokhia sangngaka- 
sangngaka to Yahudi yaho mai di Yudea 
ang sika mampetahpa'mi dai' di Puang Yesus. 

Mampakuhung pano di tau ang tadia to Yahudi 
ang umpetahpa' toe' Puang Yesus naoatee, "Ke 
dakoa' ditille situhu' kabiasaang Atohanna Musa, 
inang dasiamokoa' la mala dipasalama'." ? Ampo' 
yato pepakuhunna dasi'da-si'dai natahimbo 
Paulus sibaha Barnabas. Lambi' ingkanna to 
mampetahpa' untuho Paulus sibaha Barnabas 
anna sangngaka-sangngaka tau di hao yato di 
jumaa' la le'ba' umpellambi'i rasulna Puang 
Yesus sibaha ingkanna pebulle ada' yaho di 
Yerusalem, anna malai ma'limbo untula' yato 
kaha-kaha. 3 Ya' naposolang jumaa' ang aha 

di hao di Antiokhia lambi' tama di aneanna 
bohto. Mane le'ba'i sika naola pano di Fenisia 
anna Samaria. Lambi'na pano sika natula'ing 
naoatee, "Mai'ding ang tadia to Yahudi untindo' 
Puang Yesus." Ya' sika tialang inahanna to 
mampetahpa' ang manghingngi. 4 Tahpana lambi' 
dai' di Yerusalem natahimbo manahpang to 
mampetahpa' sibaha ingkanna rasul anna pebulle 
ada". Ya' natula'iming yato aka ang puha nababe 
Puang Alataala yaling di pengkahangamnaii. 

3 Ya' suleng sangngaka-sangngaka to Farisi ang 
mampetahpa'mi naoatee, "Ingkanna ang tadia to 
Yahudi pahallu la ditille toe' anna disuoi untuhu'i 
pepakuhunna Musa anna malai salama'." 6 Ya' 
ma'himpummi ingkanna rasul sibaha pebulle ada' 
yaho di Yerusalem unsitula'-tula'i yato kaha-kaha. 

7 Tahpana masae sitimba'-timba', ya' ke'de'mi 
Petrus naoatee, "Oa' solasohong, puhangnga' 
ungnginsang ungngoatee, dolunnake' anna 
napilleima' Puang Alataala yaling mai di 
alla'-alla mua', aka! mengkalao di tula'ku tau ang 
tadia to Yahudi la unghingngi Kaheba Mapia 
anna la mampetahpa'. 8 Aka' Puang Alataala ang 
ullosa inahanna hupatau umbea Inaha Masero 
pano yato di tau, tandana natahimbo toe' sinnoa 
kita'a'. 3 Anna daingkea' aha napasisenga'ang 
moi poro la mesa, kita'a' to Yahudi anna yato 
ang tadia to Yahudi, aka' sika napamasero yato 
inahannaii aka! mampetahpa'. 10 Dahi monna ke 
noai, akana unsanda'irakoa' dio Puang Alataala 
la umpahsa petauanna la untuhu'i ingkanna 
Atohanna Musa, anna dasiangnga' tabela tatuhu'i 
yato atohang mengkalao di neneta lambi' pano di 
kita'? 11 Ampo' inderea'ne' tapetahpa'i: Supung 
aka' mana' pa'kalemunna Puang Yesus lambi' 
malaingkea' salama', noa tunne' pano yato 

di tau ang tadia to Yahudi." 12 Sika mahtang 
asammi pole' anna umpehingngii Paulus sibaha 
Barnabas untula' yato ma'kahupa-hupa tanda 
anna ang mepusa'-pusa' ang napadahi Puang 
Alataala yaling di alla'-alla'na tau ang tadia to 
Yahudi naonge sika mengkahangngi. 13 Puhai 
ma'tula' Paulus sibaha Barnabas, ma'kara 
tunne' Yakobus naoatee, "O ingkammua' 

solasohongku, pehingngiia' tula'ku: 14 Mane 
sapuhanna liu napakaleso Simon Petrus 

umba noa pampahandu'anna umpepaitaing 
pa'kalemunna Puang Alataala pano di tau 

ang tadia to Yahudi. Aka' pahtuyunna, yaling 
yato mai di alla'-alla'na la napillei la mendahi 
petauanna. 1? Kaha-kaha yatoo situhu' tula'na 
Puang Alataala ang puha nauki' ingkanna 

nabi naoatee, !? 'Dako'itoo la sumulea', anna 
katomarayaanna Daud sihapang dasang ang puha 
ditalei la kupake'de' sumule, lambi' ingkanna 
ang loe la ke'de' sumule, anna la kupamatoto'. 
17 La kupanoa anna malai ingkanna hupatau ang 
ahake' pemala untuhu'i Dehata, anna ingkanna 
ang tadia to Yahudi ang puha kutambai la 
mendahi petauangku.' Noantoo tula'na Dehata 
ang umpadahi ingkanna yato kaha-kaha 13 anna 
puha napepainsangnging mengkalao dolu. 

19 Dahi situhu' pihki'ku, daingkea' mala umpaaha 
kamapahhi'ang pano di tau ang tadia to Yahudi, 
yato ang untindo'mi Puang Yesus. 2? Ampo' 

la tapapebaha suha' ang la naoatee, 'Daa 
ungngandea' andeang ang puha dibeho pano 

di dehata senga', daa unsamangkamahoinna, 
daa ungngande balena olo'-olo' mate ditehke 
anna daa ungngande haha.' ?t Aka' mengkalao 
dolu dipepainsangnging Atohanna Musa pano 
di ingkanna bohto anna lambi' dinoa ke allo 

katohhoang bumi yato atohanna dibata lolo tama 
di ingkanna pa'sambayangang." ?? Ya' ungngalang 
kabohtuang ingkanna rasulna Puang Yesus sibaha 
pebulle ada' anna ihsinna jumaa' yaho, dianto 

la umpillei tau yaling mai di alla'-alla'naii ang la 
naposola Paulus anna Barnabas sumule pano di 
Antiokhia. Ya' sika umpilleing Yudas ang si disanga 
toe' ta Barsabas sibaha Silas, sahing dipakeangka' 
yaling di alla'-alla'na to mampetahpa'. 22 Ya' 
dibeang yato suha' nabaha. Ihsinna yato 

suha' naoatee, "Salama'ki' ingkannaang 
solasohommu, noa rasul, noa pebulle ada', 
mating di ingkammua' solasohongki' ang tadia 
to Yahudi ang diting di Antiokhia, Siria, anna 
Kilikia. 22 Kihingngi aha tau ang yaling mai di 
alla'-alla'ki' to mampetahpa' dinne di Yerusalem 
moinnakato dai aha kisuo, lambi' tula'na didiona 
kapotilleang napapusa'koa'. 22 Dahi dianto anna 
kibohtung umpillei derua tau umposola Barnabas 
anna Paulus ang kipakamaya, 2? ang dai aha 
mahea'na umpebeaing kalaena dipatei ahsala' 
malai umpepainsangnging sanganna Dehatanta 
Puang Yesus, To Dilanti' la Mepasalama'. 

27 Dahi kisuo Yudas sibaha Silas mating anna 
malai natula' manahpaingkoa' situhu' ihsinna 
inde suha'. 23 Aka' puhaang naposolai Inaha 
Masero lambi' ungngalaang kabohtuang anna 
malai dakoa' la dipapahsai bahaang ang tala 

umbelaa' umbaha. Ampo' supung indee la 
pahallu untuhu'ia': 2? Daa ungngande andeang 
ang puha dibeho pano di dehata senga': daa 
ungngande haha anna balena olo'-olo' mate 
ditehke, anna daa unsamangkamahoinna. Ke 
umpakahaoi kalaemu di hao mai di kaha-kaha 
yatoo, ya' mapiantoo. Ya' samantoo indee supu. 
Salama'ki' mating." 3? Puhai yatoo, ya' sipasa'bing 
mane mengkalaoi yato ang nasuo lupano di 
Antiokhia. Tahpana lambi' pano untambaing 
ingkanna to mampetahpa' ma'himpung anna 
nabeai yato suha'. 3! Tahpana sika nabata, 
mahasa asammi inahanna aka' napakahanga 
yato ihsinna suha'. 3? Inde Yudas sibaha Silas 
nabi toe'. Masae ma'tula' umpahenta ingkanna 
to mampetahpa' anna malai umpamatoto' 
kapampetahpa'anna. 33 Tahpana masae-sae 

di hao inde to deruai, napabeing ingkanna to 
mampetahpa' ang di hao di Antiokhia le'ba' 
sitonda kamasannangang inaha sumule dai' 

di Yerusalem. 3? [Ampo' nabohtune' Silas 
naoatee, "La dinnema' kodi'."] 35 Masae-sae 
tuke'ne' tohho Paulus anna Barnabas di 

hao, ya' mai'ding solana to mampetahpa' 
naposola mampakuhu anna umpepainsangnging 
Bahtakaranna Dehata. 3? Tahpana masae-sae 

di hao, naoante Paulus pano di Barnabas, 
"Umbai mapia ke le'ba'ingke sumule ullelengngi 

bohtona ingkanna solasohonta ang puha taongei 
umpepainsangnging Bahtakara Dehata anna 
malai tainsang umbane' noa." 3” Naaku toe' 
Barnabas ampo' pemala umposola Yohanes 
ang si disanga toe' ta Markus. 33 Ya' donentoo 
naonge sisala aka' naoate Paulus, "Dai la 
diposola aka' puha mepellei di hao di Pamfilia 
dolu anna dang naaku medului mengkahang 
donetoo." 3? Ya' sikallang Paulus anna Barnabas 
lambi' sisaha'. Le'ba'mine' Barnabas umposola 
ta Markus mokahpala' uhai lusau di Siprus. 
40 Ampo' Paulus umpillei Silas la naposola. Puhai 
yatoo, yato ingkanna to mampetahpa' di hao 
di Antiokhia umbehong Paulus anna Silas dai' 
di mana' pa'kalemunna Puang Alataala, mane 
sika mengkalaoi inde to deruai. 41 Le'ba'ing 
ullelengngi bohto yaling di Siria anna Kilikia 
umpamatoto' ingkanna jumaa'. 

1 Donetoo le'ba' toe' Paulus dai' di Bohto 
16 Derbe anna Listra. Silambi'mi di hao mesa 
to mampetahpa' ang disanga Timotius. Indona 
dianto to Yahudi ang mampetahpa' toe' anna 
ambena nei' tadia to Yahudi. ? Inde Timotius 
nainsang asang ingkanna to mampetahpa' di 
hao di Bohto Listra anna Ikonium naoatee, 'Tau 
mapia.' 3 Pemala ta Paulus ke umposola lelengngi 
ta Timotius umpatahhi' pengkahanganna. Dahi 
natille anna malai natahimbo to Yahudi aka' 

nainsang naoatee, ambena tadia to Yahudi. 
4Yaling di pellaoanna Paulus sibaha Silas 
naonge ungngolaii yato sangngaka-sangngaka 
bohto si umpalambi' yato kasibohtuanna rasul 
anna pebulle ada' yaho di Yerusalem, anna 
malai ingkanna to mampetahpa' la natuhu'i. 

3 Ya" noantoo ingkanna jumaa' dipamatoto' 
kapampetahpa'anna anna tuhtuang masae 
tuhtuang kehangngang to mampetahpa'. ? Inde 
Paulus anna Silas sika mangngola pano di Frigia 
anna Poropensi Galatia aka' dai napabei Inaha 
Masero la umpepainsangnging Kaheba Mapia di 
hao di Poropensi Asia. ” Tahpana ullambi' alla'na 
Misia, ya' nasanda'mi boheng la lutama di Bitinia, 
ampo' dai napabei Inaha Maserona Puang Yesus. 
8 Ullehanna Misia, ya' lambi'mi naung di Troas. 

3 Tahpana bengi, ahang pangngitanna Paulus. Ang 
naita dianto aha mesa to Makedonia moke'de'- 
ke'de' anna malaui naoatee, "Lumbakang kami' 
mai anna unduluiang." 10 Ya' puhanna yatoo 
mangkahahpi siamang la mengkalao sau di 
Makedonia, aka' kiinsang nasuo si'damang 
Puang Alataala la umpepainsangnging Kaheba 
Mapia di lau'. 1t Mengkalaoang di hao di Troas 
tahhi'ang mokahpala' uhai sau di Samotrake, ya' 
marondonmnai lambi'mang yato di Bohto Neapolis. 
12 Ya' mengkalaomang di hao le'ba' pano di Filipi, 
mesa bohto mahoa' di Poropensi Makedonia 

ang napahenta to ma'pahenta Roma. Ya' dianto 
kiongei tohho sangngaka-sangngaka benginna. 
13 Tahpana lambi' allo katohhoang, umpelleimang 
bohto mahoa' anna maoang naung di behing 
salu uhai umpeang ongeang ang si naonge 
ma'sambayang to Yahudi. Ya' kilambi'mi bahine 
ma'himpung, mohko'mang anna kipa'tula''ii. 

14 Donetoo ma'pehingngi toe' mesa bahine ang 
disanga Lidia, to pa'balu' kaing malahtu ang 
sule di hao mai di Bohto Tiatira. Inde bahine 
mesa toe' ang si menomba lolo dai' di Puang 
Alataala ampo' tadia to Yahudi. Nabuhkeiing 
inahanna Dehata lambi' umpehingngii manahpa 
yato ingkamna tula'na Paulus. 12 Lambi' ditero'mi 
Lidia sibaha sanghapunna. Ya' puha ditero', 
nabahaimang naoatee, "Ponna umpetahpa' 

si daa' kapampetahpa'angku dai' di Puang 
Yesus, ya' tapanoa' di dasang anna di haoingkea' 
tohho." Lambi' napeang lalang anna malai 
kipengngioi. 1? Pihsang tempo naummang yato di 
ongeang ang si naongei to Yahudi ma'sambayang, 
ya' silambi'mang mesa sabua' bahine ang 
napentamai setang lambi' ma'ihsang-ihsang, 
lambi' ingkanna pongkahana sangka' mai'di 
asang pallolonganna. 17 Ya! natindo' lolomang 
sibahaang Paulus lella' siang kakoha-koha 
naoatee, "Inde mai tau sabua'na asang Puang 
Alataala, To Handang Malangka'. Dianto ang 

mampainsangngikoa' lalang kasalama'ang." 

18 Tahpana sangngaka allona napa'panoa-noa 
lolo, ya' maliping talinganna Paulus nahingngi, 
lambi' napengkolingngi anna ma'karai pano yato 
di setang naoatee, "Yaling di sanganna Puang 
Yesus, To Dilanti' la Mepasalama', kupahentao: 
palaio yaling mai di kalaena ne bahine!" Ya' 
tahpa malai siarang yato setang. 1°? Tahpana 
naita ingkänna pongkahana inde bahine, sika 
keaha'mi aka' naoatee, "La pa'dang pole' 
pallolongangki'." Tahpa unsahkang Paulus sibaha 
Silas anna sika nahui'i pano di pasa' aka' la 
nabaha pano di to ma'kuasa. 2? Ya' tahpana di 
hao di olona to panghohto' bohto mahoa' sika 
naoantee, "Inde to deruai sule done inde di 
bohto umpasisaha' to pa'bohto aka' to Yahudi 
21 anna umpopampakuhu ada' kabiasaang, aka' 
nasanga dai sihatang atohanna to ma'pahenta 
Roma. Dahi dai la mala tatahimbo, londonang 
la tatuhu'i." 22 Sule tunne' tau mai'di ullebo 
Paulus anna Silas anna nasitungo-tungoii. 
Pihsananna inde to panghohto' unsuong yato 
tau mai'di unseu' porehana inde to deruai 
yaling mai di kalaena mane nasuoi napohetong. 
23 Puhai yatoo, ya' napesuoing dibaha tama 

di tahungkung. Umpahentang to pandaka 
tahungkung naoatee, "Dakai manahpaia'!" 

24 Dahi situhu' yato pahenta, ya' sika napatamang 


16.25-33 593 


to pandaka tahungkung di tangnga-tangnga 
anna napungoi bihti'na pano di ahhi. 2? Umbai 
tangnga bengi ma'sambayammi Paulus sibaha 
Silas anna menanii umpudi Puang Alataala. Ya' 
sika napehingngii tunne' ingkanna solana ang aha 
yaling di tahungkung. ?? Pihsananna tahpa ahang 
lino' kayyang lambi' ingkanna batunna yato 
tahungkung pahoro anna tahpa tibuhke asang 
ingkanna baba anna tibuhke toi pepungona 
ingkanna to di tahungkung. ?” Tahpana kaleha 
yato to pandaka anna ungngitang baba titungka' 
asammi, ya' tahpa unsinta'mi pa'danna la 
umpatei kalaena aka' nasanga le'ba' asammi yato 
ihsinna tahungkung. 23 Ampo' metamba Paulus 
naoatee, "Daungkarakei kalaemu aka' dinne 
asangkantee'!" 29 Ya' umpalau siarang ballo inde 
to pandaka anna lumumpa'i tama lella' sikalalla' 
aka' mahea' anna malimuntu'i di hao di olona 
Paulus amna Silas. 3? Mane umposolai Paulus 
sibaha Silas mensohong anna mekutanai pano 
naoatee, "Oa' tuang, aka la pahallu kubabe anna 
malaa' salama'?" 31 Ya' natimba'mi naoatee, 
"Petahpa'o Puang Yesus anna malao salama', 
noa dio, noa toi sanghapummu." 32 Ya' sika 
natula'ming Bahtakara Dehata sibaha ingkanna 
ang yaling di dasanna. 33 Tehte' doneto siang 

di bengi anna umbahai Paulus sibaha Silas do 
nabaseiing bila na anna umbehoi kalaena sibaha 

sanghapunna ditero'. 34 Puhai, nabahaing pano 
di dasanna anna natahiaii. Mahasa liu inahanna 
aka' mampetahpa'mi sanghapui dai' di Puang 
Yesus. 3? Tahpana mabaya ingkamna yato to 
panghohto' unsuo polisi naoatee, "Pellambi'i 

to pandaka tahungkung anna ungngoaintee, 
'Lahpa'i ne to deruai.' " 3? Le'ba' tunne' yato 

to pandaka tahungkung umpellambi'i Paulus 
sibaha Silas anna naoaintee, "Nalambi'a' 
pahentana to panghohto' la kulahpa'mokoa'. 
Dahi laomokoa'. Paela'dang." 3” Ampo' ma'kara 
Paulus pano di pandaka tahungkung sibaha 
polisi naoatee, "Dihekeng touang kami' to Roma, 
dake' aha dihohto' pembabeki' anna tahpa 
dipohetommang di hao di olona tau mai'di mane 
dipatamaang di tahungkung. Ya' pihsananna 
dinoa dai pole' kiaku la ullahpa' tomande'ang. 
Supung ke diai sika sule yato to panghohto' dinne 
done ang la mambahanangngang sohong." 28 Ya' 
le'ba'mi yato polisi umpalambi' karanna Paulus 
pano di ingkanna to panghohto'. Tahpana sika 
nainsang naoatee yato to deruai to Roma toe', 
ya' sika mahea' liung aka' untehkai atohanna to 
Roma. 33 Ya' sika sule siarang umpellambi'i Paulus 
sibaha Silas anna sika ungngakuii kasalaanna di 
olona. Mane sika naposolai mensohong anna 
naoaintee, "Ke la malai anna umpelleiia' inde 
bohto." 40 Ya' le'ba'ing umpellei yato tahungkung 

anna tahhi'i pano di dasanna ta Lidia. Lambi' 
pano silambi'mi ingkanna to mampetahpa', ya' 
napakahangang mane napelleii. 
17 1 Ya' umpatahhi'mi pellaoanna Paulus 
sibaha Silas mangngola Amfipolis 
anna Apolonia le'ba' pano di Bohto Mahoa' 
Tesalonika. Di hao aha pa'sambayangama to 
Yahudi. 2 Sinnoa biasa, le'ba'mi Paulus tama di 
pa'sambayangang. Pentallung allo katohhoang 
sihuntung-huntung naongei Paulus umpakaleso 
anna unsitula'-tula'i Bahtakara Dehata sibaha tau 
mai'di. 3 Napakaleso si'da-si'da situhu' ihsinna 
Suha' Masero pano di tau mai'di naoatee, "Yato 
To Dilanti' la Mepasalama' dai mala tala unsa'ding 
kamadahhaang lambi' dipatei anna dipatuhoi 
di hoi' mai di alla'na to mate. Puang Yesus 
ang kupainsangngikoa', diantoo To Dilanti' la 
Mepasalama'." #Ya' ahang sangngaka-sangngaka 
to Yahudi ang di hao donetoo mampetahpa' 
lambi' umpempakoi Paulus sibaha Silas. Anna 
mai'di tuke'ne' tau senga' ang mampetahpa', 
noa tau ang tadia to Yahudi ang mahea' dai' di 
Puang Alataala, noa toi bahine ang dipakeangka!'. 
> Ampo' mai'di to Yahudi ma'kasuehe lambi' 
unghimpung ingkanna to pa'maho-maho 
yaling di pasa' anna napopa'mesai umpaaha 
kasiba'diang yaling di bohto mahoa'. Ya' ullebong 
dasanna Yason umpeang Paulus sibaha Silas 

aka' la nabaha pano di olona tau mai'di la 
dihohto'. € Ampo' tahpana dai nalambi', ya! 
Yason-mi sibaha sangngaka to mampetahpa' 
nahui' pano di to keangka'na yato bohto lella' 
sika tamba naoatee, "Yato tau si umpaaha 
kakarakeang tama di lino, ya' dinoa sule tunne' 
dinne. 7 Anna inde Yason untahimbo yato ang 
sule lambi' nadasangngi. Ingkanna babena dai 
sihatang atohanna Katomarayaang Roma aka' 
naoatee, 'Aha are' tomaraya senga' ang disanga 
Yesus.' " 3 Tahpana nahingngi tau mai'di anna 
ingkanna to keangka'na bohto mahoa', ya' sika 
keaha'mi. ? Ya' umpalaung doi! pano di ta Yason 
anna pano di solana anna napalau toinne' anna 
ma'dandii dai la umpaaha bou kakarakeang. Ya' 
puharang nabaya' mane dilahpa'i. 10 Benginna 
yatoo ingkanna to mampetahpa' di hao di 
Tesalonika sika unsuo siang Paulus sibaha Silas 
naoaintee, "Lupanokoa' di Berea." Lambi'na 
pano mentamang di pa'sambayanganna to 
Yahudi. 1 Ingkanna to Berea mapia inaha 

nei' andana to Tesalonika, aka' untahimbone' 
Bahtakara Dehata sibaha kamasannangang 
inaha lambi' allo-allo umpahehsa lolo Bahtakara 
Dehata, aka' naoatee, "Bahtu' tahpa' si'darakae' 
inde pepakuhunna Paulus?" 12 Lambi' mai'di 
tau umpetahpa' Puang Yesus: noa to Yahudi, 
noa toi ang tadia to Yahudi, moi bahine ang 

dipakeangka', moi muane. 3 Ampo' tahpana 
nainsang sangngaka-sangngaka to Yahudi di hao 
di Tesalonika naoatee umpepainsang buming 
Bahtakara Dehata Paulus di hao di Berea, sika 
le'ba'ing pano anna umpentama alla'i tau mai'di 
lambi' sika keaha' pano di Paulus anna Silas. 

14 Sika napenandai siang ingkanna inde to 
mampetahpa' di hao di Berea unsuo Paulus pano 
di behing le'bo': supung Silas sibaha Timotius 
ang tohhoke' nei'. 15 Ingkanna ang umposola 
Paulus naposola lambi' pano di Bohto Mahoa' 
Atena. Tahpana la sumule, sika napasammi 
Paulus naoaintee, "Painsangngii Silas sibaha 
Timotius anna baha' sulei napellambi'ia'." 

16[ ella' Paulus ungngempei Silas sibaha Timotius 
di hao di Bohto Mahoa' Atena, ya' mapi'di' liung 
inahanna ungngita to di hao si umpenombai 
tau-tau. 17 Lambi' umpa'tula'i to Yahudi anna 

tau senga' ang mahea' dai' di Puang Alataala 
yaling yato di pa'sambayangang. Noa tunne' 
allo-allo si sipa'tula' sibaha ingkanna ang si 
nasilambi'ing di hao di pasa'. 18 Ya' sule tunne' 
samai tuangkuhu yaling di pepakuhunna Epikuros 
anna Stoa amna sika sibehtai Paulus. Aha ang 
mangngoatee, "Aka ang natula' inde to si mai'di 
tula' kale?" Aha sangngaka ang mangngoatee, 
"Umbai ang umpepainsangnging pepakuhunna 
dehatanna ang dai diinsang dinne." Aka' ta Paulus 

umpepainsangnging Kaheba Mapia didiona 
Puang Yesus sibaha katuhoanna sumule di hoi' 
mai di alla'na to mate. 1? Lambi' sika umposolang 
Paulus pano di pa'limboanna to panghohto' 

ang disanga Areopagus anna naoaintee, 
"Pemalaang la umpainsangngi yato pepakuhu 
bakahu ang si umpepainsangnging. ?? Aka' yatoo 
pepakuhu ang umbaha, senga'-senga' kihingngi. 
Dahi pemalaang kiinsang aka kalemba'anna." 

21 (Ingkanna to di hao di Bohto Mahoa' Atena, 
noa ang inang to di hao, noa tunne' ang to sule, 
si nakara'i untibe tempona umpehingngii anna 
untula' didiona kaha-kaha bakahu.) 2? Ya' ke'de'mi 
Paulus yaling di alla'-alla'na to pa'himpung di 
hao di Areopagus anna ma'karai naoatee, "Oa' 
ingkammu to Atena, kuita ingkanna pembabemu 
dakoa' aha tala meada' pano di ingkanna 
dehatammu. 2? Aka' tahpaku ma'lao-lao yaling 
di bohtomua', ya' kuitang ingkanna ongeang 
penombaammua'. Anna kulambi' toi mesa 
ongeang penombaang diuki' di hao naoatee, 
'Penombaang dai' di dehata ang tadiinsang.' 
Yato Dehata ang umpenombaia' ampo' daia' 
ungnginsang, dianto inde ang kupainsangngikoa' 
mating. 24 Puang Alataala ang puha umpadahi 
lino anna ingkanna ihsinna, dianto Dehatanna 
langi' anna lino. Dai tohho yaling di dasang ang 
napapia hupatau, 22 anna datoi pahallu nadului 

hupatau, sinnoanna si aha kakuhanganmna. 
Aka' Diaete' ang umbea katuhoang anna 
ingkanna aka-aka pano di hupatau. ?? Aka' 
supung mesa tau napake naonge umpadahii 
ingkanna hupatau anna malai la umpunnoi 
inde lino. Dia toi ang puha ungngato' lohpo' 
tempona ingkanna hupatau anna ungngalla'i 
ingkanna ongeamnaii. 2? Napanoa Puang Alataala 
anna malai le'ba' leleng hupatau umpeang 
Puang Alataala umbato ke malai nalambi'. 
Aka' setonganna dasiamingkea' sikahaoang 
Puang Alataala. 23 Aka' yaling di kakuasaanna 
lambi' malaingkea' tuho anna malaingkea' 
mengkahang. Darakate' si natula' siamingkoa' to 
manahammua' naoatee, 'Kita' toia' peana'anna 
Dehata.' 22 Dahi ke peana'annaingkea' Puang 
Alataala, daete' la mala tapasinnoaa' tau-tau 
bulahang, tau-tau pera' anna tau-tau batu, 
aka' ingkanna yatoo sangka' dipapia situhu' 
kamanahanganna hupatau. 3? Aka' dolu Puang 
Alataala dai umpasuhungngi babena hupatau 
aka' bala' sika tanainsanna yato pembabenaii, 
ampo' dinoa napainsangngimingkea' pole' 
Puang Alataala naoatee, 'Ingkanna tau yaling 
di lino pahallu mengkatoba'.' 3t Ma'kara noa 
aka' puhang napama'tantu lohpo' allo ang la 
naonge unghohto' maroho pembabena to lino. 
Pengkahangang yatoo la nabea pano di tau ang 

puha napillei. Anna napepaitaing umpake tanda 
ang maleso naita hupatau, napatuho di hoi' mai 
di alla'na to mate." 3? Tahpana sika unghingngi 
tula' didiona katuhoanna sumule to mate, ahang 
sangngaka-sangngaka tau ang mampetaha-tahai, 
ampo' aha toe' ang mangngoatee, "Allo sala 
buke' kipehingngii tula'mu." 33 Ya' le'ba'mi 
Paulus umpellei yato pa'limboang. 34 Ampo' aha 
toe' sangngaka-sangngaka muane mentindo' 
pano di Paulus anna umpetahpa'i Puang Yesus, 
sinnoanna Dionisius, mesa toe' to panghohto'na 
Areopagus. Anna aha tuke'ne' mesa bahine 
disanga Damaris anna sangngaka-sangngakake 
tau senga'. 
18 1 Puhai yatoo umpelleing Bohto Mahoa' 
Atena Paulus le'ba' pano di Bohto 
Mahoa' Korintus. ? Tahpana di hao sitammung 
mesa to Yahudi disanga Akwila to Pontus. 
Mane sule di lau' mai di Italia sibaha Priskila 
bahinena, aka' napahenta Tomaraya Klaudius 
naoatee, "Ingkanna to Yahudi pahallu umpellei 
Roma." Ya' lempammi Paulus pano di dasanna 
3 anna tohhoi di hao sibaha. Si sibaha lolong 
mengkahang aka' sahing manahang umpapia 
tenda. “ Lambi' boito allo katohhoang, tama bung 
di pa sambayanganna to Yahudi Paulus ma'tula' 
aka' umpeang lalang anna malai ingkanna to 
Yahudi sibaha ang tadia to Yahudi mampetahpa!'. 

3 Ya' tahpana sule Silas sibaha Timotius di hao 
mai di Makedonia napamesang pole' tempona 
Paulus umpepainsangnging Bahtakara Dehata 
anna umpelleii pengkahanganna umbabe 
tenda. Mampasa'bing pano di to Yahudi 
naoatee, "Puang Yesus Diantoo To Dilanti' la 
Mepasalama'." € Ampo' sika umbali-bali Paulus 
anna napakauho-uhoi, ya' umpentahpi'ming 
ahang tampo ang di kaya'na aka' la mendahi 
tanda pano yato di ingkanna tau didiona 
kasalaanna. Mane naoaitee, "Kalaemu toboua' 
dio la undurung kasalaammu. Ke nalambi'koa' 
pambala'na Dehata, ya' tadianto kodi' insangku. 
Yahoa' tanahambu, di hoi'a' tanakati'doi. Dinoa, 
la lupanoma' di tau ang tadia to Yahudi." 7 Ya! 
mensohommi anna le'ba'i pano di dasanna 
Titius Yustus, mesa toe' ang umpenombai Puang 
Alataala ampo' tadia to Yahudi. Yato dasanna 
sitehe pa'sambayanganna to Yahudi. 3 Ampo' 
pongkahana yato pa'sambayangang, ang disanga 
Krispus, sibaha sanghapunna umpetahpa'mi 
Puang Yesus. Anna mai'dike' to Korintus ang 
umpehingngii Paulus umpepainsangnging 
pepakuhu didiona Puang Yesus, tahpa 
mampetahpa' lambi' umbeho kalaena ditero'. 

3 Pihsang bengi ahang pangngitanna Paulus: Sule 
Dehata anna napa'tula'i naoatee, "Daummahea'. 
Pa'tula' loloo, daummahtang, 1° aka' la 

kuposolai lolorakotee' anna dai aha mesa tau 
la mampahoaio kakarakeang. Aka' yaling inde 
di bohto mahoa' la mai'di petauangku." 11 Ya' 
tohhong di hao Paulus sahtaung setangnga 
umpepainsangnging Bahtakara Dehata. ?? Ampo' 
tahpana diangka' Galio mendahi tuambahsa' di 
hao di Akhaya, ma'kamesang pole' sangngaka- 
sangngaka to Yahudi anna umbalii Paulus 
lambi' nasahka anna nabahai pano di olona to 
panghohto'. 3 Ma'karang naoatee, "Inde tau 
mampakuhu anna malai tau ang menomba dai' 
di Puang Alataala dai sihatang pepakuhunna 
Musa." 14 Ampo' tahpana la napahandu' Paulus 
ma'tula', ma'karang Tuambahsa' Galio ang to 
Roma pano di ingkanna to Yahudi naoatee, 
"Oa' to Yahudi, ponna inde tau untanda'a' 
umbabe ang tadia babe, bahtu' kakarakeandaka, 
sipato' la kutahimbo hahpo'ammua'. 1? Ampo' 
ponna inde unsitelang-telangngia', supung 
aka' tula'mu toboua' dio, inang daine' la kuaku 
kuhohto'. Hohto' toboia' dio." 1 Lambi' sika 
nahambai Galio. 17 Ya' le'ba'mi yato tau ullebo 
Sostenes pongkaha pa'sambayanganna to 
Yahudi anna nasidangku'-dangkuii di olona 
yato to panghohto', ampo' nanenne'i tomande' 
supu inde Tuambahsa' Galio. 18 Puhai yatoo, 
masae-saeke' tohho Paulus di hao di Korintus 
mane umpelleii yato ingkanna to mampetahpa' 

anna le'ba'i mokahpala' sibaha Priskila anna 
Akwila sau di Siria. Lambi' pano di Kengkrea 
mokontimmi situhu' ada'na to Yahudi aka' 

puha mopinda dai' di Puang Alataala lambi' 
umpakalambe' beluha'na. 1? Lambi' sau di Efesus 
mentamang Paulus di pa'sambayanganmna to 
Yahudi anna unsitula'-tula'ii Bahtakara Dehata 
sibaha to Yahudi. Ya' sika napalaung anna 

malai masae-saeke' tohho di hao. Ampo' dai 
naaku, lambi' naoatee, "Pabeika' le'ba'. Sule 
salarangka' ke napabeia' Dehata." Ya' mengkalao 
siang umpellei to Efesus ampo' umpatohhone' 
Priskila anna Akwila. 20 (18:19) 21 (18:19) 

22 | ambi'na sau di Kaisarea, ludai'mi di Yerusalem 
umpensiitai ingkanna to mampetahpa', 

mane tahhi'i naung di Antiokhia. 23 Tahpana 
masae-sae di hoi', ya' mengkalao bung ungngolai 
Poropensi Galatia anna Frigia do ullelengngi 
ingkanna to mampetahpa' anna napamatoto'i 
kapampetahpa'anna. 2? Tempo donetoo ahang 
mesa to Yahudi mao pano di Efesus ang disanga 
Apolos, to sule di lau' mai di Aleksandria. Mesa 
toi ang manahang ma'tula' anna ang ungnginsang 
si'da-si'da ihsinna Suha' Masero. 22 Anna puhang 
dipakuhu manahpa didiona Puang Yesus. 
Makahanga liu ma'tula' anna sihatang si'da-si'da 
umpepakuhuing didiona Puang Yesus, ampo' 
dake' nainsang didiona pantero'ang Inaha 

Masero. Supung nainsang didiona pantero'anna 
Yohanes. 2? Sibaha kabahaniang napahandu'mi 
mampakuhu tama di pa'sambayangamna to 
Yahudi. Ampo' tahpana nahingngi Priskila 
sibaha Akwila, nabahaing pano di dasanna 
anna napamaleso manahpaing didiona lalanna 
Puang Alataala. 2? Tahpana pemala Apolos le'ba' 
sau di Akhaya, sika umpapebahang suha' to 
Efesus sau di to mampetahpa' ang aha di lau', 
anna malai sika untahimbo manahpa Apolos. 
Lambi'na sau kekuna si'da-si'dang pano di 
ingkanna tau ang puha mampetahpa' aka' mana' 
pa'kalemunna Dehata. 28 Aka' dai aha mehe 
inahanna umbahoi to Yahudi di hao di olona 
tau mai'di naonge umpakalesoi ihsinna Suha' 
Masero, naoatee, "Puang Yesus diantoo To 
Dilanti' la Mepasalama'." 
19 1 Naonge di lau'ke' di Korintus Apolos, 
ya' napapuhang Paulus ullelengngi yato 
Frigia anna Galatia, ya' lambi'mi sumule naung 
di Bohto Efesus. Ullambi'mi di hoi' sangngaka- 
sangngaka to mampetahpa'. ? Mekutanang 
Paulus pano diii naoatee, "Ahangkaa' untahimbo 
Inaha Masero tahpamu mampetahpa'?" 
Sika mentimba'mi naoatee, "Dake', aka' moi 
ditula' datuke' aha kihingngi ang dioaintee 
Inaha Masero." 3 Mekutana sala bung Paulus 
naoatee, "Ponna noa, pantero'ang aka ang puha 

ditero'ingkoa'?" Sika mentimba'mi naoatee, 
"Pantero'anna Yohanes." 4 Ma'tula'mi Paulus 
naoatee, "Yato pantero'anna Yohanes supung 
tanda pengkatoba'ang. Si naoate pano di tau 
mai'di, 'Pahallukoa' mampetahpa' pano yato di 
tau ang la sule ke puhama',' aka' dianto Puang 
Yesus." ° Tahpana sika unghingngi yato tula', ya' 
sika umbeho siarang kalaena ditero' yaling di 
sanganna Puang Yesus. ê Lella' nasahpa Paulus, 
tahpa napentamai siang Inaha Masero lambi' sika 
manahang asang pole' umpake ma'kahupa-hupa 
basa aka' napainsangngi Inaha Masero, anna 
tahpa manahang untula' pangngelo'na Puang 
Alataala. 7 Tau yatoo umbai sampulo derua 

dia asanna. 3 Tallu bulanna naongei Paulus 

si mentama yato di pa sambayanganna to 
Yahudi anna bahani ma'tula'. Si unsitula'-tula'i 
pepakuhu didiona Puang Yesus sibaha to Yahudi, 
aka' umpeang lalang anna malai yato tau 
mampetahpa' didiona Kapahentaanna Puang 
Alataala. °? Ampo' aha toi sangngaka-sangngaka 
tau tontong makahha' baa', dai umpetahpa' yato 
kaheba. Supung siumpetaha-tahai Lalanna Puang 
Yesus yaling di alla'na tau mai'di. Dianto anna 
umpasaha'mi kalaena Paulus sibaha ingkanna to 
mampetahpa' lupano di pahsikolaang Tiranus. 
Ya' diang naongei sika unsitula'-tula'i kara Dehata 
allo-allo. 1? Dompahiama naonge Paulus napanoa 

lolo lambi' ingkanna ihsinna Poropensi Asia 
umpehingngii pepakuhu didiona Puang Yesus, 
noa to Yahudi, noa toi ang tadia to Yahudi. 

11 Puang Alataala umpake Paulus umpadahi 
tanda ang mepusa'-pusa', 12 lambi' mai'di tau 

si ungngala pondona, bahtu' lensonaraka ang 
hali nasahpa Paulus anna nabahai pano di to 
makoronnaii. Ya' malang yato ang makorong 
tahpa bono', anna ang napentamai setang 
mala malai yaling mai di kalaena. 13 Donetoo 
aha sangngaka-sangngaka to Yahudi ang si 
ma'ihsang-ihsang kalao-lao toe' di bohto amna si 
unghambai toine' setang yaling mai di kalaena 
tau. Ya' sika nasanda'mi napanoa umpake 
sanganna Puang Yesus. Si naoate pano yato di 
setang, "Kuhambaio umpake sanganna Yesus 
situhu' ang si natula' Paulus." 14 Aha toi pitu to 
siullu', ana'na mesa kapala imanna to Yahudi ang 
disanga Skewa, si le'ba' toe' napanoa. 1° Ampo' 
pihsang tempo natimba'i yato setang yaling mai 
di kalaena tau naoaintee, "Yesus sibaha Paulus 
sahing kuinsang, ampo' dioa', mennakoa' dio 
indee? Aka dio kakuasaammu?" 1? Lambi' yato 
ang napentamai setang sika unghopangngi anna 
umbobo'i yato pitu to ma'ullu', lambi' sika talo 
yato to pitui. Ya' sika lumpa'mi le'ba' mohobelang 
kale anna bila'-bila' kalaena. 1” Kaha-kaha yatoo 
napelele asang ingkanna tau yaling di Efesus, 

noa to Yahudi noa ang tadia to Yahudi lambi' 
sika mahea' asang. Ya' donento yatoo tuhtuang 
dipakayyang sanganna Puang Yesus. 13 Mai'ding 
pole' to mampetahpa' donetoo ungngakui 
ingkanna kasalaanna di olona tau mai'di ang 
puha nababe. 1? Noa toi pano di to pa'ihsang- 
ihsang unghimpung asang suha' pa'ihsanganna 
anna natunui di hao di olona tau mai'di. Ponna 
ke diihsa'i allinna yato ingkanna suha', umbai 
pa'sahtaungang nasaho sangngatu' limampulo 
tau. 2? Lambi' napahandu'mi pole' donetoo 
tisembu' Bahtakara Dehata yaling di bohto 
yatoo anna tuhtuang mai'di tau tibali' pihki'na 
aka' tandaammi kakuasaanna Puang Alataala. 
21 Tahpana puha yato kadahiang, mopahtuyung 
Paulus la le'ba' dai' di Yerusalem ungngola 
Makedonia anna Akhaya, aka' naoatee, "Puhaito 
kulelengngi asang ingkanna yato bohto, ya' la 
pahallu tuka' le'ba' sau di Roma." 22 Ya' unsuong 
derua ana' buana disanga Timotius sibaha Erastus 
mendolu pano di Makedonia aka' la tohhoke'ne' 
masae-sae di Poropensi Asia. 23 Umbai donento 
yatoo tempona naongei aha kasiba'di-ba'diang 
kayyang yaling di Efesus didiona Lalanna Puang 
Yesus. 2? Aka' tempo yatoo di hao di Efesus aha 
mesa tau disanga Demetrius mesa to panampa 
pera', ang si umpapia ongeang penombaang 
pera' ang la dionge umpenombai dehata 

bahine Artemis. Yaling di pengkahanganna 
mai'di tau ang napopengkahang. Ingkanna 

to panampa pera' donetoo mai'di asang 
pallolonganna. 22 Dianto anna untambaing 
ingkanna solana ang to panampa pera' 

toe', sibaha samai to pengkahanna anna 
tihimpungngi. Tahpana tihimpung asammi, ya' 
ma'tula'mi Demetrius naoatee, "Ingkannakoa' 
solasohongku, tasa'dimmia' para-para umba noa 
kamasannanganta yaling inde di pengkahangang 
aka' mai'di pallolongang. 2? Anna dinoa tasa'ding 
toi didiona pepakuhu ang napalao Paulus. 

Noa dinne di Efesus, noa toi pano di sikunna 
Poropensi Asia umpasahsa' lalang mai'di tau yato 
Paulus aka' naoatee, 'Pampapia teyyena hupatau 
dai mala dipodehata.' ?” Dahi ke dako'mi inde 
pengkahanganta la napetaha-tahai tau, anna dai 
dia supu, ampo' dasang ada'na toi dehatanta 
Artemis ang tapa'kayyangngia' la dai keangka'. 
Noa toi kalaena dehata Artemis ang napenombai 
mintu'na to Asia anna ingkamna to lino, la hali 
dipadihoi'ang." 28 Tahpana nahingngi solana 

ta Demetrius inde tula', sika kende'mi aha'na 
lambi' sika koha naoatee, "Matande Artemis, 
dehatantaa' to Efesus!" 23 Ya' kende'mi pole' 
kasiba'di-ba'diang kayyang anna tisembui'i yaling 
di bohto mahoa'. Lambi' sika umpamesa kalaena 
inde ang keaha' anna ullumpa'ing ta Gayus 

sibaha ta Aristarkhus, sahing to Makedonia, 
solana Paulus, tama di ongeang pa'himpungang. 
30 Paulus la mentama di alla'-alla'na yato 

tau mai'di ampo' dai napabei ingkanna to 
mampetahpa'. 3t Noa toi sangngaka-sangngaka 
to kayyang ang nasiinsangnging yaling di Asia 
umpasang Paulus naoatee, "Dauntama yato 

di ongeang pa'himpunganmna tau mai'di." 

32 [ngkanna yato ang menge ma'himpung 
bongnga' si'da-si'da. Sika koha tasanda-sanda 
natula'. Tuhtuang siba'di-ba'di anna mai'di ang 
tamangnginsang aka yato napa'himpungnging. 
33 pihsananna aha mesa to Yahudi disanga 
Aleksander unghingngi didiona yato kadahiang di 
hao mai di tau mai'di. Ya' nabuhsu'mi solana ang 
to Yahudi pano di olona tau mai'di anna malai 
ma'tula'. Ungngangka'mi teyyena umpamahtang 
yato tau aka' boheng pemala la umpebayai 
kalae 34 Ampo' tahpana naita yato tau mai'di 

to Yahudie', sika kohang naoatee, "Matande 
Artemis, dehatantaa' to Efesus!" Umbai aha 
derua tehte' naonge sika koha napa'sule-sulei. 
35 Tahpa ke'de' siarang bahke'na To Mahkeada'na 
bohto mahoa' umpamahtang tau mai'di mane 
naoaitee, "Oa' to Efesus, dai aha tau yaling 

inde di lino ang tala nainsang naoatee Efesus 
ongeamna to pandaka dasang ada'na dehata 
Artemis ang dipamatande, noa toi tau-taunna 

ang dondong yaho mai di langi'. 3? Aka' kaha-kaha 
yatoo dai mala la dibahoi. Dahi la malinokoa' 
anna dakoa' la maromi' umbabe aka-aka, 3” aka' 
puhamokoa' umbaha inde derua solana Paulus 
sule dinne, moinnakato dake' aha unghampa'i 
dasang ada'ta, anna dai aha untula' tahuhu 
sanganna dehatanta. 33 Dahi monna ke ahai 
kaha-kahanna ta Demetrius sibaha ingkanna 
to pengkahanna pano inde di tau, bahai pano 
di panghohto'ang kaha-kaha. Aka' inang aha, 
dianto anna pahallukoa' sahing pano umbaha 
kaha-kahammua'. 3? Anna monna ke ahake' 
pahtuyummua', ya' mala umbaha tama di 
pa'limboang ada' anna dipapuha yalingngi. 
40 Aka' aka ang dahi allo dinoa malaingkea' 
natanda' to ma'pahenta Roma la umpakende' 
kakarakeang yaling inde di bohto mahoa!'. Aka' 
dai aha malesona ang la mala tapentokei aka 
suhunna anna ma'himpungngingkea' umpaaha 
tau kasiba'di-ba'diang." 41 Puhai ma'tula', ya! 
unsuong ingkanna tau le'ba'. 
20 1 Tahpana malinong sumule to Efesus, 
ya' ingkanna to mampetahpa' di 
hao nahimpummi Paulus mane nabeai kara 
pepakahanga anna malai tuhtuang matoto' 
kapampetahpa'annaii. Puhai, ya! mampasa'bing 
Paulus, aka' la le'ba' sau di Makedonia. 
2 Ullelengngi asang samai inde bohto anna si 

umpamatoto' loloi kapampetahpa'anna ingkanna 
to mampetahpa'. Katampa'anna lambi' pano 

di Yunani. 3 Tahpana tallu bulanna inde Paulus 

di hao di Yunani, ya' boheng la le'ba'mi sau di 
Siria mokahpala' uhai. Ampo' pihsananna nei' ke 
ahae' pahtuyunna to Yahudi di hao la napatei, 
dahi nabala'i pahtuyunna la sumule sau ungngola 
Makedonia. “ Sibaha-bahang mengkalao Sopater, 
ana'na Pirus to Berea, sibaha Aristarkhus anna 
Sekundus, sahing to Tesalonika; Gayus to Derbe 
anna Timotius sibaha deruake' solana, sahing 

to Asia, ang disanga Tikhikus anna Trofimus. 

5 Ampo' sika mendolung nei! mokahpala' sau di 
Troas aka' la naempeiang di hao. ë Ya' puharang 
pa'rame-rameang Roti Takeragi mane dai'ang 

di kahpala' di hao di Filipi. Lima allona mane 
malaang lambi' sau di Troas. Ya' di lau'dang mane 
silambi'ang yato solaki' ang mendolu. Tohhomang 
pitu allona di lau'. 7 Tahpana allo Mingkui di 
bengi ma'mesamang mohko' umbika-bika roti. 
Ya' ma'kara bung Paulus pano di ingkanna to 
mampetahpa' di hao di Troas, aka' mopahtuyu 
bumi la mengkalao ke mabayang. Masae ma'tula' 
lambi' kale tangnga bengi. 3 Yaho yato di loteng 
ang kionge ma'mesa mai'di lampu dipapuhpu. 

3 Ampo' aha mesa ana' muane mohko' yaho 

di pengngollengang, disanga Eutikhus. Natalo 
matanna aka' inang masaeng ma'tula' Paulus, 


20.10-16 612 


pihsa' hahe tomande'. Pihsananna hanneng, 
manahong naung di tampo mengkalao yaho 
yato di loteng kaderuanna dasang. Le'ba'mi sika 
nalumba ampo' mateng. 1° Tahpa tuhung siang 
Paulus nalumba anna nakalihpi'i mane ma'karai 
naoatee, "Daummahea'a' aka' menanahaete' 
sumule." 1 Tahpana yaho sumule yato di 
tambing, ya' umbika-bikang roti Paulus anna 
nasusai anna kiandei sibaha-baha. Puhai mande, 
ya' ma'tula' bumi. Pihsananna buhka' baya 
mengkalaomang. 1? Sika le'ba' tunne' yato ang 
ma'himpung umposola yato tau ang manaho 
pano di dasanna aka' nabelang. Ya' sika mahasa 
asammi inahanna aka' unsa'ding pepakahanga 
ang kayyang. 3 Ya' mendolumang kami' le'ba' 
mokahpala' uhai pano di Asos. Di haoke' mane 
sibahaang Paulus mokahpala', aka' le'ba'mine' 
mellao bihti' situhu' pahtuyunna. 14 Tahpana 
silambi'ang di hao di Asos sibahamang pole' 
mokahpala' bete' di Metilene. 13 Mengkalao 

di Metilene tahhi' liuke' kahpala'ki', ya' 
marondonnai sipandipemang Bohto Khios. 
Mabaya sala boi lambi'mang sau di Bohto 
Samos, ya' sangngallo bukang mokahpala' mane 
lambi'ang sau di Miletus. 18 Puhang nabohtu 
Paulus dang la lempang pano di Efesus andana 
masae liui tohho di Poropensi Asia, aka' pemala 
liu umpellambi'i Pa'rame-rameang Pentakosta 

yaho di Yerusalem. 1? Dahi di haona di Miletus 
inde Paulus unsuong mesa tau pano di Efesus 
untambai ingkanna pebulle ada' ang di hao 
anna suleii natammui. 18 Ya' tahpana sika sule, 
napa'tula'ing Paulus naoaintee, "Puhangnga' 
ungngita yato ang puha kubabe yaling di 
alla'-alla mua', mengkalao di pampahandu'anna 
sulea' dinne di Asia. 1? Sibaha kamahempo'ang 
inaha, mensabua'a' di Dehata sitonda uhai 
mata aka' mai'dike' to tamampetahpa' anna 
unsa'dingnga' ma'kahupa-hupa kamasuhsaang 
napobua' pahtuyunna to Yahudi pano di kalaeku. 
20 Ungnginsang toia' dä' mahea' kutula'ingkoa' 
yato aka ang la kekuna tama di kalaemua'. 
Setonganna kupakuhukoa' noa di hao di olona 
tau mai'di, noa toi yaling di pa'himpungang di 
hao di dasammua'. 22 Kutula' lolo kasa'biang 
pano di ingkanna to Yahudi anna ang tadia to 
Yahudi, umbato ke malai mengkatoba' di hao 
mai di ingkanna dosanna anna mengkaalai dai' 
di Puang Alataala sitonda kapampetahpa'ang 
yaling di Dehatanta Puang Yesus, To Dilanti' la 
Mepasalama'. 2 Ampo' dinoa napahsaa' Inaha 
Masero naposola dai' di Yerusalem anna dai 
kuinsang aka la dahi pano di kalaeku ke yahong, 
23 supung yato aka ang puha napainsangngia' 
yaling di mesa-mesa bohto ang puha kuolai 
naoatee, 'Kamadahhaang anna tahungkung la 

ungngolai.' 24 Ampo' moinnakato noa, daete' 
aha kupihki' didiona kalaeku moi poro la 

sai'di', ahsala' malai kupapuha manahpa inde 
pengkahangangku ang nabeaa' Puang Yesus, 
dianto la umpepainsangnging Kaheba Mapia 
didiona mana' pa'kalemunna Puang Alataala. 

25 Pyhamokoa' kupakahebai Kapahentaanna 
Puang Alataala. Anna dinoa kutula'ingkoa' 
mating aka' kuinsang kuoate, katampa'annang 

la siitaingkea'. 2? Diantoo anna pahallung 
kupakalehakoa' allo dinoa kuoatee, yahoa' tala 
nahambu anna di hoi'a' tala nakati'doi ke ahai 
tau di alla'mua' ang la dai ullambi' kasalama'ang. 
27 Aka' dai aha kukalimpangngi anna dai aha 
malaya'ku untula'ingkoa' ingkanna paelo'na 
Puang Alataala tama di kalaemua'. 23 Dahi dakai 
manahpakoa' kalaemu, anna ungkambi' mapiaia' 
ingkanna dombana, aka' diongnga'too ang puha 
napillei Inaha Masero mendahi to pangkambi' 
yaling di jumaa'na Puang Alataala, yato ang puha 
naalli umpake haha tibollona ana'na. 2? Aka' 
kuinsang ponna ke le'ba'ma' la napentama 
alla'koa' to karake umpasisaha'-saha' jumaa' 
sihapang asu pangngala' ang unghopangngi yato 
patuhoang ang dikambi'. 3? Anna la aha sia tunne' 
yaling mai di alla'mua' ang la umbaha pepakuhu 
ang sala-sala la pemala umbaha to mampetahpa' 
umpellei lalang kamarohoang anna lupanoi di 

lalang kakarakeang. 21 Dianto anna la madaka 
si'da-si'dakoa'. Pengkakalehaiia'too tallu 
pahiamanna kuola dai aha tohho allo-bengi 
kupainsangngikoa' simesa-mesa sitonda 

uhai mata aka' mai'dike' to tamampetahpa!'. 

32 Anna dinoa kubehomokoa' dai' di Puang 
Alataala. Pahallu la umpentokei lolokoa' 
bahtakara mana' pa'kalemunna Dehata. Aka' 
aha kakuasaanna ang la mampamatohokoa' 
yaling di kapampetahpa'ang anna la mambeakoa' 
mana' pebehena Puang Alataala yato ang inang 
puha natandai pano di ingkanna petauanna ang 
puha napasenga'. 33 Daliuke'too aha la kende' 
yaling di inahangku mailu pano di aka-akanna 
tau senga', pera'naraka, bulahannaraka, bahtu' 
porehanaraka. 34 Aka' ungngitangnga' umba 
kupanoa untanang sikungku mengkahang anna 
malaa' umpatuho kalaeku sibaha ingkanna 

sola pengkahangku ang si kuposola lolo. 

35 Pyhamokoa' kupaitai pohapangang yaling di 
ingkanna kaha-kaha ang dipanoa mengkahang 
manahpa, aka' la pahalluingkea' undului to 
pemase-mase. Aka' la tatokei loloa' yato tula' 
Kalaena Puang Yesus ang naoatee, 'Kehongko' 
puhane' ang pabea andana ang dibea." 

36 Tahpana tehpu' tula'na Paulus, ya' malimuntu' 
asammi anna para-parai ma'sambayang. 37 Ya' 
siduseng-dusengnging anna unsikalihpi'-lihpi'i 

Paulus sibaha nasiurung-urungngi. 28 Sika 
manaho asammi inahanna londonang aka' 
naoaintee Paulus, "Katampa'annang la 
siitaingkea'." Ya' sika le'ba'mi naposola sumule 
pano di kahpala'. 
21 1 Tahpana sisaha'-saha'ang, ya' 
mokahpala'mang tahhi' lusau di Kos. 
Marondonnai, ya' lambi'mang sau di Rodos. 
Dianto kipengkalaoi tahhi' sau di Patara. 
2 Lambi'ang sau di Patara sipatu toe' aha kahpala' 
ang la mengkalao sau di Fenisia. Dai'mang yato 
di kahpala', ya' mengkalao siang. 3 Pihsananna 
diitang Siprus di hao di tando kaihi ampo' 
dipellehangngi tahhi' sau di Siria. Tahpana 
lambi'ang sau di Tirus, tohhong yato kahpala' 
ang kiongei aka' la dipatuhung ingkanna aka-aka 
ang nabaha. “ Tohhokang di hao sammingku, 
ya' le'ba'mang umpellambi'i ingkanna to 
mampetahpa' di hao. Anna situhu' pekambi'na 
Inaha Masero pano di to mampetahpa' di 
hao, ullahang Paulus naoaintee, "Damong 
undai' di Yerusalem." > Ampo' tahpana puhang 
tempoki' di hao, kipatahhi' bung pellaoangki'. 
Sika naposolaang to mampetahpa' di hao 
sibaha-baha sanghapunna mensohong yaling 
mai di bohto mahoa'. Tahpana kilambi' behing 
le'bo', ya' para-paramang malimuntu' anna 
ma'sambayang. ? Puhaang ma'sambayang 

sipasa'bi-sa'bimang lambi' sisaha'-saha'ang. 
Dai'mang kami' di kahpala' anna sumuleine' pano 
di dasannaii. 7 Mengkalaoang di hao di Tirus 
kipatahhi' pellaoangki' lambi' pano di Ptolemais. 
Silambi' tumanne' ingkanna to mampetahpa' 

di hao, ya' sisalama'mang anna tohhokang 
sibaha sangngallo. 3 Marondonna mengkalao 
bumang tahhi' pano di Kaisarea. Lambi'ki' pano, 
tahhi'mang pano di dasanna Filipus mesa toe' 
to umpepainsangnging Kaheba Mapia ang 
dihekeng toe' di alla'na to pitu yato ang puha 
dipillei unsusa andeang yaho di Yerusalem. Ya' di 
haong kiongei tohho. ? Inde Filipus aha änä'na 
uhpa' sangka' ana' bahineke', ang diangka' 

nabi aka' si ullombung kara Dehata. 1° Tahpana 
sangngaka-sangngaka benginna di haoang, ya' 
ahang sule mesa nabi yaho mai di Yudea disanga 
Agabus. 11 Tahpa napellambi'iang anna ungngalai 
salipinna Paulus. Yato salipi napungoing teyyena 
sibaha bihti'na anna naoaitee, "Noantoo 
situhu' karanna Inaha Masero naoatee, 'La 
dipanoanto inde puamna salipi, la napungo 

to Yahudi yaho di Yerusalem aka' la nabeho 
pano di tau ang tadia to Yahudi.' " 12 Tahpana 
kihingngi inde tula', para-paramang sibaha to 
mampetahpa' di hao malau pano di Paulus anna 
malai dai le'ba' dai' di Yerusalem. 13 Ampo' 
natimba' Paulus naoatee, "Daundusengnga' 

andana umpamanahokoa' inahangku. Aka' kodi' 
sadiama', dai la supung dipungo, ampo' moi 
mate toua' yaho di Yerusalem aka' sanganna 
Dehatanta Puang Yesus." 14 Ampo' aka' dai 
napehingngii tula'ki', ya' mahtammang supu. 
Supurang kioatee, "Tala Dehatarang." 1? Tahpana 
puha sangngaka-sangngaka allona kionge tohho 
di hao di Kaisarea, ya' mangkahahpimang la 
mengkalao dai' di Yerusalem. 1 Naposolaimang 
sangngaka-sangngaka to mampetahpa' di hao 
mai di Kaisarea. Sibaha lolomang yatoii pano 

di dasanna mesa to Siprus ang disanga ta 
Manason yaho di Yerusalem, ang masae tunne' 
mendahi to mampetahpa'. Ya' tohhomang 

di hao di dasanna. 17 Yahoki' di Yerusalem 
natammuimang ingkanna to mampetahpa' 
yaho mahasa inahama. 18 Ya' marondonnai 
le'ba'mang sibaha Paulus umpellambi'i Yakobus, 
dianto to pambahanang yaho. Lambi'ang pano, 
di hao asang tunne' pebulle ada' kilambi'. 

19 Nasalama'i asammi Paulus mane natula' 
manahpaing yato samai ang puha napadahi 
Puang Alataala yaling di pengkahanganna, 
umbea lalang pengkatoba'ang pano di tau 

ang tadia to Yahudi anna malai ullambi' 
kasalama'ang. 2? Tahpana sika unghingngi 
tula'na Paulus sangka' umpamatandeng Puang 
Alataala, mane sika naoaitee, "O solasohongki', 

ma'sa'bu-sa'bu toe' to Yahudi dinne ang 
umpetahpa' Puang Yesus anna sika bansa' 
asang umpembabeing pepakuhunna Nabi Musa. 
21 Ampo' napelele toe' to dinne di Yerusalem 
didiona pepakuhu ang umbea pano di to Yahudi 
di lau' di bohto senga' ungngoatee, 'Dakoa' 

la untuhu'i pepakuhunna Nabi Musa.' Aka' 
nasanga umpakuhu loloo tau dai la untille 
ana'-ana'na anna dai la untindo' kabiasaanna 
to Yahudi. 2? Dahi umbang noa dinoa? Aka' la 
sika nainsammito inde kasuleammu. 23 Dahi 
yaling di kaha-kaha yatoo aha inde tula'ki' ang la 
pahallu umpembabeing. Aha uhpa' solaki' dinne 
ang puha mopinda. 24 Dianto ang la umposola 
umpamasero sumule kalaemua' untunu ang 

la pahallu ditunu. Ampo' dio la mantangkung 
ingkanna kapahalluang yaling indee, anna 
malai sika ungkulli'i asang beluha'na, aka' la 
donentoo pole' naongei tandaang dai tahpa' yato 
kaheba nahingngi to Yahudi dinne. Aka' tontong 
touo dio untokei pepakuhunna Nabi Musa. 

25 Noa tunne' pano di tau ang tadia to Yahudi 
ang umpetahpa' tunne' Puang Yesus, puhang 
kipapebaha suha' didiona kasibohtuantaa' dai 
la ungngande ingkanna andeang ang puha 
dipenombaing pano di dehata senga': dai la 
ungngande haha anna balena olo'-olo' mate 
ditehke:, anna dai la samangkamahoinna." 

26 Marondonnai, naposolang Paulus yato to 
uhpa' do napembabeing situhu' kabiasaang 
umpamasero kalae. Ya' tahpana puha, tamang 
di Dasang Ada'na Puang Alataala la untula' 
lohpo' allo aka ang la naonge diangka' 
masero, anna tempona la pantang naongei 
umbeho penombaanna. ?” Tahpana la puhang 
pitu allona tempo pampamaseroang, aha 
sangngaka-sangngaka to Yahudi ang di lau' mai 
di Poropensi Asia sika ungngita Paulus yaling 
di taihampa' Dasang Ada'na Puang Alataala. Ya' 
sika naangka'ing umpakeaha' tau mai'di sibaha 
to Yahudi, mane unsahkai Paulus. 23 Sika koha 
naoatee, "O ingkammua' to Israel, duluiang! 
Aka' dianto inde ang si le'ba' ullelengngi bohto 
umpakuhu tau anna malai nabaliingkea' anna 
umbali-bali pepakuhunna Musa. Napanoa toi 
pano inde di ongeang ang taongei. Anna dinoa 
umposola sule to Yunani tama di Dasang Ada'na 
Puang Alataala ungkarahko'i inde ongeang 
masero." 2? Aka' puhang sika ungngita Trofimus 
ang to Efesus sibaha Paulus yaling di bohto 
mahoa', dahi sika nasanga naposola tama di 
Dasang Ada'na Puang Alataala. 3? Ya' bongnga' 
siarang ingkanna tau yaling di Yerusalem lambi' 
mokalipumpung ullebo Paulus nasahka anna 
sika nahui'i yaling mai di Dasang Ada'na Puang 
Alataala. Ya' tahpa natutu'i asammi baba hala 

Dasang Ada'na Puang Alataala. 3! Mane lella' 
sika mopahtuyu la umpatei Paulus, ya' lambi' 

sia tunne' kaheba pano di pongkahana tantara 
Katomarayaang Roma naoatee, siba'di-ba'di 
samai ihsinna Yerusalem. 3? Nalambi'na kaheba, 
mengkalao siang inde pongkahana tantara sibaha 
sangngaka-sangngaka solana umposola ana' 
buana le'ba' pano yato di ongeang ang naongei 
tau mai'di. Ya' naitanna yato tau mai'di tantara 
sule, tahpa naboli siarang undangku' Paulus. 

33 Lambi'na pano yato pongkahana tantara 
tahpa umpellambi'ing Paulus anna natokeii. 
Mane unsuoi ana' buana napungo umpake 
hante bahsi derua anna napekutanaing naoatee, 
"Menna inde tau? Aka nababe?" 34 Ampo' 

aka' sika koha sanda-sanda tanaoa, dahi dai 

aha maleso ang nahingngi yato pongkahana 
tantara aka setonganna ang dahi. Lambi' 
umpesuoi Paulus dibaha pano di ongeang 
tantara. 3? Tahpana lambi' pano di eheng inde 
Paulus, bilang nasiangka'-angka'ing tantara aka' 
sibuhsu'-buhsu'mi yato tau mai'di la umbamba 
Paulus. 3? Yato tau mai'di sibuhsu'-buhsu' liung 
lella' sika koha naoatee, "Pateiia'!" 37 Tahpana 
Paulus la mentamang di babana ongeang tantara, 
ya' ma'karang pano yato di pongkahana tantara 
naoatee, "Malaraka kupa'tula'io Tuang, aka' aha 
ang kupahallu." Ya' nakutanaing naoaintee, "Aka' 

ungnginsang ma'basa Yunani, ne? 33 Dahi tadiao 
yato to Mesir ang puha umposola uhpa' sa'bu tau 
ang kayyang inaha pano di ongeang maka'dang 
aka' la umbali to ma'pahenta?" 33 Ya' natimba'mi 
ta Paulus naoatee, "To Yahudia' ihsinnaa' Tarsus, 
mesa bohto mahoa' ang kainsangang di hao 
di Kilikia. Kupalau ke la malai anna dipabeia' 
ma'tula' pano inde di tau mai'di. 2 Napabeing 
yato pongkahana tantara. Ya' ke'de'mi Paulus 
yaho di eheng anna ungngangkaii teyyena 
umpamahtang yato tau mai'di. Tahpana mahtang 
naita, ya' ma'tula'mi ma'basa Ibrani anna malai 
nainsang naoatee, 

1 "O ingkannakoa' solasohongku anna 
22 ingkanna to baha', pehingngiia' inde tula' 
ang la kupalambi' mating di alla'-alla'mua' dinoa 
aka' la mendahi kamalesoang didiona kalaeku." 
2 Tahpana nahingngi yato tau mai'di ma'tula' 
Paulus ma'basa Ibrani, tuhtuang mahtang pole'. 
Nalombungnging tula'na naoatee, ? "Kodi' to 
Yahudia', sohong di haoa' di Tarsus di Kilikia, 
ampo' lobo' dinnea' di Yerusalem. Dipakuhua' 
yaling di pepakuhunna tuangkuhu Gamaliel 
situhu' atohanna neneta. Lambi' mala toua' ko 
mendahi mesa tau ang handang bansa' yaling 
di pengkahanganna Puang Alataala, sinnoa ang 
si umbabea' dinoa. 4 Anna puha tuma' undahha 
mai'di tau ang untuhu'i Puang Yesus, dianto 

lalang dai' di Puang Alataala, lambi' dipatei, noa 
muane noa bahine kusahka anna kupatamai 

di tahungkung. ? Didiona kaha-kaha yatoo, 
handang pongkahana imang sibaha ingkanna 

to panghohto' mala mendahi sa'bi. Aka' dia 
ang sika kupangngalai yato suha' pahenta ang 
kubaha boheng la le'ba' umpellambi'i pebulle 
ada' di hao di Damsyik, aka' la kusahka ingkanna 
to pentindo'na Puang Yesus mane kubahai sule 
dinne di Yerusalem anna ditahungkungngi. 

6 Ampo' tahpana yalingnga' di pellaoang di 
tangnga allo la lambi'ma' pano di Damsyik, 
tahpa ahang makahhang yaho mai di langi' 
mangngimba'a'. 7 Ya' tilumbang siama' naung 

di tampo anna kuhingngii kamaha naoatee, 
'Saulus, O Saulus, aka suhunna anna undahhaa??' 
3 Kutimba'mi kuoatee, 'Aka' mennarako Dio, 
Puang?' Naoamingka'tee, 'Kodi'mito inde 
Puang Yesus to Nazaret ang undahha.' ? Yato 
ang kuposola sika ungngita toe' yato ang 
makahhang pansillo', ampo' daine' sika nainsang 
napebahtuang yato kamaha. 1? Ya' ma'karama' 
kuoatee, 'O Puang, aka ang la sihatang kubabe?' 
Ya' naoamingka'tee, 'Kalehao anna le'ba'o pano 
di Damsyik. Di haoke' mane dipainsangngio 
ingkanna ang puha naato' Puang Alataala ang 

la ungkahang.' 1t Ampo' donetoo, dama' paita 
napobua' pansilona yato ang makahhang ang 

kuita. Dahi natehtea' pole' solaku tahhi' pano 

di Damsyik. 12 Di hao di Damsyik aha mesa 

tau disanga Ananias, mesa toi ang meada' 

anna ang meimang anna umpentokei ingkanna 
pepakuhunna Nabi Musa. Napakeangka' toi 
ingkanna to Yahudi yaling yato di bohto mahoa'. 
13 Sule napellambi'a' anna naoaingka'tee, 'O 
Saulus solasohongku, paitamote' sumule!' Ya' 
paita siama' sumule anna tahpa kuitai. 14 Ma'kara 
bumi naoatee, 'Puang Alataala ang napenombai 
neneta ang mantuhoo la umpengnginsangngi 
pahtuyunna. Anna la ungngitao To Maroho 
Inaha anna la unghingngi karanna ang sohong 
yaling mai di suana. 1? Aka' la mendahio sa'binna 
pano di ingkanna hupatau didiona kaha-kaha 
ang puha ungngita anna ang puha unghingngi. 
16 Dahi akake' ungngempei? Kalehamo, behong 
kalaemu ditero' anna malauo dai' di Dehata anna 
malai napa'dai ingkanna dosammu.' 17 Tahpana 
sumulea' dinne di Yerusalem donetoo, lella' 
buma' ma'sambayang yaling di Dasang Ada'na 
Puang Alataala, tahpa mantikaitamingka'. 18 Ya' 
kuitang Puang Yesus anna napa'karaia' naoatee, 
'Penandaii le'ba' umpellei Yerusalem aka' dai 
aha tau dinne ang la untahimbo kasa'biammu 
didiona Kalaeku.' 19 Ampo' kutimba' kuoatee, 'O 
Puang, nainsang asang liu tau dinne done yato 
naonge kulelengngii ingkanna pa'sambayangang 

anna kusahkai tau ang mampetahpa'o, mane 
kupatamai di tahungkung anna dipohetongngi. 
20 Noa toi yato naonge dipateii Stefanus mesa 
sa'bimmu. Kuakui anna situhu' tou ko pihki'ku 
ke dipanoai yatoo anna kodi'ke' ang mandakai 
yato kaya' kalambe'na ingkanna ang mampatei.' 
21 Ampo' ma'kara Puang Yesus naoatee, 'Laoo, 
aka' la kusuoo pano di ongeang makahao do 
umpellambi'i ingkanna tau ang tadia to Yahudi.' 
" 22 Tahpana nahingngi yato tau tula'na Paulus, 
naoatee la pano di tau ang tadia to Yahudi, 

ya' sika koha burang dai ma'pehingngi anna 
naoaitee, "Alaii yaling mai di lino ne tau! Dai 
sihatang tuho!" 23 Ya' sika kohang yato tau 
mai'di lella' siang umpenghia'ing kaya'na anna 
umpensahu'ing ahang tampo dai' di nahang. 

24 | ambi' ma'pahentang yato kapalana tantara 
anna malai Paulus dibaha tama di ongeanna 
tantara anna napesuoii dipahehsa laona siang 
disamba'i anna malai diinsang aka suhunna 
anna sika kohai yato tau mai'di nakeaha ii. 

25 Tahpana lella' dipungo Paulus la dipohetong, 
ma'karang pano di mesa pongkahana tantara 
ang ke'de' di hao di behinna naoatee, "Situhu' 
atohanna to ma'pahenta Katomarayaang Roma, 
la tahpa dipohetong tomande'daka mesa to 
Roma ke dake' aha dihohto' kaha-kahanna?" 

26 Nahingnginna pongkahana tantara inde 

tula'na tahpa le'ba' siang ungkutanai kapalana 
naoatee, "Akang la umbabe, aka' yato tau 
setonganna to Romae'?" 27 Tahpa le'ba'mi 
inde kapalana tantara umpellambi'i Paulus 
anna naoaintee, "Tula' manahpai, to Roma 
si'darakako?" Natimba'mi Paulus naoatee, 
"lo, tahpa' to Romaa'!" 28 Ya' naoante yato 
kapalana tantara, "Masuli' kodi' kubaya'ing 
mane malaa' mendahi to Roma." Natimba' 
bung Paulus naoatee, "Aka' mengkalaoa' dahi 
inang to Romama'." 22 Ingkanna yato ang disuo 
la unsamba'i Paulus le'ba'i asang aka' mahea', 
moi yato kapalana tantara aka' mane nainsang 
naoatee to Romae' yato ang napesuoi dipungo. 
30 Ampo' moinnakato noa, yato kapalana 
tantara la umpengnginsangngi manahpa aka 
suhunna anna napahsalai to Yahudi. Ya' tahpana 
marondonna napesuoing dibuhkei pepungona 
anna ditambaii ingkanna kapala imang sibaha 
To Mahkeada' ma'limbo. Tahpana tihimpung, 
ya' umposolang Paulus yaling mai di ongeanna 
tantara anna napapengngoloi tama yato di 
pa'limboang. 

1 [nde Paulus unnio'-nio'mi yato To 
23 Mahkeada' anna ma'karai naoatee, "O 
ingkannakoa' solasohongku, lambi' allo dinoa 
tontong loloke' masero inahangku di olona 
Puang Alataala." ? Lambi' yato Ananias, ang 

handang pongkaha imang, tahpa unsuo siang 
yato tau ang ke'de' di hao di behinna Paulus la 
natampiling. 3 Ma'karang Paulus naoatee, "Puang 
Alataalarang ang la mambala' inde pembabemu, 
aka' si umpatandaangngo kalaemu boheng to 
masero. Anna mohko'o done indee umpahehsaa' 
situhu' pepakuhunna Musa, ampo' setonganna 
dai situhu' pepakuhunna Musa inde unsuoo 

tau natampilingnga'." 4Ya' naoaminte tau ang 

di hao donetoo, "Aka boi anna umbali-balio 
handang pongkaha imanna Puang Alataala?" 

3 Natimba'mi Paulus naoatee, "O ingkannakoa' 
solasohongku, dai kuinsang kuoate handang 
pongkahana imang. Aka' setonganna aha tiuki' 
naoatee, 'Daa umpasohong kara tamendiada' 
pano di pongkahamu.' " 6 Ampo' nainsang Paulus 
naoatee, yaling di alla'na To Mahkeada' aha 

to Saduki anna aha to Farisi ang dai sinnoa 
kapampetahpa'anna. Dianto anna ma'karang 
napekayyangngi naoatee, "O ingkannakoa' 
solasohongku, kodi' mesa toua' ko to Farisi anna 
ana'na touä' to Farisi. Ampo' dihohto'a' aka' 
umpetahpa'a' aha katuhoang sumule di hoi' 

mai di kamateang." 7 Tahpana puha ma'kara, 

ya' kende' siarang kasitelang-telangang yaling 

di alla'na to Saduki anna to Farisi. Lambi' 
siba'di-ba'di yato to pa'limbo. 3 (Aka' to Saduki 
nei' si naoatee, "Dai aha katuhoang sumule 

di hoi' mai di kamateang, dai aha malaeka' 
anna anitu." Ampo' to Farisi napetahpa' asang 
nei'.) ? Dianto anna tuhtuammi siba'di-ba'di. 
Sangngaka-sangngaka to pampakuhu ada' 
ang mentama di kakalebuanna to Farisi tahpa 
sika keaha' naoatee, "Setonganna dai aha 
kilambi' kasalaanna inde tau, aka' umbai aha 
anitu bahtu'raka malaeka' ang mampa'tula'i." 
10 Tuhtuammi pole' dahi kasitelang-telangang 
kayyang, ya' mahea'mi yato kapalana tantara 
aka' naoatee umbai la unsihui'-hui'i Paulus. 
Lambi' unsuo tantarana sitonda kabahaniang 
ungngala Paulus tama di alla'-alla'na tau, anna 
nabahai pano di ongeang tantara. 11 Pihsananna 
bengi, ya' suleng Puang Yesus ke'de' di behinna 
Paulus anna naoaintee, "Pamatohoi inahammu, 
aka' umba noa kabahaniammu yaling done 
inde di Yerusalem unsa'bii didiona Kalaeku, la 
umpanoa tunne' le'ba' mendahi sa'bingku sau 
di Roma. 1? Tahpana mabaya, la'bi uhpa' pulo 
to Yahudi umpakamesa tula'na anna mopindai 
naoatee, "Dai tau aha la mande bahtu' menu' 
ke dake' tau hali umpatei Paulus." 13 (23:12) 

14 | e'ba'ing umpellambi'i ingkanna kapala 
imang anna setobaha'anna to Yahudi anna 
naoaintee, "Puhamang umpakalebu tula'ki' 
anna mopinda kioatee, 'Dai tau aha la mande 
bahtu' menu' ke dake' tau hali umpatei Paulus.' 

15 Dahi pa'mesakoa' ingkanna To Mahkeada' 
anna umpalaui pano di kapala tantara, ke la 
malai umpapengngolo sala bou Paulus tama 

di pa limboammua', anna dipengkalesoi boi 
kaha-kahanna. Ya' malang pole' kiahung anna 
kipateii naonge dake' hali lambi' tama di 
pa'limboammua'. 16 Ampo' nahingngi kuhena 
Paulus, ana'na siullu'na ang bahine, naoate 

la diahung, ya' le'ba'mi pano di ongeanna 
tantara anna natula'ing Paulus. 17 Lambi' Paulus 
untambai mesa pongkahana tantara anna 
naoaintee, "Posolai inde ana' pano di kapalana 
tantara aka' aha ang la pahallu natula'ing." 18 Ya 
le'ba'mi umposola yato ana' pano. Tahpana 
silambi' naoamintee, "Natambaia' Paulus yato 
ang ditahungkung naoate, 'Laoo posolai inde 
ana' umpellambi'i kapalana tantara aka' aha 
pahallu la natula'ing.' " 19 Pihsananna inde kapala 
tantara untehteng yato ana' pano di behinna 
ongeang tantara anna nakutanaii naoatee, 

"Aka la untula'ingka'?" 2? Natimba'mi yato 

ana' naoatee, "Mai'di to Yahudi umpakamesa 
tula'na la napalauio anna malai marondong 
umpapengngolo sala bou Paulus pano di 
ingkanna To Mahkeada' la dipengkalesoi bou 
are' kaha-kahanna. 21 Ampo' kalemuia' anna 

dai la umpatiolai aka' la'bi uhpa' pulo tau 

ang la mangngahung anna la umpatei Paulus. 

Puhang umpakalebu tula'na anna mopinda 
naoatee, dai are' la sika mande bahtu' menu' ke 
dake' hali umpatei ta Paulus. Supurang tula'mu 
naempei." 2? Ya' unsuong yato änä' sumule ampo' 
naoaintee, "Supure' indee, dasi'da-si'da la mala 
untula' pano di tau senga' moi poro la menna." 
23 Mane untambaii derua pongkaha tantara 
anna napa'tula'i naoatee, "Patokaia' dongngatu' 
tantara aka' la naung di Kaisarea umbai tehte' 
kamehsa dinoa di bengi. Posolaia' pitumpulo 

to poarahang anna dongngatu' to podoke. 

24 Patoka toinne' Paulus sangngaka-sangngaka 
arahang sakeang anna malai napasibala'-bala', 
anna umposola manahpaia' pano di Tuambahsa' 
Feliks." 23 Ya' umpapiang suha' inde kapalana 
tantara naoatee, 26 "Kodi' Klaudius Lisias 
umpalambi' salama' mating di dio, Tuambahsa' 
Feliks ang kupakeangka'. ?” Inde tau nasahka to 
Yahudi la napatei. Ampo' tempona la napatei, 
ya' sulemang sibaha tantara kilaba'i anna malai 
nalahpa' aka' kuhingngi dioate to Roma. 23 Anna 
malai diinsang aka suhunna amna ditanda'i, 

ya' kuposolang pano di To Mahkeada' Yahudi. 
23 Ya' kuinsammi pole' nasuhung ditanda' aka' 
sika naangka' untehkai pepakuhunna Nabi 
Musa. Ampo' samai yato ang ditanda'ing dai 
aha suhumna la dipatei bahtu' ditahungkung. 

30 Anna dioaingka'tee aha kamesaanmna to Yahudi 

mopahtuyu la napatei, dianto anna kusuo siang 
napellambi'io. Mane kusuo toine' ingkanna ang 
mantanda' napellambi'io anna natula'ingko aka 
suhunna anna napanoai." 31 Ya' ungngalang 
Paulus yato tantara situhu' ang dipahentaing, 
anna naposola bengii pano di Antipatris. 
32 Pihsananna mabaya, ingkanna to poarahang 
anna Paulus dipabei umpatahhi' pellaoanna. 
Ampo' yato ang dai moarahang sumulene' pano 
di ongeang tantara. 33 Tahpana lambi' naung di 
Kaisarea yato ingkanna to poarahang, nabeho 
siang yato suha' kamalesoang sibaha Paulus 
pano di tuambahsa'. 34 Puhai nabata yato suha! 
ungkutanaing Paulus naoatee, "Poropensi aka 
ungngongei?" Naoantee Paulus, "Di haoa' mai 
di Kilikia." 33 Ya' naoa bumintee, "La kupahehsa 
kaha-kahammu ke suleing yato ang mantanda'o." 
Mane unsuoi Paulus pano di dasanna tomaraya 
ang disanga Istana Herodes anna ditahangngi. 

1 Tahpana limai allona, ya' suleng 
24 handang pongkahana imang Ananias 
sibaha sangngaka-sangngaka setobaha'anna to 
Yahudi anna mesa ang manahang umpahehsa 
kasalaanna tau ang disanga Tertulus. Sika 
umpellambi'i tuambahsa' anna natula'ing aka 
suhunna amna ditanda'i Paulus. ? Ditambaing 
Paulus mengngolo pano di Tuambahsa' Feliks, 
ya' napahandu'mi Tertulus untula' pantanda'na 

naoatee, "O Tuang Feliks ang kipakeangka', aka' 
pengkahammu anna kamanahangammu lambi' 
tontong loloang unsa'ding kamasannangang, 
anna mai'di aka-aka ang dahi lambi' tuhtuang 
mapia bohtoki'. Dianto anna moi umba kiongei, 
tontong loloang ma'kuhhu'sumanga' mating. 

3 (24:2) “Ampo' andana mai'di tempomu 
untibe, kupalau anna malai sa'bara'o sampai' 
umpehingngii inde tula'ku. ? Manahsa inde 

tau mendahi hasung aka' umbabe lolo 
kasiba'di-ba'diang tama di alla'-alla'na ingkanna 
to Yahudi yaling inde di lino. Anna mesa 

to pambahanang yaling di kakalebuanna to 
Sahani. ? Anna puhang nasanda' ungkarakei 
kamaseroanna Dasang Ada'na Puang Alataala. 
Diantoo suhunna anna kisahkang [aka' la dihohto' 
situhu' ada'ki'. 7 Ampo' sule kapalana tantara 
ang disanga Lisias naala sitonda kabahaniang 

di hao mai di kami'. 3 Mane unsuoi ingkanna to 
mantanda' mengngolo mating.] Ponnatoo ke 
umpahehsang yato kaha-kaha, ya' ungnginsammi 
suhunna anna kitanda'i." ? Noa tunne' to Yahudi 
nasa'bii naoatee, "Yato tula'na Tertulus didiona 
pembabena Paulus tahpa' si'da." 10 Pihsananna 
yato tuambahsa' umpamansiming Paulus 
napabei ma'tula'. Ya' ma'tula'mi naoatee, 
"Kuinsang kuoatee masaeng ungngolaang si 
unghohto' kaha-kaha yaling inde di bohto. Dianto 

anna mahasa liung inahangku aka' da' la malaya' 
umpamaleso kaha-kahangku mating di olomu. 
11 Mala umpengnginsangngi aka' dake" la'bi 
sampulo derua allona ang puha anna maoa' 
ma'sambayang dai' di Yerusalem. 12 Anna dä' 
aha nalambi' tau lella' sitelang bahtu' umpaaha 
kakarakeang, noa yaling di Dasang Ada'na Puang 
Alataala, noa toi tama di pa'sambayangang 
bahtu' pano di ongeang senga' yaling di bohto 
mahoa'. 33 Datoi mala napamaleso yato ang 
sika natanda'ingka' dinoa. 14 Ampo' setonganna 
kuakui mating: Kodi' umpenombaia' Puang 
Alataala ang napenombai toe' neneki', situhu' 
Lalanna Puang Yesus ang sika nasangai lalang ang 
sala. Anna kupetahpa' toi ingkanna yato ang tiuki' 
yaling di pepakuhunna Musa sibaha suha'na 
ingkanna nabi. 1 Sinnoa siamang inde mai tau 
umpetahpa' toua' ko Puang Alataala kuoatee 
aha katuhoang sumule di hoi' mai di kamateang, 
noa pano di tau mapia noa pano di tau karake. 
16 Dianto anna kupeammi lalanna anna malai 
bahahsi inahangku di olona Puang Alataala 
anna pano di para-parangku ma'hupatau. 

17 Tahpana sangngaka-sangngaka pahiamanna 
da' yaho di Yerusalem, ya' sumulema' dai' 
umbahaing doi' ang la napokatuhoang to 
Yahudi yaling di bohtoku sibaha penombaangku 
dai' di olona Puang Alataala. 18 Lella' kubabe 

yato yaling di Dasang Ada'na Puang Alataala 
anna puhangku umpamasero kalaeku, ya' 
nalambi'ma' sangngaka-sangngaka to Yahudi 
ang luihao mai di Poropensi Asia. Dai mai'di tau 
kuposola anna dai aha ang bongnga' donetoo. 
19 Setongamna diaete' la sika mengngolo mating 
anna natula'ingko ke ahai suhunna anna 
natanda'2'. 2? Ampo' pabei tomande'i inde mai 
tau untula' aka kakarakeangku ang nahingngi 

di tempona naonge napahehsaa' ingkanna To 
Mahkeada' Yahudi. ?? Ke dai umbai diang sika 
napolalang napahehsaa' aka' donetoo kuoatee 
yaling di alla'-alla'na, 'Dihohto'a' allo dinoa aka' 
kupetahpa' kuoatee aha katuhoang sumule di 
hoi' mai di kamateang.' " 2? Ampo' aka! nainsang 
si'da-si'da Feliks didiona Lalanna Puang Yesus, 
ya' napatohho salake' yato kaha-kaha aka' 
naoatee, "Suleke' kapalana tantara Lisias mane 
kualai kabohtuanna inde kaha-kahammua'." 

23 Mane unsuoi pongkahana tantara untahang 
Paulus, ampo' dai la nadahha anna napabei toi 
nalumba solana nabahaing kapahalluanna. 24 Ya' 
sangngaka-sangngaka allona suleng Feliks sibaha 
bahinena ang disanga Drusila, mesa to Yahudi. 
Umpapetambaing Paulus aka' la umpehingngii 
didiona lalang kapampetahpa'ang dai' di Puang 
Yesus, To Dilanti' la Mepasalama'. ?? Tahpana 
natula' Paulus didiona ingkanna tau pahallu 

maroho inaha anna ungkuasai kalaena, anna 
didiona tempona ingkanna hupatau la ungngolai 
panghohto'anna Puang Alataala, ya' mahea'mi 
Tuambahsa' Feliks lambi' naoatee, "Samake'to 
dolu indee, laomo sumule. Aha buke' tempona 
mane kupapetambaio." 26 Ampo' setonganna 
Tuambahsa' Feliks umpemitai Paulus la nabea 
doi'. Dianto anna pemmai'ding si umpapetambai 
Paulus sipa'tula'. ?” Tahpana puha derua 
pahiama, ya' diangka'mi Perkius Festus umbala'i 
Feliks mendahi tuambahsa'. Ampo' Feliks pemala 
ungngala inahanna to Yahudi, lambi' napabei 
loloke' ditahungkung Paulus. 

1 Puhamna tallu allona Tuambahsa' Festus 
25 yaling di poropensi yatoo, ya' tahpa 
mengkalao siang ludai' di Yerusalem. ? Lambi'na 
dai', suleng ingkanna kapala-kapala imang anna 
to keangka'na to Yahudi ang senga' umpellambi'i 
Festus anna sika untula' sala boing Festus yato 
ang natanda'ing pano di Paulus. 3 Anna sika 
unse'de' lolo Festus umba-umba aka ke la 
malai sika napatiolai anna unsuoi Paulus dai' 
di Yerusalem, aka' sika napahtuyu la naahung 
pano di tangnga lalang anna napateii. “Dahi 
natimba' Festus naoatee, "Aka' ditahang di 
hoi' di Kaisarea anna la baha' sumule siama' 
naung. ? Ampo' la noa indee: Ponna la aha si'da 
sia unsa'dingnga' kasalaanna, ya' la maoang 

sibaha to manahammua' naung anna di hoi ke' 
mane natula'i yato ang ditanda'ing." € Umbai 
la'bi kahua bahtu' sampulo allona Festus yaho 
di Yerusalem mane sumulei naung di Kaisarea. 
Marondonna mohko'mi Festus yaling di ongeang 
panghohto'ang aka' la manghohto'mi. Ya' 
dipapetambaing pole' Paulus. 7 Sulena sika 
nakapupu'mi to Yahudi ang sule yaho mai 

di Yerusalem anna sika natula'iing pembabe 
karakena ampo' inang dai aha la mala sika 
napepaitaing tanda ang maleso. 8 Ya' untula' 
tunne' katahpa'anna Paulus naoatee, "Kodi' da' 
aha umpentehkai pepakuhunna Nabi Musa, 
datoua' aha ungkarakei Dasang Ada'na Puang 
Alataala, anna datoua' aha untehkai atohanna 
Kaisar." 9 Ampo' pemala Tuambahsa' Festus 
ungngala inahanna to Yahudi, ya' ungkutanaing 
Paulus naoatee, "Dahi la ungngakuraka dai' di 
Yerusalem anna yahoke' mane kubohtui inde 
kaha-kahammu?" 10 Ampo' natimba' Paulus 
naoatee, "Dinoa di haoma' di olona mesa to 
panghohto' ang nabea kakuasaang Kaisar anna 
dai mala tala dibohtung kaha-kahangku done 
indee, aka' ungnginsang dai aha kasalaangku 
pano di to Yahudi moi poro la sai'di'. 1t Ampo' 
ke ahai pembabe karakeku ang la sihatang 
dipateia', ya' pabeima'te' mate. Ampo' monna 
ke dai aha maleso ingkanna inde hahpo'ang 

didiona kasalaangku, daine' pole' la sihatang 
umbehoa' pano inde mai di tau. Dahi kupalau 
anna malai inde kaha-kahangku dihohto' di 
olona Kaisar." 12 Ya' sipa'tula'-tula'mi yato ang 
si naposola Festus umbohtu kaha-kaha mane 
ma'karai naoatee, "Dahi aka' puhang umpalau la 
nahohto'o Kaisar, ya' dianto la dipanghohto io." 
13 Puhai sangngaka-sangngaka allona, sulerang 
Tomaraya Agripa sibaha Bernike arinna di 

hao di Kaisarea umpensiitai anna unsalama'i 
Tuambahsa' Festus. 14 Tahpana sangngaka- 
sangngaka allona di hao, ya' natula'ming 
Tuambahsa' Festus yato kaha-kahanna Paulus 
naoatee, "Setonganna aha tau ang ditahang 
dinne, napellei Tuambahsa' Feliks naonge le'ba'i. 
15 Naonge yahoa' di Yerusalem natula'imingka' 
ingkanna kapala imang sibaha setobaha'anna 
to Yahudi naoatee, 'Setonganna mai'di ponala 
kakarakeang nababe yato Paulus. Ke la malai 
anna umpahsalai.' 16 Ampo' kutimba' kuoaintee, 
'Setonganna tadia kabiasaanna to ma'pahenta 
Roma la dipebea tomande'ing supu mesa tau 
ke dake' aha dipahehsa dolu kasalaanna di 
olona tau ang mantanda' anna malai natula' 
katahpa'anna.' 17 Ya' sibahamang sule dinne. 
Marondonnai yatoo, tama siama' di ongeang 
panghohto'ang, anna kupapetambaii Paulus. 

18 Ampo' tahpana ma'tula' yato ingkanna ang 

mantanda', daliu aha la mantula' pembabe 
karakena situhu' ang kupihki'. 19 Ampo' supung 
ang kuhingngi unsitelang-telangngi didiona 
peada'anna anna mesa tau disanga Yesus 

ang puha mate. Ampo' naoa liune'te Paulus, 
'Tuhoete' sumule.' 2? Anna pusa'a' ungngoloi 
inde kaha-kaha aka' dai kuinsang la kubohtu. 
Dianto anna kuoaminte Paulus, 'Ungngakuraka 
dai' di Yerusalem anna yahoke' mane kubohtui 
kaha-kahammu?' 2t Ampo' napalau dihohto' 

di olona Kaisar anna ditahangke' lambi' mala 
dihohto'. Dahi kusuo ditahang dinne lambi' 
mala dipalupano di Kaisar." 22 Ya' ma'karang 
Tomaraya Agripa pano di Tuambahsa' Festus 
naoatee, "Pemalaa' kalaeku umpehingngii tula'na 
ne tau." Natimba'mi naoatee, "Marondongke' 
mane umpehingngii tula'na." 23 Marondomnai 
suleng Tomaraya Agripa sibaha Bernike, ya' 
ditammui manahpang. Le'ba'mi tama yato di 
panghohto'ang sibaha ingkanna kapalana tantara 
anna ang dipakeangka' yaling yato di bohto 
mahoa'. Ya' unsuong tau Festus le'ba' untambai 
ta Paulus anna naposolai sule. 24 Ma'karang 
Tuambahsa' Festus naoatee, "O Tomaraya 
Agripa sibaha ingkammua' ang dinne done: 
Pahandangngia' inde tau. Dianto inde ang 
puha natanda' ingkanna to Yahudi, noa yaho di 
Yerusalem, noa dinne di Kaisarea lambi' nabaha 

pano di kodi'. Anna sika koha naoatee, 'Pateii!' 
25 Ampo' daliu aha kulambi' pembabena suhunna 
la mala dipatei. Anna dia toboe' mampalau ke 
la dihohto'i di olona Kaisar, dahi kuoaminte 
supu, 'La dipalupanoo di Kaisar.' 2? Ampo' dake' 
aha ang menumpu kupentokei ang la kutula' 
yaling di suha'ku pano di Kaisar. Dianto anna 
kupapengngolong tama di alla'-alla'mua' dinoa 
londo-londona pano di Tomaraya Agripa, anna 
malai ke puhang inde dipahehsa la ahang pole' 
aka-aka ang la kuuki'. 2 Aka' situhu' pihki'ku 
dake' sihatang la dibeho pano di to panghohto' 
senga' mesa ang ditahang ke dai dipakaleso dolu 
aka suhunna anna ditanda'i. 
26 1 Ma'karang Tomaraya Agripa pano di 
Paulus naoatee, "Dibeamo tempo la 
umpebayai kalaemu." Tahpa ungngangka'mi 
teyyena Paulus mane ma'tula'i naoatee, ? "O 
Tomaraya Agripa, natanda'a' to Yahudi, ampo' 
dio ang mangnginsang si'da-si'da ingkanna 
ada'na to Yahudi sibaha ingkanna kaha-kaha 
ang si nasitelang-telangngi. Dahi kehongko'ä' 
kusa'ding allo dinoa aka' malaa' sule di 
hao di olomu la umpebayai kalaeku. Ampo' 
kupalau ke malai anna sa'bara'o umpehingngii 
pa'tula'ku. 3 (26:2) “Ingkanna to Yahudi nainsang 
pembabeku mengkalao di mahati'ku, noa di hao 
di bohtoku, noa toi yaho di Yerusalem. ? Aka' 

setonganna ke la naakui, la malaa' nasa'bii aka' 
mengkalaoke' di hao mai, anna mentama tuma' 
ko di kakalebuanna to Farisi ang umpentokei 
si'da-si'da peada'angki'. € Ampo' dinoa ke'de'2' 
di hao di olomua' dipahehsa aka' umpetahpa'a' 
pa'dandiang ang puha nabea Puang Alataala pano 
di peneneanta. 7 Pa'dandiang yatoo napemitai 
liu toe' ingkanna peana'anna sampulo derua 
ana'na Israel. Lambi' menomba lolo dai' di Puang 
Alataala allo anna bengi. Dahi dianto suhunna 
anna napahsalaa' to Yahudi aka' kupetahpa' yato 
pa'dandiang, Tuang. 8 Darakate' mentama di 
ahkalang ke to matei napatuho sumule Puang 
Alataala? ? Setonganna dolu kuoa toukotee, 

'La umbalia' pengkahanganna Puang Yesus 

to Nazaret sibaha ingkanna kamatohoangku.' 

10 Anna kaha-kaha yatoo puhang kubabe yaho di 
Yerusalem. Aka' tahpana puhaa' untahimbo suha' 
pahenta di hao mai di kapala-kapala imang, da' 
supung umpatama di tahungkung to pentindo'na 
ampo' kuakui toi ke dipateii. 1! Lambi' si bansa'2' 
tama di pa'sambayangang undahha ingkanna 
ang untindo' Puang Yesus. Anna kusuoi nabahoi. 
Tandana keaha'a' donetoo, si le'ba'ka' kupalola 
pano di bohto mahoa' senga'." 1? Napatahhi'ke' 
tula'na Paulus naoatee, "O Tomaraya, pihsang 
tempo lella'a' ungngola lalang lupano di Damsyik, 
aka' napakuasaa' anna nasuoa' ingkanna 


26.13-18 641 


kapala imang la kupanoa toe' di hao. Tahpana 
yalingnga' di tangnga lalang donetoo di tangnga 
allo, kuitang makahhang pansillo' yaho mai 

di langi' makahhang puhane' andana mata 

allo, naimba' asangngang solaku. 13 (26:12) 

14 Tahpana tipallumbangngang naung di tampo, 
ya' kuhingnging kamaha napa'karaia' ma'basa 
Ibrani naoatee, 'Saulus, O Saulus, aka suhunna 
anna undahhaa?? Aka' la ungkarakeio kalaemu 
ke la umbalio pahtuyunna Dehata sihapangngo 
ullahpi' bahsi pahela.' 13 Kutimba'mi kuoatee, 
'Aka' mennarako Dio, Puang?' Natimba'ma' 
naoatee, 'Kodi'mito inde Puang Yesus ang 
undahha. 1? Ampo' kalehao anna ke'de'o aka' 

la umpepaitaingka' Kalaeku mating aka' la 
kuangka'o mendahi pesuoku anna sa'bingku. 
Samai kaha-kaha ang ungngita allo dinoa, noa 
tuntone' ang mane la kupaitaio, la untula'ing tau 
senga'. 1? Aka' la kupasalama'o di hao mai di to 
Yahudi anna ang tadia to Yahudi. Anna la kusuoo 
le'ba' 18 umbuhkeiing matanna hupatau anna 
malai mensohong yaling mai di kamalillingang 
mentama di kamabayaang, bahtu' mensohong 
yaling mai di kakuasaanna Pongkahana setang 
anna mentamai di kakuasaanna Puang Alataala. 
Anna malai diampungngiing dosanna anna la 
untahimbo pebehena Puang Alataala lambi' 
mendahi hupataunna ang puha napamasero aka' 

kapampetahpa'anna pano di Kodi'.' 1? Dianto 
suhunna, Tuang, anna dai mala tala kutuhu'i 
inde pahenta ang napalosaia' Dehata yato ang 
puha kuita anna kuhingngi yaho mai di suruka. 
20 Uhuna kupepainsangnging pano di to Yahudi di 
hao di Damsyik, mane yahoi di Yerusalem, anna 
Yudea. Kupepainsang toinne' pano di tau ang 
tadia to Yahudi kuoatee, 'Pengkatoba'koa' anna 
sumulekoa' dai' di Puang Alataala anna malakoa' 
membabe ang la sihatang pengkatoba'ang.' 

21 |ambi' nasahkaa' to Yahudi yaling di Dasang 
Ada'na Puang Alataala anna sai'di'a' tala napatei. 
22 Aka' pa'kalemunna Puang Alataala lambi' 
malaka" tuho lambi' dinoa. Dianto anna malaka' 
untula' didiona Puang Yesus, noa pano di to 
pemase-mase, noa pano di to keangka'. Aka' 
yato ang kupepainsangnging sinnoa siang yato 
ang puha natula' lohpo' Nabi Musa sibaha 
ingkanna nabi senga'. ?3 Aka' naoatee, 'To Dilanti' 
la Mepasalama' la unsa'ding kamadahhaang 
anna Dia handang la dolu kaleha di hoi' mai di 
alla'na to mate anna malai umpepainsangnging 
lalang kamabayaang, noa pano di to Yahudi, 

noa toi pano di tau ang tadia to Yahudi.' " 

24 ella'ke' ma'tula' Paulus umpebayai kalaena, 
tahpa napentama alla'mi Tuambahsa' Festus 
napekayyangngi ma'kara naoatee, "Tahta'o 
Paulus aka' napobua' kamanahangammu." 

25 Ampo' natimba' Paulus naoatee, "O Tuang 
Festus ang dipakeangka', da' tahta' aka' inde ang 
kutula' tahpa' anna suhaka pihki'ku. 28 Dianto 
anna bahanima' untula' inde kaha-kaha aka' 
nainsang ture' Tomaraya Agripa. Aka' maleso 
nainsang asang anna nahingpngi toi, aka' dai dahi 
di hao di ongeang ang membuni. ?7 O Tomaraya 
Agripa, umpetahpa'raka tula'na ingkanna nabi? 
Aka' kuinsang umpetahpa'." 28 Mentimba'mi 
Tomaraya Agripa naoatee, "Unsangaraka la 
maromi'a' umpadahi to pentindo'na Kristus?" 

23 Natimba' salang Paulus naoatee, "Setonganna 
la ma'sambayangnga' dai' di Puang Alataala 
anna malai dai la dio supu ampo' ingkanna ang 
unghingngi inde karangku la sinnoaa', ampo' 
daine' la dipungo. Dianto ang kuhannuang, 
supung dai kuinsang la madihhi'daka, la 
malelandaka mane la mampetahpa'koa'." 30 ya! 
ke'de'mi yato tomaraya anna tuambahsa' sibaha 
Bernike anna ingkanna tau ang aha di hao 
donetoo. 3! Tahpana di aneang sipa'tula'-tula'mi 
naoatee, "Inde tau dai aha nababe ang la sihatang 
ditahungkung bahtu' la dipatei." 32 Ma'karang 
Tomaraya Agripa pano di Tuambahsa' Festus 
naoatee, "Setonganna inde tau malang la dilahpa' 
ke la dai napalau bure' dipalupano di Kaisar." 


27 1 Tahpana puhang dibohtu la 
mokahpala'ang sau di Roma, ya' 


21.2-6 644 


dibehong Paulus sibaha sangngaka-sangngaka 
to ditahungkung ang senga' pano di Yulius, 
mesa pongkahana tantara ang disanga tantara 
Kaisar. ? Dai'mang di mesa kahpala' uhai ang 
luihao mai di Adramitium la le'ba' ullelengngi 
sangngaka-sangngaka kahampoang kahpala' 
uhai di Poropensi Asia. Ya' diang kiongei le'ba'. 
Anna aha mesa to Makedonia ang luihao 

mai di Tesalonika disanga Aristarkhus ang 
mamposolaiang. 3 Marondonmnai, ya' lambi'mang 
sau di Sidon. Yato Yulius umpakamaya Paulus 
lambi' napabei umpellambi'i ingkanna insananna 
napangngalai kapahalluanna. “ Dia bunto kionge 
mengkalao mebehing le'bo' lolo kahpala'ki' 
ungngolai Siprus aka' metammui pepahi kayyang. 
5 Puhai kilambang yato le'bo' ang natingngayoi 
Kilikia anna Pamfilia, ya' lambi'mang sau di 
Bohto Mira di Likia. 6 Donentoo yato pongkahana 
tantara ullambi' mesa kahpala' ang luihao mai di 
Aleksandria la lusau di Italia. Ya' diparendemang 
pano yato di kahpala'. ” Umbai sangngaka 
allona naola moela'-ela' kahpala'ki' aka' dai 
mala tilao manahpa. Ya' napahsarang mane 
malaang undungku'i Knidus. Aka' metammui lolo 
pepahi lambi' mebehing le'bo' bumang di lau' di 
Kreta ungngolai behing kalantanang Salmone. 

8 Masuhsa asangngang ungngolai yato behing 
le'bo' mane malaang ullambi' mesa ongeang 

disanga Ka4hampoang Mapia ang sirungku' Bohto 
Mahoa' Lasea. ? Ya' masaemang tohho donetoo, 
lambi' mai'di tempo ang huki. Lehang tunne' allo 
pa'rame-rameanna to Yahudi ang si dioaintee 
Allo Sikapiai. Tempona toi tahuhu lolo pepahi, 
dahi umbai la sumandaingkea' ke umpalaoi tau 
kahpala'. Dianto anna sika napakaenga'mi Paulus 
naoaintee, !? "Oa' solasohongku, situhu' pihki'ku 
ponna la tapatahhi'ia' inde pellaoanta, ya' la 
ullambi'ingkea' kasumanda'ang anna kahukiang 
kayyang. Dai la supung kahpala' sibaha aka-aka 
ampo' la nalambangngi tuke'ne' sungnga'taa'." 
11 Ampo' yato pongkahana tantara umpetahpa' 
puhane' yato ang umpalao kahpala' sibaha 
puanna kahpala' andana tula'na Paulus. ?? Ampo' 
yato kahampoanna kahpala' donetoo dai mapia 
diongei tohho ke temponai kamadingingang aka' 
nahoa pepahi kayyang. Lambi' mai'di pemala 
umpellei yato ongeang, umbato ke malai ullambi' 
kahampoanna kahpala' pano di Feniks ang 

la naonge tohho masae mangngempe lambi' 
puha tempona kamadingingang. Inde Feniks 
mesa kahampoang kahpala' di Kreta si nasala 
pepahi kayyang. 13 Tempo donetoo pepahi 
saohko'mi ang luihao mai di tando kaihinna 
kahpala', lambi' sika nasanga la mala lambi' 
pano yato di pahtuyunnaii. Ya' unghentung 
pesangke' anna umpalaoi kahpala'na mebehing 

le'bo' ang sidungku' Kreta. 14 Ampo' dai masae 
anna suleng pepahi kayyang tisau yaho mai 

di kalantanang ang disanga Pepahi Timurlaut, 
15 lambi' unghoa kahpala'ki'. Ya' dang mala 
mellao untammui pepahi, lambi' kipabei 
tomande' nabaha pepahi yato kahpala'ki'. 

16 Ya' labu lolomang untuhu'i bombang nabaha 
pepahi, lambi' pano di behing le'bo' ang dai 
nahoa liu pepahi di mesa kalantanang saohko' 
ang disanga Kauda. Lambi'ang pano masuhsa 
asammang aka' mapahhi' dihentu tama di 
kahpala' yato lopi ang si dipake di hao mai 

di kalantanang. 1” Tahpana puha dipadai' di 
kahpala' yato lopi, dipamatoto'mi yato kahpala' 
diuta'i umpake kondaling. Mane dipatuhungngi 
yato layarna kahpala', aka' naoate yato ang 
yaho, 'anna malai mahang supu,' aka' mahea' 
la titoko' pano di bunging ang mentanete di 
hao di le'bo' sirungku' Sirtis. 18 Marondonna boi 
ditibeing bahaang naung di le'bo' aka' kayyang 
liu pepahi unghoro kahpala'ki'. 1? Tahpana allo 
katallunna sika untibeing pole' pangkahka' 
kahpala'na. 2? Aka' sangngaka-sangngakang 
allona tala bintammi tala mata allong diita 
anna tuhtuang masahhu' pepahi kayyang, 
mepakahea'i lolo. Ya' daasammang hannu la 
salama'. 21 Tahpana masaeng dai sika mande yato 
tau, ke'de'mi Paulus yaling di alla'na naoatee, 

"Oa' solasohong, ke la tula'kung dituhu'i naonge 
kuoaitee, 'Daingkea' la umpalao kahpala'ta 
umpellei Kreta,' inang dai la aha kasumanda'ang 
anna daiingkea' la huki. 2? Ampo' indee 
yalingngingkea' di kamasuhsaang, kupahentakoa' 
anna umpamatoto'koa' inahammu: daingkea' 
aha la pa'da, supung inde kahpala'. 23 Aka' 
sambengi napensiitaia' malaeka'na Dehata ang 
kupenombai anna ang mampuangngia', ke'de' 
sule di behingku 2? anna naoaitee, 'O Paulus, 
daummahea' aka' inang la sitammuo Kaisar. 
Anna ingkamna inde tau ang yaho di kahpala' dai 
aha la maaka aka' dio nakalemui Puang Alataala.' 
25 Ingkannakoa' solasohongku, diantoo suhunna 
anna kuoaingkoa'tee: Pamatoto'i inahammu 
aka' kupetahpa' Puang Alataala anna kuinsang 
kuoatee inde ang natula' dai mala tala dahi. 

26 Ampo' moinnakato noa, inde kahpala' la 
titoko' pano di behinna mesa kalantanang." 

27 Kasampulo uhpa'na benginna tontong lolokang 
napalupano napaluihao mai pepahi di hao di 
Le'bo' Adria. Tahpana tangnga bengi nasa'dimmi 
tau ang mengkahang yaling di kahpala' naoate 
marungku'mi kalantanang. 23 Ya' umpatuhummi 
batu naung di le'bo' mane nahentui di hoi' 

mai anna nadahpaii. Ya' dompulo dahpana 
malimbenna. Napalao bumi sampai' mane 
nadahpai sala boi. Ya' sampulo limaranne' supu 

dahpana malimbenna. 2? Ampo' mahea'ang la 
tihambi pano di batu, ya' dipatuhummi pesangke' 
uhpa' naung di bii'na kahpala' anna kipabei 
tomande'i lella'ang umpemitai kamabayaang. 

30 [ngkanna ang mengkahang yaho yato di 
kahpala' sika umpeang ahkalang anna malai 
lumumpa' umpellei kahpala'. Sika umpatuhummi 
lopi naung di le'bo' boheng la le'ba' umpatuhung 
pesangke' tandoi baa'na kahpala'. 3t Ampo' 
ma'kara Paulus pano yato di pongkahana 
tantara sibaha ana' buana naoaintee, "Ponna 

la le'ba'i inde pano ang si mengkahang yaling 

di kahpala', ya' la tallang asangkoa'." 3? Ya' 
nahahta'i siang tantara yato pesangke'na 

lopi anna napabei tomande'i le'ba' mahang. 

33 Tahpana la mabaya unsuong yato tau mai'di 
Paulus mande naoaintee, "Sampulo uhpa'mi 
benginna untahangngingkea' kamanonoanta. 
Daingkea' aha mande, supung makaludara' 
babuataa' ungngempei aka ang la dahi. 34 Ampo' 
kupainsangngikoa' anna mandekoa' andamu 
mate, aka' dai aha la dondong moi poro bulu 
sallamba'mua'." 3? Puhai ma'tula', ungngalang 
roti anna nakuhhu'sumanga'i dai' di Puang 
Alataala di hao di olona yato tau mai'di, mane 
nabika-bikai sika naande. 3? Ya' sika suhakang 
pole' inahanna aka' mandeng. 3” Ingkanna yato 
ang yaho di kahpala' dongngatu' pitumpulo 

unnung dia asamna. 33 Tahpana bohong, sika 
untibeing gandum ang yaho di kahpala' naung 
di le'bo' anna malai mahingang kahpala'. 3? Ya! 
mabayannai sika ungngitang kalantanang 
mahante di behinna. Moinnakatoo dai nainsang 
sanganna, ampo' sika naoatee, "Umbato ke 
malai dipadai' di kalantanang inde kahpala'." 
40 Dihahta'ing yato pesangke'na uhpa' anna 
dipabei tomande'i limmi' yato pesangke'. Puhai, 
dibuhkeing pesangke'na bose anna dipadai'i 
layar di olona anna malai nabuhsu' pepahi 
lupano di kalantanang. 41 Ampo' yato kahpala' 
titumbu baa'na di bunging ang mentanete 
anna bii'na natallangngine' bombang kayyang. 
42 Ya' pemalang yato ingkamna tantara la 
umpatei ingkanna to ditahang andana le'ba'i 
mengkalahsu' molangi. 2 Ampo' sika nalaba'i 
yato pongkahanaii aka' pemala umpasalama' 
Paulus. Umpahentang yato tau mai'di naoatee, 
"Ingkanna ang nainsang molangi, pendolumokoa' 
naung mengkahtibe anna molangikoa' bete' di 
kalantanang. 44 Anna ang dai nainsang molangi 
pakekoa' papang bahtu'raka pangkahka'na 
kahpala' umpolopia' lambang." Ya' kipanoantoo 
anna mala asangngang salama' lambi' bete' di 
kalantanang. 
28 1 Kende'dangkang dai' di kalantanang 
mane kiinsangngi sanganna dianto 

Malta. ? Sangka' marohta' yato to pa'bohto aka' 
natammuiang nasalama'i anna napakamayaang. 
Sika mehompommi umpapuhpu api anna 
natambaiang mamindu aka' napahandu'mi kene' 
anna madi'ngi'. 3 Ya' le'ba'mi Paulus ungngala 
hangkang napatamai di api. Tahpa tisollo' siang 
ile keipo yaling mai yato di alla' hangkang aka' 
maluhsung, anna ungkeki'i teyyena Paulus. 
4Tahpana naita yato to pa'bohto mendehke' 

di teyyena Paulus yato ile, sipa'tula'-tula'mi 
naoatee, "Si papateang setonganna inde tau aka' 
moinnakato anna malang umpasalama' kalaena 
yaling mai di tangnga le'bo', ampo' inang dai 
napabei dehata bahine ang si umbala' kasalaanna 
tau la tuho." ? Ampo' napentahpi'ing tama di api 
Paulus; dai aha maaka nasa'ding. ? Ya' laonang 
sika naempei lolo naoatee la bangka'mitoo 
bahtu' la tilumbang mate, ampo' dae' aha maaka. 
Katampa'anna sika naoante pole', 'Setonganna 
indee umbai dehatae'!' 7 Yato ang kiongei tohho 
sirungku' tampona Publius, tuambahsa' yato 

di hao di ongeang. Marota' liu natahimboang 
lambi" tallung allo tallung bengi napotosuleang. 
8 Donetoo sipatu makorong ambena lumalla' 
anna metai haha. Ya' le'ba'mi Paulus tama di 
tambinna yato to makorong. Nasambayangnging 
anna nasahpai. Ya' bono' siang donetoo. 

3 Tahpana napelele inde kaha-kaha tau, suleing 


28.10-16 651 


ingkanna ang makorong senga' yaling yato 

di bohto, ya' sangka' napabono' tung nei'. 

10 Napakeangka' liuang anna mai'di aka-akamna si 
nabea tomande'ang. Tahpaki' la le'ba', napatoka 
bumingkang samai ang kipahallu. !! Tahpaki' tallu 
bulang di hao di Malta, ya' mengkalao bumang. 
Aha mesa kahpala' ang luilau' mai di Aleksandria 
tohho lolo tuke'ne' di hao yaling di tempona 
kamadingingang aka' pepahi tahuhu. Kahpala' 
yatoo disanga Dioskuri bahtu' dioatee dehata 

To Hendu. Ya' diang kiongei. 12? Lambi'ang sau di 
Sirakusa, ya' tohhomang di lau' tallu benginna. 
13 Mane kipalao boi kahpala'ki' ungngolai behing 
le'bo', ya' lambi'mang sau di Bohto Mahoa' 
Regium. Tahpana marondonna, suleng pepahi 

di hao mai di tandoi kebo'na kahpala', ya' 
dombengirang mane lambi'ang sau di Putioli. 

14 Donetoo sitammuang mai'di ang umpetahpa' 
Puang Yesus. Sika napalau anna tohhokang 

di hao, ya' di haomang sammingku. Mane 
kipatahhi'i pole' pano di Roma. 1° Nainsanna 

to mampetahpa' di hao di Roma naoatee la 
sule, ya' sika sule siang natammuiang di hao di 
Pasa' Apius anna pano di 'Tres Taberne,' ang 
bahtuanna: Tallu Pa'bengiang. Sitammungki', 

ya' ma'kuhhu'sumanga'mi Paulus dai' di Puang 
Alataala aka! masamnang liu. !? Tahpana di 
haomang di Roma, ya' dipabei tubunne' Paulus 

di dasang senga' sibaha mesa tantara ang la 
mandakai. 17 Tahpana tallu bengingki' di hao, 
inde Paulus untambaing ingkanna pongkahana 
to Yahudi. Tihimpunna, ya' ma'karang Paulus 
naoatee, "O ingkannakoa' solasohongku, 
setonganna dai aha umbabea' kakarakeang pano 
di solataa' anna umpa'bali ada' kabiasaanna 
neneta. Ampo' moinnakato noa, disahka siama' 
yaho di Yerusalem anna dibehoa' pano di to 
ma'pahenta Roma. 18 Puhaa' dipahehsa, ya' 
pemalang la nalahpa'a' yato to pampahehsa aka' 
dai aha kasalaangku ang la sihatang dipateiingka'. 
19 Ampo' aka' daliui naaku to Yahudi ang yaho la 
dilahpa'a', ya' kupalaung sitonda kabahaniang 
anna malai yato kaha-kahangku dihohto' pano 
di olona Kaisar: dai dioatee sulea' indee anna la 
unghahpo'2' solata to Yahudi. 2? Dianto suhunna 
anna kutambaimokoa' anna malaingkea' siita 
aka' la kupa'tula'ikoa'. Dinoa dipungoa' aka' 
umpetahpa'a' yato ang masaeng tapemitaia' 
ingkanta to Israel." 21 Ampo' natimba' to Yahudi 
naoatee, "Daang aha untahimbo suha' yaho 
mai di Yudea didiomu. Datoi aha solataa' ang 
sule yaho mai mantula'ingkang kakarakeammu. 
22 Ampo' pemala kihingngi ihsi inahammu, 

aka' kiinsang kioatee inde peada'ang ang 
umpepakuhuing, mai'di tau ang mambahoi." 

23 Ya' sika umbohtung mesa allo ang la naongei 


28.24-28 653 


bou sitammu. Tahpana lambi' tempona, mai'di 
liung tau sule di hao di ongeanna Paulus. Dahi 
mengkalao di mebengngi' lambi' di maloe 
umpakaleso anna umpepainsangnging didiona 
Kapahentaanna Puang Alataala. Anna untula' 
toi ihsinna pepakuhunna Musa sibaha tula'na 
ingkanna nabi aka' umpeang lalang anna malai 
yato to Yahudi mampetahpa' dai' di Puang Yesus. 
24 Ampo' yato tula'na, aha ang mampetahpa' 
anna aha ang dai mampetahpa'. ?? Ampo' aka! 
dai para-para mampetahpa', ya' sika le'ba'ing 
umpellei yato dasang puhanna naoate Paulus, 
"Inang tahpa'ete' yato ang puha natula' lohpo' 
Inaha Masero, umpake Nabi Yesaya pano di 
neneta ingkantaa' to Yahudi, ang naoatee: ?? Laoo 
pano di alla'-alla'na inde tau anna ungngoaintee, 
'La unghingngi loloa' ampo' dai la mentama di 
ahkalammu, anna la ungngita loloa' ampo' dai 
la ungnginsang.' ?” Aka' sika makahha' baa'mi 
anna ma'binga-binga, anna noa toi sika kamba' 
buta. Sika napanoa inde andana paitai sibaha 
matanna, pahingngi sibaha talinganna anna 
andana sika napahangngi. Aka' andana sika 
sumulei di Kalaeku lambi' kupabono'. 28 Dianto 
anna pahalluke'a' la umpengnginsangngi 
ungngoatee: Kasalama'ang yaho mai di Puang 
Alataala puha tunne' dipalambi' pano di tau ang 
tadia to Yahudi anna la natahimbo manahpai." 


28.29-31 654 


29 [Tahpana puha ma'tula' Paulus, ya' le'ba'mi 
yato to Yahudi anna sitelang-telangngi aka' 

dai mala mesa inaha.] 3? Dompahiama tohho 
Paulus yaling yato di dasang ang naseba toboe' 
di hao di Roma, anna si untahimbo mapia 
ingkanna tau ang sule mampellambi'i. 31 Sibaha 
kabahaniang umpepainsangnging Bahtakaranna 
Puang Alataala anna umpepakuhuing 

didiona Dehatanta Puang Yesus, To Dilanti' la 
Mepasalama', anna dai aha tau mangkalapai. 


Roma 


1 Pano di ingkanna solasohongku di lau' 

di Roma. Hao mai di Paulus, sabua'na 
Kristus Yesus. Napilleia' anna nasuo umbaha 
Kaheba Mapia ang sule yaho mai di Puang 
Alataala. ? Inde Kaheba Mapia inang puhang 
nadandi Puang Alataala ungngolai ingkanna 
nabinna dolu, sinnoa ang tiuki' yaling di Suha' 
Masero. 3 Inde Kaheba Mapia untula' didiona 
Ana'na Puang Alataala, dianto Puang Yesus, 

To Dilanti' la Mepasalama', Dehatanta. Situhu' 
mentolinona, Puang Yesus dianto Peana'anna 
Tomaraya Daud. Ampo' situhu' mendehatanna 
setonganna Ana'naete' Puang Alataala, aka' 
masero sinnoa Puang Alataala. Maleso indee 
aka' napatuho sumule Puang Alataala di hoi' 
mai di alla'na to mate umpake kakuasaanna, 
anna dianto indee mampatandaang dioate inang 
Ana'na si'da Puang Alataala. 4 (1:3) ? Ungngolai 
tula'na inde Puang Yesus, nabehe liua' Puang 
Alataala anna napadahia' rasulna, anna malaa' 
umpepainsangnging inde Kaheba Mapia pano di 
tau ang tadia to Yahudi di umba-umba naongei 
di lino, anna kupakuhui mampetahpa' anna 
untuhu'i Puang Yesus, lambi' sanganna Puang 

Yesus dipamatande. ? Dahi, ingkammua' to 
Sahani diting di Bohto Mahoa' Roma, mai'dikoa' 
diting tadia to Yahudi ampo' natambai tumokoa' 
dio Puang Alataala mendahi to pentindo'na 
Puang Yesus, To Dilanti' la Mepasalama'. ” Dianto 
suhunna anna kupapebahai inde suha' mating. 
Aka' nakalemuikoa' Puang Alataala sibaha 
natambaikoa' mendahi to pentindo'na ang 
masero. Kuhannuang Ambeta Puang Alataala 
anna Puang Yesus Kristus la mambeakoa' 

behe anna kamasahkeang. 3 Oa' ingkammu 
solasohongku, uhu-uhuna ma'kuhhu'sumanga'a 
dai' di Puang Alataala Dehatangku yaling di 
sanganna Puang Yesus Kristus aka' dioa'. Aka' 
kuhingngi umba noa kapampetahpa'ammua' 
kainsangang di umba-umba naonge di lino. 

3 Mengkahangnga' sibaha sangkalebu inahangku 
ungkahang pengkahangang ang nabeaä' 

Puang Alataala, dianto umpepainsangnging 
Kaheba Mapia didiona Ana'na. Nainsang Puang 
Alataala ihsi inahangku, dianto umba kupanoa 
kusambayangngi lolokoa'. 1? Kusambayangngi 
lolokoa', solasohongku, anna kupalau liu dai' 

di Puang Alataala ke la malai nabuhkeiingka' 
lalang umba ke malaa' mating kupellambi'ikoa'. 
11 Aka' pemala liua' kupellambi'ikoa', umba ke 
malakoa' kubea behe di hao mai di Inaha Masero 
ang la umpamatohoa' kapampetahpa'ammu. 

12 pahtuyungku anna mala toi kodi' matoho 
kapampetahpa'angku, lambi' la malaingkea' 
sipakatoto'-toto' yaling di kapampetahpa'ang. 

13 a' solasohong, pemalaa' anna malaia' 
ungnginsang umba noa pemmai'dima' 
mopahtuyu la mating kupellambi'ikoa', ampo' 
aha lolo pekalakahta. Pahtuyungku anna 
pemalaa' mating umba ke malai aha boana 
pengkahangku diting di bohtomua', sinnoa aha 
boa pengkahangku di alla'na tau ang tadia to 
Yahudi di hao di bohto senga'. 14 Aka' kusa'ding 
keindangnga' pano di ingkanna tau, anna supung 
lalang ang la mala kuola umbaya' inde indangku 
dianto umpepainsangnging Kaheba Mapia pano 
di ingkanna tau, dai aha kupasisenga'-senga' to 
haoraka mai di bohto mahoa', bahtu' to haoraka 
mai di bohto saohko': dai kupihki' pahsikolaraka, 
tadiaraka. 13 Dianto suhunna anna pemala liua' 
umpepainsangnging inde Kaheba Mapia mating 
di dioa' ang tohho diting di Bohto Mahoa' Roma. 
16 Da' masili umpepainsangnging Kaheba Mapia. 
Aka' menna ang umpetahpa' inde Kaheba Mapia 
la napasalama' kakuasaanna Puang Alataala 

di hao mai di dosa. Dolu inde Kaheba Mapia 
dipepainsangnging pano di to Yahudi, ampo' 
dinoa dipepainsang tuming nei' pano di tau ang 
tadia to Yahudi. 1” Yaling inde di Kaheba Mapia 
taitaa' umba noa lalang lambi' naangka'ingkea' 


1.18-22 658 


Puang Alataala maroho di olona. Lalang indee 
supung ungngolai kapampetahpa'ang pano 

di Puang Yesus, dai aha lalang senga'. Sinnoa 
ang tiuki' yaling di Suha' Masero dolu, naoate, 
"Tau ang naangka' maroho Puang Alataala, 
dianto tau ang la ullambi' katuhoang lambi' 
sapano-panona aka' kapampetahpa'anna." 

18 Napalanda' kakeaha'anna Puang Alataala 
yaho mai di suruka pano di ingkanna dosanna 
anna kakarakeanna hupatau ang umpa'bali 
katahpa'ang ungngolai pembabe karakenaii. 

19 Aka' maleso pano di ingkanna hupatau naoatee 
aha Puang Alataala, aka' Kalaena Puang Alataala 
ang mampakalesoing. 2? Aka' moinnakato 
daingkea' mala ungngita Kalaena Puang Alataala, 
ampo' mengkalaoke' uhuna amna dipapiai inde 
lino anna nainsammi hupatau naoate inang aha 
Puang Alataala. Aka' di hao mai di ingkanna ang 
napapia, taitaa' umba noa kadehataanna anna 
taita toe' kakuasaanna ang dai aha kapuhaanmna. 
Dahi dai aha tau ang la mala mangngoatee, "Da' 
ko ungnginsang Puang Alataala." ?! Sika nainsang 
siang naoate aha Puang Alataala, ampo' dai sika 
napakeangka' anna dai napa'kuhhu'sumanga '. 
Pihki'naii tuhtuang sikahaoang Puang Alataala, 
nasuhung mendahi malillimmi inahannaii, 
lambi' dang sika ungnginsang pepakuhu ang 
tahpa'. 22 Sika unsanga kalaena manahang, 

ampo' setonganna to maho! 23 Dai sika naaku 
umpenombai Puang Alataala ang tontong lolo 
aha. Supung sika umpenombai tau-tau pampapia 
kalaena ang napasinnoa hupatau, dansi, ile 
bahtu' olo'-olo' senga'ke' ang dai la aha lolo. 

24 Dahi, aka' dai sika naaku umpenombai Puang 
Alataala, nasuhung napabei tomande' untuhu'i 
pampemala kalaenaii umbabe kakarakeang, 
lambi' sika membabe tasampa' pano di solana. 
2> Dai sika naaku umpehingngii pepakuhu ang 
tahpa', supung umpehingngii kalosengang. 
Datoe' sika naaku umpenombai To Metampa, 
supung pampapianna Puang Alataala ang 

sika napenombai anna napehingngii. Ampo' 
setonganna To Metampaete' ang sihatang 
dipenombai lambi' sapano-panona. Aming! 

26 Dahi, aka' dai sika naaku umpenombai Puang 
Alataala, nasuhung napabei tomande' untuhu'i 
pampemalannaii ang tasampa'. Moi bahine dang 
membabe situhu' ang sihatang nababe bahine, 
ampo' inde mai bahine siala sambahinena! 

27 Noa tunne' muane: dang sika siala bahine, 
ampo' umpemala supu sammuanena! Muane 
umbabe ang tadia babe sibaha solana muane, 
lambi' katampa'anna sika untahimbo tahungkung 
ang sihatang, bala'na pembabe karakenaii. 2 Aka' 
dai sika naaku ungngakui Puang Alataala yaling 
di pihki'naii, dianto anna napabei tomande'mi 

Puang Alataala pihki'naii mendahi karake, lambi' 
sika umbabe ang dai sihatang nababe. 22 Punno 
yaling di inahannaii dosa anna pihki' karake, 
sinnoanna: kaso'bängang, mengkero karake, 
ma'sihiate, pemala papateang, pa'siba'diang, 
ma'bulitu', umpa'pihki' karakeing solana, 
ma'kara-kara bu'bu', ungkahiri' Puang Alataala, 
dai meada', malängkä' inaha, anna pemala supu 
dipa'käyyängngi. Umpeäng lolo lalang anna malai 
tuhtuang kehängngäng yato kakarakeang ang 
nababe. Sika umpa'bali to baha'naii, 30 (1:29) 
31 ai keaka', dai umpasulepano pa'dandinna, 
dai aha pa'kalemunna anna dai undului solana. 
32 Sika ungnginsang pahentana Puang Alataala 
ang naoate menna ang mampanoa yatoo 
sihatang ditahungkung mate. Ampo' moinnakato 
noa, tontong lolo siang sika napanoa, anna ang 
handang naposala aka' sika napokahsi liu ke ahai 
solana ang mampanoa toe". 

1 Oa' solasohongku, tainsammi taoate tahpa' 

liu yato kabohtuanna Puang Alataala ponna 
ke untahungkungngi tau ang membabe karake. 
Ampo' dai kita' sihatang ke unsallaingke solata, 
aka' ponna unsallaingke tau senga', sinnoa 
siante' unsallaingke kalaeta, aka' yato pembabeta 
sinnoa siante' pembabena tau senga'. Dahi dai 
aha lalang ang la taola umbahoi kasalaanta. 
2(2:1) 3 Ponna ke membabe toingkea' kita' 

sinnoa yato pembabena solata ang tasalla, 

ya' dai mala tapihki'a' taoate daingkea' la 
natahungkung Puang Alataala. ĉ Daa tapihki'i 
taoatee daingkea' pahallu kamarota'anna 
Puang Alataala pano di kita' anna kamapiaanna 
sibaha kasa'bara'anna ang dai aha mantondong. 
Darakaa' dio ungnginsang ungngoatee nasuhung 
marota' anna sa'bara' Puang Alataala pano di 
kita' aka' anna malai tau mengkatoba' di hao 
mai di dosa? ? Dahi, daummakahha' baa'a', 
solasohong. Daumpatontong loloia' pembabemu 
ang dolu. Aka' ponna ke umpatontong loloi yato 
pembabemu, la matingngi liu taihungkummu di 
allo kakeaha'anna Puang Alataala. Aka' di allo 
yatoo, la mepahehsa Puang Alataala sitonda 
kamarohoanna anna la untahungkung ingkanna 
tau ang membabe karake. ? Ingkanna tau la 
nabala' Puang Alataala situhu' pembabena. ” Aha 
tau ang tontong membabe mapia, aka' pemala 
untahimbo kamatandeang, kakeangka'ang anna 
katuhoang ang dai aha kapuhaanna di hao mai 
di Puang Alataala. Pano di tau ang noa yatoo, la 
nabea Puang Alataala katuhoang lambi' sapano- 
panona. 3 Ampo' aha toe' tau ang umpihki' 
supu kalaena. Dai naaku untuhu'i pa'elo'na 
Puang Alataala, supung untuhu'i pampemala 
karakena. Dianto yato tau ang la handang dolu 
nahoa kakeaha'anna Puang Alataala sibaha 

tahungkunna. ? Ingkanna tau ang membabe 
karake la madahha anna masuhsa, dipadolu pano 
di to Yahudi, mane pano toine' di tau ang tadia 
to Yahudi. 1? Ampo' tau ang membabe mapia la 
untahimbo nei' kamatandeang, kakeangka'ang 
anna kamasahkeang, dipadolu pano di to Yahudi, 
mane pano toine' di tau ang tadia to Yahudi. 

11 Aka' Puang Alataala dai unse'la-se'laangngi 
hupatau. P Tau ang dai ungnginsang Atohanna 
Musa anna madosa, tontongke' kekasalaang anna 
sihatang la ditahungkung. Tau ang noa yatoo 
natahungkung Puang Alataala aka' dosanna, 
tadia aka' untehkai Atohanna. Noa tunne' tau 
ang ungnginsang Atohanna Musa ampo' madosa, 
la natahungkung toe' Puang Alataala. Nasuhung 
ditahungkung inde mai tau ang noa, dianto aka' 
untehkai yato Atohanna. 13 Aka' tadiaete' tau ang 
ungnginsang kale Atohang ang naangka' maroho 
Puang Alataala. Ampo' ang untuhu'iete' Atohang, 
dianto ang naangka' maroho. 14 Tau ang tadia 

to Yahudi dai ungnginsang yato Atohang ang 
napepainsangnging Musa. Ampo' moinnakato 
noa, si aha tempona sika membabe mapia 
sinnoa yato ang tiuki' yaling di Atohanna Musa. 
Dahi moinnakato anna dai sika ungnginsang 
yato Atohang ang tiuki', ampo' inahannaii 
mendahi sinnoa yato Atohang. 1? Ungngolai yato 
pembabenaii maleso tainsang taoate inang aha 

pahenta di hao mai di Atohanna Musa yaling 

di inahannaii. Aka' pihki'naii mampakaleso 
dioatee aha atohang yaling di inahannaii, aka' 
sika naoate yaling di inahannaii, "Pembabe 
indee mapia," bahtu' naoatee, "Pembabe 
indoo tahuhu." 16 Noanto inde ang la dahi di 
Allo Pampahehsaang. Situhu' ihsinna Kaheba 
Mapia ang kupepainsangnging, donetoo Puang 
Alataala ungngolai Puang Yesus Kristus la 
umpahehsa ihsi inahanna anna pihki'na ingkanna 
tau. 1? Oa' solasohongku, ahakoa' ne yaling di 
alla'-alla mu ang unsangakoa' kalaemu to Yahudi 
ang umpentokei si'da-si'da Atohanna Musa, 
lambi' ungngangka'-angka'koa' kalaemu aka' 
umpihki' ungngoate aha kasikenteammu Puang 
Alataala. 18 Ungnginsang toukoa'ne' pa'elo'na 
Dehata, anna ungnginsang umpasisenga' ang 
mapia anna ang tahuhu aka' untahimbokoa' 
pepakuhu di hao mai di Atohanna Musa. 

19 Umpihki'a' ungngoatee kami'mito ang mala 
untehte tau ang buta di mendehatanna, anna 
unsanga toukoa' kalaemu ballo pano di tau ang 
yalingke' di kamalillingang ang dake' ungnginsang 
pepakuhu ang tahpa'. Aka' untokeikoa' 
pepakuhu ang handang poko' ang tiuki' yaling 
di Atohanna Musa. 20 (2:19) 21 Si umpakuhu tau 
senga'. Ampo' bilang daia' dio umpoinaha! Si 
umpakuhukoa' tau senga' ungngoatee, "Dai tau 

mala maboko." Ampo' dio siangnga' dio maboko! 
22 Jmpaturukoa' tau senga' ungngoatee, "Dai 
tau mala ungnginda'-inda' pa'bannetauang." 
Ampo' dio siangnga' dio ungnginda'-inda' 
pa'bannetauang! Ungngoa toe'a'tee, "Dai tau 
mala umpenombai dehata lino." Ampo' dio 
siangnga' dio umbokoi aka-aka yaling mai 

di ongeang penombaanna! 23 Ungngangka'- 
angka'koa' kalaemu aka' untokeimokoa' yato 
Atohang ang napepainsangnging Nabi Musa 
dolu. Ampo' setonganna ungkarahko ikoa' 
sanganna Puang Alataala aka' dasiang untuhu'i 
yato atohanna! 2? Aha tiuki' yaling di Suha' 
Masero naoatee, "Aka' pengkero karakemua', to 
Yahudi, lambi' tau ang tadia to Yahudi untula' 
tahuhu sanganna Puang Alataala." 22 Kita' to 
Yahudi si taoatee kekuna yato ada'ta didiona tille 
situhu' Atohanna Musa. Ya' ahana inang kekuna 
si'da yatoo, ahsala' untuhu'ikoa' Atohanna 
Musa. Ampo' ponna ke untehkaikoa' Atohanna 
Musa, ya' daete' aha kunamna yato kapotilleang. 
26 Ponna mesa tau ang tadia to Yahudi dai 
motille situhu' ada'na to Yahudi, ampo' maroho 
pembabena situhu' Atohanna Musa, ya' inang 
la natahimbo toete' Puang Alataala sinnoa 
siang yato tau ang motille. 2? Ponna ke noai, 

ya' yato pembabena tau ang tadia to Yahudi 

la umpalanda' kasalaammua' to Yahudikoa'. 

Aka' untokeikoa' dio Atohanna Musa ang tiuki', 
anna motillekoa' situhu' Atohanna Musa, 
ampo' si untehkaia' pahentana. Anna yatone' 
tau ang tadia to Yahudi, daine' sika motille, 
ampo' untuhu'ine' Atohanna Musa. 2? To Yahudi 
motille situhu' Atohanna Musa, ampo' yato 
kapotilleanna supung nababe aka' kabiasaanna 
kale pano di kalaena. Ampo' setonganna tadiaete' 
indee nasuhung sika naangka' Puang Alataala 
naoate petauanna. 2? Ampo' ang dioainte to 
Yahudi ang setonganna, bahtu' petauanna 
Puang Alataala, dianto tau ang untuhu'i Puang 
Alataala mengkalao yaling di inahanna, anna 
yato kapotilleang napayaling toe' di inahanna. 
Bahtuanna indee dianto pengkahanganna 
Inahanna Puang Alataala yaling di inahannaii 
nasuhung sika naangka' Puang Alataala naoate 
petauanna, dai aka' sika untuhu'i atohang ang 
tiuki'. Tau ang noa yatoo tadia hupatau mampudi 
ampo' Puang Alataalaetee'. 

1 Tadia aka' ada' kapotilleanna Yahudi lambi' 

to Yahudi naangka' Puang Alataala naoatee 
petauanna. Ampo' daa tapihki'i taoatee dai 
aha kala'bianna to Yahudi andana tau senga' 
anna dai kekuna yato ada' kapotilleanna. ? Inang 
aha kala'bianna, anna inang aha kunamna! 
Ang uhuna, dianto aka' Puang Alataala umbea 
bahtakaranna pano di to Yahudi dolu. 3 Aha 

sangngaka-sangngaka to Yahudi ang dai 
umpatontong kapampetahpa'anna dai' di Puang 
Alataala. Ampo' moinnakato noa, tontongke' 
Puang Alataala umpatontong pa'dandianna 
pano diii. “Moinnakato anna loseng asangngi 
ingkanna hupatau, ampo' tula'na Puang Alataala 
tahpa' lolo nei'. Aka' aha tiuki' yaling di suha'na 
Tomaraya Daud naoatee, "O Puang, ahana 
inang tahpa' pa'karammu. Sihatangngete' 
umpasalaa' aka' tahpa' pambohtummu." 

3 Dahi, kamarohoanna Puang Alataala tuhtuang 
tandaang aka' pembabena hupatau ang dai 
maroho. Ampo' dai mala tapihki' taoatee: "Ponna 
ke noai, ya' dai maroho Puang Alataala ke keaha'i 
pano di kita' aka' pembabeta ang dai maroho." 
Inang aha tau ang mampihki' noa yatoo, £ ampo' 
dai tahpa' inde pihki'na. Aka' ponna ke dai 
maroho Puang Alataala, ya' dai la sihatang 
umpahehsa ingkanna tau di Allo Pampahehsaang. 
7 Ampo' umbai aha tau ang mampihki' naoatee, 
"Dai sihatang la nasallaingkea' Puang Alataala 
aka' yato dosanta, aka' nasuhung tuhtuang 
tandaang kamarohoanna lambi' dipudi, dianto 
aka' pembabe karaketa." 8 Ponna ke noai, ya' 
mala setonganna taoatee, "Dotanne' membabe 
karake tau anna malai kende' kamapiaang." 
Anna setongamna aha tau ang mantanda'a', 
naoate halia' ma'kara noa indee. Tau ang noa 


3.9-20 667 


yatoo sihatang natahungkung Puang Alataala. 

3 Dahi noa indee: kita' to Yahudi daete' mala 
taoatee mapia puhaingke andana tau senga'. 
Aka' sinnoa ang kutula' di langngena' kuoatee: 
ingkanna tau kekasalaang anna madosa, noa 

to Yahudi, noa tau senga'. 10 Sinnoa ang tiuki' 
yaling di Suha' Masero naoatee: "Dai aha tau 
ang maroho, moi poro la mesa. !! Dai aha ang 
bahahsi inahanna di olona Puang Alataala. Dai 
aha ang umpeang Puang Alataala, 12 Ingkanna 
tau ungkebo'i Puang Alataala, dang kekuna 
katuhoannaii. Dai aha ang mengkero mapia, moi 
poro la mesa." 13 "Pa'karanna punno pa'bulitu' 
ang la mebaha pano di kamateang, Punno yaling 
di suana kara kalosengang." "Karanna supung 
pemala untilakai solana sinnoa pekeki'na ile 
keipo." 14 "Karanna punno petändo tahuhu pano 
di tau senga'." 3 "Sadia lolo ma'siba'di, pemala 
umpatei solana. 1? Diamo naongei si umbabe 
lolo kakarakeang anna umpaaha kamadahhaang. 
17 Dai sika naaku umpeang lalang kasikapiaiang." 
18 "Dasi'da-si'dai sika nainsang mahea' dai' di 
Puang Alataala." 1 Dahi dinoa tainsang si'da-si'da 
taoatee, ingkanna ang tiuki' yaling di Atohanna 
Musa dianto didiona to Yahudi ang untahimbo 
yato Atohang. Dahi, dai aha tau ang la mala 
unsanga kalaena to maroho, aka' kekasalaang 
asang di olona Puang Alataala. 2? Dai aha tau 

ang naangka' maroho Puang Alataala aka' 
untuhu'i Atohanna Musa. Setonganna ungngolai 
ingkanna Atohanna Musa ang tiuki' lambi' 
tainsang si'da-si'dai taoatee puhaingke umbabe 
dosa. ?t Ampo' dinoa napaitaiingkea' lalang 
Puang Alataala anna malai tau maroho di olona. 
Tadia aka' untuhu'i tau Atohanna Musa anna 
malai tau maroho, ampo' inang puhang tiuki' 
yaling di suha'na Musa anna yaling di suha'na 
senabiang dolu ang napanoa Puang Alataala 
umpamaroho hupatau: ?? Napamarohoingkea' 
Puang Alataala ke mampetahpa'ingke pano 

di Puang Yesus Kristus. Napanoa indee pano 

di ingkanna tau ang mampetahpa', dai aha 
nasehalii. 23 Aka' madosa asangngingkea', 
anna daiingkea' umbabe kamarohoang ang 
situhu' pahtuyunna Puang Alataala pano di 
kita'. 24 Ampo' aka' mana' pa'kalemunna Puang 
Alataala lambi' nalahpa'ingkea' di hao mai 

di tahungkunna dosanta, naangka'ingkea' 
maroho aka' puhaingkea' nasulangngi Kristus 
Yesus. 22 Situhu' pahtuyunna Puang Alataala, 
nasuhung umpebeaing Puang Yesus dipatei 
anna titollo hahana anna malai untangkung 
dosanna hupatau, lambi' la diampungngi 
dosanta ke mampetahpa'ingke pano. Naonge 
dake' aha ungngolai kamateang Puang Yesus, 
sa'bara'ke' Puang Alataala didiona dosanna 

hupatau lambi' dake' sika natahungkung. 
Napanoa inde Puang Alataala anna malai 
tandaang dai manse'la-se'laang. ?? Dianto 
lalanna anna umpalanda'i kamarohoanna Puang 
Alataala ungngolai kamateanna Puang Yesus 
naonge unsulangngi hupatau. Dahi dinoa, 
tandaammi kamarohoanna Puang Alataala, 
anna ungngangka' maroho ingkanna tau ang 
mampetahpa' pano di Puang Yesus. ?” Dahi, dang 
aha lalang la ungngangka'-angka'ingkea' kalaeta. 
Aka' daingkea' natahimbo Puang Alataala aka' 
pembabe mapianta, ampo' natahimboingkea' 
aka' kapampetahpa'anta pano di Puang Yesus. 
28 Aka' ang handang pahallu yaling inde di 
suha'ku, dianto: marohoingkea' di olona Puang 
Alataala aka' kapampetahpa'anta, tadia aka' 
pembabe mapianta untuhu'i Atohanna Musa. 
23 Aka' tadia to Yahudi supu ang nakalemui Puang 
Alataala. Ampo' ingkanna tau nakalemui asang, 
moi tau ang tadia to Yahudi. 3? Aka' mesa supu 
Puang Alataala, anna Dianto ang umpamaroho 
to Yahudi supung aka' kapampetahpa'annaii, 
anna umpamaroho toe' tau ang tadia to Yahudi, 
supung aka' kapampetahpa'annaii toe'. 3! Dahi, 
ponna noa, ya' daingkea' mala ma'pihki' taoatee 
dai kekuna Atohanna Musa. Daa! Aka' ungngolai 
kapampetahpa'anta, setonganna tapembabeing 
yato ang tiuki' yaling di Atohanna Musa. 

1 Dahi dinoa taala pohapangangngi Abraham, 
4 peneneanna to Yahudi. Umba noa anna malai 
naangka' maroho Puang Alataala? ? Ponna ke 
diai nasuhung Abraham anna naangka' marohoi 
Puang Alataala aka' pembabe mapianna, ya' 
malato ungngangka'-angka' kalaena. Ampo' dai 
aha suhunna Abraham la ungngangka'-angka' 
kalaena di olona Puang Alataala, aka' tadia 
pembabe mapianna nasuhung naangka' marohoi. 
3 Aka' aha tiuki' yaling di Suha' Masero didiona 
Abraham naoatee, "Abraham umpetahpa'mi 
pa'dandianna Puang Alataala, anna aka' 
kapampetahpa'anna lambi' naangka' marohong 
Puang Alataala." #Hapang ke ahai mesa to 
posaho ang untahimbo sahona, ya' yato sahona 
daete' dibea kale ampo' inang anu kalaenaetee'. 
> Ampo' kasikenteanta Puang Alataala dai 
sinnoa yato to posaho. Tadia aka' pembabeta 
nasuhung natahimboingkea' Puang Alataala, 
ampo' aka' kapampetahpa'anta. Moinnakato 
anna kekasalaangngingkea', tontong naangka' 
marohoingkea' di olona. ê Pepakuhu indee sinnoa 
siang karanna Tomaraya Daud dolu. Aka' naoate 
Daud, tau ang naangka' maroho Puang Alataala, 
tadia aka' pembabenaii, dianto ang ullambi' 
kamasannangang. ” Ma'kara Daud naoatee, 
"Masannanne' tau ang diampungngi kasalaanna, 
ang dipa'dai dosanna. 3 Masannang hupatau ang 

kasalaanna dai napadiinahanna Puang Alataala." 
3 [Inde kamasannangang ang natula' Tomaraya 
Daud dai pano supu di to Yahudi ang motille 
ampo' pano toi di tau ang dai motille. Aka' 
sinnoa ang hali kutula' langngena', Abraham 
naangka' maroho Puang Alataala supung aka' 
kapampetahpa'anna. 1? Pihhang anna diangka' 
marohoi Abraham? Puhannaraka motille, 

bahtu' naonge dakake' motille? Ponna tabata 
tohodolunna, ya' maleso diita: Abraham diangka' 
maroho di olona Puang Alataala naonge dake' 
motille. 1t Puharang naangka' maroho Puang 
Alataala mane motillei, anna yato tillena mendahi 
tanda dioatee maroho di olona Puang Alataala. 
Dahi maleso taita taoate Abraham naangka' 
maroho Puang Alataala aka' kapampetahpa'anna 
naonge dake' motille. Dianto anna sihatangngi 
Abraham tapoambe. Tau ang tadia to Yahudi ang 
umpetahpa' Puang Yesus umpoambe Abraham, 
aka' moinnakato anna dai motille situhu' 
Atohanna Musa, ampo' sika naangka' maroho 
toe' Puang Alataala aka' kapampetahpa'anna 
sinnoa siang Abraham. 1? Noa tunne' to Yahudi 
umpoambe toe' Abraham, aka' mendahi 
pohapangang pano di ingkanna to Yahudi ang 
motille anna umpetahpa' Puang Alataala, sinnoa 
siang Abraham naonge dake' motille. 13 Dolu 
Puang Alataala ma'dandi pano di Abraham lambi' 

naung di peana'anna la nabea inde lino mendahi 
ampuanna. Pahtuyunna Puang Alataala dianto 
anna malai sika untahimbo yato pa'dandiang 
aka' kapampetahpa'anna, tadia aka' untuhu'i 
yato Atohanna Musa. Anna ungngolai inde 
kapampetahpa'anna lambi' la naangka' maroho 
Puang Alataala. 14 Aka' hapanganna ponna 

tau ang untuhu'i supu Atohanna Musa mala 
untahimbo yato pa'dandianna Puang Alataala, 
ya' daete' disanga kekuna kapampetahpa'anta 
dai' di Puang Alataala, anna datoine' kekuna 
yato pa'dandianna. 1° Ang tatahimbo di hao mai 
di Atohanna Musa dianto kakeaha'anna Puang 
Alataala, aka' tatehkai yato Atohanna. Ponna 

ke dai aha yato Atohanna, ya' daturingkete' la 
kekasalaang aka' dai aha atohang ang tatehkai. 
16 Dahi, naangka'ingkea' maroho di olona Puang 
Alataala supung aka' kapampetahpa'anta, anna 
malai tatahimbo yato ang puha nadandi la mebea 
kale, lambi' ingkanna peana'anna Abraham la 
untahimbo yato ang nadandi Puang Alataala. 
Yato pa'dandinna dai pano supu di to Yahudi ang 
ungnginsang Atohanna Musa, ampo' moi pano di 
menna ang mampetahpa' dai' di Puang Alataala 
sinnoa Abraham. Aka' Abraham dianto ambetaa' 
ingkannaingke to mampetahpa'. 1? Puha ma'tula' 
Puang Alataala pano di Abraham naoatee, "La 
kupadahio ambena mai'di tau di umba-umba 

naongei di lino." Di olona Puang Alataala, 
Abraham mendahi ambetaa' ingkannaingke 

to mampetahpa' aka' Abraham umpetahpa' 
Puang Alataala ang umpatuho to mate anna ang 
umpadahi aka ang dake' aha dahi, natula' supu 
anna dahi bumi. 13 Abraham mampetahpa' anna 
hannu dai' di Puang Alataala, lambi' mendahi 
ambena mai'di tau di umba-umba naongei di 
lino. Aka' naonge dake' aha ana'na Abraham, 
ma'dandi Puang Alataala pano, naoaintee, 
"Peana'ammu la sinnoa bintang yaho di langi' 
mai'dinna." 1? Ampo' donetoo sai'di'dang anna 
sangngatu'mi pahiamanna Abraham: malamma 
lilung kalaena napobua' kamatuaanna. Dia 
tuke' Sara bahinena tamanang. Dahi, yaling di 
inahanna Abraham naoatee dang aha lalang la 
aha ana'na. Ampo' moinnakato noa, tontong 
lolo matoto' kapampetahpa'anna. 2? Tontong 
lolo kapampetahpa'anna Abraham anna dai 
aha bata-bata inahanna yato di pa'dandianna 
Puang Alataala, lambi' tuhtuang matoho 
kapampetahpa'anna anna umpudi Puang 
Alataala, ?! aka' mampetahpa' naoate ma'kuasa 
Puang Alataala umpasundung pa'dandianna. 

22 Dianto suhunna anna naangka' marohong di 
olona Puang Alataala. 23 Inde kara: "naangka' 
maroho," tadia pano di Abraham supu, 2? ampo' 
pano di kita' toua' kita'. Ya' natahimbo toingkea' 


4.25-5:5 674 


kita' Puang Alataala sibaha naangka'ingkea' 
maroho di olona ang mampetahpa' dai' di Puang 
Alataala, To umpatuho sumule Dehatanta Puang 
Yesus. ?? Puang Yesusmitoo ang umbeho Kalaena 
dipatei unsulangngi dosanta. Anna napatuhoi 
sumule Puang Alataala anna malaingkea' maroho 
di olona. 

1 Dinoa marohomingkea' di olona Puang 

Alataala aka' kapampetahpa'anta. Dahi 
mengkalao dinoa mapiang kasikenteantaa' 
Puang Alataala aka' Dehatanta Puang Yesus 
Kristus. ? Ungngolai Puang Yesus Kristus 
lambi' malaingkea' umpesa'dingngi mana' 
pa'kalemunna Puang Alataala ang tatahimbong 
dinoa aka' mampetahpa'ingkea'. Anna 
kahsiingkea' aka' hannu loloingke taoate la 
untahimboingkea' taha yaling di kamatandeanna 
Puang Alataala. 3 Anna tadia inde supu, ampo' 
kahsi toingkea' yaling di kamadahhaang ang 
manghoaingkea'. Aka' tainsang taoatee inde 
kamadahhaang mala ungkeboaing kamatoto'ang 
yaling di kapampetahpa'ang, “anna inde 
kamatoto'ang yaling di kapampetahpa'ang mala 
ungkeboaing katahangang yaling di pesanda', 
anna inde katahangang yaling di pesanda' 
mala ungkeboaing kapahannuang dai' di Puang 
Alataala. 2 Anna ponna ke hannuingke dai' di 
Puang Alataala, ya' daingkea' la bundu. Tainsang 

indee aka' tasa'ding umba noa pa'kalemunna 
Puang Alataala yaling di inahanta ungngolai 
Inaha Masero ang nabeaingkea'. ? Di tempona 
ang puha napama'tantu Puang Alataala, naonge 
daingkea' kekaya napobua' dosa, donetoo Kristus 
mate aka' kita', moinnakato anna daingkea' 
untuhu'i Puang Alataala. 7 Yaling di pembabena 
hupatau, dai biasa talambi' mesa tau ang 

naaku mate aka' solana ang maroho. (Umbai 

la aha siane' simesa tau ang naaku mate aka' 
solana ang mapia inaha liu.) 3 Ampo' daine' noa 
pa'kalemunna Puang Alataala, aka' napalanda'ne' 
pa'kalemunna pano di kita' noa indee: naonge 
madosakingkea', ya' umbeho Kristus dipatei aka' 
kita'. ? Dahi mendahimingkea' maroho di olona 
Puang Alataala aka' puhamingkea' nasulangngi 
Puang Yesus ungngolai kamateanna. Dianto 
anna mengkalao dinoa tainsammi taoate la 
dipabeba'ingkea' di hao mai di kakeaha'anna 
Puang Alataala ungngolai Puang Yesus ke 
lambi'mi yato Allo Pampahehsaang. 1? Donetoo, 
naonge tontongkingkea' umpa'bali Puang 
Alataala, unsuo Änä'na tama di lino anna dipateii 
aka' kita', lambi' malaingkea' sikapiai Puang 
Alataala. Dahi, mengkalao dinoa sikapiaimingkea 
Puang Alataala, anna tuho lolomingkea' yaling 
di Puang Yesus. Dianto anna malesong dioate 

la dipabeba'ingkea' di hao mai di kakeaha'anna 

Puang Alataala ke lambi'mi Allo Pampahehsaang. 
11 Anna tuhtuang kehangngang kakahsiang yaling 
di inahanta aka' sikapiaimingkea' Puang Alataala 
ungngolai Dehatanta Puang Yesus Kristus. 

Aka' ungngolai Puang Yesus Kristus mendahi 
mahasang kasikenteanta Puang Alataala. 12 Dosa 
mentama inde di lino napobua' mesa tau ang 
untehkai atohanna Puang Alataala, dianto Adam. 
Anna aka' yato dosanna, lambi' aha kamateang 
yaling inde di lino. Mengkalao yato di mesa tau, 
inde dosa tisembu' pano di ingkanna hupatau 
lambi' la mate asammingkea'. 13 Dolu, naonge 
dake' aha yato atohang ang napepainsangnging 
Musa, inang madosa asammi ingkanna tau. 
Ampo' yato dosa dolu dake' nahekeng Puang 
Alataala aka' dake' aha atohang. 14 Ampo' 
moinnakato noa, mengkalao di tempona Adam 
lambi' pano di Nabi Musa, ingkanna hupatau 
ungngolai asammi kamateang. Moinnakato 
anna dai sika untehkai mesa atohanna Puang 
Alataala sinnoa yato atohang ang natehkai 
Adam, ampo' tontongke' mate sinnoa Adam. 
Adam mala dipasiita mesa tau ang donetoo 
mane la sule, dianto Puang Yesus. 19 Ampo' 
sisenga'ang pengkahanna Puang Yesus anna 
pengkahanna Adam, aka' pebeana Puang 
Alataala pano di kita' londo puha nei' andana 
yato dosanna Adam. Aka' yato dosanna mesa 

tau, lambi' pahallu mate hupatau. Ampo' kayyang 
puha nei' kamapiaanna Puang Alataala ang 
nabea tomande' pano di hupatau ungngolai 
Puang Yesus Kristus. 1? Pebeana Puang Alataala 
pano di kita' senga' andana yato dosanna 
Adam. Aka' puhanna yato mesa tau untehkai 
atohanna Puang Alataala, lambi' ingkanna 

tau kekasalaang di olona Puang Alataala anna 
pahallu ditahungkung. Ampo' ungngolai yato 
pebeana Puang Alataala pano di kita', umpa'dai 
dosanta anna naangka'ingkea' maroho di olona. 
17 Ungngolai pantehkainna yato mesa tau, 
lambi' ingkannaingkea' hupatau peana'anna 
nakuasai kamateang. Ampo' yato mesa tau 
senga', dianto Puang Yesus Kristus, inang 

londo puha nei' pembabena! Menna-menna 
mampetahpa' pano la ullambi' kakuasaang anna 
katuhoang lambi' sapano-panona. Talambi' 
yatoo sihapang pebea kale yaho mai di Puang 
Alataala, tandana kayyang pa'kalemunna pano 
di kita'. Anna naangka'ingkea' maroho di olona 
aka' kasikenteanta Puang Yesus Kristus. 18 Dahi, 
aka' kasalaanna Adam, ingkanna hupatau 
kekasalaang anna sihatang ditahungkung. Noa 
tunne' aka' pembabe marohona Puang Yesus, 
lambi' mala ingkanna tau mendahi maroho di 
olona Puang Alataala anna untahimbo katuhoang 
lambi' sapano-panona. 1? Nasuhummi ingkanna 

hupatau mendahi to madosa, aka' Adam dai 
untuhu'i Puang Alataala. Noa toi nasuhung 
mala maroho ingkanna tau di olona Puang 
Alataala, aka' Puang Yesus untuhu'ine' Puang 
Alataala, dianto umbeho Kalaena dipatei. 2° Yato 
atohang ang napepainsangnging Nabi Musa 
dianto atohanna Puang Alataala. Pahtuyunna 
umbea yato atohang pano di hupatau anna 
malai maleso kasalaanna hupatau, aka' mai'di 
liu atohang ang natehkai. Ampo' moinnakato 
anna mai'di liui dosanna hupatau, londo puha 
nei' mana' pa'kalemunna Puang Alataala pano! 
21 Dolu dosa ma'kuasa yaling di katuhoanna 
hupatau, nasuhung ingkanna hupatau pahallu 
ditahungkung mate. Ampo' mengkalao 
dinoa, mana' pa'kalemunna Puang Alataala 
ma'kuasa yaling di katuhoanta. Aka' mana' 
pa'kalemunnantoo nasuhung naangka'ingkea' 
maroho di olona anna nabeaingkea' katuhoang 
lambi' sapano-panona ungngolai Puang Yesus 
Kristus, Dehatanta. 

1 Puang Alataala ungngampungngi dosanta 
6 aka' mana' pa'kalemunna pano di kita". 
Ampo' daingkea' mala ma'pihki' taoatee: "Ponna 
ke noai, dotanne' tau umpobabe-babe dosa, 
anna malai tuhtuang mai'di pa kalemunna Puang 
Alataala ang la ungngampungngiingkea'." ? Dai 
mala tapihki' noa yatoo! Aka' daete' sihatang 

ke tontong loloi tau madosa, aka' setonganna 
matemingkea' di mendehatanna sibaha Puang 
Yesus Kristus anna malai lahpa'ingkea' di hao mai 
di dosa. 3 Oa' solasohong, inang ungnginsammia' 
ungngoatee puhamingkea' ditero' yaling di 
sanganna Kristus Yesus, anna bahtuanna 

yatoo dianto matemingkea' sibaha. 4 Naonge 
ditero'ingkea', mala dioate matemingkea' anna 
dilamungngingkea' sibaha Kristus anna malai 
tatahimbo katuhoang bakahu sibaha pengkero 
bakahu, sinnoa Kristus ang napatuho sumule 
kakuasaanna Puang Alataala Ambena di hoi' mai 
di alla'na to mate. ? Dahi, ponna ke mesamingkea' 
sibaha Puang Yesus yaling di kamateanna, tantu 
anna la dipatuho toingkea' kita' sumule yaling 

di katuhoanna. ? Tainsangnga', solasohong, 
taoatee kamadosaanta ang dolu puhang dipatei 
sibaha kamateanna Puang Yesus Kristus yaho di 
kayu sitambeng, anna malai kakuasaanna dosa 
yaling di katuhoanta dipa'dai, lambi' damingkea' 
naposabua' dosa. ” Hapanganna ponna ke matei 
tau, ya' dilahpa'mi tau di hao mai di kakuasaanna 
dosa. 3 Dahi, ponna ke matemingkea' sibaha 
Kristus, sinnoa ang kuoa di langngena', ya' 
tantunte' anna la tuho boingkea' sibaha-baha 
yaling di katuhoanna sumule. ? Aka' tapetahpa', 
solasohong, taoatee Kristus dipatuho sumule, 
anna dinoa tuhong lambi' sapano-panona. Dang 

la nakuasai kamateang. 1? Kamateanna Puang 
Yesus pihsang supu, anna yato kamateanna 
untalo kakuasaanna dosa lambi' sapano-panona. 
Ampo' dinoa tuhong untuhu'i pa'elo'na Puang 
Alataala lambi' sapano-panona. 1t Noa tunne' 
pahallua' taoate yaling di inahanta, "Matema' 
sibaha Puang Yesus anna lahpa'ma' di hao 

mai di dosangku. Ampo' mengkalao dinoa 
tuhoma' anna untuhu'ia' pa'elo'na Puang 
Alataala yaling di Kristus Yesus." 12 Dianto anna 
kupakaenga'koa', anna malai dang la tapabei 
dosa ungkuasai katuhoanta yaling inde di lino, 
anna damingke la untuhu'i pampemala karaketa. 
13 Aka' dilahpa'mingkea' di hao mai di katuhoanta 
ang dolu anna puhang tatahimbo katuhoang 
bakahu, dahi daa tapakei ingkanna aka ang aha 
yaling di kalaeta umbabe dosa anna pembabe 
karake. Ampo' la tabeho kalaeta dai' di Puang 
Alataala, anna malai sangkalebu kalaeta la 
tapake umbabe pembabe ang maroho di olona 
Puang Alataala. 14 Aka' damingkea' nakuasai 
dosa, aka' damingkea' natokei Atohanna 

Musa, ampo' dinoa hannuingkea' yaling di 
mana' pa'kalemunna Puang Alataala. 1° Dahi 
naangka'mingkea' maroho di olona Puang 
Alataala supung aka' mana' pa'kalemunna, 
tadia aka' tatuhu'ia' atohanna. Ampo' dai mala 
tapadiinahanta taoatee ponna ke noai, ya' 

malaingke umbabe dosa. Daa, solasohong! 

16 Ungnginsangnga', solasohong, ungngoatee 
hapanganna ke untuhu'iingke pahentana mesa 
tau, ya' mendahiingke sabua'na yato tau. Noa 
tunne' dosa: ponna ke tatuhu'i loloi pampemala 
karakena inahanta, ya' naposabua'ingke dosa. 
Katampa'anna la untahimboingke kamateang 
ang mepasikahaoang Puang Alataala lambi' 
sapano-panona. Ampo' ponna ke untuhu'iingke 
Puang Alataala, ya' naposabua'ingke Puang 
Alataala anna naangka'ingke maroho di olona. 
17 Dolu anna dakangkoa' umpetahpa' Puang 
Yesus, inang naposabua'koa' dosa. Ampo' 
kuhhu' sumanga' dai' di Puang Alataala! Aka' 
umpakalebumokoa' inahammu mengkaala pano 
di kaheba ang puhamokoa' dipainsangngi. 18 Dahi 
mengkalao dinoa dilahpa'mokoa' di hao mai 

di kasabua'anna dosa, anna mendahimokoa' 
sabua'na Puang Alataala ang untuhu'i pa'elo'na. 
19 [Inde pohapangang tanda di kasabua'ang 
kupake anna malai maromi' ungnginsangnga' 
pepaturungku. Dolu naposabua'koa' dosa 

aka' umpabeia' kalaemu untuhu'i pampemala 
karakemu ang dai sihatang, lambi' tuhtuang 
karakea' pengkeromu. Noa tunne' dinoa, 
behoia' kalaemu dai' di Puang Alataala anna 
malakoa' mendahi sabua'na lambi' la maroho 
pengkeromu anna la masero katuhoammu. 

20 Naonge naposabua'kangkoa' dosa, dakoa' 
untuhu'i pa'elo'na Puang Alataala. 21 Donetoo 
behe aka ang untahimboa' di hao mai yato 
di katuhoammu? Masilikoa' supu aka' yato 
pembabemua' ang dolu, aka' yato pembabemua' 
nabahakoa' pano di kamateang anna 
napasikahaoangkoa' Puang Alataala. 2? Ampo' 
dinoa dilahpa'mokoa' di hao mai di kakuasaanna 
dosa anna naposabua'mokoa' Puang Alataala. 
Behemua' dianto tuho maseromokoa' anna 
kalemba'anna dianto la untahimbokoa' 
katuhoang lambi' sapano-panona. ?3 Aka' sahona 
dosa dianto kamateang ang la umpasikahaoang 
yato to madosa di hao mai di Puang Alataala. 
Ampo' pebeana Puang Alataala dianto katuhoang 
lambi' sapano-panona. Pebeana yatoo tatahimbo 
aka' tuhoingke yaling di Kristus Yesus, Dehatanta. 
10a' ingkammu solasohongku, 
7 ungnginsammokoa' laoanna atohang. 
Dahi ungnginsammia' ungngoatee kita' hupatau 
nakuasaiingkea' atohanna to ma'pahenta sama 
masaena tuhokingkea' yaling inde di lino. Ampo' 
ke matemingkea', ya' damingkete' nakuasai 
yato atohang. ? Hapanganna mesa bahine ang 
kemuaneng: naonge tuhoke' yato muanena, 
ya' umpentokeike' yato atohang kakabenganna 
sibaha muanena. Ampo' ponna ke mateng 
muanena, ya' lahpa'mite' di hao mai yato 

di atohang. 3 Dahi hapanganna ke kemuane 
salai yato bahine naonge tuhoke' yato muane 
dolunna, ya' diangka'ete' ungnginda'-inda' 
pa'bannetauang. Ampo' ponna ke mateng 
muanena, ya' dang umpentokei yato atohang. 
Anna ponna ke kemuane salai, ya' dante' 
diangka' ungnginda'-inda' pa'bannetauang. 
4Noa tou kita', solasohong. Yato Atohanna 
Musa mala tapasihapang muane dolunta. Dolu 
natokeiingkea' Atohanna Musa. Ampo' aka' 
puhaingkea' mate yaling di Puang Yesus Kristus 
lambi' yato kasikenteanta sibaha Atohanna 
Musa bohtung. Anna dinoa naampuimingkea' 
Puang Yesus Kristus ang tuho sumule di hoi' mai 
di kamateang. Dinoa aka' yato kasikenteanta 
Kristus, ya' malaingkea' kekuna dai' di Puang 
Alataala. ° Dolu, naonge dakingke mampetahpa' 
pano di Puang Yesus, punno yaling di inahanta 
pampemala karake. Anna ingkanna yatoo kende' 
yaling di inahanta aka' melahang Atohanna 
Musa. Dianto anna yaling di katuhoanta ang 
dolu pemmai'diingke umbabe dosa, lambi' 
sihatangngingkea' ditahungkung mate. ? Ampo' 
dinoa, lahpa'mingkea' di hao mai di Atohanna 
Musa ang mantokeiingke dolu. Puhamingkea' 
mate yaling di Puang Yesus Kristus lambi' 
damingkea' untuhu'i yato lalang masae ungngolai 
atohang ang tiuki', ampo' dinoa untuhu'imingkea' 

Puang Alataala ungngolai lalang bakahu yaling 
di kakuasaanna Inaha Maserona. ” Tatula' 
langngena' taoate lahpa'mingkea' di hao mai 

di Atohanna Musa. Ampo' dai mala tapihki'a' 
taoatee tahuhu yato Atohang. Tula' ang noa 
indee dai tahpa'! Aka' setonganna mapia 
Atohanna Musa, aka' ungngolai yatoo tainsang 
aka yatoo ang disanga dosa. Hapanganna ke dai 
aha atohang ang mangngoate, "Dakoa' mala 
umpemala aka-akanna parammu hupatau," 

ya' dai la kuinsang kuoate karake yatoo ang 
aha yaling di inahangku. 8 Tahpana kuhingngi 
yato atohang, ya' mengkahammi yaling di 
inahangku dosa lambi' tuhtuang mai'di ang 
kupemala. Hapanganna ke la dai aha Atohanna 
Musa, ya' datoete' aha kakuasaanna dosa. 

3 Dolu naonge dake' kuinsang Atohanna 

Musa, kusanga mapia katuhoangku. Ampo' 
setonganna, tahpana kuhingngi Atohanna Musa, 
yato dosa ang aha yaling di inahangku kende' 
tomande', 10 anna kuinsang kuoate sihatangnga' 
ditahungkung mate. Setonganna suhunna 
Atohanna Musa dianto anna malaa' ullambi' 
katuhoang mapia. Ampo' tahpana kuinsang 
yato Atohanna Musa, ya' kusa'dimmi tama di 
kalaeku madosa anna sihatangnga' ditahungkung 
mate. 1 Tahpana kuhingngi Atohanna Musa, ya' 
tuhtuang kehangngammi pengkahanna dosa 

yaling di inahangku. Mala dioatee: ungngolai 
Atohanna Musa yato dosa mantumangnga' 
lambi' sihatangnga' ditahungkung mate anna 
dipasikahaoangnga' Puang Alataala. 12 Dahi yato 
Atohanna Musa masero, maroho anna mapia. 
13 Natahungkung materakaka' yato Atohanna 
Musa? Tantu anna dai. Ampo' Atohanna Musa 
ang mapia napolalanne' dosa mantahungkung 
matea' anna napakahaoa' di hao mai di Puang 
Alataala. Ungngolai Atohanna Musa ang mapia 
maleso dioate madosaa', anna maleso toi dioate 
karake yato dosa. 14 Oa' solasohong, tainsangnga' 
taoatee mapia Atohanna Musa aka' sule di hao 
mai di Inaha Masero. Ampo' kodi', malammaa' 
sinnoa ingkanna hupatau, aka' naposabua'a' 
dosa. 13 Pembabe mapia ang pemala kubabe, 
dai si kubabe. Pembabe ang kukahiri', bilang 
dianto si kubabe! Dai kuinsang akaboi amna si 
kupanoai. 19 Ampo' ponna ke umbabea' pembabe 
ang dai kukara'i, maleso dioatee ungkahiri'a' 
pembabe karakeku anna kuakui kamapiaanna 
yato Atohanna Musa. 17 Dahi, tadiaete' kodi' ang 
umbabe inde pembabe karake, ampo' dosa ang 
aha yaling di inahangku ang mambabe. 13 Aka' 
inang kuinsang kuoate dai aha kamapiaang 
yaling di kalaeku, aka' to madosaa'. Pemalaa' la 
membabe mapia, ampo' dai kubela. 1? Pembabe 
mapia ang kukara'i, bilang daine' kubabe. Ampo' 

pembabe karake ang dai kukara'i, bilang dia 
kubabe. 2? Dahi ponna ke umbabea' pembabe 
ang dai kukara'i, ya' setonganna tadiaete' kodi' 
ang mambabe, ampo' dosa ang aha yaling 

di inahangku, dianto ang mambabe. ?! Dahi 
noanto inde ang dahi yaling di katuhoangku: 
pemalaa' membabe mapia, ampo' setonganna 
pembabe karake ang si kubabe. 2? Yaling di 
unna' inahangku kukara'i atohanna Puang 
Alataala. 3 Ampo' kusa'ding yaling di kalaeku 
dai si kutuhu'i, aka' aha kakuasaang senga' 
yaling di katuhoangku ang mantaloa'. Yaling 

di inahangku pemala liua' untuhu'i Atohanna 
Musa, ampo' yato kakuasaanna dosa yaling di 
katuhoangku umpetaloi yato Atohang, lambi' 
nataloa' dosa anna katampa'anna untuhu'ia' 
pampemala karakeku. 2? Dahi, yaling di 
inahangku pemala liua' untuhu'i Atohanna Musa, 
ampo' madosa loloa' aka' pampemala karakeku, 
nasuhung sihatangnga' ditahungkung mate 

anna dipasikahaoangnga' Puang Alataala. Tilaka 
si'da-si'da inde kalaeku! Yaling di inahangku 
kuoatee, "Umbai dama' aha la mangngalai di hao 
mai di kakarakeangku ang la mambahaa' pano 
di kamateang." Ampo' kuhhu' sumanga' dai' di 
Puang Alataala! Aka' Dianto ang mangngalaia', 
yaling di Puang Yesus Kristus, Dehatanta! ?? (7:24) 

1 Dahi dinoa, pano di kita' ang tuho 
8 yaling di Kristus Yesus, damingkea' la 
ungngolai pantahungkungang. ? Aka' ungngolai 
kasikenteanta Kristus Yesus, kakuasaanna Inaha 
Masero umbeaingkea' katuhoang bakahu anna 
ullahpa'ingkea' di hao mai di kakuasaanna dosa 
ang la mebaha pano di kamateang. 3 Atohanna 
Musa dai mala ullahpa'ingkea' di hao mai di 
kakuasaanna dosa, lambi' dai tabela untuhu'i 
yato Atohang aka' to madosaingkea'. Ampo' 
yato ang dai mala nababe Atohanna Musa, 
nababene' Puang Alataala yaling di Ana'na 
ang nasuo mentama di lino menghupatau. 
Situhu' mentolinona batang puntinna sinnoa 
siang batang puntinna to madosa. Anna yato 
Ana'na mate unsulangngi hupatau, lambi' natalo 
Puang Alataala kakuasaanna dosa ang yaling 
di inahanna hupatau. 4 Pahtuyunna Puang 
Alataala napanoa indee anna malai nabeaingkea' 
pengkero maroho ang situhu' Atohanna Musa, 
lambi' damingke la untuhu'i pampemala 
karakena inahanta ampo' untuhu'imingke 
pa'elo'na Inaha Masero. ? Ingkanna tau ang 
untuhu'i pihki' mentolino, nakuasai yato pihki'na 
lambi' dia supu napihki'. Tau ang noa yatoo la 
untahimbo kamateang ang la mampakahao di 
hao mai di Puang Alataala. Ampo' menna-menna 
ang untuhu'i pa'elo'na Inaha Masero, ya' 

nakuasai pa'elo'na Inaha Masero lambi' dia 
supu napihki', anna la untahimbo katuhoang 
anna kamasahkeang. ? (8:5) 7 Tau ang untuhu'i 
pihki' mentolino sipa'bali Puang Alataala. 

Aka' yato tau dai untuhu'i pahentana Puang 
Alataala aka' dai nabela. 3 Tau ang untuhu'i 
pihki' mentolino dai aha lalang umpamasannang 
Puang Alataala. ? Ampo' dioa', solasohong, 
dakoa' dio untuhu'i pihki' mentolino, ampo' 
untuhu'ikoa' dio pa'elo'na Inaha Masero, aka' 
yato Inaha Masero inang tohhongnga' yaling 

di inahammu. Ampo' tau ang daine' aha Inaha 
Maserona Kristus yaling di inahanna, ya' tadiane' 
petauanna Kristus. 1? Moinnakato anna pahallui 
mate batang puntinta aka' dosa, ampo' ponna 
ke inang ahang Kristus yaling di inahanta, ya' 
sungnga'ta la untahimbo katuhoang lambi' 
sapano-panona, aka' marohoingkea' di olona 
Puang Alataala. 11 Puang Alataala umpatuho 
sumule Kristus ungngolai kakuasaanna Inaha 
Masero, anna yato Inaha Masero dianto ang 
tohho yaling di inahanta. Dahi, moinnakato 
anna la matei batang puntinta, ampo' la 
napatuho sumule Puang Alataala ungngolai 
kakuasaanna Inaha Masero ang tohho yaling di 
inahanta. 12 Dahi, ingkammua' solasohongku, 
dinoa pahalluingkea' untuhu'i Puang Alataala. 
Daingkea' pahallu untuhu'i pampemala karaketa. 

13 Aka' ponna untuhu'iingke pampemala 
karaketa, ya' kalemba'anna la mateingkea' anna 
kahaoingkea' di hao mai di Puang Alataala. 
Ampo' ke dai tatuhu'i yato pembabe karaketa 
ungngolai kakuasaanna Inaha Masero, ya' 

la untahimboingke katuhoang sibaha Puang 
Alataala lambi' sapano-panona. 14 Ingkanna tau 
ang natehte Inaha Masero, dianto ana'na Puang 
Alataala. 12 Dolu, naonge naposabua'ingkea' 
Atohanna Musa, mahea'ingkea' pano di 
tahungkunna Puang Alataala. Ampo' dinoa 
damingkea' mahea', aka' puhamingkea' 
untahimbo Inaha Masero. Ungngolai inde Inaha 
Masero lambi' mendahiingkea' änä'na Puang 
Alataala anna malaingkea' umpoambe si'da-si'da 
Puang Alataala taoate, "O Papa', O Ambe'!" 

16 Aka' yato pengkahanna Inaha Masero yaling 
di inahantaa', lambi' tainsang taoate kita' indee 
ana'naa' Puang Alataala. 17 Dia tuke', ponna 

ke inang ana'namingkea' Puang Alataala, ya' 
maleso dioate la untahimboingkea' mana' yaho 
mai di Puang Alataala. Yato mana' la tatahimbo 
sinnoa ang puha natahimbo Kristus, aka' 
madahhaingke yaling inde di lino sinnoa Kristus 
anna la untahimbo toingke kita' kamatandeang 
sinnoa kamatandeamna di allo ang la sule. 

18 Di kodi'na koo, ingkAanna kamasuhsaang 

ang manghoaingkea' dinoa kuangka' santai 

kanuku supu, ke dipasiitai kamatandeang ang 

la nabeaingke di allo ang la sule. 1? Dinoa 
ingkanna ang napapia Puang Alataala lella' 
ungngempei anna ungkarohhengngi si'da-si'da 
tempo ang la naonge Puang Alataala umpalanda' 
kamatandeanna ingkanna ana'na. 2? Aka' dolu 
inde lino sibaha ingkanna ihsinna ditando lambi' 
dai mala umpasundung yato ang napopahtuyuing 
Puang Alataala. Tadia aka pampemalanna 

inde lino, ampo' aka' Kalaena Puang Alataala 
mantando. ?! Dianto anna ingkanna ang 
napapia Puang Alataala unghannuang tempo 
ang naonge Puang Alataala la ullahpa' lino 

di hao mai inde di kamadahhaang. Donetoo 
lino la dilahpa' di hao mai di kamasuhsaang, 
korong anna kamateang anna la untahimbo 
kamatandeang sibaha ingkanna ana'na Puang 
Alataala. 2? Aka' tainsangnga', solasohong, 
taoate inang mai'dinna kamasuhsaang yaling 
inde di lino. Mala dioate lino indee mohahaeng 
lolo sinnoa pohahaenna mesa bahine ang 

la keana', lella' ungngempei tempo ang la 
naonge Puang Alataala umpabakahu ingkanna 
aka-aka. 23 Anna dai lino supu ang mohahaeng, 
ampo' kita' tou kita' to Sahani mohahaeng 
yaling di inahanta. Puhamingke untahimbo 
pebeana Puang Alataala ang uhuna, dianto 
Inaha Maserona. Ampo' mangngempe tukingke 

kita' di pihhang la napabeba'ingkea' Puang 
Alataala di hao mai di dosa anna kamateang, 
anna napadahiingkea' ana'-ana'na. 24 Dinoa 
puhamingkea' dipasalama', anna tahannuang 
dai' di Puang Alataala la nabeaingkea' ingkanna 
ang hali medandiing. Anna yato ang tahannuang, 
dake' aha tatahimbo. Aka' daete' aha tau ang 

la unghannuangke' aka ang puhang natahimbo. 
25 Dahi, ponna ke unghannuangngingkea' aka-aka 
ang dake' aha tatahimbo, la sa'bara'ingkea' 
mangngempei. 2? Noa toi Inaha Masero 
unduluiingkea' yaling di kamalammaanta. Aka' 
daia' tainsang aka ang pahallu tatula' yaling 

di sambayanta. Ampo' naposolaingkea' Inaha 
Masero untula' palaunta dai' di Puang Alataala 
ang daine' mala natula' hupatau. 2? Anna 

yato pihki'na Inaha Masero napahang Puang 
Alataala ang ullosa inahanna hupatau. Aka' 
Inaha Masero ma'sambayang situhu' pa'elo'na 
Puang Alataala, nasambayangngi asangngingkea' 
ang mampetahpa' dai' di Puang Alataala. 

28 Tainsangnga' taoatee yaling di ingkanna 
kaha-kaha naato' asang Puang Alataala, lambi' 

la ungkeboaing kamapiaang pano di tau ang 
mangkalemui, ang natambai mendahi ana'na, 
situhu' pahtuyunna pano di kita' mengkalao dolu. 
23 Aka' mengkalao dolu inang nainsammi Puang 
Alataala naoate menna yato ang la naangka' 

mendahi ana'na. Anna napama'tantu mengkalao 
di pampahandu'anna naoate la napadahi sinnoa 
Puang Yesus, anna malai Puang Yesus mendahi 
Ana' Ulua anna kita' to mai'di la mendahi arinna. 
30 Dahi, kita ang napama'tantu mengkalao 

dolu, natambai toingkea' kita' anna malai 
mendahiingkea' ana'na. Anna kita' ang natambai 
mendahi ana'na, inang napamarohoingkea' di 
olona. Anna kita' ang napamaroho di olona, 
inang la nabea kamatandeang di allo ang la sule. 
31 Ponna ke tapihki'i ingkanna indee ang puha 
nababe Puang Alataala, mala taoatee, "Aka' 
naduluiingkea' Puang Alataala, lambi' dai aha ang 
nabela mambaliingkea'." 32 Ana' Kalaena anna 
dai nakahimanangngi, ampo' nasuo tama di lino 
unsulangngiingkea'. Dahi, ponna ke moi Anal! 
Kalaena dang nakahimanangngi, ya' tantu anna 
la nabea toingkea' nei' ingkanna aka-aka ang 
senga', 33 Menna ang la bahani mantanda'ingkea' 
to napillei Puang Alataala? Dai aha! Aka' Kalaena 
Puang Alataala ma'kara naoate damingkea' 
sihatang ditahungkung! 3? Menna ang la bahani 
mampapetahungkungngingkea'? Dai aha! Aka' 
Kalaena Kristus Yesus mate napobua' dosanta, 
la'bi-la'binna dipatuho sumule anna mohko'i 
yaho di ongeang kakeangka'ang, tando kuananna 
Puang Alataala. Puang Yesusmitoo ang la 
mepa'tula'ing di olona Puang Alataala. 3? Dai aha 

ang la mala mampasisaha'ingke pa kalemunna 
Kristus. Moinnakato ke ahai kamasuhsaang 
bahtu' kamadahhaang, kabuhohangang bahtu' 
kapemase-maseang, bahtu' kaha-kaha ang la 
mala metilakai bahtu' kamateang, ingkanna 
indee daingkea' mala nalahpa' di hao mai di 
pa'kalemunna Kristus. 3? Yaling inde di lino 
nahoa si'damingkea' kamasuhsaang, sinnoa 
ang tiuki' yaling di Suha' Masero naoatee, "O 
Puang, allo-allo mai'di tau pemala mampateiang 
aka' kituhu'io. Dipasinnoaang patuhoang ang la 
ditunu." 37 Ampo' moi aka ang manghoaingkea', 
tontongngingkea' patalo, anna yato kapataloanta 
sundung si'da-si'da aka' kakuasaanna Puang 
Yesus ang ungkalemuiingkea'! 33 Kupetahpa' 
kuoatee dai aha ang la mala mampasisaha'ingkea' 
pa'kalemunna Puang Alataala. Mala dioate: 
moi mateingkea' bahtu' tuho, tontongkingkea' 
nakalemui. Moi malaeka' bahtu' kakuasaanna 
setang, moi aka ang aha di tempo dinoa 
bahtu' di allo ang la sule, moi kakuasaang 
yaho di langi' bahtu' yaling di lino, dai aha ang 
la mala mampasisaha'ingkea' pa'kalemunna 
Puang Alataala ang talambi' aka' Kristus Yesus, 
Dehatanta. 32 (8:38) 

1 (nde ang la kutula' dinoa dianto tanda 

di solaku to Yahudi ang dai sika naaku 
umpetahpa' Puang Yesus, lambi' dai aha naboli 

mapi'di' liu inahangku. Inde kutula' lambi' tama 
di inahangku anna naitaa' Kalaena Kristus. Anna 
nasa'bii Inaha Masero katahpa'anna inde tula'ku. 
2(9:1) 3 Tandana mapi'di' inahangku pano di 
solaku, ya' sadiaa' la umbeho kalaeku natando 
sibaha da' la napasalama' Kristus, ahsala' malai 
solaku to Yahudi la dilahpa' di hao mai di 
tahungkunna dosannaii. 4 Inde mai tau dianto 
to Israel ang puha untahimbo mai'di behe yaho 
mai di Puang Alataala, sinnoanna: pa'dandiang 
pano di peneneanna, atohanna, ada'na 
kapenombaang, napalanda'ing kamatandeanna 
anna mai'dike' pa'dandi mapianna ang senga'. 
Aka' dianto ang naangka' mendahi petauanna 
mengkalao dolu; napasihapang ana' Kalaena. 

> Dianto peana'anna Abraham, Ishak anna 
Yakub, peneneang mengkalao dolu ang napillei 
Puang Alataala, anna ang nakadahii Kristus. 
Inde Kristus dai aha mantondong kakuasaamna. 
Dianto Dehata ang sihatang dipudi lambi' 
sapano-panona. Aming! ? Dinoa handang mai'di 
to Yahudi tadia petauanna Puang Alataala. 
Ampo' daa tapihki'i taoatee, "Ponna ke noai, ya' 
dai napasundung pa'dandinna Puang Alataala 
pano di to Yahudi." Dai tahpa' yato kara! Aka' 
dai napillei asang Puang Alataala ingkanna 
peana'anna to Israel mendahi petauanna. 

7 Tadia ingkanna peana'anna Abraham ang 

diangka' mendahi peana'ang si'danna situhu' 
pa'dandianna Puang Alataala pano di Abraham. 
Aka' ma'tula' Puang Alataala pano di Abraham 
naoatee, "Inang la ta Ishak-ete' nakadahii yato 
ingkanna peana'ammu ang kudandiingko." 

8 Bahtuanna indee tadia ingkanna ang napadahi 
Abraham ang la mendahi ana'na Puang Alataala. 
Ampo' supung peana'amna ang dahi situhu' 
pa'dandiang ang la mendahi ana'na Puang 
Alataala. 9 Ana'na Abraham ang disanga Ishak 
dahi situhu' pa'dandinna Puang Alataala. Ma'tula' 
Puang Alataala pano di Abraham naoatee, "La 
sahtaungke' sumule buma'. Donetoo bahinemu 
ta Sara la ahang ana'na, muane." 10 Anna mane 
ahai, yaling di tohodolunna Esau anna Yakub 
maleso taita umba napanoa Puang Alataala 
umpillei tau ang la mendahi petauanna. Inde 
Esau anna Yakub hendu ang nakeana'ing Ribka, 
ambena dianto Ishak peneneantaa'. 1t Naonge la 
baha' sohommi yato derua ana', ma'kara Puang 
Alataala pano di Ribka naoatee, "Ana'mu ang 
kaka la untuhu'i pahentana arinna." Donetoo 
yato derua ana' dake' aha membabe mapia 
bahtu' karake aka' yalingke' di kompeng. Ampo' 
napama'tantu lohpo'ne' Puang Alataala umba 
kahang ang napillei ang la untahimbo pebehena. 
Nasuhung napanoa inde Puang Alataala anna 
malai maleso taita taoatee, ponna ke napilleii 

Puang Alataala tau ang la untahimbo pebehena, 
dai napillei aka' pembabena, ampo' aka' pa'elo'na 
toboe'. 12 (9:11) 13 Yaling di Suha' Masero ma'kara 
Puang Alataala naoatee, "Yakub-ete' ang kupillei, 
tadia Esau." 14 Ampo' daa tapihki'i taoatee, 
ponna ke Puang Alataalai umpillei mesa 

tau anna daine' napillei tau ang senga', ya' 
manse'la-se'laangngete' disanga! Inde kara 

dai tahpa'! 13 Kalehaii karanna Puang Alataala 
pano di Nabi Musa dolu naoatee, "Kodi'mito 
ang mambohtu menna ang la kupalanda'ing 
pa'kalemungku anna menna ang la kukalemui." 
16 Dahi, ponna pemala Puang Alataala 
umpalanda' pa'kalemunna pano di simesa-mesa 
tau, ya' tadiaete' pampemalanna hupatau ang 
mambohtu, tadia toi pengkahanna hupatau, 
ampo' Puang Alataalaete' supu ang mambohtu. 
17 Kalehai toine' karanna Puang Alataala pano 

di Firaun, Tomarayanna Mesir dolu, naoaintee, 
"Nasuhung kuangka'o mendahi tomaraya, dianto 
anna malaa' umpalanda' kakuasaangku ungngolai 
kamakahha'ang baa'mu, lambi' dipamatande 
sangangku di ingkanna lino." 18 Dahi, maleso 
taitaa' umba noa Puang Alataala umpalanda' 
pa'kalemunna pano di sangngaka-sangngaka 

tau situhu' pa'elo'na, anna umpamakahha' baa' 
sangngaka-sangngaka tau situhu' pa'elo'na. 

19 Dahi, tantu anna la ahai tau ang ma'tula' 

naoatee, "Ponna ke noai, ya' aka bure' anna 
nasallai Puang Alataala pembabe karaketa, aka' 
yato pembabeta supung untuhu'i pa'elo'na." 

20 Dai mala tatula' noa yatoo, solasohong! Aka' 
dai sihatang ke umbali-baliingke Puang Alataala. 
Aka' hapanganna mesa kohing tampo daete' 
sihatang ke ma'tula'i pano di tau ang mantampa 
naoatee, "Aka boi anna untampaa' noa indee?" 
21 Yato to panampa daete' aha mansangkai 

ke untampai kohing situhu' pampemalanna 
toboe'. Umpake sambehkong tampo pulu' 

mala untampa mesa kohing ang napamalehke' 
anna mesake' ang dai maleke liu ang la napake 
allo-allo. 2? Noa tunne' Puang Alataala: ma'kuasa 
toe' pano di ingkannaingkea' hupatau. Pemala 
umpalanda' kakuasaanna anna kakeaha'anna 
pano di tau karake ang sihatang ditahungkung 
lambi' sapano-panona. Ampo' moinnakato noa, 
sa'bara'ke' pano yato di tau karake. 23 Napanoa 
anna malai umpalanda' kamatandeanna ang 
kayyang ang puha napasadia pano di kita' ang 
nakalemui, dianto kita' ang puha napatoka la 
untahimbo yato kamatandeanna. 22 Kita' indee 
dianto ang napillei untahimbo yato pebehe, dai la 
pano supu di alla'na to Yahudi, ampo!' di alla'na toi 
tau ang tadia to Yahudi. ?? Aka' yaling di Suha'na 
Nabi Hosea ma'tula' Puang Alataala didiona 

tau ang tadia to Yahudi, naoatee, "Tau ang 

tadia to pentindo'ku anna ang dai ungnginsang 
pa'kalemungku, la kusangai to pentindo'ku anna 
la kupalanda'ing pa'kalemungku." 2? "Anna 
pano di bohto ang naoainte dolu Puang 
Alataala, 'Tadiakoa' petauangku,' la aha tempona 
naonge la dioaintee, 'Dionto ana'na si'da Puang 
Alataala ang tuho!' " 27 Noanto karanna Puang 
Alataala didiona tau ang tadia to Yahudi. Ampo' 
didiona to Yahudi, aha karanna Nabi Yesaya 
naoatee, "Peana'anna Israel mai'di si'da-si'da, 
sinnoa mai'dinna bunging di behing le'bo'. 
Ampo' moinnakato noa, sai'di' supu ang la 
dipasalama'. 23 Aka' la suleng Puang Alataala 
anna tahhi'i untahungkung ingkanna hupatau 
ang sihatang ditahungkung." ?? Natula' lohpo' 
toi Nabi Yesaya naoatee, "Hapanganna ke la dai 
napatohho siakingkea' piha Puang Alataala To 
Ma'kuasa sangngaka-sangngaka peana'ang, ya' 
hopumingkea'te' dinoa, sinnoa to Sodom anna to 
Gomora hopu dolu." 3? Dahi pungngu' tannunna 
noa indee: Tau ang tadia to Yahudi dai naaku 
umpeang lalang anna malai mendahi maroho 

di olona Puang Alataala ungngolai untuhu'i 
atohang. Ampo' aha sangngaka-sangngaka 

di alla'na ang napamaroho Puang Alataala di 
olona aka' kapampetahpa'anna. 3! To Israel nei', 
masaeng anna pemalai mendahi maroho di olona 
Puang Alataala. Ampo' dai mala. 3? Nasuhung 

dai sika mala maroho di olona Puang Alataala, 
aka' supung unghannuang pembabe kalaena, dai 
hannu dai' di Puang Alataala. Lambi' sika manaho 
titero pano di 'Batu Katiteroang.' 33 Inde Batu 
Katiteroang inang puhang natula' lohpo' Puang 
Alataala yaling di Suha' Masero dolu naoatee, 
"Kalehaii inde tula'ku: Tomaraya ang hali 
kupake'de' yaho di Tanete Sion kupasihapangang 
mesa batu kayyang. Mai'di tau la titero pano yato 
di batu lambi' manaho. Ampo' menna-menna 
ang mampetahpa' pano yato di batu, daine' la 
manaho." 

1 Oa' solasohongku, kupemala si'da-si'da 
10 anna malai to Yahudi la dipasalama'. 
Dianto ang si kupalau loloing dai' di Puang 
Alataala. ? Kusa'bii kuoatee, sika untuhu'i 
si'da-si'da ada' penombaang dai' di Puang 
Alataala. Ampo' dai sika ungnginsang lalang 
tahpa' ang la mantehte dai' di Puang Alataala. 
3 Sika untutu'i matanna pano di lalang ang 
napatokaing Puang Alataala. Dai sika naaku 
untuhu'i Puang Yesus Kristus anna malai maroho 
di olona Puang Alataala: nakara'i puha nei' 
untuhu'i lalanna toboe', anna sika pemala 
umpamaroho kalaena ungngolai Atohanna Musa. 
4 Kristus untuhu'i si'da-si'da Atohanna Musa. 
Dahi ponna ke mampetahpa'ingkea' pano, ya' 
naangka'ingkea' Puang Alataala maroho di olona. 

5 Aha karanna Nabi Musa dolu ang ma'tula' 
didiona mendahi maroho di olona Puang Alataala 
naoatee, "Menna-menna ang untuhu'i ingkanna 
Atohanna Musa la ullambi' katuhoang mapia." 

6 Ampo' malaingkea' mendahi maroho di olona 
Puang Alataala aka' kapampetahpa'anta. Aka' 
aha tiuki' yaling di suha'na Nabi Musa ang senga' 
naoatee, "Daumpekutana yaling di inahammu 
ungngoatee, 'Menna ang la mala dai' di suruka?' 
" bahtu' "Menna ang la mala naung di ongeanna 
to mate?" (Bahtuanna: daingkea' pahallu dai' 

di suruka umpeang kasalama'ang, aka' haling 
tuhung Kristus yaho mai. Anna daingkea' pahallu 
naung di ongeanna to mate, aka' Kristus hali 
tuho sumule di hoi' mai.) 7 (10:6) 3 Ma'tula' 

toi Nabi Musa naoatee, "Kahebana Dehata 
marungku' liu, dianto yaling siang di tula'mu 
anna yaling di inahammu." Dianto inde kaheba 
kapampetahpa'ang ang kipepainsangnging 
pano di ingkanna tau. Yato kaheba naoatee: 

3 Ponna ke ungngakuii yaling di tula'mu 
ungngoatee, "Puang Yesus, Dianto Dehata," 
anna ke umpetahpa'i yaling di inahammu 
ungngoatee, napatuho sumule Puang Alataala 
di hoi' mai di kamateang, ya' la dipasalama'o. 

10 Aka' yaling di inahanta umpetahpa'ingkea' 
Puang Yesus, lambi' natahimboingkea' Puang 
Alataala, sibaha naangka'ingkea' maroho. 

Anna aka' mangngakuiingkea' yaling di tula'ta, 
lambi' dipasalama'ingkea'. 11 Tiuki' yaling di 
Suha' Masero naoatee, "Menna-menna ang 
mampetahpa' pano di Dia dai la bundu." 

12 Kara indee unghoa ingkamna tau, aka' dai aha 
dipasisenga' to Yahudi anna tau ang tadia to 
Yahudi. Mesa supu Dehatanna ingkanna tau, 
anna kayyang pa'kalemunna pano di ingkanna 
tau ang mehumala' dai'. 13 Aka' "Menna-menna 
ang mehumala' dai' di Dehata la dipasalama!'." 
14 Ampo' dai aha tau ang la mala mehumala' 
dai' di Dehata ke dake mampetahpa'. Anna 

dai aha tau ang la mala mampetahpa' ke dake' 
unghingngi Kaheba Mapia didiona Puang Yesus. 
Anna dai aha tau la mala unghingngi yato Kaheba 
Mapia ke dai aha ang mampepainsangnging. 

15 Anna dai aha tau ang la mampepainsangnging 
ke dai disuo. Sinnoa ang tiuki' yaling di 

Suha' Masero dolu naoatee, "Mapia liu 
kasuleanna tau ang umbaha Kaheba Mapia." 

16 Ahang sangngaka-sangngaka tau ang disuo 
umpepainsangnging Kaheba Mapia. Ampo' mai'di 
tau ang dai umpetahpa' yato Kaheba Mapia. 
Sinnoa ang nauki' Nabi Yesaya dolu naoatee, 

"O Puang, dai kanna' tau ang umpetahpa' 
kaheba ang kipepainsangnging." 17 Dahi dianto 
suhunna anna mampetahpa'mi hupatau aka' sika 
unghingngi yato Kaheba Mapia didiona Kristus, 

anna nasuhung mala sika nahingngi aka' aha 
ang mampepainsangnging. 18 Dai mala tapihki' 
taoatee, dake' aha unghingngi Kaheba Mapia to 
Israel. Aka' setonganna puhang sika nahingngi. 
Yaling di Suha' Masero tiuki' naoatee, "Kahebana 
lele sau tama yaling di lino, anna pa'karanna 
lambi' pano di siku-sikunna lino." 1? Datoi mala 
tapihki' taoatee, to Israel dai ungnginsang 
pahtuyunna Puang Alataala. Aka' setonganna 
sika nainsammi. Aka' aha bahtakara Puang 
Alataala ang napepainsangnging Nabi Musa 
naoatee, "Oa' to Yahudi, la kupopa'kasuehekoa' 
ungngita pa'kalemungku pano di tau ang tadia 
to Yahudi. Anna la kupakeaha'koa' ungngita 
pekambi'ku pano di tau ang da' mangnginsang." 
20 Aha toi bahtakara Puang Alataala ang maleso 
liu, ang napepainsangnging Nabi Yesaya sitonda 
kabahanianna ang naoatee, "Tau ang da' 
mampeang, dianto ang la kupengkalanda''i. 
Anna tau ang dai mehumala' di Kodi', dianto 
ang la kupainsangngi mennaa' setongamna." 
21 Ampo' didionane' to Israel, naoate Puang 
Alataala ungngolai Nabi Yesaya, "Tuhtu' allong 
kutandoing teyyeku pemalaa' la sika kutambai, 
ampo' napa'balia' supu anna makahha' bää'." 
1 1 1 Dahi mekutanaa' kuoatee, natibe 

si daraka Puang Alataala yato to Yahudi 
ang napadahi petauanna dolu? Tantu dai. Aka' 

kodi' tou kodi' mesaa' to Yahudi. Peampoannaa' 
Abraham, peana'anna Benyamin. 2 Dai natibe 
Puang Alataala yato petauanna ang puhang 
napillei mengkalao dolu. Kalehaii tohodolunna 
Nabi Elia ang tiuki' yaling di Suha' Masero. Inde 
Elia unsalla to Israel di olona Puang Alataala, 
naoatee, 3 "O Puang, ingkanna nabimmu puhang 
sika napatei anna sika untale-tale pantunuang 
penombaangki' mating. Kodi'dang supu ang 
tuhoke', ampo' mengeng sika napeangngingka' 
lalang la napateia'!" 4 Mentimba' Puang 
Alataala naoaintee, "Daa umpihki'i ungngoatee 
diorang supu ang mantuhu'ia'. Aka' ahake' 
pitung sa'bu mai'dinna petauangku ang puha 
kupatani, ang dai sika umpenombai tau-tau 
ang disanga Baal." ? Aka ang dahi di tempona 
Nabi Elia dolu, noa tung nei' ang dahi dinoa: 
handang mai'di to Yahudi dai umpetahpa' Puang 
Yesus, ampo' ahake' sangngaka-sangngaka 

ang mampetahpa', aka' inang puha napillei 
Puang Alataala mengkalao dolu mendahi 
petauanna ungngolai mana' pa'kalemunna. 

6 Sika napillei situhu' mana' pa'kalemunna, tadia 
aka' pembabenaii. Aka' hapanganna ke sika 
napilleii aka' pembabe mapiannaii, ya' daete' 
ungngolai mana' pa'kalemunna Puang Alataala. 
7 Dahi, noa indee pungngu' tannumna: to Israel 
umpeang lalang anna malai maroho di olona 

Puang Alataala, ampo' dai sika mala nalambi' 
yato ang sika napeang. Supung simesa ang mala 
mallambi', dianto ingkanna ang puhang napillei 
Puang Alataala mengkalao dolu. To Israel ang 
senga' napamakahha' baa' nei'. 3 Sinnoa yato 
ang tiuki' yaling di Suha' Masero dolu naoatee, 
"Sika napakala'bang Puang Alataala, lambi' 

sika titutu' matanna dai mala ungngita lalang 
ang tahpa' amna titimping talinganna dai mala 
unghingngi kaheba ang tahpa' lambi' dinoa." 

3 Naoa toune'te Tomaraya Daud, "O Puang, 
kupalau anna malai ingkanna pa'rame-rameanna 
inde mai tau, la sika mantumang lambi' sika 
nahoa kamadahhaang anna tahungkung. 

10 pamalillingngi pennenne'naii anna malai 

dai sika mala ungngita lalang ang tahpa!'. 
Pamasuhsai, anna malai bingku' umbulle 
kamasuhsaanna." 1! Dahi, handang mai'di to 
Yahudi ditibe. Ampo' dai mala tapihki' taoatee la 
ditibe lambi' sapano-panona. Dasi'da-si'dai mala 
tapihki' noa yatoo! Aka' to Yahudi dai untuhu'i 
Puang Alataala, lambi' tau ang tadia to Yahudi 
mala mampetahpa' dai' di Puang Yesus lambi' 
dipasalama'. Katampa'anna pemala tunne' to 
Yahudi la umponialai tau ang tadia to Yahudi. 

12 Handang mai'di to Yahudi dai untuhu'i Puang 
Alataala, lambi' mai'di tau ang tadia to Yahudi di 
umba-umba naongei di lino untahimbo mai'di 

behe yaho mai di Puang Alataala. Londonang 

ke la mengkatoba'mi to Yahudi dai' di Puang 
Alataala, ya' la londo puhaete' behe ang la mebea 
Puang Alataala. 13 Inde karangku kupamatingnga' 
di dio, solasohongku ang tadia to Yahudi. 
Kodi'mitoo rasulna Puang Yesus ang nasuo 
umbaha Kaheba Mapia pano di tau ang tadia to 
Yahudi. Inde pengkahangangku kupakeangka' liu. 
14 Aka' kuhannuang la aha tau di alla'na solaku 
to Yahudi ang timbuhu ungngita tau ang tadia 

to Yahudi umpetahpa' Puang Yesus, lambi' la 
mampetahpa' tou nei', anna la dipasalama'. 

15 Aka' tahpana Puang Alataala untibe to Yahudi, 
ya' tibuhkeng lalang pano di ingkamna to lino 

la mendahi mapia kasikenteanna sibaha Puang 
Alataala. Londonang ke la untahimbong sumule 
to Yahudi Puang Alataala, ya' la londo puhaete' 
behe ang la mebea Puang Alataala. Kaha-kaha 
yatoo la sinnoa mesa tau ang dipatuho sumule di 
hoi' mai di kamateang. !? Ponna ke tabehoi dai' di 
Puang Alataala uluana pinamulanta, bahtuanna 
ingkanna pinamulanta naampui asang Puang 
Alataala. Noa tunne' ponna uhaka'na mesa 
poang kayu naampui Puang Alataala, ya' naampui 
toete' tangkena. 1 To Yahudi mala dipasihapang 
mesa poang zaitun ang dipamula. Uhaka'na 
dipasihapang peneneanmna to Yahudi ang 
mendahi petauanna Puang Alataala. Tangkena 

dipasihapang peana'annaii. Yato tangkena piha 
puhang natotoi Puang Alataala. Anna napabala'i 
pano tangkena mesa poang zaitun ang tuho 
salao-laona, lambi' yato tangkena la tuho anna 
untahimboi kamapiaang di hoi' mai di uhaka'na 
yato poang kayu ang dipamula. Yato tangke 
kayu ang mane dipadehke', dianto dioa' tau 
ang tadia to Yahudi. 13 Ampo' dakoa' mala 
ungngangka'-angka' kalaemu, solasohong, anna 
dakoa' mala ungngita-ita naung yato tangke 
kayu ang puha ditotoi. Pahallua' ungkalehai, 
dianto untahimbokoa' kamapiaang di hoi' mai 
di uhaka'na yato poang kayu ang dipamula, 
tadiaete' dioa' ang la umbea kamapiaang pano 
yato di poang kayu, aka' dioa' tangke kalekoa' 
dio. 19 Anna daungngoaite yaling di inahammu, 
"Kami'mitoo ang nakara'i Puang Alataala, aka' 
Puang Alataala untotoi yato tangke anna malai 
kibala'i." 20 Inang tahpa' yatoo, solasohong. 
Ampo' kalehaii: nasuhung sika ditotoi aka' dai sika 
mampetahpa', anna nasuhung dipadehke'koa' 
aka' mampetahpa'koa' dio. Dahi daummalangka' 
inaha, ampo' diare' mahea'koa'! 2t Aka' ponna 
ke natotoii Puang Alataala yato tangke kayu 
ang mengkalao dolu aha, ya' daumpihki'ia' 
ungngoate dakoa' dio la natotoi Puang Alataala 
ponna ke dakoa' mampetahpa'! 2? Yaling inde 
di kaha-kaha taitaa' umba noa pa'kalemunna 

Puang Alataala anna taita toi umba noa 
kamarohoanna yaling di pampahehsaang. 
Kamarohoanna dianto untahungkung tau ang 
dai mampetahpa'. Ampo' ma'kalemune' mating, 
solasohong, ke tontongkoa' mampetahpa' 
yaling di pa' kalemunna. Ampo' ponna ke 

dai, ya' la natotoi toukoa' dio! 23 Dia tuke' 
yatone' tangke kayu ang hali ditotoi, ponna 

ke sika mampetahpa'i, ya' la napadehke'ete' 
sumule Puang Alataala, aka' ma'kuasa napanoa. 
24 Aka' dioa' ingkammu solasohongku ang 

tadia peana'anna to Yahudi, dipasihapangkoa' 
tangkena poang zaitun ang tuho salao-laona. 
Ponna ke mala turakoa' dio dipadehke' pano di 
poang kayu ang dipamula, ya' londoke'ne' tangke 
kayu ang inang di hao mai yato di poang kayu 
ang dipamula mala toete' dipadehke' sumule 
pano yato di ongeamna. ?? Oa' solasohongku, 
daunsangaa' kalaemu ungnginsang asammokoa' 
ingkanna pahtuyunna Puang Alataala. Aka' 
setonganna ahake' pangngelo'na Puang Alataala 
ang mengkalao dolu dai nainsang ingkanna 
hupatau, anna pemalaa' ke ungnginsangngia' 
dianto indee: tempo dinoa sambaheang to Israel 
makahha' baa'mi. Ampo' yato kamakahha'ang 
baa'na la sampai' supu lambi' sundung mai'dinna 
tau ang tadia to Yahudi ang umpetahpa' Puang 
Yesus. 2? Noanto yatoo, ingkanna to Israel la 

dipasalama'. Kadahiang indee situhu' tula'na 
Puang Alataala yaling di Suha' Masero naoatee, 
"La sule tempo ang la naongei To Pepasalama' 
la sule yaho mai di Tanete Sion, anna la 
umpa'dai kakarakeang di hao mai di peana'anna 
Yakub." 27 "Donetoo, ingkanna kasalaamnaii 

la kuampungngi, situhu' pa'dandiangku pano 
diii." 3 Dinoa to Yahudi mendahi balinna Puang 
Alataala, aka' dai sika naaku umpetahpa' yato 
Kaheba Mapia. Aka' yatoo, ya' kehongko'koa' 
dio ang tadia to Yahudi. Ampo' moinnakato noa, 
tontongke' to Yahudi nakalemui Puang Alataala, 
aka' mengkalao dolu sika napillei anna nakalehai 
lolo pa'dandinna pano di peneneannaii. 22 Aka' 
daete'ne' aha la nasohso ke umpilleii anna 
umbehe tau. 3? Sinnoa dioa' dolu, dakoa' untuhu'i 
Puang Alataala. Ampo' dinoa puhangnga' 
untahimbo pa'kalemunna, aka' to Yahudi ang 
dai tuhu'-tuhu'ang. 3! Noa tunne' to Yahudi 
dinoa, dang tuhu'-tuhu'ang lambi' pa'kalemunna 
Puang Alataala lupano di dioa'. Ampo' yato 

pa kalemunna Puang Alataala la sika natahimbo 
toetee' ke dako'mi sinnoa dioa'. 3? Dahi Puang 
Alataala umpabei tau dai tuhu'-tuhu'ang, noa 
to Yahudi anna noa toi tau ang tadia to Yahudi, 
anna malai napalanda' pa'kalemunna pano di 
ingkanna tau. 33 Tehterereete' kamapiaanna 
Puang Alataala! Tehterereete' kamanahanganna 

anna kakeaka'anna! Dai aha moi poro la 
mesa tau ang la mala mallosa pahtuyunna! 
Dai aha moi poro la mesa tau ang la mala 
mangnginsang lalanna! 3? Yaling di Suha' Masero 
tiuki' naoatee, "Menna ang la mangnginsang 
pihki'na Puang Alataala? Menna ang la mala 
mambea pepaturu?" 3? "Menna ang hali umbea 
aka-akanna pano di Puang Alataala, lambi' 
sihatang napalau bala'na?" 36 Aka' ingkanna 
ang aha, pampapianna asang Puang Alataala. 
Ingkanna yatoo nakuasai asang anna naampui 
asang. Pudii lambi' sapano-panona! Aming! 

1 Oa' ingkammu solasohongku, aka' yato 
12 kamapiaanna Puang Alataala pano di kita' 
ang dai aha mantondong, dianto anna kupalau 
si'da-si'dai ke la malai umbehokoa' batang 
puntimmu dai' di Puang Alataala, umpasihapang 
penombaammua' ang tuho. Ponna ke umpanoai, 
ya' mala naato' katuhoammu Puang Alataala 
anna mala toe' masero pembabemu. Dianto 
ada' penombaammu ang sihatang anna 
umpamasannang Puang Alataala. ? Dauntuhu'i 
pembabena tau yaling inde di lino ang dai 
ungnginsang Puang Alataala. Ampo' pabeii 
pihki'mu anna pembabemu nabakahui Puang 
Alataala. Aka' ponna ke umpanoai yatoo, ya' la 
ungnginsang si'da-si'da aka pahtuyunna Puang 
Alataala yaling di katuhoammu. La ungnginsang 

aka ang mapia, ang la umpamasannang inahanna 
anna ang sundung. 3 Aka' pebehena Puang 
Alataala pano di kodi' lambi' mendahia' rasulna, 
dianto anna kupakaenga'koa' kuoatee, daingkea' 
mala umpihki' mayahoang kalaeta. Pahalluingke 
umpihki' kalaeta sitonda kamahempo'ang 
inahanta didiona kapabelaang ang nabeaingke 
Puang Alataala situhu' kapampetahpa'anta 
pano di Puang Yesus Kristus. “Hapanganna 
yaling di kalaena mesa tau aha mai'di hupanna 
pangkahka' kalae ampo' tontongke' dioatee 
mesa. Anna ingkanna yato hupanna pangkahka' 
kalae, pantang aha pengkahangama. ? Noa 
tungnga' kita' to mampetahpa': moinnakato 
anna mai'diingke, ampo' tontongngingkea' mesa 
yaling di Kristus, anna aha kasikenteantaa' mesa 
anna mesa. ê Dahi, noantoo simesa-mesaingkea' 
pantang aha pebea ang dai sinnoa-noa pano di 
kita', situhu' pangngelo'na Puang Alataala. Yato 
pebea pahallu tapakekuna. Hapangamna tau ang 
dibea behe umpepainsangnging Bahtakaranna 
Puang Alataala, pahallu napembabe liuing situhu' 
kapampetahpa'anna. ” Tau ang dibea behe 
undului tau senga', pahallu undului si'da-si'da 
tau senga'. Tau ang dibea behe mampakuhu, 
pahallu mampakuhu si'da-si'da. 3 Tau ang dibea 
behe umpamatoto' inahanna solana, pahallu 
umpamatoto' si'da-si'da inahanna solana. Tau 

ang dibea behe umbea aka-akanna pano di tau 
senga', pahallu nabea sitonda unna' inahanna. 
Tau ang dibea behe mendahi to pambahanang, 
pahallu mambahanang sitonda sangkalebu 
inahanna. Anna tau ang dibea behe ungkalemui 
tau ang mai'di kapahalluanna, pahallu membabe 
sitonda inaha mapia. ? Kalemui si'da-si'dakoa' 
solamu. Kahaoii pembabe karake, ampo' tokei 
liui pembabe mapia. 1? Sikalemuikoa' mesa 
anna mesa sinnoa pa'kalemunna to siullu' ang 
sipakamaya, anna sipakeangka'koa' mesa anna 
mesa. 11 Bansa'koa' pengkahang, dauntengkong 
bosi. Pakesumanga'ia' inahammu anna bansa' 
toukoa'ne' umpengkahangnging Dehata sitonda 
sangkalebu inahammu. 1? Pamasannangngia' 
inahammu, aka' matoho kapahannuammu yaling 
di Dehata. Sa'bara'koa' yaling di kamasuhsaang, 
anna pa'sambayang lolokoa'. 13 Duluikoa' solamu 
to mampetahpa' ang yaling di kamasuhsaang. 
Anna tosulemapiai tau, moi ang dai ungnginsang. 
14 Ponna ke ahai tau ang mandahhakoa', 
palauing behe dai' di Puang Alataala. Behei, 
dauntandoi. 1? Penau-naukoa' sibaha tau 

ang masannang, dusengkoa' sibaha tau ang 
masuhsa. !? Tuhokoa' mesa inaha sibaha solamu. 
Daunsanga mayahoang kalaemu pano di tau 
ang mahoi'ang katuhoanna, ampo' tuhokoa' 
sibaha. Anna daunsanga manahangnga' kalaemu. 

17 Ponna ke ahai tau ang membabe karake pano 
di dioa', daumbala'i. Babeia' aka ang naangka' 
mapia ingkanna tau. 18 Pengkalambi'-lambi'ia' 
anna malakoa' sikapiai lolo ingkanna tau. 
19 Oa' solasohongku ang kukalemui, daumbala' 
toboia' dio kakarakeanna tau. Ampo' pabeii 
Puang Alataala ang la mambala'. Aka' yaling 
di Suha' Masero ma'kara Puang Alataala 
naoatee, " 'Kodi'mito to pambala'. Kodi' supu 
ang sihatang mampembala'ingkoa'.' Noanto 
pa'karanna Dehata." 2? Ampo' diare', tuhu'i 
pepaturunna Suha' Masero ang naoatee, "Ponna 
ke manonoi balimmu, ya' pakandei. Bahtu' 
ponna ke mahahangpngi, ya' paenu'i. Ponna ke 
umpanoai yatoo, ya' katampa'anna la masiliete' 
yato balimmu anna manohsoi." 21 Daumpabeii 
kalaemu manaho tama di kakarakeang, ampo' 
petaloii yato kakarakeang yaling di kamapiaang. 
1 |[ngkannaingkea' pahallu untuhu'i to 
13 ma'pahenta. Aka' ingkanna to ma'pahenta 
untahimbo kakuasaanna yaho mai di Puang 
Alataala. Anna ingkanna to ma'pahenta ang aha, 
napama'tantu Puang Alataala. ? Dahi tau ang 
umpa'bali to ma'pahenta setonganna mengeete' 
umpa'bali aka ang napama'tantu Puang 
Alataala. Anna tau ang membabe noa indee 
inang la ditahungkung. 3 Ponna ke membabe 
mapiaingkea', solasohong, ya' daingkea' pahallu 

mahea' pano di to ma'pahenta. Aka' ang mahea' 
pano di to ma'pahenta dianto tau ang membabe 
karake. Dahi, anna malaingkea' dai mahea' pano 
di to ma'pahenta, ya' pahalluingkea' membabe 
mapia, lambi' napudiingkea' to ma'pahenta. 

4 Aka' to ma'pahenta dianto sabua'na Puang 
Alataala ang mengkahang anna malai mapia 
katuhoanta. Ampo' ke umbabeingke kasalaang, 
ya' la mahea'ingke pano di to ma'pahenta, 

aka' ma'kuasa natahungkungngingkea'. Yato to 
ma'pahenta dianto sabua'na Puang Alataala 
ang umpalao tahungkunna Puang Alataala 

pano di to karake. ? Dianto anna pahalluingkea' 
untuhu'i atohanna to ma'pahenta. Dai supung 
tatuhu'i aka' mahea'ingkea' ditahungkung, ampo' 
la'bi andana yatoo, dianto untuhu'iingkea' to 
ma'pahenta aka' tainsang yaling di inahanta 
taoatee sihatang tapanoa. £ Dia tuntone' suhunna 
anna pahalluingkea' umbaya' sima, anna malai 
to ma'pahenta umpembabe manahpaing 
pengkahanganna ang napadurungngiing Puang 
Alataala. 7 Dahi, baya'i pano di ingkanna tau 
ang sihatang dipambaya'i, sinnoanna sima 
bahtu' senga'nake' ang si dibaya'. Tuhu'i tau ang 
sihatang dituhu'i. Pakeangka'i tau ang sihatang 
dipakeangka'. 3 Daa umpoindang parammu 
hupatau. Ampo' pahalluingkene' moindang 
pa'kalemu pano. Aka' tau ang ungkalemui 

paranna hupatau dianto tau ang umpasundung 
Atohanna Musa. ? Aka' yaling di Atohanna Musa 
aha pahenta ang naoatee, "Daungnginda'-inda' 
pa'bannetauang, daumpapateang, daumbokoti, 
daumpemala aka-akanna para-parammu." 
Ingkanna yatoo, sibaha pahenta ang senga'ke', 
tatuhu'i asammitee' ke tatuhu'ing inde 

mesa pahenta, dianto: "Kalemuio parammu 
hupatau sinnoa ungkalemui kalaemu." 1? Ponna 
ke ungkalemuiingkea' paranta hupatau, 

tantu anna daingke la umbabe kakarakeang 
pano. Dahi ponna ke pa'kalemuingke, ya' 
umpasundummingkete' Atohanna Musa. 

11 Kaha-kaha indee pahallua' umpembabeing, 
aka' ungnginsammia' aka ang sihatang la umbabe 
dinoa. Dianto lambi'mia' tempomu la kaleha 

di hao mai di kihaheammu, aka' marungku'mi 
tempona Puang Yesus la sule napasalama'ingkea' 
di hao mai inde di lino ang punno kakarakeang. 
Yato kasalama'ang tuhtuang marungku'mi dinoa 
andana naonge mane tapahandu'i mampetahpa' 
pano di Puang Yesus. 1? Inde kamalillinganna 
lino ang punno kakarakeang sai'di'dang anna 

la pa'dang nabala'i kamabayaang. Dianto anna 
pahalluingkea' untibe ma'kahupa-hupa pembabe 
kamalillingang, anna umpakeingkea' pangkahka' 
pa'tolla'ang kamabayaang. 13 Pahallukoa' 
umbabe ang sihatang dibabe di kamabayaang. 

Daumpa'rame-ramea' lambi' dakoa' ungkalehai 
kalane. Daungnginda'-inda' pa'bannetauang 
bahtu' untindo'i pembabe kakarakeang. 
Daumpa'siba'diang bahtu' ma'sihiate. 14 Ampo' 
tuhu'ikoa' pembabena Puang Yesus Kristus yaling 
di katuhoammu. Daumpemalaa' supu untuhu'i 
toboua' dio pampemala karakemu. 

1 Aha di alla'na solata to mampetahpa' 
14 ang dake' matoho kapampetahpa'anna, 
dianto bata-batake' inahanna aka' dake' nainsang 
aka setonganna ang mala nababe. Tahimbo 
manahpai yato tau ang noa. Daumpaaha 
kasibehtaang pano yato ang noa. ? Hapangamna, 
aha tau ang matoho kapampetahpa'anna 
naoatee malaingkea' ungngande ingkanna 
hupanna andeang. Ampo' aha toi tau ang dai 
matoho kapampetahpa'anna ang naoane'tee, 
"Dai nakara'i Dehata ke ungngandeingkea' 
bale, supung lohpo ang mala diande." 3 Dioa' 
ang ungngande aka-aka siamo, dakoa' mala 
ungngita-ita naung tau ang lohpo supu naande. 
Anna tau ang lohpo supu mala naande, datoi 
mala unsalla solana ang si ungngande aka-aka 
siamo. Aka' inde mai solata puhang natahimbo 
Puang Alataala mendahi petauamna. “Yato 
solata dianto sabua'na Dehata. Daingkea' unsalla 
sabua'na tau senga', aka' moi maroho, moi 
sala, nainsang toboe' pongkahana. Anna yato 

solata inang la maroho, aka' mala napamaroho 
Puang Alataala. ? Aha tau ang ungngangka' 
mesa allo masero puhane' andana allo senga'. 
Ampo' aha tau ang ungngangka' ingkänna allo 
sinnoa-noa siang. Ang handang pahallu dianto 
aka ang taangka' tahpa' dianto la tapetahpa' 
si'da-si'da lambi' tama di inaha. Tau ang 
ungngangka' masero puha mesa allo, napanoa 
anna malai umpamatande Dehata. Tau ang 

si ungngande moi aka, napanoa anna malai 
umpamatande Dehata, aka' ma'kuhhu'sumanga' 
dai' di Puang Alataala. Noa tunne' tau ang 

si ungngande supu andeang ang ma'tantu, 
napanoa yatoo anna malai umpamatande 
Dehata, anna ma'kuhhu'sumanga' toi dai' di 
Puang Alataala. 7 Aka' kita' to Sahani, tuhoingkea' 
bahtu' mateingkea', pahalluingke untuhu'i supu 
pangngelo'na Puang Alataala. Daingke mala 
untuhu'i pampemala kalaeta. 3 Aka' ke tuhoingke, 
ya' tuhoingke untuhu'i pa'elo'na Dehata. Noa 
tunne' ke mateingke untuhu'i toingkene' 
pa'elo'na Dehata. Dahi tuho bahtu' mateingke 
tontongngingke petauanna Dehata. ? Aka' 
suhunna anna matei Kristus anna tuho sumule, 
dianto anna malai mendahi Dehatanna ingkanna 
tau, noa ang tuhoke', noa toi ang mateng. 10 Dahi, 
aka boi anna unsallao solamu ang mesaingke 
yaling di kapampetahpa'ang? Noa tunne' aka 

boi anna ungngita-ita naungngo solamu ang 
mesaingke yaling di kapampetahpa'ang? Aka' 
ingkannaingkea' la mengngolo asang pano di 
olona Puang Alataala ke mepahehsang. 12 Aka' 
yaling di Suha' Masero ma'tula' Puang Alataala 
naoatee, " 'Kalehaii indee: Ingkanna tau la 
mengkuntu' di oloku napenombaia'. Anna 
ingkanna tau la mangngakuia' naoate Kodi'mito 
Puang Alataala.' Noanto Bahtakara Dehata." 

12 Dahi, ingkannaingkea' pahallu untangkung 
tobouingkea' kita' ingkanna pembabeta di olona 
Puang Alataala. 3 Dianto anna daingkea' mala 
unsalla solata. Ampo' diare' tadakaii andana 
ahai pembabeta ang la untumang solata tama 
di dosa. 14 Aka' tuhoä' yaling di Puang Yesus, 
lambi' kuinsang anna kupetahpa' lambi' tama di 
inahangku kuoate dai aha andeang ang pemali 
di olona Puang Alataala. Ampo' ponna ke ahai 
tau ang umpemalii sanghupa andeang, ya' inang 
daete' sihatang ke naandei yato ang napemalii. 
15 Dia tuke', ponna ke ungngandeingkea' andeang 
di olona tau senga' ang mampemalii, lambi' 
kaita-ita yato tau anna madosai, ya' madosa 
turingketo kita', aka' daingkea' pa'kalemu pano 
yato di solata. Dianto anna kuoaitee, dakaii 
andana untumangngingkea' solata lambi' tallang 
kapampetahpa'anna aka' yato andeang ang 
taande. Aka' yato solata solasohonta siang 

yaling di Dehata, ang nasulangngi Kristus 
ungngolai kamateanna. 1? Dahi, ponna ke ahai 
ang tapemapiaing ampo' daine' napemapiaing 
solata, ya' dotanne' dai tababe yatoo, andana 
nasallai pembabeta tau senga'. 1” Aka! yaling 

di Kapahentaanna Puang Alataala, tadiaete' 
atohang didiona ang la diandena supu bahtu' 
ang la dienu' supu. Ampo' ang handanna 
dianto inaha maroho, kasikapiaiang mesa 

anna mesa, anna kamasannangang inaha 

ang nabeaingke Inaha Masero. 18 Ponna ke 
untuhu'iingkea' Kristus anna tapanoai indee, ya' 
la umpamasannang Puang Alataala pembabeta, 
anna la napakeangka'ingkea' solata. 1? Dianto 
anna pahalluia' tapengkabela-belai tuho 
sikapiai mesa anna mesa anna sipakatoto' 
yaling di kapampetahpa'ang. 2? Daingkea' mala 
ungkarakei pengkahanna Puang Alataala yaling di 
katuhoanna solata napobua' ungngandeingkea' 
andeang ang napemalii tau senga'. Setonganna 
dai aha andeang ang pemali diande. Ampo' 
ponna ke yato ang taande untumang solata 
manaho tama di dosa, ya' salaringketee'. 

21 Dotanne' daingkea' ungngande bale bahtu' 
ungngenu' ang makahha' bahtu' umbabe aka 
ang la untumang solata manaho tama di dosa. 
22 Ponna ke umpetahpa'i ungngoatee dai sala 
yato pembabemu, ya' patitanangngi yaling di 

inahammu yato aka ang umpihki' di olona Puang 
Alataala. Masannanne' tau ang dai unsohso 
pembabena aka' yaling di inahanna nainsang 
naoate maroho. 23 Ampo' pano di tau ang bata- 
bata inahanna ungngande dia siamo andeang, 
anna katampa'anna naandee', ya' salaete' yato 
tau, aka' yato ang hali nababe dai situhu' aka ang 
aha yaling di inahanna. Aka' moi aka ang tababe, 
ke dai sitonda kapampetahpa'anta dai' di Dehata, 
ya' dosaete' pano di kalaeta. 

1 Kita' ang matoho kapampetahpa'anta 
15 dai' di Puang Alataala pahalluingkea' 
sa'bara' pano di tau ang malamma 
kapampetahpa'anna. Anna daingkea' mala 
umpamasannang supu kalaeta. ? Pahalluingkea' 
umbabe aka ang la umpamasannang inahanna 
tau senga' ang la napomapia, anna malai 
tapakatoto' kapampetahpa'annaii. 3 Aka' datoine 
umpeang kamasannangang Kalaena Kristus, 
ampo' naaku ungngolai kamasuhsaang untuhu'i 
Puang Alataala. Sinnoa ang tiuki' yaling di Suha' 
Masero naoatee, "Ingkanna tula' tahuhunna 
tau ang la napamating di Dio lupanong di 
kodi'." 4 Nasuhung tiuki'i ingkanna ang aha 
yaling di Suha' Masero, dianto anna malai 
napaturuingkea'. Aka' ungngolai inde pepaturu, 
malaingkea' sa'bara' yaling di kamasuhsaang 
anna matoho aka' mepakahanga, lambi' 

hannuingke dai' di Puang Alataala. ? Puang 
Alataalarang si umpamatohoa' inahammu 
lambi' sa'bara'koa' yaling di kamasuhsaang. 
Kuhannuang la naduluikoa' tuho sikapiai mesa 
anna mesa untuhu'i pembabe mapianna Kristus 
Yesus, "anna mala toukoa' dio umpamesa inaha 
anna umpamesa tula' umpudi Puang Alataala, 
Ambena Puang Yesus Kristus, Dehatanta. 

7 Dahi, solasohong, dianto anna kuoaingkoa'tee, 
tahimbo mapiakoa' solamu to mampetahpa', 
sinnoa natahimbo mapia touingkea' kita' 
Kristus. Aka' ponna ke sikapiaingkea' solata to 
mampetahpa', ya' umpamatandeingkea' Puang 
Alataala yaling di katuhoanta. 3 Kalehaiia' indee: 
Kristus tama inde di lino untahiai to Yahudi, anna 
malai sundung pa'dandianna Puang Alataala 
pano di peneneanna to Yahudi, lambi' la maleso 
pano di ingkanna tau naoate tahpa' si'da-si'da 
Bahtakaranna Puang Alataala. ? Tama di lino 

la umbuhkei lalang anna malai tau ang tadia 

to Yahudi la dipasalama' anna umpudi Puang 
Alataala aka' pa'kalemunna pano. Yaling di 
Suha' Masero aha tiuki' naoatee, "O Puang 
Alataala, kupakeangka'o. Nahingngi mai'di tau 
ang tadia to Yahudi, anna menania' umpudi 
sangammu." 10 Aha toe' tiuki' yaling di Suha' 
Masero naoatee, "Oa' ingkammu ihsinna lino 
ang tadia to Yahudi, penau-naukoa' sibaha to 

Yahudi ang napillei Puang Alataala mengkalao 
dolu." 11 Anna ahake' tiuki' naoatee, "Oa' 
ingkammu ihsinna lino ang tadia to Yahudi, pudii 
Puang. Ingkammua' hupatau pudii!" 12 Anna 
mane ahai inde ang natula' lohpo' Nabi Yesaya 
naoatee, "Mengkalao di peana'amna Isai la 
kende' mesa ang la umpahenta tau ang tadia 

to Yahudi Dianto ang la sika nahannuang." 

13 Puang Alataala Dianto ang tahannuang! 
Dianto anna mehumala'a' dai', kupalauingkoa' 
kamasannangang anna kamasahkeang ang 
sundung, aka' kapampetahpa'ammua' yaling di 
Puang Yesus. Kupalau anna malai napamatoto' 
inahammua' ungngolai kakuasaanna Inaha 
Masero anna malai tuhtuang hannukoa' pano 
di Puang Yesus. 14 Oa' ingkammu solasohongku, 
kupetahpa' si'da-si'da anna kuinsang umba 
sama pembabe mapiammu. Ungnginsangkoa' 
pepaturu di hao mai di Bahtakara Dehata, lambi' 
malakoa' sipaturu mesa anna mesa. I2 Ampo' 
moinnakato noa, yaling inde di suha'ku da' masili 
kupakaenga'koa', untula' sangngaka-sangngaka 
pepaturu. Pahtuyungku dianto anna malakoa' 
kupakaleha aka' dianto pengkahangang ang 
nabeaa' Puang Alataala. 18 Naängkä'ä' mendahi 
sabua'na Kristus Yesus pano di tau ang tadia 

to Yahudi. Anna yato pengkahangangku mala 
dipasiita pengkahanganna mesa imang, aka' 

umpepainsangngingka' Kaheba Mapia pano di 
tau ang tadia to Yahudi, anna ingkanna tau ang 
mampetahpa' pano di Puang Yesus kupasihapang 
penombaangku ang kupopenomba dai' di Puang 
Alataala. Anna inde penombaangku natahimbo 
mapia Puang Alataala, aka' sika napamasero 
Inaha Masero anna napadahi petauanna 

Puang Alataala. 1? Dahi, aka' kasikenteangku 
Kristus Yesus, suhaka inahangku umpokale'de 
pengkahangangku ang kukahangnging Puang 
Alataala. 18 Ponna ke untula'ä' pengkahangangku, 
ya' dianto supu kahangang ang ungngolai 
kakuasaanna Kristus yaling di katuhoangku. Aka' 
aha tau ang tadia to Yahudi ang untuhu'ing 
Puang Yesus aka' unghingnging pepaturungku 
anna pengkahangangku, 19 anna aka' tanda 

ang mepusa'-pusa' ang kupadahi ungngolai 
kakuasaanna Inaha Masero. Mengkalao yaho di 
Bohto Mahoa' Yerusalem lambi' sau di Poropensi 
Ilirikum halima' umpepainsangnging Kaheba 
Mapia pano di tau mai'di, kupaturu menna 
setonganna ang dioainte Kristus. 2? Pahtuyungku 
dianto pemalaa' umbaha Kaheba Mapia pano 

di bohto ang dake' ungnginsang Kristus. Aka' 

dai sihatang kusa'ding ke umpatulu'a' aka 

ang puha napahandu' tau senga'. ?! Pemalaa' 
umpasundung tula'na Suha' Masero ang 
naoatee, "Tau ang dake' aha umpelele kahebana, 

la nainsang naoate mennae' setonganna 

Yatoo. Anna tau ang dake' aha unghingngi yato 
kaheba, la unghingngi anna napebahtuang 
yato kaheba." 2? Aka' inde pengkahangangku 

si mangkalapai loloa' ke pemalaa' mating 
kupellambi'ikoa', solasohong. 23 Ampo' dinoa, 
puhang pengkahangangku dinne done. Inang 
sangngakang pahiamanna pemalaa' mating 

di Bohto Mahoa' Roma kupellambi'ikoa'. 

24 Kupahtuyu la lusaua' di Bohto Spanyol, dahi ke 
liuma' diting di bohtomua', mane lempangnga' 
diting. Ponna puhamingkea' sitammu sampai”, 
kuhannuang ke la malai unduluia' yaling di 
pellaoangku lusau di Spanyol. 22 Ampo' dinoa la 
maoka' dolu dai' di Bohto Mahoa' Yerusalem. 
Aka' to pentindo'na Puang Yesus dinne di 
Poropensi Makedonia anna Akhaya puhang 
mopahtuyu sika la umbea doi' pano di solana 
to mampetahpa' ang memase-mase yaho 

di Yerusalem. Dahi, dianto la kubaha dai'. 

26 (15:25) 27 Yato pahtuyunnaii sika nababe aka! 
pa'kalemunna. Anna inang sihatang liu ke sika 
unduluii solana to Yahudi ang dai nabela tuho. 
Aka' ungngolai to Yahudi lambi' tau ang tadia to 
Yahudi mala untahimbo Kaheba Mapia sihapang 
andeang mendehatanna. Dahi, sihatang toe' tau 
ang tadia to Yahudi untahakangnging andeang 
mentolinona pano di solana to Yahudi. 23 Dahi, 

ponna ke haling kubaha dai' di Yerusalem inde 
doi' panduluinnaii ang puha sika nahimpung, 
ya' mane maoa' sau di Spanyol, kuola mating 
di bohtomu. 2? Anna kuinsang ke lambi'a' 
mating, inang la kubahaingkoa' mai'di behe di 
hao mai di Kristus. 3? Oa' solasohongku, aka' 
kamesaantaa' yaling di Dehatanta Puang Yesus 
Kristus, anna aka' sikalemuiingkea' ungngolai 
pengkahanganna Inaha Masero yaling di 
inahanta, dianto anna kupalaui mating ke la 
malai umpehumala'ingka' dai' di Puang Alataala 
yaling di sambayang. 3! Palauingka' anna malai 
nadakaia' Puang Alataala di hao mai di tau 
ang dai mampetahpa' ke sumulema' tama di 
Bohto Yudea. Palau touingka' nei' ke malai 
to pentindo'na Puang Yesus yaho di Bohto 
Mahoa' Yerusalem la untahimbo mapia inde 
doi' pandului ang la kubaha dai'. 3? Ponna noa, 
katampa'anna ke naelo'i Puang Alataala, la 
malaa' mating di bohtomu sitonda kakahsiang, 
anna la makahangaa' yaling di alla'-alla'mua'. 
33 Kuhannuang Puang Alataala ang mebea 
kamasahkeang la mamposolai lolokoa'. Aming! 
16 1 Sibaha inde suha'ku la kupainsangngikoa' 
menna ang disanga Febe. Dianto mesa 
bahine, solata to mampetahpa' ang si undului 
to pentindo'na Puang Yesus di hao di Bohto 
Kengkrea. ? Kupalau anna malai untahimbo 

sinnoa solasohommu yaling di Puang Yesus, aka' 
dianto pembabe ang sihatang pano di kita' ang 
untuhu'i Puang Yesus. Ponna aha ang napahallu, 
ya' beai pano, aka' puhang undului mai'di 

tau, sinnoanna kodi', mesa toua' ko ang puha 
nakalemui. 3 Kalemuia' palambi'ingka' salama'ku 
pano di ta Priskila anna ta Akwila, muanena. 
Dianto solaku mengkahang yaling di Kristus 
Yesus. “Haling sai'di' tala sika mate aka' pemala 
naduluia'. Dahi ma'kuhhu'sumanga'a' aka'ii. 
Anna tadia kodi' supu ang ma'kuhhu'sumanga', 
ampo' ingkanna toe' tau ang mampetahpa' 
yaling di Puang Yesus ang tohho pano di bohtona 
tau ang tadia to Yahudi ma'kuhhu'sumanga' 
toe'. ? Palambi' touingka'ne' salama'ku pano di 
ingkanna to mampetahpa' ang si ma'himpung 
yaling di dasanna. Salama'ku pano di ta Epenetus 
ang kukalemui. Dianto tau ang handang uhuna 
mampetahpa' pano di Kristus di hao di Poropensi 
Asia. ? Anna salama'ku toe' pano di ta Maria, ang 
puha napengkahang kahha'ingkoa'. 7 Palambi' 
touingka'ne' salama'ku pano di ta Andronikus 
anna ta Yunias. Dianto sola bohtoku to Yahudi, 
ang hali kusibahaing yaling di tahungkung. Inde 
to deruai dolune' mampetahpa' pano di Kristus 
andana kodi', anna napakeangka' ingkanna 
rasul. 3 Salama'ku pano di ta Ampliatus ang 
kukalemui yaling di Puang Yesus. ? Salama'ku 

pano di ta Urbanus, solataa' mengkahang yaling 
di Kristus. Salama'ku toi pano di ta Stakhis ang 
kukalemui. 1? Salama'ku toi pano di ta Apeles 
ang tontong lolo untindo'i Kristus moinnakato 
nahoa mai'di kamadahhaang. Salama'ku pano 
di hapumna ta Aristobulus. 1t Salama'ku pano 

di ta Herodion, solaku to Yahudi. Salama'ku 

toi pano di solata ang mampetahpa' yaling di 
hapumna ta Narkisus. 1? Salama'ku toi pano 

di ta Trifena anna Trifosa ang mengkahang 
untanang sikunna yaling di pengkahanganna 
Puang Yesus, anna pano di ta Persis ang 
kukalemui, ang mai'di toe' pengkahangamna dai' 
di Dehata. 13 Salama'ku pano di ta Rufus, mesa 
to Sahani ang dipakeangka': anna salama'ku 

toi pano di indona, ang kupasihapang indoku 
tou kodi'. 14 Palambi'ingka' salama'ku pano 

di ta Asinkritus, Flegon, Hermes, Patrobas, 
Hermas sibaha ingkanna solasohong ang 
nasibahaing. 1? Salama'ku pano di ta Filologus 
anna ta Yulia, pano di ta Nereus anna ullu'na 
ang bahine, anna pano di ta Olimpas sibaha 
ingkanna to mampetahpa' ang nasibahaing. 

16 Sisalama'koa' mesa anna mesa umpakalebu 
inahammua!' yaling di ingkanna kasitammuammu. 
Ingkanna to mampetahpa' yaling di Kristus 

ang dinne umpalambi' asang salama'na 

mating di dioa', solasohong. 1” Oa' solasohong, 

kupakaenga'koa' anna malakoa' madaka pano 

di tau ang la mampasisähä'-sähä'koa' anna 

ang la pemala mampatinahokoa' ungngolai 
pepaturunnaii ang dai sihatang pepaturu ang 
haling untahimbo. Kahaoii yato tau ang noa! 

18 Aka' tau ang membabe noa yatoo daine' 
umbabe pengkahanganna Kristus Dehatanta, 
ampo' sika untuhu'ine' pampemala kalaena. 
Sika unse'de' tau ang dai aha aka nainsang 
lambi' nabulitu'. 9 Ampo' dioa', solasohong, 
kainsangammi umba umpanoaa' untuhu'i 
pepaturunna Puang Alataala. Anna kahsi toua' 
kodi' kuhingngi yato pembabemu. Kuhannuang 
la bansa' lolokoa' membabe mapia, ampo' 
ungkahaoine' pembabe karake. 2? Puang Alataala 
ang mebea kamasahkeang la baha' untalo anna 
umpasitale-tale kakuasaanna Pongkahana setang 
yaling di katuhoammu. Kuhannuang mana' 
pa'kalemunna Dehatanta, Puang Yesus Kristus la 
umposolai lolokoa'. 22 Salama'na toe' are' mating 
ta Timotius, solaku dinne mengkahang. Noa toi 
ta Lukius, Yason anna Sosipater, santoyahudingku 
umpalambi' toe' salama' mating. 22 Noa 

tunne' ta Tertius, ang mangnguki'ingka' inde 
suha'ku, umpalambi' toune' salama'na yaling 

di Puang Yesus mating di dioa' solasohongku 
diting di Roma. 23 Umpalambi' toe' mating 
salama'na ta Gayus ang kuongei tohho dasanna, 

anna ingkanna to mampetahpa' yaling di 
Puang Yesus ang si ma'himpung dinne. Noa 
tunne' ta Erastus, to pambe'bei doi'na to 
ma'pahenta dinne di bohto, sibaha solasohonta 
ta Kwartus umpalambi' toe' salama'na mating. 
24 [Kuhannuang mana' pa'kalemunna Puang 
Yesus Kristus la tontong mamposolai lolokoa'. 
Aming.] ?? Dipudi Puang Alataala! Dianto ang 
ma'kuasa umpamatohoa' kapampetahpa'ammu, 
solasohongku, situhu' Kaheba Mapia ang si 
kupepainsangnging didiona Puang Yesus Kristus. 
Inde Kaheba Mapia ang kupepainsangnging, 
dianto pahtuyunna Puang Alataala ang masae dai 
nainsang hupatau. 2? Ampo' dinoa napalanda'mi 
Puang Alataala yaling di suha' ang nauki' 
ingkanna nabi dolu, anna dipepainsangnging 
pano di ingkanna hupataw, situhu' pahentana 
Puang Alataala ang tuho sapano-panona, 

anna malai ingkanna tau mampetahpa' anna 
untuhu'i Puang Alataala. ?” Dianto Dehata ang 
ungnginsang asang ingkanna ang aha, ang dai 
aha mansinnoaing! Kuhannuang la dipudi anna 
dipamatande yaling di sanganna Puang Yesus 
Kristus lambi' sapano-panona. Aming! 


1 Korintus 


1 Pano di ingkanna to mampetahpa' di hao 

di Korintus, ang napillei Puang Alataala 
mendahi petauanna. Puhamokoa' napatani 
yaling di kasikenteammu sibaha Kristus Yesus, 
dioa' sibahakoa' ingkanna tau di umba-umba 
naonge ang metamba dai' di Puang Yesus Kristus, 
Dehatanta, anna ang sika napodehata toe. 
Hao mai di Paulus, sibahaang solasohonta ta 
Sostenes. Nasuhung anna kuuki' inde suha' 
mating, aka' naangka'a' Puang Alataala mendahi 
rasulna Kristus Yesus situhu' pangngelo'na. ? (1:1) 
3 Salama'ku mating. Ke la malai Puang Alataala 
Ambetaa' sibaha Dehatanta Puang Yesus Kristus 
la umbehekoa' anna namana' kamasahkeang 
sibaha kamasannangang. “ Oa' solasohong, 
puhamokoa' nabehe Puang Alataala aka' mana' 
pa'kalemunna yaling di kasikenteammu sibaha 
Kristus Yesus. Dianto anna si ma'kuhhu'sumanga' 
loloa'. 3 Yaling yato di kasikenteammu sibaha 
Puang Yesus Kristus, puhamokoa' nabea 
ingkanna ang umpahallu: noanna tau yaling di 
jumaa' ang manahang ma'ho'ba, noa tunne' 
tau ang punno kapainsangang. ê Dahi maleso 
dioatee inang matoto' kapampetahpa'ammu 

pano yato di Kaheba Mapia didiona Kristus 

ang kipepainsangnging mating, 7 lambi' dang 
pole' aha ungkalala'i behe, ampo' diare' 
puhamokoa' nabea kakuasaang Inaha Masero 
ang la manduluikoa' umbabe ingkanna hupanna 
pengkahangang di mendehatanna, lella' yato 
ungngempei kasuleanna sumule Puang Yesus 
Kristus, Dehatanta. 3 La napamatohokoa' lambi' 
katampa'anna lino anna malai dai la aha ang 
mansallakoa' ke lambi'mi allo kasuleanna Puang 
Yesus Kristus. 2 Natambaimokoa' Puang Alataala 
mendahi mesa sibaha Ana'na, Puang Yesus 
Kristus, Dehatanta, anna tainsang taoatee, 

yato ang nadandi inang la napasundung. 10 Oa' 
solasohong, yaling di kakuasaang ang nabeaa' 
Puang Yesus Kristus, kupalau anna malakoa' mesa 
inaha. Daumpaaha kasibehtaang, ampo' diare' 
mesa inahakoa' yaling di ingkanna pahtuyummu 
anna pihki'mua'. 1 Nasuhung anna ma'kara 
noaa' indee, solasohong, aka' napainsangngia' 
solasohonna ta Kloe naoatee aha are' kasibehta- 
behtaang di alla'-alla'mua'. 12 Ang kupelele aha 
yaling di alla'-alla mu ang mangngoatee, "To 
pentindo'naa' kodi' Paulus." Anna aha piha 

ang mangngoatee, "To pentindo'naa' kodi' 
Apolos." Aha tuke' piha ang mangngoatee, "To 
pentindo'naa' kodi' Petrus. " Anna noa toi aha 
tuke' piha ang mangngoatee, "Supung kodi' 

Kristus ang kupentindo'i." 13 La mahasaraka 

ke dio siangnga' to pentindo'na Kristus la 
tibahe-bahe? Kodi'raka ko ang mate yaho di 
kayu sitambeng umbaya' dosammu? Bahtu' 
ungngoarakatee nasuhung ditero'koa' aka' anna 
malai mendahi to pentindo'ku? 14 Setonganna 
kusanga kehongko'a' aka' damamokoa' aha 
kutero', supung ta Krispus anna ta Gayus, 1° dahi 
dai aha ang la mala mangngoatee, "Natero'a' 
Paulus aka' pemala la mendahia' to pentindo'na." 
16(O' io, ahake' ta Stefanus sanghapui ang 
kutero'. Ampo' sehalinnaii dai kukalehai ke 

ahai tau senga' ang kutero'.) 1? Naangka'a' 
Kristus mendahi pesuona, dai aka' anna malaa' 
untero' tau. Ampo' nasuoa' umbaha Kaheba 
Mapia. Ponna ke kupepainsangnging inde 
Kaheba Mapia, tadia kamanahangangku ang si 
kupake ma'kara, anna dai aha arang tau ang la 
mampetahpa' supung aka' kamanahangangku, 
lambi' dai sika ungnginsang kakuasaanna Kristus 
naonge mate yaho di kayu sitambeng. 18 Kaheba 
ang kipepainsangnging dianto kamateanna 
Puang Yesus Kristus yaho di kayu sitambeng ang 
umbaya' dosanna hupatau. Ponna ke nahingngii 
yato tau ang la lupano di nahaka inde kaheba, 
ya' la nasanga pa'karanna to maho. Ampo' pano 
di kita' ang puha nalahpa' Puang Alataala di hao 
mai di tahungkunna dosanta, ke tahingngii yato 

kaheba, ya' la tasangaa' kita' kakuasaanna Puang 
Alataala. 19 Aka' tiuki' yaling di Suha' Maserona 
naoatee, "La kupa'dai kakeaka'anna hupatau, 
anna pahtuyu kamanahanganmna la kutallangngi." 
20 Aka kunanna to manahang? Aka kunamna to 
pampakuhu ada na to Yahudi? Aka kunanna 

tau ang diangka' manahang ma 'kara? Aka' di 
olona Puang Alataala yato kamanahangang 
mentolinona katomahoang kaleetee'. ?! Aka' 
moi manahang liu hupatau, dai aha ang la mala 
ungnginsang Puang Alataala ungngolai yato 
kamanahanganna. Aka' situhu' kakeaka'anna 
Puang Alataala, nabohtu naoatee menna-menna 
ang mampetahpa' pano di Kaheba Mapia la 
nalahpa' di hao mai di tahungkunna dosamna, 
moinnakato inde kaheba anna si nasangaii tau 
ang dai mampetahpa': "tula'na to maho." 22 Yato 
to Yahudi dai naaku mampetahpa' ke dai dipaitai 
tanda ang mepusa'-pusa'. Anna yatone' to Yunani, 
daine' naaku mampetahpa' ke dai dipainsangngi 
ungngolai kamanahangang di mentolinona. 

23 Dahi ponna ke kipepainsangnging kaheba 
didiona Kristus ang mate yaho di kayu sitambeng, 
ya' daine' naaku napetahpa' yato to Yahudi, 
anna yatone' tau ang tadia to Yahudi naangka' 
nei' pa'karanna to maho. 2? Ampo' inang aha 
tau ang natambai Puang Alataala mendahi 
petauanna, moi to Yahudi, noa tunne' tau ang 

tadia to Yahudi. Tahpana inde mai tau unghingngi 
yato Kaheba Mapia anna mampetahpa' pano 

di Kristus, ya' sika ungnginsammi kakuasaanna 
anna kakeaka'anna Puang Alataala. ?? Aka' 
pahtuyunna Puang Alataala, ang nasangai to lino 
"katomahoang," setonganna manahang puha 
nei' andana kamanahangamha to lino. Noa tunne' 
yato pembabena Puang Alataala, ang nasangai 
to lino 'kamalammaang," setonganna ma'kuasa 
puha nei' andana kakuasaamna to lino. 2? Oa' 
solasohong, kalehaiia' katuhoammu naonge 
dakangkoa' natambai Puang Alataala mendahi 
petauanna: daia' mai'di ang diangka' manahang, 
bahtu' ang ma'kuasa, bahtu' ang dipakeangka' 

di olona hupatau. ?” Ampo! naangka'i Puang 
Alataala umpillei tau ang nasangane' to lino "to 
maho," anna malai masili yato tau ang si unsanga 
kalaena "to manahang." Noa tunne' umpillei tau 
ang malamma anna malai masili yato tau ang 

si unsanga kalaena matoho. 23 Puang Alataala 
umpillei tau ang dai keangka' naita solana, ang 
diangka' dai kekuna anna dikahiri', anna malai 
maleso dioatee yato ingkanna ang napakeangka' 
to lino setonganna daine' kekuna. 22 Dahi dianto 
anna dai aha tau ang la mala malangka' inaha 

di olona. Dai aha ang la mala mangngoatee, 
"Aka' kamanahangangku lambi' napilleia' Puang 
Alataala." 3? Ampo' supung aka' Puang Alataala 

lambi' sikenteingkea' Kristus. Ungngolai Kristus 
tainsang kakeaka'anna Puang Alataala. Dianto 
ang mampamarohoingkea' di olona Puang 
Alataala anna mampasenga'ingkea' mendahi 
petauanna. Noa tunne' napakahaoingkea' di hao 
mai di ingkanna kakarakeang. 3! Dahi, situhu' ang 
tiuki' yaling di Suha' Masero, "Menna-menna ang 
pemala male'de, pahallu sika umpokale'de yato 
ang puha nababe Dehata." 

1 Oa' solasohong, naonge anna matingnga' 

di bohtomu kupainsangngikoa' yato kaheba 
ang sule yaho mai di Puang Alataala, dai kutula' 
mating situhu' kamanahangangku bahtu' dioatee 
kuse'de'koa'. ? Aka' yaling di inahangku puha 
kubohtu donetoo kuoatee, ponna ke ditimma', 
supung ang la kutula' dianto Puang Yesus, 
To Dilanti' la Mepasalama', ang mate yaho 
di kayu sitambeng. 3 Donetoo anna lambi'a' 
mating, ya' malammaa' anna sikalalla'a' mahea'. 
4 Anna yato kaheba ang kupainsangngikoa' 
mating, dai kupepainsangnging sitonda 
kamanahangang anna datoukoa' aha kuse'de'. 
Ampo' kakuasaannaete' Inaha Masero lambi' 
ungnginsammi ungngoatee tahpa si'daetee' yato 
kaheba ang kubaha mating. ? Dahi nasuhung 
anna umpetahpa'ia' yato kaheba, tadia aka' 
kakeaka'anna hupatau, ampo' aka' kakuasaanna 
Puang Alataala. € Ampo' moinnakato noa, 

ke yalingngang di alla'na tau ang matamang 
kapampetahpa'anna pano di Puang Yesus Kristus, 
ya' si ma'tula'ang umpake kara kakeaka'ang. 
Ampo' yato kakeaka'angki' tadia kakeaka'ang 
ang si napake to karake yaling di lino, bahtu' 
dioatee kakeaka'anna to pambahananmna to 
lino, aka' yato ingkannaii la tallang. 7 Yato ang 
kipepainsangnging dianto kakeaka'ang ang 
sule yaho mai di Puang Alataala, ang puha 
napahtuyu anna malaingkea' mangngala taha 
yaling di kamatandeanna. Inde pahtuyunna 
dake' nainsang tau dolu, moinnakato anna 
napopahtuyuming Puang Alataala naonge anna 
dake' napapia inde lino. 3 To ma'pahenta yaling 
di lino dai ungnginsang inde pahtuyunna Puang 
Alataala. Aka' ponna ke la nainsammi, ya' tantu 
anna daete' la untoke' Dehatanta ang matande 
dai' di kayu sitambeng. ? Ampo' inang aha 
tiuki' yaling di Suha' Masero naoatee, "Pano 

di tau ang ma'kalemu dai' di Puang Alataala, 
puha napatokaing ang mahahsa', ang dake' aha 
naita bahtu' nahingngi hupatau anna dake' aha 
mentama di pihki'na." 1? Ampo' tainsangnga' 
kita' inde pahtuyunna Puang Alataala, aka' 
puhamingkea' kita' napainsangngi ungngolai 
kakuasaanna Inaha Maserona. Inde Inaha 
Masero umpahehsa ingkanna-ingkanna siamo, 
moi pahtuyunna Puang Alataala ang dake' 


2.11-16 736 


nainsang hupatau. 1t Aka' sinnoanna tau, supung 
kalaena ang ungnginsang ihsi inahanna, noa 
tunne' supung Inaha Masero ang ungnginsang 
ihsi inahanna Puang Alataala. 12 Daingkea' aha 
untahimbo pepaturu ang situhu' pihki'na to lino, 
ampo' ang tatahimbo dianto Inaha Maserona 
Puang Alataala anna malaingkea' ungnginsang 
yato ingkanna ang puha nabeaingkea' yaling 

di mana' pa'kalemunna. 13 Dahi ponna ke 
kipepainsangnging yato Kaheba Mapia, dai 
kikamanahangngi sinnoa kakeaka'anna to lino, 
ampo' kara ang si kipake sule yaho mai di 

Inaha Masero, kipakaleso didiona kaha-kaha 
mendehatanna umpake kara mendehatanna. 

14 Tau ang dai ungnginsang Puang Alataala dai 

si umpetahpa' inde pepakuhu ang sule yaho 
mai di Inaha Maserona Puang Alataala, ampo' 

si nasanga nei' pa'karanna to maho. Aka' tau 
ang hali untahimbo Inaha Masero, dianto supu 
ang la mala ungnginsang yato ang natula' Inaha 
Masero. 12 Kita' ang hali untahimbo Inaha Masero 
umpahang ingkanna hupanna kaha-kaha, lambi' 
tainsang umpasisenga' ang mahasa anna ang 
tahuhu. Ampo' yatone' tau ang dai ungnginsang 
Puang Alataala, datoi la mala ungnginsang yato 
aka ang yaling di inahanta. 1? Aka' aha tiuki' yaling 
di Suha' Masero naoatee, "Dai aha tau ang la 
mala ungnginsang pihki'na Dehata, dai aha ang 

la mala mambea pepakaenga' dai'." Ampo' pano 
di kita', puha nabeaingkea' Puang Alataala pihki' 
ang sinnoa pihki'na Kristus. 

1 Oa' solasohong, naonge anna sibahaingkea' 
diting dakoa' mala kupa'karai sinnoa tau 
ang puhang untahimbo Inaha Masero. Donetoo 

kupa'karaikoa' sihapang tau ang untuhu'ike' 
pampemala di mentolinona, aka' donetoo dake' 
matama kapampetahpa'ammu, sinnoakangkoa' 
änä' malea yaling di kapampetahpa'ang. ? Änä' 
ang sumusuke' dai si dibea andeang kahha'. 
Noa tumokoa' dio, donetoo kupakuhukoa' 
pepakuhu ang sihatang tau ang dake' matama 
kapampetahpa'anna, aka' daia' umbela 
untahimbo pepakuhu ang matama. Anna 

moi dinoa dake'a' mala untahimbo, 3 aka' 
untuhu'ikangkoa' pampemala karakemu. Aka' 
ponna ma'kasuehekoa' anna sibehta-behta, ya' 
maleso dioatee untuhu'i si'dakoa' pampemala 
karakemu sinnoa tau ang dake' ungnginsang 
Puang Alataala. “Aha di alla'mua' ang si 
mangngoatee, "To pentindo'naa' kodi' Paulus." 
Anna tau senga' naoane'tee, "Kukara'i puhane' 
Apolos." Pembabe ang noa indee sihatang tau 
ang dake' ungnginsang Puang Alataala. ? Kami' 
ta Apolos, ya' sabua'na kaleang kami' Puang 
Alataala ang nasuo mantehtekoa' anna malakoa' 
mampetahpa' pano di Puang Yesus. Kikahang 

yato kahangang ang puha napadurungngiang 
Puang Alataala. ? Kodi' ang mangngambo', Apolos 
ang mambayai, ampo' Puang Alataalaete'ne' 
ang mampalobo', tadia kami'. 7 Yato tau ang 
mangngambo' anna yato ang mambayai daine' 
pahallu liu. Ang handang pahallu, dianto Puang 
Alataala aka' dianto ang mampalobo'. 3 Tau 

ang mangngambo' anna tau ang mambayai 
sinnoa siang pahtuyunna. Anna sahing la 
untahimbo sahona situhu' pengkahanganna. 

3 Kami'mitoo sihapang mesa kombongang to 
pobela' ang napotau Puang Alataala, anna 
dioa'-dio, solasohong, sihapangkoa' dio bela'na. 
Mala toukoa' dipasihapang dasanna Puang 
Alataala. 1? Aka' mana' pa'kalemunna Puang 
Alataala lambi' naangka'a' mendahi rasulna, to 
handang dolu umbahaingkoa' Kaheba Mapia. 
Malaa' dipasihapang mesa to pampake'de' 
dasang ang manahang, ang hali umpake'de' 
busung di hahona batu. Anna tau senga' ang 
umpatulu' yato pengkahangangku umpake'de' 
yato dasang yaho di busung. Ampo' ingkanna 
tau ang mengkahang yato di dasang pahallu la 
umpihki' liu yato pengkahanganna anna malai 
mahasa liu. 11 Supung ke mampetahpa'i tau pano 
di Puang Yesus anna malai mendahi petauanna 
Puang Alataala. Mala dioatee Puang Yesus Kristus 
dianto yato batu ang natanang Puang Alataala 

ang naongei dipampake'de'i yato dasang, dai 
aha senga'na. 1? Ponna ke ahai to pengkahanna 
Puang Alataala ang mahasa pengkahangamna, 
ya' mala dipasihapang mesa tau ang umpake'de' 
dasang umpake ma'kahupa-hupa aka-aka ang 
mapia, hapanganna: bulahang, pera' anna batu 
masut'li'. Anna ponna ke ahai to pengkahanna 
Puang Alataala ang dai mahasa pengkahanganna, 
ya' malane' dipasihapang mesa tau ang 
umpake'de' dasang umpake ma'kahupa-hupa 
aka-aka ang dai mapia liu, hapanganna: kayu, 
parang anna lora. B Dahi ponna ke naampui'ii 
api yato dasang, ya' la landa' pole' aka yato 
ang dipake mampake'de' ang mahasa anna ang 
tahuhu, aka' yato ang mahasa la tontong, ampo' 
yatone' ang tahuhu la mampu' nei'. Noa tunne' 
pengkahamna yato ingkanna petauanna Dehata 
la landa' pole' ke sumuleng Puang Yesus, aka' di 
allo yatoo la napahehsa Dehata pengkahanna 
ingkanna tau: la mahasaraka, daraka. 14 Ponna 
ke malai tontong yato pengkahanna mesa 

tau, ke puhang ungngolai pampahehsaanna 
Dehata, ya' la untahimbo sahona. ? Ampo' 
ponna ke dai tontong yato pengkahanna ke 
puhang napahehsa Dehata, ya' la huki nei'. 
Bahtuanna kalaena la dilahpa' di hao mai 

di tahungkunna dosanna, ampo' daine' la 
disahoi. Anna mala nei' dipasihapang tau ang 

naampu'i api dasanna: ingkanna porehana pa'da, 
ampo' kalaena nei' salama'. 1° Darakaa' dio 
ungnginsang ungngoatee sihapangkoa' Dasanna 
Puang Alataala? Bahtu' Inaha Maserona Puang 
Alataala tohho yaling di alla'-alla'mu? 1? Tau ang 
ungkarakei inde Dasang Ada'na la nakarakei 

toe' Puang Alataala. Aka' yato Dasang Ada'na 
masero, anna diongnga'too yato Dasang. 13 Daa 
umbulitu' kalaemua'. Ponna ke ahai di alla'mu 
tau ang unsanga kalaena manahang situhu' 
pangngitanna to lino, ya' pahallu la mentomaho 
di olona hupatau anna malai mendahi manahang 
si'da-si'da di olona Puang Alataala. 1? Aka' 

yato ang nasangai hupatau kamanahangang 
setonganna katomahoangngete' di olona Puang 
Alataala. Aha tiuki' yaling di Suha' Maserona 
naoatee, "Tau ang unsanga kalaena keaka' anna 
manahang, la napatinaho Puang Alataala yaling di 
kamanahanganna toboe"." 20 Anna aha toi tiuki' 
naoatee, "Nainsammi Puang Alataala pihki'na to 
manahang, naoatee dai aha kunamna." 21 Dahia', 
solasohong, daa umpokale'dei ke untindo'ikoa' 
supu mesa tau ang ma'tantu, aka' ingkanna 
aka-aka ang umpahallu, puhamokoa' nabea 
Puang Alataala mendahi ampuammu: 22 Apolos, 
Petrus anna kodi', puhamokoa' nabea Puang 
Alataala anna malai kiduluikoa'. Puhamokoa' 
nabea katuhoang bakahu anna nalahpa'koa' 

di hao mai di kamateang ang sapano-panona. 
Ingkanna ang aha yaling inde di lino, ingkanna 
ang dahi dinoa, moi ang la dahi di allo-allo ang 
la sule, naato' asang anna la mahasa pano di 
dioa'. Ingkanna aka-aka puha nabeakoa' mendahi 
ampuammu. 23 Anna dioa'-dio ampuannamokoa' 
Kristus, anna Kristus dianto ampuanna Puang 
Alataala. 
4 1 Pano di kami' ang mendahi to 
pambahanammu, pahallukoa' unsangaang 
sabua'na Kristus ang nasuo umpakalesoing 
kahebana Puang Alataala, yato ang dake' 
aha nahingngi to lino. ? To disuo pahallu 
tuhu'-tuhu'ang liu umpembabeing pangngelo'na 
yato ang mansuo. 3 Dahi ponna ke ahai di alla'mu 
ang pemala unsalla pengkahangangku, ya' dai 
maaka di kodi'. Moi menna ang mansallaa' dai 
maaka. Kodi'-kodi', dai si kupihki' mahasaraka 
pengkahangangku, daraka. “ Yaling di inahangku 
kusa'ding mapia lambi' kuinsang kuoatee 
dai aha kubabe ang sala. Ampo' tadia yato 
inahangku ang mampamarohoa'. Aka' ang la 
mampahehsaa' anna mambohtu, setonganna 
Dehataetee'. ? Dahi, solasohong, daa umpahehsa 
pengkahanganna solamu ungngoatee bahtu' la 
mahasaraka, daraka. Empeike' kasuleanna Puang 
Yesus, aka' Dianto ang la umpalanda' asang 
ingkanna ang tibuni tama di kamalillingang. La 


4.6-9 742 


umpalanda' ingkanna pahtuyunna inahanna 
hupatau. Anna ke donentoo mane la napudii 
Puang Alataala ingkanna yato ang sihatang 
dipudi. ? Oa' solasohong, inde kaha-kaha 

ang mane kuuki' nahoaang ta Apolos. Kami' 
inde kiderua kupohapangang anna malakoa' 
kupaturu untuhu'i pahenta ang tiuki' andana 
umpakeangka' arangkoa' to pambahanammu 
la'bi andana ang sihatang. Pahtuyungku dianto 
anna dai aha di alla'mu ang la malangka' 
inaha lambi' ungngoatee, "Di kodi'na kodi”, 

to pentindo'naa' ta Anu." 7 Unsangarakaa' 
kalaemu londo puha nei' andana tau senga'? 
Pihki'i, ingkanna ang aha pano di kalaemu, 
nabea asangkoa' Puang Alataala. Dahi, ponna 
ke inang napanoai, ya' akana malangkaiia' 
inahammu? 3 Unsangaa' dang aha ang 
ungkalala'i? Bahtu' umpihki'rakato ungngoate 
sihoang kamatoto'anna kapampetahpa'ammu 
dai' di Dehata? Lambi' umpakeangka'koa' 
kalaemu sihapang tomaraya ang dai pahallu 
kidului. Ya' la mahasa si'da ke la pake malai 
mendahikoa' tomaraya, aka' ponna ke noai, ya' la 
malamingkea' ma'pahenta sibaha-baha. ? Ampo' 
daang kami' aha mentomaraya, aka' situhu' 
pihki'ku, setonganna kami' ang mendahi rasul 
inang napabeiang Puang Alataala mendihoi'ang 
liu di olona hupatau. Didahhaang sinnoa to 

ditahungkung mate ang si napakauho-uho tau 
mai'di. Mengeang nahele ihsinna lino, moi 
hupatau, noa tunne' malaeka'. 1? Yato tau mai'di 
si nasangaang to maho aka' kipepainsangnging 
yato kahebana Kristus, ampo' dioa'-dio si 
unsangaa' kalaemu keaka' yaling di Kristus! 
Kami' diangka'ang malamma, ampo' dioa'-dio 
unsangangnga' kapampetahpa'ammu matoto'mi! 
Dioa' napakeangka' hupatau, ampo' kami'-kami' 
napakauho-uhoang. 1! Lambi' dinoa dai kanna' 
andeangki', enu'ki', porehaki'. Si dipohetong 
loloang. Anna dai aha ongeangki' tohho. 1? Si 
mengkahang kahha'ang umpake tobouang kami' 
teyyeki'. Ponna ke ahai ang mantandoang, ya' 
kibala' kipalauing behe. Anna ponna ke ahai 
ang mandahhaang, ya' sa'bara' tomande'ang. 

13 Noa toi ponna ke ahai ang mangkeaha'iang, 
ya' si kitimba' maluna'. Lambi' dinoa si nainda'- 
inda'ang to lino, si napasihapangngang supu oyo 
kalane. 14 Oa' solasohong, nasuhung amna kuuki'i 
noa indee tadia anna malakoa' kupakasili. Ampo' 
diare' anna malakoa' kukambahoing sihapang 
ana' ang kupakamaya. 12 Aka! moinnakato anna 
ma'sa'bu-sa'bui tuangkuhummu ang la mala 
mantehtekoa' mentindo' pano di Kristus, ampo' 
supung kodi' ang sihatang umpoambe, aka' 
kodi' ang handang dolu umbahaingkoa' yato 
Kaheba Mapia lambi' mampetahpa'koa' pano di 

Kristus Yesus. 1? Dianto anna kupalau si'da-si'dai 
la untindo' manahpa pembabeku. 1” Dahi 
dianto anna kuangka'ing unsuo ta Timotius 
mating la napellambi'ikoa'. Inde ta Timotius 
kupasihapang ana' ang kupakamaya, mesa tau 
ang tuhu'-tuhu'ang yaling di pengkahanganna 
Dehata. Ponna ke lambi'mi mating, ya' la 
napakalehakoa' umba kupanoa untindo'i Kristus 
Yesus, ang situhu' yato ang si kupepakuhuing 
di umba-umba naongei. 13 Kuinsammi aha di 
alla'mu ang malangka' inaha lambi' unsangaa' 
dama' bahani la kupellambi'ikoa'. 1? Ampo' 
inang la baha' matingnga' ke naelo'i Dehata. 
Doneke'too mane kuitai pole' aka ang la 
nababe yato tau ang si mayahoang tula'na. 
La kuita ke inang ma'kuasa si'dai, bahtu' to 
pa'kara-kara kaleraka. ?? Aka' ke tuhoi tau yaling 
di Kapahentaanna Puang Alataala, ya' dai la 
tandaang yaling yato supu di tula'na, ampo' 
la tandaang aka' landa'mi kakuasaanna Puang 
Alataala yaling di pembabenaii. 22 Ponna ke 
matingnga' anna la tontong loloi pembabemu, 
ya' la umbahaa' petahungkung anna kara 
kahha'. Ampo' ke mahasang pembabemy, ya' la 
maluna'a' anna ma'kalemu mating. Dahi umba 
kahang ang ungkara'i puha? 

1 Pusa'a' kupelele yato babemua' ang 

tasampa' liu. Ang naoatee, aha are' tau 

yaling yato di jumaa'mu ang umpobahine 
pohona. Aka' moi tau ang dai mampetahpa' 
anna dai si nababe ang karake liu noa yatoo. 

2 Ampo' dioa'-dio, moinnakato anna napanoai 
solamu, ya' malangka'ke' inahammu. Akana daia' 
mapi'di' inahammu unsohso yato pembabena? 
Sihatang ke la umpasohongngia' yato tau 

yaling mai di alla'-alla'mu. 3 Moinnakato anna 
sikahaoangngingkea', ampo' diting inahangku 
lambi' malakoa' kupahenta. Dahi yaling di 
kakuasaang ang hali nabeaa' Puang Yesus Kristus, 
puha kubohtu kuoatee pahallu ditahungkung 
yato tau. Ponna ke ma'himpummokoa', kalehaii 
diting inahangku. Dahi kupalau mating yaling di 
sanganna Puang Yesus Kristus “ (5:3) ? dianto la 
umbeho inde tau pano di Pongkahana setang, 
bahtuanna dai la umpabei ma'himpung sibaha- 
bahakoa'. Panoaia' anna ullambi'i tahungkung 
pano di kalaena anna malai salama' sungnga'na 
ke lambi'mi allo kasuleanna Dehata. ? Akana 
palla'rakoa' dio malangka' inahammu umpabei 
yato tau lella' napanoa yatoo? Aha karanna to 
baha' ang naoatee, "Sampi'du' supu bibi' roti 
anna malang umpabangka' samai tahpung." 
Bahtuanna: mesa tau ang madosa mala 
ungkarakei kamesaanna samai solana. ” Sinnoa to 
Yahudi, ke lambi'mi tempona Pa'rame-rameang 
Paska, si umpasohong samai bibi' roti ang aha 

yaling di dasannaii, mane untunui dombana 
ang la mendahi pesulanna. Noa tumokoa' dio, 
pahallua' umpasohong yato to madosa yaling 
mai di alla'-alla mua' anna malakoa' tontong 
masero, aka' inang maserokoa' yaling di Kristus 
ang tapasihapang domba Paska aka' mate 
nasulangngiingkea'. 3 Dahi, solasohong, tatibei 
yato bibi' roti, dianto yato pembabe karaketa 
ang dolu anna la umpenombaiingkea' Puang 
Alataala sitonda sangkalebu inaha ang maroho 
di olona. ? Yaling yato di suha' ang kupapebaha 
mating dolu, kulahangkoa' ma'sola-sola sibaha 
tau ang si membabe tasampa'. 1? Ampo' daete' 
kuoatee anna la damokoa' ma'sola-sola sibaha 
tau ang dake' ungnginsang Puang Alataala ang 
si membabe tasampa', ang so'bäng karake, ang 
si ma'bulitu' anna menomba pano di tau-tau. 
Aka' ponna la kulahangkoa' ma'sola-sola sibaha 
tau ang noa, ya' la pahallukoa' umpellei inde 
lino. 11 Bahtuanna yato pangnguki'ku dianto: daa 
umpa'sola-sola sibaha tau ang unsanga kalaena 
to mampetahpa' pano di Puang Yesus, ampo' 
setonganna yato tau si membabe tasampa', 

si so'bäng karake, si umpenombai tau-tau, si 
untändoi solana, si umpamalango kalaena, 
bahtu' si ma'bulitu'. Moi poro la mande sibaha 
tau ang noa indee, ya' dai mala! 1? Pano di 

tau ang tadia to Sahani, tadia kodi' ang la 

umpahehsa pembabenaii. Puang Alataalaetee' 
ang la mantahungkung. Ampo' kalaemua' ang la 
pahallu untahungkung yato santosahanimmu ang 
sala babena. Dahi situhu' yato ang tiuki' yaling 
di Suha' Masero naoatee, "Pasohongngi yato to 
membabe karake yaling mai di alla'-alla'mu." 
13 (5:12) 

1 Ponna ke ahai kaha-kaha ang pahallu 

dipahehsa, ya' akana la umbahae dio pano di 
to pambohtu kaha-kaha ang dai mampetahpa' 
pano di Puang Yesus? Akana daia' umbaha 
pano di solamu to mampetahpa' ang la mala 
mambohtu? ? Darakaa' dio ungnginsang, 
solasohong, la sule tempona ang la taongeia', 
kita' ang napasenga' Puang Alataala mendahi 
petauanna, la umpahehsa ihsinna lino. Dahi ke la 
umpahehsakoa' ihsinna lino dako', ya' inang la 
malakoa' umbohtu kaha-kahanna solamu dinoa. 
3 Daia' ungnginsang, kita' to mampetahpa' la 
umpahehsa malaeka'. Dahi inang la malakoa' 
umbohtu kaha-kahanna solamu yaling inde di 
lino. “Ponna ke ahai kasibehta-behtaang di 
alla'-alla mu, ya' aka boi anna umpadiolonai to 
pambohtu kaha-kaha ang tadia santosahaninta, 
ang dai aha kakuasaamna yaling di jumaa'? 
> Nasuhung anna ma'tula'a' noa indee anna 
malakoa' masili. Darakae' aha moi poro mesa di 
alla'-alla mu ang la mala umbohtu kaha-kahanna 

solamu yaling di jumaa'? ? Dahi akana bilang 
ahae' nei' to mampetahpa' ang unsalla solana 
to mampetahpa' di hao di olona tau ang dai 
mampetahpa'? 7 Dinoa daia' pahallu tapihki' 
yato tau ang umbaha kaha-kahanna pano 

di tau di aneang. Moi ke la ahai kaha-kaha 

di alla'-alla'mu, ya' ahana inang sundummi 
mepakasilinna. Anna tandaammi dioatee dakoa' 
membabe ang sihatang to pentindo'na Puang 
Yesus. Ponna ke ahai ang mambulitu'koa' 
bahtu' unghukiangkoa', ya' pabeii napanoa. 

Daa umbahai pano di to pambohtu kaha-kaha,: 
dotanne' nabulitu'koa'. 3 Ampo' bilang diorea' dio 
ang unghukiang anna umbulitu'koa' moi solamu 
to mampetahpa'. ? Darakaa' dio ungnginsang, 
solasohong, ungngoatee tau ang si membabe 
tasampa' dai la mentama di Kapahentaanna 
Puang Alataala? Daumpabei kalaemua' nabulitu' 
setang. Aka' tau ang si membabe tasampa', 

tau ang umpenombai tau-tau, tau ang si 
ungnginda'-inda' pa'bannetauang, noa tunne' 
muane ang umpobahine sammuanena anna 
bahine ang umpomuane sambahinena, 10 to 
paboko, to so'bang karake, to pa'malango-lango, 
tau ang si untando solana, to pa'bulitu', ingkanna 
tau ang noa dai la mendahi petauanna Puang 
Alataala yaling di Kapahentaanna. 1 Naonge 
dolui ahakoa' ang sinnoa inde mai tau, ampo' 

dinoa dosammu puhang nabasei Puang Alataala 
sibaha naangka'koa' maroho di olona lambi' 
mendahimokoa' petauanna. Napanoa Puang 
Alataala aka' kasikenteammua' sibaha Puang 
Yesus Kristus ungngolai kakuasaanna Inaha 
Maserona. 1? Aha ang si mangngoatee, "Aka' 
nalahpa'ingkea' di hao mai di tahungkunna 
dosanta, ya' malaingkea' umbabe moi aka." 
Moinnakato anna tahpa'i yatoo, ampo' kutimba' 
kuoatee: Ponna ke tababe moi aka, ya' la aha 
ang tababe ang dai la mahasa pano di kalaeta. 
Bahtu' dioatee: Mala kubabe ang kuelo'i, ampo' 
dai kuaku la naposabua'a' yato ang kubabe. 

13 Si ungngoaa'tee, "Aha andeang ang la mala 
dipatama di kompeng: aha kompeng ang la 
dipampatamai andeang," lambi' si umpihki' 
ungngoatee, "Mala tababe moi aka, aka' di 
allo-allo ang la sule la napa'dai asang ingkanna 
yatoo Puang Alataala." Unsanga si'darakaa' dio 
ungngoatee dai maaka yato ang tababe yaling di 
batang kalaeta? Unsangarakaa'to Puang Alataala 
nabeakoa' batang kalae anna malai umpake 
membabe ang tasampa' sibaha bahine ang tadia 
bahinemu? Napapia Dehata batang kalaeta 
anna malaingkea' umpasundung pangngelo'na, 
aka' dianto Kalaena ang napapiaing. 14 Anna 
inde batang kalaeta la napatuho sumule Puang 
Alataala ungngolai kakuasaanna, sinnoa puha 

umpatuho sumule Dehatanta. 1? Darakaa' 
dio ungnginsang, solasohong, ungngoatee 
batang kalaemua' dianto baheang batang 
kalaena Kristus? Dahi la mahasaraka ke 
tapakei inde batang kalaeta, ang naampui 
Kristus, yaling membabe ang tasampa' sibaha 
mesa pahsundala'? Inang dai! 1° Darakaa' 
dio ungnginsang ungngoatee tau ang sibaha 
pahsundala' mendahi mesa sibaha? Aka' aha 
tiuki' yaling di Suha' Masero naoatee, "To 
sipobahine mendahi mesa." 17 Ampo' tau ang 
sikente Dehata mendahi mesa inaha sibaha. 
18 Pakahaoi pembabe tasampa', solasohong! Aka' 
dai aha dosa senga' ang ungkarakei katuhoanta 
ang noa inde pembabe tasampa'. Aka' ke 
ungnginda'-inda'o pa'bannetauang, ya' dianto 
yato dosa pano di batang kalaemu. 1? Darakaa' 
dio ungnginsang, solasohong, ungngoatee batang 
kalaemu dianto mesa dasanna Inaha Masero ang 
tohho yaling di inahammu? Inde Inaha Masero, 
Kalaena Puang Alataala mambeakoa'. Dakoa' 
ungngampui katuhoang kalaemu, 2? ampo' 
naallikoa' Puang Alataala masuli'. Dianto anna 
pahallukoa' umbabe ang sihatang yaling di 
batang kalaemu ang la umpakeangka' Puang 
Alataala. 
7 1 Dinoa pemalaa' untimba' yato 
pekutanammu ang yaling yato di suha'mu 

ang umpapebahaingka'. Ya' inang tahpa'ete' 

la mahasa ke dai tau siala. ? Ampo' di kodi'na 
kodi', dotanne' mesa boi muane la kebahine 
anna mesa boi bahine la kemuane, andana ahai 
tau ang la membabe tasampa', sinnoa yato 
ang pemmai'ding dahi. 3 Dai sihatang ponna 
muane dai umpabei bahinena sibaha matindo, 
bahtu' ponna bahine dai umpabei muanena. 
Sahing pahallu umpasundung kabiasaanna 
yato kasialaang pano di sangkolunna. “ Batang 
kalaena bahine tadia ampuang kalaena kale, 
ampo' naampui toe' muanena. Noa tunne' 
batang kalaena muane tadia ampuang kalaena 
kale, ampo' naampui toe' bahinena. ? Dahi 

daa ungkalapai sangkolummu yaling inde di 
kasikenteanna muane anna bahine. Supung 
malakoa' dai sibaha matindo ke puhaia' 
unsitula'i sibaha ungngoatee la umboli buke'a' 
sampai' anna malakoa' ma'sambayang sitonda 
sangkalebu inaha. Puhai yato tempo kapo'de', 
ya' la pahallukoa' sibaha matindo sumule anna 
dakoa' la mala nasanda'i setang umbabe ang 
tasampa' napobua' kapemalaammu ang masuhsa 
dikuasai. ? Indee ang mane kutula' pihki' kalaeku, 
tadia pahenta. 7 Setonganna kusanga ang 
handang mahasa ke la malai ingkanna tau dai 
siala, noa kalaeku. Ampo' daingkea' sinnoa-noa. 
Piha tau nabea Puang Alataala behe kasialaang: 

piha tau nabea kakuasaaang la dai siala. 3 Pano 
di tau ang dai aha sangkolunna, moi ang 

dake' siala, noa tunne' ang mate sangkolunna, 
kuoatee dotanne' ke la malakoa' tontong dai 
mohapu, sinnoaa'. ? Ampo' ke dai mala untahang 
kapemalaammu, ya' dotanne' daka'koa' 
sangkolung. Aka' mahasa puha nei' ke sialai 

tau andana la nakuasaikoa' kapemalaammu, 
sinnoa api ang dai mala dipi'dei. 1? Panone' di tau 
ang inang sialang, aha inde pahenta yaho mai 

di Dehata, tadia pihki' kalaeku: dianto bahine 
dai mala untibe muanena. 1 Ampo' ke inang 
sitibeng, ya' mala tontong namesa, bahtu' mala 
siala sumule yato muanena. Noa tunne' muane 
dai mala untibe bahinena. 1? Panone' di tau 
senga', pehingngii inde tula'ku, moinnakato anna 
tadiai pahenta ang mebea Dehata. Ponna to 
mampetahpa' inang umpobahineng ang tadia to 
Sahani, ampo' inde bahinena pemala tontong 
sibaha-baha, ya' dai mala la sitibe. 13 Noa tunne' 
ponna to mampetahpa' inang umpomuaneng 
ang tadia to Sahani, ampo' inde muanena pemala 
tontong sibaha-baha, ya' dai mala la sitibe. 

14 Aka' yato muane ang dai mampetahpa' dibeho 
dai' di Dehata aka' bahinena ang mampetahpa'. 
Noa tunne' yato bahine ang dai mampetahpa' 
dibeho dai' di Dehata aka' muanena. Ponna 

ke dai noa, ya' ana'mu dai la dipatani, ampo' 

setonganna puha dibeho dai' di Dehata anna 
dipatani aka' kapampetahpa'anna mesa to 
baha'na. ? Ampo' yato tau ang dai mampetahpa' 
dai' di Dehata, ponna ke inang napemalai la 
sitibe, ya' pabeii le'ba'. Ponna ke noai, ya' yato 
sangkolunna ang mampetahpa' pano di Puang 
Yesus daine' tisangke' pano di kabiasaanna 

yato kasialaang, aka' natambaiingkea' Puang 
Alataala tuho dai sikalla-kalla. 16 Oa' bahine, 
pahallukoa' ungkalehai: yato muanemuii ang dai 
mampetahpa' umbai la mampetahpa' dako' aka' 
dioa'. Noa tunne' dioa' muane, yato bahinemuii 
ang dai mampetahpa' umbai la mampetahpa' 
dako' aka' dioa'. 1? Pano di simesa-mesa tau puha 
nabea Puang Alataala katuhoang ang senga'. 
Dahi pahallua' tontong yaling di katuhoammu 
ang inang aha, daa unsanda'i umbala'i. Dianto 
indee atohang ang si kupepakuhuing pano di 
mesa boi jumaa'. 18 Hapangamna to Yahudi, ke 
mampetahpa'mi pano di Puang Yesus, ya' dai 
pahallu ullahpa' katoyahudianna. Noa tunne' 
tau ang tadia to Yahudi, ke mampetahpa'mi 
pano di Puang Yesus, ya' dai pahallu ditille 
sinnoa to Yahudi. 19 Aka' di olona Puang Alataala, 
moi tau ditille, moi dai, ya' dai maaka. Ampo' 
ang kekuna, dianto untuhu'i tau pahentana 
Puang Alataala. 2? Ingkanna tau, moi umba noa 
katuhoanna naonge anna natambaii Puang 

Alataala mampetahpa' pano di Puang Yesus, 
ya' pahallu umpatontong katuhoanna ang aha. 
21 Hapangamna dioa' ang sabua' naonge anna 
natambaikoa' Puang Alataala mampetahpa' 
pano di Puang Yesus, ya' daumpamapi'di'i 
inahammu ke tontongkoa' sabua'. (Ampo' ke 

la malai tau dai mensabua' lolo, ya' mahasa 
bouetee"'.) 2? Moi tau sabua', moi tau beba', ya' 
sinnoa siang di olona Puang Alataala. Aka' sabua' 
ang natambai Puang Alataala mampetahpa' 
beba'mi dinoa di hao mai di dosanna ungngolai 
Kristus. Noa tunne' tau ang tadia sabua' ang 
natambai Puang Alataala, mendahing pole' 
sabua'na Kristus. 23 Puhamokoa' naalli Puang 
Alataala anna yato allimmua' puhang nabaya' 
masuli' liu. Daa umpabeii naposabua' lolokoa' 
pihki'na to lino. 2? Dahi solasohong, sinnoa 

ang kutula' langngena', aka' sikentemingkea' 
Puang Alataala, ya' pahalluingke tontong yaling 
di katuhoanta ang inang ahang naonge anna 
mampetahpa'ingke. 22 Pano di tau ang dake' 
siala, dai aha kutahimbo pahenta yaho mai di 
Dehata didionaii, ampo' aha pihki' kalaeku ang 
mala dipetahpa' aka' yaling di pa'kalemunna 
Dehata puha nabeaa' kakeaka'ang. 2? Noa indee 
pihki'ku: dinoa kita' to Sahani menge ungngoloi 
ma'kahupa-hupa kamadahhaang, lambi' kusanga 
dotanne' dai la tabala'i katuhoanta ang inang 

ahang. 2? Ponna ke inang ahang sangkolummu, 
ya' daa untibei. Ponna ke dakangko siala, ya' 
daunsiala. 23 Ampo' ke la sialakoa', ya' tadia toete' 
dosa. Supung kuoatee, tau ang sialang inang la 
aha kamasuhsaamna yaling inde di lino, anna 
pemalaa' ke la dakoa' nahoa kamasuhsaang. 

23 pahtuyungku, solasohong, dianto anna malaia' 
ungnginsang ungngoatee kapo 'de' liu tempota 
yaling inde di lino, lambi' kasiallaammu dai la 
mala mendahi pungngu' tannunna pihki'mu. 

30 Moi kamasannangang, moi kamasuhsaang, 
moi kulle, ingkanna yatoo daasangngi aha 

mala ullondo pengkahanganna Dehata. 3! Tau 
ang menge umpeang kapahalluanna yaling 

di katuhoanna, dai la mala dia lolo supu 
napihki'. Aka' inde lino sibaha ingkanna ihsinna 
mengeng la puha. 3? Ang kupemala, solasohong, 
dakoa' la naposabua' pihki'na katuhoang. 

Tau ang dai kebahine mala supu umpihki' 
pengkahangang di mendehatanna anna umba 
ang la napanoa umpamasannang Puang Yesus. 
33 Ampo' yatone' tau ang kebahineng pahallu 
tunne' umpihki' kapahalluang di mentolinona 
anna umba noa umpamasannang bahinena, 

34 |ambi' pihki'na tipereduang. Noa tunne' 
bahine ang dang kemuane bahtu' ang dake' 
kemuane mala umpihki' supu pengkahangang 
di mendehatanna, lambi' la pemala supu 

tuho umpamasannang Dehata. Ampo' yatone' 
bahine ang kemuane pahallu tunne' umpihki' 
kapahalluang di mentolinona anna umba noa 
umpamasannang muanena. 3? Nasuhung anna 
ma'tula' noaa' indee, aka' pemalaa' kubeao ang 
la manduluikoa'. Daia' la kuaku tisangke'koa' 
pano di ma'kahupa-hupa atohang. Pemalaa' anna 
malaia' la umbabe lolo ang sihatang, anna malai 
dai la aha ang mangkalapaikoa' yaling untuhu'i 
Puang Yesus. 3? Hapanganna mesa tau ang 
pemala siala dohena aka' mapahhi' ungkuasai 
kapemalaanna bahtu' aka' tuhtuang matuang, 
ya' dai diangka' dosa. Malaete' siala. 3” Ampo' 
ke yalingngi di inahanna naoatee, "Dotanne' 
da' kebahine," aka' nainsang ungkuasai kalaena 
anna dai aha mampahsa, ya' mahasa ke dai la 
siala. 33 Dahi pano di tau ang siala, inang mahasa 
ke nababei noa, anna yatone' tau ang dai siala, 
ya' mahasa puha. 3? Situhu' atohang kasialaang, 
mesa bahine ang kemuaneng tisangke' pano 
yato di muanena naonge anna tuhoke'. Ampo' 
ponna ke mateng yato muanena, ya' lahpa'mi 
pole' di hao mai yato di atohang kasialaang, 
lambi' mala siala tau senga', ahsala' inde muane 
ang napomuane to mampetahpa' toe'. 40 Ampo' 
la masannang puha nei' ke dai la siala sala. 
Dianto indee pihki'ku kale, ampo' moinnakato 

noa kusanga sihatang toe' ihsi Inahanna Puang 
Alataala. 

1 Dinoa pemalaa' untula' yato andeang ang 
8 puha dipopenomba pano di dehata lino. 
Tahpa' yato ang ungnguki', yato ang naoatee, 
"Aha kapainsanganta ingkannaingkea' to Sahani." 
Ampo' aha di alla'-alla'mua' ang malangka' 
inaha napobua' yato kapainsangammua'. 
Mahasa puha nei' ke la ungkalemuikoa' 
solamu sitonda kamahempo'ang inaha ang 
la umpamatoto' jumaa'. ? Tau ang unsanga 
sundung kapainsanganna ampo' dai ma'kalemu, 
setonganna dake' kanna' yato ang nainsang. 
3 Ampo' tau ang ma'kalemu si'da-si'da dai' di 
Puang Alataala, dianto ang nainsang Puang 
Alataala. “ Dahi, didiona yato andeang ang puha 
dipopenomba pano di tau-tau, malaraka diande? 
Aka' yato kapainsanganta lambi' tainsang taoatee 
dai aha dehata ang tahpa' sehalinna Puang 
Alataala. Ingkanna tau-tau anna aka-aka senga' 
ang dipenombai yaling inde di lino, dehata 
loseng kaleetee'. ° Inang aha ma'kahupa-hupa 
ang si napenombai hupatau, ang si disangai 
dehata lino, moi ang yaho di langi', noa toi 
ang dinne inde di lino. € Ampo' tainsangnga' 
kita' taoatee supung mesa ang dioaintee Puang 
Alataala, dianto Ambeta ang puha umpapia 
ingkanna ang aha, ang mampapiaingkea' kita' 

anna malaingkea' mendahi petauanna. Noa 
tunne' supung mesa ang dioaintee Dehata, 
dianto Puang Yesus Kristus. Ungngolai Puang 
Yesus ingkanna ang aha napapia Puang Alataala, 
anna dianto ang mebea katuhoang. ” Ampo' 
indee ang mane hali kutula' dake' nainsang 
ingkanna to Sahani. Aha dolu ang si umpenombai 
tau-tau naonge anna to kape'ke', lambi' moi 
dinoa, ke sika ungngandei andeang ang puha 
dipopenomba pano di tau-tau, ya' nasalla 
inahanna aka' bata-batake' kapampetahpa'anna. 
8 Setonganna andeang dai mala umbahaingkea' 
mendungku' pano di Puang Alataala, bahtu' 
napasikahaoangngingkea'. Dai aha behe ang 
tatahimbo ke ungngandeingkea' yato andeang 
ang ma'tantu. Dasia tunne' tau huki ke dai diande 
yatoo. ? Ampo' pahallu tadakai inde kabeba'anta. 
Moinnakato anna malai taande moi aka, aka' 
dai nasalla inahanta, ampo' daa umbahaingkea' 
solata ang dake' matoto' kapampetahpa'anna 
lambi' naande, mane napodosai aka' nasalla 
inahanna. 1? Hapangamna ahakoa' ang matoto' 
kapampetahpa'ammu lambi' unsanga dai aha 
maaka ke ungngandei yato andeang ang puha 
dipopenomba pano di tau-tau. Pihsananna 
naitakoa' tau ang malamma kapampetahpa'anna 
yato lella'koa' mande di hao di ongeanna tau-tau, 
lambi' bahani toe' napempolaikoa', moinnakato 

anna bata-batake' inahanna. 11 Ungnginsammia' 
ungngoatee beba' tau ungngande moi aka 
ampo' kalemba'anna yatoo, dianto disanga 
untehtekoa' solamu ang bata-batake' inahanna 
lambi' manaho tama di dosa, moinnakato 
yato tau anna solamui mampetahpa' ang 
nasulangngi toe' Kristus ungngolai kamateanna. 
12 Dahia', solasohong, madosaingkea' di olona 
Kristus ponna ke untehteingkea' solata umbabe 
yato ang nabata-batake' inahanna la nababe. 
13 Dianto anna kuoaitee: ponna ke hapangamna la 
napomanahoi tama di dosa solaku napobua' yato 
bale ang kuande, ya' dasi'da-si'dang la kuande 
yato bale. Dai ko kuaku ke la kodi'i napobua' 
lambi' napomanaho solaku. 

1 Darakaa' beba' sinnoa tau senga'? 

Unsangarakaa' tadiaa' rasulna Puang Yesus? 
Bahtu' unsangaraka da' aha ungngita Puang 
Yesus Dehatanta? Inang kuita, lambi' naangka'a' 
mendahi rasulna anna dioa' mendahimokoa' boa 
pengkahangku yaling di Dehata. ? Moinnakato 
anna ahai tau senga' mangngoate kodi' inde 
Paulus tadiaa' rasulna Puang Yesus, ampo' 
pahallua' dio ungngakui. Aka' kodi'mito ang 
mambahaingkoa' mating yato Kaheba Mapia. 
Anna kapampetahpa'ammungnga'too lambi' 
maleso dioatee inang rasulnaa'. 3 Pano di tau 
ang pemala mansallaa', la kutimba' kuoatee: 

4 Kami' ang mendahi rasulna Puang Yesus, 
darakaa' inang sihatang ke ullambi'ang aka 

ang kipotuho ungngolai pengkahangangki' 
umbaha Bahtakara Dehata? ? Daraka malaang 
naposolai leleng bahineki' ang to Sahani, sinnoa 
ang nababe bahinena ta Petrus anna rasul 
senga', noa tunne' bahinena ullu'na Puang 
Yesus? “ Unsangarakaa'too supung Barnabas 
anna kalaeku ang pahallu umpeang andeang, 
andana untahimbo saho sinnoa rasul senga'? 

7 Dai aha tantara ang unsahoi kalaena ke mao 
bung ma'tolla'. Dai aha to pobela' ang dai la 
mala ungngande boa pengkahanganna. Datoi 
aha to pangkambi' ang dai la mala ungngenu' 
bumbunganna patuhoamna. 3 Indee kuala kale 
pohapangang ang sule yaling mai di katuhoanta. 
Ampo' sinnoa siang pepaturu ang aha yaling 

di Suha' Masero. ? Aka' aha tiuki' yaling di 
Atohanna Musa naoatee, "Daa ungkambung 
patuhoang ang menge dipopengkahang: pabeii 
mande." Patuhoandaka supu ang napihki' 
Puang Alataala? 10 Tadia turakakingkea' kita' 
ang nahoa yato karanna? Inang noa. To dipotau 
malleko' bahtu' lumambu' inang nainsang 
naoatee la untahimbo tahana yato di hao mai 
di boa pengkahanna. Noa tumang kami' ang 
napotau Dehata. 1t Puhamang kami' ungngambo' 
banne di mendehatanna yaling di katuhoammu. 

Darakae' sihatang tou kami' ke untahimboang 
andeang mentolinona di hao mai di dioa'? 

12 Ponna ke si ungkalemuikoa' tau senga' ang 
mampakuhukoa', ya' londo puha nei' la sihatang 
ke ungkalemui touang kami'. Ampo' moinnakato 
anna sihatangngi ke malauang mating anna 
kitahimbo yato ang kipahallu, ampo' ahana 
kiangka'i anna dai aha kipanoa. Sa'bara'ang supu 
ungngolai ma'kahupa-hupa kamasuhsaang anna 
malai dai aha moi aka ang la mangkalapaikoa' 
umpetahpa' yato Kaheba Mapia didiona Kristus. 
13 Darakaa' ungnginsang yato peada'anna to 
Yahudi? Tau ang mengkahang yaling di Dasang 
Ada'na Puang Alataala untahimbo andeamna di 
hao mai yato di Dasang Ada'. Anna seimangang, 
ang si untunu penombaanmna tau, untahimbo toe' 
tahana di hao mai yato ang dipopenomba. 1“ Noa 
tunne' napahenta Puang Yesus naoatee: tau ang 
umpepainsangnging yato Kaheba Mapia sihatang 
untahimbo kapahalluanna di hao mai yato di tau 
ang manghingngi. ? Ampo' moinnakato anna 
inang malaa' malau mating, dai aha kupanoa. 
Dahi daumpihki'i ungngoatee nasuhung anna 
kuuki' inde suha' dinoa anna malaa' untahimbo 
aka-aka di hao mai di dioa'. Mahasa inahangku 
aka' dai aha kupalau mating. Setongamna di kodi' 
dotanne' matea' andana untahimboa' sahoku 
aka' mampakuhua', aka' kupokahsi puha nei' 

ke da' disahoi. 18 Da' mala malangka' inaha ke 
kupepainsangnging inde Kaheba Mapia, aka' 
nasuoa' Puang Alataala kupanoa. Setonganna 
la tilakaa' ke dai kupembabeing. 17 Ponna ke 

la suhunnai kupepainsangnging inde Kaheba 
Mapia aka' kuoate dianto supu ang pemala 
kubabe, ya' sihatang la kupemitai untahimbo 
saho. Ampo' dai kupihki' pampemalangku: 
supung kupanoa aka' dianto pengkahangang 
ang napadurungngiingka' Puang Alataala. 

18 Dahi aka sahoku? Dianto kamahasaang inaha 
ang kusa'ding aka' umpepainsangngingka' 
Kaheba Mapia ang dai pahallu naalli tau ang 
manghingngi. Da' untuntu' saho ang la sihatang 
kutahimbo. 1? Da' naposabua' tau: malaa' 
beba' yaling di pembabeku. Ampo' moinnakato 
noa, si kuangka'i tohhoa' sihapang sabua'na 
ingkanna tau. Kupanoa anna malai tuhtuang 
mai'di tau ang kutehte pano di Puang Yesus 
Kristus. 2? Ke yalingnga' di alla'-alla'na to Yahudi, 
ya' si kubabe ang sihatang to Yahudi anna 
malai aha to Yahudi ang kubaha pano di Puang 
Yesus Kristus. Aka' sika si untuhu'i Atohanna 
Musa, ya' si kutuhu'i tou kodi' yato atohang. 
Ampo' setonganna da' tisangke' pano yato di 
Atohanna Musa, supung kutuhu'i naonge anna 
sibahaka' yatoii ang si mantuhu'i anna malai 

la aha di alla'naii ang kubaha pano di Puang 

Yesus Kristus. ?! Ke yalingnga' di alla'-alla'na tau 
ang daine' ungnginsang yato Atohanna Musa, 
ya' kupensinnoai anna malai la aha toe' ang 
kubaha pano di Puang Yesus Kristus. Ampo' 
dai mala dioatee dai kutuhu'i atohanna Puang 
Alataala, aka' untuhu'i loloma' atohanna Kristus. 
22 Noa tunne' ke yalingnga' di alla'-alla'na tau 
ang malammake' kapampetahpa'anna, ya' 
kupensinnoai yaling di pembabeku anna malai 
kudului untuhu'i Puang Yesus Kristus. Pano di 
ingkanna hupanna tau kuangka'i kupasinnoa 
pembabeku anna pembabena anna malai, 

ke inang ahai lalanna, ya' la aha ang kubaha 
pano di Puang Yesus Kristus. 23 Ingkanna indee 
kubabe anna malai la tuhtuang mai'di tau ang 
umpetahpa' yato Kaheba Mapia anna malai 
unsa'ding toua' koo yato behe sibaha-baha. 

24 Oa' solasohong, ungnginsang ungngoatee 

ke silumbai tau lumumpa', moi mai'di tau ang 
mentama, ampo' mesa supu ang la ullambi' 
yato saho kapataloang. Dahi yaling di ingkanna 
pembabemu pensinnoaii yato to lumumpa': 
pengkabela-belaii untuhu'i pangngelo'na Puang 
Alataala lambi' untahimboo sahomu. 22 Tau 
ang ma'silumba si ungkuasai kalaena anna 
malai sika ullambi' saho kapataloang. Yato 
saho kapataloanna dianto bunga supu ang la 
madihhi' malahso. Ampo' la tapengkabela-belai 

kita' anna malaingkea' ullambi' saho ang la 
tontong lambi' sapano-panona. 2? Dahi da' 
sinnoa tau ang lumumpa' sau tama, bahtu' 
sinnoa to pa'sidangku' ang dai nainsang 
umpehoai balinna. 2? Ampo' diare' ungkuasaia' 
yato pampemala kalaeku, anna ke puhang 
kupepainsangnging Kaheba Mapia pano di tau 
senga', ya' katampa'anna da' la talo, ampo' la 
ullambi' toua' koo yato saho kapataloang. 
10 1 Oa' solasohong, kalehaii yato ang 

dahi pano di neneta di hao di ongeang 
maka'dang dolu. Natehte Puang Alataala umpake 
salehu' ang mellao di olonaii anna nabaha 
asangngi ungngolai le'bo' ang napatisillangnging. 
2 Mala dioatee: sinnoa anna ditero'ingkea', tanda 
mendahimingkea' to pentindo'na Puang Yesus, 
ya' noa tunne' sika ungngolai asang salehu' anna 
le'bo' ang mendahi tanda dioatee to pentindo'na 
Nabi Musa. 3 Ingkamna yato tau, ungngande asang 
andeang sibaha-baha anna menu' sibaha-baha. 
Yato andeang anna ang la naenu', Kalaena Puang 
Alataala ang mampaaha. Yato uhai ang sika 
naenu' sohong yaling mai di batu papang, anna 
yato batu papang mala dipasihapang Kristus ang 
sika mamposolai. 4 (10:3) ? Ampo' moinnakato 
noa, mai'di di alla'naii ang dai nakara'i Puang 
Alataala pembabena lambi' sika mate yato di 
hao di ongeang maka'dang. ? Ingkanna yatoo 

ang dahi pano di to Yahudi dolu mendahi 
pohapangang pano di kita' anna malai daingkea' 
mailu pano di aka-aka ang karake, sinnoa yato 
ang sika nababe. 7 Daa umpenombai tau-tau 
sinnoa ang nababe piha yato neneta dolu. 
Sinnoa ang tiuki' yaling di Suha' Masero naoatee, 
"Yato tau mai'di ma'rame-rame mande anna 
menu', mane umpensinnoaii to malilling ang 
lella' umpenombai dehata lino." 3 Daingkea' 
ungnginda'-inda' pa'bannetauang, sinnoa 

ang nababe piha yato neneta dolu. Aka' yato 
pembabe tasampa'naii lambi' pihsang matena 
dompulo tallu sa'bumna tau. ? Datoingkea' la 
unsanda'i Dehata, sinnoa ang nababe piha 
yato tau lambi' mai'di mate nakeki' ile. 1? Anna 
daa umpomammang sinnoa ang nababe pihaii 
lambi' mai'di napatei malaeka' ang umbaha 
kamateang. 11 Ingkanna yatoo dahi pano diii 
dolu ang la mendahi pohapangang pano di kita". 
Tiuki' anna malaingkea' madaka inde ang tuho 
dinoa di tempo ang marungku'mi allo katampa!'. 
12 Dahi, ponna ke unsangaia' kalaemu matoho 
yaling di kapampetahpa'ang, ya' madakakoa' 
andana manaho arangkoa' tama di dosa sinnoa 
yato neneta dolu. 13 Kalehaii, dai aha pesanda' 
ang ungngolaia' ang daine' nasa'ding ingkanna 
hupatau. Anna kalehai loloi yato pa'dandianna 
Puang Alataala pano di kita': dianto dai la 

napabeiingkea' disanda'i la'bi anna ang mala 
ditahang. Ponna ke taolai bumi pesanda', ya' la 
mebea Puang Alataala lalang anna malaingkea' 
lahpa' di hao mai lambi' tontongngingkea' 
matoho anna tahang. 14 Dahi, solasohong, 
pakahaoia' peada'ang ang menomba pano di tau- 
tau. 19 Anna dioa' tau ang keaka', pamapahehsai 
tula'ku anna pihki' manahpai la tahpa' si'daraka, 
daraka. 1? Ponna ke ungngenu'ingkea' angkoro' 
ang la mampakalehaingkea' didiona hahana 
Kristus anna ma'kuhhu'sumanga'ingkea' dai' 

di Puang Alataala, ya' dianto ang tapotanda 
taoatee petauannamingkea' Kristus ang 
nasulangngi ungngolai kamateanna. Noa tunne' 
ke umbahe-bahe bumingkea' yato roti ang la 
mampakalehaingkea' kamateanna, ya' dia tunto 
nei' ang tapotanda taoatee mendahimingke 
baheang yaling di batang kalaena Kristus. 

17 Aka' mesa supu roti ang dibahe-bahe anna 
ingkannaingkea' mangngande asang yatoo. 
Bahtuanna inde ang tababe: kita' tau mai'di 
sangkalebumingke yaling di kasikenteanta sibaha 
Puang Yesus Kristus, sihapang mesa batang kalae. 
18 Noa tunne' peada'amna to Israel. Naonge yato 
tau anna umbahai penombaang ang la ditunu, ya' 
naande sibaha-baha solana anna sika ma'mesa 
yaling yato di peada'ang. 1? Daa pake unsangai 
kuoatee yato tau-tau ang napenombai to 

malilling, dehata si'da, bahtu' ang dipopenomba 
pano di tau-tau aha kakuasaanna lambi' dai 
mala diande. 20 Dai nei'. Bahtuanna inde tula'ku 
noa indee: yato ang dipopenomba pano di 
tau-tau setonganna dipopenomba pano di 
setang, anna dai kuaku ke la ma'mesakoa' sibaha 
yato tau ang mampanoa. ?? Ke ungngenu'ingke 
angkoro' yaling umpenombai Puang Yesus 
Kristus, daingke mala ungngenu' angkoro' 
sibaha tau ang menge umpenombai setang. 
Daingke mala ungngande roti yato ang la 
mampakalehaingkea' didiona kamateanna Puang 
Yesus anna la mande toingkea'ne' sibaha tau ang 
menge umpenombai setang. 22 Unsangarakaa' 
dio dai maaka ke umpakeaha'ingkea' Puang 
Alataala aka' mandeingkea' sibaha-baha to 
umpenombai setang? Unsangarakatoo matoho 
puhamingkea' andana Dehata? 23 Ahakoa' ang 
mangngoatee, "Aka' napabeba'mingkea' Dehata, 
ya' mala tababe moi aka." Tahpa'etee', ampo' 
kodi' kuoa kotee: ponna ke tababei ingkanna 
ang tapemala, dai la kekuna asang pano di 
kalaeta, bahtu' dai la umpamatoho inahanna 
solata. 24 Dotanne' dai tababe yato supu ang 
takara'i, ampo' yato toi ang la undului solata. 
25 Ingkänna andeang ang dibalu' di hao di 
pasa' mala asangnga' taande. Dai tau mangki 
mekutana dolu la taoatee, dipopenombaraka 

pano di tau-tau yato andeang, daraka. Dai 
pahallu bata-bata inahanta, 2? aka' "Inde lino 
sibaha ingkanna ihsinna, naampui asang Puang 
Alataala." 27 Ponna ke ahai solamu ang tadia to 
Sahani anna nabahaio mande sibaha-baha di 
hao di dasanna, ke ungngakui, ya' malao mao. 
Mala ungngande yato ang napakandeingko, 
dai pahallu dipekutanaing dolu umba yato 
nakasulei. 23 Ampo' ke ahai ang mangngoate 
mating, "Inde bale puha dipopenomba pano 
di tau-tau," ya' daungngandei, aka' umbai la 
mapi'di' inahanna yato solamu ang mantula'ingko 
ke ungngandei. ?? Pihki'i inahanna yato solamu 
anna daungngandei. Umbai dai maaka yaling 
di unna' inahammu, ampo' kalehaike' solamu. 
Umbai la aha ang la mangngoatee, "Akaboi 
yato pampemalangku anna la malai nakalapai 
tau senga'? 3? Ponna ke ma'kuhhu'sumanga'a' 
dai' di Puang Alataala naonge anna kuandei 
yato bale, ya' akana nasallaa'ne' tau senga'?" 
31 Ampo' situhu' pihki'ku, ponna mandeingke, 
bahtu' menu'ingke, bahtu' moi aka ang 
tababe, pahallu tababe situhu' lalanna ang la 
umpamatande Puang Alataala. 3? Daa umbabei 
ang la umpamanaho solamu, moi to Yahudi, moi 
ang tadia, anna moi solata to mampetahpa!'. 
33 Dianto inde pahtuyungku ang si kutuhu'i. 
Kupengkabela-belai umbabe yato aka ang 

mahasa pano di ingkanna tau, dai kupihki' 
kamasannanganna kalaeku, bahtu' ang kekuna 
pano di kalaeku, ampo' yato ang la kekuna pano 
di tau senga' anna malai sika salama'. 
1 1 1 Dahi tuhu'i pembabeku, sinnoa 
untuhu'ia' pembabena Kristus. 
2 Masannangnga', solasohong, anna kupudikoa' 
aka' si ungkalehai loloa' anna si untuhu'ikoa' 
yato pepaturu ang kupamating. 3 Ampo' aha 
mesa ang pahallu kupakalehaingkoa': dianto 
Kristus ang ungkapalai ingkanna muane, 
muane ang ungkapalai bahinena anna Puang 
Alataala ang ungkapalai Kristus. “Ponna 
muane ke unsapu'i baa'na naonge anna 
ma'sambayangngi bahtu' untula' Bahtakara 
Dehata yaling di pa'himpungang, ya' tau 
yato ang noa dai umpakeangka' Puang Yesus 
Kristus ang mangkapalai. ? Ampo' bahine nei', 
ponna daine' unsapu' baa'na naonge anna 
ma'sambayangngi bahtu' untula' Bahtakara 
Dehata yaling di pa'himpungang, ya' bahine 
yatoo dai umpakeangka' muanena ang 
mangkapalai. Bahine ang noa yatoo mepakasili 
sinnoa siang bahine ang dikulli' baa'na. ? Dahi 
ponna ke ahai bahine ang dai naaku unsapu' 
baa'na yaling di pa'himpungang, ya' dotanne' 
dikonting asang beluha'na. Ampo' ke la masilii 
ke dikontingngi beluha'na, bahtu' baa'na 

dikulli'i, ya' pahallu unsapu' baa'na. ” Muane 
nei' umpamatande Puang Alataala aka' dipapia 
sinnoa hupanna, dahi dai sika mala unsapu' 
baa'na ke ma'sambayangngi bahtu' untula' 
Bahtakara Dehata. Bahine nei' umpamatande 
muanena. 3 Aka' muane ang uhuna dai sule 
yaling mai di bahine, ampo' bahine nei' dipapia 
di hao mai di muane. ? Dia tuke' muane dai 
dipapia aka' dioatee anna malai undului bahine, 
ampo' bahineete' ang dipapia anna malai undului 
muane. 1? Dianto bahine anna pahallui unsapu' 
baa'na, ang la napotanda dioatee tuhu'-tuhu'ang 
pano di muanena, anna malai nainsang malaeka' 
ang mangngita. 1 Ampo' yaling di kasikenteanna 
petauanna Dehata, muane umpahallu bahine 
anna bahine umpahallu muane. 12 Aka' 
sinnoanna bahine ang uhuna dipapia yaling mai 
di muane, noa tunne' muane sohong yaling 

mai di bahine. Anna ingkanna ang aha sule 
asang yaho mai di Puang Alataala. 13 Pihki'i: 
sihatandaka ponna bahine ma'sambayang 
yaling di pa'himpungang ke dai unsapu' baa'na? 
14 Situhu' kabiasaanta dai sihatang ponna 
muane umpakalambe' beluha'na. 15 Ampo' 
ponna bahine, ya' diangka' mahasa ke kalambe ii 
beluha'na. Aka' yato beluha'na ang kalambe' 
mendahi kamalekeanna, aka' inang dibea pano di 
bahine ang la mendahi petutu' baa'na. 1? Ponna 

ke ahai ang pemala sikalla-kalla aka' yato inde 
ang kutula' dinne, ya' pehingngii: dianto indee 
kabiasaang ang si kituhu'i, noa tunne' ingkanna 
jumaa'na Puang Alataala ang senga'. 1? Mane 
ahai inde ang pemala kutula'ingkoa' mating, 
anna yaling inde di kaha-kaha dakoa' mala 
kupudi. Aka' yaling are' di pa'himpungammua' 
bilang umbahae' are' kakarakeang andana 
kamapiaang. 18 Uhuna ang kupelele, naoate 
are' ke ma'allo bumokoa' sibaha-baha, ya' si 
tibahe-bahekoa', anna inde kaheba kusanga 
aha ang tahpa'. 1? Umbai umbahe-bahea' 
kamesaammu anna malai tuhtuang landa' 
mennakoa' ang handang maroho! 2? Naonge 
anna ma'himpungkoa' ungngande roti anna 
ungngenu' angkoro' daia' si umpihki' bahtuanna 
kamateanna Puang Yesus. ?! Aka' naoate are! 
aha mai'di di alla'mu ang tahhi' ungngande yato 
andeanna ama ungngenu' yato angkoro' lambi' 
baha' boho anna malango. Ampo' solamune' 
piha ang kakuhangang, ya' manono nei' anna 
mahahang. 2? Tahpa'raka inde ang kupelele? 
Darakaa' aha dasammu ang la malaa' ungngongei 
mande anna menu'? Ampo' umpakasilikoa' 

to pemase-mase di alla'-alla mu anna dakoa' 
umpakeangka' yato kasahaniang. Aka ang la mala 
kutula' mating? Malaraka kupudi'koa'? Inang 
dai mala! 23 Halimokoa' kupaturu bahtuanna 

aka suhunna anna mandei anna menu'i tau 
sibaha-baha, dianto ang la mampakalehaingkea' 
kamateanna Puang Yesus. Anna yato ang hali 
kutula' mating puha kutahimbo yaho mai di 
Kalaena Dehata: Doneto yato di bengi naonge 
anna dibalu'i Puang Yesus, ya' ungngalang 

roti ““anna ma'kuhhu'sumanga'i dai' di Puang 
Alataala, mane nabika-bikai anna ma'karai pano 
di pahsikolana naoatee, "Inde roti dianto bätäng 
kalaeku ang kubeho nasulängngikoa'. Babeia' 
indee anna malaä' ungkalehai lolo." 22 Noa tunne' 
puhanna sika mande, ungngalang enu'ang punno 
angkoro' Puang Yesus anna naoaitee, "Ihsinna 
inde enu'ang dianto pa'dandiang bakahunna 
Puang Alataala, ang la kupasundung ungngolai 
hahaku. Babeia' indee anna malaä' ungkalehai 
lolo ke ungngenu' bumia'." 28 Dahi ponna ke 
tapanoai ungngande yato roti anna ungngenu' 
yato angkoro', ya' tapepainsamminto disanga 
kamateanna Puang Yesus lambi' kasuleanna 
sumule. 27 Dianto anna kuoaite mating: tau ang 
dai sihatang pembabena, sinnoa ang mane hali 
kutula' langngena', lella' ungngande inde rotinna 
Dehata anna ungngenu' inde angkoro na, ya' 
salaetee', aka' sihapanne' dai umpakeangka' 
batang kalaena sibaha hahana Puang Yesus. 

28 Dianto anna pahallukoa' umpahehsa pembabe 
kalaemu dolu, mane malakoa' ungngande yato 

roti anna ungngenu' yato angkoro'. 2? Aka' tau 
ang ungngande yato roti anna ungngenu' yato 
angkoro' sitonda pembabe ang dai sihatang, 
la natahungkung Puang Alataala, aka' dai sika 
umpakeangka' batang kalaena Puang Yesus 
Kristus. 3? Dianto anna ahai di alla'-alla'mu ang 
makorong anna malamma kalaena, anna aha 
piha solamu ang mateng. 3! Ampo' ponna ke 
tapahehsai dolu pembabeta, ya' daingkea' la 
natahungkung Puang Alataala. 3? Aka' nasuhung 
anna natahungkungngingkea' noa, dianto 
nakambahoingkea' anna malai daingkea' la 
natahungkung sibaha to lino ang dai ungnginsang 
Dehata. 33 Dahi, solasohong, ke ma'himpung 
bumokoa' ungngande yato roti anna angkoro' 
ang mendahi pengkakalehaang kamateanna 
Puang Yesus, ya' siempeikoa' mesa anna mesa, 
mane ungngandeia' sibaha-baha. 34 Ponna ke 
ahai tau ang manono, ya' dotanne' mande 
dolu di dasanna anna malai dai ditahungkung 
aka' sala pembabena yaling di pa'himpungang. 
Anna didionane' yato kaha-kaha ang senga', ya' 
lambi'ka' mating mane kuäto'i. 
12 1 Dinoa, solasohong, la kutula'ingkoa' 
mating kakuasaang ang si nabea Inaha 
Masero pano di ingkannaingkea', aka' pemalaa' 
la ungnginsang aka ang tahpa' yaling inde di 
kaha-kaha. ? Ungnginsangnga' ungngoatee 

naonge anna dakangkoa' mampetahpa', ya' 
sahsa' lalangkangkoa' lambi' umpenombaikoa' 
tau-tau ang dai mala ma'tula'. 3 Dahi pemalaa' la 
ungnginsang si'da-si'da aka ang sule yaho mai di 
Puang Alataala. Dai aha tau ang natehte Inaha 
Masero ma'tula' ang la mala naoatee, "Titando 
Puang Yesus!" Noa tunne' dai aha ang la mala 
mangngoatee, "Dehataete' Puang Yesus!" ponna 
dai natehte Inaha Masero. 4 Ma'kahupa-hupa 
kakuasaang ang nabea, ampo' mesa supu 

Inaha Masero ang mebea. ? Ma'kahupa- 

hupa pengkahangang ang si tababe, ampo' 
mesa supu Dehata ang tapengkahangnging. 

6 Ma'kahupa-hupa lalang ang napake Puang 
Alataala umpalanda' kakuasaanna yaling di 
katuhoanta, ampo' mesa supu Puang Alataala 
ang ungkahang asang ingkamna yatoo yaling 

di kalaeta. 7 Ingkannaingkea' untahimbo 
kakuasaang yaho mai di Inaha Masero anna 
malaingkea' membabe ang la kekuna pano 

di solata. 3 Pano di mesa tau aha ang nabea 
kakuasaang Inaha Masero untula' pepakaenga' 
ang keaka' si'da-si'da. Anna pano di tau senga' 
aha ang nabea kakuasaang ungnginsang yato ang 
dai si nainsang tau. ? Pano di mesa tau aha ang 
nabea kakuasaang Inaha Masero mampetahpa' 
si'da-si'da. Anna pano di tau senga' aha ang 
nabea kakuasaang mampabono'. 10 Pano di 

mesa tau aha ang nabea kakuasaang umbabe 
ang mepusa'-pusa'. Anna pano di tau senga' aha 
ang nabea kakuasaang untula' pangngelo'na 
Puang Alataala. Noa toi pano di tau senga'nake 
aha ang nabea kakuasaang umpasisenga'ang 
yato ang nahingngi anna naita, lambi' nainsang 
ang nakasulei: yahoraka mai di Inaha Masero, 
bahtu' di hao mai di inaha ang senga'. Pano di 
mesa tau aha ang nabea kakuasaang ma'tula' 
umpake ma'kahupa-hupa basa ang nabea 
Inaha Masero. Anna pano di tau senga' aha 
toi ang nabea kakuasaang umpebahtuang yato 
basa anna malai napahang solana. 11 Mesa 
supu ang dioaintee Inaha Masero anna Dianto 
ang mebea asang ingkanna inde kakuasaang. 
Kalaena ang mambohtu naoate kakuasaang 
aka ang la dibea pano di simesa-mesa boi 
tau. 12 Kita' ang mampetahpa' pano di Kristus 
mala dipasihapang mesa batang kalaena tau. 
Mesa supu batang, ampo' mai'di baheanna. 
Mai'diingkea' ang mala dipasihapang baheang, 
ampo' malaingkea' dipasihapang mesa batang 
kalae. 13 Aka' haliingkea' natero' Puang Alataala 
yaling di Inahanna ang mesa. Aha di alla'ta ang 
to Yahudi, aha ang tadia to Yahudi: aha ang 
sabua' anna aha ang beba'. Ampo' moinnakato 
noa, ya' haliingkea' untahimbo Inaha Masero 
ang mesa. 14 Yaling di mesa batang kalae mai'di 

baheanna, dai mesa supu. 1? Dai mala napihki' 
bihti' naoatee, "Tadiaä' teyye, dahi tadiaä' 
sambaheang bätäng kalae." Moi ke la napihki' 
noai indee, ampo' tontongke' sambaheanna 
yato batang kalae. 1? Bahtu' ponna ke ma'pihki'i 
talinga naoatee, '"Tadiaa' mata, dahi tadiaa' 
sambaheang batang kalae," ya' tontongke' 
sambaheanna yato batang kalae. 1? Hapanganna 
ponna ke ingkannai baheanna batang kalaeta 
mendahi asang mata, ya' umba noa tau la 
pahingngi? Bahtu' ke mendahi asangngi talinga, 
ya' umba noa tau la pauri'? 13 Dianto anna naäto'i 
Puang Alataala kalaeta lambi' ma'kahupa-hupa 
baheanna yaling. Ingkanna hupanna baheang 
napayaling di ongeang ang sihatang naongei 
situhu' pangngelo'na. 19 Setonganna tadia batang 
kalae ke la hapangannai ingkanna yato baheang 
mesa asang hupamna. 2? Dahi mai'di baheanna 
ampo' mesa supu batang kalae. 21 Dai mala 
mata ungngoainte teyye, "Dao kupahallu!" Noa 
tunne' dai mala baa' ungngoainte bihti', "Dao 
kupahallu!" 22 Setonganna mai'di baheang yaling 
di batang kalaeta ang si diangka' malamma, 
dianto ang handang pahallu. 23 Baheanna batang 
kalaeta ang si disanga dai maleke diita, dianto 
ang tapakeangka' lambi' dipakeing ang maleke. 
Baheanna batang kalaeta ang taangka' dai 
sihatang naita tau senga', ya' dianto ang tadakai 

anna dai landa'. 24 Ampo' baheang ang si disanga 
mahasane' diita, ya' daine' si dipakeing ang 
maleke. Ingkanna baheang yaling di batang 
kalaeta naato' asang Puang Alataala lambi' yato 
baheang ang diangka' dai maleke, dianto ang 
dipakeangka'. 2? Dianto ang napolalang Puang 
Alataala anna malai dai la aha kasibehtaang yaling 
di batang kalae, ampo' diare' ingkanna baheang 
si undakai solana lambi' masahke mahodinding 
asang. 2? Ponna ke makorongngi mesa, ya! 
nasa'ding toi solana, ke dipakeangka'i mesa, ya' 
masannang yato solana sibaha. ?” Noa tumokoa' 
dio mendahi mesang batang kalae yaling di 
kasikenteammu sibaha Puang Yesus Kristus. Mala 
dioatee ingkammu simesa-mesa mendahimokoa' 
baheang yaling di batang kalaena Kristus. 

28 Anna yaling inde di kamesaantaa' naato' Puang 
Alataala pengkahanganta simesa-mesa: ang 
uhuna aha rasul, kaderuanna aha nabi, katallunna 
to pampakuhu. Pihsananna mane ahai tau ang 
napakuasa umbabe ang mepusa'-pusa', anna tau 
ang nabea kakuasaang mampabono'. Mane aha 
toi tau ang nabea kakuasaang undului solana 
anna tau senga' nabea kakuasaang umbahanang 
solana, anna noa toi tau senga'nake' nabea 
kakuasaang ma'kara yaling di ma'kahupa-hupa 
basa ang nabea Inaha Masero. ?? Dai dia 
asanna ang mendahi rasul, bahtu' nabi, 

bahtu' to pampakuhu. Tadia asang toi ang 
ma'kuasa umbabe ang mepusa'-pusa', 20 bahtu' 
mampabono'. Dai dibea asang kakuasaang 
ma'tula' yaling di ma'kahupa-hupa basa, bahtu' 
umpebahtuang yato basa anna malai napähäng 
solana. 3t Ampo' di alla'na inde ma'kahupa-hupa 
kakuasaang yaho mai di Inaha Masero, ya' 
malakoa' umpemala yato ang la handang undului 
solamu. Dahi dinoa la kupakalesoingkoa' lalang 
ang handang mapia. 
13 1 Ponna ke la malaa' ma'kara yaling 

di ma'kahupa-hupa basa, noa basana 
to lino, noa basana malaeka', ampo' ke da' 
ma'kalemu pano di tau senga', ya' dai aha 
kunanna. Pa'karangku la sinnoa supu padaling 
bahtu' kandang ang moni, ampo' dai kekuna 
pano di solaku. ? Hapanganna ponna ke la malaa' 
untula' pangngelo'na Puang Alataala sibaha 
sundung kapainsangangku lambi' kuinsang ang 
dai nainsang tau senga', ampo' ke da' ma'kalemu, 
ya' da' la kekuna pano di tau senga'. Anna ke 
la malai sundung kapampetahpa'angku lambi' 
mala unsuoa' tanete tirende, ampo' ke da' 
ma'kalemu, ya' da' la kekuna pano di moi menna. 
3 Hapanganna ponna ke la kubeai ingkanna 
aka-akangku pano di to pemase-mase, moi la 
umbehoa' kalaeku ditunu aka' untindo'ia' Puang 
Yesus, ampo' ke da' ungkalemui solaku, ya' dai 

la kekuna katuhoangku. “ Aka ang dioaintee 
"pa'kalemu"? Pa'kalemu si sa'bara' anna marota', 
dai ma'kasuehe bahtu' malängkä' inaha, bahtu' 
napeäng anna malai dipudi. ? Pa'kalemu dai 
makahha' pano di sola, dai si umpihki' supu 
kalaena, dai pa'keaha'ang, dai umpihki' lolo 
kasalaanna tau. ? Pa'kalemu dai menau-nau ke 
ullambi'i pembabe karake, ampo' menau-naune' 
pole' ke ullambi'i pembabe maroho. ” Pa'kalemu 
si tahang lolo ungngolai ingkanna siamo, 

si umpetahpa' lolo kamapiaanna solana, si 
hannu lolo la mapia pembabena solana anna 

si tontong lolo sa'bara'. 8 Pa'kalemu dai la aha 
puhanna. Ampo' tau ang ma'kuasa untula' 

yato pangngelo'na Puang Alataala, dai sika la 
napanoa lolo. Anna tau ang ma 'kara yaling di 
ma'kahupa-hupa basa, bahtu' ungnginsang ang 
dai si nainsang tau, datoi la sika napanoa lolo. 

3 Aka' dinoa yato ang tainsang dake' sundung, 
anna kakuasaanta untula' pangngelo'na Puang 
Alataala dake' kanna'. 1? Ampo' ke lambi'mi 
tempona napasundung asang Puang Alataala, 
ya' daingkea' la pahallu yato kakuasaang ang 
tasundung. 1! Hapanganna naonge anna änä'kä', 
ya' si ma'tula'a' sinnoa ana', si ma'pihki'a' sinnoa 
ana', poko'na inahangku sinnoa inahamna ana". 
Ampo' dinoa aka' lobo'ma', ya' kulahpa'mi 
kamaana'angku. 12 Dinoa sihapangngingkea' 

tau ang mennenne' tama di dahammeng ang 
karahko', aka' dake' tapahang ingkanna aka-aka, 
ampo' ke donentoo la maleso asang diita aka' la 
tahhi' tau sitingngayo Puang Alataala. Dinoa dake' 
kanna' kapainsangangku. Ampo' ke donentoo, ya' 
la kuinsammi pole', sinnoa inang nainsangnga' 
Puang Alataala. 1° Dahi dinoa aha tallu ang 
pahallu tababe, diantoo: mampetahpa' dai' di 
Puang Alataala, hannu tau la umpasundung 
pa'dandianna, anna ungkalemuiingkea' tau 
senga'. Ampo' di alla'na inde tallu kaha-kaha, ang 
handang mapia dianto pa kalemu. 

1 Dahi, solasohong, pahallu tapengkabela- 
14 belai ungkalemui tau senga'. Anna 
mahasa toi ke tapemalai yato kakuasaang 
ang nabeaingkea' Inaha Masero, londonang 
kakuasaang untula' pangngelo'na Puang Alataala. 
2 Aka' ponna mesa tau ma'kuasa ma'kara yaling di 
ma'kahupa-hupa basa ang nabea Inaha Masero, 
ya' tadia hupatau ang si napa'karai, ampo' Puang 
Alataalaetee'. Yato solana ang nasibahaing dai 
si nainsang aka' ma'kara ang dai si napahang 
hupatau, situhu' ang naoa Inaha Masero tama 
di inahanna. 3 Ampo' yatone' tau ang ma'kuasa 
untula' pangngelo'na Puang Alataala, ma'tula' 
panone" di hupatau. Karanna umpamatoto' 
anna umpasumanga' inahamna solana sibaha 
napakahanga. Yato tau ang ma'tula' yaling 

di ma'kahupa-hupa basa ang nabea Inaha 
Masero umpamatoto' inahanna toboe', ampo' 
yatone' tau ang untula' pangngelo'na Puang 
Alataala umpamatoto'ne' inahanna solana ang 
tihimpung. ? Ke la malai anna ingkammuia' la 
ma'kuasa ma'tula' yaling di ma'kahupa-hupa 
basa. Ampo' mapia puha nei' ke umbelai untula' 
pangngelo'na Puang Alataala. Aka' tau ang untula' 
pangngelo'na Puang Alataala kekuna puha nei' 
pano di jumaa' andana tau ang ma'tula' yaling 
di ma'kahupa-hupa basa. Supung ke ahai ang la 
mala umparende karanna tama di basa solana 
lambi' sika napahang, anna malai umpamatoto' 
inahanna yato tau ang manghingngi. € Oa' 
solasohong, ke la hapangannai anna tamaa' di 
pa'himpungammu mane ma'karaa' umpake basa 
ang daia' ungnginsang umpebahtuang, ya' la 
kekunaraka pano di dioa'? Ampo' ponna ke la 
kupakalesoingkoa' mating pahtuyunna Puang 
Alataala, bahtu' untula'a' Bahtakara Dehata ang 
dake' ungnginsang, bahtu' untula'a' pangngelo'na 
Puang Alataala, bahtu' kupatururakakoa', ya' 
inang la kekuna si'da mating. 7 Hapanganna 
poni-poniang, noanna suling anna katapi, 
ponna dai diponi mahasa, ya' dai la nainsang 
tau ang manghingngi naoatee penaniang aka 
yatoo. 3 Bahtu' hapanganna terompet, ponna 
dibuhhu'i untambai tantara umpasadiai kalaena 

la ma'tolla', ampo' sadibuhhu'inna, ya' dai la 
aha tantara ang sadia la mao ma'tolla'. ? Noa 
tumokoa' dio, solasohong, ponna ma'tula'koa' 
umpake basa ang dai nainsang tau senga', 
umbane' noa la napahang yato ang untula'? La 
sinnoakoa' tau ang umpa'karai supu pepahi. 

10 Mai'di basa yaling inde di lino anna ingkanna 
yatoo kebahtuang asang. 11 Ampo' ponna ke 

la ahai ang mampa'karaia' anna dai kuinsang 
kupebahtuang, ya' la kupasihapang to sule di lau' 
mai di bohto senga'. Noa tunne' pano di kalaena, 
la sihapangnga' to sule ponna ke kupanoai. 

1? Noa tumokoa' dio. Aka' umpemalaa' umpake 
yato kakuasaang ang nabeakoa' Inaha Masero, 
ya' palaui dai' di Puang Alataala anna ke la 
malai anna nabeakoa' ang la handang napahallu 
jumaa'. 12 Dianto anna kuoaitee: menna-menna 
ang si ma'tula' yaling di mesa basa ang nabea 
Inaha Masero, ya' la mahasa ke napalaui dai' di 
Puang Alataala anna nabea toinne' kakuasaang 
mamparende tama di basa ang la mala napahang 
solana. 14 Aka' ponna ke ma'sambayangnga' 
yaling di mesa basa ang nabeaa' Inaha Masero, 
ya' inahangku ang ma'sambayang, ampo' daine' 
aha aka ang kupihki'. 1? Dahi aka ang la sihatang 
tababe? Mahasa ke ma'sambayangngingkea' 
yaling di inahanta umpake basa ang nabeaingkea' 
Inaha Masero, anna ma'sambayang toingkea' 

nei' umpake basa ang la napahang tau senga'.. La 
menaniingkea' yaling di inahanta umpudi Puang 
Alataala umpake basa ang nabeaingkea' Inaha 
Masero, anna menani toingkea'nei' umpudi 
Puang Alataala umpake basa ang la napahang 
tau senga'. !? Aka' ponna ke umpudii Puang 
Alataala yaling di basa senga' ang nabeaingkea' 
Inaha Masero, ya' dai la nainsang solamu 
napebahtuang lambi' dai mala mengngio 
naoate, "Aming." 17 Moinnakato anna mahasai 
yato pampudianta ma'kuhhu'sumanga' dai' 

di Puang Alataala, ampo' dai la umpamatoto' 
inahanna tau senga'. 18 Ma'kuhhu'sumanga'2' 
dai' di Puang Alataala aka' didiona yato tula' 
yaling di ma'kahupa-hupa basa ang mebea 
Inaha Masero, ya' mala kupanoa la'bi puha nei' 
andana ingkammua'. 19 Ampo' ke ma'himpung 
bumi tau, ya' si pemala puhaa'ne' ma'tula' moi 
lima supu kara ke diang ang la napebahtuang 
solaku, andana sampulo sa'bunna yaling di basa 
senga' ang dai napahang. 2? Oa' solasohong, 
didiona membabe karake, kuhannuang la 
sinnoakoa' ana' ang dake' nainsang nababe. 
Ampo' didionane' ma'pihki', ya' daa umpa'pihki' 
lolo sinnoa pihki'na ana', ampo' diare' pa'pihki' 
tobaha'koa'. 21 Anna yaling di Suha' Masero aha 
tiuki', "Naoate Puang Alataala, 'La kupa'karai 
petauangku umpake basana to sule ang dai 

diinsang, ampo' moinnakato noa, ya' dai la sika 
naaku umpehingngii bahtakarangku.' " 22 Dahi, 
ke ma'karai tau yaling di basa senga' ang mebea 
Inaha Masero, ya' yato karanta mendahi tanda 
kakuasaanna Dehata pano di tau ang dake' 
umpetahpa' Puang Yesus, tadia pano di tau ang 
inang mampetahpa'mi. Ampo' ponna tau ke 
untula'i pangngelo'na Puang Alataala, ya' yato 
karanta mendahi tanda kakuasaanna Dehata 
pano di tau ang inang umpetahpa'mi Puang 
Yesus, tadia to tamampetahpa'. 22 Hapanganna 
ke ma'himpung bumokoa' anna ahai to sule 
yato di pa himpungammu ang tadia to Sahani, 
bahtu' ang dake' ungnginsang Bahtakara Dehata, 
anna napahandu' asammi tau ma'kara yaling 

di ma'kahupa-hupa basa, ya' aka la naoa 

yato to sule? Tantu anna la nasangakoa' to 
tahta'. 24 Ampo' ke untula'koa' pangngelo'na 
Puang Alataala, anna ahai sule tau ang dai 
mampetahpa', bahtu' tau ang dake' ungnginsang 
Bahtakara Dehata, ya' la tahpa nainsang 

tama di inahanna naoatee, "to madosaa'," 

ke nahingnging yato ang untula'. ?? Lambi' 
ingkanna ang tibuni yaling di inahanna la 
landa' pole'. Katampa'anna la mengkuntu' 
anna menombai dai' di Puang Alataala anna 
naoaitee, "Tahpa'etee'. Inang di alla'-alla'mua' 
Puang Alataala!" 2? Oa' solasohong, la tapihki' 

kalemba'anna ingkanna yatoo. Ponna ke 
ma'himpungkoa' la menomba, ingkanna tau aha 
baheanna: dianto aha piha la menani, aha piha 
la mampakuhu, aha piha la untula' pangngelo'na 
Puang Alataala, aha piha la ma'tula' yaling di 
ma'kahupa-hupa basa ang sule yaho mai di 
Inaha Masero, aha piha la mamparende yato aka 
ang natula' anna malai napahang ingkamna tau. 
Ampo' ingkanna ang umbabe pahallu kekuna 
yaling umpamatoto' inahanna solamu. ?” Ponna 
ke ahai ang la ma'tula' yaling di ma'kahupa-hupa 
basa ang sule yaho mai di Inaha Masero, 

ya' dotanne' derua bahtu' tallu supu ang la 
mampanoa. Anna dai sika mala napihsangngi 
ma'tula', ampo' pahallu sibala'-bala'. Dia tuke' 
pahallu la aha tau ang ma'kuasa umparende 
yato tula'na tama di basa ang napahang tau. 

28 Ponna ke dai aha ang ma'kuasa umparende 
yato tula', ya' yato ingkanna tau ang ma'kuasa 
ma'tula' yaling di ma'kahupa-hupa basa pahallu 
mahtang yato di pa'himpungang, supung mala 
sika ma'tula' dai' di Puang Alataala yaling di 
inahanna. 22 Didionane' tau ang ma'kuasa 
untula' pangngelo'na Puang Alataala, ya' noa 
toi dotanne' derua bahtu' tallu supu ang la 
mampanoa, lella' napehingngii tau senga' ang 

la mampahehsa tula'na naoatee sule si'daraka 
yaho mai di Puang Alataala, daraka. 3? Ponna 

ke ahai ang menge ma'tula', mane ahai tau ang 
mengeke' mohko' ang nabea Puang Alataala 
kara, ya' yato ang menge ma'kara pahallu naboli 
anna malai yato solana ke'de' toe' ma'tula'. 

31 Ponna ke la umpanoaia', ya! mala asangkoa' 
sibala'-bala' untula' pangngelo'na Puang Alataala 
lambi' ingkammua' untahimbo pepaturu anna 
ingkanna inahammua' dipamatoto' asang. 3? Tau 
ang untula' pangngelo'na Puang Alataala mala 
ungkuasai kalaena, mala ma'kara, mala toi 
naboli ma'kara situhu' inaha kalaena. 33 Aka' 
pangngelo'na Puang Alataala ke tiato' mapiai 
ingkanna aka-aka ke ma'himpung bumi tau lella' 
menomba. Aka' dai nakara'i kaha-kaha ang dai 
tiato". Sinnoa lalanna ang si napake ingkanna 
jumaa' senga', 3“bahine pahallu mahtang 

lella' tau menomba. Dai sika mala ma'tula', 
ampo' pahallu mohko' ma'pehingngi sinnoa 
ang tiuki' yaling di Atohanna Musa. 3? Ponna 

ke sika pemalai ungnginsang kaha-kaha ang 
dake' maleso, ya' pahallu sika mekutana pano di 
muanena di hao di dasanna, aka' dai sihatang la 
napanoa lolo ma'tula' yaling di pa'himpunganna 
to penomba. 3? Unsangarakaa'to ungngoatee 
yato Bahtakaranna Puang Alataala sule yaling 
mai di alla'mua'? Bahtu' supung dioa' ang hali 
mantahimbo? 3” Ponna ke ahai di alla'mu ang 
unsanga kalaena nabi, bahtu' tau ang mai'di 

kakuasaanna yaho mai di Inaha Masero, ya' 
tantunte' anna la nainsangngi naoatee indee 
ang menge kutula' pahentaete' yaho mai di 
Kalaena Dehata. 33 Ampo' ponna ke ahai ang dai 
untahimbo inde karangku, ya' daa untahimboia' 
yato tau. 3? Dahi, solasohong, sihatang ke la 
pemalakoa' untula' pangngelo'na Puang Alataala, 
ampo' daa ullahang tau ang si ma'tula' yaling di 
ma'kahupa-hupa basa yaho mai di Inaha Masero. 
40 Kalehaii: ingkanna ang dibabe pahallu untuhu'i 
lalang ang la sihatang anna tiato' mapia. 
15 1 Oa' solasohong, pemalaa' 
kupakalehakoa' sumule ihsinna 
Kaheba Mapia ang kupepainsangnging mating 
dolu. Donetoo untahimbo mapia yato kaheba, 
anna lambi' dinoa matoto' kapampetahpa'ammu 
aka' yatoo. ? Ungngolai inde Kaheba Mapia 
malakoa' dipasalama', ahsala' umpetahpa' 
liui yato bahtakara ang kupakahebaiingkoa'. 
Daa-daa labu' arang yato kapampetahpa'ammu. 
3 Yato Kaheba Mapia ang kupainsangngikoa', 
dianto sinnoa siang ang kutahimbo tou kodi'. 
Ang handang pahallu diantoo: Kristus mate 
umbaya' dosanta, sinnoa ang aha tiuki' yaling 
di Suha' Masero, “anna diku'bu'i. Pihsananna 
yato di allo katallunna dipatuhong sumule, 
sinnoa ang aha tiuki' yaling di Suha' Masero. 
3 Puhai yatoo, umpepaitaming Kalaena pano di ta 

Petrus, mane panoi di pahsikolana ang senga'. 

6 Puhai yatoo umpepaita buming bou Kalaena 
pano di tau napihsangngi la'bi limangngatu'. 
Handang mai'di di alla'naii tuhoke' lambi' dinoa, 
ampo' aha sangngaka-sangngaka ang mateng. 

7 Puhai yatoo, umpepaita sala buming Kalaena 
pano di ta Yakobus, mane panoi di ingkanna 
rasul. 3 Katimpa'anna napengkalanda'i tuma' 
kodi'. Da' sinnoa rasul senga'na, aka' mendahia' 
ko rasul di tempo ang senga', sihapang ana' 

ang dahi di tempo ang dai dipemitai. ? Aka' 
kodi'mitoo ang handang madihoi'ang di ingkanna 
rasulna. Setonganna da' sihatang disangai rasul 
aka' dolu si undahhaa' to pentindo'na Puang 
Yesus. 1? Ampo' aka' mana' pa'kalemunna 
Puang Alataala nasuhung mendahia' noa indee. 
Anna inang kekuna yato pa'kalemunna pano di 
kalaeku, aka' puhama' mengkahang la'bi puha 
nei' andana rasul senga'. Ampo' tadia kakuasaang 
kalaeku anna malai kupanoa, ampo' mana' 
pa'kalemunnantoo Dehata ang mampamatohoa'. 
11 Dahi dai maaka ke unghingngii yato Kaheba 
Mapia di hao mai di kodi' bahtu' rasul senga'na. 
Ang handang pahallu dianto umpetahpa'a' yato 
ang kipepainsangnging mating. 12 Ponna ke 
kipepainsangnging kioatee dipatuho sumule 
Kristus di hoi' mai di kamateang, ya' akana 
ahakoa' piha ang si mangngoatee: dai la dipatuho 

sumule hupatau ke dako'mi? 13 Aka' ponna 

ke dai aha katuhoang sumule, ya' datunte' 
dipatuho sumule Kristus. 14 Anna ponna ke 

dai dipatuho sumule Kristus, ya' dai aha 
kunanna pepakuhungki', datoi aha kunanna 
kapampetahpa'ammua'. 22 Dia tuke', la maleso 
dioatee kami' rasul ma'loseng-loseng didiona 
Puang Alataala, aka' puha kioatee Kristus 
napatuho sumule Puang Alataala. Ampo' dai 
mala tahpa' ke dai la dipatuho sumule to mate. 
16 Aka' ponna ke dai dipatuho sumule to mate, 
ya' datoete' dipatuho sumule Kristus. 1” Anna 
ke dai dipatuho sumule, ya' dai aha kunanna 
kapampetahpa'ammu anna la ditahungkungkoa' 
napobua' dosammu. 13 Ponna ke noai nee, 

ya' to Sahani ang mateng tallammi nei' aka' 
mate naonge yalingke' di dosa. 1? Ponna 
panghannuanta dai' di Kristus supung kekuna 
naonge tuhokingkea', ya' kita'mitoo tau ang 
handang meuho-uho di lino. 2? Ampo' ang 
tahpa' si'da-si'da, dianto: inang dipatuhong 
sumule Kristus. Anna katuhoanna sumule sinnoa 
pa'dandiang ang naoatee: ingkanna tau ang 
mantindo'i la dipatuho toe' sumule. 21 Aka! 
natumang dosanna mesa tau, dianto Adam, 
lambi' ingkanna to lino pahallu la mate asang. 
Noa tunne' ungngolai pembabena mesa supu 
tau, dianto Puang Yesus Kristus, lambi' to mate 

mala dipatuho sumule. 22 Ingkanna tau pahallu 
mate aka' peana'anna asangngingkea' Adam. 
Noa tunne' ingkannaingkea' ang sikente Kristus 
la ullambi' katuhoang bakahu. 23 Ampo' la 

tiato' noa indee: Uhuna Kristus tuho sumule. 
Pihsananna ke sumule bung tama inde di lino, 
mane la dipatuhoi sumule petauanna. 24 Puhai 
yatoo, mane tallangngi lino. Ke donentoo Puang 
Yesus Kristus la untalo setomarayaang anna to 
ma'kuasa senga' mane ma'pahentai sihapang 
tomaraya. Puhai yatoo, ya' la umbehong 

yato katomarayaanna pano di Puang Alataala 
Ambena. ?? Aka' Puang Yesus Kristus pahallu 
ma'pahenta sihapang tomaraya lambi' ingkanna 
balinna napadihoi' di pala' bihti'na. 2? Anna 
balinna ang la natallangngi katampa'anna dianto 
kamateang. 27 Sinnoa ang tiuki' yaling di Suha' 
Masero naoatee, "Puang Alataala la umpadahi 
ingkanna balinna tuhu'-tuhu'ang pano." Dahi 
maleso dioatee ingkanna ang ma'kuasa la 
tuhu'-tuhu'ang pano di Kristus. Supung Puang 
Alataala ang la dai tuhu'-tuhu'ang pano, aka' 
dianto ang umpadihoi'angnging ingkanna yatoo. 
28 Pihsananna, ponna ke ingkannai aka-aka 
tuhu'-tuhu'ang pano di Puang Yesus Kristus, ya' la 
Kalaena toe' Puang Yesus tuhu'-tuhu'ang pano di 
Ambena aka' dianto ang mampadihoi'angnging 
ingkanna yato aka-aka. Mengkalao yatoo Puang 

Alataala la umpahenta ingkanna ang aha, 

anna sangamna la kayyang puha nei' andana 
ingkanna aka-aka di umba-umba naongei. 22 Oa' 
solasohong, ke inang tahpa'i dioatee dai la 
tuho sumule to mate, ya' akana ahai tau ang 
ditero' unsulangngi solana ang mateng? Ponna 
ke inang dai la tuho sumule dako' yato solana, 
ya' aka boi anna sika napanoai? 3?” Umbaang 
kami' noa? Dai aha naboli balingki' nadahhaang 
aka' umbahaang Kaheba Mapia. Ampo' ponna 
ke inang dai la tuho sumule to mate, ya' aka 
kunanna yato kamadahhaangki'? 31 Allo-allo 

si ung ngoloi loloa' kamadahhaang ang la si 
mampateia'. Inang tahpa'etee', solasohong, anna 
dioa' kupokale'dekoa' aka' mampetahpa'mokoa' 
pano di Kristus Yesus, Dehatanta. 3? Dinne di 
Bohto Efesus puhaa' nakalipumpung tau ang 
sinnoa olo'-olo' peande. Ampo' dai aha kunanna 
kuolai ang noa yatoo ke dai la dipatuho sumule 
to mate. Ponna ke dai la aha katuhoang sumule, 
dotanne' "Taandea' lambi' boho anna menu' 
lambi' malango, aka' marondong, ya' la mate 
asangngingkea'." Inang aha tau ang ma'pihki' 
noa yatoo. 33 Daa unsahsa' lalang. Ponna ke 
untuhu'i tau ang ma'baho naoatee, "Dai la tuho 
sumule to mate," ya' pembabemua' ang mapia 
dinoa la senga' ke dako'mi umpensinnoai yato 
pembabe karakenaii. 3? Dianto anna kuoaite 

mating: Pihki'koa' ang sihatang katahpa'ang 
anna daumbabe dosa. Aka' kusanga ahakoa' 
piha ang dake' ungnginsang Puang Alataala. 
Pahallukoa' masili ke tahpa'i yatoo. 3? Umbai 
aha ang la mekutana naoatee, "Umba la noa 
to mate dipatuho? Bahtu' umba la noa batang 
kalaena ang dibea pano ke tuhong sumule?" 
36 Yato pekutananna, pekutananna to maho! 
Aka' hapanganmna ke la mampamulai tau, ya' 
yato lisa'na pinamula ang la dipamula dake' 
mala tuho ke dai ditutu'i dolu sihapang to 
mate ang dilamung. 3” Anna yato ang dipamula 
tadia pinamula ang lobo'mi, ampo' tillisa'ke' 
hapanganna dille, bahtu' ang senga'nake!. 

38 Pyhanna dipamula, ya! Puang Alataala toboe' 
ang la mambea batamna. Mesa boi pinamula la 
tuho yato batanna situhu' hupanna ang naelo'i 
Puang Alataala. 3? Ponna ke tapihki'i ingkanna 
hupanna olo'-olo', sinnoanna patuhoang, 
dansi anna bau, noa tunne' hupatau, ya' dai 
sinnoa-noa diita. Anna ponna ke tapihki' toi 
nei' ingkanna ang yaho di langi', noanna mata 
allo, bulang anna bintang, ya' dai sinnoa ang 
dinne di lino. Yato ang di langi' mesa hupanna 
kamalekeanna, ampo' yatone' ang di lino senga' 
kamalekeanna. “Anna senga' pesilona mata 
allo, pesilona bulang anna pesilona bintang. 
Pihsananna inde pesilona mesa boi bintang, 

ya' sisenga'-senga'ang boetee'. + Noa tunne' 

to mate ke dipatuhong sumule. Naonge anna 
tuhokingkea' dinne di lino, ya' malamma anna 
tahuhu batang kalaeta. Tahpana ke mateng tau, 
ya' la dilamung yato batang kalaeta mane bosii. 
Ampo' naonge anna dipatuhoingkea' sumule, 
ya' la tirende yato batang kalaeta mendahi ang 
matoho anna maleke, ang dang la mate bahtu' la 
bosi. 43 (15:42) “4 Ang dilamung dianto batang 
kalaeta di mentolinona. Ampo' ke tuhoi tau 
sumule, ya' la dibala'i mendahi batang kalaeta 
di mendehatanna. Dahi ponna ke ahai batang 
kalaeta di mentolinona, inang la aha tunne' 
batang kalaeta di mendehatanna. ^” Sinnoa ang 
tiuki' yaling di Suha' Masero naoatee, "Tau ang 
uhuna, dianto Adam, mendahi to tuho." Ampo' 
Puang Yesus Kristus nei', ang la mala disangai 
"Adam katampa'," dianto ang mebea katuhoang 
sapano-panona. #? Ang dolu sule dianto ang 
mentolinona, mane sulei ang mendehatanna. 
Noa tunne' batang kalaeta. 2? Tau ang uhuna 
natampa Puang Alataala umpake tampo anna 
tohhoi done inde di lino. Ampo' Puang Yesus 
Kristus nei', ang disangai "Adam kaderuanna," 
sulene' yaho mai di suruka. 48 Ingkamna to lino 
aha batang kalaena sinnoa batang kalaena Adam, 
ampo' batang kalaeta yaho di suruka la sinnoa 
batang kalaena Puang Yesus Kristus. 49 Dinoa 

katuhoanta sinnoa katuhoanna Adam, aka' 
batang kalaeta sihatang tuho yaling inde di lino. 
Dako' la tuhoingkea' sinnoa Puang Yesus Kristus 
anna ke donentoo batang kalaeta la sihatang 
tuho yaho di suruka. "° Oa' solasohong, noa 
indee pahtuyungku: batang kalaeta dinne di lino 
dipapia di hao mai di bale anna haha, daingkea' 
la mala tuho di Kapahentaanna Puang Alataala 
yaho di suruka ke noai indee batang kalaeta. 
Dai la mala tuho sapano-panona batang kalae 
ang noa indee. °t Pemalaa' kutula'ingkoa' mesa 
pepakuhu ang masaeng dai kainsangang, ampo' 
ang napalanda'mingkang Puang Alataala dinoa. 
Dianto, ponna ke sumuleng Puang Yesus, la aha 
di alla'ta ang dake' mate, ampo' ingkannaingkea' 
la pahallu tirende, moi ang mate, noa tunne' 
ang dake' mate. 7? La pihsa' dahi di sangkapiri 
mata supu, ke moning terompe' ang katampa'. 
Aka' naonge anna monii terompe', tau ang 
mateng la dipatuho sumule anna dang la 

mate sala, anna tau ang tuhoke' la tirende 

toi lambi' danne' la mate. 23 Aka' inde batang 
kalaeta ang la mala mate anna bosi pahallu 
tirende mendahi batang kalae ang dai la mala 
mate bahtu' bosi. Dahi tahpana inang tirende 
noa, ya' la sundummi pole' yato ang tiuki' 
yaling di Suha' Masero dolu, naoatee, "Puang 
Alataala hali untalo kamateang lambi' dang 

la aha." 24 (15:53) 33 "Dang aha kakuasaanna 
kamateang, dang aha kamapi'di'anna." 28 Aka' 
kamapi'di'ang ang mebaha pano di kamateang, 
dianto dosa. Anna dosanna hupatau pahallu 
ditahungkung aka' atohang ang puha tatehkai. 
57 Ampo' kuhhu'sumanga' dai' di Puang Alataala, 
aka' puhang nabeaingkea' kapataloang di hao 
mai di dosa anna kamateang ungngolai Puang 
Yesus Kristus, Dehatanta. ?3 Dahi, solasohong, 
pamatoto'ia' kapampetahpa'ammu anna daa 
umpabeii tihoro. Pengkabela-belaii umbabe 
pengkahanganna Dehata, aka' ungnginsammi 
ungngoatee ingkanna ang umpembabeing 
Dehata dai la labu'. 
16 1 Didiona yato doi' ang menge 
unghimpungnging solata ang memase- 
mase yaho di Yerusalem, ya' kupalau anna la 
umbabei sinnoa ang kupahentaing ingkanna 
jumaa' di hao di Galatia. ? Ke lambi' bumi allo 
Mingku, ya' inang pasenga'mi piha doi'mu yaling 
di dasammu, situhu' ang sihatang sahomu. 
Be'beii lambi' kasuleangku anna dangnga' pahallu 
la unghimpung ke donentoo. 3 Ke lambi'ma' 
mating, ya' pilleii sangngaka-sangngaka solamu 
ang umpetahpa'. Aka' la kusuo dai' sibaha la 
kubea suha' ang la nabaha. “Anna ke unsangai 
la mahasa ke mao toua' koo, ya' la kalaeku 
mamposolai dai'. ? Puhake' kuolai Makedonia, 

mane matingnga', aka' pemalaa' ungngolai 
Makedonia dolu. ? Ke la malai la masaea' 
diting, umbai la lambi' puha tempo madinging. 
Anna ke donentoo malakoa' unduluia' le'ba' 
pano di umba-umba ang la kuongei. 7 Aka' 

dai kuaku la lempang kale sampai', dahi ke 
napabeia' Dehata, ya' la masaea' diting. 3 Ampo' 
la doneka' dolu di Bohto Efesus lambi' allo 
pa'rame-rameang Pentakosta, ? aka' mai'dike' 
ang la mala kubabe dinne, moinnakato anna 
aha toi ang mampa'balia'. 1? Ke matimmi 

ta Timotius, ya' potosule manahpai anna 

dai la malaya' sibahakoa', aka' sinnoa siang 
pengkahangangki' ang kibabe aka' Dehata. 1t Daa 
umpabeii la aha ang dai mampakeangka'. Duluii 
ke la mengkalaong sumule mai di kodi' anna 
malai masahke yaling di pellaoanna. Kuempei 
dinne, sibahaang to Efesus ang mampetahpa'. 
12 Didionane' ta Apolos, kupengkabela-belai 
anna malai mating sibaha-baha to mampetahpa' 
ang senga' natammuikoa', ampo' dake' naaku. 
Ampo' ponna ke la halii, ya' la mating. 12 Dakaii 
anna pamatoto'i kapampetahpa'ammu, 
pengkabahanii anna matohokoa'. 14 Ingkanna 
ang umbabea', babe asangngi sitonda pa'kalemu. 
15 Ungnginsangnga' ungngoatee Stefanus 
sanghapu ang handang dolu mendahi to 
Sahani di Poropensi Akhaya anna puha sika 

umbeho katuhoanna dai' di Dehata undului to 
pentindo'na. Dahi kupalau, solasohong, 1° la 
tuhu'-tuhu'angkoa' pano inde di tau, sibaha tau 
senga' ang nasibahaing umpengkahangnging 
Dehata. 1” Masannang liua' aka' lambi'mi sule 

ta Stefanus, ta Fortunatus anna ta Akhaikus. 
Sika kupasihapang bala'mua' ang manduluia' 
dinne. 18 Sika umpamatoho inahangku, sinnoa 
naonge sika umpamatoho toine' inahammua' 
dolu. Tau ang noa indee sihatang dipakeangka'. 
19 Salama'na mating ingkanna jumaa' dinne 

di Poropensi Asia. Noa tunne' ta Akwila anna 

ta Priskila sibaha to mampetahpa' ang si 
ma'himpung yato di dasanna umpapebaha 
salama'na mating. 2? To mampetahpa' senga' 
ang kusibahaing dinne umpapebaha toe' 
salama'na mating. Sisalama'koa' mesa anna 
mesa mengkalao di inahammu ke si ma'himpung 
bumokoa'. ?! Salama'ku mating. (Inde salama'ku, 
teyye kalaeku ang mangnguki'.) Paulus. 2? Tau 
ang dai ungkalemui Puang Yesus, la ditando nei'. 
Maio, Puang! 23 Kuhannuang namana'koa' Puang 
Yesus kamasahkeang! 24 Kukalemui asangkoa' 
yaling di Kristus Yesus. Samantoo. 


2 Korintus 


1 Pano di ingkanna petauanna Puang Alataala 

di hao di Korintus, sibaha ingkanna to 
mampetahpa' di hao di Poropensi Akhaia. 
Hao mai di Paulus, sibahaang ta Timotius. 
Nasuhung anna kuuki'i inde suha' mating, aka' 
naangka'a' Puang Alataala mendahi rasulna 
Kristus. ? Salama'ku mating. Ke la malai Puang 
Alataala Ambetaa' sibaha Dehatanta Puang 
Yesus Kristus la umbehekoa' anna namana'koa' 
kamasahkeang sibaha kamasannangang. 
3 Tapudii Puang Alataala, Ambena Puang Yesus 
Kristus, Dehatanta. Inde Ambe si mekalemui lolo 
anna Dianto kasuleanna ingkanna pepakahanga. 
4 Si umpamatoho inahangki' yaling di ma'kahupa- 
hupa kamasuhsaang ang mehoa, lambi' mala 
touang kami' umpamatoho inahanna tau senga' 
yaling di ingkanna kamasuhsaannaii, umpake 
kamatohoang ang kitahimbo yaho mai. ? Yato 
kamasuhsaang ang nasa'ding dolu Kristus, ya' 
mai'di ang kisa'ding tou kami'. Ampo' mai'di 
toe' kamatohoang inaha ang kitahimbo yaho 
mai di Kristus. € Ungngolai kamasuhsaangki', 
dianto napolalang Puang Alataala umpamatoho 
inahammua', solasohong, anna malakoa' salama', 

aka' si masuhsa toukoa' dio, sinnoaingkea'. 
Dahi, ke napamatohoi inahangki' Puang Alataala 
yaling di kamasuhsaangki', ya' la napamatoho 
toua' dio inahammu, lambi' la tahangkoa' 
ungngolai kamasuhsaang. ” Dianto anna dai 
bata-bata inahangki' didiomua', aka' kiinsang 
kioatee si ungngolai toukoa' dio kamasuhsaang 
sinnoaingkea', anna inang la napamatoho 
inahammu Puang Alataala sinnoaingkea', 
lambi' la tahangkoa'. 3 Oa' solasohong, pahallu 
ungnginsang ungngoatee yato ingkanna 
kamasuhsaang ang manghoaang di lau' di 
Poropensi Asia matingngi liu, lambi" sai'di' tala 
dai kibela kitahang anna kisanga la mateang. 

3 Kipihki' kioatee, "Dang aha lalang la malaang 
tuho." Ampo' nasuhung dahii noa yatoo, anna 
malaang dai umpetahpa' kamatohoang kalaeki', 
ampo' la umpetahpa'ang supu Puang Alataala, 
aka' Dianto ang mala umpatuho sumule to mate. 
10 Dahia', solasohong, nalahpa'ang tora' di hao 
mai yato di kamasuhsaang matingngi di allo 
ang lehsu' lambi' daang mate. Noa tunne' la 
nalahpa'ang di hao mai di kamasuhsaang ang 
dahi dinoa. Anna kipetahpa' kioatee la nalahpa' 
touang nei' di hao mai di kamasuhsaang ang 

la dahi di allo-allo di tingngayo. 1t La napanoa, 
solasohong, aka' si unsambayangngiang. Aka' 
ponna ke mai'dii tau ang mansambayangngiang, 

ya' la nabeheang Puang Alataala lambi' mai'di 
tau la ma'kuhhu'sumanga' dai' di Puang Alataala. 
12 Oa' solasohong, male'deang aka' yaling di 
unna' inahangki' maroho pembabeki' pano di 
ingkanna tau, londonang pembabeki' mating. Dai 
aha ang kibuni yaling di ingkanna siamo, maroho 
pahtuyungki' untuhu'i paelo'na Puang Alataala. 
Daang untuhu'i kamanahanganna hupatau, 
ampo' pembabeki' situhu' pa'kalemunna 

Puang Alataala pano di kami'. 13 Yato ang kiuki' 
mating, supung ang la maromi'a' umbata anna 
ungnginsang. Ahakoa' ang inang ungnginsammi 
pahtuyungki', ampo' aha piha ang dake. 

Dahi kuhannuang la ungnginsang asangkoa' 
pahtuyungki', lambi' ke suleng Puang Yesus, ya' la 
umpokale'deang, sinnoa kipokale'de toukoa' dio. 
14 (1:13) 19 Dianto anna ahai dolu pahtuyungku 
la pendoang lempang diting di bohtomua' anna 
malakoa' pendoang ullambi' behe. Noa indee 
setonganna pahtuyungku dolu: la lempangnga' 
mating naonge anna panoa' di Makedonia. 
Pihsananna ke sumulema' di hao mai, ya' 
lempang buma' anna malai unduluia'a' yaling 

di pellaoangku sau di Yudea. 18 (1:15) 17 Ampo' 
dai dahi yato pahtuyungku. Umbai dama'a'te' 
umpetahpa'? Bahtu' unsangaa' mopahtuyu salaa' 
situhu' pampemala kalaeku, aka' mahka kuoantee 
"io," mahka kuoantee "dai"? 18 Daete' noa yatoo, 

solasohong! Sinnoanna pa'dandianna Puang 
Alataala dai nabala'i, ya' noa tunne' pa'karangki' 
mating daete' mahka mengngio, mahka la dai. 
19 Aka' kami' ta Silas anna ta Timotius puhaang 
umbaha mating kaheba yaho mai di Puang 
Yesus Kristus, Ana'na Puang Alataala. Anna yato 
Puang Yesus Kristus daete' umpakarende-rende 
pahtuyunna, mahka mengngiong, mahka dai. 
Ampo' pahtuyunna pano di kita' mala lolo 
dipetahpa'. 2? Aka' mai'di liu pa'dandianna Puang 
Alataala pano di kita', anna inang la dahi asang 
aka' kasikenteanta sibaha Kristus. Dianto anna 
ke umpudiingkea' Puang Alataala si taoatee, 
"Aming! Inang noang!" Aka' pa'dandianna Puang 
Alataala pano di kita' ahana inang la sundung 
yaling di Kristus. 21 Kalaena Puang Alataala 

ang mampamatohoingkea', noa kami' noa toi 
dioa', lambi' sikenteingkea' sibaha Kristus. Anna 
napilleiingkea' mendahi ampuanna, 22 anna 
nabeaingkea' Inaha Masero ang mendahi 

tanda dioatee ampuannaingke. Inde Inaha 
Masero sinnoa tanda yaling di inahanta ang 
umpamatoto' pa'dandianna Puang Alataala pano 
di kita', lambi' maleso taoatee yato ingkanna ang 
nadandiingkea' inang la tatahimbo di allo-allo 
ang la sule. 23 Oa' solasohong, da' loseng, naitaa' 
Puang Alataala anna Dianto ang ungnginsang ihsi 
inahangku. Nasuhung dai dahi yato pahtuyungku 

di pihhang tiing mao mating, aka' dai kuaku la 
kukahha'ikoa'. 2? Daang pemala mentuambahsa' 
mating, aka' kapampetahpa'ammu pano di 
Puang Yesus matoto'mi. Ampo' diare' pemalaang 
mengkahangngingkea' sibaha anna malakoa' 
masannang. 

1 Dahi kuoatee dotanne' dakangkoa' 

kulumba, aka' dai kuaku ke mapi'di' 
sala boia' inahammu, sinnoa ang dahi dolu 
naonge lempangnga'. ? Aka' ke kupamapi'di'ia' 
inahammyu, ya' dante' aha la mampakahangaa', 
aka' dio siarea' ang la mampakahanga?'. 2 Dianto 
anna ungnguki'a' yato suha' mating dolu. 
Dai kuaku mating kupellambi'ikoa' anna la 
unnaho-naho inahaa'. Aka' setonganna diorea' 
nei' la umpamasannangnga'. Anna maleso 
pano di kodi', ponna ke masannangnga', ya' la 
masannang toukoa' dio. 4 Naonge anna kuuki'i 
yato suha', manaho inahangku lambi' dondong 
uhai matangku. Tadia pahtuyungku ungnguki' 
yato suha' la umpamapi'di'a' inahammu. Ampo' 
kuuki' yato suha' anna malaia' ungnginsang 
umba noa pa'kalemungku liu mating di dioa'. 
3 Didiona yato solata ang inang sala babena: 
tadia inahangku supu ang napamapi'di', ampo' 
inahammu toua' dio napamapi'di', (bahtu' 
inahanna sangngaka-sangngaka tau di alla'mua', 
aka' dai kuaku kuhangngang-hangngangngi inde 

kaha-kaha.) ? Mai'dia' di alla'-alla'mu ang hali 
mangkambahoing. Ya' di kodi'na koo, sundummi 
yatoo. 7 Dinoa sihatang ke diampungngii 

anna dipakahangai anna malai dai mapi'di' 

liu inahanna lambi' mono' inahamna. 3 Dianto 
anna kupalaui mating la ma'kalemukoa' pano. 

3 Pahtuyungku ungnguki' yato suha' dolu aka' la 
kupangngitai katuhu'-tuhu'ammua' mai di kodi'. 
Ya" kuinsammi dinoa inang tuhu'-tuhu'angkoa'. 
10 Dinoa ke ungngampungngii inde tau, ya' la 
kuampungngi tou kodi', ke ahai kasalaanna mai 
di kodi'. Kupanoa yatoo di olona Kristus ang la 
umpomapiaa'. 1t Dianto anna kuoaitee pahallu 
taampungngi, anna malai dai aha napolalang 
nasanda'ingke Pongkahana setang. Aka' 
tainsammi pahtuyu karakena. 12 Naonge anna 
mengkalaoa' di hao di Bohto Efesus, ya' lupanoa' 
di Bohto Troas do umbaha Kaheba didiona 
Kristus. Lambi'ku pano, ya' nabuhkeimingka' 
lalang Dehata anna malaa' mengkahang di 

hao. 13 Ampo' moinnakato noa, tila'ba'-la'ba'ke' 
inahangku, aka' dakang aha silambi' ta Titus ang 
kuhannuang la umpalambi' kaheba didiomua'. 
Dianto anna sika kupasa bii ingkanna solasohong 
di hao, mane kupatahhi'i pellaoangku sule dinne 
di Makedonia. 14 Ampo' kuhhu' sumanga' dai! 

di Puang Alataala, aka' nabahanang loloingke 
yaling di kapataloanna aka' sikenteingke 

Kristus. Lambi' moi umba-umba kiola, tontong 
kipepainsang loloing Kaheba Mapia anna 
malai tuhtuang lele sau tama sinnoa uri'na 
minna'-minna' bomammi'. 12 Di olona Puang 
Alataala, sihapangngang kayu-kayu bomammi' 
ang ditunu anna malai nauri' ingkänna tau, 
aka' kami'mitoo ang nasuo umpepainsangnging 
kaheba didiona Kristus. Pano di tau ang menge 
dipasalama', ya' napasihapangngang aka-aka 
bomammi', aka' yato ang kipakaheba mebea 
katuhoang sapano-panona. Ampo' panone' di 
tau ang la ditallangngi, ya' napasihapangnganne' 
aka-aka bobosi, aka' ang dai untahimbo Kaheba 
Mapia, untahimbone' kamateang. Dahi menna 
yaling di alla'-alla'taa' ang la nabela undurung 
inde pengkahangang matingngi? 19 (2:15) 17 Aha 
tau ang untula' Bahtakara Dehata supung aka' 
sika pemala mendahi to makaka. Ampo' masero 
kami' pahtuyungki' anna tahpa' pa'karangki' 
yaling di Kristus, aka' kiinsang kioatee Puang 
Alataala ang mansuoang, anna Dianto ang 
mangngita. 

1 Ampo' daumpihki'ia' ungngoatee umpudi 

bumang kalaeki' dinoa! Daang sinnoa yato 
piha to pampakuhu ada' diting. Ke lambi'mi 
mating di bohtomu si napaitaikoa' suha' ang 
umpudi kalaena anna malaia' sika untahimbo. 
Anna ke la maong, ya' si umpalau bung suha' 

di hao mai di dioa' ang la umpudi kalaenaii. 
Ampo' kami'-kami' daang umpahallu suha' ang 
noa yatoo. ? Aka' kalaemua' mendahi suha' 
pampudiang ang kitokei. Sinnoakoa' mesa 
suha' ang tiuki' yaling di inahangki'. Lambi" di 
umba-umba kiola, si kitula' pano di ingkanna 
tau umba noa untahimbomokoa' Kaheba Mapia 
ang kibaha. 3 Dia tuke', solasohong, malesong 
pano di ingkanna tau boa pengkahangki' umbaha 
Bahtakaranna Puang Yesus Kristus mating. 
Mala dioatee sinnoakoa' mesa suha' ang nauki' 
Puang Yesus. Yato ang nauki' tama di inahammu 
mahasa puha nei' andana suha' biasa ang 
diuki' umpake tinta, bahtu' suha' masae ang 

si tiuki' dolu pano di batu lohpa'. Aka' yaling 

di inahammu dianto ang napangnguki'i Kristus 
yaling di kakuasaanna Inaha Masero ang tuho. 
4 Nasuhung anna bahaniang ma'tula' noa indee, 
aka' mampetahpa'ang dai' di Puang Alataala 
ungngolai Kristus. ? Dai kioate kibela kibabe inde 
pengkahangang. Tadia kapabelaang kalaeki', 
ampo' Puang Alataala supu ang mambeaang 
kapabelaang. ë Nabeaang kapabelaang 
mendahi to pengkahanna ang umbaha 
pa'dandiang bakahunna pano di hupatau. Yato 
pa'dandiang bakahu tadia supu atohang ang 
tiuki', ampo' diare' katuhoang bakahu ang 
nabeaingkea' ungngolai Inaha Masero. Aka' 

ponna pemalaingke maroho di olona Puang 
Alataala, anna supumingke untuhu'i atohang 
ang tiuki', ya' inang la untahimboringkete' 
kamateang. Ampo' ponna untuhu'iingke Puang 
Alataala yaling di kakuasaanna Inaha Masero, ya' 
la untahimboingke katuhoang ang lambi' sapano- 
panona. ' Dolu atohanna nauki' Puang Alataala 
pano di batu lohpa' mane nabeai pano di Nabi 
Musa. Inde atohang umbaha supu kamateang 
pano di tau aka' dai aha ang mambela mantuhu ii. 
Moinnakato noa, ya' pansillo' sampai' lindona 
Musa napobua' yato atohang lambi' dai natua 
nanenne'i to Yahudi. 3 Dahi yato pa'dandiang 
ang nabaha Inaha Masero ahana inang mahasa 
puha nei'. 9 Ponna ke matandei yato pa'dandiang 
ang dolu ang umbaha kamateang, ya' inang 
matande puha nei' inde pa'dandiang bakahu ang 
mampamarohoingkea' di olona Puang Alataala. 
10 Setonganna, yato pa'dandiang ang dolu 
danne' matande ke dipasiitai kamatandeanna 
inde pa'dandiang bakahu. 1t Aka' ponna 
matande yato pa'dandiang ang dolu, ang 
sampai' supu, ya' inang matande puha nei' inde 
pa'dandiang bakahu ang tontong lolo lambi' 
sapano-panona. 1? Dahi, aka' kihannuang pano 
inde di pa'dandianna Puang Alataala ang bakahu, 
lambi' bahaniang umpepainsangnging Kaheba 
Mapia. 13 Dai aha aka ang kibuni. Daang sinnoa 

Nabi Musa dolu ang unsapu' lindona. Napanoa 
anna malai dai sika naita to Yahudi yato pesilona 
ang tuhtuang mallung lambi' pa'da. 11 Makahha' 
baa' yato to Yahudi, anna lambi' dinoa ahake' 
ang mekalapai sihapang unsapu' lindo, lambi' 
dai sika umpetahpa' katahpa'ang naonge anna 
dibatai yato Atohanna Musa. Supung Kristus ang 
la mala ungngalai yato pesapu' ang ungkalapai 
pihki'naii. ? Lambi' dinoa, ponna ke sika umbatai 
suha'na Musa, ya' mala dioatee tisapu' inahanna. 
16 Ampo' ponna sika umbala'i pihki'na lambi' 
mampetahpa' dai' di Dehata, ya' la dialaimintoo 
yato pesapu'naii. 1 Aka' Dehata dianto Inaha 
Masero. Anna ponna ke tohhoi yaling di inahanta, 
ya' lahpa'mingke di hao mai di ingkanna ang 
ungkalapai kasikenteanta. 18 Dahi, ingkantaa' 
ang mampetahpa' dai' di Dehata, dang aha ang 
unsapu' inahanta. Tainsammi kamatandeanna 
Dehata ang tuhtuang umpamapia lolo inahanta. 
Napanoa lolo Inaha Masero tama di inahanta 
anna malai tuhtuang mendahiingkea' sinnoa 
Dehatanta ang matande. 

1 Naangka'ang kami' Puang Alataala mendahi 

to pengkahanna, anna pa kalemunnantoo 
lambi' malaang umbabe inde pengkahangang. 
Dianto anna dai mono' inahangki'. ? Daang 
umbabe aka-aka ang la melongko'i. Dai aha ang 
kibuni anna daang umbulitu' tau senga'. Daang 

umputa'-puta' Bahtakaranna Dehata, ampo' 

di olona Puang Alataala kitula' aka ang tahpa', 
dai kiseming-seming, lambi' napetahpa' tau 
naoatee tahpa' yato kaheba ang kibaha. 3 Ponna 
ke tibunii yato Kaheba Mapia ang kibaha, ya' 
supung tibuni pano di tau ang inang la lupano 
di nahaka. 4 Pihki'na tau ang noa yatoo hali 
nabutai Pongkahana setang ang ma'kuasa yaling 
inde di lino, lambi' dai sika umpetahpa' Kaheba 
Mapia. Kamabayaang ang sule di hao mai yato 
di Kaheba Mapia dai mesilo tama di inahannaii, 
lambi' dai sika ungnginsang kamatandeanna 
Kristus ang mepaitai didiona Puang Alataala. 

> Daang umpepainsangnging sanga kalaeki'. 

Ang kipepainsangnging dianto kaheba ang 
naoatee Puang Yesus Kristus dianto Dehata. 
Anna kami'mitoo sabua'mua' situhu' pahentana 
Puang Yesus. ê Naonge anna napadahii Puang 
Alataala langi' anna lino ma'kara naoatee, "Dahio 
mabaya yaling mai di kamalillingang!" Anna 
Puang Alataalantoo ang umballoi inahanta lambi' 
mala tainsang kamatandeanna ang mesilo yaling 
di lindona Kristus. 7 Dai aha ang mantondong 
yato kakuasaanna ang mengkähäng yaling 

di inahangki', aka' nabeaang Puang Alataala 
ballona ang la kibaha. Ampo' tau biasa touang 
kami'. Sinnoaang supu kohing tampo, ampo' 
napangngihsiang aka-aka ang masu'li'. Lambi' 

maleso pano di ingkanna tau dioatee kakuasaang 
ang kitokei sule yaho mai di Puang Alataala, 
tadia kakuasaang kalaeki'. 3 Pemmai'diang 
ungngolai kamadahhaang, ampo' dai dioatee 
lambi' la madahha liuang. Si aha tempona dai 
kiinsang aka la kibabe, ampo' dai aha mono' 
inahangki'. ? Mai'di balingki', ampo' naposolai 
loloang Dehata. Aha si mambambaang lambi' 
tisulungngang ampo' malaang ke'de' sumule. 

10 Si ungngoloi loloang kamadahhaang ang la 
mampateiang, sinnoa ang naoloi dolu Puang 
Yesus, lambi' mala maleso pano di ingkanna 

tau dioatee katuhoanna Puang Yesus ungkuasai 
katuhoangki'. 11 Bahtuanna indee: akinna 
tuhokang yaling inde di lino, ya' aha lolo tau ang 
pemala mampateiang aka' untuhu'iang Puang 
Yesus. Nasuhung anna noai yatoo anna malai 
maleso pano di ingkanna tau dioatee tuhong 
sumule Puang Yesus, aka' sika naita kakuasaanna 
yaling inde di kalaeki' ang malamma. 1? Dahi 

di hao loloang kami' di olona kamateang, 
ampo' kalemba'anna yatoo, ya' malakoa' tuho 
lambi' sapano-panona. 13 Aha tiuki' yaling 

di Suha' Masero naoatee, "Mampetahpa'a', 
dianto anna bahania' ma'tula'." Noa tumang 
kami'. Kipetahpa' dai' di Puang Alataala lambi' 
bahaniang ma'tula'. 14 Puang Alataala umpatuho 
sumule Puang Yesus. Dianto anna kiinsangngi 

kioatee la lambi'mi tempona la napatuho 
touang kami' sumule sibaha Puang Yesus, 
anna la nahimpungngingkea' sibaha di olona. 
15 Ingkänna indee kidurungngingkoa' anna 
malakoa' untahimbo kamapiaang. Aka' tuhtuang 
mai'di tau ang unghingngi yato Kaheba Mapia 
lambi' dilahpa' di hao mai di tahungkung, ya' 
tuhtuang mai'di ang la ma'kuhhu'sumanga' dai' 
di Puang Alataala, lambi' dipamatande sanganna. 
16 Dianto anna daang mono' inaha. Moinnakato 
anna tuhtuang malammai bätäng kalaeki', 
ampo' allo-allo si dipamatoho lolo inahangki'. 
17 Kamadahhaang ang kioloi dinoa dianto 
kamadahhaang sämpäi' supu anna mahingang. 
Anna aka' sa'bara'ang menge ungngolai inde 
kamadahhaang, lambi' la untahimboang 
kamatandeang ang la lambi' sapano-panona. 
Yato kamadahhaang ang kiolai dinoa dai umba 
sama ke dipasiitai yato kamatandeang ang la 
kitahimbo di allo ang la sule. 18 Dahi, daia' kita' 
tapihki' liu yato aka ang landa' diita. Ampo' ang 
tapihki' liua' dianto ang dai landa' diita. Aka' 
yatoo ang landa' diita kaha-kaha sämpäi' supu. 
Ampo' yato ang dai landa' diita, dianto ang la 
lambi' sapano-panona. 

1 Yaling inde di lino aha batang kalaeta 
5 ang mala dipasihapang bansuli ang diongei 
sangka. Ponna ke mateng tau, ya' mala dioatee 

tallammi yato bansuli. Ampo' la napapiaingkea' 
Puang Alataala batang kalae bakahu ang mala 
dipasihapang dasang yaho di suruka ang la 
tontong lambi' sapano-panona. ? Naonge anna 
tuhokingkea' yaling inde di lino, ya' mohahaeng 
tau anna pemala liuingkea' ullambi'mi yato 
batang kalaeta yaho di suruka ang dipasihapang 
dasanta. 3 Aka' ke mateng tau, ya' inang la 

aha batang kalaeta ang bakahu, dai la tuho 
tomande' sungnga'ta dai kebatang kalae. 

4 Aka' ke tuhokingkea' yaling inde di lino, 

ya' mohahaengngingkea' anna matingngi 
durunganta. Ampo' dai mala tapihki' taoatee, 
pemala tau mate anna malai lahpa' di hao 

mai di batang kalae. Ang tahannuang dianto 
daingkea' mangki' la mate, ampo' tahpa kebala' 
inde batang kalaeta ang mala mate mendahi 
batang kalae ang la tuho sapano-panona. 

3 Kalaena Puang Alataala ang mepapiaing 
ingkanna indee, anna nabeaingkea' Inaha 
Masero ang la mendahi tanda dioatee inang 

la nabeaingkea' yato batang kalae bakahu 
yaho di suruka. ? Dianto anna matoho loloi 
inahangki'. Tainsangnga' taoatee inde batang 
kalaeta sinnoa bansuli ang taongei sangka done 
inde di lino. Dahi, naonge anna tuhokingkea' 
yaling inde di lino, ya' sikahaoang tau Dehata, 

7 aka' naonge anna tuhokingkea' yaling inde 

di lino untuhu'iingkea' Dehata mengkalao di 
kapampetahpa'anta, tadia mengkalao di aka 
ang mala taita. 3 Dahi matoho lolo inahangki'. 
Moi la ungngoloiang kamateang, ya' kiangka' 
supu pebehe, aka' ponna ke lahpa'mi tau di 
hao mai inde di batang kalae, ya' la sibahang 
tau Dehata! ? Ang handang kipemala dianto la 
umpamasannang loloang Puang Alataala, noa 
tuhoang yaling inde di batang kalae, noa toi ke 
matemang. 10 Aka' la lambi'mi tempona ang 

la pahallu taongeia' mengngolo asang pano 

di Kristus ang la umpahehsa pengkahanganta. 
Pihsananna la untahimboingkea' aka ang 
sihatang situhu' yato ingkanna pembabeta 
naonge anna tuhokingkea', noa pembabe 
mapia, noa toi pembabe karake. 11 Dahi, 
mahea'ang umbabe aka-aka ang la dai nakaraii 
Dehata, aka' kiinsang kioatee la napahehsa 
asangngingkea'. Dianto anna kipengkabela-belai 
umbea pepahangang pano di ingkanna tau 
lambi' sika mampetahpa' pano di Puang Yesus. 
Nainsang Puang Alataala ihsi inahangki'. Anna 
kuhannuang dang aha di alla'-alla'mua' ang 
bata-bata inahanna didioki', kuhannuang la 
ungnginsang asammokoa' ihsi inahangki'. 

12 Daumpihki'ia' ungngoatee menge bumang 
umpudi kalaeki' ke ma'tula'ang noa inde ang 
mane hali kitula'. Aka' nasuhung anna kipanoai 

indee anna malakoa' ungnginsang aka-aka ang 
mapia lambi' la umpokale'deang anna malaia' 
umpakaleso pano yato di ingkanna tau ang daang 
mantahimbo. Tau ang noa yatoo umpihki' supu 
aka ang landa' diita, daine' umpihki' ihsi inahanna 
tau. 33 Aha toi ang mansangaang to tahta'. 
Ampo' nasuhung kipanoa yatoo aka' pemalaang 
untuhu'i Puang Alataala sitonda sangkalebu 
inahangki'. Ampo' dioa' dio, ya' maleso anna 
marohoi yato pihki'ki', aka' ungngolai yatoo, 

ya' malakoa' kikalemui. 14 Nasuhung anna noai 
yatoo pembabeki' aka' pa kalemunna Kristus. 
Noa indee pihki'ki': Puang Yesus Kristus mate 
unsulangngi ingkanna tau, dahi sihapang mate 
asangngingkea'. 1? Napanoa anna malai tau ang 
tuhoke' dai untuhu'i pampemala kalaena. Ampo' 
la untuhu'i pampemalanna Kristus, aka' dianto 
ang mate, mane tuhoi sumule, nasulangngiingke. 
16 Dahi, dianto anna damang umpahehsa 

tau situhu' aka ang mala diita di aneanna. 
Setonganna dolu kisanga tau biasa Kristus, 
ampo' dinoa dang kipihki' noa yatoo. 1” Dahi, 
ponna sikenteng tau Kristus, ya' mendahing tau 
hupatau bakahu. Pa'dang yato katuhoang ang 
dolu, anna untahimbong tau katuhoang bakahu. 
18 Kalaena Puang Alataala ang mampanoa yatoo. 
Ungngolai Kristus, to di alla', lambi' sikapiaiingke 
sumule Puang Alataala. Anna nabeaingkea' 

pengkahangang umpepainsangnging inde 
kaheba pano di tau senga' lambi' sika mala 
toe' sikapiai Puang Alataala. 1? Noa indee 
kaheba ang kipepainsangnging: yato ang nababe 
Kristus, dianto ang napolalang Puang Alataala 
umpasikapiai hupatau sibaha Kalaena, lambi' 
dang napadiinaha kasalaannaii. Anna kami'mitoo 
ang napopengkahang umbaha Bahtakaranna 
pano di tau senga' lambi' sika mala toe' sikapiai 
Puang Alataala. 2? Kami' pesuonaang Kristus, 
sihapang Kalaena Puang Alataala umpake 
kamahangki' ma'tula' pano di dioa'. Dahi, yaling 
di sanganna Kristus kipalau la sikapiaimokoa' 
Puang Alataala. 21 Daine' madosa Puang Yesus 
Kristus, ampo' nasuo Puang Alataala undurung 
dosanta. Bahtuanna napasihapang to madosa 
lambi' mala nasulangngiingke. Napanoa anna 
malai ingkannaingkea' ang sikente Puang Yesus 
Kristus la naangka' maroho di olona. 

1 Dahi, aka' mengkahangngang kami' 
6 sibaha Puang Alataala, dianto anna 
mengkamala'mang, solasohong, anna dakoa' 
ungkaleang-leangngi mana' pa'kalemunna Puang 
Alataala ang hali untahimbo. ? Yaling di Suha' 
Masero aha tiuki' tula'na Puang Alataala naoatee, 
"Yato di tempo ang kupama'tantu kuhingngi 
pehumala'mu, donetoo kukalemuio lambi' 
kupasalama'o." Oa' solasohong, pehingngiia' 

inde tula'ku: dianto indee tempo ang 
napama'tantu Puang Alataala. Allo dinoantoo 
sadia Puang Alataala la napasalama'koa'. 

3 Maenga'ang yaling di ingkanna pembabeki' 
anna malai dai aha tau unsalla pengkahangangki' 
yaling mengeang umpepainsangnging 
Bahtakaranna Puang Alataala. “ Kipamapia 

lolo pengkeroki' di ingkanna siamo anna 

malai maleso dioatee to pengkahannaang 
Dehata. Si sa'bara' loloang yaling ungngolai 
ma'kahupa-hupa pesanda', kamasuhsaang 

anna kamadahhaang. ? Si nabambaang tau, si 
natahungkungngang, si nasibobo'-bobo'iang. 

Si mengkahang kahha' loloang, lambi' aha 
tempona daang mala hahe anna daang mala 
mande. ? Maleso diinsang dioatee inang to 
pengkahannaang Puang Alataala, aka' masero 
pembabeki', kiinsang umba noa Bahtakaranna 
Dehata, sa'bara'ang anna marota'ang pano di 
tau senga'. Aha lolo Inaha Masero yaling di 
kalaeki' anna ma'kalemuang pano di tau senga' 
mengkalao yaling di inaha. 7 Maleso dioatee to 
pengkähännaang Puang Alataala, aka' pepaturu 
ang kipepainsangnging dianto pepaturu ang 
tahpa' anna aka' kakuasaanna Puang Alataala ang 
mala diita yaling di pengkahangangki'. Maroho 
lolo pembabeki' anna inde kamarohoangki' mala 
dipasihapang pa'dang anna unta ang la kipake 

untolla' balingki'. 3 Moi dipakauho-uhoang, 
bahtu' dipudiang, moi disallaang bahtu' 
dipakeangka', maleso diinsang dioatee to 
pengkahannaang Puang Alataala. Aha ang 
mansangaang to pa'bulitu', ampo' setonganna 
katahpa'ang ang si kitula'. ? Naangka'ang tau 
dai kainsangang, ampo' setonganna mai'di tau 
mangnginsangngang. Nasangaang tau to mate, 
ampo' setonganna tuhokang! Moinnakato anna 
dipohetong si'da-si daang, ampo' dasiakang 
mate. 1? Mai'di kamasuhsaangki' ampo' mahasa 
lolo inahangki'. To memase-maseang ampo' 
kami'mitoo ang umbaha behe pano di tau 
mai'di. Nasanga tau dai aha aka-akangki', ampo' 
setonganna ingkanna-ingkanna siamo kiampui. 
11 Oa' solasohong diting di Korintus, puha 
kipamaleso karangki' mating, dai aha aka ang 
kibuni. Ungnginsang pa'kalemungki' mating. 

12 Tadia kami' ang dai ma'kalemu mating, ampo' 
dioa' ang dai ma'kalemu di kami'. 13 Ma'tula'a' 
sihapang ma'tula'a' pano di ana' kalaeku: 
kupalau mating la ma'kalemukoa' mai di kami' 
sihapang umpasule pa'kalemungki' mating. 

14 Daunsiba'ba' leleng londonang daunsiala tau 
ang dai mampetahpa' pano di Puang Yesus, aka' 
inang dai sihatang. Unsangarakaa'to sinnoa siang 
tau ang untuhu'i pa'elo'na Puang Alataala anna 
tau ang dai untahimbo Puang Alataala? Bahtu' 

la malaraka kamabayaang sihau kamalillingang? 
15 Sikapiairaka Kristus anna Pongkahana setang? 
Malaraka la aha kasikenteanna to mampetahpa' 
anna to tamampetahpa'? 1? Sinnoaraka Dasang 
Ada'na Puang Alataala anna pampahahi'ang? 
Daete' pole' aha la noa. Ampo' kita'mitoo Dasang 
Ada'na Puang Alataala, aka' Puang Alataala To 
Tuho lolo inang tohho yaling di inahanta. Sinnoa 
ang natula' dolu Puang Alataala yaling di Suha' 
Masero naoatee, "La tohhoa' di alla'-alla'naii, 
anna kusibahaing. La mendahia' Dehatanna, 
anna sika la mendahi petauangku." 17 "Dahi, 
damong untuhu'i pengkerona tau ang da' 
mangnginsang, damong unsiba'ba' lelengngi! 
Pakahaoi pembabe karake. Ponna umpanoa 
yatoo, ya' la kutahimbokoa'." 18" 'La mendahia' 
Ambemu, anna la mendahikoa' ana'ku.' Noanto 
natula' Dehata, To Handang Ma'kuasa." 
7 1 Oa' solasohong ang kukalemui, ingkanna 
inde pa'dandiang nababe Puang Alataala 
pano di kita'. Dahi pahalluingke sikahaoang 
ingkanna aka-aka ang mekarahko'i, noa 
ang mala diita, noa ang yaling di inahanta. 
Pahalluingke untuhu'i Puang Alataala sibaha 
sangkalebu inahanta, anna pahalluingke mahea' 
umbabe ingkanna siamo ang la dai nakara'i. 
2 Oa' solasohong, tahimboang lambi' tama di 
inahammu! Daang aha ummaho-maho tau 

senga', bahtu' kibulitu', datouang aha ummaho- 
maho tau senga' aka' la kipokauntungang. 

3 Ma'tula'a' noa indee, solasohong, dai anna 
malai kusallakoa'. Aka' sinnoa ang kutula' 
langngena', dai aha mantondong pa'kalemungki' 
mating, noa tuhoang, noa toi mateang. 

4 Kuinsang kuoatee malakoa' dipetahpa'. 
Kupokale'dekoa', solasohong. Moinnakato anna 
mai'dii kamasuhsaang ang manghoaang, ampo' 
matohong dinoa inahangku anna masannangnga' 
aka' dioa'. ? Naonge anna suleang dinne di 
Makedonia, dai aha tempoki' mehile. Donetoo 
ma'kahupa-hupa kamasuhsaangki': kasibehtaang 
sibaha tau ang mepa'bali anna kamahea'ang 
yaling di inahangki'. 6 Ampo' Puang Alataala, ang 
mepakahanga, umpakahanga inahangki' naonge 
anna sulei ta Titus. ” Tadia supu kasuleanna 

ang mampakahangaang, ampo' makahanga 
touang unghingngi kaheba ang nabaha. 
Naoatee umpakahangaa' inahanna naonge anna 
sibahakoa'. Naoa toe'tee makarohhengkoa' 

are' pano di kodi' anna pemalakoa' sitammu 
sala boingkea'. Naoa toitee unsohsoa' are' 

yato ang dahi dolu di alla'ta anna pemalakoa' 
mesa inahaingkea' sumule. Kihingnginna yatoo, 
ya' mahasa liu inahangki'. 3 Moinnakato anna 
umpamapi'di'ia' inahammu yato suha'ku ang 
dolu, ampo' dai kusohso aka' kuuki'. Uhuna 

kusohso, aka' kuinsang kuoatee la mapi'di' 
inahammu umbata yato suha'. Ampo' yato 
kamapi'di'ang inaha dai masae. ? Dianto anna 
kuoaitee dai kusohso yatoo. Setonganna 
masannangnga'. Ampo' ang kuposannang 
tadia aka' mapi'di' inahammu, ampo' aka' 
mengkatoba'koa' di hao mai di pembabemu 
ang dai huhu, napobua' yato kamapi'di'ang 
inahammu. Yato kamapi'di'ang inahammu 
napolalang Puang Alataala la nabehekoa'. 
Dahi dakoa' huki aka' yato suha'ki'. 10 Aka' 
kamapi'di'ang inaha ang situhu' pa'elo'na 
Puang Alataala napolalang la natehteingke 
mengkatoba', lambi' malaingke napasalama!'. 
Kamapi'di'ang inaha ang noa yatoo dai mala 
tasohso. Dai sinnoa kamapi'di'ang inaha ang 
situhu' pihki' mentolinona, ang dai sitonda 
kapengkatoba'ang, aka' mebahane' pano di 
kamateang. !! Yato kamapi'di'ang inahammu 
umbata yato suha'ku inang situhu' pa'elo'na 
Puang Alataala. Itai boana yatoo: pemalakoa' 
umbabe aka ang maroho. Pemala liukoa' 
umpebayai kalaemu. Keaha'koa' aka' dosanna to 
kekasalaang. Mahea'koa' untuhu'i pembabenaii. 
Ungkarohhengngia'a'. Umpengkabela-belaia' 
untuhu'i Dehata. Sadiakoa' untahungkung 

to kekasalaang. Umpamaleso di ingkanna 
siamo lambi' nainsammi tau naoatee bahahsi 

inahammu yaling inde di kaha-kaha. 12 Dahia', 
solasohong, dai kuuki' yato suha' dolu aka' 
tau ang kekasalaang, bahtu' aka' tau ang 
nahoa kasalaang. Ampo' nasuhung anna kuuki'i 
yato suha', anna malakoa' napainsangngi 
Puang Alataala umba noa setonganna 
pa'kalemummu pano di kami'. 13 Dianto 
anna matohong inahangki'. Inang matohong 
inahangki', la'bi-la'binna ungngita umba 
noa mahasa inahamna Titus aka' untahimbo 
mapia anna umpakahangaa'. 14 Akinna kusuo 
mating, kupainsangngi ta Titus umba noa 
kupokale'dekoa'. Kuhhu' sumanga' aka' da' 
umpakasili. Umba noa ingkanna tula'ku 
tahpa' asang, noa tunne' ingkanna yato ang 
kupainsangngi ta Titus didiomua', ya' tahpa' 
asang. 1° Anna tuhtuangkoa' nakalemui ta Titus, 
aka' nakalehai umba noa untuhu'i ingkanna 
pahentana, anna untammui umpotosule sitonda 
kamahea'ang aka' tandana umpakeangka!'. 16 Oa' 
solasohong, mahasa liu inahangku aka' kuinsang 
kuoatee malakoa' kupetahpa' di ingkanna siamo. 
1 Oa' solasohong, pemalaang anna malaia' 
8 ungnginsang aka ang dahi di ingkanna jumaa' 
done di Makedonia napobua' kamarota'anna 
Puang Alataala. ? Masuhsa si'da-si'da 
kamadahhaang anna kapemase-maseang ang 
sika nasa'ding. Ampo' moinnakato noa yatoo, 

ya' mahasa liu inahannaii lambi' mai'di doi' 

sika nahimpung ang la napake undului solana. 

3 Kusa'bii kuoatee yato pentandonaii situhu' 
kapabelaanna, bahtu' la la'bike'. Anna dai aha 
tau ang mampahsa, ampo' inang mengkalao 
toboe' yaling di unna' inahanna. 4 Napalau 

toe' la kipabei sika unghimpung doi'na ang 

la napake undului to pemase-mase di lau' di 
Yerusalem. ? Yato pentandonaii la'bi andana ang 
kipemitai. Tadia doi' supu ang nabea ampo' sika 
umbeho dolu inahanna dai' di Puang Alataala 
untuhu'i pa'elo'na. Noa tunne' natuhu'iang aka' 
pa'elo'na Puang Alataala. ? Dahi, mane kisuo 

ta Titus sumule mating anna malakoa' nadului 
yaling inde di pengkahangang mapia, aka' 
inang ta Titus ang handang dolu manduluikoa' 
unghimpung yato doi' ang la umpapebaha sau di 
Yerusalem. 7 Oa' solasohong, untondongkoa' tau 
senga' di ingkanna siamo: dai aha mantondong 
kapampetahpa'ammua', ungnginsangnga' 
pepaturu ang tahpa' anna umba noa umpaturu 
tau senga'. Mai'di ang umbabe yaling undului tau 
senga' anna ma'kalemu si'da-si'dakoa' pano di 
kami'. Dianto anna kupalaui la umpellondoikoa' 
tau senga' yaling inde di pengkahangang mapia, 
dianto umbea doi' pano di to pemase-mase. 

8 Tadia pahenta ang kutula'ingkoa'. Supung 
kupainsangngikoa' umba noa pa'kalemunna to 

Makedonia yaling umbea doi'na ang la medului, 
anna mala toi kuita umbane' noa pa'kalemummu 
pano di tau senga'. ? Ungnginsangnga' umba 
noa pa'kalemunna Dehatanta Puang Yesus 
Kristus pano di kita'. Tandana malemu, ya' 
moinnakato anna matande si'da-si'dai, ampo' 
napellei yato kamatandeanna anna malaingkea' 
nakalemui. Noa tunne' mendahi to pemase-mase 
anna malaingkea' untahimbo katomakakaang. 
10 Di kodi'na kodi' mahasa ke umpepuhaii 

yato ang umpahandu' taung ang puha, dianto 
ungkalemui jumaa' senga'. Aka' dioa' ang 
handang dolu umpahtuyu anna umpahandu' 
inde pengkahangang. !! Dahi dinoa pengkabela- 
belaiia' umpapuha yatoo, sinnoa naonge mane 
umpahandu'i. Pebeaing dia siamo ang mala 
umpebeaing, situhu' aka ang aha. 1? Aka' ponna 
mampebeaingkea' mengkalao di inahanta anna 
situhu' yato ang aha di kita', ya' masannang 
Puang Alataala untahimbo yato pentandota. 
Dai napalau la'bi andana kapabelaanta. 12 Dai 
kupanoa indee anna matingngiia' durungammu 
lambi' kakuhangangkoa' anna kehongko ine' tau 
senga'. Ampo' nasuhung kupanoa indee anna 
malai la sinnoa-noa katuhoammua'. 14 Dinoa, 
aka' mai'di buke' aka-akammu, ya' sihatang 

ke unduluikoa' solamu ang kalala' di lau' di 
Yerusalem. Dako'-dako'ke' ke kalala' toukoa' 


8.15 —22 823 


dio, ya' malamokoa' sika nadului. Dahi ke tuhoi 
tau sikarota'i noa yatoo, ya' ingkanna tau dai 
aha la kakuhangang. 1? Sinnoa ang tiuki' yaling 
di Suha' Masero dolu naoatee, "Yato tau ang 
mai'di nahimpung, dai la bosa' aka-akanna. 
Anna yato tau ang sai'di' nahimpung, ya' dai 

la kakuhangang." 1? Kuhhu' sumanga' dai' di 
Puang Alataala aka' mengkahang yaling di 
inahanna ta Titus lambi' pemala la naduluikoa', 
napensinnoaia'. 1? Tahpana kisuo ta Titus 

la mao mating, ya' naaku si'dae' aka' inang 
pemala liue' la naduluikoa'. 13 La kisuo mesa 
solasohonta mating nasibahaing ta Titus. Inde tau 
napudi ingkanna jumaa' aka' pengkahanganna 
umbaha Kaheba Mapia. 1? Dia tuke', hali 
napillei ingkanna jumaa' dinne anna malai 
naposolaiang lusau di Yerusalem umbaha yato 
pentandomu pano di santosahaninta ang menge 
masuhsa. Aka' nasuhung anna la maoang anna 
malai dipamatande sanganna Dehata anna la 
nainsang solasohonta di lau' naoatee, "Aha 
si'dae' inahanna mekalemui." 20 Kidakai liu 
anna dai la aha tau ang mansallaang yaling 
inde di kaha-kaha umbaha yato mai'di doi' 
pentandonaii. 221 Dianto anna kipihki' lohpo'mi 
menna ang la mamposolaiang anna malai 
maleso dioatee maroho pahtuyungki', noa di 
olona Dehata, noa di olona hupatau. 22 Dahi 

ta Titus sibaha yato solasohong ang mane hali 
kutula' anna ahake' mesa tau senga' ang la kisuo 
mating. Pemmai'ding kisa'bii pengkerona inde 
solasohonta lambi' kiinsang kioatee bansa' yaling 
di ma'kahupa-hupa pengkähängang. Ya' dinoa 
pemala liukoa' nadului aka' napetahpa'koa'. 
23 Didionane' yato ta Titus ang la kusuo 
mating naduluikoa', dianto solaku yaling di 
pengkähängang. Pihsanannane' yato to deruai 
ang la mamposolai, dianto ang napillei jumaa' 
dinne ungngäto' katihimpunganna yato doi'. 
Pengkerona si umpamatande sanganna Kristus. 
24 Dahi kupalau ke la malaia' untahimbo mapia 
anna ungkalemui. Ponna ke umpanoaia', ya' la 
nainsang ingkänna jumaa' naoatee to pa'kalemu 
si'dakoa' anna tahpa' yato ang si kipokale'de 
didiona kamapiaammua'. 

1 Setonganna dai pahallu kuuki' moi aka 

didiona inde doi' ang la kibaha sau di 
Yerusalem. ? Kuinsammi kuoatee pemalakoa' 
undului solamu. Setonganna puhakoa' 
kupokale'de pano di to Makedonia, kuoatee, 
"Yatone' solasohonta di hao di Poropensi Akhaya 
inang napahandu'ke' taung ang puha anna 
sadiang la umbea yato doi'na ang la naduluiing 
solana." Dahi, tahpana sika nahingngi kalebu 
inahammua' undului sola, ya' sika pemala 
tunne' napanoa. 3 Ampo' moinnakato noa, ya' 

dotanne' kusuo lohpo' ta Titus sibaha solana 
mating anna malakoa' nadului ungngato' yato 
pentandomu. Dahi kuhannuang ke lambi'ma' 
mating la tokangnga' kulambi' sinnoa ang 
kutula'ing to Makedonia. Daa-daa nasanga 

sika kuloseng yato aka ang puha kutula' pano 
diii. “Aka' ponna ke ahai to Makedonia ang 
mamposolaia' mating, anna dake' tihimpung 
yato doi' ang la umpopanduluia', ya' la masili 
si'da-si'daang aka' puhakoa' kipudi yaling inde 
di kaha-kaha. Kusanga la masili toukoa' dio 

ke noai yatoo. ? Dianto anna kusanga mahasa 
ke kusuoi mating ta Titus sibaha solana, anna 
malai sika naato' lohpo' yato doi' pentandomua' 
ang undandi. Dahi, ke lambi'ma' mating, ya' la 
toka asammi yatoo. Ponna ke noai yatoo, ya' la 
maleso dioatee mebeakoa' mengkalao yaling di 
inahammu, dai aka' dise'de'koa'. 6 Pihki'i inde 
kara: yato tau ang sai'di' naambo', ya' sai'di' toe 
ang la nakohti'. Yato tau ang mai'di naambo', 
ya' mai'di toe' ang la nakohti'. 7 Pahallu tau 
simesa-mesa umpihki' lohpo' sangngaka ang la 
dipebeaing. Dai sihatang ke umpebeaing tau 
aka-aka sitonda matingngi inaha, bahtu' supung 
aka' nase'de' tau senga'. Aka' Puang Alataala 
ungkalemui tau ang umpebeaing aka-akanna 
sitonda kamasannangang inaha. 3 Ma'kuasa 
nabehekoa', lambi' taumpuha-puhaa', mala 

dioatee yato ingkanna ang umpahallu la aha 
asang lolo. Yato kala'biammua' la umpake 
umbabe ma'kahupa-hupa kamapiaang pano di 
tau senga'. ? Sinnoa ang tiuki' yaling di Suha' 
Masero dolu, "Mai'di pebehe ang nabea Puang 
Alataala pano di to pemase-mase. Kamapiaanna 
la lambi' sapano-panona." 10 Puang Alataala 
umbea banne pano di to pangngambo' anna 
nabeaingkea' kita" boana la taande. Noa tunne' 
pentando ang la umbea pano di tau senga' la 
nabehe Puang Alataala anna malai tuhtuang 
kehangngangke' yato kamapiaang inahammu. 
11 Ma'kahupa-hupa behe ang la nabeakoa' 
anna malakoa' undului lolo tau senga'. Dahi, 

ke kibahaing pentandomu pano di solata ang 
memase-mase di lau' di Yerusalem, ya' la mai'di 
tau ang ma'kuhhu'sumanga' dai' di Puang 
Alataala. 1 Inde pengkahangang mapiammu la 
umpasundung kakuhanganna to pentindo'na 
Dehata di lau'. Londonang la tuhtuang mai'di 
tau ang ma'kuhhu'sumanga' dai' di Puang 
Alataala aka' naita pengkahangang mapia ang 
umbabe. 13 La umpamatandea' Puang Alataala 
ungngolai yato pentandomu. Aka' napobua' yato 
pentandomu pano diii, ya' la maleso dioatee 
tuhu'-tuhu'angkoa' pano di Kaheba Mapianna 
Kristus. 14 Anna sika la nasambayangngikoa' 
mengkalao yaling mai di inahanmnaii, aka' la 

napihki' naoatee mana' pa'kalemunna Puang 

Alataala ang mahasa liu mengkahang yaling 

di inahammu. ?? Kuhhu' sumanga' dai' di 

Puang Alataala aka' dai tabela tatula' asang 

kamatandeanna pebeana pano di kita'! 

10 1 Oa' solasohong, aha palaungku mating. 
Aha tau ang si mangngoatee, "Ponna ke 

makahaoi Paulus, ya' makahha' dihingngi ihsi 

suha'na, ampo' ke dinnei di olota, ya' maluna'"." 

Dahi kupamahempo' inahangku, sinnoa inahanna 

Kristus ang maluna' anna marota', ? anna kupalau 

ke malai dai la aha tau di alla'-alla'mua' ang 

tontong da' mantahimbo, anna malai dang 

makahha' karangku ke lambi'a' mating! Aka' 

aha tau ang si umpasinnoa pembabeki' anna 

pembabena to lino ang dai ungnginsang Dehata. 

Ponna ke aha loloi yatoo, ya' inang sika la 

unghingngi kara makahha'ku! 3 Inang to linoang. 

Ampo' ke kipa'balii tau ang mampa 'baliang, 

ya' umpakeang kakuasaang ang sule yaho 

mai di Puang Alataala. Pembabeki' dai sinnoa 

pembabena tau ang dai ungnginsang Dehata, 

datouang umpake pangkahka' ang si napake 

to lino. Ang kipake dianto kamatohoang yaho 

mai di Puang Alataala. Malaang dipasihapang 

to pa'tolla' ang umpasitale-tale behtenna bali. 

Bahtuanna, aka' kipake kamatohoang yaho mai di 

Puang Alataala, 4 (10:3) ° lambi' malaang untalo 

yato ingkanna tau ang umpa'bali pepaturu ang 
tahpa'. Malaang umpa bali yatoii ang malangka' 
inahanna sibaha yatoii ang ungkalapai tau 

ang pemala ungnginsang Puang Alataala. Si 
umpakeang kamatohoang ang sule yaho mai di 
Puang Alataala, lambi' inahanna yato tau ang 
mampa'baliang mendahi tuhu'-tuhu'ang pano 

di Kristus. ê Dahi solasohong, ke malesomokoa' 
tuhu'-tuhu'ang pano di kami', ya' sadiaang 

la untahungkung yato tau ang tontongke' 

dai tuhu'-tuhu'ang. 7 Pihki' liuia' yato ang 
ungngita. Ponna ke ahai tau ang unsanga kalaena 
petauanna Kristus, ya' pahallu sika umpahehsa 
ihsi inahanna lambi' nainsang naoatee petauanna 
touang kami' Kristus, sinnoaii. 3 Ke hapangannai 
liba' inde karangku umpudi kalaeku, ya' da' 
masili. Aka' yato ang kupudi di kalaeku dianto 
kakuasaang ang nabeaa' Dehata la umpamatoto' 
kapampetahpa'ammua', tadia ang la ungkarakei 
kapampetahpa'ammua'. ? Dai kuaku la aha tau 
ang mampihki' naoatee, "Makahha' tula'na 
Paulus yaling di suha'na naola mepakahea'i kale." 
10 Aka' aha are' tau diting ang mekara-kara bu'bu' 
didioku, naoatee, "Yaling di suha'na, ya' makahha' 
karanna anna boheng matoto' pepakaenga na, 
ampo' ke dinnei kalaena di alla'-alla'ta, ya' 
malammaetee' anna dai ma'bahtuang tula'na!" 
11 Dahi, aka' noa nee karanna, ya' painsangngii 

oaintee: umba noa makahha'na karangki' yaling 
di suha'ki', ya' la noa tunne' makahha'ki' ke 
lambi'ang mating. 1? Inang dai la kipasiita kalaeki' 
anna yato tau ang ungngangka'-angka' kalaenaii. 
Yato tau ang noa, to maho asang, aka' sika 
unghohto' toboe' kalaena situhu' pihki'na toboe', 
mane umpasiitai kalaena anna solana. 13 Daang 
kami' noa. Ponna ke umpudiang kalaeki', ya' dai 
kihangngang-hangngangngi, ampo' meampa' 
tobou kami' supu yato pengkahangang ang 
sihapang bela'ki' ang nabeaang Puang Alataala. 
Anna dioa', solasohong, tihekeng tumokoa' dio 
yaling yato di bela' pengkahangangki'. 14 Daang 
liba' yaling umpokale'de pengkahangangki'. 
Aka' inang halikoa' kipellambi'i umbaha Kaheba 
Mapianna Kristus. 12 Daang liba'-liba' umpudi 
kalaeki' umpokale'de pengkahanganna tau 
senga' sihapang pengkahangang kalaeki'. Ampo' 
kihannuang, solasohong, ke kehangngammi 
kapampetahpa'ammu, ya' la kehangngang 
buntoo pengkahangangki' di alla'-alla'mua', 

16 lambi' ongeang pengkahangangki' la tuhtuang 
malua'. Aka' pemalaang umbaha Kaheba Mapia 
pano di bohto senga' ang sikahaokoa' ang 
dake' aha unghingngi didiona Kaheba Mapia. 
Daang pemala umpokale'de pengkahangangki' 
ang setonganna kibabe di bela'na tau senga'. 

17 Sinnoa ang tiuki' yaling di Suha' Masero 

dolu naoatee, "Menna-menna ang pemala 
umpokale'de aka-aka, ya' pahallu umpokale'de 
yato ang nababe Puang Alataala." 13 Aka' tau ang 
dipakeangka' si'da-si'da, supung tau ang napudi 
Dehata, tadia tau ang umpudi kalaena. 

1 Oa' solasohong, kalemuia' sa'bara'koa' 
1 1 kupatulu'ke' sai'di' inde karangku umpudi 
kalaeku, ang umbai unsangaa' karanna to maho. 
2 Keaha'a' situhu' kakeaha'anna Puang Alataala 
ke ahai ang untehtekoa' umpellei Puang Yesus 
Kristus. Aka' kodi'mitoo ang handang dolu 
umpaturukoa' mampetahpa' pano, anna ang 
kupemala dianto la tontongkoa' mampetahpa'. 
Malakoa' dipasihapang ana' bahine ang puha 
ma'dandi la siala mesa muane. Anna Kristusmitoo 
mala dipasihapang muane ang la unsialaingnga!'. 
3 Ampo' malaya'a' dinoa, daa-daa la aha ang 
mambulitu'koa' lambi' damokoa' umpatontong 
kapampetahpa'ammu sibaha sangkalebu 
inahammu. Sinnoa Hawa dolu ang nasändä'i 
ile kamba' maluna' karanna, ya' noa tunne' 
si aha tau ang pemalakoa' nasanda'i natehte 
umpellei yato kapampetahpa'ammu pano di 
Kristus. “Puhamokoa' kipaturu didiona Puang 
Yesus anna umpehingngii yato pepaturungki' 
lambi' untahimbokoa' Inaha Masero. Ampo' 
puhai yatoo, umpabeirea' dio are' tau senga' 
mampaturukoa' didiona Yesus ang senga'. Dinoa 

sadiamokoa' are' umpehingngii pepaturunna 
anna untahimbokoa' inaha senga'! > Ampo' 

da' ungngangka' kalaeku madihoi'ang andana 
inde solamu ang unsanga kalaena "pesuo 
tehtongang." € Moinnakato anna da! manahang 
ma'kara, ampo' datoua'ne' to maho. Kuinsang 
koo pepaturu ang tahpa'. Puhakoa' kipamaleso 
loloing inde kaha-kaha yaling di ma'kahupa-hupa 
lalang. 7 Naonge anna kupainsangngikoa' Kaheba 
Mapia dolu, da' aha malau saho moi poro 

la sai'di'. Kupamahempo' katuhoangku anna 
malakoa' diangka' di hoi' mai di dosammu. 
Salarakaka' aka' da' umpalau saho di hao mai 

di dioa'? 3 Naonge amna ditingnga' di bohtomu, 
ya' to mampetahpa' di bohto senga' ang 
mampapebahaingka' doi'. Mala dioatee sika huki 
nei' anna mala toukoa' dio kupainsangngi Kaheba 
Mapia. ? Donetoo anna ahai kapahalluangku, 

ya' dakoa' kupalaui. Aka' sule solasohonta di 
hao mai di Makedonia nabahaingka' doi' ang 
umpasundung kapahalluangku. Mengkalao 

dolu dai aha si kupalau aka-aka di dioa'. Noa 

toi di allo ang la sule dai aha ang la kupalau. 

10 ndee tula'ku ang kupokale'de da' aha mala 
mansangkai moi menna di ingkanna Poropensi 
Akhaya, aka' ahana inang tahpa' sinnoa tahpa'na 
pa'karanna Kristus. 1 Aka anna ma'tula'ä' noa 
indee? Umbai unsangaa' dakoa' kukalemui, i? 

Kukalemui liukoa', naitaä' Puang Alataala. 12 Dahi 
la kupatulu' kabiasaangku, dianto dai la kupalau 
mating saho, anna yato tau dai sika mala umpudi 
kalaenaii naoatee sinnoa siang pembabena anna 
pembabeki'. 13 Tau ang noa yatoo dianto rasul 
ang ma'loseng-loseng. Sika mengkähäng di alla'- 
alla'mua' sihapang rasulna si'da Kristus, ampo' 
setonganna to pa'bulitu'! 14 Ampo' daingkea' 
pahallu pusa' napobua' yato pembabenaii, aka' 
moi Pongkahana setang mala toe' umpasenga' 
hupanna anna nasangai tau malaeka' ang 
umbaha kamabayaang. 1° Dahi daingkea' pahallu 
pusa' ponna sabua'na Pongkahana setang 
umbuni pembabe karakenaii anna kamba' 
membabe mapiai boheng sabua'na Dehata. 
Katämpä'anna sika la ditahungkung situhu' 
pembabena. 1? Sinnoa ang kutula' langngena', 
moinnakato anna sihapang mentomahoa' dinoa, 
ya' pabeia' untula' sampai' yato ang kupokale'de. 
Daumpihki'ia' ungngoatee to maho si'daa', 
hapang ke la ahai tula'ku ang mentomaho, 
ampo' pabeia' ma'tula' noa. 1? Ke umpudia' 
kalaeku noa indee, ya' kupanoa sihapang to 
maho, dai sihapang pesuona Dehata. 13 Mai'di 
tau ang si umpudi kalaena untula' yato ingkanna 
ang nakahang mentolinona, ya' noa tunto koo 
umpudia' kalaeku. 12 Kupanoa aka' unsangakoa' 
kalaemu manahang lambi' si umpehingngikoa' 

to maho! 2? Ponna ke ahai to pambahanang 

ang mamposabua 'koa', ya' sika untahimbo. 
Anna ponna ke ahai ang mambulitu'koa' 

bahtu' napabokoikoa', ya' umpabei tomande' 
napanoa. Noa tunne' tau ang ung ngangka'-angka' 
kalaena umpabei tomande' natampilingkoa'. 

21 Unsangarakaa' la kuposili aka' daang bahani 
untindo' pembabena yato to ungngangka'-angka' 
kalaena diting? Ampo' ponna ke sika umpudii 
kalaena, ya' la mengkabahania' umpudi toua' 
kodi' kalaeku. (Kalehaiia', mengea' ma'tula' 
sihapang to maho.) 22 Si unsanga are' kalaena to 
Ibrani. Ya' noa tunto koo. Si unsanga are' kalaena 
to Yahudi. Ya' noa tunto koo. Si unsanga are' 
kalaena peana'anna Abraham? Ya' noa tunto 
koo. 23 Si unsanga are' kalaena to pengkahanna 
Kristus. Ya' la'bi puhaa' kodi' andanaii. (Mengea' 
ma'tula' sihapangnga' to sala-salaang.) Inang sika 
kutondongngete' yaling di pengkahangangku. 
Pemmai'dia' ditahungkung la'bi andanaii! 
Pemmai'dia' dipohetong la'bi andanaii! 
Pemmai'dia' sai'di' tala mate. 24 Pellimama' 
natahungkung to Yahudi. Si napohetongnga' 
pentallumpulo kamehsa, situhu' kabiasaanna. 

25 Pentallung natahungkungnga' to Roma. Si 
napohetongnga'. Pihsang tempo naleboa' tau 
mai'di, nasaleba'i batu, pemalaa' sika napatei. 
Pentallung kahpala' ang kuongei limmi' tama 

di le'bo'. Pihsang tempo molangia' di le'bo' 
sangngallo sambengi aka' limmi' kahpala'ku. 

26 Yaling di pellaoangku pemmai'di kuoloi ang 
mehea'-hea', sinnoanna mala'bu', to bokoti, 
napakauho-uhoa' noa to Yahudi, noa ang tadia 
to Yahudi. Kuoloi ang mehea'-hea' yaling di 
bohto, pano di alla' kalane, yaling di le'bo'. 
Kuoloi ang mehea'-hea' di hao mai di tau ang 
kamba' unsanga kalaena to mampetahpa', ampo' 
setonganna tadia. 27 Si untanangnga' sikungku 
mengkahang. Pemmai'di da' hali hahe, da' hali 
menu' bahtu' mande. Pemmai'dia' manono, 
madinging anna dai kanna' kaya'ku. 28 Diakantoo 
anna matingngi durungangku umpihki' lolo 
ingkanna jumaa'. 22 Ponna matingngi inahanna 
solaku aka' malamma kapampetahpa'anna, 

ya' matingngi tou ko inahangku. Ponna ke 

ahai ang manaho tama di dosa, ya' mapi'di' liu 
inahangku. 3? Ponna ke la umpudia' kalaeku, ya' 
supung yaling untula' kamalammaangku. 3! Yato 
ingkanna ang mane kutula', tahpa' asang, da' 
loseng. Puang Alataala, Ambena Puang Yesus 
ang mansa'bii. Pudii sapano-panona! 3? Naonge 
anna di haoa' di Damsyik di tempona Tomaraya 
Aretas, ya' pemalaa' napatei Tuambahsa'. 
Lambi' unsuo ana' buana undakai baba hala 
bohto anna malaa' nasahka. 33 Ampo' naduluia' 
solaku. Sika napatuhungnga' yaho mai di mesa 

pengngollengang yaho di hala bohto, napatamaa' 
di mesa kalahohang lambi' malaa' lahpa' di hao 
mai diii. 
12 1 Dai aha kunamna ke unsanga-sangai 

tau kalae. Ampo' moinnakato noa, ya' la 
unsanga-sangaka' kalaeku. La kutula'ingkoa' yato 
ang halia' napaitai Dehata uhuna. ? Kuinsang 
mesa to Sahani. Sampulo uhpa' pahiamanna 
ang lehsu' tiangka' dai' di suruka mentama di 
ongeang ang naongei tohho Puang Alataala. Dai 
kuinsang batang kalaena si'daraka ang tiangka' 
dai', bahtu' sungnga'naraka, ampo' supung 
Dehata ang mangnginsang. 3 Ang maleso di 
kodi', inde tau tiangka' dai' di mesa ongeang 
ang mahahsa', sangamna Firdaus. (Kutula' sala 
bou, dai ko kuinsang ke tiangka' si'daraka bahtu' 
pangngita kaleraka. Supung Puang Alataala ang 
mangnginsang.) Tahpana yaho inde tau, ya' 
unghingnging kara ang mahasa liu ang dake' 
aha nahingngi hupatau anna dake' mala natula'. 
4 (12:3) ? Sihatang kupokale'de yato tau ang hali 
kaita-ita ang noa yato ang kutula'. Ampo' dai 
kuaku umpokale'de kalaeku. Supung ke untula'a' 
kamalammaangku dianto supu ang kupokale'de. 
6 Setonganna ke pemalaa' umpokale'de kalaeku, 
ya' da' la loseng, aka' inang aha ang sihatang 
kupokale'de. Ampo' dai la kupanoa, aka' dai 
kuaku la aha ang mampakeangka'a' napobua' 

inde tohodolungku. Ponna ke ahai ang pemalaa' 
mampokale'de, ya' pahallu napahehsa dolu 
pembabeku anna napehingngii dolu karangku. 

7 Dahi, aka' mahasa liu yato ang napaitaia' 
Dehata, ya' nabeaa' Puang Alataala sanghupa 
kamadahhaang anna malai da' umpamalangka' 
inahangku. Inde kamadahhaang sinnoa dui 

ang mantohse' loloa', bahtu' sinnoa pesuona 
Pongkahana setang ang mampakauho-uho 
loloa'. 3 Pentallung mengkamala'a' dai' di 

Puang Alataala anna malai inde kamadahhaang 
napa'dai. ? Ampo' natimba' naoatee, "Ang 
umpahallu supu dianto mana' pa'kalemungku 
mating. Aka' ponna ke malammao, ya' maleso 
diita kamatohoangku yaling di katuhoammu." 
Dianto anna kupokale'dei kamalammaangku, 
aka' ke malammaa', ya' nadakaia' kamatohoanna 
Kristus. 10 Dahi ke malammaa', ya' kuposannang. 
Masannangnga' ke dipakauho-uhoa', bahtu' 
didahha, bahtu' ungngolai kamasuhsaang anna 
kamadahhaang aka' to pentindo'naa' Kristus. 
Aka' naonge anna malammaa', ya' donetoo 
matohoa'. 11 Ke dihingngii inde karangku ang 
kutula' langngena', ya' sihapangnga' to maho aka' 
umpudia' kalaeku. Ampo' nasuhung kupanoai 
aka' dioa', solasohong. Setonganna sihatang ke 
dioia' ang mampudia'. Aka' moinnakato anna tau 
biasaa', ampo' naangka'a' Puang Yesus Kristus 

mendahi pesuona, anna da' madihoi'ang puha 
andana ne mating ingkanna ang boheng "pesuo 
tehtongang" diting ang ungngangka'-angka' 
kalaena. 12? Naonge anna ditingnga', ya! 
kupamaleso dioatee pesuona si'daa' Puang 
Yesus. Sa'bara'a' lella' umbabe ma'kahupa-hupa 
tanda ang mepusa'-pusa' ang umpatandaang 
kakuasaanna Puang Alataala. 13 Unsangarakaa' 
dake' kanna' behe ang kubahaingkoa'? Aka' 
sinnoa siang ang kubahaing jumaa' senga'. 
Pano di jumaa' senga' umpalaua'ne' sahoku. 
Ampo' mating di dioa' da'ne' aha umpalau 
sahoku. Unsangarakaa'to salaa' ke kupanoa 
indee, solasohong? Ahana dai noa yatoo! 

14 Menge2' dinoa mopahtuyu la kulumbakoa' 
mating kapentallunna. Anna dai aha aka-aka 
ang la kupalau mating. Tadia aka-akammu ang 
kupeang, ampo' inahammu. Aka' tadia ana' ang 
si umpeangnging andeang to baha'na, ampo' 
to baha' ang umpeangnging andeang ana na. 
15 Dahi, masannangnga' kupake dia siamo ang 
aha di kalaeku anna kuduluiingkoa'. Sadiaa' 
umpebeaing kalaeku aka' kamapiaammua'. Dahi 
akana dara' ko ungkalemui liu anna kukalemui 
liukoa' dio? 18 Ungnginsangnga', solasohong, 
ungngoatee dakoa' aha kusaha-saha. Ampo' 
aha siake' tau ang si mansangaia' to pa'bulitu' 
ang ungngala tomande' aka-akammu. 17 Dai 

tahpa' yatoo. Yato tau ang kusuo mating, 
aharakakoa' nabulitu' lambi' naala aka-akammu? 
Daine' pole' aha. 18 Naonge kusuoi mating ta 
Titus sibaha mesa solasohong ang senga', ya' 
nabulitu'rakakoa' donetoo? Ungnginsangnga', 
solasohong, ungngoatee mesa inahaang ta Titus 
anna sinnoa siang pembabeki'. 1? Unsangaraka 
nasuhung anna kiuki'i ingkanna inde suha' anna 
malaang umpebayai kalaeki'? Daete' aha la 

noa. Setonganna ma'tula'ang di olona Puang 
Alataala aka' kasikenteangki' sibaha Kristus. Anna 
yato ingkanna ang kibabe, kibabe anna malai 
dipamatoto' kapampetahpa'ammu. 20 Malaya'ä' 
mase arang ke lambi'ä' mating, dai la kukärä'i 
yato ang kuita di alla'-alla'mu anna dai la 
ungkara'i yato ang unghingngi di hao mai di kodi". 
Daa-daa kulambi'koa' siba'di-ba'di, ma'sinuhung 
pano di solamu, sikeaha'i, umpihki' supu kalaena, 
si umpakauho-uho tau senga', kekara-kara bu'bu', 
anna malangka' inaha. Kapo'de'na tula', daa-daa 
kulambi'koa' dai mesa inaha. 21 Malaya'ä' mase 
arang, ke lambi'a' mating, la masilia' aka' dioa' 
situhu' pa'elo'na Puang Alataala, Dehatangku. 
Lambi' la musengnga' umpihki' ne mating 
mai'dike' solamu ang madosa ang dai naaku 
mengkatoba' di hao mai di pembabe karake, 
sinnoanna ungnginda'-inda' pa'bannetauang 
anna membabe tasampa'. 

13 1[a kapentallunnang indee la 
kulumbakoa'. Kalehaii yato ang tiuki' 
yaling di Suha' Masero dolu: "Ponna ke ahai 
tau ang nasalla tau senga', ya' pahallu la aha 
deruaraka, talluraka tau ang mansa'bii anna 
malai dibohtu yato kaha-kaha." ? Naonge anna 
kapendoannaa' diting kupakaleso kuoatee tau 
ang dai ullahpa' dosanna inang la ditahungkung. 
Dahi sikahaoingkea' dinoa, ya' kutula' sala bou 
pano diii anna pano di menna-menna ang 
pahallu dipakaenga' kuoatee: ke lambi'a' mating, 
ya' la makahha'a' anna ingkamna yato tau la 
nahoa asang kakeaha'angku. 3 Ahakoa' ang 

dai mampetahpa' ke dioaitee Kristus ma'tula' 
ungngolai kamahangku, lambi' umpalau tanda. 
Ya' empeii! Ke lambi'a' mating la ungngitakoa' 
kakuasaang ang nabeaa!'. Dai la malamma pano 
di dioa', ampo' la unsa'ding kamatohoanna. 
4Inang malamma Puang Yesus naonge anna 
ditoke'i yaho di kayu sitambeng. Ampo' tuhong 
sumule dinoa ungngolai kakuasaanna Puang 
Alataala. Noa tumang kami', malammaang 
yaling di katuhoangki' sibaha Puang Yesus. 
Ampo' untahimboang katuhoang bakahu 
sibaha Puang Yesus di hao mai di kakuasaanna 
Puang Alataala. Anna ke lambi'a' mating, ya' 

la ungngita inde kakuasaang ang nabeaang 
Puang Alataala. > Pahehsakoa' inahammu 

anna malai ungnginsang ungngoatee tuho 

si darakakoa' situhu' kapampetahpa'ammu, 
daraka. Ponna dai maleso dioatee Kristus Yesus 
tohho yaling di inahammu, ya' bahtuanna dai 
noa kapampetahpa'ammu. ? Kuhannuang, 
solasohong, ke umpihki'ang kami', la maleso 
dioatee kapampetahpa'angki' tahpa' si'da-si'da. 
7 Kisambayangngikoa' anna malakoa' dai 
membabe karake. Nasuhung anna kipanoai, 
tadia anna malai maleso dioatee rasulna si'daang 
Puang Yesus Kristus, ampo' anna malakoa' 
membabe mapia. Moi la aha tau ang dai 
mantahimbo kakuasaangki', ya' dai maaka 
ahsala' membabe mapiakoa'. 3 Aka' daang mala 
membabe dia siamo ang umpa'bali katahpa'ang, 
ampo' membabe loloang situhu' katahpa'ang. 
3 Mahasa inahangki' moi malammaang, ahsala' 
matohokoa' dio. Ma'sambayangngang anna 
tuhtuang matoto'i inahammu untuhu'i Dehata. 
10 Dianto anna kuuki'i inde suha' naonge 

anna sikahaoangngingkea', anna malai ke 
lambi'a' mating, dama' pahallu makahha' 
umpake kakuasaang ang nabeaa' Dehata. 

Aka' yato kakuasaang nabeaa' anna malai 
umpamatoto' kapampetahpa'ammu, dai 

anna la kukarakeii kapampetahpa'ammu. 

11 Katampa'anna, solasohong, pamahasai 
inahammu. Sanda'i tuhtuang membabe ang 

handang mapia, pehingngii yato ingkanna ang hali 
kupaturuingkoa', mesa inahakoa' anna tuhokoa' 
sikapiai. Anna la naposolaikoa' Puang Alataala 
ang si mebea pa'kalemu anna kamasahkeang. 
12 Sisalama'ikoa' sitonda inaha bulahang ke 
sitammu-tammukoa' di pa'himpungang. 13 (13- 
12b) Salama'na are' ingkanna to mampetahpa' 
dinne. 14 (13-13) Ke la malai nabehekoa' Puang 
Yesus Kristus, nakalemuikoa' Puang Alataala 
anna napamesakoa' anna ingkämmu naposolai 
lolokoa' Inaha Masero. Samantoo. 


Galatia 


1 Pano di ingkanna jumaa' di Bohto Galatia. 

Hao mai di kodi' Paulus, mesaa' rasulna 
Puang Yesus Kristus. Mendahia' rasul tadia 
aka' pantuhona hupatau, tadia toi hupatau 
ang mangngangka'a', ampo' Puang Yesus 
Kristus untuhoa' anna Ambeta Puang Alataala 
ang puha umpatuho sumule di hoi' mai di 
alla'na to mate. Salama' kipalambi' mating 
ingkannaang solasohommua' to mampetahpa' 
dinne. 2 (1:1) 3 Ke la malai Puang Alataala 
Ambetaa' sibaha Dehatanta Puang Yesus Kristus 
la umbehekoa' anna namana' kamasahkeang 
sibaha kamasannangang. “ Puang Yesus 
Kristusmitoo ang puha umpebeaing Kalaena 
dipatei anna malai nasulangngiingkea' di 
hao mai di dosanta anna nalahpa'ingkea' di 
hao mai di kakuasaanna inde lino ang punno 
kakarakeang. Napanoa aka' situhu' pangngelo'na 
Ambeta Puang Alataala ang tapenombai. 
3 Dipudi anna dipakayyang Puang Alataala lambi' 
sapano-panona. Aming. ? Kukapusa'ikoa' pole". 
Puhamokoa' natambai Puang Alataala mendahi 
petauanna aka' mana' pa'kalemunna Kristus. 
Dahi akana maromi'rakoa' dio umpengkebo'i 

anna maokoa' untuhu'i yato kaheba senga' ang 
nasangai hupatau "Kaheba Mapia"? 7 Setonganna 
dai aha Kaheba Mapia senga' sehalinna yato 
ang puha kipakuhuingkoa'. Ampo' nasuhung 
anna umpanoaia', aka' aha yato tau umbulitu' 
inahammu, umputa'-puta' sala anna umbala'i 
bahtuanna Kaheba Mapia didiona Kristus. 

8 Ampo' menna-menna umpepakahebaing 
"Kaheba Mapia" senga' sehalinna yato Kaheba 
Mapia ang puha kipakahebaiingkoa', ya' la 
napahoai petahungkung Puang Alataala yaling di 
allo katampa'anna lino! Moi kami' ke umbahaang 
kaheba senga' bahtu' malaeka'raka yaho 

mai di suruka, tontommi la napahoai asang 
petahungkunna Puang Alataala! ? La kusulei bou 
yato ang puha kutula'ingkoa' kuoatee: menna- 
menna umpepakahebaing "Kaheba Mapia" 
senga' sehalinna yato ang puha untahimboa', 
Puang Alataala la mantahungkung yaling di 

allo katimpa'anna lino! 1? La unsangarakaa'to 
ke ma'kara noaa' la kupemitai kuoatee, "Anna 
malaa' napudi hupatau?" Ampo' daete' noa. 
Aka' sanghupa supu ang kupemitai, dianto 

la napudia' Puang Alataala. Aka' ponna ke 

la kupeangngi lalang umba la kupanoa anna 
malai nakara'ia' hupatau, ya' tadiara'te' disanga 
sabua'na Kristus. 1t Oa' ingkanna solasohongku, 
pahallua' ungnginsang ungngoatee inde 

Kaheba Mapia kupepakahebaing tadia di hao 
mai di hupatau. 12 Aka' dai kutahimbo yato 
Kaheba Mapia di hao mai di hupatau, bahtu' la 
dioarakatee aha mesa tau umpakuhua'. Ampo' 
Kalaena Puang Yesus Kristus ang mampalosaia' 
ihsinna yato Kaheba Mapia. 3 Inang ahangnga' 
unghingngi didiona pembabeku dolu yato anna 
untuhu'ika' peada'anna to Yahudi. Yato dai 

aha nasinnoaing kamasahhu'angku pano di 
petauanna Puang Alataala ang umpetahpa' 
Puang Yesus Kristus. Si kupeang lalang umba la 
kupanoa anna malai pa'da yato to Sahani. 14 Anna 
yaling umpembabeing peada'anna to Yahudi, 
mai'di para dahingku to Yahudi kupellondoi. 
Anna untuhu'i si'da-si'daä' ada' kabiasaanna 
peneneangku, lambi' ke pahallui moi la 
kupomate. 1> Moinnakato noa pembabeku dolu, 
ampo' inang puhamä' natuho Puang Alataala 
naonge yalingkä' di kompenna indoku. Anna 
aka' mana' pa'kalemunna lambi' natambaiä' la 
mendahi pesuona. 18 Situhu' pangngelo'na Puang 
Alataala puhang umpepainsangnging Änä'na 
pano di kalaeku anna malai yato Kaheba Mapia 
didiona Änä'na kupepakahebaing pano di tau ang 
tadia to Yahudi. Donetoo inang dä' aha umpeäng 
tau moi poro la mesa ang la mala mampakuhuä' 
didiona kasahaniang. 1” Datouä' aha dai' di 
Yerusalem umpellambi'i yatoii ang dolu nei' anna 

kodi' mendahi rasul, ampo' tahpa lupanoa' di 
Bohto Arab. Ya' di haonto kuongei mengkalao 
sumule pano di Bohto Mahoa' Damsyik. 
18 Tallurang pahiamanna mane le'ba'2' pole' dai' 
di Yerusalem umpengnginsangngi Petrus. Ampo' 
supung sampulo lima benginna sibahaang yaho. 
19 Anna da' aha silambi' rasul senga' sehalinna 
Yakobus siullu'na Puang Yesus Dehatanta. ?? Inde 
tula'ku Puang Alataala unsa'biii, dai kutula' kale 
ampo' kara tahpa'. 21 Puhai yatoo, ya' le'ba'ma' 
pano di Poropensi Siria anna Kilikia. 22 Donetoo 
ingkanna jumaa'na Kristus di hao di Poropensi 
Yudea daka' nainsang aka' dakang aha silambi'. 
23 Supung si napelele ang natula' tau naoatee, 
"Yato ang si undahhaingkea' dolu, ya' diang dinoa 
umpepakahebaing kapampetahpa'ang yaling di 
Puang Yesus Kristus, yato kapampetahpa'ang 
dianto ang pemala napa'dai dolu." 2? Lambi' 
sika umpamatande sanganna Puang Alataala 
aka' nahingngi yato kaha-kaha ang dahi pano di 
kalaeku. 

1 Sampulo uhpa'i pahiamanna, ya' le'ba' 

buma' dai' di Yerusalem sibahaang ta 
Barnabas anna kubahai toe' ta Titus. ? Le'ba'a' 
dai' di Yerusalem donetoo aka' inang napalosaia' 
Puang Alataala naoatee, "La dai'o di Yerusalem." 
Lambi'ang dai', ya' ma'himpummang, ampo' 
supung pebulle ada' yaho ang kisibahaing 

ma'himpung. Ya' kutula'ming didiona yato 
pepakuhungku ang si kupakahebaing pano di 
tau ang tadia to Yahudi. Kutula'ing supu pano 
di pebulle ada' aka' mahea'a' labu' arang yato 
pengkahangangku, aka' ke hapang dai naakui 
yato pebulle ada' yaho, ya' la labu' kale ingkanna 
yatoo. 3 Ampo' katampa'anna dasiae' labu' aka! 
yato Titus ang mamposolaia', moinnakato mesa 
to Yunani ampo' dasiae' dipahsa la untuhu'i 
kabiasaanna to Yahudi motille. “Inang aha 
sangngaka-sangngaka tau ang mangngoatee, 
"Pahallu tau ditille." Ang ma'tula' noa yatoo 

si mentama mahta-mahta di kakalebuanta 
boheng solata anna memata-mataii yaling di 
alla'-alla'taa'. Napanoa anna malai nainsang 
aka ang si tababe ang dai tisangke' yaling di 
ada' kabiasaanna to Yahudi aka' mesamingkea' 
kita' Kristus Yesus. Nasuhung napanoa, aka' 
umpeang lalang anna malai napatisangke' 
toingkea' kita' pano di ingkanna pahenta yaling 
di peada'anna to Yahudi, sihapang sabua' ang 
dai beba'. > Ampo' moi poro sai'di' dai kitahimbo 
yato tula'na, aka' kidakai kamarohoanna yato 
Kaheba Mapia anna malai tontong lolo noa 
anna kekuna pano di kalaemua'. ? Anna yato 
pebulle ada' yaho di Yerusalem, ang disangai to 
dipakeangka' donetoo, dang aha unsitelangngi 
yato pepakuhungku. (Aka' di kodi'na kodi' dai 

aha alla'na kusa'ding to dipakeangka' anna tau 
biasa. Aka' Puang Alataala daine' mampasise 'la- 
se'la.) 7 Dai aha aka ang nahangngangngiing 
pepakuhungku, ampo' nainsammi anna nakaleso 
naoatee kodi' nahannuang Puang Alataala 
umpepakahebaing Kaheba Mapia pano di tau 
ang tadia to Yahudi umba noa unghannuang 
Petrus umpepakahebaing Kaheba Mapia pano 
di to Yahudi. 3 Aka' Puang Alataala umbea 
kamatohoang pano di Petrus mendahi rasulna 
Puang Yesus pano di to Yahudi, anna kodi'-kodi' 
nabeaa' kamatohoang mendahi rasulna 

Puang Yesus pano di tau ang tadia to Yahudi. 

9 Dahi naakui Yakobus, Petrus, anna Yohanes, 
yato to diangka' ahhi matoto'na di ingkanna 

to mampetahpa', naoatee, "Inang dimana' 
Paulus pengkahangang yatoo." Lambi' sika 
nasalama'iang, sibahaang ta Barnabas, mendahi 
tanda kasikenteangki'. Mane sipahtuyu-tuyuang 
lambi' kibohtu kioatee, "Kodi' sibaha Barnabas 
la mengkahangngang pano di tau ang tadia 

to Yahudi, anna Yakobus sibaha Petrus anna 
Yohanes la mengkahang pano di to Yahudi." 

10 Supung mesa ang napalau naoatee, "La si 
umpayaling loloa' di inahammu kapahalluanna 
to pemase-mase ang yaling di alla'-alla'ki'." 
Anna setonganna dianto mesa toe' ang kukara'i 
si'da-si'da la kupembabeing. 1! Tahpana sulei 

ta Petrus napellambi'ia' di hao di Antiokhia, 

ya' da' mahea' kusalla di olona tau mai'di aka' 
sala pembabena. 1? Dolu si mandeke' sibaha 

to mampetahpa' ang tadia to Yahudi. Ampo' 
tahpana sule sangngaka-sangngaka solana 
Yakobus yaho mai di Yerusalem, ya' umpelleing 
tau ang tadia to Yahudi anna dang naaku sibaha 
mande aka' mahea' pano yato di to Yahudi ang 
si mangngoatee, "Pahallu tau ditille asang." 

13 Anna noa sia tunne' to Yahudi senga' ang 
mampetahpa'mi: sisenga' tula'na anna senga' 
di inahanna sinnoa Petrus, datoi naaku mande 
sibaha tau ang tadia to Yahudi lambi' umpasahsa' 
toe' Barnabas aka' kapola-polaang. 14 Tahpana 
sika kuita dang membabe situhu' yato pepakuhu 
maroho ang talambi' yaling di Kaheba Mapia, 
ya' kupakalesoming pano di ta Petrus di hao di 
olona tau mai'di kuoatee, "Dio-dio mesao to 
Yahudi ampo' tuhoo noa ang tadia to Yahudi 
ang si untuhu'i pembabena tau ang tadia to 
Yahudi. Dahi, akana palla'rako dio la umpahsa 
to mampetahpa' ang tadia to Yahudi untuhu'i 
pembabena to Yahudi?" 15 Di kami'na kami' 
naonge anna dipadahiang inang to Yahudiang, 
tadiaang tau senga', bahtu' dioatee 'to madosa.' 
16 Ampo' moinnakato noa, kiinsang kioatee dai 
aha moi poro la mesa tau napamaroho Puang 
Alataala aka' untuhu'i Atohanna Musa. Ampo' 

supung mala mepamaroho Puang Alataala 

ke mampetahpa'i tau pano di Puang Yesus 
Kristus. Dahi mampetahpa'ang kami' pano di 
Kristus Yesus anna malaang napamaroho Puang 
Alataala aka' yato kapampetahpa'angki', tadia 
aka' untuhu'iang Atohanna Musa. Aka' dai 

aha moi poro la mesa tau dipamaroho aka' 
untuhu'i Atohanna Musa. 1” Mane ahai indee, 
ponna kami' to Yahudi pemalaang napamaroho 
Puang Alataala ungngolai kasikenteangki' 
Kristus, ampo' naita siamang tau dai untuhu'i 
ingkanna Atohanna Musa, noa yato tau ang 
tadia to Yahudi (ang si dioaintee 'to madosa”), 
ya' la malaraka dioatee Kristus umbahaang 
pano di dosa? Maleso anna daete' noa yatoo! 
18 Ponna ke la sumulea' untuhu'i yato Atohanna 
Musa ang puha kupellei, sihapang puha kutalei 
mane la kupake'de'i sumule, ya' dianto disanga 
maleso anna madosaa'. !? Aka' ungngolai ihsinna 
Atohanna Musa ang kupellaya'i, kuinsammi 
kuoatee dai kubela kutuhu'i lolo. Dahi bohtung 
kasikenteangku Atohanna Musa anna malaa' 
untuhu'i pangngelo'na Puang Alataala. Naonge 
dipateii Kristus yaho di kayu sitambeng, naangka' 
Puang Alataala mate toua' ko sibaha Kristus. 

20 Anna tadiang kalaeku kale ang tuho dinoa, 
ampo' Kristusmi tuho yaling di kalaeku. Inde 
katuhoangku dinoa kuolai sibaha punno 

kapampetahpa'ang pano di Ana'na Puang 
Alataala ang mangkalemuia' anna puha umbeho 
Kalaena nabala'ia' dipatei. 21Dê' unsumbang 
mana' pa'kalemunna Puang Alataala. Aka' ponna 
dioatee Puang Alataala umpamaroho hupatau 
aka' umpembabeing ingkanna Atohanna Musa, 
ya' labu' kaleete' disanga yato kamateanna 
Kristus, aka' sule Kristus dipatei anna malai mapia 
sumule kasikenteanna hupatau anna Puang 
Alataala. 

1 [ngkammua' inde to Galatia, to maho 
3 si'da-si'dakoa'! Akana noarakoa' dio? 
Menna umpakuhukoa' yato katomahoang? 
Kusanga halimokoa' kupakalesoing didiona 
kalemba'anna kamateanna Puang Yesus Kristus 
yaho di kayu sitambeng. ? Aha kaha-kaha 
ang pahallu si'da-si'da la kukutanaiingkoa': 
unsangarakaa' dio napentamaimokoa' Inaha 
Maserona Puang Alataala aka' untuhu'imokoa' 
Atohanna Musa? Ampo' daete' noa, aka' 
nasuhung napentamaikoa' aka' unghingngikoa' 
anna umpetahpa'a' yato Kaheba Mapia. 3 Akana 
noa sakaliia' katomahoammu? Aka' naonge anna 
uhunai mampetahpa'koa', pengkahanganna 
Inaha Masero umbakahui katuhoammua'. Ampo' 
akana pemalarakoa' dio la umpalempang senga' 
katuhoammu? La malaraka pembabe kalaemu 
umpasundungkoa' di olona Puang Alataala? 

4Darakato aha kunama yato ang puhaa' 
ungngolai? Ampo' dai aha nalambi' pihki'ku 

la malaa' ungngoatee, "Dai aha kunanmna." 

> Unsangarakaa' dio nabeakoa' Puang Alataala 
Inaha Maserona anna napadahii tanda ang 
mepusa'-pusa' yaling di alla'-allamua' aka' 
untuhu'ikoa' Atohanna Musa? Daete' noa yatoo, 
ampo' nasuhung napanoa aka' umpehingngiikoa' 
anna umpetahpa' yato Kaheba Mapia. ? Noa sia 
tunne' Abraham dolu situhu' ang tiuki' yaling di 
Suha' Masero naoatee, "Aka' umpetahpa' Puang 
Alataala Abraham lambi' naangka' to maroho." 
7 Dahi pahallua' ungnginsang ungngoatee tau 
ang mampetahpa' dai' di Puang Alataala, ya' 
dianto peana'anna Abraham ang setonganna. 

8 Tiuki' lohpo'mi yaling di Suha' Masero naoatee 
la napemarohoing Puang Alataala tau ang 

tadia to Yahudi aka' kapampetahpa'anna. Yato 
Kaheba Mapia puhang napepainsang lohpo'ing 
yaling di bahtakaranna pano di Abraham 
naoatee, "Dionto napolalang la dibehe ingkanna 
ihsi bohto yaling di lino." ? Dahi ingkanna 
hupatau ang mampetahpa' la dibehe umba noa 
dibehe Abraham ang mampetahpa'. 10 Ampo' 
menna-menna manghannuang la dipemarohoing 
aka' untuhu'i Atohanna Musa, ya' tau yatoo 
tuho yaling di petando. Sinnoa ang puha tiuki' 
yaling di Suha' Masero naoatee, "Menna-menna 

dai umpembabe asangnging ingkanna yato ang 
tiuki' yaling di Atohanna Musa, ingkanna yato 
tau titando." 1 Dahi maleso dioatee dai aha 
moi poro la mesa tau la napemarohoing Puang 
Alataala aka' umpembabeing Atohanna Musa. 
Aka' yato inang tiuki' yaling di Suha' Masero 
naoatee, "Tau ang naangka' maroho Puang 
Alataala la ullolongang katuhoang mapia aka' 
kapampetahpa'anna." 1 Yato Atohanna Musa dai 
sikente kapampetahpa'ang. Aka' tiuki' yaling di 
Suha' Masero naoatee, "Menna-menna pemala 
la ullolongang katuhoang mapia ungngolai 
Atohanna Musa, tau yatoo la pahallu untuhu'i 
asang ingkanna pahentana." 13 Moinnakato 
sihatang la titandoingkea', ampo' Kristus 
umbala'iingkea' lambi' malaingkea' kita' lahpa' 
di hao mai yato di petando. Aka' tiuki' yaling di 
Suha' Masero naoatee, "Menna-menna mate 
ditoke' yaho di kayu, tau yatoo nahoa petando." 
14 Nabala'iingkea' anna malai yato pebehe ang 
puha nadandi Puang Alataala pano di Abraham 
la dibea toe' pano di tau ang tadia to Yahudi 
aka' pengkahanganna Puang Yesus Kristus. Anna 
la untahimboingkea' Inaha Masero ang puha 
nadandi Puang Alataala ke umpetahpa'ingkea' 
pano. 13 Oa' ingkammu solasohongku, mapia ke 
ungngalaia' mesa pohapangang ang si dibabe 
allo-allo: Ponna aha tau umpaaha pa'dandiang 

anna naakuii tempatomali yato pa'dandiang, ya' 
dang aha moi poro la mesa tau la mala umpasala, 
bahtu'raka la nahangngangngi. 1? Noa tunto nei' 
ingkanna pa'dandianna Puang Alataala ang puha 
nadandiing pano di Abraham lambi' peana'anna. 
(Yaling di Suha' Masero dai aha naoatee 

pano di Abraham, "ingkanna peana'ammu," 
bahtuanna ingkanna peana'anna Abraham. 
Ampo' naoate supu: "peana'ammu," bahtuanna 
supung mesa peana'anna Abraham ang nahoa 
yato pa'dandiang, dianto Kristus). 17 Dahi, 

noa inde bahtuanna yato tula'ku langngena': 
yatoo pa'dandianna Puang Alataala pano di 
Abraham inang ahang. Uhpa' atu' tallumpulorang 
pahiamanna puhamna yato pa'dandiang, mane 
nabea toine' Puang Alataala Atohanna Musa 
pano di hupatau. Dahi dai aha lalanna Atohanna 
Musa la mala umpasala bahtu' dioatee umpa'dai 
yato pa'dandiang. 13 Aka' ponna hapanganna 

ke la mangki'ke' tau la untuhu'i Atohanna 

Musa mane malai tau ullambi' yato mana'na 
Puang Alataala, ya' dianto disanga tadiaete' 
pa'dandianna Puang Alataala ang napolalang tau 
la dibea yato mana'. Ampo' pa'dandiannarante' 
Puang Alataala pano di Abraham lambi' nabea 
situhu' pa'kalemunna. 13 Dahi ponna noa, 

ya' akae' kunanna dipaaha yato Atohanna 
Musa? Yato Atohanna Musa dihangngangngiing 

anna malai umpakaleso bahtu' umpalanda'ing 
kasalaanna hupatau ponna ke untehkaii 
pangngelo'na Puang Alataala. Atohanna Musa 
supung dipake lambi' kasuleanna yato mesa 
peana'anna Abraham ang puha nadandi Puang 
Alataala. Mai'di malaeka' umpalambi' yato 
atohang pano di Musa. Anna dianto ang mendahi 
to dialla'na ang la mampalambi' pano di hupatau. 
20 Maleso anna pahallui la aha to sisambaliang 
mane la pahallu toi nei' aha to dialla'. Ampo' 
naonge anna ma'dandii Puang Alataala pano 

di Abraham, ya' dai pahallu la aha to dialla' 

aka' kalaena ang mambohtu. 21 Dahi ponna 

noa, ya' la sisalaraka Atohanna Musa anna 
pa'dandianna Puang Alataala? Maleso anna 

dai! Aka' ponna yato Atohanna Musa dibea 
anna malai mepatuho, ya' mala tau naangka' 
maroho Puang Alataala ungngolai yato atohang. 
22 Ampo' dai noa, aka' yaling di Suha' Masero aha 
tiuki' naoatee, "Ingkanna hupatau naposabua' 
kakuasaanna dosa." Dahi supung ungngolai 
kapampetahpa'ang pano di Puang Yesus Kristus 
anna malai talambi' yato ang puha nadandiing 
Puang Alataala. 23 Naonge anna dake' lambi' 
tempona tau mampetahpa' pano di Puang 
Yesus Kristus, ya' tisangke' si'da-si'dakingkea' 
pano di Atohanna Musa. Sihapangngingkea' to 
dikuhung aka' nasangke'kingkea' ingkanna yato 

pahenta. Anna noa lolo lambi' napatandaang 
Puang Alataala yato kapampetahpa'ang pano 
di Puang Yesus Kristus. ?4 Ampo' temponang 
pole' dinoa hupatau mala mampetahpa' pano, 
dahi damingkea' la napatehte lolo Atohanna 
Musa. Dahi yato Atohanna Musa napatehte 
kaleingkea' supu lambi' kasuleanna Kristus, 
anna malaingkea' mampetahpa' pano lambi' 
napemarohoingkea' Puang Alataala. ?? (3:24) 
26 Dahi aka' kapampetahpa'ammua' pano di 
Kristus Yesus lambi' mendahi asammokoa' ana'na 
Puang Alataala. ?” Aka' ingkannakoa' ang puhang 
ditero' mendahi to pentindo'na Kristus, lambi' 
yalimmia' di kalaemu ingkanna pengkerona. 
28 Dahi dang pole' dipasisenga'-senga'ang 
hupatau ke yalimmi di Kristus Yesus, to Yahudi 
anna tau ang tadia to Yahudi, sabua' anna ang 
tadia sabua', muane anna bahine, aka' para-para 
asammi yaling. 2? Dahi aka' to pentindo'namokoa 
Kristus, ya' diongnga'too peana'anna Abraham 
ang la namana' Puang Alataala yato ang puha 
nadandi. 

1 Inde tula'ku langngena' la ungngalaa' mesa 
4 pohapangang: mesa ana'-ana' ang namana' 
kulle ambena dake' mala ungkuasai yato kullena 
aka' saohko'ke'. Moinnakatoo anna naampui 
asammi yato kulle, ampo' sihapangke' sabua' 
aka' nakuasaike' tau senga'. ? Aka' aha tau 

senga' ang mangnguhu'ing kapahalluanna anna 
undakai yato kullena lambi' di tempona ang puha 
napama'tantu ambena. ? Noa tunto nei! pano di 
kita'a' naonge anna dakingkea' mampetahpa', 
sihapangngingkea' yato ana'-ana' saohko' aka' 
nakuasaikingkea' ingkanna kakuasaanna inde 
lino. “Ampo' tahpana lambi' yato tempo ang 
puha napama'tantu Puang Alataala, ya' unsuong 
Ana'na mentama inde di lino. Yato Ana'na 
nakeana'ing mesa bahine anna mendahii to 
Yahudi ang nakuasai Atohanna Musa, ? anna 
malai unsulangngi tau ang nakuasai Atohanna 
Musa, lambi' kami' to Yahudi malaang pole' 
natahimbo Puang Alataala mendahi ana'na. 

6 Aka' Ana'na tumokoa' dio Puang Alataala, lambi 
unsuong Inaha Maserona Änä'na tohho yaling 
di kalaetaa'. Yato Inaha Masero mengkahang 
yaling di inahanta lambi' metambaingkea' 
taoatee, "O Papa', O Ambeku!" 7 Dahi dinoa 
tadiamokoa' sabua', ampo' mendahimokoa' 
ana'na Puang Alataala. Aka' ana' namokoa' Puang 
Alataala, dahi sihatang tungnga' dio untahimbo 
yato pemana'na ang puha napatokaing pano 

di tau ang mendahi ana'na. 8 Dolunna dakoa' 
ungnginsang Puang Alataala lambi' nakuasaikoa' 
yato ang disanga dehata ampo' setonganna tadia 
Dehata si'da. ? Ampo' dinoa ungnginsammokoa' 
Puang Alataala. (Setonganna mapia puha ke 

dioaitee nainsammokoa' Puang Alataala.) Dahi 
akana pemala burakoa' dio la sumule pano di 
kakuasaanna lino ang dai aha kamatohoanna 
anna ang tala mala dihannuang la medului? 
Akana pemala burakoa' la naposabua' sumule? 
10 Nasuhung anna kuoaitee pemalakoa' la 
naposabua' sumule, aka' si untuhu'i ada' 
kabiasaanna to Yahudi noanna: umpakahoa'koa' 
allo ma'tantu, bulang ma'tantu anna pahiama 
ma'tantu. 1t Lambi' mahea'a' labu' kale arang 
dako' yato pengkahangangku aka' dioa'. 12? Oa' 
ingkammu solasohongku, kupalau si'da-si'da 
anna umpensinnoaia' aka' kodi'-kodi' halima' 
umpellei yato ada' kabiasaanna to Yahudi, 
anna dinoa kupensinnoaikoa' ingkammu ang 
tadia to Yahudi. Anna dake' aha umbabea' 
kakarakeang pano di kalaeku naonge anna 
sibahakingkea'. 13 Ungkalehaike'a' naonge anna 
kupahandu'i kupainsangngikoa' yato Kaheba 
Mapia, dianto naonge anna makorongnga'. 

14 Donetoo yato korongku nasuhsaikoa' 

lambi' mendahi pesanda' kayyang pano di 
kalaemua'. Moinnakato noa yatoo, ampo' 

da' ungkahi'di'a'. Ampo' diare' untahimboa' 
sihapang untahimbo mesa malaeka' yaho mai 
di Puang Alataala bahtu' dioatee sihapangkoa' 
untahimbo Kalaena Kristus Yesus. 1? Donetoo 
masannang si'da-si'dakoa'. Ampo' akana dai 

mala tontong yato kamasannangammua' 
lambi' dinoa? Kuinsang si'da-si'da kuoatee 
donetoo tandana ungkalemuia', ya' umbai 

moi la untahsu'ia' matammu, la umbea tuka". 
16 Ya' la unsangairakaka' dinoa balimmua' aka' 
kutula'ingkoa' yato katahpa'ang? 1” Pano yato 
di tau senga' ang umparende ihsinna Kaheba 
Mapia, napeang si'da-si'da lalang anna malai 
umpempolaia'. Ampo' dai mapia pahtuyunna, 
aka' pemala la umbohtui kasikenteantaa' anna 
malai untuhu'ia' sibaha sangkalebu inaha. 

18 [hang mapia ke tapengkabela-belaii membabe 
mapia. Ampo' pahallu la umpanoa loloa', daa 
supung ke yalingnga' di alla'-alla'mu. 13 Oa' 
ingkammu ana'ku ang kukalemui, dinoa masuhsa 
boua' kupenanahaingkoa', sihapangnga' mesa 
bahine ang lella' mansa'ding. Anna yato 
kamasuhsaang la tontong kusa'ding lambi' 
mengnguhaka' manahpa pengkerona Kristus 
yaling di kalaemua'. 2? Pemala si'da-si'daa' 

la yaling di alla'-alla'mua' dinoa, anna malai 
kuparende buke' tula' makahha'ku mating 

aka' dakaleng pole' kuinsang aka buke' ang la 
mala kubabeingkoa'. 21 Oa' ingkammua' ang 
pemala nakuasai Atohanna Musa, aha ang la 
kukutanaiingkoa': Daia' disanga umpebahtuang 
yato aka ang tiuki' yaling di Atohanna Musa? 
22 Yaling yatoo tiuki' naoatee aha derua 

ana'na Abraham: yatoo mesa ana'na nasibalii 
sabua'na ang disanga Hagar anna yato mesa 
nasibalii ang inang bahinena disanga Sara, 
tadia sabua'na. 23 Yato bahine ang naposabua' 
ungkeana'ing mesa ana' situhu' pahtuyunna 
hupatau. Ampo' yato bahinena ang tadia sabua' 
ungkeana'ing mesa ana' situhu' pa'dandianna 
Puang Alataala. 224 Dahi yato derua bahine mala 
diala pohapangang. Aka' sika mala dipasihapang 
pa'dandianna Puang Alataala pano di hupatau. 
Hagar dianto sihapang yato pa'dandiang ang 
puha dibea pano di Musa yaho di Tanete Sinai. 
Umba noa ingkanna ana'na Hagar inang di hoi' 
di pala'na la dipadahi sabua', noa tunto nei' 
ingkanna tau ang untuhu'i yato pa'dandiang ang 
dibea pano di Musa aka' napatisangke' Atohanna 
Musa. 22 Dahi yato Hagar dipasihapang Tanete 
Sinai di hao di Bohto Arab. Anna dipasihapang 
toe' Bohto Mahoa' Yerusalem dinoa aka' ihsinna 
Yerusalem tuho sihapang sabua' aka' naposabua' 
Atohanna Musa. 2? Ampo' yato bahine ang 
tadia sabua' sihapang nei' Yerusalem Bakahu 
yaho di suruka. Anna dianto ang tapoindo 

aka' beba'mingkea', damingkea' naposabua' 
Atohanna Musa. 27 Aka' yaling di Suha' Masero 
aha tiuki' naoatee, "O bahine ang tamanang, 

la kahsio anna mahasa inahammu: anna la 
mekohao mahasa inahammu, dio ang dake' aha 

unsa'ding kamapi'di'ang keana': aka' bahine 
ang dake' aha keana' anna ang napellei sangka 
muanena, la mai'di puha nei' ana'na andana 
yato bahine ang tohho sibaha muanena." 
28 Dahi sinnoa Ishak änä'na Sara ang dipadahi 
situhu' pa'dandianna Puang Alataala pano di 
Abraham, ya' noa toukoa' dio ingkammua' 
solasohongku, ana'namokoa' Puang Alataala aka' 
situhu' pa'dandianna. 2? Donetoo yato Ishak, ang 
dipadahi situhu' pengkahanganna Inaha Masero, 
nadahha yato Ismael, ana' ang dipadahi situhu' 
pahtuyunna hupatau. Noa tunto nei' dinoa, tau 
ang napentamai Inaha Masero nadahha yato 
ang si unghannuang Atohanna Musa. 3? Ampo' 
aka yato ang tiuki' yaling di Suha' Masero? 
Naoatee, "Hambaii lao yato sabua' bahine sibaha 
ana'na, aka' yato ana'na ang sabua' daine' la 
mala untahimbo mana' di hao mai di ambena, 
aka' yato mana' la dibea asang pano yato di ana' 
ang nasibalii bahinena ang tadia sabua'." 3! Dahi 
ingkammua' solasohongku ang mampetahpa', 
daiingkea' kita" sihapang ana'na sabua' bahine 
ampo' sihapangngingkea' ana'na bahine ang 
tadia sabua'. 

1 Dinoa beba'mingkea' aka' nalahpa'mingkea' 

Kristus. Dahi la pahallua' untokei mahha' yato 
kabeba'ammu, daumpemalaa' la naposabua' 
sumule Atohanna Musa. ? Pehingngii manahpaia' 

inde tula'ku! Kalaeku Paulus mangngoatee: 
ponna ungngoaa'tee, "Pahalluang la ditille 
situhu' Atohanna Musa," ya' dianto disanga 
dai aha kunanna Kristus pano di kalaemua'. 

3 Anna kupakaleha buke' pano di tau ang 
malau la ditille kuoatee: yato tau pahallu la 
untuhu'i asang toe' ingkänna Atohanna Musa, 
tadia supu kapotilleang. Anna ingkämmua' 
ang pemala la napamaroho Puang Alataala 
ungngolai untuhu'i Atohanna Musa, ya' 
dianto disanga umbohtuikoa' kasikenteammu 
sibaha Kristus anna umpengkebo'ikoa' mana' 
pa'kalemunna Puang Alataala. ? Ampo' kami'- 
kami', aka' petehtena Inaha Masero anna 
kapampetahpa'angki' pano di Puang Yesus 
Kristus, lambi' kihannuang anna kipemitai 
sibaha sangkalebu inaha la napamarohoang 
Puang Alataala.  Aka' ponna ke mesamingkea' 
sibaha Kristus Yesus, ya' moi tau ditille bahtu' 
daraka, setonganna sinnoa siang di hao di 
olona Puang Alataala. Aka' supung ang handang 
pahallu dianto kapampetahpa'anta pano di 
Puang Yesus. Anna yato kapampetahpa'anta 
la tandaang yaling di pa'kalemu pano di 
paranta hupatau. 7 Dolu silumba-lumba kalekoa' 
umpembabeing kapampetahpa'ammu. Ampo' 
dinoa menna ang manghalang-halangngikoa' 
lambi' damokoa' untuhu'i yato pepaturu ang 

tahpa'? 8 Maleso dioatee yato pepakuhunnaii 
dai sule yaho mai di Puang Alataala ang 

puha mantambaikoa' mendahi petauanna. 

3 Pepakuhumnaii sihapang bibi' roti aka' aha 
tula' naoatee, "Sampi'du' bibi' roti mala 
unsamba mai'di tahpung lambi' membea' ke 
la dipapiai roti. 1? Moinnakato noa, ampo' 
aka' kasikenteanta Dehata lambi' kuhannuang 
kuoatee dasiakoa' la tontong umpehingngii yato 
tau ang la mampasahsa' lalangkoa'. Anna moi 
la menna ang la mampabulingnga' pihki'mu 
dai mala tala nalambi' tahungkunna Dehata. 
11 Oa' ingkammu solasohongku, aha tau ang 
mangngoatee, "Paulus mepakuhu naoatee 
pahallu tau ditille." Ampo' ponna ke la tahpa' 
si dai kupanoa, maleso anna da' la nadahha 
yato to Yahudi. Ampo' suhunna anna keaha'i 
lambi' nadahhaa', aka' yato ang kupakuhuing, 
dianto kamateanna Puang Yesus Kristus yaho 
di kayu sitambeng. 1? Ampo' ne mating tau 
ang noa ang si umpasahsa' lalangkoa', mapia 
puhane' ke dai la ditille supu, ampo' bilang la 
unsasa'i pihsang nei' lao pambahanna! 13 Oa' 
ingkammu solasohongku, halimokoa' natambai 
Puang Alataala la mendahi to beba'. Ampo' dai 
la malaa' umpake yato kabeba'ammu membabe 
ang situhu' sipa' dosanna hupatau. Ampo' 
diare', la sidulu-duluikoa' mesa anna mesa 

aka' pa'kalemummua'. 14 Aka' ingkanna ihsinna 
Atohanna Musa tipungngu' tannung yaling di 
mesa pahenta naoatee, "Kalemuio parammu 
hupatau sinnoa ungkalemui kalaemu." 13 Ampo' 
dakoa' mala siba'di-ba'di sinnoa olo'-olo' ang 
siande-ande. Aka' ponna sikalla-kalla lolokoa', 
ya' la dio siangnga' sikarake-rakei. 1? Dahi 

indee tula'ku noa inde bahtuanna: ingkanna 
pembabemua' la umpembabeing situhu' 
pantehtena Inaha Masero. Aka' ponna ke 
untuhu'i lolongnga', ya' dangnga' la untuhu'i 
pampemalanna sipa' dosanna hupatau. 17 Aka' 
pampemalanmna sipa' dosanna hupatau umpa bali 
pangngelo'na Inaha Maserona Puang Alataala. 
Anna pangngelo'na Inaha Masero umpa bali 
sipa' dosanna hupatau. Dahi indee derua 
kaha-kaha sipa'bali yaling di inahanna hupatau 
lambi' dai la mala dipembabeing yato ang 
pemala la umbabe. 13 Ampo' ponna umbehokoa' 
kalaemu napatehte Inaha Masero, ya' damokoa' 
la nakuasai Atohanna Musa. 12 Pembabena 
hupatau ang untuhu'i sipa' dosanna landa' liu 
diita, noanna: ungnginda'-inda' pa'bannetauang, 
ma'pihki' karake, supung untuhu'i aka ang naoa 
inahanna, 2? umpenombai kaha-kaha di lino, 
umpake ihsang-ihsang, sikahiri'-hiri', sikalla-kalla, 
sikasuehe-ehe, pa'keaha'ang, umpihki' supu 
kalaena, dai tuho malino sibaha sola bohtona, 

anna umpakende' kasisaha'-saha'ang yaling 
di kamesaang. ?! Noa toe' ma'sihi ate, menu! 
lambi' malango, liba'-liba' ke ahai kamahoa'ang, 
anna senga'nake' pembabe karake ang nababe. 
Pano di pembabe ang noa yatoo kupakaleha 
boukoa' dinoa sinnoa yato ang halimokoa' 
kutula'ing dolu kuoatee: Menna-memna si 
umbabe inde kaha-kaha, inang dai la mangngala 
taha yaling di Kapahentaanna Puang Alataala. 
22 Ampo' pengkahanna Inaha Masero yaling di 
kalaeta la ungkeboaing pembabe mapia noanna: 
pa'kalemu, kamasannangang, kamasahkeang, 
kasa'bara'ang, kamarota'ang, pembabe mapia, 
mala dipetahpa', 23 kamaluna'ang inaha, 
ungkuasai kalae. Dai aha moi poro la mesa 
pahenta ang ullahang pembabe ang noa yatoo. 
24 Anna ingkanna petauanna Kristus Yesus 
sihapang puha tunne' dipatei yaho di kayu 
sitambeng sibaha, bahtuanna: dang nakuasai 
pangngelo' inahanna sibaha pampemala matoho 
ang sule di hao mai di sipa' dosanna. 22 Dahi, aka' 
puhamingkea' nabea katuhoang bakahu Inaha 
Masero, lambi' yaling di ingkanna pembabeta la 
pahallu untuhu'i petehtena. 2? Daingkea' kita' la 
mala malangka' inaha, sipi'di'-pi'di' inaha anna 
ma'sihi ate pano di solata. 

1 Oa' ingkammu solasohongku, ponna 
6 ullambi' solamu to mampetahpa' umbabe 

dosa, dioa' ang tuho situhu' petehtena Inaha 
Masero la umpakalehaa' anna malai sumule pano 
di lalang kamarohoang. Ampo' la umpakalehaa' 
sibaha kamaluna'ang inaha anna kasa'bara'ang. 
Anna la undakaikoa' kalaemu andana bilang 
diongnga' pemala membabe noa. ? Anna la 
sidulu-duluikoa' mesa anna mesa undurung 
kamasuhsaang. Aka' ponna umpanoaa,, ya' 
untuhu'imokoa'to pahentana Kristus. 3 Ponna 
aha tau ang unsanga-sanga kalaena anna 
setonganna dai sihatang, dianto disanga tau 
yatoo umbulitu' kalaena. 4 Ingkanna tau pahallu 
umpihki' lolo umba noa pembabena. Aka' 
ponna mapia, ya' mala napomahasa inaha. 
Ampo' dai mangki' la napasiita umba noa 
pembabena anna pembabena tau senga'. ? Aka' 
ingkanna tau la pantang toboe' untangkung 
pembabe kalaena. ? Menna-menna untahimbong 
pepakuhunna Bahtakara Dehata la pahallu 

toe' ungkalehai yato tuangkuhunna, bahtu' 
dioatee la nabea sambaheang aka-akanna. 

7 Daumbulingnga'. Puang Alataala dai mala 
dipopangngino. Aka' aka ang dipamula, dia 

sia tunto nei' ang la dipupu boana. 8 Noanna 
ke membabeingke untuhu'i sipa' dosanta, ya' 
boana yatoo la ullambi'ingke kamateang, anna 
ponna ke membabeingke situhu' pangngelo'na 
Inaha Masero, ya' boana yatoo la ullambi'ingke 

katuhoang ang lambi' sapano-panona aka' 
nabeaingkea' Inaha Masero. ? Dahi daummali'- 
mali'angngi umbabe kamapiaang. Aka' ponna 
ke umbabe lolomingke kamapiaang, ya' la aha 
tempo ang puha dipama'tantu la nalambi' 
toingkea'ne' boana lupunta. 1? Dahi akinna 
ahake' tempo, ya' la pahallua' tapake yato 
tempo umbabe kamapiaang pano di paranta 
hupatau, la'bi-la'binna pano di solasohonta 

to mampetahpa'. 1 Ita manahpaia' inde 
pangnguki'ku sikayyang, aka' kalaekung pole' ang 
mangnguki'. 1? Yato ang pemala umpahsakoa' 
ditille mesa supu suhunna amna sika napanoai. 
Dianto aka' mahea' la nadahha to Yahudi, 

aka' keaha' ke dioaitee supung mala tau 
dipemarohoing ke umpetahpa'i tau Kristus ang 
puha mate yaho di kayu sitambeng. 13 Anna 
yato tau ang noa moinnakato untuhu'i ada' 
didiona tille, ampo' dasiang untuhu'i asang 
ingkanna ihsinna Atohanna Musa. Ampo' 
napeang lalanna anna ditillekoa' anna malai 
aha napolalang ungngangka'-angka' kalaena ke 
untuhu'ia' pepakuhunna. 14 Ampo' di kodi'na 
koo tantu anna dai kuaku la ungngangka'-angka' 
kalaeku aka' kaha-kaha ang senga' sehalinna 
yato ang puha nababe Dehatanta Puang Yesus 
Kristus yaho di kayu sitambeng. Dianto ang la 
kupa'kayyangngi. Naonge dipatei Puang Yesus 

Kristus yaho di kayu sitambeng, sihapang mate 
toua' kodi' sibaha Puang Yesus Kristus lambi' 
dang la kupayaling di inaha yato ang si nakara'i 
tau ang taungnginsang Puang Yesus Kristus; 
anna sika noa toi nei' dama' aha napayaling di 
inahannaii. 1? Aka' ditilleraka tau bahtu' daraka, 
ya' dai maaka, aka' setonganna tontong sinnoa 
siang di olona Puang Alataala. Ang handang 
pahallu supung ke mendahing tau to bakahu 
ang senga'mi. 1° Anna ingkanna tau ang untuhu'i 
inde pepakuhu la namana' Puang Alataala 
kamasannangang anna pa'kalemu. Ingkanna 
yato tau sipato' disanga to Israel si'da-si'da 
bahtu' dioatee petauang ang napillei Puang 
Alataala. 17 Mane ahai kuoatee: dang aha tau moi 
poro la mesa ang la mala umpamasuhsa boua'. 
Aka' mai'ding bila' pano di kalaeku tandana to 
pentindo'naa' Puang Yesus. 13 Oa' ingkammu 
solasohongku, ke la malai Dehatanta Puang Yesus 
Kristus umbehekoa' para-para. Aming. 


Efesus 


1 Pano di ingkanna petauanna Puang 

Alataala diting di Efesus ang tontong lolo 
mampetahpa' yaling di Kristus Yesus. Hao 
mai di kodi' Paulus, mesa toua' kodi' rasulna 
Kristus Yesus aka' pangngelo'na Puang Alataala. 
2 Kuhannuang ke la malai Puang Alataala 
Ambetaa' sibaha Puang Yesus Kristus Dehatanta 
la umbehekoa' anna namana'koa' kamasahkeang 
sibaha kamasannangang. 2 Dipudi sanganna 
Puang Alataala, Ambena Dehatanta Puang 
Yesus Kristus. Puhang nabeaingkea' ingkanna 
pebehe mendehatanna yaho di suruka aka' 
sangkalebumingkea' Kristus. “ Aka' dake' aha 
dipadahi inde lino anna puhamingkea' napillei 
la mesa sibaha Puang Yesus Kristus anna 
malaingkea' mendahi petauanna ang masero, 
lambi' dang la aha kasalaanta. Aka' pa'kalemunna 
Puang Alataala, ? lambi' puha napama'tantu 
mengkalao dolu naangka'ingkea' mendahi ana' 
Kalaena ungngolai pengkahanganna Puang Yesus 
Kristus aka' ahana inang la nababe. ° Dipudi 
Puang Alataala aka' mana' pa'kalemunna ang 
matande, dianto nakalemui liuingkea' ungngolai 
pengkahanganna Ana'na ang napakamaya. 

7 Aka' titollo hahana Puang Yesus Kristus lambi' 
nalahpa'ingkea' Puang Alataala, bahtu' dioatee 
ingkanna dosanta naampungngi. Nababe 
yatoo aka' nakalemui si'da-si'daingkea', 8 anna 
napapunnoi toingkea'ne' kamanahangang 

anna kakeaka'ang. ? Aka' pangngelo'na Puang 
Alataala lambi' napainsangngiingkea' pahtuyu 
membuninna. Yato pahtuyu puhang nabohtu 

la napasundung yaling di pengkahanganna 
Kristus. 10 Ihsinna yato pahtuyunna dianto: 
ingkanna-ingkanna siamo, moi ang yaho di 
suruka anna moi ang yaling di lino, la napamesa 
yaling di Kapahentaanna Kristus. Kaha-kaha 
yatoo la napasundung Puang Alataala ke lambi'mi 
tempona. 1! Ingkanna-ingkanna siamo nakahang 
Puang Alataala situhu' pahtuyunna. Dianto 
anna mengkalaoke' dolu inang napilleimang 
situhu' pangngelo'na la mendahi petauanna 
aka' la sangkalebu tau yaling di Puang Yesus 
Kristus. 1? Kami' to Yahudi ang handang uhuna 
hannu pano di Puang Yesus Kristus, napilleiang 
anna malaang umpudi Puang Alataala ang 
matande. 3 Anna dioa' ang tadia to Yahudi 
dipamesa tumokoa' dio sibaha Puang Yesus 
Kristus naonge anna unghingngiia' yato kaheba 
katahpa'ang, bahtu' dioatee Kaheba Mapia 

ang mebaha pano di lalang kasalama'ang. 
Tahpana mampetahpa' 'mokoa' pano di Puang 

Yesus Kristus, ya nabeamokoa' Puang Alataala 
Inaha Maserona ang puha nadandiingkoa'. 

Yato Inaha Masero ang nabeakoa', ya' mendahi 
tanda yaling di kalaemu lambi' diinsang 
dioatee mendahi tumokoa' dio petauanna 
Puang Alataala. 14 Maleso toi dioatee dai mala 
tala tatahimbo asangnga' aka-aka ang puha 
nadandiingkea' Puang Alataala, aka' kita'a' 
petauanna nabeamingkea' Inaha Maserona 

ang la mamposolaiingkea' lambi' tempona la 
napabeba'ingkea' di hao mai di kakarakeang. 
Dahi la sihatangngingkea' umpudi Puang Alataala 
ang matande. ? Mengkalao donetoo anna 
kupelelei didiona kapampetahpa'ammua' pano 
di Puang Yesus Dehatanta anna pa'kalemummua' 
pano di ingkanna petauanna Puang Alataala, 

16 ya' ma'kuhhu'sumanga' loloma' dai! di Puang 
Alataala aka' dioa'. Anna si kukalehai lolokoa' 
yaling di sambayangku ke ma'sambayang 
buma', 1 aka' kupalau anna malai Puang 
Alataala, Dehatanna Puang Yesus Kristus, bahtu' 
dioatee Ambetaa' To Handang Matande, la 
umbeakoa' inaha ang punno kakeaka'ang 

anna kapainsangang didiona Kalaena lambi' la 
ungkaleso manahpaa' menna setonganna Puang 
Alataala. 18 Anna si kupalau tuke' dai' di Puang 
Alataala anna malai napamalesoingkoa' yaling 
di pihki'mu, lambi' la umpahang manahpaa' 

yato pebehe ang unghannuang la nabeakoa', 
aka' natambaimokoa' mendahi petauanna. 
Anna la ungnginsang tuke'a' ungngoatee 

yato pebehe ahana inang napatokaing Puang 
Alataala pano di petauanna: P amna la 
umpahang toia' ungngoatee, dai aha ang 
nasinnoaing kakuasaanna Puang Alataala ang 
mengkahang yaling di kalaeta, ingkannaingkea' to 
mampetahpa'. Yato kakuasaang ang mengkahang 
yaling di kalaeta, dia tunto nei' ang napake 

20 naonge umpatuhoi sumule Kristus di hoi' 

mai di alla'na to mate, mane napaohko'i 

yaho di suruka di tando kuananna, dianto 
ongeang kakeangka'ang. 21 Kamatandeanna 
Puang Yesus Kristus matande puha nei' andana 
kamatandeanna ingkanna to ma'pahenta, 
tomaraya anna ingkanna to ma'kuasa senga'. 
Anna noa toi kakuasaanna matande puha nei' 
andana ingkanna kakuasaang ang mala ditula', 
moi ang ahang dinoa, noa toi ang mane la aha di 
allo ang la sule. 2? Puang Alataala umpapatalo 
Puang Yesus Kristus yaling di ingkanna siamo. 
Anna naangka' la umpahenta ingkanna ang 
aha. Napanoa anna malai ungkalemui yato 
kakalebuanna to mampetahpa'. 23 Kakalebuanna 
ingkanna to mampetahpa' sihapang batang 
kalaena Puang Yesus Kristus. Anna yato 

batang kalae sangkalebung sibaha baa' lambi' 

sundung, anna Puang Yesus Kristusmitoo ang 
umpasundungngi ingkanna siamo. 

1 Dolu matekoa' di mendehatanna aka' 

madosakoa' anna umbali Puang Alataala. 
2 Dianto ang si umbabea' naonge anna si 
untuhu'ikangkoa' kakarakeanna lino anna 
Pongkahana setang. Yato Pongkahana setang si 
ungkuasai ingkanna setang yaho di langi' anna 
tontong lolo tuke' dinoa ungkuasai inahanna 
ingkanna tau ang dai untuhu'i Puang Alataala. 
3 Noa sia tumang kami' dolu, si membabe 
touang kami' situhu' pampemala karakeki' 
lambi' moi aka la kibabe ahsala' masannangngi 
inahangki' anna batang puntingki'. Donetoo 
setonganna la sihatang touang kami' napahoai 
aha' kayyanna Puang Alataala, sinnoa yato 
tau senga' ang dai mampetahpa'. “Ampo' dai 
aha ullondoi pa'kalemunna Puang Alataala! 
Anna sundung yato pa'kalemunna pano di 
kita' 3 lambi' napatuhoingkea' sumule sibaha 
Kristus moinnakato anna matekingkea' di 
mendehatanna donetoo aka' daingkea' 
tuhu'-tuhu'ang. Pa'kalemunnantoo Puang 
Alataala lambi' napasalama'mingkea'. ë Anna 
kasikenteanta Kristus lambi' napatuhoingkea' 
sumule Puang Alataala sibaha Kristus 
Yesus di hoi' mai di alla'na to mate anna 
napaohko'ingkea' sibaha yaho di suruka yato 

di ongeang kamatandeang. ” Napanoanto 

Puang Alataala anna malai di allo ang la sule la 
tandaang pa'kalemunna pano di kita'a' yaling 

di kamapiaang inahanna aka' kasikenteanta 
Kristus Yesus. 3 Aka' pa'kalemunnanto Puang 
Alataala lambi' napasalama'mokoa' aka' 
mampetahpa'koa' pano di Puang Yesus 

Kristus. Tadia aka' pembabe mapiammu 

lambi' napasalama'koa', ampo' aka' mana' 
pa'kalemunna. Dahi dai aha mesa tau ang la 
mala mangngoatee, "Pembabekuntoo anna 
malaa' salama'." 3 (2:8) 10 Aka' kita' indee dianto 
pampadahinna Puang Alataala. Ungngolai 
kasikenteanta Kristus Yesus lambi' malaingkea' 
umpembabeing ingkanna yato pembabe 

mapia ang puhaingkea' napatoka lohpo'ing. 

11 [ngkammua' solasohongku ang inang tadia to 
Yahudi, naonge anna dakangkoa' mampetahpa' 
si naita-ita naungkoa' to Yahudi, nasangaikoa' 
"to taditille," bahtu' dioatee "tadia petauanna 
Puang Alataala," aka' sika unsangane' kalaena "to 
ditille," aka' dianto tanda ang nakahang hupatau 
di hao kale di kalaena. Pahallua' ungkalehai 
ungngoatee 1? donetoo dakangkoa' sikente 
Kristus, anna disangaikangkoa' "tau senga'," tadia 
to Israel, petauanna Puang Alataala. Daia' dio aha 
tahamu yaling yato di pa'dandiang ang nadandi 
Puang Alataala pano di petauanna. Daia' dio la 

unghannuang anna dai aha kasikenteammua' 
Puang Alataala, ampo' tuho kalekoa' dio yaling 
inde di lino. 3 Ampo' dinoa, sikente tumokoa' 
dio Kristus Yesus. Moinnakato dolunna anna 
sikahaoangkoa' Puang Alataala, ampo' dinoa 
sirungku'mokoa' aka' hahana Kristus ang titollo. 
14 Aka' Puang Yesus Kristusmitoo ang umpakapiaii 
alla'na to Yahudi anna tau ang tadia to Yahudi 
lambi' ma'mesang pole'. Moinnakato anna 
sipa'balii dolu sihapang naalla'i hala batu, ampo' 
puhang napa'dai Puang Yesus Kristus yaling di 
kamateanna. 1° Kamateannantoo lambi' dang 
tau pahallu la untuhu'i yato ingkanna atohang 
anna pepaturu yaling di peada'anna to Yahudi. 
Napanoa anna malai to Yahudi sibaha tau ang 
tadia to Yahudi la mendahi mesa tau bakahu ang 
sangkalebu sibaha. Dianto lalang ang napake 
umpaaha kasikenteang mapia. !? Kamateanna 
Puang Yesus Kristus yaho di kayu sitambeng 
umpamesa to Yahudi anna tau ang tadia to 
Yahudi, anna umpakapiai sumule kasikenteanna 
hupatau anna Puang Alataala lambi' mapia 

liu. 17 Dianto anna suleng Puang Yesus Kristus 
napepainsangnging naoatee la mala dipakapiai 
sumule kasikenteanna hupatau anna Puang 
Alataala. Yatoo napainsangngi pano di dioa' ang 
tadia to Yahudi, ang dolu diangka' sikahaoang 
Puang Alataala, noa toi to Yahudi, ang diangka' 

sirungku'ne' Puang Alataala. 18 Aka' supung 
ungngolai pengkahanganna Puang Yesus Kristus 
lambi' malaingkea' mengngolo di Ambeta, 
moi to Yahudi, moi tau ang tadia to Yahudi. 
Malaingkea' sule di hao di olona ungngolai 
mesa Inaha Masero. 12 Dahi tadiamokoa' 
pole' tau senga' bahtu' to sule. Ampo' dinoa 
mendahi asammokoa' petauanna Puang Alataala, 
anna sanghapumokoa' sibaha Puang Alataala. 
20 Kasikenteantaa' to mampetahpa' sihapang 
mesa dasang ang napake'de' Puang Alataala di 
hahona ingkanna rasul sibaha nabi. Aka' rasul 
sibaha nabi sihapang busung. Anna Kristus Yesus 
nei', sihapang lapohki'. 21 Aka' kasikenteanta 
Puang Yesus Kristus, lambi' sangkalebumingkea' 
sihapang dasang ang napake'de' ang la mendahi 
ongeang maserona Puang Alataala. 22 Aka' 
sikentekoa' Puang Yesus Kristus dahi menge 
toukoa' dio dipapia la mendahi ongeang ang la 
naonge tohho Inaha Maserona Puang Alataala. 

1 Aka' ingkanna yato ang puha nababeingkoa' 

Puang Alataala, lambi' kodi' Paulus, 
ang ditahungkung aka' ungkahangnga' 
pengkahanganna Kristus Yesus yaling kuduluikoa' 
ingkammu ang tadia to Yahudi, kusambayangngi 
lolokoa'. ? Tantunte' anna ungnginsammia' 
ungngoatee nakalemuia' Puang Alataala lambi' 
nabeaa' inde pengkahangang anna malakoa' 

kudului. 3 Aka' napalosaia' pahtuyu membuninna 
Puang Alataala, lambi' kuinsang. Anna didiona 
inde kaha-kaha, ya' puhang kuuki' sai'di'. 4 Ponna 
ke umbatangnga', ya' la ungnginsammia' pole' 
ungngoatee kukalesong anna kupahammi yato 
kara membuninna didiona Kristus. ? Dolu yato 
pahtuyu nabunike', dake' aha napepainsangnging 
pano di hupatau. Ampo' dinoa napepainsamming 
pole' Inaha Maserona Puang Alataala pano di 
ingkanna to napama'tantu mendahi rasulna 
sibaha nabinna. Yato ang dioainte kara 
membuni, bahtuanna: moi tau ang tadia to 
Yahudi, noa tunne' to Yahudi, mendahi mesang 
anna para-para la untahimbo yato mana'na 
Puang Alataala, ang inang puha nadandi aka' 
pengkahanganna Kristus Yesus. Ingkanna yatoo 
mala dahi aka' umpetahpa' tau Kaheba Mapia. 

7 Mana' pa'kalemunnanto Puang Alataala 

anna malama' nasuo umpepainsangnging yato 
Kaheba Mapia. Anna mala kutahimbo yato 
pengkahangang aka' kakuasaamna. ê Di alla'na 
ingkanna petauanna Puang Alataala kodi'mito 
ang handang madihoi'ang. Ampo' moinnakato 
noa, nabea toua' kodi' Puang Alataala mana' 
pa'kalemunna la umpepainsangnging Kaheba 
Mapia didiona pa'kalemunna Kristus ang dai 
aha puhamna pano di ingkänna tau ang tadia 

to Yahudi. ? Anna kupakaleso toinne' pano di 

ingkanna tau umba napanoa Puang Alataala ang 
umpadahi ingkanna aka-aka umpembabeing 
yato pahtuyunna ang tibuni mengkalao dolu. 

10 Yato pahtuyunna Puang Alataala la umpamesa 
ingkanna to mampetahpa' anna malai nainsang 
pole' ingkanna malaeka' anna kakuasaang 
senga' yaho di langi' naoatee, "Ingkanna aka-aka 
nainsang asang Puang Alataala." 1! Dianto yato 
pahtuyunna Puang Alataala mengkalao dolu ang 
la nakahang yaling di Kristus Yesus, Dehatanta. 
12 Aka' kapampetahpa'anta anna kasikenteanta 
Puang Yesus Kristus, lambi' damingkea' la mahea' 
anna bata-bata mengngolo dai' di Puang Alataala. 
13 Dianto anna kupalauia' mating kuoatee, 
dakoa' la kuhang inaha didiona kamasuhsaangku 
mengea' yaling di tahungkung aka' dianto ang 

la mambahaingkoa' kamapiaang. 14 Aka' yato 
ingkanna ang puha nababeingkoa', dianto anna 
menombaa' anna ma'sambayangnga' dai' di 
Ambeta Puang Alataala, to napoambe ingkanna 
kasanghapuang, noa ang yaho di suruka, noa 
ang yaling di lino. 12 (3:14) 18 Kupalau dai' anna 
malai kakuasaanna, ang dai aha mantondong 
kamatandeanna, la umpamatohoa' inahammu 
ungngolai pengkahanganna Inaha Maserona, 

17 anna malai tohho lolo Kristus yaling di batang 
sungnga'mua' aka' kapampetahpa'ammua'. 
Anna ma'sambayang toua' anna malai ingkanna 

pembabemua' la mengnguhaka' anna menumpu 
yaling di pa'kalemu, 13 lambi' malakoa', 
ingkammu petauanna Puang Alataala, para-para 
umpahang manahpa umba noa malua'na, 
kalambe'na, malangka'na, anna matamanna 
pa'kalemunna Kristus. !? Moinnakato anna dai 
mala nalosa lahpa' pihki'na hupatau, ampo' 
kupalauke' dai' di olona Puang Alataala anna 
malai unsa'dingnga' yato pa kalemunna lambi' 
malakoa' napunnoi sipa'na Puang Alataala. 20 Yato 
kakuasaanna Puang Alataala yaling di kalaetaa', 
dianto ang mengkahang lambi' nabeaingkea' 
pampemalanta la'bi puha nei' andana yato ang 
tapalau, moi yato ang dake' nalambi' pihki'ta. 
21 Dahi sihatang pano di ingkannaingkea' to 
mampetahpa' la umpa'kayyangngi Puang 
Alataala ungngolai Kristus Yesus mengkalao 
dinoa lambi' sapano-panona! Aming. 

1 Aka' yato kaha-kaha ang puha kutula' 

langngena', dianto suhunna anna kupalauia' 
mating. Lella'a' ditahungkung aka' umbabea' 
pengkahanganna Dehata, pemalaa' ke la malai 
yaling di katuhoammu anna pembabemua' la 
umbabe aka ang sihatang, aka' puhamokoa' 
natambai Dehata la mendahi petauanna. ? La 
pahallukoa' punno kamahempo'ang inaha 
anna kamaluna'ang inaha. La sisa'bara'angkoa' 
mesa anna mesa anna sikalemuikoa'. 3 Peang 

si'da-si'daia' lalang anna malakoa' tontong 

lolo mesa inaha. Aka' puhamokoa' napamesa 
inaha Inaha Masero anna la tontong lolokoa' 
sangkalebu ke mesa inahakoa'. 4 Ingkännaingkea' 
to mampetahpa', sangkalebumingkea' sihapang 
mesa bätäng kalae, anna supung aha mesa 
Inaha Masero. Noa tuntone' supung aha 

mesa panghannuang ang dibeaingkea' naonge 
ditambaiingkea'. ? Supung aha mesa Dehata, 
mesa kapampetahpa'ang, mesa pantero'ang 
6anna mesa Puang Alataala ang tapoambe 
ingkannaingkea' hupatau. Dianto ang ungkuasai 
anna ang mengkahang yaling di ingkanna siamo. 
Anna tohho toi yaling di kalaetaa'. 7 Ampo' 
pantangngingkea' namana' pengkahangang di 
mendehatanna situhu' aka ang mebea Kristus. 

8 Aka' yaling di Bahtakara Dehata aha tiuki' 
naoatee, "Tahpana dai' di ongeang ang matande 
mai'di to natalo ang nabaha anna ma'kahupa- 
hupa pebeana ang nasusa pano di hupatau." 

3 Nasuhung anna dioaitee, "dai' di ongeang ang 
handang matande," aka' haling tuhung mentama 
inde di lino, bahtu' mala dioate ongeang ang 
handang madihoi'ang. 10 Anna Yato ang hali 
tuhung, Dia sia tunto nei' ang hali dai' di ongeang 
ang handang matande anna handang mayahoang 
andana langi', anna malai umpasundung 
ingkanna siamo. 1t Dia sia tunto nei' ang 

umbeaingkea' yato pengkahangang. Sinnoanna 
aha ang nabea pengkahangang mendahi rasulna, 
aha ang nabea pengkahangang mendahi nabi, 
anna aha toi ang nasuo umpepainsangnging 
yato Kaheba Mapia. Senga'na mendahi to 
pangkambi' anna to pampakuhu yaling di 
jumaa'. P Nabeaingkea' yato pengkahangang 
anna malai ingkanna petauanna Puang 
Alataala dipaturu manahpa lambi' mala 

asang mengkahang yaling di bela'na Dehata, 
anna malai umpamatoho kakalebuanna to 
mampetahpa' ang dipasihapang batang kalaena 
Kristus. 13 Lambi' mesa inahaingkea' yaling 

di kapampetahpa'anta anna kapainsanganta 
didiona Ana'na Puang Alataala. Anna yato lalang 
kapampetahpa'anta la mendahi kabiasaang 
lambi' sundungngingkea' sinnoa Kristus. 14 Ponna 
ke noamingkea' yatoo, ya' damingkea'to la noa 
ana'-ana' ang mala dipakamaho-maho, bahtu' 
sihapang lopi ang napalusau-lutama bombang. 
Aka' ingkanna tau ang mala dipakamaho-maho 
napalupano luihao mai ma'kahupa-hupa 
pepakuhunna ingkanna to pampasahsa' lalang. 
Dahi damingkea' kita' la napasahsa' lalang 

to pa'bulitu' ang la mebulingngi. I? Ampo' 
kita'a'-kita', la umpembabe si'da-si'daingkea' 
kita' katahpa'ang sitonda punno pa'kalemu anna 
malai yaling di ingkanna kaha-kaha tuhtuang 

masae tuhtuang malaingkea' umpensinnoai 
Puang Yesus Kristus. Anna Kristusmitoo ang 
ungkapalai kakalebuanna to mampetahpa' 
sihapang baa' ungkapalai kalae. 1? Yaling di 
kakuasaanna, yato kalaena sikente-kente mapia. 
Sanghupa boitoo, pantang tubunne' umbabe 
kahangang ang sihatang nababe. Anna yaling inde 
di pengkahanganna mala sidului, ya' tuhtuammi 
lobo', lambi' sanghupa boitoo yato di kalae la 
tuho masahke anna punno pa'kalemu. 17 Dahi 
yaling di sanganna Dehata la kutula'ingkoa'. 
Aha ang pahallu la umpehingngii manahpaa', 
dianto: Damokoa' la tuho anna membabe sinnoa 
tau ang dake' ungnginsang Puang Alataala, ang 
supung nainsang ma'pihki' takekuna. 18 Yato 
tau ang noa, dai kepihki'. Dai ungngampuang 
yato katuhoang ang mebea Puang Alataala, 
aka' dai ungnginsang Puang Alataala. Nasuhung 
sika noa aka' makahha' baa' asang. 1? Dai 

sika ungnginsang sili, supung untuhui'i ihsi 
inahanna, tuho beba' supu ungnginda'-inda' 
pa'bannetauang. 2? Ampo' ingkanna yatoo dai 
noa yato ang dipaturuingkoa' didiona Kristus. 

21 Aka' puhangnga' unghingngi didiona Kalaena. 
Anna yaling di kasikenteammua' Puang Yesus 
Kristus puhamokoa' dipaturu didiona yato kara 
katahpa'ang ang dilambi' yaling di Puang Yesus. 
22 Dahi la umpellei asammokoa' yato sipa' 

karakemu ang dolu yato naonge anna dakangkoa' 
umpetahpa' Puang Yesus Kristus. Yato kalaemu 
nakarakei kamailuammua' ang mampasahsa' 
lalangkoa'. 23 Dianto anna la pahallui, noa 
inahammu, noa toi pihki'mu, la nabakahui Inaha 
Masero, anna la umpabala'ia' sipa' bakahu 
ang napadahi Puang Alataala napasinnoa sipa' 
Kalaena, dianto sipa' ang tahpa' si'da-si'da anna 
masero. 22 Dahi la umpelleia' yato kalosengammu 
anna la untula'koa' katahpa'ang pano di 

solamu mesa anna mesa. Aka' kita'a'-kita' tama 
asammingkea' di kakalebuanna to mampetahpa'. 
26 Ponna ke keaha'koa', ya' la undakai manahpa 
andana nabahakoa' yato aha'mu pano di 

dosa. Anna daumpabeii yato aha'mu tontong 
yaling di kalaemu lambi' tempu' allo, 2? andana 
mengkahangngi Pongkahana setang yaling 

di inahammu. 28 Noa tunne' tau ang si biasa 
maboko dang mala la si maboko. Ampo' diare' 

la untanang sikunna mengkahang anna malai la 
aha toe" pallollonganna ang la napake undului 
solana ang kakuhangang. 22 Dia tuke' dakoa' mala 
umpasohong tula'-tula' karake. Ampo' pa'tula' 
mapiakoa' anna malai kekuna yato tula'mu 
pano di tau ang manghingngi, aka' dianto ang la 
umbaha hupatau pano di lalang mapia ang la 
sihatang diola. 3? Datoukoa' la mala umpi'di'-pi'di 
Inaha Maserona Puang Alataala. Dianto ang 


4.31-5.4 883 


puha napatamaiingkoa' di kalaemu mendahi 
tanda pano di dioa' dioatee petauannamokoa' 
Puang Alataala ang la nalahpa' yaling mai inde 
di lino ang punno kakarakeang ke lambi'mi 
allo katimpa'anna. 3! Pa'daiia' ingkanna pi'di' 
inahammu sibaha kakeaha'ang anna pahtuyu 
karake pano di solamu. Datoukoa' la siba'di-ba'di 
anna si untula' tahuhu solamu. Anna datumokoa' 
la sikahiri'-hiri' mesa anna mesa. 3? Ampo' 
la pahallukoa' mapia inaha anna sikalemui 
mesa anna mesa anna siampungngi, umba noa 
Puang Alataala puhamokoa' naampungngi aka' 
pengkahanganna Kristus. 

1 Dinoa aka' mendahimokoa' änä' 
5 pakamayanna Puang Alataala, dahi la 
pahallua' umpensinnoai pembabena. 2 Ingkanna 
pembabemua' la umbabe sitonda punno 
pa 'kalemu pano di solamu situhu' pa'kalemunna 
Kristus pano di kita'. Puhang umbeho Kalaena 
dipatei mendahi mesa penombaang bomammi' 
di olona Puang Alataala aka' kita'a'. 3 Dioa' 
dio petauannamokoa' Puang Alataala ang 
napamasero. Dahi ingkanna pembabe karake 
noanna: ungnginda'-inda' pa'bannetauang, 
ma'kahupa-hupa pembabe tasampa' anna 
kamailuang, dasi'da-si'dai la sihatang ditula', 
londonang la umbabe yaling di alla'-alla'mua'. 
4 Noa tunne' dakoa' la sihatang umpasohong 

tula' tahuhu, tula' takekuna anna ingkanna 

tula' tasampa'. Ampo' ang pahallua' untula' 
dianto pa'kuhhu'sumanga'ang dai' di olona 
Puang Alataala. ? Pehingngii liuia' indee: ang 
ungnginda'-inda' pa'bannetauang, ang membabe 
tasampa' anna ang mailu di doi', tau ang si 
membabe noa lolo yatoo dai la ungngala taha 
yaling di Kapahentaanna Kristus anna Puang 
Alataala. Aka' yato ang umpihki' supu kalaena 
supung umpenombai kaha-kaha di lino. ë Madaka 
manahpakoa' andana nabulingngikoa' tula'na 
tau ang si ma'tula' takekuna. Aka' ingkanna 
pembabe ang noa yatoo umpakende"' aha' 
kayyanna Puang Alataala pano di tau ang dai 
mantuhu'i pahentana. ” Dahi dasi'da-si'daia' la 
mala umbea inaha yato ingkanna tau ang noa. 

8 Aka' dolu yaling toukoa' dio di kamalillingang 
bahtu' mala dioatee napunnoikoa' kakarakeang, 
ampo' dinoa yalimmokoa' di kamabayaang 

aka' kasikenteammua' Dehatanta. Dahi la 
membabekoa' umba noa ang sihatang nababe to 
yalimmi di kamabayaang. ? Aka' kamabayaang 
dianto naongei kende' supung ang mapia, 
maroho amna tahpa'. 10 Anna la umpeang toia' 
lalang anna malai ungnginsang manahpa umba 
kahang pembabe ang la umpamasannang 
inahanna Dehata. 1 Daa untuhu'ia' pembabe 
takekuna sinnoa ang si nababe to malilling, ampo' 

diare' la pahallua' umbelangngi kakarakeanna 
yato pembabe ang noa. 12 Aka' yato pembabe, 
ang si biasa nababe membuni tau karake, moi 
ditula' kale mepakasiling. 13 Ampo' ingkanna 
yato pembabe karake la malesong pole' 

diita ke napatandaammi pembabe mapianna 
tau ang yaling di kamabayaang. 1? Aka' 
kamabayaammitoo ang mala umpatandaang 
ingkanna-ingkanna siamo. Dianto bahtuanna 
tula' ang naoatee, "Kalehamokoa' ingkammu to 
hahe, tuhokoa' sumule di hoi' mai di kamateang! 
Anna naballoiingkoa' inahammu Kristus." 

15 Dahi dakai manahpakoa' pembabemu. 
Daumpensinnoaia' yato babena to maho, 
ampo' diare' pengkakeaka'koa' dio. 18 Pakekuna 
manahpaia' tempomu umbabe kamapiaang 
aka' mengeke' dinoa kende' kakarakeang. 

17 Dakoa' mala mentomaho-maho ampo' la 
umpeang manahparea'ne' lalang anna malai 
ungnginsangnga' umbabe pangngelo'na Dehata. 
18 Dakoa' mala la nalango angkoro' aka' la 
nabahakoa' pano di kakarakeang. Ampo' 

diare' la tontong lolokoa' napunnoi Inaha 
Masero 1° lambi' tontong lolokoa' sipakatoto' 
umpakende' pampudiang anna penaniang 
mendehatanna. Popenanikoa' yato pampudiang 
sitonda kakahsiang anna sangkalebu inaha dai' 
di olona Dehata. 2? Moi aka ang manghoakoa', 

la tontong lolokoa' ma'kuhhu'sumanga' dai' 

di olona Puang Alataala Ambeta yaling di 
sanganna Puang Yesus Kristus, Dehatantaa!'. 

21 La pahallukoa' situhu'i manahpa, aka' 
umpakeangka'koa' anna umpa'kayyangngi 
Kristus. 2? Ingkammua' to dipoindo, tuhu'ikoa' 
muanemu sinnoa untuhu'i Dehata. 23 Aka' 

to dipoambe inang la ungkapalai bahinena 
sihapang baa' ungkapalai kalae. La pahallu 
napanoa to dipoambe, sinnoa Kristus ungkapalai 
ingkanna batang kalaena bahtu' dioatee 
kakalebuanna ingkanna to mampetahpa'. Anna 
Dia sia tunne' ang mendahi To Pepasalama'na. 
24 Dahi sinnoa kakalebuanna ingkanna to 
mampetahpa' untuhu'i Kristus, la noa sia 
tuntone' to dipoindo pahallu untuhu'i muanena 
yaling di ingkanna kaha-kaha. ?? Ingkammua' 
to dipoambe, pakamayakoa' bahinemu sinnoa 
Kristus umpakamaya kakalebuanna ingkanna 
to mampetahpa', lambi' umpebeaing Kalaena 
dipatei anna malaingkea' salama'. 26 Nasuhung 
anna napanoai Puang Yesus Kristus dianto 
anna ahai napolalang umpasaha' kakalebuanna 
ingkanna to mampetahpa' mendahi petauanna. 
Nabaseiingkea' aka' tapetahpa' kara pepaturunna 
anna aka' ditero'ingkea' ang mendahi tanda 
dioatee mampetahpa'ingkea'. ?” Napanoa 

anna malai sika mahasa anna bahahsi, dai 

aha kakarakeanna amna sallaanna naonge 
anna napapengngolo di Kalaena. 23 La noa 
tuntone' to dipoambe la pahallu umpakamaya 
bahinena sinnoa undama manahpa batang 
kalaena. Menna-menna umpakamaya bahinena 
sihapang sia tunne' umpakamaya kalaena. 
23 Aka' daete' aha tau ang la ungkahiri' batang 
kalaena, ampo' nadama anna nadakai manahpa 
sinnoa Kristus undama anna undakai manahpa 
kakalebuanna ingkanna to mampetahpa'. 
30 Nasuhung napanoa aka' sihapammingkea' 
batang kalaena Puang Yesus Kristus. 3! Yaling di 
Bahtakara Dehata aha tiuki' naoatee, "Dianto 
anna pahallui muane la umpellei tobaha'na anna 
sikolungngi bahinena, lambi' la mendahi mesang 
sibaha." 32 Bahtakara yatoo matama bahtuanna 
lambi' masuhsa dipahang, ampo' kupasihapang 
kasikenteanna Kristus anna kakalebuanna 
ingkanna to mampetahpa'. 33 Ampo' yato 
bahtakara nahoa toukoa' dio. Dahi la pahallu 
ingkanna to dipoambe umpakamaya bahinena 
sinnoa ungkalemui kalaena anna la pahallu toe' 
ingkanna to dipoindo la umpakeangka' muanena. 
1 Ingkammua' to dipoana', tuhu'ikoa' to 
baha'mu aka' dianto pembabe ang sihatang 
nababe tau ang mampetahpa'mi dai' di Dehata. 
2 La umpakeangka'koa' to baha'mu. Dianto 
atohanna Puang Alataala ang uhuna ang 

napasitonda pa'dandiang naoatee, 3 "Anna 
malakoa' kehongko' anna mahendeng tuho 
yaling inde di lino." 4 Ingkämmua' solasohongku 
to dipotobaha', daa ummaromi' umpamapalla 
ana'mu. Ampo' paturu manahpai umpake 
pepaturu anna pepakaenga' ang tiuki' yaling di 
Bahtakara Dehata. ° Ingkammua' to diposabua', 
tuhu'i manahpakoa' pahentana pongkahamu 
yaling inde di lino. Dia tuke' pakeangka'i 

anna pa'kayyangngii. Pembabeing ingkanna 
pahentana sitonda unna' inaha sihapang Kristus 
ang mampopengkahangkoa'. ë Daa supung 

ke naitakoa' anna la tuhu'-tuhu'angngo, aka' 
ungngoaa'te yaling di inahammu, "Anna malaa' 
napudi pongkahaku," ampo' aka' sabua'namokoa' 
Kristus dahi la untuhu'ikoa' pangngelo'na Puang 
Alataala sitonda sangkalebu inahammu. 7 La 
umpembabe manahpaingkoa' ka4hangammu 
sihapang Dehata ang umpengkahangnging, tadia 
hupatau. 3 Aka' ungnginsammia' ungngoatee 
ingkanna hupatau, moi sabua', noa tunne' ang 
tadia sabua', la nabea asang Dehata sahona 
situhu' pembabe mapia ang puha nababe. ? Anna 
ingkammua' to dipopongkaha, la membabe 
mapia toukoa' dio ke ungngoloi bumokoa' 
sabua'mu. Anna daia' mala la si umpakahea'- 
hea', ampo' la ungkalehaia' ungngoatee, "Moi 
kalaeku moi sabua'ku aha mesa Pongkahaki' 

yaho di suruka ang dai mampasise 'la-se la." 

10 Katampa'anna, la pahallukoa' matoho umpake 
kamatohoang ang sule yaho mai di Dehata 
yaling di kakuasaanna ang dai aha mallondo. 

11 pakeia' yato ingkanna pangkahka' pa'tolla'ang 
di mendehatanna, yato ang puha nabeakoa' 
Puang Alataala. Aka' ponna ke diangnga' 
umpake, ya' la tontong lolokoa' matoho umbali 
pa'bulitu'na Pongkahana setang. 12 Nasuhung 

la umpakea' yatoo aka' tadia hupatau ang 
tabali, ampo' umbaliingkea' ingkanna setang 
ang ma kuasa yaling inde di lino kamalillingang 
bahtu' dioatee lino kakarakeang. Anna umbali 
toingkea'ne' kakuasaanna ingkanna dehata 
karake ang ungkuasai lino. 13 Dianto anna la 
umpake asammia' yato ingkanna pangkahka'na 
Puang Alataala ma'tolla' anna malakoa' matoho 
umbali balimmu ke lambi'mi yato tempona 
kakarakeang. Lambi', ponna ke puhamokoa' 
ma'tolla', la tontong lolokangkoa' matoho anna 
matihta. 14 Sadia lolokoa' ke'de' mangngempe 
anna pamatohoia' kapampetahpa'ammu pano di 
katahpa'ang ang sihapang salipi ang napantoke'i 
pangkahka na to pa'tolla'. Anna pembabe 
marohokoa' anna malai yato kamarohoammu la 
sihapang kaya' pa'tolla'ang ang la umpake anna 
dao nalosa pangkahka'na balimmu. 12 Pahallukoa 
sadia lolo umpepainsangnging Kaheba Mapia 

ang la umpakapiai sumule kasikenteanna 
hupatau anna Puang Alataala, anna malai yato 
kasadiaammu la sihapang sapatu ang napake 
to pa'tolla' ke sadia bumi la mao ma'tolla'. 

16 Anna pake loloia' yato kapampetahpa'ammu 
dai' di Puang Alataala dianto pekalapaimmu, 
bahtu' sihapang untamu, aka' supung 
kapampetahpa'ammu ang la mala untihpa' 
anna umpi'dei batu sapingka'na Pongkahana 
setang ang sitonda api. 1” Hannuangngia' 
kasalama'ammu sihapang songko' bahsi yaho di 
baa'mu, anna pakeia' yato Bahtakaranna Puang 
Alataala ang puha nabeakoa' Inaha Masero 
sihapang pa'dammu. B Yaling di ingkanna 
yatoo, pa'sambayangkoa' anna umpalaui 

dai' di Puang Alataala anna naduluikoa!'. 
Pa'sambayang lolokoa' situhu' pengkahanganna 
Inaha Maserona Puang Alataala. Madaka lolokoa' 
anna pa'sambayang lolo toingnga'ne' ingkanna 
petauanna Puang Alataala. 1? Pa'sambayang 
toingka' kodi' anna malai ke ma'tula' buma' 
nabeaa' tula' Puang Alataala, lambi' bahania' 
umpepainsangnging Kaheba Mapia, yato 

ang tibuni lambi' dinoa. 20 Dinoa mengeä' 
ditahungkung aka' umpepainsangngingka' 

yato Kaheba Mapia, aka' pesuonaa' Puang 
Alataala. Dahi pa'sambayangngingka' anna 
malaa' bahani ma'kara, aka' ahana inang la 


6.21-24 891 


sihatang kubabe yatoo. ?! La napainsangngikoa' 
ta Tikhikus, solasohontaa' ang tapakamaya, 
ingkanna siamo didiona kalaeku anna malaia' 
ungnginsang didiona kalaeku noa tunne' 
pengkahangangku. Inde ta Tikhikus dianto solaku 
mengkahang ang tontong mendahi sabua'na 
Dehata. 2? Kusuo mating dinoa aka' kuoatee 
anna malakoa' ungnginsang kahebaki' lambi' 
matohoa' inahammu. 23 Ke la malai Puang 
Alataala Ambetaa' anna Puang Yesus Kristus 
Dehatanta la umpamesa inahanna ingkamna to 
mampetahpa' anna la tuhtuang umpakende' 
pa'kalemummu pano di solamu mesa anna mesa 
sibaha kapampetahpa'ammu pano di Puang 
Yesus Kristus. ?4 Ke la malai Puang Alataala 

la umbehe ingkamna tau ang dai aha naboli 
ma'kalemu pano di Dehatantaa' Puang Yesus 
Kristus. 


1 1 Pano di ingkanna petauanna Puang Alataala 
ang mampetahpa' pano di Kristus Yesus 
diting di Bohto Mahoa' Filipi. Noa toi ingkanna 
pebulle ada' ang mendahi to pangkambi' 

yaling di jumaa' anna ang si undului tau 

yaling di jumaa'. Hao mai di kodi' Paulus, 
sibahaang ta Timotius, ang sahing sabua'naang 
Kristus Yesus. ? Kuhannuang ke la malai Puang 
Alataala Ambetaa' sibaha Puang Yesus Kristus 
Dehatanta la umbehekoa' anna namana'koa' 
kamasahkeang sibaha kamasannangang. 3 Ponna 
ke kukalehai bumokoa', ya' ma'kuhhu'sumanga' 
buma' dai' di Puang Alataala ang kupenombai. 

4 Ma'sambayang bouä'too, ya' kupa'sambayang 
tumingkoa' dio sitonda kakahsiang, ? aka' 

mesa inaha loloingkea' umpepainsangnging 

sau tama yato Kaheba Mapia mengkalao anna 
umpahandu'ia' mampetahpa' lambi' dinoa. ? Inde 
pengkahangang mapia puhang napahandu' 
Puang Alataala yaling di inahammua'. Anna 
kuhannuang liu kuoatee la napatahhi' lolo 
Puang Alataala lambi' napasundung yato di 

allo kasuleanna Kristus Yesus kapendoanna. 

7 Ahana sihatang kusa'ding ma'pihki' noa indee 

aka' tontong lolokoa' yaling di inahangku 

anna aka' mangngala taha tumokoa' dio yaling 
yato di pengkahangang ang namana'ingka' 
Puang Alataala. Tontong lolokoa' unduluia', 
noa dinoa lella'a' ditahungkung, noa tunne' 
yato naonge anna kupakaleso manahpaing 
pano di hupatau ang umbahoi yato Kaheba 
Mapia. 8 Nainsang Puang Alataala umba 

noa kukarohhengngi anna kupakamayakoa' 
sinnoa pepakamayanna Kristus Yesus di dioa'. 

3 Anna dianto indee ihsinna sambayangku: 
kupa'sambayangngingkoa' anna malai tuhtuang 
napunnoikoa' pa'kalemu sibaha kapainsangang 
anna kakeaka'ang. 1° Kupalau yatoo anna 
malakoa' ungnginsang umpasise'la aka ang 
handang mapia la dibabe anna malai masero 
katuhoammua' anna dai aha ang mansallakoa' 
lambi' kasuleanna Kristus kapendoanna. 11 Anna 
la punnoa' yaling di salu katuhoammu ingkänna 
pembabe maroho aka' pengkähänganna Puang 
Yesus Kristus, lambi' la dipa'käyyängngi anna 
dipamatande Puang Alataala. 12 Oa' ingkämmu 
solasohongku, masannang liuä' ke la malai 
ungnginsangnga' ungngoatee inde yalingngä' 

di tahungkung dinoa, bilang diang napolalang 
tuhtuang tisembu' sau tama yato Kaheba 
Mapia. 33 Lambi' ingkänna tau ang si undakai 
dasanna tomaraya anna ingkanna tau senga' 

ang yaling inde di bohto mahoa', sika nainsang 
asammi suhunna anna ditahungkungnga' aka' 
umpepainsangngingka' Kristus. 14 Mane ahai, 
mai'di solasohonta to mampetahpa' yaling 
inde di bohto mahoa' tuhtuang hannu dai' di 
Dehata, aka' nainsang naoatee naduluiä' yaling 
inde di tahungkung dinoa, lambi' tuhtuang 
sika bahani umpepainsangnging Bahtakaranna 
Puang Alataala. 19 Aha toe' sangngaka-sangngaka 
tau ang pemala sika umpepainsangnging 
kahebana Kristus aka' naolanna kale timbuhu 
anna ma'kasuehe di kodi'. Ampo' aha toe' 

tau senga' ang umpepainsangnging kahebana 
Kristus aka' mopahtuyu mapia. 16 Inde mai 
tau ang mopahtuyu mapia membabe noa 

aka' nakalemuiä'. Aka' nainsammi naoate 
nasuoä' Puang Alataala sule dinne umpakaleso 
manahpaing yato Kaheba Mapia pano di tau ang 
mambahoi. 1 Ampo' yatone' ang ma'kasuehe 
umpepainsang toinne' Kristus aka' pemala 

la dipa'kayyangngi. Sika napanoa anna malai 
tuhtuang masuhsaad!' yaling di tahungkung. 

18 Ampo' pabei tomande'i. Aka' pano di tau 
ang umpepainsangnging Kaheba Mapia, 

moi mopahtuyu mapia, bahtu' mopahtuyu 
karake, sahing umpepainsang siaming Kristus. 
Dahi yaling inde di kaha-kaha masannang 
loloa'. Anna la tontong loloa' kahsi 19 aka' 

kuinsang kuoatee pa'sambayammua' anna 
petehtena Inaha Maserona Puang Yesus Kristus 
lambi' la malaa' dilahpa'. 2? Aka' kuhannuang 
si'da-si'da anna pemalaa' anna dai la aha 

ang kuposili kubabe di hao di olona Kristus 
yaling inde di pengkahangangku. Ampo' noa 
yato ang inang si kubabe, la bahani loloa' 
umpainsangngi hupatau didiona Kristus anna 
malai, noa yaling di katuhoangku noa toi yaling 
di kamateangku, Kristus supu la dipamatande 
yaling di pengkahangangku. ?! Aka' di kodi'na 
kodi', tuhoa' anna mate, ya' sinnoa siang. Tuhoa', 
umpasatutu inahangku dai' di Kristus; noa tunne' 
ke matea', ya' la ullambi'a' kakehongko'ang. 

22 Ampo' dakaleng kuinsang kupillei, aka' ponna 
ke tuhoa' yaling inde di lino, ya' malaka' umbabe 
pengkahangang kekuna. Dianto anna dang 
kuinsang umba kahang ang la kuola. 23 Aka' 
nasialaia' inde derua kaha-kaha. Pemalaa' la 
kupellei inde lino mao umpempakoi Kristus, 
aka' ahana inang dianto ang handang mapia 
kusa'ding. ?? Ampo' aka' pahallu burakoa' la 
kudului, dahi dotante' tohhoka' yaling inde 

di lino. 2? Aka' kupetahpa' kuoatee la mapia 
puha ke tohhoka' yaling inde di lino, lambi' 
kuinsang kuoatee la tuhoka' anna la sibaha- 
bahakingkea' anna malakoa' kudului, lambi' 

la tuhtuang matohoa' kapampetahpa'ammu 

anna la tuhtuang kayyang kakahsiammua' yaling 
mampetahpa' pano di Puang Yesus Kristus. 

26 Dahi ponna ke sumulema' mating, ya! la 
tuhtuang masannang inahammu umpudi Kristus 
Yesus ang mandakaia'. 27 Ang handang pahallu, 
dianto yaling di ingkanna pembabemua' la 
membabekoa' situhu' pembabena tau ang 
untuhu'i yato Kaheba Mapia didiona Kristus. 
Aka' ponna ke umpanoaia' yatoo, ya' moi 
silambi'ingkea' bahtu' daingkea' silambi', la 
kuinsang lolo kuoatee tontongkoa' mesa inaha 
anna mesa pahtuyu yaling di kakalebuang 

ang ke'de' matoto' anna matihta ungngoloi 
pa'tolla'ang. Kuhannuang la umpasatutu loloa' 
inahammu pano yato di Kaheba Mapia anna 
malai tuhtuang kehangngang to mampetahpa'. 
28 Anna moi aka ang la nababe ingkanna balimmu 
mating di dioa', dakoa' la mahea'. Aka' ponna 

ke dakoa' mahea', ya' tandaammi dioatee la 

sika ullambi'ne' katallangang, ampo' dioa'-dio la 
ullambi'koa' kasalama'ang. Ingkanna yatoo Puang 
Alataala toboe' mangkahang. 2? Aka' puhamokoa' 
namana' Puang Alataala behe, anna malakoa' 
dai supung mampetahpa' pano di Kristus, ampo' 
la ungngolai toukoa' nei' kamadahhaang yaling 
inde di lino aka' mampetahpa'koa' pano. 20 Dinoa 
mangngala taha tumokoa' dio yaling inde di 
pa'tolla'ang umba noa ang puhaa' ungngita 


2.1-9 897 


dolu yato ang kuoloi, anna ungnginsangngia' 
ungngoatee tontong loloke' kuoloi lambi' dinoa. 
1 Aka' mesamokoa' Kristus lambi! matohoa' 
2 inahammu anna aka' pa'kalemunna 
lambi' makahanga lolokoa'. Tontong lolokoa' 
naposolai Inaha Maserona Puang Alataala, 
si umpoinahakoa' kapahalluanna tau senga' 
anna ma'kalemukoa'. ? Dahi pasundungngi 
kakahsiangku ungngolai mendahikoa' mesa 
inaha, sikalemuikoa' mesa anna mesa, anna 
mesa inahakoa' yaling di pahtuyummu. 3 Yaling 
di ingkanna pembabemua' dasi'da-si'dakoa' la 
mala umpihki' supu kalaemu, anna datoukoa' 
la malangka' inaha. Ampo' la mahempo' 
inahakoa' anna sipakeangka'koa' mesa anna 
mesa la'bi andana kalaemu. “ Pihki' liu toia'ne' 
kapahalluanna solamu, daa supung kalaemu 
la umpihki'. > Anna pengngoya'mua' pahallu la 
sinnoa Kristus: ê Aka' moinnakato anna Puang 
Yesus Kristus inang Puang Alataala, ampo' 
datoete' umpentokei sakali kadehataanna. 
7 Ampo' umpellei ingkanna ang aha di Kalaena, 
tama inde di lino menghupatau anna mendahii 
sinnoa siang mesa sabua'. 3 Tahpana mendahi 
hupatau, ya' umpamadihoi'ammi Kalaena anna 
tuhoi untuhu'i pangngelo'na Puang Alataala 
lambi' mate yaho di kayu sitambeng. ? Dianto 
anna napamatandeng Puang Alataala anna 

nabeai kakuasaang ang la ungkuasai asang 
ingkanna kakuasaang senga', 1? anna malai 
ingkanna aka-aka, noa ihsinna suruka, noa 
ihsinna inde lino, anna noa toi ang di hoi' di 
apa' tampo, la malimuntu' asang di hao di 
olona Puang Yesus, tanna la sika mangngaku 
naoatee, "Puang Yesus Kristus dianto Dehata ang 
setonganna," lambi' dipamatande Puang Alataala 
Ambetaa'. 1? Dahi ingkämmua' solasohongku 
ang kukalemui, la tuhu'-tuhu'ang lolokoa' di 
allo-allo ang la sule sinnoa ang si umpanoa 
tuhu'-tuhu'ang di allo-allo ang puha. Dai supung 
ke ditingnga' sibahaingke, ampo' la la'bi puha 
nei' ke da' diting. Babe loloia' yato aka ang 

la sihatang dibabe aka' puha mepasalama' 
Puang Alataala. Pembabeingnga' yatoo sitonda 
mahea' anna sikalalla' di hao di olona. 13 Aka' 
Kalaena Puang Alataala mengkahang yaling 

di inahammua', lambi' aha kapemalaammua' 
umbabe yato pangngelo'na anna umbela si'daa' 
umbabe. 14 Yaling di ingkanna pembabemu 
dakoa' la mala momammang anna datoukoa' 

la mala sibehta-behta. 1? La umpanoaa' yatoo 
anna malakoa' masero, dai aha sallaammua', 
anna tandaangngi dioatee ana'-ana'na 

si damokoa' Puang Alataala, dai aha sahsaimmu 
yaling di alla'-alla'na tau ang karake yaling di 
inahanna anna babena. La pahallukoa' sihapang 

pesilona bintang ang umballoi kamalillingang 
16 ke umpa'tula'i bumokoa' yato to karake 
babena didiona Bahtakara Dehata ang la 
mebaha pano di katuhoang. Aka' ponna 

ke umpanoangnga' yatoo, ya' ahang ang la 
umpamahasa liu inahangku ke suleng Kristus 
kapendoanna. Aka' la tandaang dioatee yato 
pengkahangangku dai labu' kale ampo' la 
keboa. 1? Mampetahpa'mokoa' nei' dai' di 
Puang Alataala anna yato kapampetahpa'ammu 
mendahing mesa penombaang yaho di olona 
ang tandaang yaling di ingkanna pembabemua'. 
Ponna ke dipateia' aka' inde pengkahangangku 
yaling umpaturukoa' lalang kasalama'ang, 

ya' yato hahaku sihapangngete' la ditollo 

di hahona penombaammua' bahtu' dioatee 
kapampetahpa'ammua'. Ponna ke ahanai 
inang la noang, ya' la ma'kuhhu'sumanga'a' 
anna ingkannaingkea' la masannang anna 
kahsi. 18 Noa sia tungnga' dio la pahallukoa' 
ma'kuhhu'sumanga', anna la masannang 
asangngingkea' sitonda kakahsiang. 19 Oa' 
ingkammu solasohongku, aha pahtuyungku 

ke naelo'i Dehatanta Puang Yesus, dianto 
pemalaa' la baha' unsuo mating ta Timotius 
napellambi'ikoa' anna malai tiala inahangku 
ke sumuleng natula'ingka' kahebamua'. 2? Aka! 
ta Timotius supu ang kusitamaing amna si 


2.21-28 900 


napihki' si'da-si'daingkoa' kamasannangammu. 
21 [ngkanna inde mai tau senga' supunne' 
nainsang umpihki' pengkahangang kalaena 
anna umpa'sele-seleiine' pangngelo'na Puang 
Yesus Kristus. ?? Ampo' inde nei' ta Timotius, 
ungnginsammia'ne' ungngoatee inang mala 
dipetahpa'. Puhamang mengkahang kahha' 
sibaha-baha, sihapangngang to sipoana', 
umpepainsangnging Kaheba Mapia. 23 Dahi 
bohtuke' inde kaha-kahangku mane kusuoi 
mating. 24 Anna hannu liua' dai' di Dehata 
kuoate la nabuhkeingka' lalang anna malai baha' 
mating toua' koo kupellambi'ikoa'. 22 Didionane' 
solasohongku ta Epafroditus, yato ang unsuoa' 
sule naduluia', ya' sibaha lolomanne' yaling di 
pengkahangangku anna dai lengka' di behingku 
naduluia' yaling umbali pengkahanganna setang. 
Ampo' pahallu la kusuong sumule mating 

26 aka' nakarohhengngi liukoa', la'bi-la'binna 

dai masannang inahanna tahpana nainsang 
naoate umpelelengnga' mating makorong. 

27 Moinnakato anna tahpa' si'dai makorong anna 
sai'di'i tala mate, ampo' aka' pa kalemunna Puang 
Alataala lambi' bono'mi. Dai dia supu nakalemui 
Puang Alataala, ampo' nakalemui toua' kodi' 
anna malai dai tuhtuang masuhsa inahangku. 

28 Dianto anna kuoaite yaling di inahangku, 
"Mapia ke baha' sumulei mating." Kutula'ingkoa' 

noa anna malakoa' kahsi ke silambi'mokoa', dia 
tuke' anna malai kuhang kamasuhsaangku ke 
damokoa' unnaha-naha ta Epafroditus. ?? Dahi 
tammuiia' sibaha punno kakahsiang sihapangkoa' 
untammui solasohonta ang mampetahpa' dai' 
di Dehata. Pakeangka'ia' ingkanna tau ang 
sinnoa ta Epafroditus 3? aka' sai'di' tala mate 
ungkahang yato pengkahangang ang nabea 
Kristus. Napentuyoi liu anna malai naduluia' 
ungkahang yato ang daia' mala ungkahang aka' 
makahaokoa'. 

1 Dia tuke', ingkammua' solasohongku, 
3 sihatang la kahsikoa' aka' sangkalebumokoa' 
Dehata. Dai maaka ke kusulei salai yato ang 
puha kutula'ingkoa', aka' kudakai andana 
napasahsa' lalangkoa' pepakuhu ang senga'. 
2 Dakai manahpaia' yato ang si unghangngangngi 
atohang yaling di peada'ang, aka' babe ang noa 
yatoo sihatang disangai "pembabena asu" aka' 
mepasahsa' lalang. Daa umpehingngii tula'na 
yato to pembabe karake ang si naoatee, "Dai 
tau mala tala ditille ke pemalai tau mendahi 
petauanna Puang Alataala." 3 Aka' kita'rea'ne' 
ang mala disangai "to puha ditille si'da-si'da" 
aka' mendahimingkea' kita' petauanna Puang 
Alataala. Malaingkea' kita? umpenombai Puang 
Alataala aka' petehtena Inaha Maserona, anna 
kahsiingkea' umpudi Dehata aka' yalimmingkea' 

di Kristus Yesus. Tadia tumingkea' kita' ang la 
unghannuang pembabe kalaeta. “ Ke la ahai 
kunanna yatoo, setonganna kodi'e' la mala 
unghannuang pembabe kalaeku. Aka' ponna ke 
ahai tau ang la ungngangka' kalaena sihatang 
unghannuang pembabe kalaena, ya' londonang 
kodi'. ? Aka' kodi'-kodi', mane pitu benginna 
sohongku anna ditillema' situhu' Atohanna Musa. 
Anna inang to Israela' mengkalao dahingku, 

aka' peana'annaa' Benyamin, dahi inang to 
lbrania'. Dia tuke', ponna ke ma'tula'i tau 
didiona menna ang untuhu'i ingkanna atohanna 
peada'anna to Yahudi, ya' kodi' mesaa' to Farisi 
ang untuhuii si'da-si'da ingkanna yato atohang. 

6 Kodi' ang handang bansa!' yaling di peada'anna 
to Yahudi lambi' si undahhaa' kakalebuanna to 
mampetahpa'. Ponna ke ma'tula'i tau didiona 
katuhu'ang pano di Atohanna Musa, ya' kodi'mi 
mesa ang dai aha sallaangku. 7 Ingkanna yatoo 
kuangka' mapia dolu, ampo' dang dinoa, aka' 
kuoatee mehukiang kale aka' sikentema' Kristus. 
8 Dai yato supu, ampo' ingkanna siamo yaling 
inde di lino kuangka' asang mehukiang kale, 

ke kupasiitai ungnginsang si'da-si'da Kristus 
Yesus Dehatangku. Ingkanna yato ang aha di lino 
kuangka' oyo kalane. Anna kupellei asammi anna 
malaa' mendahi to pentindo'na Kristus ? lambi' 
malaang sangkalebu. Dai mala dioatee nasuhung 

anna malaa' maroho di olona Puang Alataala 
aka' pembabe kalaeku untuhu'i Atohanna Musa. 
Ampo' nasuhung anna naangka' marohoa' Puang 
Alataala, dianto aka' mampetahpa'a' pano di 
Kristus. Dahi kamarohoangku sule yaho mai di 
Puang Alataala aka' umpetahpa'2' Kristus. 10 Ang 
handang kupemala ke la malaa' ungnginsang 
manahpa Kristus anna kusa'ding toe' yato 
kakuasaanna ang mampatuho sumule di hoi' 
mai di kamateang. Kupokahsi ke didahha toua' 
kodi' sinnoa ang nasa'ding anna mate touä' kodi' 
sinnoa matena. 1t Anna kuhannuang la ullambi' 
toua' kodi' katuhoang sumule di hoi' mai di 
kamateang. 12 Dai kuoatee umpensinnoaima' 
Puang Yesus, bahtu'raka la kuoatee sundumma' 
koo. Ampo' la tontong lolo kupengkabela-belai 
umpellambi'i yato pebea ang napasadiaingka' 
Kristus Yesus. Aka' dianto suhunna anna 
napellambi'ima' napillei mendahi petauanna. 

13 Qa' ingkammu solasohongku, setonganna 

dai aha kuoatee kulambi'mi yato pebea ang 
napasadiaingka' Puang Yesus Kristus. Ampo' 
ang kubabe diantoo: kupellei asammi ingkanna 
yato pembabeku ang puha kubabe dolu anna 
kupengkabela-belaii kupellambi'i yato aka ang 
kuhannuang. 14 Sihapangnga' mesa to silumba 
lumumpa'. Noa tuntone' pembabeku, da' 
mensaile pano di kuanangku bahtu' kaihingku 

anna malaa' ullambi' kapataloang, dianto 
katuhoang lambi' sapano-panona yaho di 
suruka, aka' dianto suhunna anna natambaima' 
Puang Alataala ungngolai yato aka ang nababe 
Kristus Yesus. 1° Dahi kita' ang matohong 
kapampetahpa'anta pahallu ma'pihki' noa yatoo. 
Ampo' ke ahai yaling di alla'-alla'mua' ang dai 
ma'pihki' noa, supung senga'nane' napihki', ya' 
Kalaena Puang Alataala la mampakalesoing. 

16 Ampo' supung yato ang inang tainsammi, 
dianto ang pahallu tatuhu'i. 1” Oa' ingkammu 
solasohongku, kupalau anna malai untindo'ia' 
pembabeku. Noa tunne' ita manahpaia' ne 
mating ingkanna tau ang untindo'i pembabeki' 
anna umpensinnoaii. Simembabe mapiaang 
aka' kioatee anna malaia' ungnginsang aka ang 
la sihatang dibabe. 18 Setonganna pemmai'ding 
kupainsangngikoa' dolu, ampo' dinoa la kusulei 
sala bou kupasitonda uhai matangku kuoatee, 
mai'di tau yaling di salu katuhoanna si membabe 
karake sihapang dai umpakekuna kamateanna 
Kristus yaho di kayu sitambeng. 19 Tau ang noa 
yatoo katampa'anna la lutamane' di nahaka aka' 
dai naaku untuhu'i pangngelo'na Dehata, ampo' 
nakuasai puha nei' kamailuang batang kalaena. 
Yato ingkanna pembabe kalaena, ang setonganna 
diposili, bilang diane' sika napokale'de. Anna 
supunne' kaha-kaha yaling inde di lino ang si 

napihki'. 2? Ampo' daingkea' kita' la membabe 
noa, aka' ihsinnaingkea' kita' suruka. Dianto la 
naongei sule Dehatantaa' Puang Yesus Kristus, To 
Pepasalama'ta ang tapemitai lolo. 2! Ke donentoo 
mane la napapia salai pole' inde kalaetaa' ang 
mai'di sallaanna, la napadahi sinnoa Kalaena 
ang daine' aha sallaanna. Ingkanna yatoo la 
nakahang asang aka' Dianto ang ungngampuang 
kakuasaang di ingkanna siamo. 

1 ['ngkammua' ang kukalemui, diongnga'too 
4 ang mampamasannangngä' lambi' 
kupokale'dekoa'. Dahi, ingkämmua' 
solasohongku ang kukalemui anna 
kukarohhengngi, la noa indee: yaling di 
salu katuhoammua' la tontong lolokoa' 
umpamatoho kapampetahpa'ammu dai' 

di Dehatanta. ? Kupalau si'da-si'da pano 

di solasohongku ta Euodia anna ta Sintike 
anna malai sika tuho mesa inaha sinnoa ang 
sihatang nababe tau ang mampetahpa' dai' di 
Dehata. ? Anna kupalau toe' mating di dioa' 
sampengkähängku ang mala dipetahpa', ke la 
malai umpasikapiai sumule inde derua bahine. 
Inde to deruai sahing si naduluiä' mengkähäng 
kahha' di allo-allo ang puha, umpepainsangnging 
Kaheba Mapia. Noa tunne' ta Klemen anna 
ingkänna tau senga' ang mamposolaiä' 
mengkähäng. Tiuki' asammi sanganna yaling 

di Suha' Katuhoang yaho di suruka. “ Kahsi 
lolomokoa' aka' sangkalebumokoa' Dehata. 
Kusulei sala bou kuoatee la tontong lolokoa'too 
kahsi! 3 Anna mapia toe' ke nainsang asangngi 
tau naoate maluna' inahakoa', aka' marungku'mi 
kasuleanna Dehata. ? Dakoa' la malaya' ungngoloi 
aka siamo. Ampo' yaling di ingkanna kaha-kaha 
la tontong lolokoa' ma'sambayang malau dai' 

di Puang Alataala. Samai kapahalluammua', 
palau tomande'i dai' di Puang Alataala sitonda 
ma'kuhhu'sumanga'. 7” Ponna ke umpanoaia' 
yatoo, ya' la unsa'ding kamasahkeang ang nabea 
Puang Alataala. La nadakai loloa' inahammu anna 
pihki'mu aka' mesamokoa' Kristus Yesus. Yato 
kamasahkeang ang nabeakoa' Puang Alataala la 
nakapusa'i hupatau anna daine' mala napahang. 
8 Mane ahai, ingkammua' solasohongku, kupalau 
mating ke la malai supung ang mapia anna ang 
sihatang dipudi la umpayalingnga' di inahammu, 
noanna: kara ang tahpa', pembabe ang tahpa', 
katahpa'ang, kamaseroang anna ang la mapia 
dipihki'. Noa tunne' ke ahai aka-aka ang mahasa 
bahtu'raka sihatang la dipa kayyangngi, dia 
tuntone' ang la umpayalingnga' di inahammu. 

3 [Ingkanna yato ang puha kupaturuingkoa' 
pahallua' la umpembabeing. Anna ingkanna 
pembabemu la situhu' yato tula'ku ang puhaa' 
unghingngi anna pembabeku ang puhaa' 

ungngita. Ponna ke umpanoangnga', ya' la 
naposolai lolokoa' Puang Alataala, ang nakasulei 
kamasahkeang. 1? Kahsi liua' kusa'ding dinoa 
lambi' ma'kuhhu'sumanga'a' dai' di Dehata aka' 
mala boukoa' unduluia' yaling di ma'kahupa- 
hupa ongkoso' dinoa ang kupake yaling inde 

di kamasuhsaangku sinnoa yato ang dolu. Dai 
kuoatee ungkalimpangngima', ampo' ahanaete' 
dake'a' aha tempomu umpembabeing. !! Dai 
aka' kakuhangangku lambi' ma'kara noaa' yato 
langngena', aka' kuinsang kupengkaolaangnging 
katuhoangku situhu' yato aka ang aha. 1? Yaling di 
salu katuhoangku haling kusa'ding kakuhangang 
anna kabosa'ang. Kuinsang toe' umpamasannang 
inahangku ungngoloi ingkanna kaha-kaha, noa 
bohoa', noa manonoa', noa kekulle mai'di, 

noa memase-mase2'. 3 Kubela ungngoloi 
ingkanna kaha-kaha ang manghoaa' aka' 
napamatoho inahangku Puang Yesus Kristus. 

14 Ampo' kupemapia toing nei' yato naongei 
unduluia' yaling di kamasuhsaangku. 1? Oa' 
ingkammu solasohongku diting di jumaa' Filipi, 
naonge la umpelleia' Poropensi Makedonia 
dolu, dianto ang naonge kupampahandu'ii 
umpepainsangnging Kaheba Mapia diting, 
ungnginsammia' ungngoatee dioa' supu jumaa' 
ang mambeaa' ongkoso'. 18 Anna dai yatoo supu 
ampo' pemmai'dike' si umpakatuingka' yatoo 

naonge kakuhangangnga' di hao di Tesalonika. 
17 Dai aka' pemalaa' untahimbo pebea lambi' 
ma'tula' noaa', ampo' masannangnga' ke 
tuhtuang kehangngangngi boana pembabe 
mapiammua' yaho di suruka. 13 Mane ahai, yato 
ingkanna ang umbeaa' puha asammi kutahimbo. 
Anna mala dioatee la'bi puha nei' andana yato 
aka ang kupahallu. Dai aha kakuhangangku aka' 
ingkanna yato ang umpapebahaingka' di ta 
Epafroditus, kutahimbo asammi. Ingkanna yato 
ang umbeaa' sihapang tunuang bobahangngo' 
ang dipopenomba di hao di olona Puang 
Alataala. Nakara'i liu anna masannang 
inahanna natahimbo. 13 Anna Puang Alataala 
ang kupenombai la umpasundung ingkanna 
kapahalluammua' situhu' katomakakaanna 

ang dai aha mallondo, aka' sikentemokoa' 
Kristus Yesus. 2? Dipamatande sanganna Puang 
Alataala Ambetaa' mengkalao dinoa lambi' 
sapano-panona! Aming. 21 Palambi'ingka' 
salama'ku pano di ingkanna to mampetahpa' 
yaling di Kristus Yesus, dianto ang napasaha' 
Puang Alataala. Anna salama'na toe' are' mating 
ingkanna solasohonta ang kusibahaing dinne. 

22 Kupalambi' asang toing mating salama'na 
ingkanna petauanna Puang Alataala ang tohho 
yaling inde di bohto mahoa', la'bi-la'binna yato 
ang si tohho di hao di dasanna tomaraya. 23 Ke la 

malai Dehatanta Puang Yesus Kristus umbehekoa' 
para-para. 


Kolose 


1 Pano di ingkanna solasohongku ang masero 

diting di Kolose, ang tontong mampetahpa' 
pano di Kristus. Hao mai di Paulus ang naangka' 
Puang Alataala mendahi rasulna Kristus Yesus. 
Anna di hao toi mai di ta Timotius, solasohonta. 
Ambetarang Puang Alataala ang la mambehekoa 
anna mampamasahkekoa'. 2 (1:1) 3 Puha 
kihingngi umba noa kapampetahpa'ammua' 
pano di Kristus Yesus anna pa'kalemummu 
pano di solata to mampetahpa'. Dianto 
anna naonge si kisambayangngikoa', ya' si 
ma'kuhhu'sumanga' loloang dai' di Puang 
Alataala, Ambena Puang Yesus Kristus ang 
tapodehata. 4 (1:3) ? Malakoa' mampetahpa' 
anna ma'kalemu aka' unghannuang yato ang 
napatokaingkoa' Puang Alataala yaho di suruka. 
Puhangnga' unghingngi didiona yatoo naonge 
dipainsangngikoa' yato Kaheba Mapia ang tahpa!'. 
6 Inde Kaheba Mapia puha dipepainsangnging 
pano di siku-sikunna lino lambi' tuhtuang mai'di 
tau mampetahpa' pano di Puang Yesus anna 
membabe mapia. Noa tumokoa' dio, solasohong. 
Tahpana unghingngi yato Kaheba Mapia, 
ya' umpetahpa'mokoa' Puang Yesus lambi' 

unsa'ding si'da-si'dakoa' mana' pa'kalemunna 
Puang Alataala. ” Kaheba yatoo puhangnga' 
unghingngi di hao mai di ta Epafras, solaki' 
mengkahang ang kikalemui. Dianto mesa 
sabua'na Kristus ang mala dipetahpa' yaling 

di pengkahanganna aka' kapahalluammua'. 

8 Dianto ang mampainsangngiang naoatee, 
ungkalemuikoa' solata to mampetahpa' 

aka' kakuasaanna Inaha Masero yaling di 
kalaemua'. ? Dianto anna si kisambayangngi 
lolokoa', tahpana kihingngi didiomua'. 

Kipalau dai' di Puang Alataala anna malai 
nabeakoa' kapainsangang ang sundung 

lambi' mala ungnginsang si'da-si'da aka 
pangngelo'na. 10 Ponna noang, malamokoa'to 
tuho situhu' pangngelo'na Puang Alataala anna 
umpamasannang lolo Inahanna, yaling umbabe 
ma'kahupa-hupa kamapiaang anna la tuhtuang 
kehangngang kapainsangammua' dai' di Puang 
Alataala. tt Kipalau anna malai Puang Alataala 
umpamatoho inahammu umpake kakuasaanna 
ang matande lambi' malakoa' tontong lolo 
sa'bara' ungngolai moi aka ang manghoakoa'. 
12 Ma'sambayangngang anna malai inahammua' 
tontong lolo ma'kuhhu'sumanga' dai' di 
Ambeta Puang Alataala. Aka' Diaete' ang 
mampasihatangngikoa' untahimbo mana' 
yaling di kapahentaanna sibaha ingkanna 

solamu to pentindo'na ang tuho yaling di 
kamabayaang. 3 Puhamingkea' nalahpa' yaling 
mai di kakuasaanna kamalillingang anna 
naparendeingkea' tama di kapahentaanna 
Ana' samboana ang napakamaya. 14 Ungngolai 
yato Ana'na malaingkea' nasulangngi anna 
ungngampungngi dosanta. 1? Puang Alataala 
dai landa'. Ampo' yaling di pengkerona 

anna kakuasaamna Ana'na, ya' taita tou nei' 
pengkerona anna kakuasaanna Puang Alataala. 
Inde Ana'na mala disangai Ana' Ulua, aka' 
mayahoang di ingkanna siamo ang puha 
napadahi Puang Alataala. 1? Aka' Dianto ang 
napake Puang Alataala umpadahi samai ang 
aha, noa yaho di suruka, noa inde di lino, 

noa ingkanna ang landa', noa ang dai landa', 
moi setomarayaang ang ma'pahenta, moi 
ma'kahupa-hupa malaeka' ang ma'kuasa. 
Ingkanna yatoo napapia ungngolai Ana'na, anna 
yato ang napapia supung napapiaing Ana'na. 
17 Dolu naonge dake' aha aka-aka, ya' inang 
ahanne' Puang Yesus. Anna ingkanna ang aha 
dinoa naato' anna nadakai yaling di kakuasaanna. 
18 Kita ang mampetahpa' mala dipasihapang 
mesa kalae anna Puang Yesus dipasihapang 
baa'na. Sinnoa baa' ungkapalai kalae, noa 
tuntone' Puang Yesus ungkapalai ingkanna to 
pentindo'na. Dianto Ana' Ulua, bahtuamna: 

ang handang dolu tuho di hoi' mai di alla'na 

to mate, lambi' ungkapalaing ingkanna siamo. 

19 Aka' Puang Alataala toboe' mambohtu anna 
malai samai pengkerona anna kakuasaanmna la 
sundung toe' yaling yato di Ana'na. 2? Anna 
ungngolai inde Ana'na nabohtu Puang Alataala 
umpasikapiai sumule Kalaena anna ingkanna ang 
napadahi, noa ang yaling di lino, noa toi ang 
yaho di suruka. Napanoa indee ungngolai hahana 
Ana'na ang titoke' yaho di kayu sitambeng. 

21 Dolu sikahaoangkoa' Puang Alataala, umpa'bali 
aka' pembabe anna pihki' karakemua'. 2 Ampo' 
dinoa aka' kamateanna Kristus, lambi' mala 
mapia sumule kasikenteammua' sibaha Puang 
Alataala. Dinoa napamarohomokoa' lambi' 
maserokoa' anna dang aha kasalaammu di hao 
di olona. 23 Ampo' pahallu la tontong lolokoa' 
umpamatoho kapampetahpa'ammua'. Daa-daa 
ungkebo'i sumule panghannuammua' ang 

puha untahimbo naonge anna unghingngii 
Kaheba Mapianna Puang Alataala. Yato kaheba 
puhang dipepainsangnging lambi' pano di 
siku-sikunna lino. Anna Kodi' Paulus puhama' 

ko napadahi mesa sabua'na ang la mampalele 
sau tama. 2? Dinoa masannangnga' umbulle 
kamasuhsaang aka' kuduluikoa'. Aka' inang 
ahake' kamasuhsaang ang la pahallu kuolai 
yaling di pengkahanna Kristus. Anna yato 

kamasuhsaang ang menge kuolai dinoa, kuolai 
aka' umpengkahangngingka' ingkanna tau ang 
mampetahpa' pano di Puang Yesus Kristus, 
dianto ingkannaingkea' ang dipasihapang 
batang kalaena. 22 Nasuoa' Puang Alataala 
mendahi sabua' pano di petauanna anna malai 
kupepainsangnging ingkanna bahtakaranna 
mating di dioa'. 2? Dianto kaheba ang masae 
liung dai napabei Puang Alataala la nainsang 
tau bahtuanna, ampo' dinoa napakalesoming 
pano di petauanna. ?” Nasuhung napanoa 
Puang Alataala anna mala toukoa' dio ang 
tadia to Yahudi ungnginsang pole' umba noa 
kamapiaanna anna kamatandeanna inde kaheba 
ang masaeng dai dipepainsangnging bahtuanna. 
Yato kaheba dianto indee: Kristus tuho yaling 

di kalaemua' lambi' ungnginsang ungngoatee 
inang la ullambi' katuhoang matande sibaha 
Puang Alataala lambi' sapano-panona. ?? Dahi 
Puang Yesusmitoo ang kipepainsangnging pano 
di ingkanna tau sitonda kakeaka'ang. Kipakaleha 
anna kipakuhu ingkanna tau anna malai yatoii 
kipadiolona Puang Alataala sihapang tau ang 
sundung kapampetahpa'anna anna tuho yaling 
di Kristus. 22 Dianto anna kupengkabela-belaii 
mengkahang umpake kamatohoang ang nabeaa', 
aka' inang matoho yato kakuasaanna yaling di 
katuhoangku. 

1 Pemalaä' ke malai ungnginsangnga' 
2 umba noa kupengkabela-belai 
kupengkähängngingkoa' to Kolose anna to 
Laodikia, moi ingkänna ang dakä' mangnginsang. 
2 Pahtuyungku anna malai sika matoho 
inahanna anna sikalemu-lemui lambi' matoto' 
kamesaanna. Ang kupemala, dianto la keaka' 
liukoa' lambi' umpebahtuang pahtuyunna Puang 
Alataala ang dai kainsangang dolu, dianto la 
ungnginsang si'da-si'da Kristus. 3 Aka' Puang 
Yesusmitoo ang umbuhkeiingkea' ingkänna 
kakeaka'anna anna kapainsanganna Puang 
Alataala yato ang tibuni dolu. “Indee kutula' 
mating anna malai dai aha ang mambulitu'koa' 
moi ang mammi' tula'na. ? Aka' moinnakatoo 
sikahaoangngingkea', ampo' yaling di inahangku 
sinnoa ang ahaä' yaling di alla mu. Anna 
masannangnga' kuhingngi mesa inahakoa' anna 
tontong lolo kapampetahpa'ammua' yaling di 
Kristus. ? Dahi solasohong, aka' puhamokoa' 
untahimbo Kristus Yesus mendahi Dehatammu, 
lambi' samai pembabemu pahallu sihatang 
yaling di kasikenteammua' Kristus. ” Pamatamai 
inahammu yaling di Puang Yesus, sinnoa poang 
kayu ang manaung uhaka'na. Noa toi pahallu 
umpasande' samai katuhoammu pano, sinnoa 
dasang ang dipake'de' matoto'. Tuhtuang 
pampetahpa'koa' situhu' yato aka ang puha 

dipakuhuingkoa'. Anna yaling di inahammu 
pa'kuhhu'sumanga' lolokoa'. 3 Madakakoa' anna 
dakoa' nabulitu' tau umpake kamanahanganna 
ang dai kekuna lambi' napasahsa' lalangkoa'. Yato 
kamanahanganna daete' sule yaho mai di Kristus, 
ampo' suleete' di hao mai di pihki'na hupatau 
anna di hao mai di dehata lino bahtu' setang. 

3 Aka' ingkanna kau'na anna kakuasaanna Puang 
Alataala tohho asang yaling di Kalaena Kristus. 
10 Anna napasundungngi toukoa' dio ungngolai 
kasikenteammu sibaha Kristus, ang ma'kuasa 
puha nei' andana samai ang ma'kuasa anna 
ma'pahenta. 1 Naonge anna mampetahpa'koa', 
ya' mala dioatee, "Ditillemokoa'." Ampo' tadia 
tille mentolinona ang nababe hupatau, ampo' 
tille mendehatanna ang nababene' Kristus anna 
malai sipa' dosammu dipa'dai. 1? Anna naonge 
anna ditero koa' yaling di sanganna Puang 
Yesus Kristus, ya' mala dioatee, "Matemokoa' 
anna dilamung tumokoa'tee' sibaha." Noa 

toi mala dioatee, "Puhamokoa' tuho sumule 
sibaha," aka' umpetahpa' kakuasaanna Puang 
Alataala ang umpatuho sumule Puang Yesus 

di hoi' mai di kamateang. 13 Dolu puhamokoa' 
diangka' mate aka' yato sipa' dosammu 

dake" dialai sihapang motille. Pihsananna 
napatuhomokoa' Puang Alataala yaling di Kristus 
anna naampungngiingkoa' ingkanna dosammu. 

14 Ingkannaingkea' puha untehkai atohang, 
ampo' puha napa'dai kasalaanta naonge anna 
untehkaiingkea' yato mai'di atohang ang 
mampa'baliingke, sinnoanna napaso' asang dai' 
di kayu sitambeng ang naonge Puang Yesus mate 
unsulangngiingkea'. 12? Yaho di kayu sitambeng, 
Puang Yesus untalo yato samai setang ang 
ma'kuasa anna ma'pahenta lambi' masili. Anna 
donetoo sika nahele asang ingkanna ang napapia 
Puang Alataala. 16€ Dahi daumpehingngiia' 

ke ahai tau ang mansallakoa' aka' yato ang 
ungngande anna ang ungngenu', bahtu' ke dai 
si umpakahoa' allo kamahoa'ang peada'anna to 
Yahudi, hapanganna pa'rame-rameang bulang 
bakahu anna allo katohhoang. 1 Ingkanna yato 
kabiasaang ang noa, hapang kaleete' kalihayona 
yato aka ang puha nababe Kristus di tempo 
ang puha napama'tantu. 18 Dahi, ponna ke 

ahai tau ang mansallakoa' aka' dai untuhu'i 
pepakuhunna, ya' daumpehingngii. Tau ang 
noa yatoo unsanga kalaena tau ang mai'di 
nainsang aka' yato ang hali naita. Si naoatee 
dakoa' la natahimbo Puang Alataala ke dakoa' 
umpadihoi'ang liu kalaemu sibaha umpenombai 
semalaeka'ang. Si malangka' inaha napobua' 
pihki' mentolinona, moinnakato anna yato 
pihki'na mentomaho. 1? Lambi' danne' untokei 
pepakuhu ang umpakeangka' liu nei' Puang 

Yesus, ampo' setonganna Puang Yesusmitoo 
ang tapasihapang baa' anna kita' tapasihapang 
batang kalaena. Sinnoa mesa kalae matoho 
aka' kasitammuang bukunna anna ihsinna ang 
mampasikente-kente, noa tunne' Puang Yesus 
umpamesaingkea' anna umpamatohoingkea' 
situhu' pa'elo'na Puang Alataala. 2? Kita' ang 
mampetahpa', mala dioatee, puhamingkea' mate 
sibaha Kristus lambi' beba'mingkea' pole' dinoa 
di hao mai di peada'anna anna atohanna to lino. 
Dahi akana umpihki'i ungngoatee pahallu tau 
untuhu'i pahentana to lino? 21 Hapanganna: "Dai 
mala ungnganti indee," "Dai mala ungngande 
indoo," anna "Dai mala untuli nee." 22 Samai 
inde atohang dai kekuna di mendehatanna, aka' 
hupatau ang mampaaha, anna didiona andeang 
anna senga'nake' ang la puha siang. 22 Ponna 
dipihki' inde atohang, ya' disanga mahasa, aka' 
yato ang mantuhuii sinnoanna ang meada', 
mahempo' inaha anna undahha kalaena, ampo' 
setonganna ingkanna indee daasangngi aha 
kunanna, aka' dai mala untahang pampemala 
karakena hupatau. 

1 Puhamokoa' dipatuho sumule sibaha 

Kristus. Dahi pahallua' umpayaling di 
inahammu aka ang dipatoka yaho di suruka, 
ang naonge Kristus mohko' di tando kuananna 
Puang Alataala, ongeang kakeangka'ang. 2 Pihki' 

loloi kaha-kaha ang aha kasikenteanna suruka. 
Daumpihki' loloi ang sikente inde lino. 3 Aka! mala 
dioatee: puhamokoa' mate naonge anna matei 
Kristus, anna dinoa dake' tandaang katuhoammu 
ang la noa si'da, ampo' tuhomokoa' sikente 
Puang Alataala sinnoa Kristus. 4 Pengkalaoanna 
yato katuhoammu ang si'danna dianto Kristus. 
Ponna lambi'mi tempona la umpalanda' Kalaena 
dako', ya' la landa' tumokoa' dio sibaha yaling 

di kamatandeamna. ? Dahi aka' puhamokoa' 
dipatuho sumule sibaha Puang Yesus Kristus, 
dianto anna pahallumokoa' umpa'dai yato 
pembabemu ang mentolinona sinnoanna: 
ungnginda'-inda' pa'bannetauang, umbabe 
kamahoang, pemala samangkamahoinna, 
pampemala didiona kakarakeang ang senga' 
anna kamailuang, aka' tau ang mampanoa yatoo, 
ya' hapang nei' umpenombai yato aka ang 
napemala. ? La keaha' liu Puang Alataala pano di 
hupatau ang membabe tasampa' sinnoa ingkanna 
inde kaha-kaha ang puha ditula', lambi' la sika 
natahungkung. 7 Dolu membabe noa toukoa' 
dio, naonge anna untuhu'ikangkoa' pampemala 
mentolinona. 3 Ampo' dinoa, pahallu umpa'dai 
ingkanna yato kaha-kaha. Daumpa'keaha'ang, 
daunsipaonge-ongei inaha, daumpakahiri', 
dauntula' tahuhu solamu anna daumpa'kara 
tahuhu. ? Damong si umpa'loseng-loseng pano di 

solamu, aka' samai kau'mu ang dolu puhangnga' 
umpa'dai. 1? Dinoa untahimbomokoa' katuhoang 
bakahu yaho mai di Puang Alataala, To Metampa. 
Nabakahui lolo inahammu anna malaia' tuhtuang 
ungnginsang si'da-si'da lambi' la umpensinnoia' 
pengkerona. 1! Dahi dang aha aka-aka ang 
mampasisenga' di alla'na to Yahudi anna ang 
tadia to Yahudi, ang si disangai tau ang motille 
anna ang dai motille: noa toi tau ang mahsikola 
malangka' anna tau ang dai mahsikola, noa 

toi sabua' anna to beba', aka' Kristus ang 
handang pahallu anna Dianto ang tuho yaling 

di ingkanna kalaetaa'. 1? Aka' napakamayakoa' 
Puang Alataala anna puhamokoa' napillei anna 
napatani mendahi petauanna, dahi pepaitaing 
pa'kalemu, kamarota'ang, kamahempo'ang 
inaha, kamaluna'ang inaha, anna kasa'bara'ang. 
13 Sa'bara'koa' pano di solamu, daunsipaonge- 
ongei inaha, ampo' siampungngikoa' mesa 

anna mesa umba noa naampungngi toukoa' dio 
Puang Alataala. 14 Anna ang handang pahallu 
dianto pa'kalemu, aka' mala mepopa'mesa 
anna umpasundung ingkanna yato kaha-kaha 
mapia. 12 Natambaimokoa' Puang Alataala 
mendahi sihapang mesa batang kalae yaling 

di kasikenteammua' sibaha Puang Yesus. 

Dahi patontongngia' kamesaammu anna 
kamasahkeammu ang nabeakoa' Kristus. Anna 

pa'kuhhu'sumanga' toukoa' nei'. 16 Bahtakaranna 
Kristus pahallu la umpatama di inahammu 
lambi' umpunnoi pihki'mu. Pahallu sipakuhu 
lolokoa' anna sikambahoingkoa' mesa anna 
mesa situhu' kakeaka'ang ang sundung. 
Popenanii pampudiang anna penaniang ang 
napaturuingkoa' Inaha Masero. Penaniing 
sitonda ma'kuhhu'sumanga' dai' di Puang 
Alataala. 1? Samai tula' anna pembabemua' 
dipembabeing yaling di sanganna Puang Yesus. 
Anna penau-naukoa' dai' di Puang Alataala, 
Ambeta, aka' Puang Yesus. 13 Oa' ingkammu 
bahine, tuhu'ikoa' muanemu, aka' inang sihatang 
pano di bahine ang to pentindo'na Puang 
Yesus. 1? Oa' ingkammu muane, pakamayakoa' 
sangkolummu anna daa ungkamasahhu'i. 20 Oa' 
ingkammu änä', tuhu'i pahentana to baha'mu di 
ingkanna siamo, aka' dianto ang umpamasannang 
Puang Alataala. ?! Oa' ingkammu to dipoambe, 
daumpamapi'di'i inahanna ana'mu andana 
manahoi inahanna. 22 Oa' ingkammu ang 
diposabua', tuhu'ii pongkahamu yaling inde di 
lino. Daa la supung membabe mapiao ke di olonai 
aka' pemalao napudi. Ampo' diare' tuhu'ii sitonda 
unna' inahammu sibaha umpakeangka'koa' 
Puang Alataala. 23 Dia siamo ang umbabea', 
pahallu ungkahang sitonda unna' inaha sihapang 
Puang Alataala ang umpengkahangngingnga', 

tadia hupatau. ?4 Aka' ungnginsang, la untahimbo 
mana' ang la mendahi sahomu dako' yaho mai di 
Puang Alataala. Aka' Kristus, Dehatammu, Dianto 
pongkahamu ang setonganna. ?? Menna-menna 
ang umbabe kasalaang, dia toboe' ang la 
untahimbo tahungkunna, aka' Puang Alataala dai 
mampasise'la-se'la. 

1 Oa' ingkämmu pongkaha, beai pano 

di sabua'mu yato aka ang mahasa anna 
sihatang. Kalehaii aha tou dio Pongkahamu yaho 
di suruka. 2 Pahallukoa' ma'sambayang lolo anna 
madaka, laona siamokoa' ma'kuhhu'sumanga' 
dai' di Puang Alataala. 3 Sambayangngi touang 
kami' anna malai nabuhkeiingkang Puang Alataala 
mesa lalang ang la kiongei umpepainsangnging 
Kaheba Mapianna Kristus ang masaeng dai 
kainsangang. Aka' dianto indee nasuhung 
yalingngä' di tahungkung. 4 Sambayangngiä' 
anna malai kupamaleso si'da-si'da umba noa 
ang la pahallunna. 2 Ponna ke sitammukoa' tau 
ang dai mampetahpa', ya' pahallukoa' keaka' 
yaling di pembabemu pano, anna pakekunai yato 
tempomu membabe mapia, andana labu' kalei. 
6 Samai tula' ang sohong yaling mai di suamua', 
pahallu mepamasannang anna mala toe' tama 
di ahkalang. Anna pahallu toine' ungnginsang 
mentimba' pano di tau ang mangkutanaikoa'. 
7 Oa' solasohong, kusuoingkoa' mating ta Tikhikus 

ang la mampainsangngikoa' kahebaku. Dianto 
mesa solasohonta ang kikalemui liu, si tontong 
lolo mengkahang amna si sibahaang untahiai 
Puang Alataala. Kusuo mating anna malai 
napakahangakoa' ke ungnginsammi umba noa 
kahebaki'. 3 (4:7) ? La mating sibaha ta Onesimus, 
mesa toune' solasohonta ang takalemui, 

ang sule yaling mai di alla'-alla'mua'. Sika la 
napainsangngikoa' ingkanna ang dahi dinne. 

10 Salama'na ta Aristarkhus ang kusibahaing 
dinne di tahungkung. Noa toi ta Markus sampona 
ta Barnabas. (Didiona inde ta Markus puhang 
kupalau mating di dioa' la untammui manahpa 
ke matimmi.) 11 Salama'na toi ta Yesus ang 
disangai toe' ta Yustus. Dianto inde supu tallu 

to Yahudi di alla'na solaku to mampetahpa' ang 
umpengkahangnging Kapahentaanna Puang 
Alataala. Sika napengkalambi'-lambi'i liu tora' 
napakahangaa'. 12 Salama'na ta Epafras, mesa 
sabua'na Kristus Yesus ang sule toe' yaling mai 
di alla mua". Si nasambayangngi lolokoa' sitonda 
sangkalebu inahanna. Napalau dai' di Puang 
Alataala anna malai kapampetahpa'ammua' 
tontong matoho, noa toi la keaka'koa' yaling 

di ingkanna siamo lambi' mala umpembabe 
si'da-si'daing pa'elo'na Puang Alataala. 13 Kusa'bii 
tung kodi' umba noa mengkahang kahha' aka' 
dioa' sibaha to Laodikia anna to Hieropolis. 

14 Salama'na toe' are' Tuandohto' Lukas, ang 
takalemui, anna ta Demas. 1? Palambi'ingkang 
salama'ki' mating di santosahaninta to Laodikia. 
Noa toi pano di ta Nimfa anna samai to 
mampetahpa' ang si ma'himpung di hao di 
dasanna. 18 Ponna ke puhang umbata inde 
suha' tama di alla'-alla mua', poinaha toine' 
papebahaing tama di to mampetahpa' yaling 
di Laodikia anna malai sika nabata. Noa tunne' 
suha' ang la napapebaha mating to Laodikia, 
pahallu umbata toe". 17 Oaintee ta Arkhipus, 
"Papuhai kahangammu ang nabeao Puang 
Alataala!" 18 Salama'ku mating di dioa'. Teyyeku 
tobou kodi' ang kupake ungnguki' inde salama' 
mating. Anna kalehaia'a' aka' yalingka' di 
tahungkung. Pa 'kalemunnarang Puang Alataala 
ang la mambehekoa'. 


1 Tesalonika 


1 Pano di jumaa' di hao di Bohto Mahoa' 

Tesalonika ang mendahi petauanna Ambeta 
Puang Alataala anna Puang Yesus Kristus. 
Hao mai di kodi', Paulus, sibahaang ta Silas 
anna ta Timotius. Ke la malai ullambi'koa' 
behe anna kamasahkeang yaho mai di Puang 
Alataala. 2 Si kipa'sambayang loloingkoa' anna 
ma'kuhhu'sumanga'ang dai' di olona Ambeta 
Puang Alataala ke kikalehai bung umba noa 
pembabemua' aka' kapampetahpa'ammua' dai' 
di Puang Yesus. Kikalehai toi pa kalemummua' 
pano di tau senga' lambi' mengkahang kahha'koa 
undului, anna tontongkoa' hannu si'da-si'da dai' 
di Puang Yesus Kristus Dehatantaa'. 3 (1:2) “O 
solasohongki' ang nakalemui Puang Alataala, 
kiinsang kioatee napilleikoa' la mendahi 
petauanna. ? Aka' indee Kaheba Mapia ang 
kipalambi'ingkoa' tadia tula' kale, ampo' kitula' 
sibaha kakuasaanna Inaha Masero anna kiinsang 
si'da-si'da kioatee mepahannu aka' manahsa 
tahpa' liu. Anna ungnginsangnga' umba kipanoa 
tuho kiduluikoa' naonge yalingkang di alla'- 
alla'mua'. ? Anna umbelaa' umpensinnoaiang 
anna umpensinnoai Puang Yesus. Moinnakato 

anna ullambi'koa' kamadahhaang, ampo' tontong 
lolokoa' untahimbo manahpa Kaheba Mapia 
anna napunnoikoa' kakahsiang ang nabeakoa' 
Inaha Masero. ” Lambi' napohapangangkoa' 
ingkanna to mampetahpa' yaling di ingkanna 
Poropensi Akhaya anna Makedonia. 8 Kiinsang 
indee aka' kaheba didiona Dehatanta Puang 
Yesus mengkalao yaling di alla'-alla'mua' 
samba pano di bohto senga', dai yaling supu 
di ingkanna Makedonia anna Akhaya, ampo' 
samba toe' pano di ongeang senga' kaheba 
didiona kapampetahpa'ammua' dai' di Puang 
Alataala lambi' dang mangki' kitula'ing didiona 
kaha-kaha yatoo. ? Aka' dia tubunne' sika 
mantula' umba umpanoa untahimboang anna 
umba noa umpengkebo ikoa' dehata lino anna 
menombakoa' dai' di Puang Alataala To tahpa' 
ang tuho sapano-panona, 10 anna ungngempeii 
kasuleanna sumule Ana'na yaho mai di suruka, 
dianto Puang Yesus ang puha napatuho sumule 
di hoi' mai di alla'na to mate. Dia supu mala 
ullahpa'ingkea' di hao mai di kakeaha'ang 
kayyanna Puang Alataala ang la melambi' ke 
dako'i. 
2 1 [ngkammua' solasohongku ungnginsammia' 
ungngoatee dai labu' kasuleangki' tama 
di alla'-alla'mua' aka' malakoa' untahimbo 
Kaheba Mapia. ? Setonganna ungnginsang 

toe'a' ungngoatee puhaang didahha anna 
dipakauho-uho di hao di Filipi naonge 
dakang mating. Moinnakato anna mai'di 

tau mampa'baliang, ampo' malakang bahani 
mating umpainsangngikoa' Kaheba Mapia 
aka' naduluiang Puang Alataala. 3 Yato kara 
pepakaenga'ki' tadia tula' salao-laona, datoi 
lemba' yaling mai di pahtuyu karake, tadia toi 
pa'bulitu'. “Ampo' aka anna ma'tula'ang, dai 
la umpamahasa kaleang inahanna hupatau, 
ampo' umpamahasa inahamna Puang Alataala 
ang umpangngitai ihsi inahanna mesa-mesa tau. 
Dianto anna naangka' mang Puang Alataala la 
sihatang umpepainsangnging Kaheba Mapia. 
3 Anna ungnginsangngia' ungngoatee daang 
manse'de'. Datoi aha yaling di inahangki' 
ma'pihki' karake ang la umpohukia'. Yaling di 
kaha-kaha indee Puang Alataala mansa'bii. 

6 Anna datouang mengkahang aka' kioatee 
anna malai napudiang hupatau, noa dioa', 
noa tau senga'. Setonganna sihatang toe' 
ponna ke kipalauikoa' aka ang kipahallu aka' 
rasulnaang Kristus. ” Ampo' maluna'ang di 
alla'-alla mua' sinnoa mesa indo ang undama 
manahpa änä'na. 8 Noantoo aka' pa'kalemungki' 
mating nasuhung kibeakoa' sibaha kakahsiang 
Kaheba Mapia yaho mai di Puang Alataala. 
Dai dia supu, ampo' sadia touanne' umbeho 

salu katuhoangki', moi aka la dibabeingkang 
aka' kikalemuikoa'. ? Ungkalehai loloke'a'tee' 
ingkammua' solasohongku, kiaka noa untanang 
sikungki' mengkahang allo bengi, aka' kioatee 
dai kiaku la unsuhsai moi poro la mesa tau yato 
lella'ang kipainsangngikoa' kaheba mapia yaho 
mai di Puang Alataala. 1? Tuho maseroang anna 
maroho, dai aha sallaangki' di hao di olomua' 
ang mampetahpa' dai' di Kristus. Ingkanna 
yatoo unsa'bii asangnga' sibaha Puang Alataala. 
11 Ungnginsangnga' simesa-mesa umba noa 
pengngoya'ki' mating, noa pengngoya'na mesa 
ambe pano di änä'na. Noanna kipakaenga'koa' 
anna kipamatoho inahammu. Kipaturukoa' umba 
dipanoa tuho situhu' pa'elo'na Puang Alataala 
ang mantambaikoa' tama di kapahentaang 
kamatandeanna. 12 (2:11) 2 Ma'kuhhu'sumanga' 
lolo touang kami' dai' di olona Puang Alataala 
aka' untahimbomokoa' kara Dehata ang 
kipepainsangnging. Yatoo dai ungngangka'a' 
kara to lino ampo' ungngangka'a' Bahtakaranna 
Puang Alataala aka' inang noa si'daetee'. Yato 
Bahtakara Dehata mengkähäng lolo yaling di 
kalaemua' ang mampetahpa' dai' di Puang Yesus. 
14 Aka' ingkämmua' solasohongku, ingkänna yato 
ang puhaa' unsa'ding, noa tuntone' nasa'ding 
dolu ingkänna jumaa'na Puang Alataala di 

hao di Yudea ang mendahi petauanna Kristus 

Yesus. Yato kamadahhaang unsa'dingnga' di hao 
mai di sola bohtomu siang, noa sia tuntone' 
nasa'ding ingkanna jumaa'na Puang Alataala 

di hao di Yudea di hao sia tunne' mai di sola 
bohtona to Yahudi. 22 Sika dia sianto yatoo ang 
puha umpatei Puang Yesus sibaha ingkanna 
nabi anna dia sia tunne' ang manghambaiang. 
Umpa'bali ingkanna tau, anna yato pembabenaii 
dai nakara'i Puang Alataala, 16 aka' sika 
napa'baliang umpepainsangnging Kaheba Mapia 
pano di tau ang tadia to Yahudi ang la mala 
mampasalama'. Noanto yato ingkanna to Yahudi 
umpohangngang-hangngangngi lolo dosanna 
lambi' mai'di liu. KatAampa'anna nalambi' pole' 
aha'na Dehata. 1” Oa' ingkammu solasohongki', 
mengkalao yato anna sisaha'ingkea' sampai' 
makarohheng liuang mating. Dianto anna 
umpeang loloang lalang umbato ke malaiingkea' 
siita bou. Moinnakato anna sisaha'i batang 
puntintaa', ampo' tontongngingkea' ma'mesa 
yaling di inaha. 1 Aka' pemala liuang la mating 
kipellambi'ikoa'. Kodi', Paulus, pensangngakang 
kusanda' umpeang lalang la mating ampo' 
nakalapai loloang Pongkahana setang. 1? Dioa' 
supu ang la mendahi tanda kapataloangki' 

ang la kihannuang anna ang la umpamahasa 
inahangki' lambi' la kahsiang ma'tula' didiomu 
ke suleng dako' Dehatantaa' Puang Yesus anna 

sitingngayomingkea'. 2? Inang diongnga'too ang 
kipokale'de anna ang umpamahasa inahangki'. 

1 Dahi aka' makarohheng liumang, ya' 

kibohtung la tohhoang kami' deruaang ta 
Silas di hao di Atena ? anna kisuoine' mating 
solasohonta, ta Timotius. Diantoo solaki' 
mengkahang naposabua' Puang Alataala 
umpepainsangnging Kaheba Mapia didiona 
Kristus. Kisuo mating napellambi'ikoa' anna 
malai napakatoto' koa' anna napakaenga' 
lambi' tontong loloa' kapampetahpa'ammu 
pano di Kristus 3 andana ahakoa' tuhtuang 
malamma kapampetahpa'ammu aka' inde 
mai kamadahhaang. Ungnginsang siangnga' 
ungngoatee inang puha napama'tantu Puang 
Alataala la nahoaingkea' yato kaha-kaha “ aka' 
si kitula' siamingkoa' yato anna sibahakingke 
kioatee la ullambi'ingkea'too kamadahhaang. 
Anna ungnginsammia' ungngoatee inang 
tasa'ding si'dang noa yato tula'ki'. ? Dianto 
anna kusuong ta Timotius mating aka' dai 
hapa' inahangku umpihki' didiona umbang noa 
kapampetahpa'ammua', aka' malaya'a' nahoa 
arangkoa' pesanda'na Pongkahana setang lambi' 
labu' kaleng kahangki'. € Ampo' mane lambi' sule 
ta Timotius natula'ingkang Kaheba Mapia didiona 
kapampetahpa'ammua' anna pa'kalemummua'. 
Natula' toi naoatee si ungkalehai loloang 

anna pemalakoa' la silambi'ingke, ya' noa 

sia tung kami'. 7 Dianto anna ingkammua' 
solasohongki', yaling di kamasuhsaang anna 
kamadahhaangki' kahsiang anna matoho 
inahangki' sumule aka' kiinsang kioatee 
tontong lolo kapampetahpa'ammua'. 3 Ya' dinoa 
matohong sumule inahangki' aka' tontong 

loloa' kapampetahpa'ammu dai' di Dehata. ? Dai 
aha mallondoi pa'kuhhu'sumanga'angki' dai' 

di olona Puang Alataala aka' unsa'dingngang 
kapenau-nauang di hao di olona aka' 
kapampetahpa'ammua'. 1? Allo bengi 
ma'sambayang loloang kipetatooi, kipalau umba 
ke malai silambi' bouingkea' anna kipaturu 
boukoa' yato ang la pahalluke' ungnginsang anna 
malai tuhtuang matoto' kapampetahpa'ammua'. 
11 Umbato ke malai Kalaena Ambeta Puang 
Alataala sibaha Dehatantaa' Puang Yesus la 
umpakahaoingkang ingkanna ang la mekalapai 
anna malaang mating kipellambi'ikoa'. 

12 Kihannuang Dehata la umpapunnoikoa' 

pa 'kalemu anna tuhtuangkoa' sikalemui mesa 
anna mesa, noa toe' ma'kalemu pano di ingkanna 
tau senga' umba kipanoa kikalemuikoa'. 13 Ke 
noai yatoo mala napakatoto' inahammua' Dehata 
lambi' dakoa' kekasalaang ampo' la maserokoa' 
di hao di olona Ambeta Puang Alataala ke suleng 

Dehatantaa' Puang Yesus sibaha ingkanna to 
maserona. 

1 Katampa'anna, ingkammua' solasohongki', 
4 puhamokoa' kipakaenga' anna kipaitai 
pohapangang umba dipanoa tuho anna malai 
umpamasannang inahanna Puang Alataala. 
Moinnakato anna inang si umpanoangnga', 
ampo' dinoa kipalau buke' mating anna 
kipaturukoa' sibaha sanganna Dehatantaa' Puang 
Yesus la tuhtuang umpamatama loloke' kaha- 
kaha yatoo. ? Aka' ungnginsammia' ingkanna 
yato pepaturu ang puha kitula'ingkoa' yaling 
di sanganna Dehatantaa' Puang Yesus. 3 Situhu' 
pa'elo'na Puang Alataala la tuho maserokoa'. 
Dakoa' membabe tasampa'. “Pahallukoa' la 
ungkuasai kalaemu, londonang dioa' muane ke 
mohapumokoa' pahallukoa' tuho masero sibaha 
sangkolummu anna pahallu umpakeangka'. 

3 Dakoa' mala untuhu'i pampemala karakemu, 
sinnoa ang si nababe to tamampetahpa' dai' di 
Puang Alataala, ? andana umbabekoa' tadia babe 
anna umbulitu' santomampetahpa'mu. Aka' 
pano di ingkanna ang umbabe katasampa'ang, 
la nahoa kakeaha'anna Dehata, noa yato ang 
puha kitula' anna kipakaenga'ingkoa'. ” Aka' 
daingkea' natambai Puang Alataala la umbabe 
katasampa'ang, ampo' la tuhoingkea' yaling di 
kamaseroang. 3 Dahi menna-menna ang dai 

untahimbo inde pepaturungki', tadia hupatau 
ang dai natahimbo, ampo' Puang Alataalaetee' 
ang mambeaingkea' Inaha Maserona. ? Dang 
mangki' kipayaling inde di suha'ki' umba la 
umpanoaa' ungkalemui ingkanna solasohommu 
to mampetahpa', aka' puhamokoa' napaturu 
Puang Alataala didiona yatoo. 1? Ya' inang 

si ungkalemuikoa' ingkanna solamu to 
mampetahpa' yaling di ingkanna Poropensi 
Makedonia. Ampo' moinnakato noa, kipaturu 
boukoa', ingkammua' solasohongki', anna 
tuhtuang umpamatamake'a' pa'kalemummu. 
11 peangngia' lalang umba la umpanoa anna 
malakoa' malino yaling di katuhoammu. Daa 
umpentamai kaha-kahanna solamu, ampo' 
diare' la untanangkoa' sikummu mengkahang 
umpeang katuhoammu, sinnoa yato ang 
puha kipaturuingkoa'. 1? Aka' ponna umbelaa' 
umpanoa, ya' la tandaangkoa' meada' naita to 
taumpetahpa' Puang Yesus, anna damokoa' la 
si unghannuang lolo kahanna solamu. 13 Anna 
mane ahai ingkammua' solasohongki', dai 
mapia ke daia' ungnginsang manahpa didiona 
laoanna to mampetahpa' pano di Kristus ang 
puhang mate, andana masuhsaia' inahammu 
sinnoa tau senga' ang dai aha panghannuanna. 
14 Tapetahpa'a' taoatee puhang mate Puang 
Yesus anna dinoa tuho sumule. Dianto anna 

tapetahpa' toia' nei' taoatee, ponna ke suleng 
dako' Puang Yesus, ya' la napasibaha-bahang sule 
Puang Alataala yato ingkanna to mampetahpa' 
ang puhang mate napasilambi' Puang Yesus. 
15 Didiona kaha-kaha yatoo, situhu' kara Dehata 
kitula'ingkoa' dinoa kioatee: ingkantaa' ang 
tuho loloke' yaling di lino lambi' sule Puang 
Yesus, inang daringkea'te' la umpendolui tau 
ang puhang mate umpellambi'i Puang Yesus. 
16 Aka' tahpana kahingngiang pahenta sitonda 
kamaha kayyang di hao mai di kapalana malaeka' 
anna ke moning terompe'na Puang Alataala, 
ya' Kalaena Puang Yesus la tuhung yaho mai di 
suruka. Ingkanna to mate ang mampetahpa' dai' 
di Kristus dia dolu la napatuho. 1” Puhaitoo mane 
kita'i ang tuho loloke' yaling di lino la tiangka' 
sibaha-baha yato to mate dai' di salehu' anna 
silambi'ingkea' Puang Yesus yaho di nahang. La 
noamingkea'too sibaha-baha lolomingkea' Puang 
Yesus lambi' sapano-panona. 13 Dahi dianto inde 
tula' ang la umpakea' sipakahanga-hanga. 

1 [1 gkammua' solasohongki', didiona di 
5 pihhang la dahii inde kaha-kaha, dang 
mangki' kipayalingngingkoa' inde di suha'ki', 
2 3ka' ungnginsang manahpangnga' nei' 
ungngoatee allo kasuleanna Dehata la sihapang 
kasuleanna to paboko ke bengii. 3 Di tempona 
ma'kara hupatau naoatee, "Mapia asang inaha 

anna malinong tau," ya' donetoo sule siang 
katallangang, sihapang mesa bahine ang pihsa' 
tomande' mansa'ding aka' la keana'. Anna dai 
mala tala nahoa asang to tamampetahpa'. 

4 Ampo' dioa' dio ingkammu solasohongki', 
dakoa' dio noa tau senga' ang tuho yaling di 
kamalillingang. Dahi, ke suleng allo yatoo, dakoa' 
dio la tungke'du' sinnoa tau ang tungke'du' 
aka' pihsa' nakasulei to paboko. ? Aka' tuho 
asangkoa' dio yaling di kamabayaang, sinnoa 
tau ang mellao di allo. Daingkea' tuho yaling 

di kamalillingang, sinnoa tau ang mellao di 
bengi. ê Dianto anna daingkea' kita' la noa tau 
senga' ang mohahe-hahe supu. Ampo' la suhaka 
loloingkea' kita' anna la ungkuasaiingkea' kalaeta, 
dai sinnoa to mabo'. 7 Aka' bengiete' supu ang 
si naonge tau hahe anna naonge tau mabo'. 

3 Ampo' kita' indee dianto tau ang tuho yaling di 
kamabayaang, dahi pahalluingkea' la ungkuasai 
kalaeta. Pahallu touingkea' mampetahpa' dai' 

di Puang Yesus anna ma'kalemu pano di para- 
paranta. Dianto yato kaya' pa'tolla'ang ang la 
mandakaiingkea' umbali kamalillingang. Pahallu 
touingkea' hannu lolo la napasalama' Puang 
Yesus. Yato panghannuanta sihapang songko' 
bahsi. ? Aka' daingkea' napillei Puang Alataala la 
natahungkung ampo' napilleiingkea' la namana' 
kasalama'ang yaling di Dehatanta Puang Yesus 

Kristus. 10 Puang Yesus mate napasalama'ingkea' 
anna malai ke sumulei dako' tontongngingkea' 
kita' la sibaha-baha lolo, diaraka tuhokingkea' 
nalambi' bahtu' matemingkea'. 11 Diantoo anna 
la sipakaleha-lehakoa' anna sipakatoto' lolokoa' 
noa yato ang inang si umbabea!'. 1? Kipalau 
mating ingkammua' solasohongki', pahallukoa' 
umpakayyang tau ang mengkahang kahha' 
yaling di alla'-alla'mua', dianto ang napillei 
Puang Alataala la mampatehtekoa' yaling di salu 
katuhoammu ang la mampakalehakoa' andana 
umbabekoa' kakarakeang. 13 La umpakeangka'a' 
anna umpakayyang si'da-si'daia' sitonda 
pa'kalemu aka' pengkahanganna yaling di 
alla'-allamua'. Anna la tontong lolokoa' sikalemui 
mesa anna mesa. 14 Amna kipalaui si'da-si'da 
toukoa' nei' kioatee, pa'karaii solamua' ang 
tengkong bosi mengkahang ampo' pakahangaine' 
tau ang pa'mahea'ang. Duluiine' tau ang 
malamma anna sa'bara'koa' pano di ingkanna 
tau. 1? Pengkakalehaiia' andana sipatumpu- 
tumpuikoa', ampo' peang loloi lalang anna 
membabe mapia lolokoa' pano di para-parammu 
mesa anna mesa, noa toe' pano di tau senga'. 

16 Yaling di ingkanna kaha-kaha pahallukoa' 
tontong lolo umpamahasa inahammu, 
ma'sambayang anna ma'kuhhu'sumanga', 

aka' dianto pa'elo'na Puang Alataala tama di 

kalaemua' aka' tuhokoa' yaling di Kristus Yesus. 
17 (5:16) 18 (5:16) 12 Daungkalapai Inaha Masero. 
20 Daungngita-ita naung tula' ang nasanga 

tau sule yaho mai di Inaha Masero. 2t Ampo' 
sanda'i asangngia' dolu, mane untuhu'ia' ang 
mapia 22 anna umpakahaoine' ingkanna ang 
karake. 23 Kuhannuang Puang Alataala, ang 
mebea kamasahkeang anna kamalinoang, la 
napadahikoa' tau ang punno kamaseroang. 
Anna malai noa inahammu, noa sungnga'mu, 
noa batang puntimmu dai aha sallaanna ke 
suleng Dehatantaa' Puang Yesus Kristus. 24 Puang 
Alataala ang mala dipetahpa' ang untambaikoa' 
dianto ang la umpadahi kaha-kaha yatoo. ?? Oa' 
solasohongki', pa'sambayang touingkang kami'. 
26 Sisalama'koa' anna sikalemu-kalemuikoa' 
ingkanna solasohong yaling di Puang Yesus. 

27 Sibaha sanganna Dehata kupalau liu mating 
anna malai inde suha' la dibata nahingngi 
ingkanna solasohontaa' to mampetahpa'. 23 Ke la 
malai Dehatanta Puang Yesus Kristus umbehekoa' 
para-para. 


2 Tesalonika 


1 Pano di jumaa' di hao di Tesalonika ang 

mendahi petauanna Ambeta Puang Alataala 
anna Puang Yesus Kristus. Hao mai di kodi', 
Paulus, sibahaang ta Silas anna ta Timotius. 
2 Ke la malai Ambeta Puang Alataala sibaha 
Puang Yesus Kristus umbehekoa' kamasahkeang 
sibaha kamalinoang. 2 Kisa'ding pahalluang la 
umbaha lolo pa'kuhhu'sumanga'ang dai' di 
olona Puang Alataala aka' dioa', ingkammua' 
solasohongki'. Anna sihatang kipanoa aka' 
tuhtuang umpetahpa'koa' Puang Yesus anna 
tuhtuang sikalemu-lemuikoa'. 4 Diantoo 
anna yaling di ingkanna jumaa'na Puang 
Alataala kipokale'de lolokoa' umba umpanoa 
umpatontong kapampetahpa'ammu yaling 
di kamadahhaang anna pesanda' yato ang 
unsa'dingnga'. ? Dianto naongei tandaang anna 
maleso dioatee Puang Alataala unghohto' 
ma'hupatau napapara-para lambi' naangka'koa' 
sihatang la tama di kapahentaanna aka' 
puhamokoa' unsa'ding yato kamadahhaang aka' 
untuhu'ikoa' Puang Alataala. ë Puang Alataala 
la membabe situhu' kamarohoanna lambi' la 
umbala' kamadahhaang pano di ingkanna tau 

ang mandahhakoa' 7 anna la nalahpa'ingkea' 
kita' di hao mai di ingkanna kamadahhaang. La 
napanoantoo ke suleng Puang Yesus yaho mai 
di suruka umpalanda' kamatandeanna yaling di 
api ang melea'-lea' sibaha mai'di malaeka'na 
ang ma'kuasa. 3 Ingkanna ang dai ungnginsang 
Puang Alataala anna dai naaku tuho situhu' 
Kaheba Mapia didiona Dehatanta Puang Yesus, la 
ditahungkung nei'. ? Tau yatoo la natahungkung 
napasa'dingngi kamadahhaang masuhsa ang 
dai aha kapuhaamna. La dipapensaha' lambi' 
sapano-panona yaling mai di olona Dehata 

ang punno kamatandeang anna kakuasaang. 

10 Ke lambi'mi yato allo kasuleanna, la naongei 
napa'kayyangngi anna napamatande ingkanna 
to mampetahpa', bahtu' dioatee ingkanna 
petauanna ang puha napasaha'. Anna nahekeng 
toukoa' dio aka' umpetahpa'mi yato ang puha 
kipepainsangnging yaling di alla'-alla'mua'. 

11 Dianto anna kipa'sambayang lolomingkoa' 
umba ke malakoa' napasihatangngi Dehatanta la 
nasangai to puha natambai. Kihannuang Puang 
Alataala sibaha kakuasaanna la umpasundung 
pampemalammua' umbabe kamapiaang anna 
umpasundung ingkanna pembabemua' ang 
puha umbabe aka' kapampetahpa'ammua'. 

1? Noantoo sambayangki' anna malai sanganna 
Dehatanta Puang Yesus dipa'kayyangngi aka' 

dioa', anna napa'käyyängngi toukoa' Puang 
Yesus. La napanoa indee aka' Ambeta Puang 
Alataala anna Puang Yesus Kristus ma'kalemu 
si'da-si'da. 

1 Didiona kasuleanna Dehatantaa' Puang 

Yesus Kristus kapendoanna, anna didiona la 
dihimpungngingkea' sibaha Puang Yesus, kipalau 
mating, ingkämmua' solasohongki', ? anna 
dakoa' la maromi' malaya' anna kaangka'-angka' 
inaha ke ahai kaheba ang dai tahpa' naoatee 
lambi'mi allo kasuleanna Dehata. Hapang ke 
ahai kaheba unghingngia' boheng ang sule yaho 
mai di Inaha Masero, bahtu'raka pa'tula'na tau, 
bahtu'raka unsangaa' kami' ungnguki'i yaling 
di suha'ki', dakoa' la pusa'. 3 Moi la umba noa 
tula'na tau, daungngakuia' la nabulingngi. Aka' 
ahaete' kaha-kaha ang la dahi dolu mane sulei 
allo yatoo, sinnoanna: la mai'di tau umbali 
Dehata anna la aha kende' mesa tau karake ang 
si umbali pahentana Puang Alataala. Yato tau 
inang la natallangngi nei' Dehata. 4 Yato tau 
karake la umbali ingkanna ang si napenombai 
hupatau amna la unsanga kalaena mayahoang 
puha nei' andana ingkanna yatoo. Setonganna 
la tamake'too di Dasang Ada'na Puang Alataala 
anna mohko'i yaling naoatee, "Kodi'mitoo Puang 
Alataala." ? Darangkaa' dio ungkalehai yato 
anna sibaha-bahakingkea' si kutula' loloingkoa' 

kaha-kaha yatoo? € Anna dinoa ungnginsammia 
aka ang ungkalapai yato tau karake nasuhung 
ungngempeike' yato tempo ang napama'tantu 
Puang Alataala mane kende'i. 7 Aka' yato ang 
umbabe kakarakeang napahandu'mi umpake 
kakuasaanna, lambi' mai'di tau umpa'bali 
pahentana Puang Alataala, ampo' dake' 
tandaang yato kakuasaanna, aka' ahake' ang 
mangkalapai. Ampo' ponnato ke dialaing yato 
ang mangkalapai 3 mane tandaangngi pole' yato 
tau karake. Anna la matei yatoo ke nahoang 
penanahanmna Puang Yesus anna la pa'dai ke 
nahoang kamakahhangamna. ? Aka' ungngolai 
pengkahanganna Pongkahana setang yato to 
karake la sule sibaha kakuasaang ang kayyang, 
lambi' umpadahi ma'kahupa-hupa tanda ang 
mepusa'-pusa' ang la umbulingngi hupatau. 

La umpake ingkanna hupanna kakarakeang la 
umbulitu' tau ang inang la ditallangngi aka' 

dai naaku umpehingngii anna dai ungkara'i 
kaheba ang tahpa' didiona Puang Yesus 

ang la mala mepasalama'. 10 (2:9) 11 Dianto 
anna la napakende'ming Puang Alataala 
kakuasaang ang mambulingngi anna malai 

sika umpetahpa' kalosenganna yato to karake 
12 lambi' ingkanna ang dai umpetahpa' kaheba 
ang tahpa', ampo' nakara'i puhane' ke madosai, 
la ditahungkung. 133 Kisa'ding pahalluang 

ma'kuhhu'sumanga' lolo dai' di olona Puang 
Alataala aka' dioa', ingkammu solasohongki' 
ang nakalemui Dehata, aka' mengkalaoke' 
uhu-uhuna anna napilleimokoa' la napasalama!'. 
Napasalama'koa' ungngolai pengkahanganna 
Inaha Masero anna malakoa' masero ungngolai 
kapampetahpa'ammua' pano di kaheba ang 
tahpa'. 14 Dianto pahtuyunna Puang Alataala 
anna natambaimokoa' ungngolai Kaheba Mapia 
ang puha kipakahebaiingkoa' anna mala toukoa' 
dio mangngala taha yaling di kamatandeanna 
Dehatanta Puang Yesus Kristus. 22? Diantoo, 
ingkammua' solasohongki', anna la tontong 
lolomokoa' yaling di kapampetahpa'ammu anna 
la untokei manahpakoa' kara pepaturu ang puha 
kipalambi'ingkoa', noa yatoo ang kitula'ingkoa', 
noa tunne' yato ang kiuki' yaling di suha'ki'. 
16 Ke la malai Dehatanta Puang Yesus Kristus 
sibaha Ambeta Puang Alataala umpamatoho 
loloa' inahammu anna napakatoto', lambi' mala 
mapia lolo, noa babemua', noa tula'mu. Diaetoo 
ang ungkalemuiingkea' anna umbeheingkea' 
pepakahanga sapano-panona anna memana' 
panghannuang ang mapia. 17 (2:16) 

1 Katampa'anna, ingkammua' solasohongki', 
3 pa'sambayang loloingkang anna malai kara 
Dehata madihhi' tisembu' anna dipa'kayyangngi, 
noa ang puha dahi yaling di alla'-alla'mua'. 

2 Pa'sambayang toingkang umba ke malaang 
lahpa' di hao mai di tau karake, aka' dai 
mampetahpa' asang ingkanna tau. 3 Ampo' 
Dehata ang mala dipetahpa' la umpakatoto'koa' 
anna ungkambi'koa' ungngoloi yato tau karake. 
4 Nabeaang Dehata kapampetahpa'ang lambi' 
kioatee si umbabe lolongnga', anna tontong la 
umpanoa lolo yato ang puha kisuoingkoa'. ? Ke 
la malai Kalaena Dehata umpatehtekoa' anna 
mala tuhtuang ungnginsangnga' ungngoatee 
Puang Alataala mekalemui anna la nabeakoa' 
kasa'bara'ang Kristus sinnoa ang puha nasa'ding 
ungngolai kamadahhaang. € Ingkammua' 
solasohongki', kisuokoa' yaling di sanganna 
Puang Yesus Kristus dakoa' la umponialai 
ingkanna santosahaninta ang tengkong bosi 
mengkahang anna ang dai naaku untuhu'i 
yato pepaturu ang puha kipaturuingkoa'. 

7 Aka' ungnginsang tubungnga' dio umba 

la umpanoa pahallu umponialaiang. Aka' 
daang kami' tengkong mengkahang yato anna 
sibaha-bahakingkea' 3 anna dakang aha si 
ungngande andeamna tau ke dai kibaya' dolu, 
ampo' untanangngang sikungki' mengkahang 
allo bengi andana ahakoa' manii kisuhsai 

ke untahiaiang. ? Yato kipanoa dai kioatee 

dai sihatang ke kisuokoa' untahiaiang aka' 
pesuonaang Puang Yesus, ampo' kipanoa 

anna malai umpohapangangngang. 10 Aka' si 
kipakaenga' siamokoa' yato anna sibahakingkea' 
kioatee, "Pano di to tengkong bosi mengkahang, 
dai mala dibea andeang." 11 Kitula' noa indee 
aka' kipelele aha yaling di alla'-alla'mua' ang 
tengkong bosi mengkahang. Yato tau dai naaku 
mengkahang, supung nainsang kalao-lao leleng 
lupano luihao mai umpenghaui uhu'anna 

tau senga'. 1? Tau ang noa yatoo kipakaleha 
anna kipaturu yaling di sanganna Puang Yesus 
Kristus kioatee, la hapa' anna mengkabansa' 
mengkahang anna malai aha toe' naande ang 
napeang kalaena. 13 Ampo' dioa' dio, ingkammua' 
solasohongki', daummali'-mali'angngi membabe 
mapia. 14 Ke ahai tau ang dai naaku untuhu'i 
tula'ki' yaling inde di suha', tandaii nei', anna 
daunsibahaing anna malai masili. 3 Ampo' 

dai la ungngangka'a' sinnoa balimmu, diare' la 
umpa'karaia' sihapang solasohommu. t° Kalaena 
Dehatantaa', dianto kasuleanna kamasahkeang 
anna kamalinoang, la tontong lolo umbehekoa' 
kamasahkeang anna kamalinoang yaling di 
ingkanna kaha-kaha. Kihannuang la naposolai 
lolokoa'. 17 Salama'ku mating. Kalaeku ungnguki' 
inde kara salama'ku, aka' diantoo ang mendahi 
tanda yaling di ingkanna suha'ku. Noantoo indee 
pangnguki'ku. Ke la malai Dehatanta Puang Yesus 
Kristus umbehekoa'. 18 (3:17) 


1 Timotius 


1 Pano di Timotius, änä'ku ang si'danna yaling 

di kapampetahpa'ang. Hao mai di Paulus, 
ang napillei Puang Alataala To Pepasalama'ta 
anna Kristus Yesus Panghannuanta la mendahi 
rasulna Kristus Yesus. Ke la malai ullambi'o behe, 
pa'kalemu anna kamasahkeang yaho mai di 
Ambe' Puang Alataala anna Kristus Yesus, To 
Pepasalama'ta. ? (1:1) 3 Kupemala anna malai 
tontongngo tohho diting di Efesus, sinnoa 
ang puha kutula'ingko naonge maoa' pano di 
Poropensi Makedonia, aka' diting di Efesus mai'di 
tau ang umbaha pepakuhu salao-laona. Dianto 
ang la pahallu ullahang anna dai napanoa lolo. 
4Pa'karaii anna malai dai sika umpehingngii 
supu tohodolu kalosengang anna ma'nene 
lolo ang si umpakende' kasiba'di-ba'diang. 
Aka' indee dai aha kasilombunganna yaling di 
pahtuyunna Puang Alataala pano di kita' ang 
supung mala diinsang ke mampetahpa'i tau 
dai'. ? Inde pahtuyungku anna malai sikalemu- 
lemui tau umpake inaha ang masero anna 
mampetahpa' si'da-si'da. 6 Ampo' inang ahang 
sangngaka-sangngaka tau ang dang mantuhui'i, 
nasuhung si ma'tula' tomande' ang dai aha 

kunanna lambi' sahsa' lalammi nei'. 7 Pemala 

la sika mendahi to pampakuhu ada' Yahudi, 
ampo' dasiang sika nainsang bahtuanna yato 
ang napepakuhuing. 3 Tainsammi yato Atohanna 
Musa mapia ahsala' dipembabe manahpaing. 

3 Pahallu dipengkakalehai: ingkanna atohang 
tadia pano di to maroho inaha, ampo' pano di 
tau ang untehkai bahtu' umpa'bali atohang, to 
ungkebo'i pa'elo'na Puang Alataala bahtu' to 
madosa, to taungkahea' Dehata ampo' untuhu'i 
supu elo'na toboe': to umpatei tobaha'na, to 
papateang senga': 1? to sikamaho-mahoi ang 
dipemalii, noa muane anna bahine, noa muane 
anna muane, noa toi bahine anna bahine: to 
umbalu' tau mendahi sabua', to pa loseng-loseng 
bahtu' to saboa anna ingkamna ang dai situhu' 
pepakuhu ang tahpa'. 1t Inde pepakuhu situhu' 
Kaheba Mapia ang umpamaleso kamatandeanna 
Puang Alataala. Puhang kutahimbo indee 

yaho mai di Puang Alataala, ang sihatang 
dipudi, anna malai kupopepainsangnging. 

12 Ma'kuhhu'sumanga'a' dai' di Kristus Yesus, 
Dehatanta, ang puha mambeaa' kamatohoang 
yaling di pengkahangangku aka' naangka'a' 
sihatang mendahi sabua'na. 3 Napanoa 
moinnakato dolu anna puhai kutula' tahuhu 
sanganna sibaha kudahha to pentindo'na anna 
maromi'a' pakambeang. Ampo' nakalemuia' 

Puang Alataala aka' daka' mampetahpa' donetoo, 
dahi dai kuinsang aka ang kubabe. 14 Napunnoia' 
pa'kalemunna ang mepasalama' nasuhung 
malaa' mampetahpa' anna ungkalemuia' 
para-parangku hupatau. Mala asangngingkea' 
membabe noa aka' ma'kamesaingkea' yaling di 
Kristus Yesus. 1? Tula' indee tahpa' si'da-si'da anna 
sihatang ditahimbo manahpa, diantoo: Kristus 
Yesus mentama di lino anna malai umpasalama' 
to madosa, anna kodi'mito indee mesa ang 
handang madosa. 1? Ampo' nakalemuia' 

Puang Alataala anna malai napalanda' Kristus 
Yesus umba noa ingkanna kasa'bara'anna 

aka' napasalama'a'. Anna aka' to handang 
madosaa', malaa' mendahi pohapangang pano 
di ingkanna tau ang la mampetahpa' dai' lambi' 
untahimbo katuhoang sapano-panona. 17 Puang 
Alataala, Tomaraya ang tontong aha, pahallu 
dipamatande anna dipudi lolo aka' Dianto supu 
ang tontong sapano-panona, dai mala mate 
anna dai tandaang. Aming. 180 ana'ku Timotius, 
pengkahangang indee kupamatingngingko 
situhu' karanna Puang Alataala ang puha natula' 
umpake nabinna yaling di jumaa' didiomu. 
Pahallu la umpake inde kara sinnoa pa'dang 
yaling di pa'tolla'ang kamapiaang. 1? Dahi 
pa'tolla'o mentoke di kapampetahpa'ang anna 
di inaha bahahsi. Aka' inang ahang ang dai 

mampentokei lambi' pa'da kapampetahpa'anna 
sinnoa kahpala' ang tallang tama di le'bo'. 
20 Sinnoa ta Himeneus anna ta Aleksander ang 
puha kubeho pano di kakuasaanna Pongkahana 
setang anna malai dai untula' tahuhu lolo Puang 
Alataala yaling di pampakuhu salao-laona. 

1 Ang handang pahallu liu kupalau dianto ke 

la malai anna dipa'sambayangnging ingkanna 
tau, dipehumala'ing sibaha ma'kuhhu'sumanga' 
dai' di Dehata. ? Pahallu tapa'sambayangnging 
tomaraya, to ma'pahenta anna to ma'kuasa 
senga' anna malai tau tuho malino anna 
masahke untuhu'i pa'elo'na Puang Alataala 
sitonda pembabe ang la sihatang dipakeangka!'. 
3 Noanto inde ang mapia anna umpamasannang 
Puang Alataala To pepasalama'ta, “aka' inang 
pemala anna malai ingkanna tau ungnginsang 
katahpa'ang lambi' dipasalama'. 2 Aka' mesa supu 
Dehatanna ingkanna hupatau anna mesa toi supu 
ang la mala umbahanang hupatau dai' di olona, 
diantoo Kristus Yesus ang mentolino. ? Dianto 
ang umbeho Kalaena unsulangngi hupatau. 
Di tempo ang napama'tantu kainsangammi 
dioate pemala Puang Alataala umpasalama' 
ingkanna hupatau. ” Dianto indee suhunna anna 
disuoma' pano di tau ang tadia to Yahudi anna 
malai sika kupainsangngi didiona Kaheba Mapia 
sibaha kupakuhu didiona kapampetahpa'ang 

ang si'danna. Ingkanna indee tahpa'etee': 

da' loseng. 3 Kupemala anna malai ingkanna 
muane di umba-umba naonge yaling di jumaa' 
ma'sambayang sitonda kamaseroang, dai 
pa'keaha'ang bahtu' sibehta-behta. ? Kupemala 
toi anna malai ingkanna bahine yaling di jumaa' 
mampake biasa tomande' ang makanang, 
daine' mala ang masu'li', sinnoanna: umpake 
bulahang, mutiara, beluha' ang kebelo-belo anna 
senga'nake' ang la mendahi supu pennenne'ang. 
10 Ampo' pahallu nei' mengkero mapia ang la 
mampamahasa diita, situhu' ang inang sihatang 
nababe bahine ang unsanga kalaena bansa' 
ma'sambayang dai! di Puang Alataala. 1! Pahallu 
bahine mellaya' anna ma'pehingngi manahpa 
supu sibaha mahempo' inaha yaling di jumaa'. 
12 Dai kupabei la mampakuhu anna datoi la 
kupabei umpahenta muane. Pahallu la mahtang. 
13 Aka' ang handang dolu napadahi Puang 
Alataala dianto Adam, mane Hawai. 14 Noa 
tung nei' tadia Adam ang nabulitu' Pongkahana 
setang, ampo' yato bahine, lambi' untehkai 
pahentana Puang Alataala. ? Ampo' moinnakato 
anna la masuhsa liui di tempona keana', mala 
toi salama' ahsala' tontongngi mampetahpa', 
ungkalemui para-paranna hupatau, masero anna 
makanang di olona Puang Alataala. 

1 Tula' indee tahpa' si'da-si'da dianto: Tau 
3 ang pemala mendahi pebulle ada' ang 
kahanganna undakai jumaa', dianto disanga 
pemala pengkahangang ang mapia. ? Dahi 
pahallu dai kekasalaang, noanna: mesa supu 
bahinena, nainsang undakai kalaena, matahhing 
inaha, keaka', untahimbo mapia to sulena, 
mala mampakuhu, 3 dai ma'malango-lango, 
dai pa'keaha'ang ampo' maluna', dai mala 
ma'siba'di anna dai mailu di doi'. 4 Pahallu 
nainsang ungngato' manahpa sanghapunna anna 
umpaturu ana'na anna malai tuhu'-tuhu'ang 
sibaha keangka'. ? Aka' ponna ke dai ungnginsang 
ungngato' hapunna, ya' umbanne' la napanoa 
ungngato' jumaa'? ? Daine' mala tau ang 
mane tama Sahani mendahi pebulle ada' ang 
kahanganna undakai jumaa', aka' umbai la 
malangka' inaha lambi' manaho sinnoa ang dahi 
pano di Pongkahana setang naonge malangka' 
inahai di olona Puang Alataala dolu. 7 Ampo' 
pahallu tau ang mapia sanganna di alla'na 
hupatau, moi ang dai Sahani, andana nasangai: 
'to karake' ang la mala napampolalangngi 
Pongkahana setang umpetaha-tahai to Sahani. 
8 Noa tunne' pano di tau ang pemala mendahi 
pebulle ada' ang kähänganna undului jumaa'. 
Pahallu mapia sanganna aka' pembabena 
noanna: tadia to kalasi, dai ma'malango-lango, 

dai ungkailui maho doi'. ? Pahallu bahahsi 
inahanna anna mampetahpa' si'da-si'da pano di 
pepakuhu ang tahpa' ang puha napalanda' Puang 
Alataala. 10 Pahallu dipahehsa dolu mane malai 
dipille mendahi to undului jumaa' ke malesong 
dai kekasalaang. 1! Pihsananna bahinena to 
undului jumaa' pahallu toi mapia sanganna 

aka' pembabena noamna: dai kekara-kara 
bu'bu', nainsang undakai kalaena, anna mala 
dipetahpa' yaling di ingkanna siamo. 12 Anna 
yato to undului jumaa' pahallu toi mesa supu 
bahinena anna nainsang ungngato' mapia 
sanghapunna. 13 Ingkanna ang umpembabe 
si'da-si'daing kahanganna yaling di jumaa' la 
mapia sanganna anna la tuhtuang bahani untula' 
kapampetahpa'ang yaling di Kristus Yesus. 

14 pahtuyungku la mating siama' kupellambi'io, 
ampo' moinnakato noa, mapia puhane' ke 
kupapebahaingko inde suha' dolu. 1? Dahi 
monna ke da' baha' lambi', ya' la ungnginsammi 
umba noa ke tuhoi tau ma'solasohong yaling di 
jumaa'na Puang Alataala ang tontong aha. Aka' 
jumaa'rang ang umpamatoto'i anna undakai 
katahpa'ang didiona Puang Alataala, sinnoa ahhi 
anna busung. 1? Inang mahasanna pepakuhu 
ang la mebahanang untuhu'i pa'elo'na Puang 
Alataala. Dolu dai kainsangang, ampo' dinoa 
napalanda'mi Puang Alataala. Aka' pepakuhu 

ang tapetahpa' dianto: Puang Yesus Kristus ang 
menghupatau, ang napakaleso Inaha Masero 
naoate Dianto ang tahpa', ang nasa'bii malaeka'. 
Dipopepainsangnging kahebana di umba-umba 
naonge yaling di lino, lambi' napetahpa' mai'di 
tau. Anna tiangka' dai' di suruka yaling di 
kamatandeang. 
4 1 Inang puha natula' Inaha Masero la 

aha sangngaka-sangngaka tau umbahoi 
pepakuhu ang tahpa' di allo ang la sule. La sika 
untuhu'i puhane' to pampasahsa' lalang anna 
untindo'i pepakuhunna setang. ? Pepakuhu 
ang noa napopepainsangnging to kalasi ang 
si ma'loseng-loseng lolo, nasuhung inahanna 
dang nainsang umpasisenga' ang mapia 
anna ang tahuhu. ? Si ullahang tau kabeng: si 
ullahang tau ungngande andeang ang dipemalii, 
moinnakato anna napadahii Puang Alataala 
anna malai naande anna nakuhhu'sumanga'i 
tau ang mampetahpa' anna ungnginsang 
katahpa'ang. 4 Aka' ingkanna ang napadahi 
Puang Alataala mapia asang. Dai aha poro la 
mesa ang la dipemalii ke ditahimboi sibaha 
ma'kuhhu'sumanga', ? aka' ingkanna yatoo puha 
napamasero Bahtakara Dehata anna sambayang. 
6Ponna ke umpopepakuhui inde pano di 
pa'solasohongang yaling di kapampetahpa'ang, 
ya' mendahimotoo sabua'na Kristus Yesus ang 

mapia anna la umpamatoho inahammu umpake 
Bahtakara Dehata anna pepakuhu mapia ang 
inang masaeng untuhu'i sinnoa andeang ang 
umpamatoho kalae. ” Daumpehingngii tohodolu 
kalosengang ang dai mebahanang dai' di Puang 
Alataala, ampo' pellaya'o untuhu'i pa'elo'na 
Puang Alataala. 3 Aka' umpamatoho kalae 
sampai' supu kunanna, ampo' untuhu'i pa'elo'na 
Puang Alataala kekuna lambi' sapano-panona. 

3 Ang mane kutula' indee tahpa' si'da-si'da. 

10 Tahannuang dai! di Puang Alataala To 
Tontong Aha, ang mambuhkei lalang anna malai 
umpasalama' ingkanna hupatau, ampo' supung 
to mampetahpa'. Aka' tapetahpa' indee, dahi 
pahallu tapengkalambi'-lambi'i mengkahang 
si'da-si'da. 11 Popepakuhui anna unsuoi ingkanna 
tau natuhu'i. 1? Daumpehingngii ke ahai tau 
ang mangngita-ita naungngo aka' mahati'o, 
ampo' ang handang pahallu umbabe dianto la 
umpatandaangnging pohapangang mapia yaling 
di pa'tula'mu, pembabemu, pa'kalemummu, 
kapampetahpa'ammu anna kamaseroammu. 

13 Lella' ungngempei kasuleangku, pamabata 
liuing Suha' Masero pano di tau, umpakuhu 
anna umpamaleso lambi' nainsang bahtuanna. 
14 Pakekuna loloi samai behe ang nabeao Puang 
Alataala naonge lella'o nasahpa pebulle ada' 
tanda nalanti'o sibaha naonge nabokungngio 

tula' sangngaka-sangngaka nabi. 1? Tuhtuang 
allo tuhtuang pembabe manahpaing ingkanna 
yatoo anna malai tandaang naita hupatau. 
16 Dakaii katuhoammu anna undakai toine' 
pepakuhummu. Pahallu la umpanoa lolo yatoo 
anna malai dai dio supu la salama', ampo' 
ingkanna toe' tau ang mampehingngiio sitonda 
mampetahpa' dai' di Puang Yesus. 

1 Daungkasahhu'i to baha' ampo' pahalluo 

maluna' lella' mampakuhu sinnoa 
ke umpa'karaio ambemu anna indomu. 
Monna to mahati' ang muane, pasinnoai 
siullu'mu. Noa tunne' pano di ana' bahine, 
pasihapangngi arimmu sitonda inaha bahahsi. 
2(5:1) 3 Pakeangka'o ingkanna balu bahine 
ang inang namesa-mesarang ang dang aha 
mangkalemui. “Ampo' monna ke ahai ang 
ahake' ana'na bahtu' ampona, pahallu la sika 
mellaya' untuhu'i pa'elo'na Puang Alataala, 
dianto untangkung toboe' hapunnaii anna la 
sika umpengkahangnging to baha'na bahtu' 
nenena, bala'na pa'kalemunna. Monna ke 
napanoai, ya' umpamasannammite' Puang 
Alataala. ? Balu bahine ang inang tohho 
namesa-mesa, panghannuanna supung dai' 
di Puang Alataala. Umbeho lolo katuhoanna 
allo bengi yaling di sambayang. € Ampo' mesa 
balu bahine ang sahhing babeang, diangka' 

mate moinnakato tuhoke', aka' dai untuhu'i 
Inaha Masero. ” Painsangngi asammito indee 
pano di jumaa' anna malai dai kekasalaang. 

8 Ampo' monna ke ahai ang dai nainsang undakai 
solasohonna, londonang sanghapunna, alla'mite' 
mampetahpa', aka' tasampa' puhane' andana ang 
dai mampetahpa'. ? Balu bahine ang dihekeng 
sihatang nadului jumaa' anna napopengkahang 
dianto ang unnumpulo ludai' pahiamanna 

ang pihsang supu kemuane. 1° Pahallu diita 
pembabena ang mapia, sinnoanna umpopentau 
ana'na, untahimbo mapia to sulena, mensabua' 
pano di para-paranna to Sahani anna ungkalemui 
tau ang masuhsa. Napengkalambi'-lambi'i lolo 
umbabe kamapiaang. 1t Ampo' balu bahine ang 
mahati'ke' daumpasihekengngi ang matua. Aka' 
umbai dako' la pemala bung kemuane, ya' dang 
ungkalehai Kristus. 1? Dahi kekasalaang aka' 
untehkai yato pa'dandinna ang nadandi dolu 
dai' di Puang Yesus. 3 Noa toi si tengkong bosi 
anna si mao ullelengngi to kedasang, anna ang 
handang tasampa' nababe dianto ma'kara-kara 
bu'bu', umpentama alla' uhu'amna tau senga' 
anna untula' kara ang dai sihatang natula'. 

14 Dianto kupemala anna malai ingkanna balu 
bahine ang mahati 'ke' anna kemuane salai, 
keana' anna ungnguhu' hapunna. Ponna noa, 
ya' dang aha tau la mampatahuhu sangantaa' 

to Sahani. 1? Aka' inang ahang balu bahine 

ang ungkebo'ing Puang Yesus anna untuhuii 
Pongkahana setang. 1? Sinnoa ang kutula' di 
langngena', monna mesa bahine ang Sahani aha 
solasohonna ang balu bahine, pahallu nadului 
andana unsuhsaii jumaa'. Pihsananna, balu 
bahine ang inang dai kesolasohong mala nadului 
jumaa'. 17 Penatua ang umbabe manahpa 
kahanganna yaling di jumaa' sihatang untahimbo 
pendoang luhpi' saho, londonang ang si ma'ho'ba 
anna ang mampakuhu. 13 Aka' aha tiuki' yaling 
di Suha' Masero ang naoatee, "Daungkambung 
patuhoang ke lella'i mengkahang." Noa tunne', 
"Tau ang mengkahang pahallu untahimbo 
sahona." 1? Daumpehingngii ke ahai ang untanda' 
mesa penatua, supung ke ahai derua bahtu' 
tallu tau ang mansa'bii. 2 Monna aha ang 

inang umbabe kasalaang ang ditanda'ing, ya' 

la ditula' tama di olona jumaa' anna malai 
ingkanna ang manghingngi mahea'. ?! Di olona 
Puang Alataala, Kristus Yesus anna ingkanna 
malaeka' masero, kupalau liu anna malai untuhu'i 
inde ang kutula'ingko sibaha umpapara-para 
asang ngo hupatau. 22 Daa pihsa' tomande'i 
umpillei tau mendahi penatua andana ahai 

tau ang mangkeaha'io ke umbabei kasalaang. 
Pamapahehsai dolu kau'na mane ullanti'i. Insang 
touo dio undakai kalaemu anna malai masero 


5.23-6.4 957 


lolo. 23 Aka' aha sangngaka-sangngaka tau ang 
inang diinsammi dosanna akinna dipahehsa, 
ampo' aha toe' tau ang mane diinsang ke yalimmi 
di pampahehsaang. Noa tunne' samai pembabe 
mapia tahpa kaitaang. Bahtu' moinnakato ke ahai 
ang dai kaitaang, dai mala dibuni lolo. O' io, anna 
dai kukalimpangngi, daungngenu' supu uhai 
ke malamma bung kalaemu, ampo' enu' toine' 
angkoro' sai'di'. 24 (5:23) 23 (5:23) 

1 Ingkänna to Sahani ang diposabua' 
6 pahallu umpengkahang manahpaing 
pongkahana anna napakeangka' anna malai 
sanganna Puang Alataala anna pepakuhunta 
dai napatahuhu tau senga'. ? Londonang ang 
to Sahani pongkahana, dai mala naoatee, 
"Da' malaya' aka' santosahaningku siang." 
Ampo' pahallu tuhtuang bansa' napengkahang 
manahpaing aka' solana siang yaling di Puang 
Yesus ang nakalemui. Ingkanna indee la sika 
umpakuhuing anna malai napadiinahanna liu. 
3 Monna ke ahai ang mampakuhu senga' anna 
dai umpehingngii pepakuhu ang tahpa' didiona 
Puang Yesus Kristus, Dehatanta, anna didiona 
untuhu'i pa'elo'na Puang Alataala, 4 dianto tau 
ang ma'tomanahang-nahang ang setonganna to 
tapainsang. Supung nababe umpeang kaha-kaha 
ang la mala umpadahi kasitelangang didiona kara, 
lambi' aha ang sikasuehe, siba'di, situla'-tula' 

tahuhu, sitanda' tahuhu. Tau ang mampanoa 
dang aha katahpa'ang yaling di pihki'na. Supung 
napihki' ke mengkahangpngi yaling di kasahaniang 
la to makaka! ? (6:4) ? Inang aha ang la dilambi' 
yaling di kasahaniang ahsala' masannangngi 
inaha didiona aka ang aha di kalae. ” Aka' naonge 
dahii tau tama di lino, daete' aha aka ang dibaha. 
Noa tunne' ke mateng tau, datoi aha aka ang la 
dibaha. 3Sundummite' ke ahang ang la diande 
anna dipake. ? Ampo' ang la pemala mendahi to 
makaka mentomaho aka' mailu si'da-si'da supu 
yaling di inahanna ang sinnoa ahpang ang la 
mampatallang ke dako'mi. !? Aka' kamailuang di 
doi' umpakende' ma'kahupa-hupa kakarakeang. 
Aha sangngaka-sangngaka tau ang supung 

mailu di doi', napolalang dang mampetahpa' 
lambi' nahoa kamasuhsaang. 1 Ampo' dio 

to untuhu'i Puang Alataala, dahi pahallu 
ungkahaoi ingkanna yatoo. Pengkalambi'-lambi'i 
tontongngo maroho inaha di olona Puang 
Alataala, tuhu” loloi pa'elo'na, pampetahpa' 
tatooo, kalemuio para-parammu hupatau, 
sa'bara'o ungngoloi kamasuhsaang anna 
mahempo' inahao. 12 Pa'silumba si'da-si'dao 
yaling di kapampetahpa'ang aka' nasuhung 
natambaio Puang Alataala naonge unsa'biio 
Puang Yesus di hao di olona tau mai'di anna 
malai ullambi'o kapataloang dianto tuho 

sapano-panona. 13 Dahi dinoa di olona Puang 
Alataala, ang umpatuho ingkanna sia anna 
Kristus Yesus ang umpaitai kasa'biang ang tahpa' 
pano di Pontius Pilatus, kuoaingkotee, 14 Tuhu'i 
ingkanna inde pahenta sitonda inaha maroho 
anna dao kekasalaang lambi' kasuleanna Puang 
Yesus Kristus. 1° Tempona yatoo la napama'tantu 
toboe' Puang Alataala, To ma'kuasa anna 

ang sihatang dipamatande, Tomaraya ang 
handang malangka', Dehata ang umpadihoi'ang 
ingkanna dehata senga'. 1? Dianto supu ang dai 
mala mate. Tuho toi yaling di kamabayaang 

ang pansillo' ang dai mala nadungku'i moi 

poro la mesa tau. Dake' aha tau ang puha 
mangngita anna datoi aha ang mala mangngita. 
Supunte' dia ang dipudi anna ma'kuasa lambi' 
sapano-panona. Aming! 1” Pakalehai pano di 
santosahaninta ang to makaka amna dai sika 
malangka' inaha anna dai supu hannu pano di 
katomakakaanna ang inang dai la tontong. Ampo' 
pahallu la sika hannu dai' di Puang Alataala ang 
mambea liu ingkanna behe ang mepasuhaka. 

18 Pakalehai anna malai sika membabe mapia 
lolo, marota' anna si umpebea tomande'ing 
aka-akanna. 1? Aka' monna ke napanoai, ya' 
unghimpummite' katomakakaang yaho di suruka 
ang la mala dipetahpa' di allo di hundinna, 
lambi' malang untahimbo katuhoang lambi' 

sapano-panona ang setongamna. 2? O Timotius, 
dakai manahpai samai ang dipetahpa'ingko. 
Kahaoii kasitula'-tula'ang ang dai ma'bahtuang 
anna ang dai mebahanang dai' di Puang Alataala 
sibaha pepakuhu salao-laona, ang disanga 
kamanahangang ampo' setonganna tadia, ang 
umpa'bali pepakuhu ang tahpa'. 2t Aha ang 
mantindo'i lambi' umpellei kapampetahpa'anna 
didiona pepakuhu ang tahpa'. Puang Alataalarang 
ang la mambeheingkea' para-para. 


2 Timotius 


1 Pano di Timotius, änä'ku ang kupakamaya. 

Hao mai di Paulus, to napillei Puang 
Alataala mendahi rasulna Kristus Yesus. Nasuoä' 
umpepainsangnging katuhoang ang puha 
nadandi Puang Alataala pano di tau ang ma'mesa 
yaling di Kristus Yesus. Ke la malai ullambi'o 
behe, pa'kalemu anna kamasahkeang yaho mai 
di Ambe' Puang Alataala anna Kristus Yesus, To 
Pepasalama'ta. ? (1:1) 3 Ma'kuhhu'sumanga'ä' 
dai' di Puang Alataala ang kupengkähängnging 
sibaha inaha bahahsi sinnoa ang puha nababe 
neneku dolu. Daliu lengka' kusambayangngi 
touo dio allo bengi ke ma'sambayang bumä'. 
4 Kukalehai liu kamakarohhengammu sitonda 
uhai matammu naonge sisaha'ingke. Dianto 
anna pemala liuma' sitammu boingke 
anna malai sahing masannang liuingke. 
5 Ma'kuhhu'sumanga' toua' aka' kukalehai 
kapampetahpa'ammu ang si'da-si'da dai' di 
Puang Yesus Kristus sinnoa kapampetahpa'anna 
nenemu Lois anna indomu Eunike. Kusanga 
noa tunto dio kapampetahpa'ammu. ? Dianto 
anna kupakalehamo anna malai tuhtuang 
ungkahang manahpa yato pengkahangang 

sinnoa api ang melea'-lea' ang puha nabeao 
Puang Alataala naonge kusahpao tanda dilanti'. 
7 Aka' monna ke ahai kamahea'ang yaling 

di inahanta, daete' sule yaho mai di Puang 
Alataala. Aka' puha nabeaingkea' Puang 
Alataala Inaha Maserona anna malai tau 
matoho umpembabeing pengkahanganna, 
ungkalemui tau para-paranta sibaha matahhing 
inaha. 3 Dahi daummasili unsa'bii Puang Yesus 
anna daumpengkasiliingka' moi yalingnga' 

di tahungkung aka' kusa'bii. Ampo' pahalluo 
ungngolai kamasuhsaang sinnoa kodi' aka' 
Kaheba Mapia. Puang Alataalarang la mambeao 
kamatohoang ungngolai yato kamasuhsaang. 

3 Dianto ang mampasalama'ingkea' anna 
mantambaiingkea' yaling di kamaseroang, tadia 
aka' pembabe kalaeta, ampo' aka' pa'elo'na 
toboe' anna mana' pa'kalemunna. Aka' dake' 
aha lino, inang ahang pa'elo'na Puang Alataala 
umpalanda' mana' pa'kalemunna pano di 

kita' yaling di Kristus Yesus. 1? Dinoa mane 
tainsangngia' pole' mana' pa'kalemunna aka' 
dipalanda'mi yaling di kasuleanna Kristus Yesus, 
To Pepasalama'ta. Dianto ang untalo kamateang, 
bahtuanna moi mateingkea', la napatuho 

toi sumule anna malaingkea' tuho lambi' 
sapano-panona ang dipalanda' yaling di Kaheba 
Mapia. 11 Dianto inde suhunna anna dipilleima' 

mendahi rasul anna malai umpopepainsangnging 
anna umpopepakuhuing Kaheba Mapia. 12 Dianto 
suhunna anna masuhsama' dinoa. Ampo' 
moinnakato noa, tontong toi da' masili, aka' 
kuinsang Ang kupetahpa' anna kuinsang kuoatee 
Dianto ang ma'kuasa undakai pengkahangang 
ang puha napetahpa' pano di kalaeku lambi' 

allo kasuleanna Dehata. 3 Tuhu'i manahpai 
ingkanna ang puha unghingngi di hao mai di 
kodi' sihapang pepakuhu ang tahpa'. Pentokei 
loloi kapampetahpa'ang anna pa'kalemu ang 
inang taampuang aka' ma'mesa tau yaling di 
Kristus Yesus. 1? Dakai liui yato aka ang puha 
napetahpa' pano di kalaemu. La naposolairakote' 
Inaha Masero. 1? Ungnginsammi ingkanna 

tau ang luilau' mai di Poropensi Asia le'ba' 
asammi nakebo'ia'. Dang aha moi poro la mesa 
sule mangngo'de'ia', moi ta Figelus anna ta 
Hermogenes. 1? Ampo' supung ta Onesiforus ang 
si sule mampasuhakaa'. Daine' aha mahea na, 
moi yalingnga' di tahungkung. Puang Alataalarang 
ang la mambehe yaling di hapunna. 1? Naonge 
dinneke' di Roma, napeang lelengnga' lambi' 
nalambi'a'. 18 Anna ungnginsang tung dio umba 
noa naonge naduluia' diting di Efesus. Umbato 
ke la untahimboi pa'kalemu yaho mai di Puang 
Yesus Kristus ke lambi'mi Allo Panghohto'ang. 

2 10 Timotius änä'ku, pamatohoi inahammu 
umpake kamatohoang ang tatahimbo yaling 
di Kristus Yesus aka' mana' pa'kalemunna Puang 
Alataala. 2 Pepakuhu ang puha unghingngi 

di kodi' naonge nasa'bii mai'di tau pahallu 
umbea toe' pano di tau ang umpetahpa' ang 
manähäng mampakuhu. ? Pengkatähängngii 
ungngolai kamasuhsaang sihapang mesa 
tantarana Kristus Yesus ang sa'bara'. 4 Mesa 
tantara ang lella' mengkähäng daete' aha 
umpihki' kapahalluang kalaena aka' pemala 
umpamasannang inahanna pongkahana. ? Noa 
toi ke ahai tau ang ma'silumba ampo' dai untuhu'i 
atohang pa'silumbaang, ya' daete' la ullambi' 
piala. Noa tuntone' mesa to pobela', bahtu' to 
pangnguma ang mengkahang kahha', inang dia 
tubunte' ang handang dolu sihatang umpeuhaii 
pengkahamna. 7 Pihki' manahpai inde samai 

ang kuoaingko. Dehatarang ang la mambeao 
kapainsangang anna malai ungnginsang asang 
ingkanna siamo. 8 Kalehai loloi Puang Yesus 
Kristus, peana'anna Tomaraya Daud, ang tuho di 
hoi' mai di alla'na to mate situhu' Kaheba Mapia 
ang kupopepainsangnging. ? Pengkatahangngii 
ungngolai kamasuhsaang aka' moinnakato 
anna nahoama' aka' kupopepainsangnging 
inde Kaheba Mapia lambi' dipungoa' sinnoa 
mesa to karake, ampo' Bahtakara Dehata 

daine' tipungo. !? Dianto anna kusa'bara'ammi 
kutahimbo asang. Kupanoa anna malai ingkanna 
hupatau ang napillei Puang Alataala mala 
salama' yaling di Kristus Yesus anna tuho di 
kamatandeang lambi' sapano-panona. 12 Tula' 
indee tahpa' si'da-si'da dianto: Monna ke 
tapetahpa'ia' Puang Yesus mate aka' kita', aka' 
puha talahpa' katuhoantaa' ang dolu sibaha 
pembabe ang tahuhu, sinnoa mate toingkea' 
kita' sibaha. Monna noa, la tuho toingkea' 

kita' sibaha. 1? Monna ke ungngolaikingkea' 
kamasuhsaang sitonda kasa'bara'ang, ya' la 
ma'pahenta toingkea' kita' sibaha. Monna ke 
tapengkasiliing, ya' la napengkasilii toingkea' 
kita'. 13 Monna ke daingkea' mala dipetahpa', 
tontonne' mala dipetahpa' aka' daine' mala 
umbahoi pengkerona toboe'. 14 Pahallu la 
umpakaleha asangnging indee pano di jumaa'. Di 
olona Puang Alataala pakalehai anna malai dai 
sika unsiba'di-ba'dii kara, ang dai ma'bahtuang. 
Aka' katampa'anna la untallangngi tau ang 
mampehingngii. 12 Pengkalambi'-lambi'i liui anna 
malai naangka' mapiao Puang Alataala anna 
dao pahallu masili didiona pengkahangammu. 
Pahalluo sitonda katahpa'ang umpopepakuhuing 
Bahtakara Dehata. 18 Kahaoii kasitula'-tula'ang 
ang dai ma'bahtuang anna ang dai mebahanang 
dai' di Puang Alataala. Aka' tau ang situla'-tula' 

noa, tuhtuang ungkebo'i pa'elo'na Puang 
Alataala. 1? Pepakuhunnaii sinnoa korong kanker 
ang madihhi' mokalao-lao yaling di kalaena tau. 
Di alla'naii dianto ta Himeneus anna ta Filetus. 
18 Sika ungkebo'inne' pepakuhu ang tahpa' 

anna umpasahsa' lalang kapampetahpa'anna 
sambaheang tau. Sika naoatee, "Katuhoanna 
hupatau di hoi' mai di kamateang puhang 
dahi." Ampo' setonganna la dahi di allo di 
hundinna. 1? Ampo' katahpa'anna Puang Alataala 
dai maloyo, sinnoa batu ang untumpung 
busung tontong matoho. Di hao yato di 

batu aha tiuki' naoatee, "Puang Alataala 
ungnginsang petauanna." anna, "Ingkanna tau 
ang ungnginsang kalaena petauanna Puang 
Alataala pahallu ungkahaoi pembabe ang 
tahuhu." 2? Yaling di dasang ang handang 
kayyang aha ma'kahupa-hupa poreha hapu: aha 
ang kebulahang anna kepera': aha toi ang dibabe 
kayu bahtu' tampo. Aha ang dipake ma'tosule, 
aha toi ang dipake allo-allo. 2t Ponna aha tau ang 
umbahahsii kalaena di hao mai di kakarakeang, la 
napopengkahanne' Puang Alataala di kahangang 
ang keangka'. Mendahi tau ang napatani Puang 
sinnoa poreha ang kekuna liu. Dipatoka la 
umbabe ingkanna pengkahangang ang mapia. 

22 Kahaoii pampemala karakena to mahati' 

anna malai maroho inahao. Petahpa'i pepakuhu 

ang setongamna sibaha ma'kalemu anna mesa 
inahao sibaha para-parammu ang mampetahpa' 
dai' di Puang Alataala sitonda inaha bahahsi. 
23 Daumpenghaui to unsiala-alai tula' ang 
dai ma'bahtuang, aka' ungnginsammi yatoo 
umpakende' supu kasiba'di-ba'diang. 2? Ampo' 
sabua'na Puang Alataala daete' mala ma'siba'di, 
pahalluete' maluna' pano di ingkanna tau, mala 
mampakuhu anna sa'bara'. 22 Pahallu toi napaitai 
manahpa lalang sitonda kamahempo'ang inaha 
pano di ingkanna ang mampa'bali. Aka' monna 
napanoa, yato tau umbai la mala mengkatoba' 
lambi' ungnginsang katahpa'ang. 28 Pihsananna 
malang pole' pa'kaleha sumule aka' malaing di 
hao mai di kakuasaanna Pongkahana setang, ang 
puha mandahha nababeing pa'elo'na, sinnoa 
olo'-olo' ang mengkalahsu' di hao mai di sea". 

1 Kalehaii indee: Di allo-allo di hundinna 

la mai'di kamasuhsaang. ? Hupatau la 
umpihki' supu kalaena noanna: ungkailui doi', 
ungngangka'-angka' kalaena, pa'pesalaang, 
dai tuhu'-tuhu'ang di to baha'na, dai nainsang 
ma'kuhhu'sumanga', dai ungkahea' Dehata, 
3 dai nainsang ungkalemui moi solasohonna, 
dai naaku ungngampungpngi solana, si 
untula'-tula' tahuhu solana, dai nainsang 
undakai kalaena, si masahhu', dai ungkara'i 
kamapiaang, “ si mambulitu', dai ma'pihki' 

kalambe', si ma'tomanahang-nahang, untuhu'i 
pampemalanna toboe' andana pa'elo'na 

Puang Alataala. ? Di mentolinona si kamba' 
mampetahpa', ampo' di mendehatanna 
ungkebo'i kakuasaanna kapampetahpa'ang. 
Maleke diita ampo' langko. Daumpenghauii 
yato tau ang noa. êTau ang noa, ahang ang si 
mentama di dasanna tau senga' anna umpakuhu 
sala-salai bahine ang maromi' dise'de' anna 

ang unsa'ding mai'di dosanna sibaha mai'di 
pampemalamna ang karake. ” Yato bahine ang 
noa pemala loloke' dipakuhu, ampo' dasiang 
aha ungnginsang pepakuhu ang tahpa' yaho 
mai di Puang Alataala. 3 Sinnoa ta Yanes anna ta 
Yambres naonge umbali-balii Nabi Musa, la noa 
tunte'ne' yato tau ang umbali-bali pepakuhu ang 
tahpa' yaho mai di Puang Alataala. Pampihki'naii 
karake si'da-si'dang anna kapeimanganna 

dai ditahimbo ke dipahehsai. ? Ampo' inang 
dannang la aha ullambi' pahtuyu karakena, aka' 
katomahoannaii la nainsang asang hupatau 
sinnoa yato ang puha naolai ta Yanes anna 

ta Yambres. 1? Ampo' dio Timotius, inang 
ungnginsammi pepakuhungku, pembabeku, 
pampemalaangku, kapampetahpa'angku, 
kasa'bara'angku, pa'kalemungku, umba noa 
kupengkatahangngi yaling di kamasuhsaang 
naonge dipakauho-uhoa', sinnoa ang puha 

kuolai di hao di Antiokhia, di Ikonium anna di 
Listra. Ampo' ingkanna yato kamasuhsaang 
nalahpa'ingka' Puang Yesus. 11 (3:10) 12 Ingkanna 
tau ang pemala untuhu'i pa'elo'na Puang Alataala 
anna ma'mesa yaling di Kristus Yesus inang 
la ungngolaiete' kamasuhsaang. 13 Ampo' to 
umbulitu' solana la tuhtuang mentokarake, aka' 
lella' mambulitu', menge toe' dibulitu'. 14 Ampo' 
dio Timotius, pahallu tontong umpentokei 
si'da-si'da yato pepakuhu ang tahpa' ang 
puha untahimbo anna umpetahpa' liu aka' 
ungnginsang menna yato ang mampakuhuo. 
15 Kalehai toine' naonge mengkalaokangko 
saohko' anna inang untahimbomo Suha' Masero. 
Yato Suha' Masero mala nabeao kapainsangang 
nasuhung mala tau untahimbo kasalama'ang 
yaling di Kristus Yesus. 1? Ingkanna ang tiuki' 
yaling di Suha' Masero sohong yaling mai di 
Inahanna Puang Alataala anna kekuna mepakuhu 
katahpa'ang, ungkambahoing kasalaang anna 
mepatuhoi lalang ang tahpa', anna umpakuhu 
hupatau anna malai tuho maroho. 1? Monna 
ke untuhu'i Suha' Masero, ya' sabua'na Puang 
Alataala mala dipasundung lambi' umbabe 
ingkanna pengkahangang ang mapia. 

1 Di olona Puang Alataala anna Kristus Yesus 
4 ang la unghohto' tau ang puhang mate 
anna ang tuhoke', anna aka' la sule ma'pahenta 

sinnoa mesa tomaraya, kupalau si'da-si'da anna 
malai umbabe indee: ? Pepakahebai pepakuhu 
ang tahpa', pahalluo umpatoka lolo kalaemu 
mampakuhu, moi dai aha ang mampehingngii, 
moi aha ang mampehingngii. Pamarohoi lalanna 
tau ang bengko', kambahoing ang umbabe 
kasalaang, pakaenga'i tau sitonda kasa'bara'ang 
anna malai sika membabe maroho. 3 Aka' la aha 
tempona naongei hupatau dai umpehingngii 
pepakuhu ang tahpa'. Ampo' la sika untuhu'i 
toboe' pahtuyu karakena anna unghimpung 
mai'di to pampakuhu salao-laona anna malai sika 
umpehingngii supu ang la mampamasannang. 
4La sika untimping talinganna di hao mai di 
katahpa'ang, ampo' la untungka'i talinganna 
pano di tohodolu kalosengang. ? Ampo' 

dio Timotius, pahallu la undakai manahpa 
kalaemu di ingkanna sia. Sa'bara'o ungngolai 
kamasuhsaang. Popepainsangnging Kaheba 
Mapia anna umpatilao mapiai pengkahangammu 
ang nabeao Puang Alataala. ? Ingkanna inde 
kupainsangngio aka' dang masae anna la 
dipateima'. Katuhoangku kubeho dai' di Puang 
Alataala sinnoa penombaang. 7 Tontongnga' 
tuhu'-tuhu'ang yaling di kapampetahpa'ang 
lambi' dinoa. Sinnoa ang puhama' ma'silumba 
yaling di pa'silumbaang kamapiaang anna 
pataloa'. 8 Dinoa la ullambi'ma' katuhoang 

sapano-panona aka' kamarohoang inaha ang 
nabeaä' Puang Yesus Kristus, To Panghohto' ang 
dai mampasisenga'-senga', ang la nabeaä' di 
allo kasuleanna. Anna tadia kodi' supu la nabea, 
ampo' ingkänna toe' tau ang unghannuang liu 
kasuleanna Puang Yesus Kristus tama di lino. 

3 Pengkalambi'-lambi'i baha' suleo 1? aka' ta 
Demas le'ba'mi napelleia' sau di Tesalonika 
untuhu'i linona. Ta Kreskes le'ba'mine' sau di 
Galatia anna ta Titus lupanone' di Dalmatia. 11 Ta 
Lukasdang supu ang kusibahaing dinne. Humbui 
ta Markus anna maikoa' sibaha aka' dipahallu 

liu yaling di pengkahangangku. 12 Puhante'ne' 
kusuo ta Tikhikus sau di Efesus. 13 Ponna ke 
maimo, bahaingka' yato ang si kupekumbang ang 
kupatohho di Troas di dasanna ta Karpus. Baha toi 
yato suha'-suha'ku, londonang yato ang dipapia 
di lollo'. 14Ta Aleksander yato pande puha 
umbabe kakarakeang ang makayang pano di 
kodi'. Puang Alataala tuburanne' ang la mambala' 
yato samai pembabe karakena. 1° Kahaoii inde 
tau aka' inang umpa'bali si'da-si'da pepakuhunta. 
16 Naonge uhunai umpebayaia' kalaeku, dai aha 
moi poro la mesa tau ang mamposolaia', sika 
le'ba' asang napelleia'. Umbato ke dai nasalla 
Puang Alataala yato pembabenaii. 17 Ampo' 
donetoo Puang Yesus tontong di behingku. 
Nabea loloa' kamatohoang nasuhung malaa' 

bahani umpopepainsangnging yato samai ihsinna 
Kaheba Mapia anna malai napehingngii ingkanna 
tau ang tadia to Yahudi. Anna nalahpa'a' di hao 
mai di kakuasaanna to la mampateia'. 18 Dianto 
anna la nalahpa'ma' Puang Yesus di hao mai di 
ingkanna kakarakeang ang la manghoaa' lambi' 
napasalama'a' anna naposolaa' dai' di suruka, 
dianto ang naonge Puang Alataala ma'pahenta 
sinnoa tomaraya. Dipamatanderang lambi' 
sapano-panona. Aming. 1? Salama'ku mating di 
ta Priska sibaha ta Akwila anna sanghapunmna ta 
Onesiforus. 2? Ta Erastus tohho di Korintus anna 
ta Trofimus kupellei di Miletus lella' makorong. 
21 pengkalambi'-lambi'i mai akinna uhangngallo. 
Salama'na are' ta Ebulus, ta Pudes, ta Linus, 

ta Klaudia anna ingkamna solasohonta. ?? Ke la 
malai Puang Yesus umposolai sungnga'mu. Puang 
Alataalarang ang la mambeheingkea' para-para. 


Titus 


1 1 Pano di Titus, ang kupoana' si'da-si'da 
aka' sinnoa kapampetahpa'anta. Hao mai di 
Paulus, ang naangka' Puang Alataala mendahi 
sabua'na anna rasulna Puang Yesus Kristus 
lambi' la undakaia' ingkanna ang napillei Puang 
Alataala mendahi petauanna anna malai matoho 
kapampetahpa'annaii. Noa tunne' anna malai la 
sika ungnginsang didiona pepakuhu ang tahpa' 
ang la mebahanang untuhu'i pa'elo'na Puang 
Alataala. Ponna dipanoa la aha panghannuang 
katuhoang lambi' sapano-panona, ang inang 
puha nadandi Puang Alataala akinna umpapia 
lino. Anna inang dai si loseng Puang Alataala. 
Dahi di tempo ang napillei, napakalesong 

inde bahtakaranna umpake sabua'na ang la 
mampepainsangnging. Di alla'naii kodi' mesa 
ang napetahpa' Puang Alataala to Pepasalama'ta 
ang la mampepainsangnging pano di hupatau. 
Ke la malai ullambi'o behe anna kamasahkeang 
yaho mai di Ambe' Puang Alataala anna Kristus 
Yesus, To Pepasalama'ta. 2 (1:1) 3 (1:1) 4(1:1) 

5 Pahtuyungku anna kupelleio diting di Kreta 
anna malai ungngato'o ang pahalluke' diato'. 
Londonang pahallu la umpilleio sangngaka- 

sangngaka tau ang la mendahi pebulle ada' 
ang kahanganna undakai jumaa' yaling di mesa 
boi bohto sinnoa ang puha kupahentaingko. 
Noa indee pengkerona ang la pahallu umpillei: 
6 pahallu dai kekasalaang, mesa supu bahinena, 
ana'na dai mala la membabe karake, ampo' 
mala dipetahpa' anna tuhu'-tuhu'ang pano di to 
baha'na. 7 Aka' to pangngato' pengkahanganna 
Dehata, dahi supung ang mala mendahi 
pebulle ada' yaling di jumaa' dianto ang dai 
kekasalaang, dai ungngangka'-angka' kalaena, 
bahtu' pa'keaha'ang, dai ma'malango-lango, 
dai maromi' ma'siba'di anna tadia to ungkailui 
maho doi'. 3 Ampo' pahallu si untahimbo mapia 
to sulena, si ungkara'i kamapiaang, matahhing 
inaha, maroho inaha yaling di pembabena, 
masero amna si undakai kalaena. ? Tontong 

la umpentokei Bahtakara Dehata ang puha 
natahimbo. Aka' monna noang yatoo, ya' 
malantoo umpakuhu tau situhu' inde pepakuhu 
ang mala dipetahpa' anna mala umpalanda' 
kasalaanna tau ang mampa'bali. 1? Aka' mai'di 
to mampetahpa' diting ang dai si untuhu'i 
yato pepakuhu ang tahpa', londo-londona ang 
tontong umpentokei ada' Yahudi. Si umbulitu' 
tau senga' yaling di kalosengannaii. 1! Tau ang 
sinnoa indee pahallune' dikapu' suana aka' 

si umpasala' lalang sangngaka-sangngaka to 

pohapu yaling di pepakuhunna ang dai tahpa'. 
Napanoa indee aka' pemala supu la ullambi' 
pallolongang ang setonganna dai la sihatang 
nalambi'. 12 Aha dolu mesa nabinna to Kreta toe' 
mangngoatee, "To Kreta si loseng. Sinnoa toi 
kau'na olo'-olo' mahaila aka' dai aha atohanna, 
so'bang anna tengkong bosi." 13 Ingkanna inde 
ang natula', tahpa' asang. Dianto anna pahallui 
sika ungkambaho manahpaing anna malai sika 
untokei lolo pepakuhu ang tahpa'. 14 Lambi' dang 
la umpentokei tohodolunna to Yahudi sibaha 
atohang ang nababe to ungkahi'di' katahpa'ang. 
15 [ngkanna tau ang masero, masero asang 
ingkanna aka-aka ang naoloi, ampo' ingkannane' 
tau ang ma'pihki' karake anna dai ma'petahpa', la 
tahuhu asang ingkanna aka-aka ang naoloi, aka' 
pihki'na sibaha inahanna tahuhu moinnakato 
anna nasanga mapiai. 16 Si ungngangka' kalaena 
ungnginsang Puang Alataala, ampo' dasiang 
nainsang napembabeing yaling di katuhoanna. 
Sika mehiri'-hiri' liu, dai tuhu'-tuhu'ang anna dai 
aha pembabena ang mahasa, moi poro la mesa. 
2 1 Ampo' dio Titus, pahalluo mampakuhu 
situhu' pepakuhu ang setonganna. ? Ingkanna 
to baha' ang muane pakuhui anna malai sika 
matahhing inaha, tuho maroho ang la sihatang 
la dipakeangka' anna undakai kalaena. Pahallu 
toe' la sika tontong mampetahpa' si'da-si'da 


2.3-10 976 


moi yaling di kamasuhsaang, anna ma'kalemu 
liu. 3 Noa tunne' ingkanna to baha' ang bahine, 
pahallu toe' umpakuhu anna malai sika tuho 
mapia, situhu' pepakuhu ang sule yaho mai di 
Puang Alataala. Dai mala sika untula' tahuhu tau 
senga' anna dai mala menu' lambi' malango. 
Pahallu sika umpepakuhuing didiona kamapiaang 
4anna mala toine' sika umpakuhu bahine 

ang mahati' la ungkalemui muanena sibaha 
ana'na, ? la matahhing inaha, tuho masero 

lella' ungngato' mapia hapunna, marota' anna 
tuhu'-tuhu'ang pano di muanena. Aka' monna 
noang yatoo, ya' dang aha tau ang la umpesalai 
pepakuhu ang tahpa'. ? Noa tunne' muane 

ang mahati' pahallu la umpakuhu, anna malai 
sika matahhing inaha. 7 Yaling di ingkanna 
kaha-kaha, pahalluo mendahi pohapangang 

la membabe mapia. Monna ke mampakuhuo, 
pahallu la umpesi'da-si'dai ang la sihatang 
dipakeangka'. 3 Pakei tula' ang mapia ang la 

dai napesalai tau senga', anna malai balimmu 
masili aka' dai aha aka-aka ang la napolalang 
metula' tahuhuing. ? Ingkanna sabua', pahallu 
tuhu'-tuhu'ang anna umpamasannang inahanna 
pongkahana yaling di ingkanna siamo. Dai mala 
sika pabali-bali, 1? damong la maboko. Pahallu 
sika la umpalanda' lolo kamapiaanna lambi' mala 
napetahpa' pongkahana anna malai naaku tau 

mampehingngii pepakuhunna didiona Puang 
Alataala, dianto To Pepasalama'ta. 11 Pahallu 

la umpakuhu inde sangngaka-sangngaka 
kombongang la tuho situhu' pepakuhu ang 
setonganna aka' Puang Alataala puhang 
umpalanda' mana' pa'kalemunna pano di 
ingkanna hupatau, dianto ang mepasalama'. 

12 Dianto indee ang mampaturuingkea' anna 
malai daingkea' ungkebo'i pa'elo'na Puang 
Alataala. Noa toi anna malaingkea' dai untuhu'i 
pangngelo'na to lino. Dipakuhuingkea' anna 
malai tuho matahhing inaha, maroho inaha 
yaling di pembabe anna untuhu'i pa'elo'na Puang 
Alataala. 33 Dinoa lella'ingkea' ungngempei 

allo kamasannangang ang tahannuang ang la 
tapangngitai kasuleanna anna kamatandeanna 
Puang Yesus, dianto Dehata To Handang 
Ma'kuasa anna To Pepasalama'ta. 14 Puha 
umpebeaing Kalaena dipatei anna malai 
unsulangngi ingkanna hupatau di hao mai 

di kasalaanna. Napamaseroingkea' anna 
malaingkea' mendahi petaunna toboe' 

ang bansa' la si membabe mapia. 1? Moi 
umpakalesoing, moi ungkambahoing, pepakuhu 
asangnging indee pano di ingkanna ang la 
mampehingngiio sitonda kakuasaang ang nabeao 
Puang Yesus Kristus. Ampo' daumpabeii moi poro 
la mesa tau ang la mangngita-ita naungngo. 

1 Pakalehai santosahanimmu anna malai 

tuhu'-tuhu'ang pano di to pa'pahenta anna 
ingkanna pongkaha di umba-umba naongei. 
Pahallu toi la sadia umbabe ma'kahupa-hupa 
kamapiaang. ? Sika painsangngi toi nei' anna 
malai dai sipesalai bahtu' siba'di mesa anna 
mesa. Ampo' la pahallu makara anna mahempo' 
inaha pano di ingkamna tau senga'. 3 Aka' 
Puang Alataala, To Pepasalama'ta, umpalanda' 
pa'kalemunna anna kamapiaamna pano di kita', 
moinnakato dolu noaingkea' to maho sibaha 
daingkea' tuhu'-tuhu'ang anna nakuasaiingkea' 
ma'kahupa-hupa pampemalaang ang tahuhu, 
sinnoanna ma'kau' karake, ma'sinuhung anna 
ungkahiri' tau sola. 4 (3:3) ? Napasalama'ingkea' 
tadia aka' puhamingkea' umbabe kamapiaang, 
ampo' aka' pa'kalemunna pano di kita". 
Napasalama'ingkea' umpake kakuasaang 
Inaha Maserona ang mepadahi sumule anna 
mebea katuhoang bakahu sibaha umbahahsii 
ingkanna kasalaanta. ? Nabea liuingkea' Inaha 
Maserona Puang Alataala yaling di sanganna 
Puang Yesus, To Pepasalama'ta. ” Napanoa 
indee anna malaingkea' naangka' maroho 
aka' mana' pa'kalemunna anna malaingkea' 
tuho masannang lambi' sapano-panona, aka' 
inang dianto ang tanaha-naha la tatahimbo. 
8 |ndee ang mane kutula' tahpa' si'da-si'da. 

Pahallu umpengnginsangngi si'da-si'da indee 
anna malai ingkanna ang mampetahpa' dai' di 
Puang Alataala napoinaha umbabe ingkanna 
pengkahangang ang mapia, aka' la kekuna pano 
di ingkanna tau. ? Kahaoii kasitelangang ang la dai 
ma'bahtuang, ma'nene, siba'di didiona atohanna 
ada". Aka' ingkanna indee dai aha kunanna anna 
datoe' aha kauntungamna. 1t? Monna aha tau ang 
umpadahi kasiba'diang, kambahoing meampa' 
sipendoang. Ampo' monna dao napehingngii, 
ya' kahaoii. 11 Aka' tau ang noa indee, inang 
danne' ungngakui pepakuhu ang tahpa', anna 
pembabena ang inang nainsang tahuhu dianto 
ang mantumang lambi' ditahungkung. 1? Ke 
haling kusuoingko mating ta Artemas bahtu' ta 
Tikhikus, ya' baha' poinahai sule umpellambi'ia 
di lau' di Nikopolis aka' pahtuyungku la tohhoa' 
di lau' yaling di uhangngallo indee di tempona 
masahhu' bombang. 13 Poinaha si'da-si'dai 
undului ta Zenas, dianto to manahang yaling di 
pambohtuang kaha-kaha ada', anna ta Apolos 
ke mengkalaong anna malai dai kakuhangang 
aka-aka. 14 Petauanta pahallu mellaya' 
si'da-si'da umbabe kamapiaang anna malai 
umpasundung ang la napokatuhoang. Daa-daa 
sika tuho takekuna. 1? Ingkanna solasohong 
ang kusibahaing dinne umpalambi' salama' 
mating di dio. Palambi'ingkang salama'ki' pano di 

ingkanna santosahaninta ang mekalemui. Puang 
Alataalarang ang la tontong mambeheingkea' 
para-para. 


Filemon 


1 Pano di solasohongki' Filemon ang 

kisibahaing mengkahang. Noa tunne' pano 
di solasohonta ta Apfia anna ta Arkhipus ang 
tasibahaing mengkahang kahha' yaling di 
kapampetahpa'ang sibaha ingkanna to Sahani 
ang si ma'himpung diting di dasammu. Hao 
mai di Paulus, to yaling di tahungkung aka' 
umpepainsangngingka' kaheba didiona Kristus 
Yesus, sibahaang solasohonta ta Timotius. 2 (1:1) 
3 Ke la malai ullambi'o behe anna kamasahkeang 
yaho mai di Ambeta, Puang Alataala anna 
Puang Yesus Kristus, To Pepasalama'ta. 
4Daliu lengka' kutula' sangammu, Filemon, ke 
ma'kuhhu'sumanga' buma' dai' di Puang Alataala 
yaling di sambayang, ? aka' puha kuhingngi 
umba noa umpesi'da-si'dai mampetahpa' dai' 
di Puang Yesus anna pa'kalemummu pano di 
ingkanna petauanmna. ? Kusambayangngi anna 
malai kamesaang ang unsa'ding sibaha solamu 
to mampetahpa' la tuhtuang matoto' anna la 
tuhtuang ungnginsang ingkanna behe ang puha 
nabeaingkea' Kristus. 7 O solasohongku Filemon, 
kahsi liua' kuhingngi umba noa pa'kalemummu 
pano di petauanna Puang Alataala lambi' tiala 


1.8-17 982 


liu inahangku aka' samai to mampetahpa' 
umpasuhaka asang liu. 3 Kodi', mesa to baha' ang 
tontongke' ditahungkung aka' untindo'a' Kristus 
Yesus, aha ang la kupalau mating. Setonganna 
mala kupahe' tomande'o aka' kakamua' yaling 
di kapampetahpa'ang, ampo' moinnakato noa, 
aka' pa kalemummu ang kainsangang anna aka' 
kupakamayao, ya! malaua' supu mating. 2 (1:8) 
10 palaungku mating dianto didiona ta Onesimus 
ang kupoana' yaling di kapampetahpa'ang, aka' 
dinne di tahungkung kupainsangngi didiona 
Puang Yesus lambi' mampetahpa'. 1t Dolu dai 
kekuna di kalaemu, ampo' dinoa dai dio supu 
naongei kekuna ampo' kekuna tou ko pano di 
kalaeku. ? Dinoa indee tau ang kupakamaya 

la kusuoingko mating sumule. 13 Setonganna 
pemalaka' kupamasae dinne naposolaia' 
sihapang bala'mu lella'a' ditahungkung aka' 
umpepainsangngingka' Kaheba Mapia. 14 Ampo' 
dai kuaku membabe ke dai aha kasibohtuanta. 
Masannang liua' ke unna' inahammu tubung dio, 
daone' la kukehke'i. 9 Umbai diante' suhunna 
napensaha'io sampai' anna malai sibaha lolokoa' 
lambi' sapano-panona. 1? Dinoa tadiang sabua' 
palli' kale, ampo' mendahing siullu'ta ang 
dikalemui. Kusa'ding si'da-si'da tama di kalaeku, 
londonang dio, sihapang sabua' noa toi sihapang 
mesa solasohong yaling di Puang Yesus. 1” Dahi, 

ponna ke unsanga liua' solasohommu yaling di 
kapampetahpa'ang, tahimboi inde ta Onesimus 
sumule sihapang kodi' ang untahimbo. 18 Ponna 
ke inang ahae' kasalaang ang nababe diting 
bahtu' keindang, kodi'dang ang la mantangkung 
asangnging. 1? Dahi mapia kuuki' kalaeku 

done indee dianto: Kodi' Paulus la mambaya' 
asangnging indanna. Anna dao mangki' la 
kupakaleha didiona indammu pano di kodi”, 
dianto katuhoammu ang bakahu mendahi to 
Sahani. 200 solasohong, kalemuia' babeingka' 
indee aka' siullu'ingke yaling di Kristus. Ke 

la malai, umpasuhakaa'. ?? Suha' inde kuuki' 
aka' kuinsang la umpembaberintee' samai ang 
kupalau. Anna kuinsang la mai'di puhake' ang 
la umbabe. 2? Mesake' ang pahallu kupalau, 
aka' kuhannuang natahimboete' Puang Alataala 
sambayammua' lambi' natehtea' sumule mating. 
Ke la malai ungkalemuia' anna tohho sangkaka' 
di dasammu ke donentoo. ?3 Salama'na are' ta 
Epafras ang kusibahaing dinne di tahungkung 
aka' untindo' Kristus Yesus. ?? Salama'na toi 
solaku ang kusibahaing mengkahang dianto: ta 
Markus, ta Aristarkhus, ta Demas anna ta Lukas. 
25 Pa'kalemunnarang Puang Yesus Kristus ang la 
mambehekoa'. 


Ibrani 


1 Dolu pemmai'di ma'tula' Puang Alataala 
1 pano di neneta nalombung senabiang, 
anna mai'di lalanna ang napake ma'tula' pano. 
2 Ampo' tempo dinoa ang marungku'mi allo 
katampa'anna, napa'tula'iingkea' yaling di Ana! 
Kalaena. Ungngolai inde Ana'na, langi' anna 
lino natampa Puang Alataala. Anna nadandi 
pano yato di Ana'na ingkanna aka-akamna la 
namana'ing. 3 Dianto ang mampalanda'ingkea' 
kamatandeanna Puang Alataala. Pengkerona 
anna kakuasaamna sinnoa siang pengkerona 
anna kakuasaamna Puang Alataala. Dianto ang 
ungkuasai anna undakai ingkanna-ingkanna 
siamo ungngolai bahtakaranna ang ma 'kuasa. 
Puhanna umbasei hupatau di hao mai di 
dosannaii, ya' le'ba'mi dai' anna mohko'i yaho di 
tando kuanamna Puang Alataala yaho di suruka. 
4Ohko'ang ang natahimbo yato Ana'na malangka' 
puha nei' andana ohko'anna ingkanna malaeka', 
aka' yato sanga ang nabea Puang Alataala londo 
puha andana yato sanga ang nabea pano diii. 
5 Dai aha natula' Puang Alataala pano di moi poro 
la mesa malaeka' sinnoa yato ang natula' pano 
di Ana'na naoatee, "Dionto Ana'ku. Mengkalao 

dinoa umpoambema'." Datuke' aha natula' 
Puang Alataala didiona malaeka' sinnoa yato 
ang natula' didiona Ana'na naoatee, "Kodi' la 
napoambe anna Dia nei' la kupoana'." € Anna 
tahpana Puang Alataala unsuo Ana! uluana 
mentama inde di lino, ma'tula'mi naoatee, 
"Ingkanna malaeka'ku pahallu umpenombai yato 
Anaku." 7 Yatone' malaeka' nasangai nei! Puang 
Alataala, "Pesuoku ang madihhi' noa pepahi, 
bahtu' sabua'ku ang meahha noa api." 3 Ampo' 
panone' di Ana'na naoatee, "O Dehata, Dionto 
Tomaraya lambi' sapano-panona. Umpahenta 
sitonda kamarohoang. ? Ungkara'i pengkero 
maroho ampo' ungkahiri' nei' pengkero karake. 
Dianto anna napakeangka'o Puang Alataala, 
Dehatammu, londo puha andana ingkanna 
solamu. Naminna'io tandana napakeangka'o 
anna malai mahasa inahammu." 10 Naoa toe'tee 
Puang Alataala pano di Ana'na, "O Puang, 
Dionto ang umpadahi lino mengkalao dolu, 
teyyemuntoo ang umpadahi langi'. 1! Ingkanna 
yatoo inang la ditallangngi, ampo' Dio nei' dao 
la tirende. Langi' anna lino la mendahi sinnoa 
kaya' malullu'. 12 La ulluhpi' mane umbala'ii 
ang bakahu. Ampo' Dio, la tontong loloo. Dai la 
aha kapuhaanna katuhoammu." 13 Dake' aha 
natula' Puang Alataala pano di mesa malaeka' 
sinnoa yato ang puha natula' pano di Ana'na 

naoatee, "Ohko'o done di tando kuanangku 
lambi' ingkanna balimmu kupadihoi'ingko di 
pengnginda'ammu." 14 Ampo' semalaeka'ang 
nei', dianto sabua'na Puang Alataala ang nasuo 
undului ingkanna tau ang la dipasalama'. 
2 1 Dahi, aka' Puang Yesus londo puhane' 
andana malaeka', pahallu liu tatokei yato 
kaheba ang hali tahingngi, andana tuhtuang 
sikahaoangngingkea' kapampetahpa'anta. ? Aka' 
yato bahtakara, ang napapebaha Puang Alataala 
pano di neneta ang napalambi' malaeka', tontong 
tahpa', anna ingkanna tau ang mantehkai, bahtu' 
dai umpetahpa' yatoo, ditahungkung situhu' yato 
pembabena. 3 Dahi la matingngi puha nei' yato 
tahungkunna Puang Alataala pano di tau ang dai 
umpehingngii yato kaheba kasalama'ang ang 
natula' Ana' Kalaena pano di kita'! Aka' mahasa 
puha yato kaheba andana yato tula'na malaeka'. 
Dahi ke daingkea' umpehingngii yato kaheba 
kasalama'ang, ya' inang daingkea' la lahpa' di 
hao mai di tahungkung! Kalaena Puang Yesus ang 
handang dolu umpepainsangnging inde kaheba. 
Anna kalaena toe' yato tau ang manghingngi 
donetoo, dianto ang mampainsangngiang lambi' 
kiinsang kioatee tahpa'. “ Anna napamatoho 
Puang Alataala yato kasa'biannaii ungngolai 
kakuasaang ang nabea pano, lambi' mala 
sika umbabe ma'kahupa-hupa tanda ang 

mepusa'-pusa'. Anna umbea toi kakuasaang 
Inaha Maserona pano di simesa-mesa yato 
pahsikolana situhu' pangngelo'na. ? Tadia 
malaeka' ang la umpahenta yato lino bakahu 
dako' ang tatula' dinoa, ampo' kita' hupatau. 

6 Aka' yaling di Suha' Masero aha tiuki', "Aka 
turakae'ne' hupatau lambi' ungkalemui? Umba 
turakae'ne' noa to lino anna umpemapiaing? 

7 Ampo' puha umpadahi sampai! napadihoi'ang 
malaeka', mane umpadurungngi kamatandeang 
anna kakeangka'ang. 3 Umpopa'kuasa pano di 
ingkanna ang puha umpadahi yaling inde di 
lino." Dahi yato ang mane tabata ang naoatee, 
"ingkanna ang puha umpadahi yaling inde di 
lino," bahtuanna dai aha disehalii. Pano di 
ingkanna asang yatoo napopa kuasaingkea' 
Puang Alataala. Ampo' lambi' dinoa dake' taitaa' 
yato kakuasaanta ang noa. ? Ampo' taita Puang 
Yesus, ang sampai' supu dipadihoi'ang puha 
andana semalaeka'ang naonge anna dinneke' di 
lino, anna dinoa dipadurungnging kamatandeang 
anna kakeangka'ang aka' madahha anna mate 
aka' kita". Tahpa'etee', aka' mana' pa'kalemunna 
Puang Alataala lambi' nabohtu naoatee Puang 
Yesus la ungngolai kamateang aka' yato 
kamateanna la unsulangngi ingkanna hupatau. 
10 Puang Alataala umpapia asang ingkanna yato 
ang aha, anna ingkanna yatoo untuhu'i asang 

pangngelo'na. Pahtuyunna anna malai nabea 
taha yaling di kamatandeanna pano yato di 
mai'di tau ang mendahi ana'-ana'na. Dianto anna 
nabohtui naoatee pahallu Puang Yesus ungngolai 
kamadahhaang lambi' mate. Sihatammite' 

inde napanoa, aka' ungngolai kamadahhaanna 
Puang Yesus, ya' mendahing To Pesulang 

ang sundung ang sihatang untehteingkea' 

pano di kasalama'ang. !! Puang Yesus, ang 
mampamaseroingkea' di hao mai di dosanta, 
anna kita' ang napamasero, mesa siang Ambetaa' 
sibaha. Dianto anna dai masili Puang Yesus 
nasangaiingkea' solasohonna. 1? Ma'tula'mi 
Puang Yesus dai' di Puang Alataala naoatee, "La 
kupamatande sangammu pano di solasohongku. 
La kupudio di alla'na ingkanna petauammu." 

13 Naoa toe'tee, "Ang kuhannuang supung 
Puang Alataala." Mane nalombungngii naoatee, 
"Dinnema', sibahaang ingkanna ana' ang nabeaa' 
Puang Alataala." 14 Yato ingkanna tau ang 
nasangai "ana'" dianto hupatau ang kekalae 
biasa ang la mate. Dahi dianto Puang Yesus 
anna mentolinoi anna tuhoi sinnoa siangnga' 
kita' hupatau, anna malai yaling di kamateanna 
umpa'dai kakuasaanna Pongkahana setang, 
yato ang ma'pahenta di hoi' di ongeanna 

to mate. P Yato kamateanna Puang Yesus 
dianto ang napolalang nalahpa'ingkea' di 

hao mai di kamateang. Aka' dolu tuhoingkea' 
sihapang sabua' aka' mahea'ingkea' pano yato 
di kamateang. 1? Dahi tainsang taoatee tadia 
malaeka' ang nakalemui, ampo' kita'rea'te' 
peana'anna Abraham ang nakalemui. 17 Dianto 
Puang Yesus anna pahallui mentolino anna 
napensinnoaiingkea' inde solasohonna, anna 
malai mendahi Handang Pongkahana Imang ang 
ma'kalemu anna tontong lolo ungkahang yato 
kahangang ang nabea Puang Alataala anna malai 
umbaya' yato dosanna ingkamna tau. 18 Puang 
Yesus madahha liu naonge disändä'i, dianto anna 
nainsangngi ungkalemui tau ang lella' disanda'i, 
aka' puha toe' nasa'ding Kalaena. 

1 Oa' solasohong, petauanna Puang 

Alataala ang natambai la dai' di suruka, 
padiinahammui Puang Yesus, dianto pesuona 
Puang Alataala ang mendahing Handang 
Pongkahana Imang yaling di kapampetahpa'ang 
ang taakui. 2 Tontong lolo tuhu'-tuhu'ang dai' di 
Puang Alataala, ungkähäng yato pengkähängang 
ang nasuo nababe, sinnoa Nabi Musa dolu ang 
tuhu'-tuhu'ang ungkähäng pengkähänganna, 
dianto undakai manahpa Dasanna Puang 
Alataala. 2 Padiinahammui Puang Yesus, aka' 
sihatang dipakeangka' puha andana Nabi 
Musa, sinnoa tau ang umpake'de' mesa dasang 
sihatang dipakeangka' puha andana yato 

dasang ang napake'de'. “Ingkanna dasang, 

ya' inang aha ang mampake'de'. Ampo' ang 
umpapia asang ingkanna siamo, dianto Puang 
Alataala. ? Nabi Musa tuhu'-tuhu'ang ungkahang 
pengkahanganna, dianto undakai Dasanna Puang 
Alataala, sinnoa mesa sabua' ang tuhu'-tuhu'ang 
yaling di dasanna pongkahana. Yato ang 
nababe Musa mesa pohapanganna ingkanna 
ang la napalanda' ke dako'mi Puang Alataala. 

6 Ampo' Kristus nei' tadia sabua' ampo' inang 
Ana'na Puang Alataala, ang tuhu'-tuhu'ang lolo 
umpongkahai Dasanna Puang Alataala. Ihsinna 
yato Dasamna, dianto kita'a' ingkannaingke, 
solasohong, ponna inahantaa' tontong lolo 
unghannuang supu Puang Yesus, anna daingkea' 
bata-bata. 7 Dahi, solasohong, pehingngii 
pepakaenga'na Inaha Masero ang tiuki' dolu 
naoatee, "Allo dinoa pahallua' umpehingngii 
kamahanna. 3 Daumpamakahha' inahammu dai', 
sinnoa ang nababe peneneammua' to Israel dolu 
naonge dai tuhu'-tuhu'ang di hao di ongeang 
maka'dang anna sika unsanda'i kasa'bara'anna 
Puang Alataala. 2 Naoate Puang Alataala, 
'Dianto ang naongei peneneammu unsanda'i 
kasa'bara'angku moinnakatoo anna sika ungngita 
asangngi ingkanna ang kupembabeing yaling 

di uhpa' pulo pahiamamna. 10 Dianto anna 
kukeaha'i aka' daloloi tuhu'-tuhu'ang: daloloi 

sika untuhu'i yato aka ang kupahentaing. 

11 Dahi yaling di kakeaha'angku mopindaa', 
kuoatee: Daliui la kupabei sika mentama yato 

di ongeang kapehileang ang kupatokaing.' 

"12 Oa' solasohong, dakaii andana meinaha 
karakekoa' sinnoa yatoii, lambi' ungkebo'ikoa' 
Puang Alataala ang tuho. 13 Selama ahake' 
tempo pahallukoa' sipakaleha lolo solamu 
allo-allo, anna malai dakoa' nabulitu' dosa lambi' 
meinaha kahha'koa' dai' di Puang Alataala. 

14 Ponna ke tontong loloingkea' untokei yato 
kapampetahpa'anta lambi' kapuhaanna, sinnoa 
mengkalao dolu, ya' la aha kasikenteanta yaling 
di Kristus. 1? Daungkalimpangngii pepakaenga' 
ang tiuki' naoatee, "Allo dinoa pahallua' 
umpehingngii kamahanna. Daumpamakahha'i 
inahammu sinnoa ang nababe peneneammua' 
to Israel dolu naonge dai tuhu'-tuhu'ang." 

16 [nde to Israel, ang nabahanang Nabi Musa 
umpellei Mesir dolu, unghingnging kamahanna 
Puang Alataala, ampo' katampa'anna dai sika 
natuhu'i. 1? Dianto anna keaha'i pano yaling 
yato di uhpa' pulo pahiamanna, lambi' mate 
asang di hao di ongeang maka'dang aka' akatoo 
yato dosannaii. 13 To Israelmitoo ang nalahe' 
tula'na Puang Alataala naonge ma'tula'i naoatee, 
"Daliui la kupabei sika mentama yato di ongeang 
kapehileang ang kupatokaing." Dai napabei 

sika mentama yato di ongeang kapehileang, 
aka' dai sika untuhu'i pahentana. 1? Dahi 
malesong tainsang taoatee dai sika mentama 
yato di pehileanna Puang Alataala aka' dai 
mampetahpa'. 

1 Tontong loloke' pa'dandianna Puang 

Alataala la mala tau ullambi' yato pehileanna, 
dahi pahallu tadakai andana ahai di alla'-alla'ta 
ang daine' la nalambi'. ? Aka' yato Kaheba 
Mapia napainsangngi toingkea' kita', sinnoa ang 
napainsangngi toe' pano di to Israel dolu. Ampo' 
yato Kaheba Mapia dai umbaha behe pano diii, 
aka' sika nahingngi supu, dai sika mampetahpa'. 
3 Supung kita' ang mampetahpa' ang la ullambi' 
yato pehileang sibaha Puang Alataala. Pano di 
tau ang dai mampetahpa', naoane'tee Puang 
Alataala, "Yaling di kakeaha'angku mopindaa', 
kuoatee, 'Daliui la kupabei sika mentama yato 
di ongeang kapehileang ang kupatokaing.' " 
Ma'tula' noa, moinnakato anna yato ongeang 
kapehileanna puha napatokaing mengkalao 
anna dipapiai inde lino. “Tainsammi taoatee 
tokang aka' aha tiuki' didiona allo katohhoang 
yaling di Suha' Masero naoatee, "Pihsananna 
di allo kapitunna mehileng aka' puhang 
pengkahanganna." > Anna yato tula'na Puang 
Alataala ang tahingngia' di langngena' naoatee, 
"Daliui la kupabei sika mentama yato di ongeang 

kapehileang ang kupatokaing." ? Dai sika ullambi' 
kapehileang sibaha Puang Alataala aka' dai sika 
untuhu'i pahentana. Ampo' situhu' pahtuyunna 
Puang Alataala pahallu aha tau ang la ullambi' 
yato kapehileang. ” Dianto anna napilleing Puang 
Alataala tempo ang senga' ang naonge mala 

tau ullambi' yato kapehileanna, dianto allo 
dinoa. Indee napepainsangnging Puang Alataala 
ungngolai Tomaraya Daud, masaeng puhanna 
naonge anna tuhoi Nabi Musa, umpake yato 
tula' ang tahingngi langngena' naoatee, "Allo 
dinoa pahallukoa' umpehingngii kamahanna. 
Daumpamakahha'i inahammu dai'." 8 Dolu Yosua 
umbahanang to Israel mentama di Bohto Kanaan, 
ampo' tadia yatoo ang disangai "kapehileang" 
dinne. Ponna ke dianto supu yatoo ang mendahi 
kapehileang sibaha Puang Alataala, ya' dai 

la ma'tula' Puang Alataala didiona allo ang 
senga'na. ? Dahi ahake' kapehileang sibaha 
Puang Alataala pano di petauanna. Kapehileang 
yatoo sinnoa kapehileanna di allo kapitunna. 

10 Aka' ingkanna tau ang mentama yato di 
kapehileanna Puang Alataala la mehile di 

hao mai di pengkahangannaii, sinnoa Puang 
Alataala mehileng puhanna pengkahanganna 
dianto untampa lino. 1t Dahi, solasohong, la 
tapengkabela-belaia' anna malaingkea' ullambi' 
yato kapehileang, andana ahai di alla'-alla'ta 

ang umpellei kapampetahpa'anna sinnoa yato 
to Israel dolu. 1? Aka' Bahtakaranna Puang 
Alataala tuho anna ma'kuasa, pahela puha nei' 
andana pa'dang ang pahella' sibali. Aka' noanna 
mesa pa'dang ullosa kasitammuang buku, moi 
lambi' tama di eti'na buku, ya' noa tunne' 
Bahtakaranna Puang Alataala ullosa pihki'ta 
anna ihsi inahanta. Yaling inde di Bahtakaranna, 
Puang Alataala umpalanda'mi umba noa kalaeta 
ang setongamna. 13 Dai aha ang tibuni di hao 
mai di matanna. Dia asanna yatoo landa' anna 
maleso di olona. Di olonantoo la pahallu taakui 
asang ingkanna pembabeta. 1? Dahi aha Handang 
Pongkahana Imang ang tahannuang ang kayyang 
si'da-si'da, dianto Puang Yesus, Ana'na Puang 
Alataala, ang hali dai' di suruka mengngolo 
pano di Ambena. Dianto anna pahallui tatokei 
mahha' kapampetahpa'anta pano, sibaha taakui 
lolo taoatee Puang Yesus dianto Dehatanta. 

15 Aka' inde Handang Pongkahana Imang ang 
tahannuang, ungnginsang kamalammaanta 

aka' hali nasa'ding ingkanna pesanda' ang 
tasa'ding, ampo' daine' umbabe dosa. !? Dahi 
mala tapengkabahanii undungku'i ohko'ang 
kamatandeanna Puang Alataala ang punno 
pa'kalemu. Aka' yaho di olona la talambi' 
mana' pa'kalemunna ang la mekalemui ke ahai 
kapahalluanta. 

1 Ingkänna ang mendahi handang 
5 pongkahana imang dipillei di alla'-alla'na 
solana hupatau la umbabe pengkahanganna 
Puang Alataala. Mengngolo pano di Puang 
Alataala umpa'tula'ing yato ingkanna tau anna 
untunu patuhoang ang la umbaya' dosanna 
tau sibaha umbaha penombaang senga'. ? Aka' 
mesa handang pongkahana imang dianto 
hupatau biasa, ya' si aha kamalammaanmna. 
Dianto anna sika ungkalemui to madosa ang 
dake' ungnginsang lalang ang tahpa', aka' 
nainsang umba noa kamalammaamna. 3 Dahi, 
aka' malamma toe', dianto anna pahallui 
umpopenomba penombaang umbaya' dosa 
kalaena. Dai la umbaya' supu dosanna hupatau 
senga', ampo' moi dosa kalaena. 4 Anna dai aha 
ang ungngangka' kalaena mendahi handang 
pongkahana imang, pahallu napillei anna 
naangka' Puang Alataala la ungkahang inde 
pengkahangang, sinnoa ang dahi pano di ta 
Harun dolu. ? Noa tunne' Kristus, dai ungngangka' 
Kalaena mendahi Handang Pongkahana Imang, 
ampo' Kalaena Puang Alataala ang mangngangka' 
naoaintee, "Dionto Ana'ku. Mengkalao dinoa 
umpoambema'." £ Yaling di sallaoang ang 
senga' naoainte Puang Alataala, "Dionto Imang 
lambi' sapano-panona, sinnoa siang Melkisedek 
dolu." 7 Naonge Puang Yesus anna tohhoi 

yaling done inde di lino ma'sambayammi anna 
mehumala'i sitonda dumuseng malau dai' di 
Puang Alataala. Nainsammi naoatee Puang 
Alataala ma'kuasa anna mala nalahpa' di hao 
mai di kamateang, ampo' dai naaku untuhu'i 
pampemala Kalaena, untuhu'i nei' pangngelo'na 
Puang Alataala. Dianto anna napehingngiing 
Puang Alataala palaunna. 3 Moinnakato anna 
inang Ana'nai Puang Alataala, ampo' napellaya'i 
untuhu'i pangngelo'na Puang Alataala yaling 

di kamadahhaang sinnoa siang hupatau. 

3 Napanoanto Puang Alataala umpasihatangngi 
Puang Yesus mendahi Handang Pongkahana 
Imang ang sundung anna mendahi toi 
pengkalaoanna kasalama'ang pano di ingkanna 
tau ang mantuhu'i. 1? Anna naangka' Puang 
Alataala mendahi Handang Pongkahana Imang 
sinnoa Melkisedek. 1t Oa' solasohong, yaling 
inde di kaha-kaha mai'dike' ang pemala kutula' 
mating, ampo' masuhsa kupakalesoingkoa' aka' 
tengkongkoa' ma'pehingngi. 1? Masaemokoa' 
untindo'i Puang Yesus. Dahi dinoa setonganna 
malamokoa' umpakuhu tau senga'. Ampo' aka' 
pahallukangkoa' dipakuhu sala, dahi dake' mala, 
aka' dake' ungnginsangnga' moi pepakuhunna 
kasahaniang ang uhuna. Sinnoakoa' ana' 
malea ang supung sumusuke' aka' dake' mala 
ungngande andeang kahha'. 13 Aka' tau ang 

sumusuke', ya' maana'-ana'ke'. Bahtuanna 
dake' matoho yaling di kasahaniang anna dake' 
nainsang umpasise'la aka ang mapia anna aka 
ang tahuhu. 14 Ampo' andeang makahha' nei! 
andeannane' tau ang lobo'mi, bahtuanna tau ang 
untuhu'i pepakuhu ang tahpa' aka' nainsammi 
umpasise'la yato aka ang tahpa' anna yato aka 
ang karake. 

1 Dahi, solasohong, dotanne' tabolii untula' 

lolo pepakuhu ang uhuna didiona Kristus 
ang sihatanne' pano di tau ang mane mendahi 
to Sahani. Tau ang noa inang pahallu dipakuhu 
mengkatoba' di hao mai di pembabena ang 
takekuna anna mampetahpa'i dai' di Puang 
Alataala. Pahallu sika dipakuhu aka suhunna 
ditero' yaling di sanganna Puang Yesus. Pahallu 
dipakuhu umba noa mesa pebulle ada' umpake 
teyyena umpalauing behe hupatau. Pahallu 
dipakuhu aka ang la dahi di allo ang la sule, dianto 
Puang Alataala la umpatuho sumule ingkanna to 
mate. Anna la untahungkung ingkanna tau ang 
membabe karake lolo. Ingkanna inde pepakuhu 
sihatang pano di tau ang mane mendahi to 
Sahani, ampo' daia' mangki' tapa'sule-sulei, 
dotanne' tatula'i pepakuhu ang matama puha. 
2(6:1) 3 Anna, ke naelo'i Puang Alataala, ya' 
dianto ang la tababe. 4 Tau ang naangka'i umpellei 
kapampetahpa'anna, dang mala ditehte sumule 

mengkatoba' di hao mai di dosannaii. Aka' 

dolu sika yaling di kamabayaang, sika unsa'ding 
pebehena Puang Alataala yaling di katuhoannaii 
anna untahimbo Inaha Masero sinnoa tau senga'. 
> Nainsang naoatee mapia Bahtakaranna Puang 
Alataala anna sika unsa'ding kakuasaanna Puang 
Alataala ang sule yaling mai di kapahentaanna. 
6 Ampo' puhanna yatoo, ponna sika naangka'i 
umpellei kapampetahpa'anna, ya' dang mala 
ditehte sumule mengkatoba' di hao mai di 
dosannaii. Aka' mala dioatee sika umpaso' 
sumule Ana'na Puang Alataala dai! di kayu 
sitambeng anna napakauho-uhoi di olona tau 
mai'di. 7 Ponna aha tampo ang si nakene'i, 

ya' pinamula yatoo la mai'di boana anna la 
kekuna pano di puanna, lambi' tampo yatoo 
mala dioatee nabehe Puang Alataala. 3 Ampo' 
ponna yato tampo ke nakatuhoii supu parang, 
balimbano sibaha lohpo kedui senga'nake', ya' 
dai kekuna anna la ditando. Katampa'anna la 
disohe lambi' mampu'. ? Ampo' dioa', solasohong 
ang kikalemui, moinnakato anna noai inde 
tula'ki', ampo' kihannuang dakoa' la sinnoa yato 
tampo ang ditando. Kiinsang kioatee mahasa 
puha boamu, dianto kapampetahpa'ammu 
sibaha pembabemu ang sihatang pano di 

tau ang napasalama' Puang Alataala. !? Aka' 
Puang Alataala ke mambohtui maroho lolo. 

Dai la nakalimpangngi pengkahangammu 

ang umbabeing, bahtu' pa'kalemummu ang 
umpepaitaing yaling ungkalemui solamu to 
mampetahpa', noa ang inang si umbabe lolo. 

11 pemala liuang, solasohong, anna indee 

ang si umbabea' la umpatontong lolo lambi' 
kapuhaanna katuhoammu anna malai ullambi' 
si'da-si'da yato ang unghannuang yaho mai di 
Puang Alataala. 1? Daumpabeii ke la ahai di alla'- 
alla'mua' ang la tengkong ma'pehingngi. Ampo' 
diare' tindo'i pohapanganna tau ang umpetahpa' 
Puang Alataala sitonda kasa'bara'ang, aka' inang 
tau ang noa la untahimbo yato ang nadandiing 
Puang Alataala. 13 Naonge anna ma'dandii 
Puang Alataala pano di Abraham, mopinda 
umpake sanga Kalaena anna malai matoto' yato 
pa'dandinna. Napanoa aka' dai aha ang londo 
puha. 14 Naoaintee, "La kubehe loloo anna la 
kupamai'diingko peana'ammu." 1 Tontong lolo 
Abraham umpetahpa' Puang Alataala lambi' 
untahimbo yato ang nadandiing pano di kalaena. 
16 Ponna ke mopindai mesa tau, ya' biasa umpake 
sanganna mesa ang londo puha nei' andana 
kalaena. Yato popindana umpamatoto' tula'na 
lambi' dai aha ang bahani la sibehta-behta. 

17 Noa tunne' Puang Alataala. Naonge ma'dandii 
pano di Abraham sibaha peana'anna, pemala 
umpamatoho inahannaii lambi' sika la nainsang 

naoatee inang la dahi yato ang nabohtu. Dianto 
anna mopindang naola umpamatoto' tula'na. 
18 Dahi puha nabeaingkea' Puang Alataala 
pa'dandinna anna popindaanna. Inde derua 
hupanna tula' sahing dai mala dibala'i, aka' inang 
daine' aha ma'loseng-loseng Puang Alataala. 
Dahi kita' ang hali ullambi' pentu'dungang 
yaling di Puang Alataala tontong hannu anna 
mampetahpa' la nabeaingkea' yato kasalama'ang 
ang nadandi. 12 Inde panghannuanta sihapang 
ahhi ang umpamatoto' inahantaa' anna malai 
dai pahoro kapampetahpa'anta. Anna inde 
panghannuanta natehteingkea' umpellosai 
sapa'na suruka lambi' tama di olona Puang 
Alataala. 2 Mendolune' Puang Yesus tama do 
nabuhkeiingkea' lalang. Mendahing Handang 
Pongkahana Imang ang mambahanangngingkea' 
sapano-panona, sinnoa Melkisedek dolu. 

1 Indee Melkisedek dianto tomaraya Bohto 

Salem dolu anna imanna Dehata ang 
Handang Malangka'. Tahpana sumule Abraham 
di hao mai di pa'tolla'ang naonge untaloi 
sangngaka-sangngaka tomaraya, ya' suleng inde 
Melkisedek natammui anna nabehei. ? Puhai 
yatoo, naalang Abraham bahe sampulona 
ingkanna aka-aka ang nahampa'i yaling di 
pa'tolla'ang anna nabeai pano di Melkisedek. 
Sanganna inde Melkisedek bahtuanna: 'Tomaraya 

ang Maroho.' Anna, aka' untomarayai Bohto 
Salem ang bahtuanna: 'Kamasahkeang,' mala 
disangai: 'Tomaraya Kamasahkeang.' 2 Ponna 
tabata tohodolunna, dai aha tiuki' pengkalaoanna 
didiona ambena, indona, bahtu' peneneanna. 
Datoi aha tiuki' didiona pampahandu'anna 
bahtu' katämpä'anna katuhoanna. Mala 
dioatee indee Melkisedek sinnoa Änä'na Puang 
Alataala aka' tontong mendahi imang lambi' 
sapano-panona. “Yaling inde di tohodolunna 
taita umba noa kamalangka'anna Melkisedek. 
Panone' di Abraham, ya' malangka' toe' aka' 
naponene ingkanna to Israel. Ampo' moinnakato 
noa, Abraham umpakeangka' Melkisedek 
lambi' umbea bahe sampulona ingkanna 
aka-aka ang nahampa'i yaling di pa'tolla'ang. 

> Situhu' atohanna ada' Yahudi, peAna'anna 
Lewi ang mendahi imang pahallu untahimbo 
bahe sampulona aka-aka di hao mai di solana 
to Israel moinnakato anna peampoanna 
asangngi Abraham. £ Indene' Melkisedek, 

tadia peana'anna Lewi, ampo' moinnakatoo 
noa untahimbo toe' bahe sampulona di hao 
mai di Abraham. Dia tuke', moinnakato anna 
halii Abraham untahimbo pa'dandinna Puang 
Alataala, ampo' tadia Abraham ang umbehe 
Melkisedek, ampo' Melkisedek-ete' ang umbehe 
Abraham. 7 Anna maleso tainsang taoatee 

tau ang dibehe madihoi'ang nei' andana tau 
ang mambehe. Dahi Melkisedek malangka' 
puha nei' andana Abraham. 3 Panone' di 
ingkanna seimangang, si untahimbo toe' bahe 
sampulona di hao mai di solana to Israel. Ampo' 
si mate asang toe' sinnoa ingkanna hupatau. 
Ampo' indene' Melkisedek untahimbone' bahe 
sampulona di hao mai di Abraham anna dai 

aha tiuki' kamateanna, mala dioatee tuho 
loloke'. ? Dia tuke', mala dioatee seimangang, 
bahtu' peana'anna Lewi ang si untahimbo bahe 
sampulona, puha umbaya' bahe sampulona pano 
di Melkisedek ungngolai Abraham peneneamnaii. 
10 Aka' Lewi ampo kuntu'na Abraham, dahi 
naonge Abraham anna umbeai yato bahe 
sampulona pano di Melkisedek, ya' yalingke' 

di kalaena inde ta Lewi ampona. 11 Puang 
Alataala ungngangka' sangngaka-sangngaka di 
alla'na peana'anna Lewi mendahi imang ang la 
umbahanang to Israel yaling untuhu'i atohanna. 
Ampo' hupatau dai mala mendahi maroho 
ungngolai pengkahanna yato seimangang. Dianto 
anna pahallung kende' imang senga', dianto 
mesa imang ang sinnoa Melkisedek, tadia mesa 
peana'anna Lewi hapangamna Harun. ? Dahi, ke 
dibala'i seimangang ang peana'anna Lewi anna 
malai aha imang senga', ya' pahallu toe' dibala'i 
atohanna ada' Yahudi. 33 Ang ditula' dinoa dianto 

Dehatanta Puang Yesus ang sule di hao mai di 
peneneang senga'. Dai aha di alla'na solasohonna 
ang mendahi imang. 14 Tainsang taoatee Puang 
Yesus umponene Yehuda, dai umponene Lewi. 
Anna dai aha kasikenteanna Yehuda anna 
seimangang situhu' atohanna ada' Yahudi ang 
nauki' Nabi Musa. 1? Anna maleso puha nei' ke 
taitaia' anna taoaitee kende'mi mesa Imang 
senga', ang sinnoa Melkisedek. 1? Tadia aka' 
atohang ang mangngoatee: supung peana'anna 
Lewi ang mala mendahi imang, ampo' inde 
Imang senga' diangka'mi aka' kakuasaanna 
anna katuhoanna ang dai aha kapuhaanna. 

17 Aka' aha tiuki' yaling di Suha' Masero naoatee, 
"Dionto imang lambi' sapano-panona, sinnoa 
siang Melkisedek dolu." 18 Dahi yato atohang 
ang masae dang dipake aka' malamma anna 
dai kekuna. 1° Aka' dai nabela yato atohanna 
ada' Yahudi umpamaroho tau. Ampo' dinoa 
Puang Yesus mebea panghannuang ang mahasa 
puha, anna yaling yatoo mala tadungku'i Puang 
Alataala. 2? Dia tuke', Puang Yesus mendahi 
imang aka' popindaanna Puang Alataala. ?! Dai 
aha imang senga' ang tiangka' noa. Ampo' 
tahpana Puang Yesus diangka' mendahi imang, 
mopindang Puang Alataala naoatee, "Kodi' 
Puang Alataala kupopindai anna dai la tirende 
tula'ku: Dionto imang lambi' sapano-panona." 

22 Aka' inde popindaang maleso tainsang taoatee 
Puang Yesus umpamatoto' mesa pa'dandiang 
ang mahasa puha andana yato pa'dandiang 

ang dolu. ?3 Ahake' bou mesa: seimangang 

ang peänä'anna Lewi mai'di, anna tau biasa 
asang. Ponna mateng mesa, ya' pahallu aha ang 
mambala'i. 2? Ampo' tuhone' Puang Yesus lambi' 
sapano-panona, anna pengkahangamna tontong 
lolo, mendahi imang, dai aha ang mambala'i. 

25 Dianto anna ma'kuasai lambi' sapano-panona 
umpasalama'ingkea' ang mendungku' pano di 
Puang Alataala yaling di sanganna. Aka' tuho 
lolo anna tontong napehumala'ingkea' dai' di 
Puang Alataala. 2? Dahi Puang Yesus dianto 
Handang Pongkahana Imang ang tapahallu, aka' 
masero, dai aha kasalaanna bahtu' dosanna. 
Dinoa dipasähä'mi di hao mai di to madosa anna 
dipadai'i di ongeang ang handang malängkä' 
yaho di suruka. 2? Dai sinnoa imang biasa ang 
pahallu umpopenomba penombaang allo-allo: 
ang napadolu dianto aka' dosanna toboe', mane 
dosannai tau senga'. Ampo' indene' Puang Yesus 
pihsang supu umpopenomba penombaang dai' di 
Puang Alataala naonge umbehoi Kalaena dipatei. 
Yato penombaanna dai pahallu dipa'sule-sulei. 
28 Tau ang mendahi handang pongkahana imang 
yaling di atohanna ada' Yahudi malamma aka' 
hupatau biasa. Ampo' puhanna atohang ada' 

Yahudi dibea ungngolai Nabi Musa, Puang 
Alataala mopinda aka' la ungngangka' Ana'na 
mendahi Handang Pongkahana Imang. Anna 
inde Ana'na dianto To Pepasalama' ang sundung 
lambi' sapano-panona. 

1 Dianto indee pungngu' tannunna karangku: 

Aha kita'a' mesa Handang Pongkahana Imang 
ang inang noa ang mohko'mi di tando kuananna 
Puang Alataala To Matande yaho di suruka. 
2 Yahontoo ungkahang pengkahangamna yaling 
di Tambing Handang Masero yaling di Bansuli 
Masero. Inde bansuli dianto Bansuli Masero ang 
setonganna yaho di suruka, ang napake'de' Puang 
Alataala, tadia hupatau. 3 Ang dioaintee handang 
pongkahana imang pahallu si umpopenombaing 
penombaanna petauanna Dehata sibaha 
penombaang ang senga'. Noa tunne' Handang 
Pongkahana Imang ang tahannuang pahallu toe' 
umpopenomba penombaang, dianto Kalaena. 
4Naonge anna dinnei di lino Puang Yesus, 
ya' daine' mendahi imang aka' inang ahake' 
imang ang si umpopenomba penombaang 
ang situhu' atohang ada' Yahudi ang nauki' 
Nabi Musa. ? Sika mengkahang yaling di mesa 
ongeang menomba ang mala dioatee sihapang 
"kalihayona supu" yato Bansuli Masero ang 
setonganna yaho di suruka. Aka' dolu Musa, 
naonge mengei umpasadia aka-aka ang la napake 

umbabe Bansuli Masero, ya' ma'tula'mi Puang 
Alataala naoaintee, "Kalehaii inde tula'ku: la 
pahalluo umpapia ingkanna aka-aka sinnoa 
siang yato kambara' ang kupaitaio done inde 
di tanete." 6 Ampo' pengkahanganna Puang 
Yesus londo puha nei' andana pengkahanganna 
seimangang ang aha done di lino, aka' Dianto 
ang umpamatoto' pa'dandianna Puang Alataala 
pano di kita'. Anna inde pa'dandiang bakahu 
mahasa puha nei' andana yato ang masae, aka' 
mahasa puha nei' yato ang la talambi' situhu' 
yato ang nadandiing. 7 Ke la sundummine' yato 
pa'dandiang ang uhuna, ya' dante' pahallu la 
aha pa'dandiang sala bou ang la mambala'i. 

8 Ampo' Kalaena Puang Alataala mangnginsang 
pahallu la nabala'i aka' kasalaanna petauanna, 
lambi' naoatee, "La aha tempona la kuonge 
umpapia pa'dandiang bakahu pano di ingkanna 
to Yahudi, noa peana'anna Yehuda, noa toi to 
Israel ang senga'nake'. ? Inde pa'dandiang dai 
la sinnoa yato ang kupapia sibaha peneneanna 
dolu naonge kutehtei yaling mai di Bohto Mesir. 
Dai sika tontong untuhu'i yato pa'dandiangku, 
dahi kupengkebo'ing. 10 Ampo' dianto indee 
pa'dandiang ang la kupapia sibaha petauangku 
to Israel di allo ang la sule: Atohangku la 
kupatama di pihki'naii, la kuuki' asang tama di 
inahanna. La mendahia' Dehatannaii anna sika la 

mendahi petauangku. 1! Anna dai la pahallu sika 
umpakuhu solana, datunne' la pahallu umpakuhu 
solasohonna, naoatee, 'Pahalluo ungnginsang 
Puang Alataala,' aka' inang sika la nainsangnga', 
moi ang saohko', moi ang kayyang. 1? Donetoo 
la kuampungngi kasalaannaii, anna ingkanna 
dosanna dang la kukalehai." Noantoo Bahtakara 
Dehata. 13 Dahi, solasohong, ke natula'mi Puang 
Alataala mesa pa'dandiang bakahu, bahtuanna 
yato ang masae dang la kekuna, lambi' dang 
dipake aka' masaeng. 

1 Yaling di pa'dandianna Puang Alataala 
9 ang dolu pano di to Israel, aha atohang 
menomba anna aha toe' ongeang menomba ang 
nababe to lino. ? Ongeang menomba disangai 
"Bansuli Masero." Yaling aha derua tambing. 
Ang uhuna sihapang kale yaling di mesa dasang, 
disangai "Tambing Masero." Dianto naonge 
aha pampaongeang lampu sibaha meja ang si 
dipampaongei roti masero. 3 Ang kaderuanna 
disangai "Tambing Handang Masero." Di alla'na 
yato derua tambing aha samping disapa'iing. 
4Yaling di Tambing Handang Masero aha 
pantunuang penombaang, bulahang dibabe 
naongei si dipantunui kayu-kayu bomammi'. 
Aha toe' pahti ang kayu dipapia mane dilapi'i 
bulahang, disanga "Pahti Pa'dandiang." Yaling 
yatoo aha dehpa 'manna' ang puha dipatama 

di mesa paongeang bulahang, huntunna 

ta Harun ang mentahe'mi anna yato derua 

batu lohpa' ang dipangnguki'i yato Sampulo 
Atohanna Puang Alataala. ? Yaho di tutu'na Pahti 
Pa'dandiang aha derua kerub ang bulahang 
dibabe. Pani'na untu'dungngi ang disanga 
"Ohko'ang Pa'kalemunna Puang Alataala" 

yaho di tutu'na. Ampo' ingkanna indee dake' 
mala dipakaleso asang dinoa. ? Noanto umba 
noa diato' dolu yaling yato di Bansuli Masero. 
Pihsananna allo-allo si mentamang imang biasa 
yato di tambing ang uhuna la mengkahang 
yaling. 7 Ampo' mesa supu ang la mala mentama 
di tambing kaderuanna, dianto handang 
pongkahana imang. Pihsang supu sahtaung 

si napentama anna dai mala mentama ke 

dai umbaha haha. Haha yatoo dianto hahana 
patuhoang ang natunu umbaya' dosa kalaena 
sibaha dosanna tau ang dai sika naangka ii. 

8 Ungngolai inde ada' napakuhuingkea' Inaha 
Masero naoatee dake' tibuhke lalang lutama di 
Tambing Handang Masero ponna ke tontongke' 
yato tambing ang uhuna di hao di olona. 

3 Ingkanna yatoo mesa bou pohapangang pano di 
kita' ang tuho dinoa. Bahtuanna daingkea' mala 
umpamasero inahanta di olona Puang Alataala 
aka' untunu patuhoang sibaha popenombaang 
senga'. 10 Aka' ingkanna yato peada'ang ang noa 

unghoa supu batang puntinta, noanna pemali 
pano di enu' anna andeang, bahtu' atohang pano 
di mendea' anna mambase. Anna supung la 
tontong lambi' tempona Puang Alataala mebea 
pa'dandiang bakahu. 1 Ampo' suleng pole' 
Kristus sihapang Handang Pongkahana Imang 
ang mebahaing yato kamasahkeang ang ahang 
dinoa. Mentamang di Bansuli Masero ang aha 
yaho di suruka, ang mahasa anna masero puha 
andana yato ang napake'de' Nabi Musa dolu. 
Aka' yato ang napentamang dinoa Kristus tadia 
pampapianna hupatau, bahtuanna dai yaling 
mai inde di lino. 1? Mentamang di Tambing 
Handang Masero tahhi' lambi' pano di olona 
Puang Alataala. Anna yato haha ang nabaha, 
tadiane' hahana beke bahtu' ana' saping, ampo' 
umbahane' haha Kalaena. Anna pihsanne' 

supu mentama, dai pahallu napa'sule-sulei, 
aka' ungngolai yato hahana ang nabaha, ya' 
nasulangngimingkea' di hao mai di dosanta 
lambi' sapano-panona. 12 Situhu' Atohanna Nabi 
Musa, tau ang diangka' kekasalaang pahallu 
dipamasero ungngolai popenombaang. Natahpi' 
hahana beke bahtu' saping laki, mane napalolaii 
tai hapunna ana' saping ang puha ditunu. Puhai 
yatoo, ya' diangka'mi masero situhu' peada'ang 
mentolinona. 14 Dahi, ponna yato hahana 
patuhoang mala umpamasero tau, ya' la'bi 

puhake'ne' hahana Kristus! Yaling yato di hahana 
mala napamaseroingkea' di hao mai di pembabe 
karaketa ang mebaha pano di kamateang, anna 
malai menombaingkea' dai' di Puang Alataala ang 
tuho. Aka' ungngolai Inaha Masero ang ma'kuasa 
sapano-panona, umbehong Kalaena Puang Yesus 
dai' di Puang Alataala mendahi popenombaang 
ang sundung umbaya' dosantaa'. 12 Naonge anna 
tontongke' pa'dandiang ang uhuna, ya' natehkai 
hupatau yato atohang. Dianto Kristus anna matei 
unsulangngi hupatau di hao mai di pantehkainna 
anna mendahi to dialla' ang mebahaing mesa 
pa'dandiang ang bakahu di alla'na Puang Alataala 
anna hupatau. Napanoa anna malai ingkanna tau 
ang natambai Puang Alataala ullambi' mana'na 
ang lambi' sapano-panona ang nadandiing 
Puang Alataala pano. 1? Ponna ke la ahai mana', 
ya' pahallu toe' aha buhtinna ang naoatee 
matente' yato tau ang mammana'. 17 Aka' suha' 
mana' dake' kekuna ke tuhoke' yato tau ang 
mambabe, supung kekuna ke mateng yato tau. 
18 Noa tunne' yato pa'dandiang ang uhuna ang 
nabaha Nabi Musa napamatoto' toe' umpake 
hahana patuhoang ang dipopenomba. Noa indee 
lalanna: 1° Puhanna napepainsanging Nabi Musa 
yato ingkanna pahenta ang aha tiuki' yaling di 
Atohang, ya' ungngalang hahana ana' saping 
anna hahana beke laki, mane napasihau-haui 

uhai. Pihsananna ungngalang lohpo hisop ang 
hali naba'ba' bulu domba ang namaleai, mane 
natomme'i naung yato di haha anna natahpi'ing 
yato suha' Atohang anna ingkamna tau. 20 Lella' 
yato nababe naoantee, "Dianto indee haha ang 
umpamatoto' pa'dandianna Puang Alataala 
pano di dioa' ang pahallu la untuhu'i." 21 Noa 
tung nei' Musa untahpi' Bansuli Masero sibaha 
ingkanna pangkahka' maserona umpake yato 
haha. 2? Mala dioatee, situhu' Atohanna Musa, 
sai'di' tala dipamasero asang umpake haha. 
Ponna ke dai aha haha titollo, ya' dai mala la 
diampungngi dosa. 22 Yato Bansuli Masero ang 
dolu di lino, sibaha ingkanna pangkahka'na, 
dianto pohapanganna supu ingkanna aka-aka 
ang aha yaho di suruka. Pahallu dipamasero 
umpake hahana patuhoang ang dipopenomba. 
Ampo' yatone' ingkanna aka-aka ang yaho 

di suruka pahallu aha popenombaang ang 
mahasa puha. 2? Aka' Kristus dai mentama 

di Bansuli Masero ang napapia hupatau, ang 
napasihapang supu Bansuli Masero ang si'danna. 
Dai, ampo' mentamane' di suruka anna dinoa 
napa'tula'mingkea' di olona Puang Alataala. 

25 Yaling di peada'anna to Yahudi yato handang 
pongkahana imang si mentama yato di Tambing 
Handang Masero pihsang sahtaung umbaha 
hahana patuhoang. Ampo' Puang Yesus Kristus 

daine' napa'sule-sulei mentama umpopenomba 
Kalaena. 2? Aka' ponna noa, ya! mengkalao di 
pampahandu'anna lino pemmai'ding ungngola 
kamadahhaang lambi' mate. Ampo' dinoa, 
yaling di tempo ang madungku'mi pano di Allo 
Pampahehsaang, umpalanda'mi Kalaena Kristus 
pihsang supu anna malai dosanna hupatau 
napa'dai aka' umbeho Kalaena dipatei. ?” Puha 
napama'tantu Puang Alataala naoatee ingkanna 
tau pihsang supu mate mane napahehsai. 23 Noa 
tunne' Kristus, pihsang supu mate mendahi 
popenombaang ang la umpa'dai dosanna 
tau mai'di. La sumule bou tama inde di lino, 
tadia aka' dosanta, ampo' anna malai umbaha 
kasalama'ang pano di tau ang mangngempei 
kasuleanna. 

1 Yato Atohang ang napepainsangnging 
10 Nabi Musa noa supu kambara'na 
bahtu' kalihayona ingkanna kamasahkeang 
ang la sule aka' Puang Yesus. Situhu' yato 
Atohanna Musa taung boitoo ingkanna 
tau ang pemala undungku'i Puang Alataala 
umbaha popenombaang ang noa lolo, ampo' 
dasiang mala mendahi maroho ungngolai yato 
popenombaannaii. ? Yato ingkanna tau, ponna 
ke malai mendahi maroho noa, ya' inang la 
naboling umbaha yato popenombaanmnali. 
Aka' la nainsang naoatee ingkanna dosanna 

puhang diampungpngi, lambi' sika la nasa'ding 
tama di inahanna naoatee dang kekasalaang. 

3 Ampo' setonganna daete' noa. Aka' mengkalao 
yato penombaanmnaii taung boi anna taung 

boi nakalehai lolo naoatee, "To madosaä'." 

4 Aka' hahana saping anna beke inang dai mala 
umpa'dai dosa. ? Dianto anna Kristus, naonge 
anna mentamai inde di lino, ma'kara dai' di Puang 
Alataala naoatee, "Dai ungkara'i ma'kahupa- 
hupa penombaang, ampo' moinnakato noa, 
umpatoka batang puntingku ang la mendahi 
penombaang. ? Dai ungkara'i penombaang 
metunu bahtu' penombaang hahana patuhoang 
ang la umbaya' kasalaang, 7 Dahi kuoatee, 'Sulea' 
umpembabeing pa'elo'mu, O Dehatangku, 
sinnoa ang tiuki' lohpo' didiona Kalaeku yaling 

di Suha' Masero.' " 3 Naoante Puang Yesus, 

"Dai ungkara'i ma'kahupa-hupa penombaang. 
Dai ungkara'i penombaang metunu bahtu' 
penombaang hahana patuhoang ang la umbaya' 
kasalaang," moinnakato anna ingkanna yatoo 
pahallu situhu' Atohanna Musa. ? Pihsananna 
naoa buntee, "Sulea' umpembabeing pa'elo'mu, 
O Dehatangku." Dahi napa'dai Puang Alataala 
yato ingkanna penombaang masae, anna nabala'i 
pole' penombaanna Puang Yesus. 1? Anna 

inang Puang Yesus Kristus umpembabeming 
pa'elo'na Puang Alataala lambi' umpopenomba 

pihsang Kalaena anna malaingkea' masero 
lambi' sapano-panona. 11 Yaling di peada'anna 
to Yahudi, allo-allo si ke'de' imang anna umbabe 
popenombaang napa'sule-sulei ang inang 

dai mala umpa'dai dosa. 1? Ampo' Puang 
Yesus, ang mendahi Handang Pongkahana 
Imang, umpopenomba Kalaena aka' dosanta, 
ang pihsang liu supu nababe anna sihoang 
lambi' sapano-panona. Puhai yatoo, dai'mi di 
suruka anna mohko'i yaho di tando kuananna 
Puang Alataala. 3 Dinoa lella'mi mangngempe 
lambi' ingkanna balinna dipadihoi'ing di 
pengnginda'anna. 14 Dahi aka' yato mesa 
popenombaang, napamaseromingkea' di hao 
mai di dosanta anna napamarohoingkea' di 
olona Puang Alataala, lambi' dang aha takalala'i 
lambi' sapano-panona. 1? Anna nasa'bii toe' 
Inaha Masero didiona inde kaha-kaha, naoatee, 
16 "Dianto indee pa'dandiang bakahu ang la 
kubabe sibaha petauangku di allo ang la sule: 
Atohangku la kupatama di pihki'naii, la kuuki' 
asang tama di inahanna." Noantoo Bahtakaranna 
Puang Alataala. 1? Mane naoaitee, "Kasalaannaii 
anna ingkanna dosamna dang la kukalehai." 

18 Dahi ponna ke inang diampungnging dosanta 
anna kasalaanta, ya' dang pahallu la aha 
penombaang senga'na. 1 Oa' solasohong, 
sinnoa mesa handang pongkahana imang mala 

mentama di Tambing Handang Masero aka' yato 
haha ang nabaha, noa tunne' kita' malang pole' 
beba' undungku'i Puang Alataala aka' hahana 
Puang Yesus ang titollo naonge matei. 22 Dianto 
indee lalang bakahu ang mepatuho ang nabuhkei 
Puang Yesus Kristus! Dinoa tibuhkeng pole' 
pesapa'na Tambing Handang Masero yaho di 
suruka ang la diola tama. Aka' yato pesapa' mesa 
tunne' pohapanganna Kalaena Puang Yesus. 

21 Dianto ang mendahi Handang Pongkahana 
Imang ang umpahenta ingkanna petauanna 
Puang Alataala. 22 Dahi maimokoa' mendungku' 
pano di Puang Alataala sitonda unna' inaha anna 
kapampetahpa'ang matoto', aka' Puang Yesus 
puha umpamasero inahanta umpake hahana 
lambi' tainsang taoatee dang aha kasalaanta. 
Anna haliingke nadio' uhai ang mendahi tanda 
kabahahsianta. 23 La hannu loloingkea' pano 

di Puang Yesus, anna daingkea' mahea' taakui 
taoatee dianto Dehatanta, aka' inang Puang 
Alataala la umpasundung pa'dandianna pano di 
kita'a'. 2? Pahallu umpihki' toingkea'ne' solata 
anna sidulu-duluiingkea' mesa anna mesa 
umpalanda' pa'kalemu anna pembabe mapia. 

25 Daa tabolii ma'himpung sibaha-baha, sinnoa 
ang nababe piha tau. Ampo' diare' pahalluingkea' 
tontong sipakaenga' mesa anna mesa. Anna 
tuhtuang la tapanoa lolo aka' tuhtuang 

madungku'mi allo kasuleanna Puang. ?? Oa' 
solasohong, ponna ke taangka'i umbabe lolo dosa 
puhanna tatahimbo anna tainsang yato kaheba 
katahpa'ang, ya' dang la aha popenombaang 
ang la mala mansulangngiingkea' di hao mai di 
dosa. 2? Ponna ke noai pengkerota, ya' inang la 
mahea'ingkea' ungngempei pampahehsaanna 
Puang Alataala, aka' tahungkung ang la nalambi' 
balinna Puang Alataala dianto api ang melea'-lea'. 
28 Dolu tau ang dai naaku untuhu'i Atohanna 
Musa tahpa ditahungkung mate ahsala' ahai 
deruaraka bahtu' talluraka ang mantanda'. 

29 Londo puhane' la makahha' tahungkunna pano 
di tau ang hali umpellei kapampetahpa'anna 
pano di Puang Yesus! Aka' tau ang noa yatoo 
sinnoa nei' untehkai Ana'na Puang Alataala. Sika 
nasanga dai kekuna yato hahana Puang Yesus, 
ang setonganna umpamatoto' pa'dandianna 
Puang Alataala anna mepamasero! Sika 
ungkebo'i Inaha Masero ang nabeaingkea' 
Puang Alataala aka! mana' pa'kalemunmna. 3? Dahi 
solasohong, daumpellei kapampetahpa'ammu, 
aka' tainsang yato karanna Puang Alataala ang 
naoatee, "Kodi'mito ang mambala'! Kodi'mito 
ang mantahungkung!" Anna naoa toe'tee, 
"Puang Alataala la umpahehsa petauanna." 

31 Tau ang noa kasalaanna la mahea' liu ke la 
napahehsang Puang Alataala ang tuho lolo. 

32 faungkalimpangngii naonge anna mane 
untahimbokoa' kaheba katahpa'ang ang umballoi 
katuhoammu. Donetoo mai'di kamadahhaang 
ang manghoakoa', ampo' moinnakato noa 
umpatontongnga' kapampetahpa'ammu. 33 Si 
aha tempona dipakauho-uhokoa' di olona tau 
mai'di, anna aha toi tempona si unduluikoa' 
solamu ang madahha noa. 34Si ungkarota'ia' tau 
ang ditahungkung aka' kapampetahpa'anna, anna 
naonge dihampa'ikoa' ingkanna aka-akammu, 
ya' daia' unsa'ding maaka aka' ungnginsangnga' 
ungngoatee ungngampui ang mahasa puha 

ang la tontong lambi' sapano-panona. 3? Dahi 
daumpabeii pa'da yato kapampetahpa'ammu 
dolu ang matoto' si'da-si'da. Aka' ponna ke 
tontongkoa' mampetahpa', la ullolongangkoa' 
ang mahahsa'. 36 Pahallua' tontong lolo 
umpembabeing pangngelo'na Puang Alataala 
sitonda kasa'bara'ang anna malai untahimbokoa' 
yato ang nadandiingkoa' mating. 3” Aka' 
sampai'dang supu anna dahing aka ang tiuki' 
yaling di Suha' Masero naoatee, "Dianto ang la 
sule inang la sule, dang aha ang la mangkalapai 
kasuleanna. 33 Tau ang maroho di oloku la tuho 
mapia aka' kapampetahpa'anna, ampo' daliune' 
kukara'i tau ang ungkebo'i kapampetahpa'anna." 
33 Ampo' kita', solasohong, tadiaingkea' tau 

ang ungkebo'i kapampetahpa'anta lambi' 

ditahungkung. Kita'mia'too ang mampetahpa' 
lambi' dipasalama'. 
1 1 1 Aka ang dioaintee kapampetahpa'ang? 
Bahtuanna: yato ang tahannuang yaho 
mai di Puang Alataala, tapetahpa' taoatee inang 
la dahi. Moinnakato anna dake' taita yato ang 
taempei, ampo' matohong yaling di inahanta 
taoatee inang ahang. ? Aka' kapampetahpa'anna, 
sangngaka-sangngaka peneneanna to Yahudi 
dolu umpamasannang Puang Alataala. 3 Aka' 
kapampetahpa'anta, lambi' tainsang taoatee 
naonge Puang Alataala umpapia langi' anna lino, 
ya' ma'kara supu anna dahing. Dahi ingkanna 
ang taita dinoa napapia mengkalao yato ang 
dai mala diita. “Aka' kapampetahpa'anna ta 
Habel, lambi' umpopenomba mesa penombaang 
ang mahasa puha andana penombaanna 
kakana, dianto ta Kain. Tainsammi taoatee 
mampetahpa', aka' natahimbong Puang Alataala 
yato penombaanmna ta Habel, anna aka' yato 
kapampetahpa'anna lambi' naangka' marohong 
Puang Alataala. Mateng pole' ta Habel, ampo' 
yato kapampetahpa'anna napakalehakingkea' 
lambi' dinoa. ? Aka' kapampetahpa'anna ta 
Henokh daine' mate, bilang tahpa tiangka' yaling 
mai di lino. Dai aha tau mallambi' aka' naangka' 
Puang Alataala yaling mai di lino. Aka' naonge 
anna dake' tiangka', ya' dipakeangka'mi sihapang 

mesa ang umpamasannang Puang Alataala. 

6 Anna ke dai aha kapampetahpa'ang, ya' dai 
tau mala umpamasannang Puang Alataala. Aka' 
ingkanna tau ang pemala mendungku' pano, 
pahallu napetahpa' naoatee Puang Alataala 
inang ahang, anna inang umbehe tau dia siamo 
ang mampeang sitonda sangkalebu inahanna. 

7 Aka' kapampetahpa'anna Nabi Nuh, lambi' 
untuhu'i pahentana Puang Alataala. Aka' inang 
puha napa karai Puang Alataala pano naoaintee: 
la aha sompo' le'bo' ang la untallangngi lino. 
Dahi moinnakato anna dake' aha naita yato 
ang la dahi, ampo' untuhu'i pahentana Puang 
Alataala lambi' umpapia kahpala' kayyang 
anna dai mala limmi' sanghapunna. Aka' yato 
kapampetahpa'anna lambi' maroho nei' di olona 
Puang Alataala, ampo' yato ingkanna tau di lino 
ditahungkung nei'. 3 Aka' kapampetahpa'anna 
Abraham lambi' untuhu'i toe' pahentana Puang 
Alataala. Natambai Puang Alataala anna nasuoi 
le'ba' pano di bohto makahao ang la natahimbo 
dako' mendahi mana'na. Dahi moinnakato anna 
dake' nainsang yato ongeang ang la naongei, 
ampo' untuhu'i tomande' nei' pahentana 
Puang Alataala. ? Aka' kapampetahpa'anna 
lambi' mebansuli leleng sihapang to sule yato 
di bohto ang nadandiing Puang Alataala. Noa 
tunne' Ishak ana'na anna Yakub ampona ang 

untahimbo toe' yato pa'dandianna Puang 
Alataala sinnoa Abraham. 1? Mebansuli Abraham 
aka' ungngempei bohto ang la napahtuyu anna 
napake'de'ing Puang Alataala, mesa bohto ang 
dibatui matoto' anna la lambi' sapano-panona. 
11 Aka' kapampetahpa'annaii lambi' Abraham 
anna Sara mala umpadahi mesa ana', moinnakato 
anna matuang Abraham anna Sara tamanang 
toe'. Mala aka' nainsang naoatee Puang Alataala 
ang puha ma'dandi mala dipetahpa'. 12 Donetoo 
batang puntinna Abraham matua liung, noa 

ang la mateng. Ampo' mengkalao inde mesa 
tau, mai'di liu peana'anna, noa bintang yaho 

di langi' bahtu' sama mai'dinna bunging di 
behing le'bo'. 13 Ingkanna yato tau tontong 
mampetahpa' lambi' matena. Donetoo dake' sika 
ullambi' yato ang didandiing, supung nainsang 
naoatee la masae mane dipasundungngii. Mala 
dioatee sika naita makahao anna masannang 
naoate la dipasundung dako', aka' unghekeng 
supu to sule kalaenaii ang lempang sampai' 
done inde di lino. 14 Tau ang ma'pihki' noa 
yatoo maleso anna umpeangngi bohto ang la 
mala naongei tohho. 1? Tadia bohto ang puha 
napengkalaoi napeang, aka' ponna ke noai, ya' 
mala sika sumule. 19 Ampo' yato ang napeang 
dianto suruka, mesa bohto ang mahasa puha 
nei'. Dianto Puang Alataala anna dai masili sika 

nasangai Dehatanna, aka' umpapiaing mesa 
bohto ang la naonge sika tohho yaho di suruka. 
17 Aka' kapampetahpa'anna Abraham lambi' 

la umpopenomba Ishak ana'na, naonge anna 
nasanda'i Puang Alataala kapampetahpa'anna. 
Naoamintee Puang Alataala, "Mengkalao yato 
di ana'mu la aha mai'di liu peana'ammu sinnoa 
yato ang puha kudandiingko." Ampo' moinnakato 
noa, ya' sadiake' Abraham la umbeho yato 
ana' samboana la ditunu. 18 (11:17) 19 Aka' 
naoate inahanna Abraham, ma'kuasa Puang 
Alataala lambi' mala la umpatuho sumule Ishak 
di hoi' mai di kamateang. Ampo' setonganna 
malang dioatee, sinnoa ang ungngalang sumule 
ana'na di hoi' mai di kamateang. 20 Aka' 
kapampetahpa'anna Ishak lambi' umbehe yato 
derua ana'na, Yakub anna Esau anna untula' 
lohpo' yato ang la dahi di allo ang la sule. 21 Aka' 
kapampetahpa'anna Yakub naonge anna la 
mateng, lambi' umbehe yato derua ampona, 
ana'na Yusuf, anna menomba dai' di Puang 
Alataala mengngohho' pano di huntunna aka' 
matua liung. 22 Aka' kapampetahpa'anna Yusuf 
naonge anna la pohsu'i penanahanna, lambi' 
untula' lohpo' kamalaianna to Israel yaling mai 
di Mesir. Tandana nainsang naoatee la dahi 
si'da, ya' nasuo sika umbaha bukunna ke la 
sika malaing. 23 Aka' kapampetahpa'anna to 

baha'na Musa, lambi' umbuni yato ana'na tallu 
bulanna puhanna dahi. Naita naoatee tadia ana' 
biasa anna dai sika mahea' untehkai pahentana 
tomaraya Mesir. 2? Aka' kapampetahpa'anna 
Nabi Musa tahpana lobo', lambi' dai naaku 
disangai ampona tomaraya Mesir. ?? Naaku 
puhane' madahha sibaha petauanna Puang 
Alataala andana tuho masannang sangka yaling di 
kamadosaang. 22 Nasanga dotanne' dipakauho- 
uho aka' mampetahpa' pano di To Dilanti' la 
Mepasalama' ang la sule, andana untombong 
kulle di hao di Mesir, aka' napemitai yato ang 

la natahimbo dako' aka' kapampetahpa'anna. 

27 Aka' kapampetahpa'anna, lambi' inde Musa 
malai yaling mai di Mesir, dai ungkahea' 
kakeaha'anna tomaraya. Napatahhi' pellaoanna, 
dai unsaile kebo'na, aka' sinnoang ang 
ungngitang Puang Alataala ang dai landa'. 28 Aka' 
kapampetahpa'anna Musa lambi' umpahentang 
to Israel umpaaha pa'rame-rameang Paska. 
Pahallu sika untahpi' haha babana dasannaii anna 
malai ana' uluanaii dai napatei yato malaeka' ang 
umbaha kamateang. ?? Aka' kapampetahpa'anna 
to Israel dolu, lambi' sika ullambang Le'bo' 
Malea sihapang mellao di kalantanang, ampo' 
tahpana nasanda' toe' to Mesir, ya' limmi' nei'. 
30 Aka' kapampetahpa'anna lambi' inde to Israel 
ungkulilingngi Bohto Yerikho pitu allona, lambi' 

ingkanna hala tembo'na yato bohto pihsa' 
titale-tale. 3! Aka' kapampetahpa'anna ta Rahab, 
mesa pahsundala' di hao di Yerikho, lambi' daine' 
dipatei naonge anna tallangngi ingkanna sola 
bohtona. Aka' supung inde ta Rahab ang tuhu'- 
tuhu'ang dai' di Puang Alataala, lambi' untosule 
manahpa mata-matanna to Israel. 3? Akake' ang 
pahallu kuoa? Aka' la masae maho ke la kutula' 
toinne' tohodolunna kapampetahpa'anna ta 
Gideon, ta Barak, ta Simson, ta Yefta, Tomaraya 
Daud, Nabi Samuel anna senabiang senga'nake'. 
33 Aka' kapampetahpa'anna, lambi': Sika untalo 
sangngaka-sangngaka bohto ang ketomaraya. 
Sika ma'pahenta maroho, lambi' sika untahimbo 
aka yato ang nadandiing Puang Alataala. Sika 
natutu'ing Puang Alataala suana yato singa. 34 Dai 
sika mate naonge anna dipatamai di api. Dai sika 
mate naonge amna nalolai to popa'dang. Moi 
malamma ampo' mendahi matoho. Sika bahani 
yaling di pa'tolla'ang. Sika untalo tantarana 
balinna. 3? Aka' kapampetahpa'anna, lambi' aha 
bahine ang dang masuhsa, aka' yato solasohonna 
ang hali mate dipatuhong sumule. Ampo' 
ahane' tau ang naaku didahha lambi' mate aka' 
kapampetahpa'anna. Tau ang noa yatoo hannu 
la untahimbo katuhoang ang mahasa puha 

nei' naonge ke dipatuhong sumule. 3? Aha piha 
ang dipakauho-uho anna dipohetong, aha toi 

ang disangke' anna dipatamai di tahungkung. 
37 Ahake' piha ang disaleba'i batu lambi! mate: 
aha ang disasa' diperedua, aha toi ang dipatei 
umpake pa'dang. Sika mekaya' lollo' olo'-olo' 
tandana memase-mase anna didahhai unsamba 
kalane. 33 Sika mengkaala pano di ongeang 
maka'dang, dai' di tanete, membuni tama di 
leang anna naung di kahoang. Setonganna 
inde lino ongeang ang dai sihatang pano diii. 
33 Ingkänna yato tau umpamasannang Puang 
Alataala aka' kapampetahpa'annaii. Ampo' 
dai tahhi' sika untahimbo yato ingkanna ang 
nadandiing Puang Alataala. 4? Ampo' suhunna 
anna dai sika tahhi' natahimbo, aka' aha 
pahtuyunna Puang Alataala pano di kita'a' 
sibaha-baha ang mahasa puha nei'. Pahtuyunna 
dianto supung la mala ke sibaha-bahamingkea' 
mane tatahimboia' yato kamapiaang ang 
sundung lambi' sapano-panona. 
12 10a' solasohong, ingkanna yato ang 
mampetahpa' dolu mendahi sa'bi di 
behinta umpamatoto' kapampetahpa'anta. Dahi, 
aka' kasa'biannaii, kupakaenga'koa' kuoatee: 
Tatibei ingkanna aka-aka bahtu' kaha-kaha ang 
mangkalapaiingkea'. Tatibei yato dosanta ang 
si yaling lolo di kalaeta. Anna pahalluingke 
tontong lolo yaling di lalang ang puha 
napama'tantuingkea' Puang Alataala, sinnoa 


12:21 1025 


tau ang ma'silumba lumumpa'. 2 Pahalluingkea' 
untindo' lolo Puang Yesus ang umpaaha anna 
umpasundung kapampetahpa'anta. Naaku 
ungngolai kamateang yaho di kayu sitambeng 
aka' umpihki' yato kakahsiang ang la nalambi' 
ke dako'mi, moinnakato kamateang ang noa 
yatoo mepakasili. Dinoa nalambi'mi pole' aka' 
mohko'mi yaho di ongeang kakeangka'ang 
tando kuananna Puang Alataala yaho di suruka. 
3 Masuhsa liu yato kamadahhaang ang naolai 
Puang Yesus naonge anna napa'balii mai'di 

to madosa. Didionaa' dio solasohong, aha 
tungnga' dio balimmu, ampo' yaling untolla' 
kamadosaang dakangkoa' aha dipatei sinnoa 
Puang Yesus. Dahi pihki' liui inde Puang 

Yesus anna daia' malamma inahammu lambi' 
umpelleikoa' kapampetahpa'ammu. 4 (12:3) 

5 Anna daungkalimpangngii pepakuhunna 

Suha' Masero naonge anna napa karaikoa' 
Puang Alataala sihapang ana'na naoatee, "O 
ana'ku, padiinahammui pepakuhunna Dehata, 
anna daumpamasuhsai inahammu ke lella'i 
nakambahoingko, ? aka' nakambahoing Dehata 
ingkanna ang nakalemui, anna natahungkung 
ingkanna ang naangka' ana'na." 7 Pahallukoa' 
sa'bara' ungngolai kamasuhsaang. Pasihapangngi 
pepakuhunna bahtu' pebambana Ambemu yaho 
di suruka, aka' nakambahoingkoa' Puang Alataala 

sinnoa mesa ambe ungkambahoing ana'na. 

Aka' daete' aha ana' ang dai nakambahoing 
bahtu' nabamba ambena. 3 Ingkanna tau ang 
napoana' Puang Alataala nakambahoing. Dahi 
ponna ke dao nakambahoing Puang Alataala, 
bahtuamna tadiao ana'na si'da. ? Moi ambeta 
yaling inde di lino mangkambahomingkea' anna 
tapakeangka' liu. Dahi londo puha nei' Ambena 
sungnga'ta. Ponna ke nakambahoingkea', 

ya' la tuhu'-tuhu'angngingke anna malai 
tatahimbo katuhoang ang lambi' sapano-panona. 
10 Tobaha'ta done inde di lino nakambahoingkea' 
yaling di sangngaka-sangngaka pahiama supu, 
situhu' aka ang nasa'ding mahasa. Ampo' Puang 
Alataala nei' nakambahoingkea' situhu' ang 
nainsang ang la handang mahasa pano di kalaeta, 
anna malaingkea' mendahi masero sinnoa 
Kalaena. 11 Ponna ke lella'i nakambahoingkea' 
anna tasa'dingngi pebambana, ya' daliuingkea' 
masannang anna mapi'di' inahanta. Ampo' ke 
masae-saeng, ya' ungkeboaming kamarohoang 
anna kamasahkeang yaling di katuhoanta 

aka' puha taolai. 1? Dahi, dakoa' la malamma. 
Ampo' diare' pamatohoi kapampetahpa'ammu. 
13 Anna pamarohoi lalang ang la ungngolai 
untuhu'i Puang Yesus anna malai solamu ang 
bata-batake' inahanna dai la manaho, ampo' la 
tuhtuang matoho kapampetahpa'anna. 14 Yaling 

di katuhoammua' pengkabela-belaii sikapiai 
ingkanna tau. Anna poinahai tuho masero, aka' 
dai tau mala ungngita Puang Alataala ke dai tau 
masero. 1° Dakaii andana ahai di alla'-alla'mua' 
ang umpengkebo'i mana' pa'kalemunna Puang 
Alataala. Daumpabeii la aha di alla'-alla'mu tau 
ang umpaaha kasibehtaang ang la untehte mai'di 
solamu pano di dosa. Aka' tau ang noa sinnoa 
lohpo kehasung sinnoanna lelating ang si unsohe 
ingkanna ang mangnganti. 16 Dakaii andana 

ahai di alla'-alla'mu ang samangkamahoinna 
hapanganna ungngindä'-indä' pa'bannetauang. 
Dakaii andana ahai ang mengkero tahuhu sinnoa 
ta Esau, aka' dai umpakeangka' behena Puang 
Alataala. Yato mana'na ang la dimana'ing aka' 
änä' ulua, nasapi' supu mesa piring andeang! 

17 Puhai yatoo, pemalake' untahimbo yato mana' 
di hao mai di ambena, ampo' danne' mala 

aka' moinnakato anna napalaui napa'sule-sulei 
sitonda dumuseng, ampo' tontong dang aha 
lalang ang la naola umpapia sumule yato aka ang 
puha nababe. t8 Dakoa' dio aha umpellambi'i 
mesa tanete mentolinona ang mala dianti sinnoa 
ang napellambi'i to Israel dolu, dianto Tanete 
Sinai ang naonge sika ungngita api ma'nala-nala, 
kamalillingang anna pepahi käyyäng. !? Tahpana 
sika unghingngi oninna terompe' anna kamaha 
ang sinnoa kundäng, ya' napalaung anna malai 

dang sika napa'tula'i bou, 2? aka' dai sika nabela 
umbulle yato pahenta ang nasanga matingngi 
ang naoatee, "Menna-memna ang untuli inde 
tanete, noa hupatau, noa patuhoang, la disaleba'i 
batu lambi' mate." 21 Yato ang sika mangngoloi 
napakaheai'i si'da-si'da. Moi Nabi Musa ma'tula' 
naoatee, "Sikalalla'a' mahea'." 22 Ampo' dioa' 
solasohong, umpellambi'imokoa' Tanete Sion, 
dianto Bohto Mahoa' Yerusalem yaho di suruka, 
ang naonge tohho Puang Alataala ang tuho, 
anna ang naonge ma'himpung masannang 
ma'sa'bu-sa'bu malaeka'na. 23 Sulemokoa' 
umpellambi'i pa'himpunganna ingkanna ana'na 
Puang Alataala ang tiuki' sanganna yaho 

di suruka, dianto ang la sihatang ullambi' 
mana' sinnoa ang nalambi' ana' ulua. Dinoa 
mentingngayomokoa' pano di Puang Alataala 
ang la mampahehsa pembabena ingkanna 

tau. Anna ungngoloimokoa' sungnga'na to 
disulangngi ang puha dipamaroho di olona Puang 
Alataala. ?? Dinoa mentingngayomokoa' pano 
di Puang Yesus, To dialla', ang umpamatoto'ing 
pa'dandiang bakahunna Puang Alataala pano 

di hupatau. Anna ungngoloimokoa' hahana 
Puang Yesus ang londo puha andana hahana 

ta Habel dolu aka' napalaune' Puang Yesus ke 
la malai dosanta diampungngi, dai la dibala'. 

25 Dianto anna pahallukoa' madaka anna 

umpehingngii manahpai Puang Alataala ang 
mampa'karaikoa' dinoa. Aka' ponna yato to Israel 
dolu ditahungkung ke dai umpehingngii Nabi 
Musa dinne di lino, ya' la matingngi puhane' 
tahungkuntaa' ke daingkea' umpehingngii Puang 
Alataala ang mampa'karaiingkea' yaho mai di 
suruka. 2? Naonge anna ma'karai Puang Alataala 
yaho mai di Tanete Sinai, padanta' lino napobua' 
kamahanna. Ampo' dinoa ma'dandi naoatee, 
"Tadia supu lino ang la kudanta', ampo' suruka 
tuke' nei'." 27 Bahtuanna indee: ingkanna ang 
napapia la padanta' lambi' pa'da. Pihsananna 
yato ang la lambi' sapano-panona ang dai mala 
padanta' dianto supu ang la tontong. 23 Dahi 
solasohong, aka' la mangngalatahaingkea' yaling 
di Kapahentaanna Puang Alataala ang dai mala 
padanta', ya' pahalluingkea' ma'kuhhu'sumanga' 
anna menomba dai' di Puang Alataala sitonda 
mahea' aka' dianto ang la mampamatande, 
23 aka' inde Puang Alataala ang tapenombai 
sinnoa api ang mangngampu''i. 

1 Patontongngia' sikalemu-lemui 
13 mesa anna mesa ang sihatang pano 
di to pentindo'na Puang Yesus Kristus. 
2 Daummali'-mali'angngi umpotosule tau 
ang dake' unsiinsangnging. Aka' aha ang 
mampanoa, aka' si ungkalemui tau, ampo' 
setonganna tadia tau ang napotosule ampo' 

malaeka'etee'! 3 Daungkalimpangngi solamu ang 
yaling di tahungkung, ampo' pihki'i sihapang 
ditahungkung toukoa' dio sibaha-baha. Kalemuii 
tau ang didahha aka' kapampetahpa'anna, 
anna pihki'i sihapang didahha toukoa' 

dio. “Pakeangka'koa' kasialaang anna 
dauntehkaii. Aka' ingkanna ang ungnginda'-inda' 
pa'bannetauang, bahtu' samangkamahoinna 

la natahungkung Puang Alataala. ? Pakahaoi 
kamailuang di doi', ampo' diare' masannangkoa' 
yaling yato di ingkanna aka-akammu ang 

inang ahang. Aka' ma'kara Puang Alataala 
naoatee, "Dakoa' la kupellei, dakoa' la kupabei 
kalala'." € Dahi malaingkea' bahani lambi' 
ma'tula' taoatee, "Puang Alataalantoo ang 
mangkalemuia', dahi da' la mahea' pano di 

tau. Aka' aka ang la mala nababe hupatau 
pano di kalaeku?" 7 Daungkalimpangngi to 
pambahanammu ang mampainsangngikoa' 
Bahtakara Dehata dolu. Padiinahammui umba 
noa pengkerona naonge tuhoi anna di tempona 
la mate, anna tindo'i yato kapampetahpa'annaii. 
8 Puang Yesus Kristus daine' mokarende-rende, 
ampo' tontong lolo mengkalao dolu, moi dinoa, 
lambi' sapano-panona. ? Dauntuhu'i pepakuhu 
ang umpasahsa' lalang tau di hao mai di lalang 
tahpa'. Aka' kamatohoang inaha tatahimbo 
yaling di mana' pa'kalemunna Puang Alataala, 

tadia yaling untuhu'i atohang pano di andeang. 
Aka' atohang ang noa dai aha kunanna pano 

di tau ang mantuhu'i. 19? Ampo' kita'-kita' aha 
mesa pantunuang penombaang, ang mala 
taongei mangngala taha, ang daine' mala naonge 
mande moi imang ang sule yaling mai di Bansuli 
Masero. 11 Situhu' peada'ang Yahudi, yato 
handang pongkahana imang si umbaha hahana 
patuhoang tama yato di Tambing Handang 
Masero ang la mendahi popenombaang aka' 
dosa. Ampo' yatone' bahkena patuhoang ditunu 
nei' tama di aneanna pebansuliang. 12 Noa 
tunne' Puang Yesus mate di aneanna Bohto 
Mahoa' Yerusalem anna malai umpamasero 

tau di hao mai di dosa yaling yato di haha 
Kalaena. 13 Dahi, solasohong, sinnoa Puang Yesus 
umpellei bohto anna dipakauho-uhoi, pahallu 
toingkea' kita: umpellei pepakuhu senga' anna 
untindo'ingkea' supu Puang Yesus, moinnakato 
anna napakauho-uhoingkea' tau. 14 Aka' yaling 
inde di lino dai aha bohtota ang la tontong. 
Ampo' bohtota yahoete' di suruka ang la talambi' 
dako'. 15 Ungngolai Puang Yesus ang ma'kadialla', 
la tapatontong menomba dai' di Puang Alataala. 
Yato penombaanta dianto tula'ta umpudi 

Puang Alataala ang la umpamatande sanganna. 
16 Daia' la taboli membabe mapia anna umbea 
aka siamo pano di tau ang kalala', aka' dianto 

ang umpamasannang Puang Alataala sinnoa 
penombaang. 1? Tuhu'i to pambahanammu 
anna umpembabeing pahentana, aka' sika 
undakai batang sungnga'mu anna pahallu sika 
unghahpo' yato pandakainna dai' di Puang 
Alataala. Dahi tuhu'i anna malai sika masannang 
mengkahang. Aka' ke umpamapi'di'i inahannaii, 
ya' dakoa' la ullambi' behe. 18 Kipalau la tontong 
unsambayangngiang. Aka' kiinsang kioatee 
bahahsi inahangki' aka' yaling di ingkanna siamo 
pemala loloang la tuho maroho. ?? Kupalau si'da- 
si da la unsambayangngia' anna malaa' baha' 
sumule mating. 20 Anna kusambayangngikoa' 
anna malai Puang Alataala umbeakoa' ingkanna 
ang mapia lambi' malakoa' umpasundung 
pangngelo'na. Dianto ang umpatuho sumule 
Puang Yesus di hoi' mai di alla'na to mate, 
naonge anna titolloi hahana umpamatoto' 
pa'dandianna ang tontong sapano-panona. 
Inde Puang Yesus mangkambi'ingkea' aka' 
sihapangngingkea' dombana. Ke la malai Puang 
Alataala la mengkahang yaling di katuhoanta 
umpaaha yato ang napomasannang, ungngolai 
Puang Yesus Kristus, ang la dipamatande 

lambi' sapano-panona. Aming. 21 (13:20) 

22 Qa' solasohong, kuhannuang la sa'bara'koa' 
umpehingngii inde pepakahanga ang kuuki' 
mating, aka' kapo'de' supu inde suha'ku. 23 Anna 

malaia' ungnginsang, solasohonta ta Timotius 
lahpa'mi pole' di hao mai di tahungkung. Ponna 
ke baha' sulei dinne, ya' la naposolaia' mating. 
24 palambi'ingkang salama'ki' pano di ingkanna 
to pambahanammu sibaha ingkanna petauanna 
Puang Alataala diting. Salama' toi are' di hao 
mai di to Italia ang mampetahpa'. 22 Puang 
Alataalarang ang la mambehekoa' para-para. 


Yakobus 


1 1 Pano di ingkammua' peänä'anna yato 

ang sampulo derua ana'na Israel, ang 
tisembu' pano di bohto senga'. Hao mai di 
Yakobus, sabua'na Puang Alataala anna Puang 
Yesus Kristus, Dehatanta. Salama'kua' mating. 

2 Ingkammua' solasohongku, ke nalambi'koa' 
ma'kahupa-hupa pesanda', pasihapangngi mesa 
kakehongko'ang kayyang, 3 aka' ungnginsammia' 
ungngoatee yatoo mendahi pesanda' pano di 
kapampetahpa'ammua' anna malai umpakende' 
kamatohoang inaha yaling di kalaemua'. 
4Pamatoto' loloi yato kamatohoang inaha 
yaling di kalaemu lambi' keboa mapia, anna 
malai umpasundung anna umpamatoto' 
kapampetahpa'ammua' lambi' dang aha la 
ungkakuhangngia'. 2 Ponna aha tau yaling di 
alla'-alla mua' ang dai nainsang aka ang la 
nababe ungngoloi pesanda', ya' la umpalau 
kakeaka'ang dai' di olona Puang Alataala, ang 

si mebea sibaha kamarota'ang sitonda unna' 
inahanna, anna nabeai yato ang napalau. 

6 Ampo' mampetahpa' liu menge napalau, dai 
la bata-bata inahanna, aka' tau ang bata-bata 
inahanna sihapanne' bombang ang nabuhhu' 

lusau lutama pepahi. 7 Aka' yato tau ang 
ma'derua inaha anna dai tontong pembabena dai 
la napemitai la untahimbo aka-aka yaho mai di 
Dehata. 3 (1:7) ? Ingkammua', solasohongku ang 
memase-mase, sipato'koa' la masannang lolo 
aka' napaohko'mokoa' Puang Alataala yaho di 
ongeang matande. 10 Anna dioa' dio to makaka, 
la kahsi tumokoa'. Noakoa' dio bunga-bunga 

la malahso tomande', aka' ponna mapana'mi 
allo, la ullahso lohpo lambi' dondongngi 
bunganna, ya' pa'da tubunne' kamalekeanna. 
Noa tuntone' pano di to makaka lella'ke' 
umpakende' katomakakaanna, pihsananna pa'da 
asang tomande'. Dahi pano di dioa' to makaka, 
la kahsimokoa' aka' dipamahempo 'mingkoa' 
inahammu. 1 (1:10) 1? Kahsine' tau ang matoho 
ungngoloi pesanda', aka' ke patalong yaling 
yato di pesanda', ya' la untahimbong tanda 
kapataloang, dianto katuhoang ang lambi' 
sapano-panona, ang puha nadandi Puang 
Alataala pano di tau ang mangkalemui. 3 Ke 
ahai tau nahoa pesanda' dai mala la naoatee, 
"Nasanda'ia' Puang Alataala." Aka' Puang 
Alataala dai mala nasanda'i kakarakeang, anna 
datoi aha la sule yaho mai pesanda' pano di 
hupatau. 14 Ampo' simesa-mesa tau nasanda'i 
toboe' pampemalanna ang karake ang manse'de' 
umbabe kakarakeang. 1° Ya' ponna patalong 

yato pampemalanna ang karake, ungkeboaming 
dosa. Pihsananna tuhtuang matamang yato 
dosa ungkeboaming kamateang. 18 Ingkammua' 
solasohongku ang kukalemui, daungngakuia' 
nabulitu' pihki' ang naoatee: yato pesanda' yaho 
mai di Puang Alataala. 1” Aka' ingkanna pebea 
ang mapia anna sundung sule yaho mai di Puang 
Alataala ang umpaaha kamabayaang yaho di 
langi'. Dianto ang tontong lolo, dai noa kalihayo 
ang tirende leleng. 18 Aka' pa'elo'na lambi' 
naangka'ingkea' mendahi ana'-ana'na ungngolai 
yato bahtakara katahpa'ang, lambi' malaingkea' 
mendahi tau ang handang napakayyang yaling 
di alla'-alla'na pampadahinna. 13 Ingkammua' 
solasohongku ang kukalemui, pengkakalehai 
manahpaia' ungngoate pano di simesa-mesa 
tau pahallu si'da-si'da tau bansa' ma'pehingngi, 
la undakai tula'na anna datoi la maromi' 
keaha'. 2? Aka' yato tau ang si keaha', ya! dai si 
maroho pembabena situhu' pa'elo'na Puang 
Alataala. 21 Dianto anna pahallui ditibe ingkanna 
kakarakeang, yato ang mai'di liu yaling di kalaeta. 
Anna tatahimboi sibaha inaha maluna' Bahtakara 
Dehata ang napatitanang yaling di inahanta, 
aka' dianto ang ma'kuasa umpasalama'ingkea'. 
22 Anna pahallukoa' bansa' umpembabeing aka 
ang tiuki' yaling di Suha' Masero, dai bansa' 
supu ma'pehingngi. Aka' ke bansa'koa' supu 

ma'pehingngi, umpasalanduangkoa' kalaemu. 
23 pano di tau ang bansa' supu umpehingngii 
Bahtakara Dehata ampo' dai napembabeing, 
dipasihapang tau ang ungkalimpangngi lindona 
puhanna modahammeng. ?? Puhai umpahandang 
kalaena, le'ba'mi. Ya' nakalimpangngi siarang 
umba noa hupamna. 2? Ampo' menna-menna 
bansa' umpellaya'i manahpa atohang ang 
setonganna, bahtu' ang dioatee Kaheba 
Mapia, anna dai nakalimpangngi yato ang 
puha napehingngii ampo' napembabe loloing, 
ya' la nabehe Puang Alataala yaling di 
ingkanna pembabena. Atohang yatoo dai aha 
kakuhanganna anna ma'kuasa ullahpa' hupatau 
yaling mai di kakuasaanna dosa. ?? Ponna aha tau 
unsangai kalaena mesa tau ang tuhu'-tuhu'ang 
yaling di peada'ang, ampo' dai undakai tula'na, 
tau yatoo umpasalanduang kalaena, aka' 
labu' yato lupunna tama di kapeada'ang. 
27 Ponna ke ungkalemuiingke ana' biung sibaha 
balu bahine yaling di kamasuhsaanna, anna 
undakaiingkea' kalaeta andana nakarahko ingkea' 
lino, dianto kapeada'ang ang masero anna dai 
aha kakuhangamna di hao di olona Puang Alataala 
Ambeta. 

1 Ingkammua' solasohongku, aka' to 

mampetahpa'koa' dai' di Puang Yesus Kristus 
Dehatanta ang matande, daa unsella-se'laang 

tau yaling di inahammu. ? Pomna ke ahai sule 
tau mentama di pa'himpungammua' mesinsing 
bulahang anna meporeha mapia, mane sule 
toine' mesa to pemase-mase meporeha 
tahuhu, 3 anna umpa'kayyangngii yato ang 
meporeha mapia lambi' ungngoaingnga'tee, 
"Ohko'ingke done inde di ongeang mapia," 
ampo' ungngoainne'te yato to pemase-mase, 
"Ke'de'o di hipe done," bahtu' ungngoaintee, 
"Ohko'o di hoi' inde di pengnginda'angku," 

4 daraka umpasisenga'mi yaling di inahammu 
anna daraka umpadahimokoa' kalaemu to 
pambohtu kaha-kaha ang ma'pihki' karake? 

5 Pehingngiia', ingkammua' solasohongku ang 
kukalemui! To pemase-mase yaling inde di lino 
napilleine' Puang Alataala mendahi to makaka 
yaling di kapampetahpa'ang, anna dianto 
sihatang ungngala taha yaling di Kapahentaanna 
Puang Alataala yato ang puha nadandiing pano 
di tau ang mangkalemui. € Ampo' dioa' dio 
ungngita-ita naungkoa' dio to pemase-mase. 
Anna setonganna yatore' to makaka umpakauho- 
uhokoa' anna nahendengkoa' pano di olona to 
pambohtu kaha-kaha. 7 Anna daraka tau yatoo 
ang untula' tahuhu sanga ang handang matande, 
ang umpolalammia' mendahi petauanna? 

8 Ampo' ponnatoo ke untuhu'i si'da-si'dakoa' 
pungngu' tannunna yato atohanna Tomarayanta, 

noa ang tiuki' yaling di Suha' Maserona naoatee, 
"Kalemuikoa' parammu hupatau noa ungkalemui 
kalaemu," ya' membabe mapiamokoa'too. 

3 Ampo' monna ke unse'la-se'laang lolokoa' tau 
situhu' ang landa' ungngita pano, ya' umbabekoa' 
dosa, anna donentoo naongei tandaang 
dioatee untehkaikoa' atohang. 1? Menna-menna 
untuhu'i asang atohang ampo' ahake' mesa 

dai natuhu'i, diangka'ke'ne' untehkai ingkanna 
atohang. 1! Aka' Kalaena mangngoatee, "Daa 
ungnginda'-inda' pa 'bannetauang," Dia sia tunne' 
mangngoatee, "Daa umpapateangnga'." Dahi 

ke dakoa' ungnginda'-inda' pa'bannetauang 
ampo' papateangkoa' nei', ya' tontong 
siamokoa'te' disanga untehkai atohang. 12 Dahi 
la umpapiaa' tula'mu sibaha pembabemu 

aka' la napahehsakoa' Puang Yesus situhu' 
atohanna ang ma'kuasa ullahpa' hupatau. 13 Aka' 
yaling umpahehsa lino Puang Alataala, dai la 
ungkalemui tau ang dai pa'kalemu. Ampo' tau 
ang pa'kalemu la napa'daiinne' yato tahungkung 
pano di kalaena. 14O ingkammua' solasohongku, 
akang kunanna ke ahai tau mangngoatee, 
"Kodi' mesa to mampetahpa'," ampo' dai aha 
tandaang pembabe mapia nababe? Malaraka 
napasalama' kapampetahpa'ang ang noa? 

15 Ponna hapang aha mesa solata, muaneraka 
bahtu' bahineraka, ang dai aha porehana 

anna dai aha andeamna, !? akang kunamna ke 
ahakoa' ma'kara ungngoaintee, "Paela'i! Pekaya' 
makambangngo anna pebohoii," ampo' dai aha 
umbea yato ang napahallu pano di kalaena? 

17 Noa tuntone' tanda di kapampetahpa'ang: ke 
dai dipasitonda pembabe mapia, ya' setonganna 
yato kapampetahpa'ang dai aha kunamna. 

18 Ponna aha toe' tau mangngoatee, "Aha tau 
ang supung unghannuang kapampetahpa'ang 
anna ahake' tau senga' ang supung unghannuang 
pembabe mapia." Ya' la kutimba'i kuoatee, 
"Sanda' paitaika' kapampetahpa'ammu dai 
sitonda pembabe, anna la kupaitaio dio 
kapampetahpa'angku sitonda pembabeku ang 
mampatandaang." 1 Umpetahpa'a' ungngoatee 
supung mesa Puang Alataala, i? Mapia toe' 
yatoo! Ampo' ingkanna setang napetahpa' toete' 
noa yatoo, anna sika lalla'i mahea'. 2? Oa' to 
maho, mangki'dakakoa'to la dipaitai dioate 
kapampetahpa'ang ang dai sitonda pembabe 
dai aha kunanna? 21 Daraka Abraham ang 
taponene nasangai Puang Alataala to maroho 
aka' pembabena tempona anna umpenombaing 
Ishak ana'na yaho di pantunuang penombaang? 
22 Dahi maleso diita ahana inang pahallu 
dipasitonda kapampetahpa'ang anna pembabe. 
Anna yaling di pembabe naongei sundung 
kapampetahpa'ang. 23 Ya' sundummitoo yato 

aka ang puha tiuki' yaling di Bahtakara Dehata 
naoatee, "Abraham nasangai Puang Alataala 'to 
maroho' aka' mampetahpa'." Dianto suhunna 
anna disangaii Abraham 'to napakamaya Puang 
Alataala.' 2? Dahi malesongnga' ungnginsang 
ungngoatee hupatau disangai 'to maroho' aka' 
pembabena, tadia aka' kapampetahpa'anna 
supu. ?? Noa sia tuntone' ta Rahab, dolunna 
mesa bahine pahsundala', ampo' nasangai 
toe' to maroho Puang Alataala aka' undului 
yato ang nasuo ta Yosua anna nabahai tama di 
dasanna, mane napaitaii lalang senga' ungngalai 
kalaena. 2? Aka' ponna batang punti supu, dai 
aha sungnga', ya' mateetee': noa sia tuntone' 
kapampetahpa'ang ke dai sitonda pembabe, ya' 
mateetee', bahtu' dai kekuna. 

1 Ingkämmua' solasohongku, daa mai'dii 

di alla mua' pemala mendahi tuangkuhu, 
aka' ungnginsammia' ungngoatee kami' ang 
mampakuhu la masuhsa puha durungangki' di 
hao di olona pampahehsaanna Puang Alataala 
ke dako'i! ? Aka' mai'di kaha-kaha taongei 
umbabe kasalaang. Ampo' menna-menna nabela 
lolo undakai lilana andana satula'-tula'nai, 
tau yatoo sundung kamapiaanna, aka' la 
nabelang ungkuasai kalaena. 3 Hapanganna 
mesa ngangnga', moinnakato saohko', ke 
tapatamai di suana arahang mala umpahe' yato 

arahang, lambi' mala takuasai asang kalaena. 
4Taala pohapangang toe' mesa kahpala', moi 
umba noa kayyanna ke nasaui pepahi kayyang 
mala nakoling pebosena, moinnakato saohko', 
situhu' pa'elo'na tau ang mampalao. ? Noa 
tuntone' lila, mesa pangkahka' saohko' yaling 

di kalaeta, ampo' mala umpakende' kaha-kaha 
kayyang. Taita toe' pano di api, moinnakato 
anna saohko'i ampo' mala toe' ungngampu'i 
pangngala' malohang. ° Lilana tau sihapang api, 
pembanuaanna kakarakeang ma'ongeang yaling 
di kalaeta anna paleleang pano di ingkanna 

aka ang aha yaling di kalaeta. Lila ma'nala-nala 
lolo noa api la ungngampuii lalang katuhoanta 
napapuhpu pengkahanganna setang. 7 Ingkanna 
olo'-olo' mahaila ang uhpa' bihti'na, sedansiang, 
olo'-olo' meme' sibaha olo'-olo' yaling di le'bo' 
mala dipakanahang anna ahang napakanahang 
hupatau. 3 Ampo' lila nei', dake' aha mesa tau la 
ungkuasaii lambi' mala napakanahang. Lila punno 
kakarakeang, dai mala dipahe' anna mepatei noa 
ile balu pekeki'na. ? Lila tapake umpudi Dehata 
ang tapoambe, anna dia siang tapake untando 
paranta hupatau ang natampa Puang Alataala 
sinnoa hupanna. 10 Yaling mai di sua naongei 
lemba' pa'kuhhu'sumanga'ang anna petando. 
Ingkammua' solasohongku, dai sihatang tapake 
lilata tapanoa. 1! Aka' la aharakae' mesa timbu 

naongei uhai mapia amna la dia siang naongei 
uhai karake? 1? Ingkammua' solasohongku, noa 
tunne' aharakae' poang ara la ungkeboaing boa 
zaitun, bahtu'raka poang angkoro' la ungkeboaing 
boa ara? Ya' datoete' la aha timbu uhai karake la 
umpasohong uhai mapia. 13 Ke ahakoa' to keaka' 
anna to manahang, pahallu umpatandaang 
kakeaka'aammu anna kamanahangammu yaling 
di katuhoammua' ungngolai kero mapia anna 
kamahempo'ang inaha ang lemba' di hao 

mai di kakeaka'ang. 1? Ampo' ke ahai yaling 

di kalaemua' inaha pa'kasueheang sitonda 
ma'sihiate anna umpihki' supu kalaena, ya' 

daa umbaha kahsiia' yatoo anna ungngangka' 
kakeaka'ang aka' setonganna yato ang umbabea' 
dai situhu' katahpa'ang. 1° Aka' yato ang unsanga 
kakeaka'ang dai sule yaho mai di Puang Alataala 
ampo' yaling mai di lino, di hao mai di nahsunna 
hupatau anna di hao mai di setang. !? Aka' 
umba naongei aha inaha pa kasueheang anna 
umpihki' supu kalaena, di hao tunto nei' naonge 
kende' kasiba'diang anna ingkanna pembabe 
karake. 17 Aka' kakeaka'ang ang sule yaho mai 

di Puang Alataala umpakende' inaha bahahsi, 
dai ungkara'i kasiba'diang, marota' pano di 
solana, tuhu'-tuhu'ang, si ma'kalemu lolo, anna 
membabe mapia. Dai mampille-pillei anna umba 
noa yaling di inahanna, noanto napasohong. 

18 Anna pano di tau ang ungkara'i kasikapiaiang, 
la ungngambo' banne kasikapiaiang anna la 
ungkeboaing kamarohoang. 

1 Umba nakasulei kasiba'diang anna 

kasikallaang yaling di alla'-alla mua'? Daraka 
yatoo sule yaling mai di inaha manahsummua' 
ang sitolla' yaling di kalaemu? ? Mailukoa' 
pano di aka-aka ampo' dai mala ullambi', ya' 
umpolalammia' papateang. Anna ma'sihiatekoa' 
ampo' dasiang aha ullambi' pampemalammua', 
diang nasuhung umpolalang sitelang-telang 
anna sikalla-kalla. Ampo' nasuhung anna 
dakoa' mala ullolongang aka-aka, aka' dakoa' 
aha si malau dai' di Puang Alataala yaling di 
sambayang. 3 Bahtu' malau siamokoa' ampo' dai 
mapia lalang inahammu lambi' dasiangnga' aha 
ullolongang, aka' yato palaummua' pemalakoa' 
supu umpakekuna situhu' pampemalammu. 
4 Oa' ingkAammu tau ang dai mesa inahammu 
dai' di Puang Alataala, darakaa' dio ungnginsang 
ungngoatee tau ang untuhu'i lino sipa'bali 
Puang Alataala? Dahi menna-menna untuhu'i 
lino sipa'baline' Puang Alataala. ? Pahallua' 
ungnginsang ungngoatee ahaete' suhunna anna 
diuki'i bahtakara masero naoatee, "Yato inaha 
ang yaling di kalaeta, ang napatamaingkea' Puang 
Alataala, mai'di pampemalanna ang matoho 
si'da-si'da." 6 Ampo' mana' pa'kalemunna 

ang nabeaingkea' matoho puhane' andana 

yato pampemalantaa'. Dianto anna naoantee, 
"Puang Alataala umpa'bali to malangka' inaha, 
ampo' umbehene' to mahempo' inaha." 

7 Dahi malimuntu'koa' di hao di olona Puang 
Alataala. Balii Pongkahana setang anna la le'ba' 
nakahaoikoa'. 8 Pengkarungku'koa' pano di 
Puang Alataala anna narungku'ii toukoa' nei'. Oa' 
ingkammu to madosa, bahahsiia' teyyemu, anna 
dioa' ingkammu ang ma'derua inaha, pamaseroii 
inahammu. ? Sohsokoa' babemu anna dusengkoa' 
anna manahoi inahammu. Daa ungkahsia' anna 
metaha, ampo' la dumusengkoa' anna manaho 
inaha. 1? Pamahempo'ia' inahammu di hao di 
olona Dehata anna la napakeangka'koa'. 1! Oa' 
ingkammu solasohongku, daa ungkekara-kara 
bu'bu' pano di solamu! Aka' menna-menna 
untula'-tula' karake solana anna unghohto' 
tomande' solana, tau yatoo umpasala atohang. 
Ponna umpasalakoa' atohang, tadiakoa' tau 

ang untuhu' pahenta ampo' tau ang unghohto' 
karake Bahtakara Dehata. 12 Aka' supung Puang 
Alataala umbabe atohang anna Dia supu To 
Pampahehsa. Dia tunto ang untokei kakuasaang 
mepasalama' anna metallangngi. Dahi dioa' dio 
dakoa' sipato' la umpahehsa tomande' solamu. 
13 pehingngiia' inde tula'ku pano di dioa' ang si 
mangngoatee, "Allo dinoa bahtu' marondong la 

panoang yato di bohto mahoa' anna la di haoang 
sahtaung ma'bulele umpeang kauntungang." 14 Si 
umpanoaa' yatoo moinnakato dake' ungnginsang 
yato aka ang la dahi marondong. Pihki'ke'a' 
umba noa katuhoammu. Aka' inde katuhoammu 
sihapang sahobo ang tandaang sampai' ampo' dai 
masae anna pa'da tomande'mi. 1° Setonganmna la 
si ungngoarea'ne'tee anna mane, "Ponna naelo' i 
Dehata, ya' malaang tuho, anna la mala tukang 
ungkahang ma'hupa-hupa kahangang." 19 Ampo' 
dinoa unsanga-sangarakoa' dio kalaemu aka' 
kamalangka'ang inahammu anna moi ke la dara 
babe noa yatoo karake. 1” Dahi pano di tau ang 
ungnginsang pembabe mapia ampo' dai naaku 
napembabeing, tau yatoo madosa. 

10 ingkammua' to makaka, pehingngiia': 

dusengkoa' anna sikakillakoa' aka' la 
nalambi'koa' kamadahhaang. ? Aka' ingkanna 
kullemua' bosi tomande' anna porehamu 
kebu'bi'mi. 3 Bulahang anna pera'mu naandeng 
tahka'. Anna yato tahka'na la umpatandaang 
kakarakeammu, dianto kadindingbosiammu. Aka' 
puhamokoa' untombong tomande' kulle yaling 
inde di tempo diongei ungngempei kapuhaanna 
lino, dianto anna la naampu'ikoa' sinnoa api. 
4 Sika koha napekayyangngi yato ingkanna 
tau ang umpopengkahang umpupuingkoa' 
ihsi bela'mu dai aha unsahoi. Nahingnging 

Puang Alataala Dehata ang handang ma'kuasa 
yato pekohanaii. ° Puhamokoa' dio unsa'ding 
katuhoang masannang anna dangnga' aha aka 
ungkalala'i yaling inde di lino. Sihapangkoa' 
patuhoang ang dipelompoi aka' la ditunu. 

6 Puhamokoa' untahungkung anna umpatei 

tau ang dai aha kasalaanna, datomande'koa' 
nabali. 7 Ingkammua' solasohongku, inang la 
nalambi'koa' kamadahhaang. Dahi dianto anna 
la sa'bara mokoa' ungngempei kasuleanna 
sumule Dehatanta Puang Yesus sinnoa 

mesa to pangnguma sa'bara' ungngempei boa 
pengkahanna la kende' mapia. Aka' nasa'bara'ang 
ungngempei tempona uhangngallo ke la 
mangngambo'i anna tempona uhangngallo ke la 
mantanammi. 8 Pamatoho toia'ne' inahammu 
punnokoa' kasa'bara'ang, aka' marungku'mi 
kasuleanna Dehatanta. ? Ingkammua' 
solasohongku daumpomammang pano di solamu 
andana ditahungkungkoa'. Aka' setonganna 
dang masae anna suleng To Pambohtu 
kaha-kaha. 1? Ingkammua' solasohongku ala 
pohapangangngia' kasa 'bara'anna ingkanna 

nabi yaling di kamadahhaanna umpalambi' 
Bahtakara Dehata. 1! Setonganna taangka' 
kahsine' tau ang tahang yaling di kamadahhaang. 
Unghingngi tungnga' yato kasa'bara'anna Ayub, 
anna ungnginsang toia' umba napanoa nabehe 

Dehata katampa'anna. Aka' Dehata ang marota' 
anna sundung pa'kalemu. 12? Ang handang poko', 
ingkammua' solasohongku, daumpopindaa', 
sinnoanna umpopindai suruka, lino bahtu' 
senga'nake'. Ampo' diare', ponna inang io, ya' 
oaia'te, "lo." Ke dai, ya' oaia'te, "Dai," andana 
nalambi'koa' tahungkunna Puang Alataala. 

13 Ke ahai tau yaling di alla'-alla'mua' nalambi' 
kamadahhaang, mapia ke ma'sambayangngi. Ke 
ahai tau ullambi' kamasannangang, mapia ke 
umpenanii penaniang pampudiang. 14 Ponna aha 
ang makorong yaling di alla'-alla mua' pahallu 

la untambai pebulle ada' yaling di jumaa' anna 
malai sika napa'sambayangnging anna nasuhsu'i 
minna' peuhu' yaling di sanganna Dehata. 

15 Aka' ponna dipenumpui ma'sambayang 

anna sule yaling mai di kapampetahpa'ang, 
umpabono' yato to makorong, anna Dehata la 
umpamakahsingngi sumule. Noa tunne' ke ahai 
umbabe dosa la naampungngiing. 1° Dahi la 
sipangngakuikoa' anna sipa'sambayangngingkoa' 
anna malakoa' napabono' Puang Alataala. 
Sambayanna mesa tau ang maroho di hao di 
olona Puang Alataala kayyang kuasanna. 17 Elia 
mesa hupatau biasa sinnoa siamingkea', ampo' 
ma'sambayang sibaha sangkalebu inahanna 
anna malai dai kene'. Lambi' dasi'dai aha kene' 
yaling di tallu setangnga taung. 13 Pihsananna 

ma'sambayang bumi umpalau kene', ya' tuhung 
si'da bumi kene' lambi' keboa pinamula. 

19 Ingkammua' solasohongku, ke ahai solamua' 
ang sahsa' lalang di hao mai di katahpa'ang 
anna ahakoa' mesa mamposola sumule pano 
di olona Puang Alataala, 20 pengnginsangngiia' 
ungngoatee menna-menna ang umpasumule to 
madosa di hao mai di lalang kabulingang, ya' 
umpasalama' sungnga'na yato to madosa, anna 
mai'di dosa ang la diampungngi. 


1 Petrus 


1 Pano di ingkanna tau ang napillei Puang 

Alataala, ang tisembu' pano di Poropensi 
Pontus, Galatia, Kapadokia, Asia anna Bitinia, 
ang tohho sihapang to sule di alla'-alla'na tau 
ang dake' ungnginsang Puang Alataala. Hao 
mai di Petrus, rasulna Puang Yesus Kristus. 
2 Situhu' pahtuyunna Puang Alataala mengkalao 
dolu lambi' napilleikoa', anna napatanikoa' 
mendahi petauanna ungngolai pengkahanganna 
Inaha Masero, lambi' untuhu'imokoa' Puang 
Yesus Kristus anna napamaseromokoa' 
yaling di hahana. Ke la malai tuhtuangkoa' 
untahimbo behe anna kamasahkeang yaho mai 
di Puang Alataala. 3 Tapudii Puang Alataala, 
Ambena Dehatanta Puang Yesus Kristus! Aka' 
pa'kalemunna ang kayyang lambi' puhamingkea' 
nabea katuhoang bakahu. Inde katuhoang 
bakahu tatahimbo ungngolai katuhoanna sumule 
Puang Yesus di hoi' mai di kamateang. Dianto 
anna matoto'mi panghannuanta. “ Tahannuang 
la untahimboingkea' dako' yato mana' ang 
puha napatoka lohpo'ingkea' Puang Alataala 
pano di ingkanna ana'-ana'na. Yato mana' 
nabe'beiingkoa' yaho di suruka dai mala la karake 

anna bosi bahtu' pa'da. ? Anna la nadakaikoa' 
Puang Alataala ungngolai kakuasaanna 

ang kayyang lambi' la napasalama'koa' di 

allo katampa'anna aka' mampetahpa koa' 

dai'. £ Dianto anna kahsikoa' solasohong. 
Moinnakato anna mapi'di' inahakoa' dinoa 

aka' mai'di kamadahhaang ang manghoakoa', 
ampo' la umpamahasa inahammu aka' inde 
kamadahhaang sampai' supu. 7 Nasuhung 

anna ahai inde kamadahhaang dianto 

anna malai umpatandaang kamatoto'anna 
kapampetahpa'ammua'. Sinnoa bulahang, si 
disanda'i ditunu tama di api anna malai diinsang 
dioatee bulahang si'daraka, daraka. Ampo' 
kapampetahpa'ammua' masuli' puhaete' nei' 
andana bulahang, aka' inde bulahang daine' la 
lambi' sapano-panona. Dahi, sinnoa bulahang 
ang disanda'i ungngolai api, ya' noa tuntone' 
kapampetahpa'ammu disanda'i ungngolai 
kamadahhaang. Dahi ponna ke maleso liung 
dioatee mampetahpa' si'damokoa', la napudikoa' 
Puang Yesus Kristus sibaha napakeangka'koa' 
anna napamatandekoa' ke sumuleng tama inde di 
lino. 3 Inde Puang Yesus Kristus, moinnakato anna 
dake' aha ungngitaa' dolu, ampo' ungkalemuia'. 
Noa tunne' moinnakato anna dake' aha 
ungngita dinoa, ampo' mampetahpa'koa' 

pano, lambi' yato kakahsiammua' dakalei 


1.9-13 1052 


diinsang ditula' tandana mahasa. ? Pamahasaia' 
inahammu aka' halimokoa' untahimbo boana 
kapampetahpa'ammu, dianto kasalama'ang. 
10 Yato senabiang dolu untula' lohpo' inde 
kasalama'ang ang halingnga' untahimbo dinoa. 
Sika naoatee la aha tempona nasalama'koa' 
Puang Alataala. Inahanna Kristus mengkähäng 
yaling di inahannaii lambi' sika napainsangngi 
Puang Alataala didiona kamadahhaang ang 

la unghoa Kristus, sibaha kamatandeang ang 
la natahimbo ke puhang yatoo. Ampo' yato 
senabiang dolu dake' nainsang umba la noa 

la dahi ingkänna indee. Dianto anna sika 
umpeängngi lalang anna malai sika nainsang 
pihhang anna umba noa la dahi yato ingkänna 
ang puha natula' lohpo'. 1 (1:10) 12 Sika 
napainsangngi Puang Alataala naoatee yato 
ang sika natula' lohpo', tadiaete' kalaenaii 
ang la napahoai, ampo' setonganna diorea'te' 
ang la nahoa. Dinoa, yato ang natula' lohpo' 
senabiang dolu, dipamalesoingkoa' mating, 
aka' aha tau ang mampainsangngikoa' Kaheba 
Mapia yaling di kamatohoanna Inaha Masero. 
Noa tunne' moi semalaeka'ang pemala liu 
sika ungnginsang yato kasalama'ang ang 
halingnga' untahimbo. 13 Dahi, solasohong, 
inang aha inde panghannuang. Dianto anna 
kuoaite mating: pakekunaia' pihki'mu, madaka 

lolokoa' anna hannu liuo pano di behe ang la 
untahimbo ke sumuleng Puang Yesus Kristus. 

14 Naangka'koa' Puang Alataala änä'-änä'na, dahi 
tuhu'ia' atohanna. Daumpemala lolo untuhu'i 
pampemala kalaemua', sinnoa ang si umbabe 
dolu naonge yalingkangkoa' di kamalillingang. 

15 pahallukoa' masero yaling di ingkanna 

siamo, aka' inang masero Puang Alataala, anna 
Dianto ang untambaikoa' mendahi ana'-ana'na. 
16 Aka' aha tiuki' yaling di Suha' Masero dolu 
naoatee, "Pahallu toukoa' dio masero, aka' Kodi' 
maseroa'." 17 Oa' solasohong, yalingkoa' inde 

di lino sihapangkoa' supu to lempang. Anna 

ke ma'sambayangkoa' dai' di Puang Alataala, 

ya' si untambai ung ngoatee, "O Ambe." Dianto 
anna pahallumokoa' tuhu'-tuhu'ang dai' akinna 
tohhokangkoa' yaling inde di lino. Aka' inde 
Puang Alataala ang umpoambe, dianto to 
Pambohtu ang umbohtu kaha-kahanna ingkanna 
tau situhu' pembabenaii, dai mampasise la-se'la. 
18 Tuhu'-tuhu'ammokoa' dai' di Puang Alataala, 
aka' ungnginsammia' yato ang nabaya' Puang 
Alataala anna malakoa' beba' di hao mai yato 

di pengkeromu ang dolu. Yato pengkeromua' 
ang dolu, ang namana'ingkoa' tobaha'mu, 
setonganna dai kekuna. Ampo' napabeba'mokoa' 
Puang Alataala di hao mai, anna yato pebaya'na 
dai umpake aka-aka ang dai la lambi' sapano- 

panona, hapanganna bulahang bahtu' pera”, 

19 ampo' yato pebaya'na masuli' puha nei', 
dianto hahana Kristus. Aka' Puang Yesus Kristus 
dipasihapang ana' domba ang dai aha bila'na 
bahtu' karahko'na, ang dipatei unsulangngikoa'. 
20 Naonge anna dake" dipadahi inde lino, inde 
Puang Yesus inang puha napama'tantu Puang 
Alataala la mendahi to Pesulang. Anna yaling 
inde di tempo ang sidungku' allo katampa', puha 
tunne' kende' umbaya' dosammu. ?? Ungngolai 
inde Puang Yesus lambi' mampetahpa'koa' 

dai' di Puang Alataala. Napatuhong sumule 
Puang Alataala sibaha napamatande, lambi' 
mampetahpa'koa' anna hannu dai". 22 Dinoa 
malamokoa' sikalemu-lemui sihapang to 
sisolasohong yaling di pa kalemu ang tahpa', 
aka' puhamokoa' dibasei di hao mai di dosa 
naonge anna umpetahpa'ia' yato pepaturu 

ang tahpa'. Dianto anna kupakaenga'koa' 
kuoatee sikalemuikoa' mesa anna mesa sitonda 
sangkalebu inaha. ?3 Aka' puhamokoa' untahimbo 
katuhoang bakahu ang dai sule di hao mai di 
tau ang la mate. Ampo' yato katuhoammua' 
sule yahoete' mai di Puang Alataala ang dai 
aha matena. Untahimboa' inde katuhoang aka' 
umpetahpa' Bahtakaranna Puang Alataala ang 
tuho anna tontong lambi' sapano-panona. 

24 Sinnoa ang tiuki' yaling di Suha' Masero dolu 

naoatee, "Katuhoanna hupatau sampai' sinnoa 
lohpo, anna kamalekeanna sampai' sinnoa bunga 
lohpo. Moinnakato la malahso yato lohpo anna 
la dondong bunganmna, ?? ampo' Bahtakaranna 
Dehata la tontonne' lambi' sapano-panona." Yato 
Bahtakaranna Dehata dianto Kaheba Mapia ang 
dipainsangngikoa!'. 

1 Dahi, solasohong, pakahaoi ingkanna 

hupanna kakarakeang sibaha ingkanna kara 
pa'bulitu' anna kakalasiang. Daumpa'kasuehe 
anna dauntula'-tula' tahuhu tau senga'. ? Sinnoa 
mesa ana' malea-leake' unnaha-naha uhai 
susunna indona, ya' la noa tumokoa'to dio 
pahallu unnaha-naha uhai susu mendehatanna, 
ang dai aha hau-haunna, dianto Bahtakaranna 
Dehata, lambi' mengkalao yato di Bahtakaranna 
Dehata, la sundung yato katuhoanna sungnga'mu 
lambi' salama'. 3 Dahi patontong loloi unnaha- 
naha Bahtakaranna Dehata aka' puhangnga' 
unsanda' anna ungnginsammia' ungngoatee 
mapia liu Dehata. “ Anna dioa', solasohong, 
maikoa' lumba Dehata, ang dipasihapang 
batu ang tuho. Inde batu natibe hupatau aka' 
sika nasanga dai kekuna. Ampo' napillei anna 
napakeangka' Puang Alataala mendahi batu 
esengang matoto' yaling di dasanna. ? Anna mala 
toukoa' dio napadahi batu ang tuho ang la napake 
umpake'de' dasang di mendehatanmna. Yaling 

yato di dasang la mendahikoa' imang masero 
ang la menomba dai' di Puang Alataala yaling di 
mendehatanna. Anna inde penombaammu la 
natahimbo Puang Alataala aka' sikentemokoa' 
Puang Yesus Kristus. ? Yaling di Suha' Masero dolu 
yato To Pepasalama' ang la sule dipasihapang 
batu ang napillei Puang Alataala, ang naoatee, 
"Pehingngii! Puha kupillei mesa batu masuli'. 
Kupatoko yaho di Tanete Sion mendahi batu 
esengang yaling di dasangku. Menna-menna 
ang mampetahpa' pano yato di batu dai la 
manaho inahanmna." 7 Yato To Pepasalama' sinnoa 
mesa batu ang inang masuli' pano di dioa' ang 
mampetahpa' pano. Ampo' ingkanna tau ang dai 
mampetahpa' pano inang la ditahungkung, lambi' 
la sundung yato ang tiuki' yaling di Suha' Masero 
dolu ang naoatee, "Yato batu natibe to pedasang. 
Ampo' setonganna yato batu mendahing batu 
esengang yaling yato di dasang." Anna 3 "Yato 
batu mendahing batu ang naonge sika titero 
bahtu' batu ang sika napengkanahoi." Sika 
titero aka' dai naaku umpetahpa' Bahtakaranna 
Dehata, lambi' ditahungkung situhu' yato 
pahtuyunna Puang Alataala pano diii. ? Ampo' 
dioa' solasohong, puhakoa' napillei Puang 
Alataala. Napadahikoa' imang ang si umbabe 
pengkahanganna Tomarayanta. Puhamokoa' 
napatani mendahi petauanna ang masero 

lambi' naampui tubumokoa' dio. Napanoa anna 
malakoa' umpainsangngi ingkanna tau didiona 
pembabena ang ma kuasa, aka' puhamokoa' 
natambai yaling mai di kamalillingang, mentama 
di kamabayaamna. 10 Dolu dakangkoa' naampui, 
ampo' dinoa naampuimokoa'. Dolu dake'a' 
ungnginsang pa'kalemunna, ampo' dinoa 
ungnginsammia'. 1t Oa' solasohong ang 
kukalemui, katuhoanta yaling inde di lino 
sihapangngingkea' to sule, bahtu' tau ang 
lempang kale, aka' tohhoingkea' di alla'-alla'na 
tau ang dake' ungnginsang Dehata. Dianto 

anna kupakaenga'koa' kuoatee: dauntuhu'i 
pampemala karakena inahammyu, aka' yato 
pampemala karake umpa'bali katuhoammu di 
mendehatamna. 1? Aha tau ang dai ungnginsang 
Dehata anna dianto yato ang si mampakauho- 
uhokoa' anna ang si mantanda koa' naoatee 
karake babemu. Dianto anna pahallukoa' madaka 
yaling di pembabemu anna malai sika naita lolo 
kamapiaammu. Katampa'anna la sika naita yato 
pembabe mapiammu lambi' sika la umpudi Puang 
Alataala di allo kasuleanna. 3 Tuhu'-tuhu'angkoa' 
pano di ingkanna to ma'pahenta di mentolinona, 
aka' dianto pa'elo'na Dehata. Tuhu'-tuhu'angkoa' 
pano di tomaraya, dianto pongkaha ang handang 
mayahoang di alla'-alla'na hupatau. 1? Tuhu'- 
tuhu'angkoa' pano di tuambahsa', aka' dianto 

ang napake tomaraya untahungkung to pembabe 
karake anna umpudi tau ang membabe mapia. 
15 Aka' dianto indee pa'elo'na Puang Alataala, 
lambi' mengkalao di pembabe mapiammu 
damokoa' la natanda' tau ang dai ungnginsang 
Puang Alataala. 1? Setonganna kita'a' to Sahani 
damingkea' naposabua' dosa. Bahtuanna, 
beba'mingkea' aka' puhamingkea' nalahpa' 
Puang Alataala di hao mai di kakuasaanna 
dosa. Ampo' daa yato kabeba'ammu diang 

la umpolalang umbabe kakarakeang. Ampo' 
diare' tuhu'i pa'elo'na Puang Alataala, aka' 
inang sabua'nakoa'. 1? Pakeangka'koa' ingkanna 
tau, kalemuikoa' solamu to mampetahpa', 
tuhu'-tuhu'angkoa' dai' di Puang Alataala anna 
pakeangka'koa' tomaraya. 18 Oa' ingkammu 
sabua', tuhu'i anna pakeangka'koa' pongkahamu, 
daa ang mapia supu pengkerona anna marota'. 
Ampo' moi pongkaha ang makahha' pengkerona 
pahallua' untuhu'i. 19 Ponna ke ahai di alla'- 
alla'mu ang nadahha pongkahamu, moinnakato 
anna dai aha kasalaanna, anna ke natahangngi 
ungngolai yato kamadahhaang aka' umpihki' 
lolo pa'elo'na Dehata, ya' la umpamasannang 
Puang Alataala. 2? Daumpihki'i ungngoatee 

la napudikoa' Puang Alataala ke sa'bara'koa' 
ungngolai kamadahhaang aka' pembabemu 
ang karake. Ampo' ang la umpamasannang 


2.21-3.1 1059 


Puang Alataala, dianto ke sa'bara'koa' ungngolai 
kamadahhaang aka' pembabemu ang mapia. 
21 Aka' dianto suhunna lambi' natambaikoa' 
Puang Alataala: anna malai mapiaa' pembabemu 
moinnakato anna ungngolaikoa' kamadahhaang. 
Aka' Kristus hali ungngolai kamadahhaang 
aka' dioa' anna Dianto yatoo ang mendahi 
pohapangang ang pahallu untindo'i. 22 "Dai aha 
umbabe dosa moi poro la pihsang anna dai aha 
ma'loseng-loseng." 22 Sika natindoi ampo' dai 
nabala'. Sika nadahha, ampo' daine' aha nabala' 
napakahea'i. Supung umbeho katuhoanna dai' 
di Puang Alataala ang si umbohtu kaha-kaha 
anna dai si mampasise'la-se'la. 2? Kalaena Puang 
Yesus ang umbulle tahungkunna dosanta yaling 
di Kalaena naonge anna dipateii yaho di kayu 
sitambeng, lambi' dipabeba'ingkea' di hao 
mai di kakuasaanna dosa anna tuhoingkea' 
untuhu'i pa'elo'na Puang Alataala. Anna dianto 
yato bila'na ang mampabono'koa'. 22 Dolu 
sinnoakoa' domba ang sahsa' lalang. Ampo' 
dinoa sumulemokoa' pano di to Pangkambi' ang 
mandakai sungnga'mu. 

1 Noa tumokoa' dio bahine, tuhu'- 

tuhu'angkoa' pano di muanemu, lambi' ke 
ahai muanemu ang dake' mampetahpa' pano di 
Bahtakaranna Dehata, ya' mala napetahpa' aka' 
pembabemua'. Dai pahallu untula'ing aka-aka 

pano, Zaka' ke naitai pembabemu ang masero 
sibaha katuhu'-tuhu'ammu, ya' yato pembabemu 
la mendahi pepakuhu lambi' la mampetahpa' 
dai' di Dehata. 3 Ponna pemalakoa' maleke, ya' 
daa ang di aneanna supu kalaemu umpamaleke, 
hapanganna umpamahasakoa' beluha'mu bahtu' 
umbelo-beloikoa' kalaemu umpake bulahang 
anna kaya' masuli'. 4 Aka' yato kamalekeang ang 
tahpa' sohong yaling mai di inaha, hapanganna 
mesa bahine ang maluna' anna marota'. Dianto 
yatoo kamalekeang ang tontong lolo anna ang 
masuli' allinna di olona Puang Alataala. ? Aka' 
noanto indee yato pengkerona mai'di bahine dolu 
ang masero anna mampetahpa' dai' di Puang 
Alataala. Bahine yatoo umpamaleke kalaena 
ungngolai tuhu'-tuhu'ang pano di muanena. 

6 Sinnoanna Sara untuhu'i pahentana Abraham, 
muanena, anna nasangai "pongkahana." Anna 
dioa', solasohong, mala disangai "änä'na Sara" 
ke untindo'ia' pengkerona ang mahasa anna 
dakoa' mahea' pano di aka-aka siamo. ” Noa 
tumokoa' dio muane, pahallukoa' tuho sikarota'i 
bahinemu. Pihki' liui umba la umpanoa undului, 
aka' kamatohoannaii dai sinnoa kamatohoanna 
muane. Ampo' moinnakato noa, bahineta sinnoa 
siamingkea' kita' di olona Puang Alataala, aka' 
sika nabea toe' Puang Alataala katuhoang ang 
lambi' sapano-panona sinnoa ang nabeaingkea'. 

Dianto anna pahalluia' umpakeangka' sinnoa 
ang sihatang. Aka' ponna ke dakoa' tuho 
sikarota'i bahinemu, ya' yato sambayammu dai 
la nahingngi Puang Alataala. 3 Katimpa'anna, 
ingkammua' solasohong, tuhokoa' sikapiai mesa 
anna mesa, mesa kara anna mesa inahakoa'. 
Sikalemuikoa' sihapang to sisolasohong. 
Sikarota'ikoa' mesa anna mesa anna mahempo' 
inahakoa' pano di ingkanna tau. ? Ponna ke 

ahai tau ang membabe karake mating, ya' 
daumbala'i kakarakeang. Noa tunne' ke ahai 
tau ang mantandokoa', ya' daumbala'i petando. 
Ampo' diare' bala'ia' yato pembabe karakenaii 
umpalauing behe dai' di Puang Alataala, aka' 
nasuhung natambaikoa' Puang Alataala mendahi 
to pentindo'na anna malakoa' untahimbo 

behe yaho mai. 10 Yaling di Suha' Masero aha 
tiuki' naoatee, "Menna-menna ang pemala 
masannang anna mahasa katuhoamna pahallu 
undakai pa'karanna anna dai la umpasohong 
tula' karake bahtu' tula' bulitu'. | Pahallu naboli 
membabe karake ampo' diare' membabe mapia. 
Pahallu napengkabela-belai tuho sikapiai tau 
senga'. 1? Aka' Puang Alataala si undakai ingkanna 
tau ang tuhu'-tuhu'ang pano di pa'elo'na, anna 
si nahingngi lolo sambayannaii. Ampo' tau ang si 
membabe karake, ya' napa'bali nei'." 13 Menna 
ang la membabe karake mating di dioa' ke 

membabe mapia lolokoa'? 14 Ampo' hapanganna 
ke la ungngolaikoa' kamadahhaang aka' pembabe 
mapiammu, ya' setonganna yatoo kehongko 'koa'. 
Dahi daummahea' pano diii bahtu' la bata-bata 
inahammu. 1° Ampo' diare' behoi katuhoammu 
pano di Kristus, anna pakeangka'ia' situhu' ang 
inang sihatang pano di Dehata. Patoka lohpo'i 
pentimba'mu ang la untimba'ing ke ahai tau 
ang mangkutanaikoa' didiona panghannuammu 
dai' di Puang Alataala. Ampo' yaling yato di 
pentimba'mu pahallukoa' umpake kara ang 
maluna' sibaha mahempo' inaha. 1? Noa tunne' 
pembabemua' pahallu mapia liu, lambi' ke ahai 
tau ang unsalla pembabe mapiammu aka' to 
pentindo'nakoa' Kristus, katampa'anna la masili. 
17 Setonganna ke naelo'i Puang Alataala, mahasa 
puha nei' ungngolaiingkea' kamadahhaang aka' 
pembabe mapianta andana ungngolaiingkea' 
kamadahhaang aka' pembabe karaketa. 13 Aka' 
Kristus puhang ungngolai kamadahhaang 
moinnakato anna dai aha kasalaanna. Pihsang 
supu mate aka' dosanna hupataw, dai pahallu 
dipa'sule-sulei. Daine' kekasalaang, ampo' 

kita' indee ang kekasalaang ang nabala'i anna 
malaingkea' nabaha dai' di Puang Alataala. 
Dipatei di mentolinona ampo' napatuho 
sumule Inaha Masero. 1? Donetoo le'ba'mi 
natehte Inaha Masero umpepainsangnging 

kaheba kapataloanna pano di sungnga'na 
ingkanna tau ang yaling di tahungkung. 20 Sika 
ditahungkung aka' umbali Puang Alataala 
dolu naonge anna tuhoke' Nabi Nuh. Donetoo 
Puang Alataala masae mangngempe anna 
sa'bara' yaling di pa kalemunna anna malai 
tau mengkatoba', naonge lella'i Nuh umpapia 
kahpala'na. Ampo' tahpana sompo' le'bo' 
untallangngi lino, ya' supung kahua tau ang 
mentama yato di kahpala'na lambi' salama'. 
21 Yato uhai ang untallangngi lino donetoo dianto 
ang umpatandaang lohpo' ada' kasahaniang, 
dianto yatoo pantero'ang ang mendahing tanda 
kasalama'ammu. Yato ada' pantero'ang daete' 
dioatee anna malai umbasei batang kalaeta di 
hao mai di kakarahko'anta, ampo' la mendahi 
tanda pa'dandianta dai' di Puang Alataala 
mengkalao di unna' inahanta ang mapia. Inde 
ada' mepasalama' aka' mampetahpa'ingkea' 
pano di kakuasaanna Puang Alataala ang 
umpatuho sumule Puang Yesus Kristus. 
22 Puhanna yatoo, dai'mi di suruka anna mohko'i 
yaho di tando kuananna Puang Alataala, dianto 
ongeang kakeangka'ang. Dinoa semalaeka'ang 
sibaha ingkanna to pa'kuasa senga' pahallu 
tuhu'-tuhu'ang pano. 

1 Dahi Kristus ungngolai kamadahhaang 
4 naonge tuhoi yaling inde di lino. Dianto 

anna pahallu toukoa' dio umpamatoho 
inahammu lambi' sadia tumokoa' dio ungngolai 
kamadahhaang. Aka' menna-menna naaku 
madahha aka' Puang Yesus Kristus, ya' 
bahtuanna naboling umbabe dosa. ? Dahi, 
akinna tuhokangkoa' yaling inde di lino, damong 
untuhu'i lolo pampemalanna hupatau, ampo' 
diare' tuhu'i pa'elo'na Puang Alataala. 3 Aka' 
samangnga' allona si umbabe sinnoa ang nababe 
tau ang dake' ungnginsang Dehata. Donetoo 
tasampa'a' keromu, si untuhu'ikoa' pampemala 
kalaemu, si ma'malango-langokoa', si ma'rame- 
rame lolokoa', si samangkamahoinnakoa' anna si 
menombakoa' pano di dehata lino. “ Ampo' dinoa 
nakapusa'imokoa' yato solamu aka' dangnga' si 
umposolai yaling umbabe ingkanna yatoo ang 
tasampa'. Dianto anna sika napakauho-uhokoa'. 
5 Ampo' la lambi'mi tempona la sika pahallu 
untimba' pekutananna Puang Alataala didiona 
yato pembabe karakenaii. Aka' tokang Puang 
Alataala la unghohto' pembabena ingkanna 

tau, noa ang tuhoke', noa ang mateng. ? Dianto 
anna dipepainsangnging yato Kaheba Mapia 
pano di tau ang puha mate. Nasuhung anna 
dipanoai, aka' moi sika mateng di mentolinona, 
sinnoa ang dahi pano di ingkanna tau, ampo' 

la tuhoke' di mendehatamna situhu' pa'elo'na 
Puang Alataala. 7 La lambi'mi katampa'anna 

lino sibaha ingkanna ihsinna. Dianto anna 
pahallukoa' madaka sibaha matoho inaha anna 
malakoa' ma'sambayang. 3 Ang handang pahallu, 
dianto sikalemuikoa' mesa anna mesa sitonda 
sangkalebu inaha, aka' ponna ke sikalemuiingkea' 
solata, ya' la tainsang toe' siampungngi mesa 
anna mesa. ? Sipotosulekoa' mesa anna mesa 
anna daumpomammang. 10 Ingkannaingkea' 
pantang untahimbo pebea ang sisenga'-senga' 
yaho mai di Puang Alataala. Dahi mahasa ke 
tapake manahpai yato pebea yaling ungkalemui 
tau senga', hapanganna: 1 menna-menna nabea 
pengkahangang ma'ho'ba, ya' pahallu untula' 
Bahtakaranna Puang Alataala. Anna menna- 
menna nabea pengkahangang ungkalemui 

tau senga', ya' pahallu napanoa umpake 
kamatohoang ang sule yaho mai di Puang 
Alataala. Lambi' yaling di ingkanna siamo 
Puang Alataala la dipudi ungngolai Puang 

Yesus Kristus, aka' Dianto ang ma'kuasa anna 
sihatang dipamatande lambi' sapano-panona. 
Aming. 12 Oa' solasohong ang kukalemui, 
mengekoa' ungngolai kamadahhaang ang 
sinnoa maluhsunna api anna malaia' disanda'i 
kamatohoanna kapampetahpa'ammu. Ampo' 
daumpusa'a' anna daumpihki'i ungngoatee, 
"Liba' maho yato kamadahhaangki' andana 

tau senga'." 13 Ampo' diare' pamasannangngia' 

inahammu aka' puhang untahimbo taha yaling 
di kamadahhaang ang puha naolai Kristus. 
Mengkalao yatoo la kahsi liukoa' ke dipalanda'mi 
kamatandeanna. 1? Ponna ke napakauho-uhokoa' 
tau aka' untindo'koa' Kristus, setonganna 
kehongko'koa', aka' bahtuanna puhamokoa' 
untahimbo Inaha ang matande, dianto Inaha 
Maserona Puang Alataala. 1° Ampo' daaa' ahai 
di alla'-alla'mua' ang la didahha aka' papateang, 
bahtu' maboko, bahtu' ma'maho-maho, bahtu' 
umpentamai ang tala napentamai. 18 Ampo' 
ponna ke didahhakoa' aka' to Sahanikoa', ya' 
daummasili. Pa'kuhhu'sumanga'koa' dai' di 
Puang Alataala aka' inang to pentindo'nakoa' 
Puang Yesus Kristus. 17 La lambi'mi tempona 
kaha-kahanna ingkänna tau la nahohto' Puang 
Alataala. Anna kita'mia'too ang la handang 

dolu nahohto'. Anna ponna ke kita'ia' inde 
änä'-änä'na la nahohto', ya' londo puhaete'ne' 
pano di tau ang dai umpetahpa' yato Kaheba 
Mapia ang sule yaho mai di Puang Alataala. 

18 Aka' aha tiuki' yaling di Suha' Masero naoatee, 
"Moi tau ang maroho pengkerona masuhsang 
dipasalama', ya' la londoke'ne' pano di to karake 
pembabena anna tau ang dai tuhu'-tuhu'ang dai' 
di Puang Alataala!" 19 Dahia', solasohong, ponna 
ke ahakoa' madahha situhu' pa'elo'na Puang 
Alataala, ya' behoi katuhoammu dai' di Puang 

Alataala To Metampa. Aka' inang la napasundung 
yato pa'dandianna mating di dioa'. Anna daa 
ummali'-mali'angngia' membabe mapia. 
5 1 Oa' ingkammu pebulle ada', aha ang 
pahallu kupalau mating. Kuuki' noa indee 
aka' puha tuma' kodi' mendahi pebulle ada', 
anna puha tung kusa'bii kamadahhaang ang hali 
naolai Kristus dolu. Anna ke sumuleng dako' 
umpalanda' kamatandeanna, ya' la mangngala 
taha tou2' koo yaling. ? Kupalau la undakai 
manahpa yato ingkanna to mampetahpa' ang 
ungkambi' sihapang domba. La sika undakaia' 
sitonda sangkalebu inaha situhu' pa'elo'na 
Puang Alataala anna daia' umbabe noa yatoo 
aka' umpahsa. Sika kalemuii mengkalao di unna' 
inahammu: daumpihki'a' supu saho. 3 Anna 
dauntomarayai yato ingkanna tau ang puha 
dibeakoa' la undakai, ampo' diare' mendahikoa' 
pohapangang pano diii. Anna ke suleng yato ang 
Handang Pongkaha To Pekambi', la nabeakoa' 
kamatandeang ang la lambi' sapano-panona 
ang sihapang songko' malekena tomaraya. 
> Noa tumokoa' dio ang mahati'kangko, tuhu" 
tuhu'angkoa' pano di pebulle ada'. Mahempo' 
inaha asangkoa' anna sitahiaikoa' mesa anna 
mesa. Aka' "tau ang malangka' inaha napa'baline' 
Puang Alataala, ampo' tau ang mahempo' inaha 
nakalemui nei'." 6 Dahia', solasohong, mahempo' 

inahakoa' anna tuhu'-tuhu'angkoa' dai' di 
Puang Alataala ang ma'kuasa, anna malakoa' 
napakeangka' ke lambi'mi tempona. 7 Behoi 

dai' di Puang Alataala ingkanna aka siamo ang 
mampabata-batakoa' aka' Dianto ang mandakai 
lolokoa'. 3 Madakakoa' anna pa'kaleha loloo. Aka' 
balimmu, dianto Pongkahana setang, si kalao-lao 
leleng sinnoa singa ang lella' mengngehheng 
umpeang tau ang la nahopangngi. ? Balii 
umpake kapampetahpa'ammu ang matoho. 
Aka' ungnginsammia' ungngoatee ingkanna 
solasohommu to mampetahpa' di umba-umba 
naongei di lino si ungngolai kamadahhaang 
sinnoa yato ang si ungngolaia'. 10 Anna ke 
puhang yato kamadahhaang ang sampai' supu, 
ya' la napasundummingkoa' Puang Alataala 
ingkanna yato ang ungkalala'i. Bahtuanna: la 
napamatohokoa', napakesumanga 'koa' sibaha 
napatontongkoa'. Aka' Dianto pengkalaoanna 
ingkanna pa'kalemu. Dianto ang mantambaikoa' 
yaling di Kristus, anna malakoa' untahimbo 
taha yaling di kamatandeanna ang la lambi' 
sapano-panona. 1t Pudii, aka' Dianto ang 
ma'kuasa lambi' sapano-panona. Aming! 12 Lella' 
kuuki' inde suha' ang kapo'de' mating, naduluia' 
ta Silwanus ang taangka' mesa solasohonta ang 
mala dipetahpa'. Suhunna kuuki' inde suha' 
mating anna malakoa' kupakesumanga' sibaha 

kupainsangngikoa' umba noa pa'kalemunna 
Puang Alataala pano di kita'. Pentokei loloia' 
yato pa'kalemunna. 3 Salama'na are' mating 
solasohommu to mampetahpa' dinne di Bohto 
Babel. Noa toi ta Markus ang kupoana', salama'na 
toe' are' mating. 14 Sisalama'koa' mesa anna 
mesa yaling di pa'kalemu. Anna kuhannuang la 
nabeakoa' Puang Alataala kamasahkeang aka' 
sikentekoa' Kristus. Samantoo. 


2 Petrus 


1 Pano di dioa' ang tadia to Yahudi, ang 

mampetahpa' pano di Puang Yesus Kristus 
sinnoa kami' to Yahudi. Hao mai di Simon 
Petrus, sabua'na anna rasulna Puang Yesus 
Kristus. Kalaena Puang Yesus Kristus, To 
Pepasalama', Dehata ang tapenombai, ang 
mampopampetahpa'koa' sinnoaingkea' aka' 
maroho pembabena anna dai mampasise'la- 
se'la. ? Ke la malai tuhtuangkoa' untahimbo behe 
anna kamasahkeang aka' ungnginsammokoa' 
Puang Alataala sibaha Puang Yesus, Dehatanta. 
3 Puang Alataala matande anna mapia 
inahanna. Mengkalao di kamatandeanna anna 
kamapiaang inahanna natambaiingkea' lambi' 
aha kasikenteanta sibaha. Anna mengkalao di 
kakuasaanna ang kayyang, ya' halimingkea' 
nabea yato ingkanna aka-aka ang tapahallu 
yaling di katuhoanta anna yaling untindo' 
pengkerona. 4 Mengkalao di kamatandeanna 
anna kamapiaang inahanna, nabeaingkea' 
pebehe ang kayyang anna kealli si'da-si'da 
ang puha medandiing. Nasuhung mebeai 
yato pebehe, anna malakoa' umpensinnoai 
pengkerona Puang Alataala anna damokoa' 

la untuhu'i pampemala karakemu. Aka' yato 
pampemala karake si ungkarakei katuhoanna 
tau ang dai ungnginsang Puang Alataala. ? Dahi, 
solasohong, aka' puhamokoa' nakalemui, 

ya' tuhtuang hangngangngike'a' pengkero 

mapia pano yato di kapampetahpa'ammu. 

Anna pano yato di pengkero mapiammy, ya' 
hangngangngike' kakeaka'ang. ? Tahhi'na, ya' 

la pahalluke' unghangngangngi pengkero ang 
noa indee: dianto ungkuasai tau kalae, sa'bara' 
yaling di kamasuhsaang, tuhu'-tuhu'ang tau 

dai' di Puang Alataala ” anna ungkalemui tau 
solata to mampetahpa'. Ampo' dai la solata 
supu to mampetahpa' dikalemui, ampo' pahallu 
toe' tau ungkalemui tau senga'. 3 Aka' tuhtuang 
umpanoa, ya' la tuhtuang toe' maleso dioatee 
kekuna si'da katuhoammu mengkalao di 
kapainsangammua' didiona Puang Yesus Kristus 
Dehatanta. ? Ampo' ingkanna tau ang dai noa 
yatoo pembabena, ya' sinnoa to buta. Aka' 
sinnoa mesa to buta dai maleso pennenne na, ya' 
noa tunne' pano di tau ang noa yatoo: dai maleso 
pihki'na aka' dai nakalehai naoatee haling dibasei 
di hao mai di dosamna. 10 Dahi, solasohong, 
pengkabela-belaii untuhu'i Puang Alataala, anna 
malaia' ungnginsang ungngoatee puhamokoa' 
napillei sibaha natambai. Ponna ke umpanoai, 
ya' inang dakoa' la manaho. ?! Ama di allo ang 

la sule la nabuhkeingkoa' baba Puang Alataala 
ang lutama di suruka, la natahimbokoa' tama 

di Katomarayaanna Puang Yesus Kristus, dianto 
To Pepasalama' anna Dehata ang tapenombai. 
Anna yato Katomarayaanna inang dai aha 
kapuhaamna. 12 Dahia', solasohong, moinnakato 
anna ungnginsammi ingkanna indee, anna 
moinnakato matohomokoa' untindo' pepakuhu 
ang tahpa', ampo' la kupakaleha lolokangkoa'. 
13 Kuangka' sihatang ke kuuki'ingkoa' suha' 
pepakaleha didiona ingkanna indee sumbana 
tuhoka', 1? aka' puha napakalesoingka' Dehatanta 
Puang Yesus Kristus naoatee dang masae 

anna la matema'. 15 Dianto anna mengkahang 
si'da-si'dama' anna malaia' ungkalehai ingkanna 
indee ke matema!'. 16 Naonge anna kipaturukoa' 
kioatee ma'kuasa Puang Yesus Kristus anna 

la sumule bou tama inde di lino, ya' tadiaete' 
tohodolu kale sinnoa ang napihki' hupatau. Anna 
nasuhung kiinsang kioate tahpa', aka' matangki' 
tobou kami' paita unsa'bii kamatandeanna. 

17 Dolu yahoang di mesa tanete anna kiitai 
Puang Yesus mesilo napobua' kamatandeang 
anna kakeangka'ang ang natahimbo yaho mai di 
Puang Alataala, Ambena. Donetoo kahingngiang 
kamahanna Puang Alataala To Handang Matande 
naoatee, "Dianto inde Ana'ku ang kupakamaya, 
ang umpamasannang inahangku." 18 Kalaeki' 

ang unghingngi inde kamaha yaho mai di 
suruka naonge sibaha-bahaang yaho yato di 
tanete masero. 19 Dahi, aka' yato ang kisa'bii, 
lambi' kiinsang kioatee tahpa' yato ang natula' 
senabiang dolu. Ya' mahasa ke umpehingngiia' 
yato tula'naii, aka' sihapang ballo ang mesilo 
yaling di kamalillingang. Dahi pehingngiia' yato 
tula'na senabiang lambi' sumule sala Puang 
Yesus tama inde di lino. Kasuleanna la sinnoa 
lelle'na allo, bahtu' sohonna bintang pambaha 
allo. 2? Ang handang pahallu ungnginsang, 
dianto dai aha moi poro la mesa tau ang la mala 
umpekaleso bahtuanna tula'na nabi yaling di 
Suha' Masero situhu' pihki'na toboe'. 21 Aka' 
senabiang dolu umpepainsangnging tula'na 
Puang Alataala, dai situhu' pa'elo'na hupatau, 
ampo' situhu' petehtena Inaha Masero lambi' 
mala sika untula' Bahtakaranna Puang Alataala. 
1 Dolu inang aha toe' nabi ang si ma'loseng- 
loseng yaling di alla'-alla'na tau ang untuhu'i 
Puang Alataala. Noa tunne' dinoa inang la aha to 
pampakuhu ada' ang si ma'loseng-loseng yaling 
di alla'-alla'mua'. Sika la umbaha pepakuhu 
ang dai tahpa' ang la untilakai tau, anna sika 
la umbahoi Dehata ang mansulangngi. Lambi' 
kalemba'anna yatoo la sika baha' untilakai 
kalaenaii. ? Ampo' moinnakato noa, mai'di tau la 
untindo'i yato lalang karakenaii, lambi' la aha tau 


2.3-8 1074 


senga' ang untula' tahuhu pepakuhunna Puang 
Yesus ang tahpa'. 3 Aka' napobua' kamailuanna 
pano di doi', lambi' la sika untula' tohodolu 
kalosengang mengkalao di pihki'na toboe' anna 
malai sika ungngala yato doi'mua'. Ampo' inang 
masaeng napatokaing Puang Alataala yato 
tahungkunna ang la sika manghoa ang tokang 
dinoa. “ Moi semalaeka'ang ang madosa dolu, 
inang dai aha sika nalahpa' Puang Alataala, ampo' 
napatama di nahaka anna natahungkungngi 
tama di kahoang malilling lambi' tempona allo 
panghohto'ang. ? Noa tunne' tau karake dolu, 
dai sika nalahpa' Puang Alataala di hao mai di 
tahungkunna. Ihsinna inde lino dolu ang dai 
untuhu'i Puang Alataala natallangngi ungngolai 
sompo na le'bo'. Supung Nabi Nuh sibaha pitu tau 
senga' nakalemui lambi' dai mate, aka' inde Nuh 
umpepainsangnging lalang kamarohoang situhu' 
pa'elo'na Puang Alataala. ê Noa tunne' ihsinna 
Bohto Sodom anna Bohto Gomora naampu'i 
apinna Puang Alataala napobua' pembabe 
karakenaii. Lambi' inde tahungkunnaii mendahi 
pengkakalehaang pano di ingkanna tau ang dai 
naaku tuhu'-tuhu'ang dai'. 7 Ampo' donetoo aha 
mesa tau ang disanga Lot natehtene' sohong 
lambi' salama' aka' maroho nei' anna mapi'di' 
lolo inahanna ungngita pembabe karakena 

yato to Sodom. 8 Alloboi anna alloboi madahha 

ungngita anna unghingngi lolo yato pembabenaii 
ang untehkai atohanna Puang Alataala. ? Dahi, 
mengkalao inde di pohapangang, maleso taitaa' 
kakuasaanna Puang Alataala ungkalemui tau ang 
tuhu'-tuhu'ang dai', lambi' dai sika manaho ke 
ungngoloii pesanda'. Anna ungngita toingkea'ne' 
kakuasaanna untahungkung tau karake lambi" di 
Allo Panghohto'ang, !? londonang pano yato di 
ingkanna tau ang naangka'i untuhu'i pampemala 
karakenaii anna unte'le-te'le kakuasaanna Puang 
Alataala. Yato to pampakuhu ang ma'loseng- 
loseng bahani si'da-si'da anna malangka' 
inahannaii lambi' dai sika mahea' untula' tahuhu 
ingkanna to ma'kuasa ang matande. 1t Aka' moi 
semalaeka'ang, ang matoho anna ma'kuasa puha 
nei' andana yato to pampakuhu kalosengang, 
datoi sika bahani untula' tahuhu bahtu' unsalla 
yato ingkanna to ma'kuasa ang matande di olona 
Puang Alataala. t? Ampo' inde to pampakuhu 
ang ma'loseng-loseng, dai ma'pihki' seha'. Sika 
untula' tahuhu aka-aka ang dai sika napahang. 
Kau'na sinnoa olo'-olo' mahaila ang dai umpihki' 
pembabena, bahtu' sinnoa olo'-olo' ang tuho 
supung anna malai napatei to poasu. Ya' la sika 
sinnoanto yato olo'-olo' mahaila yatoii, sika la 
tallang toe'. 13 Yato tahungkung ang la natahimbo 
sihatang pano yato di pembabe karakenaii. 

Aka' moi di tangnga allo sika untuhu'i lolong 

pampemala kalaena. Sika ma'toso'bang-so'bang 
ke lella'koa' mande sibaha-baha yaling di 
pa'himpungammu, lambi' masilikoa' anna 
nakoa'-koa' atekoa' ungngita. 14 Anna ponna 

ke ahai bahine naita, ya' tahhi' sika pemala 
nakamahoi. Dai aha namali'-mali'ang umbabe 
dosa. Tau ang malamma kapampetahpa'amna si 
nabulitu' lambi' manaho tama di dosa. Si mailu 
lolo pano di aka-akanna tau senga'. Tilaka tau 
ang noa yatoo! 1? Sika ungkebo'i yato lalang ang 
tahpa' anna untindo'i lalang ang karake. Sika 
untindo'i lalang ang natindo' dolu Nabi Bileam, 
ana'na Beor, ang si umpihki' supu doi' ang la 
natahimbo ke membabe karakei. 16 Pahtuyunna 
inde Bileam nakalapai Puang Alataala umpake 
keledai kalaena Bileam. Napopa'kara yato keledai 
anna malai ungkambahoing inde nabi aka' 
katomahoamna. 1” Didionane' yato to pampakuhu 
kalosengang, puha napatokaing Puang Alataala 
ongeang ang mapahtang. Sika sinnoa timbu 

ang mahti' bahtu' sinnoa salehu' ang nasau 
pepahi ampo' dai undondong kene'. 13 Malangka' 
inahannaii untula' ingkanna pembabena ampo' 
dai kekuna samai yato ang natula'. Sika si umpake 
pampemala karake anna malai napolalang 
unse'de' tau ang mane umpellei lalang karake, 
lambi' sumule yato tau pano yato di lalang 

ang mane puha napellei. 1? Si naoatee yato 

to pampakuhu ang ma'loseng-loseng, "Ponna 
ke untuhu'i pepakuhungki', ya' damokoa'ne' 
pahallu untuhu'i yato atohang, la beba'koa'!" 
Ampo' setonganna yatoii dia siang ang sihapang 
sabua', aka' nakuasai pengkero ang unnahoang 
hupatau. Aka' ponna ke nakuasaiingke yato 
pampemala, ya' naposabua'ringkea'te' disanga 
yato pampemala. 2? Ponna ke sika ungnginsammi 
Puang Yesus Kristus, To Pepasalama' ang 
tapodehata anna lahpa'mi di hao mai di 
pembabe karake ang aha yaling inde di lino, 
pihsananna sika nakuasai sala bou yato pembabe 
karake, ya' setonganna tahuhu puhaete' nei' 
yato katuhoanna ang bakahu andana yato ang 
dolu. 21 Pano di tau ang noa yatoo, ya! mahasa 
puhane' ke dake' ungnginsang dolu yato lalang 
ang tahpa', andana ke nainsammi ampo' dasiang 
natuhu'i yato pahentana Puang Alataala ang 
haling natahimbo. 22 Ponna noa yatoo, ya' yato 
tau nahoane' yato pohapangang ang naoatee, 
"Asu ang hali tiloa sumule sala ungngande yato 
tiloana." Noa toi "Bahi ang hali didio' sumule 
mentumbang naung di hehsa'." 

1 Oa' solasohong ang kukalemui, dianto indee 
3 suha'ku ang kaderuanna ang kuuki' mating. 
Inde derua suha' kuuki' anna malakoa' ma'pihki' 
maleso anna masero sibaha kupakalehakoa' 
didiona yato pepakuhu ang tahpa'. ? Noa 

tunne' anna malaia' ungkalehai yato ang 

natula' dolu ingkanna nabi ang masero sibaha 
pahentana Dehatanta, To Pepasalama', ang 
nabea ungngolai rasulna. 3 Ampo' ang handang 
pahallu ungkalehaia', dianto indee: di allo-allo 
ang la sule la kende' tau ang nakuasai pampemala 
karakenaii. “La sika naoaitee, "Puang Yesus 
ma'dandi are' naoate la sumule dako'. Ya' 
umbang naongei? Dai kami' kipetahpa' aka' 
mengkalao di peneneanta ang mate dolu dai aha 
aka-aka senga'na. Tontong lolo ingkanna ang aha 
mengkalao anna dipadahi inde lino lambi' dinoa." 
> Yato tau ang ma'tula' noa naangka'i untutu'i 
matanna. Bahtuanna, dai sika naaku ungkalehai 
umba napanoa Puang Alataala umpadahi langi' 
dolu umpake supu bahtakaranna. Anna umpapia 
lino sibaha uhai lambi' aha tunne' kalantanang 
di alla'na uhai. € Anna yato uhai napake toe' 
Puang Alataala untallangngi lino ang dolu. 7 Anna 
langi' anna lino ang aha dinoa nadakai toe' 
umpake supu bahtakaranna, lambi' di tempona 
Allo Panghohto'ang. Ke donentoo inde langi' 
anna lino la natallangngi umpake api, anna 
ingkanna tau ang dai tuhu'-tuhu'ang dai' la 
natahungkung. 3 Ampo' dioa', solasohong ang 
kukalemui, daungkalimpangngi indee: Aha tau 
ang mangngoatee, "Masae liung ampo' daloloke' 
sule Dehata." Ampo' di olona Puang Alataala 

sansa'bu pahiamanmna sinnoa siang sangngallo 
supu, anna sangngallo sinnoa siang sansa'bu 
pahiamanmna. Daete' dioatee napoela' Puang 
Alataala umpasundungngi yato pa'dandianna. 
Ampo' nasuhung anna dake" sule, aka' sa'bara' 
pano di dioa'. Dai naaku moi poro la mesa tau 
la ditahungkung. Aka' ang naelo'i dianto anna 
malai ingkanna tau aha tempona mengkatoba'. 
3 (3:8) 10 Ampo' inang la sule Dehata! Anna 
yato kasuleanna la mepusa'-pusa', sihapang 
kasuleanna to paboko. Donetoo la pa'da langi' 
sitonda oni kayyang ang moduru-duru, ingkanna 
aka-aka ang landa' yaho la pa'da, naande api. 
Noa tunne' inde lino sibaha ingkanna ihsinna la 
mampu'. 1t Dahia', solasohong, ponna ke inang 
la ditallangngi ingkanna aka-aka ang aha, ya' 
umbangnga'ne' noa pano di kita'? Pahalluingkea' 
umpamasero pembabeta anna untuhu'i Puang 
Alataala. 12 Aka' lella'ingkea' ungngempei Allo 
Panghohto'anna Puang Alataala. Ya' mahasa 

ke tapengkabela-belaii untuhu'i Dehata anna 
malai baha' sule yato Allo Panghohto'ang. Anna 
ke donentoo yato di allo, la mampu' langi' 
anna ingkanna ang aha la naande asang api, 
lambi' loleng napobua' luhsunna. 3 Ampo' la 
taempei yato ang hali nadandi Puang Alataala: 
dianto langi' bakahu sibaha lino bakahu ang la 
naongei tuho to maroho. 1? Dahi, solasohong 

ang kukalemui, lella' ungngempei yato allo, 
pengkabela-belaii membabe mapia anna malai 
mahasa kasikenteammu sibaha Puang Alataala, 
lambi' dakoa' sala bahtu' masili ke lambi'mokoa' 
dai' di olona. 1? Kalehaii indee: kasa'bara'anna 
Dehata umbea tempo pano di tau anna malai 
sika salama'. Dia tuntone' inde ihsinna suha'na 
Paulus, solasohong ang takalemui, ang nauki' 
pano di dioa' yaling di kakeaka'ang ang nabea 
Dehata. 16 Yaling di ingkanna suha'na nauki' noa 
yatoo ke mampakuhu bumi didiona inde kaha- 
kaha. Aha di alla'na pepakuhunna ang mapahhi' 
dipahang. Anna aha toi tau, ang si dai maroho 
pihki'na anna dai matoho kapampetahpa'anna, 
ang si umputa' pepakuhunna Paulus sibaha 
ihsinna Suha' Masero. Ya' yatoii la sika ullambi' 
tahungkung napobua' inde pembabenaii. 

17 Ampo' dioa', solasohong ang kukalemui, 
ungnginsammi ingkanna indee. Dahi madakakoa' 
anna dakoa' napasahsa' lalang kasalaanna 

to karake, lambi' la manahokoa' yaho 

mai di ohko'ammu ang matoto'. 13 Ampo' 
diare' la tuhtuangnga' unghangngangngi 
kapainsangammu didiona Puang Yesus Kristus, 
Dehatanta ang mepasalama', anna malai 
tuhtuang unsa'ding mana' pa'kalemunna. Pudii 
mengkalao dinoa lambi' sapano-panona. Aming. 


1 Yohanes 


1 1 Yaling inde di suha' kuuki' didiona To 
inang ahang di tempona dake' aha lino. 
Puhang kiita sibaha matangki' anna kihingngi 
sibaha talingangki' tula'na Yatoo. Puha tung 
kianti sibaha teyyeki' anna kiitang pembabena. 
Diantoo Bahtakara ang Mepatuho. ? Puhang 
dipepaitaing anna kiitang kami'. Ya' kisa'biing 
anna kipakahebai Yato ang Mepatuho ang 

la tontong lolo lambi' sapano-panona. To 
Mepatuho indee inang ahang sibaha Ambeta 
mengkalao dolu, anna puhamang kami' dipaitai. 
3 Aka ang puha kiita anna kihingngi dianto 
kipakahebaiingkoa', anna malaingkea' mesa 
yaling di kakalebuang. Dia tuke' kami'-kami' 
tohhomang yaling di Ambeta anna Puang Yesus 
Kristus Ana'na. #Kitula'ingkoa' indee, anna 
malai sundung kakahsiangki'. ° Dianto inde 
kaheba ang kihingngi di hao mai di Puang Yesus 
kipakahebaiingkoa': Puang Alataala dianto 
kamabayaang bahtu' dioatee kamapiaang, 
anna dai aha kamalillingang bahtu' dioatee 
kakarakeang yaling di Kalaena. ? Ponna taoatee, 
"Tohhomingkea' yaling di Puang Alataala," 
ampo' tuhoingkea' yaling di kamalillingang, 

ya' losendingkea'te' disanga aka' daingkea' 
membabe situhu' katahpa'anna Puang Alataala. 
7 Ampo' ke tuhoingkea' yaling di kamabayaang, 
noa kamabayaanna Puang Alataala, ya' 
sangkalebumingkea'too anna ingkanna dosanta 
nabaseiingkea' haha titollona Puang Yesus, 
Ana'na. 8 Ponna taoatee, "Dai aha dosanta," 
ya' umpasahsa' lalangngingkea' kalaeta anna 
dai tapadiinaha katahpa'anna Puang Alataala. 
3 Ampo' ponna ungngakuiingkea' dosanta dai' 
di Puang Alataala, la tontonne' umpasulepano 
pa'dandinna anna membabe situhu' 
katahpa'anna lambi' la naampungngiingkea' 
dosanta anna nabaseiingkea' ingkanna pembabe 
karaketa. 1? Ampo' ponna taoatee, "Daingkea' 
aha madosa," ya' dianto disanga unsangaiingkea' 
Puang Alataala to pa'loseng-loseng anna dai 
tapadiinaha yato bahtakaranna, ang unsangai 
ingkanna tau: 'to madosa.' 

10 ingkammua' änä'ku, tula' yatoo 

kupayalingngingkoa' inde di suha' anna malai 
dakoa' umbabe dosa. Ampo' ke ahai tau umbabe 
dosa, dai la mahea' aka' aha Puang Yesus Kristus 
To Tahpa' ang la mampa'tula'ingkea' di hao di 
olona Ambeta. 2 Anna Dianto umbala'iingkea' 
dipatei lambi' mala naampungngiingkea' dosanta 
Puang Alataala. Anna dai supung dosanta, 
ampo' dosanna toe' ingkanna hupatau yaling 

inde di lino. 3 La malesong dioatee ungnginsang 
si daingkea' Puang Alataala ke dituhu'i loloi 
ingkanna pahentana. “ Ke ahai tau mangngoatee, 
"Kuinsang si'da Puang Alataala," ampo' dai 

si natuhu'i pahentana, maleso tau yatoo 

to pa'loseng-loseng anna dai umpadiinaha 
katahpa'anna Puang Alataala. ? Ampo' menna- 
menna si untuhu'i si'da-si'da pahentana, 

tau yatoo sundummi pa'kalemunna pano di 
Puang Alataala. Menna-menna mangngoatee, 
"Ungnginsangnga' Puang Alataala," pahallu 
membabe sinnoa Puang Yesus. Noantoo la 
dipangnginsangngi dioatee tohhoingkea' yaling 
di Puang Alataala. ë (2:5) 7 Oa' solasohongku 
ang kukalemui, inde kuuki'ingkoa' tadia pahenta 
ang mane dianna ditula', ampo' pahenta 

ang masaeng unghingngi, yato ang puha 
ditula'ingkoa' mengkalao pampahandu'anna 
mampetahpa'koa' pano di Puang Yesus. 

8 Moinnakato noa, inde pahenta mala toi 
dioatee bakahu, aka' tandaang si'da-si'dang pole' 
yaling di pembabena Puang Yesus anna yaling 

di kalaemua'. Aka' tuhtuang umpelleimokoa' 
kamalillingang anna mesilong pole' kamabayaang 
yaling di pembabemua'. ? Ponna aha tau 
mangngoatee, "Tuho yalimma' di kamabayaang: 
dai aha sallaanna pembabeku." ampo' ungkahiri' 
solana to mampetahpa', ya' tau yatoo tuho 

yalingke'te' di kamalillingang. 1? Ampo' menna- 
menna ungkalemui solana to mampetahpa', 

tau yatoo tuho yalimmi di kamabayaang, anna 
dang aha katiteroanna la napolalang manaho 
tama di dosa. 1t Ampo' menna-menmna ungkahiri' 
solana, tau yatoo meinaha karake, dianto yaling 
loloke' di kamalillingang, anna dai nainsang 
naoatee, "Umba la kuola?" aka' dai nainsang 
umpasise'la kamapiaang anna kakarakeang. 

12 Oa' ana'ku, kuuki'ingkoa' yaling inde di 

suha' aka' diampungngimingkoa' dosammu 
ungngolai pengkahanganna Puang Yesus. 13 Anna 
noa toi dioa' to dipoambe, kuuki'ingkoa' aka' 
ungnginsammokoa' Puang Yesus, To inang ahang 
di tempona dake' aha lino. Anna ingkammu toia' 
ana' muane, kuuki'ingkoa' aka' untalomokoa' 
Pongkahana setang. 14 Ya' kuuki'ingkoa' yaling 
inde di suha', ana'ku, aka' ungnginsammokoa' 
Ambeta. Anna kuoa salakingkoa', to dipoambe, 
aka' ungnginsammokoa' Puang Yesus, To inang 
ahang di tempona dake' aha lino. Noa toi 
ingkammua', ana' muane, aka' matoto'mia' 
kapampetahpa'ammu anna umpayalimmia' 

di inahammu karanna Puang Alataala, 

untalo tumokoa' Pongkahana setang. 1° Daa 
umpalupano inahammu di ingkanna kakarakeang 
yaling inde di lino. Aka' ponna umpanoa, maleso 
anna dai la lupano inahammu di Ambeta. !? Aka' 

yato sipa' karakena hupatau yaling inde di lino, 
sinnoanna: membabe situhu' pampemalanna, 
kamailuang, anna kaungngangka'-angka'ang 
kalae, dai sule yaho mai di Ambeta, ampo' 

dahi yaling di lino. 1” Inde ihsinna lino sibaha 
ingkanna kamailuang karakena daete' la tontong 
lolo. Ampo' menna-menna umpembabeing 
pa'elo'na Puang Alataala dianto ang la tuho lolo 
lambi' sapano-panona. 18 Oa' änä'ku, tempo 
dinoa la ungngoloimingkea' kapuhaanna lino. 
Puhamokoa' dipainsangngi dioate la sule mesa 
to pambahanamna tau ang la umpa'bali Puang 
Yesus Kristus. Anna mai'ding kende' dinoa, dianto 
anna tainsammi taoatee dinoa la kapuhaannang 
lino. 19 Yato ingkanna tau ang umpa'bali Puang 
Yesus sule yaling siang mai di alla'-alla'taa', 
ampo' maleso anna tadiaia' solata. Aka' ke 

la solata si'da-si'daia', la tontong loloingkea' 
sibaha-baha. Ampo' napelleiingkea' anna malai 
tandaang dioatee ingkanna yato tau tadia solata. 
20 Ampo' dioa' dio puhamokoa' dipatamai Inaha 
Masero ang napatuhung Puang Yesus Kristus 
lambi' ungnginsang asammia' pepakuhu ang 
tahpa'. 21 Yaling inde di suha' kuuki'ingkoa', 

dai kuoate dake'a' ungnginsang yato kaheba 
katahpa'ang, ampo' setonganna ungnginsammia' 
yato kaheba katahpa'ang. Anna ungnginsang 
toia' ungngoate dai aha kaheba ang dai tahpa' la 

sule yaling mai. 2? Darakate' tau ang dioaintee 
to pa'loseng-loseng dianto ang mangngoatee, 
"Puang Yesus tadia To Dilanti' la Mepasalama'"? 
Tau yatoo dianto balinna Puang Yesus Kristus, 
anna dia tunto ang umbahoi Ambeta sibaha 
Ana'na. 23 Menna-menna umbahoi yato Ania", 
tau yatoo dai tohho yaling di Ambeta. Ampo' 
menna-menna tontong lolo ungngakui Ana", 
inang ungnginsang Ambeta. 2? Dahi pahallu 
umpayaling loloa' di inahammu yato Kaheba 
Mapia ang puha unghingngia' mengkalao 
pampahandu'anna anna mampetahpa'koa!'. 
Aka' ponna ke umpanoangnga', ya' la tohho 
lolomokoa'too yaling di Ambeta anna Ana'na. 
25 Aka' Kalaena Puang Yesus ma'dandi naoatee, 
"La kubeakoa' katuhoang lambi' sapano-panona." 
26 Ingkanna inde kuuki'ingkoa' didiona tau ang 
la mampasahsa' lalangkoa'. 2 Ampo' dioa' dio 
puhamokoa' nabea Puang Yesus Inaha Masero. 
Anna yato Inaha Masero tontong lolo tohho 
yaling di kalaemua' lambi' dang pahallu aha 
tau senga' la umpakuhukoa' pepakuhu ang 
bakahu. Aka' napakuhu lolomokoa' Inaha Masero 
ingkanna ang la pahallu, anna yatoo tahpa', 

dai ditula' kale. Dianto anna la umpatontong 
lolongnga' kapampetahpa'ammu pano di 
Puang Yesus. 23 Dahi, ingkammua' ana'ku, la 
umpatontong lolokoa' kapampetahpa'ammu 

pano di Puang Yesus. Aka' ke umpanoai, 
suleito umpepaitaing Kalaena, ya' daingkea' 
la mahea' anna masili di hao di olona. ?? Dahi 
aka' ungnginsammia', lambi' ungnginsang 
toe'a' ungngoate ingkanna tau ang membabe 
katahpa'ang disanga ana'-ana'na Puang Alataala. 
1 Pihki'mitoo, tandana kayyang pa'kalemunna 
3 pano di kita', lambi' disangaiingkea' ana'- 
ana'na. Anna inang ana'na si'damingkea' Puang 
Alataala. Dianto anna damingkea' nainsang to 
tamampetahpa' yaling inde di lino, aka' dai 
ungnginsang Dehata. ? Oa' solasohongku ang 
kukalemui, dinoa ana'namingkea' Puang Alataala, 
ampo' dake' nalambi' pihki'ta la umbaingkea' noa 
ke dako'mi. Moinnakato noa, tainsang taoatee 
la sinnoaingkea' Puang Yesus ke umpepaitaming 
Kalaena, aka' la taitang pole' umba noa Kalaena 
ang setonganna. 3 Anna menna-menna ang 
hannu pano, la umpamasero pembabena 
yaling inde di lino, umba noa Puang Yesus 
masero. “Menna-menna umbabe dosa untehkai 
pahentana Puang Alataala, aka' pembabe 
yatoo umpa'bali pahentana Puang Alataala. 
> Ungnginsammi ungngoatee sule Puang Yesus 
tama inde di lino anna malai umpa'dai dosanta. 
Anna ungnginsang toia' ungngoatee daine' 
madosa Puang Yesus. ê Dahi menna-menna tohho 
lolo yaling di Puang Yesus dang la si umbabe 

dosa. Ampo' menna-menna si umbabe dosa, 
tau yatoo daine' ungnginsang Puang Yesus anna 
dake'ne' la nakaleso pa'elo'na. 7 O ingkammua' 
ana'ku, daa umpabeia' tau napasahsa' lalangngo. 
Menna-menna umbabe pa'elo'na Puang Alataala, 
tau yatoo mesa to tahpa' umba noa Puang Yesus 
tahpa'. 3 Ampo' menna-menna si umbabe lolo 
dosa, tau yatoo ana'-ana'na Pongkahana setang, 
aka' mengkalaoke' anna dake' aha lino anna inang 
madosanne' Pongkahana setang. Diantoo anna 
mentamang di lino Ana'na Puang Alataala aka! la 
umpa'dai pengkahanganna Pongkahana setang. 
3 Menna-menna mendahing änä'-änä'na Puang 
Alataala, tau yatoo dang la si umbabe dosa aka' 
sipa'na Puang Alataala yalimmi di kalaena, dia 
tuke' aka' Puang Alataala mendahing Ambena. 
10 Dahi maleso anna sisenga'angngi diita 
ana'-ana'na Puang Alataala anna ana'-ana'na 
Pongkahana setang. Aka' menna-menna dai 
umbabe katahpa'ang bahtu'raka dai ungkalemui 
to mampetahpa', tau yatoo tadia ana'-ana'na 
Puang Alataala. 11 Dianto inde kaheba ang puha 
unghingngia' mengkalao pampahandu'anna 
mampetahpa'koa': la sikalemuiingkea' mesa 
anna mesa. 12 Daingkea' la membabe sinnoa 

ta Kain, aka' yato ta Kain mendahing ana'na 

To handang karake babe lambi' umpatei 

arinna. Akana umpatei arinna? Aka' si 

membabe karakene' ta Kain anna si membabe 
mapiane' arinna. 13O solasohongku, daa 
ungkapusa'i ke nakahiri'koa' to tamampetahpa' 
yaling inde di lino. 1 Tainsammia' taoatee 
lahpa'mingkea' di hao mai di kamateang lutama 
di katuhoang. Tandana umpelleimingkea' 
kamateang, ya' si ungkalemuimingkea' solata 
to mampetahpa'. Ampo' menna-menna 

dai ma'kalemu, tontong loloke'ne' yaling di 
kamateang. 1? Anna menna-menna ungkahiri' 
solana to mampetahpa', tau yatoo sihapang 
papateang anna maleso dioatee yato to 
papateang daine' aha katuhoang sapano-panona 
yaling di kalaena. 16 Puang Yesus Kristus puha 
umpapepatei Kalaena aka' nakalemuiingkea'. 
Diantoo tapohapangangnga' ma'kalemu. Dahi 
la tapalla'ang toua' kita' umbeho kalaeta la 
unsa'ding ma'kahupa-hupa kamasuhsaang aka' 
ungkalemuiingkea' solata to mampetahpa!'. 

17 Ampo' mesa tau ang sundummi katuhoanna, 
ke dai ma'kalemu ungngita solana ang dai 
sundung kapahalluanna, ya' dai ma'kalemu 
sinnoa Puang Alataala. 13 Oa' ingkAammu änä'ku, 
yato ang dioaintee pa'kalemu si'da-si'da dai di 
hao supu di sua, ampo' la pahallu mengkalao 
yaling di unna' inaha lemba' di pembabe. 

19 Ponna si ungkalemui si'da-si'daingkea' 

solata to mampetahpa', tainsammia'too 

taoatee ana'-ana'na si'damingkea' Puang 
Alataala. Anna la masannammi inahanta aka' 
daingkea' la bata-bata di hao di olona. 20 Aka' 
moinnakato ma'tula'-tula' inahanta naoatee, 
"Umbai dama' aha la salama' aka' karake 
pembabeku," ampo' dai la dipehingngii aka' 
kayyang puhane' kakuasaanna Puang Alataala 
andana inahanta, aka' Dianto ang ullosa ihsi 
inahanta. 210a' solasohongku ang kukalemui, 
ponnato dang bata-bata inahanta, damingkea'to 
la mahea' di hao di olona Puang Alataala. 
22 Anna la nahingnging ingkanna palaunta, 
aka' si tapembabeming pahentana anna si 
tapembabeming pampemalanna. 23 Inderanne' 
pahentana Puang Alataala pano di kita': La 
umpetahpa'ingkea' sanganna Puang Yesus 
Kristus, Ana'na, amna la sikalemuiingkea' 
mesa anna mesa umba noa ang puha 
napahentaingkea'. ??Menna-memna si 
umpembabeing yato pahentana, tau yatoo tohho 
yaling di Puang Alataala anna Puang Alataala 
tohho yaling di kalaena. Anna tainsammi taoatee 
tohhong yaling di kalaeta aka' puhamingkea' 
napatamai Inaha Maserona. 

1 Oa' solasohongku ang kukalemui, dakoa' la 
4 si madihhi' umpetahpa' tau moi la naoatee, 
"Nakuasaima' Inaha Masero." Aka' mai'ding 
ang unsanga kalaena nabi, ampo' setonganna 

tadia, kende' anna mao mampakuhu tama 
inde di lino. Dahi la pahallua' umpemalesoi 
dolu bahtu' la Inaha Maserona si'daraka Puang 
Alataala ungkuasaii menge mampakuhu, bahtu' 
la tadiaare. ? La malesongnga' ungngita tau ang 
nakuasaing Inaha Masero ke naakui naoatee, 
"Puang Yesus To Dilanti' la Mepasalama' 
tamang inde di lino menghupatau." 3 Ampo' 
menna-menna ang dai mangngakui, tau 

yatoo dai napentamai Inaha Maserona Puang 
Alataala, ampo' napentamaine' inahanna setang 
bahtu' dioatee balinna Puang Yesus Kristus. 
Puhangnga' unghingngi la sule inaha yatoo 
anna ahana suleng yaling inde di lino. 4 Oa' 

ana ku, dioa' dio ana'-ana'namokoa' Puang 
Alataala anna puhamokoa' untalo ingkanna 
ang unsanga kalaena nabi ampo' setonganna 
tadia, aka' ma'kuasa puhane' Inaha Masero 
ungkuasaikoa' andana yato inaha ang ungkuasai 
to tamampetahpa'. ? Yato ingkanna ang unsanga 
kalaena nabi ampo' setongamna tadia, yaling 
mai di alla'-alla'na to tamampetahpa' lambi' 
tula'na situhu' pampemalanna solana anna 
napehingngii. € Kami'mitoo änä'-änä'na Puang 
Alataala. Dahi menna-menna ungnginsammi 
Puang Alataala, tau yatoo la umpehingngii 
pepakuhungki'. Ampo' menna-menna tadia 
änä'-änä'na Puang Alataala, tau yatoo daine' 

umpehingngii pepakuhungki'. Noantoo 
tapangnginsangngi alla'na pepakuhu tahpa'na 
Inaha Masero anna pepakuhunna inaha ang la 
mepasahsa' lalang. 7 Ingkammua' solasohongku 
ang kukalemui, la sikalemuiingkea' mesa anna 
mesa aka' yato pa'kalemu yaho mai di Puang 
Alataala. Anna menna-menmna ang si ma'kalemu, 
tau yatoo maleso anna ana'-ana'nai Puang 
Alataala anna ungnginsammi Puang Alataala. 

8 Aka' sipa'na Puang Alataala ma'kalemu. Dahi 
menna-menna ang dai ungkalemui solana, tau 
yatoo maleso daine' ungnginsang Puang Alataala. 
3 Puang Alataala puha unsuo Ana' samboana 
mentama di lino anna malai nabeaingkea' 
katuhoang lambi' sapano-panona. Noantoo 
napaitaiingkea' pa'kalemunna pano di kita". 

10 Aka' ang dioainte pa'kalemu tadia kita' ang 
ungkalemui Puang Alataala, ampo' Puang 
Alataala ungkalemuiingkea' anna unsuo Änä'na 
umbala'iingkea' dipatei lambi' mala diampungngi 
dosanta. 1! Oa' solasohongku ang kukalemui, 
aka' noa yato pa'kalemunna Puang Alataala 
pano di kita', dahi pahallu touingkea' kita' 
sikalemui mesa anna mesa. 1? Moinnakato 
dake' aha tau moi poro la mesa ungngita Puang 
Alataala, ampo' ponna sikalemuimingkea' mesa 
anna mesa, ya' keboanto pa'kalemunna Puang 
Alataala yaling di kita', anna tontong lolo Puang 

Alataala tohho yaling di kalaeta. 3 Aka' nasuhung 
tainsangnga' taoatee tohhomingkea' yaling di 
Puang Alataala anna tohho toi yaling di kalaeta, 
aka' puhamingkea' napatamai Inaha Maserona. 
14 Anna puhang kami' kiita anna kisa'biing kioatee 
Ambeta unsuo Ana'na mentama di lino mendahi 
To Pepasalama'. 13 Menna-menna mangngakui 
naoatee, "Puang Yesus Dianto Ana'na Puang 
Alataala," tau yatoo tohhong yaling di Puang 
Alataala anna Puang Alataala tohho yaling di 
kalaena. 18 Anna tainsammi sibaha tapetahpa' 
taoatee pa'kalemunna Puang Alataala mentama 
di kalaeta. Sipa'na Puang Alataala ma'kalemu. 
Menna-menna ungkalemui lolo solana, tau yatoo 
tohhong yaling di Puang Alataala anna Puang 
Alataala tohho yaling di kalaena. 1? Dipasundung 
pa'kalemu yaling di kalaeta anna malai daingkea' 
mahea' di hao di olona Puang Alataala ke 
lambi'mi Allo Panghohto'ang. Daingkea' la 
mahea' aka' sinnoang pembabeta Puang Yesus. 
18 Ke ahai pa'kalemu yaling di kalae, daingkea' la 
mahea'. Aka' ponna sundummi pa'kalemu yaling 
di kalae, dianto ang la umpa'dai kamahea'ang. 
Aka' daingkea' la nahoa pantahungkungang 

yato ang si napihki' hupatau. Dahi menna- 
menna mahea,, tau yatoo dake' sundung 
pa'kalemunna yaling di kalaena. 12 Dianto anna 
si ma'kalemumingkea' aka' dolu puhane' Puang 

Alataala ungkalemuiingkea'. 2? Ponna aha tau 
mangngoatee, "Ungkalemuia' Puang Alataala," 
ampo' ungkahiri' solana to mampetahpa', 
tau yatoo ma'loseng-loseng. Aka' solana 
ang naita anna dai nakalemui, londonanne' 
Puang Alataala ang dai naita. 2! Anna Diae' 
ang umbeaingkea' inde pahenta naoatee, 
"Menna-menna ungkalemui Puang Alataala 
pahallu toi la ungkalemui to mampetahpa'." 
1 Menna-menna mampetahpa' naoatee, 
5 "Puang Yesus To Dilanti' la Mepasalama'," tau 
yatoo ana'na Puang Alataala. Anna menna-menna 
ungkalemui Ambeta, tau yatoo ungkalemui toe' 
ana'-ana'na Ambeta. ? Ponna ungkalemuiingkea' 
Puang Alataala anna tatuhu'i pahentana, 
tainsammi taoatee ungkalemuiingkea' ana'- 
ana'na Puang Alataala. 3 Aka' ponna untuhu'ingke 
pahentana Puang Alataala, ya' takalemui tunto 
nei'. Anna yato pahentana dai matingngi, 
4 aka' ingkanna änä'-änä'na Puang Alataala 
untalo ingkanna kakarakeang yaling di lino. 
Kapampetahpa'ammitoo pano di Puang 
Yesus anna malaingkea' untalo kakarakeang. 
> Mennakae' la mala untalo ingkanna kakarakeang 
yaling inde di lino, ke tadiai kita'a' ingkanna 
ang mampetahpa' dioatee, "Puang Yesus 
Dianto Ana'na Puang Alataala." 8 Puang Yesus 
Kristusmitoo ang puha sule ditero' uhai anna 

umpatitollo hahana. Dai sule supung la ditero' 
uhai, ampo' ditero' uhai sibaha umpatitollo 
hahana. Anna Inaha Maserontoo unsa 'biii naoate 
Puang Yesus Dianto Ana'na Puang Alataala, aka' 
ahana tahpa' sipa'na Inaha Masero. 7 aka' aha 
tallu ang unsa'bii didiona Puang Yesus Kristus: 

8 Inaha Masero, uhai pantero'anna, anna haha 
titollona; inde tallu dai aha sisala kasa'bianna. 

3 Aka' kasa'bianna hupatau anna tapetahpa', 
londoke'ne' kasa'bianna Puang Alataala, aka' 
Kalaena unsa'bii didiona Ana'na. 1? Menna- 
menna umpetahpa' Ana'na Puang Alataala, tau 
yatoo umpayalimmi di inahanna yato kasa'biang. 
Ampo' menna-menna dai umpetahpa' Puang 
Alataala, tau yatoo unsangai Puang Alataala 

to pa'loseng-loseng, aka' dai napetahpa' 
kasa'bianna didiona Ana'na. 1! Anna dianto 
inde kasa'bianna naoatee: Puhamingkea' nabea 
Puang Alataala katuhoang sapano-panona, anna 
Ana'nantoo Dianto kasuleanna yato katuhoang. 
12 Menna-memna tohho yaling di Ana'na Puang 
Alataala, tau yatoo ullambi'mi katuhoang. 
Ampo' menna-menmna dai tohho yaling di 
Ana'na Puang Alataala, tau yatoo dai ullambi' 
katuhoang. 3 Oa' ingkammu ang umpetahpa'mi 
sanganna Ana'na Puang Alataala, kuuki'ingkoa' 
yaling inde di suha' anna malai ungnginsang 
si'da-si'daa' ungngoatee, "Ullambi'mang 

katuhoang sapano-panona." 14 Anna daingkea' la 
bata-bata pano di olona Puang Alataala, aka' la 
nahingngimingkea' ke umpalauingkea' aka-aka 
situhu' pa'elo'na. 1? Aka' tainsammia' taoatee 
nahingnging ingkanna palaunta, dahi la tainsang 
toe'a' taoatee taampuing yato palaunta. !? Ponna 
ahakoa' ungngita solamu to mampetahpa' 
umbabe dosa, la umpa'sambayangngingnga' 
dai' di Puang Alataala, anna malai umpamasero 
sumule katuhoanna. Ampo' dakoa' kuoainte 

la pahallu umpa'sambayangnging yato tau 

ang umbabe dosa ang la mebaha pano di 
kamateang sapano-panona. Aka' aha tau ang 
membabe noa yatoo. 17 Ingkanna babe karake 
dipomadosa. Ampo' aha dosa dai la mebaha 
pano di kamateang sapano-panona. 18 Tainsang 
taoatee menna-menna mendahing ana'-ana'na 
Puang Alataala, tau yatoo dang la si umbabe 
dosa. Ampo' pengkahanganna Pongkahana 
setang la nadakai lolo Ana'na Puang Alataala 
anna malai dai umpasahsa' lalang ana'-ana'na. 
19 Tainsang taoatee ana'-ana'naingkea' Puang 
Alataala, anna tainsang toia' taoatee ingkanna 
to tamampetahpa' nakuasaine' Pongkahana 
setang. 2? Tainsang toja! taoatee suleng Ana'na 
Puang Alataala anna nabuhkeiingkea' inahanta 
anna malaingkea' ungnginsang si'da-si'da Puang 
Alataala. Ya' tohho si'da-si'damingkea' yaling 

di Puang Alataala anna Puang Yesus Kristus 
Ana'na. Dianto Dehata ang setonganna anna 
Dianto Katuhoang lambi' sapano-panona. ?! Oa' 
ana'ku, la undakai manahpakoa' kalaemu andana 
umpenombaikoa' dehata ang tadia Dehata ang 
si'da. 


2 Yohanes 


1 Pano di jumaa' ang napillei Puang Alataala. 

Hao mai di kodi', pebulle ada'. Kukalemui 
si'da-si'dakoa'. Dai kodi' supu, ampo' ingkanna 
toi to ungkalesong katahpa'anna Puang Alataala. 
Kikalemuikoa' aka' ingkannaingkea' umpetahpa' 
pepakuhu ang tahpa'. Anna yato pepakuhu la 
tohho lolo yaling di kalaeta, lambi' sapano- 
panona. 2 (1:1) 3 Ke la malai Puang Alataala, 
Ambeta, anna Puang Yesus Kristus, Ana'na, la 
umbeheingkea' anna ungkalemuiingkea' sibaha 
memana' kamasahkeang anna kamalinoang. 
Ingkanna yatoo tipungngu' anna tandaang 
yaling di katahpa'ang anna pa'kalemu. 
4 Kahsi liua' tahpana kuinsang kuoatee ahang 
yaling di alla'-alla mua' membabe situhu' 
katahpa'ang ang napahentaingkea' Ambeta. 
5 Anna dinoa aha palaungkua' mating dianto: 
Ke la malai anna sikalemui loloingkea' mesa 
anna mesa. Inde ang kuuki'ingkoa' tadia 
pahenta ang mane dianna ditula', ampo' 
pahenta ang inang masaeng tahingngi, 
yato ang puha ditula'ingkea' mengkalao 
pampahandu'anna mampetahpa'ingkea' pano 
di Puang Yesus. ? Yato ang dioaintee pa'kalemu, 

dianto untuhu'i ingkanna pahentana Puang 
Alataala. Anna yato pahenta inang puhangnga' 
unghingngi mengkalao pampahandu'anna anna 
mampetahpa'koa' pano di Puang Yesus ang 
naoatee, la si ungkalemui lolokoa' solamu. 7 Aka' 
mai'ding to pampasahsa' lalang kende' anna 
mao mampakuhu tama inde di lino. Tau yatoo 
dai naakui naoatee, "Puang Yesus To Dilanti' la 
Mepasalama' tamang inde di lino menghupatau." 
Tau ang noa yatoo dianto to pampasahsa' 
lalang anna to umpa'bali Puang Yesus Kristus. 

8 Dahi la undakai manahpakoa' kalaemu andana 
labu' kalei yato pengkahangangki' anna malai 
untahimbo asang nga' sahomu yaho mai di 
Puang Alataala. ? Menna-menna dai umpentokei 
pepakuhunna Kristus, ampo' untuhu'i toboe' 
pihki' kalaena, tau yatoo dai aha kasikenteanna 
dai' di Puang Alataala. Ampo' menna-menna 
umpentokei manahpa pepakuhunna, ya' 

ahane' kasikenteanna dai' di Puang Alataala 
Ambeta sibaha Ana'na. 1? Pomna ke ahai sule 
tau mampellambi'ikoa' umbaha pepakuhu ang 
tadia pepakuhunna Puang Yesus Kristus, daa 
untahimboi yato tau yaling di dasammu anna 
daa umbeaia' inaha. 1 Aka' menna-menna 
umbeai inaha, tau yatoo mempola toe' yaling 

di pengkahangang karakena. 12 Moinnakato 
anna mai'dike' ang pahallu kutula'ingkoa', 

ampo' dai kuaku kupayaling asang inde di 

suha', aka' mopahtuyuma' la mating anna malai 
sitingngayoingkea' ma'tula', lambi' la sundung 
kakahsiantaa'. 13 Salama'na toi are' mating 
solasohommu dinne di jumaa' ang napillei Puang 
Alataala. 


3 Yohanes 


1 1 Pano di Gayus ang kupakamaya, anna 

ang kukalemui si'da-si'da. Hao mai di kodi', 
pebulle ada'. 20 solasohongku ang kupakamaya, 
kupa'sambayangngingko anna malai masahke 
lolo anna malino katuhoammu yaling di ingkanna 
sia sinnoa kamasahkeanna anna kamalinoanna 
inahammu. 3 Kahsi ponalaa' tahpana sule 

inde dinne sangngaka-sangngaka solasohonta 
natula'ingka' didiona katontongammu 
umpentokei katahpa'anna Puang Alataala, aka' si 
membabeo situhu' katahpa'ang yatoo. “ Dai aha 
nasinnoaing kakahsiangku ke aha boi kupelele 
kuoatee membabeng ana'-ana'ku situhu' 
katahpa'ang. 3 O solasohongku ang kupakamaya, 
dai aha ummali'-mali'ang si ungkalemui solata to 
mampetahpa' ang si lempang diting, moinnakato 
anna dakangkoa' siinsang. ? Anna puhang natula' 
pano di jumaa'ki' dinne yato pa'kalemummu. Ke 
la malai tontong loloo ungkalemui diting tau ke 
mengkalaoi anna malai dai aha kakuhangang 
yaling di pellaoanna. Ponna ke umpanoai, 

yato pembabemu la sipato'mi di hao di olona 
Puang Alataala. ” Aka' yaling di pellaoanna 
umpakaheba sanganna Puang Yesus Kristus, dai 

aha aka-aka siamo la natahimbo di hao mai di 
to taungnginsang Puang Alataala. 3 Dahi kita' 

to mampetahpa', la pahalluingkea' ungkalemui 
yatoii anna malai mangngala taha toingkea' kita' 
yaling umpakaheba katahpa'ang. ? Ahang suha' 
kuuki' mating di jumaa', ampo' daloloang naakui 
yato ta Diotrefes ang si pemalane' handang 
ma'kuasa. 1? Dahi ponna malaa' lambi! mating, 
mane kupamalesoing jumaa' yato tula' tahuhu 
ang napalele didioki'. Anna dai dia supu yato si 
nababe, ampo' datoe' naaku untahimbo solata 
to mampetahpa' anna dai umpabei jumaa' 
untahimbo yatoii. Anna ponna ke ahai ang 
untahimbo yato solata, ya' si naalai yaling mai 
di jumaa'. 110 solasohongku ang kupakamaya, 
daa umpensinnoai tau ang membabe karake, 
ampo' la umpensinnoaio tau ang membabe 
mapia. Menna-menna umbabe kamapiaang, 
tau yatoo ana'-ana'na Puang Alataala. Ampo' 
menna-menna si umbabe kakarakeang, tau yatoo 
daine' ungnginsang Puang Alataala. 1? Anna 
yatone' ta Demetrius natula' mapia asanne' 
tau. Anna pembabenantoo umpatandaang 
kamapiaanna, aka' situhu' katahpa'anna Puang 
Alataala. Anna kami' toi unsa'bi'i didiona 
kamapiaanna, anna ungnginsammi ungngoatee 
tahpa' tula'ki'. 13 Moinnakato anna mai'dike"' la 
pahallu kutula'ingko, ampo' dai kuaku kupayaling 

asang inde di suha', 1 aka' mopahtuyua' la baha' 
mating anna malai sitingngayoingkea' ma'tula'. 
(1-15)Kuhannuang la tontongngo masahke anna 
malino. Salama'na toi mating ingkanna solata 
dinne. Anna la umpalambi' toingka' salama'ku 
pano di simesa-mesa solata diting. 


Yudas 


1 Pano di ingkanna tau ang natambai Puang 

Alataala mendahi petauanna. Nakalemuikoa' 
Puang Alataala, Ambeta, anna nadakaikoa' 
Puang Yesus Kristus. Hao mai di kodi' Yudas, 
arinnaa' Yakobus, anna mesaa' sabua'na Puang 
Yesus Kristus. ? Ke la malai tuhtuang nabeakoa' 
Puang Alataala behena, kamasahkeanna anna 
pa'kalemunna. 3 Oa' solasohong ang kukalemui, 
dolu inang kupahtuyu la kuuki'ingkoa' mating 
suha' didiona kasalama'ang ang tatahimbo 
sibaha-baha. Ampo' dinoa ang sihatang kusa'ding 
dianto la kuuki' suha' mating anna malai 
kupamatoto' inahammu lambi' malakoa' untolla' 
yato ingkanna ang umbali pepakuhu ang tahpa'. 
Pihsang supu Puang Alataala umbea inde 
pepakuhu pano di petauanna anna sundung. 
4 Aka' aha tau ang dake' ungnginsang Dehata, 
ang mahta-mahta tama di alla'-alla'ta. Si napihki' 
naoatee, "Dai maaka ke membabe karakeingke, 
aka' la naampungngiingke Puang Alataala 
aka' mana' pa'kalemunna." Sika umbahoi 
Tomarayanta anna Dehatanta ang mesa supu, 
dianto Puang Yesus Kristus. Ampo' masaeng anna 
tiuki'i didiona katallangang ang la naolai inde tau 

ang noa. ? Setonganna ungnginsammia' indee 
ingkanna ang mane kutula'. Ampo' moinnakato 
noa, kupemala la ungkalehai umba noa Dehata 
untahungkung ingkanna tau ang si membabe 
karake. Dolu to Yahudi napabeba' Dehata di 
hao mai di Mesir. Ampo' puhai yatoo aha di 
alla'naii ang dai mampetahpa', lambi' napatei 
piha di hao di ongeang maka'dang. ? Kalehaii 
yato malaeka' dolu yaho di suruka. Aha piha di 
alla'naii ang dai tontong umbabe pengkahangang 
ang nabea Dehata, ampo' umpellei ongeanna. 
Lambi' napungo Dehata yato malaeka' umpake 
hante ang dai la mala bohtu, mane natutu'i tama 
di mesa ongeang ang malilling. Sika dipungo lolo 
yaling, lambi' sule tempona la natahungkung 
Dehata yato di Allo Panghohto'ang. ” Kalehai 
toine' Bohto Sodom anna Gomora dolu 

sibaha yato sangngaka-sangngaka bohto ang 
nasidungku'ing. Ihsinna yato bohto membabe 
sinnoa yato malaeka' langngena'. Sika umbabe 
ma'kahupa-hupa pembabe tasampa' ang 
mekarakei, lambi' yato bohtona natallangngi 
Puang Alataala umpake api. Tahungkunnaii 
mendahi pohapangang pano di ingkanmna tau, 
anna mala dipasihapang apinna nahaka ang dai 
la pi'de, ang la dipantahungkungngi ingkanna 
tau karake. 3 Yato tau karake dolu sinnoa 

siang inde mai tau ang si mampakuhu loseng 

anna ungngangka'-angka' kalaenaii napobua' 
pangngipinna. Aka' sahing membabe tasampa' 
ungkarahko'i kalaena anna sahing ungngita-ita 
naung kakuasaanna Puang Alataala, noa toi 

si untula' tahuhu ingkanna to ma'kuasa ang 
matande. ? Ampo' moi kalaena Mikhael, to 
pambahananna semalaeka'ang masero, daine' 
bahani untula' tahuhu Pongkahana setang. 
Naonge anna matei Nabi Musa, siba'ding inde 
Mikhael anna Pongkahana setang untula' didiona 
la naaka yato bahkena Musa. Donetoo inde 
Mikhael dai untula' tahuhu Pongkahana setang 
umpake kakuasaang kalaena. Supung naoate 
pano, "Ke la nakambahoingko Dehata!" 10 Ampo' 
indene' to pampakuhu ang si ma'loseng-loseng 
si untula' tahuhu aka-aka ang ma'kuasa ang 
dai nainsang. Ang supung nainsang: membabe 
situhu' pampemalanna toboe', sinnoa olo'-olo' 
ang dai ma'pihki'. Anna katampa'anna la sika 
tallang napobua' yato pembabenaii. !! La 
masuhsa liu pano diii! Aka' sika umpensinnoai 
ta Kain ang papateang dolu. Sika untindo' 
pembabena ta Bileam, aka' moinnakato anna 
sika nainsangngi naoatee tahuhu yato ang la 
nababe, ampo' tontong nababe aka' mailu 
pano di doi'. Sika umbali Puang Alataala sinnoa 
ta Korah dolu, lambi' sika la natahungkung 
mate Puang Alataala sinnoa ang dahi pano di 

ta Korah. ? Naonge anna ma'himpungkoa', ya! 
inde to pampakuhu ang si ma'loseng-loseng si 
mande sibaha-bahakoa' sihapang solamu, ampo' 
mepakasili yato pembabenaii. Si ma'so'bang- 

so bang ke mandei yato di pa'himpungang 
anna umpihki' supu kalaena. Sika sinnoa ke 
malillingngi kalane ampo' dasiang kene' aka' 
nasau pepahi. Sika sinnoa poang kayu ang puha 
dilelleng lambi' dang keuhaka': ke lambi'mi 
tempona keboa, ya' daine' keboa aka' mateng 
anna malahsong. 13 Pembabena ang mepakasili 
landa' liu sinnoa buhana bombang ang mahang 
di le'bo'. Sika sinnoa bintang ang unsamba 
langi', lambi' ke ditindo'i, ya' la sahsa' lalang tau. 
Inde to pampakuhu ang si ma'loseng-loseng la 
natahungkung Puang Alataala tama di ongeang 
ang malilling si'da-si'da lambi' sapano-panona. 
14 Henokh, mesa peampoanna Adam lapi' 
kapitunna, ma'tula' lohpo' didiona inde mai tau. 
Naoatee, "Itai! Mengeng la sule Dehata naposolai 
ma'sa'bu-sa'bu to pentindo'na ang masero. 

15 La umpahehsa ingkanna hupatau, anna yato 
ingkanna ang si mampa'bali la natahungkung 
aka' pembabe karakenaii. La natahungkung 
yato ingkanna ang dai tuhu'-tuhu'ang dai', anna 
la nabala' yato ingkanna tula' tahuhunnaii." 

16 Inde to pampakuhu ang si ma'loseng-loseng 
si momammang lolo anna si unsalla tau senga'. 

Sika si untuhu'i pampemala karakenaii. Si 
malangka' inaha anna sanda-sanda si natula' 
ang si nababe, anna si unse'de' tau senga' 

anna malai sika ullambi' kauntungang. 17 Ampo' 
dioa', solasohong ang kukalemui, kalehaii yato 
ang naoa dolu rasulna Puang Yesus Kristus, 
Dehatanta. 13 Sika naoate mating, "Ke la 
lambi'mi Allo Panghohto'ang, ya' la aha tau 

ang si ungngita-ita naung kapampetahpa'anta. 
Dai sika la untuhu'i Puang Alataala, ampo' la 
untuhu'i pampemala karakena." 12 Dianto inde 
mai tau ang si umpasisaha'-saha' kamesaanna 
hupatau. Nakuasai pampemala inahanna 
toboe', aka' daine' aha Inaha Masero yaling 

di inahannaii. 2? Ampo' dioa', solasohong 

ang kukalemui, sipamatoto' lolokoa' yaling 

di kapampetahpa'ammu sibaha solamu, aka' 
masero liu yato pepakuhu ang tapetahpa'. 
Pa'sambayang lolokoa' situhu' petehtena Inaha 
Masero. 21 Yaling di katuhoammu pengkero 
lolokoa' ang la sihatang pano di tau ang nakalemui 
Puang Alataala. Anna empeii yato pebehe ang 

la nabeakoa' Puang Yesus Kristus ke suleng, 
dianto katuhoang ang lambi' sapano-panona. 

22 Ponna ke ahake' tau ang bata-bata inahanna, 
ya' paitaii pa kalemummu pano. 23 Ponna ke ahai 
tau ang ungkebo'i kapampetahpa'anna, ya' tehtei 
sumule sihapang umpasalama'o tau yaling mai 

di api. Noa tunne' pano di tau ang si untuhuii 
pampemala karake, paitai toine' pa'kalemu, 
ampo' madakakoa' anna dakoa' natumang 
dosanna. Paitaii pa kalemu pano di to madosa 
ampo' kahiri'ine' dosannaii, pasihapangngi kaya' 
karahko' ang dang diaku dipake. 2? Pudii Puang 
Alataala, aka' ma'kuasa medakai anna dakoa' la 
manaho, lambi' dai la aha kasalaammu anna la 
kahsi liukoa' ke nabahamokoa' tama di olona 
ang matande. 2? Mesa supu Puang Alataala. 
Dianto ang mepasalama' ungngolai Puang Yesus 
Kristus, Dehatanta. Sihatang dipamatande anna 
dipakeangka', aka' Dianto ang untokei ingkanna 
kamatohoang anna kakuasaang mengkalao dolu, 
dinoa anna lambi' sapano-panona. Aming! 


Pangngitanna Yohanes 


1 thsinna inde suha' dianto didiona kaha-kaha 
1 ang la baha' dahi ang napalanda' Puang 
Alataala pano di Puang Yesus Kristus anna malai 
napepainsangnging pano di to pentindo'na. 
Puang Yesus unsuo malaeka'na pano di ta 
Yohanes sabua'na do napaitai yato kaha-kaha. 
2 Ya' natula' tunne' ta Yohanes yato ingkanna 
ang naita didiona Bahtakaranna Puang Alataala 
ang nasa'bii Puang Yesus Kristus. 3 Menna ang 
la mambata inde suha' didiona ang la dahi anna 
ang mampehingngii sibaha natuhu'i ihsinna 
dianto ang la ullambi' kamasannangang yaho 
mai di Puang Alataala. Aka' ingkanna indee dang 
la masae anna dahing. 4 Pano di pitu jumaa' 

di hao di Poropensi Asia. Hao mai di Yohanes. 
Oa' solasohongku, ke la malai nabehekoa' 
anna napamasahkekoa' Puang Alataala, dianto 
ang aha, ang inang ahang anna ang la sule. 
Noa toi yaho mai di pitu inaha ang aha yaho 

di olona ohko'ang katomarayaanna, ? anna 
yaho mai di Puang Yesus Kristus sa'bi ang mala 
dipetahpa'. Dianto ang handang dolu tuho di 
hoi' mai di alla'na to mate anna ungkuasai 
setomarayaang di lino. Puang Yesus mekalemui 

liu. Tandana yatoo naaku mate tibollo hahana 
anna malai nalahpa'ingkea' di hao mai di 
dosanta ê anna napakamesaingkea' tama di mesa 
kapahentaang ang napatani mendahi imang 
ang la untahiai Puang Alataala dianto Ambena. 
Puang Yesus dianto ang handang matande 
anna ma'kuasa lambi' sapano-panona. Aming. 

7 Itaia', mengeng la sule yaling di salehu' anna 
ingkanna hupatau la mangngita moi yato ang 
puha mantobo.. Ingkanna ihsi bohto di lino la 
dumuseng napobua'. Tahpa' si'daete' inde la 
dahi. Aming. 3 Naoate Puang Alataala, "Kodi'mito 
indee Ang Handang Uhuna anna Ang Katampa', 
dianto To Handang Ma kuasa ang aha anna ang 
inang aha anna ang la sule." ? Kodi' Yohanes, 
solasohommua' yaling di kapampetahpa'ang, 
ang unsinnoaing didahha aka' untindo' Puang 
Yesus Kristus. Dahi sa'bara'ingkea' madahha aka' 
napakamesaingkea' tama di kapahentaanna. 
Dihambaia' pano di Kalantanang Patmos aka' 
umpepainsangngingka' Bahtakaranna Puang 
Alataala sibaha mangngakua' kuoate, Puang 
Yesus Kristus dianto Dehatangku. 1° Aha pihsang 
allo Dehata nakuasaiä' Inaha Masero, ya' 
unghingngimä' kamaha ang handang käyyäng 
sinnoa oninna terompe' ma'kara di hao di 
kebo'ku. 1t Yato kamaha naoatee, "O Yohanes, 
uki'i aka ang ungngita, anna umpapebahaing 

ne suha' pano di pitu jumaa' dianto: to Efesus, 
to Smirna, to Pergamus, to Tiatira, to Sardis, 

to Filadelfia, anna to Laodikia." 12 Tahpa 
mensailemä' pano di kebo'ku unnenne'i yato ang 
mampa'karaiä'. Ungngitamä' pitu pampatokoang 
lampu bulahang dibabe. 13 Di alla'na yato 
pampatokoang lampu aha ke'de' mesa sinnoa 
liu hupanna tau. Umpake kaya' kalambe' ang 
lambi' naung di bihti'na. Mesalempäng bulahang. 
14 Bää'na sibaha beluhä'na mabuhsa' sinnoa 
kapa' bahtu' dähko-dähko, matanna pähä'lä' 
sinnoa api. 1? Bihti'na pangngillo' sinnoa yato 
bahsi ang mane dihui'i yaling mai di ahha baya. 
Kamahanna sinnoa yato oninna sälänsäng ke 
buntu'i. 19 Teyye kuananna untokei pitu bintang 
anna di suana sohong mesa pa'dang ang pahela 
sibali. Lindona mesilo sinnoa yato allo koro ke 
maloe bumi. 1? Tahpana kuita, ya' tilumbang 
siama' di olona salamang to mate. Ampo' 

tahpa nasahpaa' teyye kuananna anna ma karai 
naoatee, "Daummahea', Kodi'mito indee Ang 
Handang Uhuna anna Ang Handang Katampa'. 
18 Kodi'mito ang tuho moinnakato puhama' 
mate, ampo' itai tuhoa' lambi' sapano-panona. 
Kodi' ungkuasai kamateang anna ongeamna to 
mate. 19 Dahi uki'i samai kaha-kaha ang ungngita, 
dianto kaha-kaha dinoa anna kaha-kaha ang 

la dahi di allo ang la sule. 2? Anna didiona 

bahtuanna inde pitu bintang ang ungngita di 
teyye kuanangku amna yato pitu pampatokoang 
lampu bulahang, diantoo pitu bintang bahtuanna 
pitu malaeka' di pitu jumaa' anna yato pitu 
pampatokoang lampu bulahang, bahtuanna pitu 
jumaa"'." 
2 1 Nalombungnging yato tula'na naoatee, 
"Pano di malaeka'na jumaa' Efesus, 
noa indee ang la ungnguki': Dianto inde 
pepasanna ang untokei pitu bintang di teyye 
kuananna, anna mellao di alla ' na pampatokoang 
lampu bulahang. 2 Kuinsang samai ang 
umbabea', umpengkahang si'da-si'daingka' 
anna sa'bara'koa' ungngolai kamadahhaang. 
Kuinsang toi dakoa' umbea inaha pano di to 
karake. Anna tau ang ungngangka' kalaena rasul 
ampo' setonganna tadia, puhangnga' unsandai'], 
ya' ullambi'mi kalosengannaii. 3 Masuhsakoa' 
anna sa'bara'koa' aka' kodi', dakoa' ungnginsang 
lupu umpengkahangngingka'. “ Ampo' ahake' ang 
kusallaingkoa', dianto dang aha pa'kalemu yaling 
di inahammu sinnoa dolu. ? Kalehaii, makahao 
liungnga' ungngongei manaho! Pengkatoba'koa' 
di hao mai di dosammu, anna umpembabeing 
yato aka ang puha umbabea' dolu. Ponna 
daia' umpanoa, ya' la sulea' kualai yato 
pampatokoang lampu. ê Ampo' aha ang mapiaa' 
di kalaemu, dianto: ungkahi'di'koa' pembabena 


22-431 1114 


to pentindo'na Nikolaus ang kukahi'di' tou kodi'. 
7 Ponna ke pemalakoa' ungnginsang manahpa, 
ya' pehingngii si'da-si'dai samai ang natula' 
Inaha Masero pano di pitu jumaa'! Tau ang 
patalo la kupabeine' ungngande boana poang 
kayu ang mepatuho ang tuho yaling di bela'na 
Puang Alataala." 3 Nalombungnging yato tula'na 
naoatee, "Pano di malaeka'na jumaa' Smirna, noa 
inde ang la ungnguki': Dianto inde pepasanna 
ang sule yaho mai di To Handang Uhuna anna 
Katampa'na, Ang puhang mate ampo' tuho 
sumule. ? Kuinsang kamasuhsaammua!'. Kuinsang 
memase-masekoa' ampo' setongnganna to 
makakakoa' di mendehatanna. Kuinsang 

umba noa kara-kara ang napatanda'ikoa' ang 
unsanga kalaena to Yahudi, ang napillei Puang 
Alataala, ampo' setonganna kuangka' tadia to 
Yahudi. Yato tau petauanna Pongkahana setang. 
10 Daungkahea'a' kamadahhaang ang dang masae 
anna ullambi'mi. Inang la ahaete' sangngaka- 
sangngaka di alla'mua' ang la napatama 
Pongkahana setang di tahungkung nasanda'i. 
Sampulo allona naongei madahha. Pahallukoa' 
umpamatoto' lolo kapampetahpa'ammu di 

Kodi' lambi' mate. Ponna umpanoang, ya' 

la kubeamokoa'te' saho kapataloang dianto 
katuhoang lambi' sapano-panona. 1t Ponna ke 
pemalaia' ungnginsang manahpa, ya' pehingngii 

si da-si'dai samai ang natula' Inaha Masero pano 
di pitu jumaa'! Tau ang patalo danne' la unsa'ding 
kamadahhaang di kamateang kapendoamna. " 

12 Nalombungnging yato tula'na naoatee, "Pano 
di malaeka'na jumaa' Pergamus, noa inde ang 

la ungnguki': Dianto inde pepasanna ang sule 
yaho mai di tau ang kepa'dang pahela sibali. 

13 Kuinsang ang ungngongei tohho, dianto 
ongeanna Pongkahana setang ma'kuasa. Ampo' 
inang umpetahpa'a'a', lambi' daia' tora' aha 
umbahoi'a' yato naonge dipateii ta Antipas diting 
ang naonge tohho Pongkahana setang. Indee 
Antipas dianto mesa sa'bingku ang tontong lolo 
kapampetahpa'anna di Kodi'. 14 Moinnakato 
noa, ahake' sangngaka-sangngaka kaha-kaha ang 
kusallaingkoa'. Ahakoa' sangngaka-sangngaka 
ang untuhu'i pepakuhunna Bileam. Inde Bileam 
umpakuhu ta Balak dolu ang la napanoa 
umpatinaho to Israel tama di dosa. Napaturui 
ungngande andeang ang puha dipopenomba 
pano di dehata lino anna ungnginda'-inda' 
pa'bannetauang. 1° Noa toi aha di alla'mua' 

ang untuhu'i pepakuhunna to pentindo'na 
Nikolaus. 18 Dahi pengkatoba'mokoa' di hao mai 
di dosa. Ponna dai umpanoa, ya' dante' masae 
anna tamama' di alla'-alla'mu anna kutolla'i 
yato tau umpakea' pa'dang ang aha di suaku. 

17 Ponna ke pemalakoa' ungnginsang manahpa, 

ya' pehingngii si'da-si'dai samai ang natula' 
Inaha Masero pano di pitu jumaa'! Tau ang 
patalo kupabeine' ungngande dehpa manna ang 
tibuni, anna pantang la sika untahimbo mesa 
batu mabusa di Kodi'. Di hao yato di batu aha 
tiuki' mesa sanga ang bakahu, ang dai aha moi 
poro la mesa tau mangnginsang supung ang 
mantahimbo toboe'"." 18 Nalombungnging yato 
tula'na naoatee, "Pano di malaeka'na jumaa' 
Tiatira, noa inde ang la ungnguki': Dianto inde 
pepasanna ang sule yaho mai di Ana'na Puang 
Alataala, ang paha'la' matanna sinnoa api, anna 
bihti'na pangngillo' sinnoa bahsi ang mane dihui'i 
yaling mai di ahha baya. 1? Kuinsang samaia' 
ang umbabe. Ungkalemuikoa' para-parammu 
hupatau, mampetahpa'koa', mengkahang, anna 
sa'bara'koa' ungngolai kamasuhsaang. Kuinsang 
mai'di puhane' ang ungkahang dinoa andana 
dolu. 2? Ampo' ahake' ang kusallaingkoa', dianto 
umbearakoa' dio inaha ta Izebel, mesa bahine 
ang unsanga kalaena nabinna Puang Alataala. 
Mai'ding petauangku ang napasahsa' lalang anna 
napaturui ungnginda'-inda' pa'bannetauang 
sibaha ungngande andeang penombaang 

pano di dehata lino. 21 Puhang kubea tempo 
mengkatoba' ampo' dasiang aha nabolinna 
ungnginda'-inda' pa'bannetauang. 22 Dahi la 
kupamakorong. La sika kudahha si'da-si'da 

sibaha tau ang nasikamahoiing. Supung tora' 
ke naboling ungnginda'-inda' pa 'bannetauang, 
ya' dai la kupanoa. 23 Ingkanna to pentindo'na 
la kupatei asang, anna malai nainsang samai 
jumaa' naoatee, Puang Yesus ang ungnginsang 
anna ullosa ihsi inahanna hupatau. La kubala'koa' 
situhu' pembabemu. 2? Ampo' senga'na to Tiatira 
ang dai untuhu'i yato pepakuhu salao-laona 
anna dai umpellaya'i aka ang dioaintee, 
'kamanahanganna Pongkahana setang,' 
kuoane'te tora' daine' la kupahoai durungang 
ang matingngi, 2? supung pahallua' umpatontong 
kapampetahpa'ammu di Kodi' lambi' sulea' dako". 
26 Tau ang patalo anna umpembabeing samai 
pa'elo'ku lambi' mate, la kubea kakuasaang 
sinnoa ang kutahimbo yaho mai di Ambeku. 
La sika sundung kakuasaanna umpahenta 
bohto-bohto kayyang anna untallangngi yato 
bohto sinnoa unghamu-hamu kohing tampo. 
27 (2:26) 28 La sika untahimbo bintang pambaha 
allo di hao mai di Kodi'. ?? Ponna ke pemalakoa' 
ungnginsang manahpa, ya' pehingngii si'da-si'dai 
samai ang natula' Inaha Masero pano di pitu 
jumaa'!" 

1 Nalombungnging yato tula'na naoatee, 
3 "Pano di malaeka'na jumaa' Sardis, noa inde 
ang la ungnguki': Dianto inde pepasanna ang 
sule yaho mai di tau ang umpahenta pitu inaha 

ang aha yaho di olona ohko'ang katomarayaanna 
Puang Alataala anna untokei pitu bintäng. 
Kuinsang ang umbabea'. Boheng untindo'ä' 
anna naoate tau, 'tuho' ampo' setonganna 
matekoa'. ? Dahi kalehakoa' anna pamatohoi 
ang ahake' di kalaemu akinna pa'da. Aka' samai 
pengngoya'mu ang kulambi', dake' sundung di 
olona Puang Alataala. 3 Dahi, pengkakalehaii 
sumule samai ang puha dipakuhuingkoa' anna 
ang puha unghingngi. Pembabeing yatoo anna 
mengkatoba'koa' di hao mai di dosammu. Ponna 
dakoa' madaka, la sulea' kudahhakoa', sinnoa 

to paboko kasuleangku daia' la ungnginsang. 

4 Moinnakato noa, ahake' tau diting di Sardis 
ang madaka anna malai pengngoya'na tontong 
mapia sinnoa kaya' ang mabahahsi. Ingkanna 
yatoo la kusibahaing mellao umpake kaya' 
mabusa ang mabahahsi, aka' sihatang nei'. ? Tau 
ang patalo dipakei noa nei'. Sangannaii dai la 
kukoso'i yaling di suha' pantekenganna to tuho 
lambi' sapano-panona. Anna di olona Ambeku 
anna samai malaeka'na kuakune' kuoate to 
pentindo'ku. ê Ponna ke pemalakoa' ungnginsang 
manahpa, ya' pehingngii si'da-si'dai samai ang 
natula' Inaha Masero pano di pitu Jjumaa'!" 

7 Nalombungnging yato tula'na naoatee, "Pano 
di malaeka'na jumaa' Filadelfia, noa inde ang 

la ungnguki': Dianto inde pepasanna ang sule 

yaho mai di To Masero ang tahpa'. Dianto ang 
untokei pekilinna Tomaraya Daud. Ponna diang 
mantungka'i, dante' aha moi poro la mesa tau 
ang la mala mantutu'i. Ponna diang mantutu'i, 
dante' aha moi poro la mesa tau ang la mala 
mantungka'i. 8 Kuinsangnga' pembabemu. 
Kuinsang toi dai umba sama kamatohoammua', 
ampo' untuhu'imokoa' pepakuhungku, anna 
umpetahpa'a'. Puhang kubuhkeiingkoa' baba 
ang la dai mala natutu'i moi poro la mesa 

tau. 3 Itai, tau ang mendahi to pentindo'na 
Pongkahana setang la kusuo sule malimuntu' 

di olomu. Anna la nainsang pa'kalemungku 
mating di dioa'. Yato tau to pa'loseng-loseng 
ang si unsanga kalaena to Yahudi ang napillei 
Puang Alataala, ampo' setonganna tadia. 

10 Untuhu'imokoa' pahentaku, dianto sa'bara' 
ungngolai kamasuhsaang, dahi la kudakaikoa' di 
tempona kamasuhsaang ang la unghoa inde lino. 
Inde la dahi anna malai unsanda'i ingkanna tau 
di lino. 1! Dang masae anna sulema'. Pahallua' 
umpatontong kapampetahpa'ammu di Kodi', 
anna malai dai aha tau manghampa'ikoa' saho 
kapataloammu. t? Tau ang patalo la kupadahi 
ahhi yaling di Dasang Ada'na Puang Alataala, 
anna la tohho yaling lambi' sapano-panona. Pano 
yato di kalaena tau la kuuki' bohto mahoa'na 
Dehatangku dianto Yerusalem Bakahu ang la 

tuhung yaho mai di Dehatangku di suruka. La 
kuuki' toi sanganna Dehatangku anna sangangku 
ang bakahu. 13 Ponna ke pemalakoa' ungnginsang 
manahpa, ya' pehingngii si'da-si'dai samai ang 
natula' Inaha Masero pano di pitu Jjumaa'!" 

14 Nalombungnging yato tula'na naoatee, "Pano 
di malaeka'na jumaa' Laodikia, noa inde ang 

la ungnguki': Dianto inde pepasanna ang sule 
yaho mai di To Tontong Aha, Sa'bi ang tahpa' 
ang mala dipetahpa', ang nakasulei ingkanna 
siamo ang napadahi Puang Alataala. 1? Kuinsang 
samai ang umbabea'. Dakoa' masumanga' di 
Kodi' anna datoukoa' masumanga' mambalia'. 
Malae' ke la poro ahai mesa, masumanga' di 
Kodi' bahtu' bilang masumanga' mambalia'. 

16 Ampo' aka' noang babemua' makuhtu, 

dahi la kupentibeingkoa' yaling mai di oloku. 

17 Ungngoaa'tee, 'To makakaang anna sundung; 
daang aha kalala'.' Ampo' daia' ungnginsang 
kalaemu meuho-uho anna masuhsa diita 
katuhoammu. To pemase-masekoa', dai 

paita anna mohobelang. 13 Dianto suhunna 
anna kupainsangngikoa' anna malai ungngalli 
bulahangku, dianto bulahang ang dai aha 
mampenghaui, lambi' malakoa' mendahi to 
makaka. Noa toi pakeang mabusa la umpake 
anna malai dakoa' mohobelang ang mepakasili. 
Noa tunne' minna' la unsuhsu'ing matammu 

anna malai paita. !? Tau ang kukalemui dianto 
ang kukambahoing anna kupaturu. Dahi 
pahallukoa' suhaka anna mengkatoba' di hao mai 
di dosammu. 20 Itai, ke'de'a' di hao di olo baba 
anna ma'karaa'. Ponna aha tau ang manghingngi 
kamahangku, anna umbuhkei baba, la tamaa' 
kupellambi'i. La mandeang sibaha-baha. 21 Tau 
ang patalo, la kupabeine' mohko'ang sibaha di 
ongeang katomarayaangku, sinnoa Kodi' puha 
patalo anna dinoa mohko'ma' sibaha Ambeku 
di katomarayaanna. 22 Ponna ke pemalakoa' 
ungnginsang manahpa, ya' pehingngii si'da-si'dai 
samai ang natula' Inaha Masero pano di pitu 
jumaa'!" 

1 Tahpana kupahandang bou, aha bumi 

kuita mesa baba tibuhke yaho di suruka. 
Pihsananna aha bung yato kamaha sinnoa 
terompe' ang puha kuhingngi dolu. Yato kamaha 
naoatee, "Maio done indee anna kupainsangngio 
didiona ang la dahi dako'." ? Nakuasai siama' 
Inaha Masero. Ungngitama' ohko'ang tomaraya 
yaho di suruka anna aha mesa tau mohko' 
yaho. 3 Yato tau pangngillo' sinnoa batu masuli' 
anna maleke, mamata anna malea hupanna. 
Mesa tahauhe ullikoi yato ohko'ang tomaraya. 
Inde tahauhe pangpngillo' sinnoa mesa batu 
melalahang ang mamata hupamna noa lala' 
upe. 4 Di aneanna inde ohko'ang tomaraya 

aha dompulo uhpa' ohko'ang senga' mallipu'i. 
Pantang naongei mesa to dipakeangka' umpake 
kaya' mabusa anna mesongko' bulahang. 

> Yato di ohko'ang tomaraya aha kila' anna 
ma'kundang-kundangngi. Aha toi pitu ballo ang 
melea'-lea', dianto pitu inahanna Puang Alataala 
ang aha yaho di olona ohko'ang tomaraya. 

6 Aha toi di olona yato ohko'ang tomaraya 

noa le'bo' mahandang mala dipodahammeng. 
Ohko'ang indee nalipu'i uhpa' hupanna ang 
menanaha ang napunnoi mata di olona anna 

di kebo'na. 7 Lindona hupanna ang menanaha 
ang uhuna sinnoa singa. Ang kaderuanna sinnoa 
saping laki. Katallunna sinnoa lindona tau. Ang 
kauhpa'na sinnoa sahebaki ang lella' lumolo'. 

8 Uhpa' inde hupanna ang menanaha pantang 
unnung pani'na anna napunnoi mata moi ang 
nasamboi pani'na. Allo bengi dai aha natohhoi 
ma'penani-nani naoatee, "Masero, Masero, 
Masero Puang Alataala, To Ma'kuasa, Ang 

aha, anna ang inang ahang anna ang la sule." 

3 Inde hupanna ang menanaha umpopenani 
pampudiang, malimuntu' anna menau-nau pano 
yato ang mohko' di ohko'ang tomaraya, dianto 
ang tuho lambi' sapano-panona. 1° Lella' menani 
malimuntu' asammi yato to dipakeangka' pano di 
olona yato ang tuho lambi' sapano-panona. Mane 
umpentibeing yato songko' bulahanna pano di 


4.11-5.5 1123 


olona yato ohko'ang, tandana umpakeangka' 
puha yato ang mohko' di ohko'ang tomaraya, 
lella' siang menani naoatee, 1! "O Puang 
Alataala Dehatangki', Dio supu ang sihatang 
untahimbo pampudiang anna kakeangka'ang 
aka' ma'kuasao. Aka' dio ang umpadahi ingkanna 
siamo, anna aka' pa'elo'mu toi nasuhung mala 
dahi anna tuho." 

1 Pihsananna kupahandang bou ungngitama' 
5 sallolongang suha' di teyye kuananna yato 
tau ang mohko' yaho di ohko'ang tomaraya. 
Suha' yatoo keuki' yalinna anna di aneanna 
sibaha dipadehke'i pitu ang ma'hupa katahpe 
ang mampatandaang dake' aha dibuhkei. ? Mane 
ungngitaa' mesa malaeka' matoho kakoha-koha 
napekayyangngi naoatee, "Menna ang sihatang 
ullohka'i katahpena inde suha' tilolong anna 
nahuhka'i?" 3 Ampo' moi ang yaho di suruka, 
yaling di lino anna di hoi' di apa' tampo, dai aha 
ang sihatang mambuhkei anna nanenne'i ihsinna. 
4Tahpa musemma' tora' masuhsa, aka' dai aha 
mesa tau ang la sihatang mambuhkei anna 
mannenne'i ihsinna. ? Ampo' naoamingka'te yato 
mesa to dipakeangka', "Mahtangngo! Itai! Ang 
disangai 'Singa sule yaling mai di alla'-alla'na to 
Yehuda' anna 'Peana'anna Tomaraya Daud ang 
lele sau tama,' puhang patalo. Sihatanne' ullo'ba'i 
yato pitu katahpena suha' anna nabuhkeii." 

5Ungngita buma' mesa Ana' Domba ke'de' 
sitehe yato ohko'ang tomaraya ang nakulimboi 
yato uhpa' hupanna ang menanaha anna 
ingkanna yato to dipakeangka'. Yato Ana' Domba 
noaranne' ang puhang dikehe'. Pitu tandi'na 
anna pitu matanna dianto yato pitu inaha 

ang puha nasuo Puang Alataala tama di lino. 

7 Panong inde Ana' Domba untahimbo yato 
suha' di tau ang mantokei ang mohko' yaho di 
ohko'ang tomaraya. 3 Lella' untahimbo suha' 
inde Ana' Domba, ya' malimuntu'mi yato uhpa' 
hupanna ang menanaha sibaha yato dompulo 
uhpa' to dipakeangka' di olona. Pantang sika 
untokei mesa katapi anna mesa kahti bulahang 
ang napunnoi kayu-kayu bomammi' dianto 
sambayanna petauanna Puang Alataala. 2 Sika 
umpopenani mesa penaniang bakahu, ang 
naoatee, "Sihatangngo ungngala ne suha' anna 
ullohka'i katahpena. Aka' puhamo dipatei. 
Anna kamateammu puhang ungngalliing Puang 
Alataala yato hupatau di hao mai di ingkanna 
bohto di lino. 1? Puhang sika umpakamesa 
tama di mesa kapahentaang ang napatani la 
untahiai Dehatanta, sibaha ma'pahenta yaling 
di lino." 11 Pihsananna kupahandang bumi 
anna kuhingngii kamahanna malaeka' ang 
ma'sa'bu-sa'bu masoona. Sika ungkulimboi yato 
ohko'ang tomaraya anna yato uhpa' hupanna 

ang menanaha sibaha to dipakeangka'. 1? Sika 
menani napekayyangngi naoatee, "Ana' Domba 
ang puha dikehe' ma'kuasa anna sihatang 
untahimbo katomakakaang, kamanahangang 
anna kamatohoang, Sihatang dipakeangka', 
dipamatande anna dipudi!" 13 Mane unghingngia' 
ingkanna ang menanaha ang aha yaho di langi', 
di lino, di hoi' di apa' tampo anna ang aha yaling 
di le'bo'. Ingkanna indee menani asang naoatee, 
"Ke la malai Ang mohko' yaho di ongeang 
kamatandeang, anna yato Ana' Domba dipudi 
anna dipakeangka' sibaha dipamatande anna 
ma'kuasa lambi' sapano-panona!" 14 Puhai yatoo, 
natimba'mi yato uhpa' hupanna ang menanaha 
naoatee, "Aming!" Tahpa malimuntu' tunne' yato 
samai to dipakeangka' menomba. 

1 Pihsananna ungngitama' yato Ana' Domba 
6 ullohka'i katahpena suha' ang uhuna sibaha 
kuhingngi kamahanna mesa yato uhpa' hupanna 
ang menanaha salamang kundang naoatee, 
"Maio!" ? Kupahandang bumi anna ungngitaa' 
mesa arahang mabuhsa' anna yato tau ang 
mampensakei untokei pana anna dipasongko 'i 
bulahang, pano sihapang mesa tau ang inang si 
patalo ang mao bou umpealai sala kapataloang. 
3 Tahpana ullohka'i bung yato katahpena suha' 
ang kaderuamna yato Ana' Domba, unghingngi 
buma' kamahanna yato hupanna ang kaderuanna 

naoatee, "Maio!" #Ya' sohong bung mesa 
arahang ang senga'. Inde arahang paha lla' 

anna ang mampensakei dibea kakuasaang la 
umpadahi pa'tolla'ang yaling di lino, anna malai 
hupatau sipate-patei. Dibeang mesa pa'dang 
kalambe'". 2 Ullohka'i bung yato Ana' Domba 
katahpena suha' ang katallunna. Unghingngima' 
yato hupamna ang katallunna naoatee, "Maio!" 
Kuita burang landa' mesa arahang maloteng. Ang 
mampensakei untokei sahpasang timbangang 
anna dibea kakuasaang ungkarakei pinamula. 

6 Ahang kuhingngi noa kamaha di alla'-alla'na 
yato uhpa' hupanna ang menanaha naoatee, 
"Sallite' gandum mahasa pa'sangngalloang 
disaho allinna, anna tallu lite' gandum tahuhu 
pa'sangngalloang toe' disaho allinna tandana 
kabuhohangang. Ampo' daungkarakei bela' 
zaitun anna bela' angkoro' anna malai dai liba' 
maho yato kabuhohangang." 7 Pihsananna 
ullohka'i bung yato Änä' Domba katahpena suha' 
kauhpa'na. Unghingngi bumä' yato hupanna 
ang kauhpa'na naoatee, "Maio!" 8 Ungngitamä' 
mesa arahang alla'na mamata anna mahihi anna 
ang mampensakei disanga Kamateang. Mane 
napelolaii ang disanga Ongeang Kamateang. 
Sika dipakuasa umpatei sambahe uhpa'na 

tau yaling inde di lino ungngolai pa'tolla'ang, 
kabuhohangang, kamakorongang anna olo'- 

olo' peande. ° Puhanna, yato Ana' Domba 
ullohka'i bung katahpena suha' kalimanna. 
Ungngitama' di hoi'na yato pantunuang 
penombaang aha sungnga'na tau ang dipatei 
aka' umpepainsangnging Bahtakaranna Puang 
Alataala anna mampetahpa' dai' di Puang Yesus. 
10 Sika koha naoatee, "O Puang, To Handang 
Ma'kuasa ang masero anna tahpa', sangngakake' 
masaena mane umpahehsai to lino anna umbala'i 
aka' napateiang?" 11 Sika pantang dibea kaya' 
kalambe' mabusa anna disuoi mangngempei 
sampai', lambi' sundung yato solana ang la 
dipatei sinnoa inde maiii. 1? Mane ungngita bouä' 
yato Ana' Domba ullohka'i katahpena suha' 
kaunnunna. Tahpa dahi siang lino' ang kayyang 
liu. Mataallo malilling sinnoa kaya' maloteng, 
anna bulang malea sinnoa haha. 13 Bintang 
dondongngi yaho mai di langi' sinnoa boa kayu 
ara ang dake' matua anna dondongnging di 
tempona nahoa pepahi kayyang. 1 Langi' tilolong 
sinnoa ale mane mengkapa'dai, anna ingkanna 
tanete anna kalantanang masihki' diparende di 
ongeamna. 1? Pihsananna setomarayaang di lino, 
to keangka', to pambahananna setantaraang, to 
makaka anna to ma'kuasa, anna tau senga', moi 
sabua', moi to beba', le'ba' asang membuni tama 
di leang anna tama di sihping-sihping batu yaho 
di tanete. 10 Yaling yato di pembunianna sika koha 

naoatee, "O tanete! O batu! Kahompoiang mai. 
Buniang indo di hao mai di Tau ang mohko' yaho 
di ohko'ang tomaraya anna kakeaha'anna indo 
Ana' Domba! 17 Aka' tempo kakeaha'ang suleng. 
Dinoa sika umpalanda'mi kakeaha'annaii, anna 
dai aha moi poro la mesa tau ang mantahang di 
olona." 

1 Puhamna yatoo, ungngitama' uhpa' malaeka' 
ke'de' di uhpa' kasuleanna pepahi di lino. 
Sika untahang pepahi di lino anna malai dai tisau 

di haho tampo, di le'bo' anna di poang-poang 
kayu. ? Mane ungngitaa' mesa malaeka' senga' 
lemba' yaling mai di katimbinganna mata 

allo umbaha ang la dipake untandai sabua'na 
Dehata, dianto Dehata ang inang aha. Anna 
ma'karai napekayyangngi pano di uhpa' malaeka' 
ang dibea kuasa la untallangngi kalantanang 
anna le'bo' 3 naoatee, "Daungkarakei sangkai 
kalantanang bahtu' le'bo' sibaha poang-poang 
kayu ke dake' puha kupadehke' tanda pano di 
kandinna sabua'na Dehatanta!" 4 Ang kuhingngi 
yato ang la dibea tanda, sangngatu' uhpa'pulo 
uhpa' sa'bu mai'dinna. Tau yatoo diala yaling 
mai di sampulo derua peana'anna Israel. 2 Mesa 
boito bohto sampulo derua sa'bu bung tau. 
Dianto: to Yehuda, to Ruben, to Gad, to Asyer, 
to Naftali, to Manasye, to Simeon, to Lewi, to 
Isakhar, to Zebulon, to Yusuf anna to Benyamin. 

6 (7:5) 7 (7:5) 8 (7:5) ? Tahpana yatoo, ungngita 
bumä' hupatau mai'di si'da-si'da, dai aha ang 
mala mangngihsa' tandana mai'di. Yato tau 

sule di hao mai di ingkänna bohto di lino. Sika 
meporeha mabusa anna untokei palapa kelala' 
tandana mampudi. Sika ke'de' mengngolo 

pano di ohko'ang tomaraya anna pano yato 

di Ana! Domba. 1? Sika koha napekäyyängngi 
naoatee, "Dehatanta dianto ang mepasalama', 
ang mohko' yaho di ohko'ang tomaraya anna 
yaho mai di Ana' Domba!" ll Ingkänna yato 
malaeka' sibaha to dipakeangka' anna yato uhpa' 
hupanna ang menanaha ke'de' nakulimboi. 
Sangka' malimuntu' di olona yato ohko'ang 
tomaraya menomba di Puang Alataala t? anna 
ma'karai naoatee, "Aming! Sihatang dipudi, 
dipamatande, dipakeangka', dipenanu-naui 
Dehatanta aka' kakeaka'anna, kakuasaanna, 
anna kamatohoanna lambi' sapano-panona! 
Aming." 13 Pihsananna ahang mesa yato to 
dipakeangka' nakutanaiä' naoatee, "Menna inde 
mai tau ang mekaya' mabusa anna umba sika 
nasule?" 14 Kutimba'mi kuoaintee, "Dai kuinsang, 
Tuang. Tuang tubure' ang mangnginsang." Ya' 
naoantee, "Dianto inde tau ang puha salama' 
naonge ungngolaii kamadahhaang käyyäng. 
Sika puhang untahpa' pakeanna napamabuhsa' 
umpake hahana yato Änä' Domba. 15 Dianto 

suhunna amna sika ke'de'mi di olona ohko'ang 
katomarayanna Puang Alataala, sibaha menomba 
allo-bengi yaling di Dasang Ada'na. Anna yato ang 
mohko' yaho di ohko'ang tomaraya la mandakai. 
16 Danne" la sika manono anna mahahang, anna 
dang la napandasa maluhsunmna mata allo. 1” Aka' 
yato Ana' Domba ang sitehe ohko'ang tomaraya 
ang la sika mambahanang sinnoa mesa to 
pangkambi'. Sika naposolai pano di kasuleanna 
uhai ang mebea katuhoang. Puang Alataala ang 
la mampahsiiing uhai matannaii." 

1 Tahpana ullohka'i katahpena suha' 

kapitunna yato Ana' Domba, mahulla-hulla 
siang yaho di suruka umbai setangnga tehte' 
masaena. ? Ungngitama' pitu malaeka' ang ke'de' 
di hao di olona Puang Alataala, sika dibea pitu 
terompe'. 3 Tahpa ahang sule mesa malaeka' 
senga' umbaha kahti bulahang ang si dipaongei 
kayu-kayu bomammi' anna ke'de'i di olona yato 
pantunuang penombaang. Dibea mai'di liu 
kayu-kayu bomammi' ang la dipopenomba sibaha 
sambayanna samai petauanna Puang Alataala di 
hao di ongeang pantunuang bulahang ang aha di 
olona ohko'ang tomaraya. “ Sibaha sambayanna 
petauanna Puang Alataala, hambunna yato 
kayu-kayu bomammi' ang menge melea'-lea', 
mapulu' ludai' mengkalao di kahti ang natokei 
malaeka' di olona Puang Alataala. ? Pihsananna 

naalang inde paongeang bulahang yato malaeka', 
anna napangngihsii api ang naala di hao mai di 
pantunuang penombaang mane napentibeing 
tama di lino. Ya' tahpa mellihpa' siang kundang, 
sibaha kila' anna lino'. è Pitu malaeka' ang 
untokei pitu terompe' sadiang la mamponi. 

7 Malaeka' ang uhuna umponi terompe', tahpa 
kene' batu siang anna api masahhu' sihau 

haha. Ingkanna indee dipentibeing tama di lino. 
Sambahe tallunna lino mampu', lambi' sambahe 
tallunna poang-poang kayu anna lohpo mampu' 
toe'. 8 Malaeka' kaderuanna umponi terompe', 
tahpa kaitaang siang mesa ang kayyang noa 
tanete ang melea'-lea' dipentibeiing tama di 
le'bo'. Sambahe tallunna le'bo' mendahi haha. 

3 Ya' mateng sambahe tallunna ingkamna ihsi 
le'bo' ang tuho anna sambahe tallunna kahpala' 
tallang. 1? Malaeka' katallunna umponi terompe', 
tahpa dondong siang mesa bintang kayyang 

ang melea'-lea' sinnoa ballo yaho mai di langi' 
anna unghoai sambahe tallunna salu uhai sibaha 
timbu. 11 Yato bintang disanga 'Apsintus' ang 
bahtuanna: mapai'. Ya' mapai'mi sambahe 
tallunna yato uhai, lambi' mai'di tau mate 
napobua' yato uhai ang mapai'. 12 Malaeka' 
kauhpa'na umponi terompe', tahpa tisampung 
siang sambahe tallunna mata allo, lambi' malilling 
sambahe tallunna lino. Noa toi di bengi, bulang 

anna bintang tisampung sambahe tallunna 
lambi' dai mesilo pano di sambahe tallunna lino. 
13 Kupahandammi, ya' kuitang mesa sahebaki 
molo' yaho di nahang mane kuhingngii mekoha 
naoatee, "Tilaka! Tilaka! Tilaka ingkanna to 
lino, ke kahingngiammi tallu malaeka' senga'na 
umponi terompe'na!" 

1 Pihsananna umponing terompe'na yato 

malaeka' kalimanna. Ya' ungngita buma' 
mesa bintang dondong yaho mai di langi'. Yato 
bintang dibea pekilinna kahoang ang lunaung 
di ongeanna to mate. ? Umbuhkeing kahoang 
yato bintang, ya' sohommi hambu di hoi' mai 
sinnoa hambu to pesohe. Malilling siang mata 
allo anna nähäng napobua' yato hambu. 3 Yato 
hambu naongei sohongngi kakombang tuhungngi 
naung di lino, anna dibeai kakuasaang sinnoa 
alipang. “ Dai dipabei ungkarakei lohpo, bahtu' 
poang-poang kayu anna pinamula. Supung mala 
ungkeki' tau ang dai dipadehke'i kandinna tanda 
petauanna Puang Alataala. ? Yato kakombang dai 
dipabei umpatei yato tau, supung la nadahha 
lima bulanna masaena. Mapi'di'na yato ang 
napaaha kakombang sinnoa mapi'di'na pekeki'na 
alipang. € Yaling yato di lima bulanna, pemala sika 
mengkamate, ampo' dasiang mala, aka' kahaoke' 
kamateannaii. ” Hupanna yato kakombang sinnoa 
arahang ang la dibaha ma'tolla'. Yaho di baa'na 

aha sinnoa songko' bulahang. Lindona sinnoa 
lindo tau. 3 Beluha'na sinnoa beluha' bahine, 
anna isinna sinnoa isi singa. ? Babuana ditutu'i 
noa hupanna kaya' bahsi. Oninna pani'na sinnoa 
memuhhunna mai'di bendi ang nahui' arahang 
ke le'ba'i ma'tolla'. 1? Aha okinna sinnoa okinna 
alipang. Di okinnantoo naongei petohse'na ang 
pabisa ang undahha tau yaling di lima bulanna. 
11 Aha toboe' tomarayanna ang mampahenta. 
Yato tomaraya dianto malaeka' ang untokei 
pekilinna kahoang to mate. Sanganna yato 
malaeka' yaling di basa Ibrani dianto 'Abadon' 
anna yaling di basa Yunani disanga 'Apolion.' 
Bahtuanna inde sanga dianto 'Pakarakeang.' 

12 Katilakaang uhuna lehammi. La deruake' 
katilakaang ang la sule. 13 Tahpana malaeka' 
kaunnunna umponi terompe'na, ya' kuhingnging 
kamaha sule di hao mai di uhpa' sikunna 
pantunuang penombaang bulahang di olona 
Puang Alataala. 14 Yato kamaha ma'kara pano 
di malaeka' kaunnunna naoatee, "Lahpa'i yato 
uhpa' malaeka' ang tisangke' di hoi' di Bone 
Efrat!" 15 Ya' dilahpa' siang yato uhpa' malaeka' 
ang supung dipatokaing tehte' indee, allo dinoa, 
bulang dinoa, anna pahiama indee la umpatei 
sambahe tallunna hupatau. 1? Kuhingnging 
dongngatu' juta mai'dinna yato tantara ang 
moarahang. 1” Kuitang yato arahang anna ang 

mampensakei. Yato to pensake umpake kaya' 
bahsi paha'la', mamahta', anna makuni'. Baa'na 
yato arahang sinnoa baa' singa anna di suana 
sohong api, hambu anna ang masae puhpu 
noanna dama'. 1 Sambahe tallunna hupatau 
napatei inde tallu hupanna kamadahhaang, 
dianto api, hambu anna noanna dama' ang 
sohong yaling mai di suana yato arahang. 
19 Kamatohoanna yato arahang di hao di suana 
anna di okinna. Okinna kanoaang baa' ile dianto 
ang ungkarakei hupatau. 2? Ampo' la'binna 
hupatau ang dai napatei yato kamadahhaang, 
dasiang mengkatoba' di hao mai di pembabe 
kalaena, diantoo: dasiang natohhoi umpenombai 
dehata-dehata lino anna tasanda-sanda ang 
nababe umpake bulahang, pera', tembaga, 
batu sibaha kayu ang dai mala paita, pahingngi 
anna mellao. 21 Datoi sika naboli umbabe 
kakarakeang, noanna papateang, ihsang-ihsang, 
ungnginda'-inda' pa'bannetauang anna maboko. 
10 1 Tahpana yatoo kuitang mesa malaeka' 
matoho tuhung yaho mai di suruka 
nasapu' salehu', anna haho baa'na nalikoi 
tahauhe. Lindona pansillo' sinnoa mata allo, 
anna bihti'na sinnoa api melea'-lea'. 2 Di teyyena 
aha mesa lolongang suha' saohko' ang tibuhke. 
Bihti' kuananna mengnginda' di le'bo' anna 
bihti' kaihinna mengnginda' di kalantanang. 

3 Mekoha napekayyangngi sinnoa onimna singa. 
Puhanna mekoha yato malaeka', natimba'ing 
pempitu kundang sikayyang poduru-durunna. 
4Puhamna yato kundang, pemalama' kuuki', 
ampo' tahpa unghingngia' kamaha yaho mai di 
suruka naoatee, "Padiinahammui supu samai 
ang natula' indo kundang. Damong ungnguki'!" 
3 Pihsanamna yato malaeka' ang di le'bo' anna di 
kalantanang ungngangka' teyye kuanamna dai' 
di langi'. ë Mopinda umpake sanganna Puang 
Alataala ang tuho lambi' sapano-panona, ang 
umpadahi langi' anna lino sibaha le'bo' anna 
ingkanna ihsinna. Naoate yato malaeka', "Ponna 
umponi terompe'na malaeka' kapitunna, la 
umpembabeminto pahtuyunna Puang Alataala 
ang dake' aha mangnginsang, sinnoa ang puha 
napainsangngi pano di ingkanna nabi, sabua'na. 
Tempona dang la tirende!" 7 (10:6) 3 Tahpana 
yatoo kuhingngi bumi kamaha ang puha 
kuhingngi yaho mai di suruka naoaingka'tee, 
"Laoo do alai indo lolongang suha' ang tibuhke 
pano di teyyena malaeka' ang simesaang bihti'na 
di le'bo' anna di kalantanang." ° Ya' mao siama' 
do kupalau yato lolongang suha' saohko' anna 
malai nabeaa'. Lambi'ku pano naoantee, "Alai 
anna ungngandei indee. Yaling di suamu la 
unsa'ding matanning sinnoa duho uhani ampo' 


yaling di kompemmu la unsa'ding mapai'. 


10.10-11.5 1136 


10 Kukandoing yato lolongang suha' saohko' mane 
kuandei. Di sua noa tora' mammi'na duho uhani, 
ampo' tahpana kubilling, yalinna di kompeng 
mapai'mi. 11 Puhai yatoo, napahentamai' naoatee, 
"Pepainsang buking pepasanna Puang Alataala 
didiona kamadahhaanna ingkanna bohto anna 
setomarayaang." 

1 Puhamna yatoo dibeama' sambose' 
1 1 kayu sinnoa hupanna huntung pepansi, 
mane naoaingka'tee, "Laoo do mete'i Dasang 
Ada'na Puang Alataala sibaha pantunuang 
penombaang. Ihsa'i sangngaka mai'dinna tau 
ang menomba yaling. ? Ampo' dane' ummete'i 
tahampa'na, aka' puhane' dibehoing pano di 
tau ang dai ungnginsang Puang Alataala. Yato 
tau la sika ungnginda'-inda' bohto mahoa' ang 
masero yaling di uhpa'pulo derua bulanna, 
bahtu' tallu setangnga pahiamamna. 3 La unsuoa' 
derua sa'bingku ang mekaya' ma'tomate, sika 
umpepainsangnging kahebaku yaling di sansa'bu 
dongngatu' unnumpulo allona, bahtu' tallu 
setangnga pahiamanna." 4 Yato derua sa'bi 
dianto derua batanna poang zaitun anna derua 
pampatokoang lampu ang aha di olona Puang 
Alataala To umpuangang lino. ? Ponna aha 
tau nasanda' la mangkarakei, ya' la aha api 
sohong yaling mai di suana ungngampu'i samai 
balinnaii. Napanoanto indee umpatei ingkanna 

tau ang la mekarakei. ? Aha kakuasaanna 

anna malai dai kene' yaling di tempona 
umpepainsangnging kaheba ang sule yaho mai 
Puang Alataala. Ma'kuasa toi umpopendahi 
haha samai pengkalaoanna uhai. Mala toi 
umpaaha ma'kahupa-hupa kamasuhsaang yaling 
di lino diamo naonge sihatang napambabei. 

7 Puhamna sika umpepainsangnging yato kaheba, 
ya' sohommi olo'-olo' di hoi' mai di kahoang to 
mate anna sika natolla'i napetaloi lambi' mate. 

8 Bahkenaii la sikalampa' pano di lalang kayyang 
yaling di bohto mahoa', ang naonge Dehatanna 
ditoke' yaho di kayu sitambeng. Sanganna yato 
bohto dipakonai Sodom bahtu' Mesir tandana 
membabe karake pano di petauanna Puang 
Alataala. ? Tau di hao mai di ingkanna bohto di 
lino la umpahandang yato bahke yaling di tallu 
setangnga allona, anna dai sika napabei diku'bu'. 
10 [ngkamna to lino sika kahsi didiona kamateanna 
yato derua sa'bi. Sika ma'mahoa'-hoa' anna 
sipakatu sandahupa, aka' yato derua sabi 

puha umpaaha mai'di kamadahhaang pano di 
ingkanna tau di lino. 1t Ampo' puhamna yato tallu 
setangnga allona, ya' napapenanahang Puang 
Alataala yato derua sa'bi lambi' tuho sumule. 
Sika ke'de' siang, lambi' yato tau ang mangngita 
sika mahea' liu. 12 Pihsananna yato derua sa'bi 
unghingnging kamaha napekayyangngi yaho 

mai di suruka sika ditambai dioaintee, "Maikoa' 
done indee!" Tahpa sika dai' siang di suruka 
nasapu' salehu' naita yato balinnaii. 13 Donetoo 
dahi siang lino' kayyang. Bahe sampulona yato 
bohto mahoa' sitale-tale, anna pitunsa'bu tau 
mate napobua' yato lino'. Ingkanna tau senga' 
sika mahea', lambi' sika umpudi Puang Alataala 
ang ma'pahenta yaho di suruka. 1 Katilakaang 
kaderuanna puhang. Ampo' itai! Katilakaang 
katallunna la baha' dahi sia bumi. 1? Pihsananna 
yato malaeka' kapitunna umponi terompe'na, ya' 
ahang kamaha napekayyangngi yaho di suruka 
naoatee, "Kakuasaang umpahenta to lino ahang 
dinoa di teyyena Dehatanta sibaha To Nalanti' la 
Mepasalama'. Dianto ang la ma'pahenta lambi' 
sapano-panona!" 16 Pihsananna malimuntu'mi 
yato dompulo uhpa' to dipakeangka' ang 
mohko' di ohko'annaii di olona Puang Alataala 
anna menombai. 17 Sika naoantee, "O Puang 
Alataala, To Handang Ma 'kuasa, ang aha anna 
ang inang ahang! Menau-nauang mating aka' 
puhamo umpake kakuasaammu ang kayyang 
anna umpahandu'mi ma'pahenta! 18 Ingkanna 
tau ang dao mangnginsang sika keaha', ampo' 
lambi'mi tempona umpepaitaing kakeaha'ammu. 
Lambi' tung tempona umpahehsao ang nababe 
to mate naonge tuhoke'. Dianto inde tempona 
la umbea saho sabua'mu, samai nabi, anna 

pano di petauammu ang mampenombaio, moi 
memase-mase, moi dipakeangka'. Tempona 
toi untallangngi tau ang ungkarakei to lino!" 
19 Puhamna yatoo tibuhke siang Dasang Ada'na 
Puang Alataala ang yaho di suruka anna landa'i 
yato Pahti Pa'dandiang yaling di huanna. Tahpa 
kila' siang anna kundang kayyang sibaha lino' 
anna kene' batu ang makambang. 
12 1 Pihsananna diitang yaho di langi' 

mesa tanda ang mepusa'-pusa' anna 
senga'-senga'. Mesa bahine ang nasapu' 
mata allo salamang ang napekaya,, lella' 
ungnginda'i bulang. Yaho di baa'na aha songko' 
nadehke'i sampulo derua bintang. ? Yato bahine 
kehahtang anna lambi'mi tempona la keana', ya' 
mohahaemmi aka' mansa'ding. 3 Mane landa' 
boi yaho di langi' mesa tanda ang mepusa'-pusa' 
dianto aha mesa saha malea ang kayyang liu, 
pitu baa'na anna sampulo tandi'na. Mesa boi 
baa'na mesa bung songko' tomaraya. 4 Yatoo 
okinna unghui' sambahe tallunna bintang yaho 
di langi' mane napentibeing naung di lino. 
Inde saha di hao di olona yato bahine ang 
lella' mansa'ding, ungngempei yato ana' ang 
la sohong, pemala naande. ? Keana'mi inde 
bahine mesa muane-ane ang la umpahenta 
ingkanna bohto sitonda kamatohoang. Ampo' 
yato ana' tahpa dipensintoing anna dibahai dai' 

di olona Puang Alataala di ohko'ang tomaraya. 

6 Tahpa menanda siang inde bahine pano di 
ongeang maka'dang, ang inang napatokaing 
Puang Alataala. Dianto naongei didakai yaling 
di sansa'bu dongngatu' unnumpulo allona, 
bahtu' tallu setangnga pahiamamna. ” Pihsananna 
tahpa dahi siang kasitolla'ang yaho di suruka. 
Mikhael, mesa pongkahana malaeka', sibaha 
malaeka'na untolla' yato saha, noa toi yato saha 
naposolai toe' malaeka'na, umbali Mikhael. 

8 Ampo' yato saha kayyang ditalo anna dilaba'i 
yaho mai di suruka. Dipentibeing tama di lino 
sibaha malaeka'na. Dianto ile ang handang dolu 
ang disangai 'Pongkahana setang' bahtu' 'inaha 
karake,' ang umbulitu' ingkamna to lino. 2 (12:8) 
10 Mane unghingngia' kamaha yaho di suruka 
naoatee, "Dinoante' tempona Puang Alataala 
umpalanda' kasalama'ang. Dinoa Puang Alataala 
umpalanda' kakuasaanna ma'pahenta. Dinoa 
yato To Dilanti' la Mepasalama' umpalanda' 
toe' kakuasaanna! Aka' ang untanda' tahuhu 
solata to mampetahpa' allo-bengi di olona 
Puang Alataala puhang dipentibeing tama di 
lino. 11 Puhang nataloii ungngolai yato hahana 
Ana' Domba sibaha kaheba ang tahpa' ang sika 
napepainsangnging. Sika nasahane' umpebeaing 
sungnga'na lambi' mate. 12 Dahi kahsi liu 
suruka anna samai ihsinna ang ma'ongeang 

yaling! Ampo' lino anna le'bo' tilaka nei', aka' 
napentamang Pongkahana setang. Kakeaha'anna 
masahhu', aka' nainsang sampai'dang supu 
tempona." 33 Tahpana nainsang yato saha ditibe 
tama di lino, ya' napahandU' siang umpalola 
leleng yato bahine ang puha ungkeana'ing mesa 
muane. 14 Ampo' yato bahine puha dipapanoi 
pani'na sahebaki kayyang, anna malai lumolo' 
pano di ongeang maka'dang, dianto ang naonge 
didakai di hao mai inde di saha yaling di tallu 
setangnga pahiamanna. 2? Pihsanamna yato saha 
umpembuhha'ming uhai salamang salu uhai 
yaling mai di suana pano yato di patunna bahine 
anna malai nalabu. 1? Ampo' lino umposolai yato 
bahine. Yato lino umbuhkei suana anna unsuhhu'i 
yato uhai ang sohong yaling mai di suana yato 
saha. 17 Yato saha keaha' si'da-si'da pano yato 
di bahine, lambi" le'ba' do natolla' peana'anna, 
dianto ingkanna ang untuhu'i pahentana Puang 
Alataala anna ang unsa'bii Puang Yesus. 
13 1(12-18)Ya' tohhong yato saha di hoi' di 
behing le'bo'. (13-1)Pihsananna ungngita 
buma' mesa olo'-olo' sampulo tandi'na anna 
pitu baa'na, sohong di hoi' mai di le'bo'. Yato 
tandi'na pantang kesongko' tomaraya, anna di 
hao di baa'na pantang aha tiuki' mesa sanga 
ang untula' tahuhu Puang Alataala. ? Hupanna 
yato olo'-olo' sinnoa tallu hupanna olo'-olo' 

peande. Kalaena sinnoa singa anna bihti'na 
sinnoa bihti' beruang kalambe' kanukunna, anna 
suana sinnoa suana harimau. Inde olo'-olo' 
nabea yato saha kamatohoanna ang kayyang 
anna kakuasaanna ma'pahenta. 2 Kuitang mesa 
baa'na yato olo'-olo' sinnoa ang bila' kayyang 
ang sai'di' tala napobaha mate ampo' bono'mi. 
Ingkanna ihsi lino pusa' anna untuhu'ii yato 
olo'-olo'. “Sika menomba pano yato di olo'-olo' 
lella' naoatee, "Dang aha ang sinnoa inde 
olo'-olo'! Dai aha ang bahani mambali!" Noa 

toi sika umpenombai yato saha aka' dianto ang 
umbea kakuasaanna pano yato di olo'-olo'. ? Yato 
olo'-olo' dipabei tomande' ungngangka'-angka' 
kalaena sibaha untula'-tula' tahuhu sanganna 
Puang Alataala. Dipabei toi ma'pahenta noa 
yaling di uhpa'pulo derua bulanna, bahtu' 

tallu setangnga pahiamamna. £ Ya' napahandu' 
siang untandoi Puang Alataala, noa toi ang 
naonge tohho anna ingkanna ang aha yaho 

di suruka. 7 Dipabei toe' umpa'bali petauanna 
Puang Alataala anna nataloi. Dibea kakuasaang 
umpahenta ingkanna bohto di lino. 8 Yato 
olo'-olo' la napenombai ingkanna to lino. Supure' 
ang puhang tiuki' sanganna yaling di suha' 
pantekenganna to tuho lambi' sapano-panona 
daine' la mampenombai. Dake' aha dipadahi 
inde lino inang aha tiuki' sangannaii tama inde 

di suha' ang naampui Ana' Domba ang puha 
dikehe'. ? Ponna ke pemalakoa' ungnginsang 
manahpa, ya' pehingngii si'da-si'dai: 1? Tau ang 
la ditahungkung inang la ditahungkunna. Ang 

la dipatei umpake pa'dang, inang la dipateinna. 
Dianto anna pahallui petauanna Puang Alataala 
sa'bara' anna umpamatoto' kapampetahpa'anna. 
11 Mane ungngita bouä' mesa olo'-olo' senga' 
sohong di hoi' mai di tampo, derua tandi'na 
sinnoa ana' domba ampo' kamahanna sinnoa 
oninna saha. 1? Inde olo'-olo' umpake kakuasaang 
ang kayyang di olona yato olo'-olo' ang uhuna, 
ang natahimbo siang di hao mai. Ingkanna ihsi 
lino napahsa umpenombai yato olo'-olo' ang 
uhuna ang bono'mi bila' kayyanna. 13 Olo'-olo' 
inde ang kaderuanna umpaaha tanda ang 
mepusa'-pusa' liu. Di olona ingkanna tau 
umpadahi api mengkalao yaho di langi' tuhung 
naung di lino. 14 Ingkanna tau ang aha di lino 
nabulitu' umpake tanda ang mepusa'-pusa' 

ang dipabei nababe di olona yato olo'-olo' 

ang uhuna. Anna sika disuo asang umpake'de' 
tau-tau sinnoa hupamna yato olo'-olo' ang puha 
nabila'i pa'dang ampo' tontong tuho. 12 Yato 
olo'-olo' kaderuanna dipabei umpapenanaha 
yato tau-tau, lambi' mala ma'kara anna umpatei 
ingkanna tau ang dai mampenombai. 18 Lambi' 
samai hupatau, keangka' bahtu' dai, to makaka 

bahtu' to pemase-mase, sabua' bahtu' to beba' 
napahsa toi yato olo'-olo' untahimbo tanda 
di hao di teyye kuanannaii bahtu' di hao di 
kandinna. 1? Nasuhung napanoa ama malai 
dai aha moi poro la mesa ang mala mangpngalli 
bahtu' ma'balu' ke dai umpake tanda dianto 
sangamna siang yato olo'-olo' ang uhuna bahtu' 
hekenganna, ang sinnoa bahtuanna. 18 Done 
indee pahallu dipihki'. Tau ang manahang 
malaete' ungngihsa' bahtuanna yato hekenganna 
olo'-olo'. Aka' hekenganna dianto sanganna 
mesa tau ang diihsa' unnungngatu' unnumpulo 
unnung. 
14 1 Pihsananna kupahandang anna kuita 
yato Ana' Domba ke'de' yaho di Tanete 
Sion sibaha-baha sangngatu' uhpa'pulo uhpa' 
sa'bu tau sangka' tiuki' sanga Ana' Domba anna 
sanganna Ambena di hao di kandinnaii. ? Mane 
unghingngia' mesa kamaha memuhhung yaho 
di suruka sinnoa oninna salansang malangka' 
anna sinnoa kundang balu. Yato kamaha maleke 
dihingngi sinnoa oninna katapi. 3 Di olona yato 
ohko'ang tomaraya anna yato uhpa' hupanna 
ang menanaha anna to dipakeangka', yato 
sangngatu' uhpa'pulo uhpa' sa'bu tau sangka' 
sika umpopenani penaniang bakahu. Penaniang 
indee dai mala napellaya'i tau senga', ke dai sika 
dia toboe' ang puha disulangngi yaling mai di lino. 

4 Katuhoamnaii masero. Sihapang tau ang dai aha 
ungnginda'-inda' pa'bannetauang, dai aha sika 
umpenombai ang senga' supung Änä' Domba. 
Diamo naola yato Ana' Domba, dia tunne' sika 
naola. Puhang sika disulangngi di alla'na ingkanna 
tau di lino. Sinnoanna boa pengkahang ang 
uhuna dipopenomba, noa tunne' inde mai tau 
dipopenomba dai' di Puang Alataala anna dai' di 
Ana' Domba. ? Daliu aha sika loseng anna dai aha 
sallaanna moi poro la sai'di'. € Mane kuita boi 
aha mesa malaeka' lella' lumolo' yaho di nahang. 
Yato malaeka' umbaha Kaheba Mapia ang dai aha 
puhanna, la napepainsangnging pano di hupatau 
ang aha yaling di lino dianto pano di ingkanna 
bohto. 7 Yato malaeka' ma'kara napekayyangngi 
naoatee, "Penombakoa' dai' di Puang Alataala 
anna pamatandei! Aka' temponang Puang 
Alataala la umpahehsa hupatau. Penombaii yato 
ang umpadahi langi', kalantanang, le'bo' anna 
ingkanna timbu!" 3 Mentindo' siang malaeka' 
kaderuanna anna ma'karai napekayyangngi 
naoatee, "Puhang sitale-tale! Bohto Mahoa' 
Babel ang kayyang puhang sitale! To Babelmito 
indee ang umpadahi katasampa'ang lambi' samai 
bohto mamponialai untindo' pampemalanna 
ang tasampa'! Sinnoanna napaenu' ang 
mepamalango." ? Mentindo' bumi malaeka' 
katallunna anna ma'karai napekayyangngi 

naoatee, "Tau ang umpenombai yato olo'-olo' 
anna tau-tau ang nababe, anna ang ketanda 

di hao di kandinna bahtu' teyyena, 19 dianto 

tau ang la pahallu ungngenu' angkoro'na Puang 
Alataala. Angkoro' yatoo dianto kakeaha'anna 
Puang Alataala ang puha napatoka la dienu', 

dai aha kuhang masahhu'na moi poro sai'di'. 
Ingkanna yato tau la didahha tama di api handang 
maluhsu' di olona semalaeka'ang ang masero 
anna yato di Ana! Domba. 1t Hambumna yato api 
ang la sika dipandahhai la mapulu' lolo lambi' 
sapano-panona. Allo-bengi dai aha tohhona sika 
didahha yato ang sika umpenombai olo'-olo' anna 
tau-taunna, anna ang ketanda di hao di kandinna 
bahtu' di teyyena." 1? Dahi petauanna Puang 
Alataala ang mampehingngii pahentana, anna 
matoto' kapampetahpa'anna dai' di Puang Yesus, 
pahallu sa'bara'. 13 Puhai yatoo, unghingngima' 
kamaha yaho mai di suruka naoatee, "Uki'i 
indee: mengkalao dinoa, tau ang mampetahpa' 
dai' di Puang Yesus lambi' mate, dianto ang la 
ullambi' kamasannangang yaho mai di Puang 
Alataala!" Mentimba'mi Inaha Maserona Puang 
Alataala naoatee, "Inang tahpa'na. Sika la 
natohhoing mengkahang kahha' aka' boana 
pengkahangannaii dianto la mamposolai dai' di 
suruka." 14 Ma'pahandang boua', ya' kuitang 
mesa ang sinnoa hupatau mohko' di salehu' 

mabusa. Mesongko' bulahang anna untokei mesa 
kandao pahe'la'. 3 Pihsananna sohong bumi 
mesa malaeka' yaling mai di Dasang Ada'na Puang 
Alataala yaho di suruka anna umpa 'karaii yato 
tau ang mohko' yaho di salehu' napekayyangngi 
naoaintee, "Pakeng ne kandaomu dinoa, aka' 
lambi'mi tempona pepaheang. Matuang lino 
malang dipepahe!" 1 Tahpa ungngangka' siang 
kandaona yato tau naung di lino, ya' dikandaong 
lino. 1? Mane ungngita boua' mesa malaeka' 
senga' sohong yaling mai di Dasang Ada'na Puang 
Alataala yaho di suruka ang untokei toe' kandao 
pahe'la'. 18 Tahpana yatoo, suleng mesa malaeka' 
senga' ang ma'kuasa didiona api yaling mai di 
pantunuang penombaang. Umpa karai yato 

ang untokei kandao pahe'la' napekayyangngi 
naoaintee, "Pakeng ne kandaomu naung di lino 
anna ungngalai asangngi boana angkoro', aka' 
matuang!" 19 Ungkandao siang boa angkoro' di 
hao mai di batanna mane napensaleba'ing tama 
di landaang kayyang, dianto kakeaha'anna Puang 
Alataala. Dianto inde pohapangang didiona ang 
la napanoa Puang Alataala pano di to karake. 

20 |andaang yatoo di aneanna bohto mahoa!'. 
Mesalu siang haha sinnoa angkoro' ungngola 
sahuhang yato di pampihsa'ang salamang 

salu uhai. Tallungngatu' kilo makahaona anna 
malimbenmna sai'di' tala dommete'. 

1 Pihsananna kuitang yaho di suruka 
15 mesake' tanda ang mepusa'-pusa' anna 
senga'-senga'. Aha pitu malaeka' umbaha pitu 
kamadahhaang tamahamu'. Dianto inde ang 
katampa'na kakeaha'anna Puang Alataala. 
2 Mane ahai kuita sinnoa le'bo' mahandang mala 
dipodahammeng sihau api. Kuita toi mai'di tau 
ke'de' di hao di behinna le'bo' lella' siang sika 
untokei katapi ang nabea Puang Alataala. Dianto 
ingkanna tau ang puha untalo yato olo'-olo' 
ang sanganmna napotanda hekengang, sibaha 
tau-taunna. 3 Sika umpopenani penanianna 
Musa, dianto pesuona Puang Alataala, anna 
penanianna Ana' Domba. Yato penaniang noa 
inde oninna, "O Puang Alataala To Handang 
Ma'kuasa, mepusa'-pusa' anna senga'-senga' 
samai ang umbabe! O Tomarayanna ingkanna 
bohto, mannahsa tahpa' anna para-para 
pa'elo'mu! 4 Mennakake' ang dai mahea' mating 
di olomu, Puang? Mennake' ang dai naaku 
umpamatande sangammu? Supunte' Dio ang 
masero. Hupatau di hao mai di ingkanna bohto 
la sule menomba di olomu, aka' kaitaang 
pembabemu ang dai mampasisenga'-senga'." 
> Puhamna yatoo kuitang yaho di suruka Tambing 
Handang Masero tibuhke yaling di Bansuli ang si 
naongei Puang Alataala umpellambi'i petauanna. 
6 Mane naolai sohong yato pitu malaeka' 

umbaha pitu yato kamadahhaang tamahamu:. 
Sika mekaya' mabusa ang mabahahsi anna 
pansillo'. Sika mesalempang bulahang. ” Mesa 
yato di alla'na uhpa' hupanna ang menanaha 
umbea yato pitu malaeka' napopantang mesa 
kahti bulahang ang punno angkoro' sihapang 
kakeaha'anna Puang Alataala ang tuho lambi' 
sapano-panona. 3 Yato Dasang Ada'na Puang 
Alataala napunnoi hambu tanda yalimmi Puang 
Alataala ang ma'kuasa anna matande. Lambi' dai 
aha moi poro la mesa tau mala mentama yato di 
Dasang ke dake' puha yato pitu kamadahhaang 
tamahamu' ang nabaha pitu malaeka!'. 
16 1 Mane unghingngi boua' kamaha 
kayyang yaling mai di Dasang Ada'na 
Puang Alataala ma'kara pano di pitu malaeka' 
naoatee, "Laoo do umpentolloing yato pitu 
kahti kakeaha'anna Puang Alataala naung di 
lino!" 2 Le'ba'mi inde malaeka' ang uhuna anna 
napentolloing. Ya' tahpa dahi siang hae ang 
tamahamu' anna malala pano di ingkanna tau 
ang umpotanda yato olo'-olo' anna napenombai. 
3 Puhai yatoo, le'ba' bung malaeka' kaderuanna 
umpentolloing yato kahti naung di le'bo'. Ya' 
tahpa mendahi haha siang yato uhai sinnoa 
hahana to dipatei. Matei siang yato samai 
ihsi le'bo'. “Pihsananna malaeka' katallunna 
umpentolloing yato kahti pano di samai timbu 

anna salu uhai, ya' mendahi siang haha yato 
samai uhai. ? Kuhingnging yato malaeka' ang 
ungkuasai uhai naoatee, "O Puang Alataala 

ang aha anna inang aha, To Handang Masero, 
sihatang kamadahhaang ang umpaaha! € Aka' 
puhang sika umbollo hahana petauammu anna 
nabimmu. Dinoa sika umbala'mi umpaenu' 

uhai ang menghaha. Inang sihatang sika 

noa!" 7 Kuhingnging kamaha yato di ongeang 
pantunuang naoatee, "lo, Puang Alataala To 
Handang Ma'kuasa, tahpa' anna para-para 
ingkänna panghohto'mu!" 8 Malaeka' kauhpa'na 
umpentolloing yato kahti tama di mata allo, 

ya' mapana' liung allo anna dipabei undä'däng 
hupatau. ? Madahha yato hupatau napobua' 
mapana'na allo, lambi' sika untula'-tula' tahuhu 
sanganna Puang Alataala ang ma'kuasa didiona 
yato kamadahhaang. Moinnakato noa, dasiang 
sika mengkatoba' di hao mai di dosannaii anna dai 
naaku umpamatande Puang Alataala. 1? Tahpana 
malaeka' kalimanna umpentolloing yato kahti 
naung di ongeang kakuasaanna yato olo'-olo', ya' 
tahpa malilling siang anna samai ihsinna ungkeki' 
lilana napobua' kamapi'di'anna. 1 Lambi' sika 
untula'-tula' tahuhu sanganna Puang Alataala 
ang umpahenta suruka aka' sika mapi'di' 

sibaha pehae. Ampo' dasia tunne' naaku sika 
mengkatoba' di hao mai di pembabe karakena. 

12 Mane malaeka' kaunnunnai umpentolloing 
yato kahti pano di Bone Efrat ang kayyang . Yato 
bone mahti' lambi' la mala naola setomarayaang 
ang sule yaling mai di katimbingang allo. 

13 Pihsananna ungngitama' tallu inaha karake 
sinnoa bahebe hupanna, pantang sohong yaling 
mai di suana saha, olo'-olo' anna yato ang 
boheng unsanga kalaena nabi. 14 Yato tallu inaha 
karake ang umbabe ang mepusa'-pusa' mao 
pano di setomarayaang di lino anna malai sika 
ma'mesa la ma'tolla' di allo ang dipa'kayyangngi, 
dianto allo ang naonge Puang Alataala To 
Handang Ma'kuasa la umpahehsa tau. 1° Kalehaii 
ang natula' Puang Yesus naoatee, "Sinnoa to 
paboko daia' la ungnginsang kasuleangku! Tau 
ang tontong madaka, dianto ang la ullambi' 
kamasannangang yaho mai di Puang Alataala. 
Tau ang noa la undakai porehana anna malai 
dai mohobelang mellao sibaha dai masili di 
olona tau kambang!" 18 Pihsanamna yato tallu 
inaha karake umpopa'mesa setomarayaang 

di mesa ongeang ang yaling di basa Ibrani 
disanga 'Harmagedon.' 1” Puhai yatoo, 

malaeka' kapitunna umpentolloing yato kahti 
yaho di nahang. Ya' kahingngiammi kamaha 
napekayyangngi yaho mai di ohko'anna tomaraya 
di Dasang Ada'na Puang Alataala naoatee, 
"Puhang dipembabeing kakeaha'anna Puang 

Alataala!" 18 Tahpa kila' siang anna noa toi 
kundang mokaliamba moduru-duru sibaha 
lino' kayyang. Dake' aha dahi lino' noa suka'na 
dahi hupatau. Dianto inde lino' ang dai aha 
mantondong! 13 Yato Bohto Mahoa' Babel 
ang kayyang tiperetallu, noa toi samai bohto 
mahoa' di lino titale-tale asang. Nakalehaing 
Puang Alataala dosanna to Babel anna nadahhai 
lambi' puha yato kakeaha'anna ang napaenu' 
sinnoa angkoro' masahhu' yaling mai di 
kahti. 2? Ingkanna kalantanang masihki' anna 
tanete pa'da asang. 21 Kene' batu kayyang ang 
silimampulo kilo matingnginna, dondongngi 
yaho mai di langi' ungkanahoi hupatau. Ya' sika 
untandoing Puang Alataala napobua' yato kene' 
batu ang masahhu:. 
17 1 Puhamna yatoo, suleng mesa 

malaeka' di alla'na yato to pitu ang 
umpentolloing kahti naoaingka'tee, "Maio anna 
kupaitaio ang la dipanoa untahungkung yato 
pahsundala' kainsangang, ang mohko' di behinna 
sangngaka-sangngaka uhai. ? Setomarayaang 
di lino sibaha inde mai pahsundala' umbabe 
katasampa'ang, anna tau di lino malango 
napobua' katasampa'anna ang naenu' sinnoa 
angkoro'." 3 Nakuasai siama' Inaha Maserona 
Puang Alataala anna nabahaa' yato malaeka' ang 
di langngena' pano di ongeang maka'dang. Di 

haoi kuita mesa bahine mensake di mesa olo'-olo' 
malea ang samai kalaena tiuki' untuna-tunai 
sanganna Puang Alataala. Yato olo'-olo' pitu 
baa'na anna sampulo tandi'na. 4 Yatoo bahine 
mekaya' malahtu anna malea anna umpake 
belo-belo bulahang, anna ma'kahupa-hupa 
belo-belo masuli' noanna mutiara. Untokei 
mesa enu'ang bulahang ang punno ang 
dipasihapang kamahiri'ang anna karahko', 
boana katasampa'anna. ? Hao di kandinna aha 
mesa sanga ang dake" diinsang bahtuanna. 
Dianto: "Babel ang kayyang, Indona ingkanna 
pahsundala' anna ingkanna katasampa'ang di 
lino." ê Pihsananna kuitang yato bahine malango 
napobua' hahana petauanna Puang Alataala 
dianto tau ang dipatei aka' unsa'bii Puang Yesus. 
Kuitanna yato bahine pihsa' pusa' liuma'. 7 Ya! 
naoamingka'te yato malaeka', "Aka boi anna 
pusa' liuo? Mapianto anna kupainsangngio 
kalemba'anna yato bahine anna olo'-olo' ang 
pitu baa'na anna sampulo tandi'na. 3 Yato 
olo'-olo' inang ahaete' dolu tuho ampo' dinoa 
hopuing. Dako'ke' mane sohongngi di hoi' mai 
di kahoang kamateang anna la tallangngi lambi' 
sapano-panona. Ingkanna tau ang mengkalao di 
papianna inde lino dai tiuki' sanganna tama di 
suha' pantekenganna to tuho sapano-panona, la 
sika pusa' asang. Aka' la ungngita yato olo'-olo' 

ang inang aha dolu anna dinoa hopuing ampo' la 
aha bou sule dako". ? Dahi pahallu dipihki' anna 
diinsang. Pitu yato baa' donghupa bahtuanmna, 
dianto pitu tanete ang naonge mohko' yato 
bahine anna ang kaderuamna dianto pitu 
tomaraya. 1? Lima di alla'naii dang ma'pahenta. 
Mesa lella'ke' ma'pahenta anna mesake' mane 
la sule. Ponna ke suleng, la sampai' supu 
ma'pahenta. 1 Yato olo'-olo' ang dolu aha ampo' 
dinoa mateng, dianto tomaraya kakahuanna. Dia 
tuntone' mesa di alla'na yato pitu tomaraya ang 
la mane tallang dinoa. 12 Sampulo tandi' yato ang 
ungngita, dianto sampulo tomaraya ang dake' 
napahandu' ma'pahenta. Ampo' la sika dibea 
kakuasaang ma'pahenta sibaha yato olo'-olo' 
yaling di mesa supu tehte' masaena. 3 Sampulo 
inde tomaraya sinnoa-noa siang pahtuyunna. Sika 
umbeho asang kamatohoanna anna kakuasaanna 
pano yato di olo'-olo'. 14 Sika la ma'tolla' umbali 
yato Ana' Domba. Ampo' yato Ana' Domba anna 
samai to pentindo'na la sika patalo. Aka' inde 
Ana' Domba dianto Dehata ang umpadihoi'ang 
ingkanna sedehataang. Dia tunne' tomaraya 

ang umpadihoi'ang ingkanna setomarayaang. 

To pentindo'na mala dipetahpa', dianto tau ang 
puha natambai anna napillei." 13 Naoa toingka'te 
yato malaeka', "Yato sangngaka-sangngaka uhai 
ang ungngita ang naonge mohko' pahsundala', 

dianto ingkanna bohto di lino. 1? Yato olo'-olo' 
sibaha sampulo tandi' ang ungngita la ungkahiri' 
yato pahsundala'. Sika la nahampa'i samai 
ang aha di kalaena lambi' mohobelang. Sika 
la naande balena anna napemampu'i tama di 
api. 17 Aka' sika napatibuhke inahanna Puang 
Alataala anna malai samai pahtuyunna napalao 
mapia. Sika napamesa inaha Puang Alataala 
umbeho kakuasaannaii pano yato di olo'-olo', 
anna malai dia ma'pahenta lambi' dahi yato 
ang natula' Puang Alataala. 18 Yato bahine ang 
ungngita dianto bohto mahoa' ang kayyang ang 
umpahenta setomarayaang di lino." 
18 1 Puhamna yatoo, ungngita buma' mesa 
malaeka' senga' tuhung yaho mai di 
suruka. Aha kakuasaang kayyang di kalaena 
lambi' lino mendahi mabaya si'da-si'da napobua' 
kamatandeanna. ? Mekoha napekayyangngi 
naoatee, "Sitale-taleng! Bohto kayyang Babel 
sitaleng! Dinoa mendahing ongeanna setang 
anna inaha karake. Naongei tuho sedansiang 
ang si ungngande bahke, sedansiang ang 
nakahi'di' hupatau. 3 Aka' tau di ingkanna 
bohto puha asammi umbabe katasampa'anna 
Bohto Babel. Pampemalanna mepamalango 
sinnoa tau ang ungngenu' maho angkoro'. 
Setomarayaang di lino membabe tasampa' 
sibaha anna setopa'buleleang di lino mendahi 

to makaka napobua' yato pampemalanna ang 
liba' maho." 4 Mane unghingngia' kamaha senga' 
yaho di suruka naoatee, "Oa' petauangku, 
sohongkoa' yaling mai! Laokoa' pelleii! 
Daumponialaii pembabena andana nahoa 
toukoa' dio kamasuhsaang tamahamu' sinnoa 
ang nasa'ding! ? Aka' dosannaii ma'toro'-toro'mi 
lambi' dai' di langi' tandana mai'di, anna 
nainsammi Puang Alataala pembabe karakenaii. 
6 Babe toinne' sinnoa ang puha nababe. 
Bala'ine' pendoang luhpi' samai ang puha 
nababe. Pangngihsiing ang masahhu' enu'anna, 
pendoang luhpi' kamasahhu'anna yato ang puha 
napatokaing tau senga' naenu'. 7 Padahiing 
kamadahhaang sibaha kamasuhsaang ang 
sinsamaang mai'dinna kamatandeang anna 
kasuki'ang ang napaaha toboe'. Aka' si naoate 
didiona kalaena, 'Kodi' inde tomaraya bahine 
ang ma'pahenta. Tadiaa' balu bahine, da' la 
ungngolai kamasuhsaang!' 3 Dianto suhunna 
anna la sangngalloi supu napihsangngi nahoa 
inde kamadahhaang, dianto kamasuhsaang, 
kabuhohangang anna kamateang. Kalaena la 
naampu'i api, aka' ang la mampahehsa dianto 
Puang Alataala ang ma'kuasa." ? Setomarayaang 
di lino umbabe katasampa'ang sibaha anna 
tuho taumpuha aka-akanna. Dinoa la sika 
ungngumbuing yato bohto mahoa' ke ungngitang 

hambu mapulu' ang mengkalao yato di api ang 
mangngampui'i. 10 La sika nakahaoi aka' mahea' 
nahoa kamadahhaamna. Sika naoatee, "Bendo' 
bulangngete' indo bohto ang kainsangang, 
Bohto Mahoa' Babel ang matoho. Pake yaling 
supu di mesa tehte' anna tallang tubung nei'!" 
11 Setopa'buleleang di lino mumbu asang toe' 
anna ma'tomate napobua' yato bahine, aka' 
dang aha ang la mangngalli balu'naii. 12 Dang aha 
mangngalli ang nabalu' noanna: bulahang, pera', 
belo-belo masuli' ang malehke' noanna mutiara, 
noa toi kaing balatung, kaing malahtu, kaing 
pahuhellu', anna kaing malea:, ma'kahupa-hupa 
kayu ang dai sadilambi'na, kayu bomammi' 

ang masuli', ma'kahupa-hupa ang toha masuli' 
dipapia, ma'kahupa-hupa ang tembaga anna 
bahsi ditampa anna batu pahuhellu' ang 
mabusa hupanna: 3 koli'na kayu bomammi', 
rampa-rampa, lohpo-lohpo bomammi' noanna 
mur anna kemenyang, angkoro', minna', tahpung 
mainna' anna gandum, saping, domba, arahang, 
bendi, sabua' anna to disahka. 14 Ingkanna 

to pa'balu' ungngoainte yato bahine, "Samai 
ang umpemala ungngala dante' aha, anna 
ingkanna ang keangka' anna ang maleke pa'da 
asammi di kalaemu anna dang aha la dilambi' 
salake'." 19 Ingkanna to pa'balu' ang suki'mi, aka' 
ma'balu' yato di bohto mahoa', la le'ba' makahao 

aka' sika mahea' nahoa kamadahhaarna. Sika 
mangngumbui, 1? laona siang ma'kara naoatee, 
"Bendo' bulangngete' katallanganna indo 

bohto mahoa' ang kainsangang! Si mekaya' 
palansinang, kaing malahtu anna malea. Si 
napunnoi belo-belo bulahang ang kebelo masuli' 
anna malehke' noanna mutiara. 1” Ampo! 

yaling supu di mesa tehte' anna pihsa' pa'dang 
katomakakaanna." Ingkanna to pampalao 
kahpala' le'bo' sibaha to pa'bulele anna samai 
tau ang aha yaling mangkahaoi asang. 18 Tahpana 
ungngita hambu mapulu' sohong di hoi' mai di 
api ang ungngampu'ii yato bohto mahoa,, sika 
kohang naoatee, "Daete' aha bohto mahoa' 
senga' ang nasinnoaing indo bohto." 1? Tahpa sika 
umpensahu'ming bunging dai' di baa'na anna 
sika mangngumbuii laona siang naoatee, "Bendo' 
bulangngete' indo bohto ang kainsangang! 
Kasuki'anna tapotomakakangnga' samaingkea' 
ang kekahpala' le'bo'! Pake yaling supu di mesa 
tehte' anna tallang tubung nei'!" 200 ingkanna 
ang aha di suruka, penau-naukoa' ungngita 

indo bohto mahoa'! Oa' ingkanna petauanna 
Puang Alataala, rasul anna nabi penau-naukoa' 
aka' natallangnging Puang Alataala bala'na yato 
ang puha nababeingkoa'! 21 Puhanna yatoo, 
ahang mesa malaeka' ang matoho ungngangka' 
mesa batu kayyang liu mane napensaleba'ing 

tama di le'bo' anna naoaitee, "Dipanoanto 
inde dipentibeing Bohto Mahoa' Babel ang 
kainsangang anna malai dang aha diita, pa'da 
liung. 2? Dang aha la kahingngiang yaling oninna 
to pokatapi sibaha to penani, to posuling anna 
ang umponi terompe'! Datung aha dilambi' 
to manahang kababe-babe anna datoi aha 
kahingngiang kilingang pahe. 23 Dang aha la 
diita pansillo'na lampu yaling, anna datung aha 
kahingngiang pa'rame-rameanna to kabeng. 
To pa'bulelemu dianto ang handang keangka' 
di lino, anna to pa'ihsammuntoo umpasahsa' 
lalang ingkanna bohto di lino! ?4 Bohto Babel 
ditallangngi aka' mai'ding yaling haha titahha', 
dianto hahana nabinna Puang Alataala, hahana 
petauanna, poko'na hahana ingkamna tau ang 
dipatei di lino." 
19 1 Puhanna yatoo ahang kamaha kuhingngi 
sinnoa ang mai'di tau bongnga' yaho 
mai di suruka naoatee, "Pudii Puang Alataala! 
Dehatanta dianto ang mepasalama', To Handang 
Ma'kuasa anna matande! ? Panghohto'na tahpa' 
anna para-para! Puhang untahungkung yato 
pahsundala' ang kainsangang ang ungkarakei 
lino napobua' katasampa'anna. Natallangnging 
Puang Alataala aka' puha umpatei petauanna!" 
3 Ma'kara bumi naoatee, "Pudii Puang Alataala! 
Hambu ang mengkalao di api ang ungngampuii 

yato bohto mahoa' daliu aha la natohhoi 

lambi' sapano-panona!" #Ya' malimuntu'mi 
yato dompulo uhpa' to dipakeangka' anna yato 
uhpa' hupanna ang menanaha menomba di 
olona Puang Alataala ang mohko' di ohko'ang 
tomaraya. Sika naoatee, "Tahpa' liunte'! Pudii 
Puang Alataala!" > Mane ahai kahingngiang 
kamaha yaho mai di ohko'ang tomaraya 
naoatee, "O ingkammua' petauanna ang 
mampenombai, moi sepongkahaang moi sabua', 
pudii Dehatanta!" € Puhai yatoo kuhingngi 

bumi ang umbai kamahanna tau kambang 

ang sinnoa oninna salansang malangka' anna 
sinnoa kundang balu naoatee, "Pudii Puang 
Alataala, aka' Dianto Dehatanta To Handang 
Ma'kuasa ang ma'pahenta! 7 Lambi'mi allo 
kakabenganna yato ang disangai Ana' Domba 
anna umpasadiang kalaena ang la napobahine. 
Dahi tapa'rame-rame anna kahsiingkea', 
tapamatande sanganna! 8 Yato bahine, puhang 
dipakei kaya' mabahahsi anna palansinang." 
(Kaya' ang noa yatoo dipasihapang pembabe 
mapia ang napengngoya'ing petauanna Puang 
Alataala.) ? Mane napa'karaia' yato malaeka' 
naoatee, "Uki'i indee: tau ang dibahai pano di 
pa'rame-rameang kakabenganna Ana' Domba 
dianto ang la ullambi' kamasannangang yaho mai 
di Puang Alataala." Ya' nahangngangngike' tula'na 

yato malaeka' naoatee, "Tahpa' liuete' inde ang 
natula' Puang Alataala." 10 Tahpa malimuntu'ma' 
di olona yato malaeka' la menomba, ampo' 
nasangkaia' naoatee, "Daa! Daumpenombaia'! 
Penombaio Puang Alataala! Aka' sabua' 
tura'to koo, sinnoa siamingke anna ingkanna 
solasohommu ang unsa'bii Puang Yesus! Aka' 
ang handang poko' ang natula' ingkanna nabi 
dianto unsa'bii Puang Yesus." 1! Pihsananna 
ungngitama' langi' tibillang, ya' landa'mi mesa 
arahang mabusa. Ang mampensakei disangai To 
Tahpa' ang mala Dipetahpa'. Mampapara-para 
yaling di pambohtuang kaha-kaha anna naonge 
untolla'i balinna. 1? Matanna sinnoa api melea'- 
lea'. Yaho di baa'na mai'di songko' tomaraya 
anna di hao di Kalaena tiuki' mesa sanga ang 
supung Kalaena toboe' ang mangnginsang. 

13 Disanga toe' "Bahtakaranna Puang Alataala." 
Kaya' kalambe' ang napake puha ditonang 
naung di haha. 14 Ingkanna to pa'tolla' yaho 

di suruka mentindo' asang, umpensakei 
arahang mabusa sibaha umpake kaya' mabusa 
ang bahahsi. 1? Suana naongei sohong mesa 
pa'dang pahella' ang la napake untalo ingkanna 
bohto. La sundung kakuasaanna umpahentaii. 
La ullanda angkoro' yaho di landaang ang 
dipasihapang kakeaha'anna Puang Alataala To 
Handang Ma'kuasa. !? Di hao di kaya' kalambe'na 

anna di hao di paanna naongei tiuki' mesa 
sanga dianto, "Tomaraya ang umpadihoi'ang 
ingkanna setomarayaang, anna Dehata ang 
umpadihoi'ang ingkanna sedehataang." 17 Mane 
ungngitaa' mesa malaeka' ke'de' yaho di mata 
allo umpa'karai sedansiang ang sika lolo' 
napekayyangngi naoaintee, "Maikoa' done 

inde tihimpung umpakahoa' pa'rame-rameang 
kayyang ang napaaha Puang Alataala, 18 anna 
malai ungngandekoa' balena setomarayaang, 
setantaraang, to pa'tolla', to poarahang 

sibaha arahanna anna ingkanna hupatau, 

moi to keangka', moi to pemase-mase, moi 
sepongkahaang, moi sabua'." 19 Pihsananna 
kuitang yato olo'-olo', anna setomarayaang di 
lino sibaha setantaraannaii tihimpung. La sika 
untolla' yato ang umpensakei arahang mabusa 
sibaha ingkanna ana' buana. 2? Ya' disahkang yato 
olo'-olo' sibaha yato ang boheng unsanga kalaena 
nabi ang puha umbabe tanda ang mepusa'-pusa' 
di olona yato olo'-olo'. (Napanoa inde nabi anna 
malai umbulitu' tau ang umpotanda yato olo'-olo' 
anna umpenombai tau-taunna.) Dipentibeming 
yato derua to pampasahsa' lalang tama di 

api handang maluhsu' ang malua' noa le'bo'. 

21 [ngkanna petauanna dipatei umpake pa'dang 
ang sohong yaling mai di suana yato Tau ang 

umpensakei arahang mabusa. Samai sedansiang 
sule asang ungngande yato balenaii lambi' boho. 
20 1 Puhamna yatoo, ungngitama' mesa 
malaeka' tuhung yaho mai di suruka 
untokei pekilinna kahoang lunaung di ongeanna 
to mate anna umbaha hante bahsi kayyang. 
2 Mane unsahkai yato saha, dianto ile ang 
handang dolu, ang disangai 'Pongkahana setang' 
bahtu' 'inaha karake,' mane napungoi yaling di 
sansa'bu pahiamanna masaena. ? Napentibeming 
naung di kahoang lunaung di ongeamna to mate, 
mane natana'i napamakapu', anna malai yato 
saha dai umbulitu' ingkanna bohto ke dake' 
puha yato sansa'bu pahiamanna. Puhaitoo, ya' la 
dilahpa'mi sämpäi'. 4 Pihsananna ungngitama' 
sangngaka-sangngaka ohko'ang anna yato 
ingkanna tau ang mohko' yaho dibea kakuasaang 
umbohtu kaha-kaha. Kuita toi sungnga'na tau 
ang puha dipolengngi baa'na aka' sika unsa bii 
Puang Yesus anna umpepainsangnging Bahtakara 
Dehata. Yato tau dai umpenombai olo'-olo' bahtu' 
tau-taunna. Datoi aha sika untahimbo tanda 
olo'-olo' ang dipapano di kanding bahtu' di teyye. 
Sika dipatuhong sumule la ma'pahenta sibaha 
Kristus yaling di sansa'bu pahiamamna. ? Di alla'na 
ingkanna to mate dianto inde kombongang 
tau ang uhuna la dipatuho sumule. Dianto to 
masero ang la ullambi' kamasannangang yaho 

mai di Puang Alataala. Danne' sika ungngolai 
kamateang kapendoanna, dianto dipatama di 
api nahaka. Sika la dipasinnoa imang untahiai 
Puang Alataala anna Kristus, anna sibaha-baha 
ma'pahenta yaling di sansa'bu pahiamanna. 
(Ampo' to mate senga' dake'ne' dipatuho sumule 
yaling yato di tempo sansa'bu pahiamanna.) 

6 (20:5) 7 Ponna ke puhang yato tempo sansa'bu 
pahiamanna, la dilahpa'mi Pongkahana setang 
yaling mai di pantahungkungamna, 3 amna le'ba'i 
umbulitu' ang disangai 'Gog anna Magog,' ang 
bahtuanna ihsi bohto di ingkanna lino. Lambi' 
sika la tihimpung do ma'tolla'. Mai'dinna sinnoa 
bunging di behing le'bo'. 3 Ya' sika le'ba'i siang 
titahha' tama di lino, anna ulleboi bansulinnaii 
petauanna Puang Alataala dianto bohto mahoa' 
ang napakamaya Puang Alataala. Ampo' sika 
naampu'i api ang tuhung yaho mai di langi'. 

10 Pihsananna yato Pongkahana setang ang sika 
mambulitu' dipentibeing tama di api handang 
maluhsu' ang malua' noa le'bo'. Dianto ang 
naonge dipantibei yato olo'-olo' sibaha yato 
ang boheng unsanga kalaena nabi. Sika didahha 
allo-bengi lambi' sapano-panona. 11 Puhai yatoo, 
ungngitama' mesa ohko'ang tomaraya ang 
kayyang anna mabusa sibaha ang mohko' yaho. 
Langi' anna lino mengkapa'da di olona anna 
dang aha diita sala ongeanna. 12 Aha toi kuita 

to mate, noa to dipakeangka', noa tunne' to 
pemase-mase, sika ke'de' di olona yato ohko'ang. 
Ingkanna tau ang mate di le'bo', noa tunne' ang 
mate di kalantanang, poko'na ingkanna tau di hoi' 
mai di ongeamna to mate sika ke'de' di olona yato 
ohko'ang. Mane dihuhka'i mai'di suha". Yaling 
yato di suha' aha tiuki' pembabenaii ingkanna 
to mate. Ya' dipahehsang yato to mate situhu' 
pembabenaii ang tiuki'. Dihuhka' tunne' mesa 
suha' senga', dianto suha' pantekenganna to 
tuho lambi' sapano-panona. 13 (20:12) 14 Tau ang 
dai aha tiuki' sangamna yaling di suha' to tuho, 
dipentibeing tama yato di api malua'. Puhai, ya' 
dang aha kamateang, datunne' aha ongeamna to 
mate aka' ingkanna ang dai tiuki' sanganna yaling 
di suha' to tuho dipentibe asangnging tama yato 
di api malua'. Dianto ang disangai, 'kamateang 
kapendoanna' ke didahhai tama inde di api. 
15 (20:14) 
21 1 Tahpana yatoo ungngitama' langi' 
bakahu anna lino bakahu, aka' langi' 
anna lino ang uhuna pa'dang nei', noa tunne' 
le'bo'. ? Kuitang Bohto Mahoa' Yerusalem 
Bakahu ang masero tuhung yaho mai di suruka 
mengkalao di Puang Alataala. Yato bohto puhang 
dipasadia sinnoa mesa bahine ang la kabeng 
dipapunnoi belo-belo untammui muanena. 
3 Mane unghingngia' kamaha kayyang yaho mai 

di ohko'ang tomaraya naoatee, "Dinoa Puang 
Alataala la tohho sibaha-baha hupatau, ongeanna 
dianto yaling di tangnga-tangnganaii anna la sika 
sibaha lolong! Sika la mendahi petauanna anna 
Puang Alataala toboe' la mendahi Dehatanna. 

4 Puang Alataala la umpahsii uhai mata ang 

aha di matannaii. Kamateang dang la aha 

sala. Kamasuhsaang, mangngumbui bahtu' 
kamapi'di'ang datunne' la aha, aka' kaha-kaha 
ang dolu puha tubunne' pa'da." ? Pihsananna 
ma'karang Puang Alataala ang mohko' yaho 

di ohko'ang tomaraya naoatee, "La kubabe 
ingkanna siamo mendahi bakahu! Dahi uki'i, aka' 
tula' indee tahpa' liu anna mala dipetahpa'." 

6 Mane naoa boitee, "Ingkanna dahi asammi! 
Kodi'mito indee Ang Handang Uhuna anna Ang 
Handang Katampa': Kodi'mito Dehata mengkalao 
di pampahtunganna lambi' kapuhaanna. Diamo 
tau ang mahahang, la kubea tomande' uhai yaling 
mai di kasuleang uhai mepatuho sapano-panona. 
7 Tau ang patalo dianto ang la mantahimbo 
ingkanna indee di hao mai di Kodi'. Kodi' la 
mendahi Dehatanna anna sika mendahine' 
ana'ku. 3 Ampo' ingkanna tau ang pa'mahea'ang, 
dai mampetahpa' si'da-si'da, ma'pihki' tahuhu, 
to papateang, tau ang ungnginda'-inda' 
pa'bannetauang, to pa'ihsang-ihsang, to 
umpenombai dehata lino anna ingkanna to 

pa'loseng-loseng, la dipentibe asangnging 

tama di api handang maluhsu' ang malua' 

noa le'bo', dianto kamateang kapendoanna." 

3 Pihsananna suleng mesa di alla'na yato pitu 
malaeka' ang untokei dolu enu'ang bulahang ang 
napunnoi pitu kamadahhaang katampa'anna. 
Sule naoaingka'tee, "Maio done indee! La 
kupaitaio ang la napobahine Ana' Domba." 

10 Ya' nakuasai siama' Inaha Masero, anna 
nabahaa' yato malaeka' dai' di hohong tanete 
ang handang malangka'. Mane napaitaia' Bohto 
Mahoa' Yerusalem, bohto masero ang sule yaho 
mai di suruka mengkalao di Puang Alataala. 

11 Bohto yatoo napunnoi kamatandeanna Puang 
Alataala. Pansillo' sinnoa batu pangngillo' ang 
mamata hupanna, melalahang sinnoa ti'dona 
kene'. 1? Tembo'na sitongko malangka' lipu', 
anna sampulo derua babana sibaha pantang 
nadakai sampulo derua malaeka'. Di hao yato 
di baba pantang aha diuki' sanga-sanganna 
sampulo derua bohtona ana'na Israel. 13 Tando 
di katimbingang allo aha tallu baba, noa tunne' 
tando di katempu'ang allo. Tando di utara aha 
tallu baba, noa tunne' tando di selatang. 14 Yato 
tembo' dipaohko' di hahona sampulo derua batu 
kayyang ang pantang dipangnguki'i sanganna 
mesa rasulna Ana' Domba. 12 Yato malaeka' 
ang lella' kusipa'karaing untokei huntung 


21.16 —20 1168 


pepansi ang bulahang dipapia, anna ummete'i 
yato bohto mahoa', babana anna tembo'na. 

16 Bohto mahoa' yatoo mosulapa, kalambe'na 
anna malua'na sinsamaang. Namete'ing yato 
malaeka' umpake yato huntung bulahang, ya' 
donsa'bu uhpa'atu' kilomete' kalambe'na, sama 
toi malua'na anna malangka'na. 1 Tahpana 
ummete'i yato tembo' malaeka' ya' unnumpulo 
lima mete' makambanna. Ang napake malaeka' 
mammete'i sinnoa siang ang napake hupatau. 
18 Tembo'na yato bohto mahoa' dipapia di hao 
mai di batu pangngillo' ang mamata hupanna 
anna ingkanna ang aha yaling dipapiane' di hao 
mai di bulahang ang dai aha mampenghaui, 
sinnoa dahammeng. 12 Yato sampulo derua batu 
kayyang ang dipampake'de'i hala tembo', batu 
masu'li' asang. Ang uhuna, mesa batu pangngillo' 
ang mamata hupanna. Kaderuanna, mesa batu 
melalahang ang mamata hupanna noa le'bo'. 
Katallunna, mesa batu ang moalla' hupanna: 
mabusa anna mahihi. Kauhpa'na, mesa batu 
melalahang ang mamata hupanna noa lala' upe. 
20 Kalimanna, mesa batu ang moalla' hupanna: 
mabusa anna maloteng. Kaunnunna, mesa batu 
pangngillo' ang malahtu hupanna. Kapitunna, 
mesa batu melalahang ang mahihi hupanna noa 
uhai kuni'. Kakahuanna, mesa batu ang mamata 
hupanna noa bulu sehke'. Kakamehsanna, 

mesa batu melalahang ang mahihi hupanna 

noa punti mahe. Kasampulona, mesa batu 
pangngillo' ang mamata-mata hupanna noa lala' 
punti mahati". Kasampulomesanna, mesa batu 
pangngillo' ang noa langi' hupanna ke kulla'i. 
Kasampuloderuanna, mesa batu melalahang ang 
hupanna sinnoa hupanna tahauhe ang handang 
tanda naung. ?! Yato babana ang sampulo derua, 
mesa boitoo pantang dipapia di hao mai di 
kalubibing kayyang ang pangngillo' mabusa noa 
sihsi' bau. Yato lalang yaling di bohto, bulahang 
dipapia ang dai aha mampenghaui, pansillo' mala 
dipodahammeng. 22 Daine' aha kuita Dasang 
Ada'na Puang Alataala yaling yato di bohto 
mahoa', aka' di umba-umba naongei yaling yatoo 
aha lolo dipenombai Puang Alataala To Handang 
Ma'kuasa sibaha yato Ana! Domba. 23 Yato bohto 
mahoa' dai pahallu naballoi mata allo bahtu' 
bulang, aka' kamatandeanna Puang Alataala 
anna Ana' Domba mendahi ballo. 24 Ingkanna 
bohto di lino la naballoi anna setomarayaang la 
sika umbaha katomakakaanna tama yato di bohto 
mahoa' la napake umpamatande Puang Alataala 
sibaha Ana' Domba. 22 Samai baba ang diola tama 
la tibuhke lolo: dai pahallu ditutu'i di bengi aka' 
dang la aha kamalillingang. 2? Kakayyanganna 
anna katomakakaanna ingkanna bohto la dibaha 
asang tama. ?” Ampo' daine' aha la dibaha 

tama moi poro mesa ang mehiri'-hiri', bahtu' 
tau ang mehiri'-hiri' pembabena bahtu' loseng. 
Supung ang la mala tama dianto tau ang aha 
tiuki' sangamna yaling di suha'na Ana' Domba ang 
dipantekengngi to tuho lambi' sapano-panona. 

1 Pihsananna napatuhoima' yato malaeka' 
22 salu uhai ang mepatuho uhainna. Yato 
salu uhai mahandang sinnoa dahammeng, 
anna mesalu mengkalao yaho di ohko'ang 
katomarayaanna Puang Alataala anna yato Änä' 
Domba ? yaling di tingnga-tangngana lalang yato 
di bohto. Di behinna yato salu uhai, sibali-bali 
naongei poang kayu mepatuho, ang pensampulo 
derua keboa yaling di sampahiama dianto 
pihsang sambulang. Lala'na dipake umpakulii 
tau di hao mai di ingkanna bohto. 3 Yaling yato 
di bohto dai la aha ang nahoa petandona Puang 
Alataala sinnoa dolu. Ohko'ang katomarayaanna 
Puang Alataala anna Ana' Domba la ma'ongeang 
yato yaling di bohto anna ingkanna petauanna 
la menomba pano. #4 Sika la ungngita lindona 
anna sangamna Puang Alataala la diuki' pano di 
kandinnaii. ? Kamalillingang dang la aha di hao. 
Dang umpahallu ballo sibaha pesilona mata allo, 
aka' la sika naballoi Puang Alataala, anna sika la 
ma'pahenta sihapang tomaraya lambi' sapano- 
panona. ? Puhamna yatoo, napa'karai buma' yato 
malaeka' naoatee, "Tula' indee tahpa' liu anna 

mala dipetahpa'. Puang Alataala ang umbea 
Inaha Maserona pano di ingkanna nabi, puhang 
unsuo malaeka'na umpaitai sabua'na didiona 
ang la pahallu baha' dahi." 7 Naoate Puang 
Yesus, "Pehingngii manahpai! La baha' sulema!'. 
Ingkanna tau ang untuhu'i tula' pepakaenga' 
yaling inde di suha' didiona ang la baha' dahi, 
dianto ang la ullambi' kamasannangang yaho mai 
di Puang Alataala!" 3 Kodi' ang disanga Yohanes, 
puhang kuhingngi anna kuita ingkanna yatoo. 
Puhanna kuita anna kuhingngi, ya' malimuntu' 
siama' di olona yato malaeka' la menomba. 

3 Ampo' naoaingka'tee, "Daa! Daumpenombaia'! 
Penombaio Puang Alataala! Aka' sabua' tura'to 
koo; sinnoa siamingke anna sinnoa solasohommu 
ingkanna nabi, anna ingkamna tau ang untuhu'i 
pepakaenga' yaling inde di suha'!" 10 Naoa 

sala buntee, "Daumpadiinahammu kalei inde 
ang yaling di suha', aka' dang masae anna 

la dahing. 1t Tau ang maho-maho, pabei 
tubunne' umbabe lolo kamahoang, tau ang 
kekasalaang, pabei tubunne' umbabe lolo 
kasalaang: tau ang maroho inahanmna, pabei 
tubunne' membabe maroho lolo, anna tau ang 
umpatani kalaena supung di Puang Alataala, ya' 
pabei tubunne' napanoa." 1? Naoa bunte Puang 
Yesus, "Pehingngii manahpai! Dang masae anna 
sulema' umbahaing sahona ang la dibea pano di 

tau situhu' aka ang puha nababe. 13 Kodi'mito 
indee Ang Handang Uhuna anna Ang Handang 
Katampa': Kodi'mito Dehata mengkalao di 
pampahtunganna lambi' kapuhaamna. 14 Tau 
ang untahpa' kaya'na dianto ang la ullambi' 
kamasannangang yaho mai di Puang Alataala, 
lambi' sihatang ungngande boana poang kayu 
ang mepatuho anna beba' mentama yato di 
bohto mahoa' ungngola baba hala. 1? Ampo' 
samai tau ang mehiri'-hiri' pembabena, to 
ma'ihsang-ihsang, to umbabe katasampa'ang, to 
papateang, to umpenombai dehata lino anna to 
pa'loseng-loseng, moi tula'na, moi pembabena, 
ingkanna inde tau ang noa la tohhone' di 
aneamna yato bohto mahoa'. 16 Kodi' Puang 
Yesus, puhama' unsuo malaeka'ku mating di 
dioa' anna malai umpepainsangnging kaha-kaha 
indee ang napokapahalluang jumaa'. Kodi' indee 
Peana'anna Tomaraya Daud. Kodi'mito indee 
Bintang Pambaha Allo." 17 Ma'karang Inaha 
Masero sibaha yato bahine ang la napobahine 
Ana' Domba naoatee, "Maimo!" Diamo ang 
manghingngi indee la naoa toe'te, "Maimo!" 
Menna ang mahahang sule tomande'o anna 
unsengko' tomande'i yato uhai ang mala 
mepatuho. 13 Pano di tau ang unghingngi tula' 
yaling inde di suha', pahallu kupakaenga' dianto: 
Ponna aha tau ang unghangngangpngi ihsinna 

inde suha', ya' la napahoai toinne' Puang Alataala 
ingkanna kamadahhaang ang puha tiuki' yaling 
inde di suha'. 19 Anna ponna aha ang mangngalai 
piha, ya' dai la napabei Puang Alataala yato tau 
ungngande boana poang kayu ang mepatuho 
sibaha tohho yaling yato di bohto mahoa' 

ang masero. 20 Puang Yesus ang umpalambi' 
samai inde kaheba naoatee, "Tahpa', la baha' 
sulema'!" Ya' Aming! Sulemote' O Puang Yesus! 
21 Pa'kalemunnarang Puang Yesus ang la umbehe 
ingkammua' petauanna. Aming. 

